
7.

Memorandum

On 13 December 2004, H.E.. Ariel Sharon, Prime Minister of the State of Israel, sent a
letter to H.E. Ferenc Gyurcsany, Prime Minister of the Republic of Hungary,
recommending cooperation between our countries in the field of biometrics.

The parties hereby declare their mutual desire to proceed with the cooperation and
exchange of ideas and mnformation in the ongoing pattern established at this stage.

Following three days seties of meetings and discussions held in Istael, during which the
Israeli side presented some of the Israeli biometric abilities, it is agreed that future steps

will focus on:

Nature of information exchange:
Decisions, principles and briefings adopted by the Israeli Biometrics

Committee.
Decisions, principles and briefings adopted by the Hungarian
government bodies and the E.U. Biometric Technical Committees.
Other biometric information requested by both parties.

Border control and travel documents:
Use of embedded chips in travel documents.
Biometric technologies used in travel documents.

Enrollment and issuance of Identity Documents, Passpotts, etc.
Other relevant technologies like RFID, Smart cards etc.

National Identity Cards: Types (plastic, smart, laser cards, etc.)
Any other Biometric technologies in the mutual interests of Israel and Hungary.
Cooperation within the e-Government applications.

Encouraging cooperation between Israel and Hungarian Technologies in the
field of Biometrics.

Any other sphere of cooperation in the fields of Biometrics and related
technologies.





[image: image22.jpg]The Hungarian delegation expresses its gratitude for the unusual deep information and
content rich reception experienced during the negotiations and technical visits.

The next steps of coopetation should be clarified until the second half of this year by a
report on behalf of the Hungarian partner.

Signed for Israel: Signed for Hungary:

...........................

...........................

------------------------

Mz. Braun Peter

24 January 2006

חלק א 
החלטות ועדת השרים לעניני ביקורת המדינה

החלטות ועדת השרים לעניני ביקורת המדינה מאפריל 2005

מינוי והעסקה של עובדים במשרות אמון בלשכות שרים וסגני שרים 
21
המחלקה לחקירת שוטרים והטיפול המערכתי בתלונות של שוטרים
23
תעודות זהות ומסמכי מסע עם מזהים ביומטריים
25
ניהול פרוייקט שיקום שכונות
25
חלק ב

תגובות המבוקרים לדו"ח 56ב של מבקר המדינה

פרק ראשון - מטלות רוחב

ההתמודדות עם תאונות הדרכים
29
הקמת פרויקטים במימון גופים ממשלתיים וממלכתיים ברשויות מקומיות
47
הליכי משמעת בתאגידים סטטוטוריים
57
העסקת רואי חשבון
61
הבקרה על תשלומים לזכאים שנעשים בסיוע מערכות ממוחשבות
67 

פרק שני - משרדי ממשלה

משרד האוצר

אגף החשב הכללי
מאזן המדינה ליום 31.12.04 - ניהול חובות המדינה
73
פיקוח ובקרה על ביצוע תקציב המדינה
75
ביצוע הסדר הקיבוצים
79
נציבות שירות המדינה

מכרזים לאיוש משרות בכמה משרדי ממשלה
83
רשות החברות הממשלתיות

מינוי יו"ר המועצה להסדר ההימורים בספורט
89
רשות המסים בישראל

הטיפול ביתרות זכות של נישומים
95
חברת נתיבי תחבורה עירוניים להסעת המונים בע"מ

ביצוע פרויקט הסעת המונים במטרופולין תל אביב
97
המשרד לאיכות הסביבה

פיתוח בר קיימא
103
המשרד לביטחון הפנים

משטרת ישראל

סדרי סגירת תיקים פליליים בשל היעדר עניין לציבור ופיתוח פתרונות חלופיים
113
משרד הבינוי והשיכון

עבודות עפר בצוקים
119
החברה לשיקום ולפיתוח הרובע היהודי בעיר העתיקה בירושלים בע"מ
121
משרד הבריאות

סוגיות בתחום הרפואה הראשונית בקהילה
125
יחידות לטיפולי קרינה
131
שירותי בריאות נוספים - שמירת זכויות העמיתים
139
אמצעים להגברת התחרות בין קופות החולים וניידות מבוטחים ביניהן
150
הקצאת תרופות למבוטחים בקופות החולים
159
היבטים בטיפול בקשיש הסיעודי
173
משרד החינוך, התרבות והספורט

מרכזים לפיתוח סגלי הוראה
185
מינהל הספורט
189
פעולות ראש מינהל הספורט
195
ממצאי מעקב

תמריצים לעובדי הוראה
202
משרד החקלאות ופיתוח הכפר

המחקר החקלאי
205
פעולות לשימור איכות הקרקע
214
אגרקסקו חברה ליצוא חקלאי בע"מ

מימון נסיעות חברי כנסת, דירקטורים ובעלי מניות לחו"ל
219
משרד המשפטים 

המכון להשתלמות פרקליטים ויועצים משפטיים
223
משרד הפנים

הוועדות המחוזיות לתכנון ולבנייה
227
משרד התחבורה

אל על נתיבי אויר לישראל בע"מ
הבטחת ענייניה החיוניים של המדינה באל על
233
משרד התיירות

ממצאי מעקב

הגנת מלונות באזור ים המלח מפני הצפה
235
משרד התעשייה, המסחר והתעסוקה

מינהל מקרקעי ישראל

השימוש בקרקע שהוקצתה לתעשייה בפטור ממכרז באזורי עדיפות לאומית
237
עסקת נמל יפו
238
ממצאי מעקב

העברת זכויות ורישום במקרקעין עירוניים
240
משרד התשתיות הלאומיות

פרויקט הולכת גז טבעי
243
רציפות אספקת החשמל
247
מניעת המלחה וזיהום של האקוויפרים
251
הקמת מתקנים להתפלת מי ים
252
פרק שלישי - מוסדות המדינה ותאגידים

איגוד הכדורסל בישראל   

איגוד הכדורסל בישראל
257
פעילות עובדי מדינה ונושאי משרה בשירות המדינה במוסדות איגוד הכדורסל בישראל
266
המוסד לביטוח לאומי

תשלום גמלאות למוגבלים בניידות
281
מוסדות להשכלה גבוהה

השקעות פיננסיות באוניברסיטאות תל-אביב, בר-אילן ובן-גוריון בנגב
285
סיוע כספי לסטודנטים
299
רשות הדואר

דואר שליחים
307
רשות השידור

התקשרויות לשם הפקת תכניות טלוויזיה בעברית
311
רשות ניירות ערך

הפיקוח על הנפקת ניירות ערך
315
חלק ג - "לקט מעקבים"

ביצוע החלטות ממשלה ותיקון ליקויים

א. נושאים מערכתיים

צוותים לתיקון ליקויים
חוק מבקר המדינה והחלטות הממשלה
323
משרד האוצר
325
המשרד לאיכות הסביבה
325
משרד הביטחון
325
המשרד לביטחון הפנים
325
משרד הבינוי והשיכון
326
משרד הבריאות
326
משרד החוץ
326
משרד החינוך, התרבות והספורט
326
משרד החקלאות ופיתוח הכפר
326
משרד המדע והטכנולוגיה
327
משרד המשפטים
327
הנהלת בתי המשפט
327
משרד הפנים
327
המשרד לקליטת העלייה
327
משרד ראש הממשלה
327
משרד הרווחה
328
שירות התעסוקה
328
משרד התחבורה
328
משרד התיירות
328
משרד התעשייה, המסחר והתעסוקה
328
מינהל מקרקעי ישראל
329
משרד התקשורת
329
משרד התשתיות הלאומיות
329
נציבות המים
329
המוסד לביטוח לאומי
329
רכבת ישראל
330
רשות הדואר
330
פיקוח, בקרה ואבטחת מידע

ועדות היגוי למחשוב
החלטת הממשלה
331
משרד ראש הממשלה - אגף בכיר - ביקורת המדינה וביקורת פנימית
332
משרד האוצר
332
המשרד לאיכות הסביבה
333
משרד הביטחון
333
המשרד לביטחון הפנים
333
משרד הבריאות
334
משרד החוץ
335
משרד החינוך, התרבות והספורט
335
משרד המדע והטכנולוגיה
336
המשרד לקליטת העלייה
336
משרד הרווחה
337
משרד התחבורה
337
משרד התעשייה, המסחר והתעסוקה
338
מינהל מקרקעי ישראל
338
שירות התעסוקה
338
משרד התשתיות הלאומיות
339
המוסד לביטוח לאומי
339
רשות הדואר
339
רשות השידור
340
אבטחת מידע במשרדי הממשלה 
341
משרד ראש הממשלה
345
משרד האוצר
347
המשרד לאיכות הסביבה
349
המשרד לביטחון הפנים
351
משרד הבינוי והשיכון
352
משרד הבריאות
353
משרד החוץ
355
משרד החינוך, התרבות והספורט
357
משרד המדע והטכנולוגיה
358
הנהלת בתי המשפט
360
משרד הפנים
361
משרד הפנים - מערכת "אביב" – מינהל האוכלוסין
362
המשרד לקליטת העלייה
364
משרד התיירות
366
משרד התעשייה, המסחר והתעסוקה
367
משרד התעשייה, המסחר והתעסוקה – תחום עבודה
369
משרד התקשורת
370
משרד התשתיות הלאומיות
372
המוסד לביטוח לאומי
373
רשות הדואר
374
רשות שדות התעופה
376
אתיקה בשירות המדינה
379
שילוב אנשים עם מוגבלות בחברה ובעבודה

מאגר נתונים על בעלי מוגבלות
381
שיפור השירות לציבור
ביקורות לשיפור השירות לציבור
החלטות הממשלה
385
ריכוז ממצאים
386
משרד האוצר – רשות המיסים – מכס ומע"מ
387
משרד האוצר – רשות המיסים – מס הכנסה ומס רכוש
388
משרד הביטחון
389
המשרד לביטחון הפנים – משטרת ישראל
390
משרד הבינוי והשיכון
391
משרד הבריאות
392
משרד המשפטים
393
בתי הדין

394
בתי המשפט

395
משרד הפנים

396
המשרד לקליטת העלייה
397
משרד הרווחה
398
משרד התחבורה
399
המוסד לביטוח לאומי
400
מינהל מקרקעי ישראל
401
רשות הדואר
402
שירות התעסוקה
403
מידע לציבור בשפות נוספות באתרי האינטרנט של הממשלה

משרד ראש הממשלה
404
משרד האוצר
404
המשרד לאיכות הסביבה
405
משרד הביטחון
405
משרד הבינוי והשיכון
405
משרד הבריאות
405
משרד החינוך, התרבות והספורט
406
משרד החקלאות ופיתוח הכפר
406
משרד המדע והטכנולוגיה
406
הנהלת בתי המשפט
406
משרד הפנים
406
המשרד לקליטת העלייה
406
משרד התחבורה
407
משרד התיירות
407
מינהל מקרקעי ישראל
407
שירות התעסוקה
407
משרד התשתיות הלאומיות
407
רשות הדואר
407
אתרי האינטרנט של משרדי הממשלה

משרד ראש הממשלה
408
משרד האוצר
408
המשרד לאיכות הסביבה
408
משרד הביטחון
409
משרד הבינוי והשיכון
410
משרד הבריאות
410
משרד החינוך, התרבות והספורט
410
משרד החקלאות ופיתוח הכפר
412
משרד המדע והטכנולוגיה
412
הנהלת בתי המשפט
412
משרד הפנים
412
המשרד לקליטת העלייה
413
משרד התחבורה
414
משרד התיירות
414
מינהל מקרקעי ישראל
414
שירות התעסוקה
414
משרד התקשורת
415
רשות הדואר
415
רשות השידור
415
שירות התשלומים באמצעות אתרי התשלומים - הגברת השימוש

משרד ראש הממשלה
416
משרד האוצר 
416
המשרד לאיכות הסביבה
417
משרד הביטחון
417
משרד הבינוי והשיכון
417
משרד הבריאות
417
משרד החינוך, התרבות והספורט
417
משרד החקלאות ופיתוח הכפר
418
משרד המדע והטכנולוגיה
418
הנהלת בתי המשפט
418
משרד הפנים
418
המשרד לקליטת העלייה
418
משרד התחבורה
418
מינהל מקרקעי ישראל
419
שירות התעסוקה
419
משרד התשתיות הלאומיות
419
רשות הדואר
419
רשות השידור
419
שירות לציבור באמצעות טפסים ממשלתיים

משרד ראש הממשלה
420
משרד האוצר
420
המשרד לאיכות הסביבה
421
משרד הביטחון
421
משרד הבינוי והשיכון
421
משרד הבריאות
421
משרד החינוך, התרבות והספורט
421
משרד החקלאות ופיתוח הכפר
421
משרד המדע והטכנולוגיה
422
הנהלת בתי המשפט
422
משרד הפנים
422
המשרד לקליטת העלייה
422
משרד התחבורה
423
משרד התיירות
423
מינהל מקרקעי ישראל
423
שירות התעסוקה
423
משרד התשתיות הלאומיות
423
רשות הדואר
423
רשות שדות התעופה
424
רשות השידור
424
ישומים ביומטריים בשירות המדינה

החלטות הממשלה
425
תעודת זהות ומסמכי מסע עם מזהים ביומטריים
426
מניעת אירועים שמעורבים בהם חומרים מסוכנים
המשרד לביטחון הפנים - משטרת ישראל
431
הערכת סיכונים וקביעת הדרכים למניעתם

המשרד לביטחון הפנים - משטרת ישראל
433
מינוי והעסקה של עובדים במשרות אמון בלשכות שרים וסגני שרים
435
חברות תשתית אנרגיה

שמירת איכות הסביבה בחברות תשתית אנרגיה
441
טיפול מועצות אזוריות באזור השרון בגני אירועים שבתחומן
445
טיפול רשויות מקומיות בדרי רחוב שבתחומן
453
שימור מבנים ואתרים
461
פעולות רשויות מקומיות באמצעות עמותות
475
גביית אגרות בידי רשויות מקומיות
481
גביית מיסים, אגרות והיטלים של רשויות מקומיות ממשרד הביטחון 
489
החברה למשק וכלכלה של השלטון המקומי בע"מ
495
ב. משרדי ממשלה ומוסדות המדינה

משרד ראש הממשלה

תכנון והקמה של יישובים חדשים
501
הרשות לעניני דתות

מערכת פיקוח לחוק איסור הונאה בכשרות, התשמ"ג-1983
515
משרד האוצר

תקינה חשבונאית ממשלתית - הגברת התקינות והשקיפות
517
תרומת רשות המסים בישראל למאבק בפשיעה
518
תקציב המדינה - תהליך הכנתו ועדכונו
520
מאזן המדינה ליום 31.12.03 - ניהול נכסי מדינה מוחשיים ורישומם
521
פרויקט המרכב"ה ותקצובו 
525
המשרד לאיכות הסביבה
מינויים פוליטיים ומינויים בלתי תקינים
529
מערכת הביטחון

משרד הביטחון 
אזרוח משימות במערכת הביטחון
531
הספקת שירותי רפואה לחיילים על-ידי צה"ל ומשרד הביטחון
532
היערכות מערך הכבאות וההצלה למצבי חירום
534
הקרן לקליטת חיילים משוחררים והיחידה להכוונת חיילים משוחררים 
536
תהליך קביעת מסגרת לתקציב הביטחון
537
ההוצאה לאור של משרד הביטחון
540
השאלת טובין לגופים אזרחיים
541
מרחב התפר
542
ההתנתקות
מיגון היישובים בגזרת "עוטף עזה" - החלטות ויישומן
545
צבא ההגנה לישראל

היבטים בהתמודדות עם הברחת אמצעי לחימה לגורמים עוינים
551
גלי צה"ל
552
הטיפול של צה"ל ושל משרד הביטחון בנושא השמירה על איכות הסביבה בצה"ל 
553
רמות מלאי של תחמושת כבדה עבור כוחות היבשה לשעת חירום
556
גיוס תרומות עבור צה"ל והשימוש בהן
556
השירות בצה"ל של חיילים שהוכרו כמצטיינים בתחומי הספורט, המוזיקה והמחול
557
היבטים בניהול משק "הרכב הלבן" בצה"ל
558
הביקורת הפנימית בצה"ל
558
הפעלת כלי טיס בלתי מאוישים בעימות עם הפלסטינים ובפעילות ביטחון שוטף
561
שילוב אמצעים טכנולוגיים במעברים ובמכשול שבמרחב התפר
562
השירות בצה"ל של חיילים מאוכלוסיות חלשות
564
הטיפול של צה"ל בחיילים הזקוקים לסיוע כלכלי
566
היבטים במיגון

היבטים במיגון אישי ובמיגון כלי רכב
569
אזור יהודה והשומרון

פעולות המינהל האזרחי באזור יהודה והשומרון
571
הגנת יישובים באזור יהודה והשומרון
574
התעשייה האווירית לישראל

תחזוקת מנועים למטוסי חיל האוויר
577
רכישת מניות אלישרא על ידי אלתא
579
המשרד לביטחון הפנים

האזנות סתר
593
פעולות לצמצום מספר העובדים הזרים בישראל
593
אכיפת צווי הגנה
596
משרד הבינוי והשיכון

פרזות חברה ממשלתית עירונית לשיכון ירושלים בע"מ
599
משרד הבריאות
הפיקוח על ניסויים רפואיים בבני אדם
601
הליכים מינהליים הקשורים לבדיקות, אשפוזים וטיפולים מרפאתיים כפויים בתחום הפסיכיאטרייה
611
פיקוח המשרד על מרפאות ומכונים פרטיים 
613
משרד החוץ

מידע על סיכונים בחו"ל, סיוע לישראלים במצוקה ושיגור משלחות חירום לחו"ל
617
משרד החינוך, התרבות והספורט

המינהל לחינוך התיישבותי
619
הטיולים במערכת החינוך
625
משרד החקלאות ופיתוח הכפר

מינויים פוליטיים ומינויים בלתי תקינים במשרד החקלאות ופיתוח הכפר
ובתאגידים הקשורים אליו
631
משרד המשפטים

הכונס הרשמי
637
פיקוח ובקרה על עמותות
637
העסקת עובדים בהנהלת בתי המשפט ומתמחים במשרד המשפטים
643
משרד הפנים
המפעמים - מרכזי הדרכה לרשויות המקומיות
645
פנקס הבוחרים לכנסת השש-עשרה - מהימנות נתונים
646
הסכם להספקת שירותי מידע ממאגרי מרשם האוכלוסין
647
משרד התיירות
הגנת מלונות באזור ים המלח מפני הצפה
649
מינהל מקרקעי ישראל
שימוש מסחרי בקרקעות המינהל 
651
ניהול מקרקעין לאורך חופי הכינרת ושימוש בהם
652
משרד התקשורת

מתן רישיונות מיוחדים לאספקת שירותי תקשורת
655
שידורי טלוויזיה בכבלים ובלוויין
657
הפיקוח האלחוטי על שידורי רדיו
658
בנק יהב לעובדי המדינה בע"מ
661
האקדמיה הלאומית הישראלית למדעים
663
חברת החשמל לישראל

זיהום אוויר מתחנות הכוח הפחמיות
667
חברת רכבת ישראל בע"מ

שדרוג מסילת הרכבת בתוואי תל אביב – ירושלים
671
הפרדת הרכבת מרשות הנמלים
675
מוסדות להשכלה גבוהה

פר"ח - פרויקט חונכות
677
צים חברת השיט הישראלית בע"מ
הליך מכירתן של מניות צים שבידי המדינה
679
רשות הדואר 

ניהול נכסי מקרקעין
683
רכישת ציוד ושירותים בלא מכרז
685
רשות שדות התעופה

התחייבויות תלויות
691
חלק ד

  הוראות חוק, החלטות ממשלה, חוות דעת היועץ המשפטי לממשלה, פסיקת בית המשפט העליון, פרסומי האגף
הוראות חוק
695
החלטות ממשלה
697
פרסומי האגף
734
חלק  א

החלטות 

ועדת השרים

 לעניני ביקורת המדינה

החלטות ועדת השרים לעניני ביקורת המדינה
מינוי והעסקה של עובדים במשרות אמון בלשכות שרים וסגני שרים
דו"ח מספר 55ב

החלטה מספר בק/97 מיום ח' בתשרי התשס"ו-11.10.2005

מחליטים:

1. 
תפקידם של עובדים במשרות אמון בלשכת שר, ובכלל זה יועצים ועוזרים לשר, כולל סיוע לשר במילוי תפקידיו הממלכתיים ומחוייבויותיו הציבוריות, כדי להקל עליו במילוי תפקידו כשר, וכדי לאפשר לו, ככל האפשר, להפנות את מירב זמנו ומאמציו למילוי תפקידו.

2. 
נציבות שירות המדינה תקבע, בתיאום עם הממונה על התקציבים במשרד האוצר, מסגרת תקנית למשרות אמון לעובדים בלשכות שרים.

במסגרת זו יהיו מספר חלופות, שכל שר יוכל להתאימן לצרכיו.

3. 
הנציב יהיה רשאי, על פי כללים שייקבעו, בהתאם לצרכים מיוחדים ובתיאום עם הממונה על התקציבים במשרד האוצר, לאשר תוספת של משרות למסגרת התקנית או של שכר מעל הרמה המירבית המאושרת.

תוספות אלו יבואו במקרה של מטלות מיוחדות נוספות שהוטלו על השר או במקרה של העסקת עובד בעל כישורי יתר מיוחדים.

במקרים אלה תיתכן, בין היתר, אפשרות העסקתו של יועץ חיצוני בחוזה מיוחד, על פי הכללים המקובלים.

4. 
שר יקבע את תיאור התפקיד ודרישות המשרה של כל עובד במשרת אמון, ובכלל זה - לפני תחילת מילוי תפקידו, וימסור את הפרטים הללו לידיעת הסמנכ"ל למינהל ולמשאבי אנוש במשרדו, או למי שממלא תפקיד זה בפועל.

בכלל זה תיכלל גם עבודת מטה וייעוץ מקצועי להתוויית מדיניות והיערכות מקצועית בתחומי המשרד, וכן בתחומים שהשר ממונה עליהם מכוח החלטת הממשלה וטיפול בפניות הציבור, בכפוף לאמור בסעיף 7 להלן, על פי דרישתו והנחיותיו של השר.

5. 
שר יוכל לקבוע כי אחד או שניים מעוזריו יוגדרו כעוזרים פוליטיים. אחד מהעוזרים הפוליטיים יוכל לשמש גם כיועץ תקשורת ודובר לשר. העוזרים הפוליטיים יועסקו בחוזה קבלני לתקופה שלא תעלה על תקופת כהונת השר, ולא יהיו עובדי מדינה.

6. 
העוזרים המקצועיים יפעלו כזרועו הארוכה של השר במילוי תפקידו. הם רשאים להשתתף בדיונים מקצועיים, שבהם משתתף השר, ורשאים לקיים דיונים מקצועיים עם הדרג הניהולי הבכיר במשרד בלבד. הם רשאים, לשם מילוי תפקידם, לקבל מידע מהגורמים המקצועיים במשרד לשם סיוע לשר במילוי תפקידו.

בקשה לקבלת מידע כאמור, תועבר על ידי העוזרים המקצועיים לדרג הניהולי הבכיר במשרד בלבד. מעבר לכך, על עוזרים מקצועיים ועל ראש לשכת השר חל איסור להתערב בעבודת הגורמים המקצועיים של המשרד, ובפרט חל עליהם איסור לתת הוראות והנחיות לדרג המקצועי במשרד, כקבוע בסעיף 2.541 לתקשי"ר.

7. 
כל טיפול בפניות הציבור, המגיעות ללשכת השר והנוגעות לפעולות המשרד עליו מופקד השר, ייעשה בתיאום מלא עם הנהלת המשרד והיחידות המקצועיות, ובכפוף לאמור בסעיף .6

8. 
עובד בלשכת שר איננו רשאי לעסוק בענייני כוח אדם ומינויים של עובדי מדינה, למעט במינויים של עובדים במשרות אמון בלשכת השר.

9. 
עובדים במשרות אמון בלשכות שר יסיימו את תפקידם עם סיום תפקידו של השר. עם זאת, רשאי השר הנכנס לבקש שעובד מסויים יישאר כעובד במשרת אמון בלשכתו, ולכלול אותו במסגרת המאושרת.

עובד במשרת אמון בלשכת שר, שסיים את תפקידו, לא יוכל להתמודד במהלך השנה הראשונה מיום סיום תפקידו על משרה באותו משרד. מגבלה זו לא תחול על עובד כאמור בלשכת שר, אשר השר שמינה אותו לראשונה, סיים את כהונתו באותו משרד. עניין זה יעוגן בחוזה ההעסקה של כל עובד בלשכת שר.

10. 
עובד במשרת אמון בלשכת שר הנמצא בסמיכות לשר או מי שתפקידו מחייב אותו לניידות ולגמישות בעבודתו, ידווח בפירוט על עבודתו ושעות עבודתו בטופס מיוחד המיועד לכך.

ראש לשכת השר או מנהל הלשכה יהיו אחראים על קיום הדיווח הזה.

11. 
כל האמור לעיל נכון גם לגבי סגן-שר, בהתאמות הנדרשות. לסגן שר יהיה עוזר פוליטי אחד, אשר יוכל לטפל גם בייעוץ בנושא תקשורת. 

המחלקה לחקירת שוטרים והטיפול המערכתי בתלונות של שוטרים
דו"ח מספר 56א

החלטה מספר בק/98 מיום ח' בתשרי התשס"ו-11.10.2005

מחליטים:

1. 
לרשום את הודעת המנהל הכללי של משרד המשפטים, כי הוועדה הבין-משרדית לבדיקת איזרוחם של חוקרי המחלקה לחקירת שוטרים (להלן - הוועדה), בראשותו ובהשתתפות נציגים מהמשטרה, מנציבות שירות המדינה ומאגף התקציבים במשרד האוצר, ממשיכה בעבודתה.

2. 
הוועדה תגיש לוועדת השרים לענייני ביקורת המדינה, תוך שלושה חודשים, תוכנית לאיזרוח חוקרי מח"ש. התוכנית תכלול חלופות שונות, לרבות לוח זמנים מפורט ליישומה המלא.

3. 
משרד המשפטים והמשרד לביטחון הפנים, בהשתתפות נציגי משטרת ישראל, יקימו ועדה נוספת, בראשות נציג משרד המשפטים, שתבחן, תוך חודשיים, את הנוהל הקיים לטיפול מערכתי בתלונות על עבירות פליליות ועל אלימות של שוטרים.

הבדיקה תכלול גם:

א.
כללי הדיווח של מח"ש למשטרה על כל חקירותיה, החל בפתיחתן, ועל פרטי הנחקרים.

ב.
כללי העברת תיקי חקירה במישור הפלילי או המשמעתי, שנסגרו מהיעדר ראיות מספיקות או חוסר עניין לציבור, לטיפול המשטרה.

משטרת ישראל תרכז מידע על כלל התלונות על שוטרים, הן אלה המבוררות במשטרה והן אלה הנחקרות במח"ש.

4. 
המשטרה תבצע בדיקה לגבי המקרים שבהם לא הועמדו שוטרים לדין הפלילי או משמעתי, ותבחן אם יש מקום במקרים אלה להפיק לקחים אירגוניים.

5. 
ועדת השרים רושמת לפניה את הודעת ראש מח"ש, כי חקירת תלונה מסתיימת תוך 3 חודשים. הודעה על תוצאת החקירה נמסרת למתלונן והוא רשאי, תוך 30 יום, להגיש עליה ערר. הערר נבדק תוך חודשיים, ולאחר מכן מועבר להחלטת פרקליט המדינה. מנכ"ל משרד המשפטים ידווח לוועדת השרים מה משך זמן הטיפול בערר בפרקליטות המדינה.

6. 
מח"ש תגבש תוך 3 חודשים נוהל לייזום חקירה מיידית ומואצת, במקרים שבהם נעברה לכאורה על ידי שוטר עבירה חמורה, או שיש בהם עניין ציבורי מיוחד, גם אם לא הוגשה בהם תלונה.

7. 
ועדת השרים רושמת לפניה את הודעת ראש מח"ש, בעניין הנוהל הקיים לטיפול בעבירות הקשורות במועמדים לגירוש מהארץ.

8. 
ועדת השרים רושמת לפניה את הודעת ראש מח"ש, כי לא ישובצו יותר במשרות החוקרים מי שאינם מתאימים לדרישות המשרה והתפקיד.

9.
א. היחידה לתלונות הציבור במשרד לביטחון הפנים, תטפל בכל סוגי התלונות הנוגעות לתחום סמכותו של השר לביטחון הפנים. התלונות תועברנה על ידה ככלל ליחידה לטיפול בתלונות הציבור במשטרת ישראל, ובמקרים אחרים לגורמי השטח הרלוונטים בזרועות, אשר יבדקו את התלונות ויעבירו תגובתם ליחידה לתלונות הציבור במשרד. היחידה לתלונות הציבור במשרד תבחן את המענה, ותבקש המשך בדיקה והשלמות במידת הצורך. עם סיום הטיפול, תשלח היחידה לתלונות הציבור במשרד מענה לפונה.

ב. היחידות לתלונות הציבור במשטרת ישראל תטפלנה בשני נושאים עיקריים: התנהגות בלתי נאותה של שוטרים, וביצוע תפקיד לקוי. הטיפול יתבצע הן לגבי תלונות המגיעות אליהן במישרין, והן על ידי תלונות המועברות על ידי היחידה לתלונות הציבור במשרד.
ג. שירות בתי הסוהר יטפל בכל סוגי התלונות המגיעות אליו במישרין או על ידי היחידה לתלונות הציבור במשרד.

10. 
כל הנוגעים בדבר יביאו בחשבון את האמור בדו"ח מספר 56א של מבקר המדינה, בביצוע החלטה זו.

11. 
משרד המשפטים והמשרד לביטחון הפנים ימסרו לוועדת השרים, לא יאוחר מתום שלושה חודשים מקבלת החלטה זו, דיווח על יישום ההחלטה.
תעודות זהות ומסמכי מסע עם מזהים ביומטריים
החלטה מספר בק/99 מיום ח' בתשרי התשס"ו-11.10.2005

דיווח על ביצוע החלטה מספר 3506(בק82/) מיום 7.4.2005

יו"ר ועדת השרים מסכם, ומבקש כי משרד המשפטים יגיש לאישור הכנסת, מיד עם פתיחת מושב החורף הקרוב, את התיקון לחוק מירשם האוכלוסין (סעיף 25), כך שניתן יהיה לכלול צילום ממוחשב בתעודות זהות ובתעודות מסע (כפי שנהוג לגבי רשיונות נהיגה).

משרד המשפטים ידווח לוועדת השרים, תוך 3 חודשים, לגבי מצב הטיפול בנושא.

יו"ר ועדת השרים מודה על סיום הכנת נוסח הצעת חוק הקמת מאגר מרשם אוכלוסין ביומטרי, התשס"ו2005-, ועל קידום הטיפול לקראת הבאתו לאישור הכנסת. 
ניהול פרוייקט שיקום שכונות
דו"ח מספר 54ב

החלטה מספר בק/100 מיום ח' בתשרי התשס"ו-11.10.2005

דיווח על ביצוע החלטות מספר 1893(בק60/) מיום 20.5.2004 ומספר בק81/ מיום 16.3.2005

יו"ר ועדת השרים מסכם, ומציין כי לאור התרחבות הפערים הכלכליים והחברתיים בחברה הישראלית, יש להגדיל באופן משמעותי ביותר את היקף המשאבים שמקצה הממשלה להפעלת פרויקט שיקום השכונות.

במסגרת התקציב הנוכחי לנושא, לא ניתן לפעול כיאות לטיפול בצרכים הרבים בישובים ובשכונות המצוקה.

יו"ר ועדת השרים מציע לבחון אפשרות להקים ועדת שרים מיוחדת, שתעסוק בעניין פרויקט שיקום השכונות.
ההתמודדות עם תאונות הדרכים

הגופים המבוקרים: הרשות הלאומית לבטיחות בדרכים; משרד האוצר; המשרד לביטחון הפנים - משטרת ישראל; משרד הבריאות; משרד החינוך, התרבות והספורט; משרד המשפטים; משרד התחבורה

א.
ריכוז ממצאי הביקורת

הרשות הלאומית לבטיחות בדרכים

1. 
לרשות הלאומית אין סמכות לקבוע לגופים שהיא מתקצבת סדר עדיפויות בנושאי תקציב ותכניות עבודה, אין לה סמכות לאכוף פיקוח על משרד התחבורה עצמו בכל הנוגע להשקעות בתשתית בטיחותית, ואין לה יכולת לפקח על ביצוע התקציב שהיא מעבירה למשרדי ממשלה למאבק בתאונות הדרכים. 

2.
ב-14.11.05 פורסמה ברשומות הצעת חוק הרשות הלאומית לבטיחות בדרכים, התשס"ו-2005, שיזמה הממשלה. מטרת החוק המוצע להקים את הרשות הלאומית לבטיחות בדרכים כתאגיד סטטוטורי עצמאי ולקבוע את תפקידיה על פי המלצות ועדת שיינין. אולם, בשל חילוקי דעות בין משרד התחבורה למשרד האוצר לא הסתיימו הליכי החקיקה עד תום הביקורת.

3. 
החל מ-2002 הרשות הלאומית אינה פועלת במסגרת תכנית רב-שנתית, כפי שנקבע בחוק. תכנית העבודה השנתית ל-2005, שהגישה הרשות לכנסת, לא הייתה שלמה, וחסרו בה התכניות למינהל היבשה, לחברה הלאומית לדרכים בישראל בע"מ, לרשויות המקומיות ולהסברה. כמו כן, כשליש מ-36 התקנים של הרשות הלאומית לא היו מאוישים בעת הביקורת, והיה בכך כדי לפגוע בתפקודה ובהשגת יעדיה. 

4. 
על הרשות הלאומית לרכז מידע בתחום הבטיחות בדרכים. בתכנית העבודה של הרשות לשנים 2004 ו-2005 נכללו הקמת מרכז מידע לאומי לבטיחות ושדרוג מאגרי מידע קיימים, אולם עד מועד סיום הביקורת טרם הושלמו משימות אלה: הרשות לא קיבלה מכלל הגופים העוסקים בנושא, אשר אליהם פנתה, את הנתונים שבידיהם; הוועדה המייעצת להגדרת מסד הנתונים על תאונות דרכים והרכבו, שהוקמה ביולי 2004 בלשכה המרכזית לסטטיסטיקה בהשתתפות נציג הרשות הלאומית, טרם סיימה את עבודתה. 

הסברה וחינוך לבטיחות בדרכים

5. 
הפעולות בתחום ההסברה והחינוך חלקיות ואין בהן די כדי לתרום תרומה של ממש לטיפוח תרבות ההתנהגות בכבישים ולהפחתת תאונות דרכים. תפקידי הרשות הלאומית הם בין היתר לתכנן ולקדם תכניות הסברה מתאימות לקהלי היעד השונים. תכניות העבודה של הרשות הלאומית לשנים 2004-2005 כללו את נושאי ההסברה העיקריים ואת אמצעי התקשורת השונים שבהם תעשה הרשות הלאומית שימוש, אך התוכניות לא פרטו את העלויות של השימוש בכל אמצעי תקשורת. עד מועד סיום הביקורת לא הוכנו תכניות הסברה מיוחדות למגזרים ששיעור התאונות בהם גדול יותר משיעורם באוכלוסייה – חרדים, ערבים, עולים חדשים וקשישים. 

6. 
מערכת החינוך רואה בחינוך לבטיחות בדרכים משימה לאומית לטיפוח תרבות התנהגות ולהפחתת מעורבותם של תלמידים בתאונות דרכים. כבר בתחילת שנות התשעים החליטה הממשלה להפוך את החינוך לבטיחות בדרכים למקצוע חובה מגן הילדים ועד לכיתה י"ב וללמדו 30 שעות בשנה. למרות זאת קבע משרד החינוך לקראת שנת הלימודים התשס"ד שיש ללמוד בטיחות בדרכים רק ב-4 מ-13 שנות הלימוד, וגם בהן נלמד המקצוע בפחות ממחצית מכלל הכיתות. בשנת הלימודים האמורה למדו רק כ-13% מן הכיתות חינוך לבטיחות בדרכים; במגזר החרדי נכללה הפעילות בתחום זה רק ב-7.2% מבתי הספר. על משרד החינוך לפעול למלא אחר החלטת הממשלה. לימוד הבטיחות בדרכים עשוי לתרום תרומה חשובה למאבק הכולל בתאונות הדרכים בישראל.

7. 
החלטת הממשלה מספטמבר 1993 בדבר מינוי רכז למקצוע הבטיחות בדרכים בכל בית ספר יושמה רק בחלקה: עשר שנים לאחר החלטת הממשלה היו רכזים רק בכמחצית מבתי הספר היסודיים ובכ-44% מבתי הספר העל-יסודיים. 

8. 
החלטת הממשלה משנת 1989 ללמד תאוריה בנהיגה בכיתות י"א לא יושמה במלואה: רק 36% מהתלמידים נבחנו בבחינת התאוריה בנהיגה במסגרת בתי הספר בשנת הלימודים התשס"ג. בשנת הלימודים שלאחריה לא התקיימו בבתי הספר בחינות בתאוריה כלל. 

9. 
תפקידן של משמרות זה"ב (זהירות בדרכים) לסייע לתלמידים בכיתות הנמוכות של בית הספר היסודי לחצות בבטחה את הכבישים הסמוכים אליו. במשמרות הזה"ב רשאים ליטול חלק רק תלמידים שהוכשרו לכך על ידי שוטרי ההדרכה של משטרת ישראל. התברר שהמשטרה הקטינה את מספר שוטרי ההדרכה, ועקב כך לא יכלו תלמידים בבתי ספר רבים להיות מוצבים במשמרות הזה"ב: בשנת 2003 לא התקיימה כלל הדרכה ביישובי יהודה ושומרון; בינואר 2004 לא היו ב-85% מבתי הספר במחוז המרכז משמרות זה"ב. 

בטיחות בהסעות תלמידים

10. 
משרד החינוך לא ריכז נתונים על תאונות הקשורות בהסעות תלמידים: הוא לא דרש שידווחו לו על כל תאונה, ולא הקים מנגנון לאיסוף נתונים עליהן. בהיעדר נתונים אין בידי משרד החינוך תמונה מלאה על הגורמים לתאונות שמעורבים בהן תלמידים משתתפי הסעות, דבר העשוי להגביל את יכולתו להתמודד עם הנושא. 

11. 
משרד החינוך לא קבע נוהלי דיווח לגורמים הקשורים להסעות כמו רשויות מקומיות וחברות הסעה ולא קבע שיטת מעקב אחר תיקון הליקויים. על כן אין בידי המשרד מידע עדכני מלא על מידת קיום הוראות הבטיחות שהוא עצמו קבע. המשרד גם לא קבע כללים המחייבים את הרשויות המקומיות לפקח על חברות ההסעה ולבדוק אם הן אכן ממלאות אחר הוראות הבטיחות. 

הכשרה וכשירות של נהגים

12. 
הפיקוח על בתי הספר לנהיגה נעשה בידי מפקח ארצי ברשות הרישוי ובידי רשויות הרישוי המחוזיות. בשנת 2004 לא הכין המפקח הארצי תכנית שנתית לפיקוח על כל בתי הספר לנהיגה; בשנת זו הוא עשה 46 ביקורות בלבד בבתי ספר לנהיגה בארץ, אך לא ריכז את הממצאים מביקורות אלה ולא הפיק מהן לקחים ברמה הארצית. בשנים 1995-2005 לא התקיים פיקוח על בתי ספר לנהיגה במחוז באר שבע, ובשנים 2003-2004 לא התקיים פיקוח במחוז ירושלים. גם לא נקבעו נוהלי דיווח אחידים של המחוזות על ליקויים בתפקוד בתי הספר לנהיגה, דבר המקשה על הפקת לקחים ברמה ארצית ועל בניית תכנית פיקוח מובנית. על רשות הרישוי להגביר את הפיקוח על בתי הספר לנהיגה ומורי הנהיגה וליישם את המלצות הועדות השונות שטיפלו בנושא הכשרת הנהג כדי להבטיח סדרי לימוד נאותים והקניית ידע מתאים לתלמידי הנהיגה. יש להשלים את הליכי החקיקה הנדרשים בעניין הכשרת נהגי רכב משא כבד בהתאם לתכנית שבגיבושה הוחל כבר בשנת 2002. 

13. 
על בתי הספר לנהיגה לחדש כל שנה את רישיונותיהם. חידוש הרישיון מותנה בתשלום אגרה. לפי נתוני משרד התחבורה, 96 בתי ספר לא שילמו כלל אגרת בית הספר בתקופה 1990-2004. הועלה שמשרד התחבורה אינו מקיים בקרה על תשלומי אגרות ולא נוקט אמצעים נגד בתי ספר לנהיגה שלא חידשו רישיון.

14. 
תנאי למתן רישיון להוראת נהיגה והיתר לנהל בית ספר לנהיגה או לחידושם הוא שאין למבקש הרישיון רישום במירשם הפלילי של הרשעה בעבירה שלדעת הרשות יש בה כדי למנוע את מתן הרישיון. לפי חוק המירשם הפלילי ותקנת השבים, תשמ"א-1981, המשטרה תעביר לרשות הרישוי באופן שוטף מידע מן המירשם על עבירות הכרוכות בנהיגה ועל עבירות סמים; מידע נוסף מן המירשם יימסר לרשות אם מבקש הרישיון הסכים לכך. אף שמשרד התחבורה ביקש ממחלקת ייעוץ וחקיקה במשרד המשפטים ליזום תיקונים בחוק המירשם הפלילי שיאפשרו מסירת מידע מן המירשם הפלילי לרשות בלא תלות בהסכמת מי שהמידע מתייחס אליו, לא הוסדר הנושא עד מועד סיום הביקורת. 

15. 
על מבקש רישיון נהיגה להיבחן בבחינה שיש בה שלב עיוני ושלב מעשי. למרות שמשרד התחבורה אימץ עוד בשנת 1998 המלצות ועדה מקצועית לשנות את מתכונת המבחנים העיוניים והמעשיים, עד מועד סיום הביקורת היא לא השתנתה, והכשרת הנהג נותרה כשהייתה.

16. 
כבר בשנת 1997 התריע צוות שמונה במשרד התחבורה על כשלים מובנים בתהליך ההכשרה ובמבחני הנהיגה והמליץ על מחשוב הליך קבלת רישיון נהיגה. המלצות הצוות הנוגעות ללימודי נהיגה ולמתן רישיונות נהיגה לא יושמו, והליקויים שעליהם הצביע לא תוקנו. כתוצאה מכך מצא משרד התחבורה שנבחנים ממשיכים להעתיק בבחינות ולהתחזות לאחרים. באוגוסט 2004 מסר דובר משרד התחבורה כי רשות הרישוי פועלת למחשובם של המבחנים העיוניים, ואולם הדבר טרם נעשה. עשיית מבחנים כאלה באמצעות מחשב תייעל את הבחינה ואת בדיקתה ותגדיל את מהימנותה. 

17. 
בספטמבר 2003 פורסם תיקון לתקנות התעבורה שלפיו יוקמו מגרשי הדרכה לנהגים חדשים ולהשתלמות תקופתית של נהגים מקצועיים בתוך 18 חודש מיום פרסום התקנות החדשות, אולם עד תום הביקורת טרם הוחל בהכשרתם. על פי לוח זמנים שהגישה חברת ייעוץ למשרד התחבורה, שלושה מגרשים ראשונים יהיו מוכנים להפעלה במחצית השנייה של שנת 2007, כשנתיים וחצי לאחר המועד שנקבע בתקנות התעבורה. 

18. 
על פי נהלי רשות הרישוי, על המבקש ללמוד נהיגה לקבל אישור על כשירותו הרפואית ללמוד נהיגה. בהיעדר חובה להיבדק דווקא בידי רופא המשפחה הקבוע נבדקים רבים בידי רופאים מזדמנים המועסקים במרכזי קניות או בבתי ספר לנהיגה. לפיכך ניסח משרד התחבורה תיקון לתקנות התעבורה לפיו, על הרופא המבצע את הבדיקות להכיר את עברו של הנבדק לפחות חמש שנים או לראות את תיקו הרפואי של המבקש בפרק הזמן האמור. עד מועד סיום הביקורת טרם אושרה התקנה. 

19. 
לרשות הרישוי יש מאגר מידע על נהגים ועל כלי רכב בישראל ומאגר מידע על תלמידי נהיגה. בשנים 2000-2004 לא הוזנו לקובץ התלמידים תוצאות של 337,000 מבחנים עיוניים ומעשיים של תלמידי נהיגה, שהם 80% מכלל הנהגים שקיבלו רישיונות באותה תקופה. רשות הרישוי הנפיקה, בניגוד להוראות, רישיונות נהיגה על סמך דפי הריכוז של הבוחנים בלבד. מערכת הבקרה על הנפקת רישיונות נהיגה מאפשרת שדרוג דרגות הרישיון של בעלי רישיונות נהיגה למרות שלא עמדו בתנאים הנדרשים. מערך הקבצים אינו חוסם הזנת נתונים בלתי-סבירים ואין מתקיימת בו בקרה לאיתור חריגים, דבר המאפשר הנפקת רישיונות נהיגה גם למי שאינם עומדים בדרישות. 

20. 
שיעור הנהגים שמופנים למרב"ד (המכון הרפואי לבטיחות בדרכים שבמשרד הבריאות) מבעלי רישיון הנהיגה במדינה הוא 1.4%. משרד מבקר המדינה העיר כבר לפני 10 שנים, שקיום בדיקות לשיעור גדול יותר של נהגים "מועדים לתאונות", שייבחרו על פי קריטריונים שיגדירו קבוצות סיכון, עשוי לסייע לאתר בעוד מועד נהגים שאינם כשירים לנהוג ולמנוע מהם את הנהיגה ובכך למנוע חלק מתאונות הדרכים. 

21. 
משרד הבריאות עדיין לא החיל את חובת הדיווח על נהגים שעלולים לסכן את עצמם או את זולתם גם על מטפלים נוספים שאינם רופאים - פסיכולוגים, עובדים סוציאליים ואחרים. 

22.
משרד מבקר המדינה העיר כי נוכח החשיבות הציבורית של הדיווח על מחלות מסוימות של נהגים, מן הראוי שמשרד הבריאות ומשרד התחבורה יבחנו דרכים כדי להגדיל את היענותם של רופאים למילוי חובת הדיווח.

23.
צה"ל מפנה למכון הרפואי לבטיחות בדרכים חיילים רבים. עקב שיטת העברת הרשימות מצה"ל למרב"ד, חלק מהמופנים ממשיכים לנהוג פרק זמן ממושך טרם זימונם לבדיקה במרב"ד, אף שחלקם לא כשיר לכך.

24. 
הטיפול של רשות הרישוי בחלק מהמלצות המרב"ד ארך לפחות ארבעה חודשים. העיכוב בטיפול בהמלצות משמעותו שיש נהגים המחזיקים ברישיון נהיגה מסוג מסוים שנקבעו להם תנאים מגבילים או סוג רישיון אחר כדי שלא יסכנו את עצמם ואת הציבור, אך החלטות אלה לא הובאו לידיעתם, והם נוהגים כמקודם. 

25. 
התיקון בתקנות התעבורה מיוני 1995, הקובע כי המבקש רישיון נהיגה במשאיות כבדות ימציא אישור רפואי מהמרב"ד על כשירותו הרפואית לנהוג ברכב מסוג זה, חל רק על המבקשים רישיון מאז נעשה התיקון; נהגים שבמועד התיקון כבר היה בידיהם רישיון כזה אינם נדרשים להמציא אישור רפואי מהמרב"ד אף בעת חידוש הרישיון, וזאת למרות מעורבותן הגדולה של משאיות גדולות בתאונות. 

פיקוח על הבטיחות במשאיות

26. 
משנת 1982 מפעיל גף ניידות שבאגף הרכב במשרד התחבורה ניידות בטיחות (שבע בשנת 2005) לבדיקת תקינותם של כלי רכב בכבישי הארץ. בשנת 2005 לא היו שתי ניידות בשימוש בגלל מחסור בכוח אדם, והיתר לא פעלו תמיד ברציפות. אין ביכולתן של הניידות לבצע בדיקה המצריכה מכשור (בדיקת מערכות הבלמים, הגה וסרן קדמי), והדבר מעורר ספק אם הבדיקות שהן עושות במערכות האלה של כלי הרכב יעילות. במהלך כל תקופת פעילותן של ניידות הבטיחות לא נבחנה האפקטיביות שלהן ומידת ההשפעה שיש להפעלתן על ציבור הנהגים. 

27. 
פקודת התעבורה ותקנותיה וחוק שירותי הובלה ותקנותיו שנועדו, בין השאר, להגביר את הבטיחות בתפקודו של נהג הרכב הכבד מחייבים שינויים על מנת שיהיה אפשר לאכוף אותם. שינויים אלה, בחלקם עדיין לא בוצעו. האכיפה הקיימת היא מעטה ואין נתונים באשר למספר כלי הרכב שנאכפו בהם ההוראות האמורות וסוג הליקוי שנמצא בהם. 

חקירת תאונות דרכים 

28. 
מספר תאונות הדרכים שנחקרות בידי המשטרה הוא קטן. על פי נוהלי המשטרה, על בוחני התנועה לחקור את כל תאונות דרכים שבהן נפגעו המעורבים באורח קטלני או קשה, וחלק מהתאונות שבהן נפגעו המעורבים באורח קל או שנגרם בהן נזק בלבד. המשטרה פתחה בשנת 2004 כ-105,000 תיקי תאונות דרכים, וחקרה רק כ-18% מהם. 

29. 
מבדיקת תיקי המדגם של תרומת בוחני התנועה לחקירת תאונות דרכים עלה, כי בוחן תנועה יצא לניהול החקירה בזירת התאונה ב-45% מתאונות הדרכים הקלות שבהן דווח על התאונה בסמוך למועד התרחשותה. מניתוח נתוני המדגם עלה כי ליציאת בוחן התנועה לזירת התאונה בתאונות דרכים קלות לא הייתה תרומה של ממש להשגת מטרות החקירה בהשוואה לתאונות האלה שבהן לא יצא בוחן לזירה: בגודל המדגם שנבדק לא נמצא הבדל סטטיסטי מובהק בין אחוז התיקים שבהם הוגשו כתבי אישום כאשר יצא בוחן לזירה ובין אחוז תיקי תאונות הדרכים שבהן לא יצא בוחן לזירה; בין אחוז התיקים שנסגרו מחוסר ראיות אף שיצא בוחן לזירת התאונה ובין אחוז התיקים שנסגרו מחוסר ראיות כאשר הוא לא יצא למקום התאונה. מכאן שיציאת בוחן התנועה למקום התאונה אינה מסייעת לאיסוף ראיות להעמדה לדין של הנהגים האחראים לתאונה. 

30. 
יעילותו של גורם ההרתעה הולכת ופוחתת ככל שחולף זמן רב יותר ממועד ביצוע העבירה עד למועד הבאתו של האחראי לה לדין. מבדיקת תיקי המדגם עלה, כי לעתים התמשכו הליכי החקירה, וחל עיכוב בהגשת כתבי האישום כנגד נהגים, בין היתר בגלל העומס המוטל על מערכת התביעה. למשל, ב-15% מהתיקים נמשכו הליכי החקירה שלושה חודשים ויותר; ב-31% מהתיקים שבהם הוגש כתב אישום נגד אחד המעורבים בתאונה, חלפו שלושה חודשים ויותר ממועד סיכום החקירה עד מועד הכנת האישום. 

31. 
רק מיעוט תאונות הדרכים שהיו בהן נפגעים נחקר; חקירת בוחן התנועה במקום התרחשותה מתמקדת בהיבט הפלילי של התאונה, ואולם יציאתו למקום התאונה אינה מסייעת לאיסוף הראיות לשם העמדה לדין וגם לא לאיתור מפגעים בדרך. על המשטרה לבחון את הסיבות לכך ולהסיק מהן מסקנות כגון בעניין סוגי התאונות שבהם ליציאת בוחן תנועה לשטח עשויה להיות תרומה של ממש לאיסוף ראיות להעמדה לדין או לאיתור ליקויים הגורמים לתאונות.

32. 
נתוני התאונה שנאספו בחקירה ורוכזו בתיק מוזנים למערכת ממוחשבת. מידע זה חיוני הן לניתוח ולחקר של הגורמים והסיבות לתאונות והן לקביעת מדיניות האכיפה של המשטרה. בבדיקת תיקי המדגם הועלו ליקויים בהזנת נתונים שונים על אודות התאונה כמו סוג התאונה, סיבתה או הגורם העיקרי לה ובהזנת נתונים על מיקום התאונה. 

33. 
אין די באיתור ליקויי תשתית בידי מהנדסי התנועה כדי להבטיח את תיקונם. לא תמיד מילאו הרשויות המקומיות את ההנחיות לתיקון הליקויים שהעבירו להן מהנדסי התנועה בעקבות התחקירים שביצעו. מהנדסי התנועה לא דיווחו באופן שיטתי לראש מדור הנדסה ותשתיות באגף התנועה על יישום השיפורים ההנדסיים שעליהם הם המליצו, ולכן אין לאגף התנועה תמונת מצב עדכנית על תיקון הליקויים ברמה הארצית. במצב זה עשויה עבודתם של מהנדסי התנועה לאיתור ליקויי תשתית להיעשות לשווא.

אמצעי תיקון וענישה

34. 
משרד התחבורה מפעיל מאז תחילת שנות ה-70 שיטה לרישום נקודות על עבירות תעבורה שבהן הורשע בעל רשיון נהיגה, ואמצעי תיקון שהוא מחויב בהם אם נרשמו לחובתו נקודות. לפי תקנות התעבורה, מיום כניסתה לתוקף של שיטת הניקוד החדשה ועד 31.12.03, הנהג יכול לבחור בין נקיטת אמצעי תיקון לפי השיטה הישנה ובין המרת הנקודות לשיטה החדשה. ואולם, רשות הרישוי לא נערכה להמרת הנקודות מן השיטה הישנה לחדשה, ולכן לא הומרו נקודות ליותר מ-100,000 נהגים שהיו מחויבים בקורס נהיגה, מהם 640 נהגים שהיה על רשות הרישוי לפסול את רישיונותיהם. לכל הנהגים המועדים שצברו נקודות עד 31.12.02 נמחקו הנקודות ומטרת שיטת הניקוד - נקיטת אמצעי תיקון - לא הושגה.

35. 
במקום להתמקד בנהגים מועדים גרמה השיטה החדשה לצבירה מואצת של נקודות בתקופה קצרה של שנה וחצי, דבר שגרם לפסילת רישיונותיהם של כ-10,000 נהגים. אלה נדרשו להשתתף שוב ושוב באותו קורס נהיגה. ספק אם יש בכך כדי לשפר את איכות נהיגתם או להגביר את מידת צִיותם לחוק. כ-74% מה-10,000 שרישיונותיהם נפסלו לא הפקידו אותם כנדרש. גם השיטה החדשה החטיאה אפוא את מטרתה: איתור עברייני תנועה מועדים וחיובם לנקוט אמצעי תיקון. בשיטת הניקוד החדשה לא הוחלו אמצעי תיקון מיוחדים על נהגים מקצועיים כגון נהגי אוטובוסים או רכב כבד, והם נשארו זהים לאלה של נהגי רכב פרטי. 

36. 
מתחילת 2003 עד ספטמבר 2005 לא העבירה המשטרה לאגף מערכות מידע ברשות הרישוי (אמ"מ) כ-580,000 דיווחים על הרשעות שהם כ-30% מן הדיווחים של המשטרה לאמ"מ בנוגע לשיטת הניקוד. כתוצאה מכך לא נרשמו כ-2,000,000 נקודות לנהגים בגין עבירות תנועה. עניין זה לא נבדק לגבי שיטת הניקוד הישנה, ולפיכך לא ידוע מספר ההרשעות שלא דווחו במשך 30 שנות הפעלתה. 


נוכח עמדתו של המשנה ליועץ המשפטי לממשלה (ייעוץ) מיוני 2005 בעניין תקנה הנוגעת לנהגים שצברו יותר מ-36 נקודות, הפסיק משרד התחבורה להפעיל את שיטת הניקוד. 

37. 
על מנת להיאבק בתופעה של נהיגה בעת פסילת רישיון סוכם בין משרד התחבורה ובין המשטרה באוקטובר 2004 כי יקוימו מבצעים מיוחדים לאיתור נוהגים בפסילה; לכל עבריין יוכן תיק פרופיל; הנהג יקבל הודעה על איסור נהיגה באמצעות שליח ויהיה במעקב. התברר כי המשטרה לא פעלה על פי הסיכום עם משרד התחבורה, לא טיפלה באופן יזום בעניינם של נהגים אלה ולא גיבשה דרכי פעולה לאיתור יזום של מי שנוהגים אף שרישיונם נפסל כדי למנוע המשך נסיעתם. נהגים אלה המשיכו לנהוג אף שרישיון הנהיגה שלהם נשלל פעם אחר פעם. גם כשנתפסו בביצוע עבירת תעבורה בזמן שנהגו בפסילה, נרשמו להם דוחות אך הם לא עוכבו להמשך טיפול במשטרה ולא הובאו לשיפוט מהיר. 

38. 
במארס 1997 הטילה ועדת השרים לענייני ביקורת המדינה על צוות בראשות המפקח הכללי של המשטרה להכין רשימה של נהגים מועדים ולקבוע כללים ברורים באשר לטיפול המערכתי בהם. למרות זאת, עד מועד סיום הביקורת לא קבעה המשטרה קריטריונים ל"נהג מועד" ולא הכינה תכנית להתמודדות עם נהגים שהורשעו בעבירות תעבורה רבות. גם לא נעשה ניתוח המאפיינים של נהגים שהורשעו בעבירות תעבורה רבות על פי הנתונים הקיימים. 

המאבק בתאונות בדרכים כיעד לאומי

39. 
המאבק בתאונות הדרכים לא הוגדר כיעד לאומי של הממשלה ולא נכלל ברשימת היעדים המרכזיים של המשרדים השונים העוסקים בנושא. כדי לקדם את המאבק בתאונות הדרכים על הממשלה ועל משרד התחבורה, שהוא המשרד העיקרי האחראי לטיפול בנושא, להציב אותו בראש סדר העדיפויות כיעד לאומי. על יתר משרדי הממשלה המופקדים על טיפול בהיבטים שונים של הנושא - משרד החינוך, המשרד לביטחון הפנים והמשטרה - לכלול אותו ברשימת יעדיהם העיקריים ולדווח למשרד ראש הממשלה על מידת השגתם. 

40.   המשרד לביטחון פנים קבע את צמצום מספר תאונות הדרכים החמורות ב – 10% ואת פריסת מערך האכיפה האלקטרוני למדידת מהירות הנהיגה בכבישי הארץ כיעדים לשנת 2003. ואולם אף שכבר בשנת 1999 החל המשרד לביטחון הפנים לקדם פרויקט של אכיפה אלקטרונית, עד מועד סיום הביקורת לא הסדירו המשרדים העוסקים בנושא, משרד התחבורה והמשרד לביטחון הפנים, את היקף הפרויקט ומקורות המימון שלו, ולכן לא הוחל בהפעלתו.

ב.
תגובות המבוקרים
משרד הבריאות
21.
המשרד מודע לחשיבות הדיווח גם על ידי מטפלים נוספים שאינם רופאים, כגון: פסיכולוגים ועובדים סוציאליים.


המשרד יפנה ללשכה המשפטית במשרד התחבורה לפתירת הנושא. צפי לסיום – ספטמבר 2006.

22.
מספר המדווחים מכוח חוק חובת דיווח על ידי רופאים, גדל ב-4-5% עקב הגברת המודעות שנעשתה במסגרת כנסים, ופגישות עם רופאים. חל שינוי מסויים בעמדת הרופאים. המכון בדעה כי יש להגביר את מתכונת הדיווח, למרות דילמת המטפלים. המכון יפנה עד מאי 2006, להסתדרות הרפואית, בדרישה להפעיל פורום מקצועי, שיביא להגדרות ברורות של המצבים הרפואיים שעל הרופאים לדווח למכון.

23.
אגף המחשוב במשרד הבריאות ובמכון הרפואי לבטיחות בדרכים, קיימו מספר דיונים בנושא. הממשק הצהלי לנושא הדיווח סודר, ובסוף מרץ 2006 צה"ל יעביר את הדיווחים למכון ON LINE (בזמן אמת). סידור זה יאפשר קבלת דיווחים על בעלי סעיפי הליקוי, הרלוונטיים לבטיחות הנהיגה, בסמוך לקביעת הליקויים על ידי צה"ל.

משרד המשפטים
14.
על פי סעיף 6 לחוק המירשם הפלילי, דרושה קבלת הסכמתו של מבקש רישיון לצורך קבלת מידע מהמירשם הפלילי. הסעיף בחוק משקף איזון שקבע המחוקק, בין צרכי הרשויות לקבל מידע פלילי כדי לשקול מתן רישיון, לבין זכותו, שלא לחשוף את עברו הפלילי, ובכך לוותר על קבלת רישיון.


במחלקת ייעוץ וחקיקה, מכינים תיקון חוק לגבי סעיף זה (צפי לסיום מחצית השנייה של שנת 2006), ובו יוצע לבטל את דרישת ההסכמה, כשהרשות נדרשת להחליט בעניין ביטול רישיון. הובהר למשרד התחבורה כי גם כיום, כאשר מתבקשת הסכמה לקבלת מידע מהמירשם הפלילי, לצורך קבלת רישיון, אפשר שטופס הפנייה יבהיר כי הפנייה מתייחסת להבעת הסכמה לעיין במירשם הפלילי, לשם מתן רישיון, חידושו או ביטולו על ידי הרשות לפי הצורך.


תיקון החקיקה הנוגע לסעיף 6 לחוק המירשם הפלילי ותקנות השבים, נכלל בתיקון חקיקה מקיף שמכינים במחלקת יעוץ וחקיקה, ובו נושאים רבים. ההערכה היא שניתן יהיה לסיים את מכלול התיקונים עם כינונה של הממשלה החדשה.

36.
עמדת המשנה ליועץ המשפטי לממשלה, שניסוחה של שיטת הניקוד אינו מאפשר הפעלת אמצעי תיקון, לגבי מי שצבר 72 נקודות, לפני שהופעלו לגביו אמצעי התיקון של מי שצבר 36 נקודות.


משרד המשפטים הציע למשרד התחבורה לתקן את התקנות באופן שיפתור את האמור לעיל, ומחלקת יעוץ וחקיקה (פלילי) במשרד המשפטים ביחד עם המחלקה המשפטית של משרד התחבורה דנו בנושא והגיעו ביחד לנוסח תיקון מוצע עוד בחודשים יוני ויולי 2005, מיד לאחר מתן חוות הדעת האמורה. נוסח התיקון המוצע אושר על ידי משרד המשפטים בחודש יולי 2005, אך הסמכות להתקנת התקנות היא בידי משרד התחבורה.

המשרד לביטחון הפנים

37.38. משטרת ישראל, החליטה על קביעת יעד למדור מחקר משטרה לשנת 2006, להגדיר ולזהות נהגים "מועדים", והעברתם לטיפול הימ"ר ויחידות השטח,  תוך שיתוף פעולה עם גורמי משרד התחבורה.
39. 
ממצאי הביקורת והמלצותיה, בנושא ההתמודדות עם תאונות הדרכים, ייושמו וישולבו בתכנית העבודה של אגף התנועה במשטרת ישראל לשנת 2006. בנוסף, תימשך פעילות מערך התנועה על-פי התכנית האסטרטגית שהותוותה בשנת 2005, אשר עיקריה:

א. 
מיקוד האכיפה בעבירות, הגורמות לתאונות דרכים, עבירות שיש להן קשר לחומרת הפגיעות בתאונות, עבירות בריונות (נהגים פסולים, שיכורים). 

ב. 
העמקת הקשר עם גורמי חוץ השותפים למאבק בתאונות דרכים, כגון: הרשות הלאומית לבטיחות בדרכים, משרד התחבורה, ומשרד החינוך.

ג. 
הרחבת הפריסה והפעילות המבצעית של אגף התנועה, באמצעות השלמת מרכזי שיטור תנועה (מש"תים), להגברת הנוכחות בכבישים.

ד. 
שיפור האמצעים הטכנולוגיים והמחשוביים של מערך התנועה, לייעול עבודתו של שוטר התנועה בשטח, על-ידי רישום דוחות באמצעות מסופון וייעול אמצעי האכיפה שברשותו. כמו כן, שידרוג מערכות המידע באמצעות מערכת דוחות חדשה הנקראת "דותן", ומערכת חקירת תאונות "פלא". השידרוג יאפשר ניתוחי מידע מפורטים ויעילים.

ה. 
יישומן של המלצות "ועדת שיינין" שהונחו בשנת 2005 על שולחנו של שר התחבורה יתרמו בתחומים הבאים:


1. 
יחידות הימ"ר להגברת המלחמה בבריונות בכבישים, בנהגים פסולים, נהגים מועדים, ונהגים שיכורים.


2. 
בוחני תאונות דרכים – הגדלת מספר בוחני תאונות הדרכים, שיגיעו לטיפול בשטח לחקירת תאונות הדרכים.


3. 
מהנדסי תנועה – חיזוק מערך המהנדסים ופתרון בעיות ניידותם, כדי שיגיעו לכל התאונות הקטלניות.
40.
הפעילות בפרויקט האכיפה האלקטרונית חולקה למספר תחומים: תקינה, חקיקה ומכרז, לפרוייקט "האכיפה האלקטרונית האוטומטית". העבודה בהם בוצעה במקביל.

לנושא התקינה – נכתב תקן 5140 חלק 1, הדן בדרישות מינימום של אמצעים לגילוי ותיעוד עבירות תנועה: מכשיר אכיפה לא מאויש. התקן פורסם בחודש דצמבר 2005.
לנושא החקיקה – הצעת החוק לתיקון פקודת התעבורה (חזקת אמינות למידע המופק ממכשירי אכיפה), אושרה בוועדת השרים לחקיקה, ופורסמה בספר הצעות חוק. משום חילוקי דעות בין משרד התמ"ת ומשרד המשפטים, נוסחה מחדש הצעת החוק, והיא תובא לאישור בוועדת השרים לחקיקה,  מיד עם חידוש פעילות הוועדה לאחר הבחירות. סוכם עם משרד המשפטים המבנה המשפטי של האכיפה האלקטרונית, הפרטת הפעילויות במסגרת הפרויקט.
לנושא המכרז – כתיבת מסמכי המכרז לפרוייקט האכיפה האלקטרונית האוטומטית באחריות של המשנה למנכ"ל המשרד. כתיבת מסמכי המכרז נעשית על-ידי צוות, בהשתתפות גורמים בכירים במשרד ויועצים מקצועיים חיצוניים. הכתיבה אמורה להסתיים במהלך חודש מאי 2006.

משרד החינוך, התרבות והספורט

5. 
לעניין התאמת תכניות למגזרים ייחודיים:


א.
המשרד מתרגם ומתאים את כל תכניות הלימודים בבטיחות בדרכים לשפה הערבית, ומכשיר את הגננות, המורים והרכזים במגזר הלא יהודי להוראתן.


ב. 
בשנת 2006 ובשנים הבאות, ישקיע המשרד משאבים ייחודיים בפיתוח תוכניות ובהכשרת גננות, מורים ורכזים, להוראות הבטיחות במגזר זה. 
6. 
בשנת הלימודים תשס"ה ניתן להצביע על גידול בהוראת הבטיחות בדרכים, כדלקמן:


א. 
בכל גני הילדים נלמדו תכניות לבטיחות בדרכים, כחלק מחייב אינטגרלי בתוך תכניות הלימודים השוטפות בגן, והתכנית "לנוע בעולם מתנועע" הופעלה ב-43% מכלל גני החובה.

 
ב. 
בכיתות א' נלמדה התכנית "ללמוד תנועה" כשעה שבועית במערכת, ב-64.4% מכלל הכיתות. במגזר הלא יהודי נלמדה התכנית התכנית ב-53.2% מכלל כיתות א'. 


ג. 
בכיתות ה' נלמדה התכנית "עצמאים בשטח" בשעה שבועית במערכת, ב-41.4% מכלל הכיתות. תכנית זו תורגמה לשפה הערבית, והיא תילמד החל בשנת הלימודים תשס"ז, גם בבתי הספר במיגזר הלא יהודי. 


ד. 
במגזר החרדי - בשנת הלימודים תשס"ה חלה התקדמות בנושא לימוד בטיחות בדרכים. ב-22% מגני הילדים החרדים נלמדה התכנית "לנוע בעולם מתנועע". הפעילות בבתי הספר החרדים עלתה מ-7.2% ל-13%.  

8. 
לעניין מבחני התיאוריה - בשנת הלימודים תשס"ה, נלמדה התכנית "החינוך התעבורתי" ב-80.6% מכלל כיתות י"א. 

במגזר הלא יהודי נלמדה התכנית ב-83.1% מכלל כיתות י"א. 

10. 
במשרד הוקמה בנובמבר 2005 ועדה, הבוחנת את נושא ריכוז הנתונים על תאונות הקשורות בהסעות תלמידים. 

הוחלט לפנות למשטרת ישראל ולבחון מולה את סוגיית קבלת נתונים, דו"חות תחקיר וסיכומים תקופתיים. 

ב-6 בדצמבר 2005 נערך דיון ראשון עם מחלקת התנועה באגף התנועה במשטרת ישראל, וסוכם כי המשטרה תבחן העברת דיווח ראשוני על תאונות, בהסעות ילדים שיועברו למשרד. הדיווח יהיה  בתאונות ברמת פציעה בינונית, קשה וקטלנית, שבהם נפגעו ילדים מגיל 4 ועד גיל 18. כמו כן תיבחן העברת דו"חות תקופתיים מסכמים של תאונות דרכים בהסעות ילדים.

על פי דרישת אגף התנועה במשטרה, תתקיים באפריל 2006 פגישה נוספת עם משרד החינוך, ובה יסוכם אופן הדיווח וקבלת הנתונים שיועברו ל"חדר מצב טיולים" הנמצא באחריות האגף הבכיר לביטחון, בטיחות ושעת חירום. תסוכם האחריות של אגף "זהירות וחינוך לבטיחות בדרכים" שבמשרד, ודרכי העברת הנתונים לגורמים נוספים במשרד.

39. 
המשרד ימשיך לשלב בחוזרי המנכ"ל, הבאים לקראת פתיחת שנת הלימודים תשס"ז, את המשפט האומר כי "מערכת החינוך רואה בחינוך לבטיחות בדרכים משימה לאומית ראשונה במעלה, המחייבת את כלל ציבור המחנכים, לראות בנושא זה את אחד האתגרים המרכזיים". המשרד ידווח לאגף הבכיר לביקורת במשרד ראש הממשלה, במעקב הבא, על פעילותיו השוטפות בחינוך לבטיחות בדרכים.    

משרד התחבורה
1.2.
גובשה הצעת חוק, שהתבססה על המלצות "ועדת שיינין", ונועדה להקים את הרשות, כתאגיד סטטוטורי עצמאי. במהלך הדיונים בהצעת החוק בקריאה שניה ושלישית, בנוסח שגובש בוועדת הכלכלה של הכנסת, משך שר התחבורה את הצעת החוק. הפתרון יינתן במסגרת הצעת חוק הקובעת את סמכויות הרשות. 

3.
לנושא כוח אדם - בחודש יולי 2004 אישרה נציבות שירות המדינה לרשות מבנה ארגוני חדש, שגובש על פי המלצת יועץ ארגוני. למרות אישור הנציבות, האוצר אינו מתקצב את המשרות ההכרחיות, והרשות נמצאת מזה שנתיים בהיקף משרות קטן, המשפיע על תפקודה. 

לעניין תכנית רב שנתית – המלצות דוח "ועדת שיינין" מהוות את הבסיס לתכנית הרב- שנתית לבטיחות בדרכים. בחודש נובמבר 2005 נבחרה חברת יעוץ, שמטרתה לסייע ביישום המלצות דוח ועדת שיינין. לאור אי הבהירות שנוצרה, עקב משיכת החוק על ידי השר, טרם נחתם חוזה התקשרות עם החברה הזוכה.

4.
בניית מרכז מידע לאומי, הינו תהליך ארוך, הבנוי מנדבכים ותהליכי משנה רבים ולעיתים ארוכים. הרשות הלאומית לבטיחות בדרכים פועלת בתחומים רבים כדי להרחיב ולטייב את מאגרי המידע,  בין היתר באמצעות:


-
העברת נתוני תאונות הדרכים מסוג "כללי עם נפגע", ללשכה המרכזית לסטטיסטיקה (להלן: הלשכה). לאור החלטת הוועדה הציבורית המייעצת, יוחלט על אופן העיבוד והאחזור בקבצים. משנת 2004 הלשכה מפרסמת את נתוני "כללי עם נפגע", כנספח נפרד במסגרת פרסומיה השנתיים. הוועדה אמורה לסיים עבודתה בסוף שנת 2006. 


-
דיונים במועצה המייעצת, במטרה לגבש הגדרות שלמות וחד ערכיות לנושא תאונות הדרכים והנפגעים בהן. הוועדה אמורה לסיים את עבודתה בשנת 2006.  


-
מתוכננת קליטה שוטפת של נתוני מערך הטראומה, בעיקר בנושאים של משך זמן האשפוז וחומרת הפגיעה ושילובם במאגר המידע. סוכם בין הלשכה למרכז הטראומה, כי הנתונים יכללו במסד הנתונים של הלשכה. ההסדר מתעכב בשל אילוצים תקציביים. עם יישום דוח "ועדת שיינין" הנושא יטופל.


-
בוצע שילוב נתוני תאונת הדרכים עם נתוני מפקד האוכלוסין.


-
מערכת G.I.S שפותחה בלשכה במימון  הרשות, הועלתה לאוויר באתר האינטרנט של הלשכה.


-
הוכן אפיון דוחות מערכת הרשעות נהגים, שעתיד להיקלט בלשכה  עד תחילת 2007.
5.
בשנת 2006 הוכנה ברשות לבטיחות בדרכים תכנית עבודה בתחום ההסברה, המפרטת פרוייקטים, עלויות אמצעי תקשורת בהם יעשה שימוש, והנותנת מענה באופן נפרד - הכולל גם תקצוב עצמאי למגזרים שונים (חרדי, לא יהודי, קשישים, עולים חדשים וכו'), ומתן דגש לבעיות האופייניות למגזרים אלה. תכנית ההסברה לשנת 2006 מתייחסת הן לאוכלוסיות (הולכי רגל, ילדים, צעירים, אופנוענים), והן לגורמי התאונות (עייפות, מהירות, אלכוהול, חוסר מיומנות וכו'), ונגזרת ממטרות העל והיעדים האסטרגיים של הרשות.

7.
הרשות הלאומית לבטיחות בדרכים, רואה ברכז הבטיחות את הכוח המניע בתחום הבטיחות בדרכים בבית הספר, ומתקצבת מידי שנה את שכרם של הרכזים. בשנת 2005 הקצתה הרשות לתחום זה  3.85 מלש"ח

8.
לאור ההשתתפות הנמוכה של התלמידים בפרוייקט, שיעורי הצלחה נמוכים ושיקולים נוספים של עלות–תועלת, החליטה הנהלת הרשות להפסיק פרוייקט זה. 

החלטת הממשלה כלל לא התייחסה לביצוע מבחני תיאוריה בין כותלי בית הספר, אלא ללימוד התיאוריה בלבד.

9.
הרשות לבטיחות בדרכים רואה חשיבות רבה בפרוייקט משמרות הזה"ב, שבעבר מומן על ידי המשטרה ומשרד החינוך. הפרוייקט עמד בשנת 2005 בפני סכנת סגירה, והרשות החליטה לתקצבו.


בשנת 2005 הרשות תקצבה את הפרוייקט ב-2.5 מלש"ח.


בשנת 2006 הרשות תקצבה את הפרוייקט ב-4 מלש"ח.

10.
הרשות הלאומית לבטיחות בדרכים מעבירה נתונים המצויים בידה למשרד החינוך באופן קבוע ולפי דרישה, בנושא תאונות הקשורות בהסעות תלמידים.

12.
הפיקוח על בתי הספר לנהיגה נמצא בראש סדר העדיפויות של אגף הרישוי. מכרז לבחירת גורמים חיצוניים אשר יסייעו למשרד בכל נושא הרישוי, בכלל זה גם פיקוח על בתי ספר לנהיגה, נמצא בשלבי ניסוח מתקדמים, ועתיד להתפרסם במאי 2006 .

13.
משרד התחבורה מגבש מתכונת משרדית אחידה לבקרה ומעקב על גביית אגרות בכל יחידות המשרד. גם תחום בתי ספר לנהיגה יטופל בהתאם. העבודה תושלם עד יולי 2006.

15.
מינהל התנועה במשרד, נמצא בעיצומה של עבודת מטה, לגיבוש תוכנית חדשה להכשרת הנהג בישראל. במסגרת עבודת המטה, נלקחו בחשבון גם המלצות וועדות מקצועיות מהעבר. בנושא הכשרת נהג רכב כבד - הנושא נמצא בשלב של תיקון פקודת התעבורה. לו"ז לביצוע – 31 בדצמבר 2006.

16.
הכשרת תלמיד הנהיגה ומתן הרישיון - מפרט למכרז מחשוב מבחני הנהיגה העיוניים הושלם ויפורסם בחודש מרץ 2006 .
17.
הכשרת מגרשי הדרכה לנהגים מתבצעת במקביל במספר תחומים: פריסה ארצית, שינויי חקיקה, וגיבוש תוכני הדרכה למשתלמים. לו"ז לביצוע – 31 במארס 2007.
18.
תיקון החקיקה בעניין בדיקת רופא של מבקש רישיון הנהיגה, נמצא על שולחנה של ועדת הכלכלה של הכנסת, ועם כינונה של הכנסת ה-17, התיקון יידון בוועדה.

19.
אפשרות חסימת מערך הקבצים נמצאת בבדיקה. קיימות מספר סוגיות מורכבות בעניין זה, הנובעות מהצורך למנוע אפשרות ביצוע פעולות, לצד אי פגיעה בשירות לציבור ובעבודה השוטפת. לו"ז לביצוע – 31 בדצמבר 2006.

24.
המגבלות בטיפול נבעו ממחסור בכוח אדם ובמשאבים כספיים, לצד היקף המטלות ההולכות וגדלות. לאחרונה הוכנסה לשימוש מערכת מיחשוב חדשה, אשר מקצרת את הטיפול בשבועות רבים. לאור האמור חל שיפור בטיפול הרשות בחלק מהמלצותיו של המכון הרפואי לבטיחות בדרכים.

26.
פיקוח על הבטיחות במשאיות - בחודשים האחרונים נבחנה האפשרות להוצאת הפיקוח על הבטיחות במשאיות למיקור חוץ. המסקנה מהבדיקה כי אין כדאיות כלכלית בהעברת הפעילות לגורמים חיצוניים, ופעילותן במסגרת אגף הרכב הינה אפקטיבית ויעילה.

הנתונים של הלשכה המרכזית לסטטיסטיקה מצביעים על כך שהגורם הטכני של הרכב איננו מהווה סיבה לתאונות דרכים. פעילותן הברוכה של ניידות הבטיחות במתכונתן הנוכחית, הינה אחת הסיבות העיקריות לכך. 

27.
צוות משותף למשרד התחבורה ולאגף התנועה במשטרה, בחן את החוק ואת התקנות שהותקנו מכוחו, והמליץ ליועץ המשפטי של המשרד לביטחון הפנים על רשימת עבירות, אשר יש מקום לקבוע אותן כעבירות שניתן לרשום בגינן דו"ח תנועה, כדלקמן:


א.
סירוב לדרישת שוטר להציג בפניו את רישיון המוביל וכל מסמך הקשור במתן שירות ההובלה – סעיפים 15 (ב) + 19 (א) (5) לחוק.


ב.
סירוב לדרישת שוטר לאפשר לו לבדוק את המטען – סעיפים 15 (ב) + 18 (א) (5) לחוק.


ג.
סירוב לדרישת שוטר לשקול רכב מסחרי והמטען המובל בו – סעיפים 15 (ב) + 18 (א) (5) לחוק.


ד.
הובלת חומר מסוכן ברכב שלא סומן כנדרש, בניגוד לתקנות 14 (א) + 16.


ה.
חניית רכב המוביל חומר מסוכן בסמוך לאזור מגורים – תקנה 17.


ו.
אי הצגת שטר מטען/תעודת מטען לפי דרישות המפקח, פקח או שוטר - תקנה 21.

בנוסף, המליץ הצוות על תיקונים בחוק, כדלקמן:


א.
החובה להוביל מטען עם שטר מטען חלה כיום על "המוביל", שהינו חברת ההובלה. מוצע שהחובה האמורה תחול גם על הנהג.


ב.
מוצע להוסיף בחוק, עבירה של הובלת מטען כששטר המטען לקוי.


ג.
גם הפרת החובה, המוצעת בסעיף 4 א' לעיל, והעבירה בסעיף 4 ב' לעיל, תכללנה ברשימת העבירות, שתקבענה כעבירות, שניתן יהיה לרשום בגינן הזמנה למשפט.


ד.
נדרשת קביעת חזקה בחוק, כי הרשום בשטר המטען, לעניין סוג החומר המובל, יהווה ראייה לכאורה באשר לטיבו של החומר המובל.

34.
שיטת הניקוד החדשה, נמצאת בשלב יישום ראשוני. ישנן כבר מסקנות ולקחים מהשיטה. בסיוע של הלשכה המשפטית, המשרד ימצא את הדרך לשיפור אפקטיביות השיטה. לו"ז לביצוע – 31 בדצמבר 2006.

35.
לעניין הטיפול בנהגים מועדים, המשרד בתיאום עם משטרת ישראל, פועל לאתר נוהגים בפסילה. בשבוע הראשון של חודש נובמבר 2005 התקיים מבצע מיוחד, בו נבדקו 9344 רישיונות, והתגלו כ-200 רשיונות נהיגה פסולים, או כאלה שלא חודשו. כמו-כן מתקיימת פעילות שוטפת לאיתור נוהגים בפסילה.
37.
החל מאפריל 2006 יופעלו ברחבי הארץ, מגרשי חילוט (רכב שהוחרם), לרכבים שנהגיהם ביצעו עבירות תנועה. אחת מהעבירות לחילוט רכב, הינה בגין נהיגה של נהג הנמצא בפסילה.

הליכי משמעת בתאגידים סטטוטוריים

הגופים המבוקרים: התאגידים הסטטוטוריים: המוסד לביטוח לאומי; רשות שדות התעופה; מכון התקנים; הרשות לשמירת הטבע; נציבות שירות המדינה; משרד המשפטים

א.
ריכוז ממצאי הביקורת
1.
עד מועד סיום הביקורת, אוקטובר 2005, לא יושמה המלצת המועצה לתאגידים ציבוריים שהמליצה לחוקק חוק מסגרת ולהקים רשות לתאגידים ציבוריים. נוכח ממצאים בנוגע להעסקת קרובים ברשות שדות התעופה, התריע מבקר המדינה לפני ראש הממשלה במכתב מאוגוסט 2005 כי יש צורך בהסדר שיבטיח פיקוח ובקרה נאותים על התאגידים הסטטוטוריים. בתשובה למבקר המדינה מנובמבר 2005 הודיע ראש הממשלה כי נושא הפיקוח על התאגידים נמצא על סדר יומו, וכי הוא הטיל על היועצת המשפטית של משרד ראש הממשלה ועל משרד המשפטים לקדם את המלצת המועצה לחוקק חוק מסגרת ולהקים רשות לתאגידים ציבוריים.

2.
מערכת הנורמות באחדים מהתאגידים חסרה כללים ונהלים המסדירים את הבירור והחקירה של חשד לעבירת משמעת, את הדיווח להנהלת התאגיד על נושאי המשמעת בתאגיד ואת התיעוד והשמירה של המידע הנוגע לנושא המשמעת. 
3.
כדי לקיים את המשמעת בגוף ציבורי יש לקבוע אחראי לתחום המשמעת ולהגדיר את תפקידיו. מניתוח השאלונים שהגיעו למשרד מבקר המדינה עולה כי בחלק מהתאגידים, לא מונה אחראי לטיפול בנושא משמעת. 

4.
בתאגידים סטטוטוריים שבהם מונה בעל תפקיד לשמש כאחראי לטיפול בנושאי משמעת לא נמצא כי בתיאור תפקידו או במסמכים אחרים של הנהלת התאגיד הוגדרו במפורש סמכויותיו ותחומי אחריותו בנושא המשמעת. 

5. 
יש חשיבות רבה לריכוז מידע בתוך התאגיד על כלל התלונות ועל הטיפול בהן. המידע יספק תמונה מהימנה על ממדי התופעה של הפרות המשמעת, על סוגיהן, שכיחותן, חומרתן וצעדי האכיפה שננקטו בעקבותיהן, ועשוי לסייע בהערכת מידת האפקטיביות של צעדי האכיפה והמניעה הננקטים כדי להביא לצמצום תופעה זו. כן הוא עשוי לשפר את הבקרה על הנעשה בתחום המשמעת. בחלק מהתאגידים לא היה רישום מרוכז של הנתונים על הפרות משמעת, והמסמכים בעניין זה היו פזורים בין התיקים השונים (תיקים אישיים, תיקי הנהלה וכד'). באותם תאגידים לא היה מעקב אחר הטיפול בהליכי המשמעת שננקטו בתאגיד. 

6.
מערכת הנורמות באחדים מהתאגידים הנבדקים חסרה כללים ונהלים המסדירים את הבירור והחקירה של חשד לעבירת משמעת, את הדיווח להנהלת התאגיד על נושאי המשמעת בתאגיד ואת התיעוד והשמירה של המידע הנוגע לנושא המשמעת.

7.
נוהלי התאגידים שנבדקו אינם מבטיחים שהתנהגות העובד ועברו המשמעתי יובאו בחשבון בשיקוליה של הנהלת התאגיד בבואה לדון בעניינים כגון המשך העסקה של עובד או קידום עובד בסולם הדרגות או התפקידים. 

8.
הליכי חקירה בנציבות שירות המדינה והמלצה להקל בדינם של עובדים שהחקירה בעניינם התמשכה, הביאו לכך שבמקרים אחדים לא מוצה אף הדין המקל עם בעלי הדין וכפועל יוצא הוחמצה ההזדמנות להעביר מסר מרתיע לכלל המערכת.

9.
מן הראוי, שלצד הכשרת חוקרי משמעת בתאגידים סטטוטוריים שגודלם מצדיק הכשרת עובד, תשקול נציבות שירות המדינה הוצאת מדריך להתנהלות הליכי משמעת, לרבות חקירת עבירות משמעת, בכלל התאגידים הסטטוטוריים.
10.
מכון התקנים - ראוי היה לתעד בכתב את החלטתם של המבקר הפנימי של המכון ושל הממונים עליו שלא לנקוט צעדים נגד העובד שקיבל ציוד אלקטרוני לצרכיו האישיים מיבואן שהוא טיפל במבדקי תקן לציוד שייבא, ואת הנימוקים להחלטה זו.

11.
רשות שמירת הטבע - במסמכי הרשות לא נמצאו מסמכים המעידים שתלונת אזרח על נסיעה מסוכנת ברכב הרשות נבדקה והעובדים ננזפו כפי שנמסר למתלונן.

12.
רשות שדות התעופה - נקיטת צעדים ארגוניים להגברת הפיקוח והבקרה על הנעשה ביחידת ההצלה אין בה כדי לפטור את רשות שדות התעופה מהצורך לשקול נקיטת צעדים משמעתיים פרטניים נגד עובד, שהיה מעורב ב"סדרת התנהגויות פסולה", כדברי מנכ"ל רש"ת בדיון על ממצאי דוח הבדיקה.

13.
היה מקום לטיפול משמעתי בעובדים אשר לא מסרו בעת קליטתם לעבודה ברשות שדות התעופה מידע כנדרש, אף שהיו להם קרובי משפחה שעבדו ברש"ת.

14.
המוסד לביטוח לאומי - בשנים 2001-2003 התנהלו בנציבות שירות המדינה כמה תיקי חקירה נגד הסמנכ"ל למשאבי אנוש ששימש בתפקיד זה בשנים 1998-2004, בעניין חשד לעבירות משמעת שונות, ובהן קבלת עובדים לעבודה במוסד בחריגה מנוהלי המוסד והתקשי"ר וקידום עובדים שלא כדין. מנכ"ל המוסד לא נקט אמצעי משמעת נגדו בעקבות המלצת סגן הנציב. בפנייה נוספת אל מנכ"ל המוסד מ-23.6.05 כתב סגן הנציב: "לא יעלה על הדעת כי יפרוש משירות המדינה מבלי שינקטו נגדו כל צעדי משמעת, תוך 'מסמוס' של החקירה שנערכה נגדו". במכתב נזיפה שנשלח אליו שלושה ימים לפני פרישתו מהמוסד בלי לתת לה פומבי הוחמצה הזדמנות להעביר מסר מרתיע.

15.
תהליך קבלת ההחלטות בעניין הליכים משמעתיים נגד עובדי ציבור ועובדי תאגידים, חייב להיות מתועד. הקביעה מקבלת משנה תוקף נוכח ההחלטה שלא להעמיד לדין משמעתי את מנכ"ל המוסד לביטוח לאומי לשעבר,  בשל מעורבותו במינוי לא תקין של מנהל סניף ירושלים.

16.
בביקורת לא נמצאו מסמכים המעידים כי המוסד לביטוח לאומי ונציבות שירות המדינה שקלו השעייתו או העברתו מתפקידו את סמנכ"ל משאבי אנוש האחראי למשמעת במוסד עם תחילת ההליך המשמעתי נגדו.

17.
בשנים 2002-1999 הוגשו נגד מנהל באחד מסניפי המוסד לביטוח לאומי תלונות על הפרות משמעת אך הסתפקו בהליך משמעתי פנימי "בשל חלוף הזמן". מן הראוי שנציבות שירות המדינה והתאגידים יעשו כל מאמץ להחיש את הליכי החקירה של עובדים החשודים בעבירות משמעת.

ב.
תגובות המבוקרים
מכון התקנים 

10.
המכון קיבל את המלצת הביקורת, והחליט להכין נוהל לטיפול בעבירות משמעת.

רשות הטבע והגנים 
11.
התלונה נבדקה ונדרשו חומר התייחסויות של כל הנוגעים במרחב ובמחוז. 

התקבלה המלצת המבקר לתיוק החומר בנפרד, בתיק משמעת. הרשות פרסמה הנחייה, לפיה כל תלונה על עובד או הערה לעובד, תתוייק בתיקו האישי.

רשות שדות התעופה
12.
חטיבת כוח אדם ברשות, הונחתה להשלים הטיפול המשמעתי בעובד נמל תעופה אילת. 

הוכנה טבלת מעקב ממוחשבת של אירועי משמעת, מתוכה ניתן לגזור נתונים.

הקמת פרויקטים במימון גופים ממשלתיים וממלכתיים ברשויות מקומיות

הגופים המבוקרים: משרד הבינוי והשיכון; משרד הפנים; משרד התחבורה; משרד התיירות; מחלקת עבודות ציבוריות; החברה הממשלתית לתיירות; מפעל הפיס

א. ריכוז ממצאי הביקורת

1. 
ב-19 ביולי 2004 הודיע סגן הממונה על התקציבים במשרד האוצר לחשב הכללי במשרד האוצר כי בתקציב הפיתוח של משרד הבינוי והשיכון לאותה שנה הוכנסו שינויים, באישורו של אגף התקציבים. השינויים נגעו להקצבה של 7.5 מיליון ש"ח לבניית מתנ"ס בעפולה, "בהתאם לסיכום". הבדיקה העלתה, כי במשרדים אלה לא קיים תיעוד לגבי ההליכים שקדמו לייזום של שינוי התקציב הנוגע לסיוע של משרד הבינוי והשיכון למתנ"ס בעפולה, וכי לא קיימים סיכומים כתובים בין משרד האוצר ובין משרד הבינוי והשיכון בעניין.

2. 
ביולי 2004 אישר משרד האוצר הקצבה של 7.5 מיליון ש"ח מתוך תקציב משרד הבינוי והשיכון לעיריית עפולה, לצורך הקמת מתנ"ס בעיר. ההקצבה ניתנה על פי הנחיית שר האוצר דאז; על סמך סיכום לא מתועד בין חבר כנסת ובין עובד ציבור; בלי לשתף את הדרג המקצועי במשרד האחראי להכנת פרוגרמה להקמתם של מוסדות ציבור; ובלי שצורכי היישוב שזכה לתקציבים אלה הועמדו מול צורכיהם של יישובים אחרים.

3. 
במארס 2002 חתמה עירית עפולה  חוזה עם קבלן מבצע, ונקבע בו כי העירייה תשלם לו 12.3 מיליון ש"ח להקמת מתנ"ס בעיר. הבדיקה העלתה כי ביום חתימת החוזה עם הקבלן היקף התקציב הבלתי רגיל (תב"ר) שאישר הממונה על המחוז היה כ-5.9 מיליון ש"ח. לכאורה התחייבה אפוא העירייה להוצאה בהיקף כספי העולה בכ-6.4 מיליון ש"ח על הסכום שאושר בתב"ר, בניגוד למתחייב על פי הדין ובניגוד להנחיות. 

4. 
ב-8.7.04 החליט דירקטוריון מפעל הפיס לאשר מענק בסך שלושה מיליון ש"ח להקמת מרכז הפיס למוזיקה בעיר, נוסף למענקים שאושרו קודם לכן, בסך כולל של 7 מיליון ש"ח. באוגוסט 2004, לאחר שנודע למשרד השיכון על המענק הנוסף, הקטינה העירייה את הסכום שביקשה ממשרד השיכון למימון הקמתו של בית המוזיקה ל-3.75 מיליון ש"ח. מכאן שמשרד האוצר החליט על ההקצבה בסך 7.5 מיליון ש"ח בתקציב הפיתוח של משרד השיכון בלי שבדק כראוי מהו המימון הדרוש לפרויקט. 

5. 
על פי הודעת סגן הממונה על התקציבים, ההקצבה לעיריית עפולה נועדה לתקנה תקציבית חדשה בשם "מתנ"ס בעפולה". עד 1.11.04 נתן משרד השיכון לעירייה 3.06 מיליון ש"ח. לבקשת העירייה, הקצה משרד השיכון את יתרת התקציב, בסך 4.44 מיליון ש"ח, לשיפוץ של מוסדות ציבור אחרים בעפולה ולעבודות תשתית במרכז העיר. מכאן, שבניגוד להוראות התכ"ם ולהודעות סגן הממונה על התקציבים, התיר משרד השיכון לעיריית עפולה להשתמש בחלק הארי של התקציב שנועד למתנ"ס למימון מטרות אחרות; הדבר פוגע גם בעיקרון השקיפות ובגילוי הנאות. 

6. 
ב-13.12.04 פנה סגן הממונה על התקציבים במשרד האוצר ליו"ר ועדת הכספים של הכנסת, וביקש שהוועדה תאשר הצעה של שרת הבינוי והשיכון לשינויים בתקציב משרדו, ובהם תקצוב בסך 11 מיליון ש"ח בהרשאה להתחייב לעבודות פיתוח למוסדות ציבור בבית שאן. בדיקת משרד מבקר המדינה העלתה, כי בניגוד לנאמר בפנייה שהעביר אגף התקציבים ליו"ר וועדת הכספים, שרת הבינוי והשיכון דאז לא הציעה את התקצוב למוסדות ציבור בבית שאן.

7. 
בנובמבר 2005 מסר סגן הממונה על התקציבים למשרד מבקר המדינה כי על ההקצבה לעיריית בית שאן סוכם בעל פה בין שר האוצר דאז, מר בנימין נתניהו ובין ראש עיריית בית שאן, מר ז'קי לוי, בתור פיצוי על ביטול הטבות המס שכאמור ניתנו בעבר לתושבי העיר. במשרד האוצר אין תיעוד של ההליכים שקדמו לייזומם של שינויי התקציב הנוגעים לסיוע של משרד הבינוי והשיכון לבית שאן, ולא גובשה תכנית לשיפוי היישובים שנפגעו מהחלטת הממשלה. לפיכך, הפיצוי שניתן לבית שאן לא היה מבוסס על תהליך סדור של קבלת החלטות בנושא, ועולה חשש כי הסיוע ניתן לבית שאן שלא במסגרת תכנית כוללת על סמך שיקולים שקופים ושוויוניים, אלא על סמך סיכומים בעל פה בין שר האוצר לראש הרשות. 

8. 
במהלך שנת 2004 קיבל משרד השיכון הקצבות מיוחדות שנועדו לסייע ליישובים מסוימים. הדבר נעשה שלא במסגרת פרוגרמה מוגדרת, בלי להפעיל אמות מידה ובלי שצורכי היישובים שזכו להקצבות - בית שאן ועפולה - הועמדו מול צורכיהם של יישובים אחרים. בכך הופרה לכאורה החלוקה המיטבית בין כל הרשויות המקומיות הזכאיות לסיוע המשרד.

9. 
הבדיקה העלתה כי בארבעה מועדים העביר מנכ"ל משרד הבינוי והשיכון דאז לאגף התקציבים רשימות של פרויקטים ביישובים שונים לצורך כלילתם בפרוגרמת הבנייה, בלא הנמקה. פרויקטים אלה לא נכללו בהצעות של אגף התקציבים. ברשימה הרביעית, שהמנכ"ל דאז העביר ב-13.6.04, נכללו 24 פרויקטים. מהמתואר לעיל עולה כי המנכ"ל דאז נתן התחייבות תקציבית בישיבה עם עירית ירושלים, לדבריו בע"פ, בשם המשרד עוד בטרם הוכרע הנושא מבחינת התאמתו לתכנית העבודה. יש להקפיד שסיכומי ישיבות יכללו דברים מהותיים שנאמרו בהן. יצוין, שסיכום הישיבה האמור הוכן על ידי משרד השיכון ואושר בחתימת ידו של המנכ"ל דאז. לצורך הכללת הפרויקטים בתכנית העבודה שוריינו תקציבים על חשבון פרויקטים אחרים שבשל כך ביצועם עוכב.

10. 
בין המחוזות של משרדים שונים  אין תיאום, למעט תיאום לא ממוסד שמתקיים בין מחוז הגליל של משרד הפנים ובין מחוז הגליל של משרד השיכון.

11. 
למרות הסכומים הניכרים שמשרד הפנים הקציב לשיקום כבישים ברשויות המקומיות, ולמרות ההשקעות הניכרות של משרד התחבורה באותן רשויות, לא מתקיים תיאום בין משרדים אלה.

12. 
על פי הזמנה של חשב משרד הפנים, בדק משרד רואי חשבון את הקשרים הכספיים בין החשבויות במשרדי הממשלה ובין הרשויות המקומיות, כדי לאתר, בין היתר, כפל תקציב וליקויים בבקרת משרדי הממשלה. נמצא  כי למשרד הפנים אין כלים מובנים כדי לוודא שהוא אינו משתתף במימונו של פרויקט שכבר הוגש למימונו של משרד ממשלתי אחר, ושלא שולמו לפרויקט השתתפויות העולות על 100%. עד סיום הביקורת, אוקטובר 2005, לא נקט המשרד צעדים לתיקון המצב.

13. 
כבר בדוח שנתי 52ב של מבקר המדינה, בהקשר של השתתפות המיטבית של משרדי הממשלה בתקציבי הפיתוח של הרשויות המקומיות, צוין שיש "להעריך את צורכי הפיתוח בשיטתיות גם בהתאם לסקר מקיף של תשתיות פיזיות ברשויות המקומיות, אשר על משרדי הממשלה לבצע".נמצא כי משרדי ממשלה וגופים אחרים - משרד הפנים, משרד התחבורה, משרד השיכון, החברה הממשלתית לתיירות, ומע"ץ - לא מיפו את צורכי הפיתוח של הרשויות המקומיות.

14. 
בשנת 2000 ניסח מפעל הפיס אמות מידה לקביעת זכאותן של הרשויות המקומיות לסיוע, ומאז הוא פועל לפיהם. לאחר אישורם של האמות מידה ביקש מפעל הפיס לנהל סקר ארצי למבני ציבור, וביקש לשם כך סיוע כספי ממשרד הבינוי והשיכון, ממשרד הפנים וממשרד החינוך והתרבות. אולם המשרדים לא הסכימו להשתתף במימון הסקר. עד אוקטובר 2005, טרם נעשה הסקר האמור. הסקר הוא צורך המשותף לכל הגורמים המתקצבים הקמה של מבני ציבור ברשויות המקומיות, שכן הסקר אמור לספק את התשתית העובדתית לבחינת הצורך מול הפריסה הקיימת של מבני ציבור ברשויות, לסוגיהם. היעדר של סקר כזה יקשה על הקצאה מיטבית של משאבים להקמת מבני ציבור. 

15. 
בעקבות שתי החלטות ממשלה מ–2003, נעשה בשנים 2004 ו-2005 קיצוץ ניכר בתקציבי הפיתוח לרשויות המקומיות. התברר שעורכי ההחלטות ויוזמיהן לא  קיימו תהליך סדור של קבלת החלטות לעיצוב מדיניות הסיוע המבוסס על בחינת חלופות ועל מבחני עלות תועלת. בידי מקבלי ההחלטות לא היה אפוא מידע מלא בדבר המשמעות של הקיצוץ.

16. 
חשב משרד הפנים ביקש ב-2003 לפי הנחית החשכ"ל, ממשרד רואי חשבון לבדוק את הקשרים הכספיים בין החשבויות במשרדי הממשלה ובין הרשויות המקומיות, כדי לאתר, בין היתר, כפל תקצוב וליקויים בבקרת משרדי הממשלה. עד פברואר 2005 השלים משרד רואי החשבון את הבדיקה ב-11 גופים. אף שהליקויים שמשרד רואי החשבון חשפו היו מהותיים ומערכתיים, לא דן בהם החשב הכללי עד מועד סיום הביקורת, אוקטובר 2005, וממילא לא נקטו החשב הכללי ומשרד הפנים את הצעדים המתבקשים לתיקונם.

17. 
יש שוני בין משרד התחבורה ומשרד הפנים ובין משרד השיכון בתהליכי העבודה עם הרשויות. השוני יוצר חוסר אחידות בעיתוי של מתן ההתחייבות התקציבית לאישור של פרויקטים במימון משותף של כמה משרדי ממשלה, ועלול להביא למימון חסר - שייוודע רק בשלב מאוחר יחסית, לאחר סיום הליך המכרז - או למימון כפול. 

18. 
שלושה משרדי ממשלה מתקצבים פרויקטים הקשורים לתשתיות תחבורתיות ברשויות המקומיות: משרד התחבורה, משרד הפנים ומשרד הבינוי והשיכון. מאחר שמדובר בתקצוב של תחום פיתוח אחד, ולעיתים יש חפיפה בין הפרויקטים שהמשרדים האמורים מממנים, מן הראוי שמשרדים אלה יגדירו אמות מידה מתואמות לקביעת תעדוף הפרויקטים, היקפם ושיעורי השתתפותם.

19. 
נמצאו מאות פרויקטים תחבורתיים שמימנו משרד התחבורה, משרד הפנים ומשרד הבינוי והשיכון גם יחד. מן התיעוד הקיים במשרדי התחבורה, הפנים והשיכון אי אפשר לקבל נתונים מרוכזים, זמינים ומעודכנים בדבר הפרויקטים התחבורתיים שממומנים על ידי כמה גופים, ובכלל זה נתונים בדבר חלקו של המשרד האחר בהבטחת המימון לפרויקט, ונתונים בדבר מצב המימוש של ההתחייבויות האלה. אין זה ראוי להסתפק בבדיקה שלאחר מעשה של מקורותיו הכספיים של פרויקט, אלא מן הראוי להגדיר סדרי תיאום נאותים בין משרדי הממשלה עוד בשלבי אישור תכנון הפרויקטים לצורך תקצובם היעיל. במצב דברים זה לא ניתן לעשות שימוש מושכל במשאבים התקציביים לצורך הקצאת המקורות בין הפרויקטים השונים.

20. 
יש להגדיר את גבולות האחריות של כל משרד כך שלא יהיו פרויקטים שימומנו על ידי כמה גופים בעת ובעונה אחת, ושהאחריות למימון כל הפרויקטים התחבורתיים המבוצעים ברשויות המקומיות תוטל על משרד אחד, כפי שיוסכם.

21. 
משרדי הממשלה העיקריים המתקצבים את הרשויות המקומיות לצורכי פיתוח, פיתחו מערכות עזר ממוחשבות שנועדו לסייע בידם לנהל את המעקב אחר מתן ההתחייבויות התקציביות, התשלומים, התקדמות הפרויקטים, ההשתתפות הכספית של גורמים אחרים, וכד'. כל משרד פיתח מערכת משלו, והמערכות הקיימות אינן ערוכות לשיתוף מידע ביניהן ואינן מתואמות, כך שאי אפשר אפוא להיעזר במערכות הממוחשבות כדי ללמוד על הפרויקטים הממומנים על ידי כמה גורמים בעת ובעונה אחת, וכך נפגמת יכולת הפיקוח והבקרה הכלל-ממשלתית.

22. 
מערכת "מרכב"ה" היא מערכת מידע ממוחשבת שנועדה להחליף מערכות ממוחשבות במשרדי הממשלה בתחומים האלה: כספים, לוגיסטיקה, כוח אדם וניהול נכסי המדינה. עד ינואר 2006, מינהלת פרויקט מרכב"ה שבמשרד האוצר טרם פיתחה תת-מערכת מידע ממוחשבת לניהול פרויקטים, כדי שתשמש בסיס ניהולי משותף לכמה משרדי ממשלה ותפשט את תהליכי העבודה בהם, ביניהם, ובינם לבין הרשויות המקומיות.

23. 
ניהול התב"רים במשרד הפנים נעשה באופן ידני - כל מחוז מתייק את האישורים שהוא מאשר, ואין ביכולתו של המשרד לאחזר את המידע בצורה ממוחשבת. משום כך אין המשרד יכול לפקח על ביצוע הפרויקט בהתאם לאישורו באמצעות קשר עם המערכות הכספיות של הרשויות המקומיות, ובכלל זה לאמת את מימוש התחייבויותיהם של גורמי מימון אחרים.

24. 
בהיעדר של כלי אחזור ממוחשבים שיש להם מנשק עם המערכות הכספיות של הרשויות המקומיות, גורמי הבקרה של משרד הפנים נאלצים להשקיע באמצעים ידניים לצורך אחזור דיווחי המערכת הכספית ברשויות המקומיות.

25. 
בשנים 2002-2001 ייעד משרד הפנים את רובו של תקציב הפיתוח לרשויות המקומיות על פי נוסחה שהתבססה על כמה אמות מידה. הנוסחה לא נתנה ביטוי למצב התשתיות ברשות המקומית ולצרכים העתידיים של הרשות, כפי שאמורים לבוא לידי ביטוי, בין היתר, בתכניות אב ובתכניות מתאר. כך עלול להיווצר תקצוב יתר ברשויות שרמת הפיתוח בהן גבוהה, ותקצוב חסר ברשויות שרמת הפיתוח בהן נמוכה.

26. 
בדצמבר 2003 אושר תקציב הפיתוח של משרד הפנים, בסך כ-330 מיליון ש"ח. נמצא כי משרד הפנים הקצה אותו לרשויות מקומיות בסטיות מהותיות מנוסחת ההקצאה, ובתיעוד לא נמצאו להן נימוקים. 

27. 
גם לגבי השנים 2002 ו-2003 לא היו בידי המשרד נתונים מרוכזים על המענקים שהמחוזות של משרד הפנים נתנו לרשויות המקומיות מהרזרבה המחוזית. כמו כן, ההקצאה מהרזרבה המחוזית לא נעשתה על פי אמות מידה ברורות וגלויות.

28. 
בסוף אוגוסט 2005 פרסם המשרד באתר האינטרנט שלו את רשימת היישובים שאושרו להם מענקי שר, ולצדם סכומי המענקים - בסך הכול 69.8 מיליון ש"ח. באתר לא צוינו יעדי המענקים והנימוקים לנתינתם. כך נמנעת מן הרשויות המקומיות השקיפות שהייתה מאפשרת להן להשוות את גובה המענקים שאישר להן המשרד לגובה המענקים שקיבלו רשויות אחרות.

29. 
בבקשות למימון הפרויקטים שמקבל מינהל השלטון המקומי, לא מפורטים נימוקים, וממילא הוא אינו מתייחס למידת ההצדקה שלהן. בהיעדר חוות דעת הולמת של הגורמים המקצועיים מתעורר ספק בדבר שיקול הדעת המקצועי בעניין ההקצבות מתוך מענק השר לצורכי פיתוח.

30. 
מענק השר, שמופרש מתוך מענק האיזון של התקציב הרגיל, מאפשר למשרד לסייע במימון תקציבי הפיתוח של הרשויות המקומיות בניגוד לתכליתו של מענק השר. כך נפתח פתח למסלול סיוע הסותר את החלטת הממשלה בנדון.

31. 
באגף לביקורת ברשויות המקומיות במשרד הפנים פועלת יחידה לחיוב אישי (להלן - היחידה). הליך החיוב אישי נסמך על "נוהל לחיוב אישי של נושאי משרה ברשויות מקומיות". ברשות היחידה אין מאגר של מהנדסים בודקים. יכולתה לבחון סוגיות בעלות אופי הנדסי היא אפוא מוגבלת. לדוגמה, היחידה נדרשה לבדוק במועצה מקומית מסוימת סטייה של כ-75,000 ש"ח בתשלום לקבלן לעומת המחיר שנקבע, וכן לבדוק את סבירות כמות האדמה שסופקה לצורך עבודות גינון. בשל היעדר יכולת בדיקה הנדסית לא ביצעה היחידה את הבדיקה האמורה.

32. 
על פי התיעוד שבמשרד הפנים, בשלושה מקרים שבהם הסתיים טיפול בהמלצה לחיוב אישי של שלושה ראשי רשויות מקומיות. עד סיכום הביקורת - דצמבר 2005 - לא הועברו ההמלצות להחלטת מנכ"ל המשרד, על אף שחלפו שישה עד תשעה חודשים מאז שהחלטות הוועדה התקבלו. עיכוב יכול לפגוע ביכולת ההרתעה של עבודת היחידה.

33. 
משרד הפנים  לא מנצל כנדרש את ההרשאה להתחייב: המשרד לא רשם בתקציב הפיתוח במערכת החשבונות את ההתחייבות הרב-שנתית הנגזרת מפרויקטים רב-שנתיים. יוצא שלא זו בלבד שהמשרד לא פעל בהתאם לחוק יסודות התקציב, אלא הוא גם חשף את עצמו לתנודות בהיקפי התקציבים וחשף את הרשויות לתקצוב חסר לעומת הדרישות הרב-שנתיות לביצועם של הפרויקטים.

34. 
משרד התחבורה ומשרד השיכון לא העמידו לעיון הציבור את ההנחיות ובהן אמות המידה שקבעו לפיהן את השתתפותם ושיעורן במימון פרויקטים ברשויות המקומיות, כנדרש. בהתאם לחוק חופש המידע ולתקנות שלפיו, ומכוח חובת הנאמנות של רשות ציבורית לציבור, על משרדי הממשלה לפרסם הנחיות מינהליות ובהן אמות מידה על פיהן הם מתקצבים את הרשויות המקומיות. לענין זה קבע בג"צ כי  "יש בפרסום של הכללים אשר לפיהם פועלת הרשות המינהלית כדי להוות מחסום כנגד שרירות לב שלטונית, ואף כנגד הפלייה נסתרת ... פרסומם של הכללים חושף אותם, וכך את הרשות, לביקורת ציבורית ואף שיפוטית". 

35. 
בבדיקה נמצא כי היישובים שנוספו לתכנית העבודה, קיבלו בפועל הקצבות שגדולות בשיעור שלעתים עלה על 100% מן ההקצבות שקיבלו יישובים בעלי זכאות דומה, שזכאותם נקבעה בעת בניית תכנית העבודה המקורית. 

36. 
באפריל 2004 אישר מנכ"ל משרד הבינוי והשיכון דאז את תכנית העבודה לתכנית "השלמת פיתוח בשכונות ותיקות" (להלן - התכנית המקורית). התכנית המקורית הייתה בהיקף של 16.2 מיליון ש"ח. היא כללה, בין היתר, הקצבות ל שלוש רשויות מקומיות. שלושת היישובים האמורים, שרמתם החברתית-הכלכלית גבוהה יחסית, אינם נמנים, לכאורה, עם היישובים שמתאימים לאמות מידה המזכות אותם בעדיפות לקבל תקצוב, ולפיכך ספק אם היה מקום לאשר מתן של סיוע להם. על משרד השיכון לשקף בנוהל בבירור את הנסיבות ואת השיקולים שהוא מתקצב לפיהם פרויקטים ביישובים שאינם נמנים עם אלה שהוגדרו בעדיפויותיו. 

37. 
בביקורת הנוכחית בחברה הממשלתית לתיירות (חמ"ת), הועלה כי בשנת 1997 צוות בין-משרדי קבע מודל לגיבוש אמות מידה לתעדוף השקעות בפרויקטים תיירותיים, אך בפועל המודל לא הופעל. בתשובתם למשרד מבקר המדינה מנובמבר 2005 ציינו משרד התיירות וחמ"ת כי המודל לא היה בר יישום, וכי השותפים בהכנתו החליטו לגונזו. משרד התיירות לא דיווח לכנסת ולמשרד מבקר המדינה על ההחלטה לגנוז את המודל. אי-עדכון הכנסת בדבר העובדה שהליקויים שהעלה משרד מבקר המדינה לא תוקנו, היה בו, לכאורה, כדי להטעות את הכנסת ואת הציבור. על משרד התיירות והחמ"ת היה לדווח לכנסת וגם למשרד מבקר המדינה כי בניגוד לדיווח הקודם שלהם, "הדגם הכלכלי החדש לבחינת השקעות בתשתית תיירותית" לא הופעל. התשובה שהמודל לא היה בר יישום, אינה סבירה. פרויקט תיירותי אינו נבדל מפרויקט כלכלי אחר שאפשר לבדוק את תועלותיו ואת עלויותיו, ובלתי סביר להוסיף לתקצב פרויקטים תיירותיים ולקבוע את שיעור השתתפות המשרד בלא תבחינים ברורים, שבע שנים אחרי גיבוש אמות מידה להקצאת תקציבי הפיתוח, כפי שנמסר על כך לכנסת.

38. 
נוהלי החמ"ת  מחייבים אותה לבנות תקציב, בין היתר, לאחר בחינה פרוגרמתית של פרויקטים על פי פרמטרים כלכליים-תיירותיים. עיון בנהלים אלה מלמד כי לחברה אין אמות מידה על פיהן היא קובעת סדרי עדיפויות לחלוקת תקציבה בין פרויקטים ואת שיעורי השתתפותה בסיוע לרשויות מקומיות. לפי כללי מינהל תקין, מן הראוי שהחברה, בשיתוף משרד התיירות, תקבע הנחיות מינהליות ובהן אמות מידה שוויוניות וגלויות לקביעת סדרי עדיפויות לחלוקת תקציב בין הפרויקטים ואת שיעורי ההשתתפות של החברה בסיוע הניתן לרשויות מקומיות. בדצמבר 2005 השיב משרד התיירות למשרד מבקר המדינה כי החברה פועלת לפי "עקרונות לפיתוח תשתיות תיירותיות" שגיבש המשרד. עיון במסמך "עקרונות לפיתוח תשתיות תיירותיות" שגיבש משרד התיירות, מעלה כי הוא מגדיר אמנם תחומי פעילות מועדפים בכמה פלחי שוק, אך הוא אינו יכול לשמש תחליף לאמות מידה לקביעת השקעות החברה בפרויקטים תיירותיים.

ב. תגובות המבוקרים

משרד האוצר – החשב הכללי

13. 
האחריות לפיתוח רשת הדרכים הינה על הרשות המקומית, מכיוון שהרשות מפתחת חלק מהתשתית ללא קשר לתקצוב המשרד. המיפוי ייתן שירות לשנה אחת בלבד. השיטה הנכונה הינה, הכנת תוכניות אב לתחבורה שיוצרות תשתית לסדר עדיפות בפיתוח העורקים הראשיים בישובים. באשר לצרכי הפיתוח למניעת תאונות, אלו משתנים בהתאם למצב התאונות.
16. 
ממצאי הביקורת לגבי החשש לתקצוב כפול, אותם מציין המבקר, לא העלו ממצאים ספציפיים של תקצוב כפול של פרויקטים, אלא העלו את קיומו של הצורך בניהול כלל מערכתי של נושא.

מאחר והפרויקטים ממומנים על ידי מספר משרדים, הרי שכל משרד חייב לערוך בקרה על ביצוע הפרויקטים שהוא מממן, ולפיכך סביר כי נוהלה בקרה כפולה בהיקף מסוים. מאחר והמדובר בפעילות של מספר משרדים, הרי שדרך הפתרון הינה מציאת פתרון מערכתי.

לצורך מציאת פתרון מערכתי כאמור, קיים חשב המשרד דיונים עם נציגי מרכב"ה, במהלכם הוצע פתרון שייושם במסגרת מודול ניהול פרויקטים.

22.  
המשרדים העיקריים המשתתפים במימון פרויקטים ברשויות מקומיות, פנים, תחבורה ושיכון, טרם שולבו במערכת המרכב"ה, ומתוכננים להשתלב במהלך השנים 2006-7.

במסגרת תוכנית העבודה של מרכב"ה תוכנן ליישם מודול ניהול פרויקטים (ביצוע אפיון Blueprint בשנת 2004, המימוש תוכנן להסתיים בשנת 2005). ביצוע ה- Blueprintאכן הושלם בשנת 2004, אולם מיישמי מודול ניהול פרויקטים עזבו את מרכב"ה, ולא נמצאו מיישמים מחליפים כדי להמשיך את שלבי המימוש.


בשנים האחרונות קיימת תופעה של מחסור חריף בשוק המיישמים למודול  ניהול פרויקטים PS ב-SAP. מדובר בתופעה רוחבית במשק, שעיכבה את ההתקדמות במימוש המודול במרכב"ה. 

עם זאת, גוייס מיישם ניהול פרויקטים, ומרכב"ה נמצאת היום בשלבי המימוש של המודול.

33. 
 החל משנת 2004 אין תקציבי פיתוח בתקציב משרד הפנים.

37. 
מדיניות החשכ"ל היא כי יש לפעול בשקיפות מלאה, תוך הקצאת מקורות התקציב על-פי תבחינים ברורים ומוגדרים מראש, לרבות השתתפות המשרד במימון פרויקטים על פי קריטריונים ברורים. חשב המשרד, טרם מתן אישור לתשלום כספים, בודק שאכן ההוצאה נעשית בהתאם להסכמים חתומים ובהתאם לקריטריונים, ואינו קובע את סדר העדיפויות של המשרד. אולם ריכוז ריכוז כלל ההוצאות וההכנסות יתבצע לכל פרויקט בנפרד.

משרד הפנים – האגף לביקורת ברשויות מקומיות

31. 
הוועדה ל"חיוב אישי", מינתה  מהנדס לבדיקת חריגות מתב"רים (תקציבים בלתי רגילים) בעיריית אלעד.

32. 
החלטות הוועדה ל"חיוב אישי" בעניין באר-יעקב וקריית-עקרון, הועברו לבחינה נוספת של הלשכה המשפטית. 

בעקבות תלונות שנתקבלו ביחידה ל"חיוב אישי" ונבדקו על ידה, בקשר לתיק המועצה המקומית שעב, החליטה הוועדה ל"חיוב אישי" ב-22.2.06, למנות רו"ח לביצוע ביקורת משלימה. 

משרד הבינוי והשיכון

4 . 
לאחר קבלת התקציב המיוחד, בדק המשרד את מקורות המימון, העלות ופער המימון של מבנה מתנ"ס בית המוסיקה בעפולה. מאחר והמבנה היה גמור ופער המימון במועד קבלת התקציב עמד על 3.75 מיליון ש"ח בלבד, אישר המשרד העברת הסכום הנ"ל , לאחר אישור  סגן בכיר לחשכ"ל על ביצוע תשלום, בדיעבד.

משרד התחבורה

כללי

המשרד יגביר את השקיפות של נוהלי התיקצוב והבאתם לידיעת הציבור. ייעשה מאמץ מוגדל לתיאום פעולות עם משרדי ממשלה נוספים.

הליכי משמעת בתאגידים סטטוטוריים

הגופים המבוקרים: התאגידים הסטטוטוריים: המוסד לביטוח לאומי; רשות שדות התעופה; מכון התקנים; הרשות לשמירת הטבע; נציבות שירות המדינה; משרד המשפטים

א.
ריכוז ממצאי הביקורת
1.
עד מועד סיום הביקורת, אוקטובר 2005, לא יושמה המלצת המועצה לתאגידים ציבוריים שהמליצה לחוקק חוק מסגרת ולהקים רשות לתאגידים ציבוריים. נוכח ממצאים בנוגע להעסקת קרובים ברשות שדות התעופה, התריע מבקר המדינה לפני ראש הממשלה במכתב מאוגוסט 2005 כי יש צורך בהסדר שיבטיח פיקוח ובקרה נאותים על התאגידים הסטטוטוריים. בתשובה למבקר המדינה מנובמבר 2005 הודיע ראש הממשלה כי נושא הפיקוח על התאגידים נמצא על סדר יומו, וכי הוא הטיל על היועצת המשפטית של משרד ראש הממשלה ועל משרד המשפטים לקדם את המלצת המועצה לחוקק חוק מסגרת ולהקים רשות לתאגידים ציבוריים.

2.
מערכת הנורמות באחדים מהתאגידים חסרה כללים ונהלים המסדירים את הבירור והחקירה של חשד לעבירת משמעת, את הדיווח להנהלת התאגיד על נושאי המשמעת בתאגיד ואת התיעוד והשמירה של המידע הנוגע לנושא המשמעת. 
3.
כדי לקיים את המשמעת בגוף ציבורי יש לקבוע אחראי לתחום המשמעת ולהגדיר את תפקידיו. מניתוח השאלונים שהגיעו למשרד מבקר המדינה עולה כי בחלק מהתאגידים, לא מונה אחראי לטיפול בנושא משמעת. 

4.
בתאגידים סטטוטוריים שבהם מונה בעל תפקיד לשמש כאחראי לטיפול בנושאי משמעת לא נמצא כי בתיאור תפקידו או במסמכים אחרים של הנהלת התאגיד הוגדרו במפורש סמכויותיו ותחומי אחריותו בנושא המשמעת. 

5. 
יש חשיבות רבה לריכוז מידע בתוך התאגיד על כלל התלונות ועל הטיפול בהן. המידע יספק תמונה מהימנה על ממדי התופעה של הפרות המשמעת, על סוגיהן, שכיחותן, חומרתן וצעדי האכיפה שננקטו בעקבותיהן, ועשוי לסייע בהערכת מידת האפקטיביות של צעדי האכיפה והמניעה הננקטים כדי להביא לצמצום תופעה זו. כן הוא עשוי לשפר את הבקרה על הנעשה בתחום המשמעת. בחלק מהתאגידים לא היה רישום מרוכז של הנתונים על הפרות משמעת, והמסמכים בעניין זה היו פזורים בין התיקים השונים (תיקים אישיים, תיקי הנהלה וכד'). באותם תאגידים לא היה מעקב אחר הטיפול בהליכי המשמעת שננקטו בתאגיד. 

6.
מערכת הנורמות באחדים מהתאגידים הנבדקים חסרה כללים ונהלים המסדירים את הבירור והחקירה של חשד לעבירת משמעת, את הדיווח להנהלת התאגיד על נושאי המשמעת בתאגיד ואת התיעוד והשמירה של המידע הנוגע לנושא המשמעת.

7.
נוהלי התאגידים שנבדקו אינם מבטיחים שהתנהגות העובד ועברו המשמעתי יובאו בחשבון בשיקוליה של הנהלת התאגיד בבואה לדון בעניינים כגון המשך העסקה של עובד או קידום עובד בסולם הדרגות או התפקידים. 

8.
הליכי חקירה בנציבות שירות המדינה והמלצה להקל בדינם של עובדים שהחקירה בעניינם התמשכה, הביאו לכך שבמקרים אחדים לא מוצה אף הדין המקל עם בעלי הדין וכפועל יוצא הוחמצה ההזדמנות להעביר מסר מרתיע לכלל המערכת.

9.
מן הראוי, שלצד הכשרת חוקרי משמעת בתאגידים סטטוטוריים שגודלם מצדיק הכשרת עובד, תשקול נציבות שירות המדינה הוצאת מדריך להתנהלות הליכי משמעת, לרבות חקירת עבירות משמעת, בכלל התאגידים הסטטוטוריים.
10.
מכון התקנים - ראוי היה לתעד בכתב את החלטתם של המבקר הפנימי של המכון ושל הממונים עליו שלא לנקוט צעדים נגד העובד שקיבל ציוד אלקטרוני לצרכיו האישיים מיבואן שהוא טיפל במבדקי תקן לציוד שייבא, ואת הנימוקים להחלטה זו.

11.
רשות שמירת הטבע - במסמכי הרשות לא נמצאו מסמכים המעידים שתלונת אזרח על נסיעה מסוכנת ברכב הרשות נבדקה והעובדים ננזפו כפי שנמסר למתלונן.

12.
רשות שדות התעופה - נקיטת צעדים ארגוניים להגברת הפיקוח והבקרה על הנעשה ביחידת ההצלה אין בה כדי לפטור את רשות שדות התעופה מהצורך לשקול נקיטת צעדים משמעתיים פרטניים נגד עובד, שהיה מעורב ב"סדרת התנהגויות פסולה", כדברי מנכ"ל רש"ת בדיון על ממצאי דוח הבדיקה.

13.
היה מקום לטיפול משמעתי בעובדים אשר לא מסרו בעת קליטתם לעבודה ברשות שדות התעופה מידע כנדרש, אף שהיו להם קרובי משפחה שעבדו ברש"ת.

14.
המוסד לביטוח לאומי - בשנים 2001-2003 התנהלו בנציבות שירות המדינה כמה תיקי חקירה נגד הסמנכ"ל למשאבי אנוש ששימש בתפקיד זה בשנים 1998-2004, בעניין חשד לעבירות משמעת שונות, ובהן קבלת עובדים לעבודה במוסד בחריגה מנוהלי המוסד והתקשי"ר וקידום עובדים שלא כדין. מנכ"ל המוסד לא נקט אמצעי משמעת נגדו בעקבות המלצת סגן הנציב. בפנייה נוספת אל מנכ"ל המוסד מ-23.6.05 כתב סגן הנציב: "לא יעלה על הדעת כי יפרוש משירות המדינה מבלי שינקטו נגדו כל צעדי משמעת, תוך 'מסמוס' של החקירה שנערכה נגדו". במכתב נזיפה שנשלח אליו שלושה ימים לפני פרישתו מהמוסד בלי לתת לה פומבי הוחמצה הזדמנות להעביר מסר מרתיע.

15.
תהליך קבלת ההחלטות בעניין הליכים משמעתיים נגד עובדי ציבור ועובדי תאגידים, חייב להיות מתועד. הקביעה מקבלת משנה תוקף נוכח ההחלטה שלא להעמיד לדין משמעתי את מנכ"ל המוסד לביטוח לאומי לשעבר,  בשל מעורבותו במינוי לא תקין של מנהל סניף ירושלים.

16.
בביקורת לא נמצאו מסמכים המעידים כי המוסד לביטוח לאומי ונציבות שירות המדינה שקלו השעייתו או העברתו מתפקידו את סמנכ"ל משאבי אנוש האחראי למשמעת במוסד עם תחילת ההליך המשמעתי נגדו.

17.
בשנים 2002-1999 הוגשו נגד מנהל באחד מסניפי המוסד לביטוח לאומי תלונות על הפרות משמעת אך הסתפקו בהליך משמעתי פנימי "בשל חלוף הזמן". מן הראוי שנציבות שירות המדינה והתאגידים יעשו כל מאמץ להחיש את הליכי החקירה של עובדים החשודים בעבירות משמעת.

ב.
תגובות המבוקרים
מכון התקנים 

10.
המכון קיבל את המלצת הביקורת, והחליט להכין נוהל לטיפול בעבירות משמעת.

רשות הטבע והגנים 
11.
התלונה נבדקה ונדרשו חומר התייחסויות של כל הנוגעים במרחב ובמחוז. 

התקבלה המלצת המבקר לתיוק החומר בנפרד, בתיק משמעת. הרשות פרסמה הנחייה, לפיה כל תלונה על עובד או הערה לעובד, תתוייק בתיקו האישי.

רשות שדות התעופה
12.
חטיבת כוח אדם ברשות, הונחתה להשלים הטיפול המשמעתי בעובד נמל תעופה אילת. 

הוכנה טבלת מעקב ממוחשבת של אירועי משמעת, מתוכה ניתן לגזור נתונים.

העסקת רואי חשבון
הגופים המבוקרים: משרד האוצר; משרד הבינוי והשיכון; משרד הבריאות; משרד המשפטים;  משרד הפנים

א.
ריכוז ממצאי הביקורת
1.
בחוקים המכוננים תאגידים סטטוטוריים אין תמיד חובה למנות רואה חשבון שיבקר את הדוחות הכספיים, וממילא אין גם התייחסות בידי מי הסמכות בתאגיד למנותם. 

על משרד המשפטים ומשרד האוצר, לגבש לאלתר הסדר למינוי ולהעסקה של רואי חשבון מבקרים לתאגידים סטטוטוריים ולבתי חולים ממשלתיים, ובמקום שהדבר נדרש - להציע שינויי חקיקה בהתאם. בקביעת ההסדר יש למצוא איזון בין הצורך להחליף את רואי החשבון לאחר תקופה שתיקבע - זאת על מנת לשמור על אי-תלותם בגופים המבוקרים ולהבטיח רענון הראייה הביקורתית, ולהימנע מתחלופת רואי החשבון בתדירות גבוהה מדי שגורמת בין השאר לתוספת עלויות עקב הצורך של רואה החשבון ללמוד נושא חדש.

2.
מי שממנים את רואי החשבון המבקרים ומאשרים את שכר טרחתם הם אורגנים, הנושאים באחריות לתוצאות פעולותיהם של התאגידים, כגון מועצת התאגיד או מליאתו. במצב זה יש פגיעה אפשרית באי-תלותו של רואה החשבון המבקר, והדבר אף עלול לפגוע בתקינות הביקורת.
3.
מקובל להניח, שאי-תלותו של רואה חשבון מבקר בתאגיד עלולה להיפגע יותר כאשר מינויו ושכרו נקבעים באופן שאינו בלתי תלוי, ובמיוחד כאשר התאגיד מעסיקו שנים רבות. 
ישנם תאגידים סטטוטוריים שהעסיקו אותו משרד רואי חשבון תקופות של עשרות שנים ברציפות: מועצת הזיתים - 41 שנה; מגן דוד אדום - 33 שנה; הרשות לפיתוח ירושלים - 17 שנה; הרשות הלאומית למלחמה בסמים ואלכוהול - 14 שנה; רשות הדואר - 13 שנה; ורשות שדות התעופה - 11 שנה. 

4.
באוגוסט 2004 החליטה הממשלה, כי מנהל רשות החברות הממשלתיות והחשב הכללי במשרד האוצר יגישו לוועדת השרים לענייני ביקורת המדינה הצעה מתואמת בעניין בחירה והעסקה של רואי חשבון מבקרים בתאגידים הסטטוטוריים, וכן יכינו עם נציג היועץ המשפטי לממשלה הצעה לתיקוני החקיקה הנדרשים. יותר משנה לאחר החלטה זו, לא ביצעו אותם גורמים את החלטת הממשלה.

5.
על פי הנחיות משרד הבריאות, הנהלות בתי החולים הממשלתיים עצמן בחרו ומינו את רואי החשבון. מן הראוי, שגורמים שאינם נמנים עם בתי החולים והמייצגים את המדינה יהיו אלה שיבחרו וימנו את רואי החשבון לבתי החולים. מינוים על ידי הנהלות בתי החולים עלולה לפגוע באי-תלותם של רואי החשבון בעבודתם, והדבר אף עלול לפגוע בתקינות הביקורת.

6.
חלק ניכר מהוראות החשכ"ל בעניין ניהול המאגר של משרדי רואי חשבון לצורך העסקתם על ידי משרדי הממשלה לא יושמו, המאגר לא קיים את עיקרון השוויוניות וגם לא הבטיח את מירב היתרונות למשרדי הממשלה, כנדרש בחוק חובת המכרזים ותקנותיו. משרד מבקר המדינה העלה ליקויים ואי-סדרים המצביעים על כך, שעיקר הליקויים שהועלו בדוח הבדיקה על אופן פעולתו של מאגר משרדי רואי חשבון לצורך העסקתם על ידי משרדי הממשלה, לא תוקנו, זאת אף כי עברו כארבע שנים מאז שהדוח הוגש לחשכ"ל.

7.
על החשכ"ל ועל משרד הפנים לערוך בחינה מחדש בכל הנוגע לסדרי בחירתם של רואי חשבון מהמאגר והעסקתם. על משרד הבריאות ומשרד הבינוי והשיכון לעשות בדק בית בכל הנוגע לסדרי בחירתם והעסקתם של רואי חשבון, ובעיקר, בתחומים הבאים: קביעה של משך העסקתם של רואי החשבון; תקינות תהליכי קבלת החלטות בוועדות המכרזים המשרדיות, ובכלל זה - שקיפות השיקולים שמאחורי ההחלטות ומניעת מצב ניגוד עניינים.

8.
משרדי הממשלה העסיקו רואי חשבון בעבודות, שלביצוען לא נדרשו דווקא רואי חשבון אלא ניתן היה להעסיק גם בעלי מקצוע אחרים. יש לאפשר גם לבעלי מקצוע נוספים ליהנות מהאפשרות לתת שירותים למדינה; הדבר אף עשוי להקנות יתר גמישות ויתרון למשרד הממשלתי בבואו להעסיק בעלי מקצוע נוספים.

9.
במרבית הפרוטוקולים מדיוני ועדת המכרזים של משרד השיכון, שבהם אישרה להעסיק רואי חשבון, לא הובאו הנימוקים לכך. נמצאו גם מקרים שהאישורים לא פירטו מהן העבודות, מה הצפי לסיומן, מה היקפיהן הכספיים ובכמה שעות עבודה מדובר. לעתים כללו ההחלטות והחוזים עבודות, שהמשרד לא נהג לבצע, כגון בדיקות בגופים ציבוריים, ולפיכך היו ההחלטיות חסרות משמעות.

10.
בשלהי שנת 1996 תוקנה פקודת העיריות ונקבע בה, כי מועצת העירייה תמנה רואה חשבון ותקבע את תנאי העסקתו. על משרד הפנים לפעול בהתאם לסדרי מינוי רואי חשבון כפי שנקבעו בפקודת העיריות, והוחלו גם על המועצות המקומיות והמועצות האזוריות.

ב.
תגובות המבוקרים

משרד האוצר – אגף החשב הכללי

6.
בתחילת חודש ינואר 2006 החל בחשכ"ל הליך בניית נוהל, שתחילתו במועד הפנייה למאגר לצורך שליפה, וסיומו בבחירת זוכה. הליך הבנייה מתחלק לשלושה שלבים: 


1.
פורסמה הוראת שעה חדשה 2006-2-17 בנושא מאגר רואי חשבון (להלן: "הוראת השעה") המחליפה הוראות שעה 98/23 בנושא.


2.
שינוי עומק במערכת המחשבית התומכת במאגר רואי החשבון, לרבות בכל הקשור לעיקרון הסבב המחזורי ולשוויוניות (בשלבים מתקדמים).


3.
עדכון התמחויות משרדי רואי החשבון על בסיס ניסיונם המקצועי והארגוני, והזנתם מחדש במערכת.


ועדת המאגר במתכונתה החדשה תהיה מורכבת מיושב ראש, מזכיר ויועץ משפטי, וכל שליפה מהמאגר תאושר על ידה. בנוסף, דיווחים שוטפים על פעילותה יועברו לנציג לשכת רואי החשבון, ויפורסמו באתר האינטרנט של החשב הכללי.

7.
נושא הזנת שמות משרדי רואי החשבון שנבחרו על ידי המשרד הממשלתי המזמין, לרבות היקפה הכספי של ההתקשרות, הוסדר במסגרת הוראת השעה. כל הנתונים הרלוונטיים לגבי משרד רואי חשבון שנבחרו החל מיום 1 בינואר 2006, יוזנו למערכת במתכונתה החדשה, ויילקחו בחשבון בסבב מחזורי הוגן. מערכת מאגר רואי החשבון במתכונתה החדשה, אינה מתחשבת עוד במספר הפעמים שמשרד רואי חשבון נשלף בעבר, אלא בסכום הכספי המצטבר, בגין העבודות שביצע אותו משרד רואה החשבון עבור הממשלה.

משרד הבריאות

7.
ביום 2 לפברואר 2005, פרסמה ועדת המכרזים הבין-משרדית (בריאות-אוצר) שמונתה על ידי החשב הכללי, פנייה פומבית לקבלת הצעות להיכלל במאגר, ממנו יבחרו משרדי רואי חשבון לבתי החולים הממשלתיים הכלליים. להלן מתכונת בחירת הספקים והעסקתם: 


א.
פנייה של משרד הבריאות לקבלת בקשות להיכלל במאגר, ממנו יבחרו משרדי רואי חשבון לבתי החולים הממשלתיים הכלליים.


ב.
למאגר ייבחרו בתהליך תחרותי, משרדי רואי חשבון שיקבלו ניקוד גבוה או שווה ל-85 נקודות, בהתאם לאמות המידה המפורטות בפניה.


ג.
מאגר רואי החשבון ישמש לתקופה של 5 שנים מיום הקמתו, לבחירת משרדי רואי חשבון למתן השירותים. משרד הבריאות שומר לעצמו את הזכות לעדכן ו/או להאריך את תוקפו, ו/או לסיים את המאגר בכל עת.


ד.
כל אחד מבתי החולים יבחר משרד רואי חשבון מתוך המאגר בהליך המשכי נפרד של "פנייה סגורה". במסגרת ה"פנייה הסגורה" – יחויב כל בית חולים, לפנות ל-5 משרדי רואי חשבון ולבחור זוכה אחד מתוכם.


ה.
תתבצע שליפה רנדומאלית של 5 משרדי רואי חשבון מתוך המאגר, על ידי ועדה שימנה חשב משרד הבריאות, עבור כל בית חולים.


ו.
בחירת משרד רואה החשבון, תתבצע על ידי ועדת המכרזים של בית החולים.


ז.
ועדת המכרזים המשרדית לשירותים וטובין של משרד הבריאות, שומרת לעצמה הזכות לפנות, לפי שיקול דעתה הבלעדי, למאגר רואי החשבון, לצורך בחירת רואי חשבון מלווים לעבודת הפיקוח על קופות החולים, בחירות רואה חשבון למטרה זו, תעשה בדרך של פניה לקבלת הצעות, מתוך המאגר, בנוסח שיאושר על ידי ועדת המכרזים.



בתי החולים הממשלתיים יחולקו לשתי קבוצות: בתי החולים הגדולים – איכילוב, אסף הרופא, רמב"ם ושיבא, ובתי החולים הקטנים – זיו צפת, פוריה, נהריה, בני ציון, הלל-יפה, וולפסון וברזילי.


על כל משרד רואה חשבון שייכלל במאגר, תחול מגבלה של מקסימום בתי חולים עמם הוא יוכל לעבוד במקביל - שלושה בתי חולים קטנים, או שני בתי חולים קטנים ובית חולים גדול אחד. משרד רואה חשבון שייכלל במאגר, יהיה מנוע מלתת שירותים בהתאם למכרז זה, ליותר מבית חולים גדול אחד במקביל.


המינוי של רואה החשבון יהיה לביצוע שירותים לשנת הכספים 2006, אך לבית החולים תהיה אופציה להארכת ההתקשרות לגבי שנות כספים נוספות, עד 5 שנות כספים, כולל שנת הכספים 2006. בסיום תקופת ההתקשרות ו/או לאחר 5 שנות כספים, לכל היותר, ויבחר לבית החולים מהמאגר, רואה חשבון חדש.


משרד רואה חשבון המשמש כיום כמבקר החשבונות החיצוני של בית החולים, וסיפק שירותי ביקורת כאמור בשנת הכספים 2005 וכן בארבע שנות כספים מוקדמות יותר – יוחלף.

ניתן יהיה להשלים את המהלך בכללותו, כבר בדוחות הכספיים המסוקרים למחצית הראשונה של שנת הכספים 2006.

8.
העובדות המתוארות בדו"ח המבקר, הן בביצוע ביקורת על קופות החולים ובתי החולים והן בעריכת ביקורות פנים בחשבות המשרד, מצריכות העסקת רואי חשבון ונותנות יתרון למשרד בהעסקת רואי חשבון. כך גם סברה ועדת המכרזים, בהתקשרויות שהובאו לאישורה. עם זאת, ועדת המכרזים תמשיך לבחון כל בקשה לגופה.

רשות החברות הממשלתיות
4.
רשות החברות העבירה הצעה מפורטת לתיקוני חקיקה לצוות הבינמשרדי. אולם משלא הגישו יתר חברי הצוות את התייחסותם כנדרש, לא היה ניתן לפעול לביצוע החלטת הממשלה.

משרד הבינוי והשיכון
7.
המשרד פועל לפי ההוראות והכללים שקבע אגף החשב הכללי בפברואר 2006, בענין ההתקשרות עם רואי חשבון, והסדרת נהלי עבודה חדשים, בנושא מאגר רואי חשבון.


המשרד בוחן תכניות במסגרת "פרוייקט מרכב"ה" להפעלת מידע והערכות לגבי איכות רואי החשבון.

הבקרה על תשלומים לזכאים

שנעשים בסיוע מערכות ממוחשבות
הגופים המבוקרים: משרד הביטחון - אגף השיקום; משרד הבינוי והשיכון; המשרד לקליטת העלייה; משרד הרווחה; המוסד לביטוח לאומי

א.   ריכוז ממצאי הביקורת

1. 
בידי המוסד לביטוח לאומי אין דוחות כספיים מאושרים לשנים 2003 ו-2004. מנתונים שריכז האגף לתכנון ארוך טווח ולהערכה במוסד עולה שבסוף שנת 2004 הסתכמו חובות הציבור בגין גמלאות בכ-814 מיליון ₪.  ההיקף הגדול של החובות למוסד לביטוח לאומי שהצטברו במשך שנים רבות מעיד שהמוסד לא ייחס את החשיבות הראויה לטיפול בנושא התשלומים שלא כדין. על המוסד לפעול במרץ כדי להסדיר את גביית החובות האמורים ולהיערך מייד לתיקון הליקויים ולצמצום התופעה של תשלומים שלא כדין.

2. 
במשך שנים אין אפשרות להשוות בין הנתונים שבמערכות המידע הייעודיות של המוסד לביטוח לאומי הפועלות ביחידותיו השונות. מערכות אלה, המסייעות בביצוע תשלומים בהיקף של מיליארדי שקלים בכל שנה, הוקמו בתקופות שונות בלי שניתנה אפשרות לשלב בין נתונים שבכל אחת מהן, ועקב כך קשה לעשות בקרה אפקטיבית על ביצוע התשלומים. אף שהמצב המתואר לעיל היה ידוע להנהלת המוסד במשך זמן רב, רק בשנת 2003 הוקמו מקרב עובדי המוסד צוותי עבודה לביצוע "פרויקט האינטגרציה" שנועד לאפשר שילוב בין הנתונים שבמערכות הממוחשבות. הפרויקט נועד לאפשר שימוש מושכל ומשותף בכל המידע הקיים במוסד על מבוטחים לצורך מיצוי זכויותיהם, מניעת היווצרות חובות ומתן תמיכה לתהליך קבלת ההחלטות הנוגע לתביעות לגמלה. הצוותים שמשתתפים בפרויקט התבקשו למפות את המידע הנדרש, לגבש תהליכי עבודה מפורטים ותכנית עבודה ולהכין מסמך אפיון לניהול הפרויקט.

3. 
בבקרת התקינות הנהוגה במוסד יש חולשות המחייבות תיקון: השיטה שעל פיה נעשית בקרה זו מבוססת על דגימה של שדות המוגדרים מראש, וניתן בה ייצוג שווה של שדות נתונים שסיכויי השגיאה בהם אפסיים ושל שדות נתונים שהסיכוי לשגיאה בהם גדול יותר. לפיכך המדגם שנבדק אינו יעיל מבחינה סטטיסטית וכלכלית. במוסד אמנם התקיימו כמה דיונים בנושא ומונו ועדות לבחינתו ולקביעת דרכים לשיפור הליכי הבקרה, אך לא ננקטו צעדים מעשיים בעקבות דיונים אלה. יש לציין שבסקר הסיכונים שנעשה במשרד נמצא, שבמהלך הבדיקה בסניף נבדקת רק תקינות הנתונים שהוקלדו בנוגע לתביעה, ואין בודקים את המסמכים ששימשו לקבלת ההחלטות בעניין התביעה ואת טיב ההחלטות האלה.

4. 
כדי לקדם את גיבושם ויישומם של השינויים במנגנוני הבקרה ובמערכות הממוחשבות של המוסד הייתה דרושה מחויבות ומעורבות של הנהלת המוסד, אך מעורבות כזאת לא הייתה בעבר. ראוי שהמוסד יקבע מדיניות מחייבת בעניין זה וינחה על פיה את הצוותים המטפלים בתכנון הבקרות ואת הצוותים המטפלים באינטגרציה של המידע.

5. 
דוח ביקורת של משרד מבקר המדינה מפברואר 2006 על מינהל האוכלוסין במשרד הפנים,הצביע על ליקויים מהותיים בפיקוחה של הממשלה על המחירים שנקבעו לקבלת שירותי מידע ממאגר מרשם האוכלוסין, שירותים שהמדינה נתנה לחברה הפרטית בלעדיות בהספקתם. בגלל המחירים הגבוהים של הנתונים חלק מהמשרדים אינם רוכשים את כל הנתונים הדרושים להם או מעדכנים את נתוניהם בתדירות נמוכה מהנדרש. עקב הפחתת השימוש בנתונים נפגע אחד מאמצעי הבקרה הבסיסיים ביותר, ונפגמת מהימנות הנתונים שעליהם מבוססות פעולות של מנגנוני הממשלה. ביקוש מועט יותר לנתונים אמנם מקטין את ההוצאה על שירותי המידע, אך הנזק הכלכלי הנגרם מתת-צריכה של שירותי מידע עלול להיות גדול מההוצאה הנחסכת. נזק מסוג זה יכול לבוא לידי ביטוי בצמצום הפעולות שעושים משרדי הממשלה לאיתור פעולות פגומות כגון תשלומים בסכומים לא נכונים המבוססים על נתונים שגויים או לא מעודכנים. 

6. 
קבלת נתונים מהימנים ומעודכנים ממרשם האוכלוסין ומביקורת הגבולות חשובה מאוד לפעולות הבקרה הנעשות במשרד לקליטת העלייה, שכן הם מסייעים בקביעת הזכאות לסיוע מהמשרד. מידע על שינויים מהמקורות האמורים הנקלט במערכת המידע הממוחשבת של המשרד לקליטת העלייה עשוי למנוע תשלום מיותר ולהביא להפסקת הסיוע השוטף לזכאי. לדוגמה, בעקבות קליטת נתון ולפיו זכאי לתשלומים כבר שוהה בחו"ל חודש ימים, מופסקים התשלומים לאותו זכאי. אך אם יציאה של זכאי לחו"ל אינה נרשמת במערכת המידע של ביקורת הגבולות, המשרד אינו יודע עליה בדרך כלל, ורק לפעמים נודע לו עליה ממקורות אחרים, באקראי או בעקבות פעולות מודיעין. 

7. 
אף שבמוסד לביטוח לאומי ובאגף השיקום במשרד הביטחון נעשה שימוש בדוחות חריגים, לא נקבעו בגופים אלה נהלים המסדירים את הפקת הדוחות ומפרטים את דרכי הטיפול בהם. 

8. 
מן הראוי שמשרדי הממשלה יעשו סקרי סיכונים, ובכללם סקרי סיכונים הנוגעים לתהליכי הביצוע של תשלומים, בתדירות שתיקבע בנהלים שיפורטו בהם סדרי ניהול הסקרים ודרכי הטיפול בתוצאותיהם. 

9. 
לאור תוצאותיהם של הניסויים בשימוש בתוכנות לכריית נתונים שנעשו עד כה וההמלצות החיוביות של עובדי המוסד לביטוח לאומי שבחנו את התוצאות, היה ראוי שהנהלת המוסד תדון בנושא ותחליט אם יש מקום לאמץ את השימוש בכלי האמור "תוך בחינת מתמדת של עלות מול תועלת", כפי שהמליצו העובדים שבחנו את הנושא. 

10. 
מן הראוי לקבוע נהלים שיחייבו את הגופים הממשלתיים לבדוק אחת לפרק זמן מסוים את מהימנותם של העוסקים בביצוע תשלומים ובקביעת הזכאות לקבלתם.

11. 
בנוהל  של אגף השיקום במשרד הביטחון נקבע , כי ראש תחום הביקורת יכין בסוף כל שנה דוח מסכם על חקירות שנעשו במהלך השנה שהטיפול בהן טרם הסתיים, ויציין בו את הגורמים לעיכוב הטיפול. הביקורת העלתה שבאגף אין נוהגים להכין דוח כזה. 

12. 
לגבי משרדי הממשלה לא נקבעו הנחיות דומות לאלו שנקבעו על ידי הממונה על שוק ההון, שמטרתן להדק את הבקרה ולצמצם את הסיכונים למינהל התקין, ובכלל זה למנוע ביצוע תשלומים שלא כדין או לאתר תשלומים כאלה ולפעול להחזרתם.

13. 
על ההנהלות של משרדי הממשלה ושל יחידות ממשלתיות שעוסקות בביצוע פעולות באמצעות כספי התקציב לא חלה החובה לדווח על פעולות הבקרה הפנימית שנעשית בהם ועל תקינותן של הבקרות המונהגות במערכות המבצעות את הפעולות הכספיות. חובת דיווח כזאת חלה על המנהלים בחברות הממשלתיות. מן הראוי לבחון אפשרות להטיל חובת דיווח כזו גם על הנהלות משרדי הממשלה ועל תאגידים כמו המוסד לביטוח לאומי.

14. 
בנושא בקרות קובעות הוראות התכ"ם (תקנון כספים ומשק) ש"יש להפעיל מערכת שתבטיח את נכונות ובטיחות הנתונים", וש"יש להכין סדרי בקרה על שלימות הקלט וסביבתו". כמו כן נאמר ש"להפעלת מערכת בקרה זאת ימונה אחראי שיכין נוהלי בקרה בכל שלבי העיבוד ויבחן את יעילותם". עוד נקבע שלכל מערכת ממוחשבת יש למנות אחראי לבקרת העיבוד בתחומים הכספיים, וכי שם האחראי יימסר ליו"ר הוועדה המרכזית לענייני ענ"א שבאגף החשכ"ל. הועלה שההוראה האמורה אינה מתקיימת כלל, וכי אין בידי יו"ר הוועדה המרכזית לענייני ענ"א שמות האחראים לבקרת העיבוד בתחומים הכספיים במערכות המידע הרבות הפועלות במשרדי הממשלה.

15. 
הבסיס לדיווח כספי אמין מושתת על בקרה פנימית נאותה. לכן מן הראוי שהחשכ"ל יבחן אם יש מקום ליזום, נוסף על הרפורמה שיזם בדיווח הכספי, גם תהליך של הנהגת נהלים לבקרה נאותה במשרדי הממשלה ובגופים האחרים שהוא ממנה את חשביהם, על ידי אימוץ תקנים מקובלים לבקרה פנימית שישמשו גם מודל להערכת הבקרה. 
ב. תגובת המבוקרים

המוסד לביטוח לאומי

1. 
בינואר 2006  הופצו הדו"חות הכספיים לשנת 2003, מבוקרים ומאושרים על ידי רו"ח.

הדו"חות הכספיים לשנים 2004 ו-2005 יופצו עד סוף  דצמבר 2006.

הסדרת גביית החובות: בוטלו חובות בקבצי גמלאות על פי כללים שנקבעו על ידי מינהלת המוסד, ואשר פורטו  בחוזר כללי מיום 4.8.05. התהליך הסתיים בסוף שנת 2005.

בהקמה במוסד, מערכת מרכזית ממוחשבת בגמלאות, אשר מטרתה לטפל בחובות שנוצרו עקב תשלומי יתר.

נבנתה מערכת, המסייעת לפקידי התביעות להחליט, האם החוב שנוצר נועד לגבייה או לביטול, על פי החלטות המינהלה.

המערכת נמצאת בשלבי פיתוח אחרונים, והצפי הוא כי עד סוף 2006 תופעל בכל הסניפים.

צמצום תופעת תשלומים שלא כדין: בנובמבר 2003 החל המוסד בפרוייקט אינטגרציה בין מערכות המידע במוסד לביטוח לאומי. הפרויקט עוסק בבניית ממשקים ומנגנוני חיפוש ממוחשבים אשר יוכלו לתת בזמן אמת, תמיכת מידע אחידה לכל הגמלאות, באופן שיושג מיצוי זכויות מדויק יותר, וימנעו תשלומים שלא כדין. הפרויקט נחלק לרכיבים הבאים: מניעת כפל גמלה, מבחני הכנסות לעניין גובה גמלה כהכנסה, שיתוף מידע והצלבות חכמות, מנגנון איתור אי התאמות בדווחי מעסיקים, מנגנון ניהול חקירות מרכזי, והתחברות למערכת מבוטח. לכל אחד מהרכיבים דלעיל, נבנתה תכנית עבודה מפורטת תלת שנתית, שברובה כבר בוצעה בשנים 2004-2005. 

עד סוף 2006 אמור הפרוייקט להסתיים, ורוב הגמלאות יהיו מחוברות לרוב שירותי האינטגרציה שפותחו.

המוסד פועל לשינוי תהליכי הבקרה על תשלומי הגמלאות. הוקם צוות היגוי לנושא בראשות חשב המוסד, ונקבעו צוותי עבודה. נבחרו רואי חשבון המלווים את התהליך. כיום מבוצע פיילוט בארבעה סניפים: בגמלאות מחליפות שכר, דמי לידה ואבטלה. משרדי רו"ח שנבחרו יבדקו את תהליכי העבודה והמערכות הממוחשבות בשני הנושאים שנבחרו, וימליצו על מודל בקרה, במטרה לקבוע תכנית רב שנתית לפיתוח מודלים של בקרות בכל גמלה. נקבעה ישיבת מעקב של צוות ההיגוי ליום 7.3.06. נקבע כי  על משרדי רו"ח, להגיש נייר עבודה של מסקנות הפיילוט ותכנית ראשונית לבקרה, עד סוף מארס 2006.

2.
 הפרדת התפקידים, תעשה על ידי בקרות תקינות לוגיות ובקרות כספיות ידניות, במסגרת פרויקט שינוי תהליכי הבקרה על תשלומי הגמלאות, אשר המוסד מצוי בעיצומו, כמפורט בתשובה  לסעיף 1.

3. 
ראה תשובה לסעיף 1 לעיל. 

4. 
הנהלת המוסד לביטוח לאומי מעורבת בתכנון ובהקמה של פרויקטים, שעניינם שינוי בתהליכי הבקרה והאינטגרציה במערכות הממוחשבות של המוסד. בראש צוות ההיגוי לנושא שינוי תהליכי הבקרה, עומד חשב המוסד. 

בראש צוות ההיגוי לנושא פרויקט האינטגרציה, עומד המשנה למנכ"ל המוסד. ראש מינהל הגמלאות מקיימת פגישות מעקב מדי חודש בנושא זה.

בראש פרויקט המערכת לגביית חובות, עומד מנהל סניף המוסד ביפו, המנהל מעקב אחר התקדמות הפרויקט.

7. 
הטיפול בדו"חות החריגים יוכנס לתכנית העבודה של מינהל הגמלאות לשנת 2007.

8. 
במארס 2003 מונתה במוסד ועדה לניהול סיכונים, בה יושבים נציגים ממינהלים שונים.

המוסד ערך סקרי סיכונים במינהלים הבאים: 

במינהל הגמלאות: זקנה ושאירים, גמלאות משפחה, סיעוד, שיקום, אבטלה ומילואים (בשלב טיוטה), נפגעי עבודה (בשלב טיוטה).

במינהל הגביה והביטוח: ביטוח, גבייה מלא שכירים, ביטוח בריאות, מעסיקים, ביקורת ניכויים, רציפות ביטוח.

במינהל לוגיסטיקה: תהליכים עיקריים, חקירות.

במינהל הכספים והבקרה: מימון ובנקים, משכורת, תשלומי מינהל, מימון גמלאות, כספית גמלאות.

במינהל משאבי אנוש: כוח אדם, מכרזים, מיון והערכה.

במינהל תיקשוב מערכות מידע : מייצגים.

עד סוף 2006 יסיים המוסד לערוך סקרי סיכונים ביתר תחומי פעולתו, וזאת במטרה לעבוד על פי תורת "ניהול סיכונים".

9. 
לאור תוצאותיהם של הניסויים שנערכו בשמוש בתוכנה לכריית  נתונים,  הוחלט עקרונית, על ידי הנהלת המוסד, כי במסגרת הדיונים על תקציב 2006, יוקצה סכום  לרכישת  תוכנה מתאימה ויוקצה  כוח האדם הנדרש להמשך בחינה של נושאים נוספים. החלטות אלה תובאנה לדיון ואישור ועדת הכספים של מועצת המוסד, במסגרת אישור תקציב המוסד לשנת 2006.

10. 
המוסד מקיים מבחני מיון והערכה בעת קבלת עובד לעבודה. המוסד יפעל על פי הוראות נציבות שרות המדינה, במידה ויקבעו הוראות, בעניין בדיקות תקופתיות של מהימנות עובדים.

משרד האוצר – החשב הכללי

15.
המעבר לעבודה במרכב"ה מאפשר החדרת נורמות של "תרבות עסקית", לרבות יישום כלי פיקוח ובקרה מתקדמים על הוצאות הממשלה, ודיווח כספי נאות לפי התקנים החשבונאיים, החלים על חברות ציבוריות בישראל.  כלי הפיקוח והבקרה כוללים בקרות והצלבות מידע ממוחשבות, שלא בוצעו בעבר.


בתכנית העבודה של אגף החשב הכללי במשרד האוצר לשנת 2006, נמנו יעדים לשיפור הבקרה והפיקוח אחר תשלומים לזכאים.


במוסד לביטוח לאומי תיערך בקרה כספית כוללת על תשלומי הגמלאות. המטרה הינה ייעול הבקרה והפיקוח אחר תשלומי הגמלאות, שמבצע המוסד לביטוח לאומי באמצעות עובדי הכספים בסניפים. במסגרת זו ייערך במהלך שנת 2006 מסמך אפיון, וייכתבו נהלי עבודה בתחום אישורי תשלומי הגמלאות.


בעדיפות עליונה, במסגרת יעדי האגף, ביצוע הצלבות בין תשלומי המוסד לביטוח לאומי, לבין תשלומי העברה ותמיכות. הוועדה הבינמשרדית בראשות החשכ"ל, שהוקמה לצורך איתור ומניעה של כפל תשלומים ותשלומים חריגים, תבצע הצלבות נתונים בין קבצי המוסד לביטוח לאומי, לבין קבצי תשלומים לפרט ולמוסדות, המבוצעים על ידי משרדים אחרים.


בשנת 2006 ייערך מעקב אחר הביצוע של הצלבות נתונים שבוצעו עם מספר משרדים בשנת 2005, ויבוצעו הצלבות חדשות עם משרדים נוספים.

משרד הרווחה

כללי

החל מפברואר 2006, מבצע רו"ח מטעם משרד הרווחה, בדיקה של מערך קליטת המסמכים שעל פיהם מתבצעים תשלומי הרווחה במערכת "מסר". רו"ח התבקש לבצע בדיקה של תקינות התהליכים ושלמותם, וכן הגדרה ואיפיון של  דוחו"ת בקרה, טרם ביצוע התשלום.

החל מינואר 2006, החל משרד הרווחה במהלך של גבית חובות על פי הנתונים בספרי חשבות המשרד.

משרד האוצר

אגף החשב הכללי

ניהול חובות המדינה
הגופים המבוקרים: משרד האוצר -  אגף החשב הכללי, אגף כלכלה ומחקר; בנק ישראל

א.
ריכוז ממצאי הביקורת

1.
ב"פורום למימון הגירעון", שחבריו הם נציגים של אגף החשכ"ל, לרבות היחידה לניהול החוב הממשלתי, של אגף שוק ההון, ביטוח וחיסכון, של אגף הכלכלה והמחקר ושל אגף התקציבים, נמצא כי תהליך קבלת ההחלטות בעניין המלוות אינו נסמך על יעדים כמותיים מוגדרים מראש של ההרכב הרצוי של החובות לטווח בינוני ולטווח וארוך. נוכח מהותה המיוחדת של נטילת מלוות והיקפם הגדול, רצוי שמשרד האוצר ישקול ליזום חקיקה שתסדיר במפורש את הסמכות ליטול מלוות בשם המדינה. 

2.
חוק בנק ישראל, התשי"ד-1954, קובע כי הממשלה לא תקבל הלוואות ולא תנפיק ניירות ערך אלא לאחר התייעצות עם נגיד בנק ישראל. משמעות הדבר היא שמשרד האוצר לא מילא במלואה את חובת ההיוועצות בבנק ישראל. נמצא כי במסמך שבנק ישראל מגיש לא נאמר דבר בעניין גיוס מלוות חוץ, למרות שסעיף 57 לחוק בנק ישראל אינו מגביל את חובת ההתייעצות עם הנגיד למלוות פנים בלבד.

3.
קיום דיון של הפורום למימון הגירעון בלא שהוצגו לפניו ההמלצות המנומקות של בנק ישראל בעניין הרכב המלוות שיגויס, אינו ממלא במלואה את חובת ההיוועצות בבנק, ועל משרד האוצר לשקול לשתף בפורום נציג של בנק ישראל. כן יש לקבוע בשיתוף בנק ישראל נהלים להעברה שוטפת של כל המידע הדרוש בעניין ניהול חובות המדינה, כדי לאפשר לבנק להמשיך למלא את תפקידו כיועץ לממשלה.

4.
בתכנית העבודה של היחידה לניהול החוב הממשלתי לשנת 2004 לא פורטו החישובים ששימשו להכנת התחזיות שעל פיהן נקבע התקציב המקורי וההנחות שלפיהן נעשו החישובים. כן לא נמצא ניתוח של הסיבות לפערים שנוצרו בין התכנון לבין הביצוע בשנה הקודמת. בהיעדר מידע זה אי אפשר להפיק לקחים בדבר טיב התחזיות ולבחון את הגורמים שהביאו לפערים.

5.
משרד האוצר לא בחן את השאלה האם הסיכונים הביטחוניים, המדיניים והכלכליים הייחודיים שהמדינה נתונה בהם מחייבים להגביר את המאמצים להקטין את היחס בין הגודל של חובות המדינה לגודל התוצר המקומי הגולמי. נוכח הסיכונים, על משרד האוצר לבחון את הצורך להגביר את המאמץ להקטין את היחס חוב-תוצר, גם בהתחשב באילוצים הקיימים. כן מן הראוי שבנושא כה חשוב ומהותי, המשליך על האיתנות הכלכלית והפיננסית של מדינת ישראל, ישקול משרד האוצר ליזום קביעת תוואי יעד לטווח הביניים ולטווח הארוך להורדת היחס חוב-תוצר.

6.
ניתוח חובות המדינה באמצעות כמה מדדים במשולב, ובהם מדד חוב-תוצר ומדדים נוספים מהסוגים שהוזכרו לעיל, יספק תמונה שלמה יותר של נטל החובות המוטל על המדינה ויסייע בתהליך קבלת ההחלטות בדבר ניהול החובות. נמצא שישנם הפרשים בין נתוני החוב החיצוני המתפרסמים בדוח משרד האוצר על נכסיה והתחייבויותיה של הממשלה לבין אלה המתפרסמים בדוח השנתי של היחידה לניהול החוב הממשלתי. 

7.
לא נמצאו במשרד האוצר החלטות או מסמכים שמתארים תיאור כמותי של הרכב החוב הרצוי לטווח ארוך או לטווח בינוני. היעדר יעדים ברורים מקשה לנהוג לאורך זמן בעקביות בניהול החוב ואינו מאפשר בקרה על ניהול החוב ועל תהליך קבלת ההחלטות בעניין זה. ראוי שהיחידה תפעל לקביעת יעדים כמותיים בהקדם האפשרי. הביקורת העלתה ליקויים בתהליך קבלת ההחלטות הנוגעות לניהול השוטף של חובות המדינה, בתקצוב ההוצאה על תשלום חובות, בסדרי הבקרה ובדיווח על מצבת החובות. 

8.
נמצא כי דיוני הפורום למימון הגירעון והחלטותיו לא תועדו בפרוטוקול, כנדרש על פי כללי מינהל תקין. 

9.
חוק מלווה המדינה התשל"ט-1979 תוקן בינואר 2005, ועל פי התיקון משרד האוצר יהיה מופקד על ניהול ענייני המלווה, במקום בנק ישראל. יישום התיקון בחוק יביא לריכוז סמכויות רבות בידי משרד האוצר. יש להגדיר במדויק את המנגנונים הפנימיים והחיצוניים שישמשו לבקרה על היחידה לניהול החוב הממשלתי, וכן לקבוע כללים לדיווח של היחידה להנהלת משרד האוצר, כדי להבטיח בקרה נאותה ושקיפות בכל הנוגע לפעילות היחידה. 

פיקוח ובקרה על ביצוע תקציב המדינה
הגופים המבוקרים: משרד האוצר - החשב הכללי, נציבות שירות המדינה; משרד הבריאות;  משרד החוץ; נציבות המים; מקורות חברת מים בע"מ

א.
ריכוז ממצאי הביקורת

1.
החלטת הממשלה בעניין העסקתם של חשבים וסגניהם בתקן החשכ"ל לא יושמה ביחידות שונות של מערכת הביטחון, לרבות המשטרה ושירות בתי הסוהר.

2.
אין אמות מידה שלפיהן נקבע מתי יש למנות חשב ביחידת סמך של המשרדים. 

3.
נמצא כי רק לאחר שהעובד התמנה לתפקיד חשב ביחידת סמך בדרך של "מינוי בפועל" אגף החשכ"ל ונציבות שירות המדינה דנים בהליכים שיש לקיים בעניין כל אחד מהמינויים. שימוש תכוף בשיטה של מינוי בפועל במקום בהליכי מכרז איננו תקין. לעובדים המכהנים בתפקיד בשיטה האמורה יש יתרון לעומת עובדים אחרים כשהם ניגשים למכרז פנימי. 

4.
לא נקבעה חלוקה ברורה של התפקידים והסמכויות של כל אחד מהמעורבים בתהליך האישור והביצוע של עסקאות ותשלומים מתקציב המדינה. ראוי לבחון את סוגית ריכוז הסמכויות שבידי החשב, והאם מגוון תפקידיו - הכוללים חתימה על הסכמים והתקשרויות, אישור התשלומים בגינם, רישומם במערכת החשבונות הממוחשבת ובקרה על ביצוע התקציב - עולה בקנה אחד עם עקרון הפרדת הסמכויות ועם מערכת האיזונים והבלמים הנדרשים לניהול פעילות כספית. 

5.
אין פרסום רשמי, מרוכז ועדכני של בעלי ההרשאות וזכויות החתימה שהסמיך החשכ"ל על פי חוק נכסי המדינה בכל אחד ממשרדי הממשלה ויחידות הסמך ושל סכום ההתחייבות המרבי שהותר להם.

6.
בבדיקה בחשבות משרד החוץ נמצא כי לבעלי זכות חתימה בחשבונות הבנקים של נציגויות המשרד בחו"ל אין הרשאה מטעם החשכ"ל, כנדרש בחוק נכסי המדינה. גופים שונים עושים ביקורות על הפעילות הכספית של הנציגויות אולם אין תיאום ביניהם בכל הנוגע להכנת תכנית עבודה שנתית לביקורת בנציגויות ולמעקב אחר תיקון הליקויים. 

על החשכ"ל ואגף הכספים במשרד החוץ לנהל פיקוח הדוק במיוחד על הוצאת כספים מחשבונות הבנקים של הנציגויות בחו"ל, משום שבדרך כלל התשלומים משולמים באמצעות המחאות ידניות, ומקצתם משולמים במזומן. 

7.
נוכח חילוקי הדעות המהותיים בין ההנהלות של משרד הבריאות ובתי החולים לבין החשכ"ל, ממליץ משרד מבקר המדינה כי משרד הבריאות, משרד האוצר ונש"מ יקימו ועדה שתבחן מחדש את מעמדם של הגזברים בבתי חולים הממשלתיים ותגדיר באופן ברור את תפקידם וסמכויותיהם. הגזברים כפופים להנהלות בתי החולים ומונחים מקצועית בידי החשכ"ל. נמצא שיש מחלוקת בין החשכ"ל לבין הנהלת משרד הבריאות ונש"מ בעניין זה. לדברי החשכ"ל מצב זה אינו מאפשר פיקוח ממשי ועקבי על ביצוע תקציב המדינה ואילו הנהלת משרד הבריאות טוענת שהאחריות והסמכות לפעילות הכספית של בית החולים נתונה בידי מנהל בית החולים ולפיכך אין מקום לשנות את המצב. 

8.
נמצא כי בשום בית חולים ממשלתי לא מונה מבקר פנימי על אף שהמחוקק הכיר בחיוניותם של המבקרים הפנימיים בשמירה על תקינות הפעילות הכספית. היעדר פעילות של מבקר פנימי בבתי החולים אינו תקין שכן יכולתו של המבקר הפנימי של משרד הבריאות לעשות ביקורת בכל בתי החולים מוגבלת. דבר זה פוגם בבקרה הפנימית הנדרשת בגוף שפעילויותיו מורכבות והוא עתיר כוח אדם ותקציבים. 

9.
בבדיקה שנעשתה בחשבות משק המים נמצאו ליקויים בהליך אישור החשבונות שהגישה מקורות חברת מים בע"מ בגין התמיכות במחירי המים. למרות המחלוקות בין כל הגופים הנוגעים בדבר - נציבות המים, אגף החשכ"ל ומקורות - לא הוגדרו תחומי האחריות והסמכויות של כל אחד מהמעורבים בבדיקת החשבונות ואישורם ולא נקבע נוהל מוסכם בעניין זה.

10.
מקורות והממשלה חלוקות בעניין השקעות בהיקף של מאות מיליוני ש"ח, בין היתר מפני שמקורות מימנה פרויקטים שנציבות המים ומשרד האוצר לא אישרו, או פרויקטים שאושרו אך עלויות ההקמה שלהם בפועל היו גדולות מהעלויות שאושרו. מחלוקת זו מקשה עוד יותר על הממשלה לבדוק כראוי את החשבונות שמקורות מגישה לה.

11.
מודול הכספים שנבנה במסגרת פרויקט המרכב"ה אינו חוסם הזנה של חשבוניות של ספק שלא נחתמו עמו הסכם או הזמנה, אף שזו דרישה יסודית של בקרה. נמצא כי יחידות שונות של משרד האוצר הזמינו טובין או שירותים מגורמי חוץ בלי הסכם או הזמנה שהחשב חתם עליהם. 

12.
פעולות הביקורת של יחידת הביקורת של החשכ"ל ושל מבקרי המערכת הכספית אינן מתואמות בתכנית עבודה אחת. תפקידיו המפורטים של מבקר המערכת הכספית לא הוגדרו. כך למשל, לא ברור אם הוא אמור לבדוק רק את פעילות החשבות או גם את הפעילות של יחידות אחרות במשרד.

13.
על החשכ"ל להתאים את הוראות תקנון כספים ומשק (תכ"ם) לסביבה העסקית והמחשובית שבה נעשית הפעילות הכספית של משרדי הממשלה, יחידות הסמך והמפעלים העסקיים. הגברת התיאום והכנת תכנית עבודה שנתית ורב-שנתית לכל גופי הפיקוח יקטינו עלויות הביקורת ויגבירו התועלת. 

14.
בדוח השנתי על ביצוע התקציב, שמשרד האוצר מפרסם בכל שנה, חסרים: השוואה בין התקציב המקורי לתקציב המתוקן; פעילות שנעשתה ושנרשמה כנגדה התחייבות אך לא שולמה עד סוף שנת הכספים; התחייבויות בגין תקציב לא מנוצל; נתונים על הכנסות שטרם התקבלו; דיווח על כמויות שסופקו בפועל (כגון מספר מיטות אשפוז, שעות הוראה) לעומת הכמויות שנקבעו בתקציב המקורי, אם בכלל. יש להביא בביאורים מידע על השינויים העיקריים שנעשו בהרשאה המקורית, אם הם לא נבעו מהעברת עודפים, ובעיקר בהעברות מסעיפי הרזרבה.

15.
משרד האוצר צריך לתת מידע מלא ואמין על המצב הכספי ועל ביצוע התקציב, בלי להתנות זאת בהטמעתה של מערכת ממוחשבת כזו או אחרת. 

16.
נמצא כי ועדת המינויים אינה רושמת פרוטוקולים.
ב.
תגובות המבוקרים

משרד הבריאות
7.
הכפפת הגזבר לחשב המשרד, תפגע באחדות הסמכות והאחריות, ואף עלולה לפגוע בטיפול בחולים, וזאת במצבים שהכרעת מנהל בית החולים לטובת החולה, מותנית בהקצאת משאבים.


הנושא נבחן על ידי נציבות שירות המדינה והנהלת המשרד והוחלט, כי אין מקום לשינוי הכפפת גזברי בתי-החולים, ואין צורך בהקמת ועדה שתבחן מחדש את מעמדם של הגזברים.

משרד התשתיות הלאומיות – נציבות המים
10.
אי אפשר לסיים החשבון מבלי שתיפתר בעיית ההשקעות וההלוואות הצמיתות. הסמכות והאחריות לסיום החשבון צריכה להיות בידי נציבות המים, ולא בידי חשבות משק המים.

משרד האוצר – אגף החשב הכללי
2.
אמות המידה להצבת חשב מטעם החשב הכללי ביחידות סמך, או ביחידות אשר אין בהן חשב, הן:  כפיפות ישירה למטה החשכ"ל או לחשב משרד ממשלתי אחר, היקף תקציבי, מורכבות העבודה, ומוטת שליטה וכו'. 

3.
השימוש במינויים בפועל, נובע מקיום רוטציה ומצורך באיוש משרת החשב. מינויים בפועל ככלל, אינם שיטה, אלא אמצעי ביניים, עד תום הליכי המכרז. 

4.
הוחלט בחשב הכללי לנקוט בגישה של ביצוע תהליך הדרגתי וטיפול נקודתי, בכל חשבות וגזברות. מאז החלטת הממשלה כבר הושלמה המשימה במספר רב של חשבויות וגזברויות. 
החשב הכללי פועל להעביר לתקן החשב הכללי את אותם החשבים והגזברים, אשר לא היו עד כה בתקן זה. בשנים האחרונות הועברו החשבים במשרדי הביטחון, החוץ, שירות הביטחון הכללי, המוסד, המוסד לביטוח לאומי וגזברי ממ"י ומע"צ.

7.
שינוי מבני שבמסגרתו ימונו גזברי בתי החולים הממשלתיים על תקן החשב הכללי, יבטיח את אי תלותם במנהלי בתי החולים, ואת יכולתם לפעול באופן עצמאי ועל פי שיקול דעת מקצועי. 

מינוי גזבר בבית חולים בתקן החשב הכללי, מהווה את מימוש עיקרון איחוד הסמכות והאחריות. האחריות על ביצוע התקציב על פי החוק והנהלים מוטלת על החשב הכללי, ולכן גזבר בית החולים צריך להיות עובד החשב הכללי.


אין בהעברת גזברי בתי החולים לתקן החשב הכללי, כדי לפגוע בפעילותו השוטפת של בית החולים ובחולים עצמם. הגזבר יעבוד בשיתוף פעולה מלא עם הנהלת בית החולים ומנהל בית החולים.


עמדת החשב הכללי היא, כי גזברי בתי החולים מתפקדים כסמנכ"ל לכספים, במסגרת פעילות בית החולים. 


הבקרה השוטפת על יישום ההסכמים עם קופות החולים, על עמידה במועדי התשלומים וגביית החובות, הינה באחריות הגזבר המופקד על פעילותו הכספית של בית החולים, כל עוד כפוף הגזבר למנהל בית החולים, לא ניתן יהיה להפעיל בקרה יעילה ובלתי תלויה.

המלצת המבקר למינוי ועדה בינמשרדית משותפת לנש"מ, משרד הבריאות ומשרד האוצר, אין בה בכדי להוות פתרון לבעיות המוצגות בדו"ח, אך במידה ואכן מתווה הפתרון הינו בהקמת ועדה בינמשרדית כאמור, יש למנות בראשה את היועץ המשפטי לממשלה.

11.
מערכת מרכב"ה אינה מאפשרת לקניינים ביחידות המשרד, לקלוט חשבוניות בגין טובין או שירותים, בהעדר הזמנה מאושרת בסבב האישורים במערכת.

12.
הבקרות המובנות במערכות מרכב"ה, אינן מאפשרות ליחידות המשרד לקלוט חשבוניות, אלא אם קיימות הזמנות מאושרות במרכב"ה. ההזמנות המאושרות כוללות אישור לוגיסטי ושני אישורי חשבות, אישור בודק ואישור חשב, לכל הזמנה.  
13.
הגדרת תפקידי החשב, מעמדו וסמכויותיו, יובהרו באופן מפורט במסגרת כתיבתן מחדש של הוראות התכ"ם. 

16.
בדיונים עתידיים בנושא מינויים, ירשמו פרוטוקולים, וזאת לצורכי שקיפות עבודת הוועדה. 
ביצוע הסדר הקיבוצים

הגופים המבוקרים: משרד האוצר; המטה לביצוע הסדר הקיבוצים בע"מ

א.
ריכוז ממצאי הביקורת

1.
חלקה של המדינה במחיקת חובות הקיבוצים, ובכללם חלקה במחיקת החובות שנמחקו על ידי הבנקים שהיו בבעלותה בעקבות הסדר המניות הבנקאיות, הגיע לסכום של כ-16 מיליארד ש"ח. כל קיבוץ שהצטרף להסדר המשלים חתם על כתב התחייבות לסיוע הדדי, ובו התחייב להמחות למדינה ולבנקים 25% מזכויותיו בתנובה. בפועל חלקה של המדינה אמור להגיע לכ-6% מסך כל מניות תנובה. עד ינואר 2006 טרם חתמו 21 קיבוצים (מתוך 210) על כתב התחייבות זה. חלוקת הרווחים של תנובה מקטינה את שוויה ואת שווי המניות שתקבל המדינה בעת הנפקתה. בשנים 1999-2000 חילקה תנובה רווחים, וחלקה של המדינה בהם היה עשוי להיות 3.3 מיליון ש"ח. העובדה שמשרד האוצר והמטה לביצוע הסדר הקיבוצים בע"מ (המטה) לא הסדירו במפורש את זכויותיהם לתקופה שלפני הפיכת תנובה לחברה פגעה בזכויות העתידיות של המדינה. תיאורטית, יכול להיווצר מצב שתנובה תחלק רווחים בהיקף גדול ערב ההנפקה, ובכך תקטן התמורה מההנפקה וזכויות המדינה ייפגעו. 

2.
מחיקת חובות הקיבוצים על ידי הבנקים, משקפת הפסדים שבאו לידי ביטוי בהקטנת הונם העצמי של הבנקים. כתוצאה מכך פחת ערך מניות הבנקים שהיו בידי המדינה, דבר שהשליך על התמורה שקיבלה המדינה בעת הפרטת הבנקים.

3.
בשנים 1990-1993 העמידה המדינה פיקדונות לרשות הבנקים בעלות גיוס ממוצעת של איגרות חוב סחירות ללא תוספת פרמיה כלשהי. המדינה לא גילמה בסכום הריבית את העלויות הכרוכות במתן הפיקדונות: (א) בהעמדת הפיקדונות לבנקים לקחה המדינה על עצמה סיכון, הנובע מהאפשרות שהבנקים לא יחזירו לה את הפיקדונות. סיכון זה לא התבטא בתוספת של פרמיית סיכון על מחיר ההון. (ב) למדינה יש הוצאות הנובעות מגיוס הכספים ומניהול הפיקדונות, המחייב אחזקת מערך עובדים שיטפל בפירעון הפיקדונות במשך 25 שנים על פי לוחות הסילוקין. הוצאה זו לא נלקחה בחשבון במחיר ההון שהופקד בבנקים.

4.
על המטה לביצוע הסדר הקיבוצים, בתוקף תפקידו ליישם את ההסדר המשלים, ועל משרד האוצר להבטיח את הזכויות העתידיות של המדינה בתנובה בכלל, ונוכח הסבירות הגבוהה לכך שקרבה הנפקת מניותיה בפרט. בין השאר, על שר האוצר לשקול את הפעלת סמכותו על פי ההסדר, ולחייב כל אחד מהחתומים עליו להעביר יותר ממה שתוכנן, כדי לכסות את חלקם של הקיבוצים המסייעים שלא נענו לדרישת הסיוע ההדדי של תנועתם. על המדינה להבטיח את זכויותיה בתנובה בשיעור שנקבע בהסדר ולוודא כי יועברו 25% מהזכויות של כל הקיבוצים שנכללו בהסדר המשלים ובהסדר המתקן.

5.
הביקורת על ביצוע הסדר הקיבוצים מצביעה על ליקויים מהותיים בפעולות של המטה ושל משרד האוצר בכל הנוגע לעמידה על קיומם של התנאים שנקבעו בהסכמים, ובכל הנוגע לשמירת זכויות המדינה. מן הראוי שמשרד האוצר יתערב בעניין ויעמוד על קיום ההסכמים שנחתמו במלואם. אף שהמדינה נדרשה שוב ושוב לסייע לקיבוצים שלא יכלו לפרוע את חובם, נראה שלגבי חלקם לא הושגה המטרה של הבראתם.

6.
מצבו של בנק החקלאות המשמש כיום כחברת גבייה בלבד, מעורר את החשש כי לא יוכל להשיב למדינה את הפקדונות שקיבל על פי הסדר הקיבוצים, בסכום של כ-377 מליון ש"ח.

ב.
תגובות המבוקרים

משרד האוצר – אגף החשב הכללי

2.
חובת הבנקים והארגונים הפועלים בהם לשקול אך ורק את טובתם העסקית של הבנקים. מנקודת מבטם של הבנקים היטיב ההסדר את מצבם, בהתחשב ביכולת לגבות את החובות, ובהתחשב בצורך לקבוע את היקפן, כדי להקטין את אי-הוודאות של הבנקים ולמנוע פגיעה בהם.

5.
ההסדר משקף הכרה במצוקות הכלכליות אליהן נקלעו הקיבוצים, מצוקות שהיה בהן כדי להשפיע על חייהן של מאות משפחות החברות בקיבוצים אלו. כמו כן משקף ההסדר את הצורך בשמירה על המערכת הבנקאית, לאור הקושי בגביית חובות הקיבוצים אליה בסכומים ניכרים ביותר. בשלב בו נערכו ההסדרים, ולאור היקף החובות הבעייתיים של הקיבוצים לבנקים, אף התעורר חשש ליציבות מערכת הבנקאות. בנוסף, עצם קיומה של אי-הוודאות ביחס לחובות בהיקף עצום כל כך פגעם בבנקים עצמם ובהמשך פעילותם. גם מבחינת המדינה המשך מצב זה היה מונע כל אפשרות למכור את הבנקים.


מטרות אלה השתלבו, עם השנים, עם מטרה חשובה נוספת, והיא הגדלת מלאי הקרקעות וקידום התכנון הכולל של מקרקעי המדינה, בדרך של שחרור אדמות חקלאיות, תוך בחינת דרכים שונות לניצולן דבר שהיה בו כדי להקל על המצוקות התכנוניות הנובעות ממחסור בקרקע זמינה. הסדר הקרקעות הביא להקטנת השתתפות הממשלה בהסדר בסכום שעדיין מוקדם להעריך אותו, בד-בבד עם הבאת יתרונות כלכליים-משקיים הנלווים להגדלת מלאי הקרקעות הזמינות לתכנון. 

לולא הוסדרו חובות הקיבוצים לבנקים, ספק אם המדינה היתה יכולה למכור את הבנקים, ובוודאי שאין להניח שהם נמכרים במחיר עדיף מזה שבו הם נמכרו בפועל. ערכם של הבנקים הושפע לטובה גם מהקדמת פרעון החובות של הקיבוצים אליהם, בפרט למול מועד הפרעון שהיה צפוי במצב שבו היו הקיבוצים שרויים במועד ההסדר.

6.
בהתאם להחלטת ועדת השרים לענייני הפרטה מס' מח/26 מיום 4.9.05, פועל החשב הכללי יחד עם רשות החברות להפרטת בנק החקלאות. מסקנת המבקר לפיה הבנק לא ישיב למדינה את הפקדונות שקיבל במסגרת הסדר הקיבוצים, אינה מבוססת, ואף העובדות היום מראות כי ההסדרים שנעשו בקיבוצים ובמושבים מכניסים כספים באופן שוטף לבנק ומקטינים בהתאם את חשיפת המדינה לענין הפקדונות. היקף ההפסד למדינה בשל מצבו של הבנק תלוי, כמובן, גם בתמורה שתושג בעד מכירת נכסי הבנק.

משרד האוצר

נציבות שירות המדינה

מכרזים לאיוש משרות בכמה משרדי ממשלה

הגופים המבוקרים: נציבות שירות המדינה; משרד האוצר; משרד המשפטים; משרד החקלאות ופיתוח הכפר; משרד הרווחה

א.
ריכוז ממצאי הביקורת

1.
נציבות שירות המדינה, (הנציבות) הגוף המרכזי האמון על פיקוח ובקרה, לא פעלה כנדרש מבחינה נורמטיבית, ולעתים אף הפרה בעצמה את ההוראות שהיה עליה לאכוף: ממידגם הבדיקה עולה כי ב-19 תהליכים של מכרזים (22%) נפלו פגמים חמורים, ובהם: דחיית מועמדים שעמדו בתנאי הסף בשל חוסר היערכות של אגף הבחינות והמכרזים לשינויים שחלו במסלולי הלימודים במוסדות האקדמיים וחוסר אחידות בעבודת האגף; אי-קיום בחינות בכתב או מרכזי הערכה ב-60% מהמכרזים שבהם נדרשו בחינות, בעיקר במכרזים שהתמודדו בהם עובדים שהועסקו במשרה; שינוי הליך המכרז במהלכו בעקבות תוצאות נמוכות יחסית שהשיגו המועמדים שהועסקו במשרה; שינוי סף המעבר לבחינות בכתב לפי הישגיו של עובד שכבר הועסק במשרה, בניגוד לכללי המכרזים; השתתפותם של בוחנים בוועדת הבוחנים אף שהמליצו על אחד המועמדים בניגוד להוראות התקשי"ר; כמו כן מחייב התקשי"ר שמירה על שוויון ההזדמנויות ובחירת הכשיר מבין הכשירים בכל סוג של מכרז פנימי, בין משרדי ופומבי.

2.
אחת הבעיות המרכזיות היא בעיית העובדים שהועסקו במשרדים שנבדקו עוד קודם למכרז. עובדים אלה, שלא נבחרו בהליך הוגן ושוויוני, נהנו מיתרון במכרז, ולכן נבחרו על פני מי שלא זכו ליתרון זה. עוד בשנת 1991 הבטיחה הנציבות לבג"ץ כי תפעל לבער תופעה זו. הממצאים מלמדים כי לא זו בלבד שהנציבות לא פעלה לביעור התופעה, אלא שמבין המשרדים שנבדקו במדגם, דווקא בנציבות, האמונה על אכיפת כללי המכרזים על כל שירות המדינה, נפלו פגמים חמורים באחד משמונת המכרזים למשרות בנציבות שהתקיימו בשנים הנדונות.

3.
הנציבות שהייתה אמורה לשמש "השומר בשער" המונע מתן יתרון למועמדים בעלי קשרים במשרדי הממשלה, פעלה לפי דרישות משרדי הממשלה ובניגוד לכללי המכרזים כדי לקדם את מועמדותם של מי שהמשרדים חפצים ביקרם.

4.
הנהלות המשרדים הפעילו לחצים לא ראויים במטרה להביא לבחירה במכרזים של עובדים שהועסקו לפני מכרז, ומתוך שכך גרמו לפגיעה בכללי המכרזים ובכללי המינהל התקין. מנהלת אגף הבחינות והמכרזים בנציבות איפשרה פגיעה בכללי המכרזים ובכללי מינהל תקין. גם נציב שירות המדינה, אשר בידיו האחריות על פי חוק המינויים, לא פיקח באופן נאות על פעולותיה של מנהלת האגף, נתן ידו לביטול הליכי בחינה במהלך מכרז כדי לקדם מועמדים שכבר הועסקו במשרד, ואף פעל בניגוד לכללי המכרזים בנציבות עצמה, ואף מינה את עוזרתו האישית ב"מהלך סיבובי" לסמנכ"ל למינהל ללא מכרז, כנדרש.

5.
השיטה שהתגלתה בביקורת היא שיטה פסולה, היוצרת מעגלים של אי-תקינות, לחצים לא ראויים וסטיות חוזרות ונשנות מהכללים המחייבים, עד כדי חשש לפגיעה בטוהר המידות. תופעות מעין אלה פוגעות באמון הציבור ברשויות ומהוות הפרה של חובת הנאמנות של הרשויות כלפי הציבור. מן הראוי לעשות כל שניתן כדי לשרש תופעות פסולות אלה ולתקן את הליקויים שנמצאו לאלתר.

6.
יש לדרוש מוועדת הבוחנים במכרזים להתכנס לפני הראיונות לשם עיון מדוקדק בטפסים ולהכנת ראיון מובנה ומתאים למשרה. על  ועדת הבוחנים לראיין כמה מועמדים - הטובים ביותר - ויהיה לפניה המידע המיטבי עליהם לשם קבלת החלטה מושכלת. על הנציבות להקפיד שוועדות הבוחנים יקיימו את נהליה והנחיותיה באשר למתן ציונים, ולהנמקת החלטות, ואף יפרטו בפרוטוקולים את עיקרי דיוניהן. 

7.
כשמגוון חברי ועדות הבוחנים קטן גדלים הסיכויים לזיהוי הרכבן מראש וגדל החשש שבעלי ענין ישפיעו על הבוחנים. הדבר גם פוגע בהליך מובנה רב משתתפים המביא לידי ביטוי עמדות והשקפות שונות.

8.
א.
גיוס כלכלנים לאגף התקציבים במשרד האוצר נעשה באופן שיטתי באמצעות העסקה לפני מכרז: תפקידה של ועדת הבוחנים רוקן מתוכן, משום שאגף התקציבים הביא לפניה רק מועמדים שעמדו בהצלחה בראיונות אצלו והועסקו בו לפני המכרז; 


ב.
גיוס משפטנים למשרד המשפטים נעשה ללא מכרז. לבקשת משרד המשפטים, שחשש שהמועמדים שכבר הועסקו בו לא יעמדו בדרישות הבחינות בכתב, ביטלה הנציבות את הבחינות בכתב שנועדו למיון המועמדים לפני הראיון בוועדת הבוחנים. בכך נפגע עיקרון היסוד החוקתי של השוויון, באשר לא כל המועמדים במכרז קיבלו הזדמנות להוכיח כישוריהם על ידי העסקה לפני מכרז. ובענין קליטת מתמחים כמשפטנים הרי עד לתחילת תכנית זו יש לקלוט משפטנים על פי הכללים המחייבים.

9.
הנציבות והמשרדים שנבדקו לא פנו לממליצים אותם פירט וציין המועמד בטופס הגשת המועמדות ולמעסיקיו הקודמים, כדי לבדוק את מהימנות ההמלצות בכתב ולהעשיר את המידע המונח לפני ועדת הבוחנים, ואף ועדות הבוחנים לא עשו זאת. 

10.
הוראות התקשי"ר קובעות כי אם מתמודד במכרז עובד מדינה, על המשרד להגיש לוועדת הבוחנים את תיק גיליונות ההערכה של העובד, הכולל הערכות שנתיות שיש למלאן במועד קבוע בכל שנה. המשרדים שנבדקו לא מילאו את הוראות התקשי"ר בדבר מילוי גיליונות ההערכה השנתיים של העובדים והעברתם לוועדות הבוחנים, והנציבות לא אכפה את קיום ההוראות בעניין זה. 

11.
במרבית המכרזים שעלו במדגם לא כלל הליך המיון בחינות או מרכזי הערכה כשהדבר נדרש לפי הכללים; במכרזים שבהם בוצע הליך מיון מלא או חלקי, ספק אם ההליך היה יכול לנבא ברמת אמינות סבירה את הצלחתו של המועמד בתפקיד. 

12.
המשרדים שנבדקו לא נקטו את הפעולות הנדרשות כדי להקטין את הצורך בהעסקה לפני מכרז. הבדיקה העלתה גם כי בפועל תהליכי איוש משרות התמשכו זמן רב ואף יותר משנתיים.

13.
אם בכוונתו של הנציב להרחיב את השימוש במנגנון דמוי ועדת איתור, קרי לפסול מועמדים העומדים בתנאי הסף על סמך מסמכיהם, עליו לפנות לוועדת השירות המופקדת על כללי המכרזים, ולשנות את הכללים בהתאם. כל עוד לא נעשה הדבר, אין זה ראוי לשנות את הכללים למכרז מסוים, ובמיוחד כאשר המשרה היא בנציבות עצמה, האמורה לשמור על קיום כללי המכרזים כלשונם בכל שירות המדינה ועל אחת כמה וכמה בביתה.

14.
במרבית המכרזים במדגם לא קיימו ועדות הבוחנים במלואם את כללי המכרזים והנחיות הנציבות שמחייבים את ועדת הבוחנים ברישום ציונים בגילונות הציונים שאמורים להיות כלי העזר העיקרי להערכת המועמדים. במכרזים רבים שבהם בוצע הליך מיון מלא או חלקי, הוא בוצע באופן שמעלה ספק בקשר לתקפותו. הכלי המרכזי ובדרך כלל הבלעדי לבחינה ולהערכת כישוריהם של לעתים עשרות מועמדים במכרזים פומביים, שהמידע עליהם מצומצם, היה ראיון בעל-פה שאינו מובנה - כלי שתועלתו ויכולת החיזוי שלו נמוכות. כמו כן מן הראוי שפרוטוקול הוועדה יתעד בפירוט את נימוקי הוועדה באופן מסודר. 

15.
אין זה ראוי שעובדת תאייש משרה מקצועית-ביצועית בכירה ובייחוד משרת סמנכ"ל למינהל - אחד מ"שומרי הסף" בשירות המדינה - ובה בעת גם את משרת עוזרת הנציב, שהיא משרת אמון מובהקת, שהעובדת מונתה לה בשל אמונו האישי של הנציב. שילוב כזה חותר תחת עיקרון ההפרדה החדה והברורה בין משרות אמון ומשרות מקצועיות-ביצועיות שהיא ממושכלות היסוד שקובע התקשי"ר, ודבר זה עלול לשמש תקדים לא ראוי בשירות המדינה ולפתוח פתח למינויים אישיים של שומרי הסף.

ב.
תגובות המבוקרים
משרד הרווחה
1.
המשרד יטמיע הנחיות לעניין השתתפות בוועדות בוחנים, על מנת למנוע הישנות הליקוי.


אגף משאבי אנוש יפעל להכנת "קובץ נהלים והנחיות עיקריות למשתתף בוועדת בוחנים" מטעם המשרד. הנחיות אלו יועברו לחברי ועדת הבוחנים עם בחירתם. על מנת לוודא שההנחיות הובנו, תסביר אותם "מזכירת ועדת הבוחנים" לחברי הוועדה, ביום בו תתקיים הוועדה.


בנוסף לקובץ הנהלים, תפרסם סמנכ"לית המשרד הנחייה בנושא "איסור השתתפות ממליצים בועדת הבוחנים".


המשרד יקיים דיון בלשכת הסמנכ"ל למינהל, על מנת לאמץ את כלל ההמלצות האפשריות שצויינו בדו"ח, וליישמן.

משרד המשפטים
8ב.
הוחלט על הליך גיוס פומבי ושוויוני לפני קבלה להתמחות, דבר אשר יביא לכך שמתמחים יוכלו בתום תקופת התמחותם, להגיש מועמדות למכרז פנימי. המשרד בוחן את יישומו של ההליך, מתוך כוונה להפיק לקחים. הליך זה ישנה את אופן קליטתם של משפטנים חדשים למשרד.


משרד המשפטים ימעיט השימוש בכלי זה, של גיוס עובדים, במשרות ארעיות.

נציבות שירות המדינה
1.
במכרז פנימי, על פי הוראות התקשי"ר, ניתן למנות מועמד הנהלה. יש, על פי דין, העדפה למועמד ההנהלה. נכונים הדברים גם לגבי העברה תוך-משרדית וויסות כוח אדם. במילים אחרות, עקרון ניוד העובדים בנסיבות מסוימות, גובר.


נש"מ תבחן שוב את סוגיית הממליצים המצרפים המלצתם בכתב, כחברי ועדת בוחנים, ותשקול קביעת כללים אתיים, לפיהם, חברי ועדה יהיו רשאים לפסול עצמם, באותם מקרים בהם, אף אם למראית עין, עלול להיווצר מצב של "ניגוד-עניינים".

6.
נש"מ אימצה את המלצת המבקר בעניין זימון הבוחנים לפני תחילת הראיונות וקבעה פרק זמן של כמחצית השעה, לצורך זה. הזמן ייוחד לעיון מדוקדק בטפסים ולהכנת ראיון מובנה ומתאים למשרה ולמועמדים. כמו כן, עדכנה נש"מ את הנחיותיה לוועדת הבוחנים, בהתאם.

7.
נש"מ פועלת לרענון ולחידוש של שלושה מאגרי בוחנים: עובדי מדינה, נציגי ציבור ונציגי הסתדרות עובדי המדינה -  במכרזים פנימיים. באמצעות פרויקט "מרכב"ה" ניתן יהיה בטווח של שנה לערך, לבצע חיתוכים שונים בקבצי המאגרים, ולהשיג בדרך זו את ההרכב הטוב ביותר לוועדות הבוחנים.

8ב.
נש"מ החלה לפרסם מאגר מתמחים כבר בספטמבר 2005, באופן שההתמחויות הראשונות יתחילו בספטמבר 2006, וראשוני המתמחים ייקלטו לשירות המשפטי, על בסיס המנגנון החדש, החל מספטמבר 2007.

11.
קיימת מחלוקת מקצועית בין תפיסתה של נש"מ, המבוססת על תורת המבחנים, לבין תפיסות אחרות.

12.
נש"מ פועלת כל הזמן לייעול ושיפור מערכות הגיוס ומיון כוח האדם, לשירות המדינה, באמצעות מכרזים. במסגרת זו נמדדים, מעת לעת, גם משכי הזמן הסבירים לקיומו של מכרז מרגע התפנות המשרה למכרז.


לאור ממצאי המבקר, תפרסם נש"מ תקני זמן מחייבים, לכל סוג מכרז (פנימי, בין-משרדי ופומבי), ותעדכן את הוראות התקשי"ר בהתאם.

13.
נציב שירות המדינה, מתוקף סמכותו, החליט להרחיב את אופן מיון המועמדים בשיטת "ועדות-איתור", לכל המשרות הבכירות בשירות המדינה (דרגות 44-42), שלהן מספר המועמדים רב, ושיטת "מרכז ההערכה" אינה נראית מתאימה.


הליך מסוג זה, מעבר להמלצות המשרד או יחידת הסמך הרלבנטית, מחייב דיון ואישור ואף החלטת הממשלה. 

14.
נש"מ פועלת לשינויים במנגנון המכרזים בשירות המדינה. במסגרת זו יפורסמו בזמן הקרוב הנחיות חדשות בעניין מתן משקולות למבחנים שונים במכרזים. כמו כן, הוצאו הנחיות מתאימות לעניין תיעוד קבלת החלטות בוועדות, לרבות רישום מסודר בפרוטוקול מתומצת. נש"מ סיימה בימים אלה בניית תוכנה לפרופיל ממוחשב של הנבחנים בוועדה, באופן שלרשות חברי ועדת הבוחנים, יעמוד בזמן אמת, מידע מפורט על כל נבחן ועל כלל הנבחנים.

15.
עוזרת הנציב שבמינויה עוסק דו"ח הביקורת, מעולם לא היתה מינוי פוליטי ומעולם לא עבדה במשרת אמון. מדובר בעובדת מקצועית בעלת ותק של כ-27 שנים בשירות המדינה. הוראות התקשי"ר בענין נושאי משרות אמון, מתייחסות רק לעוזרים של נבחרי ציבור – שרים וסגני שרים.

מעמדה של העוזרת לנציב שירות המדינה זהה למעמד עוזריהם של היועץ המשפטי לממשלה, פרקליט המדינה, שופטי בית המשפט העליון, נשיאי בתי המשפט, מנהל רשות המיסים, החשב הכללי, היועץ המשפטי לכנסת או מבקר המדינה. לעובדים אלה יש קביעות במשרדיהם, והממונים עליהם רשאים להטיל עליהם תפקידים ביצועיים שונים. על אף שמדובר ב"משרת אמון" במובן זה שהעוזר עובד בקרבה לממונה עליו, ונדרש אמון הדדי בין השניים. אין מדובר ב"משרת אמון", כמובנה בתקשי"ר. ראשית, מפני שכללי התקשי"ר עוסקים באופן מפורש ב"נבחרים" ככלל, ובראש הממשלה, שר, או סגן שר, בפרט. שנית, מפני שבניגוד לנושאי המשרה עליהם חל התקשי"ר, משרת נציב שירות המדינה היא משרה מקצועית, ולא פוליטית. נציב שירות המדינה איננו חולק כי יש להחיל את אותם כללים גם על מינויים של עוזרי מנכ"לים במשרדי הממשלה, וזאת בשל היות שתי המשרות (הן של המנכ"ל והן של העוזר) "משרות אמון". לא כך הן משרות הנציב ועוזרת הנציב. נציב שירות המדינה איננו "נבחר". משרתו איננה "משרת אמון". היא איננה משרה פוליטית. מכאן נגזר מעמדה של העוזרת שלו. כך, למשל, עם עובד ב"משרת אמון" נחתם חוזה מיוחד, במסגרתו מצהיר העובד כי ידוע לו שהוא מועסק ב"משרת אמון" כהגדרתה בפרק 02.5 לתקשי"ר. לפי פרק זה בתקשי"ר, "עם סיום כהונתו של הנבחר, חדלה מיידית העסקתו של עובד הלשכה בלשכתו". נציב שירות המדינה, כמו יתר בעלי התפקידים המקצועיים, שחלקם פורט לעיל, אינו יכול לפטר את עוזריו, ועם סיום כהונתו לא חדלה כהונת עוזריו. בכך נבדל נושא "משרת אמון" ממי שנושא בתפקיד מקצועי. מובן שבנסיבות אלה, היה והנציב הבא יחפוץ להעביר עוזר בלשכתו מתפקידו, שומה יהיה עליו להעבירו למשרה קבועה אחרת.


נציב שירות המדינה מבקש להעיר כי בהכנת דו"ח זה, היתה מעורבת עובדת לשעבר, בנציבות שירות המדינה, אשר סיימה את עבודתה בנציבות, בניגוד לרצונה ולמורת רוחה.
משרד האוצר

רשות החברות הממשלתיות

מינוי יו"ר המועצה להסדר ההימורים בספורט 

הגופים המבוקרים: רשות החברות הממשלתיות; משרד האוצר; משרד החינוך, התרבות והספורט; משרד המשפטים - היועץ המשפטי לממשלה; הוועדה לבדיקת מינויים; המועצה להסדר ההימורים בספורט

א.
ריכוז ממצאי הביקורת

1.
ההשוואה בין הנתונים הכספיים של המועצה להסדר ההימורים בספורט ובין אלה של הגופים שניהל יו"ר המועצה, השוואה שעליה התבססה החלטת הוועדה לבדיקת מינויים, לא הייתה נכונה. אילו נעשתה ההשוואה הנכונה היה מתברר שהיקף הפעילות של המועצה גדול בהרבה מזה של הגופים שניהל יו"ר המועצה, ולכן הוא אינו עומד בדרישות הניסיון החלופיות ואינו כשיר לתפקיד.

2.
היועצת המשפטית של משרד האוצר הסתייגה מהנתונים הכספיים של המועצה שהוצגו אולם היא לא הבהירה את עמדתה במפורש ובאופן חד-משמעי ליועץ שר האוצר, והוא מצדו, הגם שלא הבין את עמדתה לאשורה, לא ביקש שתבהיר את פִשרה. כפועל יוצא מכך, השרים ערערו על ההחלטה הראשונה של הוועדה לבדיקת מינויים, הגם שלא צוינו בערעור נתונים מלאים על היקף הפעילות של המועצה, ולפיכך ההשוואה שנעשתה בינו ובין היקף פעילותו של יו"ר המועצה לא הייתה נכונה. יועצת משפטית מטעם הרשות הסתייגה באופן ברור וחד-משמעי מההשוואה שנעשתה, ואף על פי כן אישרה הוועדה לבדיקת מינויים את המינוי בהתעלמה מהסתייגות זו. 
3. 
בין הנתונים שציין יו"ר המועצה במסמכים שונים העוסקים בהיקף הפעילות של הגופים שניהל היו אי התאמות מהותיות. אולם השותפים לתהליך המינוי - השרים, הרשות והוועדה לבדיקת מינויים - לא ביקשו מהיו"ר הבהרות לאי ההתאמות או אסמכתאות לביסוס הנתונים, גם לא אסמכתאות שנדרש לצרפן לשאלון. בגוף השאלון נכלל תצהיר מובנה, שאמור לשמש כסימוכין למהימנות הדברים, אולם בכל הנוגע לשאר הנתונים, המצביעים כי היקפי הפעילות של הגופים שיו"ר המועצה ניהל היו גדולים מכפי שהצהיר, לא נדרש יו"ר המועצה להגיש תצהיר התומך באמיתותם, וממילא לא עשה זאת. 

4. 
מאסמכתאות להיקף הפעילות של הגופים שיו"ר המועצה ניהל או היה שותף בניהולם  עולה שכמה מהנתונים שנמסרו לוועדה לבדיקת מינויים, ושזו הסתמכה עליהם, היו גבוהים במידה ניכרת מהנתונים הנכונים. משרד האוצר לא קיבל מיו"ר המועצה אסמכתאות לנתונים חשובים אחרים שמסר לוועדה, ויש בכך כדי לעורר ספק באשר לביסוסם של הנתונים האמורים.

5. 
מטעמים של חשש לניגוד עניינים הוטלו כמה מגבלות על פעילותו הפרטית של היו"ר ועל פעילותו במועצה באותם תחומים והוא חתם על כתב התחייבות בנושא. הוועדה, כמו יתר השותפים לתהליך המינוי, לא בדקה את החשש לניגוד עניינים במלואו ולא הסדירה אותו כנדרש: היא לא נתנה דעתה לצורך להגביל את פעילות היו"ר בתחום הפרסום במועצה, מחוץ למליאת המועצה, ובכלל זה לאסור לחשוף לפניו נתונים על ספקים המתחרים במשרד הפרסום שבבעלותו; היא לא בחנה אם משרד הפרסום שבבעלותו נותן שירותים לגופים המקבלים מהמועצה תקציבים או עשוי לתת שירותים לגופים אלה, ואם יש צורך לקבוע גם בעניין זה הסדר למניעת ניגוד עניינים. הרשות, שהייתה אמורה לשלוח למועצה העתק מכתב ההתחייבות, לא עשתה זאת.

6. 
המועצה לא בדקה בקפידה את פעילויות היו"ר, וגם היא לא קבעה הסדר ראוי למניעת ניגוד עניינים: אמנם היועץ המשפטי של המועצה הטיל על פעילותו של יו"ר המועצה במועצה בנושא הפרסום מגבלות מקיפות מאלה שהטילה הוועדה לבדיקת מינויים, אולם נוסח המגבלות כללי ואין בו כדי לכוון התנהגות באופן ברור. גם מגבלות אלה, כמו המגבלות שהטילה הוועדה לבדיקת מינויים בכתב ההתחייבות, לא הובאו לידיעת חברי המועצה ועובדיה. 

7. 
מלבד היו"ר לא היו מועמדים אחרים שהשרים שקלו למנותם לתפקיד. בחינתו של מועמד אחד ויחיד לתפקיד, בייחוד כשמדובר במועמד שהוועדה לבדיקת מינויים קבעה שיש לו זיקה לשרים שהציעו את מינויו, מעלה חשש שבעת המינוי ניתן משקל מכריע להיכרות בין השרים למועמד. 

8. 
בהנחיות היועץ המשפטי לממשלה ובנוהלי הוועדה לבדיקת מינויים לא נקבע כי גורם כלשהו נדרש להביא לידיעת המועמדים לתפקידים בשירות הציבורי את המגבלות שאפשר שיוטלו עליהם לאחר שיסיימו למלא את תפקידם, ובכלל זאת את המגבלות המוטלות עליהם מכוח חוק שירות הציבור (הגבלות לאחר פרישה), התשכ"ט-1969, הגם שהמגבלות החוקיות נקבעו כבר מהרגע שמונו לתפקיד.

9. 
כמה מהשותפים לתהליך המינוי פעלו שלא לפי חווֹת דעת משפטיות או לא נעזרו בחווֹת דעת כאלה אף שהדבר התבקש: 1. השרים הגישו ערעור בעניינו של יו"ר המועצה למרות הסתייגויותיה של היועצת המשפטית של משרד האוצר מהנתונים שנכללו בערעור, ולא פנו ליועץ המשפטי לממשלה בעניין זה. 2. הוועדה לבדיקת מינויים אישרה את המינוי, בניגוד לחוות דעתה של היועצת המשפטית מטעם הרשות. 3. הוועדה לא ביקשה מהיועצת המשפטית מטעם הרשות חוות דעת נוספת הנוגעת לשאלות משפטיות אחרות בעניין המינוי, אף שמחוות הדעת שכבר נתנה היועצת המשפטית עלה כי היא סבורה ששאלות אלה טעונות בדיקה. 4. הוועדה לא בדקה כראוי את החשש לניגוד עניינים בפעילות היו"ר במועצה, ולא נועצה בעניין עם היועץ המשפטי של המועצה. 

ב.
תגובות המבוקרים

יו"ר המועצה להסדר ההימורים בספורט 

1-5. 
א.
לעניין הנתונים על ניהול מחזור כספים בשאלון קורות החיים: מר בריקמן התייחס לשנים 1988-1979 בלבד וציין, כי באותן שנים ניהל "מחזורי ענק בסדר גודל של מאות מיליוני ש"ח", ואכן, באותה תקופה, מר בריקמן היה שותף ומנכ"ל במשרד הפרסום הראשון שלו, שם ניהל מחזורי כספים של מאות מיליוני ש"ח. בשאלון ציין, מר בריקמן ציין כי ברשותו "נסיון מוכח, רצוף וספציפי בתחום הניהול העסקי בנושאים של פרסום, שיווק, יחסי ציבור וכספים, בהיקפים עסקיים ניכרים (עשרות מיליוני ש"ח בשנה) לגורמים מובילים במשק הישראלי, למעלה מ- 30 שנה". כפי שניתן להבין מהציטוט המלא, מר בריקמן התייחס בשאלון לתקופה ארוכה בה, בין היתר, ניהל את משרד הפרסום השני, שמחזור הכספים שלו היה בן עשרות מיליוני ש"ח. על כן, לו מר בריקמן היה כותב כי ברשותו ניסיון של למעלה מ- 30 שנה בניהול תקציבים של מאות מיליוני ש"ח היה כותב דבר שגוי. 

ב.
לעניין הנתונים בשאלון קורות החיים: הנתונים שנוספו במכתב, הוספו לאור בקשתו המפורשת של עובד רשות החברות, כי מר בריקמן יפרט את ניסיונו הרלוונטי והיקף העסקים שניהל. בנוגע לנתונים שהובאו במכתב לגבי ההתאחדות, מר בריקמן ציין כי הנתונים שמסר בקורות החיים היו פרי הערכתו האישית, ועל כן נקט זהירות וציין מספרים נמוכים מהמספרים הנכונים. עם זאת, אחרי שהתבקש על ידי עובד רשות החברות לספק נתונים בדבר היקף העסקים שניהל, מר בריקמן לא הסתפק עוד בהערכתו האישית ופנה לחשב ההתאחדות. הנתונים שנמסרו למר בריקמן מחשב ההתאחדות הם אלה שנמסרו על ידי מר בריקמן במכתב. 

ג.
לעניין שאלון קורות החיים בסעיף הדן במספר העובדים במשרד הפרסום:  ההסבר לאי ההתאמה, מצוי בשיטת העסקת העובדים במשרדי פרסום. העבודה במשרדי פרסום היא בחלקה הגדול עבודה "עונתית", קרי, בתקופות עומס ושפל. הן חברות לציוד משרדי שמנהלות מסעי פרסום פעם בשנה לקראת פתיחת שנת הלימודים והן רשתות מזון, המגדילות משמעותית את תקציבי הפרסום שלהן, לפני החגים ויבואניות הרכב המנהלות מסעי פרסום, במקביל להשקת דגמים חדשים. לקראת כל מסע פרסום ייחודי מגויסים עובדים לצורך בניית אסטרטגיה ותוכן ייחודיים לתקציב הפרסום. לאור האמור, מספר העובדים בכל שנה אינו קבוע וכך גם מספר החודשים שבהם מועסק כל עובד. 


ד.
לעניין דירוג משרד הפרסום של בריקמן בקורות החיים: חלק ממשרדי הפרסום המדורגים, נסגרו או התמזגו וזה בא לידי ביטוי בדירוג במילים "לא פעיל", המופיעות בסוגריים ליד שם המשרד. חישוב הדירוג הנכון, אם כן, מראה כי בשנים 2003-2000 היה המשרד מדורג במקומות 20-17. אומנם, בשנת 2004 דורג משרד הפרסום השני במקום ה- 26, אולם דירוג 2004 פורסם זמן רב לאחר המועד שבו מר בריקמן מילא את השאלון והגיש את קורות החיים. 


ה.
לעניין המחזור הכספי של משרד הפרסום השני - המחזורים הכספיים המנוהלים על ידי משרדי פרסום ומצויים באחריותם, כוללים סכומים נכבדים, שאינם עוברים דרך מערכת החשבונות של המשרדים. כך, שעל אף שמשרד הפרסום אחראי לכלל התקציב הפרסומי של הלקוח, משולם לו ישירות רק סכום חודשי קבוע (המכונה "ריטיינר"). יתר הסכומים מועברים ישירות על ידי הלקוח, לנותני השירותים השונים. משרד הפרסום הוא שותף מרכזי בכל תהליך קבלת ההחלטות הנוגע לתקציבי הפרסום וקידום המכירות של לקוחותיו, וזאת בנוסף ליתר השירותים שהוא מעניק ללקוחותיו, שבגינם משולם לו כ"ריטיינר". משרד הפרסום שותף לבחירה של נותני שירותים שונים (בתי דפוס, חברות הפקה וכד') באמצעותם מוציאים לפועל את הרעיונות והעיצובים הפרסומיים של משרד הפרסום. 


ו.
לעניין המגבלות שהוטלו על בריקמן בענייני פרסום, מר בריקמן סבור כי למרות המגבלות שהוטלו עליו, עדיין קיימים נימוקים מיוחדים מספקים, על מנת להצדיק את מינויו. לא בכדי, קבעו שרי האוצר והחינוך בערעור שהגישו לועדה בראשות השופט רביבי, כי הידע והמומחיות של מר בריקמן בתחום השיווק והפרסום מקנים לו יכולת להתוות אסטרטגיה ולממשה, יחד עם הבנתו בכל הנוגע לצורכי קבוצות הספורט והספורטאים, הם בעלי מאפיינים ייחודיים ומשמעותיים, שיאפשרו לו לתרום רבות לקידומה של המועצה. כמו כן התייחסו השרים לשנים הרבות בהן מר בריקמן פעל בהתאחדות, במרכז מכבי ובוועד האולימפי, מטרה שגם המועצה שואפת להשיג. מר בריקמן התנסה בעבודה מול המועצה ובשיתוף איתה, ורכש ידע ונסיון רלוונטיים והיכרות עם עבודת המועצה ועם אנשיה. מר בריקמן סבור כי אכן, ניסיונו וכישוריו, הופכים אותו למועמד חריג בכישוריו. בבג"צ 6777/98 רוזנברג נגד הוועדה לבדיקת מינויים, נקבע כי במקרים בהם המועמד מגיע מתחום עיסוק זהה או דומה לזה של החברה הממשלתית, בה הוא מועמד לכהן בתפקיד, הם מקרים בהם ניתן לומר שמתקיימים נימוקים מיוחדים. במר בריקמן מתקיים שילוב של נסיון עסקי עשיר בקנה מידה מקביל לזה של המועצה, יחד עם נסיון עשיר בניהול גופי ספורט שונים, שהקנו לו בקיאות והיכרות עם עולם הספורט הישראלי, על כל ענפיו, ולכן הוא מועמד מתאים לתפקיד יו"ר המועצה, כפי שהחליטה הועדה בראשות השופט רביבי. 

משרד האוצר

רשות המסים בישראל
הטיפול ביתרות זכות של נישומים

הגופים המבוקרים: משרד האוצר; רשות המסים בישראל: משרדי השומה עכו ובאר שבע

א.
ריכוז ממצאי הביקורת

1.
על הרשות לעקוב באופן שוטף אחר הטיפול של משרדי השומה בעניינם של נישומים שעוכב החזר היתרות שנצברו לזכותם בשל תשלום מס יתר, ולפעול שיתרות שעוכבו ללא הצדקה יוחזרו בהקדם. השהיה לא מוצדקת של החזרי מס לנישומים פוגעת בזכויות הנישומים המעוגנות בדין. 

2.
יש שמשרדי השומה עיכבו החזרים בנימוק שלא הומצאה הצהרת הון, גם לנישומים שלא נדרשו להגיש הצהרה כזאת. על הרשות להנחות את משרדי השומה שלא לעכב החזר של יתרות זכות לנישומים בשל אי-הגשת הצהרת הון, אם במועד שבו הגישו הנישומים את הדוח הם לא היו חייבים להגיש הצהרה כזאת. כן על הרשות לקבוע מנגנון שיעדכן את המערכת הממוחשבת בכל פעם שתתבטל הסיבה לעיכוב ההחזר.

3.
לפי תיקון לפקודת מס הכנסה [נוסח חדש], התשכ"א-1961 משנת 2003, אם לפקיד שומה יש מחלוקת עם נישום על גובה השומה, הוא רשאי לעכב רק עד מחצית מסכום החזר המס המגיע לנישום או עד הסכום השנוי במחלוקת, לפי הנמוך שבהם. אולם הרשות לא יישמה את הוראת התיקון ועודנה מעכבת את כל סכום ההחזר, משום שהרשות עדיין לא עדכנה את מערך המחשוב שלה. יש לראות בחומרה את העובדה שתיקוני חקיקה שנועדו להקל על נישומים אינם מיושמים יותר משנה עקב מגבלות טכניות. 

4.
הרשות לא החזירה יתרות זכות לנישומים שלא ציינו בדוח שהגישו לה על הכנסותיהם את פרטי חשבון הבנק שלהם, גם כשהפרטים החסרים היו ברשותה.

5.
מס שבח המוטל על נישום נרשם במרשמי מס הכנסה כאילו כבר שולם גם אם עדיין לא שולם, ועשוי ליצור לנישום זכות להחזר מס.

6.
בנובמבר 2004 האריכה הרשות עד לסוף שנת 2005 את תוקפם של אישורי תיאום מס לשנת 2004 שהיו לכ-43,000 נישומים שכירים. בעת הארכת תוקף האישורים לא התחשבה הרשות בכך שבשנת 2005 רווחו מדרגות המס ושיעורי המס הופחתו. עקב כך נגרם נזק כספי לאותם נישומים. על הרשות לפנות אל כל הנישומים שתוקף האישור לתיאום מס שברשותם הוארך בשנה, ולהביא לידיעתם כי בשל ההארכה הם עלולים לשלם מס יתר, וכי עליהם לעשות תיאום מס חדש או להגיש בתום השנה דוח בקשה להחזר מס.

ב.
תגובות המבוקרים

רשות המסים בישראל

2.
הוכנה הנחיה ה"מרעננת" את הנוהל הקיים, ומדגישה את החובה להוציא לנישום מכתב המפרט את המסמכים החסרים, את הצורך בביטול הנמקה מעכבת, במקרה בו הנישום המציא את כל המסמכים החסרים.


בשע"מ נבנית שאילתא למיכון ההודעה לנישום בדבר המסמכים החסרים.

מיוני 2006 ניתן יהיה להפעיל את המערכת, בשלב ראשון בתיקי שכירים.

4.
שליחת ההודעה על החזר, נעשית לכתובת שעודכנה במערכת לקבלת דואר. שליחת הודעה נוספת למייצג בעייתית, בשל חוסר ודאות כי זה רצון הנישום. במסגרת שיפור השירות, קיימת שאילתא בשע"מ, המאפשרת למייצגים המקושרים לשע"מ, לקבל את רשימת כל מיוצגיהם שיש להם החזרים, הממתינים לעדכון פרטי חשבון בנק.

5.
הנושא בטיפול חטיבת שומה וביקורת ושע"מ, וצפוי להסתיים עד תום שנת 2006. בוצע תיקון בעניין עיכוב ההחזרים השגויים. הנחיה בנושא זה, יצאה ממחלקת הגבייה למשרדי מס הכנסה ומיסוי מקרקעין.

6.
בשנת 2006 הופקו לקחים מממצאי הביקורת, ובמכתב לנישומים על הארכת תוקף האישור של שנת 2005, נוסחה הבהרה בשיתוף עם המחלקה המשפטית, וצויין כי האישור אינו מונע מהנישום לפנות למשרד, ולבקש תאום מס חדש. לנוכח הירידה הצפויה בשיעור המס החל מ-1 ינואר 2006, תישקל הגשת בקשה לתיאום מס חדש.

חברת נתיבי תחבורה עירוניים להסעת המונים

ביצוע פרויקט הסעת המונים במטרופולין תל אביב

הגופים המבוקרים: חברת נת"ע - נתיבי תחבורה עירוניים להסעת המונים בע"מ; משרד האוצר - רשות החברות הממשלתיות; משרד הפנים; משרד התחבורה;  עיריית תל אביב

א.
ריכוז ממצאי הביקורת

1.
בדצמבר 2000 אישרה חברת נתיבי תחבורה עירוניים (נת"ע) לשלם לחברות השותפות במיזם תוספת בשיעור 30% בעבור "תקורה ורווח קבלני" על עלות השכר של מהנדסים שיתקבלו לעבודה. בנת"ע אין מסמכים המבהירים איך נקבע שיעור התוספת. לא נמצא כי נת"ע בדקה את סבירות רכיבי התוספת או וידאה אם הם כלולים בסעיפי ההוצאות שהיא משלמת, בהתאם לסעיפים אחרים בחוזה. 

2.
נוכח החשיבות של פרויקט מערך הסעת ההמונים במטרופולין תל אביב ולאור העובדה כי תוואי הקווים עובר בשטחן של רשויות רבות, היה על הממשלה לשקול הכרה בפרויקט כפרויקט לאומי. כמו כן היה צורך לבחון אפשרות להקנות לגורם מרכזי אחד, בין השאר, סמכויות הפקעה ולקדם את הפרויקט בתהליך מזורז.
3.
כ-32 שנים לאחר החלטת הממשלה על הקמת רכבת תחתית במטרופולין תל אביב עדיין לא השלימו משרד האוצר, משרד התחבורה ונת"ע את שלב קבלת הצעות המחיר לפרויקט, ולוח הזמנים להשלמת הקמת הקו הראשון נדחה שוב ושוב. 

4.
משרד התחבורה לא בנה במהלך השנים מערך בקרה עם מנגנון יעיל לתכנון תקציבי. מנגנון כזה ראוי שיכלול נתוני תשומות ותפוקות של משימות הכלולות בתכנית העבודה ולוח זמנים להשלמתן. 
5.  
נוכח העובדה כי הליך ההתארגנות להקמת מערך הסעת המונים והפעלתו אורך בדרך כלל מספר שנים ומצריך בין השאר, תכנון ותיאום בין גופים שונים, הפקעת קרקעות, הקמת תשתית והתארגנות מיוחדת, היה על נת"ע לקבוע הסדרי התקשרות לטווח ארוך להגדלת סכומי ההתקשרות ולהארכת תוקפה במידת הצורך. 

6.
עד תום הביקורת נמשכה ההתקשרות עם החברות השותפות במיזם יותר משבע שנים, ונת"ע לא חתמה עמן על הסכם התקשרות חדש.

7.
ועדת הרכישות של נת"ע אישרה באפריל 2000 להמשיך את ההתקשרות עם החברות השותפות במיזם באותם התנאים שנקבעו בחוזה עד להשלמת כל מטלותיהן. החוזה הוארך ללא הגבלת זמן. התנהגות זו תמוהה מאחר שבהסכמים שעשתה נת"ע עם חברות אחרות, היא נהגה לכלול אופציה להארכת החוזים. נמצא כי למרות הגידול הרב בהיקף ההתקשרות ובתנאיה (ראו גם להלן) לא עיגנה נת"ע בכתב את השינויים ואת הארכת ההתקשרות עם החברות השותפות במיזם. נוכח השינויים הרבים שחלו בהיקף העבודה ובשל התשלומים הרבים ששילמה נת"ע לחברות השותפות במיזם במהלך השנים, היה עליה להקפיד על עיגון ההסכמים וההתחייבות שלה בכתב, כנדרש על פי כללי מינהל תקין.

8.
בפברואר 2004 ביקש יו"ר הדירקטוריון דאז לחשוב חשיבה אסטרטגית על צורת ניהול הפרויקט, נוכח העובדה שהחוזה עם החברות השותפות במיזם נחתם שש שנים קודם לכן. גם לאחר מכן הוחלט להאריך את המכרז כהתקשרות המשך בנימוק של שמירה על אחידות מטעמי חיסכון ויעילות. במשך תקופת ההתקשרות לא נמצאו מסמכים שמהם אפשר ללמוד אם במשך השנים נעשו בדיקות לבחינת חלופות למבנה הפרויקט וניהולו. 

9.
נוכח הגידול הניכר בהיקף העבודות, עליה לבחון תקופתית את שיטת ההתקשרות, לעגנה בחוזה חדש ולהקפיד על נוהלי עבודה והסדרים שיקטינו את התלות בחברות וביועצים. עד ספטמבר 2005 לא נחתם חוזה התקשרות חדש למרות בקשת הדירקטוריון לבחון את ההתקשרות. 

10.
מן הראוי שחברת נת"ע תבדוק תקופתית את עלות השכר ותגדיר בעת ההתקשרות מנגנון עדכון שכר.

11.
החברות השותפות במיזם נבחרו לבצע פעילויות כאילו היו "אגף ההנדסה" של נת"ע. נת"ע העסיקה באמצעותן עובדים בתחומים שאינם הנדסיים. באפריל 2004 טענו דירקטורים בנת"ע כי יש להבחין בין עבודות שדורשות ידע ייחודי לבין עבודות שאינן ייחודיות ואפשר לעשותן גם באמצעות אחרים. התברר כי במועד סיום הביקורת, המשיכה נת"ע להעסיק עובדים בתחומים לא הנדסיים באמצעות החברות. 
12.
ועדת ההתקשרויות של נת"ע אישרה בדצמבר 2000 (עדכון התעריפים נקבע בדיעבד ליולי 2000) לשלם לחברות השותפות במיזם תוספת בשיעור 30% לכיסוי "תקורה ורווח קבלני" בגין מהנדסים ובעלי תפקידים חדשים שיתקבלו לעבודה; בעבור מזכירות נקבעה תוספת בשיעור 20%. על פי חשבונות שהוגשו לנת"ע, התוספת כוללת את ההוצאות לגיוס כוח אדם, לניהול שכר, להנהלת חשבונות ולמימון. בנת"ע אין מסמכים המבהירים איך נקבע שיעור התוספת. לא נמצא כי החברה בדקה את סבירות רכיבי התוספת וּוידאה שאינם כלולים בסעיפי ההוצאות שהיא משלמת בהתאם לסעיפים אחרים בחוזה. 

13.
נוכח השינויים שחלו באופי ובהיקף של המטלות שמסגרת המיזם המשותף מאז תחילת ההתקשרות ב-1998, ראוי כי נת"ע תבחן מחדש את המשימות הללו ותבחן אפשרות לביצוע חלק מהן באמצעות אחרים. 
14.
על חברת נת"ע לקבוע את העלות של העסקת עובד. אם היא רוצה לבדוק את המתאם בין העסקתו ובין העלות שהיא משלמת לחברות השותפות במיזם, היא יכולה לדרוש את קבלת המידע הפרטני מהחברות. 

15.
במהלך התכנון של הקו האדום שילמה המדינה עבור ידע אשר עשוי לסייע לה גם בהקמת הקווים הנוספים. בעת ההתקשרות עם החברות השותפות במיזם העבירה למעשה המדינה באמצעות נת"ע את ליבת הפעילות ואת הידע שנרכש ונצבר בנושאי הקמת רכבת קלה מהמדינה אל חברה פרטית. יצוין כי בעוד שחברות ב' וג' הן חברות בינלאומיות בעלות ידע וניסיון בתחומי התחבורה, כולל בתחום פיתוח תחבורה מסילתית ומִנהוּר, חברה א' היא חברה ישראלית שלעובדיה לא היו ידע וניסיון בתחומים אלה. 
16.
על משרד התחבורה, האחראי, בין השאר, לפעילות נת"ע לפעול לשמירת הידע שנרכש במהלך השנים בפרויקטים של הקמת רכבת קלה כדי שאפשר יהיה להיעזר בו גם לפרויקטים אחרים ובאמצעות חברות וגופים תכנוניים שונים.

17.
נת"ע פנתה לחברות לקבלת הצעות לעבודת מחקר בתחום התחבורה הציבורית. טוב הייתה עושה נת"ע, לוּ הייתה מפרסמת מכרז או בוחנת את ההצעות מחדש ופונה לחברות אחרות שאינן קשורות לחברות השותפות במיזם. נת"ע בחרה בהצעה הזולה של חברה ד', בלי לבדוק, ובלי לנטרל במידת הצורך ניגוד עניינים בין חברה א' השותפה במיזם ובין החברה המבצעת את המחקר.

18.
ממסמכי נת"ע עולה כי במהלך השנים התגלעו קשיים בקבלת נתונים על מסמכים וחשבונות המשמשים בסיס לחשבונות שמגישות החברות השותפות במיזם.

19.
על חברת נת"ע להסדיר את האפשרות לקבל את כל הנתונים, לקבוע בהקדם נהלים וסדרי בקרה על החשבונות ולבדוק תקופתית את הנתונים ואת החשבונות (כגון תשלומים ליועצים) שעל פיהם היא משלמת. 

20.
על חברת נת"ע להפיק לקחים ולבחון מחדש את מודל ניהול הפרויקט ואת תנאי ההתקשרות עם החברות המספקות את שירותי התכנון והניהול שלו, ולהבטיח את האינטרסים שלה, כדי לשמר את מסד הנתונים והידע שנצברו.

ב. 
תגובות המבוקרים

חברת נתיבי תחבורה עירוניים
1.
תיקון ההסכם בין נת"ע לבין החברה המנהלת, כפי שנעשה בחודש ספטמבר 2000, נועד להפחית את התעריפים ששילמה נת"ע לחברה המנהלת ביחס להסכם המקורי, בו זכתה החברה המנהלת במכרז. בפועל אכן פחתו התעריפים. ההתייחסות לאחוזים לא היוותה תוספת להסכם המקורי, כי אם הגדירה את מבנה התעריף, באופן שיאפשר בקרה על השכר המשולם בפועל לעובדים, דבר אשר בסופו של דבר הוביל להורדת התעריפים. 

ההסכם החדש בין נת"ע לבין החברה המנהלת, הנמצא בשלבי ניסוח סופיים, מסדיר את נושא התעריפים. 

2.
פרויקט הרכבת הקלה במטרופולין תל-אביב, הינו פרויקט לאומי בעל חשיבות למדינת ישראל, ולראיה, ההשקעה הגדולה של ממשלת ישראל, באמצעות משרד התחבורה ומשרד האוצר, בפרויקט. 

האפשרות לחקיקת חוק ייעודי נבחנה. לאחר בדיקות משפטיות שנערכו, הוחלט שלא לבחור בדרך זו. גם פרויקט הרכבת הקלה בירושלים, מוקם ללא שנחקק חוק ייעודי. משרד התחבורה וצוותי הפרויקטים בירושלים ובתל-אביב, משתפים פעולה להתאמת החקיקה הנדרשת, להקמה ולתפעול מערכת רכבת קלה. קידום החקיקה מותאם ללוח הזמנים של הפרויקט. 

נת"ע פועלת לביצוע הפקעות בהתאם לכלים העומדים לרשותה על פי חוק. עיקר הפעילות הינה במסלול של ביצוע הפקעות באמצעות הוועדות המקומיות לתכנון ובנייה. במטרה לאפשר ביצוע הפקעות גם במקרים בהם דרך זו לא ניתנת למימוש, מקדמת נת"ע קבלת הסמכה לנת"ע משר האוצר או משר התחבורה, לפעול בדרך של הפקעה. 

קבלת ההסמכה לביצוע ההפקעות, צפויה להסתיים עד יולי שנת 2006.

3.
לדעת נת"ע, יש למדוד את נת"ע וביצועיה החל ממועד הקמתה בשנת 1997. החל מהקמתה של חברת נת"ע, פעלו נת"ע, משרד התחבורה ומשרד האוצר, על מנת לקדם את פרויקט הרכבת הקלה, שהינו פרויקט גם בקנה מידה בינלאומי. ביום 27.2.2006 הוגשו לוועדת המכרזים של "הקו האדום", הצעותיהן של 3 קבוצות בינלאומיות. 

4.
החברה מפעילה באופן שוטף מנגנוני בקרה ותקציב כפי שנדרש על פי חוק החברות וחוק החברות הממשלתיות. בנוסף להפעלת מנגנוני בקרה אלה, החל משנת 2004, מלווה את פעילות החברה ביקורת נוספת מטעם משרד התחבורה, עמה משתפת החברה פעולה באופן מלא. 

6.9.
הסכם חדש בין נת"ע לבין החברה המנהלת, נמצא בשלבי ניסוח סופיים. הסכם זה יעגן מחדש את אופי מטלות חברת הניהול, ההתקשרות, קביעת התעריפים, השליטה והבקרה על ההוצאות, והעסקת עובדים במקצועות תומכים ונלווים לתחום ההנדסה. 

על פי ההסכם החדש, יופעלו היועצים על-ידי חברת נת"ע בלבד, ולא על-ידי חברת הניהול.

8.
ההסכם החדש עם החברה המנהלת, מגדיר את פעילות חברת הניהול על פי תחומי הפעילות הנוכחיים. באשר לפעילות נוספת, הנדרשת מהיערכות נת"ע לעבודה מול זכיין "הקו האדום", לאחר שייבחר. לתכנון ולהכנה של המכרזים לקווים הבאים, תיבחנה חלופות ניהול נוספות. 

15.
מרכיבי שמירת הידע בנת"ע הינם: מנהלי התחומים הבכירים נמצאים בנת"ע. כאשר מתעורר צורך להגדיל את היכולת בתחום חדש, נקלטים מנהלים נוספים. 

קביעת המדיניות, האסטרטגיה, התכנון לטווח ארוך, וכל ההחלטות הקשורות בפרויקט ובפעילות החברה, מתקבלות בהנהלת נת"ע, ומועברות ליישום על ידי החברה המנהלת.

כל מנהל בנת"ע, נמצא בקשר ישיר עם כל העובדים בתחום טיפולו, הנמצאים בחברה המנהלת.

כל הידע הממוחשב של החברה נמצא בידי נת"ע, ובידיה בלבד. כל מידע וכל מסמך, נאגר במאגרי חברת נת"ע, והינו בבעלותה הישירה. 

תוכניות העבודה הרב-שנתיות והשנתיות, מכיווני פעולה אסטרטגים ולוחות זמינים רב שנתיים, ועד פרוט מלא של אבני הדרך לפעילות השנתית של החברה, נערכות ומאושרות בהנהלת נת"ע. מתקיים פיקוח צמוד על מימוש התכניות, הכולל דיון חודשי הכולל את כל המנהלים הבכירים בנת"ע ובחברה המנהלת, ואשר בו נבחנת ההתקדמות. בכל אבן דרך ניתנות הנחיות מנכ"ל נת"ע להמשך הטיפול ולשינויים, על פי הצורך. 
קיימת מתכונת קבועה של הרצאות וסקירות מקצועיות על ידי מומחים מחו"ל, בהן משתתפים כל מנהלי נת"ע והמנהלים הבכירים בחברה המנהלת.
מכאן - רמת הידע והשליטה בנתוני הפרויקט של מנהלי נת"ע הינה גבוהה, וכוללת את כל הידע הדרוש והרלוונטי, בלא להגדיל את החברה, ובבקרה אישית של המנכ"ל על גיוס קפדני של כל מנהל נוסף לחברה.

נת"ע קולטת כוח אדם מקצועי, אשר אחראי על נושאים מקצועיים שונים. המנהלים אחראים לריכוז הידע ולשימורו, להמשך ביצוע הפרויקט ולהקמת הקווים הבאים. קליטת כוח אדם נעשית על פי התקדמות הפרויקט. בשנת 2003  נקלטו מנהלים בתחומים שונים - נכסים, תחבורה וקשרי קהילה. 

לקראת בחירת הזכיין ותחילת פעילויות התכנון והביצוע של פרויקט "הקו האדום", תקלוט נת"ע מנהלים מקצועיים נוספים, שיבטיחו את שימור הידע הנדרש ואת השימוש בו בתחומים הרלבנטיים לפרויקט. 

17.
לדעת נת"ע, מספר החברות אשר יכולות היו לבצע את העבודה המבוקשת – קטן. נת"ע פנתה לחברות הרלבנטיות, אולם רק החברות ד' ו- ה' הגיבו לפנייה. 

בהתייחס ל"ניגוד העניינים", נקטה נת"ע את כל הפעולות הנדרשות, ואסרה על עובדי חברת הניהול ליטול חלק בהליך בחירת החברה המבצעת. 

18.19.
 ההסכם החדש בין נת"ע לבין חברת הניהול, מבטיח לנת"ע אפשרות גישה לכל החשבונות והמסמכים הרלבנטיים, לקביעת החשבונות והתשלומים לעובדי חברת הניהול. 
המשרד לאיכות הסביבה

פיתוח בר קיימא

הגופים המבוקרים: המשרד לאיכות הסביבה; משרד האוצר; משרד ראש הממשלה; משרד הבינוי והשיכון; מינהל מקרקעי ישראל 

א.
ריכוז ממצאי הביקורת

1.
ביוני 2003 הוקמה ועדת מנכ"לים בראשות המנכ"לית של המשרד לאיכות הסביבה כדי ליישם את החלטת הממשלה ממאי 2003, כי עד סוף אותה שנה יכינו משרדי הממשלה ותאגידי הסמך שלהם תכניות אסטרטגיות ליישום של פיתוח בר קיימא. בישיבה הראשונה ביוני 2003 הוחלט כי כל משרד יקים צוות להכנת תכנית אסטרטגית. כל משרד נדרש להגיש תכנית אסטרטגית ומשימות לביצוע עד אמצע דצמבר 2003 ולהציגן בפני הממשלה בסוף אותו חודש. בפועל, עד דצמבר 2003 לא הכין אף אחד מהמשרדים תכנית אסטרטגית.

2.
ועדת המנכ"לים החליטה בישיבתה הראשונה ביוני 2003 כי על כל משרד לזהות את המדדים לפיתוח בר קיימא הרלוונטיים לתכניתו האסטרטגית, ולבחור לביצוע מיידי שלוש משימות בעלות השלכות ישירות על פיתוח בר קיימא אשר הצלחתן ניתנת למדידה על פי אבני בוחן אלה. נמצא כי שום משרד לא החליט על משימות לביצוע מיידי ועל מדדים להערכתן.

3.
ועדת המנכ"לים החליטה בישיבתה הראשונה ביוני 2003 כי תוקמנה ועדות משנה לתיאום בין-משרדי בנושאים המשיקים ליותר ממשרד אחד, וועדת משנה לשיתוף הציבור בגיבוש התכניות המשרדיות. בפועל הוקמה רק ועדת משנה בין-משרדית אחת לנושא החיסכון והשימוש היעיל באנרגיה.
4.
על פי החלטת הממשלה ממאי 2003, התבקשו המשרדים לאתר את הרשויות הסטטוטוריות והחברות הממשלתיות הקשורות לכל משרד שפעילותן חיונית להכנת התכנית האסטרטגית של אותו משרד. בפועל, רק משרד האוצר ומשרד התעשייה, המסחר והתעסוקה הציגו בוועדת המנכ"לים את אופני שילוב החברות הממשלתיות והרשויות הסטטוטוריות הרלוונטיות שבתחום אחריותם כחלק מהתכנית האסטרטגית שלהם.

5.
משרד מבקר המדינה העלה כי את משרדי הממשלה ייצגו בישיבות ועדת המנכ"לים פקידים מדרגים שונים והתמחויות שונות, רק בחלק מהישיבות נכחו נציגים בכירים של המשרדים, וכך יצא ההיבט החברתי של הקיימות נפסד. נציגי המשרדים בוועדת המנכ"לים אמורים לשמש כסוכני השינוי במשרדיהם, ושומה עליהם להימנות עם הדרגים הבכירים ביותר במשרד, כדי להעביר את מסר חשיבותה של הקיימות, כדי להניע את העובדים לשתף פעולה בהכנת התכנית האסטרטגית, וכדי לארגן הכשרות מתאימות ולפעול להטמעת עקרונות הקיימות בכל דרגי המשרד. 

6.
בהחלטת הממשלה ממאי 2003 נקבע כי על השר לאיכות הסביבה לדווח לממשלה פעמיים בשנה על התקדמות הכנת התכניות, אולם ההחלטה לא קוימה. על המשרד לאיכות הסביבה לפרסם לידיעת הממשלה והציבור דוחות על התקדמות משרדי הממשלה בתדירות ההולמת את החלטת הממשלה, ולקבוע אבני דרך שיאיצו את הכנת התכניות בכל המשרדים. 

7.
התכנית של משרד הפנים הציגה רק עקרונות כלליים של קיימות ואת הזיקות בינם לבין האגפים במשרד. משרד הפנים כלל לא התייחס בתכניתו האסטרטגית לתכנית המתאר הארצית הכוללת תמ"א 35, אשר מתחשבת כבר בעקרונות הקיימות ומכוונת לשנת היעד 2020. בכך יצא הנושא עתיר החשיבות של התכנון העתידי של המדינה חסר.

8.
משרד מבקר המדינה מעיר למינהל מקרקעי ישראל ולמשרד הבינוי והשיכון כי הצהרת כוונות או יישום פרויקטים פרטניים אינם חלופה להכנת תכנית אסטרטגית מקפת או מצומצמת בת יישום הכוללת הגדרת יעדים, לוחות זמנים ותקציבים ייעודיים.

9.
עד מועד סיום הביקורת, ספטמבר 2005, כמעט שנתיים לאחר המועד שקבעה הממשלה בהחלטתה, לא הגיש שום גורם ממשלתי - משרד, רשות סטטוטורית או חברה ממשלתית - תכנית פעולה, אשר על פי החלטת הממשלה אמורה לכלול דרכים ליישום, מקורות מימון, יעדים בני מדידה ותאריכי יעד להשגתם. ההתקדמות האיטית של משרדי הממשלה בגיבוש תכניות אסטרטגיות ותכניות פעולה מעידה כי במאמצים הניכרים של המשרד לאיכות הסביבה לקדם את הנושא לא סגי. יש מקום לשקול מעורבות גדולה יותר של משרד ראש הממשלה או של משרד האוצר במימון הייעוץ המקצועי וההכשרות להפנמת הנושא בכל משרדי הממשלה ובחברות הממשלתיות והתאגידים הנוגעים בדבר.

10.
רק המשרד לאיכות הסביבה קיים שקיפות רבה, שיתף את הציבור בפעילויותיו והציג לציבור את התכניות החלקיות או השלמות של משרדי הממשלה (באתר האינטרנט שלו). עוד שישה משרדים שיתפו את הציבור באופן חלקי בכך שקיימו דיונים על תכניותיהם עם ארגון יציג של הציבור, "דרכים לקיימות - קואליציית ארגונים סביבתיים וחברתיים לקידום מדיניות מקיימת בישראל". שאר המשרדים לא שיתפו את הציבור כלל. עד מועד סיום הביקורת, ספטמבר 2005, גם לא הוקמה ועדת משנה לשיתוף הציבור כפי שהחליטה ועדת המנכ"לים ביוני 2003. יש לתת משקל ניכר לפרסומים ולדוחות לציבור על פעילות משרדי הממשלה לקידום פיתוח בר קיימא, על עמידה ביעדים שקבעו המשרדים לעצמם ועל כל מידע רלוונטי אחר. 
11.
בתקציב התלת שנתי לשנים 2005-2007 אין אזכור לפיתוח בר קיימא. בהיעדר התייחסות תקציבית לנושא, ספק אם יפעלו משרדי הממשלה ליישום החלטת הממשלה ממאי 2003.  יש לתת ביטוי מיוחד לנושא בדברי ההסבר לתקציב של כל משרד, לרבות בחתך בין-משרדי, להדגיש את סדרי העדיפויות ולנקוב במועדים מתוכננים להשגת היעדים.

12.
לנוכח אי הצלחת מרבית משרדי הממשלה לקדם תכניות אסטרטגיות וממילא את יישומן, לאחר כשנתיים וחצי מאז החלטת הממשלה, יש מקום לשקול גישה מצמצמת כחלופה ל-80 המטלות שפורטו בהחלטת הממשלה, ושלהן תיווספנה מטלות שיושתו על הרשויות הסטטוטוריות והחברות הממשלתיות אם יכינו תכניות משלהן. יש לבחון התמקדות בשניים-שלושה נושאים מערכתיים שיש להם נגיעה בתחומי אחריותם של משרדים רבים, כגון: משק האנרגיה, משק המים או איכות האוויר. בנושאים אלה ייעשה מאמץ לאומי להשגת המטרות. בד בבד יוטל על כל משרד לקדם נושא או שניים הנוגעים בעיקר לתחומי אחריותו. כל אלה ייעשו במקביל להטמעת הנושא במשרדי הממשלה ולהיערכות לפעולות בנושאים נוספים בהמשך. 

13.
יש מקום לשקול שינוי דומה בראשות המבצעת באמצעות שינוי תקנון הממשלה אשר יטיל באופן סדור על השר לאיכות הסביבה לחוות דעתו על הצעות להחלטות ממשלה שיש להן השפעות כלכליות-חברתיות-סביבתיות על הדור הנוכחי והדורות הבאים, ולייעץ לחברי הממשלה בנושא. 

ב. 
תגובות המבוקרים

המשרד לאיכות הסביבה

5.
המשרד בחן את המלצות הביקורת בעניין דרג המשתתפים בדיוני צוות המנכ"לים, ומצא כי אין מקום בשלב זה, לאמץ את המלצות הביקורת.

6.
הדו"ח השני על התקדמות הכנת התכניות, יוגש לממשלה בחודש מאי 2006.

לדעת המשרד לאיכות הסביבה, דיווח חצי שנתי לממשלה אינו מתאים. בעת הגשת הדו"ח השני לממשלה, המשרד ימליץ לשנות את החלטת הממשלה, שתחייב הגשת דו"ח שנתי, ולא חצי שנתי.

9.
רוב הפעולות אשר לא התבצעו, כגון: הקמת צוותים משרדיים להכנת תוכניות אסטרטגיות ותוכניות פעולה, והגשתן לממשלה, זיהוי מדדים ושיתוף הציבור, הן באחריות המשרדים עצמם. 
משרד החקלאות ופיתוח הכפר

9.
המשרד נערך להשלמת תוכנית הפעולה ליישום של "פיתוח בר קיימא", ומבצע את הפעולות הבאות: מונה צוות חדש להמשך טיפול בתוכנית האסטרטגית ל"פיתוח בר-קיימא".
המשרד יעזר ביועץ חיצוני על מנת להשלים את התוכנית האסטרטגית ל"פיתוח בר-קיימא". בחירת היועץ תיעשה בהתייעצות עם המשרד לאיכות הסביבה.
במסגרת העבודה תתבצע בכל יחידות המשרד, בחינה של הפעילות והנושאים הנדרשים לטיפול. 

תאריך היעד להשלמת התוכנית המתוקנת, הינו סוף שנת 2006 או תחילת שנת 2007, בהתאם לזמינות של מקורות תקציביים.
בשיתוף המשרד לאיכות הסביבה ויחידת ההדרכה של המשרד, מתוכנן קורס בנושא "חקלאות בת-קיימא", בו ישתתפו נציגים של כל יחידות המשרד. מטרת הקורס הטמעת הנושא בכל היחידות.
התוכנית ל"פיתוח בר-קיימא" תוצג מפני הנהלת המשרד, לציבור ולחקלאים.
נמשך הטיפול בהסדרה הסביבתית של מספר ענפים חקלאים: רפת - במסגרת הרפורמה ברפת החלב, פלט בריכות דגים - פיילוט לבחינת פתרונות טיפול במים, וריסוק גזם מטעים - למניעת שריפות וזיהום אוויר. 

נציבות המים
9.
השר לאיכות הסביבה הגיש  לממשלה  באוקטובר 2005 "דוח מספר 2 לביצוע החלטת ממשלה בנושא "פיתוח בר קיימא",  ובו פרק על פעילותה של נציבות המים במסגרת "פיתוח בר קיימא".

מאז הדיווח למשרד לאיכות הסביבה, הוכנסו עדכונים בנושאי התכנון האסטרטגי, דברי הרקע המופיעים דלהלן  כוללים את העדכונים.

בפרק 18.2 שלהלן מפורטים נושאי הפעילות כפי שנקבעו בהחלטת ממשלה 246 ובנושאים נוספים, שנגזרו מהחלטות ממשלה ייעודיות נוספות, התורמים לקידום "פיתוח בר קיימא". חלק מהנושאים חופפים ו/או קשורים אחד לשני.

"18.2. רקע: בהתאם להחלטת ממשלה 246 מיום 14.05.2003, נציבות המים מכינה תוכנית אסטרטגית ל"פיתוח בר קיימא". התוכנית האסטרטגית הכוללת מספר חלקים שחלקם כבר מיושמים וחלקם בשלבי הכנה. 

התוכנית האסטרטגית הראשונית של נציבות המים הוגשה לשר התשתיות דאז בסוף שנת 2001 במסגרת תוכנית אב (מעבר) 2002-2010 (עותק סופי ביוני 2005). התוכנית התמקדה בהוצאת משק המים מהמשבר החמור של מקורות המים למצב יציב של ניהול משק המים. המצב היציב נקבע תוך הסתכלות לצרכי הטווח ארוך (גם מעבר לשנת 2010).

התוכנית כללה קשת רחבה של פרויקטים בהיקף של 20 מיליארד ₪, כולל המלצות על שינויים ארגוניים על מנת לאפשר את הניהול התקין.

הממשלה אימצה במארס 2002 את החלק הנוגע לתוכנית ההתפלה בלבד. על מנת להגשים את מטרות משק המים ויתר היעדים, דרוש לאמץ את מכלול הפעולות המומלצות, ולא רק את תוכנית ההתפלה. 

תוכנית אסטרטגית היא תנאי בסיסי לניהול מדיניות פיתוח בר קיימא; אי לכך נציבות המים פועלת בשלושה מישורים במקביל: יישום פעולות ותוכניות שכבר זוהו בעבר כתורמות ליישום פיתוח בר קיימא; הכנת תוכניות אב ארציות ואזוריות לאופקי זמן שונים; הצגת התנאים ההכרחיים למבנה הארגוני המומלץ לניהול תקין של משק המים.  

העבודה על התוכנית האסטרטגית מתמקדת במספר מהלכים הקשורים זה לזה:

הקמת רשות מים - במסגרת פעילות ועדה בין משרדית, נציב המים מגבש מהלך להקמת רשות מים, שתרכז סמכויות המבוזרות כיום בשמונה משרדי ממשלה, על בסיס החלטת ממשלה שהתקבלה באוגוסט 2005.

בחינת מדיניות לניהול משק המים בטווח הארוך במסגרת הכנת פרוגראמה ארוכת טווח  – עבודת מטה שתשמש את הנציבות והרשות העתידית.

הכנת תוכנית אב לניהול משק המים בעשור הבא (עד 2015) – עבודה שייעודה המלצה על תוכנית הפיתוח ואופן ניהול משק המים, בטווח הקצר והבינוני.

פעולות על פי החלטות ממשלה: נושאי הפעילות יפורטו כפי שנקבעו בהחלטת ממשלה  246 ובנושאים חשובים נוספים, שנגזרו מהחלטות ממשלה ייעודיות נוספות, התורמים לקידום פיתוח בר קיימא. 

נקיטת צעדים לקידום חיסכון במים במגזר העירוני. הטמעת חיסכון במים ומניעת בזבוז בשימוש  בהם והפיכתו לדרך חיים. במסגרת זו מבוצעות הפעולות הבאות:

א. בתכנון פרויקט להקטנת צריכת המים באמצעות יזמים פרטיים. לפרויקט הוקצבו 50 מליון ₪ לשלוש שנים 2005–2007, ושתי תקופות אופציה למדינה, לתגמול הזכיינים לטובת חיסכון במים במודל חדיש. הסתיים שלב  בקשת המידע. מסמכי המכרז העיקרי הוכנו ונמצאים בבחינה משפטית לקראת פרסומו.
ב. הוכנה תוכנית אב לחיסכון במים. עיקריה סדרת פרויקטים ופעולות, הכוללים גם חיסכון והסברה, בהיקף של כ-570 מלש"ח, שיושקעו עד 2010.
השפעות על ניהול מדיניות פיתוח בר-קיימא: יישום צעדי חיסכון במים יתרום לדחיית פיתוח מקורות מים חילופים יקרים יחסית. 

הבטחת אספקת מים וטיפול בשפכים וניצולם במגזרים שונים: טיפול בשפכים לאיכויות מתאימות, ושימוש חוזר במירב כמות הקולחים לשימושים חקלאיים, עירוניים, תעשייתיים וצרכי טבע, באיכות שתמנע נזקים סביבתיים לאדם, לטבע, למי התהום, לאדמה ולגידולים החקלאיים. הטיפול בשפכים והפיכתם לקולחים מושבים מתבצע בשתי מסגרות תקציביות נפרדות, במסגרת יוזמות פרטיות (אגודות מים, ועוד), וחברת מקורות.

יזמות פרטית: במסגרת תוכנית הסיוע הרב-שנתית למפעלי השבת קולחים לחקלאות, המופעלת על ידי נציבות המים, נמצאים 81 פרויקטים להשבת קולחין לחקלאות. 41 מתוכם קיבלו 'כתב התחייבות' למענק סיוע, ונמצאים בשלבים שונים של הקמה ו/או תכנון. 40 הפרויקטים הנוספים מצויים בשלבים שונים של אישור. מסגרת תקציב ההרשאות למתן סיוע למפעלי השבת קולחים לחקלאות בשנת 2005 שאושרה, בסך 165 מלש"ח, תנוצל במלואה.
חברת מקורות עוסקת בפיתוח והרחבה של מספר מפעלים הנמצאים בשלבים שונים של תכנון וביצוע, במסגרת האישורים הקיימים. משרד האוצר מתנגד, בשלב זה, באופן עקרוני להקמת מפעלים להשבת קולחין באמצעות מקורות, במקומות בהם ניתן להקים מפעל על ידי יזמים פרטים. לאחרונה אושרו ארבעה מפעלים נוספים.

השפעות על ניהול מדיניות "פיתוח  בר-קיימא": קידום מפעלי קולחין מותנה בהמרת ניצול מים שפירים בקולחים. הדבר תורם להקטנת ניצול משאבי הטבע, ויגרום לשינוי והתאמה מחודשת של הרגלי הצריכה של המגזר החקלאי. הפתרון מהווה גם פיתרון אקולוגי, בכך שמונע הזרמת קולחים לנחלים ולים, ומשתמש בקרקע ובצומח כמערכת מחזור. 

קביעת אמות מידה לאספקת מים סדירה לקיום ערכי טבע ונוף ואספקת מים לטבע על פי קריטריונים שייקבעו: שמירה על שמורות טבע ונחלים הינה חלק מהיעדים של משק המים. הטבע והנוף הוגדרו כצרכן שווה זכויות מבחינת נציבות המים, והוכנסו בתוכנית האב (מעבר) 2002-2010, כצרכן מים הדורש כמויות מים שנקבעו בהחלטות ממשלה, ובאמינות אספקה מרבית. 

במסגרת התוכנית ובהתאם להחלטות ממשלה קודמות, הוקצו 50 מלמ"ק לטבע ונוף. 25 מלמ"ק חולקו על בסיס תוכניות פיתוח של שיקום נחלים ואזורי שימור. יתרת המים תחולק עד 2010 על בסיס צרכים ואמות מידה שמוגדרים עתה. הצרכים כיום נמצאים בהגדרה מחודשת (הכנת 'כרטיס שמורה ונחל'), של רשות שמורות הטבע והגנים, בשיתוף עם נציבות המים. 

השפעות על ניהול מדיניות פיתוח בר-קיימא: שמירת הטבע ונוף, כולל צרכי תיירות ונופש, תוך דאגה לאמינות אספקת המים מרבית, על בסיס אמות המידה שיקבעו.

ייזום פעילות לשיפור איכות הקולחין ומניעת הזרמת שפכים לסביבה. במסגרת זאת הפעולות המרכזיות הן: א. ניטור מאגרי קולחין, מחודש ספטמבר 2005. אתרי הדיגום מכסים פערי מידע קיימים, על איכות הקולחין שמושבים בארץ. ב. סקר איסוף וטיפול בשפכים וניצול קולחין. בסיום הסקר תתקבל תמונת מצב בנושא איסוף שפכים, טיפול בשפכים והיקף ניצול הקולחין ברמת דיווח ארצית, כולל איכויות שפכים וקולחין. ג. הוכנה עבודה לבחינת טכנולוגיות לטיפולים מקדימים להתפלת קולחים.

השפעות על ניהול מדיניות פיתוח בר-קיימא: השלמת הפעילויות לעיל, תגדרנה את הפערים בין הדרוש לקיים, בנושא הטיפול בקולחין, תוך הצבעה על משמעויות צרכי השדרוג.

הבטחת יכולת אספקת מים לצרכי הפיתוח של מדינת ישראל בכמות, באמינות ובאיכות מתאימה. במסגרת זאת הפעילות המרכזיות הן: 

א. פיתוח מפעלי התפלת מים מליחים על ידי יזמות פרטית, במסגרת החלטת הממשלה להכין תכניות להפקת מים מליחים, התפלתם וחיבורם למערכת הארצית, בכמות של לא פחות מ-50 מלמ"ק/שנה, בשלושת השנים מיום קבלת ההחלטה. נערך נוהל לאישור פרויקטים של התפלת מים מליחים, על ידי יזמים פרטיים, הכולל גם סל פרויקטים מוצע. בין הפרויקטים הנכללים בסל נמצא בשלב סופי של מו"מ, מתקן התפלה בנווה-ים (2 מלמ"ש). בחודש אוגוסט 2004, נחתם הסכם להקמת שני מתקני התפלה בחוף כרמל (4 מלמ"ש), מתוכם מתקן אחד – 1.5 מלמ"ש כבר הוקם. הסתיים ביצוע המתקן במעגן מיכאל (8.5 מלמ"ש), והחלה אספקת המים המותפלים למערכת הארצית בחודש מאי 2004. בבחינה הרחבת המתקן ל-13.5 מלמ"ש. תכנית להקמת מתקן התפלת מים מליחים בכורדני (6 מלמ"ש), אושרה עקרונית, והמתקן נמצא בתכנון. מתקנים נוספים בנגבה וחלץ, נמצאים בשלבים שונים של מו"מ ותכנון.

מתקנים להתפלת מים מליחים נמצאים בשלבים שונים של תכנון וביצוע על ידי מקורות. הוקם מתקן התפלה בקציעות, המספק 2.8 מלמ"ש. המתקן הושבת עקב בעיות טכניות שונות, ולאחר בדיקה כלכלית הוחלט על המשך השלמת המתקן, בעלות כוללת של כ-45,000 אלש"ח (לא כולל השקעות עתידיות). מתקן ההתפלה בגרנות (2.5 מלמ"ש), ומתקן התפלה גת 10 (1.6 מלמ"ש), הושלמו, ומספקים מים למערכת. הושלם מתקן התפלה בנווה-זוהר, בהשקעה של כ-65,000 אלש"ח, שתפוקתו הכוללת 3.5 מלמ"ש. המתקן בשיזפון, נמצא בשלב ביצוע. המתקן בלהט, נמצא בשלבי תכנון מפורט.
ב. פיתוח מתקני התפלת מי-ים ושילובם במערכת הארצית: במסגרת החלטות הממשלה לפיתוח מפעלי התפלה של מי ים, בהיקף של 315 מלמ"ק/שנה, מתקן ההתפלה שמוקם באשקלון, בהיקף של 100 מלמ"ק/שנה, נמצא בביצוע, ומתקדם לפי לוחות הזמנים. הפעלה ראשונית החלה ב-8/2005 (מודול ראשון). הפעלה מלאה ב-12/2005.
ב-30.11.2004 הונחה אבן פינה למתקן התפלה בפלמחים, בהיקף של 30 מלמ"ש. החברה החלה בעבודות ההקמה. הפעלה ראשונית מתוכננת לסוף 2006. 

מדגה מתועש – 35 מלמ"ק. המכרז להקמת 6 פיילוטים למדגה מתועש, הסתיים, ונקבעו הזוכים. מתקן אחד בשדה תרומות הושלם, והתחיל בשיווק דגים. היתר בשלבי תכנון וביצוע.

שפד"ן – נמצאת בהכנה תוכנית להקמת מתקן התפלה, משולב עם מתקן שריפת בוצה ותחנת כוח. פעולות נוספות, בהשקעה של כ-65,000 אלש"ח להגדלת היצע המים ושיפור איכותם, הינן: קידוח שמיר בוצע. התוכנית לניצולו נמצאת בהכנה; הושלמה תוכנית הידרולוגית לשימור אקוויפר החוף הדרומי. התוכנית ההנדסית נמצאת בשלבי הכנה; חיבור קידוחים קיימים וחדשים של מפיקים פרטיים, באקוויפר החוף, למערכת הארצית, בהיקף של עד 55 מלמ"ק/שנה; התחיל "פיתוח אינדקס לפיתוח בר קיימא" – ביצוע פעילות משלימה לפעילות המשרד לאיכות הסביבה. במסגרת זו יפותח כלי לניתוח מצב משק המים ומגמותיו. בסוף שלב התכנון, תתאפשר בדיקת חלופות מדיניות תכנון, ביחס לאינדיקאטורים שיפותחו.
השפעות על ניהול מדיניות "פיתוח בר-קיימא": הגדלת היצע המים וכושר הויסות של המערכת, שיפור איכות המים המסופקים, שימור ושיקום מקורות המים. פיתוח אינדקס למדיניות פיתוח בר-קיימא, כלי אשר ישפר את הערכת מצב משק המים והמגמות בו. 

נקיטת צעדים לשימור מקורות המים הטבעיים הראשיים, באיכות מי שתייה: סילוק הזיהום הקיים במקורות המים, ממקורות טבעיים ואנתרופוגניים (מניעת הצטברות מלחים במקורות המים), ושיפור איכות המים המסופקים לכל מטרה.  במסגרת זאת עיקר הפעולות שבוצעו הינן: א. סקרים  - ביניהם: סקר לניטור מי התהום בפני דליפות דלק. עבודה זו היא חלק מהכנת תוכנית ניטור כוללת, בפני זיהום דלקים באקוויפר החוף, ומהווה פרויקט חלוץ לבחינת התאמת קידוחים קיימים לניטור דלקים; סקר איסוף וטיפול בשפכים וניצול קולחין; סקר ניטור בורון (חומר כימי) באקוויפר החוף. ריכוזים גבוהים של בורון פוסלים מי תהום לניצול בחקלאות. נערך מיפוי של ריכוזי הבורון באקוויפר החוף; ב. הכנת תוכנית לאבטחת מי שתייה – העבודה החלה לאחרונה; ג. הכנת תכנית לשיקום ולטיפול באקוויפר המזוהם בגוש דן, לרבות אתר תעש מגן. תכנון חלופת הטיפול תיערך על בסיס סקר סיכונים, ולאחר השוואה טכנו כלכלית של החלופות; ד. בחינת טכנולוגיות טיפול בפרכלורט (חומר כימי) על ידי מתקן חלוץ.

השפעות על ניהול מדיניות "פיתוח  בר-קיימא":  מיפוי וניטור מצב מקורות המים וטיפול באיכות מי השתייה; ניהול משק המים על בסיס הצרכים הקיימים. במסגרת הצרכים הקיימים ניתן לראות את אבטחת אספקת המים, שידרשו גם בעתיד. במסגרת זו בוצעו הפעולות הבאות: א. נכתבה תורה לטיפול באירועי חירום ומשברי מים; ב. השלמת סקר עמידות מתקני מים בפני רעידת אדמה; ג. מיגון מתקני מים - הופצה חוברת למיגון מתקני מים ברשויות המקומיות; ד. 'מצב חירום' - בוצעו תרגילים לבדיקת מוכנות המערכות לטיפול במשברי מים; ה. חוק להסדרת הביטחון - הנושא עולה באופן רצוף ועקבי, בכל הדרגים במטרה לשנותו. משטרת ישראל החליטה להטיל את הטיפול בנושא ביטחון ואבטחת מתקנים על נציבות המים. מיגון המיתקנים הינו חלק מניהול בר-קיימא של מערכות המים, תוך הכנסת מרכיב ביטחון המים לשמירת אמינות האספקה. צרכי הביטחון של משק המים ישוריינו באופן סטטוטורי; ו. מבוצעות פעולות לשריון צרכי הביטחון של משק המים בתמ"א 34ב' – תכנית מתאר ארצית משולבת למשק המים."
המשרד לאיכות הסביבה

11.
בישיבת צוות המנכ"לים שהתקיימה בתאריך 30 בינואר 2006, בהמשך לדו"ח "קואליציית הארגונים הלא ממשלתיים" שהתייחס לתקציב המדינה, הודיע נציג משרד האוצר, כי יקבל בברכה את בקשות המשרדים השונים, להטמיע את נושא "פיתוח בר קיימא", בדברי ההסבר לתקציב המשרדים לשנת 2007.  

נציבות המים
11.
"קואליציית הארגונים החברתיים והירוקים", בדקה את התאמת התקציב של נציבות המים לכל פעילויות נציבות המים התומכות בקיימות. למרות הבעייתיות בבדיקה, לא קל "לסמן" את תקציבי הפיתוח, נמצא, כי תקציב נציבות המים, מהווה דוגמא למשרדים אחרים להטמעה של פעילות בר קיימא, תוך התאמה בין ביצוע פרויקטים, לבין ההקצאה בתקציב בפועל. 

המשרד לאיכות הסביבה

12.
המשרד בחן את המלצות הביקורת, בעניין ההתמקדות על מספר מצומצם של נושאים, ומצא כי אין מקום בשלב זה, לאמץ את המלצות הביקורת.

המשרד לביטחון הפנים

משטרת ישראל

סדרי סגירת תיקים פליליים

בשל היעדר עניין לציבור ופיתוח פתרונות חלופיים
הגופים המבוקרים: המשרד לביטחון הפנים - משטרת ישראל; משרד המשפטים - היועץ המשפטי לממשלה, פרקליטות המדינה

א. ריכוז ממצאי הביקורת
1. 
משטרת ישראל גיבשה את  מדיניות התעדוף - קביעת קריטריונים אחידים לטיפול בתלונות,  מבלי להתייעץ עם היועץ המשפטי לממשלה (יועמ"ש).  נוכח הצורך במדיניות מרכזית של חקירה ותביעה, שהודגש על ידי היועמ"ש ואחריותו לקיומה, היה עליו להשתתף באופן פעיל בגיבוש ובהפעלת מדיניות התעדוף בכל הנוגע לקביעת העבירות שלא יחקרו, לקביעת אמות מידה להחלטה על אי-חקירה וכן לפיתוח מנגנוני טיפול חלופיים. זאת, במקביל, לחובתה  של המשטרה להיוועץ בו בקביעת מדיניות טיפול בעבירות שאינן פשע.

2. 
המשטרה לא קידמה העברת סמכויות לרשויות נוספות, לא יזמה ולא הצטרפה ליוזמות של גופים אחרים לכך. החל בשנת 2004 מקדמים משרד הפנים וכמה עיריות גדולות, ובהן עיריית תל אביב-יפו, בתמיכת משרד המשפטים, הצעת חוק לתיקון פקודת העיריות (נוסח חדש) כדי להקנות לפקחי הרשויות המקומיות, בחקיקה ראשית, סמכויות אכיפה כשל שוטרים. יוזמת החקיקה נעשית ללא מעורבות המשטרה.

3.  
פרקליטות המדינה המליצה בינואר 2000, על  הרחבת תחולת חוק העבירות המינהליות, התשמ"ו-1985, לפיה עבירות הנמנות בחוק העונשין ובחיקוקים אחרים, שהן עבירות קלות, יוגדרו עבירות מינהליות שבגינן יוטל קנס מינהלי במקום נקיטת הליך פלילי בבית משפט. ממועד המלצת דוח הפרקליטות עברו כשש שנים ועדין לא נקטו היועמ"ש, הפרקליטות והמשטרה פעולות כדי להרחיב את תחולת חוק העבירות המינהליות לפי הקווים המנחים האמורים.

4. 
מודל התעדוף המקורי הציע להעביר תלונות לטיפול שוטרי הסיור כדי להשביח את החומר שהוא מעביר למשרד החקירות להמשך טיפול, ולהעניק לראש משרד הסיור סמכות לגנוז תיקים על עבירות רכוש ואלימות, למעט בעניין פשעים חמורים. עד מועד סיום הביקורת לא יושם המודל בכל הנוגע לשיתוף משרד הסיור בחקירה.

5. 
משרדי החקירות אינם משתמשים די בכלים העומדים לרשותם, במסגרת התחנה או מחוצה לה, כמו מרכזי שיטור קהילתיים. ההסתייעות בהם היא מעטה ואין אחידות בהסתייעות במשרדי החקירות השונים. 

6. 
במשטרה הוצע, מאז 1997, לבטל את הליך אי-התביעה ולפתוח תיקים מסוג "פנקס אשמה" (פ"א) בלבד, ואילו עבירות קלות במיוחד שאינן פשע ייגנזו ללא חקירה בשל היעדר עניין לציבור.  עד מועד סיום הביקורת, כשמונה שנים מאז הומלץ לראשונה על ביטול ההליך האמור, לא נדונו המלצות הצוות ולא הוחלט לבטלו.

7. 
לשם הגנה על שמו של אדם מפני הסטיגמה הפלילית הנלווית לפתיחת תיק פ"א, הוצע לנהל את הרישום בנפרד מזה שבמאגר המרשם הפלילי, כך שהמידע לא יימסר לגורמים מחוץ למשטרה. ניהול הרישום הנפרד מותנה בסיום פיתוח ופריסה של מערכת "פלילי אלפיים" (תיק פלילי ממוחשב), שהיתה צפויה לסוף שנת 2006, ובשינויי חקיקה. טרם הוסדרה והובטחה הגנה ראויה לחשודים שתלונות נגדם נגנזו ללא חקירה.

 8. 
לפי נוהל המשטרה, מחליט ראש מחלקת חקירות (רמ"ח), אם  לחקור או לגנוז, ללא חקירה, תלונות על עבירות שאינן פשע לפי שיטת ניקוד. שיטה זו מעוגנת בנוסחה המשלבת את סיכויי ההצלחה (לגילוי מבצע העבירה ולהעמדתו לדין) ואת העניין של הציבור בקיום החקירה, ובהתחשב בכמה תבחינים נוספים. הבדיקה העלתה כי לא מולאו טופסי הניקוד. לפיכך, אין מסמכים המעידים שנעשה שימוש בשיטת הניקוד לצורך קבלת החלטה אם לחקור תלונה או לגנוז אותה ללא חקירה.

9. 
גניזת תיקים ללא שימוש בשיטת הניקוד מחטיאה את מטרתה העיקרית. שיטת הניקוד פותחה כדי לשמש כלי להכוונת שיקול הדעת של הרמ"ח בהחלטה אם לפתוח בחקירה או לגנוז את התלונה ללא חקירה. על כן ראוי לתקן את הנוהל כך שיוקטן משקלו של התבחין "סיכויי הצלחה", ולחלופין לקבוע שרק אם יש סיכוי להצליח בחקירה  תיבחן האפשרות לגנוז את התיק ללא חקירה בשל היעדר עניין לציבור, לפי יתר התבחינים המפורטים בנוהל התעדוף. 

10. 
בחוזר מחלקת החקירות מ-24.8.04 פורטו לקחי פסיקת בית המשפט העליון בעניין הטיפול הראוי בתלונה עובר להחלטה על גניזתה ללא חקירה. בהקשר זה הדגיש החוזר את חשיבות יישום נוהל התעדוף בתור מתווה לכללים אחידים לשיקול הדעת בעניין אופן הטיפול בתלונות ואיתור תופעות פשיעה. הועלה שתיקים נגנזו ללא חקירה ומבלי שניתן להם הטיפול הראוי לפני קבלת ההחלטה על הגניזה: בכשליש (כ-34%) מהתיקים שנגנזו ללא חקירה (תיקי אי-תביעה) היה מקום לברר פרטים נוספים, כגון עברו הפלילי של החשוד או נסיבות ביצוע העבירה, לפני קבלת ההחלטה לגנוז את התלונה ללא חקירה. ברוב המכריע של התיקים שנגנזו ללא חקירה לא צוינו כלל (כ-42%) הנימוקים לגנוז את התלונה ללא חקירה, או שההנמקה פורטה אבל במידה לא מספקת (כ-44%). גניזת תלונות ללא חקירה, ללא בירור כלשהו ובלי הנמקה מעידים על פגיעה בכללי מינהל תקין ומעוררים חשש שגניזתן נעשית "ביד קלה".

11. 
לפי חוק המרשם הפלילי ותקנות השבים, התשמ"א-1981 (חוק המרשם), בסמכות המשטרה לנהל רישומים אחרים הדרושים לצרכיה. רישומים אלה כוללים נתונים על תלונות שלא נחקרו בשל היעדר עניין לציבור. מידע על רישומים אלה אפשר להעביר, במגבלות הקבועות בחוק, לגופים מחוץ למשטרה ולפגוע בשמו הטוב של אדם. לרישומים משטרתיים גם לא נקבעה בחוק זכות עיון לחשוד ולא תקופת התיישנות שתביא למחיקתם. הומלץ לתקן את חוק המרשם באופן שיעניק למשטרה שיקול דעת אם להעביר לגופים מחוצה לה מידע על תיקים שנגנזו ללא חקירה בשל היעדר עניין לציבור בחקירה. למרות זאת התיקון האמור בחוק המרשם לא נעשה.

12. 
המדגם העלה, שבגין כ-40% מהתיקים (הן תיקי פ"א הן תיקי אי-תביעה) לא נשלחה למתלונן הודעה על סיום החקירה. אשר להודעה לחשוד, הועלה שבכ-45% מתיקי פ"א ובכ-61% מהתלונות שנגנזו ללא חקירה (תיקי אי-תביעה) ופרטי החשודים נרשמו ברישומים המשטרתיים לא נשלחו הודעות לחשודים, וממילא לא הביאו לידיעתם שפרטיהם מוזנים לרישומים המשטרתיים, וכי אפשר להעביר מידע זה לגופים מחוץ למשטרה. הימנעות מלרשום ברישומים המשטרתיים פרטי חשודים שלא נחקרו וכן משלוח הודעות על סיום החקירה ועל קיומם של רישומים משטרתיים בעניינם, כל אלה נועדו להגן על זכויות חשודים ולאפשר להם לשמור על שמם הטוב. נוהל התעדוף לא הסדיר נושאים אלה, החיוניים לקיום הליך תקין של סיום הליך פלילי בשל העדר עניין לציבור.

13. 
משרדי החקירות לא השתמשו בטופסי הניקוד לסינון, סיווג וגניזה של תלונות על עבירות מסוג עוון. משרד מבקר המדינה בדק מדגמית תיקים שנסגרו לפי תבחין "סיכוי ההצלחה". תוצאות יישומו של נוהל הביקורת במדגם מעידות שבאמצעות נוהל המתבסס על עקרונות התעדוף אפשר לגבש כלי שיסייע בהבניית שיקול הדעת בסיווג, ניתוב וגניזה של תלונות על עבירות שאינן פשע ורישום פרטי החשודים ברישומים המשטרתיים. בנסיבות אלה ראוי שהמשטרה והיועמ"ש ישקלו לתקן את הנוהל האמור ולפשטו כדי שיהיה אפשר ליישמו באופן שיטתי.

14. 
בנוהל התעדוף הוגדר תפקיד של "קצין החקירות המשפטן", ונקבע שבתפקיד זה יועסק עו"ד בעל ניסיון של תובע או חוקר ותיק שיהיה כפוף לראש מחלקת חקירות. לפי הנוהל, לקצין משפטן אמור להיות תפקיד חשוב בהליך התעדוף והרמ"חים סבורים שהם תורמים לחקירה. למרות זאת, בחלק ניכר ממשרדי החקירות אין קצין משפטן, במקצתם אין לקצינים הללו הכישורים הנדרשים ובמקצתם קצינים אלה מבצעים חלקית בלבד את התפקידים שנקבעו להם בנוהל. זאת ועוד, מאז החלת מודל התעדוף לא נבחנה תרומתו של הקצין המשפטן לעבודת החקירות ולא הופקו לקחים כדי לשפר את תפוקות משרדי החקירות.

15. 
מרבית משרדי החקירות - 73%, לא המציאו נתונים למשרד מבקר המדינה לגבי עומסי החקירות ושיפור איכות החקירות בשנים 2002-2004, או השיבו שאין ברשותם ריכוז נתונים על השנים האמורות, ו-27% מהמשרדים המציאו נתונים חלקיים בלבד. מכאן שאין בידי משרדי החקירות נתונים על מעקב שיטתי אחר עומס התיקים ועל האפקטיביות של מודל התעדוף. זאת ועוד, אף על פי שהליך התעדוף נועד, בין השאר, לאתר בשלבים מוקדמים תיקים שעשויים להיגנז עולה מתשובות הרמ"חים, שבמרבית המשרדים (כ-70%) המשיכו, גם בעת הפעלת המודל, לעשות "מבצעי גניזת תיקים" כשהטיפול בהם התעכב ויצר עומס, וכן היה אפשר לשקול את גניזתם בסמוך למועד קבלתם. מהאמור לעיל עולה, כי במשרדים רבים לא נעשו כלל שינויים חשובים או שנעשו חלקית בלבד. גם הוראות הנוהל הנוגעות לארגון העבודה לא יושמו ברוב המשרדים ולא נוצלו להקטנה שיטתית ומבוקרת של העומס מעל הרמ"ח, ולחלוקת עבודה שתייעל את עבודת המשרד ותשביח את החקירה. דרגי החקירות השונים, בתחנה ומחוצה לה, לא השתמשו באמצעי הבקרה והפיקוח שהותאמו למודל התעדוף, כדי למדוד את מידת התועלת שלו ולהבטיח שאין גונזים ללא חקירה תיקים שהיה עניין ציבורי בחקירתם.

16. 
במשרדי החקירות מיעטו לבצע תהליכי פיקוח ובקרה לפי המתכונת שנקבעה בנוהל למדידת האפקטיביות של מודל התעדוף, תרומתו להתמודדות שיטתית ואחידה עם העומס ומידת ההתמקדות בתיקים ערכיים. אף על פי שהבקרה העלתה שמשרדי החקירות לא פעלו לפי מודל התעדוף, לא הופקו לקחים ולא נפתרו בעיות מרכזיות שאותרו בו. גם לא נדונו ולא נשקלו בשיתוף עם גופים אחרים, בהם היועמ"ש והפרקליטות, הרחבת מודל התעדוף למרכיבים האחרים שהם חלק מהתפיסה הכוללת שבבסיסו. 

ב. תגובות המבוקרים

משרד המשפטים

1. 
ב-1.1.06 התקבלה החלטת הממשלה מספר 4618 שענינה: "המאבק בפשיעה החמורה ובפשיעה המאורגנת ובתוצריהן". במסגרת זו, הוקם "צוות-על" בראשות היועץ המשפטי לממשלה להתוויית מדיניות למאבק בפשיעה החמורה. בצוות חברים פרקליט המדינה, מפכ"ל המשטרה, מנהל רשות המסים וראש הרשות לניירות ערך. הצוות יתווה מדיניות משולבת למאבק בפשיעה, ותוכנית רב-שנתית ליישום מדיניות זו, על פי החלטת הממשלה, לפיה  הצוות "יגדיר סדרי עדיפויות לפעולה וליישום על בסיס היעדים והמדיניות שנקבעו".

הצוות יסייע בהנחיית המשטרה וגורמי האכיפה האחרים בכל הנוגע לתעדוף החקירות, ובהתאם להנחיותיו יגזרו המשטרה ויתר גורמי האכיפה, את הנחיותיהם הפנימיות והתיעדוף הפנימי המופעל בתחומם.

הפרקליטות מקיימת שיח רצוף ומתמיד עם משטרת ישראל, שבמסגרתו  ניתנות הנחיות לתיעדוף ומיקוד חקירות.

המשרד לביטחון הפנים – משטרת ישראל

בפברואר 2006, התקיימה באגף לחקירות ומודיעין (אח"מ) עבודת מטה מקיפה, במטרה לבחון את הדרכים לשיפור תפקוד משרדי החקירות בתחנות המשטרה בכלל, ומודל ניתוב ותעדוף בחקירות, בפרט.
בסיום עבודת המטה הוחלט כי מודל הניתוב והתעדוף הקיים במשרדי החקירות ישאר במתכונתו, ותגובש תכנית לישומו, הכוללת:

עדכון רשימת העבירות שלא יחקרו, אלא אם קיים אינטרס מיוחד בחקירתן.
הצבת קצין חקירות משפטן, בעל ותק מתאים, כתובע או חוקר, או מספר קצינים כאמור, לפי הענין, ביחידות החקירה. ביצוע האמור ייעשה לאחר הצגתם של המודל והעקרונות החדשים ליועמ"ש לממשלה.
חלוקתם של יחידות החקירה לשלושה צוותים, לפי סוג העבירות המטופלות: מועדפות, רגילות ובירורים. ביצוע האמור ייעשה לאחר הצגתם של המודל והעקרונות החדשים, ליועמ"ש לממשלה.
ביטול שיטת הניקוד בכל הנוגע בקביעת התעדוף, לכל תבחין ותבחין. השארת התבחינים בכללותם ותבחיני המשנה, על כנם.
ביטול סיווג תיקי אי תביעה יהיה סיווג אחיד לתיקי החקירה (פ.א), תוך קביעת כללים מנחים אחידים גם לסגירת תיקים, בהם יש כוונה שלא להכתים את שמו של החשוד. יישום הדבר מותנה בהשלמת הפריסה של מערכת מחשוב משרד החקירות "פלילי–אדם" (פל"א) בכל יחידות החקירה.
המשטרה מתנגדת למתן סמכויות חקירה בפלילים לגורמים שמחוצה לה. התנגדות עקרונית זו נעוצה בתפיסה הרואה את משטרת ישראל, כגורם האמון על אכיפת החוק במדינה. החשש הוא, כי ביזור סמכויות החקירה, תכרסם במקצועיות המשטרה, ותערב גורמים שאינם אנשי חקירות מקצועיים בניהול חקירות פליליות.

ככל שהדברים מתייחסים לפיתוח מנגנוני טיפול חלופיים להליך הפלילי, שהם נדבך מרכזי ביישום מודל התעדוף, הוגבר שיתוף הפעולה עם האגף לקהילה ומשמר אזרחי (אק"מ), לפיתוח דפוסי עבודה משותפים, לקידום מנגנוני טיפול חלופיים (מודל ישוב סכסוכים וגישור קהילתי). במספר מקומות בארץ הוחל בפיתוח דפוסי עבודה, בין מרכזי הגישור הקהילתיים והממונים על מרכזי השיטור הקהילתי, המשמשים גורם מפנה לגישור במקרים מתאימים.

הטמעת הנוהל המעודכן ומתן דגשים ליישום מודל ניתוב ותעדוף, תתבצע באמצעות קורסים, השתלמויות וימי עיון לשוטרים. ניתנו הנחיות להגברת הפיקוח והבקרה על יישום המודל.
המודל והעקרונות החדשים שגובשו, ואופן יישומם, יוצגו בפני היועץ המשפטי לממשלה, למתן תוקף.

משרד הבינוי והשיכון

עבודות עפר בצוקים

הגוף המבוקר: משרד הבינוי והשיכון

א.
ריכוז ממצאי הביקורת

1.
משרד הבינוי והשיכון החל לבצע בתחילת 1999 עבודות עפר ראשונות להקמת יישוב חדש בתחום המועצה האזורית ערבה תיכונה - צוקים. המשרד ביצע את העבודות במימונו המלא באמצעות המועצה האזורית, שמסרה את העבודה לקרן הקיימת לישראל (קק"ל).  היישוב הוקם ללא החלטת ממשלה.

2.
תכנית המתאר המחוזית, אושרה לאחר שהחלו עבודות העפר ביישוב, אך תכנית מתאר מחוזית אינה יכולה להיות תחליף להחלטת ממשלה בעניין. 

3.
המשרד פרסם מכרז לביצוע עבודות העפר והודיע לזוכה על זכייתו, אך חזר בו ללא מתן הסברים. כבר סמוך לפרסום המכרז מסר המשרד את ביצוע העבודה למועצה האזורית ערבה תיכונה וזו מסרה אותה לקק"ל. בכך היה משום הטעיה של המציעים, והוא גרם להם וליחידות המשרד שטיפלו בו טורח לריק ובזבוז משאבים. 

4.
בהתאם לחשבון שהגישה קק"ל, בביצוע העבודה גדלו הכמויות במידה ניכרת על התכנון ועלותה הייתה פי 2.93 יותר מהאומדן של המשרד, ולמעלה מפי 4 מהצעת הזוכה במכרז.
5.
אושרה עבודה נוספת אך לא ברור מי אישר את העבודה הנוספת שהיקפה הגיע בפועל ל-34% מהעבודה המקורית. בחשבונות שהמועצה האזורית הגישה למשרד לא הופרדה העבודה הנוספת מן העבודה המקורית, ולא ברור כיצד התחלקו התשלומים בין שתיהן. דבר זה מצביע על כשל במערכת הפיקוח.

6.
תיק המסמכים בדבר העבודה בצוקים לא נמצא במשרד. המשרד לא הסביר מי ביער את התיק. ביעור חומר מסוג זה עומד בניגוד לחוק הארכיונים, התשט"ו-1955, והתקנות שהותקנו מכוחו. יש לראות בחומרה את ביעור התיק, דבר שמנע קבלת תמונה מלאה על התנהלות הפרויקט לרבות השינויים המפליגים שחלו בו במהלך הביצוע. 

7.
המשרד לא בדק כראוי את החשבון הסופי שהגישה קק"ל וגם לא וידא שהעבודה בוצעה בתקן שדרש. 

החברה לשיקום ולפיתוח הרובע היהודי בעיר העתיקה בירושלים

הגופים המבוקרים: החברה לשיקום ופיתוח הרובע היהודי; משרד הבינוי והשיכון; משרד האוצר - רשות החברות הממשלתיות; משרד המשפטים - רשם העמותות

א.
ריכוז ממצאי הביקורת

1.
בנובמבר 1982 המליצה הוועדה לענייני ביקורת המדינה לממשלה למזג שלוש חברות ממשלתיות בירושלים שעסקו בשיקום ירושלים ופיתוחה כדי לחסוך בכוח אדם ולייעל  את העבודה. בינואר 1983 אישרה הכנסת את המלצת הוועדה. אולם, אחרי יותר מ-23 שנים מאז אישור הכנסת הדבר לא בוצע. טרם נמצאה דרך הולמת לפרק את החברה או חלופה שתאפשר את המשך קיומה.

2.
דירקטוריון החברה ממלא את תפקידו פרק זמן ארוך בלא יושב ראש, ובניגוד לכללי המינהל התקין. 

3.
החברה אינה מנהלת את הנכסים שברשותה כראוי. נכסים רבים תפוסים בידי משתמשים בלא הסכם וזכויות חוכרי משנה, שהשתכנו בנכסים לפני שנים רבות טרם נרשמו על שמם.  החברה איפשרה לחוכרי משנה ולשוכרים להעביר לאחרים את זכויותיהם בלא הסכמתה, שלא כמוסכם בין הדיירים לבינה. 

4.
החברה אינה אוכפת על חוכרי המשנה והשוכרים שימוש בנכסים על פי הייעוד שהוסכם עמם ולפי החוק, ואף אינה גובה דמי שימוש ראויים, על פי שימוש בפועל.

5.
עלות מיזם שחזורו של בית הכנסת "החורבה", ברובע היהודי הנאמדת בכ-28 מליון ש"ח, לא פורטה למרכיביה. משרדי ממשלה המחויבים על פי החלטת ממשלה להעביר כספים למיזם זה, לא העבירו את חלקם לחברה. 

6.
תושבי הרובע סובלים ממחסור במקומות חניה, בין היתר, עקב חלוקת תווי חניה לאנשים שאינם תושבי הרובע. החניון ברובע מופעל בידי החברה, אולם הוא פועל בלא רשיון עסק, הנדרש על פי החוק, ובניגוד להחלטת בית המשפט. החברה תכננה מיזם לבניית חניון ומעליו מפלסים למסחר, אולם טרם הגישה אותה לוועדה המקומית לתכנון ולבנייה. על החברה היה לבחון חלופות אחרות זה מכבר, אך הדבר לא נעשה.

7.
כמה דיירים צברו במרוצת הזמן חובות כבדים מאחר שהחברה אינה גובה חובות רבים. החברה אינה יודעת מה סכום החובות הללו, והיא אף לא נקטה צעדים לגבות את החובות, או לפנות את הדיירים האמורים מהנכסים. בשל חוסר המעש של החברה בגביית חובות במשך עשרות שנים, נגרם לחברה הפסד הכנסה ניכר, שסכומו נאמד על ידי הביקורת בכמה עשרות מיליוני ש"ח. הפסדים אלה לא מצאו את ביטויים במאזן החברה.

8.
הסכומים שכללה החברה בדוחות שלה כהפרשה לתביעות משפטיות נגדה או כהפרשה לחובות מסופקים נקבעו שלא על פי חוות דעת מקצועיות של היועץ המשפטי ורואה החשבון של החברה. החברה מפרטת בדוחותיה הכספיים רק את החובות השוטפים בלי ציון החובות שמקורם פיגור בתשלומים לחברה.

9.
החברה פועלת גם מחוץ לרובע, הגם שכתב היועץ המשפטי לממשלה בחוות דעתו לפני שנים כי יש להתנות פעילות כזו בשינוי תזכיר ההתאגדות של החברה. האסיפה הכללית של החברה אישרה בשנת 1999 את שינוי התזכיר אך השינוי טרם אושר בידי הממשלה.

10.
ניהול כוח האדם בחברה לוקה אף הוא בחסר: לא נמצאו בחברה פרטים על דרך גיוסם של העובדים, על כישוריהם ועל השכלתם. 

ב.
תגובות המבוקרים

החברה לשיקום ולפיתוח הרובע היהודי בעיר העתיקה

1.
בימים אלה מכינה החברה תזכיר לכל הגורמים הממשלתיים ולרשות החברות, בנושא הרחבת סמכויותיה.


משנת 2001 עברה החברה תהליך התייעלות, שבא לידי ביטוי בפעילותה הנרחבת ובהיקף כספי שוטף גדול.


שווייה המוערך של החברה נאמד ב-100 מיליון$. אין הגיון במיזוג החברה בחברות גרעוניות אחרות, ניתן לבחון מיזוג פעילות החברות הללו, בתוך החברה, במסגרת הרחבת סמכויות החברה, לכלל העיר העתיקה וסביבותיה.

3.
בהתייחס ל-19 הנכסים שנקב המבקר להלן פירוט הטיפול:


א.
יד יצחק בן צבי


בתהליך הכנת מסמכים ואיסופם לקראת תביעה משפטית לסילוק יד וגביית שכ"ד.


ב.
ישיבת הכותל


דיון מהותי עם היועמ"ש לקביעת דרכי פעולה להסדרת הנכס.


ג.
ישיבת פורת יוסף


החברה תשחזר את ההסכמים עם ישיבת פורת יוסף כדי להחתימם על חוזה חכירה.


ד.
ישיבת חיי עולם


הנכס הוצא להערכת שומה עדכנית, לצורך הסדרת הסכם חכירה או תביעה משפטית לסילוק יד.


ה.
ביכ"נ הרמב"ן


החברה חתמה על חוזה החכירה לפני שנים. נציגי האגודה יוזמנו לחתום על חוזה חכירה.


ו.
מחסנים ביה"ס אחינועם


הוגשה תביעה משפטית לפינוי וסילוק יד.


ז.
ישיבת האידרא


הנכס הוסדר נחתם חוזה שכירות.


ח.
ביכ"נ הקראים


התיק בנכס מורכב מאוד, מדובר על מסמכים משפטיים מלפני 25 שנה, החומר ירוכז ויעובד לצורך קבלת חוו"ד משפטית להמשך טיפול.


ט.
דירה משמרות הכהונה


התיק הועבר ליועמ"ש החברה להכנת תביעה משפטית.


י.
כולל ברסלב


החומר הוכן למו"מ, נקבעה פגישה להסדרת חוזה שכירות.


יא.
מוזיאון ברחבת הכותל


הנושא נבחן על ידי היועמ"ש של החברה לשם קבלת חוו"ד והדרך להסדרת הנכס.


יב.
ישיבת אש התורה


חוזה חכירה הוגש לחתימה לישיבת אש התורה בתאריך 22.2.06.


יג.
חב"ד בית הכנסת + חנות


בית הכנסת "צמח צדק" נמצא בדיון בוועדת הבעלויות, ממתינים לתשובתם. לגבי החנות – התיק הועבר לטיפול הוצל"פ.

4.
החברה קיבלה את עמדת הביקורת: כל נכס שישונה ייעודו להשבחה, תיערך לגביו שומה עדכנית והחברה תתבע את שווי דמי החכירה בפועל. במקביל תפעל החברה כפי שהיא פועלת היום מול הרשות המקומית, להשבת הנכס לייעודו המקורי עפ"י הת.ב.ע.

6.
התקבלה בקשת החברה לעיכוב צו סגירה של החניון ל-6 חודשים עד ליום 17.7.06. אושרה בקשת החברה לשימוש חורג ביום 25.1.06. החברה ממתינה לקבלת הרישיון לאחר הפרסום ע"י הרשות המקומית.

7.
מעון בית"ר - התביעה הועברה למגשר. דירקטוריון החברה קיבל את עמדת המגשר בישיבתו מיום 16.2.06 ואישר חתימה על חוזה חכירה.

10.
דירקטוריון החברה אישר נוהל קבלת עובדים בכירים בחברה בישיבתו מיום 6.12.06.


הוכנו תיקי עובדים ובהם מסמכים על כישורים והמלצות. יוגדרו תפקידי העובדים בחברה ונוהל קבלתם לעבודה.

משרד הבריאות

סוגיות בתחום הרפואה הראשונית בקהילה

הגופים המבוקרים: משרד הבריאות; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
ספק אם יוכל המשרד לפרסם תוצאות השוואתיות של מדדי האיכות בין קופות חולים, שכן ההשתתפות של קופות החולים בפרויקט הלאומי למדידת איכות הרפואה בקהילה בישראל היא וולונטרית ונעשית במסגרת של ועדות בקרת איכות, שלפי חוות דעת משפטיות שניתנו בעניין, מונעת אפשרות של פרסום ממצאי המדדים. לכן נמנע מהציבור לממש את זכותו לקבל מידע על מדדי איכות. על המשרד לגבש תכנית פעולה שתאפשר פרסום הדרגתי של תוצאות המדדים, לרבות השוואה בין קופות החולים. עליו לקבוע יעדים ברורים לביצוע כל אחד משלבי הפרסום. נוסף על כך, עליו למצוא דרך לשלב את הפרויקט במנגנון הפיקוח על קופות החולים. 

2.
המשרד לא בחן את איכות השירות הרפואי של קופות החולים למבוטחים באופן שיטתי. כך למשל, אין לו מידע על משך זמן הביקור של מבוטח אצל רופא ראשוני.

3.
אין בידי קופות החולים נתונים על משך זמן הביקור של מטופליהן אצל רופא ראשוני ולמשרד אין נתונים כאלה ברמה הכלל ארצית.

4.
בבדיקת מספר הרופאים הראשוניים של הקופות בערים ירושלים, תל אביב וחיפה בשנת 2004 ואת מספרם של אלה שרשומים במדריכים של שתי קופות חולים או יותר אשר שעות הקבלה שלהם בקופות אלה חופפות, התברר, ש-91 (13%) מ-700 רופאים בירושלים, 20 (כ-6%) מ-343 רופאים בתל אביב ו-21 (כ-8%) מ-257 רופאים בחיפה עבדו בשתי קופות או יותר. בנוסח ההסכם של מכבי עם רופא עצמאי נקבעו, בין השאר, הימים ושעות הקבלה שבהם הרופא יקבל את מבוטחי מכבי, ונקבע שבאותם הימים לא יקבל הרופא חברי קופות חולים אחרות "או מטופלים אחרים כלשהם".

5.
משרד מבקר המדינה חישב את הזמן הממוצע שרופאים ראשוניים אחדים הקדישו למטופלים, לפי הנתונים שהתקבלו מהקופות. התברר שרופאים אחדים קיבלו במקרים רבים 7-12 מטופלים בכל שעת עבודה, כלומר באותם ימים הקדישו הרופאים האלה בממוצע 5-8.6 דקות לכל מטופל במשך 5-12 שעות של עבודה רצופה. יצוין שחישוב ממוצע כאמור אינו מביא בחשבון הפרעות שונות שייתכנו בזמן הטיפול הרפואי. על המשרד ליזום מחקרים שיאפשרו לו לגבש מידע מספק בנושא זה.
6.
עומס עבודה וריבוי תפקידים הכבידו על עבודתם של רופאי המשפחה. רופאי המשפחה נחשבים פגיעים ביותר, ונמצאו בהם שיעורים גבוהים של דיכאון, חרדה ומתח נפשי. יתר על כן, מהמחצית השנייה של שנות התשעים של המאה שעברה ועד 2001 עלו שיעורי השחיקה של רופאים ראשוניים, וסביר להניח שהשחיקה פוגעת באיכות הטיפול שהם נותנים. על המשרד, בשיתוף עם קופות החולים, לגבש כללים באשר לעומס העבודה המוטל על הרופא הראשוני ולפקח על מילויָם.

7.
חוק ביטוח בריאות ממלכתי, התשנ"ד-1994, כלל פעולות אחדות ברפואה מונעת שהיו כלולות בסל שירותי הבריאות לפני יותר מעשור, אך מאז חלו שינויים רבים בתחום הרפואה, לרבות שינויים טכנולוגיים ושיטות טיפול חדשניות שמאפשרות, בין השאר, למנוע מחלות ולטפל במחלות שכבר אובחנו. 

8.
גורמי הרפואה העיקריים - המשרד, כל קופות החולים וההסתדרות הרפואית בישראל, המרכיבים את "הפורום הישראלי למניעת מחלות לב וכלי דם", הכירו ביתרונות שבהפעלת תכניות דומות לתכנית אשקלון - שבה 1,586 נבדקים הופנו למרכזי טיפול והדרכה כדי להתחיל בתכנית טיפולית אישית לשינויים בהרגלי חיים, במטרה להוריד רמת סיכון - בשאר אזורי הארץ, אולם הן לא הופעלו. היה על המשרד להוביל תכניות ארציות בתחום זה לכל האוכלוסייה במקום להשאיר את היוזמה לקופות בלבד. בנוסף על כך, נוכח השינויים הרבים שחלו ברפואה מאז נחקק החוק, שומה על המשרד לתת דעתו גם לתרומה של פעולות ברפואה מונעת לרפואה הציבורית וגם להיבט הכלכלי שלהן. 

9.
בין המשרד וכללית אין הסכמה בעניין חובתן של הקופות למלא אחר הנחיות קליניות דוגמת שקילה ומדידת גובה בלא שהוקצו משאבים לכך. המחלוקת עקרונית, ועל המשרד ועל הקופות לפתור אותה. 
10.
ברשות הלאומית אין מערכת מידע שיכולה לספק נתונים על שכיחות מצבי השמנת היתר באוכלוסייה בישראל. במצב כזה אי-אפשר לדעת אם בכלל בודקים למבוטחי לאומית משקל וגובה ואם נעשה שימוש בנתונים האלה במהלך הטיפול הרפואי בהם. מכאן שלהנהלת לאומית ולרופאיה חסר כלי רפואי וניהולי מתאים בעניין זה.

11.
אף על פי שהשמנת יתר ידועה כבעיה כלל עולמית, ואף על פי ששיעור בני הנוער השמנים מכלל בני הנוער בישראל הוא מהגבוהים במדינות המערב, לא נרשמו ערכים אלה לרוב המבוטחים של כללית, מכבי ומאוחדת בקבוצות הגיל שנבדקו בערכי משקל וגובה.

12.
מדידת גובה ולחץ דם למבוטחים ושקילתם אחת לתקופה אינן כרוכות בהקצאה גדולה של משאבים מטעם קופות החולים, ומצד שני, הן יכולות לספק לרופא הראשוני מידע בסיסי חיוני על בעיות בריאות אפשריות כמו השמנה או יל"ד. על המשרד, בשיתוף עם קופות החולים, לקבוע הנחיות בעניין זה כצעד חיוני לטיפול בתופעת ההשמנה בישראל ולאיתור מוקדם של קבוצות סיכון למחלות שונות.

13.
יש פעולות מסוימות ברפואה מונעת שהוכח שהן כדאיות מבחינה כלכלית, ולכן יישומן לאו דווקא כרוך בהקצאת תקציבים. משום כך, על המשרד ועל קופות החולים לבחון את הנתונים שבמאגרי המידע של הקופות על אודות מבוטחים שלא ביקרו אצל רופא ראשוני במשך שנים אחדות ולבדוק בין השאר אם מדובר בקבוצות מסוימות של אוכלוסייה, ואם אמנם כך, לעודד אותן להיבדק בדיקות בסיסיות, כמומלץ במסמך ההנחיות.
14.
מנכ"ל המשרד אישר לאצול לאחיות מוסמכות בוגרות השתלמות מוכרת בבריאות הקהילה סמכות להתחיל, לשנות ולהפסיק טיפול תרופתי כבר במאי 2003. בעת ההיא היה ידוע למשרד שבקופות החולים כבר אצלו סמכויות מעין אלה לאחיות. עוד הועלה שהמשרד לא השתמש בסמכויות שהוקנו למנכ"ל המשרד לעגן פעולות חריגות כאמור בתקנות, ונימק זאת בכך שהדבר דורש גם אישור של ועדת העבודה והרווחה בכנסת, אף על פי שמדובר בפעולות שנעשות גם במרפאה ולאו דווקא רק בבית החולה. 

15.
לפחות מ-1997 ואילך הורתה הכללית לאחיות העובדות במרפאותיה להתחיל לתת טיפול תרופתי למבוטחים במקרים מסוימים כשהרופא אינו נמצא. הוראות אלה אינן עולות בקנה אחד עם האמור בחוק בעניין זה.

16.
על הנהלת המשרד לדון לאלתר בנושא הסמכות להתחיל, לשנות ולהפסיק טיפול תרופתי, ולהחליט אם יש מקום לעגן סמכויות כאמור בתקנות. אם יחליט שאין מקום לכך, עליו לפעול מיידית לשינוי ההוראות של כללית לאחיות העובדות במרפאותיה ולבדוק אם יש צורך לעשות כן גם בקופות חולים אחרות.

17. 
מכבי שירותי בריאות, קופת חולים מאוחדת וקופת חולים לאומית, אינן מחייבות את רופאיהן להשתלם. בהנהלות של כללית, מכבי ומאוחדת לא היה מידע מרוכז וזמין על מספר הרופאים שהשתלמו ועל מספר ההשתלמויות שנעשו. לא היה להן מידע על הרופאים שהשתלמו, לכן לא היה אפשר לבדוק למשל את מספר ההשתלמויות של רופאים כלליים.

18.
לדעת כללית, גם אם אזור נמצא במרחק של כ-60 קילומטרים מבית חולים, די בהפניית מבוטחיה לחדר מיון ואין מחובתה לספק שירות רפואי בשעות הלילה באזור. הבדיקה העלתה שגם לאומית לא פעלה כדי לספק שירות כזה למבוטחיה שבבקעת הירדן. במשך יותר משנה לא נמצא אפוא פתרון לבעיית השירות הרפואי בשעות הלילה לתושבי בקעת הירדן.

19.
מאחר וחובת הקופה לתת שירות רפואי בשעות שבהן המרפאות סגורות, אי אפשר לדעת אם לדעת המשרד, קופת חולים יוצאת ידי חובתה בהפניית המבוטח למחלקה לרפואה דחופה בבית חולים. 

20.
במשרד ובקופות החולים שוררת אי בהירות בכל הנוגע לחובתה של הקופה לתת שירות רפואי בשעות שבהן מרפאותיה סגורות; במצב כזה נפגעים יישובים באזורים מרוחקים מבתי חולים, שבהם שירות של רופא לעתים אינו זמין. 
21.
לאומית לא פרסמה במדריכי השירות שלה למבוטחים ובאתר האינטרנט שלה את סכום ההשתתפות העצמית שעל מבוטח לשלם בעבור ביקור במוקד רפואי. במוקדים הטלפוניים שלאומית מפעילה לא היה מידע על תעריפי המוקדים. כאשר בדקה לאומית את החשבונות שהגישו לה הספקים שמפעילים את המוקדים הרפואיים, היא לא בדקה מה היה גובה התשלום של המבוטח למוקד.

22.
משרד מבקר המדינה ביקש לקבל מלאומית את ההסכמים שעליהם חתמה עם 18 ספקיה שהפעילו מוקדי חירום, והקופה מסרה לנציגי המשרד רק שני הסכמים: הסכם עם חברה א' והסכם עם רופא מיישוב בצפון הארץ. הקופה לא איתרה הסכמים נוספים. אם כן, לאומית הפנתה את מבוטחיה למוקדי חירום שהפעילו ספקים אף על פי שבמסמכיה לא נמצאו הסכמים עם אותם הספקים, וממילא הללו לא התחייבו בכתב לתת למבוטחי הקופה שירות רפואי הולם, למשל שירות בידי רופאים בעלי הכשרה מסוימת, בדיקות מסוימות שייעשו לפונים והציוד הרפואי במוקד. 
23.
ההסדרים שקבעו שלוש קופות החולים שירותי בריאות כללית, קופת חולים מאוחדת וקופת חולים לאומית, אינם עומדים בכללים שקבע המשרד לקופות החולים בעניין תכניות שירותי בריאות נוספים, ולכן על המשרד להסדיר לאלתר נהלים. אם המשרד סבור שיש להבחין בין מקרים שונים של מבוטחים המבקשים לקבל שירות של ביקור בית, עליו לקבוע זאת במפורש, בין השאר כדי שמבוטחי קופות החולים יהיו ערים לכך.
24.
על המשרד להוביל תכניות ארציות ברפואה מונעת שהן כדאיות גם מהבחינה הכלכלית, ולא להשאיר את היוזמה בידי הקופות בלבד. עליו לבחון אם ראוי להרחיב את מחויבות המדינה ואת מחויבות הקופות מעבר למצב שהיה קיים ערב חקיקת החוק.
ב. 
תגובות המבוקרים

משרד הבריאות

1.
משרד הבריאות יזם את "פרויקט המדדים הלאומי", במסגרתו נאספים נתונים של הקופות בתחומי השירות הרפואי, במישור הטיפולי והמניעתי.

פעילות זו נועדה לשפר את פעילותן ותיפקודן של הקופות, לתמרץ שירותים חיוניים ומניעתיים ולהגביר את השקיפות לאזרח.

משרד הבריאות פועל כדי להביא לפרסום של המדדים בקופות השונות בצורה מבוקרת ואחראית, בשיתוף פעולה עם הקופות ובמועד מתאים, לאחר יצירה של אווירת אמון, שיתוף פעולה ואמינות.

קופת חולים לאומית

3.
לקופת חולים לאומית יש כיום נתונים על משך זמן הביקור אצל רופא ראשוני בכ-80% מהביקורים.

קופת חולים לאומית מכינה כיום תיק רפואי חדש, שאמור להסתיים בסוף שנת 2006. לאחר הפעלת התיק הרפואי החדש, יהיה ברשות קופת חולים לאומית מידע מדויק על זמן הביקור אצל רופא ראשוני.

מכבי שירותי בריאות

6.
לדעת מכבי שירותי בריאות, העומס אינו הגורם העיקרי לשחיקה: גורמים נוספים הינם תובענות של מטופלים ומעורבות של הקופות בפעילות של הרופאים.

רופאים עצמאיים קובעים במידה רבה בעצמם את העומס, בו הם עובדים, על ידי קביעת שעות הפתיחה השבועיות וזימון החולים למרפאה. הפחתת העומס אצל רופאים עצמאיים כרוכה בויתור על הכנסה.

משרד הבריאות

8.
משרד הבריאות בוחן יישומן של תכניות התערבות בתחום מניעת מחלות קרדיו-וסקולריות ולהפחתת גורמי סיכון לתחלואה, כמו עישון, תזונה ופעילות גופנית.

מודל "אשקלון" נמצא בשלבי ההערכה של הוועדה לקידום בריאות במשרד. במידה והפרויקט יימצא ראוי מבחינת איכותו המדעית וכדאיותו, הוא ייושם במהלך 2006.

מכבי שירותי בריאות

8.
חשיבות פעילות מסוג תכנית אשקלון מוכרת במכבי שירותי בריאות. לדעת מכבי שירותי בריאות, יש קושי בהפעלה של מודל זה בהיקפים ארציים. למרות זאת, מכבי שירותי בריאות פועלת לפי עקרונות דומים, והתשתית לאיתור מוקדם ולטיפול בתחלואה כרונית הולכת ומתרחבת, תוך שימוש במערכות מידע ובניית צוותי טיפול. תכנית "רופא אישי" הפועלת במכבי אף היא חלק מאותו מאמץ.

מכבי שירותי בריאות מציבה אצל הרופאים הראשוניים בקופה, משקלים שיעבירו נתונים אוטומטית לרשומה הממוחשבת של המטופל. מהלך זה מצטרף לרישום שדה משקל חובה והכרזת מדד מסת הגוף (BMI) כמדד איכות קופתי.

משרד הבריאות

9.
בדיקות שגרה כמו: לחץ דם, רמות סוכר, משקל וגובה, הן חלק מהבדיקה הרפואית הסבירה.

כניסתן של מערכות מחשוב חדשות לקופות החולים, תאפשר הכנסת שדות חובה לתיק הרפואי, שבאמצעותן ניתן לקשור בדיקות חיוניות לתגמולו של הרופא.

נושאים אלה ייבחנו אל מול הקופות.

אין בכוונת משרד הבריאות לנהל את קופות החולים, בהיבט השירות הרפואי.

קופת חולים לאומית

10.
כיום, קופת חולים לאומית מבצעת בדיקות משקל וגובה. עם הפעלת "התיק הרפואי החדש", תוכל לאומית גם לספק דיווחים בהתאם.
13.
קופת חולים לאומית תבחן את נושא המבוטחים שלא ביקרו אצל רופא ראשוני, עד סוף שנת 2006.
17.
קופת חולים לאומית מחייבת את רופאיה השכירים להשתלם. לאומית תחייב בחוזים החדשים גם את רופאיה העצמאיים להשתלם.
מכבי שירותי בריאות

17.
במכבי שירותי בריאות, יש כבר מידע מרוכז וזמין על השתלמויות שהרופאים עברו במסגרת וביוזמת הקופה.

קופת חולים לאומית

18.
לקוחות קופת חולים לאומית בבקעת הירדן, יכולים לפנות לרופאי כוננות הכפר ולמוקד החירום בשער בנימין. בנוסף, קיים שירות ביקור בית.
21.
קופת חולים לאומית תפרסם מידע על סכום ההשתתפות העצמית ועל תעריפי המוקדים, במדריכי השירות החדשים, באינטרנט ובמוקד שירות לאומיתפון. 
22.
קופת חולים לאומית מנהלת מעקב ופיקוח שוטף על מוקדי רפואת החירום, גם בהעדר חוזה כתוב.

קופת חולים לאומית תעלה על הכתב את כל ההסכמים שהיו עד כה כנוהג. יערכו הסכמים וחוזים מסודרים בכתב עד סוף שנת 2006. 

משרד הבריאות

24.
כדי לשפר את איכות הטיפול, הקים משרד הבריאות יחידה "במינהל רפואה", שתפקידה לפקח, לבקר ולהמליץ על שינויים ושיפורים בטיפול במבוטחי הקופות.

ליבת הפעילות של יחידה זו, היא השירותים הרפואיים, תקופת המתנה לרפואה ראשונית, רפואת מומחים וזמינות השירות.

יחידות לטיפולי קרינה 

הגופים המבוקרים: משרד הבריאות; שירותי בריאות כללית

א.
ריכוז ממצאי הביקורת

1.
בשנים 1993 ו-2003 פעלו במשרד שתי ועדות שמינו מנכ"לי המשרד דאז ובחנו את מצב הרדיותרפיה בארץ. הביקורת העלתה כי אף שהמשרד אימץ את המלצותיהן, הוא עדיין לא החל ביישומן. משנת 1993 ועד מועד סיום הביקורת לא חלו שינויים ניכרים בתחום זה.
2.
למרות הדיונים המתמשכים (שארכו כ-13 שנים), ואף שהמשרד אימץ את המלצותיהן של שתי הוועדות, לא חל שינוי של ממש במצב יחידות הרדיותרפיה: המשרד לא אישר עד שנת 2005 הקצאת תקנים ליחידות הרדיותרפיה כמפורט בהמלצות שתי הוועדות, ולא הוציא לפועל את המלצות הוועדה לרדיותרפיה מ-2003 שלפיהן יש להגדיר את המקצועות של עובדי היחידות. בשנת 2005 עדיין לא הייתה בידי המשרד תכנית רב-שנתית לחידוש התשתיות לציוד הקרינה ביחידות, והמשרד עדיין לא הקצה מקורות להחלפת המכשירים הישנים ולתוספת כוח אדם מקצועי. הסדרת נושא התקינה הייעודית ביחידות לרדיותרפיה חיונית לניהול תקין של היחידות ולהבטחת איכות הטיפול בהן. אי לכך על המשרד להגדיר בהקדם את המקצועות ביחידות ואת מספר התקנים הנדרשים להן, ולקדם את הטיפול בנושאים אלה בד בבד עם מימוש תכניותיו להכשרת עובדים מקצועיים בתחום. ניהול תקין של התמחיר וקביעת תקנים מתאימים עשויים לסייע למשרד ולבתי החולים להפעיל את היחידות לטיפולי הקרינה באופן מיטבי.

3.
על המשרד לבחון את הדרכים לפתרון מצוקת הציוד וכוח האדם ביחידות; את השימוש שנעשה במקורות ההכנסה של היחידות ואת האפשרות להשתמש במקורות נוספים; לבחון היכן אפשר לחסוך והיכן צריך להוסיף; לבחון את התעריפים שנקבעו לטיפולי הקרינה ולעדכן אותם במידת הצורך. על המשרד לפעול במרץ להסדרת נושא מהותי זה ובמידת הצורך להציגו לפני הממשלה ולפני הכנסת. 

4.
העובדים המקצועיים ביחידות לרדיותרפיה העוסקים במתן טיפולי הקרינה: פיזיקאים, דוזימטריסטים, טכנאי קרינה ואחיות אינם מקבלים כל הכשרה ייעודית פורמלית בתחום טיפולי הקרינה.
5.
ביולי ובאוקטובר 2004 הורה מנכ"ל המשרד להשלים את הליכי הגדרת המקצועות של טכנאי הרדיותרפיה, הדוזימטריסטים והפיזיקאים ואת הליכי הגדרת דרישות ההכשרה שלהם, כדי שהכשרת כוח האדם בתחומים אלה תתחיל כבר בשנת 2005. עד מועד סיום הביקורת לא יושמה הוראת מנכ"ל המשרד שלפיה יש להתחיל בהכשרת כוח האדם כבר ב-2005.

6.
מתשובת המשרד, מתשובות הכללית ומתשובת מנהל שיבא בנושא הכשרת סגל, עולה כי ייתכן שגם תכניות ההכשרה שהכין המשרד לא יצאו לפועל, וכי ספק אם יהיה אפשר להכשיר עובדים מקצועיים ברדיותרפיה משנת 2006. ההדרכה וההכשרה שהצוותים המקצועיים מקבלים במהלך העבודה ביחידות לטיפולי קרינה אינן בגדר הכשרה פורמלית מוסמכת, ולפיכך אין די בהן כדי למלא את המלצות הוועדה לרדיותרפיה מ-2003 בעניין הצורך בהכשרה פורמלית מוסמכת. המשרד היה יכול להכין תכניות ייעודיות להכשרת עובדים ולהיערך להפעלתן כבר לפני זמן רב בסיוע בתי חולים שיש בהם יחידות לטיפולי קרינה, ומן הראוי שהמשרד יזרז את הטיפול בפתיחת קורסי ההכשרה ביחידות לטיפולי קרינה.

7.
מצד אחד שר הבריאות חתם על תיקון התקנות הכוללות תוספת מאיצים ליחידות לרדיותרפיה בארץ ולשני בתי חולים נוספים שאין בהם יחידות לרדיותרפיה בצפון הארץ ובמרכזה, ומצד שני המשרד הודיע כי השר מותיר את הקמת שני המרכזים הנוספים לשיקול דעתם של שרי הבריאות והאוצר בעתיד. לנוכח אי בהירות זו ולנוכח התנגדותם של רוב אנשי המקצוע להקמת היחידות הנוספות, בטענה כי הקמת יחידות נוספות עלולה לפגוע מבחינה מקצועית בתפקודן של היחידות הקיימות, השיקולים שהדריכו את המשרד אינם ברורים. כמו כן יצוין כי מבחינת סדרי מנהל תקינים ומשום חובת ההנמקה, מן הראוי היה שהצעת השר תלווה בנימוקים מקצועיים שיבהירו מדוע הוא תומך בהקמת שני המרכזים האמורים. 

8.
עד מועד הביקורת לא יזם המשרד הסדרת הנושאים הקשורים להבטחת איכות ברדיותרפיה, לא מבחינת החקיקה ולא מבחינת הנוהל המקיף, הכולל את כל התחומים של הבטחת איכות בתהליך הקרינה. עקב זאת, אין היחידות מחויבות לבצע פעולות של הבטחת איכות כדוגמת כיול התפוקה של המאיצים הרפואיים, שכן אין כל המלצה לכך וגם אין הפניה לגורם שיבדוק אם המאיץ מכויל. אמנם בכל יחידה הפיזיקאים מפתחים תכנית בקרה והבטחת איכות על פי הבנתם והכשרתם, אולם אין גורם המפקח על האופן שבו הדבר נעשה בפועל.
9.
המשרד לא פעל לקדם את הסטנדרטיזציה של טיפולי הקרינה בכל יחידות הקרינה, כדי להבטיח טיפול נאות לכל המטופלים בכל היחידות. 

10.
פיתוח תכנית להבטחת איכות היא חלק בלתי נפרד מהטיפול בחולים, וכל היחידות העוסקות ברדיותרפיה מחויבות להפעיל תכנית כזו. על המשרד לשקול לקבוע נוהל להבטחת איכות טיפולי הקרינה בארץ ולהנחות את היחידות להנהיג אצלן כללים מחייבים לכך. בהיעדר כללים ונוהל מחייב להבטחת איכות הטיפול, מן הראוי שכל יחידה תקבע לעצמה כללים שיבטיחו את איכותו של כל אחד משלבי הטיפול ביחידה. 

11.
ביחידה במרכז הרפואי ברמב"ם אחד המאיצים לא היה מחובר למערכת הבקרה הממוחשבת. הביקורת העלתה עוד, כי לא וידאו שהנתונים שהוזנו למאיצים שחוברו למערכות הממוחשבות אכן הוזנו נכונה למאיצים ולא נבדקו הרישומים של נתוני הביצוע של הטיפולים במערכות הממוחשבות.
12.
השימוש במערכות הבקרה הממוחשבות ביחידות במרכז רפואי רבין וברמב"ם, אינו פוטר את היחידות מקיום בקרה שתבטיח שהנתונים של מנות הקרינה שחישבו הרופאים ותכננו הפיזיקאים אכן יוזנו למערכות הבקרה הממוחשבות ושיאותרו תקלות במערכת. אם לא תקוים בקרה על מערכות הבקרה הממוחשבות לא יהיה אפשר לאתר טעות במינון הקרינה שלא אותרה לפני שהוזנה למערכת הבקרה הממוחשבת, והיא תימשך במהלך כל הטיפול.
13.
ברמב"ם לא נעשה שימוש בדוחות טיפולי הקרינה המתוכנתים כדי לוודא שבוצעו הנחיות הרופא והפיזיקאי שנכתבו בכרטיס הקרינה. המעקב השיטתי אחר ביצועי המערכת חשוב ביותר גם כדי לאתר תקלות שימנעו ממנה לתפקד כפי שתוכנתה.

14.
הנהלים הכתובים הקיימים בשש היחידות לרדיותרפיה שנבדקו אינם מקיפים את כל תהליכי העבודה ביחידה הקשורים ישירות לטיפול, לתכנונו ולחישובו, לאחזקת המכשירים ולבקרה עליהם. עוד העלתה הביקורת כי ביחידת הרדיותרפיה במרכז רפואי רבין החלו לגבש בשנת 2003 נוהלי עבודה, אלא שעד מועד סיום הביקורת לא נשלמה הכנתם. מן הראוי היה להנהיג נוהלי עבודה מפורטים המסתמכים על סטנדרטים בין-לאומיים, שיאפשרו לבצע את הטיפולים בדיוק האופטימלי, לקיים בקרה על תהליכי הטיפול ולהשוותם לנהלים הכתובים. 

15.
אי-מילוי כרטיסי הקרינה כנדרש ולפי ההנחיות הנהוגות ביחידות אינו מצב תקין. כרטיס הקרינה הוא אמצעי בקרה על התכנית הטיפולית ועל ביצועה. בהיעדר כל הפרטים המתעדים בכרטיס את הוראות הטיפול ואת שלביו, ובהיעדר בקרה שוטפת עליהם, עלולות לחול טעויות במינוני הקרינה שלא יהיה אפשר לעקוב אחריהן במהלך הטיפול.
16.
על הכללית לשקול ויסות של החולים הקרינתיים בין בתי חולים נוספים לפי יכולת הקליטה של היחידה במרכז רפואי רבין. זאת כדי למנוע עומס יתר וזמן המתנה ממושך שבגינו נפגעת איכות הטיפול. 

17.
חולים שניתן לרפא, לא דחופים ולא מתוכננים, ממתינים פרק זמן ארוך לבדיקת רופא ראשונה ביחידות טיפולי הקרינה, המהווה חלק נכבד מזמן ההמתנה לטיפול. במרכז רפואי רבין למשל זמן ההמתנה לרופא הוא כ-50% מזמן ההמתנה הכולל (כשלושה שבועות המתנה לרופא). ברמב"ם משך המתנה לרופא הוא כ-28% מזמן ההמתנה הכולל לטיפול (כשבועיים המתנה לרופא לטיפולי הקרינה), ובאיכילוב משך ההמתנה לרופא הוא 
כ-75% מזמן ההמתנה הכולל לטיפול (כשישה שבועות המתנה לרופא).
18.
המתנה ממושכת לטיפולי קרינה (להוציא מקרים שמשך ההמתנה שלהם נקבע מראש על ידי הרופא, בשל נסיבות רפואיות, למשל, ניתוח או טיפול כימותרפי) עלולה להזיק לחולים במחלות ממאירות ולפגוע בסיכוייהם להירפא. לפיכך מן הראוי שבתי החולים ינהלו מעקב מתועד אחר משך ההמתנה לטיפולים ויפעלו בנחישות לאיתור האמצעים לצמצומם. 

19.
בנוהלי העבודה של היחידה במרכז רפואי רבין צוין שבמסגרת ניטור תופעות הלוואי של הקרינה, על הרופאים לבדוק את החולים פעם אחת במהלך הטיפול. נבדקו 33 כרטיסי קרינה של חולים שטופלו ביחידה בשנת 2005, אך בנוגע לבדיקת החולים בידי הרופאים ספציפית נבדקו רק כרטיסים של 23 חולים. באשר לאלה העלתה הביקורת כי עשרה מהחולים (כ-43% מהם) לא נבדקו כלל בידי הרופאים ביחידה במהלך הטיפול. בתשובתו מינואר 2006 ציין מרכז רפואי רבין כי לעתים חולים אמבולטוריים מסרבים להמתין לביקורת אצל הרופאים. במקרים כאלה על היחידה לציין בתיק החולה כי החולה סירב להמתין לביקורת, להפנות את תשומת לבן של עובדות הסיעוד לעניין ולעקוב אחר החולים הללו. 

20.
כחלק מתכנון הטיפול בשלב ההדמיה הרופא קובע את התנוחה של החולה על מיטת המאיץ בעת טיפולי הקרינה. חשוב מאוד לשמור בקפידה על התנוחה שנקבעה, כדי שלא יוקרנו אזורים שלא סומנו לטיפולי קרינה. בדיקה של 36 כרטיסי קרינה ברמב"ם העלתה כי בשבעה מקרים (19.4%) לא צוינו בכרטיס הנחיות לתנוחת החולה בעת מתן הטיפול.
21.
בביקורת במרכז רפואי רבין, נבדקו בה 33 כרטיסי חולים שנבחרו באקראי, נמצא כי לא נעשתה כל בקרה של הפיזיקאי הראשי או של פיזיקאי בכיר אחר על הטיפול ב-8 מתוך 33 החולים שכרטיסיהם נבדקו. בכרטיס של אחד החולים הללו נכתב כי הפיזיקאי הראשי אישר את החישוב שהוא עצמו עשה. ב-18 מקרים אחרים נעשתה הבקרה לאחר שניתנו לחולה יותר משלושה טיפולי קרינה. באחד המקרים הללו נעשתה בקרה אחרי 29 טיפולים מתוך 36, ובמקרה אחר נעשתה בקרה לאחר 14 מתוך 29 טיפולים שהיה על החולה לקבל.
22.
זה כשנתיים לא מתקיימת ביחידה במרכז רפואי רבין בקרה ראויה על חישובי הפיזיקאים ועל פעילות הטכנאים. לנוכח הטעויות שנמצאו בבקרות שעשה הפיזיקאי הראשי ביחידה בשנת 2003, ולנוכח הטעויות בתיקי החולים ובכרטיסי הקרינה שלהם בחודשים יוני ויולי 2005, הרי היחידה לרדיותרפיה במרכז רפואי רבין מחויבת להקפיד על ביצוע הבקרות. עליה להגדיר את נוהלי הבקרה הנדרשים, לרענן אותם מדי פעם בפעם, ולפקח על פעולותיהם של הפיזיקאים והטכנאים באופן עקבי ושוטף. יש לתעד את התוצאות ולדווח על המקרים החריגים למנהל היחידה, כפי שנקבע בבית החולים. על המשרד לשקול במסגרת המדיניות שיקבע מהם סוגי הטעויות, סוגי הסטיות מהמינון המתוכנן ושיעורי הסטיות האמורות, שיש לדווח עליהם למשרד וליחידות לניהול סיכונים בבתי החולים. 

23.
אין לפיזיקאים הרפואיים ביחידת הרדיותרפיה במרכז רפואי רמב"ם נהלים המקיפים את כל הליכי העבודה שלהם. 

24.
ביקורת במרכז רפואי רמב"ם העלתה כי באוגוסט 2005, מועד הביקורת, לא ניהלה הפיזיקאית הראשית כל רישום של הטעויות שנמצאו בחישובים של הפיזיקאים. עקב היעדר מעקב מתועד אין מועברים למחלקה לניהול סיכונים בבית החולים כל המקרים שהיו כרוכים בסיכון גבוה, והיחידה לרדיותרפיה אינה יכולה להפיק את הלקחים המתבקשים ממקרים אלה.
25.
איתור הסטיות בקרינה ותיקונן בעקבות הבקרה שעשה הפיזיקאי הראשי במרכז רפואי רבין, מדגיש ביתר שאת את ההכרח לנהל בקרה סדירה על תכנון טיפולי הקרינה ועל ביצועם. בהיעדר בקרה כזו תקטן הסבירות שיתגלו סטיות בקרינה ולא יתוקנו תקלות שעלולות לגרום נזקים לחולים. 

26.
בהיעדר בקרה שיטתית ורצופה על ביצוע טיפולי הקרינה, הטעויות שחלו עלולות להישנות פעם אחר פעם, ולא יהיה אפשר להפיק לקחים כדי למנוע אותן. כאמור, מחקרים הוכיחו כי גם לסטיות קטנות ממינוני הקרינה שתוכננו נודעת השפעה מזיקה על החולים ועל אחת כמה וכמה רבה השפעתם המזיקה של שינויים גדולים במינוני הקרינה, שגם אם יתגלו באיחור יהיה קשה לתקן את נזקיהם. 
27.
בביצוע צילומי אימות במרכז רפואי רבין, לפי נוהלי היחידה במרכז רפואי רבין, על הטכנאים לבצע צילומי אימות לחולים אחת לשבוע. הביקורת העלתה כי בכל הנוגע ל-13 (56%) חולים שבטיפולים קורטיבים (מרפאים), בוצע רק צילום אימות אחד בתחילת הטיפול ולא בוצעו צילומי אימות נוספים במהלכו, אף על פי שהטיפולים היו ממושכים.

28.
בביצוע צילומי אימות במרכז רפואי רמב"ם, לפי נוהל היחידה ברמב"ם יש לבצע לכל המטופלים צילומי אימות בתחילת הטיפול ועוד 2-3 צילומים לפי המקרה. הביקורת ב-36 כרטיסי קרינה של חולים שהוקרנו בארבעת המאיצים הפועלים ביחידה העלתה כי לתשעה חולים (25%) לא בוצעה אף בדיקת אימות במהלך הטיפול וכי לחמישה חולים (14%) בוצעה בדיקת אימות אחת בלבד בתחילת הטיפול.

29.
אחד המאיצים ביחידה ברמב"ם מצויד במערכת המאפשרת לבצע צילומי אימות בתכיפות ובנקל. נבדקו רישומים ממוחשבים של 15 חולים שטופלו במאיץ זה. בדיקת כרטיסי טיפולי הקרינה של 15 החולים האמורים העלתה כי ל-13 (86.6%) מהם לא נעשתה כל בדיקת אימות בידי רופא במשך כל תקופת הטיפול.
30.
משכי הטיפולים שתוכננו למשמרות בוקר ולמשמרות אחה"צ במרכז רפואי רמב"ם, היו קצרים מאלה שנקבעו בתקן בעולם המערבי (15 דקות לחולה).

31.
משך הטיפולים הניתנים אחה"צ קצר ממשך הטיפולים הניתנים בבוקר. מאחר שהטיפולים המתבצעים במשמרות אחה"צ קצרים יותר, הסבירות שיחולו בהן טעויות גבוהה יותר.

32.
מן הראוי שהמשרד יבחן את צורכיהן של היחידות על פי אמות מידה שיבטיחו את איכות הטיפול בכל בתי החולים, ויגדיר את מספרם המינימלי של האחיות, עובדות סוציאליות, פקידות וכל בעלי התפקידים ביחידות לרדיותרפיה.

33.
בבדיקה ביחידת הקרינה במרכז רפואי רבין, שנבדקו בה 33 כרטיסי קרינה של חולים, העלתה כי שלושה מהחולים הללו לא נבדקו במהלך סדרת טיפולי הקרינה אף לא פעם אחת בידי האחות ביחידה. האחות בדקה חמישה חולים רק פעם אחת במהלך הטיפול, הגם שמספר הטיפולים שניתנו להם היה 9-25. על מנהל היחידה ברבין לעדכן את הנהלים ולהחיל אותם גם על חולים במחלות שאינן כלולות בניטור הנעשה ביחידה.

34.
מהרישום בכרטיסי הקרינה עולה שהחולים המטופלים ביחידה ברמב"ם אינם מקבלים את הניטור הנדרש למחלתם, לא על ידי הרופא ולא על ידי האחות, הגם שלפי המלצות החברה האירופאית לאונקולוגיה קרינתית הרופא והאחות נדרשים לעקוב אחרי החולים במהלך טיפולי הקרינה. על המשרד לקבוע נהלים המחייבים הן את הרופאים והן את האחיות לבצע ניטור של החולים המטופלים בהקרנות.

35.
מהמלצות הוועדה לרדיותרפיה מ-2003 עולה, כי מספר המאיצים הקבוע בתקנות אינו מספק את הצרכים, וכי היחס בין מספר המאיצים למספר התושבים נמוך מהמומלץ. מן הראוי שהמשרד יזרז את הטיפול בתיקון התקנות שיזם בעניין הגדלת מספר המאיצים, כדי שבתי החולים יוכלו להפעיל כדין את המאיצים הנמצאים ברשותם. 

36.
באוגוסט 2004 חלה תקלה באחד המאיצים ביחידה, וכי התקלה לא תוקנה בעוד מועד אלא רק כעבור שלושה ימים. מקור התקלה היה קרינה לא שווה בשני חלקי שדה הקרינה. הפער בקרינה בין שני חלקי שדה הקרינה היה בין 11%-18% ואילו התקן המאושר לטיפול הוא פער של 3% בלבד. בשלושת הימים האמורים נעשו במאיץ כ-150 טיפולים בכ-50 חולים.  תקלה זו מלמדת שיש לבצע את הבקרות הנדרשות על המכשירים כדי למנוע תקלות שבגינן עלולים חולים להיפגע. 

37.
בדיקה של בקרת האיכות של המאיצים העלתה כי בדיקות יומיות אינן מבוצעות יום-יום, בקרות שבועיות אינן מבוצעות כלל, והבקרות החודשיות אף הן אינן מבוצעות אחת לחודש, ואף לא אחת לחודשיים.
38.
על היחידות לרדיותרפיה להקפיד על ביצוען התקין של בקרות האיכות הנדרשות, על התחזוקה הנאותה של המאיצים ושל שאר המכשירים ועל קבלת דיווח מחברת האחזקה החיצונית על מצב המכשירים שהיא מתחזקת ועל פעולות הבקרה שהיא מבצעת.
39.
אין ליחידה במרכז רפואי רבין מידע מדויק על שיעור התקלות במאיצים שגורמות להפסקת פעילותם ועל מספר החולים שנפגעו עקב זאת.
40.
בחישוב על פי הדוחות של טכנאי הקרינה במרכז רפואי רבין העלה שבשנת 2004 נדחה, או הועבר למאיצים אחרים, הטיפול בכ-1,200 טיפולים עקב תקלות שהשביתו את פעילות המאיצים.
41.
המהנדסים של כללית הנדסה אינם מדווחים על כל התקלות ועל כל מועדי ההשבתה של המאיצים. חוסר ההתאמה בין מספר התקלות במאיצים לפי נתוני היחידה ובין נתוני כללית הנדסה מלמד שהנתונים שנרשמו ביחידה ובכללית הנדסה אינם משקפים נכונה את מספר התקלות, את מספר ימי ההשבתה של המאיצים ואת מספר החולים שהטיפול בהם נפגע עקב התקלות.
42.
מעקב אחר תקלות בשלושת המאיצים הישנים ברמב"ם העלה כי טכנאי הקרינה אינם מנהלים רישומים שוטפים של כל התקלות, מהותן, פרק הזמן שנמשכו ומספר החולים שטיפולם נדחה בגללן. במאיץ החדש מתנהלים רישומים כאלה אך הם אינם ברורים דיים, ולעיתים אין מפרטים בהם את מהות התקלות. 

43.
אחד מארבעת המאיצים שפעלו ביחידה ברמב"ם לא חובר למערכת הבקרה הממוחשבת הפועלת ביחידה. באותם מאיצים שחוברו למערכת לא נעשה שימוש במידע שאפשר להפיק ממנה. למשל, היחידה אינה עוקבת כאמור אחר הרישומים שהמערכת מפיקה כדי לאתר את התקלות שחלו במאיצים. 

44.
המחלקה להנדסה רפואית, הממונה על אחזקת המכשירים בבית החולים, אינה מפקחת על השירות שנותנות החברות החיצוניות (רמת התחזוקה וביצוע בקרות תקופתיות), ולבית החולים אין מידע על פעולות הבקרה של החברה. על בית החולים למנות בעל תפקיד שיפקח על שירותי התחזוקה ועל התיקונים שמבצעות החברות המתחזקות את המכשירים.
45.
לנוכח הממצאים שהתגלו בביקורת, על המשרד להכין בדחיפות הוראות מחייבות לכל היחידות - להבטחת איכות הטיפול והציוד הקרינתי לפי המלצות המומחים. על המשרד והיחידות לפעול בהקדם לתיקון הליקויים שהתגלו בביקורת.

.
46.
לנוכח השינויים הניכרים שחלו בתחום הטיפול בקרינה בעשור האחרון, על המשרד לבחון כיצד לקדם יישום נהלים להפעלת היחידות באופן אחיד והנהגת כללים להבטחת איכות ולבקרת איכות, ובמידת הצורך להציג נושא עקרוני וחשוב זה לפני הממשלה ולפני הכנסת. 

ב. 
תגובות המבוקרים

משרד הבריאות

2.
המשרד לא קובע תקני כוח אדם לגבי שירותים שונים, כולל מכשירים לטיפולי קרינה,  לנוכח חוסר היכולת של המוסדות לעמוד בדרישות אלה, בהעדר משאבים.

משרד הבריאות היקצה כוח אדם - 10 תקנים, ליחידות לטיפולי קרינה.

3.
למוסדות הרפואה בהם פועלות היחידות לטיפולי קרינה, אין משאבים הנחוצים לעמוד בדרישות של הבטחת איכות ובקרות נדרשות על האיכות.

על רקע המחסור במשאבים - תקציב וכוח אדם, אין זה מעשי, מבחינת המשרד, לדרוש מהמוסדות לעמוד בנהלים הדורשים משאבים של כוח אדם.

המשרד הציג תכנית רב שנתית למשרד האוצר, כולל דרישה לתוספת כוח אדם. התקציב לא אושר על-ידי משרד האוצר.

4.
המשרד החל בביצוע הכשרה לסגל היחידות לטיפולי קרינה.

6.
המשרד הכין הנחיות בנושא הכשרה, שתתפרסמנה למוסדות השונים, עד יולי 2006.

7.
המשרד אינו פועל עתה, להוספת מרכזים נוספים, לטיפולי קרינה במוסדות רפואיים.

שירותי בריאות נוספים - שמירת זכויות העמיתים

הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
הסמנכ"לית לפיקוח על הקופות ושירותי בריאות נוספים (שב"ן) במשרד (הסמנכ"לית), מוציאה מפעם לפעם הנחיות לקופות בנושאים שונים הקשורים להפעלת תכניות השב"ן. בדצמבר 2003 הודיעה הסמנכ"לית למנהלי השב"ן בקופות כי בדעת המשרד להנהיג "דיווח שנתי מסכם" על השירותים שסיפקו תכניות השב"ן, וזאת בנוסף לדיווחים הכספיים התקופתיים. במועד סיכום הביקורת, נובמבר 2005, טרם הסתיימה הכנתו של ה"דיווח השנתי המסכם" לשנים 2002-2004. לפיכך לא ניתן להשוות את הוצאות הקופות בסעיפי השב"ן (אשפוז, תרופות וציוד, שירותים קנויים, שכר ועוד), ואת היקפי ההחזרים לעמיתים. 

2.
רק בספטמבר 2005 השלימה הסמנכ"לית את הכנת הדוח ההשוואתי לשנת 2003, ובמועד סיכום הביקורת, נובמבר 2005, טרם הוכן הדוח לשנת 2004. הדוחות עד שנת 2003 כוללים מידע על היקף ההכנסות בתכניות השב"ן ולא על היקף ההוצאות.

3.
יחידת הפיקוח על הקופות ותכניות השב"ן במשרד מפקחת על התכנים של השב"ן ועל הניהול הכספי-תקציבי של התכניות, ולצורך כך התקין המשרד תקנות. היחידה אינה מפקחת על איכות השירותים בשב"ן. המשרד גם אינו יודע מה ההנחיות של הקופות לרופאים במתן תרופות וטכנולוגיות אחרות הכלולות בסל, וממילא אינו מפקח על כך. 

4.
בחוק ביטוח בריאות ממלכתי, התשנ"ד-1994 , נקבע כי "דרכי הפיקוח והבקרה ייקבעו בתקנות". המשרד טרם התקין תקנות בנושא זה, וזאת על אף לשונו המפורשת של החוק, ועל אף העובדה כי היעדרן מקשה על המשרד לקיים את חובותיו לפי החוק. תפקיד המשרד נקבע בחוק, ועליו לקיימו ולהתקין תקנות בהתאם.
5.
שיטת ההתחשבנות ממריצה את הקופות להציע בתכניות השב"ן שלהן תנאים משופרים לעוד ועוד שירותים הכלולים בסל. כלומר - תכניות השב"ן הן שתישאנה בעלותם, ועוד "עודפים" יוותרו בסל. בכך עשוי להיווצר מעין הליך של הפרטה הולך וגדל.
6.
העמיתים משלמים תשלום כפול: פעם אחת תשלום מס בריאות על פי החוק, לכיסוי השירותים הכלולים בסל, כולל ניתוחים ואביזרים; ופעם שניה - דמי החבר בתכניות השב"ן כוללים תוספת בגובה ערך השירות שנחסך בתקציב הסל. 

7.
תכניות שירותי הבריאות הנוספים (שב"ן) כוללות, בין היתר, שירותים משופרים, כלומר שירותים שנכללים בסל, אולם העמית זכאי לשדרוגם (למשל לבחור מנתח או בית חולים פרטי או ציבורי). זקיפת ההוצאה כולה לחובת חשבון הסל משמעה העמסת העלות על כלל מבוטחי הקופות; זקיפת ההוצאה כולה על תכנית השב"ן משמעה שרק תכנית השב"ן נושאת בה, וכך נוצר חיסכון בכספי הסל שבידי הקופות.

8.
ההחלטה של הסמנכ"לית  מספטמבר 2000, שהמסגרת הכספית של השב"ן תממן את מלוא עלות השירותים הכלולים בסל אך ניתנים בתכניות השב"ן כשירותים משופרים, היא החלטה מהותית שיש לה משמעות בתחום מדיניות המשרד ואף הממשלה בכל הקשור לאספקת שירותי בריאות. לפיכך היא חייבה במועד קבלתה, ובוודאי לאחר זמן, כאשר החלו להסתמן תוצאותיה, בחינה לעומק, ובכלל זה עבודת מטה והכנתם של ניירות עמדה, ובהם ניתוח של חלופות והשפעתן, בחינה של שינויי חקיקה נדרשים ועוד.

9.
העובדה שמרבית המבוטחים בקופות בחרו להיות כלולים בתכניות השב"ן המציעות שירותים רפואיים משופרים עשויה לרמוז שהם מעדיפים סל המאופיין ברמת שירות גבוהה יותר, והם מוכנים לשלם עבורו. תופעה זו הייתה צריכה להדליק אור אדום בקרב מתווי המדיניות ומקבלי ההחלטות במשרד, במשרד האוצר ובממשלה, ולחייב בחינה מחדש של מדיניות הממשלה בעניין אספקת שירותי בריאות בסל ודרכי מימונם.

10.
לא נמצא שנעשתה בהנהלת המשרד עבודת מטה, ובכלל זה הכנת ניירות עמדה, על נשיאת תכניות השב"ן במלוא העלות של שירותים משופרים, לא לפני שקיבלה הסמנכ"לית את החלטתה בספטמבר 2000, וגם לא בפרק הזמן שחלף מאז אותה החלטה. ככל שהעלתה הביקורת, ההחלטה גם לא נדונה על ידי השרים הנוגעים בדבר, וגם לא נדונו שאלות של מדיניות ביטוח הבריאות הממלכתי, כפי שהוא משתקף בסל, ושל יחסי הגומלין בינו ובין תכניות השב"ן ותכניות ביטוח של חברות הביטוח המסחריות, ולא התקיים בנושא דיון מקיף ומפורט שבסופו התקבלו החלטות. 

11.
עם חלוף אחת עשרה שנים מהחלת החוק וכשש שנים מהפעלת תכניות השב"ן במתכונתן החדשה, מתבקש שהמשרד יעשה עבודת מטה ובחינת חלופות בה יקחו חלק כל הגורמים המקצועיים במשרד שיש להם נגיעה לעיצוב המדיניות של אספקת שירותי בריאות. בעקבותיה תתקבל החלטה ערכית בדרג השרים הנוגעים בדבר, ואף בדרג מליאת הממשלה והכנסת ותוך דיון ציבורי, בסוגיה שהיא במהותה עיצוב מדיניות בריאות ועיצוב ההרכב, הרמה ומקורות המימון לשירותי הבריאות. בחינה יסודית של המדיניות מחייבת הגדרה מחדש של המטרות וההעדפות, מציאת חלופות להשגתן, גיבוש דרכים לקידום המדיניות על פי האסטרטגיה שתיבחר, החלטת ממשלה על המדיניות החדשה ועיגונה במעשי חקיקה.

12.
עד מועד סיכום הביקורת לא בדק המשרד את אופן העמסת הוצאות ההנהלה והכלליות של הקופות על תכניות השב"ן. ראוי שהמשרד יקבע כללים ביחס לשיטה שעל פיה יש להעמיס הוצאות הנהלה וכלליות על תכניות השב"ן ועל הסל, תוך התבססות על מודל תמחור כלכלי. הכללים שהמשרד יקבע ייצרו אחידות בסעיפי ההוצאות בדוחות הכספיים של הסל ושל תכנית השב"ן, ויאפשרו השוואה של שיעורי ההוצאות בסל ובתכנית השב"ן באותה קופה ואף בין הקופות. זהו אינטרס מובהק של העמיתים.
13.
בשנת 2004 הורתה הסמנכ"לית לקופות לנהל חשבונות בנק נפרדים לכספי הסל ולכספי תכניות השב"ן כדי לשמור על הפרדה בניהולם. במכבי, בלאומית ובמאוחדת לא נעשית התחשבנות על פי ההנחיות, וממילא אין העברת כספים מהסל אל חשבונות תכניות השב"ן. על הכללית, מכבי, לאומית ומאוחדת להקפיד על ביצוע התחשבנות כאמור, שכן בלעדיה מממנות למעשה תכניות השב"ן את הסל. אי רישום הכנסות המימון של תכניות השב"ן גורם לעיוות של הדוחות הכספיים שלהן, ועלול לגרום בשלב מאוחר יותר לדרישה של הקופות להעלות תעריפים בתכניות אלה.
14.
רכישת שני סוגי הכיסויים (שב"ן וביטוח פרטי), כאשר קיימת חפיפה ביניהם, יוצרת מצב של כפל ביטוח, כלומר שהצרכן משלם פעמיים על הביטוח עבור אותו שירות. כפל הביטוח מבטא קיומו של שוק ביטוחים רפואיים בעל דרגת תחרותיות נמוכה יחסית על כל המשתמע מכך; גורם לעיוות בהקצאת המקורות במשק הבריאות בתחום ביטוחי הבריאות, ופוגע ברווחת הצרכנים. 

15.
בפרק על כיסוי לניתוחים בפוליסות ביטוח בריאות פרטיות מופיעים בדרך כלל סעיפים היוצרים זיקה בין התשלום שהחברה תפצה בו את המבוטח ובין עלות הניתוח לקופה, אילו הייתה משלמת עבורו. המשמעות של סעיפים אלה בפוליסות היא שהסקטור הפרטי מעודד למעשה את הציבור לפנות לסקטור הציבורי ולצרוך שם שירותי בריאות. מבחינה כלכלית קיים חשש שבזכות הפיצוי המשולם למבוטחים בשל נכונותם לקבל את השירותים הרפואיים המכוסים בפוליסה מהמערכת הציבורית, חוסכות חברות הביטוח המסחריות בהוצאות ומגדילות את רווחיהן, כאשר תוספת רווח זו של חברות הביטוח תלויה במידה רבה ברמת התחרותיות המתקיימת בענף הביטוח.

16.
בהצעה להחלטת הממשלה מיולי 2005 בדבר התייעלות וצמצום עלויות באספקת שירותי בריאות בקופות החולים, לצורך חוק ההסדרים לשנת 2006, נעשה ניסיון לטפל בתופעת כפל הביטוח, אולם אגף התקציבים לא תיאם מראש את ההצעה עם אגף שוק ההון, ביטוח וחיסכון. גם הסדר ההתחשבנות בחוק ההסדרים שהציע אגף התקציבים אינו מונע את הנזק הנגרם למבוטח ואף מגדיל אותו, שכן הוא מעביר את הזכות לפיצוי מהמבוטח לקופה. סוגיית כפל הביטוח והנזק לרווחת המבוטחים טרם נפתרה. על משרד האוצר ומשרד הבריאות לפעול לצמצומה. 

17.
החל מאוגוסט 2004 הוסיפה לאומית רובד נוסף (רובד מסחרי) באמצעות פוליסה של חברת ביטוח מסחרית. הקופה לא ביקשה מהסמנכ"לית אישור להוסיף את הרובד המסחרי, ובירורים בעניין זה שערכה הסמנכ"לית עם לאומית בסוף שנת 2004, לאחר שכבר הובאה הפוליסה לידיעת חברי הקופה, העלו לדעתה של הסמנכ"לית בעיות רבות ביישומה.  עד מועד סיכום הביקורת, נובמבר 2005, לא נמצאו פתרונות למחלוקות, ולאומית ממשיכה לשווק את הפוליסה. 

18.
בהוספת רובד מסחרי לחברי הקופות, מדובר בתחום ביטוחי הנמצא בתחום ה"תפר" שבין משרדי הבריאות והאוצר ונוגע לאחריות ולסמכות של שניהם. נוכח התוצאות האפשריות של מהלך זה על כל שוק הבריאות, לפני קבלת החלטה, היה על הסמנכ"לית והמפקח על הביטוח במשרד האוצר לדון בכך, תוך שיתוף הקופות, ולבחון את יתרונותיו וחסרונותיו. לא נמצאו מסמכים המעידים שהתקיים דיון כזה בתוצאות האפשריות של שיווק פוליסות ביטוח בידי הקופות אגב בחינת כלל היתרונות והחסרונות.

19.
על פי סעיף 29 לחוק, קופת חולים לא תחזיק ולא תרכוש אמצעי שליטה בשיעור כלשהו בתאגיד אחר. הכללית, שהיא גוף מבטח, מחזיקה בחברת ביטוח מסחרית באמצעות חברת בת שלה החל משנת 1994. לחברה לביטוח מספר פעילויות משותפות עם הכללית. בהחזקת חברת ביטוח על ידי הכללית יש ניגוד עניינים לכאורה: מן הצד האחד הקופה היא בעלת הפוליסה וחייבת לפעול כנאמן למבוטחיה ולייצגם בלי פניות וללא אינטרסים זרים, אך מן הצד האחר היא בעלת חברת הביטוח ופעולותיה עשויות להיגזר משיקולי רווחיות של החברה. כך יכולים להיווצר מצבים בעייתיים למבוטחים. לאור זאת, על המשרד לשמור על רמת הפיקוח הראויה, כדי להבטיח שזכויות העמיתים לא תפגענה. 
20.
שירותי בריאות כללית וקופת חולים לאומית קשורות עם גורמי ביטוח מסחריים למטרות מסוימות (ביטוח סיעודי וניהול השב"ן במקרה אחד, שיווק במקרה השני). שיטות התשלום של הקופות לחברות הקשורות אליהן (של החזר הוצאות) אינן מעודדות יעילות.
21.
ראוי שהמשרד, המפקח על הביטוח במשרד האוצר והכללית, יבחנו את ההשלכות של העמסת הוצאות של עלויות של גיוס מבוטחים על תכנית ביטוח קולקטיבית, על תכנית השב"ן, ויבדקו אם אפשר להשיב כספים אלו לתכנית.

22.
ראוי שמשרד הבריאות ומשרד האוצר, ושרי הבריאות והאוצר, יגיעו להסכמה על המונח "תחום בריאות" והמשמעויות לגבי אחזקת הכללית בחברת הביטוח. אם לא תהיה הסכמה בין השרים, ראוי יהיה להביא את העניין להכרעת הממשלה.
23.
ביולי 2004 אישרה הסמנכ"לית שינויים בתכניות השב"ן של לאומית וכן הפחתת תעריפים. בעת האישור הפנתה הסמנכ"לית את תשומת לב הקופה לבעייתיות בשיטת התשלומים לסוכנות לביטוח, שלא ניתן לקשור אותם לביצועים בפועל. הקופה הייתה אמורה לגבש את ההסכם החדש עם הסוכנות לביטוח עד ינואר 2005. עד מועד סיכום הביקורת, נובמבר 2005, לא נחתם הסכם חדש עם הסוכנות לביטוח.
24.
הכללית רשמה הוצאות שיווק ביתר בדוחות הכספיים של תכנית השב"ן שלה. המשמעות של תשלומי יתר היא הוצאות גבוהות יותר בתכניות השב"ן, דבר שעלול לגרום מאוחר יותר לבקשת הקופות להעלות תעריפים בתכניות. 
25.
תקנוני תכניות השב"ן של הקופות הם הסכמי ההתקשרות של הקופה עם עמיתיהן. הניסוח בתקנות אינו נהיר דיו לציבור. הפונים אינם מבינים את כל ההתניות הקיימות, אינם מבינים את אופן חישוב ההחזרים הניתנים להם, ולא ברור להם ההבדל בין פנייה לספק שיש לו הסכם עם הקופה ובין פנייה לספק אחר. קיימים בתקנונים סעיפים אחדים שמנוסחים בעמימות ואינם ברורים, ולעיתים אף מופיעות בהם התניות מהותיות שקשה להבינן. מן הראוי שהמידע שמפורסם לציבור על תכניות השב"ן יהיה פשוט להבנה ולא יצריך ידע משפטי.
26.
כיום מקור המידע העיקרי לציבור בנושא תכניות השב"ן הוא הקופות, שהן הגורם נותן השירותים. עד כה לא פרסמה מועצת הבריאות מידע לציבור. ניתן גם לפרסם מידע השוואתי על תכניות השב"ן באתר האינטרנט של המשרד. ראוי שבמסגרת המידע שהקופות מפרסמות על השב"ן הן יעשו שימוש מהותי בדוגמאות כדי להבהיר את זכויותיו של העמית. 

27.
הקופות לא מעבירות לעמיתים דוח פעילות שנתי מרוכז או דוחות כספיים. מן הראוי שהקופות ידווחו לעמיתים אחת לשנה לפחות על הפעילות השנתית בתכנית ועל מה שהתחדש בה. דוח כספי יאפשר לעמיתים לסקור את היקפי ההכנסות וההוצאות בתכנית, את תוצאות הפעילות ואת ניצול העודפים, אם הצטברו, או ההתמודדות עם הגירעונות, אם נוצרו. על הקופות לשקול פרסום הדוחות הכספיים בסניפי הקופות ובאתר האינטרנט שלהן. 

28.
הקופות מספקות שירותי בריאות על פי הסל, ואלה ממומנים ע"י מיסי בריאות המועברים באמצעות המוסד לביטוח לאומי וע"י העברות תקציביות ממשרד האוצר. שילוב המקורות ומתן שירותים מסוגים שונים מחייבים פורום ניהולי רחב של התכניות. מהבדיקה עלה שבכללית ובמכבי נדונים בנפרד נושאי השב"ן, הן השוטפים והן המיוחדים, ואילו במאוחדת ובלאומית הנושאים נדונים במסגרת הפעילות השוטפת של הקופות. אין שילוב של נציגי ציבור באף קופה. 

29.
לנוכח היקפי הפעילות הנרחבים של תכניות השב"ן, מספר העמיתים בהן (70% מכלל מבוטחי הקופות), והצורך בהפרדה בין פעילות הקופות על פי הסל ובין פעילותן בתכניות השב"ן, נדרשים פיקוח, בקרה ושקיפות. בהקשר זה נשאלת השאלה אם לא ראוי שבמוסדות המנהלים של תכניות השב"ן בקופות, כולל הוועדות הדנות בהשגות ובערעורים של המבוטחים כלפיהן, ישולבו גם נציגי ציבור כדי לשמור על האינטרסים של העמיתים. כן ראוי לפרסם בציבור את הביקורת שעשו רואי החשבון של הקופות או רואי חשבון בלתי תלויים בקופות מטעם המשרד, כדי לוודא שהקופות בודקות את תחומי התפר בין הסל לתכניות השב"ן ויוצרות הפרדה כלכלית-חשבונאית. 

ב. 
תגובות המבוקרים

משרד הבריאות 

5.
משרד הבריאות אינו סבור כי הביטוי הכספי של צורת ההתחשבנות בין הקופות לשב"ן, מצדיק גריעה ממקורותיהן של קופות החולים, שכן ההיקפים הכספיים של ה"חיסכון" לסל הבסיסי אינם מהותיים, ביחס לכלל הוצאותיהן של קופות החולים. הנושא נבדק מעת לעת על ידי משרד הבריאות, ובעת הדיון על הסכמי הייצוב עם קופות החולים. עמדת משרד האוצר, כי אין מקום לבחון העניין, בתקופה לגביה קיימים כבר הסכמי ייצוב עם קופות החולים, מקובלת על משרד הבריאות.

משרד האוצר - אגף תקציבים

8.9.
חוק ביטוח בריאות ממלכתי, התשנ"ד-1994 (להלן - החוק), קובע כי לכל תושב יינתן, באמצעות קופות החולים, סל שירותים בסיסי הקבוע בחוק, באופן שוויוני. בכלל זה אוסר החוק על קופות החולים להפלות במתן סל השירותים לפי החוק, בין מי שחבר בתוכנית שב"ן, לבין מי שאינו חבר בתוכנית כזו. 

לדעת משרד האוצר, מימון השירות הרפואי הניתן בתוכנית השב"ן, מתוך מקורות המימון המיועדים לסל השירותים הבסיסי, גורם להפליה, האסורה לפי החוק. מימון השירות בשב"ן מתוך מקורות המימון של הסל הבסיסי, משמעו שימוש במקורות המימון השוויוני באופן לא שוויוני, שכן בדרך זו, מי שידו משגת לשלם לתוכנית שב"ן, יקבל את השירות הרפואי במימון מקורות המימון, ברמה גבוהה יותר, תמורת תשלום בעד שווי ההפליה שבינו לבין החברים האחרים בקופה.

מי שבוחר לצאת ממסגרת השירות הציבורי, אשר מבוסס על שוויון בין התושבים הזכאים, לשירותים אלה, אינו זכאי לקבל במקביל, מימון מתוך מקורות המימון של סל השירותים, שנועד לספק את סל השירותים הבסיסי-השוויוני. חוק ביטוח בריאות מבטיח שירות רפואי ציבורי-שוויוני, ואינו מקנה לתושב "שובר" בשווי השירות הציבורי אותו ניתן להמיר לכסף או שווה כסף.

מכאן, שהשתתפות של הסל הציבורי במימון חלקי של תוכנית השב"ן, והשתתפות של הקופה הציבורית במימון שירות פרטי - אינה ראויה, ואינה עולה בקנה אחד עם הוראת סעיף 10(ב)(1) לחוק, הקובע כי שירותי השב"ן יינתנו אך ורק במסגרת המקורות שנגבו לענין זה, ממי שהצטרף לתכנית. היינו: שלא ממקורות המימון העומדים לרשות קופות החולים, למימון סל השירותים הבסיסי. 

במצב בו מבוטח בוחר להשתמש בשב"ן ולא בסל הבסיסי, הרי שהמשאבים הנחסכים על-ידי הקופות, משמשים, באופן אוטומטי, לשיפור השירותים הניתנים לשאר האוכלוסייה הנזקקת לשירותים הנכללים בסל - בדרך כלל אוכלוסיה חלשה יותר מבחינה כלכלית. 

לדעת משרד האוצר, לענין זה, אין מקום לקבוע דין שונה, בין עמית בתכנית השב"ן, לבין מבוטח הקונה ביטוח מחברה מסחרית אחרת. מכאן, כשם שחברות הביטוח אינו נשענות על מקורות המימון הציבוריים, לצורך מימון פעילותן, הוא הדין גם לתוכניות השב"ן. 

תוכנית השב"ן מחייבת טיפול שוויוני בין העמיתים בקופה. עצם קיומה אינו פוגע בשוויון על פי חוק ביטוח בריאות, כל עוד אינה נשענת על מקורות המימון הציבוריים לפי החוק. לדעת משרד האוצר, אין בקיומה של תוכנית השב"ן פגם ערכי, שכן השירותים הניתנים בתוכניות השב"ן, אינם שירותים חיוניים, והשירות הבסיסי ניתן במסגרת סל הבסיס, שהוא שוויוני לכל. 

משרד הבריאות 

11.
לדעת משרד הבריאות, אין מקום לתיקון החוק, כי תיקונו יגרום להפרה של עקרון השוויון, שהוא מעקרונות היסוד של חוק ביטוח בריאות ממלכתי. תיקון כזה ישנה באופן מהותי את אופי הזכות הנתונה לפי חוק ביטוח בריאות ממלכתי, מזכות לשירות בפועל, לזכות לתגמול כספי, מכיוון שלא ניתן יהיה  להסביר אבחנה בין זכויות מבוטח בשב"ן לסבסוד מכספי הסל הבסיסי, לבין זכות של אדם המבוטח בביטוח מסחרי, או הקונה  את השירות מכספו, ושאינם זכאים לסבסוד כזה.

קופת חולים לאומית 
13.
בספרי החשבונות של קופת חולים לאומית יש עתה הפרדה בין חשבונות "סל שירותי הבריאות" ו"שירותי הבריאות הנוספים". לבקשת משרד הבריאות, מוגש דו"ח על ביצוע ההתחשבנות, אחת לשנה. 

משרד האוצר - אגף שוק ההון, ביטוח וחיסכון
14.
מבוטח שרכש ביטוח בריאות בחברת ביטוח, זכאי לקבלת הכיסוי הביטוחי, ללא קשר למימוש זכויותיו כלפי קופות חולים.

גובה הפרמיות למבוטח בשוק הביטוח, משקף במצב של שיווי משקל תחרותי, את עלות התביעות הצפויות, ובכלל זה מתחשב בקיומו של כיסוי ברבדים אחרים. לפיכך, הפיצוי שמספקת חברת הביטוח, במקרה שבו המבוטח מממש את זכויותיו בתוכניות השב"ן, מפחית את עלות התביעות. מצב דברים זה, מפחית גם את גובה הפרמיות שמשלמים המבוטחים בגין הביטוחים הפרטיים.

16.
הסדר ההתחשבנות בין קופות חולים לחברות הביטוח אינו עוסק בחלוקת הרווח העודף ביניהן, אלא מקטין את כפל הביטוח למבוטח. כללי התחשבנות ברורים בין הגופים מבטיחים כי  לצרכן יהיה מידע מפורט לבחינת האפשרויות העומדות בפניו. 

המפקח על הביטוח יפעל להקטנת כפל הביטוח באמצעות הסדרה, אשר תביא להגברת המודעות של המבוטחים לענין תוכניות ביטוח, שבהן נכלל כיסוי ביטוחי ברובד נוסף מעל השב"ן. הסדרה זו תאפשר להגדיל את הזמינות לביטוחי בריאות הכוללים כיסוי משלים לכיסוי הניתן על ידי תכניות השב"ן,  ומתחשבים בזכויות הניתנות בשב"ן.

כן יגובשו כללי התחשבנות סימטריים בין קופות חולים ברובד השב"ן לחברות ביטוח. 

קופת חולים לאומית 
17.
אין כל מניעה חוקית להפעלת הרובד השלישי, העוסק בעיקר בתחומים שאינם מכוסים במסגרת שירותי הבריאות הנוספים.

משרד הבריאות 

18.
המעורבות של קופות החולים בשיווק פוליסות מסחריות, המשיקות או חופפות לתחומי הכיסוי הכלולים בתוכנית השב"ן, ומיועדות לפלח מבוטחים מועדף, עלולה לפגוע בתמריץ שלהן להעמיק ולטייב את מערך הזכויות בתוכנית השב"ן, המיועדות לכלל המבוטחים, כולל אלה שאינם יכולים להצטרף לפוליסות ה"מסחריות", בשל מצבם הרפואי, ולהביא לניוונן של תכניות אלה. לפיכך, משרד הבריאות מתנגד למעורבות קופות החולים בשיווק פוליסות בריאות מסחריות, המשיקות או חופפות לתחומי כיסוי הכלולים בתוכנית השב"ן, אך אינו מתנגד לשיווק פוליסות בתחומים המנותקים לחלוטין מתחומי הכיסוי של השב"ן, כגון תחום הביטוח הסיעודי, ביטוחי נוסעים לחו"ל וכדומה.

משרד האוצר - אגף שוק ההון, ביטוח וחיסכון
18.
ניתן להוסיף רובד מסחרי לחברי קופות חולים. מדובר בשני רבדים שונים שמנוהלים בידי גופים שונים - קופת החולים וחברת ביטוח, ועל כן אין תלות בין זכויות החברים בשני הרבדים, או חשש מפני זליגת כספים בין התכניות. 
לדעת אגף שוק ההון, העמדה של משרד הבריאות, לפיה אין לאפשר לקופות חולים למכור רובד ביטוחי נוסף לשב"ן במבנה הקיים, אינה עקבית עם עמדתו של משרד הבריאות שלא להתנגד לקשרי בעלות בין קופות חולים לחברות ביטוח, שהרי מטרתם של קשרי בעלות כאלה היא לאפשר, בין היתר, שיווק רבדים ביטוחים נוספים לחברי קופת החולים.

קופת חולים לאומית 
20.
ההתקשרות עם חברת השיווק הינה מוצלחת. יחד עם זאת, קופת חולים לאומית תפעל לשיפור ההסכמים שיש לה עם חברת השיווק.

משרד האוצר - אגף שוק ההון, ביטוח וחיסכון
22.
השיקולים של ממשלות ישראל להפריד בין המגזר הציבורי לבין השוק הפרטי, חלים גם על תוכניות השב"ן. כשם שהמדינה אינה אמורה לעסוק בעסקים פרטיים, כך גם גופים הפועלים על פי חוק ועל בסיס תקציב ציבורי, לרבות תקציב המדינה, אינם אמורים לעסוק בעסקים פרטיים. כך למשל, בעלות של קופת חולים בחברת ביטוח משמעותה עיסוק של גוף ציבורי, מתוקצב, בפעילות פרטית שאין לה נגיעה לפעילות ציבורית. 

עמדה זו עולה בקנה אחד עם הוראות הדין המסדירות את הפיקוח והבקרה על פעילות הביטוח המסחרית, ההחזקות של קופות החולים בתאגידים אחרים, ומתכונת הפעילות הציבורית של הקופות. 

בהתאם להוראות חוק הפיקוח על שירותים פיננסיים (ביטוח), התשמ"א-1981 (חוק הפיקוח על הביטוח), קיימת הבחנה בין פעילות הביטוח המסחרית, הנתונה תחת פיקוח לפי הוראות החוק האמור, לבין הפעילות הציבורית של קופות החולים, אשר כפופה להוראות חוק ביטוח בריאות ממלכתי, התשנ"ד-1994 (חוק ביטוח בריאות). בהתאם להוראות חוק הפיקוח על הביטוח, הוראות החוק אינן חלות על קופות החולים, ובכלל זה על תוכניות לשירותי בריאות נוספים, לפי סעיף 10 לחוק ביטוח בריאות (שירותי בריאות נוספים שאינם כלולים בסל השירותים והתשלומים של הקופה). 
לדעת אגף שוק ההון, אין מקום לחילוקי דעות בעניין הגדרת המונח "תחום בריאות", לענין סעיף 29 לחוק ביטוח בריאות (שליטה בשיעור כלשהו בתאגיד אחר(. עיסוק בביטוח אינו עיסוק "בתחום הבריאות". פוליסת ביטוח בריאות, כמו כל עיסוק אחר בביטוח, הוא עיסוק בתחום השירותים הפיננסיים. העיסוק של קופות החולים, לעומת זאת, אינו בניהול כספי ובצבירת עתודות אקטואריות, אלא במתן שירותי בריאות בעין, במסגרת מקורות המימון הקבועים בחוק ביטוח בריאות (שהם מקורות מימון ציבוריים), וזאת בשונה ממתכונת הפעילות של מבטח לפי חוק הפיקוח על הביטוח. לענין זה, העמדה החד-משמעית של היועצים המשפטיים של משרד האוצר היא כי אין לראות בביטוח סיעודי מסחרי כעיסוק "בתחום הבריאות" לענין סעיף 29 לחוק ביטוח בריאות.
הפרשנות, לפיה עיסוק ב"תחום הבריאות" כולל בתוכו עיסוק בתחום ביטוחי הבריאות הוא לדעת אגף שוק ההון, בלתי סביר, באשר הוא מאפשר למעשה בעלות של קופות החולים על מגוון רחב של חברות: חברות תרופות (אשר בוודאי קשורות ל"תחום הבריאות"), חברות לפיתוח תוכנות בתחום הבריאות וכדו'. כל אלה הן פעילויות השייכות לסקטור הפרטי, אשר אין מקום להרחיב את פעילותן של קופות החולים לגביהן.  

היבט עיקרי נוסף של קשרי הבעלות בין הקופה לבין המבטח, הוא החשש כי קשרי בעלות אלה ייצרו שוק שבוי ללא תחרות אמיתית, אשר יתרכז בארבע קופות חולים שיכתיבו את הבחירה של כיסויי הביטוח, שיעור הפרמיות וזהות חברת הביטוח.

לענין קופת חולים כללית, בתיקון לחוק ביטוח בריאות, במסגרת הוראת המעבר שבסעיף 18(ב) לחוק ההסדרים במשק המדינה (תיקוני חקיקה להשגת יעדי התקציב לשנת 1997), התשנ"ז-1996, נקבע כי הוראות החוק המתוקן חלות גם על החזקות היסטוריות של קופת החולים, וניתנה להן תקופת מעבר של שנה אחת שבה על הקופות להיפטר מהחזקותיהן האסורות. תקופה זו עברה מזמן. 

נוכח האמור, ועל רקע ההשלכות הרוחביות הנוגעות לנושא, עמדת אגף שוק ההון היא כי פתרון הבעיה מחייב לנקוט בפעולות שיביאו לניתוק מבני ברור בין הסקטור הפרטי לציבורי.  

אגף שוק ההון יפעל ליישום מדיניות הממשלה להפרדה בפעילות של הסקטור הציבורי והסקטור הפרטי, לרבות לעניין קשרי בעלות ביניהם.  

קופת חולים לאומית 
25.
תוכנית השב"ן של קופת חולים לאומית נוסחה מחדש בשנת 2004, על ידי צוות משפטנים ויועצי ביטוח. התוכנית היא מסמך משפטי מורכב. בחוברת השב"ן יש טבלה תמציתית של הזכאויות. כן מופיע מידע כללי באתר האינטרנט.

28.
לקופת חולים לאומית יש מנהל שב"ן ומנהל רפואי לשב"ן. 
נושאי השב"ן נידונים עתה בנפרד מנושאי הסל.
בדירקטוריון הקופה, שהוא הגוף הניהולי העליון של הקופה, מכהן נציג  ציבור.
אמצעים להגברת התחרות בין קופות החולים 

וניידות המבוטחים ביניהן 

הגופים המבוקרים: משרד הבריאות; משרד האוצר; רשות הדואר; המוסד לביטוח לאומי; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
מחמת עיוות בנוסחת הקפיטציה, ההקצאה בעבור הצעירים והבריאים גבוהה מהעלות המחושבת על פי צריכת השירותים בפועל, ואילו ההקצאה בעבור קשישים וחולים נמוכה מעלות השירותים המסופקים למבוטחים אלה. בשל המצב כיום, קופות החולים מעדיפות מבוטחים צעירים ובריאים על פני האחרים, ואין די תמריצים לשמר את המבוטחים הקשישים והחולים בקופה, מה גם שניידותם של אלה מועטה. יוצא אפוא שמשתלם לקופות החולים להשקיע משאבים במבוטחים צעירים יותר מאשר במבוטחים מבוגרים. 

2.
הניידות אינה אמצעי יעיל להגברת התחרות בפריפריה, וההיצע ומידת התחרותיות בפריפריה נמוכים מאלה שבמרכז הארץ.

3.
מבוטח שאיחר את מועד ההרשמה ייאלץ להמתין עד ארבעה וחצי חודשים (בעבר עד תשעה חודשים) מיום הרישום בדואר ועד שרישומו בקופה החדשה יהא תקף. בפרק זמן זה עליו להמשיך לקבל שירותים בקופה אותה ביקש לעזוב.

4.
מן הראוי שהמשרד יבחן, לאורך תקופה מסוימת, את השפעת השינויים בחקיקה על הניידות בין הקופות, ואף ישקול אפשרות לקיצור נוסף של הליך המעבר מקופה לקופה ואף אפשרות למעבר מיידי בעתיד.

5.
לעתים מבוטח הנתון בעיצומו של טיפול מסוים והעובר מקופה לקופה, הטיפול בו נפסק; עניין זה עלול לשמש חסם ניידות במעבר בין הקופות. היעדר הבטחה לרצף טיפולי עלול לשמש חסם ניידות במעבר בין הקופות, ועל המשרד לתת דעתו על כך.

6.
מבוטח העובר מקופה לקופה אינו יכול להוסיף להיות עמית בתכנית השב"ן של הקופה שעזב, ואם יבקש להצטרף לתכנית השב"ן של הקופה שהוא עובר אליה, הוא ייאלץ להמתין פרק זמן הקרוי תקופת אכשרה עד שיוכל להשתמש בשירותים הרפואיים הכלולים בתכנית השב"ן.

7.
מבוטחים שעוברים למכבי, למאוחדת וללאומית, המצטרפים לתכניות השב"ן שלהן והנזקקים לשירותים רפואיים בפרקים המחייבים תקופות אכשרה אינם זכאים לטיפולים בתחומים אלה עד לסיום תקופות האכשרה הנדרשות בכל פרק. יוצא אפוא שעניין תקופות האכשרה עלול להרתיע רבים מהמבוטחים המבקשים לעבור לקופת חולים אחרת. 
8.
מבוטחים רבים שהם עמיתי שירותי בריאות נוספים (שב"ן)  שעלולים להינזק עקב המעבר מקופה לקופה יימנעו מלעבור. 
9.
בדצמבר 2005, מועד סיכום הביקורת, עדיין נדרשו משפחות חד-הוריות לשלם לשב"ן במאוחדת תעריף גבוה מזה שמשלמות משפחות חד-הוריות לשב"ן בקופות אחרות; לפיכך תעריף זה עשוי לשמש חסם המונע בעד משפחות חד-הוריות מלהצטרף למאוחדת.

10.
שייכות לתכנית ביטוח סיעודי קבוצתי באחת הקופות עלולה לשמש חסם במעבר מקופה לקופה. אדם אינו יכול להצטרף לקופה אחת ולהוסיף להיות מבוטח בביטוח הסיעודי של הקופה שעזב, אלא אם יעבור לפוליסה מסוג פרט, בדרך כלל בפרמיה גבוהה יותר; הצטרפות לביטוח סיעודי קבוצתי בקופה החדשה מותנית במילוי הצהרת בריאות ובהסכמת חברת הביטוח. 

11.
בשנת 2004 הוציא המפקח על הביטוח באגף שוק ההון, הביטוח והחיסכון במשרד האוצר (המפקח), הנחיות שלפיהן כאשר אדם עוזב פוליסה קבוצתית, על חברת הביטוח להציע לו פוליסה אחרת מסוג פרט (ביטוח שאינו במסגרת ביטוח קבוצתי), בלא חיתום מחדש, לפי העיקרון של ברות הביטוח (זמינות של ביטוח המשך למבוטח). 
12.
ההוראות החדשות של המפקח אינן אלא פתרון חלקי של הבעיה, שכן פרמיית הביטוח של פוליסות הפרט עלולה להיות גבוהה במידה ניכרת מהפרמיה ששולמה בעד הפוליסה הקבוצתית (מאות ש"ח לעומת עשרות ש"ח). מבוטחים מבוגרים עלולים לשלם פרמיה ששיעורה גבוה מאוד ביחס להכנסתם. עקב זאת הם עלולים להימנע מלעשות ביטוח סיעודי, ולפיכך לא יהיה כל ביטוח שיכסה את סכומי הכסף הגבוהים שייאלצו להוציא בעבור טיפול סיעודי. הדברים עלולים להגיע לידי כך שהמדינה תידרש לשאת בעלות הטיפול הסיעודי באותו אדם (העלות עשויה להסתכם בכ-15,000 ש"ח לחודש - סכום גבוה פי חמישה בקירוב משכר המינימום); ולחלופין עלולה להיגרם פגיעה קשה במעבר מבוטחים בין הקופות ככל שהמבוטחים מבוגרים יותר. 
13.
משנת 2004 פעל המפקח על הביטוח כדי לסייע לעוברים מפוליסת ביטוח סיעודית קבוצתית לפוליסה סיעודית מסוג פרט, אולם התעריפים של פוליסה כזו גבוהים יותר מתעריפי הפוליסה קבוצתית. גם עניין הביטוח הסיעודי למבוטחי מכבי טרם הוסדר. מכאן יוצא אפוא שהתחרות בין קופות החולים עדיין מוגבלת וכי עדיין יש חסמים שעלולים למנוע מן המבוטחים לממש את זכותם לעבור מקופה לקופה. על המשרד לבחון כיצד משפיעים החסמים על הניידות בין הקופות, ואף לנקוט פעולות כדי לקיים את התחרות בין הקופות, תחרות המיועדת לטובת הכלל. 
14.
סעיף 48 לחוק קובע כי תוקם מועצה לביטוח הבריאות הממלכתי (להלן - מועצת הבריאות), ובראשה יעמוד שר הבריאות. סעיף 52 לחוק קובע כי בין תפקידי מועצת הבריאות: "לפרסם מידע עדכני ושוטף לחברי קופות החולים בדבר זכויותיהם לפי החוק, השירותים העומדים לרשותם, היכן ניתן לקבלם ומי הם נותני השירותים מטעם כל קופת חולים". מהדוחות הכספיים של מועצת הבריאות עולה כי בשנת 2004 לא היו למועצה הוצאות בעבור פרסום. 
15.
במועצת הבריאות פועלות שמונה ועדות ובהן ועדת פרסום. בשנת 2002 הפיצה מועצת הבריאות חוברת מידע בנושא זכויות הציבור על פי חוק ביטוח בריאות ממלכתי. ביוני 2004 החליטה ועדת הפרסום לפרסם מסמך שיכלול רק את העדכונים למידע שפורסם בחוברת הזכויות. חברי הוועדה הסכימו פה אחד שמן הראוי שתכניות השב"ן ייכללו במסמך העדכון. עד אוגוסט 2005, מועד סיום הביקורת, לא הופץ המידע לציבור. יש לפעול לפרסום מידע כאמור לציבור. מן הראוי שהמשרד או מועצת הבריאות ישקלו להפעיל מרכז מידע שינוהל בידי גורמים בלתי תלויים, שיוכל להשיב על פניות הציבור ולספק לציבור מידע כללי על זכויותיו. 
16.
עד מועד סיום הביקורת לא פרסם המשרד הודעה לציבור בדבר השינויים שחלו בחקיקה, ואף לא עדכן את השינויים באתר האינטרנט שלו. על המשרד לעדכן את המבוטחים, כדי שיוכלו לממש את זכויותיהם. 
17.
מסקר מ-2005 שבחן את דפוסי התלונות של לקוחות קופות החולים,  עלה כי 84% מהמבוטחים אמרו כי לא הובא לידיעתם מידע שלפיו הם רשאים להתלונן או כי אינם זוכרים שהובא לידיעתם מידע כזה. מן הראוי שהמשרד והקופות יפרסמו ברבים מידע הנוגע למוסדות ולגופים שבהם אפשר להגיש תלונות.

18.
הציבור מתקשה להשוות בין קופות החולים; כאמור, המשרד אינו מפרסם מדדי איכות השוואתיים, ואין בנמצא מרכז מידע שיספק נתונים השוואתיים בין קופות החולים ברמת הפרט. נוסף על כך, קופות החולים נבדלות זו מזו בתכניות השב"ן ובתעריפי השב"ן שלהן. לפיכך, מבוטח השוקל לעבור מקופה לקופה והנזקק לשם כך לנתונים רבים שעליו להביא בחשבון, נבצר ממנו להשיג נתונים כאלה: אין בידו מידע על איכות השירותים ועל מדיניות הבריאות הראויה שישמש לו כאמת מידה, ויש שהנתונים הנגישים לו אינם מתיישבים זה עם זה. יוצא שלמבוטחים אין די מידע הנחוץ להשוואת רמת השירות בקופה שהם מבוטחים בה לזו של קופות אחרות. מתן פומביות למידע תביא לידי הגברת התחרות ההוגנת והגברת יכולת הבחירה של המבוטח.
19.
לציבור אין די מידע כדי לבחור את תכנית השב"ן המתאימה ביותר לצרכיו. כל קופה הכינה תקנון לתכניות השב"ן שלה. לעתים הניסוח בתקנון אינו נהיר דיו. נוסף על כך, המשרד ומועצת הבריאות לא ריכזו באופן מאורגן ושיטתי מידע הנוגע לקופות בעבור ציבור המבוטחים, ולפיכך לא היו בידי המבוטחים די נתונים כדי להחליט באיזו קופה כדאי להם לבחור. אין בנמצא מסמך המשווה בין תכניות השב"ן ולא מוקד מידע, שמופעל בידי מומחים בלתי תלויים בקופות, שיוכלו להשיב על פניות הציבור ולספק לציבור מידע כללי על זכויותיו.
20.
מן הראוי שהמשרד ישקול להקים מרכז מידע בלתי תלוי שיספק את המידע למבוטחים ובכך תיפתר הבעייתיות הכרוכה בכך שנותן השירותים הוא המספק את עיקר המידע באשר לזכויות הלקוחות.
21.
תקנות ביטוח בריאות ממלכתי (הקצאה לקופות החולים), התשנ"ה-1995, קבעו את נוסחת הקפיטציה המשמשת להקצאת הכספים בין קופות החולים. הנוסחה קובעת משקל יחסי לכל קבוצת גיל, המשקף את ההבדלים בשיעורי ההוצאות של הקופות בעבור המבוטחים. ככל שנוסחת הקפיטציה תיטיב לשקף את הצרכים הרפואיים ואת סדרי העדיפויות הראויים, גדלה הסבירות שהקופות יספקו לחולים שירותים המתאימים לצורכיהם, ושתפחת נטייתן להעדיף מבוטחים "רווחיים" יותר. כעשר שנים לאחר שנחקקו תקנות הביטוח הממלכתי, נמצא שהשוק עדיין אינו משוכלל וכי הקופות נבדלות זו מזו בהרכב המבוטחים שלהן: בכללית יש שיעור גבוה במיוחד של קשישים ושל חולים כרוניים, ובכמה מאזורי הארץ אין תחרות בין הקופות.

22.
הוועדה שדנה בעדכון נוסחת הקפיטציה - הקצאת מקורות בין הקופות, ציינה כי למשרד חסרים נתונים אובייקטיביים שיאפשרו הקצאה מיטבית של המשאבים. המשרד לא פעל להגדיר את הנתונים החסרים ולהשיגם, ואף לא קבע לוחות זמנים לשיפור תשתית הנתונים. מן הראוי שיעמדו לרשות מקבלי ההחלטות מיטב הנתונים הנדרשים כדי לחלק את משאבי תקציב הבריאות בדרך הראויה וההוגנת ביותר. מן הראוי שבידי המשרד יהיו נתונים אמינים ואובייקטיביים על מבוטחי הקופות, שכן בזכות זאת לא ייאלץ המשרד להסתמך באופן בלעדי ולא מבוקר על נתוני הקופות.
23.
למדיניות הקפיטציה הפנימית של הקופות עשויה להיות השפעה בטווח הארוך על תנועת מבוטחים בין הקופות, על האיתנות הפיננסית של הקופות ועל מבנה ענף קופות החולים. לפיכך, מן הראוי שמשרד הבריאות ומשרד האוצר ינהלו מעקב אחר חלוקת המשאבים הפנימית בקופות החולים (מרובד ההנהלה לרובד המחוזות), ועל ההשפעות האפשריות של אופן חלוקה זה על מצבן הפיננסי של הקופות, על ניידות המבוטחים ביניהן ועל מבנה הענף ואיכות השירות. מן הראוי שמערכת ההקצאה תשקף גם תכנון ארוך טווח ולא תסתמך רק על המצב בפועל. 
24.
יש לחזור ולשקול את שינוי מנגנון התגמול של הקופות. מן הראוי לבחון גם הצעות להנהיג שיטת תגמול שתשלב רכיבים פרוספקטיביים (תגמול מראש) כנהוג היום, עם רכיבים רטרוספקטיביים (תגמול בדיעבד), באופן שהקופות יקבלו תגמול בהתאם להוצאותיהן בפועל או בהתאם לעמידה ביעדים שיקבע הרגולטור, כגון: תגמול על מדדי איכות, מעקב אחר חולים, קידום פרוייקטים כלל-ארציים, קידום אוכלוסיות מסוימות וכדומה. שיטת החישוב אכן מורכבת, ובכל זאת אל לנו לבוא לכלל מסקנה שאין טעם לשוב ולבחון אותה או לעדכן אותה דרך קבע. נהפוך הוא - יש לפתח מנגנון קבוע שיעסוק באופן שוטף בבחינה ובעדכון תקופתי של הנוסחה הנהוגה כיום, בהתאם לנתונים אובייקטיביים שייאספו בקביעות.
25.
בקופות החולים כללית, מאוחדת ולאומית קיימת, לכאורה, תופעה נפוצה של גיוס מבוטחים באמצעים בלתי כשרים, באופן שאינו מתיישב עם התקנות. המעשים הללו אף מעוררים חשד לעברות פליליות. 

26.
סעיף 21 (א) לחוק ביטוח בריאות ממלכתי, התשנ"ד-1994 קובע: "קופת חולים תתן לכל מי שהיא אחראית כלפיו ... את כל שירותי הבריאות ... ללא כל הפליה". מהתיעוד עלה כי כללית ומאוחדת התקשרו עם אנשי קשר מן המגזר החרדי, אולם לא לצורך מתן שירותי רפואה אלא כדי לחזק את הקשר עם האוכלוסייה הדתית, לשפר את איכות השירות שהיא מספקת להם ולהעניק שירות מיוחד המותאם לקהל החרדי. בכך מתעורר חשש לאפליה במתן שירותי בריאות.

27.
ביולי 2005 כתבה הסמנכ"לית לפיקוח על קופות החולים ושירותי בריאות נוספים למנכ"ל מאוחדת, כי התרשמה מהתיעוד שהועבר אליה כי הקופה מעסיקה בעלי תפקידים הממונים על שיווק, וכי אלה קושרים קשרים עם נציגי קהילות כדי לנצל את המהלכים שיש להם בחוגים אלה לגיוס קבוצות מבוטחים. שיטות אלה אינן מתיישבות עם הוראות החוק והתקנות לעניין איסור פעילות באמצעות שתדלנים, ועם הנחיות המשרד.

28.
בשנת 2004 עברו רק כ-40,000 מבוטחים בוגרים מקופה לקופה, ונראה שרובם עברו מסיבות שאינן קשורות ל"מלחמת המעברים". יוצא שקופות החולים והמשרד משקיעים משאבים רבים וזמן ניהולי יקר בניסיון לטפל בתופעה, והקופות אף עשויות להימנע מהסדרים משותפים שעשויים למנוע כפל שירותים ולחסוך בהוצאות המשק לבריאות. 

29.
כמה מהקופות מנסות למשוך אליהן מבוטחים באמצעות מתנות וכסף מזומן, ובכך הן או מי שפועל מטעמן מנצלים את המצוקה הכלכלית של אלה מן המבוטחים שאינם ערים לבעיות הכרוכות במעבר לקופה אחרת. יוצא אפוא שכספי ציבור שיועדו לשיפור סל השירותים ורמת השירותים מנוצלים לצורך פעילויות שלעתים הן לא חוקיות וכמו כן אינן מועילות לבריאות הציבור.
30.
ביוני 2004 כתבה הסמנכ"לית למנכ"לי הקופות כי נמצאה זיקה הדוקה בין התלונות והפעולות הבלתי חוקיות שבוצעו לבין פעילותם של קבלני שירות חיצוניים במסגרת מיזמים המספקים שירותי מרפאה לקופות החולים וכי כל המיזמים של הקופות פועלים בלא אישור כנדרש, וביקשה כי הקופות יודיעו למשרד עד ה-1.9.04 כי פעילויות אלה הופסקו. עד מועד סיום הביקורת לא הודיעו הכללית, מאוחדת ולאומית, על הפסקת הפעילות כאמור.

31.
המשרד לא עושה שימוש בקובצי הביטוח הלאומי כדי לנהל מעקב אחר תנועות חריגות של מבוטחים או כדי לנתח אותן.

32.
נציבת הקבילות קיבלה תלונות רבות ממבוטחים הגרים ביישוב מסוים שעברו לקופה אחרת וביקשו לבטל את המעבר. אולם נציבת הקבילות פותרת את הבעיות ברמת הפרט בלבד, בדרך של "החזרת" המבוטחים לקופה שעזבו, ולרוב אינה מביאה לידיעתו של המשרד את הבעיות שהתעוררו ביישובים הללו.

33.
על המשרד לעשות שימוש בנתונים העומדים לרשותו - נתוני המוסד לביטוח לאומי, תלונות לנציבת הקבילות ומידע המתקבל מהקופות, כדי לקבל אינדיקציה ראשונית על מעברים חריגים. ואם אכן יתגלו תופעות כאלה על המשרד לשקול המשך הבדיקה ובכלל זה ייזום של ביקורת-חקירתית שמטרתה לגלות את האחראים ואת מקורות המימון.

34.
על הנהלות הקופות לשאת במלוא האחריות לבקרה, לפיקוח ולדיווח למשרד בכל הנוגע להתקשרויות של קופות החולים עם קבלנים חיצוניים ולפעילות המתבצעת בשם הקופה, במישרין או בעקיפין. על המשרד לפקח על התקשרויות אלה. 
35.
המשרד פנה בכתב לקופות החולים לקבל את תגובתן בעניין התלונות שנשלחו ללשכת הסמנכ"לית בעניין פעילות בלתי חוקית, אך בכל הנוגע לרובן הוא לא קיבל החלטה לנקוט באמצעים. המשרד לא פנה למשטרה בבקשה לחקור את המקרים שהובאו בפניו.

36.
הסמנכ"לית פנתה ללאומית ביולי 2005 כי קיים חומר מספיק לפתיחת אמצעי אכיפה כנגד קופת חולים לאומית לפי סעיף 37 לחוק. אולם, נמצא כי לא ננקטו הליכים בהתאם לסעיף זה.

37.
הסמנכ"לית לא הפעילה אמצעים מקובלים, כגון ביקורת חקירתית-חשבונאית באמצעות משרדי רואי חשבון חיצוניים, כפי שמקובל בנושאים אחרים שבטיפול יחידתה, כדי לאתר את המקורות הכספיים לפעילויות הלא חוקיות של שלוש הקופות; ופעולה זאת ראוי לעשותה מעת לעת. 
38.
בתוקף אחריותו המיניסטריאלית של משרד הבריאות, עליו לנקוט מגוון אמצעים למיגור הפעילות הבלתי חוקית. באפשרותו לנקוט באמצעים נגד קופות החולים ונושאי משרה בהן בדרך המותווית בסעיף 37 לחוק, וכן עשויים להיות לו כמה כלים נוספים, ובהם איסוף וניתוח מידע וביצוע בדיקה חקירתית-חשבונאית. לשון אחר- עליו לשקול גם את הרחבת מגוון הכלים והאמצעים העומדים לרשותו וכן להוסיף ולפקח על קופות החולים. האחריות מוטלת גם על כתפי הנהלות קופות החולים, ועליהן לפעול בנחרצות בתוך הקופות למיגור התופעה.
39.
הקופות אינן מפעילות באופן שוטף מערכי בדיקה ובקרה פנימיים, בכלל זה מערך ביקורת פנימית, שנועדו למנוע מעובדי הקופה או מגופים הקשורים עם הקופה לפעול שלא כחוק. בכללית אף עלתה הטענה כי הפעילות בשטח, (תחרות בין קופות החולים באותו מחוז או ישוב), היא הקובעת את המדיניות ולא מדובר בהנחיות ומדיניות שקבעה ההנהלה. חובה גם על הקופות לפעול למיגור התופעה ובכלל זה עליהן להפעיל מערך של בקרה וביקורת פנימית.

40.
קשה להבדיל בבירור בין פעילות מותרת של הקופות ובין פעילויות המוגדרות כ"קידום בריאות" או "מידע לציבור" שנועדו למשוך מבוטחים לקופה. גם התקשרות קופות החולים עם גופים חיצוניים בעלי עניין בפרסום, בעיקר במסגרת השב"ן, מקשה על הפיקוח ועל הגדרת הגבולות בתחום השיווק. על המשרד לבחון את נושא השיווק והפרסום בקופות החולים, ולקבוע הגדרות מעשיות שיאפשרו פיקוח על חריגות. האחריות מוטלת גם על כתפי הנהלות קופות החולים ועליהן לפעול בנחרצות בתוך הקופות למיגור התופעה.

ב. 
תגובות המבוקרים

משרד הבריאות

1.
משרד הבריאות ומשרד האוצר תיקנו את נוסחת הקפיטציה, כך שיינתן תגמול גבוה יותר עבור מבוטחים קשישים, ותגמול נמוך יותר עבור מבוטחים צעירים.

4.
המשרד הגדיל את מספר מועדי המעבר בין הקופות, וקיצר את תקופת הוותק המינימלית למעבר מקופה לקופה.

5.
המשרד רואה חשיבות רבה ברצף הטיפול של המעבר מקופה לקופה. לצורך זה נקבעו כללים להעברת מידע רפואי מקופה לקופה.

קופת חולים לאומית 

7.
לדעת קופת חולים לאומית, יצירת תקופת אכשרה הינה הכרחית: מצב בלתי הגיוני הוא כי אדם הזקוק מיידית להשתלת איבר, יעבור לקופת חולים אך ורק במטרה להנות מיידית מתנאים כספיים משופרים, הקיימים לגבי מבוטחים ותיקים.

משרד הבריאות

15.
ועדת הפרסום השלימה ניסוח חוברת מידע, אודות שירותי הבריאות הנוספים. המידע מופיע באתר האינטרנט של המשרד. 


החוברת תפורסם לידיעת הציבור.

17.
הזכות להתלונן ודרכי התלונות, מפורטים בחוברת מידע, לידיעת הציבור.

18.
במסגרת סקרים שמבצע מכון ברוקדייל, בהזמנת משרד הבריאות, מתפרסם מידע השוואתי על קופות החולים. תוצאות סקר מדדי האיכות, שמבצע המשרד באמצעות המכון הלאומי לחקר שירותי הבריאות ומדיניות הבריאות, יפורסמו באופן השוואתי.

20.
עד להקמת מרכז מידע, הכין המשרד, בשלב ראשון, חוברת מידע השוואתי באשר לזכויות הלקוחות.

24.
משרד הבריאות יאמץ את המלצת הביקורת. המשרד בוחן עתה את מנגנון התגמול לקופות.

קופת חולים לאומית 

25.
מבקר הפנים הונחה לבדוק כל מקרה ספציפי שיובא לפניו, ולהגיש דו"ח מיידי.
30.
נושא המיזמים של הקופות נמצא בהכרעת בג"צ. קופת חולים לאומית תפעל בהתאם להחלטת בג"צ, הצפויה בספטמבר 2006.

משרד הבריאות

33.
משרד הבריאות נאבק בתופעה של תחרות פרועה על צירוף מבוטחים לקופות החולים. עם זאת, משרד הבריאות סבור כי האחריות המרכזית בעניין זה מוטלת על קופות החולים והנהלותיהן. סמכויות משרד הבריאות, משאביו, והתפקידים שנכון להטיל עליו, במסגרת משימות הרגולציה המטלות עליו, אינם מאפשרים ריכוז משאבים משמעותיים למיגור התופעה.


בצד אכיפה מוגברת של הכללים הקיימים בידי הנהלות קופות החולים, בידי הקב"טים ובידי גורמי ביקורת הפנים בקופות, יפעל משרד הבריאות לעיגון האיסורים הקיימים כאיסורים פליליים, ובדרך זאת ליצור הרתעה אפקטיבית שאינה קיימת היום במסגרת הדין הקיים. גם פרקליטות המדינה בדעה, כי במסגרת הסמכויות הקיימות היום בידי משרד הבריאות, אין די, ויש לפעןל לתיקוני חקיקה מתאימים.


משרד הבריאות עשה שימוש בסמכויות הנתונות לו - הפחתת הסכומים שרשאיות קופות החולים להוציא, למטרות פרסום, שיווק וקידום מכירות - כלפי שלוש מארבע קופות החולים, שביחס אליהן  הועלו טענות על הפרת כללי השיווק, בכל המקרים בהם היתה בידו התשתית העובדתית והראייתית הדרושה.

אין למשרד הבריאות סמכויות החקירה הנדרשות, לשם איסוף ראיות, בפרט במקרים בהם מעורבים בתופעה גורמים חיצוניים לקופות החולים. 

המשרד יפעל להגדרת חלק מהפרות הכללים, כאיסורים פליליים, וכך לרתום את הסמכויות והמיומנויות החקירתיות של גורמי אכיפת החוק, למיגור התופעה.


משרד הבריאות אינו סבור כי יש מקום לפתוח בביקורת "חשבונאית- חקירתית", בכל מקרה של תנועת מבוטחים "חריגה" בין קופות החולים, כי אין בידיו מידע  מהו התקן שחריגה ממנו תיחשב לסטייה, המחייבת חקירה של המשרד. לדעת  משרד הבריאות, תנועת מבוטחים בין קופות החולים היא מהלך טבעי שיש לעודדו, כחלק מהאמצעים להגברת התחרות בין קופות החולים, ולא ראיה לכאורה להפרת חוק. 

משרד הבריאות פעל להגברת המעבר בין הקופות, על ידי הגדלת מספר מועדי המעבר בין הקופות, וקיצור תקופת הוותק המינימלי, במעבר מקופת חולים אחת לאחרת. משרד הבריאות לא יפעל למניעת מעברים על ידי ביטול רישומים או מעברים, רק על סמך נתונים סטטיסטיים, מה עוד שאין לו, ולדעת  המשרד גם לא צריכים להיות לו, סמכויות למניעת מעברים.


ככל שיש בידי קופות החולים ראיות ממשיות וישירות להפרת הכללים בידי קופות חולים אחרות, חזקה עליהן שתבאנה הדברים לידיעת המשרד, כפי שנעשה בעבר.


משרד הבריאות פועל להפחתה וביטול של ה"חסמים" הקיימים, ביחס למעבר בין קופות החולים, כמו ביטול תקופות ההמתנה במעבר מתוכנית שב"ן (ביטוח משלים של קופת חולים אחת לאחרת), אך גם פועל למניעת תחרות פרועה לגיוס מבוטחים, על ידי תיקוני חקיקה לחיזוק מנגנוני האכיפה, שהם כיום חלקיים ובלתי מספקים.

לדעת משרד הבריאות, אין להרשות, כי מאבק בתופעות פסולות, שכיום אף הולכות ופוחתות בהדרגה, ייעשה בדרך של פגיעה בזכותם של מבוטחים למעבר מקופת חולים אחת לאחרת, ולדרבן בדרך זאת את קופות החולים לפתח ולשפר את השירותים שהן מספקות, ואת רמתם.

קופת חולים לאומית 

39.
מערכי בדיקה ובקרה פנימיים, יבוקרו על ידי מבקר הפנים של קופת חולים לאומית, אחת לשנה.
הקצאת תרופות למבוטחים בקופות החולים
הגופים המבוקרים: משרד הבריאות; משרד האוצר; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
ברוב המקרים שבהם נדחתה הבקשה לאישור מתן תרופה, ניתנה לפונה התשובה "לא בסל להתוויה" ותו לא. הקופות לא צירפו הנמקה מפורטת לסיבות הסירוב ולא פירטו מה כלול בסל להתוויה ובאילו מקרים אפשר לקבל את התרופה המבוקשת. מן הראוי לנמק ולפרט בכתב את הסיבות לדחיית הבקשה ולתאר את ההתוויות שבהן כן יאושר מתן התרופה, במקרים בהם ניתן הדבר, וזאת כדי לאפשר לרופא המטפל ולחולה לבדוק ולבקר את הסיבות לדחיית הבקשה, ובמידת הצורך אף לערער עליה או לשקול צעדים אחרים.

2.
על פי נוהל הכללית, הגורם המרכזי לאישור בקשות לתרופות מסוימות בהנהלה הראשית הוא "צוות אישורים" שחברים בו מנהל המחלקה למעקב ופרויקטים בחטיבת הקהילה ומנהל מחלקת רוקחות. בניגוד לנוהל, רוב הבקשות נבדקות ומאושרות או נדחות, כמחליט יחיד, על ידי ראש אגף רפואה בחטיבת הקהילה, שכלל אינו חבר בצוות. בקשות מעטות נבדקות ומטופלות בידי מנהל המחלקה למעקב ופרויקטים בחטיבת הקהילה. עוד עלה כי התשובות שנשלחות לפונים יוצרות רושם שהבקשה נדונה בוועדה, בעוד שלמעשה בדרך כלל הבקשה נדונה אצל ראש האגף.

3.
לאחר שגורם בכיר ממרכז רפואי ציבורי פנה לראש אגף רפואה, אושר לחולה מתן תרופה, אף שעל פי פרטי הבקשה החולה לא עמד בקריטריונים לקבלתה.
4.
יש חוסר בהירות באשר לקריטריון שלפיו אושר לחולה מתן התרופה. נראה לכאורה כי ההחלטה לאשר במקרה זה את מתן התרופה לחולה נבעה לא רק משיקול רפואי אלא גם מהעדפה בעקבות התערבות עמית ממרכז רפואי ציבורי.
5.
באשר לתרופה נוירולוגית מסוימת, הכללית מערימה קשיים ומכבידה על החולים בדרך שאינה תואמת את הוראות הסל. על המשרד לבחון אם ההנחיות וההגבלות שקבעו הקופות למתן תרופות עולות בקנה אחד עם הוראות הסל ולבדוק אם אין בהן מחסומים ביורוקרטים בלתי מוצדקים למתן תרופות.

6.
עד מועד סיכום הביקורת בדצמבר 2005 לא המציאה לאומית למשרד מבקר המדינה את המידע שדרש בעניין תהליכי אישור התרופות, ולכן הבדיקה בלאומית נמשכת. המשרד כתב למשרד מבקר המדינה בינואר 2006 כי מקבילות שקיבלה נציבת הקבילות לחוק ביטוח בריאות ממלכתי במשרד עולה כי לאומית מטילה הגבלות "חמורות ביותר" על אישורי תרופות.
7.
בכל הקופות אין פיקוח ובקרה על הגורמים המאשרים בקופות את מתן התרופות: אין גורם הבודק ולו באופן מדגמי האם לא נוצל לרעה מנגנון אישורי התרופות והתאפשר ניפוק תרופות לחולים שלא על פי ההתוויות שבסל הקופה ולא אם נשמר עיקרון השוויון כך שתרופה שאושרה לחולה כלשהו תאושר לכל החולים במצב רפואי זהה. 
8.
נבדקו הפיקוח והבקרה של הכללית, מכבי ומאוחדת על תהליך ההקצאה והניפוק של התרופה פלויקס - תרופה המונעת היווצרות קרישי דם. נוכח הליקויים שהועלו באשר לתרופה המסוימת שנבדקה העיר משרד מבקר המדינה לקופות שעליהן לבחון את תהליך האישור והניפוק של כל התרופות, לאתר חריגות וניפוקים שגויים שלא על פי התנאים שהן עצמן קבעו, ובמידת הצורך לנקוט פעולות מתקנות.

9.
בשנים 2002-2004 לא נעשתה באף אחת מהקופות - שירותי בריאות כללית, מכבי שירותי בריאות, קופת חולים מאוחדת וקופת חולים לאומית - ביקורת על ידי המבקר הפנימי או מבקר אחר על מנגנון אישורי התרופות על שלביו ועל הגורמים המאשרים ברמות השונות. 
10.
ללאומית, בשונה משאר הקופות, אין דו"ח מובנה במערכת המידע המאפשר הפרדה בין תשלומי ההשתתפות העצמית של החולה על פי סל הקופה לבין תשלומי ההשתתפות העצמית של החולה לתרופות של בשירותי בריאות נוספים (שב"ן), דבר המונע אפשרות לקיים פיקוח ובקרה נאותים על ניפוקים חריגים של תרופות.

11.
מספר הבקשות לקבלת תרופות שנידונו בוועדת חריגים בכללית הוא נמוך ביותר וכמעט אפסי ביחס למספר המבוטחים שבה ובהשוואה למספר הבקשות שנידונו בקופות האחרות.
12.
יש טעם לפגם בכך שראש אגף רפואה בחטיבת הקהילה, המשמש גורם מחליט יחיד בעבור "צוות אישורים", הוא גם הגורם הקובע אם להעביר את הערעורים על החלטתו, לדיון בוועדת החריגים שהוא עצמו עומד בראשה. 
13.
בביקורת נמצאו מקרים שבהם בקשות לקבל תרופה מסוימת באופן חריג נדחו על ידי ראש האגף ולא הועברו לדיון בוועדת החריגים, ולעומתן בקשה אחרת של חולה אחר, שביקש לערער על אי קבלת אותה התרופה, בקשתו הועברה לדיון בוועדת החריגים ואושרה. יוצא אפוא שהשיקולים בכללית שעל פיהם מתקבלת ההחלטה אם להעביר בקשות לדיון בוועדת החריגים, אינם ברורים. 
14.
בקשה שהופנתה מהרופא המטפל עבור חולה לקבלת תרופה אונקולוגית מסוימת, כחריג, לא אושרה. גם בקשה אחרת עבור חולה אחר שהופנתה על ידי הרופא המטפל בהמשך לבקשה של המכון ההמטולוגי בבית החולים מאיר לקבלת אותה תרופה אונקולוגית, כחריג, גם היא לא אושרה. אין לנהוג בחולים מידת איפה ואיפה בכל הנוגע להעברת בקשות לדיון בוועדת החריגים, והיה מקום לבחון האם מן הראוי להעביר את שתי הבקשות דלעיל לדיון בוועדת החריגים. 
15.
יש מקום שבוועדת החריגים של הכללית יופעל מנגנון במסגרתו יועסקו גורמים מקצועיים שיבדקו את דיוק הנתונים המוצגים בדיון. 
16.
על פי נוהל מכבי, לחולה המבקש לקבל אישור חריג למתן תרופה אין אפשרות להופיע בעצמו או באמצעות בא כוחו בפני ועדת החריגים ולהשמיע את דברו. על מכבי לבחון מחדש את הנוהל הקיים ולשקול לאפשר לחולה או בא כוחו, במקרים מיוחדים, להופיע ולהשמיע את דברו בפני ועדת החריגים. 
17.
למאוחדת אין נוהל פנימי המפרט את הנושאים הקשורים לפעילות ועדת החריגים.

18.
בבדיקת הפרוטוקולים של ועדת החריגים במאוחדת עלה כי בדיונים רבים לא נבחנה כראוי ההשלכה התקציבית הכוללת של הבקשה אלא צוין רק כי מדובר "במקרים רבים" שצפויים גם הם לבקש את התרופה.

19.
בבדיקת הפרוטוקולים של ועדת החריגים במאוחדת עלה כי לא נשקלה עלות הטיפול הרפואי החלופי שהקופה תצטרך לשאת בה אם החולה לא יקבל את התרופה שהוא מבקש מוועדת החריגים - אשפוזים, טיפולים נוספים ועוד.

20.
בבדיקה בלאומית הועלו מקרים שבהם בקשות של חולים לקבל תרופה שאינה בסל נידונו בוועדת הערר. לעומת זאת נמצאו בקשות למקרים זהים שנדונו ונענו רק על ידי מנהל מחלקת תרופות וציוד רפואי בהנהלת לאומית. יוצא אפוא כי ללאומית אין נהלים הקובעים באילו מקרים תידון בקשתו של חולה בוועדת הערר. 
21.
לפניות של חולים המבקשים לאשר להם לקבל תרופה משיבה לאומית כי היא מנועה מלנפק תכשירים שטרם אושרו וטרם הוכנסו לסל שירותי הבריאות, אולם בפועל לא נעשה כל דיון לבחינת הבקשה על פי העיקרים המנחים את ועדות הערר בפעילותן כפי שקבעה הקופה. זאת ועוד, בביקורת נמצא כי לקופה יש ועדת ערר שאישרה בפועל למבוטחים תכשירים שאינם בסל או אינם להתוויה. יצוין כי על פי הפסיקה, לאומית אינה מנועה מלנפק תכשירים שטרם אושרו או טרם הוכנסו לסל שירותי הבריאות. 
22.
על לאומית לדון בבקשת הפונים אליה ולנמק בפניהם את השיקולים המונעים ממנה לאשר להם את מתן התרופה על פי העקרונות המנחים את פעילות ועדות הערר כפי שקבעה הקופה בנהליה.
23.
מבדיקת התיעוד בלאומית עולה כי הקופה לא גיבשה נוהל אחיד וברור לטיפול בבקשות למתן לתרופות שאינן בסל. לעתים לאומית מאשרת בוועדת הערר מתן תרופות שאינן בסל, ולעתים היא מודיעה כי היא מנועה מלנפק תכשירים שטרם אושרו וטרם הוכנסו לסל. בכך יש להעיד כי בלאומית שורר חוסר בהירות בנוגע לפעילות ועדת הערר. על לאומית לגבש נהלים מפורטים לטיפול בבקשות למתן תרופות שאינן בסל.

24.
כי מן הראוי שהמשרד ינקוט עמדה ברורה בסוגית פעולות ועדת החריגים, ובין היתר יבחן האם אין מקום לפרסם בציבור את אופן התנהלות הקופה בהשוואה לקופות אחרות. זאת, כדי שמידע זה יישקל במניין השיקולים הנשקלים בעת בחירת קופה כגורם מבטח רפואי.
25.
משאישרה ועדת החריגים בלאומית ומאוחדת מתן תרופה, וזאת לאחר שהתחשבה בצריכה המשוערת של מבוטחים היכולים להזדקק לה ובחנה את ההיבט הרוחבי שלה ואת השפעתה על תקציב הקופה, יש מקום שהקופה תרחיב את ההתוויות למתן התרופה בהנחיות הרפואיות שלה כדי לשמור על עיקרון השוויון, כלומר תפרסם מקרה פרטני שהיה לתקדים בנהלי הקופה. על הקופות לסקור את החלטות ועדות החריגים ולהוסיף את כל ההתוויות שאושרו בהן לכל תרופה לרשימת ההתוויות שבסל הקופה, וזאת כדי לאפשר לכל החולים לקבל את אותן התרופות במחיר הסל ובכך לשמור על עיקרון השוויון.
26.
המועצה לביטוח הבריאות הממלכתי (מועצת הבריאות) והמשרד אינם מפרסמים לא את האפשרויות העומדות בפני החולים לקבל תרופות באופן חריג, לא את היקף הפעילות של ועדות החריגים בקופות ולא את מידת ההיענות שלהן לבקשות חריגות לאישור מתן תרופות, ולכן לציבור חסר מידע בדבר זכויותיו. החסך בפריטי המידע כאמור עלול להקשות על המבוטחים למצות את זכויותיהם לקבלת תרופות ושירותים שהקופות אמורות לספק להם ועל זכותם לקבל את השירותים המסופקים להם על פי אמת השוויון. מן הראוי שיעשה כן גם כדי שמידע זה יישקל במניין השיקולים בעת בחירת קופה כגורם מבטח רפואי. העברת מידע למבוטחים באופן זמין, ברור ופשוט, כמתחייב מדרישת השקיפות שבה מחויבות הקופות כמוסדות ציבוריים, גם יקל עליהם לממש את זכויותיהם מצד אחד, ומצד שני אולי יניא אותם במידה כלשהי מלפנות לשווא לקופות בבקשה לקבל שירותים שמראש ידוע שאינם בסל.
27.
היעדר פרסום על אופן פעילות ועדות החריגים לאישור בקשות למתן תרופות ועל היקפה מקשה על הציבור בבואו לבחון את ההבדלים שבין הקופות ובבואו להחליט אם להצטרף לקופה מסוימת או לעבור מקופה אחת לאחרת. מן הראוי שהמשרד, באמצעות מועצת הבריאות או באמצעות כל גוף אחר כפי שיקבע, יפרסם בציבור את היקף הפעילות ואת מידת ההיענות של ועדות החריגים בקופות לבקשות חריגות לאישור מתן תרופות.
28.
המשרד מפרסם באתר הבית שלו את סל התרופות ומפרט על כל תרופה באילו תנאים יכול החולה לקבל אותה, כשירות לציבור. מבדיקת הנתונים שבמאגר נמצא כי בפרטי ההכללה בסל התנאים שבהם יכול החולה לקבל את התרופה אינם ברורים דיים וכן שהמידע אינו מעודכן ואינו שלם.
29.
על המשרד לקיים "דיון יסודי" בנושאי אי השוויוניות בתוך מערכת הבריאות ועל שינוי המדיניות הנוהגת. לאור ההתפתחויות שחלו ב-11 השנים האחרונות (מאז החלת החוק) בתחום הרפואה והתרופות ובתחום הרכישה של שירותים רפואיים וביטוחים רפואיים פרטיים, מומלץ במסגרת הדיון לבחון, בין היתר, את הנושאים הבאים: (א) אופי צריכת שירותי בריאות על ידי קבוצות אוכלוסין שונות במסגרת הסל ומחוצה לו במסגרת שב"ן וביטוחים מסחריים; (ב) הגדרת מושג "האי שוויוניות" במערכת הבריאות, ובהתאם מדידת האי שוויון בצריכת שירותי בריאות לפי מדדים שונים של מדדי אי-שוויון; (ג) היעילות הענפית של ביטוח הבריאות המסחרית ויחסי הגומלין שלהם עם הסדרי הסל ותוכניות השב"ן; (ד) האם אין באי מתן שיפוי מעין מיסוי עקיף - האם אי מתן שיפוי בסכום של ערך השירות הרפואי הנחסך אינו מהווה מימון השקול למיסוי, בהנחה שהמימון באמצעות מסי בריאות נותר ללא שינוי בשל נקיטת עמדה זו; (ה) חסמים בתחום חופש הבחירה של שירותי בריאות במסגרת ביטוח הבריאות הממלכתי ושב"ן והשלכות הסרתם על היעילות הענפית, על הביקוש לביטוחי בריאות מסחריים, ועל מדדי האי שוויון.
30.
מן הראוי שבמסגרת בחינת פעילות ועדות החריגים ייבחן, בין היתר, נושא עלות הטיפול הרפואי החלופי שעל הקופה יהיה לתת למבקש על פי הסל. זאת במסגרת בחינת התוצאות הכלכליות הרוחביות של אישור תרופה שאינה כלולה בסל.

31.
על המשרד לשקול להורות לקופות לקבוע כי כאשר ועדת חריגים דנה באישור בקשה למתן תרופה לחולה, עליה לשקול גם את עלות הטיפול הרפואי החלופי שיגרם לקופה ממילא במתן התרופה שבסל. כמו כן, יש לבצע שיקול עלות תועלת במסגרת דיוני הוועדה, כאשר אל מול תוספת העלות של הכנסת התרופה המבוקשת לסל הקופה יש להעמיד את תוספת התועלת הנובעת ממנה לאוכלוסיית המבוטחים.

32.
מהרכב הוועדות בקופות החולים עולה, כי אין ייצוג ובקרה על ידי גורמים שבאפשרותם לוודא כי ההחלטות מתקבלות אל מול נתונים מלאים ומדויקים, ובחינתם נעשתה באופן ראוי. בוועדות החריגים לא פועל מנגנון שיאזן בין האינטרסים של החולים ובין מגבלות תקציב או אחרות של הקופות. יש מקום כי בוועדת החריגים יופעל מנגנון שיבדוק את דיוק הנתונים המוצגים בדיון. יש משנה חשיבות להבטחת מערכת האיזונים וגם לשקיפות ולניראות. מדובר בשוק שאינו משוכלל - ארבע קופות בלבד, עם ניידות נמוכה של חולים, בייחוד קשישים וחולים כרוניים, בשוק שרמת התחרות בו מוגבלת, ובדרך כלל מעמדו של החולה המבקש תרופה נחות, מעצם היותו חסר ידע רפואי. מנגד ישנו השיקול הכלכלי והצורך באיזון תקציבי.
33.
יש מקום כי המשרד תוך התייעצות עם מועצת הבריאות, משרד האוצר וקופות החולים, ידונו גם בגורם היעילות והאחידות ויבחנו באיזו מן הדרכים ישמר טוב יותר עיקרון השוויון, ויתאפשרו מקורות מימון נוספים כמו קרנות פרטיות למימון מקרים חריגים. 
34.
בתום 11 שנים להפעלת החוק על המשרד, משרד האוצר והקופות לדון בצורך להפעיל ועדות חריגים לאישור בקשות למתן תרופות שאינן בסל ולגבש מדיניות ברורה. 
35.
על נציבות פניות הציבור בכללית לציין בתשובתה לפונים, במידת האפשר, את כל המצבים הנוגעים לחולה שבהם הקופה מאשרת את מתן התרופה, כולל מקרים שבהם ניתן אישור שלא על פי הקריטריונים שבסל או שנובעים מפרשנות ומתקדימים המרחיבים את הקבוע בסל.
36.
נמצא מקרה שבו בקשתו של חולה טופלה בלשכת מנכ"ל הכללית בהתערבותם של שני גורמים בכירים בהנהלת הכללית ולא הופנתה לנציב פניות הציבור כפי שנקבע בנוהל וכפי שהקופה נוהגת. עד למועד סיום הביקורת לא ציינה הכללית האם לכל החולים במצבו של החולה הנ"ל מאשרים את מתן התרופה. המקרה הזה, שבו זכתה בקשת החולה לטיפול ייחודי (שלא באמצעות הגורמים המוגדרים) ובסופו אושר מתן התרופה המבוקשת, הוא דוגמה להעדפת חולה על פני חולים אחרים שלהם התרופה לא אושרה כלל, למרות המלצת רופא מקצועי. מתן טיפול ייחודי אינו מאפשר לרכז ולנתח ליקויים בהיבט רוחבי, ואינו מאפשר להנהלת הקופה לראות נכוחה את הצורך בפעולה מונעת ובפעולה מתקנת.
37.
לא נמצא כי קופות החולים מטמיעות בכל המקרים את תוצאותיו ומסקנותיו של הטיפול בפניות המטופלות על ידי נציבי פניות הציבור שלהן בהיבט הרוחבי.
38.
מספר החברים הפונים בנושא הקצאת תרופות למוסדות הקופות המטפלים בהליכי בוררות ופישור הוא נמוך וזאת עקב חוסר מידע והיעדר פרסום על אודות המנגנונים הללו. מן הראוי שינתן על ידי המשרד והקופות פרסום על אודות קיום מוסדות לבוררות ופישור בקופות ועל אופן פעולתם. 

39.
למשרד אין מידע מרוכז ושוטף בדבר הנהלים וההנחיות שהקופות כותבות לרופאים שלהן. המשרד לא עמד על כך ולא חזר ודרש מקופות החולים שיעבירו לו את ההנחיות הרפואיות לטיפול ובקרה רפואית שלהן, ובמועד סיום הביקורת (דצמבר 2005) לא היו בידיו הנחיות אלה. על המשרד לדרוש מהקופות את ההנחיות, לבדוק אם הן עולות בקנה אחד עם הוראות החוק כפי שהן מופיעות בסל הבריאות ואם ניתנו מתוך שיקול דעת רפואי סביר ומתוך שמירה על איכות הטיפול הרפואי.
40.
הקופות מפעילות בקרה על התנהגות הרופאים במתן התרופות, וכשנמצא שהם רושמים לחוליהם תרופות יקרות, נשלחים אליהם מכתבים על הצורך לחסוך והמלצות להשתמש בתרופות שעלותן לקופה נמוכה יותר. נמצא כי למעט במכבי, המכתבים שנשלחו לרופאים נשמרים בתיקיהם האישיים ומופצים לרופא המחוזי ולרופא המינהלי. 
41.
על המשרד לקבוע כללים לאופן השגת האיזון, בין הצורך בבקרה ושמירת המסגרת התקציבית ובין האוטונומיה של הרופא, השמירה על מעמדו המקצועי ובריאות החולים. מן הראוי שהמשרד והקופות יבדקו את יעילותן של הדרכים הננקטות כיום ויבחנו דרכים אחרות, ובהן שיטה של הסברה או הדרכה.
42.
בביקורת עלה כי בקופות החולים לאומית ומאוחדת אין מנגנון שמבטיח כי לא יוחלפו לחולים תרופות שיש להן חלון טיפולי צר - שאסור להחליפן זו בזו מבחינה רפואית. בהנחיות הרפואיות וברשימת התרופות של הקופות לא נמצאו הערות באשר לתרופות כאלה. הקופות מנפיקות תרופות גנריות משיקולים כלכליים ועל פי הסכמי רכש.
43.
מן ראוי שהמשרד והקופות יפרסמו רשימת תרופות שידועות כבעלות חלון טיפולי צר וידוע כי בהחלפתן תיתכן הפרת האיזון של המטופלים; כמו כן יש להטמיע את הוראת חוזר מנכ"ל המשרד הקובעת כי לחולה מאוזן אין מחליפים את התרופה הכלולה ברשימה שתפורסם. 
44.
החלפת צורות מסחריות של תרופות בתדירות גבוהה עלולה לפגוע באופן נטילתן על ידי קשישים שהורגלו לצורת התרופה ולצבעה. אין בקופות הנחיות המתחשבות באוכלוסיית הקשישים ומורות לצמצם למינימום את החלפת התרופות לגבי אוכלוסיה זו. 

45.
שינוי התרופה בתדירות גבוהה, בלא שיוגבל משך מתן התרופה המינימלי שיאפשר לקשישים ולחולים כרוניים למצות את עקומת הלמידה שלהם, הוא מקור לבלבול ולטעויות בקרב אלה הצורכים תרופות רבות. על המשרד ועל קופות החולים לתת את הדעת להרגלי השימוש בתרופות על ידי חולים קשישים וחולים כרוניים שנוטלים תרופות רבות. לחולים כאלה, ובעיקר לקשישים, יש בדרך כלל עקומת למידה אטית, והחלפת התרופה יכולה להיות מקור לבלבול. מן הראוי להשתדל שלא להחליף להם את התרופות בתדירות גבוהה.
46.
על המשרד למצוא פתרון שיבטיח שימוש בטוח בתרופות שרישומן בארץ לא חודש (הדבר אמור גם באשר לתרופות שבסל) וכן עליו לפשט את תהליכי הייבוא על פי תקנה 29. יש גם מקום לקבוע כללים פרטניים שיגדירו בין היתר את תנאי האחסון וההובלה, את איכות המקורות ועוד.
47.
על המשרד בתי החולים והקופות לבחון את הדרך היעילה ביותר להפעלת הטופס הפרטני שממלאים כיום בתי החולים: האם נכון שהרישום ייעשה על ידי בתי החולים או שמא הקופות הן שצריכות למלא טופס תקופתי לתרופה המבוקשת, ואחר כך להוציא טופס 29ג' פרטני לכל חולה.
48.
הקופות ובתי החולים ממלאים, על פי נוהלי המשרד, מדי חודש מאות רבות של טופסי 29ג פרטניים לתרופות. פעילות זו היא טכנית-ביורוקרטית לחלוטין, ואינה תורמת לאיכות הטיפול. נהפוך הוא, הסרבול הביורוקרטי מעכב את תחילת הטיפול, והעיכוב עלול לגרום לנזק בריאותי לחולים.
49.
תרופות שמיובאות על פי תקנה 29, שכל בית מרקחת יכול לייבא תרופות בכמות קטנה לשם שיווק בישראל, מגיעות בדרך כלל בלא עלון לצרכן. נוכח השכיחות הרבה בשימוש בתרופות על פי תקנה 29, מן הראוי לגבש פתרון כך שלתרופות המיובאות על פי תקנה זו יצורף עלון לצרכן על פי הוראות המינהל.
50.
על המשרד להנחות בכתב את בתי החולים באשר לאופן שבו עליהם להמליץ על שימוש בתרופה שאינה כלולה בסל, ובכלל זה שמחובתם ליידע מראש את החולים כי ייתכן שייאלצו לממן בעצמם את התרופה, כדי למנוע מהם תסכול וכדי להימנע מחיכוך מיותר בינם ובין הקופות.
51.
אשפוז חולה בבית חולים יכול להימשך תקופה ארוכה, ובמהלכה יכול החולה להזדקק להמשיך בטיפול התרופתי שקיבל בקהילה. עד למועד סיום הביקורת לא העביר המשרד למשרד מבקר המדינה את החוזרים שבהם פורטו ההנחיות לבתי החולים בעניין המשך אספקת התרופות שהחולה נוטל בקהילה. על המשרד לבחון את המשמעות של שמירת הרצף הטיפולי אצל החולה המאושפז בבית חולים וממשיך ליטול את אותן התרופות שבהן טופל במסגרת הקהילה. כמו כן על המשרד לפרסם הנחיות המפרטות את אופן אספקת התרופות במהלך אשפוז. בעשותו כך עליו להיזהר מהשפעתו של ניגוד העניינים המובנה בו הוא נתון: מצד אחד המשרד קובע מדיניות, ומצד שני הוא מפעיל בתי חולים ממשלתיים ואחראי על איזונם התקציבי. 
52.
על המשרד, משרד האוצר ובתי החולים לשוב ולדון עם קופות החולים בסוגיה סל תרופות מחייב לבתי חולים מכל היבטיה, מתוך התחשבות בטובת החולה מחד ובמגבלות התקציב מאידך, ובין היתר לקבוע את גבולות ההחלטה של הצוות הרפואי בבתי החולים. ראוי כי דיון זה יתקיים באופן שלא יושפע מניגוד העניינים שבו מצוי המשרד בהיותו הבעלים של בתי חולים. 

53.
לאחר שנציבת הקבילות קבעה שקבילתו של חולה מסוים מוצדקת והקופה החליטה לקבל את עמדתה, לא עשתה הקופה סריקה מערכתית ולא הרחיבה את הקריטריון למתן תרופה לכל החולים שפנו עם אותן ההתוויות. על המשרד להנחות את הקופות כי משקבעה נציבת הקבילות שקבילתו של חולה מסוים מוצדקת והקופות החליטו לקבל את עמדתה, עליהן להרחיב את הקריטריון למתן התרופה לכל החולים שבמצב רפואי זהה לזה של החולה שקבילתו התקבלה.
54.
בדרך כלל החולים פונים לנציבת הקבילות לאחר שמיצו את כל דרגי הטיפול בבקשתם בקופה, דהיינו עוברים חודשים רבים עד שבקשתם מטופלת. קיימת חשיבות למתן תשובה מהירה במיוחד כשהאמור בפניות לקבלת תרופות מצילות חיים ומשפרות איכות חיים. על המשרד לקבוע גבול עליון לזמני התגובה של קופות החולים ונציבות הקבילות.
55.
יש מקום לבחון את האפשרות שהרופא המטפל ינמק בכתב או יסתפק בסימון על גבי המרשם כי בהחלטתו לרשום לחולה תרופה מסוימת כבר הובאה בחשבון תגובת הגומלין שבינה ובין תרופות אחרות שנוטל החולה; זאת כדי למנוע עיכוב בעת ניפוק התרופה בבית המרקחת.
56.
מן הראוי שהמשרד וקופות החולים יבחנו אם אפשר ליישם בקופות מערכת ממוחשבת לבדיקת השפעות גומלין בין-תרופתיות בזמן אמת, הן בעת מתן מרשם והן בעת ניפוק התרופות בבית המרקחת, מתוך מודעות לאפשרות כי בית המרקחת יכול לנפק תרופות גם על פי מרשמים שניתנו על ידי גורם מחוץ לקופה או ברכישה עצמית.

57.
על המשרד ועל קופות החולים לבחון את סדרי ניפוק תרופות לחולים, ולמצוא את האיזון שבין יעילותן הכלכלית (החיסכון) של הקופות, הנובעת מהגבלת החולים לקבל את התרופות רק בבתי המרקחת של הקופות ולא בכלל בתי המרקחת שאתם יש לקופות הסכמי התקשרות, ובין נוחות החולים, המוגבלים למספר מצומצם של נקודות חלוקה לתרופות, המרוחקות לעתים ממקומות מגוריהם. הדבר נכון בייחוד בפריפריה, שם הצע בתי המרקחת מצומצם ביותר. בנוסף על היבט הנוחות, פתרון הבעיה יועיל גם לצמצום הפערים שבין החולים, הנובעים מזמינות בתי המרקחת העומדים לרשותם.
58.
על המשרד לקבוע מדדים לאיכות השירות, ובהם מרחק סביר של מקום הינתן השירות, ולבחון אם פיזור נקודות החלוקה של התרופות לחולים עונה על הקבוע בחוק, שלפיו השירות יינתן במרחק סביר ממקום מגורי החולה. עוד עליו לבחון אם מספר נקודות החלוקה, העומס עליהן וסביבת העבודה עולים בקנה אחד עם המלצות ועדת הבדיקה.
59.
המשרד הגדיר מיהו חולה כרוני, אולם הקופות, כל קופה לעצמה, הגדירו אותו בקריטריונים אחרים. על המשרד להנחות את הקופות כי עליהן להציג את החולים הכרוניים על פי ההגדרות שקבע המשרד בלבד ולוודא זאת, כדי להימנע ממצג מטעה ולהבטיח הצגה במכנה משותף שיאפשר להשוות בין קופה אחת לאחרת. 

60.
על המשרד לבדוק את האפשרות להנחות את הקופות לשפר את מערכות הגבייה הממוחשבות שלהן ולהבטיח את אמינותן, כך שיתאפשר לנפק לחולים כרוניים תרופות בכל נקודת החלוקה, בלא שייגבו מהם כספים בחריגה מהתקרה הכרונית ובלא שיצטרכו לאסוף קבלות. כל עוד לא ישופרו מערכות הגבייה הממוחשבות, על הקופות לבדוק אפשרות של פישוט החזר הכספים ששולמו בחריגה מהתקרה הכרונית לחולים כרוניים, כך שהחולים לא ייאלצו לאסוף את הקבלות אלא יקבלו החזרים היישר לחשבון הבנק שלהם.
61.
כל עוד לא ישופרו מערכות הגבייה הממוחשבות, על הקופות לבדוק אפשרות של פישוט החזר הכספים ששולמו בחריגה מהתקרה הכרונית לחולים כרוניים, כך שהחולים לא ייאלצו לאסוף את הקבלות אלא יקבלו החזרים היישר לחשבון הבנק שלהם.
62.
מן הראוי לקדם את הטיפול לשיטה האחוזית למחיר התרופות, שנמשך כבר שנים רבות. שיטת גבייה אחוזית אחידה בין הקופות תשמש כלי נוח להשוואה בין הקופות בנושא מחירי התרופות לחולים. 
63.
על המשרד לקבוע אמות מידה מנומקות - כלכלית ורפואית ושנגזרות ממדיניות המשרד, לאישור גבייה לתרופות שאינן בסל, ובכלל זה להתוויות רפואיות השונות מאלה שבסל, בין היתר משיקולי מחיר רכישת התרופה. על המשרד לקבוע גם נוהל בקשה, דיון ואישור בתוספת חובת הצגת מסמכים מעידים. אם המשרד בדעה שיש לפקח על מחירי תרופות בהתוויה שאינה כלולה בסל המסופק על-ידי הקופה עליו לקבוע מחיר תקרה המבוסס על מחיר ייחוס שלדעת המשרד משקף עלות מחיר קמעונאי שהיה מתקיים בשוק תחרותי יחסית.

64.
יש מקום שהמשרד ינקוט צעד של גילוי נאות ויפרסם לציבור באופן ברור ובולט כי על פי החוק ייתכנו מצבים שבהם אי אפשר לקבל תרופות, וזאת כדי שהציבור יוכל לכלכל את צעדיו ולא יעמוד חסר פתרון לכשיזדקק להן. לאישור גבייה לתרופות שאינן בסל, ובכלל זה להתוויות רפואיות השונות מאלה שבסל.
ב. 
תגובות המבוקרים

קופת חולים לאומית

1.
קופת חולים לאומית החלה לצרף את ההתוויות שנקבעו לתרופה מסוימת בכל מקרה בו לקוח אינו עומד בהתוויות שנקבעו על ידי משרד הבריאות.
לקוחות המעונינים לדעת את הזכאות, לפי ההתוויות השונות שנקבעו על ידי משרד הבריאות, יכולים לקבל את המידע באתר משרד הבריאות.
6.
לדעת קופת חולים לאומית, אישור התרופות תואם את דרישות החוק. בעקבות הביקורת, נכתב נוהל אישור תרופות מחדש. 
7.
מבקר הקופה יבצע ביקורת על תהליך אישור התרופות, באופן מדגמי, אחת לשנה.
מכבי שירותי בריאות

8. 
אין חוסר שוויון מכוון בין מטופלי מכבי. למטופלים, מאושר טיפול על פי הנהלים בלבד. עקב מגבלה מחשובית, לחלק קטן מהחולים נופקו תרופות נוספות, בהשתתפות של 15% מעבר לתקופת האישור. מגבלה מחשובית זו שופרה.

קופת חולים לאומית

10.
סמנכ"ל מערכות מידע יבחן עד סוף שנת 2006 את התוכנה הקיימת, על מנת לשפרה, ולכלול בה את תשלומי ההשתתפות העצמית לתרופות.
23.
קופת חולים לאומית קבעה נוהל חדש לטיפול בבקשות למתן לתרופות 
שאינן בסל.

24.
קופת חולים לאומית תשנה מדיניותה, ותקבע כי ועדת הערר הארצית של הקופה, תהיה ועדת חריגים. 
25.
קופת חולים לאומית תפרסם לעובדיה האחראים לנושא, על החלטות תקדימיות בנושא התרופות, ותקבע כי כך יש לנהוג בכל המקרים, שיש להרחיב את ההתוויות למתן התרופה בהנחיות הרפואיות שלה.

משרד הבריאות

26.
"ועדות החריגים" מופעלות במסגרת הקופות. חובת הפרסום לגבי פעילות ועדות החריגים חלה על הקופות.

המשרד יפעל ליישום המלצת הביקורת במסגרת המידע המועבר לציבור, עד סוף שנת 2006.

מכבי שירותי בריאות

30.
"ועדת החריגים" של מכבי שירותי בריאות כוללת בשיקוליה, את האפשרות לעמוד במתן הטיפול, לכלל החולים באותו המצב. כאשר עולה הצורך, נערך גם תחשיב כלכלי.

32.
גם המטופלים וגם מכבי שירותי בריאות, מעוניינים בבריאותו של החולה, ואין לראות את קופת החולים והמטופל, כגורמים הניצבים משני עברי מתרס.

משרד הבריאות

39.
מנכ"ל משרד הבריאות הורה למנכ"לי הקופות, להעביר באופן שוטף את ההנחיות הרפואיות שהן מוציאות - לעיון המשרד.
41.
לדעת משרד הבריאות, קיים איזון סביר בין הצורך בבקרה ושמירת המסגרת התקציבית, ובין האוטונומיה של הרופא.
קופת חולים לאומית

42.
קופת חולים לאומית תפרסם עד סוף שנת 2006, הנחיות, על הדרכים להחלפת תרופה אתית, שבהגנת פטנט, בתרופה גנרית.

משרד הבריאות

43.
מספר התרופות שיש להן "חלון טיפולי צר" הינו מועט. במקרים כמו בטיפול באפילפסיה, המשרד מיידע את הקופות.
47.
עמדת משרד הבריאות היא שהמוסד בו אמור להינתן הטיפול, הוא גם האחראי למילוי הטופס הפרטני. כלומר – כאשר הטיפול ניתן בבית חולים, הטופס ימולא בבית החולים. כאשר הטיפול ניתן בקופת חולים – הטופס ימולא על ידי רופאי הקהילה.
48.
בהכנה, נוהל שאמור לפשט את הליך אישור תרופות שאינן רשומות ב"פנקס התרופות".
המשרד השיב מספר פעמים לפניות של קופות החולים ולפניות של בתי החולים המבקשים לוותר על הטופס הפרטני, כי על פי הוראות החוק הקיימות, לא ניתן לעשות זאת.
כאשר עולה הצורך לשימוש דחוף בתרופה, משרד הבריאות מאשר מלאי מסוים במחלקות בהן יש צורך בכך, בתנאי שסמוך לטיפול, ימלא הרופא את הטופס הפרטני, כמקובל.
50.
לדעת משרד הבריאות,  לנוכח השונות הקיימת בין הקופות לגבי התרופות שהן מנפיקות, לא ניתן לחייב את רופאי בתי החלים לגבי האופן שבו עליהם להמליץ על שימוש בתרופות שאינן כלולות ב"סל".

52.
המשרד בחן את נושא ה"סל" בבתי חולים, וקבע כי לבית חולים אין "סל", ועל בית החולים לספק למאושפזים את כל השירותים הרפואיים, להם נזקק המאושפז במהלך אשפוזו.
54.
נציבת הקבילות נותנת חשיבות מרבית למתן מענה מהיר למבוטחים על קבילותיהם, בהתאם למידת הדחיפות הרפואית שלהן, ובהתאם למידת המורכבות והיקף הבירור שיש לבצע בכל מקרה לנסיבותיו. 
נציבת הקבילות פועלת על מנת לקצר עד כמה שניתן את משך זמן  מתן המענה לתלונות על ידה ועל ידי קופות החולים, וקבילות שעניינן טיפול רפואי דחוף, יטופלו בהקדם האפשרי. עם זאת מצבת כוח האדם בנציבות הקבילות איננה מאפשרת לתחום בזמנים קצובים את מתן המענה למבוטחים.  

ממשלת ישראל הביעה את התנגדותה להצעת חוק פרטית, שנועדה להגדיר בזמן את משך התגובה של נציבת הקבילות לתלונות של מבוטחים. לעניין זה עמדת הממשלה ומשרד הבריאות היא, כי נציבת הקבילות אמורה להכריע בקבילות על יסוד עובדתי מקיף, וזה מחייב קבלת מידע רפואי, מהקובל ומהקופה  במידה שווה.

חלק ניכר מהקבילות המתקבלות בנציבות הקבילות, מעוררות שאלות רפואיות מורכבות, הנתונות במחלוקת בין מומחים שונים, ולא ניתן להכריע בהן ללא קבלת חוות דעת מבוססות ממומחים רפואיים מתחומי הרפואה השונים. כיום מסייעים בידי הנציבה מספר מומחים מסוג זה בהתנדבות, כגון מנהלי מחלקות ורופאים בכירים פעילים מהשירות הציבורי, ועל כן אין הנציבה יכולה לתחום את זמן הבירור איתם.

 
לדעת משרד הבריאות, קביעת זמן מתן המענה על ידי נציבת הקבילות כיום, אינו בר ביצוע. אין דינה של קבילה שעניינה טיפול מידי דחוף שטרם ניתן, אותה יש לברר בלוחות זמנים קצרים ביותר, לבין קבילה שעניינה החזר כספי או השתתפות כספית עבור שרות שכבר שולם על ידי המבוטח.

כל הקבילות, לרבות קבילות המתייחסות לשירותים שכבר נרכשו, מחייבות ומצדיקות בירור בפרק זמן קצר ככל הניתן. בהתחשב בכך שלא ניתן לטפל טיפול מיידי בכל הקבילות גם יחד, יש לטפל בקבילות השונות בהתאם לסדר עדיפויות המבוסס על מידת הדחיפות הרפואית.
קופת חולים לאומית

55.56.
 קופת חולים לאומית תבחן עד סוף שנת 2006, את רישום תגובת הגומלין בין תרופות, ואת בדיקת השפעות גומלין בין-תרופתיות, בזמן אמת.

מכבי שירותי בריאות

57.
מכבי שירותי בריאות מפעילה הסכמי קונסיגנציה עם 11 בתי מרקחת, במקומות בהם אין בתי מרקחת של הקופה. בתי מרקחת אלה מספקים למבוטחים את כל התרופות, כמו בבתי המרקחת של רשת מכבי. 
מכבי שירותי בריאות הגיעה להסכמי קונסיגנציה עם מספר בתי חולים. במסגרת זו, המטופלים מקבלים תרופות לטיפולים אונקולוגיים ישירות בבית החולים, ללא צורך להגיע לבית מרקחת כלל. ההתחשבנות נעשית בין מכבי שירותי בריאות, לבין בית החולים מבלי להטריח את המבוטחים.

משרד הבריאות

59.
המשרד הגדיר "חולים כרוניים" רק לצורכי מתן הנחה בהשתתפות כספית. הגדרות למטרות אחרות, נתונות בידי הקופות.

קופת חולים לאומית

61.
קופת חולים לאומית תבדוק אפשרות לפישוט החזר הכספים, ששולמו בחריגה מהתקרה הכרונית, לחולים כרוניים.

היבטים בטיפול בקשיש הסיעודי

הגופים המבוקרים: משרד הבריאות; משרד האוצר; משרד הרווחה; שירותי בריאות כללית; מכבי שירותי בריאות; קופת חולים מאוחדת; קופת חולים לאומית

א.
ריכוז ממצאי הביקורת

1.
מאוחדת לא פיתחה תכנית אב לטיפול כוללני בקשישים. הקופה אמנם החלה בפעולות לטיפול כוללני בקשישים, אך בהיקף מצומצם.
2.
קופת חולים לאומית לא פיתחה תכנית אב לקידום הבריאות של האוכלוסייה המבוגרת. הקופה לא הוציאה חוברת מידע או עלוני הסברה בנושאים כמו תזונה נכונה, פעילות גופנית, מניעת נפילות ושימוש בתרופות, לקידום הבריאות ולשימור התפקוד בקרב הקשישים, ואף לא הוציאה לקשישים חוברת עם מידע כללי בדבר זכויותיהם והשירותים הניתנים להם. מן הראוי שהקופה תשקול להכין תכנית אב לטיפול כוללני בקשישים בקהילה. מן הפעולות שנקטה כללית בנדון עולה כי הדבר יביא לטיפול איכותי יותר בקשישים ולחיסכון ניכר במשאבים.

3.
מספר הקשישים העוברים מקופה לקופה קטן מאד. כלומר, הקשישים עשויים להיות "אוכלוסייה שבוייה" בידי הקופות. נוכח זאת גוברת עוד יותר חובתו של המשרד לדאוג לפיתוח רמה מיטבית של שירותים בשבילם. על המשרד גם לשקול לקבוע רף תחתון למתן השירותים, כדי להבטיח רמה בסיסית אחידה של השירותים שעל הקופות לספק לקשישים.
4.
עד סיכום הביקורת, בנובמבר 2005, כשנתיים וחצי מאז הוקמה הוועדה  שתגדיר "קריטריונים לזכאות לטיפול בית רפואי - כרוני ואקוטי, צרכי האוכלוסייה הקשישה המרותקת לביתה, סוגי השירותים והיקף הטיפול", המשרד טרם גיבש קריטריונים. המשרד טרם קבע מהם השירותים הרפואיים שהקופות מחויבות לתת במסגרת טיפולי הבית, מי הזכאים לקבל שירותים בביתם ומהם תנאי זכאותם - המצבים הרפואיים והתפקודיים.
5.
מכיוון שהחוק לא קבע סל שירותים לטיפול שיקומי אמבולטורי, כל קופה קבעה לעצמה את היקף טיפולי הפיזיותרפיה והריפוי בעיסוק שחולה זכאי לקבל בבית לאחר השיקום באשפוז מוסדי. יש שוני מהותי בין הקופות בעניין זה. על המשרד, בשיתוף הקופות, לשקול לקבוע במסגרת הקריטריונים לטיפול רפואי בבית, סל שירותים לטיפול שיקומי, כדי להבטיח רמה בסיסית אחידה של השירותים שעל הקופות לספק.

6.
אין מאגר מידע ארצי על קשישים שעברו שבר צוואר הירך ועל דרכי הטיפול בהם ומידת הצלחתם, העשוי לסייע למשרד בגיבוש סל שיקום.

7.
תכנית מסגרת לבדיקת הטיפול בחולים המיועדים לשיקום, שהוגשה להנהלת המשרד בנובמבר 2003 בידי ועדה שהוא מינה, לא הופעלה. 

8.
המשרד לא בנה מערכת של תקנים מוסכמים של מדדי איכות, שעל פיה אפשר יהיה להשוות את איכות הטיפול באשפוז בית עם הטיפול במוסדות אשפוז.

9.
כל אימת שהקשישים נזקקים לטיפול או לעזרה של הרשויות, הם ניצבים מול קשת רחבה של גופים ובהם, משרד הבריאות, משרד הרווחה, המוסד לביטוח לאומי וקופות החולים, ולא תמיד הם יודעים למי לפנות. יש שהם מתרוצצים בין המשרדים והארגונים בחיפושם אחר הכתובת המתאימה, התהליך ארוך ומתיש. לא אחת קורה שמשפחה נדרשת להעביר קשיש ממסגרת אחת לאחרת, והדבר כרוך בעמל רב. מכאן הצורך להקל על המשפחה במידת האפשר.
10.
האחריות לאשפוז הסיעודי מפוצלת בין כמה גורמים. קופות החולים אחראיות לאשפוז קשישים שמצבם מוגדר סיעודי מורכב ומשרד הבריאות אחראי לאשפוז סיעודי של קשישים סיעודיים ותשושי נפש. לפיצול האחריות השלכות משמעותיות ביותר על הטיפול הרפואי בקשיש, על הקשיים העומדים בפני משפחתו של הקשיש ועל העלויות הכרוכות בכך. אף שחלפו 15 שנה מאז התייחסה לנושא ועדת נתניהו - ועדת החקירה הממלכתית לבדיקת תפקודה ויעילותה של מערכת הבריאות בישראל, בשנת 1990, הבעייתיות שבפיצול האחריות למתן השירותים לקשיש, על כל מורכבותה, טרם באה על פתרונה. 
11.
בשנת 2000 אימצו שרי הבריאות והרווחה את המלצות הוועדה הבין-משרדית, שהם מינו, (הוועדה), בראשותו של מנכ"ל המוסד לביטוח לאומי דאז, "לבחינת רה-ארגון של השירותים הסיעודיים והרפואיים לקשישים", שנועדו להקל על המשפחות במעבר בין הגורמים שעוסקים באשפוז הסיעודי. הועלה, שהמלצות אלה, ובהן שימוש בטפסים אחידים ושיתוף פעולה ארגוני בין השירותים המקומיים בכל עיר או מחוז, מולאו רק בחלקן.

12.
מנתוני האגף לגריאטריה שבמשרד הבריאות (האגף), עולה שבעת הביקורת הנוכחית היה היצע המיטות לאשפוז סיעודי גדול בהרבה מהדרוש, עקב הקמתם של מוסדות סיעודיים בידי יזמים. בסוגים האחרים של המיטות, ובהם מיטות לקשישים סיעודיים מורכבים, יש לדברי האגף מחסור חמור. המחסור בולט במידה ניכרת במחוז הצפון, שם יש מעט מיטות סיעודיות מורכבות, ולדעת האגף אין באזור זה מענה הולם לקשישים סיעודיים מורכבים. מדובר במחסור מתמשך, שהועלה גם בביקורת הקודמת, ולדברי האגף הוא אף ילך ויגדל בשנים הבאות. 

13.
למרות עודף ההיצע של מיטות סיעודיות, הביקורת העלתה שכמו בשנים קודמות, על פי נתוני האגף ביוני 2005 המתינו לאשפוז סיעודי באמצעות המשרד 1,683 קשישים שהצורך באשפוזם הוכר ואושר, הסידורים המינהליים הדרושים לצורך אשפוזם של 349 מהממתינים הושלמו, וההמתנה שלהם נבעה ממחסור בקודים.

14.
במשרד אין מידע עדכני על הממתינים לאשפוז סיעודי, כגון: מי מהממתינים נפטרו, מי אושפזו באופן פרטי, ובאילו תנאים שוהים הממתינים בביתם.

15.
השיקום נועד לשחזר את היכולת הפיזית, המנטלית והחברתית המרבית של החולה. חשיבותו גדולה מאוד, הן מבחינת איכות החיים של הקשיש והן מבחינת התועלת הכלכלית. רוב הקשישים שעברו אירוע מוחי או ניתוח אורתופדי (לדוגמה, בצוואר הירך או באגן) זקוקים לטיפול שיקומי כדי לשפר את תפקודם. לא כל החולים שאפשר לשקמם נשלחים לשיקום מתאים, ולעתים רק בעקבות דרישה של האגף או הלשכות קשיש מועבר לטיפול שיקומי. 

16.
אשפוז במסגרת לא מתאימה מנוגד להוראות האגף, והוא עלול להרע את מצבם של הקשישים. על המשרד לעשות את הדרוש כדי להקטין את הנזק שעלול להיגרם לקשישים עקב כך. למצב זה גם תוצאות כלכליות מובהקות, שכן מחירו של יום אשפוז בכל אחת מהמסגרות שונה.

17.
מוסדות סיעודיים רבים עדיין פועלים בלי רישוי ובלי פיקוח של המשרד, בעיקר במחוזות תל אביב, מרכז ואשקלון, בתנאים ש"לא עונים לתנאי המחיה המינימליים הנדרשים". הועלה שמספר ניכר של קשישים ששהו בהם אושפזו בתדירות גבוהה בבתי חולים בגלל החמרה במצבם הרפואי. 

18.
מאחר שמדובר באוכלוסייה חלשה ותלותית שאינה יכולה לעמוד על זכויותיה, יש חשיבות מרבית לפיקוח ולבקרה של המשרד. פעמים רבות גם המשפחה אינה יכולה לעמוד על זכויותיה, או שהיא כלל אינה מעורבת, או שמדובר בקשישים עריריים שאין להם משפחה. לפיכך שומה על כל הנוגעים בדבר לפעול ככל הדרוש כדי להגן על האוכלוסייה חסרת הישע הזאת ולסייע לה.

19.
המשרד טרם העביר למשרד המשפטים הצעה לשינוי תקנות לנושא קנסות מנהליים למוסדות ללא רישיון ו/או למוסדות ברישוי העוברים על הוראות החוק והנהלים, וכן לעיגון נוהלי האגף לגריאטריה בתקנות. גם פעולות האגף לגיבוש נוהל שיגדיר את דרכי העבודה ואת הליכי הסגירה של המוסדות טרם הסתיימו.

20.
הסכנה שהקשישים השוהים במוסדות ובמיטות הפועלים בלא רישוי נתונים בה מחייבת נקיטת צעדים מידיים לצמצום התופעה, ואף למיגורה, ועל כל הנוגעים בדבר, ובהם משרד הבריאות ומשרד הרווחה, לעשות בדחיפות ובנחישות את הדרוש לשם כך. 

21.
אף שלעתים מתגלים ליקויים חמורים ביותר במוסדות, תדירות הביקורות הממוצעת של האגף בהם נמוכה מאוד - אחת לשנתיים- שלוש לערך. יש אף מוסדות שתדירות הביקורות בהם נמוכה הרבה יותר. גם תדירות הביקורות שעושות הלשכות נמוכה - הן נעשות פעם בשנה לערך, ובעיקר לצורך המלצה בדבר רישוי למוסד הסיעודי. האגף גם לא נוהג להסתייע באמצעי בקרה אחרים, כגון שירותי בקרת חוץ, בקרת דואר שמתנהלת באמצעות שאלונים, ובקרה ממוחשבת. תדירות הביקורות החוזרות שהאגף עשה נמוכה ביותר, אף במוסדות שהועלו בהם ליקויים חמורים.

22.
רכישת שירותים חברתיים נועדה, בין היתר, לחסוך בכספים, ולפיכך ראוי להפנות חלק מכספי החיסכון למימון הפיקוח, שהוא חלק בלתי נפרד מתהליך רכישת השירותים. אפשר ליישם את ההמלצה גם בתקצוב הפיקוח על המוסדות הסיעודיים.

23.
במחשב האגף נרשמים פרטים מועטים בדבר הביקורות שעושה האגף - מועדי הביקורות וציונים שניתנו למוסד בכל אחת הנקודות שנבדקו בביקורת. המחשב אינו מקושר עם הלשכות ואין בו מידע על הבקרות שעשו.

24.
באתר האינטרנט של המשרד אין מידע על ליקויים שהועלו בביקורות שעשו האגף והלשכות. מידע זמין ונגיש על ליקויים יכול לסייע למשפחות. פרסום הליקויים עשוי אף להביא את המוסדות להחיש את תיקונם, מאחר שיידעו כי המידע זמין לציבור. יש להביא בחשבון את הליקויים המתגלים בביקורות הנעשות במוסדות הסיעודיים כדי שישמשו רכיב בקביעת מדדי האיכות בתחום הסיעודי.

25.
האגף ולשכות הבריאות לא עושים בדיקה תקופתית קבועה, למשל פעם בשנה, כדי לאתר קשישים המאושפזים בקוד של המשרד והם כבר אינם סיעודיים - מצב שמחייב להוציאם ממסגרת האשפוז הסיעודי. מן הראוי לעשות בדיקה תקופתית קבועה, בין היתר, כדי לבדוק אם חלו שינויים במצבם של קשישים סיעודיים. 
26.
תחום הגריאטריה הוא ייחודי והוא דורש הכשרה מתאימה. המשרד לא נערך כראוי להכשרת רופאים מומחים בגריאטריה ואחיות מוסמכות בתחום הגריאטריה. המחסור באחיות מוסמכות בתחום הגריאטריה נמשך כבר שנים רבות. על המשרד לפעול יותר כדי לעודד רופאים להתמחות במקצוע זה, ולעודד אחיות ללמוד להסמכה בתחום.

27.
חולה שאינו יכול לאכול בדרך הרגילה, מוזן באופן מלאכותי. יש שתי שיטות של הזנה מלאכותית: הזנת זונדה, שבה המזון מועבר לחולה באמצעות צינורית דרך אפו, ו"הזנת פג", שבה המזון מוחדר לגוף החולה באמצעות צינורית שקובעה לדופן הבטן בפעולה כירורגית. למשרד ידוע שמאות קשישים הוגדרו סיעודיים מורכבים רק משום שהוזנו באמצעות זונדה, בלא שסבלו ממחלות אחרות. קשישים אלה לא הואכלו בהזנת פג, על אף שמצבם הרפואי אפשר זאת. על המשרד לבדוק את התופעה וממדיה, ולוודא שהשיקול לסוג ההזנה יהיה מקצועי וענייני בלבד.
28.
בשנת 2004 הכין המשרד תכנית ארצית לאיתור ולמניעה של התעללות בקשישים במערכת הבריאות. עד מועד סיום הבדיקה, ספטמבר 2005, היא טרם הופעלה.

ב. 
תגובות המבוקרים

קופת חולים לאומית
2.
קופת חולים לאומית תכין תוכנית אב לטיפול בקשיש, עד סוף שנת 2006.

משרד הבריאות

3.
משרד הבריאות החל בבקרה מחוזית על קופות החולים, לגבי השירותים הניתנים בקהילה. האגף לגריאטריה שהינו חלק מצוות הבקרה, מתמקד בשירותים לקשישים, לרבות הטיפול בבית. לצורך זה גובשו טופס בקרה מפורט וטופס דיווח על נתונים ונהלים. נתונים אלה נאספים במהלך הבקרות במחוזות השונים של ארבעת הקופות, ומאפשרים מיפוי של הקיים ושל ההבדלים בין הקופות.
     
סיום סבב הבקרה הראשוני בקהילה, ב-24 מחוזות הקופות, צפוי בנובמבר 2006. סיכום וניתוח הממצאים, צפוי עד סוף 2006.

המשרד החל בגיבוש תקנים לטיפול בקשיש בקהילה:

בתחום קידום בריאות ומניעה בגיל המבוגר: הוגשו מסקנות הוועדה מטעם המועצה הלאומית לגריאטריה, אשר הוטמעו גם בהנחיות קליניות מטעם ההסתדרות הרפואית. כן נעשתה עבודת מטה לגיבוש הנחיות קליניות בנושא טיפול מרובה-תרופות, ומניעת נפילות. 
עד סוף שנת 2006 יתפרסם נוהל מטעם משרד הבריאות, בנושא הנחיות קליניות לקידום בריאות ומניעת חולי בגיל המבוגר, אשר יכלול בין היתר גם תחומים כגון טיפול מרובה-תרופות, מניעת נפילות, ומניעה וטיפול באוסטיאופורוזיס. בהמשך יתבצע עדכון ההנחיות הקליניות לקידום בריאות ומניעה בגיל המבוגר, על בסיס תקופתי.

בתחום ההערכה הגריאטרית: טיוטה סופית של נוהל הועברה לאישור מינהל הרפואה. הנוהל יפורסם עד ספטמבר 2006.

בתחום טיפול בית: גובשה טיוטת תקנים וקריטריונים לטיפול רפואי בבית - אשפוז בית וטיפול בית למרותקים, בעקבות דיונים בוועדה בנושא, מטעם המועצה הלאומית לגריאטריה, המשותפת למשרד ולקופות. הוועדה בהרכב זה לא הגיעה עדיין לקונצנזוס.

קביעת התקנים ממשיכה להתבצע במסגרת המשרד: ב-16.2.2006 הקים המישנה למנכ"ל וראש מינהל הרפואה, ועדה בהשתתפות נציגי הקופות, לקביעת תקנים לאשפוז בית. ישקל עיגון התקנים בתקנות או בחקיקה.
משרד הבריאות יקבע כללים לטיפול רפואי בבית במהלך שנת 2006, ויפרסמם כחוזר מטעמו.

בסוף 2005 החלה בקרה מטעם המשרד על טיפול רפואי הניתן בבית על ידי מחוזות הקופות.

תיבדק האפשרות שלקופות החולים תהיה תוספת תקציבית "מסומנת", עבור יחידות אשפוז בית וטיפול בית למרותקים.

בנושא קביעת "סל-שירותים" לטיפול שיקומי בקהילה: המישנה למנכ"ל וראש מינהל הרפואה, פנה למועצות הלאומיות לשיקום ולגריאטריה,  לקביעת "סל-שיקום". 
נכתב מסמך הסבר לציבור למניעת נפילות, שיפור ניידות וסביבה בטוחה. המסמך נמצא באינטרנט באתר המשרד, בקישורית 
http://www.health.gov.il/pages/default.asp?maincat=39&catid=262&pageid=3642

בתחום ההיערכות הארגונית הכוללת של הקופות, והכשרות הצוות בתחום השירותים לקשישים, תישקל הסוגיה האם נדרש נוהל מטעם המשרד בנושא.

6.
תכנית הפעולה של המשרד להקמת מאגר נתונים ארצי על קשישים שעברו שבר צוואר, תגובש עד מאי 2006.

המשרד יפנה לקופות החולים לדווח לו על פי מיפרט של המשרד עד יוני 2006.
דיווחי הקופות ידרשו עד סוף שנת 2006.
7.
ב-10.10.2005 נשלחו מכתבי פנייה לשירותי בריאות כללית, הכוללים רשימת חולים חברי הקופה שהופנו מרמב"ם לאשפוז שיקומי, בהם התבקשה הקופה לדווח היכן שוקמו, לשם הצלבת מידע בין דיווח בית החולים רמב"ם לשירותי בריאות כללית. פניות נוספות נערכו ב-22.11.2005 וב- 9.1.2006. הפניות טרם נענו.

הנהלת המשרד גיבשה ביום 9.1.2006, תכנית עבודה בנושא בקרה ובירור נתונים על מטופלים שזקוקים לטיפול שיקומי.

במסגרת הכנתה של תכנית לבדיקת הטיפול בחולים, המיועדים לשיקום, והשירותים לקשישים בצפון, פנתה רופאת מחוז צפון, לבתי החולים פוריה וזיו, במטרה לבדוק חולים לאחר אירוע מוחי, לאחר שברים וקטיעות גפיים, שאושפזו בשלושת החודשים האחרונים בבתי חולים אלה, ולעקוב אחר תהליכי השיקום באמצעות קופות החולים.

המשרד יזמן דיון עם מנהלי קופות החולים במחוז הצפון, בנושא. הדיווח יועבר למשרד הבריאות. 

משרד הרווחה
9.
ברוב איזורי הארץ מתקיימות פגישות בין גורמי הבריאות: לשכות הבריאות וקופות החולים, לבין העובדים הסוציאליים של המחלקות לשירותים חברתיים במשרד הרווחה, נציגי המוסד לביטוח לאומי, ולעיתים גם נציגי השירות לזקן במשרד הרווחה, לצורך פתרון בעיות מקומיות ומתן מענים לזקנים "הנופלים בין הכסאות". 
על ידי כך, מקלים על הקשיש ומשפחתו, מעריכים במשותף את צרכיו הבריאותיים-חברתיים, ומחליטים יחד על תוכנית טיפול מתאימה. 

במידה ולא נמצא פתרון מקומי, ניתן פתרון במסגרת שיתוף הפעולה בין הנהלת האגף לגריאטריה במשרד הבריאות והנהלת השירות לזקן במשרד הרווחה, הנפגשים בקביעות כ-8 פעמים בשנה, לצורך תיאום והעברת מידע הקשור לפיקוח ורישוי, ולצורך קבלת החלטות משותפות וקידום משותף של נושאים ופרוייקטים.
 
משרד הרווחה יפעל למיסוד התיאום והעברת מידע לקבלת החלטות משותפות בכל איזורי הארץ, כי זו הדרך לבחינה כוללת של צרכי הזקן, ומתן מענה כוללני ומתאים.

משרד הבריאות

10.
המשרד פועל בשני ערוצים במקביל: א. יישום המלצות הוועדה הבינמשרדית - "ועדת שטסמן", משנת 2000. תקציב איחוד השירותים לקשיש אושר על ידי המוסד לביטוח לאומי ועל ידי השותפים להפעלת האיחוד. המשרד בשלבים סופיים של חתימת חוזה התקשרות עם המוסד לביטוח לאומי.

בתכנון:  התקשרות חוזית דומה, בין המשרד לשאר השותפים בפרויקט.

התחלת הפרויקט יולי 2006, לפי השלבים בתכנית העבודה. 

הפרויקט יוערך על ידי גוף חיצוני. על פי ממצאי ההערכה, יוחלט על הרחבתו לאזורים אחרים בארץ.
ב. מהלכים להעברת האשפוז הסיעודי לקופות החולים: נעשתה עבודת מטה. הנושא לא הוצג עדיין לממשלה. 

12.
האגף לגריאטריה פנה לוועדת הפרויקטים של משרד הבריאות,  בנושא היצע גבוה של מיטות סיעודיות, במטרה לקבוע שיעור מכסימום של מיטות לחולים סיעודיים תשושי נפש, ביחס לאוכלוסית הקשישים. הדיון יתקיים עד יולי 2006, ואז תתקבל החלטה עקרונית.

האגף לגריאטריה מגבש תכניות לצמצום המחסור במיטות פעילות: א. הסבת מיטות במרכזים גריאטרים.; ב. הגדלה ופיתוח מחלקות "תת-חריפות" גם במוסדות לא-ממשלתיים. 

14.
להלן הנתונים העדכניים לסוף דצמבר 2005 וסוף ינואר 2006, לגבי מספר הממתינים המוכנים לקבלת הקוד, שסיימו את ההליכים. (המקור: האגף הגריאטרי הממוחשב (אג"מ):

	מחוז
	20.12.2005
	20.1.2006

	סך הכל
	288
	339

	צפון
	35
	65

	חיפה
	42
	58

	מרכז
	91
	76

	תל אביב
	62
	80

	ירושלים
	33
	28

	אשקלון
	15
	25

	באר שבע
	10
	17

	
	
	


נרכש קובץ נפטרים דו-שבועי ממירשם האוכלוסין, ונבנה ממשק תוכנת אג"מ עם קובץ זה.

החל מחודש אפריל 2006 יקלט קובץ הנפטרים בתוכנת אג"מ, ויעודכן מספר הנפטרים והממתינים.

המידע על מיקום הפונה המועמד לאשפוז, כולל המאושפז באופן פרטי, הינו ממוחשב, במערכת אג"מ, אך מתייחס רק לגבי מועד ההפנייה. 

עדכון שוטף ושיטתי של מקום ההמתנה לאורך תקופת ההמתנה, איננו בעדיפות בתכנית העבודה, משום שדורש הקצאת תוספת כוח אדם ונוהל מתאים. כיום משך ההמתנה עד לקבלת הקוד, הינו קצר, ולכן העדכון פחות דחוף. 

הוגשה תכנית לבדיקת הקשיש בבית, טרם מתן קוד. לפרויקט  יש פוטנציאל להקטנת תור הממתינים לקוד סיעודי, בכך שפונים לא מתאימים, לא יופנו לאשפוז סיעודי. פרויקט זה יכול לאתר מבעוד מועד פונים שיש להם פוטנציאל שיקומי, ולהפנותם לטיפול שיקומי, ובכך למנוע צורך במיסוד סיעודי. 

משרד הבריאות יפנה למשרד האוצר בבקשה למימון הבדיקות לשנת 2007.

16.
קשישים הממתינים לאשפוז סיעודי, במחלקות שיקומיות ובבתי חולים כלליים, מאושפזים לרוב לפרק זמן קצר, ומרביתם משוחררים לקהילה או למוסד במימון פרטי.

קשישים במוסדות בריאות הנפש, מטופלים בהסדרים בין שירותי בריאות הנפש לאגף לגריאטריה.

כיום אין עיכוב בזמינות אשפוז סיעודי, בשל תור ההמתנה הקצר יחסית. עם זאת, חלק מהקשישים אינם מועברים ממעונות של משרד הרווחה לאשפוז סיעודי, בשל התנגדות המשפחות, בין היתר מסיבות כלכליות, בפרט אלה המאושפזים במימון פרטי, או משום התנגדות הקשיש עצמו למעבר, או משום אינטרס כלכלי של המוסד, שרוצה להימנע מ"מיטות ריקות".

ביום 5.3.2006 התקיים דיון בפרקליטות, לגבי חולים סיעודיים במוסדות הרווחה. המשרד יפעל לפי החלטת בית המשפט.

לדעת המשרד, העברת האשפוז הסיעודי לאחריות קופות החולים, תיצור תמריץ לשיפור והתמקצעות השירותים לקשישים, השיקום ומניעת ההידרדרות התפקודית.

17.
בשנים 2001-2005 נסגרו 22 מוסדות ללא רישוי: במחוז הדרום 3 מוסדות, במחוז אשקלון 7 מוסדות, במחוז תל אביב 6 מוסדות, ובמחוז המרכז 6 מוסדות. נערכה עבודת מטה לשיפור האכיפה בנושא. 

יערך מיפוי המוסדות ללא רישוי בכל מחוז, על ידי הצוות הארצי, עם לשכות הבריאות המחוזיות ובשיתוף גורמי הרווחה.  המיפוי יתבצע במחצית שנת 2006. 

עדכון שוטף של המיפוי יערך לאורך השנה. 
המיפוי יכלול: קביעת דרגות החומרה לפי הפגיעה  באיכות החיים והסכנה לתחלואה ותמותה, בהתאם לתבחינים שפותחו על ידי הצוות הארצי.
מיפוי סטטוס המטופלים, ולפיו הוצאת צו סגירה, ממשרד הבריאות או על ידי משרד הרווחה.
האגף יתאם מועדים לסגירת מוסדות עם לשכות הבריאות המחוזיות הרלבנטיות  וגורמים ממשרד הרווחה. 
הליכי האכיפה, הסגירה והפינוי יהיו לפי דרגות החומרה של מוסדות אלו.

תיאום מועדים יתבצע עד חודש יולי 2006.

ביצוע האכיפה, הסגירה והפינוי, יהיו על פי התכנית, וכן בתגובה לממצאים חריגים. 

עד חודש יולי 2006 יפורסם חוזר בנושא מוסדות ללא רישוי, שיסדיר את דרכי שיתוף הפעולה עם גורמים רלבנטיים ממשרד הרווחה, המשטרה וערכאות משפטיות.
החוזר יתייחס גם לקנסות מינהליים, תוך שימוש בכלי אובייקטיבי לקביעת חומרה,  ובהתאם לגובה המדורג של הקנס, בשיתוף גורמים רלבנטיים ממשרד המשפטים.

הצעה לתיקוני חקיקה תוגש, עד חודש יולי 2006.

משרד הרווחה
17.
משרד הבריאות אחראי לפיקוח ולרישוי של מוסדות גריאטריים, ומשרד הרווחה אחראי לפיקוח ולרישוי מעונות לזקנים עצמאיים ותשושים. 
משרדי הרווחה והבריאות פועלים בעקביות לסגירה של מעונות פיראטיים. חלק מהסגירה נעשית בשיתוף פעולה, וחלק, בעיקר לגבי מעונות, בהם רוב האוכלוסיה הינה תשושה ולא סיעודית, הטיפול בסגירה, נעשה על-ידי משרד הרווחה. הפניית זקנים סיעודיים ממעונות אלו למעונות ברישוי, נעשית בשיתוף פעולה עם לשכות הבריאות ומשרד הבריאות.
בשנת 2005, נסגרו בשיתוף פעולה בין משרד הרווחה למשרד הבריאות, 8 מעונות עם אוכלוסיה מעורבת.

בשנת 2005 סגר משרד הרווחה 17 מעונות בצווי סגירה ובהסכמה, ובתהליך סגירה עוד 12 מעונות נוספים.

תהליך הסגירה קשה וארוך, וזאת בשל הצורך בקבלת צו סגירה משר הרווחה, אי שיתוף פעולה של מנהלי המסגרות, אי שיתוף פעולה של הזקנים ושל משפחותיהם, ודיונים משפטיים ארוכים. לדעת משרד הרווחה, תופעה זו לא ניתנת למיגור, מאחר וכל הזמן נפתחים מעונות חדשים ללא ידיעה מוקדמת של משרד הרווחה, העונשים אינם מרתיעים, וישנה אוכלוסיה תמימה של זקנים, בעיקר עולים, שמתפתים להבטחות ונכנסים למעונות לא מורשים. לא ניתן לטפל בסגירה של כל עשרות המקומות בו-זמנית. עם זאת, מפקחי השירות לזקן מגיעים למעונות אלו, כל זמן שהם פועלים, כדי לבדוק שהזקנים אינם נמצאים בסיכון גבוה.

באתר האינטרנט של המשרד, ומידי פעם בעיתונים, מופיעה רשימה של מעונות לזקנים הפועלים ברשיונות, תוך אזהרה לציבור להיכנס למעונות אלו בלבד, אולם, עדיין קיימת אוכלוסיה הנכנסת למעונות לא מורשים.

משרד הבריאות

21.
כ–50% מבקרות האגף במחלקות לסיעודיים ותשושי נפש, היו בקרות פתע. 

האגף לגריאטריה הכין כלי בקרה לסיעוד מורכב, וסיים סבב בקרות במחלקות אלה.  
האגף לגריאטריה הכין כלי בקרה למחלקות גריאטריה שיקומית, ומבצע סבב בקרות במחלקות אלה.  

עריכת הבקרות הרב-מקצועיות, במחלקות לסיעודיים ותשושי נפש, תועבר ללשכות הבריאות.

יתוגבר כוח אדם לבקרה בלשכות הבריאות. יוקם צוות רב  מקצועי מכל מקצועות הבריאות הרלבנטים.

במסגרת הכנת הפיילוט למכרז הקודים בנפת פתח-תקוה, סוכם על תוספת של 6 תקנים לבקרה. 

הפנייה לתוספת תקציב לתגבור כוח האדם בלשכות, תהיה לשנת 2007.

המשרד מתכנן שתי בקרות בשנה לכל מוסד, כאשר במוסדות 'כושלים', התדירות תהיה גבוהה יותר, ולמוסדות  'טובים', התדירות נמוכה יותר.

להגברת הבקרות תועלת כלכלית, עקב הקטנת ההוצאה הכרוכה באשפוז חולים שכבר אינם סיעודיים, והפסקת מימון אשפוזם, כחולים סיעודיים במוסד . הנושא יבדק במסגרת הפיילוט למכרז הקודים, בנפת פתח-תקוה. 

בקרות האגף לגריאטריה  יתמקדו בעתיד ב"בקרות-על" במחלקות הסיעודית ותשושי הנפש, ובבקרות במחלקות הפעילות - סיעוד מורכב, גריאטריה שיקומית, וגריאטריה תת אקוטית.

תוכנית הבקרות של האגף, במחלקות הפעילות הינה: המשך בקרה במחלקות לסיעוד מורכב, לאחר סיום סבב בקרה ראשון; סיום סבב בקרה ראשון במחלקות לגריאטריה שיקומית, והמשך בקרה שם; גיבוש כלי בקרה למחלקות תת אקוטיות – ותחילת בקרה במחלקות אלה, בשנת 2008.
23.
קיים כיום, מידע ממוחשב בסיסי בנוגע לציוני הבקרה. כלי הבקרה של כל המקצועות ניתנים למחשוב.

תוכנית העבודה למחשוב של ממצאי הבקרות, כוללת: כתיבת תוכנה להכנסת כל פרטי הבקרה; ביצוע הפיילוט ברמת האגף; העברת התוכנה לרמת הלשכה.
אפיון המערכת - בתוך ששה חודשים; כתיבת התוכנה, תוך ששה חודשים נוספים; פיילוט באגף יערך כשנת 2008. לאחר מכן תועבר המערכת הממוחשבת ללשכות הבריאות, עם יכולת התקשרות לתוכנה מרכזית באגף הגריאטריה.

25.
לשם איתור קשישים המאושפזים ב"קוד" שהסטטוס התפקודי שלהם השתנה, בדק האגף, מדגמית, באמצעות הגריאטרים המחוזיים, ולא מצא טעויות בדיווח על אנשים שהופנו לאשפוז בבית חולים כללי.  

26.
הכשרת מומחים לגריאטריה החלה בשנת 2003, ל-20 מתמחים, במימון משותף של משרד הבריאות, הביטוח הלאומי, אש"ל וועידת התביעות. כל המתמחים גויסו כבר, ונמצאים בשלב התמחות.   

חודשו המגעים בין השותפים, כדי להכשיר עוד 20 מתמחים שיתחילו לעבוד בשנת 2007. חלקו של המשרד יהיה לגייס תקציב לשלושה מתמחים מתוך ה-20. לשם כך תיעשה פנייה תקציבית לשנת 2007.

בעקבות אומדן ארצי, התברר שבמוסדות הגריאטריים מספר גדול של אחיות מעשיות, שנושאות בתפקידים המיועדים לאחיות מוסמכות בלבד, ולא עומדות בסטנדרטים של משרד הבריאות, המפורטים בחוזרי מנכ"ל וחוזרי מינהל הסיעוד. לכן הוחלט לקיים הסבה של אחיות מעשיות מתחום הגריאטריה, לאחיות מוסמכות. במימון ושיתוף פעולה של אשל, ועדת התמיכות, מנהל הסיעוד והאגף לגריאטריה. 

בשנת 2004 סיימו 60 אחיות את התכנית, ועמדו בהצלחה בבחינות הרישוי. בשנת 2005 נפתחו שתי תכניות נוספות, להסבת אחיות מעשיות למוסמכות מתחום הגריאטריה, שתסיימנה את הלימודים בשנת 2006. תכנית ההסבה תימשך גם בעתיד.

27.
בפגישה בין מנכ"ל משרד הבריאות לקופות ב-2.2.2006, הוחלט להעביר לאחריות המשרד, חולים המוזנים מלאכותית בזונדה, ללא בעיות רפואיות נוספות שהיו מגדירות אותם סיעודיים מורכבים, ולבטל את ההבדל בינם לבין חולים המוזנים בגסטרוסטומיה. במקביל יועבר התקציב עבורם מהקופות למשרד הבריאות.

בהכנה, מינוי והפעלה של ועדות יישום. מינוי הוועדות מתוכן לשנת 2006,  והפעלתן בתחילת שנת 2007.

28.
התוכנית הארצית לאיתור ומניעה של התעללות בזקנים, אושרה על ידי אגודת אש"ל, ופועלת ברמה הארצית.

בשנת 2006 תופעל תכנית לאיתור ולמניעת התעללות בזקנים בשלושה מחוזות כפיילוט. התוכנית כוללת: העלאת מודעות לנושא ההתעללות בקשישים; הכשרת צוותים מקצועיים בבתי חולים ובקהילה, לאיתור זיהוי והמשך הטיפול בזקנים בקהילה; הטמעת נהלים שפורסמו בנובמבר 2003 על ידי מנכ"ל משרד הבריאות; תיאום בממשקים הבינמשרדיים, בעיקר עם משרד הרווחה, לגבי רצף הטיפול. הפילוט ילווה בהערכה.

בסוף שנת 2006, יוחלט אם להרחיב את התוכנית בעוד שלושה מחוזות של משרד הבריאות.

משרד החינוך, התרבות והספורט

מרכזים לפיתוח סגלי הוראה

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
בתשובתו מנובמבר 2005 למשרד מבקר המדינה הסביר ראש מינהל ההשתלמויות שבשלב הראשוני של הקמת המרכזים לא ניתן היה לקבוע תקן כולל. לדבריו, רק לאחר תקופת הבשלה של כשנה וחצי נקבעו תקנים, על פי קריטריונים כמו גודל המרכז. הביקורת העלתה שהקריטריונים שציין ראש המינהל בתשובתו היו למעשה אלה של המרכזים הפדגוגיים (מרפ"דים) שנקבעו בשנת 1994. הקמת מרכזי פסג"ה באה לשנות את שיטת המרפ"דים ומרכזי המורים, ולכן הקריטריונים הישנים לא התאימו למרכזים החדשים. עוד לפני הקמת המרכזים היה בידי המשרד אומדן של מספר העו"ה שהם אמורים לשרת, ועל בסיסו היה מינהל ההשתלמויות יכול לקבוע למרכזים החדשים תקנים ראשוניים, ולעדכנם לאחר תקופת הבשלה. הביקורת העלתה שהמינהל לא תקנן את מרכזי פסג"ה גם כשלוש שנים לאחר שהחלו לפעול . 

2.
על פי הסכמים בין המשרד לרשויות המקומיות הקצתה כל רשות מקומית מבנה למרפ"ד שבתחומה  ומימנה לו שירותי תחזוקה, ניקיון ומזכירות. עם הקמתם של מרכזי הפסג"ה לא הותאמו ההסכמים שבין המשרד לרשויות המקומיות למציאות החדשה, אף שפעילותם שונה במהות מזו של המרפ"דים. על המשרד היה להכין הסכמים חדשים בהתאם לצרכים הלוגיסטיים ולהוצאות ההפעלה של המרכזים. עד דצמבר 2005 לא הוגשה טיוטה של חוזה חדש ללשכה המשפטית של המשרד לקבלת הערותיה, ואף לא היה בידיה מידע אם במינהל ההשתלמויות אכן הוכן חוזה חדש. 

3.
המשרד לא פעל להקצות למרכזי פסג"ה שבתחומי רשויות מקומיות חלשות מבחינה כלכלית תקציב גדול יותר מאשר למרכזים שבתחומי רשויות חזקות כלכלית, כדי שהפער הכלכלי ביניהם לא יגדל.
4.
בתחומים נוספים הקשורים להפעלת המרכזים, כמו קשרי העבודה וחלוקת האחריות בין המשרד ובין הרשויות המקומיות, לא קבע המשרד נהלים ולא שיתף את הרשויות בתהליכים שקדמו להקמת מרכזי הפסג"ה.

5.
על המשרד לעגן בהסכמים עם הרשויות המקומיות את קשרי הצדדים ומחויבותם בכל הנוגע להפעלת מרכזי פסג"ה ואת אופן החלוקה של הוצאות ההפעלה במרכזי פסג"ה שבהם משתתפים עו"ה מכמה רשויות. בהסכמים אלה ייקבע, בין היתר, שיעור השתתפותה של כל רשות מקומית בתקצוב מרכז הפסג"ה שבתחומה בהתאם למבחנים קבועים מראש וגלויים, הנוגעים גם לפערים הכלכליים בין רשויות מקומיות. על המשרד לבחון מהי חלוקת התקציב הראויה כדי שתבטיח שהפער בין מרכזי פסג"ה בתחומי רשויות מקומיות חלשות מהבחינה הכלכלית לבין מרכזים בתחומי רשויות חזקות מהבחינה הכלכלית לא יגדל.
6.
בשנת 2005 החליט המשרד לאחד שני אגפים - אגף ההשתלמויות ואגף פסג"ה - ולפרסם מכרז לתפקיד מנהל לאגף המאוחד. המצב שבו שני אגפים במשרד מטפלים במרכזי הפסג"ה ולהם מנגנונים נפרדים של מינהל, תקציב ופיקוח נמשך כבר יותר משלוש שנים. על המשרד להשלים בהקדם את התהליך של איחוד האגפים ולפרסם מכרז לתפקיד ראש האגף המאוחד.
7.
המרכזים לא ניצלו את מלוא השעות שהמשרד הקציב לפעילותם. בשנת הלימודים התשס"ד נוצלו רק כ-90,000 שעות (כ-76%), ובשנת הלימודים התשס"ה - כ-102,000 שעות (כ-75%). מינהל ההשתלמויות לא חקר את הסיבות לאי-ניצול השעות בשנת התשס"ד, ובשנת התשס"ה אף הגדיל את מספר השעות שהוקצו לחלק מהמרכזים, דבר שהגביר את אי הניצול של התקציב בחלק מהמרכזים. במקרים מסוימים עמד שיעור הניצול של שעות ההשתלמות המתוקצבות על 60%-74%, ואף ירד לעיתים ל-46%.

8.
למינהל לחינוך התיישבותי יש תקציב להשתלמויות בתוך תקציבו העצמאי: בשנת 2004 - 480,000 ש"ח ובשנת 2005 - 466,000 ש"ח. נוסף על תקציבו העצמאי הקציב לו אגף השתלמויות 800 שעות להשתלמויות במרכזי פסג"ה בשנת 2004 ו-170 שעות בחודשים ינואר-אוגוסט 2005. יוצא אפוא, שהמשרד לא השיג את המטרה שקבע לעצמו - איגום כל משאביו המיועדים להשתלמויות. 

9.
חוזר המנכ"ל ובו הנחיות בעניין מרכזי פסג"ה, קובע שבצוותי ההיגוי במחוזות יהיו גם נציגי האקדמיה. הביקורת העלתה, שנציג האקדמיה אינו משתתף אף לא באחד מצוותי ההיגוי במחוזות. 

10.
חוזר המנכ"ל קובע שאיכות הפיתוח המקצועי של עו"ה תהיה ברמה אקדמית. היעדרם של אנשי האקדמיה מצוותי ההיגוי במחוזות פוגע בהשגת יעד חשוב של מרכזי הפסג"ה.
11.
צוות ההיגוי של המטה נועד ללוות את המרכזים ולסייע להם. הביקורת העלתה, שצוות ההיגוי של המטה מתכנס רק לאישור תכניות עבודה ולא לדיון במדיניות כוללת.
12.
שישה מרכזי פסג"ה העסיקו מומחים שאינם כלולים במאגר המומחים שלא על פי הוראות המשרד. במצב זה, המשרד אינו מובטח כי הם עומדים בתנאי הסף שנקבעו כדי להבטיח את איכות פיתוח סגלי ההוראה. בהעסקת מומחים שלא מהמאגר יש גם משום העדפתם על פני המומחים שמוינו על ידי המשרד ונמצאו ראויים. אף שמקרים אלה אינם רבים, מן הראוי שמינהל ההשתלמויות ייתן דעתו להתמודדות עם תופעה זו.

13.
במשרד לא היה מידע על היקף העסקתם של המומחים והיועצים במרכזים ועל מידת ניצול התקציב שנועד למטרה זו. רק על פי בקשת משרד מבקר המדינה ריכז המשרד את הנתונים האלה. בהיעדר מידע שוטף על נושאים אלה, לא הייתה בידי המשרד אפשרות לעקוב בזמן אמת אחריהם. 

14.
התקנה התקציבית שממנה משלמים ליועצים ולמומחים כלולה בתקציב אגף ההשתלמויות, ואולם אגף פסג"ה הוא שמבצע את התשלומים. נמצא ששכר העבודה של המומחים והיועצים עוכב חודשים רבים עקב סרבול בעבודת המשרד. למינהל לא ידוע מה גודל הפיגור בתשלומי השכר, ולפיכך הוא אינו מסוגל לפעול לצמצומו. יתרה מזו, הפיגור בתשלום החריף את הקושי הקיים בלאו הכי לגייס מומחים ויועצים. 

15.
ביולי 2005 היו רשומים במאגר כ-2,400 מרצים, מהם 490 בעלי תואר ראשון בלבד ו-30 מורים מוסמכים ללא תואר אקדמי (בסך הכול כ-22%). בחודשים ינואר-יולי 2005 הועסקו מרצים ללא תואר אקדמי או בעלי תואר ראשון בלבד ב-12,742 מהשעות (17%).  העסקה של מרצים שאינם עומדים בדרישות הסף האקדמיות שנקבעו בחוזר המנכ"ל עלולה להביא לכך שלא תושג המטרה של הוראה ברמה אקדמית במרכזי פסג"ה.

16.
בדיקת מספר ההשתלמויות ומספר המשתלמים בכמה מרכזי פסג"ה במרכז הארץ ובפריפריה, העלתה שבשנת הלימודים התשס"ד התקיימו ב-21 מרכזים 822 השתלמויות, וב-372 מהן (45%) היה מספר המשתתפים קטן מ-20. בשנת התשס"ה התקיימו ב-23 מרכזים 1,294 השתלמויות, וב-584 מהן (45%) היה מספר המשתלמים קטן מ-20 שקבע המשרד. קיום השתלמויות שמספר המשתתפים בהן קטן מ-20 נעשה לא רק במרכזים באזורי הפריפריה, שבהם מספר העו"ה קטן יחסית, אלא גם במרכזים באזורים שבמרכז הארץ, שבהם מספר המורים רב (כ-4,000). בשנת התשס"ה התקיימו בשבעה מרכזי פסג"ה במרכז הארץ 690 השתלמויות, וב-45% מהם (311 השתלמויות) היה מספר המשתתפים קטן מ-20. על מינהל ההשתלמויות להקפיד לבצע את הנחיות המשרד, ולא לקיים השתלמויות, ודאי לא במרכז הארץ, לפחות מ-20 משתתפים.
17.
באזור המרכז קיימים מוסדות נוספים - אוניברסיטאות ומכללות - שמקיימים השתלמויות לעו"ה, וחלקן אף ממומן בידי המשרד. על המשרד לאחד השתלמויות בנושאים דומים המתקיימות באותו אזור.
18.
עיקר ההשתתפות במרכזי הפסג"ה היא של עו"ה המלמדים את שכבות הגיל הקדם-יסודית והיסודית, ואילו השתתפות מורי שכבת הגיל העל-יסודית נמוכה יותר. לפי ההנחות  הפדגוגיות שבחוזר המנכ"ל, הפיתוח המקצועי של עו"ה ייעשה בראייה של הרצף החינוכי לכל שכבות הגיל. המינהל לא בדק מדוע המרכזים אטרקטיביים פחות למורי שכבת הגיל העל-יסודית, ואילו דרכים יש לנקוט כדי להגביר את השתתפותם של מורים אלה בפעילות המרכזים כך שיישמר הרצף החינוכי לכל שכבות הגיל.
19.
הפעלת מרכז פסג"ה כרוכה בהוצאות רבות. קיום מספר קטן של השתלמויות ובהן משתתפים מעטים גורם לכך שהעלות למשתלם גבוהה מאוד. על מינהל ההשתלמויות לבדוק את כדאיות הפעלתם של מרכזים קטנים ולדון בשאלות האם יש צידוק להפעלת כל מרכז בנפרד והאם יש לאחד מרכזים קטנים.
20.
עם הקמת המרכזים הוקם באגף פסג"ה צוות בקרה ולמידה (צוות בו"ל) שנועד לבדוק את יישום הוראות חוזר המנכ"ל במרכזי הפסג"ה. צוות בו"ל קבע תקנים לפעילות מרכזי פסג"ה, ועל פיהם הוא בוחן את פעילותם. בשנת התשס"ג מצא צוות בו"ל פערים בין תפיסת מרכזי פסג"ה על פי חוזר המנכ"ל לבין יישומה. 

21.
רוב הממצאים שהעלה צוות בו"ל בשנת התשס"ג הועלו גם בשנת התשס"ה.  ממצאי צוות בו"ל שנגעו לנושאים שבאחריות מטה המשרד לא טופלו.
22.
חוזר המנכ"ל קובע שיו"ר צוות ההיגוי של המטה - ראש מינהל ההשתלמויות - ידווח למנכ"ל המשרד על הפעולות במרכזים. נמצא שבמשרד אין נתונים על דיווחים סדירים למנכ"לית על הנעשה במרכזי פסג"ה ובכך נמנעה ממנה האפשרות לשפר את פעולתם. 

23.
המשרד לא פיתח שיטת מדידה להערכת השפעתן של ההשתלמויות במרכזים לפיתוח סגלי הוראה (פסג"ה) על הנעשה בבתי הספר ועל שיפור מערך הלימוד בכיתה ולפיכך גם אין לו נתונים על כך.
24.
צוות בו"ל בדק בעיקר את פעילות המרכזים עצמם ולא את תוצאותיה, ולא בחן אם ההשתלמויות במרכזים השיגו את המטרות שלשמן הוקמו המרכזים. עקב כך שצוות בו"ל "נעצר" בשערי בתי הספר ואינו בודק את הנעשה בכיתות הלימוד, אין בידי מינהל ההשתלמויות נתונים על האפקטיביות של ההשתלמויות. ההישגים העיקריים של מרכזי פסג"ה צריכים לבוא לידי ביטוי בכיתה, והתלמידים אמורים להיות הנשכרים העיקריים מפעילויות המרכזים. על המשרד לפתח בהקדם כלים למדידת התרומה של ההשתלמויות לשיפור מערך ההוראה בבית הספר. 

מינהל הספורט

הגופים המבוקרים: משרד החינוך, התרבות והספורט; המועצה להסדר הימורים בספורט

א.
ריכוז ממצאי הביקורת

1. 
בדיקת תכנית העבודה של המינהל לשנת 2005, המפרטת את דרכי הפעולה ואת לוחות הזמנים להשגת המטרות שפורטו בהצעת התקציב לשנת 2005, העלתה שלא נקבעו דרכי פעולה לפיתוח ענף הצלילה הספורטיבית ולהסדרת ענף הנהיגה הספורטיבית, ולא נקבעו מועדים לסיום הפיתוח של הענפים האלה. כמה מהתכניות שצוינו בהצעת התקציב והקשורות ל"פיתוח תשתיות נוער למצוינות" טרם בוצעו, על אף שהן היו אמורות להסתיים עוד בשנת 2004, וגם בשנת 2005 אין לדעת אם יבוצעו. יוצא אפוא שלעתים מטרות המינהל המפורטות בהצעת התקציב של המשרד אינן עולות בקנה אחד עם תכנית העבודה של המינהל.

2.
מאז שנת 2001 לא בדק המשרד את היחס בין שיעור התקציב שהוקצה להקצבות לפעילויות ספורט, בעיקר ספורט עממי, ובין השיעור שהוקצה לתמיכות בספורט התחרותי. לבדיקה זו חשיבות לאור שינויים בסך ההוצאה לספורט ובהתפתחויות שחלו על פני זמן בפעילות בשני מקטעי ספורט אלה.

3.
בפברואר 2003 הוחזר מינהל הספורט ממשרד המדע, התרבות והספורט, למשרד החינוך, וביולי אותה שנה הכין המינהל הצעה לארגון מחדש של הספורט ושל החינוך הגופני. מטרת ההצעה הייתה להביא לידי ריכוז יחידות המטה וצמצום מספר המפקחים. ההצעה לא יושמה.
4.
בעקבות המלצת הוועדה לבחינת המבנה הרצוי לניהול הספורט והחינוך הגופני מינואר 2004, הכין המינהל הצעה נוספת לאיחוד מינהל הספורט עם היחידה לחינוך גופני, באופן שיחסוך שבע משרות של מפקחים. באוקטובר 2004 הודיעה המנכ"לית כי החליטה לאמץ את עיקרי הדוח של הוועדה. עד אוקטובר 2005, מועד סיום הביקורת, לא יושמו המלצות הוועדה והצעות שהכין המינהל. 

5.
ראש המינהל חבר בהתאחדות העולמית לספורט לבתי הספר משנת 1996 וחברותו חודשה בשנת 2003 בידי המנכ"לית, הגם שבאותו מועד לא היה המינהל ממונה על תקצוב ההתאחדות. במשרד לא נמצא הסבר לכך מדוע בחרה המנכ"לית בראש המינהל לשמש חבר ההתאחדות העולמית ולא בחרה במפקח המרכז הממונה על החינוך הגופני, שאחראי לתקצוב ההתאחדות. מאחר והמינהל אינו ממונה על ההתאחדות, ומאחר שהיחידה לחינוך גופני אחראית לתקציב שהמשרד מעביר להתאחדות, היה על מנכ"לית המשרד למנות לחבר בהתאחדות העולמית את מי שקשור ישירות לעניין. במצב הקיים היום במשרד, הקשר בין ההתאחדות בארץ לבין ההתאחדות העולמית הוא קשר עקיף בלבד.

6.
המועצה להסדר הימורים בספורט ומינהל הספורט משתמשים במבחנים שונים כדי לקבוע את שיעור התמיכה שתינתן לכל אחד מגופי הספורט. במבחנים שקבע המינהל צוין שלקראת כל שנת תקציב יגישו ההתאחדויות ואיגודי הספורט תכנית עבודה לאישור המינהל. המינהל מתנה את תמיכתו באישור התכנית שהוגשה ובבדיקת ביצועה. אין במבחני המועצה תנאי דומה ואין לה דרך לדעת מה מתוכנן להיעשות בכספי התמיכה. 

7.
בנובמבר 2003 הגיש ראש מינהל הספורט למנכ"לית המשרד הצעה לרפורמה במועצה להסדר הימורים בספורט. ההצעה של ראש המינהל לא נדונה בהנהלת המשרד. מן הראוי היה שהמשרד יבחן את ההצעה ויחליט אם לאמצה או לדחותה. 

8.
הבקשות לתמיכה לרשויות מקומיות לקיים פעילויות ספורט עממיות, נדונות בוועדת ההקצבות של המשרד. הוועדה החליטה בשנת 2005 לחלק את ההקצבות לחמישה מיזמים, בלא שפירטה מדוע בחרה בהם דווקא ומדוע דחתה את הבקשות האחרות. בין החמישה נמנה גם שיפוץ אולם הספורט בכפר תבור. ראש המינהל היה תושב כפר תבור עד שנת 1997. ראש המינהל לא חשף בפני ועדת ההקצבות את הזיקה שיש לו למקום. יצוין כי כבר בדצמבר 2001 אישרה ועדת המתקנים של המועצה הקצבה בסך 280,000 ש"ח להקמת חדר כושר בכפר תבור, שראש המועצה המקומית החליט לקרוא לו על שמו של ראש המינהל. גם אז נמנע ראש המינהל, ששימש יו"ר הוועדה, מלחשוף את זיקתו למקום. 

9.
המינהל תומך ב-120 גופים. על רואי החשבון מטעם המשרד להכין 40 דוחות בשנה. בשנת 2004 עשו רואי חשבון ביקורות ב-20 גופי ספורט בלבד (17% מהגופים הנתמכים), ובשנת 2005 ב-12 גופים בלבד (10% מהגופים הנתמכים). יוצא אפוא, שהמשרד ומינהל הספורט אינם מיישמים את החלטת הממשלה (291) מספטמבר 1999, שעניינה בייעול מערך התמיכות הממשלתי, ואינם מקיימים פיקוח מלא על השימוש בכספי התמיכה שהם מעניקים. 

10.
מינהל הספורט לא קבע נוהל בדבר תהליך הטיפול בדוחות הביקורת באיגודי הספורט הנתמכים. נוהל כזה צריך לקבוע בין היתר: מי מעובדי המינהל ממונה על ריכוז הדוחות המתקבלים מרואי החשבון; כיצד עליו לטפל בדוחות; כיצד לקיים מעקב אחר תיקון הליקויים שהועלו; ואילו סנקציות יש להטיל אם מצאו רואי החשבון ליקויים חמורים. נמצא שרוב דוחות הביקורת כמעט לא נדונו במינהל.
11.
המשרד ומינהל הספורט לא קבעו הנחיות כיצד על נציגיהם לפעול באיגודי הספורט ובהתאחדויות. יתר על כן, נציגי המדינה אינם חייבים לדווח על החלטות שהתקבלו בהנהלות האיגודים, ועקב זאת הידע שצובר המינהל על האיגודים אינו מלא. עוד הועלה, שהמשרד לא נתן את דעתו על השאלה בכמה איגודים עובד יכול להיות נציג באופן שישיג את המטרות שלשמן מונה, ויוכל למלא את עבודתו כראוי. 
12.
במארס 2005 הטילה הממשלה (החלטה 3416) על שרת החינוך להקים מועצה ציבורית לקידום ספורט הנשים בישראל. עד סוף אוקטובר 2005 מונתה רק יו"ר למועצה האמורה, וטרם הסתיים הליך הקמת המועצה. השלבים ליישום התכנית עדיין לא נדונו בהנהלת המשרד, והמועצה להסדר הימורים בספורט לא העבירה למשרד את התמיכה שנקבעה. ספורט הנשים, שנדחק כל השנים לשוליים, לא קיבל גם בשנת 2005 תמריצים לקידומו, על אף כל ההחלטות שהתקבלו בעבר.

13.
סעיף 13(ה) בחוק הספורט, התשמ"ח-1988, קובע שהשר רשאי לקבוע תקנים למתקני ספורט ולמכשירי ספורט במוסדות חינוך. עוד בשנת 2002 החליט משרד המדע להכין אוגדן שיכיל קובץ נהלים, תקנים ודרישות בכל הקשור לבניית מתקני ספורט ולקניית ציוד ספורט. המשרד הגדיר את הדרישות המקצועיות לאוגדן, שהתבססו על צורכי האיגודים ועל ספרות מקצועית בארץ ובעולם. שלבי העבודה עד לפרסום המכרז והכנת האוגדן היו אמורים להימשך 26 שבועות ולהסתיים במרס 2003. עד ספטמבר 2005 לא פעל המינהל לקידום המכרז להכנת האוגדן, וממילא לא נקבעו כל התקנים הנחוצים להפעלת מתקני הספורט.

14.
ראש המינהל מוסיף לשמש יו"ר מכון וינגייט, אף על פי שיש חשש לניגוד עניינים מוסדי בפעילותו כעובד בכיר במשרד ממשלתי, שבתוקף תפקידו ממונה על מתן המלצה לתמיכה ומפקח מטעם המשרד על המוסד הנתמך, ובה בעת נמנה עם הנהלת אותו מוסד. על אף זאת, ראש המינהל משמש יו"ר מכון וינגייט לחינוך גופני ולספורט, שהוא עמותה נתמכת בידי המשרד. על הנהלת המשרד להקפיד שעובדים מטעמה לא ימלאו תפקידים נוספים שעלולים ליצור מצב של ניגוד עניינים, ועליה להסדיר זאת לאלתר.

15.
המשרד יישם כמה מהמלצות ועדת מליניאק מאוגוסט 1993, לבדיקת מצב הספורט בישראל, בעיקר את אלה שעניינן קביעת מבחנים לחלוקת התמיכות, אך עיקר המלצות הוועדה בנושא מבנה הספורט בישראל לא יושם, והוא נשאר כשהיה. 
16.
ההמלצה החשובה בדוח ועדת לוין לבדיקת מצב הספורט בישראל,  ממארס 1998, הייתה הקמת המועצה לספורט, שנועדה לקדם את הספורט בישראל. במשרד לא התקיימו דיונים שאפשר ללמוד מהם מדוע הוא החליט להפסיק את ההליכים להקמת המועצה שהחלו עוד בשנת 1998, ושעליהם שקדו המשרד ומשרד המדע. בפועל גנז המשרד את המלצות ועדת לוין אף על פי שלא קיבל החלטה רשמית לעשות כן.
17.
בשנים האחרונות אומצו כמה מההמלצות של הוועדות שמינה המשרד, אך לא נעשה דבר כדי לפתור את הבעיה העיקרית של מבנה הספורט בישראל. המשרד עצר את התהליך להקים מועצה עליונה לספורט, שתמלא את החסר שנוצר במשך השנים בכל הקשור לגיבוש ולהתוויית מדיניות כוללת בתחום הספורט. 

18.
המשרד לא פעל לקבוע מדיניות כוללת לתחום הספורט. בפרק הזמן שהמינהל היה במשרד המדע הוא הכין למערכת הספורט תכנית לטווח ארוך, שמטרתה לקדם את הפעילות הספורטיבית ברמה העממית, התחרותית וההישגית בישראל. כשהוחזר המינהל למשרד לא אימץ המשרד את התכנית, וגם לא הכין תכנית אחרת במקומה.
19.
מינהל הספורט פעל בעצלתיים בתחומים שאינם קשורים ישירות לפעילותו השוטפת אלא לפעולות שנועדו לעצב את הספורט בישראל בשנים הבאות, למשל פיתוח ספורט נשים, ספורט מוטורי ומירוצי סוסים. 
ב. 
תגובות המבוקרים

משרד החינוך, התרבות והספורט

1.
המינהל נמצא עדיין בשלבים של הסדרת התקנות לחוק הצלילה הספורטיבית. פורסם מכרז למנהל תחום הצלילה. בין המטלות שיוטלו עליו, יהיה הטיפול בתקנות הצלילה, ובדרכים לפיתוח ענף הצלילה הספורטיבית.

המועד לסיום פיתוח הענף יהיה עד סוף שנת 2006, והסדרת התקנות בחוק הצלילה, עד אמצע שנת 2007.

התוכניות לתשתיות נוער למצויינות הינן רב שנתיות, מתפתחות ברצף, משלב האיתור של הספורטאי, בגיל צעיר, וממשיכות לשלבי הטיפול והטיפוח הספורטאי. התכניות אינן מסתיימות בסוף כל שנת תקציב. בהעדר תקציב, חלק מהתוכניות עלולות להתעכב, ולעיתים לא להתבצע.

לקראת סיום שנת עבודה, המינהל עורך סיכום "ביצוע מול תכנון" של תוכנית העבודה, להפקת לקחים ולהמשך הפעילות.

2.
מינהל הספורט בודק בכל שנה את היחס שבין שיעור התיקצוב לספורט תחרותי, אל מול תיקצוב הספורט העממי-קהילתי, על פי צרכי הספורט ומדיניות המשרד. שיעורי התיקצוב הנ"ל, מותנים בתקציב הכולל של מינהל הספורט באותה שנה, ובקיום אירועי ספורט גדולים, כגון אליפויות עולם, מועדים לקראת שנה אולימפית, ועוד.

3.
בדיונים שקוימו עם חבר הוועדה שבחנה את איחוד החינוך הגופני והספורט, לא נמצא שניתן לצמצם  משרות פיקוח בטווח המיידי.

לא יהיה צמצום בכוח אדם, מאחר שידרשו משרות נוספות בתקן הדרכה.

4.
עיקרי המלצות הוועדה שבחנה את איחוד החינוך הגופני והספורט, התקבלו במשרד החינוך. על מנת לתרגם את ההמלצות לפעולה, התעוררו שאלות הדורשות התייחסות וחשיבה מחודשת.

המשרד ממשיך בדיונים עם נציג הוועדה שבחנה את המבנה הרצוי של מינהל הספורט, על מנת למצוא פתרונות שיאפשרו את יישום ההמלצות.

5.
בעתיד, לפני קבלת החלטה, בעניין חברות ראש המינהל בהתאחדות העולמית לבתי ספר, תבחן המנכ"לית לעומק את הנושא על כל היבטיו, וההשלכות שתהיינה להחלטה שתתקבל.

7.
בחודשים יוני-יולי 2006, ישוב ויגיש מינהל הספורט מחדש, לשר ולהנהלת המשרד, את הצעת הרפורמה בתקציב הספורט, שיש לה היבטים והשלכות גם על המועצה להימורים בספורט, ובעיקר על התקציב לספורט במדינת ישראל.

8.
מינהל הספורט במשרד החינוך, קובע באופן חד משמעי, שאין קשר בין מקום מגורים, לדיון בבקשות של רשויות וגורמי ספורט.


ראש מינהל הספורט אינו  תושב כפר תבור משנת 1997. בעבר גר ראש מינהל הספורט גם בטבריה, בכפר תבור והיום בכפר סבא.

בקשת כפר תבור נדונה במינהל הספורט בשנת 2005, אחרי למעלה מ-8 שנים שראש מינהל הספורט עזב את כפר תבור. מפקח המחוז המליץ, וועדת ההקצבות אישרה, על פי נהלים ידועים ושקופים.

בשנת 2001 נדונה בקרן המתקנים בקשת כפר תבור. הבקשה אושרה על ידי מליאת המועצה להסדר הימורים בספורט, על פי הקווים המנחים, הכללים והנוהלים כנדרש. לבקשה שהתקבלה לא היה שום  קשר למקום מגורים. ראש מינהל הספורט לא היה כבר אז תושב כפר תבור.

אם יקבע בעתיד, כי הנוהל הוא לדווח על זיקות למקום מגורים מהעבר, יפעל משרד החינוך בהתאם.

בהתאם לקיצוץ התקציב לשדרוג מתקני ספורט בשנת 2005, החליטה ועדת ההקצבות לאשר ההקצבה כדלקמן:


בוועדה מספר 1 - הובאו הבקשות לשיפוץ אולמות ספורט, מסלולי הליכה ומגרשים משולבים.


בוועדה מספר 2 - הובאו הבקשות לתוכניות אב-יישוביות, שדרוג אולמות ספורט.


בוועדה מספר 3 - הובאו הבקשות למגרשי כדורגל וחדרי כושר.


הבקשות שלא היו לנושאים הנ"ל, לא נדונו. הדיונים היו על פי הנהלים ובהתאם לתקציב.


בין בקשות אלו, הייתה גם בקשת כפר תבור למגרש כדורגל. 

10.
משנת 2004, החשכ"ל וחשבות המשרד עורכים ביקורת ממוקדת בגופי הספורט הנתמכים, על ידי רואי חשבון חיצוניים. בביקורות אלו בודקים שכספי התמיכה הגיעו ליעדם.


במהלך הדיונים השנתיים בוועדת התמיכות, מועלים באינטרנט ממצאי הביקורת על הגופים, בתוכנה שנקראת "תמיכה-נט". באתר מרוכזות כל ההערות של הביקורות בגוף הנתמך.

המשך התמיכה בגופים המבוקרים, מותנה בתיקון הליקויים וההערות שעלו מדוחות הביקורת.
11.
מינהל הספורט יקבע נוהל לתפקיד נציגי מינהל הספורט באיגודים ובהתאחדויות.


מועצת המינהל החלה בדיון ובהכנת נהלים בנושא זה, ביום 18.7.2005.

בהתאם לנוהל שיקבע, יתקיים דיון עם האיגודים וההתאחדויות, כדי שעובד המשרד ימלא את תפקידו כראוי, וישיג את המטרות שלשמן הוא מונה.
14.

מכון וינגייט הינו מוסד לאומי מרכזי, ללא כוונת רווח ובבעלות מקצועית, בעל מומחיות מוכרת בתחומי מחקר, הדרכה, בדיקות, רפואת ספורט, ספורט הישגי ועוד, הפועל עוד משנות ה-40. 


חשיבותו של מכון וינגייט לעולם הספורט הישראלי, רבה.


 מכון וינגייט, הוא הגוף המרכזי הפעיל בכל תחומי המחקר, הפיתוח וההכשרה בכל תחומי הספורט.


ייחודו של מכון וינגייט ומעמדו המיוחד, הוכרו על ידי שתי ועדות ציבוריות שנתמנו לבחינת מדיניות הספורט בישראל: ועדת לוין וועדת פוגל. ועדת לוין המליצה כי מכון וינגייט יוכר רשמית על ידי המדינה, כמכון הלאומי לחינוך גופני ולספורט.  ועדת פוגל המליצה על קיומו של מכון לאומי אחד לספורט, ועל אימוץ התפיסה הרואה במכון וינגייט, מכון לאומי להנחלה, הדרכה וטיפוח הספורט, ועל נקיטת הצעדים התפעוליים לקידום תפיסה זו. 


המלצותיהן של ועדות אלו, נבחנו על ידי משרד החינוך, ולאחר התייעצויות עם רשות החברות הממשלתיות, החליט משרד החינוך לפעול להפיכתו של מכון וינגייט לעמותה ממשלתית.


בתחילת חודש נובמבר 2005 הועברה עמדת משרד החינוך להתייחסותו של מכון וינגייט. תגובת מכון וינגייט טרם התקבלה.


משרד החינוך יוזם הצעת החלטה לממשלה, כנדרש בחוק החברות הממשלתיות, תשל"ה–1975.


הפיכתו של מכון וינגייט לעמותה ממשלתית, כרוכה בשינויים בתקנון העמותה ובהרכבה, ובכלל זה יידונו מחדש בעלי התפקידים במשרד, אשר ייצגו את המדינה בעמותה.

18.
מינהל הספורט מעדכן ומטפל בתוכנית פיתוח הספורט, כפי שנדונה ונקבעה בעבר, במשרד המדע.


מינהל הספורט גיבש תוכנית אסטרטגית לספורט, שתוגש לשר ולהנהלת המשרד, לקראת חודש יוני 2006.

פעולות ראש מינהל הספורט 

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
מאחר שראש מינהל הספורט קיבל את המינוי מהקבוצה בשל היותו ראש מינהל הספורט ובאשר הוא עובד הציבור, הרי שעל פי הוראות חוק המתנות, התקנות והתקשי"ר, היה עליו לדווח על קבלתו לוועדת המתנות במשרד. ואולם הביקורת העלתה כי הוא לא דיווח על כך לוועדה.
2.
ועדת המתנות שמונתה במשרד לפני שנים רבות לא התכנסה בשנים האחרונות. רק ביולי 2005, במהלך הביקורת בנושא, מינתה מנכ"לית המשרד, כנדרש, ועדת מתנות חדשה במשרד. מאחר שלא מונתה ועדה במשרד, היה על ראש מינהל הספורט להודיע על קבלת המתנה לגורמים הממונים עליו.

3.
גם אם יש צורך בנוכחות של נציג מינהל הספורט מדי פעם בפעם במשחקים של קבוצות ספורט הנתמכות על ידי המשרד, לשם בדיקת גוף ספורט כלשהו, בחינת רמתו המקצועית והתרשמות מהאופן שבו הוא מנצל את תמיכת המשרד, אין מקום שיקבל כרטיס מינוי שנתי המקנה כניסה חופשית לכלל המשחקים של אותו גוף, אלא כרטיסים למשחקים ספורים, שנוכחותו בהם דרושה לשם מילוי תפקידו. מכל מקום, עובד שקיבל כרטיס לאירוע ספורט כזה חייב לדווח על כך מבעוד מועד לגורמים הנוגעים בדבר במשרד, ועליהם לבחון אם יש צורך בנוכחותו של העובד באירוע, ואם יש הצדקה לקבלת כרטיס כניסה ללא תשלום לשם כך. 

4.
מינהל הספורט אינו מתקצב את קבוצות ליגת העל בכדורסל ובכללן הקבוצה, ועל כן תפקידו של ראש מינהל הספורט לא דרש ממנו להיות נוכח במשחקים של הקבוצה. לדעת משרד מבקר המדינה, קבלת מינוי שנתי במשך שש שנים, המקנה זכות כניסה לכל משחקיה של קבוצה, שמשחקיה אינם קשורים לתפקידי מינהל הספורט, הוא קבלת טובת הנאה האסורה על פי הוראות החוק, התקנות והתקשי"ר.

5.
יש לראות בחומרה את פעולותיו של הסמנכ"ל וראש מינהל הספורט, בעניין קבלת מינוי שנתי המאפשר כניסה לכל משחקי מכבי תל אביב (הקבוצה) בליגת העל בכדורסל ולמשחקי היורוליג, מחברה פרטית - "חברת מועדון הכדורסל מכבי תל אביב (1995) בע"מ", המהווה מתנה לפי חוק המתנות. חומרה יתרה יש לראות בכך שראש מינהל הספורט לא דיווח למשרד על קבלת המינוי גם בשנת 2004, כשעסק בהתקשרות של המשרד עם הקבוצה ופעל בניגוד עניינים. על המשרד לנקוט את הצעדים המתחייבים מכך.
6.
גם בחברות במליאת המועצה להסדר ההימורים בספורט (המועצה), אין כדי להצדיק את קבלת המינויים, ראשית משום שראש מינהל הספורט חבר במליאת המועצה מ-2003, ואילו את המינויים הוא מקבל משנת 1999. שנית, תפקידו כחבר מליאת המועצה אינו כולל פיקוח על אופן ניצול התמיכות שהמועצה נותנת.
7.
ראש מינהל הספורט לא דיווח גם למוסדות המועצה או ליועץ המשפטי שלה על קבלת המינויים מהקבוצה ועל מעקב שהוא מקיים אחר ניצול התמיכות. אף שמליאת המועצה אינה מעורבת במישרין בקביעת הקצבות המועצה או בהתקשרויותיה למטרות פרסום, כדי להסיר ספק בדבר חשש לניגוד עניינים היה על ראש מינהל הספורט - נוכח הסבריו ליחידת הייעוץ המשפטי במשרדו - לדווח למוסדות המועצה או ליועץ המשפטי שלה על קבלת המינויים ולבקש את הנחיותיהם בעניין זה.
8.
על המשרד לבדוק בהקדם אם גם בעלי תפקידים אחרים במשרד קיבלו כרטיסים ומינויים ללא תשלום ולא דיווחו על כך והאם הדבר היה ידוע להנהלת המשרד, ולנקוט את הצעדים המתחייבים מכך. על המשרד להבהיר בהקדם לכל עובדיו, בהמשך לחוות הדעת של הלשכה המשפטית במשרד מיולי 2005 ולהנחיות שפרסם היועץ המשפטי לממשלה, את הכללים בעניין קבלת הזמנות, כרטיסים ומינויים לאירועים שונים. נוסף על כך רצוי שייתן לכללים אלה ביטוי בנהליו.

9.
בשנת 2004 התקשר המשרד עם הקבוצה במה שתואר כ"התקשרות לרכישת שירותים".  המשרד היה מעוניין לסייע לקבוצה במימון עלויות האירוע, נוכח העלויות הרבות הכרוכות בקיומו. סיוע כזה מהווה למעשה תמיכה, אך לא ניתן היה להעביר את הסיוע בדרך של תמיכה מאחר שמדובר בגוף ובאירוע שמטרתם להפיק רווחים, והמשרד נתן את הסיוע באמצעות הליך לכאורה של רכש (ההתקשרות).

10.
הדרך שנקט המשרד בעניין השתתפותו במימון האירוע באישור ההקצבה הראשונה, לא הייתה מתאימה: דרך העברת התקציב: המשרד ביקש לסייע בהוצאתו של האירוע לפועל כאילו מדובר ברכישת שירות, אך למעשה לא נראה כי נרכש שירות כלשהו מהקבוצה. היוזמה לקיומו של האירוע הייתה של הקבוצה, וסביר להניח כי הוא היה מתקיים גם לולי השתתף המשרד במימונו. השירות הנרכש לא הוגדר בצורה ברורה, ולא הובהר כיצד נקבע התשלום עבורו. הפטורים שנתנה ועדת הרכישות להתקשרות, לפי תקנות 3(29) ו-3(30) בתקנות חובת המכרזים נראים מלאכותיים, שכן כאמור, מהות העסקה הייתה של מתן סיוע כספי ולא של רכישת שירות.

11.
אם נוכח החשיבות הרבה של קיום האירוע בארץ מבחינה ספורטיבית, תיירותית ולאומית, החליט המשרד לסייע לקבוצה במימון עלותו, אף שמדובר בחברה פרטית ובאירוע שנועד למטרת רווח, היה עליו לבחון אם יש דרך תקינה וחוקית, להעברת הכספים ולפעול על פיה.

12.
ראש מינהל הספורט מילא תפקיד מרכזי ומוביל בהתקשרות של המשרד עם הקבוצה. יש לראות דבר זה בחומרה לאור העובדה שראש מינהל הספורט קיבל מהקבוצה טובת הנאה לכאורה והעמיד את עצמו במצב של ניגוד עניינים. עוד עולה מהמסמכים כי המשרד החליט על ההשתתפות במימון האירוע לאחר ההחלטה על קיומו בארץ ולאחר שהקבוצה נתנה התחייבויות כספיות הכרוכות בקיומה. לפיכך, לדעת משרד מבקר המדינה ההשתתפות לא נועדה להבטחת קיומו אלא רק לסיוע במימונו דבר שמשמעותו תמיכה, ועל כן השימוש בהליך של רכש לכאורה לא היה תקין.

13.
ההתקשרות עם הקבוצה לא עמדה בתנאי תקנות 3(29) ו-3(30) לתקנות חובת המכרזים. הפטור על פי תקנה 3(29) ניתן כשהמשרד מבקש לרכוש שירות מספק יחיד. לדעת משרד מבקר המדינה, ההכרה בקבוצה כספק יחיד נעשתה תוך מתן פירוש גמיש ללשון התקנה, שכן לגבי חלק מהפעילויות הקשורות בארגון האירוע, כגון בתחום שירותי האבטחה - שהיו אחת העילות להחלטה על ההתקשרות - לא הייתה מניעה לקיים מכרז בין כמה חברות אבטחה ולבחור באחת מהן.

14.
אשר לפטור ממכרז מכוח תקנה 3(30) לתקנות חובת המכרזים, התשנ"ג-1993 - לפי לשון התקנות פטור זה ניתן רק כאשר משרד מבקש להתקשר לביצוע מיזם ללא כוונת רווח למטרות שפורטו בסעיף. אירוע הפיינל-פור, שהיה לדברי המשרד מיזם משותף לו ולקבוצה, נועד למטרות רווח, ועל כן המשרד לא היה רשאי להתקשר עם הקבוצה בפטור ממכרז לפי תקנה זו. 

15.
היה על המשרד להתנות מראש גם את אישור ההקצבה הראשונה בהתחייבות של הקבוצה להמציא לו דוח כספי על ההוצאות וההכנסות הכרוכות באירוע, ולקבוע שאם יימצא שהאירוע היה רווחי, תחזיר הקבוצה את ההקצבה. התניות אלה נדרשו, שכן לדעת משרד מבקר המדינה אין מקום שהמשרד ייתן לחברה פרטית תמיכה (במסווה של התקשרות) לשם הגדלת רווחיה מקיום אירוע, חשוב ככל שיהיה מבחינה ספורטיבית, תיירותית ולאומית.

16.
המשרד לא התנה את מתן ההקצבה הראשונה בהגשת דוח הכנסות והוצאות המצביע על הצורך בסיוע של המשרד.

17.
על המשרד לבדוק בהקדם אם ההתקשרות עם הקבוצה הייתה הפעם היחידה שבה אישרה ועדת הרכישות מתן תמיכה באמצעות התקשרות לרכישה כביכול, ולפעול ככל הנדרש למניעת הישנות הדבר. 

ב. 
תגובות המבוקרים

ראש מינהל הספורט במשרד החינוך, התרבות והספורט

1.
קבלת המנוי היתה בתוקף תפקידו, לא הוסתרה מאיש, ואיננה מתנה.  מסיבה זו לא דווח לוועדת המתנות.

2.
בעקבות הביקורת, פנה ראש מינהל הספורט ב-21.7.05 ללשכה המשפטית לקבלת חוות דעת. הלשכה המשפטית במשרד פירסמה ביום 28.2.06  נוהל, ומינהל הספורט יפעל על פיו.

3.
אם יתקבל בעתיד מנוי שנתי, ידווח הדבר לגורמים הרלוונטיים.
ביום 28.2.06 פרסמה סגנית היועצת המשפטית, הנחיות בנושא קבלת הזמנות וכרטיסים למופעים ולאירועים. מינהל הספורט יפעל על פיו. 
4.
קבלת מנוי למשחקים, איננה מתנה, או טובת הנאה, אלא מתוקף התפקיד. אין קשר למיזם המשותף של המשרד עם קבוצת מכבי תל אביב.

מינהל הספורט יפעל על פי נוהל הלשכה המשפטית.

5.
קבלת כרטיס מנוי לא הוסתרה, והיתה ידועה לכל. גם מנהלי רשות הספורט קבלו בעבר. 

ראש מינהל הספורט לא עסק בהתקשרויות ובנוהל ההתקשרות עם קבוצת מכבי תל אביב.  במינהל הספורט ובמשרד החינוך התרבות והספורט, קיימים נושאי תפקידים הפועלים על פי הנהלים וההנחיות במשרד, בוועדות מכרזים, ובוועדת הרכישות המרכזית.

6.7.
כדירקטור במועצה להסדר ההימורים בספורט, יש לראש מינהל הספורט חבות אישית על פעולות המועצה. 

בעתיד ידווח גם למועצה על קבלת כרטיסים.

מינהל הספורט, יפעל על פי נוהל הלשכה המשפטית.

12.
ראש מינהל הספורט פעל לאחר קבלת הנחיות משרת החינוך, ואישור המנכ"לית לפעול לסיוע בארגון משחקי הגמר סל בארץ.
ראש מינהל הספורט לא מילא תפקיד מרכזי באישור ההתקשרות של המשרד, עם הקבוצה. ההתקשרות היתה של המשרד, באמצעות ועדת הרכישות המרכזית של המשרד. לראש מינהל הספורט אין קשר לוועדות אלו.
מינהל הספורט, ראש מינהל הספורט ומבצעי התקציב במינהל, עצרו את המשך העברת הכסף לקבוצת מכבי תל אביב, בדרישה לקבל דו"ח ביצוע סופי.

מאחר ודו"ח זה לא התקבל, דרשו מינהל הספורט וראש מינהל הספורט את המקדמה בחזרה.  כאמור, קבוצת מכבי תל אביב החזירה את המקדמה.

משרד החינוך, התרבות והספורט 

8.
בעקבות הביקורת, הנחתה הלשכה המשפטית את מינהל הספורט, להימנע מקבלת כרטיסים לאירועי ספורט, עד שהנושא יוסדר על ידי משרד החינוך ומשרד המשפטים. 

בעקבות הנחיית היועץ המשפטי לממשלה מיום 21.11.2005, הועברה למינהל הספורט חוות דעת מטעם הלשכה המשפטית, בנוגע לקבלת הזמנות וכרטיסים למופעים ואירועים. כיום, פועל מינהל הספורט על פי ההנחיה החדשה.

מנכ"לית המשרד הורתה להפיץ בחוזר מיוחד את הכללים בעניין קבלת הזמנות, כרטיסים ומינויים לאירועים שונים, לכל העובדים במשרד. בנוסף, יתפרסמו ההנחיות לציבור העובדים, גם בחוזר הסמנכ"ל הבכיר למינהל ולמשאבי אנוש במשרד.

9.
מינהל הספורט פנה ביום 15.4.04, בבקשה לוועדת הרכישות של המשרד, לאשר התקשרות עם קבוצת מכבי תל אביב, לצורך ארגון אירוע הפיינל פור. בבקשה צוין כי מינהל הספורט, בשיתוף הקבוצה, מארגנים את הפיינל פור בכדורסל, כמיזם משותף, והאירוע נחשב כאירוע יחודי, שאורגן בארץ בשנים האחרונות בתחום הספורט. כן צוין בבקשה, כי האירוע חשוב לספורט הישראלי, למדיניות החוץ של ישראל ולתיירות לישראל. 

עוד נאמר בנימוקים להתקשרות, כי חשוב למדינת ישראל באותם ימים, לארח אירועי ספורט בינלאומיים, על אף המצב הביטחוני. מטרת הרכישה, צוינה כסיוע בארגון משחקי הפיינל פור בכדורסל, ואירוח של כ-5000 אוהדי ספורט מחו"ל.

עולה מן האמור כי הבקשה הוגשה לצורך השתתפות בארגון האירוע בכללותו, ולא לצורך השתתפות במרכיב זה או אחר באירוע.

בדיון מספר 362 מיום 26.4.04, אישרה ועדת הרכישות במשרד את התקשרות עם הקבוצה, לארגון אירוע הפיינל פור בתל אביב בכללותו, לאחר שהשתכנעה מנימוקי מינהל הספורט, בדבר יחודיותו של האירוע וחשיבות קיומו. 

מאחר שההתקשרות אושרה גם על פי תקנה 3(29) לתקנות חובת המכרזים, הרי שהחלטת ועדת הרכישות, הצריכה אישורה של המנהלת הכללית, על פי אותה תקנה, ואישור זה אכן ניתן.

לדעת משרד החינוך, מדובר בנושא נרכש, ולא בנושא שהיה אמור להיתמך. המשרד ביקש להיות שותף בארגון האירוע, על מנת להבטיח את קיומו בארץ; המשרד היה מעוניין להשתתף בארגון האירוע בכללותו, ולא רק בעלויות עבור פעולות ספציפיות. מבחני התמיכה בפעולות שיטור לתחרויות ספורט של התאחדות או איגוד ספורט, אינן חלות במקרה הנדון, מאחר שאין מדובר בהתאחדות או איגוד ספורט, המארגנים תחרויות ספורט, בין קבוצות ישראליות בלבד, במסגרת הליגה או הגביע הרשמיים.

לדעת משרד החינוך, היה צורך להשתתף בארגון האירוע כדי להבטיח את קיומו, והמשרד לא ראה בכך תמיכה שנועדה לעודד את קיום הפעילות גרידא. לאור זאת נראה כי ראוי היה להפנות את הבקשה למסלול הרכישות ולא אל מסלול התמיכות. 

לאחר קיומו של האירוע, הגיש מינהל הספורט בקשה להרחבת ההתקשרות עם הקבוצה בעוד 250,000 ₪. בבקשה לא צוינה מטרת ההרחבה. עם זאת, במכתבו של ראש מינהל הספורט למנהלת הכללית מיום 2.5.04, ציין ראש מינהל הספורט, כי ההרחבה נדרשת בשל הצורך בתוספת כוח אדם, משטרה, מג"ב, סדרנים, שערים אלקטרוניים וציוד לגילוי מתכות. במכתב נציג הקבוצה צוין, כי מתבקשת הרחבה לצרכי ביטחון ובטיחות. הרחבת ההתקשרות לא אושרה על ידי ועדת הרכישות,  שכן לא הוגש דו"ח ביצוע מפורט, הכולל את כל ההכנסות וההוצאות בגין האירוע לבחינתה של הוועדה. דהיינו – עניין האבטחה הודגש רק בבקשה להרחבת ההתקשרות, ולא לקראת אישור ההתקשרות עצמה, לפני קיומו של האירוע. 

10.
לדעת משרד החינוך, היוזמה לקיום האירוע אינה זו הקובעת את אופי הפעילות, דהיינו  לא כל אימת שהיוזמה הינה של ספק השירות, מדובר בסיוע שאינו רכישה, בעוד שכאשר היוזמה באה מהמשרד, מדובר ברכישה. 

13.
לדעת משרד החינוך, גם אם יש בתקנה 3(30) משום תמיכה סמויה, הרי שכל עוד תקנה זו מצויה בקובץ התקנות, בסיווג של רכישה, לא ניתן לטעון כנגד המדינה כי פעלה שלא כדין. אמנם לא תמיד התחומים ברורים ומוגדרים, אך במציאות לא ניתן לפסול קטיגורית לרכישה, יוזמות הבאות מן ה"שטח", וזאת בכפוף לקיום הוראות הדין. 

לפני קיומו של האירוע לא יכלה הוועדה לדעת, אם יתקיים השירות אם לאו, אם המשרד לא ישתתף במימונו. לוועדה הוצג כי יש למינהל הספורט עניין להשתתף במיזם, וכי יש צורך בהשתתפות במיזם. כאשר טרם בוצע המיזם כל שמוצג בפני הוועדה הינו צפי. מהצפי שהוצג בפני הוועדה נראה היה כי יש צורך בהשתתפות. בנסיבות אלה פעלה הוועדה כדין. 
לדעת משרד החינוך, לאור האמור לעיל, מדובר ברכישת שירות. הפעילות הנדונה אינה נכללת במבחן תמיכה כלשהו, ממבחני התמיכה של המשרד. לדעת משרד החינוך,  אין הנושא מתאים למבחן תמיכה, באשר אין מדובר בפעילות שוטפת החוזרת על עצמה מידי שנה, אלא על אירוע מיוחד, שמתקיים כל שנה במדינה אחרת, על פי החלטות של גורמים בינלאומיים. לפיכך המשרד ראה בקיום האירוע בשנת 2004 אירוע ייחודי.
משרד החינוך אינו תומך, במסגרת מבחני תמיכה, בגורמים מסחריים. המשרד רשאי לשתף פעולה עם גורמים מסחריים, מאחר ואין  מניעה חוקית שגורמים מסחריים יזכו במכרזים של המשרד, ויפעילו פרוייקטים עבורו, ואף יש עילות פטור שאינן מונעות התקשרות עם גורמים מסחריים, כגון תקנה 3(29), שגוף שלפי זכויות מכוח דין או, בהתאם למצב הדברים בפועל, הוא היחיד המסוגל לבצע את נושא ההתקשרות, הרי האפיק הנכון לכך הינו אפיק הרכישות. 
ועדת הרכישות סברה כי ההתקשרות הנדונה אכן עומדת בתנאי תקנה 3(29) לתקנות חובת המכרזים.

סידורי האבטחה והשיטור לא עמדו במרכז אישורה של ההתקשרות על ידי ועדת הרכישות, ומבחינתה היו חלק מהמכלול הכולל של האירוע, אשר ארגונו נרכש על ידי המשרד, ולא חלקים ספציפיים בתוך ארגון האירוע. על כן לא היה מקום כי המשרד ירכוש פרט זה או אחר בנפרד. מאחר שלקבוצה לבדה היתה הזכות לארגן את האירוע, הרי שההתקשרות לעניין זה היתה עימה.

15.
ההתקשרות נערכה לפני קיומו של האירוע. טרם ההתקשרות ניתן לתת צפי על ההוצאות וההכנסות, אולם לא ניתן לקבל דו"ח כספי הכולל את כל ההכנסות וההוצאות, כפי שדרשה ועדת הרכישות לאחר האירוע. 

לדעת הלשכה המשפטית במשרד החינוך, ועדת הרכישות של המשרד, פעלה כדין, לאור הנתונים אשר הובאו בפניה, עת אישרה את ההתקשרות עם הקבוצה. 

17.
ועדת הרכישות בודקת כל עניין לגופו, על פי החומר המוצג בפניה. הוועדה היא מקצועית, הפועלת במסגרת סמכויותיה על פי דין, ולא בגוף חקירתי. במקרה הנדון היתה סבורה הוועדה כי מדובר ברכישת שירות. אין לוועדה זו כל עניין לאשר רכישת שירות, במקום בו היא סבורה כי מדובר בפעולה שאינה רכישת שירות. 

תמריצים לעובדי הוראה

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
אף על פי שהחלטת הממשלה משנת 1997 ציינה שהמשרד רשאי לתת את התמריצים רק בחלק מאזורי העדיפות הלאומית, בהתאם לכללים וסדרי עדיפויות שיקבע בתיאום עם משרד האוצר, המשרד לא פעל כך. המעקב העלה, שגם בשנים התש"ס-התשס"ה המשיך המשרד לתת תמריצים בשיעור אחיד לעובדי הוראה (עו"ה) אשר מתגוררים ומלמדים בכל אזורי העדיפות הלאומית, ולא הקצה את התמריצים בהתאם למצב היישובים ולצורכיהם, שכן היישובים השוכנים באזורי עדיפות לאומית נבדלים זה מזה מבחינת מאפייניהם החברתיים-כלכליים.

2.
גם בשנים התש"ס-התשס"ה לא השתנה המצב בנושא מתן תמריצים לעו"ה ביישובים שמצבם הכלכלי-חברתי נמוך ושאינם שוכנים באזורי עדיפות לאומית. המשרד גם לא פעל למצוא דרכים חלופיות לטיפול ביישובים שזקוקים לתגבור כוח ההוראה ובכלל זה לא נקט יוזמה לשינוי החלטת הממשלה בנושא, באופן שיאפשר לתת תמריצים גם ביישובים נזקקים שאינם באזורי עדיפות לאומית. 

3.
בחודש יוני 2001 החליט המשרד שמחקר בדבר ההשפעה של החוזים האישיים על משיכת עו"ה טובים ליישובים ייעשה בנפרד מהמחקר על התמריצים. עד סוף נובמבר 2005 לא בחר המשרד מומחים להכנת המחקר בנושא. 

4.
ביצוע המחקר בדבר ההשפעה של החוזים האישיים על משיכת עו"ה טובים ליישובים,  כרוך בבעיות עקב האיכות הירודה של הנתונים שבידי המשרד. לגף תמריצים לא היה מאגר מסודר של נתונים על עו"ה שקיבלו תמריצים, ובידי מינהל תקשוב ומערכות מידע שבמשרד נמצא מאגר מוגבל של נתונים.
5.
איכות הנתונים שנאספו במחקר ירודה, כי כמה מהקבצים שמסר המשרד, שעל יסודם הם אמורים לבנות את מסד הנתונים למחקר, אינם אמינים דיים, וקשה לפענח אותם.
6.
רק במרס 2005 החל המשרד להעביר לחוקרים חלק מהנתונים הדרושים לבניית מסד הנתונים. בנובמבר 2005 עדיין לא גובש מסד הנתונים, ובלשכת המדען אין יודעים בוודאות מתי תסתיים עבודת המחקר ומתי יימסרו ההמלצות למשרד. עוד נמצא שהמשרד לא דרש מהחוקרים לוח זמנים חדש לסיום עבודת המחקר, אף על פי שבהסכם המחקר נקבע שעליו לעשות זאת. 

7.
יש לראות בחומרה את העובדה שבידי המשרד אין נתונים מרוכזים, זמינים ואמינים על עו"ה שהעסיק ושילם את שכרם. עוד יש לראות בחומרה, שחמש שנים לאחר פרסום ממצאי מבקר המדינה, וכארבע שנים לאחר שהמשרד בחר בצוות חוקרים לביצוע המחקר, אין בידיו אפילו הערכות ראשוניות על מידת ההצלחה של התמריצים.

משרד החינוך, התרבות והספורט

מרכזים לפיתוח סגלי הוראה

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
בתשובתו מנובמבר 2005 למשרד מבקר המדינה הסביר ראש מינהל ההשתלמויות שבשלב הראשוני של הקמת המרכזים לא ניתן היה לקבוע תקן כולל. לדבריו, רק לאחר תקופת הבשלה של כשנה וחצי נקבעו תקנים, על פי קריטריונים כמו גודל המרכז. הביקורת העלתה שהקריטריונים שציין ראש המינהל בתשובתו היו למעשה אלה של המרכזים הפדגוגיים (מרפ"דים) שנקבעו בשנת 1994. הקמת מרכזי פסג"ה באה לשנות את שיטת המרפ"דים ומרכזי המורים, ולכן הקריטריונים הישנים לא התאימו למרכזים החדשים. עוד לפני הקמת המרכזים היה בידי המשרד אומדן של מספר העו"ה שהם אמורים לשרת, ועל בסיסו היה מינהל ההשתלמויות יכול לקבוע למרכזים החדשים תקנים ראשוניים, ולעדכנם לאחר תקופת הבשלה. הביקורת העלתה שהמינהל לא תקנן את מרכזי פסג"ה גם כשלוש שנים לאחר שהחלו לפעול . 

2.
על פי הסכמים בין המשרד לרשויות המקומיות הקצתה כל רשות מקומית מבנה למרפ"ד שבתחומה  ומימנה לו שירותי תחזוקה, ניקיון ומזכירות. עם הקמתם של מרכזי הפסג"ה לא הותאמו ההסכמים שבין המשרד לרשויות המקומיות למציאות החדשה, אף שפעילותם שונה במהות מזו של המרפ"דים. על המשרד היה להכין הסכמים חדשים בהתאם לצרכים הלוגיסטיים ולהוצאות ההפעלה של המרכזים. עד דצמבר 2005 לא הוגשה טיוטה של חוזה חדש ללשכה המשפטית של המשרד לקבלת הערותיה, ואף לא היה בידיה מידע אם במינהל ההשתלמויות אכן הוכן חוזה חדש. 

3.
המשרד לא פעל להקצות למרכזי פסג"ה שבתחומי רשויות מקומיות חלשות מבחינה כלכלית תקציב גדול יותר מאשר למרכזים שבתחומי רשויות חזקות כלכלית, כדי שהפער הכלכלי ביניהם לא יגדל.
4.
בתחומים נוספים הקשורים להפעלת המרכזים, כמו קשרי העבודה וחלוקת האחריות בין המשרד ובין הרשויות המקומיות, לא קבע המשרד נהלים ולא שיתף את הרשויות בתהליכים שקדמו להקמת מרכזי הפסג"ה.

5.
על המשרד לעגן בהסכמים עם הרשויות המקומיות את קשרי הצדדים ומחויבותם בכל הנוגע להפעלת מרכזי פסג"ה ואת אופן החלוקה של הוצאות ההפעלה במרכזי פסג"ה שבהם משתתפים עו"ה מכמה רשויות. בהסכמים אלה ייקבע, בין היתר, שיעור השתתפותה של כל רשות מקומית בתקצוב מרכז הפסג"ה שבתחומה בהתאם למבחנים קבועים מראש וגלויים, הנוגעים גם לפערים הכלכליים בין רשויות מקומיות. על המשרד לבחון מהי חלוקת התקציב הראויה כדי שתבטיח שהפער בין מרכזי פסג"ה בתחומי רשויות מקומיות חלשות מהבחינה הכלכלית לבין מרכזים בתחומי רשויות חזקות מהבחינה הכלכלית לא יגדל.
6.
בשנת 2005 החליט המשרד לאחד שני אגפים - אגף ההשתלמויות ואגף פסג"ה - ולפרסם מכרז לתפקיד מנהל לאגף המאוחד. המצב שבו שני אגפים במשרד מטפלים במרכזי הפסג"ה ולהם מנגנונים נפרדים של מינהל, תקציב ופיקוח נמשך כבר יותר משלוש שנים. על המשרד להשלים בהקדם את התהליך של איחוד האגפים ולפרסם מכרז לתפקיד ראש האגף המאוחד.
7.
המרכזים לא ניצלו את מלוא השעות שהמשרד הקציב לפעילותם. בשנת הלימודים התשס"ד נוצלו רק כ-90,000 שעות (כ-76%), ובשנת הלימודים התשס"ה - כ-102,000 שעות (כ-75%). מינהל ההשתלמויות לא חקר את הסיבות לאי-ניצול השעות בשנת התשס"ד, ובשנת התשס"ה אף הגדיל את מספר השעות שהוקצו לחלק מהמרכזים, דבר שהגביר את אי הניצול של התקציב בחלק מהמרכזים. במקרים מסוימים עמד שיעור הניצול של שעות ההשתלמות המתוקצבות על 60%-74%, ואף ירד לעיתים ל-46%.

8.
למינהל לחינוך התיישבותי יש תקציב להשתלמויות בתוך תקציבו העצמאי: בשנת 2004 - 480,000 ש"ח ובשנת 2005 - 466,000 ש"ח. נוסף על תקציבו העצמאי הקציב לו אגף השתלמויות 800 שעות להשתלמויות במרכזי פסג"ה בשנת 2004 ו-170 שעות בחודשים ינואר-אוגוסט 2005. יוצא אפוא, שהמשרד לא השיג את המטרה שקבע לעצמו - איגום כל משאביו המיועדים להשתלמויות. 

9.
חוזר המנכ"ל ובו הנחיות בעניין מרכזי פסג"ה, קובע שבצוותי ההיגוי במחוזות יהיו גם נציגי האקדמיה. הביקורת העלתה, שנציג האקדמיה אינו משתתף אף לא באחד מצוותי ההיגוי במחוזות. 

10.
חוזר המנכ"ל קובע שאיכות הפיתוח המקצועי של עו"ה תהיה ברמה אקדמית. היעדרם של אנשי האקדמיה מצוותי ההיגוי במחוזות פוגע בהשגת יעד חשוב של מרכזי הפסג"ה.
11.
צוות ההיגוי של המטה נועד ללוות את המרכזים ולסייע להם. הביקורת העלתה, שצוות ההיגוי של המטה מתכנס רק לאישור תכניות עבודה ולא לדיון במדיניות כוללת.
12.
שישה מרכזי פסג"ה העסיקו מומחים שאינם כלולים במאגר המומחים שלא על פי הוראות המשרד. במצב זה, המשרד אינו מובטח כי הם עומדים בתנאי הסף שנקבעו כדי להבטיח את איכות פיתוח סגלי ההוראה. בהעסקת מומחים שלא מהמאגר יש גם משום העדפתם על פני המומחים שמוינו על ידי המשרד ונמצאו ראויים. אף שמקרים אלה אינם רבים, מן הראוי שמינהל ההשתלמויות ייתן דעתו להתמודדות עם תופעה זו.

13.
במשרד לא היה מידע על היקף העסקתם של המומחים והיועצים במרכזים ועל מידת ניצול התקציב שנועד למטרה זו. רק על פי בקשת משרד מבקר המדינה ריכז המשרד את הנתונים האלה. בהיעדר מידע שוטף על נושאים אלה, לא הייתה בידי המשרד אפשרות לעקוב בזמן אמת אחריהם. 

14.
התקנה התקציבית שממנה משלמים ליועצים ולמומחים כלולה בתקציב אגף ההשתלמויות, ואולם אגף פסג"ה הוא שמבצע את התשלומים. נמצא ששכר העבודה של המומחים והיועצים עוכב חודשים רבים עקב סרבול בעבודת המשרד. למינהל לא ידוע מה גודל הפיגור בתשלומי השכר, ולפיכך הוא אינו מסוגל לפעול לצמצומו. יתרה מזו, הפיגור בתשלום החריף את הקושי הקיים בלאו הכי לגייס מומחים ויועצים. 

15.
ביולי 2005 היו רשומים במאגר כ-2,400 מרצים, מהם 490 בעלי תואר ראשון בלבד ו-30 מורים מוסמכים ללא תואר אקדמי (בסך הכול כ-22%). בחודשים ינואר-יולי 2005 הועסקו מרצים ללא תואר אקדמי או בעלי תואר ראשון בלבד ב-12,742 מהשעות (17%).  העסקה של מרצים שאינם עומדים בדרישות הסף האקדמיות שנקבעו בחוזר המנכ"ל עלולה להביא לכך שלא תושג המטרה של הוראה ברמה אקדמית במרכזי פסג"ה.

16.
בדיקת מספר ההשתלמויות ומספר המשתלמים בכמה מרכזי פסג"ה במרכז הארץ ובפריפריה, העלתה שבשנת הלימודים התשס"ד התקיימו ב-21 מרכזים 822 השתלמויות, וב-372 מהן (45%) היה מספר המשתתפים קטן מ-20. בשנת התשס"ה התקיימו ב-23 מרכזים 1,294 השתלמויות, וב-584 מהן (45%) היה מספר המשתלמים קטן מ-20 שקבע המשרד. קיום השתלמויות שמספר המשתתפים בהן קטן מ-20 נעשה לא רק במרכזים באזורי הפריפריה, שבהם מספר העו"ה קטן יחסית, אלא גם במרכזים באזורים שבמרכז הארץ, שבהם מספר המורים רב (כ-4,000). בשנת התשס"ה התקיימו בשבעה מרכזי פסג"ה במרכז הארץ 690 השתלמויות, וב-45% מהם (311 השתלמויות) היה מספר המשתתפים קטן מ-20. על מינהל ההשתלמויות להקפיד לבצע את הנחיות המשרד, ולא לקיים השתלמויות, ודאי לא במרכז הארץ, לפחות מ-20 משתתפים.
17.
באזור המרכז קיימים מוסדות נוספים - אוניברסיטאות ומכללות - שמקיימים השתלמויות לעו"ה, וחלקן אף ממומן בידי המשרד. על המשרד לאחד השתלמויות בנושאים דומים המתקיימות באותו אזור.
18.
עיקר ההשתתפות במרכזי הפסג"ה היא של עו"ה המלמדים את שכבות הגיל הקדם-יסודית והיסודית, ואילו השתתפות מורי שכבת הגיל העל-יסודית נמוכה יותר. לפי ההנחות  הפדגוגיות שבחוזר המנכ"ל, הפיתוח המקצועי של עו"ה ייעשה בראייה של הרצף החינוכי לכל שכבות הגיל. המינהל לא בדק מדוע המרכזים אטרקטיביים פחות למורי שכבת הגיל העל-יסודית, ואילו דרכים יש לנקוט כדי להגביר את השתתפותם של מורים אלה בפעילות המרכזים כך שיישמר הרצף החינוכי לכל שכבות הגיל.
19.
הפעלת מרכז פסג"ה כרוכה בהוצאות רבות. קיום מספר קטן של השתלמויות ובהן משתתפים מעטים גורם לכך שהעלות למשתלם גבוהה מאוד. על מינהל ההשתלמויות לבדוק את כדאיות הפעלתם של מרכזים קטנים ולדון בשאלות האם יש צידוק להפעלת כל מרכז בנפרד והאם יש לאחד מרכזים קטנים.
20.
עם הקמת המרכזים הוקם באגף פסג"ה צוות בקרה ולמידה (צוות בו"ל) שנועד לבדוק את יישום הוראות חוזר המנכ"ל במרכזי הפסג"ה. צוות בו"ל קבע תקנים לפעילות מרכזי פסג"ה, ועל פיהם הוא בוחן את פעילותם. בשנת התשס"ג מצא צוות בו"ל פערים בין תפיסת מרכזי פסג"ה על פי חוזר המנכ"ל לבין יישומה. 

21.
רוב הממצאים שהעלה צוות בו"ל בשנת התשס"ג הועלו גם בשנת התשס"ה.  ממצאי צוות בו"ל שנגעו לנושאים שבאחריות מטה המשרד לא טופלו.
22.
חוזר המנכ"ל קובע שיו"ר צוות ההיגוי של המטה - ראש מינהל ההשתלמויות - ידווח למנכ"ל המשרד על הפעולות במרכזים. נמצא שבמשרד אין נתונים על דיווחים סדירים למנכ"לית על הנעשה במרכזי פסג"ה ובכך נמנעה ממנה האפשרות לשפר את פעולתם. 

23.
המשרד לא פיתח שיטת מדידה להערכת השפעתן של ההשתלמויות במרכזים לפיתוח סגלי הוראה (פסג"ה) על הנעשה בבתי הספר ועל שיפור מערך הלימוד בכיתה ולפיכך גם אין לו נתונים על כך.
24.
צוות בו"ל בדק בעיקר את פעילות המרכזים עצמם ולא את תוצאותיה, ולא בחן אם ההשתלמויות במרכזים השיגו את המטרות שלשמן הוקמו המרכזים. עקב כך שצוות בו"ל "נעצר" בשערי בתי הספר ואינו בודק את הנעשה בכיתות הלימוד, אין בידי מינהל ההשתלמויות נתונים על האפקטיביות של ההשתלמויות. ההישגים העיקריים של מרכזי פסג"ה צריכים לבוא לידי ביטוי בכיתה, והתלמידים אמורים להיות הנשכרים העיקריים מפעילויות המרכזים. על המשרד לפתח בהקדם כלים למדידת התרומה של ההשתלמויות לשיפור מערך ההוראה בבית הספר. 

מינהל הספורט

הגופים המבוקרים: משרד החינוך, התרבות והספורט; המועצה להסדר הימורים בספורט

א.
ריכוז ממצאי הביקורת

1. 
בדיקת תכנית העבודה של המינהל לשנת 2005, המפרטת את דרכי הפעולה ואת לוחות הזמנים להשגת המטרות שפורטו בהצעת התקציב לשנת 2005, העלתה שלא נקבעו דרכי פעולה לפיתוח ענף הצלילה הספורטיבית ולהסדרת ענף הנהיגה הספורטיבית, ולא נקבעו מועדים לסיום הפיתוח של הענפים האלה. כמה מהתכניות שצוינו בהצעת התקציב והקשורות ל"פיתוח תשתיות נוער למצוינות" טרם בוצעו, על אף שהן היו אמורות להסתיים עוד בשנת 2004, וגם בשנת 2005 אין לדעת אם יבוצעו. יוצא אפוא שלעתים מטרות המינהל המפורטות בהצעת התקציב של המשרד אינן עולות בקנה אחד עם תכנית העבודה של המינהל.

2.
מאז שנת 2001 לא בדק המשרד את היחס בין שיעור התקציב שהוקצה להקצבות לפעילויות ספורט, בעיקר ספורט עממי, ובין השיעור שהוקצה לתמיכות בספורט התחרותי. לבדיקה זו חשיבות לאור שינויים בסך ההוצאה לספורט ובהתפתחויות שחלו על פני זמן בפעילות בשני מקטעי ספורט אלה.

3.
בפברואר 2003 הוחזר מינהל הספורט ממשרד המדע, התרבות והספורט, למשרד החינוך, וביולי אותה שנה הכין המינהל הצעה לארגון מחדש של הספורט ושל החינוך הגופני. מטרת ההצעה הייתה להביא לידי ריכוז יחידות המטה וצמצום מספר המפקחים. ההצעה לא יושמה.
4.
בעקבות המלצת הוועדה לבחינת המבנה הרצוי לניהול הספורט והחינוך הגופני מינואר 2004, הכין המינהל הצעה נוספת לאיחוד מינהל הספורט עם היחידה לחינוך גופני, באופן שיחסוך שבע משרות של מפקחים. באוקטובר 2004 הודיעה המנכ"לית כי החליטה לאמץ את עיקרי הדוח של הוועדה. עד אוקטובר 2005, מועד סיום הביקורת, לא יושמו המלצות הוועדה והצעות שהכין המינהל. 

5.
ראש המינהל חבר בהתאחדות העולמית לספורט לבתי הספר משנת 1996 וחברותו חודשה בשנת 2003 בידי המנכ"לית, הגם שבאותו מועד לא היה המינהל ממונה על תקצוב ההתאחדות. במשרד לא נמצא הסבר לכך מדוע בחרה המנכ"לית בראש המינהל לשמש חבר ההתאחדות העולמית ולא בחרה במפקח המרכז הממונה על החינוך הגופני, שאחראי לתקצוב ההתאחדות. מאחר והמינהל אינו ממונה על ההתאחדות, ומאחר שהיחידה לחינוך גופני אחראית לתקציב שהמשרד מעביר להתאחדות, היה על מנכ"לית המשרד למנות לחבר בהתאחדות העולמית את מי שקשור ישירות לעניין. במצב הקיים היום במשרד, הקשר בין ההתאחדות בארץ לבין ההתאחדות העולמית הוא קשר עקיף בלבד.

6.
המועצה להסדר הימורים בספורט ומינהל הספורט משתמשים במבחנים שונים כדי לקבוע את שיעור התמיכה שתינתן לכל אחד מגופי הספורט. במבחנים שקבע המינהל צוין שלקראת כל שנת תקציב יגישו ההתאחדויות ואיגודי הספורט תכנית עבודה לאישור המינהל. המינהל מתנה את תמיכתו באישור התכנית שהוגשה ובבדיקת ביצועה. אין במבחני המועצה תנאי דומה ואין לה דרך לדעת מה מתוכנן להיעשות בכספי התמיכה. 

7.
בנובמבר 2003 הגיש ראש מינהל הספורט למנכ"לית המשרד הצעה לרפורמה במועצה להסדר הימורים בספורט. ההצעה של ראש המינהל לא נדונה בהנהלת המשרד. מן הראוי היה שהמשרד יבחן את ההצעה ויחליט אם לאמצה או לדחותה. 

8.
הבקשות לתמיכה לרשויות מקומיות לקיים פעילויות ספורט עממיות, נדונות בוועדת ההקצבות של המשרד. הוועדה החליטה בשנת 2005 לחלק את ההקצבות לחמישה מיזמים, בלא שפירטה מדוע בחרה בהם דווקא ומדוע דחתה את הבקשות האחרות. בין החמישה נמנה גם שיפוץ אולם הספורט בכפר תבור. ראש המינהל היה תושב כפר תבור עד שנת 1997. ראש המינהל לא חשף בפני ועדת ההקצבות את הזיקה שיש לו למקום. יצוין כי כבר בדצמבר 2001 אישרה ועדת המתקנים של המועצה הקצבה בסך 280,000 ש"ח להקמת חדר כושר בכפר תבור, שראש המועצה המקומית החליט לקרוא לו על שמו של ראש המינהל. גם אז נמנע ראש המינהל, ששימש יו"ר הוועדה, מלחשוף את זיקתו למקום. 

9.
המינהל תומך ב-120 גופים. על רואי החשבון מטעם המשרד להכין 40 דוחות בשנה. בשנת 2004 עשו רואי חשבון ביקורות ב-20 גופי ספורט בלבד (17% מהגופים הנתמכים), ובשנת 2005 ב-12 גופים בלבד (10% מהגופים הנתמכים). יוצא אפוא, שהמשרד ומינהל הספורט אינם מיישמים את החלטת הממשלה (291) מספטמבר 1999, שעניינה בייעול מערך התמיכות הממשלתי, ואינם מקיימים פיקוח מלא על השימוש בכספי התמיכה שהם מעניקים. 

10.
מינהל הספורט לא קבע נוהל בדבר תהליך הטיפול בדוחות הביקורת באיגודי הספורט הנתמכים. נוהל כזה צריך לקבוע בין היתר: מי מעובדי המינהל ממונה על ריכוז הדוחות המתקבלים מרואי החשבון; כיצד עליו לטפל בדוחות; כיצד לקיים מעקב אחר תיקון הליקויים שהועלו; ואילו סנקציות יש להטיל אם מצאו רואי החשבון ליקויים חמורים. נמצא שרוב דוחות הביקורת כמעט לא נדונו במינהל.
11.
המשרד ומינהל הספורט לא קבעו הנחיות כיצד על נציגיהם לפעול באיגודי הספורט ובהתאחדויות. יתר על כן, נציגי המדינה אינם חייבים לדווח על החלטות שהתקבלו בהנהלות האיגודים, ועקב זאת הידע שצובר המינהל על האיגודים אינו מלא. עוד הועלה, שהמשרד לא נתן את דעתו על השאלה בכמה איגודים עובד יכול להיות נציג באופן שישיג את המטרות שלשמן מונה, ויוכל למלא את עבודתו כראוי. 
12.
במארס 2005 הטילה הממשלה (החלטה 3416) על שרת החינוך להקים מועצה ציבורית לקידום ספורט הנשים בישראל. עד סוף אוקטובר 2005 מונתה רק יו"ר למועצה האמורה, וטרם הסתיים הליך הקמת המועצה. השלבים ליישום התכנית עדיין לא נדונו בהנהלת המשרד, והמועצה להסדר הימורים בספורט לא העבירה למשרד את התמיכה שנקבעה. ספורט הנשים, שנדחק כל השנים לשוליים, לא קיבל גם בשנת 2005 תמריצים לקידומו, על אף כל ההחלטות שהתקבלו בעבר.

13.
סעיף 13(ה) בחוק הספורט, התשמ"ח-1988, קובע שהשר רשאי לקבוע תקנים למתקני ספורט ולמכשירי ספורט במוסדות חינוך. עוד בשנת 2002 החליט משרד המדע להכין אוגדן שיכיל קובץ נהלים, תקנים ודרישות בכל הקשור לבניית מתקני ספורט ולקניית ציוד ספורט. המשרד הגדיר את הדרישות המקצועיות לאוגדן, שהתבססו על צורכי האיגודים ועל ספרות מקצועית בארץ ובעולם. שלבי העבודה עד לפרסום המכרז והכנת האוגדן היו אמורים להימשך 26 שבועות ולהסתיים במרס 2003. עד ספטמבר 2005 לא פעל המינהל לקידום המכרז להכנת האוגדן, וממילא לא נקבעו כל התקנים הנחוצים להפעלת מתקני הספורט.

14.
ראש המינהל מוסיף לשמש יו"ר מכון וינגייט, אף על פי שיש חשש לניגוד עניינים מוסדי בפעילותו כעובד בכיר במשרד ממשלתי, שבתוקף תפקידו ממונה על מתן המלצה לתמיכה ומפקח מטעם המשרד על המוסד הנתמך, ובה בעת נמנה עם הנהלת אותו מוסד. על אף זאת, ראש המינהל משמש יו"ר מכון וינגייט לחינוך גופני ולספורט, שהוא עמותה נתמכת בידי המשרד. על הנהלת המשרד להקפיד שעובדים מטעמה לא ימלאו תפקידים נוספים שעלולים ליצור מצב של ניגוד עניינים, ועליה להסדיר זאת לאלתר.

15.
המשרד יישם כמה מהמלצות ועדת מליניאק מאוגוסט 1993, לבדיקת מצב הספורט בישראל, בעיקר את אלה שעניינן קביעת מבחנים לחלוקת התמיכות, אך עיקר המלצות הוועדה בנושא מבנה הספורט בישראל לא יושם, והוא נשאר כשהיה. 
16.
ההמלצה החשובה בדוח ועדת לוין לבדיקת מצב הספורט בישראל,  ממארס 1998, הייתה הקמת המועצה לספורט, שנועדה לקדם את הספורט בישראל. במשרד לא התקיימו דיונים שאפשר ללמוד מהם מדוע הוא החליט להפסיק את ההליכים להקמת המועצה שהחלו עוד בשנת 1998, ושעליהם שקדו המשרד ומשרד המדע. בפועל גנז המשרד את המלצות ועדת לוין אף על פי שלא קיבל החלטה רשמית לעשות כן.
17.
בשנים האחרונות אומצו כמה מההמלצות של הוועדות שמינה המשרד, אך לא נעשה דבר כדי לפתור את הבעיה העיקרית של מבנה הספורט בישראל. המשרד עצר את התהליך להקים מועצה עליונה לספורט, שתמלא את החסר שנוצר במשך השנים בכל הקשור לגיבוש ולהתוויית מדיניות כוללת בתחום הספורט. 

18.
המשרד לא פעל לקבוע מדיניות כוללת לתחום הספורט. בפרק הזמן שהמינהל היה במשרד המדע הוא הכין למערכת הספורט תכנית לטווח ארוך, שמטרתה לקדם את הפעילות הספורטיבית ברמה העממית, התחרותית וההישגית בישראל. כשהוחזר המינהל למשרד לא אימץ המשרד את התכנית, וגם לא הכין תכנית אחרת במקומה.
19.
מינהל הספורט פעל בעצלתיים בתחומים שאינם קשורים ישירות לפעילותו השוטפת אלא לפעולות שנועדו לעצב את הספורט בישראל בשנים הבאות, למשל פיתוח ספורט נשים, ספורט מוטורי ומירוצי סוסים. 
ב. 
תגובות המבוקרים

משרד החינוך, התרבות והספורט

1.
המינהל נמצא עדיין בשלבים של הסדרת התקנות לחוק הצלילה הספורטיבית. פורסם מכרז למנהל תחום הצלילה. בין המטלות שיוטלו עליו, יהיה הטיפול בתקנות הצלילה, ובדרכים לפיתוח ענף הצלילה הספורטיבית.

המועד לסיום פיתוח הענף יהיה עד סוף שנת 2006, והסדרת התקנות בחוק הצלילה, עד אמצע שנת 2007.

התוכניות לתשתיות נוער למצויינות הינן רב שנתיות, מתפתחות ברצף, משלב האיתור של הספורטאי, בגיל צעיר, וממשיכות לשלבי הטיפול והטיפוח הספורטאי. התכניות אינן מסתיימות בסוף כל שנת תקציב. בהעדר תקציב, חלק מהתוכניות עלולות להתעכב, ולעיתים לא להתבצע.

לקראת סיום שנת עבודה, המינהל עורך סיכום "ביצוע מול תכנון" של תוכנית העבודה, להפקת לקחים ולהמשך הפעילות.

2.
מינהל הספורט בודק בכל שנה את היחס שבין שיעור התיקצוב לספורט תחרותי, אל מול תיקצוב הספורט העממי-קהילתי, על פי צרכי הספורט ומדיניות המשרד. שיעורי התיקצוב הנ"ל, מותנים בתקציב הכולל של מינהל הספורט באותה שנה, ובקיום אירועי ספורט גדולים, כגון אליפויות עולם, מועדים לקראת שנה אולימפית, ועוד.

3.
בדיונים שקוימו עם חבר הוועדה שבחנה את איחוד החינוך הגופני והספורט, לא נמצא שניתן לצמצם  משרות פיקוח בטווח המיידי.

לא יהיה צמצום בכוח אדם, מאחר שידרשו משרות נוספות בתקן הדרכה.

4.
עיקרי המלצות הוועדה שבחנה את איחוד החינוך הגופני והספורט, התקבלו במשרד החינוך. על מנת לתרגם את ההמלצות לפעולה, התעוררו שאלות הדורשות התייחסות וחשיבה מחודשת.

המשרד ממשיך בדיונים עם נציג הוועדה שבחנה את המבנה הרצוי של מינהל הספורט, על מנת למצוא פתרונות שיאפשרו את יישום ההמלצות.

5.
בעתיד, לפני קבלת החלטה, בעניין חברות ראש המינהל בהתאחדות העולמית לבתי ספר, תבחן המנכ"לית לעומק את הנושא על כל היבטיו, וההשלכות שתהיינה להחלטה שתתקבל.

7.
בחודשים יוני-יולי 2006, ישוב ויגיש מינהל הספורט מחדש, לשר ולהנהלת המשרד, את הצעת הרפורמה בתקציב הספורט, שיש לה היבטים והשלכות גם על המועצה להימורים בספורט, ובעיקר על התקציב לספורט במדינת ישראל.

8.
מינהל הספורט במשרד החינוך, קובע באופן חד משמעי, שאין קשר בין מקום מגורים, לדיון בבקשות של רשויות וגורמי ספורט.


ראש מינהל הספורט אינו  תושב כפר תבור משנת 1997. בעבר גר ראש מינהל הספורט גם בטבריה, בכפר תבור והיום בכפר סבא.

בקשת כפר תבור נדונה במינהל הספורט בשנת 2005, אחרי למעלה מ-8 שנים שראש מינהל הספורט עזב את כפר תבור. מפקח המחוז המליץ, וועדת ההקצבות אישרה, על פי נהלים ידועים ושקופים.

בשנת 2001 נדונה בקרן המתקנים בקשת כפר תבור. הבקשה אושרה על ידי מליאת המועצה להסדר הימורים בספורט, על פי הקווים המנחים, הכללים והנוהלים כנדרש. לבקשה שהתקבלה לא היה שום  קשר למקום מגורים. ראש מינהל הספורט לא היה כבר אז תושב כפר תבור.

אם יקבע בעתיד, כי הנוהל הוא לדווח על זיקות למקום מגורים מהעבר, יפעל משרד החינוך בהתאם.

בהתאם לקיצוץ התקציב לשדרוג מתקני ספורט בשנת 2005, החליטה ועדת ההקצבות לאשר ההקצבה כדלקמן:


בוועדה מספר 1 - הובאו הבקשות לשיפוץ אולמות ספורט, מסלולי הליכה ומגרשים משולבים.


בוועדה מספר 2 - הובאו הבקשות לתוכניות אב-יישוביות, שדרוג אולמות ספורט.


בוועדה מספר 3 - הובאו הבקשות למגרשי כדורגל וחדרי כושר.


הבקשות שלא היו לנושאים הנ"ל, לא נדונו. הדיונים היו על פי הנהלים ובהתאם לתקציב.


בין בקשות אלו, הייתה גם בקשת כפר תבור למגרש כדורגל. 

10.
משנת 2004, החשכ"ל וחשבות המשרד עורכים ביקורת ממוקדת בגופי הספורט הנתמכים, על ידי רואי חשבון חיצוניים. בביקורות אלו בודקים שכספי התמיכה הגיעו ליעדם.


במהלך הדיונים השנתיים בוועדת התמיכות, מועלים באינטרנט ממצאי הביקורת על הגופים, בתוכנה שנקראת "תמיכה-נט". באתר מרוכזות כל ההערות של הביקורות בגוף הנתמך.

המשך התמיכה בגופים המבוקרים, מותנה בתיקון הליקויים וההערות שעלו מדוחות הביקורת.
11.
מינהל הספורט יקבע נוהל לתפקיד נציגי מינהל הספורט באיגודים ובהתאחדויות.


מועצת המינהל החלה בדיון ובהכנת נהלים בנושא זה, ביום 18.7.2005.

בהתאם לנוהל שיקבע, יתקיים דיון עם האיגודים וההתאחדויות, כדי שעובד המשרד ימלא את תפקידו כראוי, וישיג את המטרות שלשמן הוא מונה.
14.

מכון וינגייט הינו מוסד לאומי מרכזי, ללא כוונת רווח ובבעלות מקצועית, בעל מומחיות מוכרת בתחומי מחקר, הדרכה, בדיקות, רפואת ספורט, ספורט הישגי ועוד, הפועל עוד משנות ה-40. 


חשיבותו של מכון וינגייט לעולם הספורט הישראלי, רבה.


 מכון וינגייט, הוא הגוף המרכזי הפעיל בכל תחומי המחקר, הפיתוח וההכשרה בכל תחומי הספורט.


ייחודו של מכון וינגייט ומעמדו המיוחד, הוכרו על ידי שתי ועדות ציבוריות שנתמנו לבחינת מדיניות הספורט בישראל: ועדת לוין וועדת פוגל. ועדת לוין המליצה כי מכון וינגייט יוכר רשמית על ידי המדינה, כמכון הלאומי לחינוך גופני ולספורט.  ועדת פוגל המליצה על קיומו של מכון לאומי אחד לספורט, ועל אימוץ התפיסה הרואה במכון וינגייט, מכון לאומי להנחלה, הדרכה וטיפוח הספורט, ועל נקיטת הצעדים התפעוליים לקידום תפיסה זו. 


המלצותיהן של ועדות אלו, נבחנו על ידי משרד החינוך, ולאחר התייעצויות עם רשות החברות הממשלתיות, החליט משרד החינוך לפעול להפיכתו של מכון וינגייט לעמותה ממשלתית.


בתחילת חודש נובמבר 2005 הועברה עמדת משרד החינוך להתייחסותו של מכון וינגייט. תגובת מכון וינגייט טרם התקבלה.


משרד החינוך יוזם הצעת החלטה לממשלה, כנדרש בחוק החברות הממשלתיות, תשל"ה–1975.


הפיכתו של מכון וינגייט לעמותה ממשלתית, כרוכה בשינויים בתקנון העמותה ובהרכבה, ובכלל זה יידונו מחדש בעלי התפקידים במשרד, אשר ייצגו את המדינה בעמותה.

18.
מינהל הספורט מעדכן ומטפל בתוכנית פיתוח הספורט, כפי שנדונה ונקבעה בעבר, במשרד המדע.


מינהל הספורט גיבש תוכנית אסטרטגית לספורט, שתוגש לשר ולהנהלת המשרד, לקראת חודש יוני 2006.

פעולות ראש מינהל הספורט 

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
מאחר שראש מינהל הספורט קיבל את המינוי מהקבוצה בשל היותו ראש מינהל הספורט ובאשר הוא עובד הציבור, הרי שעל פי הוראות חוק המתנות, התקנות והתקשי"ר, היה עליו לדווח על קבלתו לוועדת המתנות במשרד. ואולם הביקורת העלתה כי הוא לא דיווח על כך לוועדה.
2.
ועדת המתנות שמונתה במשרד לפני שנים רבות לא התכנסה בשנים האחרונות. רק ביולי 2005, במהלך הביקורת בנושא, מינתה מנכ"לית המשרד, כנדרש, ועדת מתנות חדשה במשרד. מאחר שלא מונתה ועדה במשרד, היה על ראש מינהל הספורט להודיע על קבלת המתנה לגורמים הממונים עליו.

3.
גם אם יש צורך בנוכחות של נציג מינהל הספורט מדי פעם בפעם במשחקים של קבוצות ספורט הנתמכות על ידי המשרד, לשם בדיקת גוף ספורט כלשהו, בחינת רמתו המקצועית והתרשמות מהאופן שבו הוא מנצל את תמיכת המשרד, אין מקום שיקבל כרטיס מינוי שנתי המקנה כניסה חופשית לכלל המשחקים של אותו גוף, אלא כרטיסים למשחקים ספורים, שנוכחותו בהם דרושה לשם מילוי תפקידו. מכל מקום, עובד שקיבל כרטיס לאירוע ספורט כזה חייב לדווח על כך מבעוד מועד לגורמים הנוגעים בדבר במשרד, ועליהם לבחון אם יש צורך בנוכחותו של העובד באירוע, ואם יש הצדקה לקבלת כרטיס כניסה ללא תשלום לשם כך. 

4.
מינהל הספורט אינו מתקצב את קבוצות ליגת העל בכדורסל ובכללן הקבוצה, ועל כן תפקידו של ראש מינהל הספורט לא דרש ממנו להיות נוכח במשחקים של הקבוצה. לדעת משרד מבקר המדינה, קבלת מינוי שנתי במשך שש שנים, המקנה זכות כניסה לכל משחקיה של קבוצה, שמשחקיה אינם קשורים לתפקידי מינהל הספורט, הוא קבלת טובת הנאה האסורה על פי הוראות החוק, התקנות והתקשי"ר.

5.
יש לראות בחומרה את פעולותיו של הסמנכ"ל וראש מינהל הספורט, בעניין קבלת מינוי שנתי המאפשר כניסה לכל משחקי מכבי תל אביב (הקבוצה) בליגת העל בכדורסל ולמשחקי היורוליג, מחברה פרטית - "חברת מועדון הכדורסל מכבי תל אביב (1995) בע"מ", המהווה מתנה לפי חוק המתנות. חומרה יתרה יש לראות בכך שראש מינהל הספורט לא דיווח למשרד על קבלת המינוי גם בשנת 2004, כשעסק בהתקשרות של המשרד עם הקבוצה ופעל בניגוד עניינים. על המשרד לנקוט את הצעדים המתחייבים מכך.
6.
גם בחברות במליאת המועצה להסדר ההימורים בספורט (המועצה), אין כדי להצדיק את קבלת המינויים, ראשית משום שראש מינהל הספורט חבר במליאת המועצה מ-2003, ואילו את המינויים הוא מקבל משנת 1999. שנית, תפקידו כחבר מליאת המועצה אינו כולל פיקוח על אופן ניצול התמיכות שהמועצה נותנת.
7.
ראש מינהל הספורט לא דיווח גם למוסדות המועצה או ליועץ המשפטי שלה על קבלת המינויים מהקבוצה ועל מעקב שהוא מקיים אחר ניצול התמיכות. אף שמליאת המועצה אינה מעורבת במישרין בקביעת הקצבות המועצה או בהתקשרויותיה למטרות פרסום, כדי להסיר ספק בדבר חשש לניגוד עניינים היה על ראש מינהל הספורט - נוכח הסבריו ליחידת הייעוץ המשפטי במשרדו - לדווח למוסדות המועצה או ליועץ המשפטי שלה על קבלת המינויים ולבקש את הנחיותיהם בעניין זה.
8.
על המשרד לבדוק בהקדם אם גם בעלי תפקידים אחרים במשרד קיבלו כרטיסים ומינויים ללא תשלום ולא דיווחו על כך והאם הדבר היה ידוע להנהלת המשרד, ולנקוט את הצעדים המתחייבים מכך. על המשרד להבהיר בהקדם לכל עובדיו, בהמשך לחוות הדעת של הלשכה המשפטית במשרד מיולי 2005 ולהנחיות שפרסם היועץ המשפטי לממשלה, את הכללים בעניין קבלת הזמנות, כרטיסים ומינויים לאירועים שונים. נוסף על כך רצוי שייתן לכללים אלה ביטוי בנהליו.

9.
בשנת 2004 התקשר המשרד עם הקבוצה במה שתואר כ"התקשרות לרכישת שירותים".  המשרד היה מעוניין לסייע לקבוצה במימון עלויות האירוע, נוכח העלויות הרבות הכרוכות בקיומו. סיוע כזה מהווה למעשה תמיכה, אך לא ניתן היה להעביר את הסיוע בדרך של תמיכה מאחר שמדובר בגוף ובאירוע שמטרתם להפיק רווחים, והמשרד נתן את הסיוע באמצעות הליך לכאורה של רכש (ההתקשרות).

10.
הדרך שנקט המשרד בעניין השתתפותו במימון האירוע באישור ההקצבה הראשונה, לא הייתה מתאימה: דרך העברת התקציב: המשרד ביקש לסייע בהוצאתו של האירוע לפועל כאילו מדובר ברכישת שירות, אך למעשה לא נראה כי נרכש שירות כלשהו מהקבוצה. היוזמה לקיומו של האירוע הייתה של הקבוצה, וסביר להניח כי הוא היה מתקיים גם לולי השתתף המשרד במימונו. השירות הנרכש לא הוגדר בצורה ברורה, ולא הובהר כיצד נקבע התשלום עבורו. הפטורים שנתנה ועדת הרכישות להתקשרות, לפי תקנות 3(29) ו-3(30) בתקנות חובת המכרזים נראים מלאכותיים, שכן כאמור, מהות העסקה הייתה של מתן סיוע כספי ולא של רכישת שירות.

11.
אם נוכח החשיבות הרבה של קיום האירוע בארץ מבחינה ספורטיבית, תיירותית ולאומית, החליט המשרד לסייע לקבוצה במימון עלותו, אף שמדובר בחברה פרטית ובאירוע שנועד למטרת רווח, היה עליו לבחון אם יש דרך תקינה וחוקית, להעברת הכספים ולפעול על פיה.

12.
ראש מינהל הספורט מילא תפקיד מרכזי ומוביל בהתקשרות של המשרד עם הקבוצה. יש לראות דבר זה בחומרה לאור העובדה שראש מינהל הספורט קיבל מהקבוצה טובת הנאה לכאורה והעמיד את עצמו במצב של ניגוד עניינים. עוד עולה מהמסמכים כי המשרד החליט על ההשתתפות במימון האירוע לאחר ההחלטה על קיומו בארץ ולאחר שהקבוצה נתנה התחייבויות כספיות הכרוכות בקיומה. לפיכך, לדעת משרד מבקר המדינה ההשתתפות לא נועדה להבטחת קיומו אלא רק לסיוע במימונו דבר שמשמעותו תמיכה, ועל כן השימוש בהליך של רכש לכאורה לא היה תקין.

13.
ההתקשרות עם הקבוצה לא עמדה בתנאי תקנות 3(29) ו-3(30) לתקנות חובת המכרזים. הפטור על פי תקנה 3(29) ניתן כשהמשרד מבקש לרכוש שירות מספק יחיד. לדעת משרד מבקר המדינה, ההכרה בקבוצה כספק יחיד נעשתה תוך מתן פירוש גמיש ללשון התקנה, שכן לגבי חלק מהפעילויות הקשורות בארגון האירוע, כגון בתחום שירותי האבטחה - שהיו אחת העילות להחלטה על ההתקשרות - לא הייתה מניעה לקיים מכרז בין כמה חברות אבטחה ולבחור באחת מהן.

14.
אשר לפטור ממכרז מכוח תקנה 3(30) לתקנות חובת המכרזים, התשנ"ג-1993 - לפי לשון התקנות פטור זה ניתן רק כאשר משרד מבקש להתקשר לביצוע מיזם ללא כוונת רווח למטרות שפורטו בסעיף. אירוע הפיינל-פור, שהיה לדברי המשרד מיזם משותף לו ולקבוצה, נועד למטרות רווח, ועל כן המשרד לא היה רשאי להתקשר עם הקבוצה בפטור ממכרז לפי תקנה זו. 

15.
היה על המשרד להתנות מראש גם את אישור ההקצבה הראשונה בהתחייבות של הקבוצה להמציא לו דוח כספי על ההוצאות וההכנסות הכרוכות באירוע, ולקבוע שאם יימצא שהאירוע היה רווחי, תחזיר הקבוצה את ההקצבה. התניות אלה נדרשו, שכן לדעת משרד מבקר המדינה אין מקום שהמשרד ייתן לחברה פרטית תמיכה (במסווה של התקשרות) לשם הגדלת רווחיה מקיום אירוע, חשוב ככל שיהיה מבחינה ספורטיבית, תיירותית ולאומית.

16.
המשרד לא התנה את מתן ההקצבה הראשונה בהגשת דוח הכנסות והוצאות המצביע על הצורך בסיוע של המשרד.

17.
על המשרד לבדוק בהקדם אם ההתקשרות עם הקבוצה הייתה הפעם היחידה שבה אישרה ועדת הרכישות מתן תמיכה באמצעות התקשרות לרכישה כביכול, ולפעול ככל הנדרש למניעת הישנות הדבר. 

ב. 
תגובות המבוקרים

ראש מינהל הספורט במשרד החינוך, התרבות והספורט

1.
קבלת המנוי היתה בתוקף תפקידו, לא הוסתרה מאיש, ואיננה מתנה.  מסיבה זו לא דווח לוועדת המתנות.

2.
בעקבות הביקורת, פנה ראש מינהל הספורט ב-21.7.05 ללשכה המשפטית לקבלת חוות דעת. הלשכה המשפטית במשרד פירסמה ביום 28.2.06  נוהל, ומינהל הספורט יפעל על פיו.

3.
אם יתקבל בעתיד מנוי שנתי, ידווח הדבר לגורמים הרלוונטיים.
ביום 28.2.06 פרסמה סגנית היועצת המשפטית, הנחיות בנושא קבלת הזמנות וכרטיסים למופעים ולאירועים. מינהל הספורט יפעל על פיו. 
4.
קבלת מנוי למשחקים, איננה מתנה, או טובת הנאה, אלא מתוקף התפקיד. אין קשר למיזם המשותף של המשרד עם קבוצת מכבי תל אביב.

מינהל הספורט יפעל על פי נוהל הלשכה המשפטית.

5.
קבלת כרטיס מנוי לא הוסתרה, והיתה ידועה לכל. גם מנהלי רשות הספורט קבלו בעבר. 

ראש מינהל הספורט לא עסק בהתקשרויות ובנוהל ההתקשרות עם קבוצת מכבי תל אביב.  במינהל הספורט ובמשרד החינוך התרבות והספורט, קיימים נושאי תפקידים הפועלים על פי הנהלים וההנחיות במשרד, בוועדות מכרזים, ובוועדת הרכישות המרכזית.

6.7.
כדירקטור במועצה להסדר ההימורים בספורט, יש לראש מינהל הספורט חבות אישית על פעולות המועצה. 

בעתיד ידווח גם למועצה על קבלת כרטיסים.

מינהל הספורט, יפעל על פי נוהל הלשכה המשפטית.

12.
ראש מינהל הספורט פעל לאחר קבלת הנחיות משרת החינוך, ואישור המנכ"לית לפעול לסיוע בארגון משחקי הגמר סל בארץ.
ראש מינהל הספורט לא מילא תפקיד מרכזי באישור ההתקשרות של המשרד, עם הקבוצה. ההתקשרות היתה של המשרד, באמצעות ועדת הרכישות המרכזית של המשרד. לראש מינהל הספורט אין קשר לוועדות אלו.
מינהל הספורט, ראש מינהל הספורט ומבצעי התקציב במינהל, עצרו את המשך העברת הכסף לקבוצת מכבי תל אביב, בדרישה לקבל דו"ח ביצוע סופי.

מאחר ודו"ח זה לא התקבל, דרשו מינהל הספורט וראש מינהל הספורט את המקדמה בחזרה.  כאמור, קבוצת מכבי תל אביב החזירה את המקדמה.

משרד החינוך, התרבות והספורט 

8.
בעקבות הביקורת, הנחתה הלשכה המשפטית את מינהל הספורט, להימנע מקבלת כרטיסים לאירועי ספורט, עד שהנושא יוסדר על ידי משרד החינוך ומשרד המשפטים. 

בעקבות הנחיית היועץ המשפטי לממשלה מיום 21.11.2005, הועברה למינהל הספורט חוות דעת מטעם הלשכה המשפטית, בנוגע לקבלת הזמנות וכרטיסים למופעים ואירועים. כיום, פועל מינהל הספורט על פי ההנחיה החדשה.

מנכ"לית המשרד הורתה להפיץ בחוזר מיוחד את הכללים בעניין קבלת הזמנות, כרטיסים ומינויים לאירועים שונים, לכל העובדים במשרד. בנוסף, יתפרסמו ההנחיות לציבור העובדים, גם בחוזר הסמנכ"ל הבכיר למינהל ולמשאבי אנוש במשרד.

9.
מינהל הספורט פנה ביום 15.4.04, בבקשה לוועדת הרכישות של המשרד, לאשר התקשרות עם קבוצת מכבי תל אביב, לצורך ארגון אירוע הפיינל פור. בבקשה צוין כי מינהל הספורט, בשיתוף הקבוצה, מארגנים את הפיינל פור בכדורסל, כמיזם משותף, והאירוע נחשב כאירוע יחודי, שאורגן בארץ בשנים האחרונות בתחום הספורט. כן צוין בבקשה, כי האירוע חשוב לספורט הישראלי, למדיניות החוץ של ישראל ולתיירות לישראל. 

עוד נאמר בנימוקים להתקשרות, כי חשוב למדינת ישראל באותם ימים, לארח אירועי ספורט בינלאומיים, על אף המצב הביטחוני. מטרת הרכישה, צוינה כסיוע בארגון משחקי הפיינל פור בכדורסל, ואירוח של כ-5000 אוהדי ספורט מחו"ל.

עולה מן האמור כי הבקשה הוגשה לצורך השתתפות בארגון האירוע בכללותו, ולא לצורך השתתפות במרכיב זה או אחר באירוע.

בדיון מספר 362 מיום 26.4.04, אישרה ועדת הרכישות במשרד את התקשרות עם הקבוצה, לארגון אירוע הפיינל פור בתל אביב בכללותו, לאחר שהשתכנעה מנימוקי מינהל הספורט, בדבר יחודיותו של האירוע וחשיבות קיומו. 

מאחר שההתקשרות אושרה גם על פי תקנה 3(29) לתקנות חובת המכרזים, הרי שהחלטת ועדת הרכישות, הצריכה אישורה של המנהלת הכללית, על פי אותה תקנה, ואישור זה אכן ניתן.

לדעת משרד החינוך, מדובר בנושא נרכש, ולא בנושא שהיה אמור להיתמך. המשרד ביקש להיות שותף בארגון האירוע, על מנת להבטיח את קיומו בארץ; המשרד היה מעוניין להשתתף בארגון האירוע בכללותו, ולא רק בעלויות עבור פעולות ספציפיות. מבחני התמיכה בפעולות שיטור לתחרויות ספורט של התאחדות או איגוד ספורט, אינן חלות במקרה הנדון, מאחר שאין מדובר בהתאחדות או איגוד ספורט, המארגנים תחרויות ספורט, בין קבוצות ישראליות בלבד, במסגרת הליגה או הגביע הרשמיים.

לדעת משרד החינוך, היה צורך להשתתף בארגון האירוע כדי להבטיח את קיומו, והמשרד לא ראה בכך תמיכה שנועדה לעודד את קיום הפעילות גרידא. לאור זאת נראה כי ראוי היה להפנות את הבקשה למסלול הרכישות ולא אל מסלול התמיכות. 

לאחר קיומו של האירוע, הגיש מינהל הספורט בקשה להרחבת ההתקשרות עם הקבוצה בעוד 250,000 ₪. בבקשה לא צוינה מטרת ההרחבה. עם זאת, במכתבו של ראש מינהל הספורט למנהלת הכללית מיום 2.5.04, ציין ראש מינהל הספורט, כי ההרחבה נדרשת בשל הצורך בתוספת כוח אדם, משטרה, מג"ב, סדרנים, שערים אלקטרוניים וציוד לגילוי מתכות. במכתב נציג הקבוצה צוין, כי מתבקשת הרחבה לצרכי ביטחון ובטיחות. הרחבת ההתקשרות לא אושרה על ידי ועדת הרכישות,  שכן לא הוגש דו"ח ביצוע מפורט, הכולל את כל ההכנסות וההוצאות בגין האירוע לבחינתה של הוועדה. דהיינו – עניין האבטחה הודגש רק בבקשה להרחבת ההתקשרות, ולא לקראת אישור ההתקשרות עצמה, לפני קיומו של האירוע. 

10.
לדעת משרד החינוך, היוזמה לקיום האירוע אינה זו הקובעת את אופי הפעילות, דהיינו  לא כל אימת שהיוזמה הינה של ספק השירות, מדובר בסיוע שאינו רכישה, בעוד שכאשר היוזמה באה מהמשרד, מדובר ברכישה. 

13.
לדעת משרד החינוך, גם אם יש בתקנה 3(30) משום תמיכה סמויה, הרי שכל עוד תקנה זו מצויה בקובץ התקנות, בסיווג של רכישה, לא ניתן לטעון כנגד המדינה כי פעלה שלא כדין. אמנם לא תמיד התחומים ברורים ומוגדרים, אך במציאות לא ניתן לפסול קטיגורית לרכישה, יוזמות הבאות מן ה"שטח", וזאת בכפוף לקיום הוראות הדין. 

לפני קיומו של האירוע לא יכלה הוועדה לדעת, אם יתקיים השירות אם לאו, אם המשרד לא ישתתף במימונו. לוועדה הוצג כי יש למינהל הספורט עניין להשתתף במיזם, וכי יש צורך בהשתתפות במיזם. כאשר טרם בוצע המיזם כל שמוצג בפני הוועדה הינו צפי. מהצפי שהוצג בפני הוועדה נראה היה כי יש צורך בהשתתפות. בנסיבות אלה פעלה הוועדה כדין. 
לדעת משרד החינוך, לאור האמור לעיל, מדובר ברכישת שירות. הפעילות הנדונה אינה נכללת במבחן תמיכה כלשהו, ממבחני התמיכה של המשרד. לדעת משרד החינוך,  אין הנושא מתאים למבחן תמיכה, באשר אין מדובר בפעילות שוטפת החוזרת על עצמה מידי שנה, אלא על אירוע מיוחד, שמתקיים כל שנה במדינה אחרת, על פי החלטות של גורמים בינלאומיים. לפיכך המשרד ראה בקיום האירוע בשנת 2004 אירוע ייחודי.
משרד החינוך אינו תומך, במסגרת מבחני תמיכה, בגורמים מסחריים. המשרד רשאי לשתף פעולה עם גורמים מסחריים, מאחר ואין  מניעה חוקית שגורמים מסחריים יזכו במכרזים של המשרד, ויפעילו פרוייקטים עבורו, ואף יש עילות פטור שאינן מונעות התקשרות עם גורמים מסחריים, כגון תקנה 3(29), שגוף שלפי זכויות מכוח דין או, בהתאם למצב הדברים בפועל, הוא היחיד המסוגל לבצע את נושא ההתקשרות, הרי האפיק הנכון לכך הינו אפיק הרכישות. 
ועדת הרכישות סברה כי ההתקשרות הנדונה אכן עומדת בתנאי תקנה 3(29) לתקנות חובת המכרזים.

סידורי האבטחה והשיטור לא עמדו במרכז אישורה של ההתקשרות על ידי ועדת הרכישות, ומבחינתה היו חלק מהמכלול הכולל של האירוע, אשר ארגונו נרכש על ידי המשרד, ולא חלקים ספציפיים בתוך ארגון האירוע. על כן לא היה מקום כי המשרד ירכוש פרט זה או אחר בנפרד. מאחר שלקבוצה לבדה היתה הזכות לארגן את האירוע, הרי שההתקשרות לעניין זה היתה עימה.

15.
ההתקשרות נערכה לפני קיומו של האירוע. טרם ההתקשרות ניתן לתת צפי על ההוצאות וההכנסות, אולם לא ניתן לקבל דו"ח כספי הכולל את כל ההכנסות וההוצאות, כפי שדרשה ועדת הרכישות לאחר האירוע. 

לדעת הלשכה המשפטית במשרד החינוך, ועדת הרכישות של המשרד, פעלה כדין, לאור הנתונים אשר הובאו בפניה, עת אישרה את ההתקשרות עם הקבוצה. 

17.
ועדת הרכישות בודקת כל עניין לגופו, על פי החומר המוצג בפניה. הוועדה היא מקצועית, הפועלת במסגרת סמכויותיה על פי דין, ולא בגוף חקירתי. במקרה הנדון היתה סבורה הוועדה כי מדובר ברכישת שירות. אין לוועדה זו כל עניין לאשר רכישת שירות, במקום בו היא סבורה כי מדובר בפעולה שאינה רכישת שירות. 

תמריצים לעובדי הוראה

הגוף המבוקר: משרד החינוך, התרבות והספורט

א.
ריכוז ממצאי הביקורת

1.
אף על פי שהחלטת הממשלה משנת 1997 ציינה שהמשרד רשאי לתת את התמריצים רק בחלק מאזורי העדיפות הלאומית, בהתאם לכללים וסדרי עדיפויות שיקבע בתיאום עם משרד האוצר, המשרד לא פעל כך. המעקב העלה, שגם בשנים התש"ס-התשס"ה המשיך המשרד לתת תמריצים בשיעור אחיד לעובדי הוראה (עו"ה) אשר מתגוררים ומלמדים בכל אזורי העדיפות הלאומית, ולא הקצה את התמריצים בהתאם למצב היישובים ולצורכיהם, שכן היישובים השוכנים באזורי עדיפות לאומית נבדלים זה מזה מבחינת מאפייניהם החברתיים-כלכליים.

2.
גם בשנים התש"ס-התשס"ה לא השתנה המצב בנושא מתן תמריצים לעו"ה ביישובים שמצבם הכלכלי-חברתי נמוך ושאינם שוכנים באזורי עדיפות לאומית. המשרד גם לא פעל למצוא דרכים חלופיות לטיפול ביישובים שזקוקים לתגבור כוח ההוראה ובכלל זה לא נקט יוזמה לשינוי החלטת הממשלה בנושא, באופן שיאפשר לתת תמריצים גם ביישובים נזקקים שאינם באזורי עדיפות לאומית. 

3.
בחודש יוני 2001 החליט המשרד שמחקר בדבר ההשפעה של החוזים האישיים על משיכת עו"ה טובים ליישובים ייעשה בנפרד מהמחקר על התמריצים. עד סוף נובמבר 2005 לא בחר המשרד מומחים להכנת המחקר בנושא. 

4.
ביצוע המחקר בדבר ההשפעה של החוזים האישיים על משיכת עו"ה טובים ליישובים,  כרוך בבעיות עקב האיכות הירודה של הנתונים שבידי המשרד. לגף תמריצים לא היה מאגר מסודר של נתונים על עו"ה שקיבלו תמריצים, ובידי מינהל תקשוב ומערכות מידע שבמשרד נמצא מאגר מוגבל של נתונים.
5.
איכות הנתונים שנאספו במחקר ירודה, כי כמה מהקבצים שמסר המשרד, שעל יסודם הם אמורים לבנות את מסד הנתונים למחקר, אינם אמינים דיים, וקשה לפענח אותם.
6.
רק במרס 2005 החל המשרד להעביר לחוקרים חלק מהנתונים הדרושים לבניית מסד הנתונים. בנובמבר 2005 עדיין לא גובש מסד הנתונים, ובלשכת המדען אין יודעים בוודאות מתי תסתיים עבודת המחקר ומתי יימסרו ההמלצות למשרד. עוד נמצא שהמשרד לא דרש מהחוקרים לוח זמנים חדש לסיום עבודת המחקר, אף על פי שבהסכם המחקר נקבע שעליו לעשות זאת. 

7.
יש לראות בחומרה את העובדה שבידי המשרד אין נתונים מרוכזים, זמינים ואמינים על עו"ה שהעסיק ושילם את שכרם. עוד יש לראות בחומרה, שחמש שנים לאחר פרסום ממצאי מבקר המדינה, וכארבע שנים לאחר שהמשרד בחר בצוות חוקרים לביצוע המחקר, אין בידיו אפילו הערכות ראשוניות על מידת ההצלחה של התמריצים.

משרד החקלאות ופיתוח הכפר

המחקר החקלאי

הגופים המבוקרים: משרד החקלאות ופיתוח הכפר; משרד האוצר; משרד המדע והטכנולוגיה;  האוניברסיטה העברית

א.
ריכוז ממצאי הביקורת

יחידת המדען הראשי

1.
מדי שנה בשנה מפרסם משרד החקלאות "קול קורא" שבו מוזמנים העוסקים במו"פ חקלאי להגיש הצעות מחקר מקדמיות בתחום זה. על תהליך בחירת המחקרים שתממן הקרן מבין ההצעות האמורות אחראיות כמה ועדות מקצועיות שממנה המדען הראשי: ועדות היגוי, ועדות שיפוט וועדה מרכזת. התברר כי בנהלים שקבע המדען הראשי לא הוסדרו דרך מינוי חברי הוועדות, מספרם ומניין החברים הנדרש לדיון ולהכרעה בהן. כן נמצא כי רוב הוועדות אינן רושמות פרוטוקולים של הדיונים. 

2. 
יחידת המדען הראשי מפעילה מעריכים חיצוניים הבודקים ומעריכים את התאמת אופן ביצוע חלק מהמחקרים שמימנה הקרן לתכניות המחקרים המאושרות, ואולם לא נמצא כי המדען הראשי דן באופן סדיר במסקנות שהעלו ההערכות האמורות. עוד נמצא כי בדרך כלל ההערכות שניתנו באשר לאופן ביצוע המחקרים לא הועברו לידיעת הממונים על החוקרים שעשו אותם.

3. 
מידת היישומיות של מחקרים אינה ניכרת בהכרח בטווח המידי, ואולם התברר כי למעט פרסום כללי בנוגע לתרומת המחקר בכללותו, יחידת המדען הראשי אינה מבצעת הערכה רב-שנתית אשר באמצעותה אפשר היה לבחון את מידת המועילות של כל מחקר ומחקר לקידום החקלאות בישראל בטווח הארוך. 

4.  
הפיקוח על הדיווחים הכספיים המוגשים לקרן המדען הראשי לוקה בחסר: יחידת המדען הראשי אינה מנהלת מעקב אחר רכישות ציוד קבוע שנרכש מכספי הקרן, אין היא מקפידה לדרוש ממוסדות המחקר דיווחים מלאים בנוגע להוצאותיהם ואין היא מתריעה בפניהם במידה מספקת על הצורך בתיקון הדיווחים ובהשלמתם על פי הנהלים.

5. 
על המדען הראשי לנקוט פעולות להגברת הבקרה והפיקוח על השימוש שעושים המוסדות בכספי הקרן, ובכללן להבהיר ולהרחיב נהלים קיימים, כדי להבטיח שכספי הקרן ישמשו למטרות שלשמן נועדו. כן על המדען הראשי לשקול לדרוש מהמוסדות שדיווחיהם הכספיים יאושרו על ידי רואה חשבון בחתימתו.

מינהל המחקר החקלאי
6. 
במהלך העשור האחרון לא עסק משרד החקלאות בשאלת יעדיו של מינהל המחקר ולא קבע עמדה בנוגע לשאלות עקרוניות כגון תחומי המחקרים אשר ראוי שיעסוק בהם, היקף הפעילות המחקרית המתוכננת בכל תחום ואופי המחקרים שיבוצעו בכל תחום. 

7. 
ניהול מחקר כרוך בדרך כלל בהעסקת עוזרי מחקר, ברכישת חומרים וציוד ובתשלום תקורה, המחייבים גיוס מימון. מבדיקה הנסמכת על קביעת ועדה מקצועית התברר כי כ-17% מן החוקרים אינם מגייסים תקציבים בהיקף המאפשר להם לתפקד ביעילות כמובילי מחקר. 

8. 
המינהל אינו מקיים הליך תכנון מוקדם הכולל בחינה והכוונה של הצעות המחקר בטרם הגשתן. כמו כן אין הוא בוחן את מידת ההתאמה שבין הצעות המחקר שהגשתן אושרה ובין אופן התנהלות המחקרים בפועל.

9. 
המינהל אינו מרכז נתונים בנוגע למידת ההצלחה של המחקרים של חוקריו ובנוגע לתשואה שנתקבלה מהם. מידע כאמור היה מאפשר לו לבחון את התפוקות של חוקריו. עוד נמצא כי אין במינהל ריכוז מידע בנוגע למחקרים שנכשלו, אין הוא מנתח את הסיבות לכישלונם ואין הוא מפיק לקחים.

10.
אין לייתר את הצורך בריכוז נתונים יזום באשר לכלל מחקרי המינהל, שממנו יהיה אפשר לקבל תמונה שלמה של התפוקה הכוללת של חוקרי המינהל ולהפיק לקחים, לרבות באשר למחקרים שנכשלו. לא נמצא תיעוד המעיד על דיון בסוגיות האמורות. 

11. 
שיעור הוצאות התקורה המועמסות על ידי מינהל המחקר על המחקרים שבמימון קרן המדען הראשי של המשרד גבוה במידה ניכרת משיעור הוצאות התקורה המועמסות על מחקרים שבמימון קרנות מחקר אחרות. מכאן שבמחקרים שבמימון קרן המדען הראשי הסכום הישיר העומד לרשות החוקר קטן יותר.

12.
המינהל מבצע מחקרים עבור גורמים עסקיים. על פי הסכמי ההתקשרות, כאשר המחקר מניב תוצרים, על הגורם העסקי לשלם למינהל תמלוגים מן המכירות. התברר כי אף על פי שהמינהל רשאי לבקר את ספרי החשבונות של הגורמים העסקיים באשר לנתונים בדבר היקפי התמלוגים שהוא זכאי להם, הוא לא עשה שימוש בזכותו האמורה למעט פעם אחת. 

13.  
שומה על המדען הראשי לקבוע כללים מפורטים אשר יבטיחו שדיוני הוועדות יתקיימו בשקיפות רבה יותר. 

14. 
שומה על הנהלת המינהל לבחון את תנאי ההתקשרויות המועלות בדו"ח ולשקול שינויים באופן שיבטיח שהמינהל יקבל תמורה בעבור שירותי המחקר והבדיקה שהוא מספק.

15.
משרד מבקר המדינה מעיר בעניין זה כי הבדיקות שעליהן הורה המדען הראשי בתשובתו נגעו למספר מצומצם בלבד של מחקרים וענפים. עוד יש להעיר כי הסדרי הבקרה והמעקב הקיימים נעשים בעיקרם בשלב ביצוע המחקר, ואינם נעשים לאחר סיומו ולאורך זמן כפי שהמליצה גם ועדת אוטולנגי. איסוף מידע בתום המחקר באופן סדיר ושיטתי ייצור מאגר מידע זמין שיעמוד לרשות מקבלי ההחלטות בבואם לבדוק כדאיות השקעה במו"פ חקלאי ויסייע בהכוונת מחקרים לתחומי חקלאות יישומיים ובעלי כדאיות כלכלית.

16.
הוצאות בגין רכוש קבוע: על פי האמור בחוזה, כל הציוד הקבוע והמתקנים שמוסד רכש או בנה מכספי הקרן יועמדו לרשות המדינה עם תום תקופת המחקר, ואם ביקש המוסד להשאיר את הציוד בידיו, עליו לשלם למדינה את ערכו כפי שייקבע בהסכמה בין הצדדים. בדיקת הדיווחים הכספיים העלתה כי המוסדות דיווחו כי רכשו ציוד קבוע מסוגים שונים (ציוד מקצועי וכן ציוד מחשוב וריהוט) לצורך רוב המחקרים, ואולם התברר כי יחידת המדען הראשי אינה מנהלת מעקב אחר הרכישות האלה, וממילא אין היא פועלת לאכיפת ההוראה האמורה.

17.
הוצאות בגין העסקת כוח אדם: על פי הנחיות יחידת המדען הראשי, על המוסד לפרט במסגרת הדיווח על הוצאות מסוג זה את פרטי העובדים שהועסקו, תפקידם, תקופת העסקתם והיקף משרתם. בדיקת הדיווחים בעניין זה העלתה כי כמה מן המוסדות לא העבירו דיווחים מלאים בנוגע להוצאות האלה, ולעתים אף הסתפקו בציון הסכום בלבד בלא פירוט כלשהו, או שצוין למשל "עובדים תאילנדים" בלא פירוט נוסף. כמו כן לא נמצא כי יחידת המדען הראשי דרשה מאותם המוסדות עוד פרטים באשר להוצאות האלה בטרם אישרה אותן, כפי שהיה עליה לעשות כדי שיהא באפשרותה לוודא את זכאותם לקבל את אותם הסכומים. 

18.
הוצאות בלא פירוט: על פי ההנחיות בעניין זה, אין המוסדות נדרשים לדווח באופן פרטני על הוצאות בגין רכישות והוצאות שונות שערכן נמוך מ-1,500 ש"ח, ובמקרים האלה מציינים המוסדות בדיווחים הכספיים הנוגעים לכל מחקר ומחקר את הסכום המצטבר בגין סך ההוצאות הללו. מנתוני הדיווחים הכספיים לשנת 2003 התברר כי סך כל ההוצאות שלא פורטו הסתכם בכ-1.5 מיליון ש"ח. 

19.
סיווג הוצאות ורישום אסמכתאות: על פי ההנחיות בעניין זה, המוסדות מתבקשים לרשום את ההוצאות השונות בסעיפים שונים על פי סוג ההוצאה: שכר עובדים, רכישות חומרים וציוד מתכלה, ציוד קבוע, נסיעות ושונות. חלוקה זו מאפשרת לבקר את ההוצאות בקרה טובה יותר ומאפשרת להשוות בין החלוקה התקציבית שאושרה ובין אופן ניצולה בפועל. מלבד זאת קובעות ההנחיות כי לצד כל הוצאה יירשם מספר האסמכתה הנוגע לה. בדיקת הדיווחים העלתה כי אף שהמוסדות לא נהגו להקפיד על החלוקה האמורה ואף שכמה מהם לא ציינו בדוחות מספרי אסמכתאות, לא נמצא כי יחידת המדען הראשי התריעה בפני אותם המוסדות על הצורך בתיקון הדיווחים ובהשלמתם.

21.
בדצמבר 2001 החליטה ועדת האסטרטגיה של המינהל לצמצם את מספר המכונים לארבעה באמצעות איחוד של המכון לגד"ש עם המכון למטעים ושל המכון לטכנולוגיה ואחסון עם המכון להנדסה חקלאית, וכן איחוד המינהלות של המכון להגנת הצומח ושל המכון לקרקע ומים. 

22.
בספטמבר 2002 הודיע מנהל המינהל לנציבות שירות המדינה כי במהלך שנת 2003 יש בדעתו למזג ארבעה מכוני מחקר לשניים (באמצעות איחוד של המכון לגד"ש עם המכון למטעים ושל המכון להגנת הצומח עם המכון לקרקע ומים), משמע לפעול במסגרת של חמישה מכונים. בהמשך לכך, בישיבת הנהלת המינהל בנובמבר 2002 דיווח ראש המינהל כי בינואר 2003 יאוחדו המכון לגד"ש והמכון למטעים, וביולי 2003 יאוחדו המכון להגנת הצומח והמכון לקרקע ומים. בדצמבר 2003 הציג ראש המינהל תכנית לאיחודם המלא של המכון לגד"ש והמכון למטעים עד מאי 2004.

23.
לדעת משרד מבקר המדינה, משהכירה הנהלת המינהל זה מכבר בצורך בשינויים כאמור וקבעה תכניות ולוחות זמנים ליישומן, היה עליה לפעול למימושן, דבר שטרם נעשה ברובו. 

24.
במסגרת הביקורת נבדק היקף התקציבים של 171 חוקרי מינהל שעבדו כעובדים קבועים בדירוג מחקר במהלך התקופה 2001-2004 (לאחר ניכוי חוקרים אשר לדברי המינהל יכולתם לגייס מימון באותה העת היתה מוגבלת עקב היותם חדשים או שנשאו בתפקידי ניהול). 

25.
בדיקת נתוני המינהל העלתה כי 59 חוקרים (דהיינו יותר משליש מן החוקרים האמורים) גייסו באותן השנים תקציבים בהיקף קטן מ-250,000 ש"ח לשנה בממוצע לחוקר, ו-29 מהם (כ-17%) גייסו תקציבים בהיקף קטן מ-30,000 דולר (130,000 ש"ח כאמור) לשנה בממוצע לחוקר. לפי הסרגלים האמורים, תקציבים כאלה יש בהם כדי להעיד לכאורה על פעילות נמוכה.

26.
על פי נוהלי המינהל, כל חוקר רשאי להגיש הצעת מחקר במענה לקול קורא שפרסמה קרן כלשהי, וזאת בכפיפות לאישור הממונה עליו ועל פי הנחיות הקרן. הבדיקה בעניין זה העלתה כי לצד אישור הממונה, שהוא פורמלי בעיקרו, לא מתקיים הליך תכנוני סדור: בנוהל לא נקבעו אמות מידה בנוגע לאישור ההצעות המתאימות להגשה ולביצוע, וכן לא נמצא תיעוד שאפשר ללמוד ממנו על דיונים שנעשו בעניין הצעות המחקר קודם להגשתן. הצורך באמות מידה לבחירת ההצעות הראויות להגשה ניכר עוד יותר כאשר מדובר במענה לקול קורא של קרנות מחקר מחו"ל, שאין הכרח שיעדיהן עולים בקנה אחד עם צרכיה של חקלאות ישראל. 

27.
בתשובתו מסר המינהל כי הוא מנווט את הפעילות המחקרית שלו בעזרת כלים שונים, ובהם: נציגות של חברי מינהל בוועדות שבהן נקבעים יעדי מחקר של קרנות שונות (כגון קרן המדען הראשי ומועצות ייצור) וועדות השיפוט שלהן; קליטת חוקרים המתמחים בתחומים מסוימים; וקיום פגישה שנתית של הנהלת המינהל עם כל חוקר בעניין עבודתו. אשר למחקרים הממומנים על ידי קרנות חו"ל ציין המינהל כי בדרך כלל מדובר בתחומי מחקר שלמדינה יש בהם עניין רב. 

לא נמצא תיעוד באשר לפגישות שקיימה הנהלת המינהל עם החוקרים. תיעוד נאות היה מאפשר להתחקות אחר החלטות שהתקבלו בנוגע לחוקר ולעקוב אחר יישומן. 

28.
בדיקת הדיווחים הכספיים של המינהל העלתה כי בנוסף על התקורה מועמסות לעתים על הוצאות המחקר הוצאות ישירות ועקיפות נוספות כגון הוצאות תפעול מחלקתיות, טלפון והשתתפות בהוצאות מחשוב. כך לדוגמה במכון לטכנולוגיה ואחסון גובים מכל המחקרים שבמימון המדען הראשי שבמשרד, בנוסף לתקורה גם הוצאות תפעול ציוד מחלקתי בשיעור של כ-10% מתקציב המחקר.

29.
לדעת משרד מבקר המדינה, בנסיבות האמורות על המשרד להגדיר את ההוצאות הנכללות בהוצאות התקורה ולבחון את שיעור התקורה שיש להתיר למינהל לגבות מכספי המחקרים על פיהן.

30.
לדעת משרד מבקר המדינה, על הנהלת המינהל להקפיד שהחוקרים יגישו דוחות במועד, הן לצורך מעקב אחר עבודתם והן כדי למנוע עיכובים בהעברת כספים מן הגורמים המממנים.

31.
ידע בתחום הקניין הרוחני: הטיפול בתחום זה מחייב בין היתר ביצוע מעקב אחר פיתוח זנים חדשים, רישום פטנטים, מועד פקיעת פטנטים, איסוף נתונים מתמיד על תוצאות מחקרים היכולים להוביל להמצאות בנות-רישום, איתור שימושים מסחריים שנעשו בידע שהוא פרי מחקרי המינהל ומניעת בריחת ידע. בביקורת עלה כי היחידה הממונה על התחום הזה במינהל (ראו להלן יחידת "קידום") כמעט שאינה עוסקת בכך, לדבריה עקב מחסור בכוח אדם. פעילותה בנושאים האלה אינה יזומה אלא נעשית רק כאשר היוזמה לכך באה מן החוקרים. כתוצאה מכך אין המינהל מנצל את מלוא הידע המצוי ברשותו לתועלתו ולקידום פעילותו. 

32.
בתשובתו מסר המינהל כי במהלך שנת 2005 החל לפעול "ליישום יזום של הידע הנוצר". 

33.
על המשרד לפעול לקביעתם של הסדרים ליצירת מחויבות לשיתוף פעולה בין חוקרי המינהל למדריכי שה"מ ולהעברת הידע המצטבר מן המינהל לשה"מ ולחקלאי. כמו כן על המשרד לפעול להסדרת מחויבותו של שה"מ להעמיד את משאביו לצורך העברת הידע האמור באופן מוסדר אל כלל החקלאים (למשל באמצעות קביעת רפרנט משה"מ לכל חוקר) ולצורך יישומו. יש להניח גם שהפצת הידע לחקלאים בדרך זו תביא לקיומו של היזון חוזר שוטף מהחקלאים אל אנשי המחקר.

34.
יוצא אפוא כי לקידום אין מידע מלא באשר להיקפי המכירות של הגורמים העסקיים, וייתכן כי מצבת החובות בגין התמלוגים גדולה יותר. לדעת משרד מבקר המדינה, על המינהל להקפיד שהגורמים העסקיים יעבירו את הדוחות במועדם, וכן עליו לדרוש כי הדוחות, המבוקרים על ידי רואה חשבון, יהיו מפורטים יותר, ובכלל זה שיובהר בהם כי נעשו על בסיס בדיקת כלל המכירות של תוצרי המחקר. 

35.
בפברואר 2005 מינה ראש הממשלה אריאל שרון, במסגרת תפקידו כשר המדע והטכנולוגיה, ועדה שמטרתה לבדוק את מצבם של מכוני המחקר הממשלתיים ואת יכולתם לעמוד במטלות החיוניות המוטלות עליהם, וזאת בעקבות החלטה שקיבלה הממשלה בעניין זה באפריל 2004. עד למועד סיום הביקורת קיימה הוועדה שני דיונים ראשוניים.

ב.
תגובות המבוקרים

משרד החקלאות ופיתוח הכפר

2.
המדען הראשי קיבל את המלצת הביקורת וידאג להעביר את כל ההערכות גם לידיעת הממונים על החוקרים. 

5.
מרבית הדיווחים ממוסדות המחקר, כוללים את הפירוט הנדרש. דיווחים הלוקים בחסר מוחזרים מעתה למוסדות, לצורך מילוי מלוא הפרטים, בהתאם להנחיות.


באמצעות הבדיקות המדגמיות הנעשות על ידי המשרד במוסדות, על ידי רואה חשבון, מדי שנה, יגביר המשרד את האכיפה במוסדות שלא ידווחו כיאות.

6.    
המשרד יפעל בהקדם להגדרת מדיניות ויעדים למינהל, בדיונים השנתיים של הנהלת המשרד עם ראשי מינהל המחקר החקלאי. נוהל בנושא זה, יגובש ע"י הרשות לתכנון, בתאום עם סגן ראש המינהל. 

10.
הנהלת המינהל תבחן דרכים לייעול הליך אסוף הנתונים ולמעקב אחר הצלחה או כשלון של המחקרים.
11.
מינהל המחקר החקלאי הוא יחידת סמך ייחודית, שכל הוצאותיה (למעט משכורות עובדי התקן) מותנות בהכנסה. הוצאות התפעול של המינהל קשיחות ומכוסות מהתקורה הנגדית בשיעור 25%. שעור זה מספיק לכיסוי ההוצאות הקשיחות. לפיכך, אין המינהל יכול לפעול ברמת תקורה נמוכה יותר מזו הנגבית. התקורה נגבית באותה רמה מכל גוף מממן, למעט גופים בין-לאומיים, שאינם מאפשרים גביית תקורה ברמה המקובלת במינהל. 

באשר להשוואת התקורה, לזו הנגבית באוניברסיטת בן גוריון, מסתבר ששם מנוכה תקורה שונה, ממקורות מימון שונים, שאף עולה על 25%. יש גם העמסות באותה אוניברסיטה, על תקציבי המחקר, עבור טלפונים והודעות פקס לחו"ל.

12.
החל מנובמבר 2005 מקבלת כל ועדה לקראת דיוניה, נוהל עבודה כתוב, המגדיר את סדרי עבודת הוועדה, ופרוט הפרוטוקולים שהיא מגישה. בתום כל ישיבה כל המשתתפים חותמים על פרוטוקול הישיבה, ובתום סדרת דיונים על הפרוטוקול המסכם.

14.
נדיר או לא קיים, חוזה שענינו פיתוח או מחקר בין המינהל לבין גוף עסקי, שאין בו התחייבות לתשלום תמלוגים. בתמלוגים אלו יש, כמובן, ערך מוסף למדינה.  גבייה של עלות עובדי התקן, בהתקשרויות עם גופים עסקיים, כבר החלה לפני חדשים רבים. 

15.
עם קבלת הדיווחים לשנת 2005, הופעלה רמה נוספת של בקרה. על פי מתכונת זאת נערך דיון שנתי במחקרים, על פי חלוקה ענפית. הדיון נערך בעזרת מדענים מומחים מדריכים וחקלאים לכל ענף, המנתחים את תוצאות המחקרים. 
תוצאות הדיונים ישמשו בהמשך, את מקבלי ההחלטות. במתכונת זו באה לידי ביטוי שיטת העבודה של יחידת המדען הראשי במשרד, ביישום תוצאות המו"פ החקלאי שיצאו לו מוניטין ברחבי העולם.
שיטה זו כוללת קיום מסגרות דיון משותפות למערכת המחקר, למערכת ההדרכה ולחקלאים בתוצאות המחקרים. במסגרת דיונים אלה מתגבשות המלצות על התוצאות שהן בנות יישום, ועל פערי הידע המחייבים המשך מחקר, ומעקב אחר יישומם. 

16.
בהנחיות למוסדות המחקר הודגש שוב הנוהל הקיים, לפיו רכישת ציוד קבוע נעשית רק באישור מראש של הקרן. המשרד חוזר ומבהיר כי במרבית המחקרים לא נרכש ציוד קבוע. בהתאם לניסיון העבר, היקף הרכוש הקבוע הנרכש עבור המחקרים במימון הקרן קטן ביותר. רכישת ציוד קבוע במוסדות המחקר, היא בדרך כלל, תוצאה של איגום משאבים מתקציבי מחקר שונים. רוב הציוד לניסויי שדה בחקלאות הנרכש לצורך ביצוע מחקר ספציפי מאבד את ערכו עם סיום המחקר (כולל מיחשוב). בהתאם לכך פעל  המשרד לשינוי ההסכמים עם מוסדות המחקר, כך שהרכוש הייעודי למחקר יישמר בבעלות המוסד ויוכל לשמש למחקרים נוספים בעתיד.

17.
מרבית הדיווחים ממוסדות המחקר, כללו את הפירוט הנדרש. דיווחים הלוקים בחסר מוחזרים מעתה למוסדות, לצורך מילוי מלוא הפרטים בהתאם להנחיות.
18.
בנוהל המעודכן להגשת דיווחים כספיים, יידרשו מוסדות המחקר לפרט את ההוצאות, באותם מחקרים שבהם חלק עיקרי (עד 25% מתקציב הרכישות) של ההוצאות, הן הוצאות בלתי מפורטות (בסכום של עד 1500 ש"ח).

21.
איחוד המכון להנדסה חקלאית, עם המכון לאיסום, כמו גם מאמצים לאיחוד המכון לבעלי חיים עם המכון למדעי הצמח, לא ניתנים לביצוע מסיבות טכניות.  המכון לטכנולוגיה ואחסון (כמו גם המכון למדעי הצמח) ממוקמים במתחם הראשי של מרכז וולקני, בעוד שהמכון להנדסה, ממוקם ב"מתחם תהל" המופרד מהמתחם הראשי בכביש סואן. הגישה אליו מצריכה נסיעה של מעל ל - 2 קילומטר. המכון לבעלי חיים ממוקם בקמפוס הפקולטה לחקלאות, של האוניברסיטה העברית ברחובות. הפרדה גיאוגרפית זו מונעת איחוד. שילוב המכונים מותנה בהעברתם למתחם הראשי, המחייב השקעה של כ-80 מיליון ש"ח. למינהל המחקר החקלאי אין משאבים לביצוע תוכנית זו.
22.
ראש המינהל, מינה וועדה מקצועית לבחינת רעיון האיחוד. הוועדה קבעה כי איחוד זה, איננו ישים משום אי ההתאמה המקצועית, בין פעילויות שני המכונים. הועדה המליצה לאחד את מזכירויות שני המכונים, מטעמי התייעלות אדמיניסטרטיבית. המלצה זו יושמה. כיום קיימת מזכירות אחת משותפת, עם כוח אדם מצומצם.
23.
יש להוסיף שלדעת משרד החקלאות לא נתן המבקר, משקל מספיק לאיחוד המסיבי של מחלקות מחקר במינהל. מספר המחלקות הופחת לפחות מחצי, לפני ארבע שנים. 
24-25.
לסכום של 250,000 ש"ח לחוקר לשנה (ממוצע) יש משמעות ניהולית (גבית תקורה) אך אינו מעיד בהכרח על מידת הפעילות של חוקר. רמת המימון הנדרשת לביצוע מחקר, תלויה באופיו. קיימים מחקרים בתחום ההנדסה הגנטית שעלותם היא מעל 500,000 ש"ח לחוקר לשנה, בעוד שעלותם של מחקרים בתחום המודלים הוא כ- 50,000 ש"ח לחוקר לשנה.

חשוב לציין שסכום 250,000 ש"ח לחוקר לשנה, הוא ערך ממוצע לכלל חוקרי המינהל אשר מתקורתו ניתן להפעיל את המינהל, בהיקפו הנוכחי. כיום, הסכום הממוצע לחוקר לשנה הוא מעל 265,000 ש"ח.

לגבי המספר המצומצם של חוקרים אשר פעילותם נמוכה, פועל המינהל בשני כיוונים:  עידוד להגשת הצעות מחקר לקרנות תחרותיות ושילוב החוקרים בקבוצות מחקר פעילות.

26.
הנהלת המינהל הפיצה נוהל מנהל מחלקה, ובו מצוינת חובת מנהל המחלקה לנסח תכנית עבודה שנתית למחלקתו.  לאחרונה כינס ראש המינהל את מנהלי המחלקות, על מנת להדגיש בפניהם את חשיבות קביעת תכנית העבודה המחלקתית. 

27.
הנהלת המינהל תמסד את הרישומים של הפגישות השנתיות, עם החוקרים, במגבלות השמירה על צנעת הפרט. 
28.
הגדרת "תקורה" ו"העמסות", גמישה ושונה ממוסד למוסד.  במכון לטכנולוגיה, קיים ציוד יקר המשמש את החוקרים בביצוע מחקריהם. באופן זה של מימון התפעול יש יתרון לגודל בתפעול השוטף.

מינהל המחקר אינו מתנגד להפחית את התקורה, או אף לבטלה לחלוטין, אם יוגדר תקציב למימון הוצאות התחזוקה והתשתית, כפי שהמליצו ועדות חיצוניות שונות.

29.
ניהול נכון של המינהל, תוך שמירת רמת תחזוקה, וחידוש ציוד ותשתיות, איננו מאפשר הקטנת התקורה.
31-32.
יחידת ה"קידום" חדשה יחסית. דפוסי עבודתה מצויים עדיין בתהליכי התהוות. הנהלת המינהל שוקדת על שפור תפקודה והתייעלותה של היחידה, לרבות בצוע סקר שביעות רצון, בקרב החוקרים וניתוח תוצאות הסקר.
33.
משרד החקלאות יפעל לקביעת מודל לשיתוף פעולה בין חוקרי מינהל המחקר, מדריכי  שה"מ והחקלאים, על בסיס שיטת העבודה במו"פ האזורי, משלב המחקר ועד הטמעת הידע בקרב החקלאים. 
34.
המשרד פעל בהתאם להערות המבקר, תוך הקפדה על קבלת דוחות מגורמים עסקיים במועדם ובסיוע  ביקורת מפורטת יותר, על ידי רואה חשבון.

35.
הוועדה לבדיקת מצבם של מכוני המחקר הממשלתיים פעילה. יש תוצרים ותפוקות לעבודתה. נקבע מתווה להמשך פעילותה.


הוועדה שכרה יועץ מיוחד, לסייע לה ברה-ארגון של מכוני המחקר הממשלתיים, וכבר הוגש דו"ח בעניין.


הוועדה קיבלה החלטות בתחום מכוני המחקר הכפופים למשרד התשתיות הלאומיות. הוועדה עוסקת כיום במכוני המחקר בתחום החקלאות, בשלב הבא של דיוניה, תטפל במכוני המחקר בתחום הבריאות.

פעולות לשימור איכות הקרקע 

הגוף המבוקר: משרד החקלאות

א.
ריכוז ממצאי הביקורת

1.
סקר קרקעות ארצי נועד ליצור מסד נתונים של הקרקעות על פי טיבן, להעריך את הפוטנציאל החקלאי שלהן, לקבוע את הגידולים המתאימים להן ולתחם את השטח הראוי לעיבוד חקלאי. סקר ארצי מצפון הארץ ועד הר הנגב נעשה לאחרונה ב-1954. על אף התמורות שחלו בפיתוח הארץ לא ביצע האגף לשימור קרקע וניקוז (האגף) סקר קרקעות ארצי חדש ומפורט באותה מידה שיספק נתונים עדכניים על שיעור סחף הקרקע ודלדולה. בהיעדר נתונים מעודכנים אין לאגף תמונה כוללת של הבעיות ואין הוא מסוגל לדרגן על פי חומרתן לצורך קביעת העדיפויות בהגדרת מדיניותו.  



2. 
רצוי שהמשרד ייזום סקר קרקעות ארצי חדש ומפורט כדוגמת הסקר של 1954 כנדבך חשוב בפעולותיו לשימור הקרקע והתכנון החקלאי ולגיבוש מדיניות קרקעית. לנוכח ריבוי הצרכנים הפוטנציאליים של סקר כזה - למשל משרד הפנים לעניין הפיתוח הפיסי של המדינה, צה"ל לעניין העבירות הקרקעית, נציבות המים לעניין ההשקיה בקולחים ולעניין החדרת מי שטפונות למי התהום - מן הראוי שהם ישתתפו באיגום המשאבים וכוח אדם לביצועו.

3.
הגדרת מדיניותו של המשרד בעניין שימור איכות הקרקע חיונית לצורך גיבוש מסגרת לפעולותיו בנושא. ב-1988 גיבש צוות במשרד מסמך מדיניות לשימור קרקע שאושר בידי מנכ"ל המשרד דאז. מסמך המדיניות לא יושם ולא הומר באחר. גם במסמכי המדיניות הכוללת בעניין עתידו של המרחב הכפרי, שנכתבו בשנים האחרונות, לא עלה כמעט עניין שימור הקרקע.

4. 
מכיוון שלא הוקמו רשויות לשימור קרקע, מוטל על משרד החקלאות לדון ולהחליט כיצד על האגף למלא את תפקידו בתחום הפרויקטים לשימור קרקע, אם באופן פעיל או סביל. על המשרד לבחון אם לא ראוי למצוא דרך מאוזנת שתשלב יוזמות של האגף שמונחות על ידי ראייה כוללת וצרכים אזוריים, עם יוזמות פרטיות של החקלאים שמונעות מכוח צרכים מקומיים, וכך להביא לתוצאות מיטביות בהיבט הציבורי.

5.
תכנית עבודה שנתית היא בסיס להקצאה וחלוקה של המשאבים הכספיים, משאבי זמן וכוח האדם הנחוצים למימושה. תכנית העבודה היא גם אחד המדדים של השגת היעדים המקצועיים והתקציביים ושל יעילותו של האגף. בשנים 2004-2005 לא היו לאגף תכניות עבודה שנתיות או רב-שנתיות, ועבודת האגף ומחוזותיו נעשתה ללא תכנון מוקדם. 

6.
מנתוני התקציב של האגף בשנים 2000-2005 עולה כי חלה ירידה ניכרת בתקציב הייעודי של האגף למענקים לשימור קרקע והוא קוצץ ב-2005 עד עשרה אחוזים בקירוב משיעורו חמש שנים קודם לכן. כתוצאה מכך הוקפאו הפעולות לשימור קרקע בראשית השנה כמעט לחלוטין וחודשו בעיקר עם הגדלת התקציב בסוף חודש אוגוסט 2005. הניצול התקציבי בשנים האחרונות היה נמוך, כ-50% בלבד, מה שמלמד על חוסר יעילות בתפקודו של האגף ועל היעדר יוזמות מצידו.
7. 
פרויקטים של ניקוז ושימור קרקע הם בעלי חשיבות לאומית, ורצוי שכל הנוגעים בדבר, ובכלל זה המשרד, מינהל מקרקעי ישראל, הרשויות המקומיות, רשויות הניקוז והחקלאים, ישאו, בחלוקה מוסכמת, בהוצאות הפעולות למניעת סחף, אשר עלותן נמוכה מהעלות של תיקון נזקיו.

8. 
מאז קום המדינה נעשתה הפרדה בחוקים ובתקנות הנוגעים לענף הניקוז ולענף שימור הקרקע. כך יצאה נפסדת הראייה האגנית, המחייבת את שימור הקרקע כבסיס לניקוז, לאצירת מי הגשמים, למניעת הסחף ונזקיו ולהפחתת הנגר העילי. במרס 2003 מינה מנכ"ל משרד החקלאות ועדה בין-משרדית לליווי היישום של חוק ניקוז חדש, לרבות חקיקה בנושא שימור הקרקע. עד ספטמבר 2005 לא סיימה הוועדה את עבודתה. 

ב.
תגובות המבוקרים

משרד החקלאות
2.
בעקבות דו"ח הביקורת החליט מנכ"ל משרד החקלאות על עריכת מיפוי וסווג ארצי של הקרקעות החקלאיות, לפי ערכן לחקלאות מחד גיסא ופוטנציאל הסכנה להתדלדלותן מאידך גיסא, תוך הסתייעות במידע הרב שהצטבר בנושא זה.


ימונה צוות בראשות פרופ' ד. לבנון, המדען הראשי במשרד החקלאות, שיחליט על דרך ביצוע מיפוי הקרקעות. הכוונה שהפרוייקט יושלם עד תום 2007.


סקר קרקע ארצי מפורט, מחייב עדכון מתודולוגי יסודי והכנת תשתית מחשובית תואמת. הנהלת ענף הקרקע, המנוהלת ע"י האג,, אישרה למטרה זו מחקר תלת שנתי בנושא: "מודל ערכיות קרקע מבוסס ממ"ג ולימוד שינויים בתהליכים יוצרי קרקעות". כמו כן אושרה הצעת מחקר בנושא: "קביעת מדדי איכות קרקע כאמצעי להערכת דלדול וכאסטרטגיה לשימור קרקע".

3.
האגף לשימור קרקע הונחה להגיש למנהל הכללי בתוך חצי שנה מתווה מדיניות לשימור קרקע שעל פיו תיגזר תוכנית עבודה רב שנתית של האגף. התוכנית הרב שנתית של האגף תקבל ביטוי במסגרת התכנון האסטרטגי של המשרד הנערך על ידי הרשות לתכנון.

4.
במציאות הנוכחית בהעדר התקציבים הנחוצים למטרה לא ניתן לבצע פעולות שימור קרקע הכרחיות. עם זאת, האגף פועל עם רשות שימור קרקע שיקמה בשור לגיבוש מנגנון פעולה שיסדיר תוכניות עבודה אגניות, קביעת סדרי עדיפות, גיוס מקורות תקציביים (בנוסף לתמיכת האגף) וניהול הביצוע בכל מרחב רשות הניקוז. אם הדגם של רשות שימור קרקע שיקמה בשור יצליח, יש לצפות שהוא יאומץ גם על ידי רשויות ניקוז נוספות שבתחומן קרקעות עם פוטנציאל לסחיפה ולהתדלדלות.

5.
האגף הגיש תוכנית עבודה מפורטת לשנת 2006 לכל יחידות האגף בכלל זה לנושא שימור הקרקע. התוכנית נערכה על פי הצפי לפעולות מועדפות ותובא לדיון.

8.
מנכ"ל משרד החקלאות הנחה את מנהל האגף לשימור קרקע לזרז את עבודת הוועדה הבינמשרדית לליווי היישום של חוק ניקוז חדש. מדיווחי ביניים שנמסרו לי לגבי הדיונים מתברר כי מדובר בעבודה מקצועית מורכבת המחייבת טיפול ארוך ויסודי.

9.
ליחידות המחוזיות לשימור קרקע תפקיד חשוב בפעילות הכוללת של מחוזות המשרד שכן פעילותם משתלבת בכלל הפעילות המבוצעת ע"י המחוז. כך לדוגמה עוסקים מתכנני שימור הקרקע בשיפוט תוכניות השקיה,  הסדרת מרעה, תכנון נטיעות, שיפוט תוכניות ניקוז ברשויות הניקוז וכן משמשים כנציגי המשרד בועדות התכנון והבניה. מדובר בתפקידים שלא יוכלו להעשות ע"י עובדי רשויות הניקוז.

פעולות לשימור איכות הקרקע 

הגוף המבוקר: משרד החקלאות

א.
ריכוז ממצאי הביקורת

1.
סקר קרקעות ארצי נועד ליצור מסד נתונים של הקרקעות על פי טיבן, להעריך את הפוטנציאל החקלאי שלהן, לקבוע את הגידולים המתאימים להן ולתחם את השטח הראוי לעיבוד חקלאי. סקר ארצי מצפון הארץ ועד הר הנגב נעשה לאחרונה ב-1954. על אף התמורות שחלו בפיתוח הארץ לא ביצע האגף לשימור קרקע וניקוז (האגף) סקר קרקעות ארצי חדש ומפורט באותה מידה שיספק נתונים עדכניים על שיעור סחף הקרקע ודלדולה. בהיעדר נתונים מעודכנים אין לאגף תמונה כוללת של הבעיות ואין הוא מסוגל לדרגן על פי חומרתן לצורך קביעת העדיפויות בהגדרת מדיניותו.  



2. 
רצוי שהמשרד ייזום סקר קרקעות ארצי חדש ומפורט כדוגמת הסקר של 1954 כנדבך חשוב בפעולותיו לשימור הקרקע והתכנון החקלאי ולגיבוש מדיניות קרקעית. לנוכח ריבוי הצרכנים הפוטנציאליים של סקר כזה - למשל משרד הפנים לעניין הפיתוח הפיסי של המדינה, צה"ל לעניין העבירות הקרקעית, נציבות המים לעניין ההשקיה בקולחים ולעניין החדרת מי שטפונות למי התהום - מן הראוי שהם ישתתפו באיגום המשאבים וכוח אדם לביצועו.

3.
הגדרת מדיניותו של המשרד בעניין שימור איכות הקרקע חיונית לצורך גיבוש מסגרת לפעולותיו בנושא. ב-1988 גיבש צוות במשרד מסמך מדיניות לשימור קרקע שאושר בידי מנכ"ל המשרד דאז. מסמך המדיניות לא יושם ולא הומר באחר. גם במסמכי המדיניות הכוללת בעניין עתידו של המרחב הכפרי, שנכתבו בשנים האחרונות, לא עלה כמעט עניין שימור הקרקע.

4. 
מכיוון שלא הוקמו רשויות לשימור קרקע, מוטל על משרד החקלאות לדון ולהחליט כיצד על האגף למלא את תפקידו בתחום הפרויקטים לשימור קרקע, אם באופן פעיל או סביל. על המשרד לבחון אם לא ראוי למצוא דרך מאוזנת שתשלב יוזמות של האגף שמונחות על ידי ראייה כוללת וצרכים אזוריים, עם יוזמות פרטיות של החקלאים שמונעות מכוח צרכים מקומיים, וכך להביא לתוצאות מיטביות בהיבט הציבורי.

5.
תכנית עבודה שנתית היא בסיס להקצאה וחלוקה של המשאבים הכספיים, משאבי זמן וכוח האדם הנחוצים למימושה. תכנית העבודה היא גם אחד המדדים של השגת היעדים המקצועיים והתקציביים ושל יעילותו של האגף. בשנים 2004-2005 לא היו לאגף תכניות עבודה שנתיות או רב-שנתיות, ועבודת האגף ומחוזותיו נעשתה ללא תכנון מוקדם. 

6.
מנתוני התקציב של האגף בשנים 2000-2005 עולה כי חלה ירידה ניכרת בתקציב הייעודי של האגף למענקים לשימור קרקע והוא קוצץ ב-2005 עד עשרה אחוזים בקירוב משיעורו חמש שנים קודם לכן. כתוצאה מכך הוקפאו הפעולות לשימור קרקע בראשית השנה כמעט לחלוטין וחודשו בעיקר עם הגדלת התקציב בסוף חודש אוגוסט 2005. הניצול התקציבי בשנים האחרונות היה נמוך, כ-50% בלבד, מה שמלמד על חוסר יעילות בתפקודו של האגף ועל היעדר יוזמות מצידו.
7. 
פרויקטים של ניקוז ושימור קרקע הם בעלי חשיבות לאומית, ורצוי שכל הנוגעים בדבר, ובכלל זה המשרד, מינהל מקרקעי ישראל, הרשויות המקומיות, רשויות הניקוז והחקלאים, ישאו, בחלוקה מוסכמת, בהוצאות הפעולות למניעת סחף, אשר עלותן נמוכה מהעלות של תיקון נזקיו.

8. 
מאז קום המדינה נעשתה הפרדה בחוקים ובתקנות הנוגעים לענף הניקוז ולענף שימור הקרקע. כך יצאה נפסדת הראייה האגנית, המחייבת את שימור הקרקע כבסיס לניקוז, לאצירת מי הגשמים, למניעת הסחף ונזקיו ולהפחתת הנגר העילי. במרס 2003 מינה מנכ"ל משרד החקלאות ועדה בין-משרדית לליווי היישום של חוק ניקוז חדש, לרבות חקיקה בנושא שימור הקרקע. עד ספטמבר 2005 לא סיימה הוועדה את עבודתה. 

ב.
תגובות המבוקרים

משרד החקלאות
2.
בעקבות דו"ח הביקורת החליט מנכ"ל משרד החקלאות על עריכת מיפוי וסווג ארצי של הקרקעות החקלאיות, לפי ערכן לחקלאות מחד גיסא ופוטנציאל הסכנה להתדלדלותן מאידך גיסא, תוך הסתייעות במידע הרב שהצטבר בנושא זה.


ימונה צוות בראשות פרופ' ד. לבנון, המדען הראשי במשרד החקלאות, שיחליט על דרך ביצוע מיפוי הקרקעות. הכוונה שהפרוייקט יושלם עד תום 2007.


סקר קרקע ארצי מפורט, מחייב עדכון מתודולוגי יסודי והכנת תשתית מחשובית תואמת. הנהלת ענף הקרקע, המנוהלת ע"י האג,, אישרה למטרה זו מחקר תלת שנתי בנושא: "מודל ערכיות קרקע מבוסס ממ"ג ולימוד שינויים בתהליכים יוצרי קרקעות". כמו כן אושרה הצעת מחקר בנושא: "קביעת מדדי איכות קרקע כאמצעי להערכת דלדול וכאסטרטגיה לשימור קרקע".

3.
האגף לשימור קרקע הונחה להגיש למנהל הכללי בתוך חצי שנה מתווה מדיניות לשימור קרקע שעל פיו תיגזר תוכנית עבודה רב שנתית של האגף. התוכנית הרב שנתית של האגף תקבל ביטוי במסגרת התכנון האסטרטגי של המשרד הנערך על ידי הרשות לתכנון.

4.
במציאות הנוכחית בהעדר התקציבים הנחוצים למטרה לא ניתן לבצע פעולות שימור קרקע הכרחיות. עם זאת, האגף פועל עם רשות שימור קרקע שיקמה בשור לגיבוש מנגנון פעולה שיסדיר תוכניות עבודה אגניות, קביעת סדרי עדיפות, גיוס מקורות תקציביים (בנוסף לתמיכת האגף) וניהול הביצוע בכל מרחב רשות הניקוז. אם הדגם של רשות שימור קרקע שיקמה בשור יצליח, יש לצפות שהוא יאומץ גם על ידי רשויות ניקוז נוספות שבתחומן קרקעות עם פוטנציאל לסחיפה ולהתדלדלות.

5.
האגף הגיש תוכנית עבודה מפורטת לשנת 2006 לכל יחידות האגף בכלל זה לנושא שימור הקרקע. התוכנית נערכה על פי הצפי לפעולות מועדפות ותובא לדיון.

8.
מנכ"ל משרד החקלאות הנחה את מנהל האגף לשימור קרקע לזרז את עבודת הוועדה הבינמשרדית לליווי היישום של חוק ניקוז חדש. מדיווחי ביניים שנמסרו לי לגבי הדיונים מתברר כי מדובר בעבודה מקצועית מורכבת המחייבת טיפול ארוך ויסודי.

9.
ליחידות המחוזיות לשימור קרקע תפקיד חשוב בפעילות הכוללת של מחוזות המשרד שכן פעילותם משתלבת בכלל הפעילות המבוצעת ע"י המחוז. כך לדוגמה עוסקים מתכנני שימור הקרקע בשיפוט תוכניות השקיה,  הסדרת מרעה, תכנון נטיעות, שיפוט תוכניות ניקוז ברשויות הניקוז וכן משמשים כנציגי המשרד בועדות התכנון והבניה. מדובר בתפקידים שלא יוכלו להעשות ע"י עובדי רשויות הניקוז.

אגרקסקו חברה ליצוא חקלאי בע"מ

מימון נסיעות לחו"ל של חברי כנסת ודירקטורים

הגוף המבוקר: אגרקסקו חברה ליצוא חקלאי בע"מ

א.
ריכוז ממצאי הביקורת

1.
לא ניתן הסבר מניח את הדעת מה הקשר בין נושא עובדים זרים למימון נסיעתם של חברי הכנסת לחו"ל. אם מטרת הנסיעה הייתה הכרות עם אגרקסקו ושווקיה לא ניתן הסבר ראוי מדוע רוב זמן השהות בחו"ל - 10 ימים - היו בארה"ב, ואילו באירופה שהיא מרכז הייצוא של אגרקסקו השהות הייתה יחסית מצומצמת - יום אחד בלבד. 

2.
שאלות נוספות שלא קיבלו מענה נאות: מדוע פעל מנכ"ל אגרקסקו לממן על חשבון החברה את עלות הנסיעה כאשר בשנת 2003, שנה קודם לכן, עמדה על כך הכנסת, על פי כללי האתיקה שהיא קבעה, שהיא תממן את נסיעתם לחו"ל של שלושה חברי כנסת, כולל אותם שני חברי כנסת, לביקור דומה במתקני אגרקסקו באירופה; וכן מדוע בחר המנכ"ל לנסיעה בשנת 2004 דווקא שני חברי כנסת מאותה מפלגה. 

3. 
נוכח העובדה שבשנת 2003 לכן עמדה על כך הכנסת, שהיא תממן את הנסיעה, הרי שמנכ"ל אגרקסקו היה אמור להיות ער לרגישות הציבורית שבמימון הנסיעה ולכללי האתיקה של הכנסת; ורגישות זאת הייתה והינה מתבקשת מאליה אף אם כטענתו של המנכ"ל הוא לא היה מודע לכך. אשר על כן, בפעולתו זאת של המנכ"ל - במימון נסיעתם לחו"ל של שני חברי הכנסת הוא כשל והכשיל אישי ציבור.

4.
מנכ"ל אגרקסקו כשל גם באשר לסדרי דיווח לדירקטוריון החברה: על פי חוק החברות, התשנ"ט-1999, המנהל הכללי חייב לדווח ליו"ר הדירקטוריון על כל עניין חריג שהוא מהותי לחברה. כשמדובר בסוגיות רגישות מעין אלה נדרש היה שהמנכ"ל ידווח על כך לדירקטוריון החברה, במיוחד נוכח הרגישות הציבורית שבמימון הנסיעה, לה היה אמור מנכ"ל אגרקסקו להיות ער. אולם, על פי הסברים של מנכ"ל אגרקסקו, ההחלטה לממן את נסיעתם של חברי הכנסת הייתה שלו, והוא לא דיווח על כך לדירקטוריון וממילא לא קיבל את אישורו. 

5. 
לקראת הישיבה של ועדת הפנים ואיכות הסביבה של הכנסת בה השתתף מנכ"ל אגרקסקו הוא גם פנה, לדבריו, לחברי כנסת שונים כדי שישתתפו בדיון וביניהם לאחד מחברי הכנסת שנסעו מטעם אגרקסקו לחו"ל ושאכן השתתף בדיון. בעשותו כן, חרג מנכ"ל אגרקסקו מהראוי משום שהוא יצר מראית עין שמימון הנסיעה איפשר לכאורה למנכ"ל ולחברה קשר עם חבר כנסת לקידום מטרות החברה.

6. 
בינואר 2002 נסעו שני חברי דירקטוריון של החברה לחו"ל במימון אגרקסקו ואת נסיעתם אישר מנכ"ל אגרקסקו, ללא אישור דירקטוריון החברה או ידיעתו. בבדיקה לא נמצאו סימוכין המבהירים מדוע הייתה נסיעת הדירקטורים נחוצה לקידום ענייניה של החברה ומדוע העדיפו לשלוח דווקא אותם ולא את עובדי החברה המבצעים את פעולותיה באופן שוטף. באוגוסט 2002 יצאו בשליחות החברה לחו"ל יו"ר הדירקטוריון ועוד ארבעה חברי דירקטוריון, ללא אישור מליאת הדירקטוריון. רק בספטמבר 2002 דווח לדירקטוריון על נסיעת הדירקטורים לחו"ל. 

7.
בשנת 2002 ארבעה בעלי תפקידים בגופים המהווים את בעלי המניות בחברה, שאינם משמשים כדירקטורים בחברה, יצאו בשליחות החברה ועל חשבונה לחו"ל, לסיור שהוגדר  ביקור בסניפי החברה באירופה. גם הפעם את הנסיעות אישרו מנכ"ל החברה והסמנכ"ל ללא דיווח לדירקטוריון; באישורים האמורים ובתיעוד אחר לא ניתן הסבר מדוע לא נשלחו עובדי החברה למשימות אלה. 

8. 
בחוזר מיום 26.7.93 הבהיר מנהל רשות החברות הממשלתיות, כי על הנוסע לחו"ל בתפקיד או להשתלמות על חשבון החברה, להעביר את הזכויות שנצברו לזכותו בטיסות, לניצול החברה בלבד. לעומת זאת, במהלך שנת 2002 קיבלו חמישה דירקטורים בחברה נקודות של "נוסע מתמיד" בגין נסיעותיהם במימון החברה באותה שנה. הדירקטורים לא העבירו את הנקודות שצברו בגין נסיעות אלה לחברה, והחברה לא דרשה זאת מהם. מן ההיבט הציבורי והעסקי, מן הראוי היה שהחברה תפעל על פי נורמה לפיה נקודות אלה יועברו לחברה.

ב.
תגובות המבוקרים

אגרקסקו

9.
דירקטוריון החברה התכנס עפ"י המתבקש ביום 2 במרץ 2006 לדון בממצאי הביקורת. בישיבה השתתפו גם היועצים המשפטיים של החברה, ולהלן החלטות הדירקטוריון:


א.
הדירקטוריון מבהיר, כי "אגרקסקו" היא חברה מעורבת המחוייבת לפעול על פי השיקולים העסקיים בלבד.


ב.
בעקבות הדו"ח, ננקטו ויינקטו הפעולות המפורטות להלן, מתוך מגמה ורצון לתקן את הטעון תיקון, לשפר נהלים ולהפיק לקחים:



(1)
החברה גיבשה נהלים חדשים בענין הנסיעות של עובדי החברה לחו"ל. הנוהל נועד לשפר את הבקרה על נסיעות העובדים בתפקיד ועל ההוצאות שלהם.



(2)
הדירקטוריון מחליט, כי כל נסיעה של אנשי ציבור ודירקטורים לחו"ל תובא לדיון ולהחלטה של הדירקטוריון.


ג.
הדירקטוריון ראה ורואה חשיבות בפעולות המנכ"ל בקרב מקבלי ההחלטות לתמיכה שלהם ביצוא, ולהבטחת קבלתם של העובדים הזרים, הנדרשים לחקלאות היצוא.



דירקטוריון החברה חוזר ומביע אמון במנכ"ל החברה, שלמה תירוש, שקידם את היצוא החקלאי והביא את חברת "אגרקסקו", להישגים ללא תקדים.



הדירקטוריון מוצא לנכון להעיר למנכ"ל, כי יש לקיים נהלים ראויים בענין נסיעות אנשי ציבור ודירקטורים לחו"ל.

משרד המשפטים

המכון להשתלמות פרקליטים ויועצים משפטיים

הגופים המבוקרים: משרד המשפטים; משרד החינוך התרבות והספורט; נציבות שירות המדינה

א. 
ריכוז ממצאי הביקורת

1. 
לפי תקנון המכון, בראש המכון תעמוד הנהלה שבה יו"ר איש ציבור מתחום המשפט, שבעה חברים (שר המשפטים, מנכ"ל משרד המשפטים, היועץ המשפטי לממשלה, פרקליט המדינה, המשנה ליועץ המשפטי לממשלה ושני אנשי אקדמיה מהתחום המשפטי), מנהל המכון, סגן מנהל המכון ורכז ההשתלמויות (להלן - הנהלה מורחבת). ההנהלה אמורה הייתה להנחות וללוות את פעילות המכון. בעת הביקורת לא היה תפקיד יו"ר ההנהלה מאויש בידי נציג ציבור חיצוני. המכון נוהל בידי מנכ"ל המשרד, כשלצדו עבדה מנהלת המכון בפועל, אולם בניגוד לאמור בתקנון, לא נמצאו מסמכים המעידים כי הנהלה מורחבת הייתה פעילה והנחתה אותו, ליוותה את פעילותו או פיקחה עליו. 

2. 
משרד המשפטים מסר למשרד מבקר המדינה, כי "הפרקטיקה הנהוגה בשנים האחרונות" היא כינוס צוות היגוי המורכב מגורמים בכירים ביותר במשרד המשפטים ומנציג משרד ממשלתי. מנכ"ל משרד המשפטים, המשמש יו"ר המכון, עומד בראש הצוות, שדן "דיון מקיף בכל היבטי תוכנית ההשתלמויות" לפני כל שנת השתלמות. הצוות "מלווה את המכון לכל אורך השנה", ומנהלת המכון בפועל "מתייעצת עם חבריו באופן שוטף איש איש לפי תחום עיסוקו". צוות היגוי מלווה שאתו מתייעצים אינו בא במקום הנהלה פעילה שחבריה מפורטים בתקנון. מהתקנון עולה שההנהלה הייתה אמורה להיות מורכבת מנציגי ציבור, אנשי אקדמיה ובכירי משרד המשפטים. בפועל ליווה את פעילות המכון צוות היגוי המורכב מאנשי משרד המשפטים יחד עם נציגה אחת בלבד של משרד ממשלתי. קיים פער בין החזון של מקימי המכון, שהוא ישקף הלכי רוח שונים ומגוונים במערכת המשפטית, לבין העובדה שאין משתתפים בהנהלתו אנשי ציבור ואנשי אקדמיה בכירים. בביקורת לא נמצאו פרוטוקולים של דיונים ושל התייעצויות שנעשו עם צוות ההיגוי.

3. 
במשרד המשפטים  אין פרוטוקולים של הדיונים אשר בעקבותיהם נקבעו תכניות הלימודים לשנים 2003-2005. כמו כן, לא נמצאו פרוטוקולים המפרטים את הנושאים ואת התכנים שעלו בדיונים עם מי שהכינו את התכנית המפורטת של כל השתלמות. גם לא נמצאו מסמכים בעניין אמות המידה והשיקולים המנחים שמובאים בחשבון בתהליך קבלת ההחלטות בעניין בניית תכנית הלימודים השנתית. במסמכי המשרד לא צוין מי היו חברי ועדת ההיגוי שהשתתפו בדיונים אצל המנכ"ל. 

4. 
המכון מפיץ בין משתתפי השתלמות טופס משוב, אולם מרביתם אינם ממלאים אותו. המכון אינו דואג שהמשתלמים יעבירו אליו חזרה את הטופס ממולא ואינו מעבד את טופסי המשוב שמולאו. טופסי המשוב אינם משמשים אפוא למעשה אמצעי להפקת לקחים לגבי איכות ההשתלמות וחשיבותה.

5. 
אנשי הקשר של המכון במשרדים השונים, מייצגים גם את אינטרס המשרדים ושאר הגופים המבקשים להשקיע השקעה אופטימלית בפיתוח עובדיהם. חשוב שיעירו הערות בנוגע לפעילות המכון גם בהסתמך על שיקולי עלות תועלת מערכתיים וגם בהתחשב בעובדה שיש בשוק ההשתלמויות חלופיות להשתלמויות שהמכון מקיים. יש לבקש מאנשי הקשר להביע את דעותיהם על פעילות המכון לצורך הפקת לקחים ולצורך הבנת היתרונות של ההשתלמויות במכון, לעומת השתלמויות שמקיימים גורמים אחרים.

6. 
בשנים 2002-2004 לא הכין המכון דוחות סיכום פעילות שנתיים. בהעדר דוחות כאלה אין תמונה כוללת על פעילות המכון אשר יכלה לשמש מצע להפקת לקחים לעתיד.

7. 
הממצאים מעידים על ניהול בלתי-תקין של המכון: אי-שיתוף נציגי ציבור ואנשי אקדמיה בניהולו, העדר מסמכים שמהם אפשר ללמוד על תהליך קבלת ההחלטות בעניין תכניות ההשתלמות, אי-מתן אפשרות לאנשי הקשר מן המשרדים האחרים לייצג את האינטרסים של אותם משרדים ואי-שיתופם בבניית תכנית ההשתלמות אף שרוב המשתלמים הם מן המשרדים האחרים, העדר תהליך הפקת לקחים. על המשרד מוטלת אפוא החובה לתקן את כל הטעון תיקון. 

8. 
עלות הסמינרים בשנת 2004 הייתה כ-30% מכלל ההוצאה של המכון. עלות ההשתתפות ביום השתלמות הייתה בשנת 2004 כ-167 ש"ח למשתתף לכל היותר, ואילו המשרד גבה מהמשתלמים 250 ש"ח. גם אם משייכים את כל ההוצאות הקבועות של המכון להשתלמויות בלבד, עלות ההשתתפות ביום השתלמות לאדם ב-2004 לא חורגת מ-201.5 ש"ח. מכאן שהתעריף שנקבע, 250 ש"ח, יוצר עודף הכנסה ומסבסד למעשה את הסמינרים המיועדים בעיקר לעובדי המשרד: המשתלמים במכון שאינם ממשרד המשפטים משלמים עבור הסמינרים של עובדי המשרד - כל זאת, מבלי ליידע את המשרדים האחרים, בלא התייעצות עמם וללא שקיפות ראויה. בהתחשב בכך שמשתלמי המכון כולם ממשרדי ממשלה או מגופים אחרים בשירות הציבורי (משטרה, שב"ס) הסמוכים על תקציב המדינה, מן הראוי שהתעריף לא ייצור עודף הכנסה. לכן על המשרד להתאים את התעריף שנגבה בעבור השתלמות במכון לעלות בפועל של ההשתלמויות. 

9. 
מן הראוי שהמשרד יפיק מדי שנה דוח כספי ותמחירי ויפיצו להנהלות המשרדים המשתלמים במכון.

ב.      תגובות המבוקרים
2. 
המכון להשתלמות פרקליטים, יפעל עם נש"מ לשינוי התקנון: ועדת ההיגוי המורכבת מבכירי המשרד, בשיתוף נציגים ממשרדים אחרים, תעוגן בתקנון המכון. בד בבד עם הפניה לאנשי משרד המשפטים, לקבלת הצעות לנושאים לתכנית השנתית לשנת 2007, תיערך פנייה דומה לאנשי הקשר במשרדי הממשלה השונים. הצעותיהם יובאו בידי צוות ההיגוי של המכון להשתלמות. 
 3. 
המכון יפעל לשיפור התיעוד של ההכנה לתוכנית ההשתלמות השנתית ולתוכניות הפרטניות. 

4. 
המכון ימשיך להעביר למשתתפים בכל השתלמות, טפסי משוב. יערך ניתוח של המשובים. עם משלוח התכנית השנתית לשנת 2007, ישלח לאנשי הקשר טופס משוב, בו יתבקשו להביע את דעתם, שביעות רצונם והצעותיהם, בנוגע לתוכנית ההשתלמויות. 
6. 
לקראת סוף שנת 2006, יוכן דו"ח סיכום של שנת ההשתלמות 2006.
משרד הפנים

הוועדות המחוזיות לתכנון ולבנייה

הגופים המבוקרים: משרד הפנים; המשרד לאיכות הסביבה; משרד הבינוי והשיכון; מינהל מקרקעי ישראל 
א. ריכוז ממצאי הביקורת

1.
על פי חוק התכנון והבנייה הוועדה המחוזית אחראית להכנת תכנית המתאר המחוזית. בפועל עסק בהכנתן בעיקר מינהל התכנון. 

2.
מינהל התכנון והוועדות המחוזיות לא קבעו קריטריונים למקרים ולנסיבות שבהם עניינים מחוזיים ועניינים מקומיים ייקבעו בתכניות לא סטטוטוריות. בפועל המחוזות נבדלים זה מזה באופן התכנון של אותו תחום פעילות, למשל תכנון ניקוז הנחלים, וההבדלים לא נבעו מבדיקה של אופן התכנון המיטבי הראוי לכל תחום. 

3.
סוגיות תכנוניות מחוזיות מרכזיות לא הוסדרו, והדבר פגע בתכנון המחוז. למשל, היעדר מדיניות תכנונית כוללת לאזורי תעשייה הביא לחוסר איזון בפריסת אזורי תעשייה שתוכננו במחוזות דרום וצפון.

4.
המבנה הארגוני של לשכות התכנון, למעט במחוז המרכז, אינו מותאם לביצוע תכנון יוזם: תפקידיהם של עובדי לשכת התכנון אינם מותאמים לעיסוק זה; למעט התפקיד של הממונה על תכנון ופרוגרמות, הכולל גם פעולות יוזמות, לתפקידים של עובדי לשכת התכנון אופי תגובתי מובהק. 

5.
בתכניות העבודה של לשכות התכנון לשנת 2005 במחוזות שנבדקו רוב היעדים היו בלתי מדידים, ולא פורטו בהן השלבים, הפעולות, לוחות הזמנים, המשאבים (בכוח אדם, בתקציבים או בימי עבודה) הכרוכים בהשגת כל יעד והאחראים להשגת היעדים. בתכניות העבודה השנתיות של הוועדות המחוזיות מרכז ודרום לשנת 2005 לא נכללו אזורים שבתכניות המתאר המחוזיות נקבע שיש להכין להם תכניות ונקבעו לוחות זמנים להכנתן. משמע, תכניות העבודה במחוזות אלה לא שימשו כלי למימוש מדיניות התכנון המחוזית.

6.
במארס 2000 הטילה הממשלה על מינהל התכנון להכין ולעדכן תכניות מתאר מקומיות ליישובי המגזר הערבי וקבעה מפתח של עובד מינהל התכנון לליווי של שש עד שבע תכניות מתאר מקומיות. עד מועד סיום הביקורת, אוגוסט 2005, טרם נערך מינהל התכנון לביצוע החלטת הממשלה האמורה. המינהל לא קלט עובדים לליווי תכניות המתאר המקומיות לפי המפתח. מינהל התכנון גם טרם נערך לטיפול בתכניות שהעביר אליו מינהל מקרקעי ישראל (ממ"י) ובתכניות שהוא קבע שיש צורך בהכנתן. 

7.
במחוזות שנבדקו, התיאום בין לשכות התכנון ובין יחידות הפיקוח, בכל הנוגע למתן מענה לצרכים תכנוניים שמאתרות יחידות הפיקוח, היה מועט, ולשכות התכנון לא פעלו להסדיר בתכניות תחומים שיחידות הפיקוח התריעו על ליקויים שנמצאו בהם. 

8.
מינהל התכנון לא פעל לעדכון תקנות התכנון ופקודת בניין ערים כדי שייקבעו בהן האופן שיש לסמן בתכנית את שימושי הקרקע ואת השיטות לחישוב נתונים על התכנית ולהצגתם. בשל כך קבעו המתכננים בעצמם את אופן החישוב של הנתונים ואופן הצגתם. הדבר אפשר להם להציג אזור מגורים בעל צפיפות מסוימת כאזור בעל צפיפות נמוכה יותר, למשל, באמצעות הצגת צפיפות הבנייה במטר רבוע בנוי לדונם במקום ביחידות דיור לדונם. 

9.
מינהל התכנון לא פעל כי המחוזות ידרשו מהמתכננים להגיש תכנית בהתאם למבנה אחיד לתכניות מתאר מקומיות ולתכניות מפורטות (מבא"ת), אלא שב והוציא מהדורות מעודכנות שלו, וגם הן לא יושמו. עד מועד סיום הביקורת, אוגוסט 2005, טרם חויב השימוש במבא"ת. 

10.
בשנת 1998 נקבע בחוזר מנכ"ל משרד הפנים,  כי בדיקה תכנונית מוקדמת תיערך רק לאחר שתיבדק עמידת התכנית בתנאי הסף. המחוזות שנבדקו, למעט מחוז מרכז אינם בודקים את התאמת התכניות לתנאי הסף לפני הבדיקה התכנונית המוקדמת, ואינם מחזירים אותן למגישיהן אם הן אינן עומדות בהם, אלא מבצעים את בדיקת ההתאמה לתנאי הסף ואת הבדיקה התכנונית המוקדמת יחד. 

11.
תכניות שהגישו מע"ץ, משרד המסחר והתעשייה, מקורות, ממ"י ורשויות מקומיות, אינן עומדות בתנאי הסף. הדבר הכביד על לשכות התכנון - הן נאלצו לבדוק תכניות כמה פעמים ולעכב את המשך הטיפול בהן. 

12.
מערכת המידע הממוחשבת מאפשרת לקלוט תכנית ולהזין נתונים על מיקומה הגיאוגרפי ועל התכניות האחרות החלות על אותו שטח. כך אפשר לבדוק ולוודא שאין סתירה בין התכנית המתקבלת ובין תכניות אחרות - מאושרות או מוצעות. הועלה כי טרם הוזנו למערכת תכניות מתאר מקומיות ותכניות מפורטות, וכי תשריטי התכניות אינם מוזנים תמיד למערכת המידע הממוחשבת. הדבר פוגע ביכולת לבדוק את התכניות. 

13.
בין המחוזות שנבדקו, רק במחוז מרכז מובאים בפני הוועדה המחוזית נתונים מלאים המתייחסים גם לסביבת התכנית. ביתר המחוזות שנבדקו לא תמיד נעשית בדיקת התאמה לפרוגרמה, וכאשר היא נעשית נבדק רק תחום התכנית ולא סביבתה, ברמת היישוב או הרובע, כנדרש בתדריך התכנון. 

 14.
הוועדה המחוזית צפון הפקידה ואישרה תכניות של שתי שכונות במחוז צפון שהיו בהן חריגות גדולות מתדריך התכנון; הוועדות המחוזיות דרום ותל אביב הפקידו ואישרו תכניות שהוצעה בהן בנייה על שטחי ציבור פתוחים, בלא שבדקו כי לאחר שינוי הייעוד תעמוד הפרוגרמה באותן שכונות בדרישות שבתדריך התכנון. 

15.
מינהל התכנון מצא, שהוועדות המחוזיות הפקידו תכניות אף שלא מולאו התנאים שנקבעו להפקדתן. למשל, לא בוצעו בדיקות או לא הומצאו חוות דעת שהוועדות המחוזיות דרשו בתור תנאי להפקדה, או מסמכים שנדרשו בתכניות מתאר ארציות או בחוק התכנון והבנייה.

16.
 השיעור הגבוה של תכניות שנקבע שהן טעונות אישור של השר משום שנמצאו בהם פגמים, מביא לכך שיושקעו משאבים בבדיקת תכניות על כל היבטיהן, ולא רק על פי הקריטריונים שנקבעו, והדבר  עלול הדבר להביא להתמשכות הטיפול בתכנית.

17.
לא תמיד בדק מינהל התכנון בשלב עיון השר אם התכניות שהפקידו הוועדות המחוזית עומדות בדרישות תדריך התכנון. במקרים שבהם מינהל התכנון העלה חשש שהתכניות אינן עומדות בתדריך התכנון, הוא לא דרש להכניס בהן שינויים מתאימים.

18.
הוועדות המחוזיות מעבירות את התכניות לעיונו של מינהל התכנון לאחר שהופקדו בפועל, ולא מיד לאחר ההחלטה על ההפקדה. החוק אמנם אינו מתנה את ההפקדה בביצוע שלב עיון השר, אולם במקרים רבים העברת התכנית לעיון השר מיד לאחר ההחלטה על הפקדתה מאפשרת ליישם את הערותיו בתכנית המופקדת. יתר על כן, ביצוע הליך עיון השר רק לאחר הפקדת התכנית עלול להזיק למגיש התכנית במקרים שבהם נדרשת הפקדה מחדש לעיון הציבור.

19.
במחוזות שנבדקו לא התנהל מעקב סדיר אחר תכניות שנקבעו תנאים להפקדתן. אף שמערכת המעקב והבקרה הממוחשבת קיימת כבר יותר מחמש שנים, טרם נוסף לה מנגנון שיתריע בפני המשתמשים בה על חלוף פרק הזמן למילוי תנאי ההפקדה.

20.
פרק הזמן הממוצע שעבר מתחילת הבדיקה התכנונית המוקדמת של התכנית ועד לפרסום האישור ברשומות היה 23.9 חודשים - פרק זמן ארוך ב-80% מפרק הזמן המרבי הנקוב בחוק התכנון והבנייה. ב-40% מהתכניות שאושרו עלה פרק הזמן הזה על שנתיים, וב-11% מהתכניות הוא עלה על שלוש שנים.

21.
למעט חוזרי המנכ"ל שהגדירו את תנאי הסף, לא קבע המשרד נוהלי עבודה ללשכות התכנון בנושאים שנבדקו. רוב תהליכי עבודתן של לשכות התכנון לא הוסדרו בנהלי עבודה. בשל כך נוצרה אי בהירות בדבר סדרי רישום התכניות, סדרי התיאום בין לשכת התכנון ובין גופים חיצוניים, קריטריונים לקביעת מידת המוכנות של תוכניות לדיון בוועדה המחוזית וסדרי מעקב.

22.
נוכח העובדה שהליקויים מאפיינים את כל המחוזות, מן הראוי שמינהל התכנון יפתח מנגנון של למידה ארגונית הדדית בין המחוזות, כדי לעודד תהליך של התייעלות ושל שיפור הטיפול בתכניות.

23.
מינהל התכנון לא בחן את המשמעויות ואת ההשלכות של הפרטת התפקידים של בודקי תכניות ושל מתכננים המנהלים הכנת תכניות מתאר מקומיות על מערכת התכנון, על הטיפול בתכניות, ועל פעולות אחרות שלשכות התכנון עוסקות בהן. 

24.
בלשכות התכנון במחוזות שנבדקו לא מתקיימות ישיבות תיאום תכנון. 

25.
בלשכות התכנון פועלת מערכת מידע ממוחשבת ("אגם"), הכוללת תת-מערכת למעקב ובקרה (מערכת המעקב והבקרה). המערכת כוללת נתונים על התכניות המטופלות בוועדות המחוזיות, והיא נועדה לאפשר ללשכות התכנון ולמינהל התכנון לנהל מעקב ובקרה אחר הפעילות התכנונית ולהפיק את המסמכים הדרושים לביצוע פעולות סטטוטוריות בתכניות, כגון פרסום הפקדתן. נמצא כי הזנת הנתונים למערכת המעקב והבקרה היתה חלקית. שיעור הזנת הנתונים של בדיקת תנאי הסף במחוז דרום היה אפסי ושיעור הזנת הנתונים של הבדיקה התכנונית המוקדמת במחוז ירושלים היה נמוך מאוד.

26.
במערכת המעקב והבקרה רשומות 192 תכניות שהטיפול בהן הסתיים והן אושרו לאחר שטופלו בוועדה לשמירה על קרקע חקלאית ושטחים פתוחים (להלן - ולקחש"פ); אולם ההחלטות בעניינן בוולקחש"פ ומועד קבלת ההחלטות לא הוזנו למערכת המעקב והבקרה. 

27.
הזימונים לדיוני הוועדות המקומיות מתקבלים סמוך למועד הדיון, והדבר מקשה על בודקי התכניות להתאים את לוח הזמנים שלהם. לעתים אף מתקבל הזימון ביום הדיון עצמו, או לאחר שהדיון כבר התקיים; לעתים קרובות הזימון אינו כולל סדר יום, ולא מצורפים לו מסמכי התכניות. יוצא שנציגי השר רואים את התכניות לראשונה בעת הדיון, והדבר עלול לפגוע באיכות ההתייחסות שלהם לתכניות. 

28.
שיעור השתתפות נציגי השר בוועדות המקומיות לתכנון ובניה היה נמוך לאורך השנים. דבר זה פוגע בבקרה על התכניות. משנוכחו לשכות התכנון כי לא יהיה ביכולתם של נציגי השר להשתתף בכל דיוני הוועדות המקומיות, היה עליהן לקבוע סדרי עדיפויות להשתתפותם על פי חשיבות התכניות הנדונות, על פי מקצועיות הוועדה המקומית ועל פי התקינות של התנהלותה בעבר. זאת, כדי להבטיח פיקוח יעיל ככל האפשר, בהתחשב במגבלות כוח האדם, הזמן והמשאבים.

29.
במחוזות שנבדקו לא עמדו לשכות התכנון על קבלת הפרוטוקולים סמוך למועד הדיון; לא נמצא תיעוד על בדיקת הפרוטוקולים ועל ממצאי הבדיקה; לא מתנהל מעקב אחר החלטות הוועדות המקומיות וועדות המשנה שלהן; לא מתקיימות ישיבות קבועות בין בודקי התכניות ובין ראשי הצוותים ומתכנן המחוז בדבר המסקנות העולות מהפרוטוקולים והפעולות הנדרשות מהמחוז בהתאם למסקנות. 

30.
בבדיקה של 69 תכניות שהוועדות המקומיות החליטו להפקיד והועברו ללשכות התכנון לצורך החלטה אם הן טעונות אישור של השר, נמצאו ליקויים בטיפול של דרג התכנון המחוזי ב-19 תכניות: תכניות שלשכות התכנון החליטו שהן טעונות אישור של השר בשל ליקויים שנמצאו בהן, אך למרות שלא תוקנו בהן הליקויים הממונים על המחוזות אישרו לוועדות המקומיות לתת תוקף לתכניות; תכניות שלשכת התכנון לא מצאה בהן ליקויים ולא החליטה שהן טעונות אישור של השר, אך נמצאו בהן ליקויים כגון אי-עמידה בתנאי הסף, היעדר סמכות של ועדה מקומית, סתירה לתכניות מתאר והיעדר בדיקה של התאמה לפרוגרמה. 

31.
בתיקי התכניות שבסמכות מקומית, למעט מחוז מרכז,  אין מסמכים המעידים על בדיקת התאמה לפרוגרמה.

ב. תגובות המבוקרים

משרד הפנים

1. 
חלוקת האחריות והיוזמה בין מינהל התכנון ולשכות התכנון המחוזיות, תיבחן במסגרת הבחינה הארגונית המתוכננת ל-2006-7. מהלך זה יובל בעזרת יועץ ארגוני, שנבחר זה  מכבר . 

תחילת עבודתו של היועץ מתעכבת עקב אי אישורו של תקציב המדינה על ידי הכנסת, ולכן לא ניתן לקבוע, בשלב זה, תאריכי יעד לביצוע עבודתו.

2. 
תמ"א/35, שקיבלה תוקף ב-27 בדצמבר 2005, הינה תוכנית מתאר ארצית משולבת לבנייה, לפיתוח ולשימור ותהווה, על שינוייה, הכלי המסדיר הכולל של הפעילות התכנונית.

תכנית מתאר ארצית שעניינה ניקוז ונחלים, תמ"א/34/ב/3 נמצאת בהכנה, ותובא בקרוב לאישור המועצה הארצית לתכנון ולבנייה.

5.  
לשכת התכנון של מחוז הדרום במשרד הפנים, הכינה תכנית עבודה, שהוצגה בפני מינהל התכנון של המשרד, כולל  לוחות זמנים לקידום היעדים.

6. 
מינהל התכנון פועל מול משרד האוצר ונציבות שרות המדינה, למימוש החלטת הממשלה.

8. 
מ-1.4.2006 תוחל החובה להגיש תכניות על פי נוהל מבא"ת (מבנה אחיד לתכניות). נוהל זה יחליף את התקנות הישנות בנושא. חוזר מנכ"ל משרד הפנים, המחייב הגשת תכניות על פי נוהל מבא"ת, פורסם בדצמבר 2005 (חוזר 8/2005).

12. 
אגף ענ"א במשרד הפנים, פועל  לקליטת תכניות מפורטות, ובכך  להגדיל את  מאגר התכניות המפורטות הנמצאות במערכת מעקב ובקרה.

לשכות התכנון המחוזיות מונחות, באופן שוטף, לבצע קליטה מלאה של התכניות. הפעלת נוהל מבא"ת תקל  על הליך זה.

19.
במסגרת שאילתות שיעוגנו במערכת מעקב ובקרה, שתותאם לקליטת תכניות על פי נוהל מבא"ת, יתווסף מנגנון, שיתריע בפני המשתמשים על חלוף פרקי הזמן השונים הקבועים בחוק, לטיפול בתכניות בשלבים שונים שלהן, בין היתר גם בפרק הזמן הקבוע בחוק למילוי תנאי ההפקדה.

20-22. אחת מהבדיקות במסגרת הבחינה הארגונית המתוכננת במינהל התכנון ובלשכות התכנון המחוזיות (ראה לעיל סעיף 1), כוללת בחינה של נהלי ותהליכי עבודה. בין הנושאים שיבחנו: הדרכים המתאימות לקיצור ההליכים, תוך מגמת התכנסות לפרקי הזמן הנקובים בחוק התכנון והבנייה; פיתוח מנגנון של למידה ארגונית הדדית בין המחוזות, כדי לעודד תהליך של התייעלות ושיפור הטיפול בתכניות; ובחינת המשמעויות של הפרטת תפקידי בודקי תכניות ומתכננים במינהל התכנון ובמחוזות.
אל על נתיבי אויר לישראל בע"מ
הבטחת ענייניה החיוניים של המדינה באל על

הגופים המבוקרים: חברת אל על נתיבי אויר לישראל; משרד האוצר - רשות החברות הממשלתיות; משרד התחבורה - מינהל התעופה האזרחית; משרד הביטחון - מינהל ההרכשה והייצור

א.
ריכוז ממצאי הביקורת

1.
רק לאחר ההנפקה, של אל על בפברואר 2004, התריע משרד הביטחון כי ההגנה על ענייניה החיוניים של המדינה באל על, באמצעות מניית המדינה מוגבלת וביקש לתקן זאת.
2.
בדיון שהתקיים בסוף פברואר 2004 אצל מנהל רשות החברות, בהשתתפות המשנה ליועץ המשפטי לממשלה ונציגי משרדי הביטחון והתחבורה, שירות הביטחון הכללי והממונה על ההגבלים העסקיים, נדונה האפשרות להוציא צו המחייב שצוות האוויר של אל על יהיה ישראלי, כדי להבטיח שיהיה אפשר לגייסו בשעת חירום. נמצא כי לא הוכן פרוטוקול של ישיבה חשובה זו ולא הוצגו בישיבה ניירות מטה המנתחים את העדיפות של הוצאת הצו על פני הכנסת שינויים ברישיון ההפעלה המבצעי של אל על. כמו כן, לישיבה זו לא הוזמנו נציגי מינהל התעופה האזרחית, שהוא הגוף האחראי למתן רישיון ההפעלה, כדי להציג את עמדתם בנושא. 

3.
רשות החברות ומשרד התחבורה לא עמדו על כך שברישיון ההפעלה המבצעית של אל על לא נכללה הדרישה להעסיק צוותי אוויר ישראליים כפי שהיה בתוקף עד 2002.

4.
אין במשרדי מינהל התעופה האזרחית, מסמכים המצביעים על השיקולים שבגללם הושמטה מהרישיון של אל על, הדרישה להעסיק צוותי אוויר ישראליים. אין גם מסמכים המלמדים מי היו הגורמים במינהל התעופה האזרחית ומחוץ לו, שנועצו בהם בתהליך השינוי. היעדר המסמכים והעובדה שלא כל הגורמים הנוגעים בדבר, שותפו בשינוי תנאי הרישיון, מצביעים על תהליך קבלת החלטות לקוי במינהל התעופה האזרחית. 

5.
רשות החברות ומשרד התחבורה, לא שיתפו את מינהל התעופה האזרחית, בתהליך קבלת ההחלטות על הפרטת אל על, אף על פי שהמינהל משמש גורם פיקוח בתחומים שונים, ובהם הענקת רישיונות, היתרים ואישורים בתחום התעופה האזרחית לפי דיני הטיס, ומייעץ לשר התחבורה בתחומים הקשורים לתעופה האזרחית.

6.
עמדת מערכת הביטחון, שקיבלה ביטוי ב"מניית המדינה", נקבעה בלי שנבחנה העלות למדינה של הבטחת יכולת הובלה אווירית בעתות חירום, ובלא שנעשה ניתוח עלות-תועלת בעניין זה, אף על פי שעוזר ראש אג"ת לתכנון בצה"ל המליץ על כך עוד ביוני 2001. יתר על כן, ניתוח חשוב כזה, לא נעשה, לא ברשות החברות ולא במשרד התחבורה, לפני קביעת תנאי "מניית המדינה".

7.
עד יולי 2005 לא נקבעו מנגנוני פיקוח ובקרה נאותים, ובכלל זה ביצוע בדיקות בעין, לשם שמירה על ענייניה החיוניים של המדינה באל על.

8.
לא נמצאו מסמכים שיש בהם כדי להסביר, מדוע ערב פרסום תשקיף ההנפקה של מניות אל על הפחית שר התחבורה דאז מר אביגדור ליברמן, את השיעור המזערי הנדרש של מניות אל על שבבעלות ישראלים מ-76% ל-51%. 

9.
למרות הערות שהעיר מבקר המדינה כבר באוקטובר 2000, גם לקראת ההנפקה של מניות אל על בשנת 2003 לא הכינו רשות החברות ומשרד התחבורה מסמכי בדיקה המלמדים כיצד התמורה הצפויה ממכירת מניות אל על, תושפע מהקצאת מניית המדינה, ומההגבלות שהיא מטילה על החברה, כדי לשמור על העניינים החיוניים של המדינה. 

ב. תגובות המבוקרים

משרד הביטחון
2.
במועד בו התריע משרד התחבורה בפני המשרד ובפני רשות החברות הממשלתיות, כי ברישיון המפעיל אין סעיף מגביל, הקובע שצוותי האוויר של אל-על חייבים להיות מאויישים על ידי בעלי אזרחות ישראלית, פעל המשרד מיידית באמצעות רשות החברות הממשלתיות, להוצאת צווי ריתוק לצוותים הישראליים בצי הברזל של אל-על.

6.
המשרד קיבל את דרישות צה"ל הכלולות בתרחיש הייחוס של הובלה אווירית בעיתות חירום. הקצאות אמצעי ההובלה נקבעו על בסיס צרכי הצבא, כאשר ההקצאה שנקבעה על ידי המשרד, היתה בהתאם למצאי הקיים של החברה. לא נעשתה בדיקת עלות/תועלת, היות והנדרש הוא לשעת חירום, ואין למשרד אלטרנטיבה אחרת. האפשרות היחידה שזוהתה על ידי המשרד, להטסת מטענים בשעת חירום, היתה קביעת צי הברזל של חברת אל-על, על ידי תרגום צרכי צה"ל לנפחי ההובלה הנדרשים.
משרד התיירות

הגנת מלונות באזור ים המלח מפני הצפה

הגופים המבוקרים: משרד התיירות; משרד האוצר - אגף התקציבים, אגף החשב הכללי; מינהל מקרקעי ישראל; מועצה אזורית תמר; החברה לפיתוח חוף ים המלח, חבל סדום וערד בע"מ 

א. ריכוז ממצאי הביקורת

1.
בסוף יולי 2004 הגיע נושא הצפת מלונות ים המלח לדיון בממשלה. הוחלט לאשר בדיקת היתכנות הנדסית בעלות של עד 10 מיליון ש"ח לחלופת הלגונה הפתוחה ולהטיל על מנכ"ל משרד התיירות להתקשר עם חברת הנדסה לשם ביצוע הבדיקה. עוד נקבע בהחלטה כי "שר התיירות יגיש הצעת החלטה לממשלה עד ליום 1 בינואר 2005 לבחירת פתרון הקבע להגנת חוף ים המלח". ואולם במועד סיום המעקב, יוני 2005 - כחצי שנה לאחר המועד שנקבע בהחלטה - טרם הגיש שר התיירות את ההצעה, ומשרד התיירות אף לא התקשר עם חברה הנדסית לביצוע בדיקת ההיתכנות ההנדסית של חלופת הלגונה הפתוחה. 

2.
במועד סיום המעקב מנה משרד מבקר המדינה עשרה גופים שבזמן כלשהו היו אחראים לטיפול בנושא פתרון הקבע . בשל ריבוי הגופים המטפלים בנושא פתרון הקבע, התחלפותם התדירה וחוסר התיאום ביניהם, יש שגוף אחד פעל בניגוד להנחיות האחר.  ביולי 2002 ביקש מנכ"ל משרד התשתיות, שבאותו מועד היה משרדו האחראי לטיפול בנושא פתרון הקבע, ממנכ"לי מינהל מקרקעי ישראל (ממ"י) ומשרד התיירות להימנע מטעויות העבר ולעצור כל שיווק מתוכנן של קרקעות שהמפלס שלהן נמוך מהמפלס המרבי הצפוי של המים בבריכה 5, עד למציאת פתרון ראוי לבעיית ההגנה על החוף. ואולם ממ"י התעלם מבקשה זו, ולמרות המשך עליית מפלס המים בבריכה וחוסר הוודאות באשר לעתידם של אזורי התיירות פרסם ארבע פעמים בתקופה יולי 2003-מרס 2005 מכרז לרכישת שני מגרשים סמוכים לשפת הבריכה שיועדו לבניית בית מלון. בפברואר 2005 הסב משרד התיירות את תשומת לבו של מנכ"ל ממ"י לבקשה להקפיא את ההתקשרויות באזורי התיירות, ובעקבות זאת בוטל המכרז האחרון. 

3.
אף כי ממ"י הוא הבעלים של הקרקעות באזורים אלה, ולכן גם בעל עניין מרכזי בפתרון הקבע, נציגיו נעדרו מ-13 ישיבות מתוך 14 שהתקיימו בתקופה אוקטובר 2002-מרס 2005 בוועדת המנכ"לים או בוועדת ההיגוי האחרונה. 

4.
המחלוקות בין הגופים הפועלים באזורי התיירות הביאו לעיכובים ביישום שלב א/2 של עבודות ההגנה על החוף ולהוצאות מיותרות. כל עוד המחלוקות בין הגופים לא ייושבו יתעצמו הנזקים וכתוצאה מכך גם ההוצאות על עבודות ההגנה הזמניות ולפתרון הקבע. 

5.
משרד התיירות, החברה לפיתוח חוף ים המלח, חבל סדום וערד בע"מ, מינהל מקרקעי ישראל והמועצה האזורית תמר. לא נערכו מיד למציאת פתרון קבע שימנע את הצפת החוף, ובשל כך נאלצו להשתמש בפתרונות זמניים שעלותם גבוהה. בשל ריבוי הגופים המטפלים בנושא וחילוקי הדעות וחוסר התיאום ביניהם מתעכבת ההחלטה בדבר פתרון הקבע ומתגברת סכנת ההצפה הנשקפת לחוף ולמבנים שעליו. 

6.
משרד התיירות, או כל גוף אחר שתקבע הממשלה, צריך לבצע בדחיפות את בדיקות ההיתכנות הטכנו-כלכלית של החלופות השונות שהוצעו לפתרון הקבע, לקבוע מהי החלופה המועדפת, איזה גוף יהיה אחראי לביצועה ומה יהיו סמכויותיו, ולפעול למקור תקציבי למימון הפרויקט. 

7.
על הממשלה לקבוע אילו גופים יישאו בעלויות ביצוע הפרויקט. הצלחת הפרויקט מותנית בחלוקה ברורה וחד-משמעית של תפקידים ואחריות בין כל הגורמים הפועלים באזור בכל הנוגע לביצוע הפרויקט, קביעת מנגנונים לתיאום ביניהם, מנגנונים להכרעה במחלוקות ומעקב צמוד אחר הביצוע.

8.
הטיפול הלקוי בפתרון הבעיה נמשך כבר עשרות שנים, סכנת ההצפה הולכת ומתגברת והממשלה נאלצה להשקיע 160 מיליון ש"ח בפתרונות זמניים, אשר ניתן היה להימנע מחלק ניכר מהם, ע"י השקעת הכספים בפתרון הקבע. מדובר במחדל מתמשך שהגיע העת לשים לו קץ. 

משרד התעשייה, המסחר והתעסוקה

מינהל מקרקעי ישראל
השימוש בקרקע שהוקצתה לתעשייה בפטור ממכרז 

באזורי עדיפות לאומית 

הגופים המבוקרים: מינהל מקרקעי ישראל; משרד התעשייה, המסחר והתעסוקה - המינהל לאיזורי פיתוח 

א.
ריכוז ממצאי הביקורת

1. 
נמצא, שכ-30% מהקרקעות שנבדקו אינן משמשות למטרה שלשמה הוקצו, בין משום שנעשה בהן שימוש למטרות מסחר ובין משום שאין בהן שימוש כלל. 

2.
המינהל לא קיים מעקב ובקרה על הנעשה בקרקעות, אלא פעל אד-הוק, ודן בהסדרת השימוש המסחרי בקרקע ובתמורה הנוספת שמגיעה לו בשל שינוי השימוש בה, רק משנדרש לדון במקרה זה או אחר. האפשרות להשתמש בקרקע למטרה שונה ממטרת ההקצאה בלי שהדבר יוודע למינהל; השיעור הנמוך של דמי ההיתר שגובה המינהל בעבור הסבת השימוש בקרקע מתעשייתי למסחרי, לעומת התשלום שהוא דורש בגין קרקע שיועדה מראש למסחר; היעדר הפיקוח של המינהל על השימוש בקרקע, והקלות שבה הוא ניאות להאריך את תקופת הפיתוח, שבמהלכה על היזם לסיים את הבנייה - כל אלה יוצרים תמריץ לשימוש בקרקע המדינה שלא למטרה שלשמה הוקצתה.

3.
רק בשנת 2003 החלה הנהלת המינהל לדון בדרכים שיבטיחו, שהשימוש יהיה בהתאם למטרת ההקצאה; בהיקף השימוש המסחרי בקרקע שהוקצתה לתעשייה והאם הושגה התכלית שלשמה הוקצתה - פיתוח התעשייה וחיזוק מעמד היישובים באזורי העדיפות.

4.
שווין של ההטבות שנתן המינהל ואשר לא השיגו את תכליתן נאמד במאות מיליוני שקלים. למרות זאת, במועד סיום הביקורת טרם דנו מוסדות המינהל במשמעות הכספית של ההטבות על תקציב המינהל ותקציב המדינה.

5.
הפיקוח על השימוש בקרקע והשמירה על זכויות המינהל, הם באחריות המינהל ומחובתו לקיימם, ואל לו להטילם על ועדות התכנון והבנייה, המינהל לאיזורי פיתוח ומשרד התמ"ת. עם זאת, ביצועם אינו מחייב דווקא פיקוח בשטח עצמו; המינהל אינו מנצל את מאגרי המידע שמנהלות רשויות אחרות, היכולים לסייע לו בפיקוח. אם ינצל המינהל לצרכיו את מסדי הנתונים ואת הידע שיש לגופים המוסמכים להפעיל את אזור התעשייה או לפקח עליו, בהם משרד התמ"ת והרשויות המקומיות, יכול הדבר להועיל לו בביצוע תפקידו. 

עסקת נמל יפו

הגופים המבוקרים:  מינהל מקרקעי ישראל; משרד ראש הממשלה; משרד התעשייה, המסחר והתעסוקה; עירית תל-אביב-יפו; מינהלת נמל יפו

א.
ריכוז ממצאי הביקורת

1. 
ב-1982 החלו רשויות התכנון לדון בתכנית מפורטת חדשה שיזם המינהל לנמל, ובה אזור הנמל ההיסטורי מיועד לשימור, ויתר שטחו מיועד לשימושי מסחר, מלונאות ומגורים. אולם עד סוף 2005 טרם קיבלה התכנית תוקף. עוד ב-1993 החליטה הממשלה להפריט את מקרקעי הנמל על ידי החכרתם במכרז ליזמים פרטיים. החלטות נוספות בעניין ההפרטה התקבלו ב-1995 וב-1997. החלטות אלה לא בוצעו.

2.
התהליך של העברת נכסים סחירים בנמל לידי העירייה ולבעלותה אינו עולה בקנה אחד עם החלטות הממשלה בדבר ההפרטה, ואף לא עם הסכם עקרונות מ-2001 שחתמו עליו העירייה, המינהל ונציג משרד האוצר. לפי ההחלטות ואותו הסכם היה על המינהל לשווק נכסים כאלה במכרז. 

3. 
אם העירייה או המינהל היו סבורים שהשארת החלטות הממשלה בעינן פגמה באפשרות להביא לאישורה של תכנית הנמל החדשה, או לשמר את האתרים ההיסטוריים שבנמל ולפתחם, מן הראוי היה שיעלו נושא זה בפני הממשלה, כדי שתדון בהן ותחליט אם יש צורך לבטלן או לתקנן. 

4. 
לפי נוהלי המינהל, על חוזה לחילופי קרקעות לכלול, בין היתר, תיאור מדויק של הנכסים הנוגעים לעסקה, ובכלל זה מיקומם וגודלם, ויש לפרט בו את התמורה הכספית (אף שהיא משולמת בקרקע, דהיינו בשווה כסף). הועלה כי בחוזה ממאי 2004 לא צוין שווי הממכר מצד המינהל, נשוא החליפין, על אף שהייתה למינהל שומה מוסמכת שלו. בחוזה גם אין תיאור מספק ומוגמר של הקרקעות שעל העירייה להעביר לבעלות המדינה בתמורה (מקרקעי התמורה). היעדרם של נתונים אלה הוא פגם בחוזה, והוא אינו מתיישב עם סדרי מינהל תקינים.

5.
לפי נוהלי המינהל, ובהם נוהלי הקצאת מקרקעין שבניהולו, הן במכרז והן בלא מכרז, על מקבל ההקצאה (היינו רוכש הזכויות בעסקת המקרקעין) לשלם את התמורה המגיעה ממנו למינהל קודם לקבלת הנכס נשוא ההקצאה. הועלה כי מנגנון חילופי הקרקעות כפי שנקבע בחוזה אפשר את העברת החזקה והבעלות בנכסי הנמל הנמכרים לעירייה לפני שזו שילמה למינהל תמורה כלשהי בעבורם. הוראת החוזה בעניין זה הייתה מנוגדת לנוהלי המינהל ואין זה ברור כלל מה היה הגיונה העסקי. במהלך אישורו של החוזה אמנם קבעו מוסדות המינהל תנאים המשפרים את עמדת המינהל, אך אלו לא עוגנו בחוזה חתום בין הצדדים ועדיין נותרו בהסדר החוזי הקיים פגמים מהותיים שלא תוקנו עד מועד סיום הביקורת. 


6. 
לפי נוהלי המינהל, עסקה במקרקעין טעונה אישור מראש - דהיינו, לפני חתימת החוזה בעניינה - של פורום המורכב מבעלי תפקידים בכירים במינהל, המכונה הנהלת המינהל, ולעתים - ועדת עסקות. לפי הנוהל, קודם להבאת העסקה לאישור, על כל הדרגים המקצועיים במינהל לבדוק אותה ולנהל בקרה עליה. במינהל נהוג להביא לאישור מועצת מקרקעי ישראל (המועצה) הצעות לעסקות החורגות במהותן מהחלטות מועצה קודמות, או שאינן מעוגנות בנוהלי המינהל, וכן עסקות חריגות מבחינת היקפן הכספי (או שטחן). בעניין זה כבר קבע מבקר המדינה בדוח שנתי 51ב' כי כשמדובר בהסדר חריג או ייחודי, שאינו מעוגן בנוהלי המינהל ואינו תואם החלטות קודמות של המועצה, על המינהל להביא את ההסדר המוצע לאישור המועצה לפני החתימה עליו, ולצרף לו חוות דעת, ניתוחים מקצועיים ונתונים אחרים הנחוצים לקבלת החלטה מושכלת, ואף להציג למועצה חלופות להסדר. במקרה דנן לא נבדקה העסקה המוצעת בידי הדרגים המקצועיים במינהל, והחוזה לא הובא מראש לאישורם של מוסדות המינהל, דהיינו ההנהלה והמועצה, אלא בדיעבד, לאחר שנחתם -בניגוד לנהליו ולסדרי מינהל תקינים. גם בשלב הזה, ולמעשה עד מועד סיום הביקורת, לא היו בידי המינהל - וממילא הוא לא הציג בפני המועצה - נתונים שהיו הכרחיים לקבלת החלטות אשר לתועלת שהוא מפיק מהחוזה ואשר להשפעת תנאי החוזה על אינטרס המדינה. לדוגמה: נתונים בדבר מעמדם הקנייני והתכנוני של מקרקעי התמורה ובדבר ערכם. 

7.
שר התמ"ת, שהוא גם יו"ר המועצה, השתתף באופן פעיל בגיבוש העסקה, בניסוח החוזה ובאישורו במועצה. מעורבותו של השר בעסקה הנדונה גלשה מהמותר לו בתור יו"ר המועצה, בתור השר הממונה ישירות על מנהל המינהל, ובתור השר הממונה (יחד עם שר האוצר) על ביצוע חוק מינהל מקרקעי ישראל, התש"ך-1960. יתרה מזו, בהתערבותו בפעילותו השוטפת של המינהל הוא פגע במעמד המינהל, שכן בתור הרשות המוסמכת לפי אותו חוק לנהל את מקרקעי ישראל חייב המינהל להפעיל שיקול דעת עצמאי בנושאים שבטיפולו. 
8. 
ראוי היה שהשר ידווח למועצה על מעורבותו בגיבוש העסקה לפרטיה, בעת שזו דנה באישור החוזה, אולם הוא לא עשה כן. למשל, הוא לא גילה לחברי המועצה כי הוא קיים מגעים עם ראש העירייה לפני חתימת החוזה וכי הוראות החוזה ותנאיו הובאו מראש לידיעתו ולאישורו. כך, נמנע מהמועצה לקבל תמונה מלאה ומדויקת לגבי התהוות העסקה. 

העברת זכויות ורישום במקרקעין עירוניים

הגוף המבוקר: מינהל מקרקעי ישראל

א.
ריכוז ממצאי הביקורת

1.
המעקב על ממצאי דוח שנתי 54ב  העלה כי מועדי קבלת הקהל במחוזות המינהל נותרו כשהיו. באוגוסט 2005 מסר המינהל בעניין זה למשרד מבקר המדינה כי נושא הרחבת שעות קבלת הקהל במחוזות נתון במשא ומתן עם ועד העובדים ועם אגף התקציבים במשרד האוצר. מהאמור לעיל עולה שבחלוף כשנתיים מהודעת המינהל האמורה, טרם עלה בידי הנהלת המינהל להוסיף מועדים לקבלת הקהל, והדבר פוגע בזמינות השירות, שהיא מרכיב בסיסי של שירות נאות לציבור. 

2. 
המינהל טרם החל בהטמעתה של אמנת שירות וטרם גיבש זמני תקן. לטענת המינהל לצורך קביעת מדדים כמותיים דרושה לו תוכנה מיוחדת, והיא תהיה מוכנה בתוך כמה חודשים. דחיית הטיפול בנושא לשנת 2006 אינה סבירה. עוד ב-2004 היה על המינהל לברר אילו כלים נדרשים כדי לעמוד בלוחות הזמנים שקבע להטמעת אמנת השירות ולקביעת זמני התקן להעברת זכויות.

3. 
על אף הזמן הרב שחלף מהביקורת הקודמת, טרם הסדיר המינהל את רישום העיקולים. בדצמבר 2005 מסר המינהל כי לאחרונה הכין הצעת נוהל משופרת בנדון וכי זו הועברה לעיון היועצים המשפטיים שלו במחוזות. כן מסר המינהל כי לאחר שיוטמעו הערותיהם תובא ההצעה לאישורם של הגורמים הממונים על כך במינהל.

4. 
בשנת 2004 הותקנו תקנות מינהל מקרקעי ישראל (מאגר המידע), התשס"ד-2004, ובהסתמך עליהן המינהל מעמיד לרשות הציבור מאגר מידע שהוא רשאי לעיין בו. אולם על פי נתוני המינהל מספר הנכסים שמידע עליהם כלול במאגר הוא כ-240,000 מתוך כ-400,000 נכסים שהוא מנהל, שאינם רשומים בטאבו. בכל הנוגע למחצית הנכסים, שמידע עליהם כן כלול במאגר, המידע האמור הוא חלקי בלבד, כפי שהיה עוד קודם שהותקנו התקנות, וכי על מבקש המידע לפנות לגופים אחרים (כגון חברות משכנות) כדי לקבל נתונים מלאים. 

5. 
המינהל קבע תכנית תלת-שנתית לטיוב הנתונים, ולפיה יושלם הטיוב בנובמבר 2006. המינהל בתגובתו מאוגוסט 2005 ציין בעניין זה כי הוא מקיים מעקב תלת-חודשי אחר קצב הביצוע וכי רוב המחוזות עומדים בלוח הזמנים, למעט שני מחוזות שחל בהם עיכוב קל. 

6. 
על פי נתוני המינהל, מינואר 2004 ועד סוף אוקטובר 2005 נרשמו בטאבו (על ידי המינהל ובאמצעות חברות משכנות) הזכויות בכ-51,000 יחידות דיור בלבד, ולא כפי שהבטיח בתשובתו לממצאי הביקורת הקודמת לפיה עד שנת 2005 יירשמו בטאבו כ-100,000 יחידות דיור.

7. 
עדיין לא הוחל בביצוע רפורמה ארגונית במינהל והתאמת המבנה הארגוני שלו ליעדיו. באוגוסט 2005 הודיע המינהל בעניין זה כי בהמלצות הוועדה הציבורית לרפורמה במינהל מקרקעי ישראל ("ועדת גדיש"), שאישרה הממשלה, כלולות המלצות לשינוי המבנה הארגוני וכי המינהל מתעתד להביא את המלצות הוועדה לאישור מועצת מקרקעי ישראל. במועד סיום המעקב, דצמבר 2005, טרם נעשה הדבר.

משרד התשתיות הלאומיות

פרויקט הולכת גז טבעי

הגופים המבוקרים: משרד התשתיות הלאומיות; משרד האוצר; חברת חשמל לישראל; חברת נתיבי הגז הטבעי לישראל בע"מ; רשות הגז

א.
ריכוז ממצאי הביקורת

1. 
בדיקה השוואתית שערך משרד התשתיות הלאומיות בסוף שנת 2002 בין החלופות הימית והיבשתית להנחת צנרת הגז הטבעי לא כללה נתונים בדבר דרך חישוב העלויות של כל חלופה ולא לקחה בחשבון היבטים רלבנטיים נוספים לכל חלופה לצורך ההשוואה ביניהן. 
2. 
לפרויקט ההקמה של מערכת ההולכה לא גובשו נהלים, ולא הוגדר חלקו של כל אחד מהגופים המרכזיים המעורבים בו: חברת נתיבי הגז הטבעי לישראל (נתג"ז), רשות הגז הטבעי שבמשרד התשתיות הלאומיות (רשות הגז) וחברת חשמל לישראל (חח"י). גופים אלה גם לא בנו לוח זמנים משותף לפרויקט. 
3. 
נתג"ז וה"גוף מוסמך" המייצג את הממשלה, שחברים בו מנכ"ל משרד התשתיות, החשב הכללי במשרד האוצר ומנכ"ל נתג"ז (הגוף המוסמך), לא הכינו מראש נוהל לטיפול באירועים חריגים במהלך ההקמה, כגון תקלות או תאונות, וגם לא נוהל להפקת לקחים. תקלה חריגה אמנם אירעה (נזק שנגרם לצינור הימי), וכל הגורמים המעורבים - חח"י, נתג"ז, הגוף המוסמך ורשות הגז - לא עשו את כל הנדרש כדי לתקן את התקלה בדחיפות ובדרך מוסכמת. 

4.
היה על הגוף המוסמך, בתיאום עם נתג"ז - שעל פי תנאי הרישיון אמורה להפעיל ולתחזק את מערכת ההולכה - להכין עם תחילת הפרויקט נוהל לטיפול באירועים חריגים, כגון תקלות או תאונות במהלך ההקמה. בנוהל כזה צריך לפרט את הפעולות שעל כל אחד מהגורמים המעורבים לעשות בעקבות התרחשות אירוע. כמו כן מן הראוי היה שיגובש נוהל להפקת לקחים בעת ההקמה.

5.
מערכת ההולכה נבנית על פי תקן הולנדי. ממסמכי חח"י עולה כי לתקן זה לא היה, עד מועד סיום הביקורת, תרגום לשפה אחרת (כגון אנגלית) שקיבל את אישור מכון התקנים ההולנדי. במשרד התשתיות מצוי תרגום לא רשמי של התקן לאנגלית. רשות הגז לא פעלה בשלבים הראשונים של הפרויקט לתרגום רשמי של התקן. היעדר נוסח מוסמך לתרגום עלול לפגוע בתוקפו ולגרום לחילוקי דעות על תוכנו ועל דרך יישומו. 

6. 
לאיחור במעבר לשימוש בגז טבעי יש השלכות כלכליות מהותיות על משק האנרגיה, עקב אי-חיסכון בעלויות דלקים ובעלויות החיצוניות הנגרמות מזיהום אוויר: לפי חישוב של חח"י, החיסכון הצפוי לה מהסבת כל יחידותיה משימוש במזוט ובסולר לשימוש בגז טבעי נאמד ב-640 מיליון דולר לשנה בקירוב, לפי מחירי דלקים מיולי 2005. בתהליך ייצור החשמל נפלטים לאטמוספרה סוגים שונים של מזהמי אוויר. המעבר לשימוש בגז טבעי בחח"י ובמפעלי תעשייה אחרים בארץ יקטין מאוד פליטות של תוצרי הבעירה ומפגעים של זיהום האוויר, ויביא לחיסכון כספי ניכר. במועד סיום הביקורת, אוקטובר 2005, הופעלו בגז טבעי רק יחידות הייצור של חח"י בתחנת הכוח באשדוד.

7.
בתחילת נובמבר 2005 החלה חברת בתי זיקוק לנפט בע"מ (בז"ן) להשתמש בגז במתקנים של בית הזיקוק באשדוד (בז"א) שבבעלותה. על אף הקרבה הגיאוגרפית בין תחנת הכוח אשכול לבז"א לא נערכה בז"ן לספק לבז"א גז מיד עם אספקת הגז לתחנת הכוח, במארס 2004. היערכות מוקדמת יותר של בז"ן הייתה יכולה לחסוך בעלויות ולצמצם נזקים סביבתיים.

8. 
בעקבות אי-הגעת הצנרת להולכת הגז הטבעי לחיפה במועד לא הופעלו שתי יחידות לייצור חשמל, שחח"י רכשה בסוף 2001 ובמהלך 2002. היחידה הראשונה סופקה במהלך 2004 והשנייה בתחילת 2006. מאז קבלתן מאוחסנות היחידות בארץ ללא שימוש. לחח"י נגרמו מכך עלויות נוספות, בשל הארכת אחריות הספק, מימון והוצאות אכסון ושימור, ואלה יסתכמו לפי חישוביה, עד למועדים המתוכננים של הפעלתן, בכ-57 מיליון דולר.

9. 
בדצמבר 2005 פרסם משרד התשתיות הלאומיות מכרז להקמה ולהפעלה של מערכת לחלוקת גז באזור אשדוד-אשקלון. המשרד לא נערך מבעוד מועד לפרסום המכרז כדי שמערכת החלוקה תוקם במקביל למערכת ההולכה, וכדי שסמוך למועד הגעת גז לאזור מסוים יוכלו הלקוחות הפוטנציאלים שם להשתמש בו.

10. 
מן הראוי היה שלמסמך המנתח כדאיות כלכלית של פרויקט בהיקף כספי כה גדול יצורף תחשיב מנומק היטב של עלות ההקמה של כל אחת מהחלופות, תוך ציון רמת הדיוק של כל אחד מהאומדנים. 

11. 
גם אם סבר משרד התשתיות כי החלופה הימית עדיפה על החלופה היבשתית, היה על המשרד, כגורם המקצועי האחראי על פיתוח משק הגז, להגיש למקבלי ההחלטות מסמך מנומק הכולל את היתרונות והחסרונות של כל חלופה כבסיס לקבלת החלטותיהם.

12. 
הכנת לוח זמנים מפורט המשלב את פעילויותיהם של כל הגורמים העיקריים המשתתפים בפרויקט וביצוע מעקב ובקרה על פיו, חיוניים לניהול הפרויקט, ומן הראוי לעשות זאת גם אם הפרויקט כבר נמצא בעיצומו.

13. 
היה על נתג"ז לבנות מערך לניהול סיכונים ובמסגרתו לאתר מראש סיכונים שעלולים להתרחש במהלך הקמת הפרויקט ובמשך שנות חיי המערכת, לאמוד את חומרתם, ולהכין תכנית לטיפול בהן, במטרה למזער נזקים בטיחותיים, כלכליים ותפעוליים. הטיפול המתמשך בתיקון הצינור בפרויקט הימי ממחיש את החשיבות של ניהול הסיכונים.

14.
הביקורת על ביצוע הפרויקט להולכת הגז מאז שנת 2002 העלתה ליקויים בניהולו, החל באי-ביצוע השוואה נאותה בין החלופות להקמת תוואי המערכת, דרך שיתוף פעולה חלקי בין חח"י, נתג"ז, הגוף המוסמך ורשות הגז המעורבים בביצוע, חוסר נהלים בפרויקט, וכלה בסדרי פיקוח ובקרה לקויים.

15.
על כן מן הראוי שכל הגורמים המעורבים בביצוע פרויקט זה יפיקו את הלקחים, יתקנו את הליקויים עליהם הצביעה הביקורת בדוח זה, וישפרו את סדרי ניהולו על מנת להמשיכו בצורה יעילה, תקינה וחסכונית.

ב.
תגובות המבוקרים

משרד התשתיות הלאומיות

14.15.
פרויקט זה הינו פרויקט בעל חשיבות לאומית גדולה, וראשון מסוגו במשק האנרגיה הישראלי. קידום הענף מחייב הבנת מאפייניו המורכבים והייחודיים, תוך כדי ביצוע. לאור חשיבותו של הפרויקט, מעניק משרד התשתיות לפרויקט את מרב תשומת הלב.

שיעור התשואה הפנימית של פרויקט הולכת גז טבעי, מצביע על כדאיותו הכלכלית הגבוהה למשק הלאומי, וראוי להקים את המכלול במלואו, כאמור בתוכנית האב. קיום שתי שדרות אורך, ימית ויבשתית, המחוברות ביניהן במקטעים שונים מבטיח אמינות באספקת הגז, ועמידה בביקושים שיתפתחו במשק, לאורך הזמן.  
ניתוח פרויקטים חדשים בתחום הגז הטבעי ברחבי העולם, מצביע על מתן עדיפות להקמת מכלול ההולכה הימי על פני המכלול היבשתי. לדעת מנכ"ל משרד התשתיות הלאומיות, זאת הקונספציה השולטת. הדבר נכון גם בתנאי הארץ. החלופה הימית עולה על היבשתית בכל הפרמטרים שנבדקו ע"י המשרד, פרט לעלות ההקמה. פתרון זה הוא גם הפתרון המהיר ביותר להעברת הגז לאורך המדינה, מדרום לצפון. התשואה הגבוהה הצפויה מפרויקט המקטע הימי הופכת עלות הקמתו לפרמטר בעל משמעות מוגבלת ביותר, ואולי אף זניחה.

ככלל, הקמת פרויקטים מסוג זה, כרוכה באי ודאות גדולה וסיכונים כלכליים, העלולים ליצור פער בין אומדני התכנון לעלויות בפועל. השלמת התשתית החוקית, הכנת התכנון הסטטוטורי, עריכת מכרזים וקבלת היתרי בנייה, עלולים לגרום לאי עמידה בלוח זמנים. הדבר מקבל משנה תוקף נוכח התלות הגדולה של הפרויקט בגופים רבים הן בממשלה והן מחוצה לה. 

ניהול פרויקט של הולכת גז טבעי, דורש התאמה לשינויים בנסיבות, עמידה בלחצים והסרת מכשולים המתעוררים תוך כדי ביצוע העבודה. המשרד נמצא בשלבים אחרונים של מסירת הצנרת הימית, לקראת הזרמת הגז לאורך השדרה הימית, ובעיצומו של הליך הקמת המערך היבשתי.

משרד האוצר – אגף החשב הכללי
4-5.
כחלק מהפקת הלקחים דרש החשב הכללי לקבוע דיון בנושא אצל מנכ"ל משרד התשתיות, בהשתתפות כל הגורמים הרלוונטיים, על מנת להבטיח שמקרים אלו לא יישנו.


לגבי הביקורת על הפרוייקט היבשתי, הפרויקט מגובה במספר הסכמים שנחתמו בין המדינה לבין נתג"ז, שבניגוד לפרויקט הימי, אחראית גם על ההקמה ולא על התפעול בלבד. נתג"ז עומדת, נכון לזמן זה, בלוחות הזמנים ובמסגרות התקציב.
מתנהלת בקרה חשבונאית (באמצעות החשכ"ל), ובטיחותית (באמצעות רשות הגז). בקרוב גם הנדסית,  כלכלית באמצעות החשכ"ל ורשות הגז על נתג"ז, ונתג"ז מדווחת לגורמים המוסמכים כנדרש. לפיכך, יש להפריד בין הביקורת על התנהלות הפרויקט הימי, המנוהל ע"י חח"י לבין הפרויקט היבשתי המבוצע ע"י נתג"ז.

12.
העלויות הנוספות בסך 17 מיליון דולר, המתוארות בסעיף זה, טרם נבדקו ולא אושרו במלואן ע"י הגוף המוסמך, כ"הוצאות מוכרות", בהתאם להסכם המשולש. התקציב המאושר לצורך הפרויקט, הוא התקציב שבמסגרת ההסכם המשולש, וכל הוצאה מעבר לכך שלא אושרה על ידי הגוף המוסמך, מראש ובכתב, היא על חשבון חח"י ואינה נכללת בתקציב הפרויקט.

נתיבי הגז הטבעי לישראל בע"מ
4.
החברה הכינה שלושה עשר נהלי תפעול, הכוללים בין השאר נוהלי חירום וטיפול באירועים חריגים. נהלים אלה הועברו לאישור רשות הגז.

13.
בתחום הבטיחות תבצע החברה סקר סיכונים, במהלך המחצית הראשונה של 2006.


החברה תבחן את הדרך לבניית מערך של ניהול הסיכונים בחברה במוקדי הפעילות הרלוונטיים, ותבצע סקר סיכונים בהתאם.

רציפות אספקת החשמל

הגופים המבוקרים: משרד התשתיות הלאומיות; הרשות לשירותים ציבוריים – חשמל

א.
ריכוז ממצאי הביקורת

1.
על פי החוק, השר הממונה על ביצועו הוא שר האנרגיה והתשתית (להלן – השר). מכוח החוק הוקמה הרשות לשירותים ציבוריים – חשמל (להלן – רשות החשמל). עוד נקבע, כי "השר בהתייעצות עם הרשות רשאי לדרוש מבעל "רשיון ספק שירות חיוני" להגיש לאישורו, באופן ובמועד שיידרש, תכנית פיתוח, שלמה או בחלקים, לצורך פעילויותיו לפי הוראות הרשיון". חברת החשמל לישראל בע"מ (להלן – חח"י או החברה) קיבלה בשנת 1997 רישיון להולכה, לחלוקה, להספקה, למכירה של חשמל ולסחר בו, וכן רישיונות ליחידות הייצור שבבעלותה, שתוקפם עד 3.3.06. בסוף שנת 2005 טרם ניתנו לחח"י רישיונות לפעילויות במשק החשמל לתקופה שלאחר 3.3.06.

2.
באוקטובר 2003 החליט צוות לתיקון ליקויים במשרד התשתיות הלאומיות, בעקבות ממצאי דוח מבקר המדינה מאפריל 2003 בנושא "תכניות לפיתוח משק החשמל", בין היתר, כי שר התשתיות הלאומיות יקבע את שיעור העתודה הנדרש למערכת ייצור החשמל ואת מדיניות פיתוח מקטעי ההולכה והחלוקה של רשת החשמל הארצית; וכי המשרד יבצע בהקדם בדיקת עלות אי-אספקת חשמל למשק, וימליץ על רמת האמינות הנדרשת למערכת החשמל. במועד סיום הביקורת, כשנתיים מאז קיבל הצוות לתיקון ליקויים את החלטותיו, לא הסתיים היישום של רובן. 

3.
משנות התשעים ועד שנת 2004 חלה ירידה במספר דקות אי-האספקה במשק. מרבית דקות אי-האספקה נבעו מהפרעות ברשת המתח הגבוה שבמקטע חלוקת החשמל. באמצע שנות התשעים יזמה חברת החשמל לישראל בע"מ (חח"י) פרויקט להקמת מערכת לשליטה ולבקרה ברשת זו (פרויקט ה-D.M.S). אחת ממטרות המערכת היא הורדה של מספר דקות אי-האספקה שמקורן בהפרעות ברשת מתח גבוה. בעת ייזום הפרויקט תוכנן, שחתימת החוזה עם ספק המערכת תהיה בסוף 1996, הפעלתה תחל בינואר 2000, ועלותה הצפויה הוערכה באותה עת בכ-75 מיליון דולר. בפועל, רק בספטמבר 2002 חתמה חח"י חוזה עם ספק למערכת. בדוחות הכספיים של חח"י לשנת 2004 צוין, שסיום פרויקט ה-D.M.S (כולל מימוש אופציות שנכללו בו) צפוי בשנת 2010.

4.
חח"י תכננה להשקיע בפרויקט הביניים כ-27 מיליון דולר. לפרויקט זה לא נקבע סעיף תקציבי רב-שנתי נפרד בספרי החברה, ובידי החברה אין ריכוז נתונים על עלותו. החברה צפויה להשקיע בשני הפרויקטים קרוב ל-150 מיליון דולר במחירים שוטפים, מהם כ-40 מיליון דולר בפרויקט הביניים. חח"י לא עשתה השוואה מפורטת של העלויות לעומת המתוכנן.

5.
בשנת 2002 קבעה הרשות לשירותים ציבוריים - חשמל (רשות החשמל), כי בסיסי התעריפים שנכנסו לתוקף ביולי 2002 "נועדו להשגת רמת אמינות כוללת לצרכן מתח נמוך" ברמה ממוצעת של 100 דקות אי-אספקה בשנה לצרכן. החלטת הרשות לא התבססה על בדיקה של ההשקעה הנדרשת להשגת היעד לעומת התועלת למשק ממנה. בסוף אותה שנה הגישה חח"י לרשות החשמל תכנית טכנית-כלכלית שבה הוצגה ירידה צפויה של כ-40 דקות אי-אספקה ברשת מתח גבוה בעקבות פרויקט ה-D.M.S, שתושג בהדרגה עד שנת 2009, ובאותה שנה יגיע מספר דקות אי-האספקה במערכת החשמל ל-141. 

6.
על פי דיווחי חח"י, בשנת 2004, לפני שהוחל בהתקנת יחידות ברשת במסגרת פרויקט ה-D.M.S, הגיע מספר דקות אי-האספקה ל-162. נוכח ההפרש בין היעד של מספר דקות אי-האספקה שהציגה חח"י ובין היעד שבבסיס התעריף שקבעה רשות החשמל לפיצוי צרכנים בגין רמת שירות נמוכה מהנורמה, ובהתחשב בירידה שחלה במספר דקות אי-האספקה עד סוף שנת 2004, מן הראוי שחח"י תבחן את יעדיה לסוף העשור, במטרה להשיג את היעד שבבסיס התעריף.

7.
הואיל ולמספר דקות אי-האספקה הרצוי השפעה על תכנון מקטעי אספקת החשמל לצרכנים ועל תעריפי החשמל, ראוי שמשרד התשתיות ורשות החשמל ישתפו פעולה ביניהם בקביעת היעד למשק, כולל הכנת תכנית מחייבת להשגתו ודרכי פיקוח על ביצועה. נוסף על כך, מן הראוי, שרשות החשמל תקבע תעריפים שונים לצרכנים, באופן שישקף בין היתר את רמת הרציפות שהם מקבלים.

8.
בחח"י אין נהלים המסדירים תהליך של אישור ייזום וניהול פרויקטים המחייבים את כלל יחידותיה. בנובמבר 2005 הודיעה חח"י למשרד מבקר המדינה, שהיא מכינה נוהל בנושא. במהלך שנת 2003 החלה חח"י בתהליכים של ניהול סיכונים ושל הפקת לקחים, אך עד מועד סיום הביקורת, נובמבר 2005, פעולותיה לא הגיעו לידי סיום. 

9.
המועד המעודכן להפעלת מערכת ה-D.M.S, ללא מימוש אופציות שנכללו בפרויקט, הוא מאי 2008. אף אחד מהגורמים המעורבים - משרד התשתיות, רשות החשמל וחח"י - לא עשה הערכה של העלות למשק כתוצאה מדחיית ביצוע פרויקט ה-D.M.S. לפי אומדן שעשה משרד מבקר המדינה לצורך קבלת הערכה כללית, על בסיס נתוני חח"י, העלות למשק של 40 דקות אי-אספקה בשנה מגיעה לכ-17 מיליון דולר. בהנחה שפרויקט ה-D.M.S אמנם יביא להפחתת כ-40 דקות אי-אספקה בשנה, יוצא, שבהשוואה למועד שתוכנן לפי מסמך הייזום, התמשכות יתר של הפרויקט עד שנת 2008 - מועד בו הוא יופעל רק בחלקו - גרמה למשק אובדן של כ-136 מיליון דולר (במחירי 2005).

10.
מן הראוי שחח"י תבחן את היעד שקבעה בעניין ההפסקות המתוכננות ואת שיטות התחזוקה שלה, במטרה לצמצם באופן כלכלי את דקות אי-האספקה הנובעות מסיבה זו.

11.
על חח"י לרכז גם נתונים על הפסקות מתוכננות ברשת המתח הנמוך, ומן הראוי, שרשות החשמל תדרוש אותם מהחברה לצורך מעקב ובקרה והסקת מסקנות בהתאם לצורך.

12.
על חח"י לקבוע לעצמה יעדים כדי לצמצם באופן כלכלי את הפערים בין רמת האמינות באזורים שבהם מספר דקות אי-האספקה גדול בהרבה מהממוצע הכללי. על רשות החשמל מצדה לבדוק את מידת עמידתה של חח"י בדרישות שהיא הציבה בתחום זה בהחלטתה מיוני 2002, ובמידת הצורך לנכות עלויות שהכירה בהן במקטע החלוקה בעת קביעת תעריפים חדשים. 

13.
מינוי צוות הפקת הלקחים באיחור, ודחיית מועד הגשת הדוח שלו ביותר משנה וחצי, גורמים לכך שאין בידי חח"י ניתוח מובנה של הגורמים לעיכובים בלוח הזמנים ולגידול בעלויות פרויקט ה-D.M.S. 

14.
נוכח נתונים שלפיהם הכדאיות הכלכלית הוכחה כבר במחיר של 3 דולר לקוט"ש, כל שכן בעלות של 6 דולר לקוט"ש, נתון שבו השתמשה החברה החל באמצע שנות התשעים, לא היה מקום לדחות את מימוש הפרויקט. משעה שנקבעה כדאיותו הכלכלית של פרויקט והוכנה תכנית למימושו על בסיס מידע שהתקבל מספקים, כולל תכולה, אומדני עלות ולוח זמנים, מן הראוי היה שהנהלת החברה תפגין מחויבות מלאה לקידומו ולמימושו. 

15.
על חח"י לדווח למנכ"ל על התקדמות הפרויקט באופן עקבי ובהשוואה ללוח הזמנים המאושר והמחייב גם בהתאם לחוזה עם הספק, כדי שהדיווח ישקף את התקדמותו בפועל על פי הנתונים ששימשו בסיס למקבלי ההחלטות. חח"י הודיעה בנובמבר 2005 למשרד מבקר המדינה, כי הדיווחים הבאים יימסרו במתכונת המקורית.

16.
חח"י צפויה אפוא להשקיע בשני הפרויקטים, פרויקט ה-D.M.S ופרויקט ביניים עד למימוש פרויקט ה-D.M.S, כ-150 מיליון דולר בסך הכל. חח"י לא קבעה מהם הגורמים לגידול לעומת המתוכנן בעלויות הכוללות של שני הפרויקטים, בהתחשב בשינוי בתצורות ותוך מידוד והיוון של העלויות, ולא בדקה את תוצאות הדחייה בלוחות הזמנים. 

17.
לפרויקט הביניים לא נקבע סעיף תקציבי רב שנתי נפרד בספרי החברה, והחברה לא ריכזה את עלויותיה בפרויקט זה. בנובמבר 2005 הודיעה חח"י למשרד מבקר המדינה, כי נעשו שינויים בתכולת פרויקט הביניים, והיא מבצעת עתה בדיקה מפורטת של ההוצאות בפועל בפרויקט הביניים ובסיומה יוגשו התוצאות למשרד מבקר המדינה.

18.
בתשובה לפניית משרד מבקר המדינה הודיע משרד התשתיות בנובמבר 2005, כי בכוונתו "לקיים דיוני סטטוס חצי שנתיים עם חברת החשמל" בעניין קידום פרוייקט ה-D.M.S.

ב.
תגובות המבוקרים

משרד התשתיות הלאומיות
1.
בעקבות דחיית הרפורמה במשק החשמל, רישיונות חברת החשמל יישארו בתוקף במשך שנה נוספת, עד מרץ 2007. הדבר התאפשר כתוצאה מתיקון חוק משק החשמל, התשס"ו– 2006, אשר אושר במליאת הכנסת בסוף פברואר 2006.

2.
משרד התשתיות הלאומיות מופקד על קביעת מדיניות בכל תחומי ענף החשמל, ובכלל זה על אספקה אמינה של חשמל ברחבי המדינה. הנהלת המשרד מחויבת לפעול לתזמון נכון של מערכות החשמל ולאיזון מגוון השיקולים, שהוגדרו בחוק משק החשמל, התשנ"ו-1996.


בסוף שנת 1999 אישר השר תוכנית פיתוח למשק החשמל לשנים 2005-2000. התוכנית קבעה את המדיניות של המשרד בתחום האמינות לאספקת חשמל למשק, והכתיבה את שיעור העתודה הנדרש למערכת ייצור החשמל. קשיים במימוש תוכנית הפיתוח לא אפשרו להגיע ליעד האמינות המתוכנן, ולרמת העתודה הרצויה.


לאור השינויים שחלו במשק החשמל בוחן המשרד מחדש את אחד המרכיבים העיקריים בפיתוח מערכת החשמל שהוא עלות אי אספקת חשמל בצד הביקוש. ממצאי העבודה ישפיעו על מדיניות המשרד ויביאו לשיפור הדרגתי באמינות שרשרת אספקת החשמל במשק. המשרד יקבע רמת האמינות ויעד של מערכת החשמל. המשרד מדגיש כי כל תוכניות הפיתוח של משרד התשתיות, מבוססות על לוח זמנים מוגדר ומלוות במעקב אחרי קצב ההתקדמות בשטח.


תוכנית הפיתוח למקטע ההולכה נמצאת בשלב מתקדם. בתוך חודשים בודדים תוגש התוכנית לאישורו של השר. המשרד בוחן האם יש מקום לאישור תוכנית הפיתוח למקטע החלוקה, בעיקר על רקע גיבוש של שינויים מבניים במשק החשמל. מקטע החלוקה ישאר בפיקוח ומעקב של המשרד בכל מבנה משקי.


חוק משק החשמל אינו מחייב את השר לדרוש מבעל רישיון של ספק שירות חיוני, להגיש לאישורו תוכנית פיתוח. השר רשאי לעשות כן באופן ובמועד שיידרשו לצורך פעילותו של ספק שירות, בהתאם להוראות הרישיון. השר רשאי גם להסתפק בתוכנית חלקית.


בדיקת עלות אי אספקת חשמל, נמצאת בשלביה האחרונים. אמידה של עלות אי אספקת חשמל למגזר הביתי כבר הסתיימה, והוגשו הממצאים. בימים אלה מתבצעות השלמות הסקר למגזר העסקי. הבדיקה אמורה להסתיים באמצע שנת 2006. בתום הבדיקה יהיה ניתן לקבוע תוכנית, לשיפור הדרגתי באמינות שרשרת אספקת החשמל, המבוססת על שילוב טכנולוגיות מתקדמות, ויכולת שרידות המערכת.

18.
מינהל החשמל יגבש מדיניות בנוגע לפיקוח שעליו לקיים על פרויקטים מרכזיים של חברת החשמל. עם זאת לאור בקשת ביקורת המדינה לקדם פרויקט ה-DMS לבחון מידי חצי שנה עם חברת החשמל את ההתקדמות, כדי להחיש פיתוח מערכת שליטה ובקרה של רשת החלוקה.


ב-31.1.06 התקיים דיון הסטאטוס הראשון עם מנהלת פרויקט ה-DMS בחברת החשמל. סיור בשטח, לבחינת ההתקנות במחוז דן, יתקיים באפריל 2006. דיון הסטאטוס החצי שנתי הבא מתוכנן ליולי 2007.

מניעת המלחה וזיהום של האקוויפרים

הגופים המבוקרים: משרד התשתיות הלאומיות; נציבות המים; המשרד לאיכות הסביבה; משרד המשפטים

א.
ריכוז ממצאי הביקורת

1.
רמת התחזוקה של המכשור של השירות ההידרולוגי בנציבות המים, הקידוחים ותחנות הידרומטריות ירודה. המכשור והקידוחים משמשים, בין השאר, למדידת הזיהום וההמלחה של האקוויפרים. פיגור בעבודות תחזוקה שוטפות בציוד של השירות ההידרולוגי ובתחנות ההידרומטריות פוגע ביכולת הפיקוח והבקרה של נציבות המים ובאפשרות לקבל נתונים מהימנים על מצב האקוויפרים.

2.
ממסמכי נציבות המים עולה כי בשל הפקת יתר שנמשכה שנים, המפלסים ירדו ומי ים חדרו אל תוך אקוויפר החוף והמליחו חלק מעתודות המים המתוקים. נמצא כי במקומות מסוימים המים המלוחים חדרו למרחק של כשני ק"מ מקו החוף. דחיקה של מים מלוחים אלה מהאקוויפר היא תהליך קשה ואיטי הדורש כמויות מים ניכרות. 

3.
נציב המים הוא הממונה על ניהול משק המים ועל מניעת הזיהום של מקורות המים. על פי סמכויותיו בחוק המים, התשי"ט-1959, הוא רשאי להוציא צווים ולעשות פעולות למניעת נזק למקור מים. אם לא נתמלאו הוראות הצו בתוך זמן סביר, הנציב רשאי לעשות את כל הפעולות הנדרשות ולחייב בהוצאות את מי שגרם לזיהום. בשנת 2004 לא ניצלה נציבות המים את התקציב שניתן לה למניעת נזק למקור מים, למרות שממסמכיה עולה שהיה מקרה בו ראוי היה כי תשתמש למטרה זו. מוקדי זיהום של מי תהום במרכז הארץ טרם טופלו והם נבדקים כבר כמה שנים, אף על פי שהזיהומים בחלק מהם התגלו עוד בתחילת שנות השמונים והתשעים. 

4.
עד מועד סיום הביקורת, לא הותקנו תקנות למניעת זיהום מים מקווי צנרת של דלק ומחוות המכלים, שהטיפול בהן התחיל בשנת 1997. המחלוקת בין נציבות המים ובין המשרד לאיכות הסביבה בנוגע לחלוקת הסמכויות ביניהם, עליה העיר מבקר המדינה בעבר, טרם הוכרעה.

5.
בשנת 2005 לא עמדו נציבות המים ומשרד האוצר בהיקף המתוכנן של התפלת מי ים בהיקף של 315 מלמ"ק לשנה.

6.
מינהלת מי השתייה לא השלימה את התכנית התלת-שנתית וגם לא את התכנית החלופית "לאבטחת איכות מי השתייה", שהמינהלת החליטה לקדם בשנת 2002. מינהלת מי השתייה לא התכנסה כלל בשנים 2003-2001, ובשנת 2004 התכנסה רק פעמיים. הנציב הסביר בתשובתו כי הכנת התכנית החלופית אמורה להסתיים ביולי 2006.
7.
לדעת משרד מבקר המדינה היעדר מידע זה פוגע ביכולת של הנציבות להעריך את התקציבים שהיא מבקשת ממשרד האוצר כדי לטפל בזיהומים. יתר על כן, בלי המידע הזה תתקשה הנציבות ליישם את העיקרון "המזהם משלם" אם תצטרך להשיב את המצב לקדמותו בעצמה ולתבוע את ההוצאות מהמזהם, או לפקח על השקעות המזהם במהלך שיקום מקורות המים. 

הקמת מתקנים להתפלת מי ים

הגופים המבוקרים: נציבות המים; משרד האוצר; המשרד לאיכות הסביבה; משרד הבריאות;  משרד המשפטים; משרד התשתיות הלאומיות; מקורות חברת מים בע"מ 

א.
ריכוז ממצאי הביקורת

1.
מבין שבעת המתקנים שהוחלט להקים, רק המתקן באשקלון, שהספקו השנתי 100 מלמ"ק, מספק מים מותפלים מסוף שנת 2005. מתקן בפלמחים, שהספקו השנתי 30 מלמ"ק, מצוי בשלבי הקמה וצפוי לספק מים רק מסוף שנת 2006.

2.
בעקבות תביעות היזם של המתקן באשקלון נגד המדינה בשל עיכובים בקבלת היתרים חתמו נציגי משרד האוצר עם היזם על הסכם להקדמת רכישתם של 79 מלמ"ק מים ותשלום בסך 92 מליון ש"ח כמקדמה, וזאת בלי שהוכנה ונכתבה חוות דעת משפטית וכלכלית מסודרת הבוחנת את תביעות היזם.

3.
השינויים הרבים שחלו בהחלטות הממשלה והמשרדים הנוגעים בדבר בעניין המכרז להקמת מתקן ההתפלה בחדרה, שפורסם לראשונה בינואר 2002, מעידים על תכנון לקוי ולא מגובש. בעקבות השינויים האלה פרסמה ועדת המכרזים בדצמבר 2004 מכרז חדש, ועד מועד סיום הביקורת טרם נבחר זוכה.

4.
אגף החשכ"ל ואגף התקציבים במשרד האוצר התנו את הקמת מתקן חברת מקורות באשדוד בכך שתבוצע בידי החברה-בת שלה, מקורות ייזום ופיתוח בע"מ. מאחר שחברה זו טרם הופעלה, לא בוצעה החלטת הממשלה, ומתקן ההתפלה של חברת מקורות באשדוד לא הוקם.

5.
ניסיונות ההתקשרות עם שלוש חברות הפרטיות להקמת מתקני התפלה קטנים לא הצליחו. חלק מחוסר היכולת נובע מהיערכות לקויה של משרד התשתיות הלאומיות, משרד האוצר ונציבות המים להקמת מתקני ההתפלה.

6.
עד תחילת שנת 2006 לא יושמו החלטות הממשלה לספק 315 מלמ"ק מים מותפלים בשנה. טרם התקבלו החלטות בנוגע לדרכי הפעולה בהמשך בעקבות אי ההצלחה להגיע להתקשרות עם שלוש החברות ועם חברת מקורות.

7.
על הממשלה להפיק לקחים מהכישלון שנחלה עד כה בניסיונות להביא להקמת רוב מתקני התפלת מי ים שהחליטה להקים כדי לוודא שמתקנים אלה יוקמו וכדי להבטיח אספקת מים סדירה במדינה בהתאם להחלטותיה. 

8.
משרד מבקר המדינה מעיר לחשכ"ל ולנציבות המים שהחתימה בדיעבד על הסכמי ההתקשרות להעסקת היועץ החיצוני לאחר שהחל לתת את שירותיו אינה עומדת במבחן המינהל התקין.

9.
היועצת המשפטית של ועדת המכרזים ציינה בתשובתה למשרד מבקר המדינה מ-4.12.05, כי במדינת ישראל מעולם לא היה תקן כלשהו לאיכותם של מי הים, וכי טכנולוגיות ההתפלה הקיימות כיום מאפשרות להתמודד עם מי ים בכל איכות שהיא כדי לעמוד בדרישות הנוגעות לעניין המים המותפלים.

10.
משרד מבקר המדינה מעיר כי היה ראוי להסדיר נושאים חשובים בנוגע לאיכות המים, כולל דרישות משרד הבריאות לעניין ניטור מי הים, במסמכי המכרז, והיה ראוי לקבוע מראש את הגורם שיישא בעלויות הבדיקות האלה במקום להמתין עד לרגע האחרון לפני אספת המים.

11.
סגן בכיר לחשכ"ל ציין בתשובתו כי בפרויקט זה שונו כמה פעמים החלטות המשרדים הנוגעים לעניין והקובעים את המדיניות בו  (משרד התשתיות, משרד האוצר, המשרד לאיכות הסביבה, נציבות המים ועוד), וכי ועדת המכרזים הייתה צריכה לשנות את פעולתה על פי ההחלטות האלה. עוד הוסיף כי כחלק מהלקחים הוחלט שלא לפרסם מכרזים בלי שהתנאים הנדרשים בהם ברורים, ובכך להימנע משינויים.

12.
החלטות הממשלה טרם הוצאו מן הכוח אל הפועל על ידי הנוגעים בדבר: משרד התשתיות, משרד האוצר, משרד המשפטים וחברת מקורות, ועד מועד סיום הביקורת טרם נחתם הסכם בין חח"י למקורות בנוגע לקרקע שבה יוקם המתקן.

13.
על חברת מקורות ועל משרדי הממשלה המעורבים בהקמת מתקני ההתפלה לפעול ליישוב המחלוקות על המתכונת הראויה לביצוע הפרויקט, ואם לא יעלה הדבר בידם, יש להביא את הנושא להכרעת הממשלה.

14.
גם החלטת הממשלה מ-18.4.01, שלפיה יפורסם מכרז להקמת מתקן בשיטת B.O.T אם ההסכם בין חח"י ובין חברת מקורות לא יושג עד 15.7.01, לא בוצעה. המתקן, שכבר היה אמור לספק מים מותפלים, לא הוקם. משק המים לא קיבל 45 מלמ"ק מים נוספים כמתוכנן, וכ-8.4 מיליון השקלים שהשקיעה חברת מקורות טרם נשאו פרי. נוסף על כך, חברת הניהול שאתה התקשרה חברת מקורות בהסכם לניהול הפרויקט הגישה באוגוסט 2004 דוח הוצאות ונזקים שנגרמו לה, וחברת מקורות עלולה להיחשף לתביעות. כל המתואר לעיל אינו עולה בקנה אחד עם החלטות הממשלה בעניין זה ומעיד על חוסר יכולת לתכנן ולהוציא מן הכוח אל הפועל פרויקט חשוב בזמן הדרוש ובתהליך תקין. 

15.
לדעת מבשר מבקר המדינה, מן הראוי שהמשרדים הממונים על הקמת מתקני תשתיות לאומיות יפיקו לקחים מהכישלונות שבהקמת המתקנים להתפלת מי ים ויתורו אחר שיטות מתאימות יותר למימוש החלטות הממשלה להקמתן בלוח זמנים הנדרש כדי לתת מענה לצרכים החיוניים של המשק.

ב.
תגובות המבוקרים

המשרד לאיכות הסביבה

8.
המשרד לאיכות הסביבה פרסם בנובמבר 2001 את המלצותיו לתקני סביבה לאיכות מי הים התיכון בישראל. נערך בנושא זה, שימוע ציבורי בטכניון בתאריך 30.11.2003, לקבלת הארות והערות מהציבור ומהמדענים. אם כן, בתקופה הרלבנטית לבדיקת המבקר, כבר גובשו ואומצו המלצות מקצועיות, המתייחסות למצב הסביבה הימית.

10.
העמדה העקבית של המשרד לאיכות הסביבה הינה כי לחלופת קיסריה חסרונות רבים וכי החלופות האחרות עדיפות, כאשר חלופת תחנת הכוח היא המיטבית. כך הוחלט על ידי המועצה הארצית. לאור זאת לא היה מקום לציין במסמכי המכרז כי מתקן ההתפלה יוקם בשטח החברה לפיתוח קיסריה טרם החלטת המועצה הארצית.

משרד התשתיות הלאומית – נציבות המים
8.
לדעת נציבות המים, מנהלת ההתפלה צריכה להיות חלק מהמערך הארגוני של נציבות המים. לצורך זה היא תיעזר בגורמי האוצר, על פי הצורך, ובתנאי שיעמדו לרשותה האמצעים המתאימים, כולל תקציבים וכוח אדם.


היות והפרויקטים הינם של טכנולוגיה ועיקר הנושאים שצריך לטפל בהם הם נושאים שקשורים בהקמה ותפעול המערכות, מה שמחייב את הידע המקצועי שקיים בנציבות המים, צריכה ההשלמה הארגונית והפעלת היועצים, לפי העניין, להיעשות על ידי הגורם המוביל בעניין זה, שהוא נציבות המים.


העסקת יועצים חיצוניים נעשית על ידי ועדת המכרזים הבין משרדית. מנהלת ההתפלה אינו בשליטה ישירה של נציבות. הפעלת היועצים ואישור שכר טרחתם על ידי נציבות המים תביא להגברת השליטה של נציבות המים על העסקת יועצי מנהלת ההתפלה, ותביא  לשיפור בדרכי העסקתם, על פי מינהל תקין.


נציבות המים רעננה את הוראת התכ"מ בדבר "התחייבויות בשם המדינה בניגוד לחוק נכסי המדינה ולחוק יסודות התקציב", ופרסמה באתר האינטרנט שלה את הוראת התכ"מ ורשימת מורשי החתימה של המשרד. הנציבות שלחה הוראה לכל הספקים לעבוד רק על פי הזמנה חתומה כדין על ידי מורשי החתימה של המשרד, או על פי חוזה תקף חתום כדין, כנדרש בהוראת התכ"מ הנ"ל.

10.
עמדת נציבות המים היא, שבכל הקשור לאיכות מי הים, לא נדרשות תקנות, והמתפיל אחראי לנטר את מי הים לפי צרכיו ועל חשבונו, כך שיובטח תהליך ההתפלה ולא תפגענה הממברנות. האיכות הרלבנטית היא זו של מי המוצר, ולגבי זה הכללים הובהרו מלכתחילה.


בתום שנה להפעלת המתקן, יופקו לקחים.

14.
נציבות המים תזמן דיון משותף עם המשרדים הנוגעים בדבר: משרד התשתיות, משרד האוצר, והמשרד לאיכות הסביבה, מתוך כוונה לבחון את המהלכים האפשריים לקידום הנושא ולהפיק לקחים.


נציבות המים פועלת לקדם את הטיפול במכרזים הנוספים של מתקני ההתפלה על מנת לעמוד בהחלטות הממשלה בנושא. הטיפול בעיקרו עדיין אינו בידי הנציבות אלא באחריות ועדת מכרזים בין-משרדית המנוהלת ע"י החשב הכללי באוצר.


במידה ותוקם רשות מים, הנושא יהיה באחריות מועצת הרשות, וקבלת ההחלטות תהיה קלה יותר ומהירה יותר.

איגוד הכדורסל בישראל

הגופים המבוקרים: איגוד הכדורסל בישראל; משרד החינוך, התרבות והספורט; משרד המשפטים - רשם העמותות

א.
ריכוז ממצאי הביקורת

1.
האסיפה הכללית היא הגוף היציג של כל החברים בעמותה, ומשתתפים בה חברי הנהלת האיגוד ונציגי האגודות בעלות זכות ההצבעה. מרבית בעלי זכות ההצבעה באסיפה הכללית של האיגוד אמורים להיות נציגי הקבוצות החברות באיגוד. אולם משרד מבקר המדינה העלה כי במרבית זכויות ההצבעה באסיפה הכללית של האיגוד החזיקו נציגים של מרכזי הספורט, שבידיהם ייפויי כוח מהקבוצות החברות באיגוד, ולא נציגי הקבוצות.

2.
נציגי מרכזי הספורט מחזיקים ברוב הקולות באסיפה הכללית של האיגוד, באמצעות ייפויי כוח שקיבלו מהקבוצות; עוד עולה מהנתונים כי לנציגי שני מרכזי הספורט הגדולים, "הפועל" ו"מכבי", רוב מוחלט באסיפה הכללית.

3.
בתקנון איגוד הכדורסל נקבע כי לכל אגודה וקבוצה יהיו נציגים באסיפה הכללית. לא נאמר בו במפורש שקבוצה יכולה לתת ייפוי כוח למרכזי הספורט. מאחר שמרכזי הספורט הם גופים בעלי עוצמה רבה, והאינטרסים שלהם אינם תואמים בהכרח את האינטרסים של אגודות הספורט, העובדה שאגודות הספורט נותנות למרכזים ייפויי כוח כלליים שלא למטרה מסוימת ובהיקף נרחב, יש בה כדי לעורר ספק אם המרכזים אכן מייצגים נאמנה את האינטרסים של האגודות שמסרו להם ייפוי כוח. על איגוד הכדורסל לבחון אם בנסיבות אלה האינטרסים של כל הקבוצות החברות באיגוד מיוצגים בו, ואם אין מקום לפעול לשינוי המצב.

4.
אף שחוק העמותות מאפשר לקבוע בתקנון כי ההצבעה באסיפה הכללית תיעשה באמצעות נציגות, ריבוי השימוש בזכות הזאת והאופן הגורף שהדבר נעשה בו בהצבעות באסיפה הכללית של האיגוד הם בעייתיים ודורשים הסדרה. מיופה כוח הוא שליח ועליו לייצג את עמדתו של שולחו. 
5.
ההצבעה באסיפה הכללית נעשית ברובה על ידי מספר מועט של נציגי מרכזי הספורט, המצביעים באמצעות ייפויי כוח שניתנו להם, ולא על ידי נציגי האגודות, עולה חשש כי לא כל העמדות והאינטרסים של האגודות החברות באיגוד באים לידי ביטוי באסיפה הכללית.

6.
כל הוועדות הציבוריות שהתייחסו לייפויי הכוח ההמוניים הניתנים לנציגי המרכזים לצורך הצבעה באסיפה הכללית באיגודי הספורט, שללו את התופעה ותמכו בבחירה ישירה של מוסדות האיגודים, דהיינו, באמצעות נציגי הקבוצות. היה סביר לצפות שבעקבות הביקורת הציבורית יפעלו משרד החינוך ורשם העמותות לשינוי המצב, אולם פרט להגבלת השימוש בייפויי כוח בהתאחדות לכדורגל, לא חל שינוי בתופעה שהוועדות הציבוריות התריעו עליה.

7.
על הנוגעים בדבר - משרד החינוך, האיגוד ורשם העמותות - לתת את הדעת על תופעת ההצבעה באמצעות ייפויי כוח באיגודי ספורט, לבחון את המלצותיהן של הוועדות הציבוריות שבדקו את הבעיה, ולפעול עם משרד המשפטים כדי למצוא לה פתרון.

8.
חשוב שלאיגודי הספורט ימונו נציגי ציבור, מאחר שהם אינם תלויים באגודות ובמרכזי הספורט והם יכולים לייצג את אינטרס הציבור באיגודים ולקדם את מטרות האיגודים. הוועדות הציבוריות שבדקו את מצב הספורט בישראל המליצו למנות נציגי ציבור להנהלות מוסדות הספורט.

9.
לא נמצא שמינוי דירקטורים מן הציבור נדון במוסדות האיגוד, בעקבות המלצות שהגישו ועדות ציבוריות שדנו בעניין זה, ולא מונו דירקטורים מן הציבור להנהלתו.

10.
החלטות האסיפה הכללית של האיגוד מדצמבר 2004 בעניין שינוי מעמדם של חברי הנהלת האיגוד והפיכתם לשליחי המרכזים, שהמרכזים יכולים להחליפם; בעניין הגדלת מספר חברי הנהלת האיגוד; ובעניין מינוי של כמה בעלי תפקידים בו התקבלו בעקבות ההסכם בין המרכזים. לכן אין זה נכון לומר שלא היו החלטות שהתקבלו בעקבות סיכום קודם בין המרכזים. דרך ניהול זו של האיגוד מעלה חשש שההחלטות המתקבלות בו אינן מייצגות כראוי את האינטרס של האגודות (הקבוצות) החברות בו, אלא בעיקר את האינטרסים של מרכזי הספורט.

11.
בנובמבר 2004 חתמו שני מרכזי הספורט הגדולים, הפועל ומכבי, על הסכם עקרונות לניהול האיגוד. בדצמבר 2004 החליטה האסיפה הכללית לשנות את תקנון האיגוד בהתאם להסכם דלעיל. על אף שבדצמבר 2004 הקציבה האסיפה הכללית לוועדת התקנון 30 יום ממועד התכנסות האסיפה כדי להגיש הצעה לתיקון תקנון האיגוד, עד ספטמבר 2005 טרם סיימה הוועדה את עבודתה.  על האיגוד לנקוט את הצעדים הדרושים להשלמת עבודתה של ועדת התקנון.

12.
חוק העמותות קובע כי "עמותה רשאית לשנות את תקנונה, שמה ומטרותיה בהחלטת האסיפה הכללית שנתקבלה ברוב קולות הזכאים להצביע בה; החלטה לפי סעיף זה טעונה רישום בידי הרשם... תוקפה של ההחלטה מיום רישומה בידי הרשם". האיגוד יישם את ההחלטה בדבר הגדלת מספר חברי ההנהלה ל-38 ומינה עוד ממלא מקום ועוד סגן ליו"ר ההנהלה, עוד בטרם סיימה ועדת התקנון את עבודתה ובטרם אושר התקנון החדש באסיפה הכללית ונרשם אצל רשם העמותות.

13.
ההחלטה בדבר הגדלת מספר חברי ההנהלה ל-38 מחזקת את שליטתם של מרכזי הספורט באיגוד, מאחר שהיא מאלצת את חברי ההנהלה להתחשב באינטרסים של המרכזים יותר משבאינטרסים של הקבוצות החברות באיגוד, שכן המרכזים יכולים לפטר אותם ולמנות אחרים במקומם. זאת ועוד, השינוי בתקנון המאפשר את החלפת חברי ההנהלה על ידי מרכזי הספורט מחייב את רישומו בידי רשם העמותות. הרישום כולל בדיקה אם השינוי עולה בקנה אחד עם הוראות חוק העמותות. לפיכך, העובדה שאיגוד אימץ את השינוי בתקנון בטרם נרשם השינוי בידי רשם העמותות אינה עולה בקנה אחד עם חוק העמותות.

14.
תקנון האיגוד קובע כי "ההנהלה בוחרת מקרב חבריה נשיאות אשר תנהל את ענייניו השוטפים של האיגוד ותפעל בסמכות ההנהלה בין ישיבות הנהלה".  מאז נובמבר 2004 נשיאות האיגוד אינה פועלת. בישיבת הנהלת האיגוד שהתקיימה בדצמבר 2004 הודיע היו"ר כי בכוונתו לחדש את הפעילות כשמרכזי הספורט יגיעו להסכמה על הרכבה. מרכז מכבי ביקש להגדיל את מספר חברי הנשיאות מ-22 ל-24, ואילו מרכז הפועל העדיף להוסיף לפעול בלי נשיאות, ולכנס במקומה פורום של בעלי תפקידים בכירים באיגוד. בעקבות המחלוקת חדל האיגוד להפעיל את הנשיאות - הגוף האופרטיבי שלו. 
15.
פורום של בעלי תפקידים בכירים אינו יכול לשמש תחליף לנשיאות, מאחר שהוא פורום מייעץ בלבד, ואילו הנשיאות היא פורום מבצע המנהל את ענייניו השוטפים של האיגוד בין ישיבות ההנהלה. כל עוד לא שונה התקנון כדין, על האיגוד לפעול בהתאם לתקנון שבתוקף - למנות את הנשיאות ולהפעילה בהקדם. 

16.
לדעת יו"ר האיגוד, כי על פי החלטת האסיפה הכללית מדצמבר 2004, "ההנהלה רשאית לבחור מקרב חבריה נשיאות... דהינו, ההנהלה אינה חייבת לבחור נשיאות ולכן החלטתה היותר מאוחרת לפעול ללא נשיאות תקפה". אולם החלטת האסיפה הכללית אין בכוחה לשנות את הקבוע בתקנון, כל עוד שינוי זה לא נרשם אצל רשם העמותות, וספק רב אם הפסקת פעולתה של הנשיאות בדרך זו עולה בקנה אחד עם חוק העמותות.

17.
חוק העמותות קובע, בין היתר, כי "לכל עמותה תהיה ועדת ביקורת. ועדת הביקורת ציינה בדוחות שלה לשנים 2004-2001 כי תפקידיה, "כמות שנקוב בתקנון היסוד, מוגבלים ביותר וכלל אין בסמכותה לערוך בדיקות וביקורת מקיפה, מעמיקה ויעילה". לא נמצא כי בעקבות הערת הוועדה נקט האיגוד צעדים לשינוי התקנון בעניין סמכות הוועדה לקיים בדיקות וביקורת מקיפות, מעמיקות ויעילות.

18.
הדוחות של ועדת הביקורת אמורים לפרט ליקויים בהתנהלותו של האיגוד, כדי שההנהלה תוכל להתייחס אליהם ולהסיק מהם מסקנות. ועדת הביקורת אכן בדקה מדי שנה היבטים ספורים בלבד - ארבעה עד חמישה. לעיתים רבות לא היו הממצאים בנושאים שנבדקו מפורטים, ולא היה אפשר להבין מה ההיבט שנבדק, מה היו הליקויים שהועלו ומה הביסוס להם.  נוכח הערת הוועדה על המוגבלות של תפקידה ושל סמכויותיה, ונוכח ההיקף הכספי של פעולות האיגוד ומגוון פעילויותיו, על מוסדות האיגוד לשקול להרחיב את סמכויותיה של ועדת הביקורת כדי שתוכל לבצע עבודה יסודית ומקיפה ולתת לכך ביטוי ראוי בתקנון האיגוד. כמו כן, מן הראוי שהוועדה תפרט בדוחות הביקורת שלה את המקרים שהיא מסתמכת עליהם ותציין את זהותם של הגורמים המעורבים בהם, כדי שחברי האיגוד והמבוקרים יוכלו להבין במה דברים אמורים ולטפל בהם. לחלופין, על מוסדות האיגוד לשקול למנות מבקר פנימי ולתת בידו את סמכויות הביקורת באיגוד.

19.
בשנת 2002 הקים איגוד הכדורסל את חברת "מינהלת ליגת העל בכדורסל (2002) בע"מ"), המנהלת את ליגת העל בכדורסל. לאיגוד ולמינהלת אינטרסים שונים: מטרות האיגוד רחבות יותר; לעומת זאת, מטרותיה של המינהלת מצומצמות. בין שני הגופים יש הסדרים שמגדירים את המחויבויות הכספיות של המינהלת כלפי האיגוד, ולעתים, לא זו בלבד שהאינטרסים של שני הגופים שונים, אלא שהם עשויים להיות גם מנוגדים. 

20.
בהחלטת הנהלת האיגוד על הקמת חברת מינהלת הליגה מאוקטובר 2001 נאמר, בין היתר, כי בישיבתו הראשונה של דירקטוריון החברה הוא יקים צוות שיציג לאיגוד את תכניתה המפורטת של החברה לניהול ליגת העל. הביקורת העלתה כי הצוות לא הוקם, והחברה לא המציאה לאיגוד את התכנית. מאחר שקבוצות ליגת העל הן חלק מהאיגוד, ולאיגוד יש אינטרס בניהולה התקין של ליגת העל, על האיגוד לעמוד על כך שתכנית ניהול ליגת העל תוכן ותוצג לו. 

21.
באוגוסט 2004 החליטה נשיאות האיגוד לאשר הפחתה במחויבות הכספית של המינהלת כלפי האיגוד. בהחלטת הנשיאות מאוגוסט 2004 בדבר תשלומי המינהלת לאיגוד לא ניתנה כל התייחסות לעניין התשלום הקבוע בסך 1.5 מיליון ש"ח שהמינהלת הייתה אמורה להעביר לאיגוד מדי שנה, על פי ההסכם מיוני 2002. ההחלטה התקבלה לאחר שהתברר כי המינהלת אינה יכולה לשאת בהתחייבויות הכספיות שנטלה על עצמה כלפי האיגוד - להעביר לאיגוד מדי שנה, תשלום קבוע ו-20% מהכנסות, וכי חובותיה לאיגוד גדלו. נוכח גודל הסכום הקבוע שבוטל היה על חברי הנשיאות להבהיר את החלטתם באופן מפורש, כדי שמשמעותה תהיה ברורה, ולפרט את הסיבות לקבלתה.

22.
בין חברי נשיאות האיגוד - שלפי תקנון האיגוד הוא הגוף האופרטיבי שלו, שאישרו את ההקלה בהתחייבות הכספית של המינהלת לאיגוד, היו שני דירקטורים במינהלת.  בשל  דלות התיעוד באיגוד אי אפשר לדעת אם להחלטה קדם דיון ומהם הנימוקים לה.

23.
הפרוטוקולים של דיוני נשיאות האיגוד וההנהלה שבהם הוחלט כאמור על הקמת המינהלת, דלים, ואי אפשר ללמוד מהם על מהות הנושאים שנדונו. הפרוטוקולים אינם משקפים אפוא כראוי את הדיונים שקדמו להחלטה בדבר הקמת חברת מינהלת הליגה, ואי אפשר ללמוד מהם מה היו השיקולים שהביאו להקמת החברה. גם התיעוד שנמצא באיגוד בעניין ההקלות הכספיות שנתן לחברת מינהלת הליגה בהתחייבויותיה כלפי האיגוד דל, ומצוינות בו ההחלטות בלבד; לא פורט בו אם התקיים דיון, ומהם הנימוקים להחלטה.  התיעוד החסר של דיוני מוסדות האיגוד בנושאים מהותיים אינו עולה בקנה אחד עם כללי המינהל התקין. על האיגוד להקפיד לנהל רישום שישקף באופן נאמן את עיקרי הדיונים הנערכים בהנהלה ובנשיאות של האיגוד, ולא רק את ההחלטות המתקבלות.

24.
ביולי 2002 החליטה נשיאות האיגוד שדירקטורים בחברת מינהלת הליגה אינם יכולים לשמש חברי נשיאות האיגוד, אולם בהחלטה נקבע שהיא אינה תקפה לגבי הדירקטורים שהנשיאות מינתה בתור נציגי האיגוד בחברת מינהלת הליגה. החלטת הנשיאות לא יושמה, ובדיונים שהתקיימו בשנים שלאחר מכן בין האיגוד לבין המינהלת, בעניין היחסים בין חברת מינהלת הליגה לאיגוד, השתתפו גם חברים שמשמשים דירקטורים בשני הגופים, שלא מונו לנציגי האיגוד בחברה. בהחלטות של הנשיאות ושל הנהלת האיגוד לא צוין מהו מקור הסמכות למנות עוד דירקטור מטעם האיגוד.

25.
המספר הנוכחי של נציגי האיגוד בדירקטוריון אינו מתיישב עם התקנון של חברת מינהלת הליגה, שמאפשר לאיגוד למנות שני נציגים בלבד. על האיגוד להסדיר את הסוגיה בהקדם.

26.
ביולי 2002 החליטה נשיאות האיגוד שדירקטורים בחברת מינהלת הליגה אינם יכולים לשמש חברי נשיאות האיגוד, אלא אם נשיאות האיגוד מינתה אותם לנציגיה בדירקטוריון של חברת מינהלת הליגה. על אף ההחלטה התירה נשיאות האיגוד ליו"רים של קבוצות כדורסל המכהנים גם בתור חברי נשיאות להשתתף בישיבות הדירקטוריון של חברת מינהלת הליגה עד שהחברה תעלה על דרך המלך. 


27.
החלטת הנשיאות מ-2002 שדירקטורים בחברת מינהלת הליגה אינם יכולים לשמש חברי נשיאות האיגוד, לא יושמה, ובדיונים שהתקיימו בשנים שלאחר מכן בנשיאות האיגוד ובהנהלתו בעניין היחסים בין חברת מינהלת הליגה לאיגוד השתתפו גם חברים שמשמשים דירקטורים בשני הגופים, שלא מונו נציגי האיגוד בחברת מינהלת הליגה. לדוגמה, באישור ההחלטה בדבר מתן הקלה בהתחייבות הכספית של חברת מינהלת הליגה לאיגוד (ראו לעיל), שניתן בדיון של נשיאות האיגוד באוגוסט 2004, השתתפו שני דירקטורים של המינהלת.

28.
מאחר שהאינטרסים של חברת מינהלת הליגה ושל האיגוד שונים, ולעתים (כמו בעניין היחסים הכספיים ביניהם) אף מנוגדים, הרי שעלול להיות קושי למצוא את האיזון בין חובותיהם של חברי הנהלת האיגוד כלפי כל אחד מהגופים, וראוי למנוע מצב שהם צריכים לבחור בין מחויבויותיהם - מצב שעולה ממנו חשש לניגוד עניינים. 

29.
בפברואר 2005 החליטה הנהלת האיגוד כי חברי הנהלת האיגוד שהם דירקטורים במינהלת - מכוח היותם נציגי קבוצות בליגת העל - יוסיפו לשמש דירקטורים הן במינהלת והן באיגוד, כל עוד לא התקבלה החלטה אחרת. בדיון אמר היועץ המשפטי של האיגוד כי זהו מצב ביניים, שיתקיים עד שהוא יגבש עמדה ברורה בנושא וינסח אותה בכתב. הביקורת העלתה כי היועץ לא הגיש לאיגוד חוות דעת חדשה בנדון. 

30.
באוגוסט 2004 החליטה נשיאות האיגוד, בין היתר, כי "היועץ המשפטי של האיגוד יהיה היועץ המשפטי לתפעול המינהלת במסגרת האיגוד. מאחר שלחברת מינהלת הליגה מטרות שונות מאלה של האיגוד, ומאחר שבין שני הגופים התגלעו מחלוקות בדבר החובות הכספיים של המינהלת לאיגוד, עלולה להיות בעיה בייצוג של שני גופים אלה על ידי אותו יועץ משפטי. על האיגוד לבדוק בהקדם האם העובדה שהיועץ המשפטי שלו מייצג גם את המינהלת עלולה לפגוע באינטרסים שלו, ואם כן - האם עליו לשנות את ההחלטה או להגביל ולהגדיר מראש את התחומים שהיועץ המשפטי ייצג בהם את המינהלת.

31.
בנספח להסכם מיוני 2002 בין המינהלת לאיגוד העניק האיגוד למינהלת את הזכות לשנות בתקנון האליפות של האיגוד סעיפים הנוגעים לקבוצות ליגת העל. באיגוד לא נמצא תיעוד לכך שמוסדותיו דנו בשיקולים שעמדו בבסיס החלטתו להעביר למינהלת את הסמכות לשנות סעיפים אלה בתקנון. 

32.
בין סעיפי התקנון שהמינהלת הוסמכה לשנות גם כאלה שהשפעתם חורגת מ"ניהול מקצועי כלכלי ושיווקי יעיל של ליגת העל", שהוא המטרה העיקרית שלשמה היא הוקמה, על פי תקנון ההתאגדות שלה. דוגמאות בולטות לכך הן הזכות שניתנה למינהלת לקבוע את מספר השחקנים הזרים שקבוצות ליגת העל יכולות לרשום. להחלטה בדבר קביעת מספר השחקנים הזרים שקבוצות ליגת העל יכולות לרשום למשחקי הליגה בארץ, יש גם חסרונות. אחד העיקריים שבהם הוא ההשפעה הישירה שלה על זמן המשחק שניתן לשחקנים הישראלים בכל משחק, ובסופו של דבר היא עלולה לפגוע בהתקדמותם המקצועית. לכך יש השפעה ישירה גם על רמת נבחרת ישראל, ששחקניה מגיעים בעיקר מקבוצות ליגת העל.

33.
מן הראוי כי האיגוד יבחן בשנית האם מתן הזכות למינהלת לשנות בתקנון האליפות של האיגוד סעיפים הנוגעים לקבוצות ליגת העל אינו פוגע בתחומים שהאיגוד מופקד עליהם, והאם יש מקום לשנות את רשימת התחומים שבסמכותה של המינהלת לשנותם, או להתנותם בהסכמת האיגוד. מן הראוי גם שהאיגוד יבחן שוב עם ארגון שחקני הכדורסל, מינהל הספורט וכל גוף אחר שימצא לנכון את סוגיית מספר הזרים בקבוצות ליגת העל, ויתחשב בכל ההיבטים שלה.

34.
בהתאם לתקנון האיגוד, הוקמה ועדה מקצועית שתפקידה לטפל בכל העניינים המקצועיים הכרוכים בענף הכדורסל. בתקנון האיגוד לא נקבע הרכבה של הוועדה המקצועית. נוכח חשיבותה והשפעתה של הוועדה על ענף הכדורסל, מן הראוי שמוסדות האיגוד יקבעו את הרכב הוועדה.

35.
בכל אחת מהשנים 2003 ו-2004 הוציא האיגוד כ-140 אלף ש"ח על נסיעות של בעלי תפקידים באיגוד לחו"ל.  נהלי האיגוד בדבר נסיעות לחו"ל נוגעים רק לנסיעות של נבחרות ישראל, ואינם עוסקים בנסיעות של בעלי תפקידים באיגוד. על האיגוד להגדיר בנוהל את מטרות הנסיעות לחו"ל שאפשר לאשר לבעלי תפקידים באיגוד. מן הראוי כי בנוהל זה יפורטו, בין היתר, בעלי התפקידים שייצגו את האיגוד בכל אירוע; מספר הנציגים שייצגו את האיגוד בכל אירוע ונסיעה; מי זכאי לנסוע על חשבון האיגוד לכנסים ולהשתלמות בחו"ל, ועוד. כמו כן, יש לקבוע בנוהל מיהו הגורם באיגוד המוסמך לאשר כל אחד מסוגי הנסיעות.

36.
לאיגוד אין נוהל לרכישת טובין ושירותים. כדי להטיב את תנאי ההתקשרות באמצעות קיום תחרות בין ספקי טובין ונותני שירותים, על האיגוד להכין בהקדם נוהל לרכישת טובין ושירותים, שיתייחס, בין היתר, לצורך בפנייה מדי פרק זמן שיקבע בו לנותני שירותים וספקי טובין לקבלת הצעות חדשות.

37.
בכל שנה, לפני אישור התקציב, על מוסדות האיגוד לבחון ביסודיות את כל סוגי התשלומים שהאיגוד גובה ולקבוע את השיטה שהסכומים ייקבעו לפיה, כדי להבטיח שלא ייגבו סכומים גדולים מן הנדרש - בין היתר, נוכח מצבן הכספי הקשה של כמה מהקבוצות.

ב. 
תגובות המבוקרים

איגוד הכדורסל בישראל 

1. 
איגוד הכדורסל קיים באסיפה הכללית, דיונים בשאלת ההצבעה באמצעות יפויי הכוח. ועדת התקנון של האיגוד, מגבשת הצעה לתיקון התקנון. ההצעה תובא בהקדם לאישור המוסדות המוסמכים באיגוד הכדורסל.

3. 
ועדת התקנון של האיגוד, גיבשה הצעה לשילוב נציגי ציבור ונשים, בהנהלת האיגוד. ההצעה תובא לאישור המוסדות המוסמכים באיגוד הכדורסל. נציג משרד החינוך, התרבות והספורט, משתתף כמשקיף בישיבות הנהלת האיגוד.

7. 
עד סוף ספטמבר 2006,יעביר איגוד הכדורסל, לרישום אצל רשם העמותות, את שינויי התקנון, שאושרו על ידי הנהלת האיגוד.

משרד המשפטים – רשם העמותות וההקדשות

7.
עמדת רשם העמותות, באשר לאפשרות השימוש ביפויי כוח בעמותות, לפיה על השליחות להיות מסוימת ולא כללית, ומלווה בהוראות באשר לאופן ההצבעה, היא עמדה הנובעת מפרשנות חוק העמותות, ביחס לכלל סוגי העמותות, ומקובלת על דעתה של מחלקת יעוץ וחקיקה במשרד המשפטים. 

משרד המשפטים יתאם עם משרד החינוך, התרבות והספורט, שהוא הגורם המקצועי המטפל בתחום הספורט, את יישום המלצות הוועדות הציבוריות. במסגרת זו יבחן אופן היישום של המלצות מבקר המדינה, ביחס למבנה איגודי הספורט ודרכי פעולתם כעמותות, בהתחשב בתפקידיהם הציבוריים, וקביעת הוראות מיוחדות לפעולתן כעמותות, בחקיקה ספציפית ובתיקוני חקיקה, באמצעות מחלקת יעוץ וחקיקה במשרד המשפטים. 

איגוד הכדורסל בישראל 

18. 
יו"ר האיגוד ימליץ בפני הנהלת האיגוד, לא מאוחר מספטמבר 2006, למנות מבקר פנים לאיגוד.

20. 
האיגוד יפעל באמצעות נציגיו (3 מ-15 נציגים), בדירקטוריון מינהלת ליגת העל בכדורסל (2002) בע"מ (להלן – המינהלת), ויקים צוות, אשר יציג לאיגוד את תכניתה המפורטת של המינהלת, לניהול ליגת העל.

21. 
ביטול הסכום הקבוע אותו היה על המינהלת להעביר לאיגוד, יועלה לדיון מחדש בהנהלת האיגוד, לצורך קבלת החלטה. מערכת היחסים הכספית בין האיגוד למינהלת, תעוגן בהסכם בכתב, ותאושר על ידי מוסדות האיגוד. סיום הדיון בנושא – ספטמבר 2006 .


29. 
נושא "ניגוד העניינים" של דירקטורים במינהלת (שלא מונו על ידי האיגוד כנציגיו בדירקטוריון), שהם גם חברי נשיאות האיגוד – ייבדק שוב, עם סיום עונת הכדורסל, על ידי היועץ המשפטי של האיגוד, בהסתמך, בין היתר, על ניסיון העונה האחרונה.


30. 
האיגוד יבדוק שנית, לפי המלצת המבקר, אם אין "ניגוד עניינים" בכך, שהיועץ המשפטי של האיגוד, הוא גם היועץ המשפטי של המינהלת.

32. 
סוגיית מספר השחקנים הזרים, המורשים להשתתף בקבוצות, נבדקת מעת לעת, בוועדה המקצועית של איגוד הכדורסל, ומוצגת לדירקטוריון המינהלת, תוך התחשבות בכך שקיים הסכם תקף בין השחקנים לקבוצות. אופן שיתוף שחקנים זרים, כפי שהוא מתבצע כיום, תואם את הקריטריונים והמסקנות של דוח הוועדה הציבורית שמינה שר המדע, התרבות והספורט דאז, מתן וילנאי, שבחנה את שילובם של שחקנים זרים בספורט בישראל. בנושא זה, מתקיים מו"מ מתמשך, בין המינהלת לארגון השחקנים.


34. 
הנהלת האיגוד תבחן מחדש את שיטת הבחירה של החברים לוועדה המקצועית. מינוי הוועדה יאושר על ידי הנהלת האיגוד, כפי שקבוע בתקנון האיגוד.

35. 
האיגוד יגבש נוהל מפורט לגבי נסיעות של בעלי תפקידים לחו"ל; בין השאר יוגדרו מחדש כללי הזכאות לנסיעה, בעלי התפקידים המייצגים, גורם מאשר, וכו'. מועד סיום הכנת הנוהל - ספטמבר 2006 .

36. 
האיגוד השלים לאחרונה, הליך של הזמנה לקבלת הצעות, למתן שירותי נסיעות לחו"ל; נבחרו שתי חברות נסיעות חדשות, עמן יתקשר האיגוד, למתן השירותים.

פעילות עובדי מדינה ונושאי משרה בשירות המדינה במוסדות איגוד הכדורסל בישראל

הגופים המבוקרים:  איגוד הכדורסל בישראל; משרד האוצר - רשות המסים, נציבות שירות המדינה; משרד החינוך, התרבות והספורט; משרד המשפטים; הנהלת בתי המשפט 

א.
ריכוז ממצאי הביקורת

1.
נציג המינהל באיגוד הכדורסל, קיבל מהאיגוד במשך שש שנים (2000-2005) תעודה שהיא למעשה מינוי רב-שנתי הניתנת לחברי הנהלת האיגוד ומוסדותיו ומקנה זכות כניסה ללא תשלום לכל משחקי הכדורסל שמארגן האיגוד (תחרויות ליגות הכדורסל, גביע המדינה ומשחקי נבחרת ישראל). כמו כן קיבל הנציג מהאיגוד כרטיסי כניסה לרוב המשחקים של קבוצת הכדורסל של מכבי תל אביב, במסגרת משחקי היורוליג שנתנה הקבוצה לאיגוד ללא תשלום, בהתאם לתקנון האיגוד; כי לרבים מהמשחקים קיבל שני כרטיסים. המחיר של מינוי שנתי אחד רק למשחקי היורוליג של הקבוצה היה בשנת 2005 כ-5,000 ש"ח. 

2.
מאחר שנציג המינהל באיגוד קיבל את תעודת האיגוד ואת הכרטיסים למשחקי הקבוצה בשל תפקידו, כלומר באשר הוא עובד הציבור, הרי שמדובר במתנה לפי חוק המתנות, ועל פי חוק זה, התקנות והתקשי"ר היה עליו לדווח על קבלתם לוועדת המתנות במשרד. מאחר שלא מונתה ועדה במשרד, היה עליו להודיע על קבלת המתנה לגורמים המוסמכים במשרד.
3.
נציג המינהל קיבל את תעודת האיגוד, המוענקת רק לחברי הנהלת האיגוד ומוסדותיו, אף על פי שלא היה חבר הנהלת האיגוד. לדעת משרד מבקר המדינה, גם אם יש צורך בנוכחות של נציג מינהל הספורט מדי פעם בפעם במשחקים של קבוצות ספורט המאורגנים על ידי איגוד הכדורסל, שהמשרד תומך בפעילותו, לשם בחינת רמתם המקצועית והתרשמות מהאופן שבו האיגוד מנצל את תמיכת המשרד, אין מקום שהנציג יקבל תעודה המקנה כניסה חופשית לכל המשחקים שהאיגוד מארגן, אלא כרטיסים ספורים בלבד למשחקים בליגות השונות שבאחריות האיגוד, שנוכחותו בהם דרושה לשם מילוי תפקידו. מכל מקום, עובד מינהל הספורט שקיבל מינוי או כרטיסים לאירוע ספורט כזה חייב לדווח על כך בעוד מועד לגורמים הנוגעים בדבר במשרד, ועליהם לבחון אם יש צורך בנוכחותו באירוע, ואם יש הצדקה לקבלת כרטיס כניסה ללא תשלום לשם כך. זאת ועוד, גם אם על עובד המינהל להיות נוכח במשחק כלשהו מתוקף תפקידו והוא קיבל אישור לכך, אין הצדקה לכך שיקבל כרטיס נוסף.
4.
אשר לכרטיסים הרבים שקיבל נציג המינהל למשחקי היורוליג של קבוצת מכבי תל אביב, מינהל הספורט אינו מתקצב קבוצה זו, ואין לו כל קשר למשחקיה במסגרת תחרויות היורוליג; גם איגוד הכדורסל אינו קשור במשחקים אלה, ועל כן לא נדרש ממנו מתוקף תפקידו באיגוד להיות נוכח בהם כדי לבחון את רמתם המקצועית ולבדוק כיצד מנוצלת תמיכת המינהל, כפי שטען בהסבריו למשרד מבקר המדינה.

5.
קבלת תעודת האיגוד במשך שש שנים, ועוד יותר קבלת הכרטיסים הרבים למשחקי היורוליג של קבוצת מכבי תל אביב, הם קבלת טובת הנאה בניגוד להוראות החוק, התקנות והתקשי"ר, ועל נציג המינהל היתה חובה לדווח על קבלתם לוועדת המתנות במשרד ובהיעדרה לממונים עליו, דבר שלא נעשה. על משרד החינוך ונציבות שירות המדינה לבדוק בהקדם את פעולותיו בעניין קבלת תעודת האיגוד והכרטיסים ולנקוט את כל הצעדים המתחייבים מכך.

6.
בעקבות חוות הדעת בנושא של הלשכה המשפטית במשרד מיולי 2005 וההנחיות שפרסם היועץ המשפטי לממשלה, על משרד החינוך להבהיר בהקדם לכל עובדיו ובכללם לנציגיו באיגודי הספורט ובגופי תרבות את הכללים בעניין קבלת הזמנות, כרטיסים ומינויים לאירועים שונים. נוסף על כך רצוי לתת לכללים אלה ביטוי בנהלים.

7.
על משרד החינוך לבדוק אם נציגיו באיגודי ספורט אחרים קיבלו כרטיסי כניסה לאירועי ספורט ולא דיווחו על כך, ולנקוט בכל הצעדים המתחייבים מכך. על המשרד גם להבהיר בהקדם לכל עובדיו ובכללם נציגיו באיגודי ספורט ובגופי תרבות, את הכללים בעניין קבלת הזמנות, כרטיסים ומינויים לאירועים שונים, ורצוי שאף ייתן לכללים אלה ביטוי בנהליו.

8.
בבית הדין העליון של האיגוד היו חברים במועד הביקורת שלושה שופטים. למרות האמור בחוק יסוד: השפיטה משנת 1984 ובכללי האתיקה מ-1993, הם כיהנו בבית הדין העליון של האיגוד בלא שהיה להם היתר בכתב של נשיא בית המשפט העליון ושל שר המשפטים כמתחייב מחוק היסוד.

9.
משנחקק חוק היסוד: השפיטה, היה על השופטים לפעול לקבלת אישורים מהגורמים המוסמכים, ומכל מקום היתר לפעילות בגוף אחד אין בו כדי להתיר פעילות בגופים אחרים. על השופטים להקפיד לבקש היתר מבעלי התפקידים המפורטים בחוק היסוד ולהימנע מכל פעילות כל עוד לא ניתן להם ההיתר הנדרש בכתב. מן הראוי גם שההיתר יינתן לפרק זמן מוגבל שייקבע, ויהיה צורך לחדשו מדי פעם בפעם, כדי לאפשר לבעלי התפקידים האמורים לשקול אותו מחדש. 

10.
שופט א' המציא למשרד מבקר המדינה היתרים שנתנו לו מנהל בתי המשפט דאז וועדת האתיקה של השופטים לפעילויות שונות בגופי ספורט. ואולם מנהל בתי המשפט וועדת האתיקה של השופטים לא הוסמכו בחוק היסוד או בכללי האתיקה משנת 1993 לתת לשופטים היתרים לעסוק בעיסוק נוסף. 

11.
על הגורמים המופקדים על יישום חוק היסוד וכללי האתיקה מ-1993 ועל פעילותו של מינהל בתי המשפט, להוציא הנחיית רענון לכל הנוגעים בדבר לגבי הגורמים המוסמכים לתת לשופטים היתרים לעסוק בעיסוק נוסף, לרבות הבהרת הקושי שעליו הצביע מנהל בתי המשפט. 

12.
לא מן הנמנע ששופטים פועלים גם במוסדות של איגודי ספורט אחרים. לפיכך המליץ מבקר המדינה באוקטובר 2005 לנשיא בית המשפט העליון, כבוד השופט אהרן ברק, ולשרת המשפטים, גב' ציפי לבני, לשקול להוציא לכל השופטים בישראל הנחיית רענון של הוראות חוק היסוד וכללי האתיקה מ-1993.

13.
מן הראוי שעמדת שרת המשפטים בעניין עיסוקים נוספים של שופטים מכהנים, כפי שבאה לידי ביטוי בתשובתה למשרד מבקר המדינה, כי יש לבקש אישור לעיסוק נוסף או לתפקיד ציבורי אחר מדי שנה בשנה, ואין לראות באישור שניתן אישור שאינו מוגבל בזמן; ולא יינתן אישור לעבודה נוספת לשופט המצוי בפיגור במתן פסקי דין, ואין בכוונתה לאשר חברות שופטים בעמותות למיניהן ובוועדים מנהלים של ארגונים, שכן היא רואה בכך בעיה עקרונית, תקבל ביטוי מחייב בהנחיות מפורטות של מנהל בתי המשפט, וההנחיות יובאו בהקדם לידיעת השופטים. 

14.
שלושת השופטים קיבלו מהאיגוד בשנים שכיהנו בבית הדין העליון את תעודת האיגוד, שהיא למעשה מינוי רב-שנתי, המקנה זכות כניסה ללא תשלום לכל משחקי הכדורסל שמארגן האיגוד (תחרויות ליגות הכדורסל, גביע המדינה ומשחקי נבחרת ישראל). שניים מהם (שופטים א' וב') גם קיבלו מהאיגוד כרטיסי הזמנה למשחקי קבוצת מכבי תל אביב בתחרויות היורוליג, שמקבל האיגוד ללא תשלום מהקבוצה. יצוין כי תעודת האיגוד ניתנת לכל חברי הנהלת האיגוד ומוסדותיו, וכרטיסי ההזמנה למשחקי היורוליג ניתנו גם ליתר חברי בית הדין העליון.

15.
מאחר שאין מדובר באירוע חד-פעמי, אלא בתעודה שהיא למעשה מינוי רב-שנתי ובכרטיסים למשחקי כדורסל רבים, על שלושת השופטים היה להימנע מלקבל את תעודת האיגוד, ועל שופטים א' וב' היה להימנע מלקבל כרטיסי הזמנה למשחקי מכבי תל אביב ביורוליג. העובדה שלא עשו כן אינה עולה בקנה אחד עם המלצות ועדת השופט בדימוס משה לנדוי ועם כללי האתיקה מ-1993.

16.
ההחלטה אם יש לנקוט צעדים כלפי שלושת השופטים היא עניין לשר המשפטים ולנשיא בית המשפט העליון. כיוון שמינהל בתי המשפט הביא את ממצאי הביקורת לידיעת נציבת תלונות הציבור על שופטים, הפועלת על פי חוק נציב תלונות הציבור על שופטים, התשס"ב-2002. יש מקום, לדעת משרד מבקר המדינה, כי הנציבה תמשיך ותטפל בעניין זה. 

17.
משרד המשפטים, היועצת המשפטית לאגף המכס ונש"מ היו ערים לכהונתו של מנהל רשות המסים בהנהלת האיגוד, ועל כן התבקשו ממנו הבהרות בעניין ניגוד העניינים האפשרי בין תפקידיו בהנהלת האיגוד לתפקידו המיועד כמנהל אגף המכס והמע"מ, כדי לבחון את המתחייב מכך בהסדר למניעת ניגוד עניינים.

18.
ב-13.9.01 כתב הגורם המטפל במשרד המשפטים למשנה ליועץ המשפטי לממשלה (אזרחי) דאז בעניין המגבלות שיחולו עליו נוכח פעילותו באיגוד הכדורסל, כי קיימות שלוש מגבלות חלופות. ב-16.9.01 התקיימה ישיבה אצל היועץ המשפטי לממשלה בעניין הנושאים שטרם הוסדרו לקראת השלמת ההסדר עם מנהל רשות המסים. לא נמצאו מסמכים המעידים שהיועץ המשפטי לממשלה השיב על השאלות שנשאל במכתב מ-13.9.01. 

19.
לפי מסמכי משרד המשפטים לא ניתן לדעת מדוע מצא המשרד לנכון להגביל את פעילותו בתפקיד מנהל אגף המכס והמע"מ, על פי עמדתה של היועצת המשפטית לאגף המכס והמע"מ, רק בתחום של סיווג קבוצות ספורט כמלכ"רים. 
20.
ההודעה של מנהל רשות המסים באמצעות בא כוחו מ-12.9.01 למשרד המשפטים שלפיה אין איגוד הכדורסל עוסק בענייני רכש ופעילותו באיגוד מוגבלת לתחום המקצועי בלבד; הצהרתו מ-20.9.01 לפני נש"מ כי תפקידיו באיגוד מתמצים בתפקיד יו"ר הוועדה המקצועית בלבד והוא לא יהיה מעורב בשום נושא כספי באיגוד; החלטות נש"מ בהצהרה לאשר את חברותו של מנהל רשות המסים בוועדה המקצועית בלבד, והמסקנה של הגורם המטפל במשרד המשפטים כי מנהל רשות המסים "הינו חבר ההנהלה המקצועית בלבד, אינו עוסק בכספים, ולאיגוד אין פעילות כלכלית" כפי שבאה לידי ביטוי כאמור במכתבו מ-13.9.01 ליועץ המשפטי לממשלה - כל אלה לא קיבלו כל ביטוי בהסדר הראשון אף שהיו הבסיס העיקרי להחלטות שקיבלו נש"מ, משרד המשפטים והיועצת המשפטית לאגף המכס והמע"מ בעניין הסדרת מניעת ניגוד העניינים לגבי פעילותו של מנהל רשות המסים באיגוד הכדורסל.

21.
המידע שמסר מנהל רשות המסים במישרין ובאמצעות בא כוחו על פעילותו של האיגוד ועל תפקידיו במוסדותיו לא היה מדויק ומלא, ובדיעבד התברר כי היה בו כדי להטעות. 

22.
במגעים לגיבוש ההסדר הראשון לא דיווח מנהל רשות המסים ליועצת המשפטית לאגף המכס והמע"מ, לנש"מ ולמשרד המשפטים, באופן מלא וברור, על היקף פעילותו הכלכלית והמסחרית של איגוד הכדורסל ועל כל תפקידיו ופעילויותיו באיגוד והמשתמע והמתחייב מהם. 

23.
בהנהלת האיגוד ובנשיאותו חברים, בין היתר, אנשי עסקים שהם בעלים של קבוצות כדורסל ושל חברות מסחריות וכלכליות; מנהל רשות המסים השתתף לפני כניסתו לתפקיד מנהל אגף המכס והמע"מ בחלק מישיבות הנשיאות וההנהלה של האיגוד שבהן נדונו נושאים כלכליים ומסחריים, וקיבל באופן שוטף, כחבר מוסדות אלה, את הפרוטוקולים של כל ישיבותיהן, ועל כן הוא היה מודע לכל הנושאים שנדונו בהן ולהחלטות שהתקבלו בהן. מנהל רשות המסים לא דיווח על עובדות אלה, וגם הגורמים שעסקו בגיבוש ההסדר הראשון לא עמדו על עובדות אלה ומשמעויותיהן.

24.
נוכח פעילותו הכלכלית והמסחרית של האיגוד, היה פוטנציאל לניגוד עניינים בין פעילותו של מנהל רשות המסים במוסדות האיגוד לתפקידו כמנהל אגף המכס והמע"מ. ואף אם לא יתקיים ניגוד עניינים בפועל - אפשר שתיווצר מראית עין של השפעה.

25.
לא נמצאו מסמכים המעידים כי מלבד הבירורים שנעשו עם מנהל רשות המסים במישרין ובאמצעות בא כוחו ואשר באו לידי ביטוי בהודעה ובהצהרה, בדקו הגורמים האמורים ולו באופן ראשוני בלבד את פעילות איגוד הכדורסל ופעילותו של מנהל רשות המסים במוסדות האיגוד ואת המידע שמסר ולפיו פעילותו באיגוד מוגבלת לתחום המקצועי בלבד. יתרה מזו, שלא כמו בשאלון ובקורות החיים, לגבי ההבהרות בעניין פעילותו של מנהל רשות המסים באיגוד, לא דרשו גורמים אלה שמנהל רשות המסים יאשר את המידע שמסר בחתימתו. 

26.
בהסדר ניתנה הדעת רק לפעילותו של מנהל רשות המסים בוועדה המקצועית של האיגוד וגם זאת באופן חלקי בלבד, ונקבע בעניין איגוד הכדורסל, כי במסגרת תפקידו כמנהל אגף המכס והמע"מ הוא יימנע רק מעיסוק בעניינים הקשורים לסיווג קבוצות ספורט כמלכ"רים. ההודעה של מנהל רשות המסים באמצעות בא כוחו והצהרתו ומידע נוסף שהיה בידי נש"מ ומשרד המשפטים על פעילותו באיגוד, לא קיבלו כל ביטוי בהסדר הראשון אף שהיו הבסיס העיקרי להחלטות שקיבלו הגורמים המעורבים בהכנת ההסדר בדבר הגבלת פעילותו של מנהל רשות המסים באיגוד הכדורסל.
27.
המידע הלא מדויק והלא מלא שמסר מנהל רשות המסים במישרין ובאמצעות בא כוחו, בצירוף העובדה שהגורמים השותפים להכנת ההסדר הראשון לא בדקו את המידע ולו באופן ראשוני בלבד, הביא לכך שבהסדר ניתנה הדעת רק לפעילותו של מנהל רשות המסים בוועדה המקצועית של האיגוד וגם זאת באופן חלקי בלבד.

28.
ראוי היה שהגורמים השותפים להכנת ההסדר יבדקו את סוגיית ניגוד העניינים שמעוררת הפעילות באיגוד הכדורסל באותה יסודיות שבה בדקו את הסוגיות שעוררה פעילותו המסחרית והעסקית של מנהל רשות המסים. היה עליהם לעמוד על המתחייב מאופי הפעילות של איגוד הכדורסל, מתפקידי הנהלתו ונשיאותו ומתפקידי מנהל רשות המסים בהם ועל כל המתחייב והמשתמע מתפקידו כיו"ר הוועדה המקצועית. היה עליהם גם לבדוק באיזו מידה יש לתפקידיו הקודמים באיגוד כגזבר ומנהל כספים ויו"ר ועדת שיווק קשר לפעילות אגף המכס והמע"מ. כמו כן היה עליהם לבדוק את מכלול הנושאים בתחום הספורט ובענף הכדורסל שיש להם היבטים כלכליים ומסחריים והיבטי מיסוי הקשורים לפעילות אגף המכס והמע"מ, שהיו מודעים אליהם, ולתת לתוצאות הבדיקות האמורות ביטוי ראוי בהסדר. למצער, היה ראוי לתת ביטוי למה שנאמר בהודעה ובהצהרה או לבקש ממנהל רשות המסים לאשר בחתימתו את המידע שמסר. 

29.
גם לאחר ההצהרה והחתימה על ההסדר הראשון השתתף מנהל רשות המסים בחלק מישיבות נשיאות האיגוד והנהלתו שבהן נדונו נושאים כלכליים ומסחריים והמשיך לקבל את הפרוטוקולים של כל ישיבותיהן, לרבות ישיבה שעסקה בנושא מיסוי, בלא שהושמטו מהם קטעים בנושאים שלגביהם היה לכאורה בניגוד עניינים. על כן הוא ידע על כל ההחלטות הכלכליות והמסחריות של האיגוד, גם אלה שהעמידו אותו לכאורה במצב של ניגוד עניינים.

30.
ביוני 2002 הקים האיגוד בשיתוף קבוצות ליגת העל בכדורסל חברה פרטית בשם "מינהלת ליגת-העל בכדורסל 2002 (בע"מ)". חברה זו מפעילה את ליגת העל בכדורסל ומפקחת עליה. אף שמדובר היה בשינוי מהותי לא דיווח מנהל רשות המסים לנש"מ, למשרד המשפטים או ליועץ המשפטי לאגף המכס על הקמת החברה ועל פעילותה המסחרית והכלכלית, וכן על נוכחותו בחלק מישיבות הנשיאות וההנהלה של האיגוד שנדונו בהם נושאים הקשורים בחברה, ועל כך שהוא מקבל את הפרוטוקולים של כל ישיבותיהן. 
31.
החתימה על ההסדר השני 9 חודשים לאחר כניסתו של מנהל רשות המסים לתפקידו המורחב וכ-14 חודשים לאחר החלטת הממשלה על מינויו לתפקיד זה אינה עולה בקנה אחד עם סדרי מינהל תקין ועם הוראות נש"מ והתקשי"ר בעניין זה. מאחר שהתפקיד החדש הוא אחד התפקידים הרגישים והחשובים בשירות הציבורי והוא מקנה סמכויות ניכרות ונרחבות יותר, על נש"מ ומשרד המשפטים היה שלא לאשר את כניסתו של מנהל רשות המסים לתפקיד עד להשלמת הסדר חדש המתייחס כראוי לתפקידו החדש. נש"מ ומשרד המשפטים לא פעלו כנדרש בעניין זה. 

32.
גם במהלכים לגיבוש ההסדר השני לא דיווח מנהל רשות המסים לגורמים השותפים להכנת ההסדר, כי הוא חבר בנשיאות האיגוד ובהנהלתו שעוסקות, כאמור, גם בנושאים כלכליים ומסחריים ובהיבטי מיסוי, וכי הוא משתתף בחלק מישיבותיהן ומקבל במלואם את הפרוטוקולים של כל ישיבותיהן בלא שהושמטו מהם קטעים בנושאים שלגביהם היה לכאורה בניגוד עניינים, ועל כן הוא מודע לכל הנושאים וההחלטות שהתקבלו בהן. מנהל רשות המסים גם לא דיווח על כל המתחייב והמשתמע מתפקידו כיו"ר הוועדה המקצועית ועל כך שבהנהלת האיגוד ובנשיאותו חברים כאמור, בין היתר, אנשי עסקים שהם בעלים של קבוצות כדורסל ושל חברות כלכליות ומסחריות, אף שיש לדבר השפעה על תפקידו המיועד ועל הצורך בהסדרתו. 

33.
בפברואר 2005 החליטה הנהלת האיגוד למנות את מנהל רשות המסים לדירקטור בחברת מינהלת הליגה ומינויו נכנס לתוקף באותו מועד. מעמדם של הדירקטורים מטעם איגוד הכדורסל בדירקטוריון החברה זהה למעמדם של הדירקטורים נציגי הקבוצות וכולל זכות הצבעה. מנהל רשות המסים לא דיווח לגורמים האמורים כי בפברואר 2005, עוד לפני חתימת ההסדר השני, הוא מונה גם לדירקטור בחברה פרטית שעיקר עיסוקה הוא בנושאים כלכליים ומסחריים - חברת מינהלת הליגה - מינוי שהומלץ עליו כבר באוגוסט 2004. יצוין כי מנהל רשות המסים גם לא דיווח על חברותו זו לגורמים האמורים, עד אוגוסט 2005, מועד הביקורת של משרד מבקר המדינה בנושא, והדבר התגלה רק בביקורת. לדעת משרד מבקר המדינה, יש לראות בחומרה את כהונתו של מנהל רשות המסים כדירקטור בחברת מינהלת הליגה ואת אי-דיווחו על כך לגורמים השותפים להכנת ההסדר, על אף חובתו לעשות כן. 

34.
על מנהל רשות המסים הייתה מוטלת החובה לדווח לגורמים האמורים על התוכן המלא של תפקידיו במוסדות האיגוד, כדי שהפוטנציאל לניגוד העניינים בהם, ייבחן לנוכח הכוונה למנותו גם לנציב מס הכנסה ומיסוי מקרקעין ולמנהל רשות המסים, שהוא כאמור אחד התפקידים הרגישים והחשובים בשירות הציבורי. כן היה עליו לדווח על קשרי הגומלין הכספיים של האיגוד עם חברת מינהלת הליגה; ובאוגוסט 2004 היה עליו להודיע על כוונת האיגוד למנותו לדירקטור בחברה זו ובפברואר 2005 על מינויו לתפקיד.

35.
הגורמים השותפים להכנת ההסדר לא בדקו מחדש וביסודיות את פעולות האיגוד ואת תפקידיו של מנהל רשות המסים במוסדותיו נוכח השינוי הניכר בהיקף סמכויותיו בתפקידו השני ונוכח חלוף הזמן ממועד הכנת ההסדר הראשון. 

36.
הגבלת הפעילות של מנהל רשות המסים גם בהסדר השני רק בתחום הסיווג של קבוצות ספורט כמלכר"ים לא הייתה תקינה, מאחר שקיימים נושאים רבים ומגוונים בתחום הספורט ובענף הכדורסל, באיגוד הכדורסל ובחברת מינהלת הליגה שיש להם היבטים כלכליים ומסחריים והיבטי מיסוי. על הגורמים האמורים היה לבחון באופן יסודי אם נושאים אלה מעוררים חשש לניגוד עניינים, בעקבות מינויו הגם לנציב מס הכנסה ומיסוי מקרקעין, ואם יש צורך להסדירם בהסדר השני.
37.
היועצת המשפטית לאגף המכס והמע"מ והיועץ המשפטי שהחליף אותה ואחר כך מונה ליועץ המשפטי לרשות המסים, המכירים באופן יסודי את תחומי העיסוק של אגף המכס והמע"מ ונציבות מס הכנסה, לא סייעו די הצורך לנש"מ ולמשרד המשפטים, במהלך גיבוש שני ההסדרים למניעת ניגוד עניינים, לקבל את מלוא המידע באשר לפוטנציאל לניגוד עניינים בין תפקידיו באיגוד לבין תפקידיו כמנהל אגף המכס והמע"מ וכנציב מס הכנסה ומיסוי מקרקעין, ולא התריעו לפניהם על הנושאים הרבים שבתחום הספורט, ענף הכדורסל ואיגוד הכדורסל שבטיפול גופים אלה. נש"מ ומשרד המשפטים היו צריכים לדרוש ביוזמתם מבעלי תפקידים אלה להרחיב את היריעה ולהעמיד לרשותם את מלוא המידע בעניין זה.

38.
בתקופה שבה כיהן גם כנציב מס הכנסה ומיסוי מקרקעין הוא נקלע למצבים המעלים חשש לניגוד עניינים בין תפקידיו במוסדות איגוד הכדורסל וכדירקטור בחברת מינהלת הליגה לתפקידו כמנהל רשות המסים. הוא הוסיף להשתתף בחלק מישיבות נשיאות האיגוד והנהלתו שנדונו בהן נושאים כלכליים ומסחריים, שבהם עוסק האיגוד, וקיבל את הפרוטוקולים של כל ישיבותיהן, לרבות ישיבות שעסקו בנושאי מיסוי, ועל כן הוא היה מודע לכל הנושאים שנדונו בהן וההחלטות שהתקבלו בהן. 
39.
הפרוטוקולים של כל ישיבות הדירקטוריון של החברה הובאו לידיעתו של מנהל רשות המסים, בלא שהושמטו מהם קטעים בנושאים שלגביהם היה לכאורה בניגוד עניינים, ועל כן הוא היה מודע לכל הנושאים שנדונו בהם ולהחלטות שהתקבלו בהן. החשש לניגוד עניינים בפעילותו במוסדות איגוד הכדורסל ובחברת מינהלת הליגה התגבר בשל עצם העובדה שגופים אלה דנו בנושאים כלכליים ומסחריים ובהיבטי מיסוי, ומנהל רשות המסים השתתף בחלק מאותם דיונים וקיבל את הפרוטוקולים של יתרם ולכן ידע אילו נושאים נדונו בהם ומה הוחלט בעניינם.

40.
על אף הפגישה של נציגי משרד מבקר המדינה עם מנהל רשות המסים ופניית משרד המשפטים אליו, בדבר פעילויותיו במסגרת איגוד הכדורסל, הוא השתתף בישיבה שקיים דירקטוריון חברת מינהלת הליגה ב-31.8.05, שבה התקבלו, בין היתר, החלטות בנושאים כלכליים ובכללם העברת כספים מהחברה לקבוצות בליגת העל ולאיגוד הכדורסל. 
41.
היחידה בנש"מ שטיפלה בבקשותיו של מנהל רשות המסים לקבל היתר לעבודה פרטית באיגוד, לא ידעה כי מנהל רשות המסים מסר ליחידה אחרת בנש"מ, שעסקה בגיבוש ההסדרים למניעת ניגוד עניינים, שעיסוקו באיגוד מתמצה בפעילותו בוועדה המקצועית, וכי על בסיס מידע זה אישרה היחידה האחרת את פעילותו באיגוד. עקב כך ניתנו למנהל רשות המסים ההיתרים לעבודה פרטית בלא שניתנה הדעת על השוני בפרטים ועל ניגוד העניינים האפשרי שעיסוקיו בהנהלה ובנשיאות יוצרים. כדי למנוע ליקויים דומים על נש"מ להבטיח שמידע על עובד מדינה או על מועמד לתפקיד ציבורי שנמסר ליחידה אחת שלה, יובא במלואו לידיעת יחידותיה המטפלות בהיבטים אחרים של תפקודו. 

42.
מינויו של מנהל רשות המסים לדירקטור בחברת מינהלת הליגה בפברואר  2005, היה שינוי מהותי במקום העבודה הפרטי. ואולם מנהל רשות המסים לא הגיש בקשה להיתר עבודה חדש בעקבות מינוי זה וגם לא הביא עובדות חשובות אלה באופן אחר לידיעת נש"מ.
43.
תהליך מתן היתרי העבודה הפרטית, שהיה בו כדי לספק לנש"מ הזדמנות נוספת לבדוק את סוגיית ניגוד העניינים של מנהל רשות המסים, בוצע על ידה ללא שיקול דעת נוסף וללא בדיקה. בכך הוחמצה הזדמנות נוספת לעמוד על הפוטנציאל לניגוד עניינים בעניין פעילותו של מנהל רשות המסים באיגוד הכדורסל ועל היקפו של פוטנציאל זה.

44.
גם אם תפקידו של מנהל רשות המסים כיו"ר הוועדה המקצועית חייב נוכחות במשחקים וכפועל יוצא מכך לקבל את תעודת האיגוד והמינוי, לאור כללי מינהל תקין מן הראוי היה כי במסגרת הצהרותיו ובבקשות להיתר עבודה פרטית ידווח על קבלתם, כדי שנש"מ ורשות המסים יוכלו לבחון אם הדבר ראוי לנוכח מעמדו הציבורי הבכיר ואם אין בו כדי לפגוע בדימוי של השירות הציבורי.

45.
בקבלת תעודת האיגוד, המינוי והכרטיסים הנוספים בשווי כה רב על ידי מנהל רשות המסים, יש משום טעם לפגם מבחינה ציבורית, זאת נוכח תפקידו הרגיש והחשוב. מן הראוי היה שנש"מ ומשרד המשפטים יבחנו את ההיבטים השונים של הנושא ויסיקו מסקנות בעניין זה.

46.
מנהל רשות המסים לא מסר את מלוא המידע הנדרש על פעילויות האיגוד ועל פעילויותיו במוסדותיו (לרבות בדירקטוריון חברת מינהלת הליגה), אלא שבבירורים בנושא זה שעשו עמו חלק מגופים אלה מסר להם במישרין ובאמצעות בא כוחו מידע שלפיו הצטיירה הפעילות כמצומצמת מכפי שהייתה בפועל.

47.
מכיוון שלצורך גיבוש הסדר למניעת ניגוד עניינים נדרש המועמד לפרט כל מידע על עיסוק העלול להביא למצב ניגוד עניינים כדי שהדבר יוכל להיבחן כראוי, ומקל וחומר משנשאל על כך במפורש, היה על מנהל רשות המסים לפרט את כל פעילויות האיגוד והגורמים הקשורים בו שעשוי להיות להן קשר לתפקידיו הציבוריים ואת מעורבותו בפעילויות אלה. 

48.
גם אם מידע רלוונטי לבחינת מינויו של מועמד הוא זמין וגלוי, אין בכך כדי לפטור את המועמד מהחובה לפרט בבירור ובאופן מלא את המידע הזה בשאלון ובתשובותיו לשאלות שנשאל. גם חובתם של הגורמים הממשלתיים האמורים לבדוק את החשש לניגוד עניינים ולבקש השלמות כשהדבר נדרש, אין בה כדי לפטור מועמד מחובתו הנפרדת לגילוי מלא.

49.
השתתפותו של מנהל רשות המסים בישיבות מוסדות האיגוד ודירקטוריון חברת מינהלת הליגה שבהן נדונו נושאים כלכליים ומסחריים ונושאים שיש להם היבטי מס וקבלת הפרוטוקולים של ישיבותיהם, מצביעים על כך שלא עמד בהתחייבותו למניעת פוטנציאל לניגוד עניינים, ולמעשה החשש אף התגבר.
50.
בהצהרה שנתן מנהל רשות המסים לסגן היועץ המשפטי לנש"מ, הוא קיבל עליו מגבלה רחבה יותר מהמגבלה "להימנע כליל מכל פעילות המערבת היבטים כלכליים ו/או מסחריים אשר אינם נוגעים ישירות להתנהלותו השוטפת של האיגוד", שכן התחייב להימנע מלעסוק "בכל נושא כספי באיגוד הכדורסל, וכי תחום עיסוקו יהיה בצד המקצועי בלבד (יו"ר הוועדה המקצועית העוסקת במינוי המאמנים של נבחרות ישראל, קביעת שיטות משחק, החלטות לגבי העסקת שחקנים זרים וכיו"ב)", ובין היתר לאור הצהרה זו אישרה נש"מ את חברותו בוועדה המקצועית של האיגוד בלבד. מממצאי הביקורת עולה כי לא עמד בהתחייבות זו.

51.
ביום 30.10.2005 התקיים דיון בנושא הסדר ניגוד העניינים ונקיטת הליך משמעתי,  בהשתתפות היועץ המשפטי לממשלה, והוא קיבל החלטות בעקבות המסמכים שהועברו אליו. אין סיכום במשרד המשפטים לדיון זה.

52.
יש מקום שרשות המסים בהתייעצות עם משרד המשפטים ונש"מ ישקלו את הצורך לבחון את ההחלטות שהתקבלו באגף המכס והמע"מ וברשות המסים בתקופה הנדונה, בעניינים הקשורים בנושאי ספורט, איגוד הכדורסל וחברת מינהלת הליגה וגופים כלכליים ומסחריים שהם קשורים עמם, ובעניין אנשי עסקים שחברים במוסדות האיגוד, כדי לוודא שההתחייבויות שנקבעו בהסדרים למניעת ניגוד עניינים מולאו כהלכה.

53.
הליקויים שהועלו בנושא מצביעים על כשל מהותי בטיפול הגורמים הממשלתיים - נש"מ, משרד המשפטים ויחידת היועץ המשפטי לאגף המכס והמע"מ ואחר כך היועץ המשפטי לרשות המסים - בגיבוש ההסדרים למניעת ניגוד עניינים של מנהל רשות המסיםד ובבחינת בקשותיו להיתר עבודה פרטית. לדעת משרד מבקר המדינה, על גופים אלה להפיק בהקדם, כל אחד בתחומו וכולם יחד, לקחים מהליקויים שהועלו בביקורת. מן הראוי שמשרד המשפטים ונש"מ יבחנו ביסודיות את תהליכי גיבוש ההסדרים למניעת ניגוד עניינים ויקבעו נהלים שימנעו את הישנות הליקויים.
ב. 
תגובות המבוקרים

משרד החינוך, התרבות והספורט

1.
התעודה שהיא מינוי רב-שנתי, המקנה זכות כניסה ללא תשלום לכל משחקי הכדורסל, ניתנה לנציג מינהל הספורט רק בשנת 2003. התעודה מקנה כניסה למשחקי ליגה בלבד, ולא למשחקי גביע ומשחקי נבחרת ישראל, מה גם שהכניסה לחלק המשחקים הייתה חופשית.

התעודה ניתנה לאחר שנציג מינהל הספורט נענה בחיוב לפניית האיגוד לשמש בהתנדבות, ללא כל תמורה, כמשקיף במשחקי ליגה של האיגוד, המתקיימים בשעות הערב והלילה, מעבר לשעות עבודתו. פניית האיגוד אליו נעשתה עקב היותו איש מקצוע, מאמן בכיר לשעבר בענף הכדורסל, ואיגוד הכדורסל ביקש לנצל את כישוריו בתחום. התעודה נועדה להסדיר את כניסתו למגרשים ללא בעיות.

בתעודה זו השתמש נציג מינהל הספורט פעמים ספורות בלבד, רק בתוקף תפקידו. 

תעודה זו מתחדשת בכל שנה, ואינה מינוי רב שנתי למעשה. נציג מינהל הספורט נדרש לחדש את התעודה בכל שנה.

2.
לאחר קבלת "נוהל קבלת הזמנות וכרטיסים למופעים ואירועים", מתאריך 28 לפברואר 2006, מטעם היועצת המשפטית של משרד החינוך, התרבות והספורט, יפעל נציג מינהל הספורט על פיו.

3.
נציג מינהל הספורט לא קיבל כרטיס נוסף לכל משחק. על פי נוהל האיגוד, לא מקבלים כרטיסים אלא לאחר ולפי בקשה מפורשת של הזכאים לכל משחק, בנפרד ובהתאם למספר הכרטיסים שיש לאיגוד, מהעוד שבשנת 2005 לא ניתן היה לקבל יותר מכרטיס אחד למשחקי היורוליג של מכבי תל אביב.

4.
נציג מינהל הספורט קיבל לעיתים כרטיסים למשחקי היורוליג של קבוצת מכבי תל אביב מאיגוד הכדורסל, ולא מאגודת מכבי תל אביב, וזאת בתוקף תפקידו באיגוד. על פי נוהל האיגוד, יש להזמין כרטיס מראש, ולהירשם באיגוד לכל משחק בנפרד.

אין כל מערכת יחסים בינו לבין אגודת מכבי תל אביב ו/או איגוד הכדורסל, שיכול או שהיה בסמכותו להשפיע ולגמול לאיגוד.

מינהל הספורט מתקצב את האיגודים על פי קריטריונים ברורים, ואין ביכולו להשפיע על העברת כספים לאיגודים, שלא על פי הקריטריונים.

7.
בעקבות הביקורת, הנחתה הלשכה המשפטית את מינהל הספורט, להימנע מקבלת כרטיסים לאירועי ספורט, עד שהנושא יוסדר על ידי משרד החינוך ומשרד המשפטים. 

בעקבות הנחיית היועץ המשפטי לממשלה מיום 21.11.2005, הועברה למינהל הספורט חוות דעת מטעם הלשכה המשפטית, בנוגע לקבלת הזמנות וכרטיסים למופעים ואירועים. כיום פועל מינהל הספורט על פי ההנחיה החדשה.

מנכ"לית המשרד הורתה להפיץ בחוזר מיוחד את הכללים בעניין קבלת הזמנות, כרטיסים ומינויים לאירועים שונים, לכל העובדים במשרד. בנוסף, יתפרסמו ההנחיות לציבור העובדים, גם בחוזר הסמנכ"ל הבכיר למינהל ולמשאבי אנוש במשרד החינוך.

הנהלת בתי המשפט 

16.
מנהל בתי המשפט הוציא בשלהי שנת 2004, הודעת רענון לשופטים, בנוגע לצורך לבקש אישור נוסף, לפי סעיף 11א לחוק יסוד: השפיטה.

שרת המשפטים, מייד עם כניסתה לתפקיד, קודם למועד הביקורת, הוציאה הנחיות למינהל בתי המשפט, בנוגע לבקשות לאישור והכללים לאישורם. בעקבות זו שונו נוסחי האישור ונקבעו בהם מועדי סיום.

לאחר תחילת הביקורת, הוצא נוהל חדש בעניין זה, לצורך רענון.

במישור ההערות הנוגעות לשופטים מסוימים, והשיקול אילו צעדים יש לנקוט, העבירה הנהלת בתי המשפט, את הנושאים כתלונה לנציבת תלונות הציבור על שופטים. 

נציבת תלונות הציבור על שופטים היא הגוף המוסמך, לאחר בחינת מלוא הנתונים, להציע אילו צעדים יש לנקוט. חוות דעת כתובה הועברה ביום 22.3.2003 לשרת המשפטים ולנשיא בית המשפט העליון, בה נסקרו בפרוטרוט הדברים.

 
הנהלת בתי המשפט תציע לשר ולנשיא בית המשפט העליון לפעול על פי חוות דעת זו, ואז ניתן יהיה לקבוע אם יש מקום לנקוט צעדים, ומהם.

מנהל רשות המסים היוצא

17.
פעילות מנהל רשות המסים היוצא באיגוד הכדורסל, או היקפה, לא הוסתרו על ידו, מן הנציבות.  בכל שנות כהונתו, נעשתה פעילותו בגלוי, וקיבלה גם כיסוי תקשורתי. 
פעילותו באיגוד הכדורסל דווחה לנציבות כל שנה, במסגרת הבקשות להיתר עבודה פרטית.
ההסדר למניעת ניגוד עניינים, אשר נוסח בתיאום בינו לבין משרד המשפטים, מנע חשש לניגוד עניינים.

24.
מנהל רשות המסים קיים במהלך ארבע שנות כהונתו בשירות הציבורי, את החובה שלא להעדיף כל עניין, זולת העניין הציבורי.

עיסוקי מנהל רשות המסים באיגוד הכדורסל, לא נגעו לעניינים הקשורים לתחום עיסוקיו במשרד האוצר. 
כהונתו באיגוד הכדורסל לא פגמה בכהונתו במשרד האוצר.

פעילותו ההתנדבותית באיגוד לא נתפסה על ידו כעיסוק פרטי, המקדם עניין אישי.

משרד האוצר - רשות המסים

28.
מנהל רשות המסים הודיע בהזדמנויות שונות לכל הנוגעים בדבר, כולל הסמנכ"לים הרלוונטיים והיועצים המשפטיים, כי הוא מנוע מלטפל בכל  נושא הספורט  נוכח פעילותו באיגוד הכדורסל. בהתאם, לאורך שנות כהונתו של מנהל רשות המסים בתפקיד, כל סביבתו המקצועית, לרבות הייעוץ המשפטי במשרד, הונחו לא לשתף אותו בשאלות הנוגעות לענייני ספורט. כך גם היה הנוהג בהליכי חקיקה, מול משרד המשפטים. גם משרד המשפטים עודכן, כי אין להביא ענייני ספורט, להכרעתו של מנהל רשות המסים, מאחר שהוא פסל את עצמו מלדון בעניינים אלה, וכך אף היה בפועל. 

בעבודתו של מנהל רשות המסים באגף המכס ומע"מ וברשות המיסים, הוא לא נצמד להגדרה בהסדר ניגוד העניינים, אלא החיל על עצמו נורמה רחבה של העדר טיפול מוחלט מצידו בנושאי הספורט בכלל.

נציבות שירות המדינה

31.
עיסוקיו של מנהל רשות המסים היוצא, הובאו לידיעתה של הלשכה המשפטית בנש"מ, קודם במסגרת הכנת הסדר למניעת "ניגוד-עניינים", עם כניסתו לתפקיד מנהל אגף המכס ומע"מ, ולאחר מכן לצורך עדכון ההסדר, עם מינויו למנהל רשות-המיסים.
נציבות שירות המדינה , ביחד עם צוות מלשכת המשנה ליועץ המשפטי לממשלה, מכינים נוהל לעריכת הסדרים למניעת "ניגוד-עניינים" לעובדי ציבור.
טיוטת הנוהל מופצת עתה בין היועצים המשפטים במשרדי הממשלה וביחידות הסמך הממשלתיות. לאחר קבלת הערותיהם, תופץ טיוטת הנוהל כהנחיית היועץ המשפטי לממשלה, ובמסגרת פרסומי התקשי"ר. 

מנהל רשות המסים היוצא

33.34.
 לעניין כהונת מנהל רשות המסים במינהלת הליגה ("המינהלת") – למינהלת הועברו כל הסמכויות שהיו מסורות לאיגוד בכל הנוגע לליגת העל בכדורסל. 

לא היה במינויו לדירקטור במינהלת, כנציג איגוד הכדורסל וכשומר על ענייניו של האיגוד במינהלת, כדי לחרוג מן ההיתרים שניתנו לו, אשר אושרו ונבחנו על ידי הגורמים הרלוונטיים, שכן מדובר בשינוי מבני וארגוני בלבד, שאין כל מהות בצידו. 

חברותו בדירקטוריון המינהלת לא דרשה ממנו מעורבות בנושאים שלא טופלו על ידו כיו"ר הוועדה המקצועית באיגוד, ולא הצריכה כלל שעות עבודה נוספות.

על מנת למנוע לזות שפתיים וצל צילו של ספק, ועל מנת להימנע מויכוחים מיותרים, מיד לאחר שנודעה לו עמדתו של משרד המשפטים, על פיה מינוי זה אינו עולה בקנה אחד עם ההיתרים שניתנו לו – ניתנה על ידו, בו ביום,  הודעה בדבר הפסקת פעילותו כדירקטור במינהלת. 

38.
במהלך תקופת כהונתו, הודיע מנהל רשות המסים בהזדמנויות שונות, לכל הנוגעים בדבר, כולל הסמנכ"לים הרלוונטיים וליועציה המשפטיים של רשות המסים, כי הינו מנוע מלטפל בכל נושאי הספורט, נוכח פעילותו באיגוד הכדורסל. בהתאם, לאורך שנות כהונתו בתפקיד, סביבתו המקצועית הונחתה לא לשתף אותו בשאלות הנוגעות לענייני ספורט.

לדעת מנהל רשות המסים, אין מקום לקביעה כי יש מקום לבחון מחדש החלטות שנתקבלו במהלך תקופת כהונתו, על מנת לוודא, כי ההתחייבויות שנקבעו בהסדרים למניעת "ניגוד עניינים", מולאו כהלכה.
39.
בישיבות שבהן נכח מנהל רשות המסים, נדונו נושאים פנימיים של האיגוד. עיון בפרוטוקולים, של אותן ישיבות מלמד, כי לא נדון באף אחת מן הישיבות, נושא כלשהו המעלה חשש ל"ניגוד עניינים".  
בכל הנוגע להחלטות רוחביות, אשר נוגעות לכלל הגופים במשק, אין ברלוונטיות שלהן לאיגוד הכדורסל או לגופים הקשורים אליו, כדי להשליך לחשש ל"ניגוד עניינים".

באותם מקרים בהם נתעורר הצורך להכריע בעניינים פרטניים  קונקרטיים, אשר יש להם נגיעה לאיגוד הכדורסל או לגופים הקשורים אליו, הועברו אלה לטיפולם והכרעתם של  הגופים הנוגעים ברשות המסים. 


41.
בכל הנוגע להיתרי העבודה הפרטית, על אף שהיתר ניתן לו שנה אחר שנה, מעיון בהוראות התקשי"ר, לא מוטלת עליו כל חובה לבקש היתר לעבודה פרטית, שהרי עבודה פרטית מוגדרת בתקשי"ר כ"כל עבודה המכניסה שכר, או עיסוק שמטרתו היא קבלת הכנסה או רווחים…". הפעילות באיגוד הכדורסל לא הכניסה כל "שכר", ומטרתה לא היתה "קבלת הכנסה או רווחים". 

לדעת מנהל רשות המסים, גם בכרטיסי הכניסה למשחקי כדורסל לא ניתן לראות "רווח" או "הכנסה".


44.
לדעת מנהל רשות המסים, אין בסיס לחשש לפגיעה בדימוי של השירות הציבורי,  ולטעם לפגם מבחינה ציבורית, נוכחותו במגרשי הכדורסל, לא נתפסה ציבורית או אחרת, כנוכחותה של המשרה בה נשא כמנהל רשות המסים, או כמנהל אגף מכס ומע"מ, אלא כהמשך לתפקידו בענף הכדורסל. 

45.
לעניין כרטיסי כניסה (או תעודת כניסה)  למשחקי כדורסל, שניתנו למנהל רשות המסים על ידי האיגוד, את כרטיסי הכניסה קיבל משנת 1993, זמן רב קודם למינויו לתפקיד. מכאן, שלא התקיימה זיקה בין תפקידו הציבורי, לבין קבלת הכרטיסים. זו היתה גם עמדתם של הגורמים המקצועיים.

משרד האוצר - רשות המסים

52.
לדעת רשות המסים, הגדרת הבדיקה המוצעת על ידי הביקורת רחבה, וספק אם אפשר כלל לקיימה, בהעדר מידע קונקרטי.

53.
לדעת רשות המסים, לא נפל פגם בהתנהלות יחידת היועץ המשפטי ברשות המסים.

ככל שיקבעו על ידי משרד המשפטים ונש"מ נורמות חדשות, ויקבעו נהלים לגיבוש הסדרים עתידיים למניעת ניגוד עניינים, תפעל רשות המסים בהתאם לאותם נהלים.

משרד המשפטים

53.
המשנה ליועץ המשפטי לממשלה (יעוץ) יגבש בתוך שלושה חודשים נוהל, לטיפול בניגוד עניינים והנחיית יועץ משפטי משלימה, אשר יפרטו מיהם הגורמים הרלוונטיים לטפל בנושא, מהי אחריותם ומהם השיקולים שיש לשקול בעת עריכת הסדר למניעת ניגוד עניינים. לעבודה מטה זו שותפה המחלקה המשפטית בנציבות שירות המדינה. 

נהלי העבודה שהתקיימו בפועל, התבססו במידה רבה על ניסיון רב שנים שנצבר בידי מי שעסקו בתחום.

המוסד לביטוח לאומי

תשלום גמלאות למוגבלים בניידות

הגופים המבוקרים: המוסד לביטוח לאומי; משרד האוצר - רשות המסים; משרד הבריאות;  משרד התחבורה

א. 
ריכוז ממצאי הביקורת

1. 
רשימת סעיפי הליקוי החלקיים שקבעו הוועדות הרפואיות במהלך השנים אינה מעוגנת בהסכם ואינה מוכרת לציבור. הדבר גורם חוסר ודאות אצל המוגבלים בניידות בדבר זכאותם להטבות מכוח הסכם הניידות ובדבר שיעור ההטבות. העובדה שסעיפי הליקוי החלקיים לא הוגדרו באופן מוסכם ברשימת הליקויים, ושכל ועדה רפואית מחליטה על כך על דעת עצמה, עלולה לפגוע באחידות ובשוויוניות של ההחלטות המתקבלות. כמו כן, קיים קושי לקיים עליהן בקרת תקינות כפי שהיא מופעלת לגבי ליקויים המעוגנים בהסכם הניידות. 

2. 
סעיף 9(א) לחוק הביטוח הלאומי [נוסח משולב], התשנ"ה-1995, מקנה למוסד סמכות לתת הטבות סוציאליות שלא מכוח החוק, אלא על סמך הסכם בינו ובין הממשלה, ובלבד שההטבות יינתנו "שלא בדרך קבע". מאחר שההסכם קיים כבר משנת 1977, מן הראוי להסדיר בחקיקה ולא בהסכם את הטיפול בנושא ההטבות למוגבלים בניידות. ראוי שהגורמים המופקדים על הנושא - המוסד, משרד הבריאות ומשרד האוצר, המממן את ההטבות מכוח הסכם הניידות, יפעלו לכך שתהיה התאמה בין המדיניות המוצהרת על פי ההסכם ובין הביצוע בפועל. 

3. 
בשל חילוקי דעות בעניין המידע שרשאי המוסד לקבל ממשרד התחבורה והתשלום שעליו לשלם עבורו, אין המוסד מקבל ממשרד התחבורה, בין היתר, נתונים על כלי רכב שאבדו או נגנבו או נהרסו בתאונות, וכן נתונים מרוכזים על תוקפם של רישיונות נהיגה ורישיונות רכב. כתוצאה מכך, אין המוסד יכול לאמת את המידע שמוסרים לו המוגבלים בניידות, ואינו יכול לאתר מוגבלים בניידות שרישיונות הנהיגה ורישיונות הרכב שלהם אינם בתוקף, אם הם לא הודיעו לו על כך. 

4. 
כדי למנוע מתן הלוואות ותשלום קצבאות ניידות למי שאינם זכאים, מן הראוי שהמוסד, בתיאום עם משרד האוצר - האחראי למימון ההסכם, ומשרד התחבורה יגיעו לאלתר להסדר בכל הנוגע להעברת הנתונים הדרושים ממשרד התחבורה. ואם יידרש הדבר, יחדשו את פנייתם ליועץ המשפטי לממשלה שיכריע במחלוקת המשפטית. 

5. 
כל עוד אין למוסד נתונים שוטפים על רישיונות נהיגה ורשיונות רכב, ראוי לדרוש מהמוגבלים בניידות להציג אותם מדי שנה. הפגשת נתונים ממשרד התחבורה תאפשר למוסד לשפר את השירות למוגבלים בניידות, שכן היא תפטור אותם מהצורך להציג אותם למוסד. 

6. 
בהיעדר כלי לאימות הנתונים על רישיונות נהיגה ורישיונות רכב, לעתים נותן המוסד הלוואות עומדות או משלם קצבאות למי שאינם זכאים להן, או שהסכומים של ההלוואות והקצבאות שניתנו גדולים יותר או קטנים יותר מהמגיע. כל עוד אין למוסד נתונים שוטפים על רישיונות נהיגה ורישיונות רכב, וכדי למנוע את תשלום הקצבה למי שאינם זכאים לה, מן הראוי שגם מהטעמים הנ"ל ימשיך המוסד  לדרוש מהמוגבלים בניידות להציג לו רישיונות מדי שנה.

7. 
על פי הוראות המוסד, בנסיבות מיוחדות רשאי פקיד התביעות לרשום במערכת הניידות סוג רכב אחר מהרכב הקובע לגבי אותו מוגבל בניידות ("הזנה בכוח"). רישום באמצעות "הזנה בכוח" עלול להסב נזקים הן למוגבלים בניידות שקצבתם אינה מעודכנת לפי הרכב המגיע להם, והן למוסד העלול לשלם קצבאות גדולות מהמגיע. הואיל ו"הזנה בכוח" עוקפת את הבקרות המובנות במערכת הניידות, יש בה פרצה העלולה לאפשר תשלומים שלא כדין. ה"הזנה בכוח" אינה אמורה לשמש חלופה לרישום התקין במערכת הניידות, ויש להשתמש בה רק במקרים נדירים ומן הראוי, שהמוסד יקיים בקרה הדוקה ושוטפת על הנתונים הנרשמים במערכת בדרך זו.

8. 
כל עוד אין במערכת הניידות בקרות ממוחשבות בעניין שמוגבלים בניידות החולקים רכב משותף, על המוסד לערוך בקרות איכות שיבטיחו שמוגבלים בניידות החולקים רכב משותף יקבלו את הקצבה המגיעה להם. 

9. 
כדי שכל המוגבלים בניידות יקבלו את הקצבה המגיעה להם בגין רמת האיבזור של רכבם, מחובתו של המוסד לשפר את הבקרות הממוחשבות ואת בקרות האיכות על ההחלטות שהוא מקבל בעניין זה. 

ב. תגובת המבוקרים

המוסד לביטוח לאומי

1. 
בסוף שנת 2002 איתר המוסד את כל המקרים בהם נקבע סעיף חלקי או מותאם. נמצא שהשימוש בסעיף חלקי או מותאם נעשה בעיקר בסעיף א/7 ברשימת הליקויים. בהתאם לממצאים הכינה הלשכה לייעוץ רפואי במוסד, הצעה לתיקון סעיף א/7 ברשימת הליקויים אשר הועברה למשרד הבריאות. ההצעה קיבלה את אישורם של המומחים הרלוונטיים במשרד הבריאות. החומר הועבר אל הלשכה המשפטית של המוסד לטיפול בתיקון ההסכם מול הגופים הרלוונטיים – מנהלת המוסד, מועצת המוסד וועדת העבודה והרווחה של הכנסת. הדיון במנהלת המוסד, יתקיים באחת מישיבותיה הקרובות ולא יאוחר מסוף חודש אפריל 2006.

2. 
נושא הסדרת ההטבות למוגבלים בניידות בחקיקה הועלה על ידי המוסד מזמן לזמן בפגישות עם משרד האוצר, אולם לא הגיע לכלל מעשה ואף לא לכלל הצעה, בשל התנגדות האוצר.

סמנכ"ל גמלאות במוסד, תפנה שוב לאוצר במטרה לנסות ולקדם עניין זה, וזאת עד סוף חודש  אפריל 2006.

3-4. 
המוסד יפעל לתיאום פגישה עם משרד התחבורה עד סוף אפריל 2006, במטרה להבין את מקור ההתנגדות להעברת הנתונים למוסד וכיצד ניתן להתגבר עליה.

באם הפגישה עם משרד התחבורה לא תניב תוצאות חיוביות, יחדש המוסד את פנייתו ליועץ המשפטי לממשלה בעניין.

5-6. 
הפתרון הראוי הינו בקבלת מידע ממוחשב ממשרד התחבורה. המוסד פועל לקבל המידע.

7. 
מאז יוני 2005  נחסמה האפשרות בפני פקיד התביעות בסניף, לבצע "הזנה בכוח", ומאז רק פקיד תביעות במטה, רשאי לעשות זאת. באוגוסט 2005 העביר המוסד רשימה של מקרים לבדיקת הסניפים. תחום הניידות יבצע אחת לשנה שליפה של ההזנות בכוח, ויבדוק את כל המקרים.

8. 
תחום הניידות במוסד יפעל להכנת נוהל חדש, לבקרת איכות, לתביעות של מוגבלים בניידות החולקים רכב משותף, במהלך החודשים יוני-דצמבר 2006. הנוהל ייושם עד סוף שנת 2006.

9. 
בעקבות ממצאי דו"ח מבקר המדינה התבקש צוות תקשוב מערכות מידע לבצע תיקון במערכת ניידות, כך שהמערכת תגדיר בעצמה את שיעור הקצבה למי שברשותו רכב לאביזרים מיוחדים, לפי סכום האביזרים שאושרו לתשלום, או שתתריע במקרה בו הפקיד שוגה בהגדרת שיעור הקצבה, למי  שיש לו רכב לאביזרים מיוחדים.

משרד התחבורה

49,54,76 . 
סמנכ"ל בכיר לתנועה וחשב הביטוח הלאומי, הגיעו להסדר בעניין העברת נתונים ממשרד התחבורה לביטוח הלאומי. 



היועץ המשפטי של המוסד לביטוח לאומי, יפנה כנדרש על-פי הדין, ליועצת המשפטית של משרד התחבורה, לעניין המידע אשר הוא מבקש לקבלו ממשרד התחבורה.

מוסדות להשכלה גבוהה

השקעות פיננסיות באוניברסיטאות

תל-אביב, בר-אילן ובן-גוריון בנגב

הגופים המבוקרים: אוניברסיטת בן-גוריון; אוניברסיטת בר-אילן; אוניברסיטת תל-אביב; משרד המשפטים - רשם ההקדשות; המועצה להשכלה גבוהה - הוועדה לתכנון ולתקצוב

א.
ריכוז ממצאי הביקורת

1.
הוראות אוניברסיטת תל-אביב כוללות נוהל כללי בעניין ועדות, שפורסם בשנת 1974, הקובע את דרכי המינוי של ועדות האוניברסיטה, את דרכי פעולתן ואת האחריות להפעלתן. הביקורת העלתה כי הנוהל אינו דן בפעילות הספציפית של כל אחת מהוועדות, בכללן ועדת ההשקעות. 
2.
בספר ועדות הקבע המנהליות של את"א לשנים התש"ס-התשס"ב פורטו שמות חברי ועדת ההשקעות, תפקידיה וסמכויותיה, כפי שנקבעו על ידי הוועד המנהל. בשנים שלאחר מכן לא פורסם ספר כזה ובכתבי המינוי החדשים שניתנו לחברי הוועדה באוגוסט 2004 לא פורטו תפקידיה.

3.
תפקידי ועדת ההשקעות באת"א הוגדרו בספר ועדות הקבע המינהליות כ"גיבוש המלצות להנהלה, לגבי אפיקי ההשקעה". הועלה שהוועדה לא המליצה להנהלת האוניברסיטה באלו אפיקים להשקיע אלא קבעה אותם בעצמה. 

4.
נוכח ההשפעה המרובה שיש לוועדת ההשקעות באת"א על מדיניות ההשקעה בתיק הנכסים הכספיים של את"א ועל תוצאות ההשקעה (במונחים של תשואה וסיכון), מן הראוי לקבוע לה נוהל ייחודי, כפי שנעשה באב"א ובאב"ג. בנוהל יש לכלול הגדרה מפורטת של תפקידי הוועדה, כגון תפקידה בקביעת מדיניות ההשקעות של האוניברסיטה במסגרת מדיניות ההשקעות הכוללת שקבע חבר הנאמנים, קביעת סוגי השקעות והאישור הנדרש לכל אחת מהן, הגדרת תחומי הסמכות והאחריות של כל אחד מבעלי התפקידים הרלבנטיים וקביעת סדרי בקרה עליהם וסדרי התקשרות עם מנהלי תיקים ועם הבנקים. ראוי שהנוהל יכלול כללים בדבר סדרי ניהול הוועדה: תדירות כינוסה, מניין חוקי לישיבותיה, קיום ישיבות באמצעות הטלפון, ורישום פרוטוקול של כל דיון.

5.
תקנון האוניברסיטה באב"א "לבחירת ועדות הועד המנהל ונוהל פעילותן" כולל סעיף הקובע שכל ועדה תקיים מעקב ובקרה בעניין ביצוע החלטותיה באמצעות המתאם שלה, ובתחילת כל ישיבה הוא ימסור לה דוח בעניין זה. עוד נקבע באותו סעיף כי מבקר האוניברסיטה יבדוק במסגרת עבודתו אם הבקרה האמורה אכן נעשית בכל הוועדות. נמצא כי הסעיף האמור לא הוחל על ועדת ההשקעות. יש להביא לידיעת חברי הוועדה מידע מפורט על ביצוע החלטות שהתקבלו בישיבתה הקודמת. כן רצוי שהאוניברסיטה תחיל את הסעיף האמור בתקנון גם על ועדת ההשקעות.

6.
בתקנון החדש של ועדת ההשקעות באב"א נקבעו תפקידי הוועדה האקטיבית ובכללם "הנחיית בעלי התפקידים שעוסקים בהשקעות, ביישום מדיניות ההשקעות שנקבעה ופיקוח עליהם"; וכן "קביעת אמות מידה לבחינת יישום מדיניות ההשקעה שנקבעה". הוועדה האקטיבית לא קבעה אמות מידה לבחינת יישום מדיניות ההשקעה ולפיקוח על מבצעי ההשקעות.

7.
מאחר שאפשר גם בשוגג לסטות ממדיניות ההשקעות שקבעה ועדת ההשקעות באב"א, ראוי שהאוניברסיטה תקבע אמות מידה לבחינת יישום מדיניותה. 

8.
בתקנון ועדת ההשקעות באב"ג נקבע לדווח לוועד הפועל, אחת לארבעה חודשים, על המדיניות וההרכב של ההשקעות הפיננסיות של האוניברסיטה ועל אופן ביצוען.
9.
בוועדת ההשקעות של אב"ג חברים נשיא האוניברסיטה, מנכ"ל האוניברסיטה וארבעה נציגי ציבור. נמצא, כי הוועדה לא דיווחה לוועד המנהל, לא דרך קבע ולא אחת לארבעה חודשים על מדיניות ההשקעות ועל אופן ביצוען. מאחר שלפי תקנון ועדת ההשקעות יש לדווח לוועד המנהל גם על מדיניות ההשקעות הפיננסיות ואופן ביצועה, אין להסתפק במסירת נתונים על תשואת התיק והרכבו.

10.
לצורכי בידוק ובקרה ולמען שלמות הרישומים, רצוי שהפרוטוקולים של ועדות ההשקעות באב"א, את"א ואב"ג, הנותנות הוראות למבצעי ההשקעה בפועל, ירשמו שלא בידי מי שמבצע את החלטות הוועדה ומדווח לה. נמצא שהפרוטוקולים של ועדות ההשקעות נרשמו בידי עובדי האוניברסיטאות שמבצעים את ההשקעות בפועל וגם מדווחים עליהן לוועדה. 
11.
על פי הנוהל הכללי שבהוראות את"א, יו"ר הוועדה יאשר בחתימתו את פרטי הפרוטוקול, והפרוטוקולים של הוועדה יועברו לוועד המנהל. נמצא שיו"ר הוועדה לא חתם על הפרוטוקולים והם לא הועברו לוועד המנהל.

12.
הפרוטוקולים של ישיבות ועדת השקעות באת"א,  לא שיקפו את הדעות השונות של חברי הוועדה.הפרוטוקולים לא משקפים, ולו בתמציתיות, את מהלך הדיונים. כמו כן החלטות שהתקבלו לא נומקו. בשל כל זאת אין לדעת אילו חלופות הוצגו לפני הוועדה (אם הוצגו) ועל סמך אילו שיקולים התקבלו החלטותיה.

13.
באוניברסיטת בן-גוריון (אב"ג), אוניברסיטת בר-אילן (אב"א) ובאוניברסיטת תל-אביב  (את"א), הגורם המבצע את החלטות ועדת ההשקעות הוא שרשם את הפרוטוקולים של ישיבות הוועדה. באוניברסיטת תל-אביב יו"ר הוועדה לא חתם על פרוטוקולים; בפרוטוקולים לא נרשמו מהלכי הדיונים, אילו חלופות הוצגו בפני הוועדה והנימוקים להחלטותיה ולכן אין לדעת כיצד הן התקבלו. מהפרוטוקולים אין לדעת אם הוועדה בדקה אם יושמו החלטותיה.

14.
נוכח היקף הסכומים שוועדת השקעות באת"א מטפלת בהם וחשיבות החלטותיה יש לרשום בפרוטוקולים את עיקרי הדברים שנאמרו בדיוניה, עיקרי המחלוקות, החלטות מנומקות שנתקבלו בעניין אפיקי השקעות, דרכי פעולה, הגורם המבצע ולוחות זמנים. כמו כן על הוועדה למסור את הפרוטוקולים לחתימת יו"ר הוועדה ולאחר מכן לוועד המנהל, כפי שנקבע בנוהל הכללי שבהוראות האוניברסיטה. 

15.
באוניברסיטת בר-אילן נמצאו תשע פעולות השקעה, שבוצעו ללא תיעוד על התייעצויות שקדמו להן עם אחד מחברי הוועדה, שנבחר על ידה כמי שרשאי לאשר פעולות אלה.
16.
מאוגוסט 2004 עד אפריל 2005 התקיימו חמש ישיבות של ועדת השקעות באת"א, חבר אחד נעדר מארבע ישיבות ושני חברים נעדרו משלוש ישיבות.

17.
רצוי שאת"א תקבע כללים בדבר נוכחות חברי הוועדה בישיבותיה ובכלל זה מינוי חברים חדשים במקום אלה שנעדרים מהישיבות בתדירות גבוהה.

18.
לפי התקנון "לבחירת ועדות הועד המנהל ונוהל פעילותן", באוניברסיטת בר-אילן, כל ועדה תיבחר לתקופה של שנתיים. משרד מבקר המדינה בדק את תדירות השתתפותם של חברי ועדת ההשקעות בישיבות שקיימה במהלך התקופה נובמבר 2002-אוקטובר 2004
. באותה תקופה התכנסה הוועדה שש פעמים. שני חברי ועדה לא נכחו בשום ישיבה. חבר אחר נכח בישיבה אחת בלבד. החברים שנעדרו מישיבותיה הוחלפו רק בתום תקופת הכהונה של הוועדה. על אב"א לשקול קביעת כללים שיאפשרו החלפת חברי ועדה המרבים להיעדר מישיבותיה אף במהלך תקופת כהונתם בוועדה.

19.
על פי תקנון ועדת ההשקעות באוניברסיטת בן-גוריון, הנשיא והמנכ"ל של אב"ג חברים בוועדת ההשקעות בתוקף תפקידם. בין ינואר 2004 לדצמבר 2004 התקיימו תשע ישיבות של הוועדה. נשיא האוניברסיטה השתתף בישיבה אחת בלבד. נוכח העובדה שהנשיא ממעט להשתתף בישיבות הוועדה, על האוניברסיטה לשקול לשנות את תקנון הוועדה ולקבוע בו שהנשיא יוכל להסמיך נציג מטעמו שישתתף בישיבות. 
20.
לקראת דיוני הוועדה באוניברסיטת בר-אילן, מכין מנהל מחלקת קרנות והשקעות את דוח ההשקעות המפרט את הרכב תיק ההשקעות, והדוח מוגש לחברי הוועדה על ידי המשנה למנכ"ל לענייני כספים (להלן - המשנה למנכ"ל). שניהם עוסקים בפועל בביצוע השקעות והוועדה אמורה לפקח עליהם.

21.
לנוכח הסכומים הגבוהים שבהם מדובר באב"א, ומכיוון שפעולות ההשקעה מבוצעות בידי שני אנשים בלבד, ראוי שגורם מטעם הוועדה, שאינו מעורב בניהול השוטף של ההשקעות יבדוק את הדוח ויגיש אותו לעיון חברי הוועדה. 

22.
כדי שהדיונים בוועדת ההשקעות באב"א יהיו יעילים ראוי למסור את המסמכים הרלוונטיים לעיון חבריה ימים מספר לפני מועד התכנסותה. הביקורת העלתה, כי באב"א נמסרו דוחות ההשקעות לידי חברי הוועדה ביום שבו התקיימו הישיבות ולא נותר להם זמן מספיק לעיין בו ולהתכונן כראוי.

23.
העובדה שמדובר באנשים אמינים בוועדת ההשקעות באב"א אינה פוטרת את האוניברסיטה מלפעול לקיום בקרות, שנועדו למנוע פעולות השקעה המנוגדות להנחיות הוועדה. רצוי שחברי הוועדה יקבלו לעיון דוח תנועות כספיות מהבנקים ובו מפורטות פעולות ההשקעה שנעשו בין ישיבה לישיבה. 

24.
לקראת דיוני הוועדה באוניברסיטת בן-גוריון הכין אגף הכספים של האוניברסיטה לחברי הוועדה דוח המפרט את הפעילות המהותית שנעשתה בין ישיבה לישיבה בתיק המניות שמנהלת האוניברסיטה. דוח הפעולות המהותיות המוגש לחברי הוועדה נערך בידי מנהל ההשקעות ואינו נבדק בידי גורם אחר. בשל הצורך להעמיק את הבקרה ולהקפיד על הפרדת תפקידים, מן הראוי כי גורם מטעם הוועדה, שאינו מעורב בניהול השוטף של ההשקעות, יבדוק את הדוח ויגיש אותו לעיון חברי הוועדה. 
25.
ועדת ההשקעות של אב"ג החליטה בספטמבר 2004 להגדיל באחוז אחד את רכיב המניות בתיק ההשקעות של האוניברסיטה ולרכוש מניות בסך 12 מיליון ש"ח, במטרה לנהלן באופן עצמאי. כן החליטה הוועדה להקים פורום מצומצם ולמנות לו את יו"ר הוועדה, חבר ועדה מסוים ומנהל ההשקעות, לצורך "בקרה על תיק המניות אשר יתכנס בכל ועדת השקעות (חצי שעה לפני הוועדה)". הביקורת העלתה שהפורום לא התכנס במתכונת שקבעה הוועדה והשתתפו בו יו"ר הוועדה ומנהל ההשקעות בלבד. לא נמצא שתועדו ישיבות הפורום, הבדיקות שנעשו במסגרתו וההחלטות שקיבל. היה ראוי ליידע את הוועדה על אי ביצוע החלטתה. זאת ועוד, הקטנת מספר חברי הפורום לשניים, בכללם מנהל ההשקעות שהוועדה אמורה לפקח עליו, פוגעת ביכולת הפורום להשיג את מטרתו - בקרה על תיק המניות. 
26.
בישיבות ועדת ההשקעות של את"א שהיו בפברואר ובספטמבר 2001 הועבר לה מידע על הפסדים בהיקף של עשרות מיליוני ש"ח שייגרמו לאת"א בשל הוצאות מימון גדולות שייווצרו עקב התאמת גובה ההתחייבויות הדולריות של הקרנות אל מול השינויים במדד המחירים לצרכן (להלן - מדד). משרד מבקר המדינה העלה שהמידע על ההפסדים הצפויים לא הובא לידיעת ועדת השקעות ולא נדון בה וכתוצאה מכך לא שונה תמהיל ההשקעות. גם הוועד המנהל לא קיבל דיווח על ההפסדים הצפויים מההשקעות.

27.
את"א צריכה להקפיד על תאום וחילופי מידע בין ועדות הדנות בנושאים קשורים. מן הראוי שבנהלים החדשים שמתגבשים באת"א בנושא השקעות יפורטו גם נסיבות המחייבות העברת מידע לוועד המנהל בנושא השקעות. 

28.
הביקורת העלתה כי נוהלי העבודה של יחידת הכספים של אוניברסיטת תל-אביב והבקרה הפנימית בה לוקים בחסר. אין בהם למשל הגדרות ברורות של תחומי הסמכות והאחריות של כל אחד מהעוסקים בהשקעות, אופן בחירת מנהלי תיקים, אופן התיעוד הנדרש של תהליך קבלת החלטות וכן כללים למניעת ניגוד עניינים.

29.
אוניברסיטאות בן-גוריון ובר-אילן אין נוהל הקובע כיצד יש לנהל את ההשקעות.

30.
בשל הסכומים הגדולים של השקעות האוניברסיטאות, על אוניברסיטאות בן-גוריון, בר-אילן ותל-אביב, לקבוע נוהל לביצוע השקעות. הנוהל צריך לקבוע בין היתר: אילו בעלי תפקידים יעסקו בביצוע השקעות; כיצד הם יבחרו, ואילו כישורים נדרשים מהם; הגדרות ברורות של בעלי התפקידים המעורבים בהשקעות, ותחומי הסמכות והאחריות של כל אחד מהם; אופן בחירת מנהלי תיקים והתיעוד הדרוש לתהליך בחירתם; כללים למניעת ניגוד עניינים וסדרי בקרה.

. 

31.
על פי נוהל מורשי חתימה של אוניברסיטת תל-אביב נדרשת חתימה של שני מורשי חתימה על מסמכים כספיים, אלא אם כן נאמר במפורש אחרת. מורשה החתימה הנוסף חותם רק בדיעבד, לאחר ביצוע הפעולות.

32.
נוהל מורשי חתימה של אוניברסיטת בר-אילן קובע שהעברות בנקאיות והוראות אחרות לבנקים חובה שייחתמו בידי שניים ממורשי החתימה הנקובים בנוהל. הוראות לביצוע פעולות השקעה שונות, כגון קניית ניירות ערך וטיפול בפיקדונות נעשו בניגוד לנוהל האוניברסיטה המחייב חתימה של שניים מבעלי התפקידים באוניברסיטה שהוסמכו בנוהל לביצוע פעולות אלה. מפעם לפעם נהגו מבצעי ההשקעות ליישם את הנוהל בדיעבד, לאחר ביצוע הפעולה. ביצוע פעולות באב"א ובאת"א בניגוד להוראות נוהל מורשי חתימה אינו עולה בקנה אחד עם כללי מינהל תקין ופוגע בבקרה הפנימית.
33.
מנהל מחלקת ההשקעות באב"א מבצע פעולות השקעה ונותן הוראות לבנקים אף על פי שאינו מורשה חתימה ואף אין לו ייפוי כוח לביצוע פעולות כאלה.

34.
בכמה החלטות של ועדת ההשקעות של אב"א שהתקבלו בתקופה אפריל 2001-נובמבר 2003 נקבע כי השקעה באפיק המניות תיעשה אך ורק לאחר התייעצות של המשנה למנכ"ל האוניברסיטה עם חבר ועדה מסוים. הביקורת העלתה כי בחודשים יוני-דצמבר 2004, נעשו תשע פעולות קנייה ומכירה של ניירות ערך באפיק זה בסכום מצטבר של 860,000 ש"ח, בלא שקדמה לכך התייעצות עם אותו חבר ועדה.
35.
הביקורת העלתה כי בחודשים אפריל-אוגוסט 2004 נעשו באב"א השקעות בשלושה פיקדונות מותנים בסכום של כ-4 מיליון דולר, אולם לא נמצאו מסמכים המעידים שקוימו התייעצויות ושהתקבל אישור מראש. העובדה שנעשו פעולות בלא התייעצות מראש כפי שקבעה הוועדה מצביעה על הצורך בהגברת הבקרה על יישום החלטות הוועדה. אם אמנם התקיימו התייעצויות, יש להקפיד לתעדן. העובדה שחברי הוועדה ראו בדיעבד את הדוח על הפיקדונות, אינה מייתרת את הצורך בקבלת אישור מראש לביצוע הפעולות. זאת ועוד, שינוי בנוהל מורשי החתימה צריך להתאים את הבקרות לשיטות החדשות של ביצוע ההשקעות; שינוי כזה יכול להיות, למשל, חתימה אלקטרונית, באמצעות מחשב, של מורשי חתימה על הוראה לביצוע פעולת השקעה. כמו כן יש לצמצם, ככל האפשר, את הפעמים שבהם תינתן הוראה לפעולת השקעה על ידי עובד אוניברסיטה אחד בלבד, ורצוי שעובד נוסף של האוניברסיטה, שהוא מורשה חתימה, יאשר את הפעולה סמוך ככל האפשר למועד ביצועה. 
36.
בספטמבר 2004 התכוון המשנה למנכ"ל אב"א לקנות לעצמו מניות של חברה גדולה שמניותיה נסחרות בבורסה, ובטעות מסר בטלפון לבנק את מספר המשתמש של אב"א, והמניות נקנו לאוניברסיטה.

. 
37.
בלי להטיל דופי ביושרו של המשנה למנכ"ל, דוגמה זו ממחישה את הסכנות הטמונות בטעויות העלולות לקרות משום שלעובד אחד יש אפשרות לפעול בעצמו ולתת הוראות השקעה בשם האוניברסיטה בלא בקרה כלשהי. יצוין שגם לאחר שהמקרה דווח למבקר האוניברסיטה ולאחד מחברי הוועדה לא ננקטו צעדים במטרה למנוע את הישנותו. על האוניברסיטה לבחון את נוהלי הבקרה שלה ולעדכנם כדי למנוע הישנות מקרה מסוג זה. על האוניברסיטה לשקול להנחות את עובדי אגף הכספים לנהל את חשבונותיהם האישיים בסניף שלא מתנהלים בו חשבונותיה.

38.
ועדת הכספים של הוועד המנהל באב"ג החליטה בישיבתה ביוני 2004 כי "בלא לגרוע מההוראות הכלליות באשר לסמכויות החתימה, כל אחד מן המנויים מטה, לבדו, רשאי - בהוראה אלקטרונית, טלפונית, או בהוראה בפקסימיליה - לבצע פעילות בניירות ערך בתוך חשבונות האוניברסיטה".  רצוי שהוראה לביצוע פעולות השקעה בידי עובד יחיד של האוניברסיטה תינתן רק במקרים מעטים הדורשים החלטה מהירה, ורצוי שעובד נוסף יאשר את הפעולה סמוך ככל האפשר למועד ביצועה. 

39.
אף אחת מהאוניברסיטאות שנבדקו – אב"א, את"א ואב"ג, לא קבעה מדיניות לניהול סיכונים וגם לא עשתה סקר סיכונים בנושא השקעות.

40.
המצב של שילוב של סכומי כסף גדולים, ריכוזיות רבה בניהול תיק ההשקעות והעדר בקרות מספיקות, חושף את האוניברסיטאות אב"א, את"א ואב"ג, לסיכונים כתוצאה מטעות או פעולות במזיד (למרות שבביקורת זו לא נמצאו כאלה). האוניברסיטאות הן מוסדות ציבור שפעילותם ממומנת חלקה מתקציב המדינה. גם אם הנחיות לשכת המבקרים הפנימיים אינן מחייבות את האוניברסיטאות, הן מתוות בעניין דנן את הנורמה הרצויה. לכן ראוי שהאוניברסיטאות יעשו סקר סיכונים ובהתאם לממצאיו יקבעו נוהלי בקרה, לרבות גיבוש תוכנית לניהול סיכונים הנוגעת לפעילותן בתחום מדיניות ההשקעות וניהול תיק הנכסים שלהן. 

41.
אוניברסיטת בר-אילן התקשרה עם שני מנהלי תיקים חיצוניים. קודם להתקשרות עם מנהלי התיקים לא פנתה אב"א לקבל הצעות אחדות ולהציגן לפני הוועדה כדי שתבחר את הטובה שבהן. העובדה שמנהל התיקים של אב"א השיג תשואה גבוהה ממדד השוק בארצות הברית אינה הוכחה שבוצעה הבחירה הטובה ביותר. יתכן, שקיים מנהל תיקים אחר שגם הוא השיג תשואה גבוהה יותר ממדד שוק נתון. אין להשוות בין מנהלי תיקים רק על בסיס דמי הניהול שהם מציעים, ואולם, ניתן היה להשוות בין כמה מנהלי תיקים על ציר הזמן, לבחון את הכדאיות של הצעותיהם ולבחור את ההצעה הטובה ביותר במונחי תשואה נטו וסיכון, כפוף למדיניות ההשקעות של האוניברסיטה.

42.
לאגף הכספים באוניברסיטת תל-אביב אין הוראת נוהל הקובעת מי המחליט על התקשרות עם מנהלי תיקים חיצוניים. הביקורת העלתה כי את מנהלי התיקים החיצוניים בחרה מנהלת יחידת הכספים מבין כמה מנהלים שהגישו לה הצעות ולא ועדת השקעות. חברי הוועדה מקבלים דיווח על הבחירה שנעשתה בישיבות הוועדה.

43.
בפברואר 2004 כתב מנכ"ל אוניברסיטת בן-גוריון למנכ"ל חברה המנהלת תיק השקעות בשביל האוניברסיטה, "כאות הוקרה לביצועים הטובים החלטנו להעניק בונוס למנהל התיקים, ולהוסיף 0.1% לדמי הניהול התיק עבור שנת 2003". הבונוס הסתכם ב-30,000 ש"ח. ועדת ההשקעות לא דנה בעניין ולא אישרה את מתן הבונוס. 

44.
מתן בונוס והעברתו לעובד מסוים בחברה המנהלת תיק השקעות בשביל אוניברסיטת בן-גוריון היא החלטה חריגה והיה ראוי שוועדת ההשקעות תדון בכך ותשותף בהחלטה. 

45.
באוקטובר 2003 פרסמה אב"ג מכרז פומבי למשרת "מנהל השקעות-אגף הכספים". במכרז נכתב כי "פניות בצרוף קורות חיים יש להגיש...עד לתאריך 18.10.03". בתחילת נובמבר 2003, לאחר מיונים ראשונים של המועמדים שהגישו הצעות למכרז, בחרה ועדה מטעם האוניברסיטה שמונה מועמדים שמהם ייבחר מנהל ההשקעות. הביקורת העלתה, כי מנהל ההשקעות שנבחר לתפקיד לא היה אחד מהם. עיקרון מרכזי בדיני מכרזים הוא מתן הזדמנות שווה לכלל המועמדים. בלי להטיל דופי בכישורי מנהל ההשקעות שנבחר, לא היה מקום לדון בהצעת מועמדות שהוגשה לאחר התאריך האחרון להגשת הצעות שנקבע במכרז.

46.
למרות הזמן הרב שחלף ממועד הביקורת הקודמת ב-1995, לא רשמה את"א את כל הקרנות הצמיתות והמיועדות שלה כהקדשות: בשנת התשס"ד היו רשומות אצל הרשם רק 139 מבין כ-1,600 קרנות צמיתות ומיועדות. עוד הועלה כי מדיניות את"א היא לא לרשום כהקדש עזבונות שהתקבלו מחו"ל ותרומות שנתקבלו מתורמים בחייהם; נרשמו כהקדש בעיקר עזבונות שהתקבלו מהאפוטרופוס הכללי.

47.
משנת 1996 ועד מועד סיום הביקורת לא שלח רשם ההקדשות בקשה חוזרת לאת"א לרישום הקרנות. על הרשם לפעול לאלתר לרישום כל הקרנות הצמיתות והמיועדות של את"א.

48.
אב"א לא רשמה את כל הקרנות הצמיתות והמיועדות שהיא מנהלת אצל הרשם: מבין כ-950 קרנות צמיתות ומיועדות שניהלה בספטמבר 2004 היא דיווחה לרשם ורשמה כהקדשות ציבוריים רק 39 קרנות.

49.
עוד בדצמבר 2001 כתב רשם ההקדשות ליועץ המשפטי של אב"ג מכתב ובו התריע כי "...מרבית הקרנות (למעט מספר מצומצם), עדיין אינן רשומות בפנקס ההקדשות הציבוריים המתנהל במשרדנו כנדרש בחוק". כן ציין כי אי מילוי הוראות החוק הנוגעות לרישום של ההקדשות בפנקס ההקדשות הציבוריים הוא עבירה הגוררת עונשין כמפורט בחוק. למרות התרעת הרשם, לא רשמה אב"ג כהקדשות את מרבית הקרנות הצמיתות והמיועדות. באוגוסט 2005, היו רשומות כהקדשות ציבוריים רק 35 קרנות מבין כ-770 שניהלה אב"ג.

50.
משרד מבקר המדינה רואה בחומרה את התעלמותן של האוניברסיטאות אב"א, את"א ואב"ג, מחובתן לרשום כהקדש את הקרנות הצמיתות והמיועדות. על האוניברסיטאות לרשום בהקדם את כל אותן הקרנות הצמיתות והמיועדות אצל רשם ההקדשות, ולדווח לו כנדרש בחוק הנאמנות על ניהולן ועל השימוש בכספיהן. על רשם ההקדשות לנקוט את הפעולות הנדרשות בכדי להביא לרישום הקרנות הצמיתות והמיועדות של האוניברסיטאות כהקדשות.

51.
אף אחת האוניברסיטאות אב"א, את"א ואב"ג, לא קיימה את דרישות התקנות ולא פתחה חשבון בנק נפרד לכספי כל הקדש, ואף לא יחדה חשבון נפרד לניהול כספי ההקדשות. את"א השקיעה את כספי ההקדשות בפיקדונות הניתנים לזיהוי אולם לא בחשבון נפרד. אב"א ואב"ג לא השקיעו את כספי ההקדשות הציבוריים בנפרד מהשקעות שאינן של הקדש ציבורי. כדי שהאוניברסיטאות יעמדו בדרישות תקנות ההקדשות ותקנות הנאמנות, ובכל הנוגע להתחייבותן לתורמים, עליהן לנהל את כספי ההקדשות בחשבון נפרד.

52.
מנהלת יחידת הכספים של את"א נהגה לעשות רק פעם בשנה בדיקת התאמה בין הנכסים הכספיים ובין ההתחייבות לקרנות שהן הקדשות; אם הוקם במהלך השנה הקדש נוסף היא לא שינתה את הרישום ולא עשתה התאמה מחדש של הנכסים הכספיים המשויכים להקדשות. אם הוקם במהלך שנת הכספים הקדש חדש, יש להתאים את הנכסים הכספיים להתחייבויות לקרנות עם הקמתן כדי שיהיו מעודכנים ומדויקים. על יחידת הכספים של את"א להקפיד שההתחייבויות להקדשות יהיו שוות לכספי ההקדשות המושקעים בבנקים. אילו נוהלו כספי ההקדשות בחשבון בנק נפרד כדרישת רשם ההקדשות היו נפתרות חלק מבעיות ההתאמה מאחר שכספי הקרנות היו מועברים ישירות לחשבון זה ומופרדים לחלוטין מיתר חשבונות האוניברסיטה. 
53.
על פי תקנות הנאמנות, הנאמן יכול לנהל את כספי ההקדשות באחת משתי הדרכים האלה: 1. להשקיע את הכספים בעצמו, בעזרת מנהל תיקים או יועץ השקעות. 2. למנות ועדת השקעות והיא תשקיע את הכספים על פי שיקול דעתה. ועדות ההשקעה של האוניברסיטאות שנבדקו מנהלות גם את כספי ההקדשות, ולכן חלות עליהן מגבלות מסוימות שנקבעו בתקנות.  הועלה כי את"א, אב"א ואב"ג לא בדקו אם חברי ועדות השקעות שמינו עומדים בתנאי התקנות. על האוניברסיטאות אב"א, את"א ואב"ג, למנות את חברי ועדת השקעות לאחר שנבדק ונמצא שהם עומדים בדרישות תקנות הנאמנות. אם למועמדים יש רקע ציבורי מוכח, יכולות האוניברסיטאות להסתפק בהצהרת המועמד על היעדר עבר פלילי.

54.
תקנות הנאמנות, שתחולתן מיוני 2004, קובעות כי "העתקי הפרוטוקולים [של ועדת השקעות]... יצורפו לדין וחשבון [השנתי] המוגש לרשם ההקדשות"; שנאמן של הקדש מגיש לרשם יצורף גם על פעולותיה. הביקורת העלתה כי את"א, אב"א ואב"ג לא הגישו לרשם פרוטוקולים של ועדת השקעות ודוחות כאמור. 
55.
רשם ההקדשות לא בדק אם האוניברסיטאות מלאו את חובותיהן על פי התקנות ואף לא דרש מהן דיווחים - דוח שנתי  ודוח ועדת השקעות.

56.
15 פעמים איחרה אב"ג לדווח לרשם על ניהול ענייני הקדשות ציבוריים שהיא הנאמן שלהן; האיחורים נעו בין שנתיים ל-12 שנים. עוד נמצא שעד מועד סיום הביקורת, אוגוסט 2005, לא הגישה אב"ג לרשם דיווח כספי וכללי על ניהול ענייני הקדש בשנים 1999-2004.  על אב"ג להעביר לרשם ללא דיחוי את כל הדוחות על ההקדשות, בהתאם לחוק ולתקנות.

57.
בדצמבר 2002 החליטה הנהלת את"א לשנות את שיטת התאמת הערך של הקרנות הצמיתות מהצמדה לדולר להצמדה למדד. בעקבות חוות דעת משפטית שקיבלה ההנהלה לפני ביצוע ההחלטה, היא החליטה שנשיא את"א ישלח לתורמים מכתב ובו יסביר את שיקולי המעבר לשערוך הקרנות לפי המדד. לא נמצאו מסמכים המעידים שהדואר האלקטרוני לאגודת הידידים נשלח ולא נמצאה תגובה של אגודת הידידים. למען הסר ספק בדבר ביצוע החלטת הנהלת האוניברסיטה, מן הראוי שהאוניברסיטה תישלח לתורמים מכתב בדבר שינוי השיטה. 
58.
163 מהתורמים לאוניברסיטת תל-אביב התנו בהסכם עמם כי תשלומי ההקבלה שהאוניברסיטה מקבלת מוות"ת בגין הקרנות הזכאיות לכך, בהתאם לסכומי הקרנות הצמיתות שהיו להן ב-30.9.87, יתווספו לפירות הקרן הצמיתה שהוקמה מתרומתם.

59.
בדוח ביקורת של מבקר את"א שפורסם בשנת 2000 צוינו בין היתר הממצאים האלה: א. את"א קיבלה מוות"ת תשלומי הקבלה בשיעור 7% מערך הקרנות הצמיתות הזכאיות לתשלומים אלה, אולם בדרך כלל העבירה לקרנות רק 4%. ב. מתשלומי ההקבלה שהעבירה את"א לקרנות (לאחר ההפחתה האמורה) היא ניכתה גם תקורה (בעניין התקורה ראו להלן). לדוגמה, לקרנות המחקר העבירה בפועל רק 2.6%. הביקורת העלתה כי שיטת ההקצאה לא שונתה בעקבות הדוח האמור של מבקר האוניברסיטה.

60.
על את"א לבחון אם יש הצדקה כלכלית לניכויים ולגביית תקורה בשיעורים שנקבעו ואם ניכויים אלה עולים בקנה אחד עם מחויבותה על פי ההסכמים עם התורמים להעביר את ההקצבה המקבילה לקרנות הצמיתות.

61.
נמצאו ארבעה מקרים שבהם לא עמדה אוניברסיטת בן-גוריון בהתחייבויותיה לתורמים בנוגע להקצבות המקבילות. בפועל המשיכה אב"ג לקבל מוות"ת את ההקצבות המקבילות אולם לא זקפה אותן לקרנות. בהפסקת מתן ההקצבות המקבילות כאמור, יש לכאורה משום הפרת התחייבות שלה לתורמים. 
62.
אב"א לא עמדה בהתחייבותה לנציג של תורם לגבי מתן ההקצבה המקבילה לקרן שהוקמה בתרומתו. ההקצבה המקבילה המגיעה מוות"ת בגין קרן זו לא הועברה לקרן. העברת הכספים לאוניברסיטה נועדה לאפשר להגדיל את הקרן באמצעות ההקצבות המקבילות, כפי שעולה מכוונת נציג התורם. הפרשנות שנתנה האוניברסיטה ולפיה היא אינה חייבת להוסיף את ההקצבות המקבילות לפירות הקרן אינה סבירה ואינה מתיישבת עם מטרת התורם כפי שהוסכם עם האוניברסיטה. על האוניברסיטה לעמוד בכל ההתחייבויות כלפי התורם ובכלל זה הקצאת כספי ההקצבה המקבילה לקרן.

63.
מבקר אב"א קבע ששיטת הקצאת פירות המבוססת על הערכות ותחזיות אינה מדויקת ואינה מאפשרת לחשב כראוי את שיעור הקצאת הפירות לקרנות הצמיתות. הוא המליץ שהמוסדות המנהלים של האוניברסיטה ישקלו את היתרונות והחסרונות של השיטה לעומת שיטה שבה הקצאת הפירות מבוססת על הכנסות בפועל בשנה החולפת ויקבלו החלטה מחייבת בנושא. המוסדות המנהלים של אב"א לא דנו ולא שקלו את היתרונות והחסרונות של שיטת הקצאת הפירות לעומת שיטות אחרות. 
64.
בעקבות דוח ביקורת של מבקר אוניברסיטת תל-אביב מינה הוועד המנהל באוגוסט 1998 ועדה לבדיקת מדיניות התקורה. ועדת תקורה המליצה לכלול בהסכמים עם התורמים המקימים קרנות צמיתות הוראות מתאימות בעניין שיעור התקורה. הביקורת העלתה שלמרות המלצה זו ברוב ההסכמים עם התורמים לא אוזכרה במפורש התקורה שתנוכה מפירות התרומה. אם התורם לא ביקש להתנות את שיעור התקורה, נכלל בהסכם משפט כללי האומר שההשקעה תיעשה לפי החלטות של ועדת ההשקעות ועל פי כלליה.

65.
מבדיקה אקראית של 20 תיקי קרנות צמיתות באוניברסיטת בר-אילן, שמפירותיהן ניכתה אב"א תקורה, עולה כי בשש קרנות נוכו תקורות מהפרות שהוקצו להן בלא שאב"א הודיעה על כך לתורמים; בשלושה מהתיקים לא נמצא הסכם בין התורם לאוניברסיטה ובהסכמים עם התורמים של השלוש האחרות לא נאמר דבר בעניין התקורה. 
66.
מן הראוי ש/האוניברסיטאות אב"א, את"א ואב"ג, יעגנו בנוהל את החובה להודיע לתורמים על ניכוי התקורה. משרד מבקר המדינה אינו חולק על הצורך לנכות הוצאות תקורה בשיעור מסוים מפירות הקרן, אולם האוניברסיטאות הן מוסדות ציבוריים ועל כן היה ראוי שינהגו כלפי התורמים בשקיפות בכל הנוגע לפרטי ניכוי תקורה ושיעורה, ויידעו אותם על כך בעת חתימת ההסכם עמם או במכתב שישלחו להם. 

67.
הוועד המנהל באת"א החליט כי ההמלצות בעניין פירות של קרנות שיועדו למחקר, רכישת ספרים וקליטת עולים יחולו רק על הקרנות שהוקמו לאחר שנת תשס"א. משמעות ההחלטה היא שעל קרנות שייעודן זהה חלים שיעורי תקורה שונים. החלטת הוועד המנהל יוצרת חוסר אחידות בשיעורי התקורה שנגבים מפירות קרנות שהוקמו לאותה מטרה, דבר שאין לו הצדקה משום שהוצאות את"א בגינן זהות. 

68.
על פי המלצת ועדת תקורה באת"א, כדי לאפשר חריגה משיעור התקורה שקבעה הוועדה יש להקים ועדת חריגים שחבריה הם נשיא האוניברסיטה, המנכ"ל שלה ואיש ציבור שימונה בידי הוועד המנהל, ובנושאי מחקר - גם סגן הנשיא למחקר ופיתוח. הביקורת העלתה כי לא הוקמה ועדת חריגים; הנשיא או המנכ"ל הם שמאשרים חריגה משיעורי התקורה. 
69.
אוניברסיטת בר-אילן לא ניכתה בדרך כלל תקורה מפירות קרנות שייעודן מתן מלגות, פרסים והלוואות. מקרנות אחרות היא ניכתה תקורה בשיעור 25% מהפירות המוקצים לקרנות. הביקורת העלתה כי ב-22 קרנות שיעודן מתן מלגות, פרסים והלוואות ניכתה האוניברסיטה תקורה בשיעורים הנעים מ-3% עד 25% מהפירות שהוקצו להן. לא נמצא הסבר מדוע נוכתה תקורה מקרנות אלה, שלא כנהוג באוניברסיטה לגבי קרנות מסוג זה. אין באב"א נוהל תקורה שיעגן את הנוהג האמור. על אב"א לקבוע בנוהל באילו נסיבות יש לנכות תקורה ובאילו לא, את שיעור התקורה שיש לנכות ומי רשאי לשנותו. 

70.
מנכ"לית ות"ת/מל"ג כתבה למשרד מבקר המדינה בנובמבר 2005 כי ות"ת גורסת כי מאחר שחוק המועצה להשכלה גבוהה, התשי"ח-1958, קובע כי המוסדות להשכלה גבוהה הם תאגידים עצמאיים הנהנים מחופש אקדמי ומינהלי במסגרת תקציבם, וחופש זה כולל כל פעולה מדעית, חינוכית או משקית, מל"ג וות"ת רואות חשיבות רבה בשמירת החופש האמור ונמנעות מלהתערב בניהול המוסדות להשכלה גבוהה, לרבות בקביעת כללים לניהול השקעותיהם. מאחר שכישלון בניהול ההשקעות עלול לגרום לחריגה מהתקציב ולמשבר פיננסי, ונוכח חשיבות השמירה על איתנותן הפיננסית של האוניברסיטאות, מן הראוי שות"ת תשקול לקבוע כללים מנחים לניהול ההשקעות ותכין אותם בתיאום עם האוניברסיטאות. כללים אלה יכולים לכלול הנחיות בכל הקשור לוועדת השקעות, תפקידיה, אופן פעילותה, תדירות התכנסותה והוראות כלליות בעניין אפיקי ההשקעה. בין היתר, ראוי שוות"ת תנחה את הנהלות האוניברסיטאות לגבש תוכנית לניהול סיכונים הנוגעת לפעילות האוניברסיטאות בתחום מדיניות ההשקעות וניהול תיק הנכסים שלהן.

71.
באפריל 1990 קבעה ות"ת שעל האוניברסיטאות לדווח לה בכל שנה על ההקצבות המקבילות במתכונת שנקבעה.

72.
ות"ת לא עשתה בדיקות לאימות ההצהרות שקיבלה בעניין ההגבלות שקבעה לשימוש בכספי ההשקעות של הקרנות הצמיתות הזכאיות.

73.
במשך השנים גדלה יתרת הקרנות הצמיתות שאינן זכאיות ואי אפשר לדעת אילו מהכספים שייכים לקרנות הזכאיות ואילו לא. לכאורה האוניברסיטה יכולה להשתמש בכספי הקרנות הזכאיות וההקצבות המקבילות כמעט לכל מטרה וללא הגבלה למרות הצהרותיה. על ות"ת לשקול אם לבטל את מתכונת הדיווח לצורך מתן הקצבות מקבילות, ואם תחליט להמשיכה עליה לקבוע תנאים שיאפשרו לבדוק את עמידת האוניברסיטאות בהם.

ב. 
תגובות המבוקרים

אוניברסיטת בן-גוריון
8.
תקנון ועדת ההשקעות עודכן. בהתאם לתקנון המעודכן, שאושר על ידי הועד המנהל בישיבה שהתקיימה ב-28.2.2006, "ועדת השקעות תדווח לוועד המנהל על-פי דרישה ולפחות אחת לשנה, על מדיניות והרכב ההשקעות הפיננסיות של האוניברסיטה ועל אופן ביצוען ".

10. 
האוניברסיטה אימצה את הערת הביקורת, והחל מישיבת ועדת ההשקעות שהתקיימה ב- 29.12.2005 הפרוטוקולים נרשמים על ידי עובד שאינו עוסק בניהול ההשקעות בפועל.

40. 
לדעת אוניברסיטת בן-גוריון, על אף שהנחיות לשכת המבקרים הפנימיים אינן חלות על אוניברסיטאות , אב"ג ערכה ועורכת בקרת תהליכים, לרבות בקרה על נהלי העבודה ועל מערכות המחשוב התומכות בתהליכים, כהליך שבשגרה, בכל מכלול הפעילות המוסדית, ובכלל זה בתחום ההשקעות.

43. 
החברה מנהלת תיק השקעות מנייתי בשביל האוניברסיטה. תמורת ניהול התיק גובה החברה עמלה נמוכה מאוד מהמקובל  - בשיעור 0.25% לשנה משווי התיק. 

בשנת 2003 החברה השיגה רווח של כ-16 מיליון ש"ח, תשואה גבוהה של  66%,  שהייתה גבוהה משמעותית אף ממדד ההשוואה (ה-BENCHMARK). כהערכה להשגת התשואה העודפת במיוחד, הוחלט, בעצה אחת עם יו"ר ועדת השקעות, על הענקת המענק. המענק הועבר לחברת ההשקעות ולא לעובד ספציפי. לדעת אוניברסיטת בן-גוריון, החלטה זו אינה טעונה אישור ועדת השקעות, לא על פי דין ולא על פי הנוהל הפנימי.

משרד המשפטים

47.
לדעת משרד המשפטים, אין בחוק הנאמנות הוראה המטילה על רשם ההקדשות, את החובה לדרוש מנאמנים של הקדשות ציבוריים, לרשום את ההקדשות בפנקס. הוראה מפורשת כזו מוטלת על הנאמנים, בהתאם לאמור בסעיף 26(א) לחוק הנאמנות.

רשם ההקדשות דורש מהאוניברסיטאות לרשום את ההקדשות שבניהולם בפנקס ההקדשות הציבוריים. הנושא מועלה בשיחות שבין רשם ההקדשות לבין היועצים המשפטיים של האוניברסיטאות. לטענת האוניברסיטאות, קיים בהן מחסור בכוח אדם לביצוע הרישום.

אוניברסיטת בן-גוריון
50. 
לדעת אוניברסיטת בן-גוריון, אין מקום להנחה מוקדמת ולקביעה גורפת, כי כל "קרן צמיתה" הינה בבחינת "הקדש ציבורי": כספי תרומות – לרבות אלה המיועדים למטרה ספציפית – יכולים להינתן כמתנה גמורה, כמתנה על תנאי, כמתנה המלווה בתנאי, בנאמנות שלא ל"מטרה ציבורית", או, גם בין יתר האפשרויות, גם כ"הקדש ציבורי". הקובע הוא כוונתם של התורם ושל המקבל, הנלמדת בכל מקרה לגופו. לדעת אוניברסיטת בן-גוריון, כספי התרומה ניתנו ונתקבלו כמתנה דווקא, לעצם המטרה שלשמה האוניברסיטה הוקמה ופועלת, לקידום ומימוש מטרותיה שלה, משום שמטרות אלה – להבדיל מ"מטרות ציבוריות בעלמא" – רצויות לתורם.

לתמיכה בעמדה זו, יש בידי אוניברסיטת בן-גוריון חוות דעת משפטית, מפורטת ומנומקת, הנתמכת בדעתו של איש אקדמיה בכיר בשדה המחקר הרלוונטי.

56. 
באשר לקרנות הצמיתות שהינן בבחינת "הקדש ציבורי". ב-11.07.2005 הגישה האוניברסיטה לרשם ההקדשות את הדוחות בגין השנים 2003 ו-2004. 

בהכנה - השלמת הדוחות החסרים לשנת 2005 והגשתם.

סיוע כספי לסטודנטים 

הגופים המבוקרים: האוניברסיטה העברית; אוניברסיטת חיפה; משרד ראש הממשלה; משרד האוצר; משרד החינוך, התרבות והספורט; משרד המשפטים - רשם ההקדשות, רשם העמותות; המועצה להשכלה גבוהה - הוועדה לתכנון ולתקצוב

א.
ריכוז ממצאי הביקורת

1.
מרבית הסיוע לסטודנטים מתקציב המדינה ניתן באמצעות הוועדה לתכנון ולתקצוב (ות"ת). ות"ת לא פירטה בתקציב שאישרה למוסדות להשכלה גבוהה מה הסכום שנועד לסיוע לסטודנטים, ובכלל זה איזה סכום מהתוספת האמורה נועד למטרה זו. לכן לא ברור באיזו מידה הסכום שמקצה ות"ת למוסדות להשכלה גבוהה תורם לסיוע לסטודנטים.

2.
נמצאו יותר מ-300 קרנות שלא היו רשומות במועד הבדיקה - יולי 2005 באתר של מרכז הקרנות במשרד החינוך. בבדיקה אקראית של 42 מהן נמצא כי שבע מהן קיבלו פטור ממס לפי סעיף 46 לפקודה, ולכן חובה לרשום אותן במרכז הקרנות לפי חוק מירשם מילגות, התשל"ו-1976. 

3.
כדי לוודא שכל הקרנות שזוכות בהטבת מס יירשמו במרכז הקרנות מן הראוי שהגופים הממשלתיים הנוגעים בדבר ייזמו תיקון חקיקה שיסמיך את רשות המסים להתנות את מתן אישורה לפטור ממס לפי סעיף 46 בפקודת מס הכנסה [נוסח חדש], לכל קרן מלגות, בהמצאת אישור מרשם הקרנות על רישום הקרן אצלו. בלא קשר לאמור לעיל על רשם הקרנות לפנות לעתים תכופות לרשות המסים ולבקש ממנה את רשימת הקרנות שזכו בהטבת מס ולפעול לרישומן.

4.
ראוי שקרן שממומנת מכספי המדינה תשתמש בסמכותה בתוקף סעיף 4א לחוק מרשם המלגות, ותדרוש מכל מבקש מלגה מידע על כספי סיוע אחרים שהוא מקבל או עתיד לקבל, ותתחשב במידע זה בעת קבלת ההחלטה על מתן מלגה.

5.
על רשם הקרנות לפעול כדי לאתר קרנות שאינן רשומות אצלו, כגון באמצעות סריקת האתרים הרלוונטיים ברשת האינטרנט ופנייה למוסדות חינוך, כהגדרתם בחוק מרשם המלגות, ולדרוש מהקרנות החייבות ברישום שיירשמו אצלו. על הרשם גם לדאוג לעדכן באופן שוטף את מאגר הנתונים הממוחשב שהוא מנהל.
6.
לפי חוק מרשם המלגות, מרכז הקרנות חייב לפרסם מדריך מלגות עדכני. על רשם הקרנות לנקוט את כל האמצעים העומדים לרשותו כדי שהמידע שהוא מפרסם יהיה מלא, עדכני ואמין.

7.
קרנות שקיבלו תמיכות או מימון מתקציב המדינה לא נרשמו במרכז הקרנות. על הגופים המממנים מתקציב המדינה סיוע לסטודנטים, במישרין או בעקיפין, להקפיד שהסכומים שהם מקצים יגיעו אך ורק לקרנות שרשומות אצל מרכז הקרנות. 

8.
נוכח אי מימוש הזכאות להלוואות, והעובדה שנותרו יתרות בתקציב הסיוע, על ועדת הסיוע לבחון מחדש את מדיניותה בנושא כדי לחלק במידה מיטבית את תקציב הקרן.
9.
כ-400 סטודנטים באוניברסיטה העברית ובאוניברסיטת חיפה קיבלו בשנים התשס"ד-התשס"ה מהאוניברסיטה ומקרן הסיוע גם יחד סיוע בסכום גדול מ-9,000 ש"ח, דהיינו בסכום גדול משכר הלימוד ובסך הכל היא העניקה לסטודנטים אלה סיוע בסכום כולל של כ-2 מיליון ש"ח. דבר זה התאפשר משום שבטופסי הבקשה שהגישו הסטודנטים הם לא ציינו שקיבלו ממקור אחר סיוע בשכר לימוד.
10.
האוניברסיטאות קובעות בכלליהן את הסכום המרבי של הסיוע שסטודנט יכול לקבל. כיוון שהאוניברסיטאות מקבלות מקרן הסיוע מידע על מקבלי הסיוע שנמנים עם תלמידיהן, ראוי שיביאו בחשבון מידע זה בבואן להחליט על מתן סיוע.

11.
ראוי שהקרן והאוניברסיטאות יתאמו ביניהן את מועדי ההחלטות על מתן הסיוע כדי למנוע סיוע ממי שאינו זכאי לכך על פי הכללים של כל אחת מהן. על כל אחד מהגופים האלה להחליט על מתן מענקים והלוואות בהתאם לכלליו, בהתחשב בסכום הכולל של הסיוע הכספי שקיבל הסטודנט, גם אם נועד למימון צורכי מחיה.

12.
בהיעדר מידע בקרן היא נתנה בשנת התשס"ד ל-21 סטודנטים מהאוניברסיטה העברית סיוע בסכום כולל של 63,000 ש"ח. נמצא שסטודנטים אלו הצהירו שאינם מקבלים ממקור אחר סיוע בסכום גדול מ-4,500 ש"ח למימון שכר הלימוד, אף על פי שקיבלו מהאוניברסיטה סיוע בסכום גבוה מהאמור למימון שכר הלימוד, ולכן לא היו זכאים לסיוע מהקרן.

13.
על הקרן לעשות כל שביכולתה לאימות הנתונים שסטודנטים מוסרים לה, ובין היתר לפעול כדי לקבל מן המוסדות להשכלה גבוהה ומגופים ציבוריים אחרים מידע על היקף הסיוע שהפונים אליה קיבלו מהם, וכך תוכל למנוע סיוע ממי שאינו זכאי לכך. כמו כן על קרן הסיוע לבחון את הצעתה של אוניברסיטת חיפה ועליה לפעול כדי לקבל בחזרה כספים שסטודנטים קיבלו שלא כדין. הקצאת המשאבים הנדרשים לאימות נתוני הסטודנטים נחוצה, כדי למנוע קבלת מלגות שלא על פי כללי הקרן.

14.
בינואר 2003 מינה משרד האוצר ועדת מכרזים בין-משרדית לעריכת מכרז למתן הלוואות ומענקים לסטודנטים הלומדים לתואר ראשון. נקבע שהיא תסיים את עבודתה עד פברואר 2005. בינואר 2006 עדיין דנה הוועדה בפרטי המכרז והוא טרם פורסם. נוכח הזמן הרב שעבר מאז נחקק חוק מירשם מילגות, התשל"ו-1976, ונוכח העובדה שהוועדה הייתה אמורה לסיים את עבודתה עד פברואר 2005, על משרד האוצר וות"ת לפעול לסיום התקנת התקנות ולפרסם את המכרז בהקדם כדי שיהיה אפשר ליישם את חוק ההלוואות.

15.
בשנים 1994-2005 דנו המוסדות המנהלים של האוניברסיטה מעט בעניין הסיוע הכספי לסטודנטים ונגעו רק בהיבטים מצומצמים של הנושא.

16.
תקציב האוניברסיטה לסיוע לסטודנטים המחולק באמצעות מדור סיוע הוכן בעיקרו על סמך הסכום שעומד לרשותה לשם כך ולא על סמך הערכה בדבר מספר הנזקקים לסיוע ומידע על צורכיהם.

17.
בכללים של ועדת הסיוע נקבע שבשנת הלימודים התשס"ד יהיה הסיוע המרבי ממקורות פנימיים וחיצוניים בסך 15,000 ש"ח. סטודנטים רבים קיבלו סיוע בסכומים גדולים מהסכום המרבי שקבעה ועדת הסיוע. באוניברסיטה מתנהל מאגר נתונים ממוחשב המכיל נתונים על כל מלגה שקיבל סטודנט מהאוניברסיטה. על האוניברסיטה לפקח ולקיים בקרה על כל סכומי הסיוע שהיא מחלקת לסטודנטים, ולמנוע חריגות מהסכום המרבי שקבעה ועדת הסיוע.

18.
הוראת הנהלה של האוניברסיטה, שעניינה תרומות ועיזבונות, קובעת כי "אגף כספים אחראי לרישום הקדשות ולדיווחים לרשם ההקדשות ולאגף לקשרי חוץ". בבדיקה אקראית של 45 תיקי קרנות למתן מלגות לסטודנטים באוניברסיטה נמצא שרק 18 רשומות אצל רשם ההקדשות.

19.
באמצע שנת 2005 ניהלה האוניברסיטה העברית 3,341 קרנות צמיתות, מהן 1,961 שנועדו למתן מלגות ופרסים לסטודנטים. כבר בשנת 1983 פנה הרשם לאוניברסיטה וציין כי עליה לרשום את הקרנות על פי חוק הנאמנות. בשנת 1997 קיים הרשם פגישה עם נציגי האוניברסיטה במטרה להסדיר את רישום קרנותיה, שהן בחזקת הקדש ציבורי.
20.
לבד מהפעולות של הרשם בשנים 1983 ו-1997 הוא לא הפעיל את סמכותו בעניין רישום הקרנות כהקדש ציבורי. לפיקוח הרשם על הקדשות ציבוריים יש חשיבות מרובה ועליו לנקוט את כל האמצעים הדרושים שהחוק מקנה לו כדי שהקרנות יירשמו.

21.
סעיף 29 לחוק הנאמנות קובע שהנאמן חייב לדווח ולמסור לרשם מידע על ענייני ההקדש. ביולי 1997 כתב הרשם לאוניברסיטה כי היא מתעלמת מהתרעות חוזרות ונשנות ששלח אליה בשנים האחרונות על כי הדיווח הכולל שהיא מוסרת לו אינו מספק. בבדיקה אצל הרשם נמצא כי ב-11 תיקי קרנות מבין 96 שנבדקו באקראי, היו חסרים הדיווחים הנדרשים, למעט דוחות כספיים על הקרנות ופירותיהן לשנים 1993-1992. וב-6 נמצא כי נדרשו תזכורות ופניות רבות של הרשם כדי שהאוניברסיטה תמציא לו דיווחים על הקרנות, וכי הדיווחים הוגשו באיחור רב. 
22.
סעיף 2א בחוק מרשם המלגות קובע כי "קרן שחלק מתקציבה או כולו מקורו באוצר המדינה או בכספי רשות מקומית, וכן קרן הנהנית מהטבת מס בישראל, חייבות ברישום במרכז הקרנות". למעט קרן אחת לא רשמה האוניברסיטה במרכז הקרנות אף אחת מהקרנות שלה למלגות.

23.
על המוסדות המנהלים של האוניברסיטה לתת לנושא הסיוע הכספי לסטודנטים את תשומת הלב הראויה; עליהם לדרוש שיגישו להם נתונים מפורטים על הסיוע ועל הצרכים בתחום זה לצורך קבלת החלטות, ועליהם לעקוב באופן שוטף אחרי יישום החלטותיהם.

24.
באוניברסיטה פועלת ועדת מלגות. בכל שנה מגישה הוועדה להנהלת האוניברסיטה הצעה בדבר מדיניות חלוקת מלגות וההנהלה דנה בה. ההצעה המאושרת (מסמך הקריטריונים) משמשת מסמך מחייב בעניין מדיניות וכללי מתן סיוע לסטודנטים לתואר ראשון. נמצא כי למעט הדיון השנתי במסמך הקריטריונים ושני דיונים כלליים בספטמבר 2005 לא דנה הנהלת האוניברסיטה בנושא המלגות בכללותו.
25.
בשנים 1994-2005 לא קיימו המוסדות המנהלים של האוניברסיטה אלא מעט מאוד דיונים שוטפים, מקיפים ועקרוניים לגיבוש מדיניות לסיוע כספי.

26.
על פי הכללים שקבעה ועדת המלגות, סטודנט שקיבל מלגה מכספי תרומה למימון שכר לימוד מלא לא יקבל מלגה למימון צורכי מחיה; גם מי שנמצא ראוי למלגת הצטיינות אינו זכאי למלגה למימון צורכי מחיה. הטבלאות דלעיל מראות כי בשנתיים הנסקרות - התשס"ד והתשס"ה, היו סטודנטים רבים שקיבלו מלגות ופרסים בסכומים מצטברים גבוהים מאלה שנקבעו בכללים. על האוניברסיטה להקפיד שסכום המלגות המצטבר שמקבל סטודנט לא יחרוג מעבר לסכום המרבי שנקבע. 

27.
עם מקבלי המלגות הגדולות נמנו סטודנטים שקיבלו מלגה בסכום גדול שקבעו תורמים, וקיבלו גם מלגות ממדור סיוע.

28.
במסמך הקריטריונים נקבע בין היתר כי "המועמד לפרס [מצטיין חוג הלומד בשני חוגים] נמנה בין 5% הסטודנטים בעלי ממוצע הציונים הגבוה ביותר בחוג אחד, ובחוג השני בין 11% הסטודנטים בעלי ממוצע הציונים הגבוה ביותר"; במסמך נקבע גם סף צבירה מזערי של נקודות זכות, וצוין כי "ראש החוג ימליץ מבין המצטיינים על 'מצטיין חוג'". אולם סטודנט יכול לזכות בפרס בשני חוגי הלימוד שלו, אך יקבל רק פרס כספי אחד ושתי תעודות הצטיינות.

29.
בכל אחת מהשנים התשס"ד והתשס"ה בחרו ארבעה ראשי חוגים להעניק את הפרס לסטודנטים שהציון הממוצע שלהם היה נמוך מזה של סטודנטים אחרים. בשנת התשס"ד בחרו תשעה ראשי חוגים בסטודנטים שציונם הממוצע היה זהה לזה של סטודנטים אחרים בחוג. בשנת התשס"ה נהגו כך חמישה ראשי חוגים. בירור ב-13 מהחוגים האמורים העלה כי, פרט לשני חוגים, לא נרשמה במסמכי החוגים הסיבה לבחירת סטודנט מצטיין שממוצע ציוניו אינו עולה על זה של סטודנטים אחרים. 

30.
בשנת התשס"ה נמצאו שני סטודנטים זכאים להיות מועמדים לפרס מצטיין הרקטור. מדור הסיוע מסר לרקטור פרטים של מועמד אחד בלבד והוא זכה בפרס. נמצא שלא תועדו הנסיבות להעדפתו של סטודנט זה. 
31.
בתקנוני המלגות לתואר שני ושלישי לא נקבעו מועדי ההתכנסות של הוועדה, וכי היא אינה מתכנסת כלל. גם המועצה ללימודים מתקדמים לא קיימה דיון מקיף בנושא הסיוע לסטודנטים, וממילא לא נתנה את דעתה על תקציב למטרה זו.

32.
על האוניברסיטה לכנס בתדירות סבירה את ועדת המלגות לתארים מתקדמים, ועל הוועדה להציע מדיניות בנושא הסיוע הכספי לתלמידים לתארים מתקדמים. 

33.
בשנת התשס"ד קיבלו 79 סטודנטים לתארים מתקדמים מלגות הן מהרשות ללימודים מתקדמים והן מהדיקנט, ובשנת התשס"ה - 69 סטודנטים. על האוניברסיטה לקבוע בנהליה כי הטיפול בסטודנטים לתואר ראשון ייעשה בידי הדיקנט בלבד, והטיפול בסטודנטים לתארים מתקדמים ייעשה בידי הרשות ללימודים מתקדמים בלבד. דבר זה יאפשר לוודא שהקצבות האוניברסיטה למלגות יגיעו למי שהן מיועדות.

34.
ברשות ללימודים מתקדמים לא מתועדות אמות המידה שלפיהן קבעו החוגים למי להעניק פרס. 
35.
על הרשות ללימודים מתקדמים לקבוע הנחיות בנוגע לאמות המידה להענקת פרסים לתלמידים ללימודים מתקדמים על ידי החוגים. מן הראוי שאמות המידה יקבעו אילו אסמכתאות נדרשות מהמועמדים לקבלת הפרסים ויביאו אותם לידיעת הרשות כדי שתוכל לפקח על עמידה בכללים שקבעה. 

36.
על פי נתוני האוניברסיטה, ביוני 2005 היא ניהלה 211 קרנות צמיתות לסיוע לסטודנטים, שמקורן בתרומות, מהן 136 שנועדו למתן מלגות. בדיקה באוגוסט 2005 אצל רשם ההקדשות העלתה שרק אחת מהן רשומה כהקדש. 
37.
האוניברסיטה לא רשמה במרכז הקרנות שמנהל רשם הקרנות במשרד החינוך, אף אחת מהקרנות למלגות שהיא מנהלת כנדרש בחוק מרשם מלגות. 

38.
על המוסדות המנהלים של האוניברסיטה לתת לנושא הסיוע הכספי לסטודנטים את תשומת הלב הראויה; עליהם לדרוש שיגישו להם נתונים מפורטים על הסיוע ועל הצרכים בתחום זה לצורך קבלת החלטות. ועליהם לעקוב באופן שוטף אחרי יישום החלטותיהם.

39.
משרד החינוך, ות"ת והמוסדות להשכלה גבוהה קבעו את סכומי התקציבים השנתיים שיועדו לסיוע בלי שאספו נתונים, כגון: סכום ההוצאות של סטודנט באוניברסיטה, אומדן שנתי של מספר הסטודנטים הזקוקים לסיוע, סוגי סיוע והיקף הסיוע הנדרש. 

40.
על משרד האוצר, ות"ת ומשרד החינוך לרכז את המידע על סך כל כספי הסיוע העומדים לרשות הסטודנטים הזקוקים לסיוע במערכת ההשכלה הגבוהה, בייחוד הכספים שמקורם בתקציב המדינה בגופים נתמכים. כדי לדעת אם שיטת הסיוע הנקוטה כיום משיגה את מטרתה יש לבחון בהקדם את נושא המלגות ממקורות ציבוריים ואת צורכי הסטודנטים, ולקבוע כללים ברורים ואמות מידה לחלוקת המלגות כדי להבטיח חלוקה הוגנת שלהן. 

41.
באין מידע מרוכז על הסכום הכולל של מלגות שסטודנטים מקבלים ממקורות שונים, עלול להיווצר עיוות בחלוקתן. 
42.
ראוי שינוהל מאגר נתונים מרכזי, ובו יפורט אילו מלגות קיבל כל סטודנט מתקציב המדינה, במישרין ובעקיפין, מגופים ציבוריים וממקורות הידועים למטפלים במתן הסיוע, ומה הסכום של כל אחת. מאגר כזה ישמש את הקרנות בבואן להחליט למי לסייע ובאיזה סכום, ואף יתריע כל אימת שקיבל סטודנט סיוע שיחרוג מהסכום המרבי שייקבע.

43.
על הגופים הנוגעים בדבר לקבוע מנגנונים מתאימים לחלוקה שוויונית של המלגות, באופן שלא יפגע יתר על המידה בפרטיות, בהתחשב בכך שמדובר בחלוקת כספי ציבור.

44.
למרות המלצות ועדת קצב וועדת וינוגרד, לא דנו ות"ת ומשרד האוצר בהן ולא בחנו את ההמלצה להקים קרן או מרכז ארצי לסיוע לסטודנטים.

45.
תיאום בין הגופים המטפלים בנושא הסיוע לסטודנטים לא יהיה בו כדי לפגוע ברצונם להעמיד משאבים למטרה זו ובסדרי העדיפויות שלהם. כמו כן התועלת של הקמת הגוף תהיה גדולה מהעלות של הקמת מאגר המידע.

46.
כדי שיוחל עקרון השוויון בתמיכת המדינה בגופים המופקדים על הסיוע לסטודנטים, על גופים אלה לתאם ביניהם יוזמת חקיקה שתסדיר את ההקצאה של כספי מלגות הממומנות במישרין או בעקיפין מתקציב המדינה.

47.
יש מקום שכל אחד מהגופים המתוקצבים מתקציב המדינה, הגופים הציבוריים והגופים הדו-מהותיים, יקבעו בהתאם קריטריונים לזכאות לקבל מהם מלגות ויחלקו את המלגות אך ורק לפי קריטריונים אלה.

48.
על הממשלה לשקול למנות גוף שיתאם בין נותני הסיוע ברוח האפשרות שעליה המליצה ועדת וינוגרד: להקים מרכז ארצי לסיוע לסטודנטים ולהקנות לו מעמד משפטי. המרכז יופקד על ריכוז כל מפעלי הסיוע לסטודנטים שמחוץ למוסדות להשכלה גבוהה. במסגרת הבדיקה אם יש להקים את המרכז ייבחנו נושאים הנוגעים לקביעת מדיניות, גיוס משאבים, תיאום פעולות הסיוע, קביעת סדרי עדיפויות ואמות מידה לזכאות וכיו"ב. הקמת מרכז כזה ופעולה נאותה של רשם הקרנות יאפשרו לכל הגופים הנוגעים בדבר לקבל נתונים מלאים על היקף הסיוע הציבורי לסטודנטים ולגבש לפיהם ראייה מערכתית של הנושא. הדבר גם יביא לייעול הקצאת המלגות וההלוואות.

49.
נוכח האפשרויות הרבות שסטודנטים יתרמו לחברה, מן הראוי לשקול לקבוע שסיוע לסטודנטים מתקציבי הממשלה - הישירים והעקיפים - מותנה בתרומה לחברה. דבר זה יש לו גם ערך חינוכי - סטודנט בתחילת לימודיו לא יקבל ללא תמורה סיוע כספי. 
50.
כל קרן ציבורית המתנה את הסיוע הכספי שהיא מעניקה במתן שירותים לקהילה, צריכה לקבוע היקף מזערי של מעורבות חברתית המזכה בקבלת סיוע ממנה וכן להקפיד שלא יהיה אפשר לקבל סיוע ממקורות נוספים בגין אותה פעילות. כל זאת במטרה למנוע קבלת כפל מלגות בגין אותו היקף של פעילות חברתית.
ב. 
תגובות המבוקרים

משרד המשפטים

3.
קיים הסדר בין רשם ההקדשות לרשות המיסים, לפיו לא יינתן פטור ממס לפי סעיף 9(2) לפקודת מס הכנסה, וזיכוי ממס לפי סעיף 46, כאשר מדובר בהקדש ציבורי, אלא לאחר שרשות המיסים קיבלה אישור מרשם ההקדשות על רישומו בפנקס ההקדשות. מחלקת יעוץ וחקיקה במשרד המשפטים, אינה סבורה כי יש צורך בתיקון חקיקה לקביעתו של הסדר זה.  דרישת הרישום המוקדם, מצויה במסגרת סמכויותיה של רשות המיסים.

18.
רשם ההקדשות נפגש מספר פעמים עם היועצת המשפטית של האוניברסיטה העברית, ועם מנהלת מחלקת הקרנות של האוניברסיטה, במגמה לבחון את האפשרות של רישום מהיר של ההקדשות שבניהולה. לטענת נציגי האוניברסיטה, בחלק ניכר של הקרנות חסרים מסמכי יסוד המעידים על ייסודם, ולכן לא ניתן לרשום אותם בדרך הרגילה. סוכם, כי במקרים כאלו, האוניברסיטה תחתום על כתב הקדש, בהסתמך על הנתונים החלקיים הקיימים אצלה. לטענת נציגי האוניברסיטה, עריכת כתבי ההקדש מתעכבת, בשל מחסור בכוח אדם באוניברסיטה, לאיתור המסמכים הרלבנטיים.

20.
לדעת משרד המשפטים, אין בחוק הנאמנות הוראה המטילה על רשם ההקדשות את החובה לדרוש מנאמנים של הקדשות ציבוריים, לרשום את ההקדשות אצל רשם ההקדשות. מאידך, הוראה מפורשת כזו מוטלת על הנאמנים, בהתאם לאמור בסעיף 26(א) לחוק הנאמנות.

משרד המשפטים הגיש לממשלה הצעה לתיקון עקיף של חוק הנאמנות, , התשל"ט–1979, אשר אושרה כהצעת חוק ממשלתית, ועברה בקריאה ראשונה לפני בשנת 2005. משרד המשפטים יוסיף לקדם את הליכי חקיקתה. על פי הצעת החוק, יוסמך רשם ההקדשות למנות חוקרים, בדומה לסמכותו של רשם העמותות. מטרת ההצעה להרחיב את סמכויותיו של הרשם, לקדם את יכולת החקירה העומדת לרשותו וכתוצאה מכך, את מימוש הוראות החוק.

משרד המשפטים פועל להגברת הרישום של ההקדשות הציבוריים, באמצעות חקיקת צו איסור הלבנת הון (חובות זיהוי, דיווח וניהול רישומים של תאגידים בנקאיים), התשס"א–2001, על פיו הקדש ציבורי פטור מציון שמות הנהנים, לעניין ניהול חשבון בנק, בתנאי שנרשם כדין אצל רשם ההקדשות.

רשות הדואר

דואר שליחים

הגוף המבוקר: רשות הדואר

א.
ריכוז ממצאי הביקורת

1.
הנהלת הרשות ניסתה להכין כמה פעמים תכנית עסקית מקיפה, אולם ניסיונותיה לא צלחו.
2.
הנהלת הרשות והנהלת דואר שליחים ניהלו כמה דיונים בעניין ההמלצות מיועץ חיצוני, לתכנית עסקית בעבור דואר שליחים, והחליטו לאמצן, ובכל זאת לא הכינו כל תכנית עסקית כדי להוציאן לפועל.
3.
על הרשות להכין תכנית עסקית מקיפה ובה יעדים מדידים שמועד השגתם ייקבע מראש וינוהל מעקב אחרי ההתקדמות לקראת השגתם. 

4.
בתכניות העבודה השנתיות שהגיש דואר שליחים להנהלת הרשות ולמועצתה בשנים 2000-2005 צוין הצורך במתן שירותים לכלל היישובים ("פריסה ארצית") כיעד אסטרטגי. במרס 2005 החליט מנכ"ל הרשות להורות לרשות הדואר לפרוס את שירותי דואר שליחים במרחב חיפה והצפון בלבד, וזאת באמצעות שירותי "דואר נע" הפועלים במרחב זה. לא קדמה להחלטה זו בדיקה כלכלית. עד מועד סיום הביקורת לא יושמה תכנית הפריסה האמורה במרחב חיפה והצפון, לא באמצעות דואר שליחים ולא באמצעות סניפי הדואר. 
5.
מן הראוי לבחון חלופות לתפעול צי הרכב: בעלות עצמית, שכירות רגילה, חכירה מימונית וחכירה תפעולית (ליסינג). הנהלת הרשות לא בחנה את החלופות להפעלת צי הרכב, כדי לחסוך בהוצאות לכך ולייעלו. 
6.
מגוון השירותים שמספק דואר שליחים קטן מזה שמציעות חברות השליחויות, ועקב זאת נפגעת יכולת התחרות של דואר שליחים. 

7.
הפער בין עובדי הרשות לעובדי הקבלן נעוץ בשיטת התגמול; שכרם של עובדי דואר שליחים, שלא כשכרם של עובדי הקבלן שמעסיקה חברת הדואר, אינו נקבע על פי התפוקה. במחצית 2003 החליטו הנהלת דואר שליחים והנהלת הרשות לאמץ את המלצת יועץ חיצוני, וקבעו שמן הראוי לשנות את שיטת התגמול לשליחים ולשלם להם לפי תפוקתם. עד מועד סיום הביקורת לא חל שינוי בשיטת התגמול לשליחים.

8.
בהיות הרשות תאגיד שהוקם בחוק, הרי בכל הנוגע להתקשרותה עם ספקים חלים עליה הכללים שנקבעו בחוק חובת המכרזים, התשנ"ב-1992, ובתקנות חובת המכרזים, התשנ"ג-1993. בשנת 1998 פרסמה הרשות מכרז פומבי לשירותי דואר שליחים במרחב תל אביב רבתי, ובספטמבר אותה שנה נחתם חוזה עם החברה הזוכה במכרז (להלן - החברה). ב-3.3.2003 החליטה הנהלת הרשות כי החוזה עם החברה יוארך ב-12 חודשים, וכי זו תהיה ההארכה האחרונה. לאחר מכן לא פורסם מכרז והחברה הוסיפה לספק את שירותיה לרשות. הרשות, כגוף ממלכתי וציבורי, מחויבת לנהוג באופן הוגן ושוויוני. הואיל ומדובר בשוק תחרותי שפועלות בו חברות רבות המספקות שירותי שליחים, הרי התקשרות לפרק זמן של שבע שנים עם ספק אחד היא ממושכת דייה. מן הראוי שהרשות תעשה את כל הנדרש כדי לפרסם מכרז חדש לאלתר.
9.
הרשות לא ניהלה את דואר שליחים כעסק כלכלי במלוא מובן המילה, ולפיכך נפגעו רווחיותו וכושר התחרות שלו. מן הראוי שרשות הדואר תשלים בהקדם את היערכות הנדרשת של תחום עסקי זה בעיקר לנוכח המעבר של הרשות למעמד של חברה ממשלתית.

ב. 
תגובות המבוקרים

חברת דואר ישראל
3.
תוכנית עסקית ויעדים מדידים לדואר שליחים, יוכנו במהלך שנת 2006, כחלק מהשינוי הארגוני של חברת דואר ישראל.

לאחר גיבוש התוכנית העסקית, ינוהל מעקב אחרי ההתקדמות בהשגת היעדים.
4.
הפריסה הארצית באזור חיפה והצפון טרם יושמה, בשל התנגדות נציגות העובדים ברשות הדואר.

בחודש מארס 2005 נערכה בדיקה כלכלית, על ידי אגף הכספים. מסקנות הבדיקה היו, שהפעלת הפריסה באמצעות דואר שליחים, זולה מביצוע הפריסה באמצעות מרחב צפון, והעברת מערך השליחים הקיים באזור הצפון, לדואר שליחים.

על פי מסקנות הבדיקה, כנגד הכנסות דומות, הצעת דואר שליחים זולה מהצעת המרחב, בכ-3.6 מיליון ₪ לשנה.

 
פריסה ארצית של דואר-שליחים מתוכננת להתבצע במהלך שנת 2006, כחלק מהשינוי הארגוני בחברת דואר ישראל.
5.
חלופות  לתפעול צי הרכב יבחנו במהלך שנת 2006.
6.
במטרה להגביר את כושר התחרות וההתמודדות מול המתחרים, נעשו פעולות לפיתוח שירותים חדשים:

פותחו מערכות שנועדו לתת חבילת שירות איכותית בהכנת המשלוחים, מעקב, ודיווח בזמן אמת בשקיפות מקסימאלית.

פעולות אלו כללו הרחבה וגיוון של השירותים המוצעים על ידי דואר שליחים, כדלהלן: 

א. שירותים מורכבים על פי צרכי הלקוח, כגון: בדיקת כרטיסי אשראי, תדפיסי חשבון, החתמת חוזים, אימות פרטים שונים, החתמת חשבוניות והשבתן לשולח והחלפת מוצרים, עם פירוק והתקנה של המוצרים המוחלפים, כגון (מדפסות וסורקים. השירות הופעל בתחילת שנת 2005, ונמצא במגמת גידול והרחבה.

ב. סריקת תעודות מסירה והצגתן ללקוח באמצעות האינטרנט. השירות הופעל בשנים 2004 ו-2005 באופן מוגבל, באמצעות השירות הבנקאי. מתקיים  פיילוט בשלושה מוקדים, לסריקת כלל התעודות. עד  אפריל 2006, תבוצע סריקה  מלאה.

ג. עדכון מערכת מקוונת לקריאת ברקוד משולב סלולר, המאפשר מידע בזמן אמת על מצב המשלוח ללקוח. הפעלה המלאה של השירות, תתבצע עד סוף שנת 2006.
ד. התבססות על מערכות מחשב, המתממשקות מול הלקוחות, עם הפקת תעודות משלוח והזמנת שליח לאיסוף. השירות הופעל משנת 2004, אך עדיין בשדרוג.

ה. העברת הודעות טקסט בטלפון נייד, לשולח על מסירת המשלוח.
הושקה מערכת המאפשרת להעביר לשולח באופן יזום, הודעה על מסירת המשלוח, לפי: הושארה הודעה, בירור כתובת, וכו'. השירות מופעל בשירות מהיר אקספרס, החל מאוקטובר 2005.  מחודש יולי 2006, יורחב השירות למברקים ומוצרים נוספים.

שירותים נוספים וחדשים יבדקו בעת הכנת התוכנית העסקית של 
דואר שליחים. 
7.
תגמול שליחים על פי תפוקות, יעשה עד סוף שנת 2006. 
8.
במהלך שנת 2005 נבחנו חלופות להפעלת שירותי שליחים באזור תל אביב. בינואר 2006 הסתיימו הבדיקות בקביעה, שהעברת הפעילות מהקבלן לדואר שליחים אינה כדאית.

מכרז פומבי חדש יפורסם במהלך חודש אפריל 2006. יישום הפעלת שירותי שליחים מתוכנן במהלך שנת 2006.

9.
נמצאת בהקמה מערכת התמחיר הנותנת תמונת מצב מלאה בדבר התוצאות הכספיות של דואר-שליחים, החל מחודש מארס 2005, לאחר קבלת המלצת חברת יעוץ בינלאומית. המערכת  אושרה להפעלה על ידי מנכ"ל הרשות, בחודש דצמבר 2005. 

תוכנית עסקית ופריסה ארצית של דואר שליחים, יבוצעו במהלך שנת 2006. 

רשות השידור

התקשרויות לשם הפקת תכניות טלוויזיה בעברית
הגוף המבוקר : רשות השידור

א.     ריכוז ממצאי הביקורת

1. 
ועדת ההתקשרויות של הרשות אינה מקיימת  באופן תקופתי הליך פומבי ותחרותי, בו מובאת  לידיעת מציעים בכוח האפשרות להציע הצעות לתכניות בתחומים שונים. הוועדה רשמה רק את ההחלטות שקיבלה, ולא פירטה את הנימוקים להחלטות האלה. על  ועדת ההתקשרויות לתעד גם את הנימוקים להחלטותיה, כדי שיהיה אפשר לדעת מה היו השיקולים שלה לבחירה בהצעה, מה היו אמות המידה שהפניות נבחנו על פיהן והמשקלות שיוחסו להן, ומה היו החלופות האפשריות. 

2. 
בנובמבר 2002 החליטה ועדת מכרזים ב' לאשר את בקשתו של מנהל שירותי הנדסה ברשות לשכור מחברה להספקת ציוד אלקטרוני ציוד טלוויזיה בלי מכרז. היקף ההתקשרות היה 2.2 מיליון ש"ח. התברר שהצורך לשכור את השירותים האמורים לא נדון בוועדת התקציבים וזאת בניגוד לנוהלי הרשות והתקשרות לגבי סכום כזה היה מעבר לסמכות ועדת מכרזים ברמה ב'. 

3. 
ועדת מכרזים ב' אישרה את חברה ב' כספק יחיד על סמך מכתב של מנהל חטיבת אחזקה ופיתוח לסמנכ"ל כספים, בלי לקבל מידע על משך ההתקשרות ועל ההיקף הכספי שלה, אף על פי שהמכתב שהסתמכה עליו היה כללי מאוד ולא כלל פירוט של הציוד שלגבי חלק ניכר מעלותו (כ-80%), לא הייתה חברה ב' ספק יחיד.

4. 
ועדת מכרזים ב' קבלה החלטות על סמך פנייה טלפונית שלא לוותה בפנייה בכתב ופגעה בכך   בכללי מינהל תקין, פנייה שאינה מוצדקת גם בתנאי לחץ ובלוח הזמנים צפוף. גם אם היה מקום לאשר שחברה ב' היא הספק היחיד, היה על הרשות לאשר זאת רק בעניין ציוד העריכה, ואילו לגבי שאר הציוד לא היה מקום לאשר פטור ממכרז בלי תיעוד מלא המוכיח שחברה ב' אכן הייתה היחידה היכולה לספקו.

5. 
על פי נוהלי הרשות, הזמנה לשכירת שירותי אולפן ועריכה צריכה להיות מבוססת על פרוטוקול שכל חברי ועדת התקציבים חתמו עליו. מנהל חטיבת מבצעים והפקה ומנהל מחלקת שירותי הפקה צריכים לחתום על ההזמנה. נמצא כי על ההזמנה מחברה ב' חתמו מנהל המחלקה הכלכלית ומנהל שירותי ההנדסה. מנהל חטיבת מבצעים והפקה טען שכלל לא ידע על ההתקשרות כיוון שהעניין הוסתר ממנו.

6. 
הרשות קיבלה את הציוד שהזמינה לצילומי סדרה (צימרים) בתחילת דצמבר 2002, אך צילומי הסדרה החלו רק במרס 2003. בפרק הזמן 1.12.02-9.3.03 שכרה הרשות את הציוד אף על פי שכמעט לא השתמשה בו והיא שילמה לחברה ב' עבורו כ-615,000 ש"ח. 

7. 
הרשות שילמה לחברה ב' עבור שכירת הציוד אף שעדיין לא נחתם ביניהן הסכם בעניין זה, כלומר עוד קודם שהוגדרו התחייבויות החברה כלפי הרשות; ההסכם בין הרשות לחברה נחתם רק בסוף אפריל 2003, כחצי שנה לאחר שניתנה ההזמנה לציוד וכחמישה חודשים לאחר שהציוד התקבל. 

8. 
הרשות החלה לצלם פרקי המשך לסידרת "צימרים" מבלי שבדקה  מחדש את המחירים של חברה ב' לפני שהתחילה לצלם את הפרקים הנוספים. אילו עשתה זאת, ייתכן שהייתה מצליחה לשכור את הציוד הדרוש לה במחירים נמוכים מהמחירים ששילמה לאחר שנסיבות כלכליות השתנו.

 9. 
עד סוף שנת 2005 נערכו רק 5 מ-15 הפרקים הנוספים שצולמו לסידרת "צימרים", ולכן לא היה אפשר להקרין את המשך הסדרה אף שהרשות כבר הוציאה על הכנתה כ-2.5 מיליון ₪. הרשות לא תכננה את פעולותיה על פי מגבלות התקציב שהוקצה לסדרה קודם שהתחילה להפיק את הפרקים הנוספים, ולכן ההשקעה הכספית בהפקת הפרקים האלה, ככל הנראה ירדה לטמיון, שכן עד סוף שנת 2005 לא נעשה בהם כל שימוש. 

10.
הרשות התקשרה עם חברת הפקה להפקת המשך של הסדרה "האחים יונה". הרשות לא חתמה עם החברה על הסכם בעניין הפרקים הנוספים ולא נתנה לה הזמנה לפרקים אלה, ולמרות זאת שידרה את הפרקים ואף מכרה אותם להקרנה בחו"ל. בהיעדר הסכם כתוב בין הרשות לחברה  התגלעו ביניהן חילוקי דעות בעניין חיובי הצדדים, וגם גורמים שונים ברשות היו חלוקים בעניין התחייבויותיה של הרשות כלפי החברה. אילו תיעדה הרשות בכתב את הסיכומים עם חברה ג', כנדרש על פי סדרי מינהל תקין, ולא הסתפקה בסיכומים בעל פה, היו נמנעים חילוקי הדעות בינה ובין החברה, הן בעניין האפשרות שהיא תרכוש מהחברה את מלוא הזכויות על הפרקים הנוספים והן בעניין המחיר עבור הפרקים האלה. על הרשות להקפיד לקיים את הכללים המחייבים אותה בהתקשרויות עם ספקי שירותים: כל התקשרות צריכה להיעשות על פי החלטה של הגורמים המוסמכים ברשות; יחידת הכספים והכלכלה והלשכה המשפטית הן הצריכות לשאת ולתת עם הספק, ועליהן לחתום עמו על הסכם כתוב.

11. 
על הרשות לבדוק כראוי שאין פרסומות סמויות במשדריה. זאת בעקבות מכתב התלונה בעניין תשלום שדרשה חברה  ממשתתפים פוטנציאלים בתכנית. מכתב זה  היה צריך לשמש אות אזהרה לממונים על שידור התכנית, ולגרום להם לבדוק את המשדרים שצולמו ביתר הקפדה, לפני שידורם. 

12. 
עוד קודם שנחתם ההסכם בין הרשות לחברה ה' להפקת תכנית,  ניהלה הרשות משא ומתן עם חברה ו'המפעילה אולפני טלוויזיה כדי שתעמיד לרשותה אולפן וציוד הנדרש לצילום התכנית, וכן שירותי כוח אדם מקצועי. ואולם הרשות לא התקשרה ישירות עם חברה ו', והתשלומים לחברה ו' עבור שירותים אלה נעשו באמצעות חברה ה'. בכך עקפה הרשות את חובת המכרז ואת נוהלי הרשות.

13. 
התנהלותה של הרשות שלא על פי כללי מינהל תקין נובעת בין היתר מבעיות פנימיות וחוסר אמון בין העובדים הבכירים בה. 

14. 
רשות השידור חייבת לנהל את ענייניה ואת תקציבה, שמקורם בכספי ציבור, בקפידה ועל פי כללי מינהל תקין. אף שהתקנות מאפשרות להשיג פטור ממכרז, עקרונות דיני המכרזים בדבר הבטחת שוויון הזדמנות למציעים, השגת יעילות כלכלית ומועילות באמצעות בחירת ההצעה הטובה ביותר מחייבים את הרשות לפרסם מפעם לפעם מכרז פומבי כדי למצות הליכים תחרותיים ולהודיע בו למציעים בכוח שאפשר להציע הצעות לתכניות בתחומים שונים. על הממונים על הרשות - שר התעשייה, המסחר והתעסוקה והמוסדות המנהלים של הרשות - לתת את דעתם על הליקויים שהועלו בביקורת, לפעול לתקנם ולמנוע את הישנותם. 

רשות ניירות ערך

הפיקוח על הנפקת ניירות ערך
הגופים המבוקרים: משרד האוצר - אגף שוק ההון, הביטוח והחיסכון; רשות ניירות ערך; רשות ההגבלים העסקיים

א.
ריכוז ממצאי הביקורת

1.
לאגף שוק ההון אין מערכת ממוחשבת שיכולה לקלוט ולעבד את המידע והדיווחים שהוא מקבל מהגופים המוסדיים הרוכשים ניירות ערך בהנפקות. האגף עושה רק בדיקות ספורדיות ואינו מקיים פיקוח שיטתי על רכישות אלה. עקב כך מוטלת בספק יכולתו לקיים פיקוח, אכיפה ובקרה בכל הנוגע ליישום הוראות התקנות החלות על הגופים המוסדיים, בעיקר בתחומי תהליכי ההשקעה בניירות ערך ומניעת ניגוד עניינים. אגף שוק ההון לא עמד בהבטחותיו החוזרות ונשנות להקים מערכת ממוחשבת שתקלוט את דיווחי הגופים המוסדיים אף שחלפו יותר מתשע שנים ממועד הביקורת הראשונה בעניין זה.

2.
אגף שוק ההון אינו מקיים פיקוח מסודר על הגופים המוסדיים כדי לוודא שהם דורשים ובוחנים את פרטי המידע והנתונים הרלוונטיים לפני רכישת ניירות ערך מהנפקות ולפני מתן אשראי לחברות וליחידים. אגף שוק ההון לא קבע כללים לניהול מערך האשראי בידי הגופים המוסדיים שבפיקוחו. כללים אלה צריכים לעסוק בין היתר במידע המקיף שעל הגופים המוסדיים לקבל מהלווים, בניהול תיקי הלווים והביטחונות להלוואות, לדירוג האשראי, בניהול סיכוני האשראי ובמנגנוני הבקרה על מצב הלווים עד לפירעון ההלוואה.

3.
אין אחידות בהגבלות המוטלות על הגופים המוסדיים השונים בכל הנוגע לעסקאות עם צדדים קשורים, ואין אחידות בהגדרת צדדים קשורים בהסדרים השונים. מנגנוני הפיקוח המיועדים להתמודדות עם בעיית ניגודי העניינים בקרנות נאמנות שונים מהמנגנונים המקבילים בקופות גמל וביטוח ונבדלים מהם ביעילותם. בעיית ניגודי העניינים שעמה מתמודדים גורמי הפיקוח על הגופים המוסדיים דומה, ולכן יש מקום לבחינה משותפת של הרגולציה הנדרשת.

4.
רשות ניירות ערך (ני"ע) אישרה כבר באוגוסט 2004 טיוטות תקנות המסדירות בין היתר את ניגודי העניינים בשוק החיתום, והעבירה אותן למשרד האוצר. אולם עד מועד סיום הביקורת - דצמבר 2005 - לא הותקנו התקנות על ידי המשרד. 

5.
למרות פעילותה הנרחבת של רשות ני"ע, הפיקוח על מנפיקי תעודות סל לוקה בחסר, והגילוי הנדרש מהם איננו מלא. על החברות המנפיקות לא חלה חובת דיווח פרטנית לנאמן, ורמת החשיפה המרבית של התעודות המונפקות למדד שהן צמודות אליו איננה מתפרסמת לציבור המשקיעים, אינה מוגבלת בתקרה ואינה מותאמת להיקף ההון העצמי של המנפיק. 

6.
חברות הדירוג המדרגות את תעודות הסל דורשות מהמנפיקים את פירוט הנכסים שהם מחזיקים בהם, אך אין חובה לדרג את התעודות, וכיום רוב התעודות אינן מדורגות. נוסף על כך, החשיפה המרבית שהחברה יכולה לקבוע אינה מוגבלת, ואין קשר בין ההון העצמי, הקבוע - 8 מיליון ש"ח - לבין הסיכון המשתקף בחשיפה היומית המותרת. מנפיקי התעודות יכולים למשוך את התשואות העודפות על המדד, ולכן הן אינן משמשות כרית ביטחון למחזיקי התעודות. יש מקום לפרסם לציבור את החשיפה המרבית בפועל, שמשקפת מרכיב מרכזי בסיכון הגלום בתעודה סל. עוד יש לדרוש מהחברות המנפיקות לפרט בדוחות הכספיים את סוגי הנכסים שהן מחזיקות בהם לכל סדרה של תעודות בנפרד. 

7.
יש לקבוע הון עצמי מינימלי לכל תעודת סל שהחברה מנפיקה בנפרד, ויש לשקול לחייב את החברה להחזיק בהון העצמי באופן מתמשך, כדי שיוכל לשמש כרית ביטחון עבור המשקיעים אם לא תעמוד החברה בהתחייבויותיה; יש להתאים את ההון העצמי הנדרש מהמנפיק למידת הסיכון הגלום בכל תעודה, שתלוי, בין היתר, בשיעור החשיפה המרבי לשינויים במדד; יש לשקול קביעת תקרה לחשיפה המרבית למדד מאחר שאפשרות סטייה מהמדד פוגעת במהותו של המכשיר, שאמור להתחקות אחר המדד. בד בבד עם הכנסת מכשירי השקעה חדשים, יש מקום להגביר את השקיפות והפיקוח על מנפיקי מכשירי ההשקעה הקיימים ובכללם תעודות הסל. 

8.
אמנם הרפורמה בשוק ההון, ובכלל זה החוקים האמורים שנחקקו במסגרתה, תגרום להפרדת קופות הגמל וקרנות הנאמנות מהבנקים, אך ייתכן שקשרי הנשייה יבואו לידי ביטוי גם במערכות שאינן בנקאיות. התקנות אינן מטפלות בניגודי עניינים מסוג זה, ולאגף שוק ההון אין את המידע הרלוונטי הנדרש כדי לטפל בהם. מן הראוי שבתיקון המוצע לתקנות אגף שוק ההון ימצא דרכים לטפל באופן אפקטיבי בעסקאות שיש בהן ניגודי עניינים בשל קשרי נשייה ויגביר את הפיקוח על עסקאות אלה. 

9.
מן הראוי שהדרישה בהצעת התיקון לתקנות מס הכנסה, בדבר מנגנון האישור של עסקה שנעשית באמצעות חתם מתמחר הקשור לגוף מוסדי, תוחל גם על חתמים המשמשים מבטחי ההנפקה או משווקיה. 

10.
בהנפקות ציבוריות מפרסם המנפיק תשקיף מפורט שאישרה רשות ני"ע ובו נתונים רבים הדרושים לקבלת ההחלטות. לעומת זאת, בהנפקות פרטיות אין רגולציה; אין גוף שמפקח על פירוט הנתונים הנמסרים לרוכשים הפוטנציאליים ועל איכותם. מן הראוי שאף חברות אלה יידרשו למנות נציגי ציבור בדירקטוריון, שיגנו על האינטרס של ציבור המשקיעים, וכן למנות מבקרי פנים שיפקחו על פעילותה התקינה של החברה. זאת מאחר והוראות חוק החברות המחייבות אינן חלות על חברות פרטיות.

11.
הנאמן של כל קרן נאמנות אמור לבחון אם יש חשש לניגוד עניינים בעסקה מוצעת ולקבוע אם היא מחייבת את אישור הדירקטוריון. יצוין כי סעיף "סל" דומה אינו קיים בתקנות המסדירות את פעילותן של קופות גמל וקופות ביטוח. מהאמור לעיל עולה כי הנאמן אינו מוסמך למנוע עסקה שאיננה אסורה על פי החוק אך יש בה ניגוד עניינים, אם אישר אותה הדירקטוריון, שרוב חבריו אינם דירקטורים חיצוניים. המנגנון הקיים אינו מתמודד אפוא עם כל ניגודי העניינים העלולים להיווצר אצל מנהל הקרן. יש צורך לבחון דרכים שיתנו מענה מידתי ומאוזן שיגביל אישור עסקאות שעלול להיות בהן ניגוד עניינים ולא יכביד במידה ניכרת על עבודת מנהל הקרן. למשל, אפשר לדרוש אישור של דירקטור חיצוני אחד לפחות בקבלת החלטות שיש בהן חשש לניגוד עניינים. 

12.
לאור חשיבות המידע לציבור מן הראוי שהרשות לני"ע תדרוש מהחתמים לדווח לאחר ההנפקה, בדוח ההנפקה, גם על סכומי העמלות ששולמו להם בפועל בגין ההנפקה. נוסף על כך, מן הראוי שמידע בדבר סכום העמלות שגובים החתמים יינתן לציבור גם כשמדובר בהנפקות פרטיות, שניירות ערך המוצעים בהן נרכשים בידי גופים מוסדיים.

13.
תפקידו והיקף אחריותו של הנאמן של המנפיק תעודות התחייבות אינם בהירים דיים, ויש לשקול את הצורך לקבוע את חובותיו באופן ברור ומפורש. בכדי למנוע מצבים רבים בהם חברות מגיעות לחדלות פירעון ראוי לשקול את הסדרת חובתו של הנאמן לפעול באופן רציף לשמירת עניינם של מחזיקי תעודות ההתחייבות. כן יש מקום לשקול האם לקבוע שתפקיד הנאמן יוגדר לפי סוג איגרת החוב. למשל נראה כי תפקיד הנאמן בנוגע לתעודות התחייבות מסוג תעודת סל צריך להיות שונה מתפקידו בנוגע לתעודת התחייבות רגילה.

14.
אין די תיאום ואין ראייה כוללת של הגופים המפקחים האמורים על פעילות שוק ההון, שמאופיין בריכוזיות ובקשרים מסועפים בין הגורמים הפועלים בו - המנפיקים, החתמים, הגופים המוסדיים הרוכשים את רוב ניירות הערך בהנפקות, הנאמנים ובעלי השליטה בגורמים אלה, שהם בעיקר בנקים, חברות ביטוח וחברות אחזקה. 

15.
מן הראוי לשקול הקמת גוף שמתפקידו לתאם ולהגביר את שיתוף הפעולה בין הגורמים המפקחים על שוק ההון. בשנים 1998-1999 פעל צוות לתיאום הפיקוח על שוק ההון. הצוות, שכלל בין היתר את המפקח על הבנקים, יו"ר רשות ני"ע, הממונה על שוק ההון והממונה על ההגבלים העסקיים, המליץ להקים גוף לתיאום הפעילות בשוק ההון; גוף מסוג זה לא הוקם.

ב.
תגובות המבוקרים

משרד האוצר – אגף שוק ההון

2.
בשנת 2005 הפיץ האגף לגופים המוסדיים שבפיקוחו (חברות ביטוח, קרנות פנסיה וקופות גמל), נייר עמדה, שתוכנו הצעה להסדרה של ניהול סיכוני אשראי, על ידי הגופים המוסדיים. מטרת נייר העמדה היא ליצור תשתית לבניית המתודולגיה להסדרת פעילותם של הגופים המוסדיים במתן הלוואות, אגב פעילות השקעה, לרבות מן ההיבטים של תפעול, דיווח ובקרה. 

אגף שוק ההון שוקד על הכנת הוראות ביצוע ליישום העקרונות שהותוו בנייר העמדה, ולקביעת המסגרת הבסיסית שתידרש לניהול סיכוני אשראי על ידי הגופים המוסדיים.

האגף פועל לבחינת הטמעתן של הדרישות לנהלי הבקרה, הפיקוח והמעקב, באשר למתן אשראי על ידי הגופים המוסדיים, ובכלל זה התייחסות להפרדת התפקידים וצמצום "ניגודי העניינים", הקיימים בפעילותם של הגופים המוסדיים, או של צדדים קשורים להם.

3.
בחודש אוגוסט 2005, התקבלו מספר חוקים שמעגנים את המלצות הצוות הבינמשרדי לרפורמה בשוק ההון. רפורמה זו נועדה כדי להביא לביסוס שוק תחרותי בשוק ההון בישראל, לשיפור יעילותו ודרכי פעולתו ולהגברת רווחת הציבור, באמצעות צמצום הריכוזיות ומזעור ניגודי העניינים אצל הגופים הפועלים בו. 

במסגרת הזו ניתן דגש לטיפול בניגוד העניינים המובנה, שאפיין את הפעילויות בהן עוסקים הבנקים.  

יישום הרפורמה באמצעות הפרדת הקופות והקרנות מהמערכת הבנקאית, פותר באופן מבני, חלק מהותי וגדול מבעיית קשרי הנשייה, שמאפיינים את שוק ההון הישראלי, ומנתק את הקשר שבין הגופים המוסדיים לבנקים ולחברות שלוות כסף מהבנקים.

14.
בחודש אפריל 2005 הופץ חוזר לגופים המוסדיים, שהגדיר את המידע שכל גוף מוסדי (קופת גמל, קרן פנסיה וחברת ביטוח), נדרש לפרסם באתר האינטרנט שלו. בהוראות אלו נקבע, כי הגוף המוסדי יהיה חייב לפרסם על בסיס קבוע, את רשימת הנכסים הרבעונית המפורטת של נכסיו, באתר האינטרנט.

מטרת הפרסום של רשימת הנכסים, היא לשרת את ציבור החוסכים בישראל, ולספק להם מידע ביחס להשקעות הגוף המוסדי בו הם חוסכים, או ביחס להשקעות גוף מוסדי אליו הם שוקלים להצטרף.

פרסום הרשימה הרבעונית, הוא צעד משלים לייסוד מערך הייעוץ הפנסיוני, כפי שבא לידי ביטוי בחקיקת חוק הפיקוח על שירותים פיננסים (עיסוק בייעוץ פנסיוני ובשיווק פנסיוני), התשס"ה-2005. פרסום רשימת הנכסים יעניק כלי נוסף בידי היועץ הפנסיוני, בעבודתו מול ציבור החוסכים, כאשר הוא נדרש להתאים את אופי החסכון הפנסיוני, ובכלל זה את מדיניות ההשקעות של אותו הגוף, לצרכיו האינדיבידואליים של כל חוסך וחוסך.

רשות ניירות ערך

5.
מנפיקי תעודות הסל מצהירים במסגרת התשקיף המפורסם לציבור, על כך שהם מקיימים חובת דיווח לנאמן, לגבי רמת החשיפה שלהן. לכן, גם אם לא קיימת חובה מפורשת בדין, הרי שאין מדובר בעניין הנתון לשיקול דעת המנפיק. 

בדיווחי החברה השוטפים, בדוח השנתי והרבעוני, ניתן מידע במסגרת הגילוי הנדרש אודות סיכוני שוק. 

7.
עניין ההון העצמי הנדרש ממנפיקי תעודות הסל, נמצא בבחינה בבורסה יחד עם הרשות, תוך בחינת כלל השיקולים המצדיקים קביעת היקף ההון העצמי המתאים, והפרמטרים הרלוונטיים לקביעתו.   

10.
הרשות שוקלת ליזום הצעה לתיקון התקנות לפי חוק השקעות משותפות בנאמנות, באופן שתחייב מנהל קרן, לציין במסגרת דיווח על עסקאות מחוץ לבורסה, או עסקאות מתואמות  שהן עסקאות בניגוד עניינים, או עסקאות מהותיות, מה היתה עמדת הדירקטור החיצוני בנוגע לאישור העסקה.
13.
הרשות עוסקת בהבהרות לגבי תפקיד הנאמן, ככל שהוא עולה מהוראות החוק. במסגרת זו, החליטה מליאת הרשות בישיבתה מיום 14 בפברואר 2006, להביא לתיקון חוק ניירות ערך ותקנותיו, באופן שיבהיר וירחיב את תפקיד הנאמן וחובותיו, בהתאם לתפיסת הרשות. עקרונות ההצעה, העתידים להתפרסם באתר הרשות לקבלת הערות הציבור, מתייחסים בין היתר למהות הנאמנות, תקופתה, חובת הנאמן לבחון מעת לעת את יכולת החברה לעמוד בהתחייבויותיה, חובת הנאמן לנקוט פעולות לטובת מחזיקי תעודות ההתחייבות, חובות דיווח, כשירות הנאמן (ביטוח, כשירות מקצועית), תכנו של שטר הנאמנות, קביעה מפורשת של סמכות פיקוח לרשות על פעילות הנאמן, וקביעת הסמכה להתקין בתקנות חובות נוספים שיחולו על הנאמן ועל המנפיק, לפי סוגים של חברות או סוגים של תעודות התחייבות, למשל - תעודות סל. 

14.
הרשות פועלת להרחבת השקיפות והגילוי הנדרש ממנפיקים. הרשות בוחנת באופן שוטף אמצעים וכלים נוספים להידוק הפיקוח.

15.
מאז שנת 2003 פועל צוות תאום, עליו נמנים יו"ר רשות ניירות ערך, המפקח על הבנקים והמפקח על שוק ההון. הצוות מתכנס מדי חודש ודן בנושאים שעל סדר יומם של המפקחים, לצורך ליבון, גיבוש ותאום עמדות המפקחים. עוד מתכנס הצוות לתאום אד-הוק בעניינים מיוחדים, העולים מעת לעת. יישום "רפורמת בכר" הגביר את מספרן של ישיבות התאום הללו.

משרד המשפטים
10.
לדעת המשנה ליועץ המשפטי לממשלה (כלכלי פיסקאלי), אין לחייב כל תאגיד, המנפיק תעודות התחייבות לציבור, למנות דירקטורים חיצוניים ומבקר פנים.


מעמדם של בעלי תעודות ההתחייבות אינו כשל בעלי המניות. בעלי אגרות החוב הם נושים לכל דבר ועניין. אמנם נכון הוא שגם בעניינם קיימת בעיית נציג ואולם על מנת לפתור אותה אין צורך להתערב באופן ניהול החברה הפרטית. לעניין זה נקבעה החובה למנות נאמן לפי חוק ניירות ערך. אם הנאמנים אינם ממלאים את תפקידם, יש לפעול לאכיפת החוק או לתיקונו בכל הנוגע לחובות הנאמן. כן ניתן לבחון את ההסדרה הקיימת לגבי תאגידים פיננסים העוסקים בניהול כספם של אחרים, לרבות תאגידים המנפיקים תעודות סל, ולקבוע לגביהם הוראות מיוחדות, אך אין צורך לתקן את חוק החברות בנוגע לכל החברות הפרטיות המנפיקות אגרות חוב לציבור.

חלק  ג

"לקט מעקבים"

ביצוע החלטות הכנסת והממשלה

ותיקון ליקויים

צוותים לתיקון ליקויים
חוק מבקר המדינה, התשי"ח-1958 (נוסח משולב) (תיקון התשס"א)

21א.

ב.
בכל גוף מבוקר ימנה ראש הגוף המבוקר צוות לתיקון ליקויים, שבראשו יעמוד המנהל הכללי באותו גוף ובאין מנהל כללי - בעל התפקיד המקביל לו באותו גוף (להלן - הצוות).
 

ג.
העלתה הביקורת ליקויים בפעולתו של גוף מבוקר, ידון הצוות בדרכים לתיקון הליקויים, יקבל החלטות בדבר תיקונם, וידווח על דיוניו ועל החלטותיו לראש הגוף המבוקר בסמוך לאחר קבלת ההחלטות.
21ב.   
ב.
ראש הגוף המבוקר כאמור בסעיף 21א' ידווח למבקר על ההחלטות שהתקבלו, סמוך לאחר קבלתן, וכן ידווח ראש הגוף המבוקר לראש הממשלה.



ראש הגוף המבוקר ידווח בין השאר על הדרכים לתיקון הליקויים והמועד לתיקונם.       
החלטות הממשלה
תמ/10 - 4.3.1996
בהמשך להחלטה מספר 92 של הממשלה מיום 19.10.1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי.

א. 
בראשות ועדות המעקב יעמדו המנהלים הכלליים של משרדי הממשלה והתאגידים על פי חוק.
ב. 
דו"ח על פעילות ועדות המעקב יועבר לאגף לביקורת המדינה במשרד ראש הממשלה פעמיים בכל שנה, בתחילת חודש אפריל ובתחילת חודש אוקטובר.
בק/44 - 26 לאוגוסט 1997
א. 
בהמשך להחלטות מספר 92 מיום 19 לאוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.
ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.
ג. 
משרדי הממשלה ידווחו באופן שוטף לאגף לביקורת המדינה שבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.
ד.
 האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.
ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.
ביצוע ההחלטות
משרד ראש הממשלה - אגף בכיר לביקורת המדינה והביקורת הפנימית
כללי

בהתאם להוראות חוק מבקר המדינה ולהחלטות הממשלה דלעיל, מקיים האגף בחינות תפקוד של הצוותים לתיקון הליקויים.
מן הבחינות שממצאיהן יובאו להלן, עולה כי במרבית משרדי הממשלה, פועלים צוותים לתיקון ליקויים.

האגף פנה בתאריך 17 בנובמבר 2005 אל מנכ"לי משרדי הממשלה והתאגידים, וביקש לדווח לו על פעולות הצוותים לתיקון הליקויים, כמתבקש.

חמישה גופים - ארבעה משרדי הממשלה ותאגיד אחד, דיווחו כי צוותי המעקב לא פעלו במהלך שנת 2005.

22 גופים - 17 משרדי ממשלה וחמישה תאגידים, דיווחו על פעולות הצוותים כנדרש.

להלן פירוט ממצאי המעקב, המתייחסים ל-27 משרדי ממשלה ותאגידים הפועלים על פי חוק.

פירוט הממצאים

משרד האוצר

יו"ר הצוות: מנכ"ל המשרד.

חברים: יועץ משפטי,חשב, מבקר פנימי.

נושאים שנדונו: 1. אגף הביטחון במשרד (בעקבות דו"ח ביקורת פנימית). 2. בנק יהב לעובדי המדינה בע"מ. 3. פרויקט מרכב"ה. 4. מאזן המדינה ליום 31.12.2003.

המשרד לאיכות הסביבה

יו"ר הצוות: מנכ"לית המשרד.

חברים: סמנכ"ל למינהל ומשאבי אנוש, חשבת, היועץ המשפטי, מבקרת פנימית.

נושאים שנדונו: 1. השמירה על איכות הסביבה בצה"ל. 2. שמירת איכות הסביבה בחברות תשתית האנרגיה. 3. ניהול מקרקעי התעשייה הצבאית. 4. מינויים פוליטיים במשרד לאיכות הסביבה.

משרד הביטחון


יו"ר הצוות: מנכ"ל המשרד.

חברים: סמנכ"ל וראש אגף בקרה ומינהל, הממונה על ענייני ביקורת המדינה.

נושאים שנדונו: 1. תהליך קביעת מסגרת לתקציב הביטחון. 2. הקרן לקליטת חיילים משוחררים והיחידה להכוונת חיילים משוחררים. 3. ההוצאה לאור של המשרד. 4. השאלת טובין לגופים אזרחיים. 5. שילוב אמצעים טכנולוגיים במעברים ובמכשול שבמרחב התפר. 6. הגנת ישובים באזור יהודה ושומרון. 7. ארגון נכי צה"ל. 8. השקעות התעשייה האוירית בלווייני תצפית אזרחיים. 9. תחזוקת מנועים למטוסי חיל האוויר. 10. מקרקעי תעש – זיהומי הקרקע ומי התהום והכנת תכנית מתאר.

המשרד לביטחון הפנים

יו"ר הצוות: מנכ"ל המשרד.

חברים: חשב, נציג הלשכה המשפטית, המבקר הפנימי בשירות בתי הסוהר, מבקר פנימי של המשרד, ראש יחידת הביקורת במשטרת ישראל, מרכזת בכירה לביקורת ותלונות הציבור.

הוועדה מונתה רק ב-2 בינואר 2006, ולא התכנסה במהלך שנת 2005. 

משרד הבינוי והשיכון

יו"ר הצוות: מנכ"ל המשרד. 

חברים: מנהלת אגף בכיר מידע וניתוח כלכלי, מנהל האגף לביקורת פנים ותלונות הציבור, היועצת המשפטית, חשב, נציג היועץ למידע וניתוח כלכלי.

נושאים שנדונו: 1. פעילות ועדת היגוי למערכות ממוחשבות. 2. חברת "פרזות". 3. תכנון והקמה של ישובים חדשים. 4. השירות לציבור.

משרד הבריאות 

יו"ר הצוות:המשנה למנכ"ל

חברים: סמנכ"ל בכיר למינהל, סמנכ"ל לתקצוב ולתמחור, יועצת משפטית, מבקר פנימי.

נושאים שנדונו: 1. מרפאות חייבות ברישוי. 2. מתן מידע לציבור – נכונות ושקיפות. 3. טיפולים בעור, טיפולים בגב וטיפולים להסרת שיער. 4. פרסום רשימת הרופאים באתר האינטרנט. 5. תקנות הרופאים (פרסומת אסורה). 6. אשפוז בצו פסיכיאטרי, מתחת ל-10 שנים.

משרד החוץ

הצוות לא התכנס במהלך שנת 2005.

משרד החינוך, התרבות והספורט 
יו"ר הצוות: מנכ"לית המשרד.
חברים: סמנכ"ל בכיר למינהל, היועצת המשפטית, מנהל המינהל לכלכלה ותקציבים, המבקר הפנימי.

נושאים שנדונו: 1. הטיולים במערכת החינוך. 2. החינוך ההתיישבותי.

משרד החקלאות ופיתוח הכפר
יו"ר הצוות: מנכ"ל המשרד.
חברים: סמנכ"ל בכיר, היועצת המשפטית, מבקר פנימי.

נושאים שנדונו: 1. סדרי העסקת עובדים. 2. מש"ב – סיוע לארצות מתפתחות. 3. בנק החקלאות. 4. המינויים הפוליטיים במשרד החקלאות ובתאגידים הכפופים לו.

משרד המדע והטכנולוגיה
יו"ר הצוות: מנכ"ל המשרד.
חברים: חשב, היועץ המשפטי, מבקר פנימי

נושאים שנדונו: האקדמיה הלאומית הישראלית למדעים.

משרד המשפטים
יו"ר הצוות: מנכ"ל המשרד.
חברים: יועץ משפטי, חשב, רשם העמותות, מבקרת פנימית.

נושאים שנדונו: 1. עבודת המטה של המשרד. 2. השירות לציבור. 3. תקינה חשבונאית ממשלתית. 4. חוקי עזר. 5. הליכי משמעת בשירות המדינה. 6. האזנות סתר. 7. פיקוח על הטיפול בחסויים. 8. רשות העתיקות. 
הנהלת בתי המשפט
יו"ר הצוות: משנה למנהל בתי המשפט

חברים: סגן מנהל בתי המשפט, סמנכ"ל תכנון ותקצוב, סמנכ"ל בינוי, מבקרת פנימית.

נושאים שנדונו: 1. אכיפת צווי הגנה וכספים ללא זיהוי בגזברות בתי המשפט. 2. העסקת קרובי משפחה. 3. קליטת מתמחים. 4. הוצאה לפועל. 
משרד הפנים
יו"ר הצוות: סמנכ"ל המשרד

חברים: יועץ משפטי, חשב, מבקרת פנים.

נושאים שנדונו: 1. מערכת "אביב" – הסכם מיקור חוץ ושרותי מידע ללקוחות חיצוניים. 2. פעולות הרשויות המקומיות באמצעות עמותות.

המשרד לקליטת העלייה
הצוות לא התכנס במהלך שנת 2005.
משרד ראש הממשלה
הצוות לא התכנס במהלך שנת 2005.
משרד הרווחה
יו"ר הצוות: מנכ"ל המשרד.
חברים: יועצת משפטית, חשב, מבקר פנימי.

נושאים שנדונו: רכישת שירותים חברתיים.

שירות התעסוקה

הצוות לא התכנס במהלך שנת 2005.

משרד התחבורה
יו"ר הצוות: מנכ"ל המשרד.
חברים: יועצת משפטית,סמנכ"ל בכיר למינהל ומשאבי אנוש, סמנכ"ל בכיר לתכנון, חשב, מבקר פנימי.

נושאים שנדונו: 1. הנפקת רשיונות נהיגה ממוחשבים. 2. בטיחות ואבטחת מידע במאגרי המידע של מינהל התעופה האזרחית ומינהל הספנות. 3. ניהול ותקצוב תהליכי הפיתוח, השדרוג והתחזוקה של כלל מערכות המחשוב במשרד. 4. רכש והתקשרויות, ניהול מלאי ומצאי. 5. מיחשוב מבחני רישוי. 6. הרשות הלאומית לבטיחות בדרכים.

משרד התיירות
יו"ר הצוות: מנכ"ל המשרד.
חברים: סמנכ"ל למינהל, יועץ משפטי, חשב, קצין תקציבים, המבקר הפנימי.

נושאים שנדונו: חשבות המשרד.

משרד התעשייה, המסחר והתעסוקה
יו"ר הצוות: מנכ"ל המשרד.
חברים: סמנכ"ל למינהל ומשאבי אנוש, יועץ משפטי, חשב, הממונה על התקציבים, המבקר הפנימי.

הנושאים שנדונו: 1.אגודות שיתופיות. 2. אבטחת מידע. 3. ניהול בלאי. 4. האגף ליחסי עבודה.

מינהל מקרקעי ישראל

יו"ר הצוות: מנכ"ל המינהל

חברים: יועצת משפטית, חשב, מנהל האגף לביקורת פנים.

נושאים שנדונו: שימוש מסחרי בקרקעות המינהל.

משרד התקשורת
הצוות לא התכנס במהלך שנת 2005.
משרד התשתיות הלאומיות
יו"ר הצוות: מנכ"ל המשרד.
חברים: חשב, יועץ משפטי, מבקרת פנימית.

נושאים שנדונו: 1. חברות תשתית אנרגיה – ניפוק דלקים. 2. זיהום האוויר מתחנות הכוח הפחמיות. 3. יצרן חשמל פרטי במישור רותם. 4. מקרקעי תעש – זיהומי קרקע ומי תהום. 5. תקציב המדינה. 6. פעילות מינהל אזרחי באיו"ש – תחנות דלק. 7. חידוש רישיון ספק גז.

נציבות המים
יו"ר הצוות: נציב המים.
חברים: סגן נציב המים, יועצת משפטית, חשב משק המים, המבקרת הפנימית.

נושאים שנדונו: 1. טיפול בתשתיות ניקוז. 2. תוכנית מתאר ארצית, תוכנית אב ותוכניות אזוריות למשק המים. 3. אישור מפעל מים על פי חוק המים. 4. נהלים לקביעת תקציב למחקר. 5. העסקת יועצים.

המוסד לביטוח לאומי
יו"ר הצוות: מנכ"ל המוסד.
חברים: היועץ המשפטי, מנהלת אגף בכירה הביקורת הפנימית, חשב, מנהל אגף א' מינהלה, מנהלת אגף פניות הציבור וענייני ביקורת המדינה.

נושאים שנדונו: 1. תשלום קצבאות זקנה ושאירים. 2. בדיקת זכאות לשירותים במימון משרד הרווחה. 3. תקציב המדינה – תהליך הכנתו ועדכונו. 4. תשלום לשמאים במחוז הצפון. 5. תיאום דמי ביטוח. 6. טיפול פסיכולוגי למשתקמים נפגעי איבה. 7. בדיקת נהגים ברכבים ממוגנים. 8. חשד להזנת תביעה לדמי לידה על ידי מתכנתת.

רכבת ישראל

יו"ר הצוות: מנכ"ל הרכבת.

חברים: סמנכ"ל למינהל, מנהל אגף כספים, הסמנכ"ל האחראי על התחום המבוקר.

נושאים שנדונו: 1. תכנון שדרוג מסילת רכבת בתוואי תל-אביב ירושלים. 2. הפרדת הרכבת מרשות הנמלים.

רשות הדואר

יו"ר הצוות – מנכ"ל הרשות.
חברים: סמנכ"ל לוגיסטיקה, סמנכ"ל תקשוב, היועץ המשפטי, המבקר הפנימי.

נושאים שנדונו: 1. ניהול נכסי מקרקעין. 2. רכישת ציוד ושירותם בלא מכרז.

פיקוח, בקרה ואבטחת מידע

 ועדות היגוי למחשוב

החלטת ממשלה בק/9 - 20.3.1997

א. 
המנהל הכללי בכל משרד ממשלתי יקים ועדת היגוי לכל פעולות המחשוב, להלן "הוועדה". תפקידי הוועדה יהיו: הנחיית פעילות המחשוב והתקשורת, גיבוש סדרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג.
יחידות המחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.
ביצוע ההחלטה

משרד ראש הממשלה - אגף בכיר - ביקורת המדינה וביקורת פנימית
בהתאם לסעיף ז' להחלטה לעיל, הכין האגף הבכיר לביקורת המדינה וביקורת פנימית, דיווח מקיף לתקופה יולי 2005 – נובמבר 2005.

דו"ח מעקב זה שהכין האגף, בא לסכם את הפעולות שהתקיימו בוועדות ההיגוי למחשוב, שהוקמו בהתאם להחלטה דלעיל.
עיקרי הממצאים

דו"ח מעקב זה שהכין האגף, בא לסכם את הפעולות שהתקיימו בוועדות ההיגוי למחשוב, שהוקמו בהתאם להחלטה דלעיל.
 
מניתוח הממצאים מתברר:

1. 
הוקמו ופועלות ועדות היגוי למחשוב בכל המשרדים והגופים הציבוריים, פרט למשרד החקלאות ופיתוח הכפר. 

2. 
בגופים הבאים הוקמו ועדות, אך אינן פעילות כמתבקש: משרד התעשייה, המסחר והתעסוקה, ורשות השידור. 

הרכב הוועדות והנושאים שנדונו

להלן פירוט הרכב הוועדות והנושאים שנדונו בהן. הדיווח מתייחס לתקופה יוני – דצמבר 2005 ומעדכן את הנתונים שפורסמו ב"הערות ראש הממשלה" לדו"ח מבקר המדינה מספר 56א'. 

משרד האוצר (ראשי)

במסגרת פרויקט מרכב"ה, פועלת ועדת היגוי עליונה, אותה מרכז סגן בכיר לחשב הכללי. החשב הכללי מינה בחודש מארס 2005 ועדות מקצועיות בנושאים הבאים: ניהול נדל"ן, לוגיסטיקה, משאבי אנוש, בקרה והדרכה, וועדה מקצועית לקביעת סדרי שילוב משרדי הממשלה בפרויקט.

בעקבות הוראת שעה שהוציאה הרשות לאבטחת מידע, בה נקבע כי פרויקט מרכב"ה והיחידה לשירות עיבודים ממוכנים (שע"מ), הינם מערכות מידע קריטיות, הוחלט על הקמת ועדה לתחום אבטחת מידע, שתכלול מנהלים בכירים במשרד האוצר, כולל מנהלי היחידות הנ"ל. הוועדה אמורה לקבל בישיבתה הראשונה, שתתקיים עד מארס 2006, סקירה של מומחי הרשות לאבטחת מידע, על מנת להחליט על עקרונות מדיניות אבטחת המידע במשרד.

המשרד לאיכות הסביבה

יו"ר ועדת ההיגוי: סמנכ"ל בכיר למינהל ומשאבי אנוש.

חברים: מדען ראשי, חשבת המשרד, שתי נציגות הלשכה המשפטית, נציגת אשכול תשתיות, קצין ביטחון, ממונה על ביקורת פנים, נציגת ביקורת פנים, נציג המחוזות, נציג אשכול תעשיות, מנהל פרוייקט מיקור חוץ, ונציג פרויקט מיקור חוץ. 

נושאים שנדונו: פרוייקט מיקור חוץ: יעדי הפרוייקט ועקרונותיו, תהליך ההקמה, סטטוס הפרוייקט, יעדים והישגים, חלוקת תחומי אחריות, קשיים, בעיות ולקחים. ביצוע תכנית העבודה לשנת 2004 ותכנית העבודה לשנת 2005. סיכום שנה ראשונה של פעילות חברה מסחרית – ספקית מיקור החוץ. עקרונות הסכם מיקור חוץ: הגדרת השירות במונחים של תפוקות – רכישת שירותים ולא תשומות; הגדרת רמת שירות; העברת אחריות מלאה לספק; העברת הבעלות על הציוד לספק; קשיים, בעיות ולקחים; והשלבים הבאים. תכנית העבודה לשנת 2006 – תאור הפרוייקטים והדגשים. 

משרד הביטחון

יו"ר ועדת ההיגוי: מנכ"ל המשרד. 

חברים: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע.

נושאים שנדונו: פרויקט ERP - ניהול ובקרת משאבים באמצעות המערכת הממוחשבת. עדכון אתרי האינטרנט בשפה העברית והאנגלית, והוספת שירותים חדשים, תת אתרים חדשים, פרסומים וטפסים חדשים.

המשרד לביטחון הפנים

יו"ר ועדת ההיגוי: מנכ"ל המשרד. 

חברים: סמנכ"ל בכיר למינהל ומשאבי אנוש, מנהל מערכות מידע, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע.

נושאים שנדונו: פרויקט אבטחת מידע– דיווחי התקדמות ובעיות. אתר האינטרנט – דיווח על הקמת אתר באנגלית. הקמת אתר אינטרא–נט. פרויקט תלונות ציבור/קבילות. דיווח על מכרזים שבוצעו.

משרד הבריאות

יו"ר ועדת ההיגוי: סמנכ"ל בכיר למינהל ומשאבי אנוש.

חברים: משנה למנכ"ל משרד הבריאות, מנהל האגף למידע ומחשוב, קצין הביטחון הארצי, סגן החשב, רכז בכיר לביקורת הפנים, מנהל אבטחת מידע, סגן מנהל האגף לתקצוב ותמחור, ונציגת המחלקה המשפטית.

נושאים שנדונו: תוכניות הפיתוח של היישומים הרוחביים במשרד: ניהול מרכזים רפואיים, השלמת מחשוב בגריאטריה, מחשוב מערך בריאות הנפש, מרכב"ה בבתי חולים, משרד ממוחשב, מעקב אחר החלטות וניהול פניות הציבור, רשומה רפואית לאומית, קודים בגריאטריה, רישום תרופות ואמצעים רפואיים, מערך טראומה מחשבה בריאה, רישוי ופיקוח עסקים – רוקחים מחוזיים, אלימות במשפחה, ופירוט פעולות שנעשו. הצגת אפיון ליישום שישרת את שירות המזון הארצי. שילוב חשבות המשרד באפיון כל יישום, לצורך תכנון הצד הפיננסי והחיובים. בדיקת פתרון תוכנה עבור קציני הביטחון. סקירת תשתיות המשרד, וסקירת השינוי בטכנולוגיות התמסורת בין האתרים. פרסום חוזר למנהלי מאגרי מידע בבתי חולים, להיערכות לביקורת של רשמת מאגרי מידע. פריסת תשתית הכספות הוירטואליות, הטמעת מערכת לניהול והעברת קבצים באופן אוטומטי. הצגת פרוייקט הקמת תשתית מפתח ציבורי (PKI) במשרד, שתהווה חלק מתשתית האמון הממשלתית, לביצוע פעולות מזוהות וחתימה אלקטרונית. פיתוח יישומים ושירותים מבוססי PKI במשרד ומול גורמי חוץ. חיזוק מערך אבטחת המידע במשרד, על ידי יצירת תשתית זיהוי וחתימה חזקה, למשתמשים הפנימיים ולגורמי החוץ, והשתלבות במערך ה-PKI הממשלתי. הוצגו אמצעי הזיהוי השונים וההתקנים השונים לנשיאת התעודה הדיגיטאלית. האגף למידע ומחשוב ביקש את אישור הוועדה להתחיל בכתיבת נהלי אבטחת מידע חדשים למשרד הבריאות, בהתבסס על הנהלים המצויים בתקן ישראלי 17799. ייזום קבלת אישור על עמידה בתקן 17799. הוצגו היתרונות שברכישת מערכת ניהול אבטחת מידע מרכזית, שתענה על הצורך בקבלת סטאטוס עדכני של אבטחת מידע בארגון, ותאפשר איסוף אירועים מיישומים ומערכות מבוזרות, ניהול אירועים מבוסס "חוכמה" (קורלציות, אגריגציות, סינון, טיוב, שכתוב, ועוד), יכולת ניהול מרכזי של ישומים, יכולת שינוי הגדרות בזמן אמת וניהול אבטחה - לוגי ופיזי. הוצגה מצגת על תקן אבטחת המידע הישראלי 17799, ונסקרו הצורך של משרד הבריאות בתקן, יתרונות בעמידת המשרד בתקן, השלבים שבדרך להשגת התקן, והצורך בתקן. סוכם שהאגף למידע ומחשוב, בעזרת חברה מסחרית, יבדקו השינויים הדרושים במשרד הבריאות, ואת העלויות הכרוכות בעמידת המשרד בתקן, לדיון בוועדת המחשוב הבאה.
משרד החוץ
 

יו"ר ועדת ההיגוי: משנה למנכ"ל.

חברים: מנהל אגף תקשוב, מנהל חטיבת תיאום, מינהל ומבדק פנים, סגן ממונה ביטחון, נציג ציבור, מנהל חטיבת תקציבים, נציג היועץ המשפטי.

נושאים שנדונו: שימוש במשרד בדואר אלקטרוני, שימוש בכרטיס חכם, סריקה ומחשוב של הארכיב הקונסולרי בנציגויות, עדכון אתרי האינטרנט של המשרד, ויחסי מטה-נציגויות במערכות המידע.

משרד החינוך, התרבות והספורט

יו"ר ועדת ההיגוי: מנכ"לית המשרד.

חברים: מנהלת מינהל תקשוב ומערכות מידע, מנהלת תשתיות SYSTEM ותוכנה במינהל תקשוב ומערכות מידע, ממונה על אבטחת מידע, סמנכ"ל ומנהל מינהל כלכלה ותקציבים, היועצת המשפטית, מנהל אגף ביטחון, בטיחות סביבתית ושעת חירום, סגן חשב המשרד, עוזרת המנכ"לית, מנהל אגף א' לביקורת (בפועל), והקב"ט הארצי.

נושאים שנדונו: אבטחת מידע ואבטחת רציפות תפעולית של המשרד, אמינות ושלמות המידע, סודיות והגנה על המידע, וזמינות של המידע והשירות; השלמת סקר אבטחת מידע מקיף שכלל: הגנה על מידע ארגוני, הגנה פיזית והגנת מערכות מידע; הקמת מערכת להגדלת שרידות וזמינות התקשורת, הקמת מערך לניטור ולמניעת התקפות האינטרנט לרשת המשרד, חיבור חלק מעובדי המשרד לרשת האינטרנט, בשמירה על מדיניות גלישה מוגדרת, ההצטיידות למתן שירותי גלישה לעובדי המשרד, מתן אפשרות גישה מרוחקת למשרד, בשמירה על רמת אבטחת מידע ותקשורת גבוהה,  ניהול זהויות במשרד ובאינטרנט, חיבור בתי הספר והרשויות לרשת מינהלית חדשה, למתן שירותי תקשוב מתקדמים, וחיבור מאובטח של רשת זו לרשת המשרד, הקמת תשתיות מאובטחות אצל ספקים עבור מערכת החינוך; ניהול זהויות, כרטיס חכם, סגמנטציה של הרשת המשרדית, על מנת להגדיל את שרידותה ואת אבטחת המידע; השלמת מערכת מדב"ס – מערכת מרכזית לדיווח בתי ספר על נוכחות עובדי ההוראה ומילוי מקום בעת העדרותם, השלמת מערכת מתלהב – מערכת מרכזית לניהול ההוראה של עובדי ההוראה בחינוך הגופני, והשלמת מערכת תמיכות – מערכת מרכזית לאיסוף בקשות לתמיכות ולניהול ועדות התמיכה; הרחבה ושיפור שירותי תקשוב מתקדמים ברשת המינהלית החדשה, שולחן עבודה למנהלים; פיתוח והסבת יישומים מרכזיים המשרתים את מערכת החינוך, באמצעות "החצנה" מאובטחת של יישומים פנים משרדיים, הקמת מערך ניהול משתמשים והרשאות, מתן אפשרות לעובדי המשרד, לגישה מאובטחת מבחוץ לדואר אלקטרוני.

משרד המדע והטכנולוגיה

יו"ר ועדת ההיגוי: סמנכ"לית בכירה למינהל ומשאבי אנוש.

חברים: חשב בכיר, עוזר בכיר למנכ"ל, יועצת משפטית, מבקר פנים, קצין ביטחון, מנהל מערכות מחשוב. 

נושאים שנדונו: סקירה כללית, מטרות ויעדים: עמידה בתקנים של ממשל זמין - כרטיס חכם, הערכות לתשתית מפתח ציבורי, אבטחת מידע, על פי תבחינים אשר מחייבים משרדי ממשלה (היערכות לתקן 17799), ומערכות ביומטריות. יעול השירות לקהילייה המדעית - הגשה אלקטרונית של הצעות מחקר, בשיתוף מערכת מרכב"ה, והקמת מאגר חוקרים לאומי. מחשוב תהליכי העבודה הארגוניים: פקס ממוחשב, פורטל ספקים בשיתוף תהיל"ה, והדרכות. יכולת בקרה, שליטה וניהול של בסיס הידע הארגוני, מערכת דוחות ממוחשבת, וקבלת נתונים מקוונים. תחזוקה רציפה של מערכות הענ"א. סקירת פעולות שנעשו בשנת 2005: שדרוג שרתים, איחוי בשרת הדואר המרכזי של המשרד, הקמת מערכת ניטור, שליטה ובקרת התשתית האקטיבית, הטמעת מערכת נגד "דואר זבל", החלפת שרת אנטי–וירוס, הטמעת מערכת גיבויים, הקמת אתר חליפי למקרה אסון, סקר אבטחת מידע ויישום המסקנות. חומרה, תשתיות ויישומים. פתרונות טכנולוגיים לאבטחת מידע, מדיניות אבטחה, אתר אינטרנט בשפה הערבית, וסיכום וקביעת מדיניות.

המשרד לקליטת העלייה

יו"ר ועדת ההיגוי: מנכ"לית המשרד.

חברים: מנהל אגף בכיר למערכות מידע, קצין הביטחון, ממונה אבטחת מידע, היועץ המשפטי, חשב המשרד, המבקר הפנימי, מנהל אגף תקציבים.

נושאים שנדונו: תוכנית התאוששות מאסון – תמונת מצב והיערכות. מכרז לאספקת שירותי כוח אדם מקצועי. ממשל זמין, פורטלים, אתר האינטרנט, נתב"ג, מאגרי מידע, משרד ממוחשב. תפיסת הפתרון הממוחשב של עלייה קבוצתית. סיכום סקר סיכונים – אבטחת מידע. מאגרי מידע שבבעלות המשרד. מלגות לסטודנטים, ממשק נתב"ג, בחירת הזוכים במכרז סגור. אישור רכישת שירותים ומערכות לאגף מערכות מידע. בלאי ציוד מחשבים. הרחבת התקשרות עם חברה מסחרית, אישור הארכת הסכמי התקשרות, והרחבת התקשרות עם חברה נוספת. 

משרד הרווחה

יו"ר ועדת ההיגוי: מנכ"ל המשרד.

חברים: סמנכ"ל בכיר למינהל ומשאבי אנוש, המנהל הכללי, חשב משרד הרווחה, מנהלת אגף מערכות מידע, מנהל אגף ביטחון, ומנהל אגף ביקורת פנימית.

נושאים שנדונו: תוכנית עבודה למחשוב לשנת 2006, על פי סקר צרכים וסדרי עדיפויות במשרד, תוכנית רב שנתית לגבי פרויקטים שנמשכים יותר משנה, אבטחת מידע, רכישת תוכנת בקרה ופיקוח על אבטחת מידע, והטמעתה בקרב המשתמשים הפוטנציאליים, שידרוג אתר האינטרנט של המשרד, הטמעת והדרכת מערכת מידע למנהלים, בניית מערכת מקוונת לפרויקט שח"ר – המשותף למשרד, לרשויות מקומיות ולמסגרות הרווחה, לקיצור וייעול הטיפול בנתונים שהוקלדו ברשויות המקומיות ובמסגרות, הרחבת השימוש בכרטיסים חכמים, סריקה לארכיון דיגיטאלי, הטמעת מערכת הגניזה בכל אתרי האכסון במשרד, והצגת תכנית עבודה מצומצמת.

משרד התחבורה

יו"ר ועדת ההיגוי: סמנכ"ל בכיר לתכנון כלכלי.

חברים: היועצת המשפטית, חשב המשרד, מנהלת אגף בכיר מערכות מידע, הממונה על אבטחת מידע, נציג אגף מערכות מידע, מנהלת השירות המטאורולוגי, המבקר הפנימי – משקיף, נציגת האגף כלכלה ותכנון - מרכזת הוועדה.

נושאים שנדונו: ביצוע תוכנית העבודה לשנת 2004. אישור תוכנית העבודה לשנת 2005; במסגרת זו בחנה הוועדה את הפרויקטים שנכללו בתוכנית העבודה. התקדמות המכרז לקבלת שירותי ייעוץ, לבחינת היקף שירותי הענ"א שיוצאו למיקור חוץ. קידום פרויקט התקנת המערכת לניהול מסמכים (SHAREDOCS) במשרד, עד פברואר 2006. רכישות ציוד מחשוב. יקבע נוהל עבודה להבטחת התיאום בין ועדת רכישות ענ"א, וועדת ההיגוי למחשוב. סקירת ממצאי דוח הביקורת בנושא ניהול ותקצוב תהליכי הפיתוח, שדרוג ותחזוקה, של מערכות המחשוב במשרד, והשלכותיו לגבי עבודת אגף מערכות מידע. קביעת סדר יום ליום עיון משרדי בנושא המחשוב, שיכלול את הצגת המערכת לניהול מסמכים, סקירת יתר הפעילויות שנעשו באגף מערכות מידע, והצגת פרויקט "מרכב"ה" ופרויקט מימשל זמין, ושילובו של משרד התחבורה בהם. התעדכנות שוטפת בפעילות צוות ההיגוי העוסק בשדרוג אתר האינטרנט של המשרד, ומתן הערות. התקדמות פרויקט ממשל זמין ופרויקט "מרכב"ה".
משרד התעשייה, המסחר והתעסוקה
בסוף דצמבר 2005 הסתיים תהליך ההתנתקות של יחידת מחשוב תחום עבודה, מיחידת מחשוב במשרד הרווחה, ויושלם איחוד יחידות המחשוב תחום תמ"ס ותחום עבודה, במשרד התמ"ת. בנסיבות אלו, המשרד נערך להקים ועדת היגוי במהלך ינואר – פברואר 2006. לאור רגישות הנושא, הדיונים בנושאי המחשוב מתקיימים בראשות מנכ"ל המשרד והסמנכ"ל הבכיר למינהל ומשאבי אנוש. המשרד פועל למינוי של ממונה משרדי על אבטחת מידע.

מינהל מקרקעי ישראל

יו"ר ועדת ההיגוי: מנהל המינהל.

חברים:
פורום ההנהלה המצומצמת במינהל, בראשות מנהל המינהל, משמש כוועדת היגוי לנושאי מערכות המידע והמחשוב במינהל.

נושאים שנדונו: 

טיפול בפניות הציבור, במסגרת שיפור השירות לאזרח, הערכות למבצע ההיוון במסגרת יישום המלצות ועדת גדיש, הכנת נתונים וניתוח מידע הנוגע לחילופי המקרקעין עם קק"ל, בהתאם להמלצות ועדת גדיש, פרוייקט מרכב"ה – התארגנות לקראת היישום בממ"י, טיוב נתונים להרחבת המידע על נכסים באינטרנט.

שירות התעסוקה
 

יו"ר ועדת ההיגוי: מנכ"לית השירות.

 

חברים: מנהל האגף למערכות מידע, קצין הביטחון, היועץ המשפטי, חשב, המבקר הפנימי, נציג אגף התקציבים, הממונה על אבטחת המידע.

 

נושאים שנדונו: הכנה ואישור מכרז להקמת אתר אינטרנט. אישור מכרז לבחירת חברת ייעוץ להכנת מכרז, למערכת מידע חדשה. התאמת מערכות המידע לצרכים עדכניים של שירות התעסוקה: טיפול בסוג דורש עבודה לפי הגדרה חדשה, קביעת תוכנית עבודה ומעקב אחר ביצוע של התקנת התייצבומטים בלשכות, התאמת המערכת למבנה הארגוני החדש והמעבר ממבנה של מרחבים למבנה של מחוזות, שילוב לשכות אקדמאים בלשכות הכלליות, קביעת סדרי עדיפויות לביצוע שינויים ושיפורים במערכת המידע, ורכש טכנולוגי.
משרד התשתיות הלאומיות

יו"ר ועדת ההיגוי: מנכ"ל המשרד.

חברים: סמנכ"לית בכירה למינהל ומשאבי אנוש, נציגת היועצת המשפטית, חשב המשרד, מבקרת הפנים, קצין ביטחון, נציגת אגף תקציב ושכר עידוד, מנהל יחידת המחשוב, יועץ חיצוני, ראש ענף נהלים ותהליכי עבודה, נציגת מרכז תפעול ותקשורת – מרכזת הוועדה. 

נושאים שנדונו: הצגת תכנית העבודה השנתית לשנת 2006: מערכות מידע ומערכות תשתית. מערכת לניהול פרוייקטים במינהל לפיתוח תשתיות ביוב. מערכות ממוחשבות לאגף פיקוח ובטיחות גז ודלק. מערכת נוכחות מקושרת למחלקת משכורות. מערכת לניהול המשרד. מערכת DRP. 
המוסד לביטוח לאומי

יו"ר ועדת ההיגוי: מנכ"ל המוסד.

חברים: מנהל אגף א' חקיקה ונהלים, מנהלת אגף פניות הציבור וענייני ביקורת המדינה, כל ראשי המינהלים במוסד, המבקר הפנימי, ראש אגף מחשוב ומידע, ממונה על אבטחת מידע, מנהל אגף הביטחון, היועץ המשפטי, חשב, נציג מחלקת התקציבים.

נושאים שנדונו: חיבור פקידי התביעות למערכת חוקר. קבלת מידע על מקבלי גמלאות לפי מספר תיק מעסיק (שאילתת "גמל"). מתן הרשאה לעובדים שנקלטו בסניפים במסגרת תוכנית ויסקונסין. מתן הרשאה לשאילתת "כלל" המאפשרת הזנת כללי חישוב ושליפה על פי החוקים ומדיניות המוסד. שאילתות שיקום, נת"ע (נכות מעבודה) וסיעוד. מתן הרשאה לביצוע תשלומים בכרטיסי אשראי במערכת הדלפק הקדמי. מתן הרשאה למערכת הממוכנת לעובדת כוח אדם. מתן הרשאות למערכת חובות לאוכלוסיות מסוימות. פרויקט המחאות – מתן הרשאות למערכת המחאות. 

רשות הדואר

יו"ר ועדת ההיגוי: סמנכ"ל תקשוב.

חברים: סמנכ"ל כלכלה וכספים, סמנכ"ל תפעול, סמנכ"ל משאבי אנוש, סמנכ"ל שיווק, מנהל השירות הבנקאי, המהנדס הראשי, מבקר הרשות, סגן סמנכ"ל תקשוב, היועץ המשפטי, ממונה על אבטחת מידע, קצין ביטחון.

נושאים שנדונו: העסקת כוח אדם מחשובי במסגרת מכרז כוח אדם. אפשרות של הפיכת ועדת היגוי למחשוב לוועדה סטטוטורית, בעלת סמכויות לאשר התקשרויות. הוצאת פעילות הרכישות מתחום הפעילות של ועדת היגוי למחשוב. הסדרת נושאי המשך פיתוח ותחזוקה של מערכות תובלה בינלאומית, דואר כמותי ותאי דואר ב'. פרסום מכרז גג לתחזוקת מערכות ומכרז מסגרת למאגר בתי תוכנה. פרויקט ERP – פרסום מכרז וקביעת לוח זמנים. נוהל התקשרות עם בתי תוכנה. סמכויות ועדת היגוי. טבלת חברות בתי תוכנה. פרויקט פריסת מערכת מאור. אבטחת מידע ותוכנית התאוששות מאסון. תוכנית עבודה לשנת 2006. שינויים ארגוניים לקראת הפיכת רשות הדואר לחברה ממשלתית. מערכת לניהול המלאי. 

רשות השידור

לא התקיימה פעילות של ועדת ההיגוי בחודשים ינואר - יוני 2005. במסגרת תוכנית העבודה של יחידת מערכות מידע, בתחום אבטחת מידע בוצע סקר אבטחת מידע על ידי גורם חיצוני, שבדק את קשיחות ומוגנות המערכת מפגיעה על-ידי גורמים חיצוניים לארגון. ממצאים ראשוניים מבדיקה זו מעלים שהרשות מוגנת בצורה סבירה מפגיעה חיצונית. בפני המשתמשים הפנים-ארגוניים הוקשחו הגישות למערכות הפועלות בארגון; לדוגמא: הפעלת מדיניות קבוצתית, מערכות הפעלה ורשת המחשוב, הגנת תוכן בפני דברי דואר אלקטרוני, והגנת תוכן. ימשך שיפור מוגנות המערכות בפני משתמשים פנים ארגוניים.
אבטחת מידע במשרדי הממשלה

א. כללי

בחודש אוקטובר 2005 פנה האגף הבכיר לביקורת המדינה והביקורת הפנימית שבמשרד ראש הממשלה (האגף), אל 29 משרדי ממשלה וגופים ציבוריים, בבקשה לבדוק את מצב אבטחת המידע בארגונם. 21 גופים נענו. הגופים שלא העבירו מידע הם: משרד הביטחון, משרד החקלאות ופיתוח הכפר, משרד המשפטים, משרד הרווחה, משרד התחבורה, שירות התעסוקה, מינהל מקרקעי ישראל, ורשות השידור. 

דיווח זה בא כהמשך לביקורת שערך האגף באוקטובר 2002, בנושא "היערכות לשעת חירום – מערכי מידע ומחשוב", ותוצאותיה פורסמו ב"הערות ראש הממשלה" לדו"ח 53ב של מבקר המדינה. האגף ביצע בדיקה חוזרת של ממצאים בעייתיים, והוסיף שני תחומים חדשים למסגרת הבדיקה: שימור רשומות אלקטרוניות, מדו"ח מבקר המדינה מספר 54ב מאפריל 2004, והחלטת ממשלה בק/54 מיום 29.3.2004; ורישום וניהול מאגרי מידע.

האגף המליץ למשרדים הממשלתיים והגופים הציבוריים אליהם פנה, לקיים את הבדיקה על בסיס 14 שאלות, המתייחסות לחמישה היבטים עיקריים של אבטחת המידע: תוכנית התאוששות מאסון; פעילות הממונה לאבטחת מידע; נהלי אבטחת מידע; שימור רשומות אלקטרוניות ומאגרי מידע.

ב. ממצאים עיקריים

מצב אבטחת המידע במשרדי הממשלה ובגופים הציבוריים שנבדקו, טעון שיפור. מניתוח הממצאים עולה כי בכמחצית מהגופים המבוקרים, אין הפרדת סמכויות בין הממונה על אבטחת המידע, לבין מנהל מערכות המידע הראשי (מנמ"ר). בחלק מהמשרדים אין תקציב מוגדר לפעילות אבטחת המידע, גיבוי והתאוששות, או שהוא אינו מספיק. 

לענין שימור רשומות אלקטרוניות: במחצית מהגופים המבוקרים לא קיימים נהלים משרדיים לשימור רשומות אלקטרוניות; בכ-40% מהגופים לא מונה מנהל רשומות אלקטרוניות, ולא מיושמים "נהלי ההצלה" שהפיץ האגף לענין זה. 

1. תוכנית התאוששות מאסון (DRP) 
תוכנית עבודה למצב חירום
ב-7 גופים (33% מהגופים שנבדקו) לא קיימת תוכנית עבודה למצב חירום. 

תוכנית גיבוי מתאימה לצורכי המשרד
בגוף אחד (5%) אין תכנית מתאימה, ובגוף אחר קיימת תכנית חלקית בלבד. 

תרגול לגיבוי והתאוששות
ב-6 גופים (29%) לא מבוצע תרגול סדיר גיבוי והתאוששות. בחלק מהגופים קיים תרגול, אך אינו סדיר.

2. ממונה אבטחת מידע
אחראי על אבטחת המידע 

רק בגוף אחד (5%) לא מונה אחראי על אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)

ב-3 גופים (14%) לא קיבלו האחראים על אבטחת המידע, הכשרה מתאימה. בחלק מהגופים הם קיבלו אומנם הכשרה לפני מספר שנים, אך מאז לא עברו השתלמויות. 

הפרדת סמכויות בין האחראי על אבטחת מידע לבין מנהל מערכות מידע (מנמ"ר) 

ב-11 גופים (52%) לא קיימת הפרדת הסמכויות בין האחראי על אבטחת מידע, לבין מנהל מערכות מידע בגוף.  המנמ"ר הינו הממונה על האחראי, תופעה שעלולה להביא למצבים של "ניגוד ענינים" מקצועי.

תקציב לפעילות אבטחת מידע, גיבוי והתאוששות

ב-5 גופים (24%) לא קיים תקציב מוגדר לפעולות אבטחת מידע, גיבוי והתאוששות. בחלק מהגופים תקציב אבטחת מידע נכלל בתקציב הכללי של אגף המחשוב, ובחלק מהגופים התקציב אינו מספיק. בגופים בהם המערכות נמצאות באחריות גופים חיצוניים (מיקור חוץ), אין בעלי המערכות מודעים להיקף ההשקעה באבטחת המידע.

3. נהלי אבטחת מידע 
נהלי אבטחת מידע כתובים ומאושרים
ב-95% מהגופים, להוציא אחד, קיימים נהלי אבטחת מידע מאושרים.

בקרה על יישום הנהלים

ב-3 גופים (14%), אין בקרה על יישום נהלי אבטחת מידע, וב-2 גופים (10%) קיימת בקרה חלקית.

4. שימור רשומות אלקטרוניות

מינוי מנהל רשומות 
ב-8 גופים (38%) לא מונה מנהל רשומות אלקטרוניות בגוף. בגוף אחד (5%) הנושא אינו רלוונטי.

יישום "נהלי הצלה" 
ב-8 גופים (38%) לא מיושמים כלל "נהלי הצלה" שהפיץ האגף. ב-9 גופים (43%) קיים יישום חלקי, ועבור גוף אחד הנושא אינו רלוונטי.

נהלים לשימור רשומות אלקטרוניות

ב-11 גופים (52%) לא קיימים נהלים לשימור רשומות אלקטרוניות.

5. מאגרי מידע 

רישום מאגרי מידע

עבור 4 גופים (19%) הנושא אינו רלוונטי. בגוף אחד (5%) המאגרים לא נרשמו כחוק, ובגוף אחד (5%) בוצע רישום של חלק ממאגרים בלבד.

אחראי למאגרי המידע 

ב-4 גופים (19%) הנושא אינו רלוונטי. ב-2 גופים (10%) לא מונה אחראי למאגרי מידע.

ריכוז ממצאים ב-21 גופים מבוקרים

	הנושא 
	תקין

מוחלטים

%
	לא תקין

מוחלטים

%
	חלקי

מוחלטים

%
	לא רלוונטי

מוחלטים

%

	קיום תכנית עבודה למצב חירום
	14

67%
	7

33%
	--
	--

	קיום תכנית גיבוי מתאימה לצורכי המשרד
	19

90%
	1

5%
	1

5%
	--

	תרגול גיבוי והתאוששות
	15

71%
	6

29%
	--
	--

	קיום אחראי על אבטחת מידע  ("אחראי")
	20

95%
	1

5%
	--
	--

	הכשרה מתאימה של ה"אחראי"
	18

86%
	3

14%
	--
	--

	הפרדת סמכויות בין ה"אחראי" למנמ"ר
	10

48%
	11

52%
	--
	--

	קיום תקציב לפעילות אבטחת מידע, לגיבוי ולהתאוששות
	16

76%
	5

24%
	--
	--

	קיום נהלי אבטחת מידע כתובים ומאושרים
	20

95%
	--
	1

5%
	--

	קיום בקרה על יישום הנהלים
	16

76%
	3

14%
	2

10%
	--

	קיום מנהל רשומות אלקטרוניות
	12

57%
	8

38%
	--
	1

5%

	יישום "נהלי הצלה" שהכינה המועצה לאבטחת מידע
	3

14%
	8

38%
	9

43%
	1

5%

	קיום נהלים משרדיים לשימור רשומות אלקטרוניות
	10

48%
	11

52%
	--
	--

	רישום מאגרי מידע על פי חוק
	15

71%
	1

5%
	1

5%
	4

19%

	מינוי מנהל למאגרי המידע על פי חוק
	15

71%
	2

10%
	--
	4

19%


ג. המלצות עיקריות

1) ועדות ההיגוי למחשוב, הפועלות מתוקף ההחלטה בק/9 מיום 20.3.1997 של הממשלה, מתבקשות לקיים דיון יסודי על מצב אבטחת מידע במשרדם.

2) הנהלות הגופים מתבקשות לבחון בדחיפות את האמצעים המוקדשים לאבטחת מידע, כולל: היקף שעות העבודה המוקדשות לרענון ההכשרה של האחראים על אבטחת מידע, למספר העובדים שיקבלו ההכשרה, ולאמצעים הדרושים, תוך קביעה של שיעור מינימלי של 5% מסך תקציב המחשוב. 

3) המועצה לביקורת מערכות ממוחשבות ואבטחת מידע הפועלת ליד האגף, תקיים בחודשים הקרובים, ביקורי מעקב במשרדים וגופים ציבוריים, במטרה לסייע להנהלות למצוא פתרונות הולמים לסוגיות אבטחת המידע.

ד. ממצאי מעקב

להלן פירוט התשובות של משרדי הממשלה:

משרד ראש הממשלה

כללי

חלק ניכר מתהליכי העבודה והמידע במשרד אינם ממוחשבים עדיין, ופועלים בדרכים מסורתיות של תיוק עותקי נייר ומעקב באמצעות טופסי מעקב. לפיכך חלק מצרכי האבטחה נוגעים לאבטחת מסמכי נייר ולא לחומר ממוחשב. הן הצורך והן הקושי בנושאי אבטחת המידע הממוחשב ושרידותו, יעלו באופן ממשי יותר לאחר המהפך המתוכנן במשרד – פרויקט התשתיות ופרויקט מל"י (מערכות לניהול ידע, כולל מערכת לניהול מסמכים). משרד ראש הממשלה באופיו המיוחד, מסווג כגוף ביטחוני, והוא כפוף לנהלי הרשות הממלכתית לאבטחת מידע.

א. תוכנית התאוששות מאסון (DRP) 

תכנית עבודה למצב חירום

בסיוע יועצי התשתית המוסמכים של המשרד ושל משרד הביטחון, גובשו שיטה ותכנית כללית להקמת מערך התאוששות במשרד. הפתרון יתבסס על אתר תשתית חילופי בעיר אחרת, ויש בו כדי להבטיח עלייה מיידית לאוויר של כל מערכות הרשת המשרדית המסווגת. לא מתוכנן מערך התאוששות לרשת הבלתי מסווגת, שכן תצורת העבודה תרכז ברשת המסווגת, את סך כל המידע הארגוני החיוני.

תוכנית גיבוי מתאימה לצורכי המשרד

הליך המכרז לתכנון המפורט ולהקמה של מערך ה-DRP אושר בוועדת הענ"א המשרדית וממתין לביצוע. חלק ניכר מהרכיבים הבסיסיים בפתרון נרכשו כבר במסגרת הקמת סביבת הפיתוח והאינטגרציה של מל"י. סביבה זו תהפוך מיותרת בסיום שלב הבדיקות, ותועבר לשמש סביבת התאוששות. המכרז והקמת המערכות הוכנסו בתכנית העבודה ובדרישת התקציב, ויושלמו במהלך שנת 2006.

תרגול לגיבוי והתאוששות

מדי שבוע מתבצעים תרגולים להתאוששות מאסון.

ב. ממונה אבטחת מידע

אחראי על אבטחת מידע 

במשרד מונה אחראי אבטחת מידע, וכן סגן, המסייע לו, מאגף הביטחון. צוות אבטחת המידע מסתייע בחברה המתמחה בתחום, בעובדים מאגף טכנולוגיות המידע, ובמספר יועצים חיצוניים מומחים.

הכשרה מתאימה של הממונה (על פי התוכנית שאושרה על ידי האגף והנציבות)

צוות אבטחת המידע הוכשר בקורסים שונים וברשות הממלכתית לאבטחת מידע. בין היתר עברו אחראי אבטחת המידע וראש אגף טכנולוגיות מידע הכשרה מקיפה, בהתאם לתכנית שאושרה על ידי האגף והנציבות. בעתיד ישלח עובד נוסף לקורס מעין זה.

הפרדת סמכויות בין האחראי על אבטחת מידע לבין מנהל מערכות מידע במשרד

קיימת הפרדת סמכויות ברורה בין אחראי אבטחת המידע לבין מנהל מערכות המידע. קיים שיתוף פעולה מלא ביניהם, ועם כל גורמי הסיוע החיצוניים. 

תקציב לפעילות אבטחת מידע, גיבוי והתאוששות

עיקר תקציב אבטחת המידע מוקדש לשירותי ייעוץ חיצוני בתחומים שונים, ולרכש הציוד. בתקציב אינו הקצאות לנושאי אבטחת מידע אחרים, ובהם גיבוי והתאוששות. 

ג. נהלי אבטחת מידע

נהלי אבטחת מידע כתובים ומאושרים

למשרד נהלים כתובים בתחומי אבטחת מידע, על בסיס נהלי והנחיות של הרשות הממלכתית לאבטחת מידע. 

בקרה על יישום הנהלים

במשרד מתבצעת בקרה קפדנית על יישום הנהלים, כולל בקרה חיצונית של הרשות הממלכתית לאבטחת מידע ושל יועצים חיצוניים. המשרד רכש גם כלים אוטומטיים לניטור וחשיפת חריגות מנהלי אבטחה ברשתות המידע, ומיישם אותם.

ד. שימור רשומות אלקטרוניות

מינוי מנהל רשומות 

במשרד לא מונה עדיין מנהל רשומות; ימונה במהלך שנת 2006. רשומות הנייר מנוהלות בארכיב בהנחיית גנזך המדינה, ואילו הרשומות האלקטרוניות מנוהלות ונשמרות באחריות מנהל מערכות המידע, המשמש כמנהל הרשומות האלקטרוניות בפועל.

יישום "נהלי הצלה"

הנחיה לתחזוקת אמצעים אופטיים מיושמת במלואה.

הנוהל לקביעת שם מסמך מיושם חלקית. 
הנחיות לשימור דואר אלקטרוני - השמירה נעשית ברמת שרת הדואר. 

הנחיה לשמירת סטטוס אתר האינטרנט המשרדי ("צילומי מצב"), נשמרת באופן מלא.

ההנחיה לתחזוקת אמצעים אופטיים וסרטים מגנטיים, אינה רלוונטית במערכות המשרד. 

נהלים משרדיים לשימור רשומות אלקטרוניות

במשרד קיימים ומיושמים נהלים לשימור רשומות אלקטרוניות.

ה. מאגרי מידע

אין במשרד ראש הממשלה מאגרים ציבוריים הנדרשים לרישום וניהול על פי החוק להגנה על הפרטיות – מאגרי מידע.
משרד האוצר

א. תוכנית התאוששות מאסון (DRP) 
תוכנית עבודה למצב חירום
קיימת תוכנית עבודה למצב חירום הכוללת, בין השאר: מרכז גיבוי המתאים לצורכי המשרד – הממוקם באתר חלופי. נשמרות בו קלטות של המידע הקריטי בהתאם לחוק הארכיונים. מערכות שהוגדרו במשרד כקריטיות, נבנתה עבורן תוכנית התאוששות מאסון, כולל אתר חלופי.

תוכנית גיבוי מתאימה לצורכי המשרד
קיימת תוכנית מתאימה. 

תרגול לגיבוי והתאוששות
מתבצע תרגול תקופתי.

ב. ממונה אבטחת מידע
אחראי על אבטחת המידע 

משנת 1999 מכהן במשרד ממונה אבטחת מידע במשרה מלאה, הכפוף למנהל אגף הביטחון.

הכשרה מתאימה של הממונה (על פי התוכנית שאושרה על ידי האגף והנציבות)

הממונה קיבל הכשרה מתאימה.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

קיימת הפרדת סמכויות.

תקציב לפעילות אבטחת מידע, גיבוי והתאוששות

קיים תקציב לביצוע פעילויות בתחום אבטחת מידע.

ג. נהלי אבטחת מידע 
נהלי אבטחת מידע כתובים ומאושרים

קיימים נהלים ברורים בנושא אבטחת מידע, שהופצו לכל הגורמים הרלבנטיים במשרד. כמו כן, מבוצעים באופן שוטף סקרי סיכונים, ומתוקנים הליקויים שהועלו בסקרים.

בקרה על יישום הנהלים

הביקורת נערכות בהתאם לתכנית עבודה שנתית. מופעלת מערכת בקרה לניהול סיכונים, המבוססת על תוכנה מסחרית, שתספק לממונה כלי בקרה נוסף לנושא. יחידת הביקורת ערכה ביקורת מקיפה בנושא.

ד. שימור רשומות אלקטרוניות
מינוי מנהל רשומות 
במשרד קיים ממונה על ניהול רשומות, הכפוף למשנה למנכ"ל.

יישום "נהלי הצלה" 
לא מתבצעת שמירה של רשומות על תקליטורים, ולכן נוהל "שימור רשומות אלקטרוניות" אינו רלוונטי למשרד האוצר.

נהלים משרדיים לשימור רשומות אלקטרוניות

שמירת רשומות אלקטרוניות מבוצעת במסגרת הגיבויים השוטפים של רשת המשרד. החומר מאוחסן ברשת וקיימת הנחיה ברורה שכל רשומה הקשורה לעבודה, נשמרת.

ה. מאגרי מידע במשרד
רישום מאגרי מידע

כל המאגרים רשומים כחוק.

אחראי למאגרי המידע 

מונה מנהל מאגרי המידע במשרד.

המשרד לאיכות הסביבה

א. תוכנית התאוששות מאסון (DRP) 
תוכנית עבודה למצב חירום
למשרד אין תכנית עבודה למצב חירום. הנושא הוצג בוועדת ההיגוי למחשוב בשנת 2003, והוחלט כי ההשקעות הנדרשות להקמת מערך DRP עבור הארגון, אינן מוצדקות מבחינת עלות/תועלת, מאחר ויכולת השחזור של המשרד, בהתבסס על מערך הגיבוי הקיים, מספקת את צרכיו. מאחר וחלפו 3 שנים מאז הבדיקה הקודמת, המשרד יבחן שוב את העלות/תועלת בנושא זה.

תוכנית גיבוי מתאימה לצורכי המשרד
קיימים נהלי גיבוי מפורטים אשר עונים על צורכי המשרד. בעקבות הדיונים על ה-DRP, הוכנסו תיקונים לנהלים אלה, על מנת להגביר את רמת השרידות.

תרגול לגיבוי והתאוששות
המשרד מבצע תרגול כל שלושה חודשים של שחזור מגיבוי. הנושא מוגדר בנוהל הגיבויים.

ב. ממונה אבטחת מידע
אחראי על אבטחת המידע 

המשרד מינה את מנהלת אגף מערכות מידע, כאחראית על אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)

הממונה עבר קורס אבטחת מידע.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

לא קיימת הפרדה, היות והמשרד עבר למיקור חוץ מלא, ורק המנמ"רית הינה עובדת המשרד. לא ניתן טכנית להפריד סמכויות, אלא אם ייקבע תקן נוסף למשרד עבור נושא זה. 

תקציב לפעילות אבטחת מידע, גיבוי והתאוששות

קיים תקציב לפעילות אבטחת מידע, גיבוי והתאוששות, במסגרת סל השירותים הבסיסי, אותו רוכש המשרד מספק מיקור חוץ.

ג. נהלי אבטחת מידע 
נהלי אבטחת מידע כתובים ומאושרים

קיימים נהלי עבודה כתובים ומאושרים. המשרד מרענן ומשכתב אותם בעקבות הכנסת ספק מיקור חוץ חדש, אשר פועל על פי תקני ISO.

בקרה על יישום הנהלים

כל שלושה חודשים מתבצעת בקרה, במסגרת בקרת נהלים כוללת לפי תקני ISO.

ד. שימור רשומות אלקטרוניות
מינוי מנהל רשומות 
לא מונה מנהל רשומות.

יישום "נהלי הצלה" 

חלק מהנהלים יושמו במסגרת נהלי המשרד הקיימים, וחלק עדיין לא שולבו והוטמעו בשטח.

נהלים משרדיים לשימור רשומות אלקטרוניות

לא קיימים נהלים ייחודיים לנושא זה.

ה. מאגרי מידע במשרד
רישום מאגרי מידע

כל המאגרים רשומים כחוק אצל רשמת המאגרים.

אחראי למאגרי המידע 

המשרד מינה את הסמנכ"ל הבכיר לאכיפה כממונה מאגרי המידע.

המשרד לביטחון הפנים

א. תכנית התאוששות מאסון

תוכנית עבודה למצב חירום

קיימת תכנית בסיסית לתפעול המחשוב בשעת חירום. בהכנה, הרחבת התכנית - סיום משוער במהלך שנת 2006.

תוכנית גיבוי מתאימה לצורכי המשרד

במשרד מספר שכבות גיבוי, על פי הצרכים שהוגדרו במשרד.

תרגול לגיבוי והתאוששות

אחת לחודש באופן קבוע, מבוצע תרגיל שחזור מגיבוי.

ב. ממונה אבטחת מידע 

אחראי על אבטחת מידע

הסמכות לאבטחת מידע מחולקת בין קב"ט המשרד לבין מנהל אגף מערכות מידע.

הכשרה מתאימה של הממונה (על פי התוכנית שאושרה על ידי האגף והנציבות)

לא.

הפרדה סמכויות בין האחראי על אבטחת מידע לבין מנהל מערכות מידע במשרד

לא קיימת הפרדה. 

תקציב לפעילות אבטחת מידע, גיבוי והתאוששות

קיים תקציב לאבטחת מידע ממוחשב, הכלול בתקנת התקציב למחשוב.

ג. נהלי אבטחת מידע 

נהלי אבטחת מידע כתובים ומאושרים

קיימים נהלי אבטחת מידע משרדיים. 

בקרה על יישום הנהלים

מתבצעת בקרה שוטפת. 

ד. שימור רשומות אלקטרוניות

מינוי מנהל רשומות  
מונה מנהל רשומות משרדי.

יישום "נהלי הצלה"
מיושם באופן חלקי.

נהלים משרדיים לשימור רשומות אלקטרוניות
לא קיימים.

ה. מאגרי מידע במשרד
למשרד אין מאגרי מידע הדורשים רישום, על פי חוק מאגרי מידע.
משרד הבינוי והשיכון

א. תוכנית התאוששות מאסון (DRP) 
תוכנית עבודה למצב חירום
במהלך הרבעון הראשון של שנת 2006 ייערך סקר הסיכונים. על פי תוצאות הסקר תותווה תוכנית פעולה.

תוכנית גיבוי מתאימה לצורכי המשרד
קיימת תוכנית.

ב. ממונה אבטחת מידע
אחראי על אבטחת המידע 
מונה אחראי על אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)
הממונה קיבל הכשרה בהתאם לתוכנית. 

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
לא קיימת הפרדה. מנהל אבטחת מידע כפוף למנמ"ר. 

תקציב לפעילות אבטחת מידע, גיבוי והתאוששות

תחום התשתיות המיחשוביות עבר לאחריות ספק חיצוני, כולל פעילות אבטחת המידע, גיבוי והתאוששות. 

ג. נהלי אבטחת מידע 
נהלי אבטחת מידע כתובים ומאושרים
הנהלים, יבחנו שנית, לאחר תוצאות סקר הסיכונים, שיבוצע ברבעון הראשון של שנת 2006.

בקרה על יישום הנהלים

הנושא ייבחן בעקבות תוצאות סקר הסיכונים.

ד. שימור רשומות אלקטרוניות
מינוי מנהל רשומות 
לא מונה מנהל רשומות.

יישום "נהלי הצלה" 
"נהלי הצלה" מיושמים בחלקם. חלק מן הנהלים אינם רלוונטיים למשרד. 

נהלים משרדיים לשימור רשומות אלקטרוניות
קיימים נהלים מסודרים. 

ה. מאגרי מידע במשרד
רישום מאגרי מידע
חלק מהמאגרים רשומים. הממונה על אבטחת מידע משלים את רישום המאגרים. 

אחראי למאגרי המידע 

למאגרים הרשומים – מונה אחראי לכל מאגר. שמות המנהלים פורסמו ברשומות.

למאגרים שיירשמו בעתיד – ימונה מנהל מאגר לכל מאגר.

משרד הבריאות

א. תוכנית התאוששות מאסון (DRP) 

תוכנית עבודה למצב חירום

קיימת תוכנית עבודה למצב חירום, שנכתבה בשנת 2000. בהכנה כתיבת תוכנית חדשה להתאוששות מאסון, התואמת גם לדרישות של התקן הישראלי 17799, ובהתאמה ליחידות השונות של משרד הבריאות - בתי החולים, המרפאות והלשכות.

תוכנית גיבוי מתאימה לצורכי המשרד

קיימת תוכנית גיבוי המתאימה לצורכי המשרד והקפדה על בדיקות שחזור מדגמיות, אחת לשלושה חודשים.
תרגול לגיבוי והתאוששות

האגף למידע ומחשוב מבצע תרגולים של גיבוי ושחזור מידע מהמערכות השונות, אחת לרבעון. במסגרת זו האגף למידע ומחשוב מבצע טיפול מונע למערכות. 
ב. ממונה אבטחת מידע

אחראי על אבטחת המידע 

מונה ממונה אבטחת מידע במשרד הבריאות.

הכשרה מתאימה של הממונה (על פי התוכנית שאושרה על ידי האגף והנציבות)

ממונה אבטחת מידע במשרד, עבר קורס אבטחת מידע בן 80 שעות, שנערך על ידי חברה פרטית, וכלל את רוב הנושאים מתוכנית ההכשרה, כולל פרויקט גמר בסיום הקורס. הממונה על אבטחת מידע השתתף בקורסים שערכה הרשות לאבטחת מידע במשרד ראש הממשלה.

הפרדת סמכויות בין האחראי על אבטחת מידע לבין מנהל מערכות מידע

קיימת הפרדת סמכויות, בין האחראי לאבטחת מידע לבין מנהל מערכות המידע. האחראי אבטחת המידע במשרד הבריאות, כפוף למנהל מערכות המידע במשרד.

תקציב לפעילות אבטחת מידע, גיבוי והתאוששות

קיים תקציב שנתי לפעילות אבטחת מידע. בכל פרויקט חדש, חלק מהתקציב (בין 7%-10%), מוקצה לאבטחת המידע של הפרויקט. הגיבוי וההתאוששות של שרתי המשרד נבחנים מדי שנה, בהתאמה לטכנולוגית ולעמידה בדרישה.

ג. נהלי אבטחת מידע

נהלי אבטחת מידע כתובים ומאושרים

קיימים נהלי אבטחת מידע כתובים ומאושרים. בהכנה כתיבת נהלים חדשים, שיסתמכו על נהלי המועצה לביקורת ואבטחת מידע, וחלקם על התקן הישראלי 17799, תוך התאמתם למבנה של משרד הבריאות ולאופי עבודתו.

בקרה על יישום הנהלים

ממונה אבטחת מידע מבצע ביקורות אבטחת מידע לקיום הנהלים, במסגרת ביקורות סמנכ"ל ביחידות משרד הבריאות. בביקורות אלו נבדקים יישום וביצוע הנהלים.
ד. שימור רשומות אלקטרוניות
מינוי מנהל רשומות 

לא מונה מנהל רשומות במשרד.

יישום "נהלי הצלה" 

רק חלק מנהלי ההצלה מיושמים. בנהלי משרד הבריאות ישנה התייחסות לטיפול במידע וברשומות הנמצאות על שרתים ומחשבים. לא קיימים נהלים לשמירת קבצים ודואר אלקטרוני.

קיום נהלים משרדיים לשימור רשומות אלקטרוניות

קיימים נהלים משרדיים לשימור רשומות אלקטרוניות.

ה. מאגרי מידע במשרד הבריאות

רישום מאגרי מידע

כל מאגרי המידע שבמשרד הבריאות רשומים כחוק. משרד הבריאות מרענן את רישום כל מאגרי המידע שברשותו, ומשווה הנתונים מול רשמת מאגרי המידע במשרד המשפטים.

אחראי למאגרי המידע 

מנהל מאגרי המידע במשרד הבריאות, הינו מנכ"ל משרד הבריאות, או מי שהוסמך על ידו לנהל מאגר מידע. בבתי החולים הכלליים מנהל בית החולים הוא מנהל המאגרים, או מי שהוסמך על ידו בבית החולים.

משרד החוץ

א. תוכנית התאוששות מאסון (DRP) 
תוכנית עבודה למצב חירום
קיימת במשרד החוץ תוכנית - DRP. במקרה בו תופעל התוכנית, יעשה שימוש במתקן ממוקלט, הנמצא במשרד החוץ (חדר מצב). הגיבויים נשמרים בכספות חסינות אש. 
תוכנית גיבוי מתאימה לצורכי המשרד
קיימת תוכנית גיבוי התואמת את צורכי המשרד.
תרגול לגיבוי והתאוששות
בוצע תרגיל גיבוי והתאוששות, כולל פריסה ועבודה מהמתקן הממוקלט.
ב. ממונה אבטחת מידע
אחראי על אבטחת המידע 
במשרד החוץ קיימת יחידה האחראית על אבטחת המידע במשרד. קיימת הפרדה בין אבטחת המידע בארץ ואבטחת המידע בחו"ל. 
הכשרה מתאימה של הממונה (על פי התוכנית שאושרה על ידי האגף והנציבות)
הממונה על היחידה קיבל הכשרה מתאימה, ומונחה מקצועית על ידי גורמי הרשות הממלכתית לאבטחת המידע.
הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
קימת הפרדת סמכויות בין האחראי על אבטחת המידע לבין מנהל מערכות המידע במשרד.
תקציב לפעילות אבטחת מידע, גיבוי והתאוששות

לרשותו של הממונה על אבטחת המידע, עומד תקציב מתאים.

ג. נהלי אבטחת מידע 
נהלי אבטחת מידע כתובים ומאושרים
קיימים נהלים כתובים בכל הקשור באבטחת המידע. המשרד התחייב לפעול על פי הנהלים של הרשות הממלכתית לאבטחת מידע. 
בקרה על יישום הנהלים

אחת לשנה מתבצעת ביקורת של הרשות הממלכתית לאבטחת מידע, הבודקת ומתייחסת ליישום הנהלים ואכיפת מדיניות אבטחת המידע.
ד. שימור רשומות אלקטרוניות
מינוי מנהל רשומות 
במשרד קיים תפקיד של מנהל/ת מרכז הרשומות. 
יישום "נהלי הצלה" 
"נהלי ההצלה" מיושמים על ידי המשרד.
נהלים משרדיים לשימור רשומות אלקטרוניות

במשרד החוץ קיימת מערכת, העוסקת בשימור רשומות אלקטרוניות, על פי נוהלי מרכז הרשומות. לא קיימים נהלים נפרדים או שונים, לשימור רשומות אלקטרוניות.
ה. מאגרי מידע במשרד
משרד החוץ אינו מנהל מאגרי מידע, מעבר לתכתובות הפנימיות של המשרד. 

משרד החינוך, התרבות והספורט

א. תוכנית התאוששות מאסון (DRP) 
תוכנית עבודה למצב חירום
לא קיימת תוכנית למצב חירום.

תוכנית גיבוי מתאימה לצורכי המשרד
קיימת תוכנית גיבוי מתאימה לגיבוי קבצים, בסיסי נתונים ושרתים, בכל סביבות העבודה של המשרד. 

תרגול לגיבוי והתאוששות
קיים תכנון בלבד לביצוע תרגול לגיבוי והתאוששות. לא מתבצע תרגול בפועל.

ב. ממונה אבטחת מידע
אחראי על אבטחת המידע 

מונתה אחראית על אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)

האחראית קיבלה הכשרה מקיפה, ומתעדכנת בימי עיון ובקורסים מתאימים בתחום.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

אין הפרדת סמכויות.

תקציב לפעילות אבטחת מידע, גיבוי והתאוששות

קיימת תקנה תקציבית נפרדת לנושא אבטחת מידע.

ג. נהלי אבטחת מידע 
נהלי אבטחת מידע כתובים ומאושרים

קיימים נהלים אשר מתעדכנים בהתאם להתפתחויות בתחום. הנושא נמצא בטיפול מתמיד, ומקבל משקל גבוה בתוכנית העבודה השנתית.

בקרה על יישום הנהלים

קיימת בקרה על יישום הנהלים.

ד. שימור רשומות אלקטרוניות
מינוי מנהל רשומות 
מונה מנהל רשומות.

יישום "נהלי הצלה"
נהלים הרלוונטיים למשרד, מיושמים הלכה למעשה.

נהלים משרדיים לשימור רשומות אלקטרוניות

קיימים נהלים משרדיים.

ה. מאגרי מידע במשרד
רישום מאגרי מידע
מאגרי המידע של המשרד רשומים כחוק.

אחראי למאגרי המידע 

האחראית על מאגרי המידע, היא מנהלת מינהל תקשוב ומערכות מידע.

משרד המדע והטכנולוגיה

א. תוכנית התאוששות מאסון (DRP) 
תכנית עבודה למצב חירום
יש נוהל פנימי של השירות למערכות מידע (של"מ), במשרד, להתאוששות מאסון - DRP. יש תכנון מקדמי ל-DRP מדצמבר 2002. חוברת זו הוכנה עם חברת אבטחת מידע מסחרית. בהתאם להמלצות, הנוהל המשרדי מוכן לאישור, לאחר אישור מסמך מדיניות אבטחת המידע המעודכן, על ידי ועדת ההיגוי המשרדית, ברבעון הראשון של שנת 2006.

תכנית גיבוי מתאימה לצורכי המשרד
תכנית גיבוי מבוצעת בשגרה: מבוצעים גיבויים יומיים / שבועיים / חודשיים, וכן גיבוי רבעוני ושנתי. אין אתר לגיבוי מרוחק מאתר הבית, כנדרש בנוהל DRP.
תרגול לגיבוי והתאוששות
לא התבצע תרגול של DRP. תרגול כזה מחייב השבתה של רשת שרתים שלמה, והקמתה ושחזורה במקום החליפי. אין למשרד את התקציב להקמת אתר חליפי; נעשים שחזורים מקומיים וספציפיים, בתכיפות. 

ב. ממונה אבטחת מידע

אחראי על אבטחת המידע
מונה אחראי לאבטחת מידע. 

הכשרה מתאימה של הממונה (על פי התוכנית שאושרה על ידי האגף והנציבות)

הממונה הוכשר בקורס, שתכניתו אושרה על ידי האגף  והנציבות.

הפרדת סמכויות בין האחראי על אבטחת המידע לבין המנמ"ר במשרד

מנהל אבטחת המידע, כפוף לסמנכ"ל הבכיר למנהל ומשאבי אנוש.

תקציב לפעילות אבטחת המידע, גיבוי, והתאוששות

אין תקציב עצמאי לנושא. במקרה של בקשה ספציפית, הנושא מטופל על ידי אגף המחשוב.

ג. נהלי אבטחת מידע 

נהלי אבטחת מידע כתובים ומאושרים

קיימים נהלי עבודה. רק לאחר אישור מסמך המדיניות של אבטחת המידע, יובאו הנהלים הספציפיים, לאישור ועדת ההיגוי. רוב הנהלים מוכנים לאישור. 

בקרה על יישום הנהלים

הבקרה חלקית בלבד.

ד. שימור רשומות אלקטרוניות

מינוי מנהל רשומות 

מונה מנהל רשומות.

יישום "נהלי ההצלה" 

עדיין לא מיושמים "נהלי ההצלה". התקיימו שני דיונים בנושא. טרם סוכמו ההמלצות והנהלים.

נהלים משרדיים לשימור רשומות אלקטרוניות

אין נהלים משרדיים מחייבים לשימור רשומות אלקטרוניות.

ה. מאגרי מידע במשרד

רישום מאגרי מידע
כל מאגרי המידע במשרד רשומים כחוק. 

אחראי למאגרי המידע 

כאחראית למאגרי המידע מונתה מנהלת אגף המחשוב.

הנהלת בתי המשפט

א. תוכנית התאוששות מאסון (DRP) 
תוכנית עבודה למצב חירום
מערכת המחשוב של בתי המשפט, מתוחזקת על ידי חברות, בשיטת מיקור חוץ. לחברות המתחזקות קיימת תוכנית התאוששות מאסון. 

תוכנית גיבוי מתאימה לצורכי המשרד
בכל מערכות המחשוב של בתי המשפט, מתבצעים גיבויים יומיים ושבועיים, על פי נוהל גיבויים קיים. בנוסף, המידע מגובה ב"מרכז המידע" המרכזי, ומועבר כל שבוע לאתר מרוחק.

תרגול לגיבוי והתאוששות
תרגולים מבוצעים על ידי ובאחריות החברות המתחזקות את "מרכז המידע". 

ב. ממונה אבטחת מידע
אחראי על אבטחת המידע 
בשנת 1997 מונה אחראי לאבטחת מידע בבתי המשפט. הוקצה תקן.

הכשרה מתאימה של הממונה (על פי התוכנית שאושרה על ידי האגף והנציבות)

הממונה בוגר קורס אבטחת מידע, העונה על דרישות התוכנית.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

קיימת הפרדת סמכויות.

תקציב לפעילות אבטחת מידע, גיבוי והתאוששות

קיים תקציב לנושא אבטחת המידע, כחלק מתקציב אגף המחשוב.

ג. נהלי אבטחת מידע 
נהלי אבטחת מידע כתובים ומאושרים

קיימים נהלי אבטחת מידע בחברות המפעילות ומתחזקות את מערכות המחשוב של בתי המשפט. הנהלים מיושמים. כמו כן, הוגדרו על ידי הנהלת בתי המשפט, כללי מדיניות אבטחת מידע פנימיים, ויישומם נבחן מעת לעת.

בקרה על יישום הנהלים

קיימת בקרה על יישום הנהלים. מתבצעות ביקורות אבטחת מידע בבתי המשפט וב"מרכז המידע".

ד. שימור רשומות אלקטרוניות
מינוי מנהל רשומות 
נעשה על ידי חברות חיצוניות.

יישום "נהלי הצלה" 

"נהלי הצלה" הינם חלק מהנהלים הקיימים בחברות המתפעלות את "מרכז המידע".

נהלים משרדיים לשימור רשומות אלקטרוניות

קיימים נהלים אצל החברות המתפעלות.

ה. מאגרי מידע במשרד
רישום מאגרי מידע

כל המאגרים רשומים כחוק.

אחראי למאגרי המידע 

מנהלת אגף המחשוב בבתי המשפט, משמשת כמנהלת מאגרי מידע.

משרד הפנים

1. מערכת ענ"א משרדית

א. תוכנית התאוששות מאסון (DRP) 
תוכנית עבודה למצב חירום
תוכנית זו עדיין לא גובשה במשרד.

תוכנית גיבוי מתאימה לצורכי המשרד
במספר נושאים קיים גיבוי.

תרגול לגיבוי והתאוששות
מתקיימת בדיקה שוטפת של הגיבויים, על ידי ביצוע שחזור. בנובמבר 2005 נבדקו הגיבויים ב-23 שרתים במשרד על ידי שחזור. הבדיקה הסתיימה בהצלחה.

ב. ממונה אבטחת מידע
אחראי על אבטחת המידע 
אין ממונה אבטחת מידע במערכת ענ"א המשרדית.

תקציב לפעילות אבטחת מידע, גיבוי והתאוששות

אין תקציב לפעילות אבטחת מידע, גיבוי והתאוששות.

ג. נהלי אבטחת מידע 
נהלי אבטחת מידע כתובים ומאושרים
קיימים נהלים במספר נושאים: נוהל סיסמאות, נוהל גיבוי, וכו'. הנהלים נבדקו ואושרו על ידי חברה מסחרית בעבר.
בקרה על יישום הנהלים
קיימת בקרה חלקית. החברה המתחזקת את המחשוב, מעבירה כל חודש רשימת שחזורים שבוצעו.
ד. שימור רשומות אלקטרוניות
מינוי מנהל רשומות 
לא מונה מנהל רשומות.

יישום "נהלי הצלה" 
"נהלי הצלה" אינם מיושמים במשרד. 

נהלים משרדיים לשימור רשומות אלקטרוניות

ייבדקו הפערים בין הנהלים הנדרשים לבין הנהלים הקיימים, וייסגרו פערים, עם קבלת מנהל רשת חדש.

ה. מאגרי מידע במשרד
רישום מאגרי מידע
הנושא ייבדק על ידי מנהל ענ"א משרדי.

אחראי למאגרי המידע 

לא מונה עדיין. מנהל ענ"א משרדי יאתר עובד מתאים, שיעסוק בסוגיה זו.
2. מערכת "אביב" – מינהל האוכלוסין

מערכת "אביב" הוגדרה על ידי הרשות לאבטחת מחשבים, כמערכת מידע קריטית, ומונחית מקצועית על ידי הרשות.
א. תוכנית התאוששות מאסון (DRP) 
תוכנית עבודה למצב חירום
במערכת אביב יש תוכנית עבודה למצב חירום.

תוכנית גיבוי מתאימה לצורכי המשרד
במערכת יש תוכנית גיבוי מתאימה לצורכי המשרד.

תרגול לגיבוי והתאוששות
בכל שנה נערכים 4 תרגילי גיבוי מסוגים שונים.
ב. ממונה אבטחת מידע
אחראי על אבטחת המידע 
למערכת "אביב" מונה אחראי אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)
הממונה הוסמך על ידי הרשות הממלכתית לאבטחת מידע.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד
לא קיימת הפרדת סמכויות, בין אחראי אבטחת מידע, לבין מנהל מערכות המידע.

תקציב לפעילות אבטחת מידע, גיבוי והתאוששות

פעילויות אבטחת המידע, הגיבוי והתאוששות הם חלק מתפקידי קבוצת מיקור החוץ של המערכת.

ג. נהלי אבטחת מידע 
נהלי אבטחת מידע כתובים ומאושרים
למערכת "אביב" קיימים נהלי אבטחת מידע, כתובים ומאושרים.

בקרה על יישום הנהלים

קיימת בקרת הרשות הממלכתית לאבטחת מידע על יישום הנהלים.

ד. שימור רשומות אלקטרוניות
הנושא ייבדק.

ה. מאגרי מידע במערכת "אביב"

רישום מאגרי מידע
כל המאגרים רשומים כחוק. חידוש הרישום נערך בתיאום עם הלשכה המשפטית.
אחראי למאגרי המידע 

מנהל מערך המחשוב במינהל האוכלוסין, מונה כאחראי מאגר המידע של מערכת "אביב".
המשרד לקליטת העלייה

א. תוכנית התאוששות מאסון (DRP) 
תוכנית עבודה למצב חירום
האגף למערכות מידע הכין נוהל חירום ותוכנית עבודה של מתקני המחשוב למצב חירום. הנוהל מעודכן לחודש אוגוסט 2005, ותוכנית עבודה – לחודש יולי 2005.

תוכנית גיבוי מתאימה לצורכי המשרד
האגף למערכות מידע הכין תכנית גיבוי, המתאימה לצורכי המשרד. התוכנית מפרטת את מערכות המחשוב למיניהן: המערכת המרכזית, מערכת נתב"ג, ומערכות אחרות. התוכנית מתייחסת ליישומים השונים של המשרד, ברמת פירוט של תת-מערכות, לפי נושאים וגורמים. תוכנית הגיבוי ונוהל הגיבוי מעודכנים לחודש יולי 2005.

תרגול לגיבוי והתאוששות
האגף למערכות מידע ערך ניסויים של גיבוי ושיחזור, ברמה של קבצים ותת-מערכות. האגף מתכנן ביצוע של תרגיל כוללני לגיבוי והתאוששות, שיבוצע במהלך שנת 2006.

ב. ממונה אבטחת מידע
אחראי על אבטחת המידע 

האחראי על אבטחת המידע במשרד, הוא קצין הביטחון.

הכשרה מתאימה של הממונה (על פי התוכנית שאושרה על ידי האגף והנציבות)

האחראי על אבטחת המידע, קיבל הכשרה ראשונית בתחום. המשרד בתהליך התקשרות עם יועץ מומחה, אשר יעמיק את ההכשרה של האחראי, ויסייע בידו בכל הכרוך בטיפול בנושא, בהתאם לתוכנית. עובד נוסף של האגף, סיים לאחרונה קורס מקיף, התואם את דרישות התוכנית.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

המשרד מקיים הפרדה מוחלטת בתחום זה, כנדרש. הפעילויות בתחום אבטחת המידע מתבצעות תוך שיתוף פעולה מלא והדוק בין כל הגורמים הנוגעים בדבר. 

תקציב לפעילות אבטחת מידע, גיבוי והתאוששות

כל הפעילויות של אבטחת מידע, גיבוי והתאוששות, מתוקצבות בתכנית העבודה של המשרד, מידי שנה. 

ג. נהלי אבטחת מידע 
נהלי אבטחת מידע כתובים ומאושרים

המשרד מרענן הנהלים בתחום של אבטחת מידע, כדי להתאימם להתפתחויות הטכנולוגיות, ולמצב של מערכות התקשוב והמערכות היישומיות של המשרד. 

בקרה על יישום הנהלים

בקרה בתחום זה מתבצעת על ידי קצין הביטחון של המשרד, והגורמים המקצועיים באגף למערכות מידע; למשל: טיפול בהרשאות גישה למערכות המידע, אישורים ביטחוניים של עובדים ונותני שירות קיימים וחדשים, אבטחה פיזית ומיחשובית של מתקנים, אמצעים להשמדת תווך נושא מידע (כגון מגרסות), שמירת מידע בכספות, וכד'.

ד. שימור רשומות אלקטרוניות
מינוי מנהל רשומות 
לא מונה. הנושא נמצא בתהליך מימוש. 

יישום "נהלי הצלה" 

הנהלים נמצאים בהליכי יישום. 

נהלים משרדיים לשימור רשומות אלקטרוניות

מדיניות המשרד היא לאחסן את כל המידע התפעולי באופן מקוון ונגיש, על דיסקים. המשרד מטפל בהכנת נהלים לשימור רשומות אלקטרוניות.

ה. מאגרי מידע במשרד
רישום מאגרי מידע

כל מאגרי המידע רשומים כחוק, ורישומם מתעדכן, לפי הצורך. 

אחראי למאגרי המידע 

האחראי על מאגרי המידע במשרד, הוא מנהל אגף בכיר למערכות המידע. 

משרד התיירות

א. תוכנית התאוששות מאסון (DRP) 
תוכנית עבודה למצב חירום

במשרד התיירות קיימת תוכנית התאוששות מאסון. התוכנית לפני עדכון, עקב שינויים מבניים במשרד. 

תוכנית גיבוי מתאימה לצורכי המשרד

במשרד מבוצע גיבוי שוטף.

תרגול לגיבוי והתאוששות
תרגול להתאוששות יבוצע עם השלמת תוכנית התאוששות חדשה. 

ב. ממונה אבטחת מידע

אחראי על אבטחת המידע במשרד

במשרד קיים אחראי על אבטחת מידע. 

הכשרה מתאימה של הממונה (על פי התוכנית שאושרה על ידי האגף והנציבות)

הממונה על אבטחת מידע קיבל הכשרה מתאימה. 

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

לא קיימת הפרדת סמכויות.

תקציב לפעילות אבטחת מידע, גיבוי והתאוששות
לא קיים תקציב מוגדר לפעילות אבטחת מידע, גיבוי והתאוששות.

ג. נהלי אבטחת מידע 

נהלי אבטחת מידע כתובים ומאושרים

במשרד קיימים נהלי אבטחת מידע.

בקרה על יישום הנהלים

קיימת בקרה על יישום הנהלים. 
ד. שימור רשומות אלקטרוניות

מינוי מנהל רשומות 

במשרד קיים עובד, האחראי על רשומות המשרד. 

יישום "נהלי הצלה"

מנהל הרשומות בודק את "נהלי ההצלה" שהופצו. יישום הנהלים יחל אחרי התאמתם לצורכי המשרד.

נהלים משרדיים לשימור רשומות אלקטרוניות

המשרד עובד בתוכנה המאפשרת לשחזר ולאחזר רשומות אלקטרוניות.

ה. מאגרי מידע במשרד

רישום מאגרי מידע

נציג היועץ המשפטי בודק את רישום כל המאגרים במשרד.

אחראי למאגרי המידע 

לא מונה. 

משרד התעשייה, המסחר והתעסוקה

א. תוכנית התאוששות מאסון (DRP) 
תוכנית עבודה למצב חירום
במשרד לא קיימת תוכנית עבודה מפורטת ל-DRP. בנושא משק לשעות חירום (מל"ח), יש מערכות שבהן קיימות תוכניות עבודה ונהלים למצב חירום, הכוללות ניהול יומן אירועים ממוחשב, מקומי ומבוזר ברשת, מול המחוזות ומרכז מל"ח ארצי. ניהול היומן מתבסס על מנגנון הדואר האלקטרוני של המשרד, המחייב תוכנית לתמיכה והתאוששות מהירה של מערכת הדואר האלקטרוני, שכיום קיימת באופן חלקי. בנוסף, קיימת אפשרות של הפקת דו"חות ממוחשבים ודו"חות מודפסים בעת הצורך. המערכת מבוססת על מחשבים ניידים, ובתכנון תקשורת אלחוטית. בתכנון בניית מנגנון ל-DRP מלא למערכות הקריטיות, אך מכיוון שהמשרד כעת בתהליך של הפרדה ממשרד הרווחה ומיזוג תחומי עבודה ותמ"ס, הגורם לשינוי תשתיתי מהותי, נושא ה-DRP נדחה עד לסיום התהליך. כחלק מתוכנית האיחוד, נלקח בחשבון ביזור של אתרים והגברת קווי תקשורת, כדי לאפשר את הקמת אתרי התאוששות. המשרד בתהליך של מכרז למערכת אחסון מרכזי ארגוני ולמערכת גיבוי אירגונית. בשני המכרזים הנ"ל, קיימת התייחסות נרחבת לנושא ה-DRP.

תוכנית גיבוי מתאימה לצורכי המשרד
קיימת תוכנית גיבוי מתאימה לצורכי המשרד. המשרד נמצא בתהליך של מכרז למערכת גיבוי ארגונית חדשה. צפי התקנת המערכת החדשה, הכוללת מנגנוני DRP d2d2t - דיסק לדיסק ולקלטת, גיבוי חם והתאוששות מהירה, בראשית שנת 2006.

תרגול לגיבוי והתאוששות
מתבצע תרגול לגיבוי והתאוששות, אך לא בתדירויות קבועות. 

ב. ממונה אבטחת מידע
אחראי על אבטחת המידע 

קיים אחראי לביצוע נוהלי אבטחת מידע באגף מערכות מידע. 

הכשרה מתאימה של הממונה (על פי התוכנית שאושרה על ידי האגף והנציבות)
האחראי קיבל הכשרה מתאימה. 

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

לא קיימת הפרדה. 

תקציב לפעילות אבטחת מידע, גיבוי והתאוששות

קיים, כחלק מהתקציב הכללי של אגף מערכות מידע.

ג. נהלי אבטחת מידע 
נהלי אבטחת מידע כתובים ומאושרים

קיימים נהלי אבטחת מידע, שהוכנו על ידי צוות אגף מערכות מידע, בסיוע יועץ חיצוני.

בקרה על יישום הנהלים

בשנת 2004 עבר אגף אבטחת המידע ביקורת פנים, והוגש דו"ח להנהלת המשרד, כולל הערות האגף.

ד. שימור רשומות אלקטרוניות
מינוי מנהל רשומות 
קיים מנהל, שאינו שייך לאגף מערכות מידע.

יישום "נהלי הצלה" 

הנהלים לא יושמו.

נהלים משרדיים לשימור רשומות אלקטרוניות

כחלק מנוהל הגיבוי, ישנו מנגנון רוטציה של שמירה וגיבוי רשומות אלקטרוניות, בכספת חסינת אש, ובה גיבוי חודשי ל-12 החודשים האחרונים, ושמירה של גיבוי שנתי ל-7 שנים האחרונות, החל משנת 1998. אחראי אבטחת המידע באגף, אחראי לבער את כל החומר האלקטרוני, ולהעבירו להשמדה לצמיתות.

במסגרת המכרז לאחסון וגיבוי תשתיות המשרד, יש התייחסות לנושא של ארכיון אלקטרוני של שרת הדואר האלקטרוני ושרת קבצים. בנוסף, ישנה דרישה לנעילה של שטחי אחסון שאין אפשרות למחקם. קיים כלי ארכיון ורגולציה לדואר האלקטרוני, לתיבות חשובות במיוחד. 
ה. מאגרי מידע במשרד
רישום מאגרי מידע

המאגרים הקיימים רשומים כחוק.

אחראי למאגרי המידע 

כל מנהל יחידה/אגף אחראי על מאגר המידע שבתחומו.

משרד התעשייה, המסחר והתעסוקה – תחום עבודה

א. תוכנית התאוששות מאסון (DRP) 
תוכנית עבודה למצב חירום
אין תוכנית עבודה למצב חירום של תחום העבודה. תוכנית כזו תוכן לאחר איחוד אגפי המשרד של התמ"ס והעבודה, ולאחר קביעת מדיניות משותפת של הנהלת המשרד הנושא. 

תוכנית גיבוי מתאימה לצורכי המשרד
קיימות תוכניות גיבוי בכל סביבות העבודה הקיימות במשרד. מתבצע גיבוי יומי, שבועי וחודשי באופן שוטף, של מערכות השרתים והמחשב המרכזי.

תרגול לגיבוי והתאוששות
לא, קיימת היערכות לגיבוי והתאוששות בתחום המחשב המרכזי. בפועל מתבצעים גיבויים באופן שוטף, ובעת הצורך – שחזורים. 

ב. ממונה אבטחת מידע
אחראי על אבטחת המידע 

מונה אחראי.

הכשרה מתאימה של הממונה (על פי התוכנית שאושרה על ידי האגף והנציבות)

עבר קורס בשנת 1997. יש צורך ברענון נושאים חדשים.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

אין הפרדת סמכויות.

תקציב לפעילות אבטחת מידע, גיבוי והתאוששות

קיים תקציב שאינו מספיק יחסית לדרישות אבטחת המידע. אין תקציב לנושא גיבוי והתאוששות מאסון.

ג. נהלי אבטחת מידע 
נהלי אבטחת מידע כתובים ומאושרים

קיימים נהלים שאושרו בעבר בתחום העבודה, במסגרת משרד העבודה והרווחה. יש צורך לרענן אותם ולאחדם עם נהלי תחום התמ"ס. 

בקרה על יישום הנהלים

לא מתבצעת בקרה, מפאת חוסר בכוח אדם מקצועי.

ד. שימור רשומות אלקטרוניות
מינוי מנהל רשומות 
שני עובדים מיחידת "הדרכה מערכות מינהל ורשומות", אחראים על רשומות במשרד.

יישום "נהלי הצלה" 

אין יישום.

נהלים משרדיים לשימור רשומות אלקטרוניות

לא קיימים. 

ה. מאגרי מידע במשרד
רישום מאגרי מידע

כל המאגרים רשומים כחוק.

אחראי למאגרי המידע 

כל ראש אגף, אחראי על מאגר המידע שבתחומו.

משרד התקשורת

א. תוכנית התאוששות מאסון (DRP) 
תוכנית עבודה למצב חירום
קיימת תוכנית עבודה למצב חירום.

תוכנית גיבוי מתאימה לצורכי המשרד
קיימת תוכנית גיבוי המתאימה לצורכי המשרד.

תרגול לגיבוי והתאוששות
מתבצע.

ב. ממונה אבטחת מידע
אחראי על אבטחת המידע 

ראש אגף הביטחון הינו הממונה ועל אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)

הממונה הינו בוגר קורס אבטחת מידע של הרשות הממלכתית לאבטחת מידע.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במשרד

קיימת הפרדה. הממונה על אבטחת מידע, אחראי על הטמעת נהלי אבטחת מידע, בקרה וביקורת, מהימנות וסודיות. מנהל מערכות מידע אחראי על כלים, זמינות, שיטות ושלמות המידע במשרד. 

תקציב לפעילות אבטחת מידע, גיבוי והתאוששות

התקציב הינו תקציב אגף הביטחון ויחידת המחשוב. קיים סעיף מיוחד עבור צורכי אבטחת המידע. 

ג. נהלי אבטחת מידע 
נהלי אבטחת מידע כתובים ומאושרים

קיימים נהלים, אך חייבים עדכון מחודש. העדכון יתבצע במהלך שנת 2006.

בקרה על יישום הנהלים

מתקיימת בקרה שוטפת.

ד. שימור רשומות אלקטרוניות
מינוי מנהל רשומות 
מונה מנהל רשומות.

יישום "נהלי הצלה" 

מיושמים באופן חלקי.

נהלים משרדיים לשימור רשומות אלקטרוניות

הנהלים קיימים ומיושמים, אך אינם כתובים בצורה מסודרת.

ה. מאגרי מידע במשרד
רישום מאגרי מידע

כל המאגרים רשומים כחוק.

אחראי למאגרי המידע 

מונה אחראי מאגף המחשוב.

משרד התשתיות הלאומיות

א. תכנית התאוששות מאסון (DRP) 

במשרד התשתיות הלאומיות אין חומר רגיש, ולכן על פי החלטת המנכ"ל, לא בוצעה תוכנית התאוששות מאסון.

ב. ממונה אבטחת מידע

אחראי על אבטחת מידע

קצין הביטחון של המשרד מונה להיות אחראי על אבטחת המידע במשרד.

הכשרה מתאימה של הממונה (על פי התוכנית שאושרה על ידי האגף והנציבות)

הממונה קיבל הכשרה במסגרת הרשות הממלכתית לאבטחת מידע.

הפרדה סמכויות בין האחראי על אבטחת מידע לבין מנהל מערכות מידע במשרד

קיימת הפרדת סמכויות.

תקציב לפעילות אבטחת מידע, גיבוי והתאוששות

מתקציב המשרד.

ג. נהלי אבטחת מידע 

נהלי אבטחת מידע כתובים ומאושרים

קיימים נהלי אבטחת מידע, המבוססים על נהלי המועצה, לביקורת ואבטחת מידע. 

בקרה על יישום הנהלים

הביצוע מתואם עם האחראי על המחשוב.

ד. שימור רשומות אלקטרוניות

מינוי מנהל רשומות 

מונו שתי עובדות. 

יישום "נהלי הצלה"

מבוצע ביחידת המחשוב.

קביעת שם המסמך - מבוצע על ידי יחידת המחשוב.
דואר אלקטרוני - נשמר, מלבד נושא פיצול ספריות שנשמר בקובץ אחד ולא בחלוקה לספריות; אין למשרד אפשרות לשמירה בתוכנת "מאור".

שמירת סטטוס של פורטל אינטרנט - נעשה ב"תהילה".

סרטים מגנטיים נשמרים בכספת חסינת אש, לפי שם שרת ותאריכים.

נהלים משרדיים לשימור רשומות אלקטרוניות

קיימים.

ה. מאגרי מידע במשרד
במשרד התשתיות הלאומיות אין מאגרי מידע, מכיוון שהמשרד אינו עוסק במידע המוגדר כ"רגיש".

המוסד לביטוח לאומי

א. תוכנית התאוששות מאסון (DRP) 
תוכנית עבודה למצב חירום
קיימת תוכנית עבודה מפורטת.

תוכנית גיבוי מתאימה לצורכי המוסד

קיימת תוכנית גיבוי. המוסד מפעיל מתקן גיבוי "חם", ובו מגובה כל המידע בגיבוי ראי, בזמן אמת.

תרגול לגיבוי והתאוששות
מתבצע באופן שוטף.

ב. ממונה אבטחת מידע
אחראי על אבטחת המידע 

מונה אחראי על אבטחת מידע.

הכשרה מתאימה של הממונה (על פי התוכנית שאושרה על ידי האגף והנציבות)

הממונה קיבל הכשרה מתאימה.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) במוסד
קיימת הפרדת סמכויות.

תקציב לפעילות אבטחת מידע, גיבוי והתאוששות

קיים תקציב מוגדר לפעילות אבטחת המידע.

ג. נהלי אבטחת מידע 
נהלי אבטחת מידע כתובים ומאושרים

קיימים נהלים כתובים, המתעדכנים מעת לעת.

בקרה על יישום הנהלים

קיימת בקרה שוטפת.

ד. שימור רשומות אלקטרוניות
מינוי מנהל רשומות 
הנושא אינו רלוונטי למוסד, שכן הוא מגבה את כל המידע - תחנות העבודה, שרתים למיניהם, וכו', במחשב המרכזי של המוסד.

יישום "נהלי הצלה" 
לא מיושמים.

נהלים מוסדיים לשימור רשומות אלקטרוניות

קיים נוהל גיבוי של כל רשומות המוסד.

ה. מאגרי מידע במשרד
רישום מאגרי מידע
כל המאגרים רשומים כחוק.

אחראי למאגרי המידע 

מונה מנהל מאגרים.

רשות הדואר

א. תוכנית התאוששות מאסון (DRP) 
תוכנית עבודה למצב חירום
לרשות הדואר ולשירות הבנקאי, קיימות תוכניות עבודה לשעת חירום, המפרטות את נהלי העבודה כולל האחריות להכרזה על שעת חירום, כוח אדם המוקצה לניהול הפעילויות, ונהלי עבודה להמשך הפעילות בשעת חירום.

תוכנית גיבוי מתאימה לצורכי הרשות

לשירות הבנקאי נהלי גיבוי, ומתקן גיבוי בעת אסון, עבור המחשב המרכזי. ברשות הדואר קיימים נהלי גיבוי מתאימים לצורכי הרשות.

תרגול לגיבוי והתאוששות
השירות הבנקאי מקיים תרגול תקופתי של מעבר למתקן הגיבוי לשעת אסון.

ב. ממונה אבטחת מידע
אחראי על אבטחת המידע ברשות

מונה אחראי אבטחת מידע, כנדרש. 

הכשרה מתאימה של הממונה (על פי התוכנית שאושרה על ידי האגף והנציבות)
אחראי אבטחת המידע הינו בעל ידע וניסיון בתחום מערכות מידע ומחשוב, בעל הסמכה CISM – Certified Information Security Manager. האחראי מקבל סיוע מקצועי והנחיה קבועה ורצופה, ממומחי אבטחת מידע של חברה חיצונית.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) ברשות

אין. מנהל אבטחת המידע כפוף למנהל מערכות המידע.

תקציב לפעילות אבטחת מידע, גיבוי והתאוששות

תקציב רכש לרכיבי אבטחת מידע וגיבוי, מוכלל כחלק מתקציב התקשוב הכללי של רשות הדואר, ומוקצה לפי הצורך לרכש מערכות ושירותי אבטחת מידע.

ג. נהלי אבטחת מידע 
נהלי אבטחת מידע כתובים ומאושרים
לרשות סדרת נהלי אבטחת מידע, כתובים ומאושרים, לכל היבטי אבטחת המידע: אבטחה פיזית ולוגית, מצעים מגנטיים, שרידות מערכות מחשוב (כולל נהלי גיבויים), אבטחת מחשבים אישיים, אבטחת רשומות, אבטחת תקשורת, אבטחת מידע בפיתוח ותחזוקה, כוח אדם, ומצבי חירום.

בקרה על יישום הנהלים

קיימת בקרה חלקית על יישום חלק מהנהלים. הבקרה נעשית על ידי מנהל אבטחת המידע ועל ידי חברת ייעוץ חיצונית. 

ד. שימור רשומות אלקטרוניות
מינוי מנהל רשומות 
מונה אחראי, בהתאם להנחיות גנזך המדינה.

יישום "נהלי הצלה" 
הרשות תיערך במהלך שנת 2006 ליישום הנהלים. 

נהלים רשותיים לשימור רשומות אלקטרוניות

יוכנו בהתאם ל"נהלי ההצלה", במהלך שנת 2006.

ה. מאגרי מידע ברשות
רישום מאגרי מידע
כל המאגרים רשומים אצל רשמת מאגרי המידע במשרד המשפטים.

אחראי למאגרי המידע 

לכל מאגר מידע רשום, מונה מנהל. מנהל אבטחת המידע של הרשות, משמש כמנהל המאגרים. 
רשות שדות התעופה

א. תוכנית התאוששות מאסון (DRP) 
תוכנית עבודה למצב חירום
אגף המידע פועל לכתיבת מסמך התאוששות מאסון, המקיף את כלל מערכי המחשוב בארגון. מסמך זה יכתב בשיתוף כל הנציגים באגף, בהתאם לאחריות הרלוונטית שלו. המסמך יושלם עד סוף שנת 2006.

תוכנית גיבוי מתאימה לצורכי הרשות

באגף מידע ומחשוב מתבצעת פעילות גיבוי, בהתאם לתוכנית גיבוי, שעודכנה לאחרונה בשנת 2004. במסגרת תוכנית ההתאוששות מאסון, ייכתב פרק לגיבוי מערכתי, המקיף את כלל מערכי המחשוב ברשות. 

תרגול לגיבוי והתאוששות
מתבצעת בדיקה שוטפת של מערכי הגיבוי. הבדיקה מתבצעת אחת לשבועיים, וכוללת שחזור הנתונים לשרתים שונים. הנוהל לתרגול כולל ומקיף של גיבוי והתאוששות, יכתב עד סוף שנת 2006.

ב. ממונה אבטחת מידע
אחראי על אבטחת המידע ברשות
כחלק מפעילות אבטחת המידע ברשות, וכחלק בלתי נפרד ממסמך מדיניות אבטחת המידע, הוגדרו מספר תפקידים בנושא זה, ביניהם תפקיד ממונה אבטחת מידע, מנהל אבטחת מידע, אחראי אבטחת מידע וכן נאמני אבטחת מידע רשותיים. 

הכשרה מתאימה של הממונה (על פי התוכנית שאושרה על ידי האגף והנציבות)

הממונה לא קיבל הכשרה מתאימה.

הפרדת סמכויות בין האחראי על אבטחת מידע לבין מנהל מערכות מידע (מנמ"ר) ברשות
קיימת הפרדת סמכויות.

תקציב לפעילות אבטחת מידע, גיבוי והתאוששות

בתוך התקציב הכולל של אגף המחשוב.

ג. נהלי אבטחת מידע 
נהלי אבטחת מידע כתובים ומאושרים

קיימים נהלים כתובים ומאושרים, המתעדכנים בתכיפות.

בקרה על יישום הנהלים

קיימת בקרה שוטפת, באמצעות בדיקה פיזית, מבדקי תוכנות, יישום מגננות ברמת המחשבים והשרתים, ועוד.

ד. שימור רשומות אלקטרוניות
מינוי מנהל רשומות 
לא מונה מנהל רשומות ברשות.

יישום "נהלי הצלה" 
יישום חלקי, מכיוון שחלק מהנהלים אינם רלוונטיים לתצורת העבודה של הרשות. 

נהלים רשותיים לשימור רשומות אלקטרוניות

לא קיימים.

ה. מאגרי מידע במשרד
רישום מאגרי מידע

כל המאגרים רשומים כחוק.

אחראי למאגרי המידע 

ראש אגף מידע ומחשוב, מונה כאחראי למאגרי המידע של הרשות. הסמכויות בנושא זה הואצלו גם למספר גורמים ברשות, אשר להם אחריות ישירה לבסיסי נתונים ספציפיים במערכות הרשות.
אתיקה בשירות המדינה

דו"ח 50ב
החלטת ממשלה תמ/38 – 13.3.2000

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול באירועים.

ביצוע ההחלטה

משרד ראש הממשלה - האגף הבכיר לביקורת המדינה והביקורת הפנימית
לאור ההחלטה, קיים הצוות דיונים על המציאות האתית בשירות המדינה, ואיתר מסמכי יסוד, אשר על פיהם ניתן יהיה להקנות ולהטמיע, עקרונות וערכים לשיפור ההתנהגות האתית של עובדי המדינה. האגף הבכיר לביקורת המדינה פרסם מספר מאמרים וקודים אתיים, הדנים בהוראות חוק, פסקי דין, החלטות שקיבלה הממשלה, נהלים, כללים, מאמרים והמלצות, מתוך דוחות מבקר המדינה. התחומים בהם רוכז החומר הם: גילוי פיננסי, פעילות עסקית פרטית, פעילות פוליטית, מתנות וטובות הנאה, הגבלות לאחר פרישה, קבלנים והעסקות חיצוניות, שמירת מידע ופרטיות.

בשנת 2005 דנה המועצה המיעצת לאתיקה בשירות המדינה, בנושאים הבאים:

1. 
אתיקה בטיפול בנכסי הנספים בשואה.

2. 
ההגנה על המידע הממשלתי.

3. 
יישומו של "חוק הצינון", וכללים חדשים "להצהרות-הון" בשירות המדינה.

4. 
סוגיות אתיות בעקבות פרשת ENRON.

5. 
"ועדת רביבי", והמינוי הפוליטי.

6. 
מתודולוגיה לזיהוי וטיפול בתופעות של חריגה מ"טוהר המידות". 

7. 
סוגיות אתיות בשלטון המקומי: אתיקה בפעולות התכנון והבנייה, היבטים אתיים בפעילות עמותות בשלטון המקומי, וקוד אתי לעיריות.

8. 
נשיאה באחריות במגזר הציבורי – אחריות אישית של עובדי ציבור.

9. 
נשיאה באחריות אישית של פוליטיקאים.

10. 
נשיאה באחריות במגזר הציבורי – היבטים תקשורתיים.

11. 
נשיאה באחריות אישית - המנכ"ל בין השר והמשרד.

12.
הצהרות הון; לאור יוזמת האגף, החליט המשנה ליועץ המשפטי לממשלה, על המסגרת המשפטית החדשה, להצהרות הון של עובדי המדינה. נציב שירות המדינה קבע את המסגרת הארגונית. צוות יישום בהשתתפות האגף ונש"מ, מכין את היבטי התפעול. 


התוכנית תופעל במהלך שנת 2006.

13.
חשיפת דוחות של הביקורת הפנימית: בעקבות פסיקת בית המשפט העליון עע"ם 6013/04, גיבש האגף, בהתייעצות עם מומחים מהאקדמיה ומציבור המבקרים הפנימיים, את מסמך ההנחיות למנהלים הכללים, כדלקמן:


ב-20.5.2004 ניתן פסק דין של בית המשפט המחוזי, בעניין פרסום דוחות הביקורת הפנימית. בית המשפט המחוזי הורה למערערת - מדינת ישראל (משרד התחבורה), למסור לחברת החדשות הישראלית בע"מ - שני דוחות ביקורת פנימית. משרד התחבורה ערער, וב-2.1.2006 ניתן פסק דין של בית המשפט העליון, שקבע בין היתר: "אין לקבל את גישתה הגורפת של המערערת, לפיה בכל הנוגע לדוחות של ביקורת פנים, החיסיון הוא הכלל." (עמ' 31).

  (1)  
מעתה, כאשר תהיה פנייה למשרד לפי חוק חופש המידע, על המשרד לשקול גילוי מלא או חלקי של המידע המצוי בדוח הביקורת. על המשרד מוטל הנטל להראות כי מניעת העיון בכל מקרה ומקרה, היא מוצדקת. ככל שהאינטרס הציבורי במידע בולט יותר, כך נדרש המשרד להעמיד נימוק משכנע יותר לחיסיון המידע. מקום בו הדבר אפשרי, על המשרד לסמן כ"עפרון כחול" את החלקים שלא ניתן לגלותם או לפרסמם. אמצעים חשובים בהקשר זה הם תמצית והשמטת שמות.

(2)   כלל נוסף, הינה ההוראה המופיעה בחוק חופש המידע, סעיף 9(א), הקובע :

       
א. רשות ציבורית לא תמסור מידע שהוא אחד מאלה: 

1.
מידע אשר בגילויו יש חשש לפגיעה בביטחון המדינה, ביחסי החוץ שלה, בביטחון הציבור, או בביטחונו או בשלומו של אדם.

2.
מידע בנושאים ששר הביטחון, מטעמים של שמירה על ביטחון המדינה, קבע אותם בצו, באישור הוועדה המשותפת.

3.
מידע שגילויו מהווה פגיעה בפרטיות, כמשמעותה בחוק להגנה על הפרטיות, התשמ'א-1981.....אלא אם כן הגילוי מותר על פי דין.

4.
מידע אשר אין לגלותו על פי כל דין.


גם הוראות חוק  מבקר המדינה, התשי"ח-1958 (נוסח משולב), סעיף 17 א', לפיו אין לפרסם דוח ביקורת או חלקים ממנו, אם הדבר "דרוש לשם שמירה על ביטחון המדינה, או כדי למנוע פגיעה ביחסי חוץ, או קשרי מסחר בין לאומיים של המדינה".

3.
חשיפת דוחות של הביקורת הפנימית, תיעשה על ידי הממונה על חופש המידע, רק בנוגע לדוח הביקורת הסופי, לאחר שהביקורת הפנימית נתנה זכות עיון וזכות טיעון, לגוף המבוקר ו/או ליחיד המבוקר, על פי העניין, בשלב ההכנה של טיוטת דוח הביקורת.

שילוב אנשים עם מוגבלות בחברה ובעבודה

 מאגר נתונים על בעלי מוגבלות

דו"ח 52ב

החלטת ממשלה תמ/44 – 26.3.2002

א.
כדי ליצור תשתית של נתונים בנושא אנשים עם מוגבלות בישראל, הלשכה המרכזית לסטטיסטיקה (הלמ"ס), בשיתוף משרדי הממשלה הרלבנטיים, תכין סקר לגבי אנשים עם מוגבלויות. הסקר יתוכנן בשיתוף: האוצר, הבריאות, משרדי העבודה והרווחה, המשפטים, נציבות שוויון זכויות לאנשים עם מוגבלות, והמוסד לביטוח לאומי.


הסקר יוכן במגמה שבשנת 2004 יאספו הנתונים מן האוכלוסיות.

ב.
מנהל הלשכה המרכזית לסטטיסטיקה במשרד ראש הממשלה יעביר ללא שיהוי את הנתונים המצויים בידי הלמ"ס על אנשים עם מוגבלויות. הנתונים יעמדו לרשות המשרדים נותני שירות, במגבלות חוק הגנת הפרטיות - מאגרי מידע.

ג
לקראת מפקד האוכלוסין והדיור 2006, תגבש הלמ"ס את סדרת השאלות הנוגעות לאוכלוסיה הנדונה, ביחד עם המשרדים נותני השירותים.

ד.
משרד העבודה והרווחה יקים מאגר נתונים מפורט בנושא אנשים עם מוגבלות, בשיתוף עם משרדי הממשלה והגורמים הנוגעים בדבר.

מבנה המאגר, מאפיניו והקריטריונים להפעלתו, יקבעו על ידי משרד העבודה והרווחה, בתיאום עם משרדי הממשלה הרלבנטיים.

ה.
הערות הביקורת ילקחו בחשבון.

ו.
דיווח ימסר לאגף לביקורת המדינה במשרד ראש הממשלה.

ביצוע ההחלטה

הלשכה המרכזית לסטטיסטיקה
א.
לעניין יצירת בסיס מידע על אנשים עם מוגבלויות, תפקיד הלמ"ס הוא מקצועי, להציע דרכי פעולה לאיסוף מידע, המבוססות על הידע והניסיון ביצירת מידע סטטיסטי, ולבחון מבחינה מקצועית הצעות לפעולה.

הלשכה המרכזית לסטטיסטיקה תשתף פעולה ביצירת בסיס מידע לאומי על אנשים עם מוגבלויות. תרומתה של הלמ"ס בהכנת הנתונים הסטטיסטיים. 

ג.
הלמ"ס מגבשת שאלות על אנשים עם מוגבלויות, שתכללנה במפקד האוכלוסין והדיור המתוכנן להיערך בשנת 2008. שאלות אלה נכללו במבחן שדה של המפקד שנערך בשנת 2004, ולאחר לימוד הלקחים מההתנסות, תותאמנה למבחן שדה גדול יותר שייערך בשנת 2006.

הלמ"ס הקציבה 100,000 ₪ להכנת טיוטא ראשונה של שאלון הסקר. קיימה ישיבות עם נציגים של משרדי ממשלה, גופים ציבוריים, וארגונים המייצגים אנשים עם מוגבלויות, כדי ללמוד על צרכיהם. 

הלמ"ס הכינה הצעה מפורטת לביצוע הסקר, כולל אומדן תקציבי. היות והחלטת ועדת השרים לביקורת המדינה לא הבטיחה את המימון הדרוש לסקר, פנתה הלמ"ס למשרד האוצר, בבקשה להקצות את הסכומים הדרושים. טרם התקבל אישור האוצר.

משרד האוצר

באתר השירותים והמידע הממשלתי באינטרנט - www.gov.il –קיים קישור המוקדש לאנשים עם מוגבלות: 

 .http://www.gov.il/FirstGov/TopNav/Audience/Adisabilities
משרד המשפטים

נציבות שוויון לאנשים עם מוגבלות
הלשכה המרכזית לסטטיסטיקה פועלת בתחום מיזוג קבצים הנוגעים לאנשים עם מוגבלות, במעורבות נציבות שירות המדינה, משרד הביטחון - אגף השיקום, משטרת ישראל, משרד הבריאות - שירותי בריאות הנפש, משרד הרווחה, והמוסד לביטוח לאומי.

פעילות זו עולה בקנה אחד עם הנחיות האו"ם הנוגעות לתפקיד המרכזי שיש ללשכה המרכזית לסטטיסטיקה ביצירת סטטיסטיקה לאומית על אנשים עם מוגבלות. על פי הנחיות אלה, הקמת מסד נתונים ממלכתי אמורה להתבצע על ידי הלשכה המרכזית לסטטיסטיקה, לפי ממצאים ממפקדים במשקי בית ומאיסוף תקופתי של מידע ונתונים, בתיאום עם גופי מחקר אקדמיים וארגוני נכים, לאור התקנים של האו"ם. 

בהנחיות אלה מדובר בביסוס מדיניות מחקר, אשר תאפשר צבירת מידע שיטתית על מצבם ותנאי חייהם של אנשים עם מוגבלות, לסוגיה, במבט השוואתי לשאר האוכלוסייה, ובפרספקטיבה של שוויון הזדמנויות. המסד, אשר צריך לקום מתוך רגישות מיוחדת לאוכלוסיות פגיעות במיוחד - נשים, ילדים וקשישים, נכות רב תחומית ומיעוטים - צריך לכלול תחומי חיים שונים, שירותים והיקף השימוש בהם, ולאפשר מעקב השוואתי על שכיחות, רמת הכנסות, השכלה, תעסוקה, ועוד. 

נציבות שוויון לאנשים עם מוגבלות תפעל להכללת שאלות ייעודיות בכל המפקדים והסקרים אשר מתבצעים על ידי הלמ"ס בתחומי חיים שונים. 

לדעת נציבות השוויון, על משרדי הממשלה לפעול כל אחד בתחומו בנושאים שדלעיל, ולשלב היבטים ייחודיים הנוגעים לכל משרד ומשרד. ישולבו שאלות ייעודיות למערך הרישום של ספקי שירותים ייעודיים לאנשים עם מוגבלות, בשירות הממשלתי, על מנת שכל גורם יוכל לאפיין את האוכלוסייה שהוא משרת, לא רק מבחינת גיל, מין, מצב משפחתי, וכדומה, אלא אף מבחינת מוגבלות, המוגדרת באופן אחיד לכל ספקי השירותים.

שיפור השירות לציבור
ביקורות לשיפור השירות לציבור
ממצאי ביקורת ינואר – דצמבר 2005

החלטת ממשלה תמ/2 - 31 לדצמבר 1986

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

החלטת ממשלה בק/72 - 5 לינואר 1998

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

החלטת ממשלה תמ/65 - 24.7.2000 

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.
ביצוע ההחלטות

משרד ראש הממשלה - האגף הבכיר לביקורת המדינה וביקורת פנימית (האגף)
האגף ממשיך בפעולותיו, כמתבקש מהחלטות הממשלה.

יובאו להלן תוצאות הביקורות לשיפור השירות לציבור, לתקופות  1.1.2005–31.6.2005 ו-1.7.2005–31.12.2005, ונתונים מסכמים לגבי שנת 2005.

כן יובאו נתונים מסכמים, לגבי החודשים 1.7.2004–31.12.2004.

מידע לציבור בשפות נוספות באתרי האינטרנט של הממשלה

דו"ח 53ב

החלטת ממשלה בק/14 - 15.6.2003

א. 
אתרי האינטרנט של משרדי הממשלה יכללו, החל משנת התקציב 2004, מידע בשפות עברית וערבית, ובשפות נוספות בהתאם לצורך.
ב. 
צוות בראשות מנהל לשכת הפרסום הממשלתית, בהשתתפות נציג פרויקט "ממשל זמין" במשרד האוצר ונציגי משרדי הממשלה השונים, לפי העניין, יקבע קריטריונים לכל משרד ממשלתי לגבי הצגת המידע בשפות נוספות. בקביעת הקריטריונים יובאו בחשבון עלויות התרגום לשפות נוספות ומקורות מימונם. דיווח בעניין יימסר לועדת השרים מידי שלושה חדשים.
ג. 
המנהלים הכללים במשרדי הממשלה יישאו באחריות לביצוע ולתרגום החומר לשפות שונות, כפי שיקבע, באתר האינטרנט של משרדם. 
ד. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ה. 
דיווח בנושא יועבר לאגף לביקורת המדינה. האגף ימסור דיווח מרוכז לוועדת השרים אחת ל-3 חדשים.
ביצוע ההחלטה

משרד ראש הממשלה

א-ג. אתר המשרד מתורגם כולו לאנגלית. האתר לא תורגם עדיין לשפה הערבית, בשל קשיים בקליטת כוח אדם.

משרד האוצר 

א-ג. בנוסף לשפה העברית, מופיעים אתרי הממשלה גם בשפה האנגלית. מאמצע שנת 2005 מתבצע תרגום של אתרי מימשל זמין, לשפה הערבית.

בכניסה לאתר GOV.IL קיים קישור, המפנה לאתרים בשפה הערבית. נשכרו שירותיה של חברה המבצעת תרגום לשפה הערבית.
צוות מימשל זמין זיהה שימוש נמוך באתרים בשפה הערבית. לפיכך נערך כיום סקר באוכלוסייה הערבית לבדיקת הצרכים, במטרה להגביר את השימוש באתרי מימשל זמין. בהתאם לתוצאות, יוחלט על הצעדים שיש לנקוט. 

אתר האינטרנט של משרד הקליטה מופיע גם בשפה הרוסית. החל משנת 2006, יתבצע באתרי ממשל זמין, תרגום סלקטיבי מתוכנת לשפה הרוסית.
המשרד לאיכות הסביבה

א-ג. על מנת להבטיח ערוץ פתוח לארגונים בינלאומיים ולממשלות, מפעיל המשרד אתר בשפה האנגלית, החל מיולי 2003. האתר כולל מידע מקיף בנושאים סביבתיים. בנוסף למידע השוטף, באתר מעל 500 דפי מידע עדכניים, ועשרות קבצים ופרסומים להורדה. 
האתר תורגם לשפה הערבית. מספר המבקרים באתר בערבית עלה מ-10,192 בחודש יוני 2005, ל-17,755  מבקרים בנובמבר 2005. 

המשרד מפעיל אתר ילדים, המספק מידע רב ומזמין את הילדים להשתתף באופן פעיל, באמצעות פורומים, לוחות מודעות, משחקים סביבתיים, ועוד. לאתר נוספים כל העת תכנים חדשים, תוך מתן דגש על נושאים רלוונטיים לילדים ולתוכניות הלימוד בבתי הספר. 

משרד הביטחון

א-ג. להלן נושאים נוספים המופצים באתרי האינטרנט בשפה האנגלית: שני אתרים חדשים על תערוכות סיב"ט: הסלון האווירי בפריז (מתכונת משודרגת כולל עדכונים מקוונים בזמן קיום התערוכה), ותערוכה בלונדון; עודכן קטלוג הייצוא הביטחוני; תרגום נושא אותות ואיתורים נמצא בפיתוח ויסתיים עד סוף שנת 2006.  

משרד הבינוי והשיכון

א–ג. באתר האינטרנט ישנם נושאים שתורגמו לאנגלית, כגון עמוד השער המתאר את הנושאים שתורגמו, עץ המבנה הארגוני, ותיאורי התפקיד של האגפים, היחידות השונות והמחוזות, כולל אמצעי התקשרות וכתובות דואר.

כן מתורגמת לאנגלית החוברת החודשית של האגף למידע וניתוח כלכלי במשרד, המתעדכנת אחת לתקופה. נתוני הטבלאות המופיעים בחוברת מתעדכנים כל חודש.

האגפים השונים נתבקשו לעבור על הנושאים המרכזיים הנמצאים באתר, ולקבוע מי קהל היעד של כל נושא, ולאיזה שפה רצוי לתרגמו - לאנגלית, לערבית או לרוסית. התרגום בטיפול ובבדיקת עלויות בלשכת הפרסום הממשלתית (לפ"מ). לאחר קבלת העלות התקציבית מלפ"מ, יתבקש תקציב עבור התרגום.

משרד הבריאות

א-ג. באתר משרד הבריאות בשפה האנגלית, קיים מידע חלקי. בשפה הרוסית יש מספר נושאי הסברה. החומר בשפה הערבית הינו בנושאי איידס, שחפת ואבעבועות שחורות. אין מידע בשפה האמהרית.

 משרד החינוך התרבות והספורט
 

א-ג. תרגום אתר האינטרנט של המשרד, מתבסס על הנחיות לשכת הפרסום הממשלתית. מאז שנת 2004 מעדכן המשרד את האתרים בשפה האנגלית והערבית.

האתר באנגלית מתעדכן באופן שוטף, ומשולב בו כל מידע רלוונטי חדש, המפורסם בשפה האנגלית. קיימת קישורית מדך הבית לאתר באנגלית. כתובת האתר באנגלית:

 http://cms.education.gov.il/units/owl/english.

לאתר בערבית קיימת קישורית מדך הבית. האתר כולל מידע כללי על המשרד, ומידע פרטני נוסף בשפה הערבית. כתובת האתר בערבית: http://edu.test.il/moe/aravit/index.html.

 

משרד החקלאות ופיתוח הכפר

א-ג. אתר המשרד נמצא בשדרוג. האתר יהווה מעטפת לכל אתרי המשרד, כך שבכל הוספה של אתר משנה, תישמר האחידות התפעולית והטכנולוגית. האתר ייבנה בשפות עברית, אנגלית וערבית. תאריך סיום משוער - יולי 2006.

 

משרד המדע והטכנולוגיה
 

א-ג. אתר המשרד פועל בשפות עברית ואנגלית. המשרד פועל להשגת תקציב לתרגום האתר לשפות הערבית והרוסית.

 

הנהלת בתי המשפט

א-ג. באתר האינטרנט הקיים, תורגמו לערבית מספר מצומצם של דפי הסבר. הנהלת בתי משפט פועלת לתרגם את כל דפי ההסבר, התפריטים והדפים הקבועים לערבית. בשל תהליך המעבר לעבודה בתיק אלקטרוני ושינוי תהליכי העבודה, האמורים להסתיים עד אמצע שנת 2007, נבדקים כל הנוסחים, על מנת להתאימם לתהליכים ולתקנות, בשפה העברית ובשפה הערבית. 
משרד הפנים

א-ג. מרבית טפסי מינהל האוכלוסין תורגמו לשפות הערבית והאנגלית. כתובות המשרד, מצבים בחיים - נישואין, לידה, וכו', וכותרות השירותים, תורגמו לשפות ערבית ואנגלית. הוקם  צוות לאפיון המערכת. הוגשו מסמכי  האפיון, כולל דף בית לשפות ודפי נושא. השלב הנוכחי הוא סיום שלב האפיון בהליכי סיום, לקראת פיתוח המערכת.
המשרד לקליטת העלייה

א-ג. אתר משרד הקליטה הינו, בחמש שפות: עברית, אנגלית, רוסית, ספרדית וצרפתית, ומתאפיין במידע רב המתעדכן בזמן אמת, בהודעות על תוכניות, אירועים, פרסומים, טפסים, נהלים, ועוד. שולבו נושאים ומדורים חדשים, כדוגמת תיק עולה באינטרנט, עדכון כתובת, מילוי ושיגור דרך האתר של טופס הלוואה, המיועד לסטודנטים עולים הזקוקים לסיוע אישי, ועוד. דף הבית הינו בשפות הולנדית, איטלקית, גרמנית ופורטוגלית. מדף זה הגולש מופנה לאתר המשרד, הקיים בחמשת השפות הנ"ל. 

במהלך החודשים ינואר–יוני 2005, הוכנסו לאתר פרסומים נוספים לעולים, ועודכנו הפרסומים שבו, בשפות עברית, רוסית, אנגלית, ספרדית וצרפתית. באתר גם קישורים לכמאה פרסומים וחוברות מידע של המשרד.

נוצר מדור העוסק במכביה ה-17, בו מופיעים פרסומים שונים על הסיוע המיוחד לעולים, מאמנים וספורטאים מצטיינים, שיעלו בעקבות המכביה, אפשרויות תעסוקה, גלריות תמונות וקישורים לאתרים נוספים העוסקים בנושא. לספורטאים מחו"ל שהשתתפו במכבייה ה-17 חולק תקליטור, עם מירב הפרסומים הקיימים באתר המשרד. תוכן התקליטור נמצא באתר המשרד, ומתורגם ל-5 שפות.

משרד התחבורה
 

א-ג. אתר האינטרנט של המשרד, מכיל מידע לציבור (בנוסף למידע בעברית), בשפות הרוסית והאנגלית. מתבצע תרגום לערבית של חלק מהחומר באתר. סיום משוער - יולי 2006.

משרד התיירות

א-ג. משרד התיירות פרסם מכרז תוכן לשילוב שפות נוספות לאתר המידע. עד סוף שנת 2005 אמור להחתם חוזה עם חברה שזכתה במכרז להכנסת שבע שפות. 
מינהל מקרקעי ישראל

א-ג. באתר מדור באנגלית, ובו מידע כללי על המינהל, מידע על פרויקטים שהמינהל מקדם, קישורים רלוונטיים לאתרים אחרים, מדור כתוב לנו, וטופס המיועד ליזמים.

כן קיים באתר מדור בערבית, אשר כולל חלקים נבחרים מהאתר הסטטי: כתובות, רקע כללי, ומדריכים נבחרים לאזרח.
שירות התעסוקה
 

א-ג. בתחילת חודש דצמבר 2005, נפתח מכרז להקמת אתר אינטרנט חדש לשירות. האתר החדש יכלול מידע בשפות עברית, ערבית, אנגלית ורוסית. האתר יכלול תרגום מלא של האתר לשפה הערבית. 
משרד התשתיות הלאומיות

א-ג. בתוכנית העבודה לשנת 2006 ישודרג אתר האינטרנט לאתר רב לשוני. יתורגמו נושאים לאנגלית, רוסית וערבית. 

רשות הדואר

א–ג. אתר רשות הדואר שודרג לשפות רוסית, ערבית וצרפתית, בנוסף לעברית ואנגלית.

אתרי האינטרנט של משרדי הממשלה

דו"ח 53ב

החלטת ממשלה בק/15 - 15.6.2003

א. 
הצוותים לתיקון ליקויים, בראשות המנהלים הכלליים של משרדי הממשלה, שהוקמו בהתאם להוראות סעיף 21א(ב) לחוק מבקר המדינה, התשי"ח-1958 (נוסח משולב), יקיימו בתוך שלושה חודשים, דיון מיוחד שיוקדש לשימושים באתר האינטרנט של המשרד, ושמירת עדכנותו.
ב. 
האחראים לאתרי האינטרנט במשרדי הממשלה יכינו מדי ששה חודשים, דיווח בכתב, על פעולותיהם לעדכון האתרים שבאחריותם. דיווח ראשון יועבר לאגף לביקורת המדינה עד 1.11.2003.


הערה: האגף לביקורת המדינה יעביר, תוך חודש, לכל משרדי הממשלה את מתכונת הדיווח הנדרש.
ג. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ד. 
דיווח על הביצוע יועבר לאגף לביקורת המדינה, ראש האגף יעדכן את ועדת השרים בנושא מדי שישה חודשים. הדיווח הקרוב - עד 1.12.2003.

ביצוע ההחלטה

 

משרד ראש הממשלה

א-ב. בנובמבר 2004 הושק אתר מינהלת סל"ע, ובו כל המידע למפונים והחלטות ועדות הזכאות. באתר משרד ראש הממשלה החלטות של ועדות שרים, החל מאפריל 2005. האתר מתעדכן באופן שוטף.

 

משרד האוצר 

א-ב. תיבדק עדכניותם של אתרי המשרדים, ינתן לאתרים ציון, ויחולקו תעודות למצטיינים. 

יפורסם דוח על "מימשל זמין", שיכלול בין השאר נתונים כמותיים על השימוש באתרי המשרדים ומידת עדכניותם.

המשרד לאיכות הסביבה

 

א-ב. בין יוני לנובמבר 2005 הועלו לאתר הראשי 1,577 פרטי מידע חדשים, ועודכנו 6,567 פריטים קיימים. בוצעו עדכונים באתרים באנגלית, בערבית, באתר הילדים ובאתר המפות.   

באתר מערכת רישוי והיתרים, המאפשרת קבלת מידע על היתרים ורישיונות שהמשרד נותן למפעלים, לעסקים או לאנשים פרטיים, בהתאם לחוק. המערכת מקושרת למערכת הייעודית של המשרד -  מערכת "מעוף" – מערכת עסקים ואכיפה, אשר קולטת באופן מקוון נתונים שוטפים על תהליכי הרישוי במחוזות. המערכת כוללת נתונים על היתרי קרינה מייננת, רנטגן, חומרים מסוכנים (רעלים), רישיונות עסק, פרטי רישוי של תכשירי הדברה, ורישיונות למדבירים. 

המערכת מציגה נתונים עדכניים על איכות האוויר בזמן אמת ברחבי הארץ. הנתונים מתעדכנים פעם ביממה. הנתונים מגוש דן, ירושלים וחיפה מתעדכנים כל מחצית השעה. הנתונים העדכניים מוצגים כמדד זיהום אוויר על מפת מדינת ישראל. ניתן לראות את ריכוזי מזהמי האוויר, הקיימים במאגר הנתונים במרכז הניטור, בצורת גרפים או כקובץ נתונים. 

ניתן לפנות לעורך האתר באמצעות כפתור "כתוב לנו" בסרגל התחתון. הפנייות נשלחות בטופס מקוון למנהל האתר, ומשם מנותבות הלאה: ליחידה לפניות הציבור או לחלק "שאלות ותשובות". 

בנוסף על פרסום באתר המכרזים הממשלתי, מתפרסמים באתר המשרד מכרזים פומביים ובקשות לקבלת שירותי יעוץ וביצוע פרויקטים בתחומי התמחות שונים. למעלה מ-30 מכרזים פומביים פורסמו באתר בחודשים יוני עד נובמבר 2005. 

משרד הביטחון

א-ב. נוספו שירותים חדשים לאתרי המשרד: פרסום מודעות "דרושים"; הרחבת שימוש בשרת התשלומים: החזרי תשלום מנסיעות לחו"ל ותשלום למוזיאון חיל אוויר; שודרג מנגנון החיפוש, המשולב בהדרגה באתרים השונים. 

לאתר שיקום נכים (www.shikum.mod.gov.il) נוספו שירותים חדשים: חיפוש באתר, צור קשר, ועוד. 

נוספה הצגת מידע אישי לאחר הזדהות – תלוש משכורת וסטטוס בקשות (בניסוי).

לאתר חיילים משוחררים (www.hachvana.mod.gov.il) נוסף "מועדון תעסוקה", המאפשר איתור חיילים משוחררים למשרות המוצעות באתר (בניסוי). 

אתר הסחר האלקטרוני (www.online.mod.gov.il) עוצב מחדש ושודרג: נוסף פרק הודעות לספקים, הורחבו אפשרויות איתור מכרז, הורחבה תכולת המכרזים ובוצעו התאמות נוספות, כדוגמת התאמה להחלטת ממשלה בנושא אזור עדיפות לאומית.
מענה מקוון - הוכנסו שיפורים לאור בקשות ספקים. נבנתה תשתית לחתימה דיגיטאלית על מסמכים, על פי חוק החתימה האלקטרונית. הדבר יאפשר הרחבת הדיגיטציה מול ספקי המשרד. הוחל בפיילוט מענה למכרז, כולל חתימה דיגיטאלית.

פרסומים: באתר הדו"ח השנתי לשנת 2004, לפי חוק חופש המידע; לקט מחקר ופיתוח מעודכנים.  פרסומי היועץ המשפטי: הכרזות על ארגוני טרור, התאחדויות בלתי מותרות וצווי החרמה; פרסומי ארכיון צה"ל: תערוכה לזכר הנשיא עזר ויצמן ז"ל, ותמונות ומסמכים ממצעדי צה"ל בימי עצמאות קודמים.

משרד הבינוי והשיכון

א–ג. ועדת ההיגוי המשרדית לאינטרנט ואינטרא-נט, דנה בישיבותיה באפיון מודול מכרזים, שהתקבל משירות תשתית התשלומים הממשלתיים (שוה"ם), במסגרת הצעתם להקים עבור המשרד מודול מכרזים מלא. הוחלט כי לגבי כל סוג מכרז ימונה איש קשר באגף הרלבנטי במשרד, שיהיה אחראי על העברת חוברות המכרזים לשוה"ם. 
מדריך השירותים לציבור שולב באתר. במדריך מרוכזים השירותים הניתנים במשרד הבינוי  והשיכון ובגופים נותני שירות מטעם המשרד. המדריך כולל מידע על שירותים הניתנים לאזרח ולרשויות מקומיות. השירותים ניתנים גם לבעלי מקצועות בתחום התכנון והבנייה, לחוקרים ולאנשי אקדמיה.

משרד הבריאות
א-ב. אתר משרד הבריאות מעודכן באופן שוטף וברמה יומית, עד 30 עדכונים ביום. נוסף שדה "תאריך עדכניות" של כל עמוד חדש או עמוד מעודכן. באתר הנושאים הבאים: מומחים עונים בנושא – אנדוקרינולוגיה וגיל; פורום בנושא התבגרות; אפשרות לתשלום עבור חוק חופש המידע; פירוט השירותים לאזרח, כולל כתובות, טלפונים, ושעות קבלת קהל; כרטיס ביקור למשרד – מבנה ארגוני; פרסום ציונים של הנבחנים ברפואת שיניים; המרכז לבריאות הנפש באר שבע – אתר חדש; שיוויון זכויות לאנשים עם מוגבלויות – אתר חדש; תחנה לטיפול בילד בנוער ובמשפחה –אתר חדש; מוסדות גריאטריים – חלוקה לפי מחלקות, כולל תקני מיטות; מידע לנוסעים לחו"ל – מידע חדש; לשכת בריאות אשקלון – אתר חדש; לשכת בריאות 

 

משרד החינוך התרבות והספורט
 

א-ג.    אתר אינטרנט ומידע חינוכי (או"ח), אתר האינטרנט של משרד החינוך, משמש במה לכל המתרחש במשרד, ומוקד לקבלת שירותים מקוונים לקהילת החינוך: הורים, מורים, תלמידים ובעלויות חינוך ורשויות מקומיות.

או"ח כולל אלפי דפי מידע, ומעל 100 אתרים של יותר מ-50 מיחידות המשרד. המידע באתר, המורכב מחומרים מינהליים ופדגוגיים, מתעדכן באופן תדיר: בשנת 2005 נוספו מידי חודש מאות דפים לאתר, ומאות דפים התעדכנו. דף הבית של האתר מתעדכן מידי יום, על מנת להציג לגולשים מידע חדש ומתחדש באתר. ב-1 בינואר 2006 חודשה צורתו של דף הבית, להקלת השימוש בו ומתן ביטוי לעושר המידע בו.

לדעת משרד החינוך, מספר הגישות לאו"ח, מעל מיליון גישות בשנה, מעיד על רמת השימושיות הגבוהה של האתר.

להלן הפעילויות העיקריות שהתבצעו באתר משרד החינוך, במחצית השנייה של שנת 2005:

סיום העברת האתרים לתשתית לניהול אתרים באופן עצמאי על ידי יחידות המשרד האמונות על המידע: משרד החינוך סיים תהליך שבו אתרי המשרד מנוהלים באמצעות תשתית CMS - Content Management Server, לניהול התכנים באתר. תשתית זו מאפשרת עדכונים מהירים של אתרי המשרד, ןאחידות באופן הצגת המידע לגולשים. ביחידות רבות, בעלי תפקידים מעדכנים באופן עצמאי את המידע באתרים. בכך צומצם הפער בין הגורם האמון על המידע לבין הפרסום בשטח.

שירותי ממשל זמין: מתן שירותים מקוונים לתלמידים:

פורטל הבחינות כולל מועדי בחינות, ציונים, ואפשרות הרשמה ותשלום, לנבחן האינטרני והאקסטרני. כתובת האתר: 
https://meyda.education.gov.il/tsiyuney_bagrut
מתן שירותים מקוונים לעובדי הוראה:  מערכת צפייה ואחזור של תלושי שכר, מתעדכנת מידי חודש, בכתובת https://meyda.education.gov.il/tlush
דו"חות השתלמות (ד"ש): מערכת למשתלמים לצפייה בנתוני השתלמויות של עובדי הוראה, המתעדכנת מספר פעמים בחודש, בכתובת http://meyda.education.gov.il/dash
מתן שירותים מקוונים להורים: קידום מדיניות המשרד בנושא תשלומי הורים, על ידי יצירת תשתית, אשר מאפשרת לבתי ספר לפרסם חוזרי תשלומים, על פי הכללים והנהלים של המשרד. חוזרי התשלומים מספקים מידע להורים, ומאפשרים גבייה אלקטרונית של הכספים, באמצעות מערכת אפיק.
בשנת הלימודים תשס"ו, המשרד ישדרג את מערכת אפיק, באופן שתשמש את כל בתי הספר, ותכלול מידע על אישורים פרטניים לתשלומים חריגים. בכך, המשרד מיישם מדיניות של שקיפות מלאה, בכל הנוגע לתשלומי הורים. כתובת האתר: http://afik.education.gov.il/default.asp
מתן שירותים מקוונים לרשויות מקומיות ולבעלויות: מערכת מידע על תשלומים לרשויות ובעלויות (מית"ר), מפרסמת את תקציבי הרשויות המקומיות והבעלויות באינטרנט, על כ-1000 גופים, בסכום שנתי של כ-8 מיליארד ש"ח, מיד עם העברת הוראת התשלום. כתובת האתר:
 http://www.education.gov.il/meytar/
נתונים תשלומים לרשויות המקומי - באתר אומדן התשלומים שיועברו לרשויות. האתר משמש ככלי תכנון, מעקב ובקרה. כתובת האתר:
http://www.education.gov.il/munitik
ניהול אינטגרטיבי של מערך התמיכות במשרד - מערכת "תמיכה-נט" מאפשרת הגשה מקוונת של בקשות תמיכה, ומעקב אחר הטיפול בבקשה, החל מהיחידה המטפלת, דרך ניהול ועדת התמיכות, וכלה במתן התמיכה בפועל. כתובת האתר:  http://www.education.gov.il/nihul_tmichot
בקשות לקבלת מידע לפי חוק חופש המידע, התשנ"ח–1998 – שירות המאפשר הגשת בקשה לקבלת מידע, על פי חוק חופש המידע, בכל הקשור לפעילות המשרד בנושאים שבאחריותו. באתר קיימת גם אפשרות להגשת הבקשה בצורה מקוונת, המקצרת את תהליך הפניייה. כתובת האתר:
http://cms.education.gov.il/educationcms/units/hofesh/darkeypniya
מכרזים – פרסום נוסח המכרז במלואו, כולל דרישות הסף, מועד מפגש ספקים, מועד ומקום מסירת ההצעות, וכן טלפונים וכתובות לקבלת טפסי המכרז. הפרסום כולל את חוברת הגשת ההצעה וטבלת השוות ההצעות. כתובת האתר:
http://www.education.gov.il/michrazim/index.html

מאגר חוזרי מנכ"ל – המאגר מתעדכן עם פרסומו של כל חוזר מנכ"ל. המשרד עובר לשימוש נרחב במאגר האלקטרוני, במקום הפצתם של עותקי נייר באמצעות הדואר. באתר שולבו שיפורים המשדרגים את יכולות האיחזור וההתמצאות של הגולש במערכת. כתובת האתר:
 http://www.edu.test.il/moe/klali/nisuy.htm
חשיפת מאגרי מידע לציבור: ממנ"ח - מידע ניהולי חינוכי. מערכת זו מספקת מידע על מערכת החינוך: מוסדות, כיתות, תלמידים, שעות תקן, תשלומים, ועוד. מידע זה מתבסס על מערכות הליבה של המשרד והנתונים המנוהלים בהן. כתובת האתר:  http://www.education.gov.il/mamnach
אתרי הפעלות – במסגרת התכנים הפדגוגיים המשולבים באו"ח, קיימים אתרים המשמשים בסיס להפעלות של מורים ומנחים, כגון: אתרים לחגים ולמועדים, שלום כתה א', ועוד.
מערך פורטלים ממוקדי לקוח: כחלק מתפיסת העולם של "גישה מונחית גולש", מוקמים באו"ח פורטלים ממוקדי לקוח, המתמקדים בהצגת תכנים מהאתרים והיישומים השונים על פי נקודת הראייה של הלקוח.

מתחילת שנת 2005 פועל פורטל עובדי הוראה, המאגד תכנים מינהליים ופדגוגיים לעובד ההוראה, שירותי ממשל זמין רלוונטיים, ובמה להחלפת דעות בקהילת עובדי הוראה. פורטל עובדי הוראה מתעדכן ומגיב לנעשה בתחום ההוראה. 

בחצי השני של שנת 2005, עלה פורטל נוסף המיועד לתלמידים. הפורטל מאגד מידע פדגוגי, מידע מינהלי על זכויות וחובות, התייחסות נרחבת לנושא הבחינות, ומידע משלים הקשור להווי בבית הספר ומחוצה לו.

 

משרד החקלאות ופיתוח הכפר

א-ב. כל אתרי המשרד הם אתרי תוכן להפצת מידע טקסטואלי: פרסומים, מאמרים, טפסים, ועוד. אתרי המשרד הקיימים: תחנות מטאורולוגיות לחקלאים, מינהל המחקר החקלאי (מרכז וולקני), שירות ההדרכה והמקצוע, סינדקו, השירותים להגנת הצומח ולביקורת, ושיווק תוצרת חקלאית. כל אתרי האינטרנט במשרד הינם במסגרת פרויקט תהיל"ה.

 

משרד המדע והטכנולוגיה
 

א-ג. אתר המשרד מתעדכן באופן שוטף, על בסיס יומיומי.

 הנהלת בתי המשפט

א-ב. אגף המחשוב מקיים דיונים שבועיים בנושא אתר האינטרנט: שינויים, עדכונים, הוספת מודולים, ועוד. בנוסף, פעם בחודש מתקיימים דיוני מינהלת האתר. עדכון האתר מתבצע על בסיס שוטף. 
משרד הפנים

א–ב. יחידת ענ"א מעדכנת את האתר באופן שוטף, על פי המידע שנמסר לה מיחידות המשרד. לאחרונה עודכנו:

רשם העמותות - הורדת הכניסה מדף הבית למערכות רשם העמותות. תכני רשם העמותות עדיין מנוהלים באתר לבקשת משרד המשפטים, והכניסה לתכנים היא באמצעות אתר משרד המשפטים; עדכון כתובות - עדכון כתובות משרדי הפנים בעקבות מעבר לקריות ממשלה. הוגדרו עובדי המשרד המטפלים בעדכון הפרטים הבאים: אודות המשרד, הודעות, חוזרים והנחיות, שירותי המשרד, כתובות, מפת השלטון המקומי, כיבוי והצלה ובחירות. הנוהל המלא מפורסם באינטרה-נט של המשרד, בתפריט "מידע פנים". 

המשרד לקליטת העלייה
א-ב. תמיכות למוסדות ציבור: פורסמו באתר המשרד רשימת מוסדות ציבור מקבלי תמיכות לקליטת העלייה לשנת 2004, רשימת מוסדות ציבור מקבלי סיוע מעזבונות לטובת המדינה לשנת 2004, ונהלים וטפסים למתן תמיכות למוסדות ציבור לשנים 2005 - 2006. פורסמו נהלים ודו"ח ביצוע עזבונות לשנת 2005.  

הודעות: טקס הנחת אבן הפינה לאנדרטה לזכרם של יהודי אתיופיה; כנסים לישראלים החיים בחו"ל בארה"ב וקנדה; אירועים לעולים (נטיעות בט"ו בשבט); הקדמת תשלומים לעולים בעקבות התחברות לפרויקט מרכב"ה; שידורי תוכניות חטף פתח; קו פתוח עם מומחים מישראל, המיועד לישראלים בחו"ל; תחרות ציורים לילדים עולים "ישראל בעיניים שלי"; שירות חיפוש קרובים 24 שעות ביממה; תוכנית "בוא הביתה" המיועדת לישראלים החיים בחו"ל. הוקם דף לתוכנית זו באתר המשרד, עם קישור לאתר התוכנית. 

באתר מפורסמות הודעות עם דוברת המשרד, כגון: קברט ספרותי רביעי של המשרד, ביתן המשרד לקליטת עלייה בועידת ישראל לעסקים, ירידה בנתוני הפשיעה של נוער עולה, פרויקט BUSINESS.IL חוגג 100, יריד הכשרות מקצועיות, מופע מוסיקאלי משותף בחיפה, אירוע לעולי צרפת בתל אביב, קו פתוח לעולים תושבי חוץ, ומהפכה בהסדרי תעסוקה לעולים.

מחקרים: המשרד פרסם את המחקרים הבאים באתר בשפה האנגלית: קליטת צעירים עולי קווקז; מדיניות קליטת עלייה בשנות ה-90; פעילויות לקליטת תלמידים וסטודנטים עולים. 

אירועים: באתר 29 גלריות של תמונות מאירועים שהתקיימו במשרד כגון: מפגש עם סטודנטים עולים בחיפה, טקס סיום במטה ראשון לציון, תערוכה של שלושה אמנים עולים, יריד תעסוקה לעולים יוצאי אתיופיה, יום עיון לעידוד עלייה מצרפת, ביקור מנכ"לית המשרד בעכו, יום עיון בנושא הקליטה האישית למחזיקי תיק הקליטה ברשויות, ירידי הכשרה לעולים בירושלים, באר-שבע ובחיפה, "קולטים 2" בגני התערוכה, ערב מיוחד לעידוד התיירות מצרפת, היערכות לטיפול בעולים חדשים לקראת ההתנתקות, עולים מארה"ב ומקנדה, וקבלת פנים לבאי המכביה ה-17.


חגים: לקראת חג הפסח, שבועות וחג העצמאות, הוכנסו לאתר ברכות לחגים אלו ב- 5 שפות. 

צעירים וסטודנטים: שירות חברתי קהילתי (שח"ק): בדפי מידע לסטודנטים מידע על צוות שח"ק, עם כתובות דואר אלקטרוני, מי זכאי לבצע שח"ק, ודפי מידע לכל מחוז ומחוז, על פעילות שח"ק במחוז. 

גיור לעולים בשפה הרוסית: באתר דפי מידע בנושא גיור לעולים, ובהם מידע על זכאות לגיור, כתובות וטלפונים, וחוברת מידע על הגיור בישראל, בשפה הרוסית. 

שירותים לעולים בערים חולון ובת ים, עם מידע שימושי, כגון: רשימת מועדוני עולים, קופות חולים, מעונות יום, ועוד. 

באתר דפי מידע לפרויקט השוברים (וואוצ'רים), ובהם מידע לעולים לגבי זכאויות, וכתובות וטלפונים של יועצי התעסוקה בארץ. המדור מופיע עד כה ב-3 שפות: עברית, אנגלית וצרפתית.

עדכונים: סל קליטה - ב-5 שפות; פרסומי המשרד - עדכונים שוטפים; כתובות וטלפונים של יחידות המשרד - עדכונים שוטפים; תעסוקה ויזמות - עדכונים שוטפים; הזכאים לסיוע - עדכון ב–5 שפות; אודות המשרד - עדכון מבנה ארגוני; תושבים חוזרים - עדכונים שוטפים; חיפוש קרובים - עדכון השירות 24 שעות ביממה; דפים לישכתיים - ב–5 שפות; שירותים מחוזיים - עדכון סגירת מחוז מרכז; קליטה בקהילה - רשימת מוסדות ציבור מקבלי תמיכות; מינהל הסטודנטים - עדכונים שוטפים; סטטיסטיקה - עדכון דו"חות סטטיסטים ברמה חודשית; מצגת לסיכום נתוני עלייה לשנת 2004; "מה חדש" ו"הודעת הדובר" - עדכון שוטף.
באנרים: חג הפסח, חג השבועות, חג עצמאות שמח, "בוא הביתה", "קו פתוח לישראלים בחו"ל. העצמת השפה העברית, פרויקט שוברים, GOV.IL, והמכביה ה-17. 

קליפים: פרומו של התוכנית "חטף פתח" בטלוויזיה החינוכית. אפשרות לצפייה (במסך מלא) ב-24 פרקי תוכנית הטלוויזיה "חטף פתח", המשודרת בטלוויזיה החינוכית, ששודרו עד היום. הוספת סרט וידאו בנושא עידוד עלייה בנתניה.

 

משרד התחבורה
 
א-ב. אתר האינטרנט של המשרד, מכיל מידע על כל תחומי הפעילות של המשרד באוויר, ביבשה ובים. האתר מכיל קישורים לכל גורמי התחבורה במשק. האתר מתעדכן באופן שוטף, בתכנים המוזרמים על ידי אגפי המשרד. המשרד נמצא בשלב של שדרוג האתר, בסיועה של לשכת הפרסום הממשלתית. סיום משוער – אוקטובר 2006.

 משרד התיירות
א-ב. האתר מתעדכן באופן שוטף. 

מינהל מקרקעי ישראל

א-ב. על פי נוהל בקרה יומית, אחראי צוות האינטרנט להיכנס כל יום למדור, באופן מדגמי, כדי לוודא פעילות תקינה, ולאתר צורך בשינויים ובעדכונים.

ממצאי הבקרה משולבים מיידית בתכנית העבודה של צוות האינטרנט.

באתר מדור "כתוב לנו" לקבלת תגובות. כל תגובה הנוגעת לעדכון, מטופלת.
האתר מתעדכן גם לפי משוב מהאגפים ומהמחוזות.

שירות התעסוקה
א-ג. לשירות התעסוקה, אתר אינטרנט אינפורמטיבי. האתר מתעדכן באופן שוטף. יוקם אתר דינמי שיפגיש בין מחפשי עבודה למעסיקים, עד ספטמבר 2006. 
משרד התקשורת

א-ג. אתר האינטרנט, שודרג לאתר מבוסס מערכת לניהול תוכן. העדכונים מבוצעים באופן שוטף על ידי עובדי המשרד, ובכך נחסך תשלום לחברה חיצונית. 

רשות הדואר

א–ב.  האתר מתעדכן באופן שוטף.

רשות השידור

א-ב. באתר אלמנטים חדשותיים, המתעדכנים באופן שוטף. לאגף הגבייה, דף בית, שממנו ניתן להגיע לארבעה אתרי משנה: מיועד לביצוע תשלום האגרה, בעברית ובאנגלית; קובץ מידע בסיסי לגבי ההיבטים החוקיים של תהליכי גביית האגרה; מידע לגבי זכויות וחובות של המשלמים אגרת טלוויזיה; מאגר טפסי האגרה, ביצוע תשלומים ובקשת פטור.
שירות התשלומים באמצעות אתרי התשלומים -

הגברת השימוש

החלטת ממשלה בק/16 - 15.6.2003

א. 
אזרחי המדינה יוכלו, החל משנת התקציב 2004, לשלם באופן מקוון, באמצעות מערכת התשלומים הממשלתית את כלל שוברי התשלום לממשלה.
ב. 
המנהלים הכלליים של משרדי הממשלה ידאגו לספק את המידע הדרוש לחשב הכללי במשרד האוצר לצורך ההפקה של שוברי התשלום המקוונים ולהיערכות מתאימה לקליטת התשלומים במערכות המידע הקיימות.
ג. 
החשב הכללי במשרד האוצר, המופקד על פרויקט "ממשל זמין", ינחה את חשבי משרדי הממשלה להיערך לביצוע ההחלטה.
ד. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ה. 
הממונה על פרויקט "ממשל זמין" באגף החשב הכללי במשרד האוצר ידווח על ההתקדמות בביצוע ההחלטה, מידי חודש, לאגף לביקורת המדינה.

ראש האגף יעביר את הדיווח כאמור, ליו"ר ועדת השרים.
ביצוע ההחלטה

משרד ראש הממשלה

א-ג.  הנושא אינו רלוונטי לפעילות המשרד. 

 

משרד האוצר 

א-ג. בחודשים יוני יולי 2005 נערך קמפיין GOV.IL להגברת השימוש בשרת התשלומים הממשלתי. בעקבותיו נרשם גידול של 100% בהיקף השימוש. יערך מסע תדמיתי נוסף להגברת השימוש. 

כיום מתבצעים כ-60,000 תשלומים בחודש, לעומת כ-20,000 בחודש מארס 2005. העמלה המשולמת עבור השימוש בשרת התשלומים, זולה בכ-50% מהעמלה המשולמת בבנק הדואר.

המשרד לאיכות הסביבה

א-ב. החל מיולי 2003, מספק המשרד שירותי תשלום באמצעות שרת התשלומים הממשלתי, עבור שלושה שירותים: ברירת משפט, אגרת מדביר, ובקשה למידע בהתאם לחוק חופש המידע. הגישה לשירותי התשלום בקניון הממשלתי, מתאפשרת מאתר המשרד ומאתר שירות התשלומים. 

משרד הביטחון

א-ג. הורחב השימוש בשרת התשלומים להחזרי תשלום מנסיעות לחו"ל, ותשלום למוזיאון חיל האוויר.    

משרד הבינוי והשיכון

א–ג. באתר שני שירותים לתשלום: אגרות שונות של רשם הקבלנים, דרך אתר המשרד, ואגרת בקשה לקבלת מידע על פי חוק חופש המידע, דרך שער הממשלה. המשרד פועל להוספת עוד שירותים לתשלום באמצעות שרת התשלומים הממשלתי. פעילות זו משתלבת בפעילות שנדרשה על ידי החשב הכללי בחוזר מיוחד שלו בענייני ממשל זמין.

משרד הבריאות

א-ג. ניתן לשלם באופן מקוון באמצעות מערכת התשלומים הממשלתית, למטרות הבאות: תשלום אגרות/רשיונות תמרוקים ותכשירים רפואיים; אגרות למכון הרפואי לבטיחות בדרכים; אגרות למכון לפיקוח על הקרינה; פרסומי מרכז ההדרכה הארצי; קורסי מרכז ההדרכה הארצי; אגרה להרשמה למבחן ברפואת שיניים; אגרה לבחינות הסמכה בסיעוד; ואגרה לקבלת מידע לפי חוק חופש המידע. הכתובת הישירה לנושאים אלה הינה:

 http://www.health.gov.il/ecom.

ביחידת בריאות הציבור, לשכות הבריאות, גזברות תל אביב (למעט מרכז רישום, בקרה ודיווח), התשתית לתשלום מקוון מוכנה, אך עיתוי היישום יתואם עם פרויקט מרכב"ה.  

בבנייה: שירותי בריאות הציבור, מכשירי קרינה (בקרה), והמכון לבטיחות בדרכים. תאריך סיום משוער – סוף שנת 2006. 

משרד החינוך, התרבות והספורט

א-ג. המשרד פועל בשיתוף עם חשב המשרד, להעברת שירותים הניתנים בתשלום, למתכונת מקוונת לשרת התשלומים הממשלתי, שתפעל בשילוב עם יישומים אחרים.

מאז שנת 2002, פועל בפורטל הבחינות של המשרד, שירות תשלום עבור בחינות בגרות (מועד ב'), בצורה מקוונת, בשילוב מנגנוני ההרשמה לבחינות.

מיוני 2004 פועל שירות מקוון לנבחנים אקסטרניים. בסל שירות זה, נכללת האפשרות להרשמה ותשלום עבור בחינות אקסטרניות.

המשרד שיפר את תוכנית אפיק (תשתית לתשלומי הורים המשמשת את קהילת החינוך), והיא ערוכה לשמש עשרות מוסדות חינוך.

הוקמה התשתית לתשלומים בגין בקשות מתוקף חוק חופש המידע, באמצעות שרת התשלומים.

 

משרד החקלאות ופיתוח הכפר

א-ג. מתחילת שנת 2005 ניתן לבצע תשלומים באמצעות מערכת התשלומים הממשלתית: שירותי שה"מ - הדרכה והכשרה חקלאית; פרסומי שה"מ: ספרות מקצועית, תוכנות, קלטות וידאו ותקליטורים שנכתבו/חוברו וצולמו על ידי מדריכי שה"מ. חוק חופש המידע - בהתאם לחוק חופש המידע, רשאי כל אזרח לקבל כל מידע המצוי במשרד החקלאות, בתשלום אגרת בקשה לקבלת מידע. 

לוח זמנים להסבת שאר התשלומים באמצעות שרת התשלומים - סיום עד אוגוסט 2006.

משרד המדע והטכנולוגיה

 

א-ג. ההחלטה אינה רלוונטית לפעילות המשרד.

 

הנהלת בתי המשפט

א-ג. באמצעות שרת התשלומים של משרד האוצר, ניתן לשלם באתר האינטרנט קנסות בגין עבירות תעבורה עבירות פליליות.

משרד הפנים

א–ג. באמצעות שרת התשלומים ניתן לשלם שוברי תשלום של חידוש רישיונות כלי ירייה. 

המשרד ערוך להעמיד לרשות הציבור את מרבית הטפסים למילוי, באמצעות שרת התשלומים; לוח הזמנים ייקבע על ידי משרד האוצר.

המשרד לקליטת העלייה
א-ג. הנושא אינו רלוונטי לפעילות המשרד.

 

משרד התחבורה
א-ג. ניתן לשלם באמצעות שרת התשלומים עבור חידוש רשיונות נהיגה, חידוש רשיונות רכב וחידוש רשיונות צמ"ה (ציוד מכני הנדסי). 

תשלום עבור אגרות נוספות, יוכנס בהמשך בהדרגה, לאחר מעבר לעבודה מקוונת של מחשב משרד התחבורה, מול שרת התשלומים של משרד האוצר. המשרד נמצא לקראת פיילוט של מעבר לעבודה המקוונת.

 
מינהל מקרקעי ישראל

א-ג. את מרבית התשלומים למינהל, לפי טפסי גבייה, הנשלחים לחייבים מהמינהל, ניתן לבצע באמצעות אתר האינטרנט, דרך שרת התשלומים. קיימת גם אפשרות לתשלום באמצעות בנקאות מקוונת.

בשנת העבודה 2005 הוחל בשילוב תשלום אגרות באמצעות שרת התשלומים: תשלום עבור קבלת מידע מתוך מאגר מידע על נכסים  בתים ודירות, שבניהול ממ"י, ותשלום עבור השתתפות במכרז.

שירות התעסוקה

א-ג. הנושא אינו רלבנטי לפעילות השירות: על פי חוק שירות התעסוקה, אין שירות התעסוקה גובה כסף עבור שירותיו.

משרד התשתיות הלאומיות
א-ג. הנושא אינו רלבנטי לפעילות המשרד. 

רשות הדואר

א–ג. רשות הדואר מספקת לציבור מגוון רב של שירותים מקוונים, בתשלום וללא תשלום, באמצעות אתר האינטרנט של הרשות. 

שירותים בתשלום: אספקת מידע ממאגרי רשם החברות והטאבו, חידוש הפניות דואר, מכירת מוצרים שונים, ומשלוח מברקים מהאתר.

שירותים ללא תשלום: מידע מגוון בנושאי דואר, הדפסת תעודות משלוח וביצוע הפניות דואר. 
רשות השידור

א-ג. הרשות מאפשרת לשלם את האגרה, באמצעות שרת התשלומים הממשלתי. 

שירות לציבור באמצעות טפסים ממשלתיים
דו"ח 53ב

החלטת ממשלה בק/17 - 15.6.2003

א. 
אזרחי המדינה יוכלו לקבל, החל מחודש יוני 2004, שירותים הניתנים על-ידי הממשלה באמצעות טפסים ממשלתיים באופן מקוון.
ב. 
החשב הכללי במשרד האוצר, יחד עם ועדת ההיגוי הבינמשרדית לפרויקט "ממשל זמין", יכין תוך 45 יום, תכנית היערכות לביצוע סעיף א' לעיל.
ג. 
המנהלים הכלליים של משרדי הממשלה ינחו את היחידות השונות במשרדיהם להיערך לביצוע התכנית.
ד. 
החשב הכללי במשרד האוצר ינחה את החשבים במשרדי הממשלה להיערך לביצוע התכנית בתחומי פעילותם.
ה. 
החשב הכללי יתאם עם הממונה על התקציבים במשרד האוצר את ההיבטים התקציביים ושיטת המימון של הפרויקט.
ו. 
הערות מבקר המדינה בדו"ח מספר 53ב יילקחו בחשבון במהלך ביצוע ההחלטה.
ז. 
הממונה על פרויקט "ממשל זמין" באגף החשב הכללי במשרד האוצר, ידווח על ההתקדמות בביצוע ההחלטה לאגף לביקורת המדינה, תוך 45 יום.
ביצוע ההחלטה

משרד ראש הממשלה

א-ג. בלשכת העיתונות הממשלתית, רישום עיתונאים לקבלת תעודת עיתונאי, מבוצע דרך שרת הטפסים 

משרד האוצר
 

א-ג. בפרויקט "מימשל זמין" הוקם צוות בינמשרדי, שתפקידו להסב את מרבית הטפסים הממשלתיים, לטפסים מקוונים. ההתמקדות היא בטפסים של משרד האוצר, משרד הפנים והמוסד לביטוח לאומי. ההסבה תסתים בתחילת שנת 2006. כיום מופיעים באתרים הנ"ל כ-20 טפסים מקוונים.
המשרד לאיכות הסביבה

א-ג. באתר המשרד מצויים 52 טפסים, מתוכם 6 בגרסה מקוונת. לאחר הקמת תשתית האבטחה, יומרו כל הטפסים הרלוונטיים לגרסה המקוונת. 

עותקים דיגיטליים של פרסומי המשרד מהשנים האחרונות, זמינים לרשות הציבור כקבצים להורדה. המאגר כולל פרסומים מקצועיים, מידע לציבור, דפי סביבה, סקרים, מחקרים ועוד. במאגר הפרסומים יש כיום מעל ל-350 קבצים להורדה. 

משרד הביטחון

א-ג. נוספו טפסים חדשים: טופס לבקשת "אות מלחמת ההתשה", באנגלית, וטפסים שונים באתר אגף השיקום.  

משרד הבינוי והשיכון

א–ג. טפסי רשם הקבלנים, ניתנים להורדה באמצעות שרת הטפסים הממשלתי. 

בהכנה, מיפוי טפסים נוספים לשילוב באתר, ושליפתם בעזרת שרת הטפסים הממשלתי. פעילות זו משתלבת גם בפעילות שנדרשה על ידי החשב הכללי בחוזר מיוחד בענייני "ממשל זמין". בשלב זה אין באתר טפסים מקוונים.

משרד הבריאות
א-ג. כל הטפסים שבאתר, הינם קבצים שניתן להדפיס, למלא ולשלוח למשרד. בבדיקה שילוב טפסים נוספים, על ידי פרויקט "תהיל"ה".  

באתר המשרד גם טופס אלקטרוני - "הצעה למחקר", עבור יחידת המדען הראשי. 

 

משרד החינוך התרבות והספורט

 

א-ג. פורטל עובדי ההוראה משלב בתוכו מיפוי תהליכים שכיחים המבוצעים מול המשרד, עם קישורית לטפסים המשתלבים בתהליכים אלה.

ד. מינהל תקשוב ומערכות מידע, קיים התייעצות עם חשב המשרד, בהתאם להנחיות הנובעות מההחלטה. המינהל ממתין להנחיות החשב הכללי, על מנת להיערך לאיסוף ולקליטה של הטפסים הרלוונטיים.

משרד החקלאות ופיתוח הכפר

א-ג. במאגר הטפסים הממשלתי נמצאים 65 טפסים של משרד החקלאות, לצפייה והורדה, וכן שני טפסים מקוונים של היחידה להגנת הצומח: בקשה לרשיון ליבוא חומר צמחי (צמחים ומוצרי צמחים), ובקשה לרישיון ליבוא זרעים. 

באפיון, מילוי טפסים מקוון על ידי חקלאים,  כגון סימון בקר על ידי מסמן מורשה, ועוד. האפיון יסתיים עד אוגוסט 2006. 

 

משרד המדע והטכנולוגיה

 

א-ג. מאתר האינטרנט ניתן להוריד את הטפסים שבשימוש המשרד. המשרד יפעל לאפשר פעילות מקוונת והשתלבות בפעילות הממשלתית בנושא.

 
הנהלת בתי המשפט

א-ג. הטפסים הקיימים אינם מקוונים, אלא טפסים להורדה, אותם ניתן למלא ולשלוח באמצעי הדיוור הרגילים: פקס, דואר אלקטרוני ודואר רגיל. 
משרד הפנים

א-ג. כל טפסי המשרד לציבור נמצאים באתר האינטרנט של המשרד. ישנם חמישה טפסים שניתן לבקש את השירות באמצעות שרת הטפסים.

מערכת "אביב" פיתחה שישה טפסים אקטיביים. 
נערכה עבודת מטה, לשילוב כל טפסי מינהל האוכלוסין - מירשם, דרכונים, אזרחות, אשרות וכלי ירייה, בשרת הטפסים. 

המשרד לקליטת העלייה
א-ג. טפסים להורדה: קיימים באתר שמונה טפסים להורדה והדפסה. טופס בקשה להלוואות המיועד לסטודנטים עולים, ניתן למלאו ולשגרו דרך אתר האינטרנט של המשרד, מכל מחשב המחובר לרשת האינטרנט, ומאפשר את שיגורו ישירות לעובדי מינהל הסטודנטים במשרד הקליטה. באתר שני טפסים להורדה של המרכז לקליטה במדע; וטפסים ונהלים למתן תמיכות למוסדות ציבור לשנת 2005.

עדכון כתובת העולה - מתן אפשרות לעולה לעדכן את כתובתו באופן ישיר, באמצעות האינטרנט. 

מנגנון זיהוי - הנפקת קוד סודי לעולים, לקבלת מידע אישי, כמתחייב מחוק חופש המידע. 

תיק עולה באינטרנט - גישה לתיק האישי של העולה, ובו מידע אישי: פרטים דמוגרפיים, וסיוע שניתן לעולה. 
הפקת אישורים מהאינטרנט: באפשרות העולה להפיק שני אישורים: פירוט תשלומים וסיוע שהעולה קיבל, ואישור ביקורים בלשכה. 

באתר מכרזים להפעלת מרכזי הכוונה ומוקד מידע עסקי.
נושאים חדשים:  העצמת השפה העברית. באתר להעצמת השפה העברית קטעי אודיו וטקסט של התוכנית "זמן עברית", שהיא תוכנית יומית המשודרת ברדיו רק"ע (רשת קליטת עלייה). האתר יורחב  בעתיד ל"הפעלות" וקומיקס. נוספה באתר אפשרות לצפייה במסך מלא, ב-24 פרקים ששודרו עד היום של תוכנית הטלוויזיה "חטף פתח", המשודרת עדיין בטלוויזיה החינוכית.
אתר למינהל הסטודנטים בשלבי פיתוח.

משרד התחבורה

 

א-ג.    באתר המשרד מצויים כל הטפסים הקיימים לשירות הציבור. הטפסים ניתנים להורדה. 

 
משרד התיירות
א-ג. כל הטפסים הקיימים במשרד התיירות לשירות הציבור, נמצאים באתר האינטרנט, וניתנים למילוי באופן מקוון. 

מינהל מקרקעי ישראל

א-ג. באתר טפסים לשימוש האזרחים, בכל הנוגע לפניותיהם למינהל. חלק מהטפסים כוללים אפשרות למילוי עצמי והדפסה.

נערכות בדיקות ותיקונים, במטרה לשפר את אפשרות מילוים באמצעות מחשב. 

כאשר תיבחר בתהיל"ה תוכנת טפסים עבור משרדי הממשלה, ויופעל מנגנון "כרטיס-חכם", לרבות הקמת שרת ממשלתי וגורם מאשר, יערך "פילוט" בנושא.

שירות התעסוקה

 
א-ג. בפנייה לשירות התעסוקה, אין כל צורך במילוי טפסים; תהליך הרישום מתבצע באופן מקוון במחשב. 

משרד התשתיות הלאומיות
א-ג. באתר טפסי מכרזים, טפסי רישום לתחנות דלק, קול קורא למחקרים, הודעות על ימי עיון.

רשות הדואר

א-ג. באתר רשות הדואר מגוון שירותים מקוונים, בתשלום וללא תשלום, באמצעות אתר האינטרנט של הרשות. 

שירותים בתשלום: אספקת מידע ממאגרי רשם החברות והטאבו, חידוש הפניות דואר ומכירת מוצרים שונים. לאחרונה נוספה אפשרות משלוח מברקים מהאתר.

שירותים ללא תשלום: מידע מגוון בנושאי דואר, הדפסת תעודות משלוח, וביצוע הפניות דואר. 
רשות שדות התעופה

א-ג. הנושא אינו רלוונטי לפעילות הרשות.  

רשות השידור

א–ג. ניתן להגיע מאתר הממשלה, למאגר הטפסים של אגף הגבייה של רשות השידור. המאגר כולל את הטפסים הבאים: הוראות קבע לתשלום אגרות באמצעות הבנקים, הודעה על אחזקת מקלט טלוויזיה, טופס לביצוע תשלומים בכרטיס אשראי, וטופס בקשה לפטור חרש/אילם. טפסים אלה מאפשרים לבצע תשלומים בשירות עצמי, ללא צורך בפנייה לאגף הגבייה או לבנק. בשנת 2004 בוצעו באתר 35,154 עסקות. בשנת 2005, עקב האיחור באישור סכום האגרה, בוצעו בתוך 10 ימים 18,604 עסקות. 

ישומים ביומטריים בשירות המדינה

החלטות ממשלה 

תמ/66 - 16.12.2002

א.
 צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.

הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למחשוב הציבורי ולכרטיסים החכמים בממשלה.
ב.
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.
ג.
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד.
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.
ה.
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.
ו.
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

תעודת זהות ומסמכי מסע עם מזהים ביומטריים

בק/82 - 16.3.2005

בהמשך להחלטות מספר 2858(תמ66/) מיום 2.1.2003 ומספר 444(תמ12/) מיום -:3.7.2003

א. תעודת זהות

1)
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".


הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

2)
המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.

ב. דרכון ומסמכי מסע אחרים

1)
משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

2)
מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לענין.

3)
לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בענין על-ידי הממשל בארה"ב ובאיחוד האירופי.

4)
משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 

5)
משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.

ג.
הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.

ד.
משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לענין ישומים ביומטריים.
ה.
הצוות הבינמשרדי לענין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
בק/99 - 11.10.2005

ביצוע החלטה מספר 3506(בק82/) מיום 7.4.2005

יו"ר ועדת השרים מסכם, ומבקש כי משרד המשפטים יגיש לאישור הכנסת, מיד עם פתיחת מושב החורף הקרוב, את התיקון לחוק מירשם האוכלוסין (סעיף 25), כך שניתן יהיה לכלול צילום ממוחשב בתעודות זהות ובתעודות מסע (כפי שנהוג לגבי רשיונות נהיגה).

משרד המשפטים ידווח לוועדת השרים, תוך 3 חודשים, לגבי מצב הטיפול בנושא.

יו"ר ועדת השרים מודה על סיום הכנת נוסח הצעת חוק הקמת מאגר מרשם אוכלוסין ביומטרי, התשס"ו2005-, ועל קידום הטיפול לקראת הבאתו לאישור הכנסת. 
ביצוע ההחלטות

אגף בכיר - ביקורת המדינה וביקורת פנימית 

בשנת 2005 קיים צוות היישומים הביומטריים של הממשלה (להלן – הצוות) תשע ישיבות.

בין היתר נדונו הנושאים הבאים:

הקמת מעבדה לאומית  לתקינה ביומטרית; היבטים משפטיים של שימוש במסמכי מסע ותעודות זהות ביומטריות; ביצוע פיילוט ביומטרי; יישום ביומטריה לשירות התעסוקה; יישום ביומטריה במוסד לביטוח לאומי; ביצוע פיילוט להנפקת מסמכי מסע ותעודת זהות ביומטריים; חקיקה בנושאי  ביומטריה; מאגר תמונות לאומי; תקני "אצבע סרוקה" (שלושה דיונים).

בישיבת ועדת השרים לענייני ביקורת המדינה  מיום 11.10.2005, הציג משרד הפנים הצעת תזכיר חוק, לשינויי החקיקה הנדרשים להכללת מזהים ביומטריים בדרכונים ובמסמכי מסע אחרים. התזכיר הועבר ליועץ המשפטי לממשלה.

בהתאם להחלטת הממשלה, הוקם צוות משנה, המורכב מנציגי משרדים שונים, להכנת פיילוט לפרויקט תעודת הזהות. הצוות קיים ארבע ישיבות, בהן נדונו, בין היתר, היקפי הפיילוט, גודל האוכלוסיה שתשתתף בו, מיקומו, חלופות טכניות אפשריות והיבטים משפטיים. 

תזכיר הצעת החוק להכללת מזהים ביומטריים בדרכונים ובמסמכי מסע אחרים, הועבר כאמור ליועץ המשפטי לממשלה. המשנה ליועץ המשפטי לממשלה קיים עד כה שני דיונים, במגמה לקדם את הסדרת החקיקה הישראלית בכל הנוגע ליישומים ביומטריים. במהלך הדיונים נבחנו הניסיון בישראל ובעולם.

שיתוף פעולה בתחום הביומטריה עם הונגריה

הצוות הביומטרי קיבל מספר החלטות, שעניינן שיתוף פעולה עם מדינות נוספות, בנושאים: 

מידע ביומטרי ויישומים ביומטריים ממשלתיים.

בינואר 2006, ביקרה בארץ משלחת בדרג בכיר מהונגריה, כדי לעמוד על האפשרויות של שיתוף פעולה עם ישראל בתחומי הביומטריה.

בתאריך 24.1.2006 נחתם בירושלים הסכם לשיתוף פעולה עם הונגריה, כלהלן:


מניעת אירועים שמעורבים בהם חומרים מסוכנים

החלטת ממשלה בק/69 – 20.7.2004

בהמשך להחלטה 1894(בק61/) מיום 20.5.2004 (סעיף ו'), לרשום את הסיכומים כדלקמן:
2. רשיונות עסק
לרשום את הודעת משרד הפנים, כי הכין רשימה של עסקים הפועלים ללא רשיון בתחום החומרים המסוכנים והנמצאים בסיכון, וכי לכולם ניתן "היתר רעלים". המשרד לאיכות הסביבה יבחן את הרשימה. עותק מהרשימה יועבר גם למחלקת האבטחה במשטרת ישראל.
5. טרור על
נציג משטרת ישראל (מרכז), ביחד עם נציגי שב"כ והמשרד לאיכות הסביבה, יבחנו מחדש בתוך ארבעה חודשים את תפישת האבטחה של מתקני התשתית האסטרטגיים, כנגד איומי טרור-על, בהתאמה להערות מבקר המדינה.
דיווח על תוצאות הבחינה יועבר לאגף לביקורת המדינה.

6. חוות המיכלים בקרית-אתא
משרד התשתיות יעביר לאגף לביקורת המדינה בתוך חודש, דיווח בענין עתיד חוות המיכלים בקרית אתא, לרבות תכניות המגירה שהכין להטמנה, העברה, או סגירה של חוות המיכלים.
נציג משטרת ישראל יעביר בתוך חודש לאגף לביקורת המדינה, את פירוט הסיורים ופעילויות האבטחה מטעמו, בחוות המיכלים.
ביצוע ההחלטה

המשרד לביטחון הפנים - משטרת ישראל

2.
אגף מבצעים שבמשטרת ישראל פנה ביולי 2005 למשרד הפנים, לקבלת רשימה של עסקים הפועלים ללא רישיון בתחום החומרים המסוכנים, והנמצאים בסיכון.

5.
למחלקת האבטחה שבאגף המבצעים, האחריות להנחיית גופים הנכללים בחוק הסדרת הביטחון בגופים ציבוריים, התשנ"ח-1998.


במחלקת האבטחה נכתבו הנחיות לתפישת האבטחה לחלק ממתקני התשתית האסטרטגיים. הנחיות אלה מתייחסות לפיגועי פח"ע.


בהכנה במשטרת ישראל ניסוח תפישת אבטחה לכלל מתקני התשתית, בהתאם לשיוכם ופוטנציאל הנזק הגלום בהם.


מעבר לתפישת האבטחה שגובשה, מתבצעת פעילות בוועדות וציוותי עבודה בנושא זה, כדלקמן:

א.
צוות עבודה באגף המבצעים, בחן את אבטחת מתקני התשתית החיוניים, והגיש את המלצותיו באוגוסט 2004, לראש אגף המבצעים. המלצות אלה טרם יושמו, לאור המחסור במשאבים במחלקת האבטחה. עם זאת, הטיפול במתקני תשתית חיוניים לא הוזנח, ומבוצעת פעילות שוטפת, בהתאם לסדרי עדיפויות שנקבעו במחלקה.
ב.
בעקבות הפיגוע שארע בחודש מארס 2004 בנמל אשדוד, מינה ראש אגף המבצעים צוות עבודה לבחינת האבטחה של מתקני תשתית. באוגוסט 2004 הגיש הצוות את סיכום עבודתו והמלצותיו.

לקחי הפיגוע בנמל אשדוד יושמו בחלקם הגדול. מערכי האבטחה בנמל אשדוד משודרגים ברציפות, בהנחיית מחלקת האבטחה באגף המבצעים.
ג.
מחלקת האבטחה באגף המבצעים חברה בצוות שהוקם בלוט"ר, העוסק בהגנה כוללת על מתקני תשתית חיוניים. הצוות סיכם את ממצאיו והגישם לראש הממשלה להחלטתו.
ד.
תת ועדה בראשותו של יו"ר ועדת החוץ והביטחון בכנסת, בחנה את האבטחה של הגופים והמתקנים שברשותם חומרים מסוכנים, והגישה באוגוסט 2004 את המלצותיה ליו"ר הוועדה. מחלקת האבטחה נטלה חלק בבדיקה של תת הוועדה. טרם התקבלו החלטות בנוגע לדוח הוועדה. המלצות תת הוועדה כללו ניסוח הצעת חוק בנושא. ביוני 2005 הוגשה הצעת חוק בנושא מטעם ועדת החוץ והביטחון, לקריאה ראשונה בכנסת.

6.
חוות המיכלים בקרית אתא מבוקרת באופן שוטף על ידי קצין אבטחה של אגף המבצעים במחוז הצפוני. תוכנית האבטחה טרם התקבלה באגף הבכיר לביקורת המדינה וביקורת פנימית.

הערכת סיכונים וקביעת הדרכים למניעתם

הגופים המבוקרים: המשרד לאיכות הסביבה; המשרד לביטחון הפנים - משטרת ישראל; משרד הבינוי והשיכון – ועדת ההיגוי הבין-משרדית להיערכות לטיפול ברעידות אדמה; צבא ההגנה לישראל – פיקוד העורף 

א. 
ריכוז ממצאי הביקורת
19. 
במשך השנים לא התקיים שיתוף פעולה בין המשטרה לבין פקע"ר: לא התקיימו דיונים משותפים בנוגע לתפיסת המיגון הכללית ולא בנוגע למיגון של כל מפעל מסוכן. המשטרה גם לא השתתפה בסיורים שעשה פקע"ר במפעלים מסוכנים. עד מועד סיום הביקורת, אוקטובר 2003, שום גוף לא העריך את סיכוני הפח"ע הנשקפים לכל המפעלים המסוכנים, וממילא לא דרש מהם לנקוט אמצעי אבטחה ומיגון מפני פח"ע.

20. יש פערים ניכרים מאוד בין רמת המיגון והאבטחה הגבוהים יחסית במפעלים מסוכנים שהחוק להסדרת הביטחון חל עליהם ובין רמתם במפעלים שחוק זה אינו חל עליהם, למרות הסכנה הגדולה הנשקפת מהם. אף שהמשטרה דנה פעמים רבות בסכנה העלולה להיגרם מפגיעה מכוונת במפעלים מסוכנים, היא לא פעלה בשיתוף משרד הפנים כדי שתוכל להתנות מתן רישיון עסק למפעל מסוכן באבטחתו ובהתקנת אמצעים פיזיים להגנה על החומ"ס. 

ב. מצב תיקון הליקויים

המשרד לביטחון הפנים - משטרת ישראל

19.
שיתוף הפעולה בין המשטרה לפיקוד העורף, לא היה שוטף והדוק, לאור העובדה שלכל אחד מהגופים תחומי אחריות שונים: המשטרה אחראית על פעולות אבטחה ונגד אלה המבקשים לפגוע במתקנים, ואילו לפיקוד העורף תחומי אחריות לאבטחה מפני ירי תלול-מסלול, והערכות כללית בעת חירום.


מחלקת האבטחה באגף המבצעים, פנתה באוגוסט 2005 לפיקוד העורף, כדי לקיים דיון דחוף בדבר הצורך בגיבוש מענה הולם לאתרים המאוימים מירי תלול-מסלול.

20.
יוזמת משטרת ישראל, להכליל את כל מתקני חומרים מסוכנים שברמה א', בחוק להסדרת הביטחון בגופים ציבוריים, התשנ"ח-1998, הביאה לביטול הפערים בתחום רמת המיגון והאבטחה, בין מפעלים שהחוק חל עליהם, לבין מפעלים שהחוק אינו חל עליהם.


הנושא במעקב במשרד לביטחון הפנים ובמחלקת האבטחה באגף המבצעים.


בהכנה, במשרד לביטחון הפנים הצעת החלטה, לתיקון חוק הסדרת הביטחון בגופים ציבוריים.

מינוי והעסקה של עובדים במשרות אמון
 בלשכות שרים וסגני שרים 

החלטת ממשלה בק/97 – 11.10.2005

1. 
תפקידם של עובדים במשרות אמון בלשכת שר, ובכלל זה יועצים ועוזרים לשר, כולל סיוע לשר במילוי תפקידיו הממלכתיים ומחוייבויותיו הציבוריות, כדי להקל עליו במילוי תפקידו כשר, וכדי לאפשר לו, ככל האפשר, להפנות את מירב זמנו ומאמציו למילוי תפקידו.

2. 
נציבות שירות המדינה תקבע, בתיאום עם הממונה על התקציבים במשרד האוצר, מסגרת תקנית למשרות אמון לעובדים בלשכות שרים.

במסגרת זו יהיו מספר חלופות, שכל שר יוכל להתאימן לצרכיו.

3. 
הנציב יהיה רשאי, על פי כללים שייקבעו, בהתאם לצרכים מיוחדים ובתיאום עם הממונה על התקציבים במשרד האוצר, לאשר תוספת של משרות למסגרת התקנית או של שכר מעל הרמה המירבית המאושרת.

תוספות אלו יבואו במקרה של מטלות מיוחדות נוספות שהוטלו על השר או במקרה של העסקת עובד בעל כישורי יתר מיוחדים.

במקרים אלה תיתכן, בין היתר, אפשרות העסקתו של יועץ חיצוני בחוזה מיוחד, על פי הכללים המקובלים.

4. 
שר יקבע את תיאור התפקיד ודרישות המשרה של כל עובד במשרת אמון, ובכלל זה - לפני תחילת מילוי תפקידו, וימסור את הפרטים הללו לידיעת הסמנכ"ל למינהל ולמשאבי אנוש במשרדו, או למי שממלא תפקיד זה בפועל.

בכלל זה תיכלל גם עבודת מטה וייעוץ מקצועי להתוויית מדיניות והיערכות מקצועית בתחומי המשרד, וכן בתחומים שהשר ממונה עליהם מכוח החלטת הממשלה וטיפול בפניות הציבור, בכפוף לאמור בסעיף 7 להלן, על פי דרישתו והנחיותיו של השר.

5. 
שר יוכל לקבוע כי אחד או שניים מעוזריו יוגדרו כעוזרים פוליטיים. אחד מהעוזרים הפוליטיים יוכל לשמש גם כיועץ תקשורת ודובר לשר. העוזרים הפוליטיים יועסקו בחוזה קבלני לתקופה שלא תעלה על תקופת כהונת השר, ולא יהיו עובדי מדינה.

6. 
העוזרים המקצועיים יפעלו כזרועו הארוכה של השר במילוי תפקידו. הם רשאים להשתתף בדיונים מקצועיים, שבהם משתתף השר, ורשאים לקיים דיונים מקצועיים עם הדרג הניהולי הבכיר במשרד בלבד. הם רשאים, לשם מילוי תפקידם, לקבל מידע מהגורמים המקצועיים במשרד לשם סיוע לשר במילוי תפקידו.

בקשה לקבלת מידע כאמור, תועבר על ידי העוזרים המקצועיים לדרג הניהולי הבכיר במשרד בלבד. מעבר לכך, על עוזרים מקצועיים ועל ראש לשכת השר חל איסור להתערב בעבודת הגורמים המקצועיים של המשרד, ובפרט חל עליהם איסור לתת הוראות והנחיות לדרג המקצועי במשרד, כקבוע בסעיף 2.541 לתקשי"ר.

7. 
כל טיפול בפניות הציבור, המגיעות ללשכת השר והנוגעות לפעולות המשרד עליו מופקד השר, ייעשה בתיאום מלא עם הנהלת המשרד והיחידות המקצועיות, ובכפוף לאמור בסעיף .6

8. 
עובד בלשכת שר איננו רשאי לעסוק בענייני כוח אדם ומינויים של עובדי מדינה, למעט במינויים של עובדים במשרות אמון בלשכת השר.

9. 
עובדים במשרות אמון בלשכות שר יסיימו את תפקידם עם סיום תפקידו של השר. עם זאת, רשאי השר הנכנס לבקש שעובד מסויים יישאר כעובד במשרת אמון בלשכתו, ולכלול אותו במסגרת המאושרת.

עובד במשרת אמון בלשכת שר, שסיים את תפקידו, לא יוכל להתמודד במהלך השנה הראשונה מיום סיום תפקידו על משרה באותו משרד. מגבלה זו לא תחול על עובד כאמור בלשכת שר, אשר השר שמינה אותו לראשונה, סיים את כהונתו באותו משרד. עניין זה יעוגן בחוזה ההעסקה של כל עובד בלשכת שר.

10. 
עובד במשרת אמון בלשכת שר הנמצא בסמיכות לשר או מי שתפקידו מחייב אותו לניידות ולגמישות בעבודתו, ידווח בפירוט על עבודתו ושעות עבודתו בטופס מיוחד המיועד לכך.

ראש לשכת השר או מנהל הלשכה יהיו אחראים על קיום הדיווח הזה.

11. 
כל האמור לעיל נכון גם לגבי סגן-שר, בהתאמות הנדרשות. לסגן שר יהיה עוזר פוליטי אחד, אשר יוכל לטפל גם בייעוץ בנושא תקשורת.
ביצוע ההחלטה

נציבות שירות המדינה
בעקבות דו"ח מבקר המדינה בעניין מינוי והעסקה של עובדים במשרות אמון בלשכות שרים וסגני שרים, קיבלה ועדת השרים לענייני ביקורת המדינה, בתיאום עם היועץ המשפטי לממשלה ונציב שירות המדינה, החלטה (שקיבלה תוקף של החלטת ממשלה), בעניינים שונים שהיו טעונים הסדרה לגבי מעמדם וסמכויותיהם של נושאי משרות האמון בלשכות השרים וסגני השרים.
בהתאם להחלטה פרסמה
 נציבות שירות המדינה ביום י"ג בכסלו התשס"ו (14.12.2005), הודעה מספר סו/9, כעדכון לפרק 02.5 בתקשי"ר - נושאי משרות אמון אישיות בלשכת ראש הממשלה, השרים וסגני השרים, כדלקמן:

02.51 - חלות וכללים
02.511 זכותו של ראש הממשלה, שר וסגן שר (להלן - "הנבחר") למנות בלשכתו, לפי שיקול דעתו, את ממלאי התפקידים הבאים במסגרת משרות אמון: מנהל לשכה; מזכיר; עוזר; יועץ; נהג.

(להלן - "עובדי לשכה"; ראה גם בפסקה 01.111).
02.512 תפקידם של עובדים במשרות אמון בלשכת שר, ובכלל זה יועצים ועוזרים לשר, כולל סיוע לשר במילוי תפקידיו הממלכתיים ומחויבויותיו הציבוריות, כדי להקל עליו במילוי תפקידו כשר וכדי לאפשר לו, ככל האפשר, להפנות את מרב זמנו ומאמציו למילוי תפקידו.
02.52 - דרך המינוי וההעסקה של עובד לשכה

02.521 (א) כאמור לעיל, הנבחר רשאי להעסיק בלשכתו מנהל לשכה, מזכיר, עוזר אישי ויועץ (לרבות יועץ תקשורת), ונהג, בהתאם לתקן שנקבע למשרות אלו באותה לשכה על-ידי נציבות שירות המדינה בתיאום עם הממונה על התקציבים במשרד האוצר. במסגרת זו יהיו מספר חלופות, שכל נבחר יוכל להתאימן לצרכיו;

(ב) הנציב יהיה רשאי, על-פי כללים שייקבעו, בהתאם לצרכים מיוחדים ובתיאום עם הממונה על התקציבים במשרד האוצר, לאשר תוספת של משרות למסגרת התקנית או של שכר מעל הרמה המרבית המאושרת.

תוספות אלו יבואו במקרה של מטלות מיוחדות נוספות שהוטלו על הנבחר, או במקרה של  העסקת עובד בעל כישורי יתר מיוחדים. 
במקרים אלה תיתכן, בין היתר, אפשרות העסקתו של יועץ חיצוני בחוזה מיוחד, על-פי הכללים המקובלים.
02.522 עובדי לשכה מועסקים בחוזה מיוחד לפי רמות שכר מיוחדות שנקבעו בתיאום בין נציבות שירות המדינה והממונה על השכר והסכמי עבודה במשרד האוצר, וכפי שיעודכנו מעת לעת.

02.523 ניתן לאשר ליועץ בכיר אחד לשר (אך לא בלשכת סגן שר), לפי קביעת השר, רמת שכר של "חוזה בכירים ב'". למען הסר ספק – מדובר בשכר בלבד. שאר תנאי החוזה יהיו בהתאם לחוזה העסקה של עובדי הלשכה האחרים.  

02.524 יודגש כי אין אפשרות לאשר "חוזה בכירים ב'" כאמור ליותר מאשר ליועץ אחד בלשכה. שר הממונה על שני משרדים זכאי אף הוא ליועץ בכיר אחד בלבד ברמת שכר של "חוזה בכירים ב'".
02.525 שר יוכל לקבוע כי אחד או שניים מעוזריו יוגדרו כעוזרים פוליטיים. אחד מהעוזרים הפוליטיים יוכל לשמש גם כיועץ תקשורת ודובר לשר. העוזרים הפוליטיים יועסקו בחוזה קבלני לתקופה שלא תעלה על תקופת כהונת השר, ולא יהיו עובדי המדינה. לסגן שר יהיה עוזר פוליטי אחד, אשר יוכל לטפל גם בייעוץ בנושאי תקשורת.
02.526 עובד קבוע המתמנה לתפקיד עובד לשכה מועסק בדרך של מינוי בפועל, אינו נדרש לוותר על כתב המינוי ועם סיום תפקידו בלשכת הנבחר, הוא רשאי לחזור לתפקידו הקבוע, בהתאם לפסקה 18.212. 
02.527 עובד קבוע המתמנה בפועל לתפקיד עובד לשכה, יקבל את השכר שנקבע למשרה זו בהתאם לפסקה 24.516 ובכפוף לסייגים המפורטים בפסקה 24.551. 
02.53 - דרישות השכלה וניסיון
02.531 הנבחר יקבע את תיאור התפקיד ודרישות המשרה של כל עובד במשרת אמון, לפני תחילת מילוי תפקידו, וימסור את הפרטים הללו לידיעת הסמנכ"ל למינהל ולמשאבי אנוש במשרדו או למי שממלא תפקיד זה בפועל.

בכלל זה תיכלל גם עבודת מטה וייעוץ מקצועי להתוויית מדיניות והיערכות מקצועית בתחומי המשרד וכן בתחומים שהנבחר ממונה עליהם מכוח החלטת הממשלה, וכן טיפול בפניות ציבור, בכפוף לאמור בפסקה 02.541(ג) על-פי דרישתו והנחיותיו של הנבחר. 
02.54 - אי מעורבות בפעולות ביצוע של המשרד
02.541 (א) העוזרים המקצועיים יפעלו כזרועו הארוכה של הנבחר במילוי תפקידו. הם רשאים להשתתף בדיונים מקצועיים שבהם משתתף הנבחר, ורשאים לקיים דיונים מקצועיים עם הדרג הניהולי הבכיר במשרד בלבד. הם רשאים, לשם מילוי תפקידם, לקבל מידע מהגורמים המקצועיים במשרד לשם סיוע לנבחר במילוי תפקידו;

(ב) בקשה לקבל מידע  כאמור תועבר על-ידי העוזרים המקצועיים לדירוג הניהולי הבכיר במשרד בלבד. מעבר לכך, על עוזרים מקצועיים ועל ראש לשכת הנבחר  חל איסור להתערב בעבודת הגורמים המקצועיים של המשרד, ובפרט חל עליהם איסור לתת הוראות והנחיות לדרג המקצועי במשרד בכפוף לאמור בפסקה  זו;
(ג) כל טיפול בפניות הציבור המגיעות ללשכת הנבחר והנוגע לפעולות המשרד עליו מופקד הנבחר, ייעשה בתיאום מלא עם הנהלת המשרד והיחידות המקצועיות, ובכפוף לאמור בנסמן (א) ו-(ב);
(ד)  עובד בלשכת הנבחר איננו רשאי לעסוק בענייני כוח אדם ובמינויים של עובדי המדינה, למעט מינויים של עובדים במשרת אמון בלשכת השר.
02.55 - הוראות מיוחדות לגבי פעילות מפלגתית של עובדי לשכה
02.551 על עובדי הלשכה חלים הסייגים והמגבלות על פעילות מפלגתית כעל שאר עובדי המדינה, למעט העוזרים הפוליטיים כאמור בפסקה 02.525.
02.552 עם זאת, בהתאם לחוק, עובדים אלו רשאים לעסוק בפעילות מפלגתית בתחום המשרד או מתקן ממשלתי אחר, אם זו נעשית במסגרת פעילות מינהלית כסיוע לשר או לסגן השר. כך למשל, הנהג רשאי להסיע את השר או סגן השר ברכב ממשלתי לאסיפה מפלגתית. מנהל הלשכה, המזכירה והעוזרים רשאים להדפיס נאומים מפלגתיים ולתאם פגישות פוליטיות. לעומת זאת, אסור להם לעסוק בפעילות מפלגתית מהותית וישירה כגון:  גיוס תומכים, מצביעים ותרומות.
02.553 יודגש כי יועץ תקשורת של הנבחר חייב להגביל עצמו לתחום הפעילות הממשלתי של הנבחר ואסור לו לעסוק בנושאים מפלגתיים שבהם מעורב השר במסגרת עיסוקיו הפוליטיים. מותר ליועץ התקשורת להבהיר בתקשורת את עמדותיו המדיניות, הכלכליות, החברתיות וכיוצא בזה של הנבחר גם אם אינן נוגעות לתחום הפעולה של המשרד עליו הוא מופקד. עם זאת, אסור לו להשמיע בתקשורת או להעביר אליה דברי ביקורת כלפי שרים אחרים, כלפי מוסדות ממשלתיים או ממלכתיים אחרים וכלפי חברי הכנסת. 
02.56 - העסקת יועצים בהתנדבות, או יועצים בשכר סמלי בלשכות שרים או סגני שרים
02.561 אין להעסיק יועצים בהתנדבות או יועצים בשכר סמלי, בלשכות הנבחרים.
02.562 במקרים חריגים בלבד, ניתן יהיה להעסיק יועצים מהסוג האמור רק כאשר כל אפשרות העסקה אחרת אינה ניתנת לביצוע, ובאישור מראש של נציב שירות המדינה.
02.563 ככלל, אין להעסיק בלשכות הנבחרים יועצים במעמד קבלני, למעט העוזרים הפוליטיים. על היועצים בלשכות אלה להיות עובדי המדינה בחוזה העסקה כאמור. 
02.57 - עובדי לשכת ראש הממשלה
02.571 למען הסר ספק, כל האמור לעיל חל, בשינויים המתחייבים, גם על עובדי לשכת ראש הממשלה.
02.58 – דיווח
02.581 (א) עובד במשרת אמון בלשכת הנבחר הנמצא בסמיכות לנבחר או מי שתפקידו מחייב אותו לניידות ולגמישות בעבודתו, ידווח בפירוט על עבודתו ושעות עבודתו בטופס מיוחד המיועד לכך;

(ב) ראש לשכת הנבחר או מנהל הלשכה יהיו אחראים על קיום הדיווח הזה.
02.59 - סיום שירות
02.591 עם סיום כהונתו של הנבחר, חדלה מיידית העסקתו של עובד הלשכה בלשכתו, אלא אם כן הנבחר החדש ביקש להמשיך את העסקתו. עם סיום כהונת הנבחר כאמור, יעזוב עובד הלשכה את הלשכה ויחזיר למשרד כל ציוד ממשלתי שקיבל (רכב, טלפון, פקס, וכיוצא  בזה).
02.592 עובד במשרת אמון בלשכת נבחר שסיים את תפקידו, לא יוכל להתמודד במהלך השנה הראשונה מיום סיום תפקידו על משרה באותו משרד. מגבלה זו לא תחול על עובד כאמור בלשכת נבחר, אשר הנבחר שמינה אותו לראשונה, סיים את תפקידו באותו משרד. הוראה זו הינה חלק מחוזה ההעסקה של כל עובד בלשכת הנבחר.
02.593 למען הסר ספק - הנחיה זו חלה בכל מקרה של סיום כהונת נבחר, בין בעקבות בחירות, בין בעקבות התפטרות אישית ובין מכל סיבה אחרת.
חברות תשתית אנרגיה

שמירת איכות הסביבה בחברות תשתית אנרגיה
דו"ח ביקורת על איגודים - אב התשס"ד-אוגוסט 2004
הגופים המבוקרים: המשרד לאיכות הסביבה; המשרד לתשתיות לאומיות; נציבות המים

א. ריכוז ממצאי הביקורת

1.
בעניין מניעת זיהום המים חשוב במיוחד שיתוף הפעולה בין המשרד לאיכות הסביבה לבין נציבות המים, ואולם בגלל חילוקי דעות מתמשכים ביניהם על סמכויות, נפגעת יכולת הפיקוח והאכיפה שלהם. גם לאחר שנים של דיונים, טרם הסכימו המשרד והנציבות על תוכנן של תקנות למניעת זיהום המים מקווי צנרת דלק ומחוות מכלים, והתקנות לא הותקנו. 

2.
במאי 1989 החליטה הממשלה, כי "העברת שטחי הפעולה למשרד לאיכות הסביבה, כאמור בהחלטה זאת... תבטיח הפעלת התקציבים לשמירת איכות המים וניטורם בהתאם למדיניות השר לאיכות הסביבה". נוכח החלטת הממשלה, מידע בעניין איכות המים וניטורם חיוני למשרד לשם תכנון וקביעת מדיניות בתחום זה, ומן הראוי היה שהנציבות תביא לידיעתו את פעולותיה בנושא זה. אף על פי כן, עד מועד סיום הביקורת לא מסרה הנציבות למשרד כל מידע על פעולותיה לניטור מי התהום ולא שיתפה אותו בתכנון רשת הניטור הייעודית.

3.
בנובמבר 1999 החליט המשרד לאיכות הסביבה על הקמת מוצא ימי משותף לשפכים של כל המפעלים הסמוכים לקישון. עד מועד סיום הביקורת, דצמבר 2003, לא הוקמה המערכת וגם לא הייתה התקדמות בטיפול בהנחת הצינור שיוביל למוצא המשותף. במרס 2004 הודיע המשרד למשרד מבקר המדינה, כי הוא שינה את עמדתו המקצועית, והגיע למסקנה שבמקום מערכת איגום מרכזית עדיף להקים מכל איגום בשטח של כל אחד ממפעלי הקישון.

4.
בהיתר ההזרמה הקודם של בית הזיקוק באשדוד (מספטמבר 2000) נקבע, בין השאר, שעל בית הזיקוק להקים מתקן לטיפול בשפכיו התעשייתיים, ולסיים את הקמתו לא יאוחר מסוף אוגוסט 2003, וכי הוא רשאי לעשות זאת בשיתוף המפעל הסמוך אליו או לבדו. בהיתר חדש (מאוקטובר 2002) דחתה ועדת ההיתרים לדצמבר 2005 את המועד הסופי שקבעה לבית הזיקוק באשדוד להקמתו ולהפעלתו של המתקן לטיפול בשפכים תעשייתיים.

5.
בסוף שנת 1998 החליטה חברת בתי זיקוק לנפט (בז"ן) להקים בבית הזיקוק באשדוד (בז"א) מתקן חדש להשבת גפרית (מה"ג) מבנזין. ביוני 2002 המליץ יו"ר איגוד ערים אשדוד, לוועדה המקומית לתכנון ולבנייה של אשדוד, לאשר לבז"א היתר לבניית מתקן להדחת גפרית מבנזין. ההמלצה ניתנה בעקבות התחייבות הסמנכ"ל הטכני של בז"ן להתחיל בהקמת המה"ג לא יאוחר מ-1.7.2003, ולהפעילו לא יאוחר מ-30.6.2005. למרות התחייבות בז"ן, החליט מנהל מחוז הדרום במשרד ביולי 2003, לאשר את בקשת בז"א לדחות את מועד תחילת הבנייה של המה"ג לסוף 2003. מנכ"לית המשרד הסבירה בתשובתה, כי באוגוסט 2003 היא הסכימה לדחות את המועד של הפעלת המה"ג, עקב התחייבותה של בז"א להשתמש בגז טבעי, דבר שאמור להפחית במידה ניכרת את פליטת תחמוצות הגפרית לאוויר. בעת סיום הביקורת טרם נקבע המועד שבו יתחיל בז"א להשתמש בגז טבעי.

6.
ממסמכי חברת החשמל לישראל בע"מ (חח"י) עולה, שבחלק מהצנרת של מתקניה המשמשים להזרמת דלקים לא נעשתה בדיקה תקופתית מקיפה מאז הקמתם. במתקנים של חח"י היו בשנים האחרונות כמה דליפות של דלק שגרמו לזיהום הים או שפך נחל.

7.
לחלק מהמתקנים של חברות תשתית האנרגיה לא הוצאו רישיונות עסק ולא נקבעו תנאים שיש לקיימם לפני שיינתן הרישיון, על מנת לקדם את מטרות הרישוי. נמצא, שלחלק מהמתקנים של חברות תשתית האנרגיה לא הוצאו רישיונות עסק ולא נקבעו תנאים כאמור.

ב. מצב תיקון הליקויים

המשרד לאיכות הסביבה
1.
ליועץ המשפטי לממשלה נמסר נייר עמדה, בדבר מחלוקת הסמכויות עם נציבות המים, ועיכוב חקיקת משנה הנובע מכך. המשרד ממתין לקביעתו.

2.
ראש אגף שפכי תעשייה במשרד, פנה לנציבות המים בבקשה לקבל את המידע הדרוש למשרד. 

3.
השרה יהודית נאות ז"ל החליטה, כי לא יוקם מוצא ימי משותף לשפכים של כל המפעלים הסמוכים לקישון, וכי אלה יחויבו בטיפול בשפכיהם לרמות הקבועות בתקן "ענבר", והזרמת השפכים או בדרך ישירה או באמצעות מתקן טיהור השפכים לנחל.  בינואר 2005 הטילה מנכ"לית המשרד על אנשי המשרד להיפגש עם המפעלים, ולהודיעם כי עליהם להיערך לערכי תקן "ענבר", ולקבוע את הדרישות והכלים המשפטיים המתאימים ביותר להטלת החובה החוקית.


התקיימה ישיבה בנדון, בהשתתפות סמנכ"ל אכיפה, סמנכ"ל תעשיות וסגנית מנהל מחוז חיפה, לקביעת הדרכים לעמידה ביעדים.

4.
הוועדה למתן היתרים במשרד, אישרה מתקן טיפול משותף לשפכי בז"א וחברת אגן, בכפוף לעמידה בתקני פליטה לים. האישור מעכב את הפעלת המתקן עד מארס 2007, אך לדעת המשרד, מבחינה מקצועית פתרון זה הינו עדיף.

5.
כיוון שהובטח על ידי בז"א, כי יוכנס מערך הגז הטבעי למתקניו, ובשימוש בגז הזה כמות הגופרית שואפת לאפס, תנאי שאף עוגן על ידי המשרד בתנאי רישיון העסק של המפעל, הסכים המשרד לדחות את הדרישה להקמת המערכת להפחתת תחמוצת גופרית, ובתנאי שאכן הגז יסופק לבז"א. בפועל, קוי הגז הונחו, אך עדיין קיימות בעיות ביורוקרטיות וטכניות לחיבור הגז לבז"א. לכן המשרד החליט, כי בשלב זה אין מקום לדרוש הקמת מתקנים, שיהפכו למיותרים עם כניסת הגז הטבעי.

6.
המשרד קבע תנאים ברישיון עסק, למקשרים הימיים של חברת החשמל.

7.
בדיקת קיום תנאים ברישיון עסק על ידי המשרד, תועלה במסגרת הצגת תוכניות עבודה של המחוזות. מנהלי המחוזות יפרטו רשימה של עסקים, שבכוונתם לבדוק את קיום התנאים ברישיון העסק שלהם בשנת 2006. מבקרת הפנים תעדכן את המדען הראשי בהחלטה זו.

טיפול מועצות אזוריות באזור השרון בגני אירועים שבתחומן

דוחות על הביקור בשלטון המקומי - דצמבר 2005

הגופים המבוקרים: המשרד לביטחון הפנים - משטרת ישראל; משרד הבריאות; משרד המשפטים - היועץ המשפטי לממשלה; משרד הפנים; מינהל מקרקעי ישראל; רשות הכבאות וההצלה; מועצה אזורית חוף השרון; מועצה אזורית עמק חפר

א.
ריכוז ממצאי הביקורת

תכנון ובנייה

1. 
ב-16 גני האירועים הייתה בנייה בהיקף גדול בלא היתר; 12 מהגנים נבנו בלא היתר כלל. לשניים מגני האירועים ניתן היתר בנייה רק לחלק מהבנייה, ושני גני אירועים הוקמו על בסיס היתרי בנייה לחממה. 

2. 
15 מגני האירועים הוקמו והופעלו בניגוד לתכניות התקפות שחלו על האזורים שבהם הוקמו; 13 מגני אירועים אלו הוקמו על קרקע חקלאית, ו-12 מהם מופעלים באזורים שפעילות זו היא שימוש חורג בסטייה ניכרת מתכנית, ולכן היא אסורה.

3. 
הוועדה המקומית לתכנון ולבנייה חוף השרון אישרה בשני מקרים תכניות בינוי שלא כדין. במקרה אחד אושרה תכנית בינוי שכללה הקמת גן אירועים הכולל אולם אירועים בניגוד להוראות תכנית תקפה. במקרה האחר התבסס האישור על תכנית מאושרת שבה נכלל, שלא כדין, הייעוד אולם אירועים, אף שנמחק, בהוראת הוועדה המחוזית, מהתכנית המופקדת. במקרה נוסף אושרה חממה בגן אירועים קיים, אך בפועל נבנה שם אולם אירועים. בשני מקרים ניתן אישור לחיבור חשמל לגני אירועים שנבנו שלא כדין ע"י הרשות המאשרת בוועדה המקומית לתכנון ולבנייה עמק חפר.

4. 
הוועדה המקומית לתכנון ולבנייה חוף השרון לא אכפה את הוראות חוק התכנון והבנייה על גני האירועים שבתחומה: יו"ר הוועדה, מר אהרון בז'רנו, לא נהג להוציא צווי הריסה וצווי הפסקת עבודה מינהליים; כמו כן הוועדה לא הגישה בקשות להוצאת צווי הפסקת עבודה וצווי איסור שימוש חורג שיפוטיים; ומלבד בשני מקרים לא הגישה כתבי אישום נגד מבצעי העבירות. 

5. 
פעילותה של הוועדה המקומית לתכנון ולבנייה עמק חפר הייתה חלקית ובלתי אפקטיבית. רק במקרים ספורים הוציאה הוועדה צווי הפסקת עבודה מינהליים וביקשה מבית המשפט להוציא צווים שיפוטיים להפסקת עבודות הבנייה והשימוש החורג, אך היא לא אכפה אותם. ככלל, יו"ר הוועדה, מר נחום איצקוביץ, לא הוציא צווי הריסה מינהליים; פעמיים הוא הוציא צווי הריסה מינהליים, אך הם לא בוצעו. בארבעה מקרים הוגשו כתבי אישום באיחור, ובשני מקרים הוגשו כתבי אישום במועד, אך כשנעברו עבירות בנייה נוספות לא תוקנו כתבי האישום בהתאם. 

6. 
מינהל מקרקעי ישראל לא מנע את פעילותם של חמישה גני אירועים (משישה שנבדקו) למרות שפעילות זו נגדה את חוזה החכירה שבינו ובין הישוב שלו הוחכרו המקרקעין. במקרה אחד נתן מינהל מקרקעי ישראל אישור לשימוש במקרקעין כגן אירועים אף שהתכנית התקפה החלה על האזור אינה מאפשרת זאת. 

רישוי עסקים

7. 
חוק רישוי עסקים, התקנות והצווים שהותקנו על פיו מסדירים את נושא רישויָם של עסקים. בחקיקה האמורה נקבעו, בין השאר, העסקים טעוני הרישוי, ההוראות בדבר רישויָם והדרכים לאכיפת חוק רישוי עסקים על מי שמנהלים עסק טעון רישוי ללא רישיון או שלא על פי התנאים שנקבעו. בחוק רישוי עסקים נקבע כי רשות הרישוי לעסק טעון רישוי בתחום רשות מקומית הוא ראש הרשות המקומית או מי שהוא הסמיכו לכך. חוק רישוי עסקים קבע כי גן אירועים הוא עסק טעון רישוי במטרה להגן על ביטחון הציבור, בטיחותו ובריאותו.

במועד סיום עריכת הביקורת, פברואר 2005, פעלו 16 מגני האירועים בלא רישיון עסק. יו"ר המועצה האזורית חוף השרון, מר אהרון בז'רנו, הוציא בעבר לארבעה גני אירועים רישיונות עסק לתקופות קצובות שלא כדין. 12 גני אירועים פעלו במהלך תקופת הביקורת בלא אישור משרד הבריאות, 8 גני אירועים פעלו בלא אישור משטרה, ושמונה גני אירועים פעלו בלא שהיה בידם אישור של רשות הכבאות. בהעדר רישיונות ואישורים כאמור לא הובטחו ביטחונם, בטיחותם ובריאותם של המוזמנים לאירועים.

8. 
המועצות האזוריות חוף השרון ועמק חפר העבירו בקשות לרישיון עסק לגופים המאשרים למרות שלא ניתן לתת רשיון עסק לגני האירועים, מאחר שלא ניתן היתר בנייה למבני גני האירועים.

המועצות האזוריות חוף השרון ועמק חפר לא אכפו את חוק רישוי עסקים על מפעילי גני האירועים ולא הפסיקו את פעילותם, אף שפעילות בלא רישיונות עסק ובלא האישורים הדרושים מעידה על ליקויים תברואתיים ובטיחותיים. 

9. 
ראוי כי היועץ המשפטי לממשלה יבחן יחד עם הוועדות המחוזיות את תופעת ההתפשטות של גני האירועים בשטחים הפתוחים בעשור האחרון על מנת להפיק את הלקחים הדרושים לעתיד. נוסף יש חשיבות עליונה לכך שהפעולות להקמת מינהלה לתיאום פעולות אכיפת דיני מקרקעין, שעליה החליטה הממשלה בדצמבר 2004, יושלמו בהקדם אפשרי. דבר זה עשוי לחולל שינוי ביכולתה של מערכת האכיפה להתמודד עם המצב הקיים. 

ב.      תגובות המבוקרים


משרד המשפטים
9.
המחלקה לאכיפת דיני מקרקעין בפרקליטות המדינה, קידמה את הטיפול בתופעה זו בשני שלבים: בשלב הראשון, בדרך של ריכוז ותיאום הטיפול של רשויות האכיפה השונות בגני האירועים באיזור המרכז: הוועדה המחוזית לתכנון ולבנייה, מינהל מקרקעי ישראל, הוועדות המקומיות לתכנון ולבנייה והרשויות המקומיות. בשלב השני, בדרך של שיפור הייצוג והטיעון בבית המשפט, במטרה לפרוס בפני בתי המשפט את מלוא המורכבויות והמשמעויות, הישירות והעקיפות, של גני אירועים, מההיבטים הבאים: בטיחות, בריאות הציבור, איכות הסביבה, וכד'.

בשלב השני הנוכחי, הודקו קשרי העבודה עם הוועדה המחוזית במחוז המרכז במשרד הפנים, ונקבעה פגישה עם הממונה על המחוז, מתכננת המחוז והממונה על הפיקוח במחוז המרכז (מטעם היחידה הארצית לפיקוח על הבנייה), לצורך מיפוי מחודש של התופעה, ולימוד המצב התכנוני. הדיון המשותף נקבע ליום 9 במרץ 2006.

על פי התמונה שתתקבל - תוכן תכנית אכיפה מתואמת ומשולבת לכלל הגופים, וניתן יהיה לעבור לשלב של ההנחייה, הפיקוח והתביעה.

המלחמה בתופעת גני האירועים, נכללת בטיוטת תכנית העבודה לשנת 2006 של מתפ"א – מינהלת תיאום פעולות האכיפה.

המחלקה מפקחת על מצב האכיפה ועל התביעה, בוועדות המקומיות עמק חפר וחוף השרון, שפעולות האכיפה שלהן נבדקו. המחלקה לאכיפת דיני מקרקעין פנתה לתובעים (עו"ד ממשרדים פרטיים המועסקים על ידי המועצות האזוריות), וביקשה מהם להעביר עד יום 15.3.06 מידע ותכניות עבודה, בנושאי האכיפה לשנת 2006. הוועדות התבקשו להעביר רשימה מפורטת של כל גני האירועים שבתחומי הוועדה; פירוט מלא של כל ההליכים המשפטיים שננקטו נגד גני האירועים – בצירוף כל המסמכים הרלבנטיים (כתבי אישום, פסקי דין, צווי הריסה מינהליים וכיו"ב); מועדים לביצוע הצווים וכל חומר רלבנטי אחר; ופרטים אודות המצב התכנוני הנוכחי של כל אחד מהגנים. כן התבקשו ליתן תיאור מפורט של מצב ההיתרים, לפי חוק רישוי עסקים והפעולות מכוח רישוי עסקים, שננקטו על ידי המועצות המקומיות נגד גני האירועים הפועלים ללא רשיון עסק בתחומי הוועדות. 

הוועדות התבקשו ליתן תיאור בכתב לפרקליטות המדינה על מצב עבריינות הבנייה בתחומי הוועדות, שיכלול התייחסות לתופעות עברייניות נוספות בתחומי התכנון והבנייה ורישוי העסקים, מצב האכיפה ותכנית העבודה להתמודדות משפטית עם בעיות אלה בשנת 2006. 

לאחר קבלת הדו"חות, ייקבע מועד דיון בפרקליטות המדינה, בהשתתפות נציגים מהוועדה המקומית, הוועדה המחוזית לתכנון ולבנייה מחוז מרכז, היחידה הארצית לפיקוח על הבנייה ומינהל מקרקעי ישראל.

בשתי הוועדות הנדונות מכהנים כיום תובעים חדשים. התובע של חוף השרון החל בכהונתו בשנת 2005 והתובעים של עמק חפר, בשנת 2006. הוועדות המייעצות ליועץ המשפטי לממשלה בעניין הסמכתם של תובעים בענייני תכנון ובנייה, החליטו להמליץ להגביל את כתבי ההסמכה של התובעים לשנה אחת בלבד – עד לסוף שנת 2006, עם אפשרות הארכה. הובהר לתובעים החדשים, כי עליהם להגיש דו"חות פעילות מפורטים, כי פעולותיהם תבחנה בקפידה ומקרוב, ואם לא יפעלו בנחרצות – לא תוארך הסמכתם.

העבודה בשני המישורים תאפשר יישום והפקת לקחים רלבנטיים, וריכוז טיפול בתופעות עברייניות נוספות בתחום התכנון והבנייה.

המחלקה שוקדת על הגברת עצמאותם של תובעי הוועדות, הגברת הפיקוח על עבודתם ואיכותה וגיבוש מדיניות הענישה. ביחד עם משרד הפנים, מארגנת המחלקה השתלמות מקצועית בת תשעה מפגשים בני יום, המיועדת לתובעי הוועדות המקומיות והמחוזיות. בהשתלמות זו יושם דגש, בין היתר, גם על עצמאותם של התובעים, מעמדם המיוחד, וסמכויותיהם כנציגי היועץ המשפטי לממשלה. המחלקה מוציאה הנחיות לתובעים, ונבדק הצורך ברענון ובעדכון של חלק מהנחיות היועץ המשפטי לממשלה, בענייני תכנון ובנייה.

המחלקה לאכיפת דיני מקרקעין מעריכה כי שילוב הפעולות האמור וקידום קצב הקמת המחלקה לאכיפת דיני מקרקעין בפרקליטות המדינה, יביא לשיפור משמעותי בטיפול בעבירות תכנון ובנייה, וכחלק מזה, גם בטיפול בתופעת גני האירועים, שהוקמו ופועלים בלא היתר.

לנושא הקמת המחלקה לאכיפת דיני מקרקעין: הקמת היחידה המשטרתית, שהיא "הזרוע המבצעית" של מתפ"א, מצוייה על סף השלמת גיוס כל מצבת כוח האדם שנקבעה לה. מינהלת התיאום מעצבת דרכי עבודה. הפעולות להשלמת הקמתה של המחלקה לאכיפת דיני מקרקעין בפרקליטות המדינה, מתעכבת. המחלקה תהיה בת 10 אנשים. נכון לפברואר 2006, המחלקה מונה שני פרקליטים – מנהל וסגן מנהל בלבד, ועוד סטודנטית בחצי משרה. בקרוב אמורה להתחיל בעבודתה עובדת נוספת. למחלקה טרם נמצא דיור, והליכי איתורו נמצאים בשלב ראשוני. 

מועצה אזורית חוף השרון
יו"ר המועצה האזורית חוף השרון מינה צוות לתיקון ליקויים בהרכב: סגן יו"ר המועצה – יו"ר, אדריכל, יועץ משפטי, פקח המועצה, חבר מועצה ויו"ר ועדת הביקורת של המועצה.

על הצוות הוטל לדון בדרכים לתיקון הליקויים שהעלתה הביקורת, ולקבל החלטות בדבר תיקון הליקויים.

הצוות התכנס פעמיים במהלך חודש ינואר 2006. בישיבתו הראשונה החליט הצוות כדלקמן: 

א.
להגביר את האכיפה לגבי התחלות הבנייה ללא היתר.

ב.
צווי הפסקה מינהליים הניתנים על ידי המועצה האזורית, ייהפכו לצווים שיפוטיים שינתנו על ידי בית המשפט, במידה ועברייני הבנייה הבלתי חוקית לא יפסיקו את עבודתם, בתוך 30 יום מהוצאת הצו המינהלי.

ג.
להגיש בקשה לממונה על הפיקוח במחוז המרכז, שבמשרד הפנים, לקבלת רשימת תביעות בדבר עבירות על חוקי התכנון והבנייה בתחום המועצה, אשר הוגשו לבית המשפטי על ידי הפיקוח המחוזי. הרשימה תכלול מיקום, מצב טיפול והחלטת בית המשפט. 

בישיבתו השניה מיום 26 בינואר החליט הצוות להגיש כתבי אישום לגני האירועים הבאים: 


"שדות", "גן רשפון", "התפוז" "הגן השקוף", "הטירה", "בית האבן" "באקאי", "וילה סוקה".

להלן סטאטוס גני אירועים שנהרסו או נמנעה הקמתם, נכון ל-25 בינואר 2006.

	גן אירועים
	מקום
	פעולה

	בר-פקאן
	בית יהושע
	נהרס ב-12.2004

	המחפורת
	חלקה 28 בגוש 7691
	הוצא צו הריסה מינהלי וההריסה בוצעה ב-6.2004

	וילה סוקה
	בצרה
	צו הריסה מינהלי שיבוצע עד 9.06 לפי החלטת בית משפט

	סטואה (קבלת פנים)
	געש
	הוצא צו הריסה מינהלי ב-6.05 שביצועו עוכב על ידי בית המשפט וכעת מתנהל דיון נוסף.

	שבלול (סלמור)
	בצרה
	נהרס ב-2.2004.

	בין שמים לארץ
	בני ציון
	הוטל צו הריסה. ב-8.2001 המקום נהרס בעקבות שריפה שפרצה במקום.

	גני רשפון
	רשפון
	ניתן צו סגירה לביצוע עד פברואר 2002. הצו לא קויים.

	גן האבן
	גוש 7691 חלקה 57
	ב-6.04 ניתן צו הריסה לביצוע עד 6.05. הצו לא קויים ובינואר 2006 הוגשה תביעה חדשה בגין אי קיום צו שיפוטי.

	שדות
	בית יהושע
	ב-11.2004 הוגש כתב אישום על בנייה ללא היתר ועתה מתנהל דיון בבית משפט.


המועצה האזורית עמק חפר
בסוף שנת 2005 הוסמכה על ידי היועץ המשפטי לממשלה תובעת חדשה בעמק חפר, בעלת נסיון רב, האמורה להיות אמונה על פעולות האכיפה המשפטיות. התובעת החלה בעבודתה למיגור התופעות השליליות של בנייה בלתי חוקית, ניהול עסקים ללא רשיון, ואכיפת חוק העזר של המועצה. באפריל 2005 המועצה האיזורית הצליחה בסיוע כוחות משטרה מתוגברים, ובשיתוף מינהל מקרקעי ישראל, לבצע צו סגירה למתחם "שוק ויתקין מרקט" שהיה יריד מסחרי, שפעל ללא קבלת כל היתר או רשיון מטעם הרשויות המוסמכות.

כן נערך רענון של הנהלים. 

מינהל מקרקעי ישראל

6.
בהתייחס לגני האירועים "תפוז" ו"גני רשפון" שבמושב רשפון – המסמכים הרלוונטיים לתביעה נגד הגנים והתיקים נמצאים בפרקליטות המחוז. עד עתה טרם הוגשו תביעות משפטיות.

בהתייחס לגן האירועים "שדות" במושב בית יהושע – התיק הועבר לטיפולו של משרד עורכי דין חיצוני, המכין אותו לתביעה משפטית. טרם הוגש כתב התביעה.


בהתייחס לגן האירועים "סטואה" – בקיבוץ געש – התיק הועבר לטיפולו של משרד עורכי דין חיצוני, המכין אותו לתביעה משפטית.


לגן האירועים "האגם" בקיבוץ יקום, קיימת עיסקת הרשאה מסודרת עם הקיבוץ. 

לגני האירועים "גני האצולה" וה"פרדס" במושב אלישיב, הוגשו תביעות משפטיות. התביעות נמצאות בהליכי דיון בבית המשפט.

משטרת ישראל
להלן פירוט הטיפול של משטרת ישראל (נפת נתניה) בדרישות הבטיחות בגני האירועים אשר הוזכרו בדו"ח הביקורת.

1.
גן אירועים "הטירה" – בעלי הגן הגישו בקשה מהרשות המקומית לרשיון עסק לגן. הבקשה הגיעה למשטרה שערכה בדיקה והעלתה מספר ליקויי בטיחות.


עד 7 בפברואר 2006 בעלי הגן לא הגישו דו"ח על תיקון הליקויים. על בעלי הגן להגיש בקשה חדשה.

2.
גן אירועים "שדות" – המקום עומד בדרישות הבטיחות.

3.
גן אירועים "געשים" – במהלך חודש פברואר 2006 הגישו בעלי הגן דו"ח ובו תיקון ליקויי הבטיחות שדרשה המשטרה. לאחר וידוא תיקון הליקויים על ידי צוות הבדיקה בשטח יקבל הגן אישור בטיחות מהמשטרה.

4.
גן "ליד הנחל" – המקום עומד בדרישות הבטיחות.

5.
גן אירועים "מקום בטבע" – הגן פועל בחודשי הקיץ. הוגשה תוכנית בטיחות. התוכנית נבחנת כעת.

6.
גן אירועים "שפיים" – הגן החדש (פנימי) הבנוי כולו מזכוכית, עומד בדרישות הבטיחות. הגן החיצוני – טרם קיבל אישור בטיחות.

7.
גן ה"פרדס" ו"גני האצולה" – עומדים בדרישות הבטיחות.

8.
גן אירועים "שרונית" – לאחר ביקורת במקום, המשטרה ביקשה מבעלי המקום לבצע שורה של תיקונים בטיחותיים.


הגן המקורה – קיבל אישור בטיחותי, כנדרש.

משרד הפנים
1.2.
ביום 9 במרץ 2006 קיים הממונה על המחוז במשרד הפנים ישיבה בנושא "אכיפה" על גני אירועים הפועלים ללא רישיון. מטרת הדיון זירוז ההליכים המשפטיים ומתן קדימות בדיוני הוועדה בגני אירועים אלה. כמו-כן הוחלט ליישם בתכיפות את החלטות הוועדה המחוזית.

איגוד כבאות מרחב נתניה
להלן סטטוס אישור/אי מתן אישור לגני אירועים במרחב בנושא כבאות, והסיבות לכך:

	שם הגן
	הסיבות לאי מתן אישור

	1.
גני אצולה
	אין אישור. נערכה ביקורת של שירותי הכבאות. חסרים: מתזים, ציוד כיבוי, וגלאי גז.

	2.    קו האופק
	אין אישור. גן אירועים פתוח. אינו פעיל בחורף. נערכה ביקורת בדצמבר 2005. חוסר במערכות גילוי אש. יש להתקין מערכת כיבוי אוטומטית, והתקן לבלוני גז.

	3.
שרונית
	אין אישור. נערכה ביקורת בינואר 2005.

חסרים: עמדת כיבוי, מערכת גלאים, גלאי גז ומתזים. יש לנקות ארובות ולאפיין את רשת המים על ידי מהנדס מים.

	4.
מקום בטבע
	אין אישור. נערכה ביקורת בדצמבר 2005. חסרים: עמדת כיבוי, יש לנקות ארובות, ולהתקין גלאי גז.

	5.
האחוזה
	אין אישור. חסרים: תשתית של רשת מים, מערכת כריזה, מערכת גלאים, ברזים, מערכת כיבוי אוטומטית בארונות חשמל.

	6.
גינת אגוז
	אין אישור. נערכה ביקורת בדצמבר 2005, ולפיה יש להחליף האוהל בהתאם לתקן שקבע מכון התקנים. חסרים: מטף, ואפיון רשת המים על ידי מהנדס מים.

	7.
הפרדס
	יש אישור. בתוקף עד נובמבר 2006.

	8.
ליד הנחל
	אין אישור. נערכה ביקורת בדצמבר 2005. חסרים: גלאים, ברז כיבוי, גלאי גז ומסלול מילוט.

	9.
הגן הקסום
	אין אישור. נערכה ביקורת במרץ 2005. חסרים: מערכת מתזים לגלאים, אספקת מים לכיבוי, וברז כיבוי.

	10.
הגן הירוק
	אין אישור. נערכה ביקורת ביולי 2005. חסרים: איפיון רשת מים על ידי מהנדס מים, מתזים, גלאי גז. ניקוי ארובות ודרך גישה לרכב כיבוי.

	11.
מנגינות


	אין אישור. נערכה ביקורת בינואר 2006. חסרים: עמדת כיבוי אש, מתזים, גלאים וגלאי גז, להשלים ציוד כיבוי ואישור עמידות אש לאוהל.


מהנתונים הנ"ל עולה כי רק לגן אירועים "הפרדס", יש אישור שירותי הכבאות להפעלת המקום. 

ל-10 הגנים האחרים אין אישור של שירותי הכבאות להפעלת המקום, הליקויים בהם רבים.

טיפול רשויות מקומיות בדרי רחוב שבתחומן

דוחות על הביקור בשלטון המקומי - דצמבר 2005

הגופים המבוקרים: משרד הרווחה; עיריית חיפה; עיריית אשדוד; עיריית אשקלון; עיריית בת-ים; עיריית נתניה; עיריית פתח תקוה; עיריית תל אביב-יפו

א.
ריכוז ממצאי הביקורת

הרשויות המקומיות

1. 
פעילות העיריות שנבדקו לאיתור דרי הרחוב השוהים בתחומן הייתה לקויה: בשלוש מהעיריות לא נערכו כלל סיורים לאיתור דרי רחוב ואף לא נעשו פעולות יזומות אחרות לאיתור דרי הרחוב שבתחומן ובשלוש עיריות אחרות שנבדקו היו פעולות האיתור היזומות מעטות והן לא תוגברו בחודשי החורף ובלילות. העיריות שנבדקו לא בחנו את האפשרות להיעזר בעובדי הפיקוח העירוני המסיירים בעיר באורח שוטף ככוח עזר לאיתור דרי הרחוב. 

2. 
חלק מהעיריות שנבדקו לא דאגו לספק ארוחות לדרי הרחוב שאינם שוהים במסגרות טיפול. 

3. 
נמצא פער ניכר בין ההוראות שקבע משרד הרווחה בתע"ס בנוגע להקמת מסגרות טיפול בדרי רחוב על ידי הרשויות המקומיות ובין פעולתן של העיריות שנבדקו בתחום זה. למעשה, התשתית הקיימת כיום בתחום זה בעיריות שנבדקו אינה עונה על דרישות התע"ס ואינה יכולה לספק את הצרכים הטיפוליים של מירב דרי הרחוב הנחוצים להם לשיקומם.

4. 
חלק מהעיריות שנבדקו לא הכינו תכניות טיפול אישיות כנדרש בתע"ס למרבית דרי הרחוב שבהם טיפלו. רק בחלק מהמקרים פורטו יעדי הטיפול, בטופס שנשלח למשרד הבינוי והשיכון, בעת שהוגשו בקשות עבור חלק מדרי הרחוב לקבל סיוע בתשלום שכר דירה. 

5. 
חלק מהעיריות לא שלחו את דרי הרחוב שטופלו על ידן לבדיקות רפואיות. 

6. 
חלק מהעיריות לא נהגו ללוות את דרי הרחוב בדרכם למיצוי זכויותיהם או בדרכם למסגרות אשפוז. 

משרד הרווחה 

7. 
משרד הרווחה (המשרד) לא בדק בשיטתיות ובעקביות כיצד ממלאות הרשויות המקומיות את ההוראות בתע"ס, ולכן לא יכול לאתר ולמפות את הפערים בין ההוראות ובין הטיפול בפועל.

8. 
המשרד הקצה לרשויות המקומיות תקציבים לכסוי חלק מהוצאותיהן לטיפול בדרי רחוב אך חלוקת התקציבים בין הרשויות המקומיות לא התבססה על אמות מידה ברורות ואחידות.

9.
המשרד הנחה את עיריית תל אביב-יפו להעביר אליו דיווחים על טיפולים שנעשו, כביכול, במסגרות טיפול מקומיות, אף על פי שמסגרות טיפול כאלה לא הופעלו בעיר כלל. 

10.
המשרד לא קיים זה כשבע שנים קורסים וימי עיון העוסקים ישירות בנושא הטיפול בדרי הרחוב. בשל כך לא קיבלו העובדים הסוציאליים העוסקים בנושא, ברוב העיריות שנבדקו, הכשרה מלאה לתפקידם.

11. 
על המשרד לבחון את הפער בין ההוראות שקבע בדבר העמדת מסגרות טיפוליות לדרי הרחוב, ובין פעולתן של הרשויות המקומיות בתחום זה וכמו כן, עליו להבהיר את אחריותן של הרשויות המקומיות על הקמתן והפעלתן של המסגרות הטיפוליות המפורטות בתע"ס. 

12. 
על המשרד לפעול להקמת מסגרת ארצית מוגנת (טיפולית ושיקומית) לדרי רחוב שנשקפת סכנה לחייהם. 

13. 
בתחום התקציב נדרש המשרד לעשות שתי פעולות חשובות: נוכח הירידה החדה בהיקף ההקצאה התקציבית, יש מקום לבדוק בדיקה יסודית אם ההקצאות הקיימות מאפשרות לרשויות המקומיות למלא אחר הדרישות המפורטות בתע"ס באשר לטיפול בדרי הרחוב; כמו כן, על המשרד לקבוע אמות מידה לחלוקת הקצאת התקציבים בין הרשויות המקומיות שבתחומן שוהים דרי רחוב. 

ב.     תגובות המבוקרים

משרד הרווחה
9.
המשרד מחייב את עיריית תל-אביב יפו לדווח דיווח אמת על השמת מטופלים במסגרות השונות הפועלות ברשות. בשלב זה סוכם על הסדר לדיווח של מטופלים שלגביהם התשלום יהיה מופחת, לא על פי התעריף המקובל, אלא השתתפות במימונו של צד ג'. מדובר בהסדר מיוחד עם עיריית תל-אביב יפו, כדי לחזק את דיווחי האמת ולאפשר דיווח על הוצאות בפועל של הרשות. עד מאי 2006 יוסדר נוהל לדיווח בין המשרד והעירייה כנדרש.

10.
בספטמבר 2005 החל המשרד בעריכת השתלמויות למדריכים ולעובדים מקצועיים, המטפלים בדרי רחוב ברשויות המקומיות. מדובר בהשתלמות שנתית, יום לימודים אחד בחודש. בנוסף המשרד מתכנן פתיחת השתלמות במסגרת בית הספר המרכזי לעובדים בשירותים חברתיים, ולעובדים סוציאליים העוסקים בדרי רחוב. הקורס ישתלב במסגרת תוכנית "ניהול ידע".

11.
באשקלון נפתחה בחודש מאי 2005 מסגרת מקומית של מחסה לטיפול ב-20 דרי רחוב, המופעלת באמצעות עמותה. בבת-ים ובפתח תקוה, אין מסגרות מקומיות, והמשרד אינו מתקצב רשויות אלה לטיפול ולאיתור דרי רחוב. רשויות אלה לא הביעו רצון להכיר בתחום הטיפול בדרי רחוב כצורך עכשווי.


בנתניה, הרשות אינה מתוקצבת על ידי המשרד, ואין בה מסגרת מקומית. אין עובד סוציאלי ייעודי לטיפול בדרי הרחוב. "תקנון העזרה הסוציאלית" אינו מחייב רישום מרכזי, אלא אם מדובר במקרה מוכר והדיווח מתועד בתיקו של הפונה.


בחיפה אין אמנם תוכנית סיורים מסודרת, אך העובדים הסוציאליים המטפלים בתחום דרי הרחוב, יוצאים בתדירות גבוהה לסיורי רחוב, ומכירים היטב את אוכלוסיית דרי הרחוב ומקומות המסתור שלהם. אותו דר רחוב המצויין בדו"ח, והשוהה ברחוב תקופה ממושכת, מסרב לשתף פעולה עם השירותים החברתיים בעיר. לאחרונה נקלט אותו דר רחוב במסגרת הולמת.


בתל-אביב, בשל מגבלות תקציב, קוצצו בשנים האחרונות שני תקני כוח אדם מקצועיים בתחום הטיפול בדרי הרחוב. המשרד קובע כי דרי הרחוב בתל-אביב מוכרים היטב לשירותים החברתיים. רובם פונים ביוזמתם למסגרות העירוניות לסיוע.


באשדוד קיימת במסגרת באמצעות מיזם פרטי להלנת דרי רחוב. העירייה מפקחת על התנהלות המחסה. עובדת סוציאלית מהמחלקה לשירותים חברתיים נותנת את הטיפול הסוציאלי לדרי הרחוב השוהים במחסה. המשרד מתקצב את העירייה על פי תעריפים קבועים. העירייה חותמת עם היזם הפרטי הסכם בדבר הפעלתו של המחסה.

12.
בתיקון עתידי לתקנות עבודה סוציאלית מספר 3.33, ידרש דיווח ובחינה של נסיבות מותו של דר רחוב, ופירוט הטיפול שניתן לו, או שלא ניתן לו, טרם מותו.


המשרד מחייב פתיחת מסגרת "בית לחיים" לדרי רחוב שאינם ברי שיקום, והזקוקים למסגרת קבועה מצילת חיים. התקציב הנדרש להקמת "בית לחיים", עומד על כ-2 מיליון שקל לשנה, לטיפול ב-50 דרי רחוב.


13.
עד אוגוסט 2006 יקבעו אמות מידה לתקצוב הרווחה, בהתאם לתקציבים שיעמדו לרשות האגף לשירותים חברתיים ואישיים, ובהתאם לצרכים בשטח, כולל הגדרת יחידות לטיפול בדרי רחוב ברשויות המקומיות.


עד כה נקבעה החלוקה התקציבית למחוזות על פי היחידות המקומיות ברשויות המקומיות, בתחילת שנה תקציבית. בשנים האחרונות, ההקצאה למחוזות ולרשויות המקומיות, היתה קטנה מהצרכים בשטח. לגבי המסגרות הארציות, התקצוב נעשה על פי אישור הפיקוח המחוזי והארצי להשלמת המטופלים, והעברה תקציבית דרך המחוז בהתאם.
הרשויות המקומיות

עיריית אשדוד
1.
מנכ"ל העירייה פרסם בינואר 2006 חוזר בנושא "איתור דרי הרחוב והגשת הסיוע הראשוני להם", למנהלי המוקד העירוני, הפיקוח העירוני, השיטור הקהילתי ולקב"ט העירוני. בחוזר מבקש המנכ"ל להשתמש ביעילות במידע שבידי המוקד העירוני והפיקוח העירוני, כדי לסייע למחלקת הרווחה למלא את תפקידיה בנוגע לדרי הרחוב. המנכ"ל מבקש מכל המנהלים, כל אחד בתחומו, לעשות מאמצים ולסייע באיתור דרי רחוב, להעניק סיוע ראשוני באמצעות עובדת סוציאלית, ולהנחות את "עובדי החוץ" על חובת דיווח מיידית למוקד העירוני, על דרי רחוב המסתובבים ברחבי העיר.

העירייה מקיימת פיקוח שוטף על ה"מחסה" שמופנים אליו דרי רחוב, באמצעות עובדת סוציאלית, שהטיפול בדרי רחוב הוא חלק מעבודתה.

5.
העיריה תדאג לכך שדרי רחוב ישלחו עם איתורם לבדיקות רפואיות.

10.
העירייה תשלח עובדת סוציאלית, העוסקת באופן קבוע בנושא דרי הרחוב, לקורס הקרוב שיקיים משרד הרווחה. עובדת נוספת תשלח לקורס הבא. 

עיריית אשקלון

1.
אגף הרווחה מינה עובד סוציאלי המטפל בדרי רחוב, בנוסף לתפקידו כעובד סוציאלי המטפל בהתמכרויות.

להלן פעילות העירייה לאיתור דרי רחוב.


א.  
במסגרת סיורים של השיטור המשולב בשעות פעילותו.


ב.
סיור שבועי יזום על ידי עובד סוציאלי המטפל בדרי רחוב.


ג.
הודעות המתקבלות במוקד העירוני – מתועדות ומטופלות.


ד.
הודעות דרך בית חולים.


ה.
איתור יזום על ידי אנשי ה"שלטר" עצמו – מסגרת טיפול שנפתחה באשקלון.


ו.
דרי רחוב המפנים דרי רחוב אחרים למחלקת הרווחה, על מנת לסדר גם אותם במסגרת הטיפול שנפתחה באשקלון.

2.
העירייה דואגת לארוחה חמה אחת ביום לכל דרי הרחוב שאותרו. 

בפברואר 2005 הוקמה באשקלון מסגרת לטיפול בדרי רחוב ("שלטר"). כל דרי הרחוב שאותרו מופנים לשם באופן מיידי.

חלק מדרי הרחוב הופנו לאכסניה בתל-אביב או לבתי מלון, לתקופה של מספר ימים, עד להכנת תוכנית אישית לכל אחד מהם.

כל דר רחוב כזה מלווה עד כניסתו למסגרת קבועה, על ידי עובדת סוציאלית מהמחלקה לטיפול בהתמכרויות.

בעקבות הביקורת בוצעו גם הפעולות הבאות: מתקיים מעקב מסודר אחרי דרי רחוב המוכרים לרשות. נקבעת תוכנית לטיפול אישי לכל אחד מהם. דרי הרחוב נשלחים לבדיקות רפואיות.

עירית נתניה

1.
אגף הרווחה מקיים סיורים יזומים עם הפיקוח העירוני לאיתור דרי רחוב. הפקחים הונחו על ידי מנכ"ל העירייה לדווח למוקד העירוני על כל דר רחוב שימצא ברחבי העיר. המוקד ידווח לעובד הסוציאלי. בימים אלה מתגבש בעירייה נוהל בנושא ה"טיפול בדרי רחוב" סיום כתיבת הנוהל והפצתו – סוף שנת 2006. העירייה מנהלת משא ומתן עם מוסד "קרית שלמה" בדבר הפניית וקליטת "דרי רחוב" כולל סידורי הזנה, על בסיס יומי עד שימצא לו מקום קבע במסגרת מסודרת.

אגף הרווחה מקפיד לתעד את הטיפול המתבצע בדרי הרחוב.

עיריית פתח תקוה
1.
בעקבות הביקורת נעשו השינויים כדלקמן:


המפקחים העירוניים וסיירי המוקד העירוני, הונחו לאתר דרי רחוב, ולהודיע לגביהם לעובדי הרווחה.


מערכות הפיקוח והמוקד, הונחו להגביר את ביקוריהם אצל דרי הרחוב, בשעות הלילה והחורף.


כאשר מאתרים דייר רחוב, מזעיקים עובד רווחה, והוא מנסה לשכנעו להגיע לשיקום ל"בית שלמה", כאשר העירייה מממנת את השהות והטיפול במקום, ו/או לקבל טיפול רפואי אם נדרש. קיים נוהל עבודה מסודר בנדון.

4.5
אגף הרווחה מקפיד להכין תוכנית טיפול אישית לדרי הרחוב ועוזר להם לקבל סיוע ממשרד השיכון, בביצוע בדיקות רפואיות במידת הצורך, ובזכויות אחרות המגיעות להם.

עיריית תל-אביב יפו

1.
בעקבות הביקורת, בחודשים אוגוסט-ספטמבר 2005 הונחו עובדי היחידה לטיפול בדרי רחוב, להגדיל את מספר הסיורים היזומים בימי החורף, בשיתוף עם אגף הפיקוח. עובדי היחידה יוצאים מיידית לשטח, ביום בלילה, על פי קריאה, מאזרחים ומהמוקד העירוני. כל פנייה מטופלת מיידית, ולכל דר רחוב מוצע מכלול סל השירותים הניתנים מטעם העירייה כגון: הלנה, ביגוד, מזון, הפנייה לגמילה, מיצוי זכויות במשרדי ממשלה, וסיוע באיתור דיור בשכירות.

2.
כל דר רחוב מקבל במסגרת שני ה"גגונים" (בתי מחסה) הפועלים, בעיר שתי ארוחות ביום – אחת מהן חמה. בנוסף, פועלים בעיר שני בתי תמחוי, המספקים מזון לכל דורש. בתקופה הקרובה צפוי להיפתח גגון נוסף, שלישי במספר.

3.
העירייה פועלת על פי הנחיות תקנות העובד הסוציאלי (התע"ס). התע"ס מתבסס ונשען אל אופן הטיפול בדרי הרחוב בתל-אביב-יפו, על פי התורה הטיפולית שנבנתה והתפתחה בעיר במהלך השנים.

4.
לכל דר רחוב קיימת כנדרש תוכנית טיפולית. התיק הטיפולי הינו ממוחשב וניתן לבודקו בכל עת.

5.
דרי הרחוב נשלחים לבדיקות רפואיות על פי הנדרש ושיקול הדעת של העובד הסוציאלי המטפל. עובדי היחידה נמצאים בקשר קבוע והדוק עם בית החולים העירוני.

6.
דרי הרחוב מלווים על ידי עובדי סמך לצורך מיצוי זכויותיהם, בדרכם למרכזי גמילה או לבתי חולים.

עיריית בת-ים
1.
במסגרת עבודתן של העובדות הסוציאליות ועובדי הפיקוח העירוני, הם מונחים לדווח לאגף הרווחה על כל מקרה של דר רחוב. 

2.
אגף הרווחה מפנה את דרי הרחוב המגיעים אליו, לבתי תמחוי הפועלים בעיר, במטרה לספק להם מזון, לאחר שאלו הונחו על ידי האגף לספק את השירות לדרי הרחוב.

4.
במקרים בו מאותר דר רחוב אשר משתף פעולה עם אגף הרווחה, מתקיימים איתו מפגשים לקביעת תכניות טיפוליות. ברוב המקרים דרי הרחוב אינם משתפים פעולה ואינם מוכנים לקבל סיוע שווה כסף, אלא מעוניינים בקבלת כספים לקניית משקאות חריפים.


כל דר רחוב המתמיד ומגיע לפגישות עם עובדת הרווחה, ומשתף איתה פעולה, מקבל את הטיפול הנדרש.

5.
דרי רחוב, שהעובדת הסוציאלית מתרשמת שהם זקוקים לטיפול רפואי, מופנים לרופא או לבית-חולים, ואף נעשה תיאום טלפוני עם הגורם הרפואי כאשר יש צורך בכך.


מרבית דרי הרחוב מסרבים לפנות לגורם רפואי, גם במקרים בהם הוזמן אמבולנס לפנותם לבית חולים.

6.
קיים קושי למיצוי זכויותיהם של דרי הרחוב המגיעים בדרך כלל ללא תעודות מזהות. הנפקת תעודות הזהות כרוכה בתשלום שאין בידי דר הרחוב לשלם. במקרים רבים, בתיווכה של העובדת הסוציאלית, הונפקו תעודות זהות חדשות, לפנים משורת הדין.


לעתים, דר הרחוב אינו מגיע למפגשים הנקבעים לו על ידי העובדת הסוציאלית, והדבר גורר ביטול או דחיית הטיפול.


באגף הרווחה אין עובדי סמך שכל עיסוקם ליווי דרי הרחוב. משרד הרווחה אינו מקצה תקנים ותקציב לכך.

שימור מבנים ואתרים

דוחות על הביקור בשלטון המקומי - דצמבר 2005

הגופים המבוקרים: משרד הפנים; משרד האוצר; המשרד לאיכות הסביבה; משרד הבינוי והשיכון; משרד החינוך, התרבות והספורט; מינהל מקרקעי ישראל; המועצה לשימור אתרים; עיריית באר-שבע; עיריית חיפה; עיריית ירושלים; עיריית פתח-תקווה; עיריית טבריה; עיריית צפת; עיריית שפרעם; מועצה אזורית גליל תחתון; מועצה מקומית כפר כנא

א.
ריכוז ממצאי הביקורת

1. 
משרד החינוך, התרבות והספורט מופקד על טיפוח החינוך, על הטמעת הזיקה למורשת ועל יישום אמנת אונסק"ו בתחום שמירת התרבות והטבע, והוא שותף לפעילות המועצה לשימור ורשות העתיקות. נמצא כי למשרד אין מדיניות מוגדרת, תכניות ונוהלי פעולה באשר להטמעת החשיבות של שימור מבנים ואתרים. 

2. 
התוספת הרביעית לחוק התכנון והבנייה, התשכ"ה-1965 (להלן - החוק), מסדירה את נושא שימור המבנים והאתרים, אך רק רשויות מעטות יישמו אותה, בין היתר, בשל כך שהחוק אינו מרחיב בהוראותיו בנושא השימור ובהיעדר כלים אפקטיביים להגנה על מבנים ואתרים הראויים לשימור. 
הקושי ביישום החוק ניכר במיוחד כאשר בוחנים אותו בהשוואה לחוקי מדינות אחרות, שיש בהם הוראות בעניינים אלה: דרכי מימון השימור לרבות ניוד זכויות, הלוואות ומתן תמריצים כספיים לבעלי הנכסים בגין תחזוקה ושימור של הנכסים; אמצעי אכיפה ועונשים למי שפוגעים במבנים או בשימורם. 

3. 
תכנית מתאר ארצית היא תכנית סטטוטורית הכוללת נושאים בעלי חשיבות לאומית שמציגה את המדיניות באותם נושאים. בשנות השישים של המאה העשרים הוכנה תכנית מתאר ארצית 9 - תכנית לאתרי התיישבות - שכללה 206 אתרים ומבנים מהתקופה שבין ראשית המאה ה-19 לבין קום המדינה המשקפים את הפעילות הציונית בארץ ישראל. התכנית הטילה מגבלות על בנייה באתרים ועל שימוש בהם. התכנית נדונה בוועדות התכנון והגיעה לשלבים סופיים, אולם היא לא אושרה, וכתוצאה מכך לא הוטלה כל מגבלה על הבנייה ועל השימוש במבנים אלה, דבר שפגע באפשרות לשמרם.

4. 
בשנת 1982 אישרה הממשלה את תכנית מתאר ארצית 21, שהיא תכנית לאתרי מלחמת העצמאות הכוללת 119 אתרים שחשיבותם הלאומית הוכרה והם מיועדים לשימור. נמצא כי ממועד אישור התכנית ועד סיום הביקורת, יוני 2005, אף לא אחד מהאתרים הללו הוכרז על ידי שר הפנים אתר לאומי. אי-הכרזה על האתרים והיעדר תכניות מפורטות, במיוחד לאתרי הטבע, לא אפשרו להקנות להם את מעמדם המיוחד, להגן עליהם ולשמר אותם.

5. 
בשנים 1979-2000 הכריזו שרי הפנים על 18 אתרים כאתרים לאומיים מתוקף חוק גנים לאומיים ושמורות טבע, התשכ"ג-1963, וחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, במגמה למנוע פגיעה בהם ולאפשר את שימורם. האתרים הוכרזו בלא שנקבעו לכך אמות מידה ברורות. 

6. 
המשרד לאיכות הסביבה, שהוא המשרד האחראי ליישום חוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, בדק לראשונה בפברואר 2005 את מצבם הפיזי של האתרים ואת האחריות להפעלתם ולתחזוקתם. הבדיקה העלתה כי אתרים אלה חלקם טופלו בידי גופים שונים, ולא היה מידע על תחזוקתם ועל האחריות לכך. מ-18 אתרים שומרו 13.
7. 
בשנים 1998, 2001 ו-2005 החליטה ממשלת ישראל לשקם 50 אתרי ההתיישבות בעלות של כ-75 מיליון ש"ח (במחירי 1998). נמצא כי החלטות הממשלה לא יושמו במלואן. עד יוני 2005 הועברו לגופים המופקדים על השימור והשיקום רק כ-40% מן התקציב המובטח.

8. 
מועצת מקרקעי ישראל החליטה בשנת 1988 להקים ועדת שימור במינהל מקרקעי ישראל (להלן - המינהל) שבה יהיו חברים גם נציגי המועצה לשימור ונציגי קרן קיימת לישראל. על הוועדה הוטל לגבש את עמדת המינהל בנושא שימור מבנים ואתרי התיישבות בכלל ולהמליץ על דרכי פעולה בנושא. הוועדה לא מילאה את התפקידים שיועדו לה. 

9. 
בידי מינהל נכסי הדיור הממשלתי שבמשרד האוצר ובידי הרשויות המקומיות אין מידע לגבי מבנים המיועדים לשימור שהמדינה מחזיקה.

10. 
בית פרומין (בניין הכנסת לשעבר), בניין מנדלבאום ומתחם מע"ץ הם שלושה מתחמים המיועדים לשימור בירושלים אשר הוחזקו במשך שנים על ידי המדינה בלא ששוקמו ובלא ששומרו אף על פי שהוכרו כמיועדים לשימור. 

11. 
לפי חוק העתיקות, התשל"ח-1978, עתיקה היא, בין היתר, נכס שנעשה בידי אדם לפני שנת 1700 לספירה הכללית, ונכס שנעשה בידי אדם החל בשנת 1700 לספירה הכללית, והוא בעל ערך היסטורי והשר הכריז שהוא עתיקה. סמכות דומה הייתה לשר על פי פקודת העתיקות שקדמה לחוק. רשות העתיקות מטפלת בעיקר באתרים מלפני שנת 1700, אולם גם באתרים מסוימים מתקופות מאוחרות יותר, מבלי שהכריזה עליהם כעתיקות, לפי משמעותן בחוק העתיקות, התשל"ח-1978. חלוקת הסמכויות בעניין שימור אתרים בין רשות העתיקות, בין המועצה לשימור ובין הרשויות המקומיות אינה ברורה, במיוחד לגבי אתרים מהתקופה 1700-1888.

12. 
אחת הדרכים לשמירה על חזותם החיצונית של מבנים ובין היתר של מבנים המיועדים לשימור היא שיפוץ ותחזוקה נאותה של חזיתותיהם. חוק שיפוץ בתים ואחזקתם, התש"ם-1980, מאפשר לרשויות המקומיות לשמר מבנים ולמנוע את הידרדרותם הפיזית באמצעות שיפוץ. נמצא כי משרד הבינוי והשיכון והרשויות המקומיות לא עשו שימוש בחוק.

13. 
רק 49 מ-255 הרשויות המקומיות השתמשו בכלים העומדים לרשותן וחוקקו בשנים 1958-2000 חוקי עזר המאפשרים אכיפת שיפוץ של חזיתות בתים ושמירה עליהן.

14. 
מהממצאים בעניין יישום התוספת הרביעית לחוק עולה כי לא בכל הרשויות המקומיות הוקמו ועדות שימור, כנדרש בחוק; חלק מהוועדות שהוקמו לא היו פעילות והרכבן לא תאם את הוראות החוק. משרד הפנים לא פיקח על הקמת ועדות השימור ברשויות המקומיות, ולא היה בידיו מידע מעודכן אם הוקמו.

15. 
נמצא, כי יש צורך בשינוי הרכב ועדת שימור - איוש תפקיד יו"ר הוועדה המקומית לתכנון ולבנייה ויו"ר ועדת השימור באותו אדם טומן בחובו בעייתיות, מאחר שהשיקולים העומדים לנגד עיניו של יו"ר ועדה מקומית נוגדים לעתים את אלה של יו"ר ועדת שימור: בכובעו כיו"ר הוועדה המקומית הוא מתמקד במכלול השיקולים הקשורים לתכנון העיר ולפיתוחה בהווה ובעתיד, ואילו בכובעו כיו"ר ועדת השימור הוא מחויב לשימור מורשת העבר ולשמירה על האינטרס הציבורי בהקשר זה. על בעיה זו הצביע גם מהנדס עיריית ירושלים. 

16. 
רק ב-58 רשויות מקומיות הוכנה רשימת אתרים מיועדים לשימור, ורק ב-18 מהן כללה הרשימה את כל הפירוט הנדרש בחוק. כמו כן, נמצא כי רק ב-50 רשויות מקומיות נקבעו אמות מידה להכנת הרשימה. 

17. 
לא ניתן להגן על מבנים ואתרים ולשמרם ללא רשימות אתרים מאושרות המעוגנות בתכניות סטטוטוריות. רק ב-35 רשויות מקומיות ועדת השימור אישרה את רשימת האתרים, ורק ב-10 רשויות אישרה הוועדה המקומית לתכנון ולבנייה את הרשימה.

18. 
רק ברשויות מקומיות אחדות הוכן נוהל המסדיר את עבודת ועדת השימור ואת עבודת היחידות השונות שלהן נגיעה לכך.

19. 
ועדת השרים לענייני סמלים וטקסים החליטה עוד בינואר 1986 על הצבת שלטים באתרים בעלי משמעות חינוכית-היסטורית והטילה על המועצה לשימור לעשות סקר ולקבוע מהם האתרים הראויים לשילוט. על פי נתוני המועצה לשימור משנת 2005, הותקנו שלטים בכ-1,000 מכ-10,000 מבנים ואתרים המיועדים לשימור ברחבי הארץ. 

20. 
נמצא כי רק בחלק מהרשויות המקומיות נבחנו הפוטנציאל הכלכלי של שימור המבנים והאתרים וההשפעות התכנוניות הישירות והעקיפות שלו על המערכת העירונית. 

21. 
ברוב הרשויות המקומיות לא נעשו אומדנים ובדיקות לגבי עלויות השיפוץ של מבנים המיועדים לשימור ולא הוכנו תכניות לשיפוץ המבנים הללו.

22. 
בחקיקה נקבעו כמה מקורות כספיים למימון ולתמרוץ של פעולות לשימור מבנים ואתרים: היטל השבחה, שינוי השימוש המותר במבנה, מתן זכויות בנייה נוספות וניוד זכויות בהתאם למגבלות ולתנאים הספציפיים. נמצא כי רק רשויות מעטות פועלות למימוש מקורות אלה, ורובן ציינו כי אין להן המשאבים הדרושים למימון שימור המבנים והאתרים. 

23. 
בירושלים יותר מ-3,000 אתרים בעלי חשיבות לאומית ובין-לאומית הראויים לשימור (מלבד האתרים בעיר העתיקה). 

עיריית ירושלים, הגבירה בראשית שנות האלפיים את פעילותה בנושא, אך בהיעדר כרטסת מאושרת ומעוגנת בתכניות בניין עיר מרבית האתרים המיועדים לשימור בעיר נותרו ללא הגנה סטטוטורית. מאפריל 2004 מכינה העירייה תכנית מתאר חדשה לשכונת רחביה, אולם עד כה לא עצרו הליכי התכנון את הריסת המבנים בשכונה, הנעשית בהיתר. 
24. 
בשנים האחרונות נהרסו ברחביה ובטלביה, באישור ועדות התכנון העירוניות, כמה מבנים הרשומים בכרטסת השימור - בית בסן, בית פונר והבית ברח' ארלוזרוב 9. נוסף על כך המליצה ועדת השימור העירונית להרוס שני מבנים הרשומים בכרטסת השימור - מבנה ברח' אבן שפרוט 17-19 ומבנה ברח' אבן עזרא 14. ההחלטות על הריסת המבנים ניתנו בניגוד לדעת מהנדס העיר ולהמלצת צוות היועצים לשימור, ולא נומקו ולא פורטו בהן השיקולים לקבלתן.

25. 
בשכונות שיש להן תכניות הכוללות הנחיות שימור, כמו המושבה הגרמנית והמושבה היוונית, נעשות לעתים פעולות כמו מתן אישור לתוספות בנייה הפוגעות באופי המבנים ופוגמות במרקם השכונה. פעולות אלה נעשות בשל זכויות בנייה מוקנות.

26. 
בבאר שבע, כ-110 אתרים מוכרזים לשימור ועוד כ-300 ראויים לשימור; מרביתם נמצאים בשטח העיר העתיקה. בשנים 2004-2005 קידמה עיריית באר שבע הליכי תכנון סטטוטורי לכמה אתרים בעיר כגון פארק המדע ואתר קצין העיר. אולם הזנחה ממושכת של אתרים גרמה לנזקים שעלות תיקונם גבוהה באתרים הלאומיים - תחנת הרכבת הטורקית ובית אשל - וזירזה הריסת אתרים אחרים.

27. 
עיריית באר שבע, מקדמת בשנים האחרונות כמה תכניות סטטוטוריות נקודתיות בשטח העיר העתיקה, עם זאת לפי תכנית האב לעיר העתיקה, יש חשיבות לתפיסת השטח כאתר אחד, ולפיכך לשם פיתוחו ולשימורו דרוש גם תכנון מרכזי וכולל שלו. בשנת 2002 החל משרד הבינוי והשיכון לקדם, בשיתוף עיריית באר שבע, תכניות פיתוח ושימור לשני מתחמים בעיר העתיקה ששטחם 40% משטחה. נמצא שהעירייה לא קידמה תכנון מרכזי וכולל לשימור אתרים ב-60% הנותרים של העיר העתיקה. 

28. 
בחיפה, נשמרו מבנים היסטוריים רבים. בעיר בוצעו עבודות לשימור בפרויקטים שונים, אולם יש מבנים מיועדים לשימור אשר לא טופלו ומצבם הפיזי הידרדר, כגון בית רוזנפלד, בית אמיל תומא ובית נג'אדה. בכמה מבנים המיועדים לשימור בוצעו שינויים ונבנו תוספות בנייה, וכתוצאה מכך נגרם נזק למרקם הבניינים ולייחודם.

29. 
על פי הערכה של ועדת השימור והוועדה המקומית בעיריית פתח תקווה, יש בעיר כ-60 אתרים הראויים לשימור. ממצאי הביקורת מצביעים על אזלת יד קשה של העירייה בשימורם. רק שניים מ-60 האתרים שומרו. לעומת זאת, יותר מעשרה אתרים נשרפו או נהרסו עד כדי כך שבחלק מהם היה צורך להכריז על המבנה כמבנה מסוכן או להרוס אותו לחלוטין. יותר מ-15 מבנים נמצאים במצב של הזנחה מחמירה והולכת. 

30. 
בטבריה, כ-86 מבנים ואתרים המיועדים לשימור. העירייה לא טיפלה בהם אף על פי שהייתה שותפה עוד בשנת 1988 להכנת תכנית אב לשימור לעיר. חלק מן המבנים נהרסו או ננטשו ורבה בהם העזובה, למשל במלון גינוסר-בית אלישבע וב"בית אלומות" בשכונת מימוניה. 

31. 
בכפר כנא, החלה המועצה, בשיתוף המועצה לשימור, בשחזור ובשימור של בית שאמי כמרכז עולמי למורשת העדה הצ'רקסית ובשימור גרעין הכפר. האתרים האחרים נשארו נטושים והרוסים.

32. 
במועצה האזורית הגליל התחתון, כ-110 אתרים המיועדים לשימור. המועצה ביצעה עבודות שימור בתוואי הרחוב הראשי באילניה אך לא שימרה את כל המתחם. במושבה מצפה ארבעה אתרים המיועדים לשימור, אחד מהם הוא מבנה בית הספר הישן שנמצא נטוש והוכרז מבנה מסוכן.

33. 
בצפת, כ-350 אתרים ומבנים היסטוריים: בתי מגורים ובתי כנסת. חלקם הרוסים, מוזנחים ונטושים. העירייה לא טיפלה במבנים ובאתרים ולא שימרה אותם, ולחלקם נגרם נזק בלתי הפיך, כגון מתחם בית בוסל, שמבניו נטושים ומתפוררים. 

34. 
בעיר שפרעם, אתרים היסטוריים שהבולט ביניהם הוא מצודת שפרעם. במצודה בוצעו שיפוצים חלקיים, אך היא נותרה שוממת ומוזנחת, קירותיה מטים לנפול והיא מסוכנת לציבור.

ב.
תגובות המבוקרים

המשרד לאיכות הסביבה

כללי
6.
צוות במשרד לאיכות הסביבה החל בפברואר 2006 את סדרת הסיורים לבדיקת מצבם הפיזי של האתרים הלאומיים וקבע את האחראים להפעלתם ולתחזוקתם.


הצוות יגיש את מסקנותיו לגבי מצבי האתרים והגוף האחראי לתחזוקתם בתוך 6 חודשים.


עם הגשת המסקנות, יכין המשרד תוכנית עבודה, ותקציב לטיפול באתרים.

משרד החינוך, התרבות והספורט

1.
הוועד הישראלי ל"אונסקו" שבמשרד החינוך, התרבות והספורט הגיש בשנת 2005 לוועדה למורשת עולמית לשימור, סדרת המלצות של צוותי חשיבה שהוקמו בוועדה הישראלית למורשת עולמית, כדי להגדיר בין היתר את המדיניות, התוכניות ונוהלי פעולה כדלקמן:


-    הקמת רשות שימור ממלכתית שתקבע ותתאם מדיניות.


-   פיתוח מרשם לאומי לאתרים (אוניברסליים, לאומיים, מקומיים).


-   ניטור ומעקב אתרי מורשת.


-   חינוך והטמעה של מקבלי החלטה רלוונטים.


-   איגום משאבים קיימים על מנת ליישם במלואן את ההמלצות.


הוועדה תקיים דיון עקרוני בהמלצת הדו"ח ובדרכי יישומו.


הוועד הישראלי ל"אונסקו" פנה בינואר 2006 למינהל התכנון במשרד הפנים, בדרישה לאגם את הצעות החוק השונות שהוגשו, בנסיון להתמודד עם היישום החלקי של התוספת הרביעית לחוק התכנון והבנייה התשכ"ה-1965, אי יישום החוק לשיפוץ בתים ואחזקתם, תוך התבססות על המלצות צוותי החשיבה של הוועדה הישראלית למורשת עולמית.


חלוקת הסמכויות תתבהר כאשר תיושמנה המלצות צוות החשיבה בעניין הקמת "רשות שימור ממלכתית", וכאשר המשרד יקבל תקציב לכך. בינתיים, חלקים מהמלצות צוות החשיבה מיושמים כבר, כמו: תוכנת מרשם של אתרי תרבות בישראל.


הוועדה הישראלית למורשת עולמית הכינה תוכנה למירשם אתרים. עד סוף שנת 2007 יקבלו הרשויות המקומיות, באמצעות מינהל התכנון במשרד הפנים, את התוכנה שפותחה.


במהלך שנת 2006 יוקם צוות היגוי ארצי להגדרת "האינדקס הלאומי" לאתרי מורשת, בשיתוף עם המרכז לשלטון מקומי, שיורכב מנציגים של מהנדסי הערים/מועצות, רשות העתיקות, רשות הטבע והגנים, המועצה לשימור מבנים ואתרי התיישבות והחברה הממשלתית לתיירות.

משרד הפנים

2.   
פעילות שוטפת במינהל התכנון



א.
הכפפת נושא השימור תחת אחריות האגף לפיתוח ובקרה: במינהל התכנון הוקם אגף בכיר לפיתוח ובקרה. בראש האגף מונה אדריכל, ובין תפקידיו נקבע כי האגף ירכז ויטפל בנושא השימור במינהל התכנון, ובכלל זה ריכוז פעולת צוות השימור הארצי.



ב.
מינוי יועץ למינהל התכנון: במינהל התכנון פועל יועץ, המרכז את הטיפול בנושא השימור. כיועץ מונה אדריכל, הכפוף למנהל מינהל התכנון ולמנהל האגף לפיתוח ובקרה.



ג.
מינוי יועץ לוועדה המחוזית ירושלים: בשנת 2005 מונה יועץ אדריכלי לנושא השימור, המייעץ ללשכת התכנון המחוזית ירושלים. הצורך בהעסקת יועץ עלה נוכח ריבוי הסוגיות והתכניות העוסקות בהיבטים של שימור בירושלים, והצורך להוסיף על הכלים המקצועיים הקיימים, בפני לשכת התכנון המחוזית והוועדה המחוזית ירושלים. כיועץ לעניין השימור מונה אדריכל, המשמש ראש התכנית ללימודי שימור באוניברסיטת תל-אביב.



ד.
ניהול קשר שוטף עם הגופים השונים העוסקים בשימור: מינהל התכנון מקיים קשר שוטף והדוק עם הגורמים השונים העוסקים בשימור מבנים ואתרים.  במהלך פברואר 2006, על רקע הקמתו של צוות השימור הארצי, נערך באגף לתכנון ובקרה סבב פגישות תיאום עם המועצה לשימור מבנים ואתרים, הוועד הישראלי לאונסק"ו ותחום שימור ברשות העתיקות. מקודמות יוזמות משותפות למינהל התכנון ולגופים אלה, כגון: סדנה ליישום תוכנת מחשב שפותחה ביוזמת הוועד הישראלי לאונסקו, לצורך הכנת האינדקס הלאומי של האתרים לשימור, במרץ 2006; ישיבת עבודה משותפת לצוות השימור הארצי עם הרכזים המחוזיים של המועצה לשימור אתרים תתקיים בתאריך 5.3.06; יום השתלמות לצוות השימור ברשות העתיקות, ועוד.

4.
מינהל התכנון מטפל באופן שוטף ובשיתוף פעולה עם המשרד לאיכות הסביבה והמועצה לשימור, בנושא אתרים המיועדים לשימור. לאחרונה, הוקם צוות משותף לגורמים אלה, שמטרתו בחינה וקידום תכניות כבסיס להכרזת אתרים לאומיים. מינהל התכנון רואה חשיבות בהשלמת הליכי הכרזה על אתרים בעלי תכניות מאושרות, וקידום תכניות לאתרים שלא תוכננו. הקמתו של צוות השימור הארצי ומינויים של רכזי השימור במחוזות, יאפשר ייעול הטיפול בנושא זה.

5.
תכנית המתאר הארצית המשולבת לבנייה, לפיתוח ולשימור, אשר הומלצה על ידי המועצה הארצית לתכנון ובנייה לאישור הממשלה, בישיבתה מיום 4.1.05, מספר 456, הונחה על שולחן ממשלת ישראל לצורך אישורה. תכנית זו מהווה את התכנית העדכנית והמקיפה ביותר במדינת ישראל, ומבטאת את מדיניות התכנון העדכנית לשנים הבאות. תכנית זו קובעת כיוונים וכללים לשימור מבנים ואתרים.

התוכנית אושרה בישיבת הממשלה מיום 27.11.05. דבר אישורה פורסם בילקוט הפרסומים ביום 27.12.05. 

תמ"א/35 שמה דגש נרחב על שימור מבנים ומרקמים בנויים, וזאת, בין היתר, על ידי הגדרת מכלולים עירוניים וכפריים לשימור. סעיף 9.5 בהוראות התכנית, מפרט את ההתייחסות למכלולים אלה, ומנחה את הוועדות המחוזיות והמקומיות להכין תכניות מקומיות לשימור במספר גדול של מכלולים בכל המחוזות. המכלולים מסומנים בתשריט התכנית ומפורטים בנספח לתכנית. 

בנוסף, נותנת התמ"א ביטוי לטיפוח ושימור מכלולי נוף, המהווים מכלולים משולבים של מורשת, טבע וחקלאות. במכלולים אלה כלולים גם מתחמים היסטוריים בנויים, המיועדים לשימור וטיפוח כחלק מסביבתם.

14.
מינהל התכנון עוקב אחר הקמת ועדות השימור והכנתן של רשימות שימור ברשויות המקומיות. 

המעקב אחר יישום מדיניות התכנון בוועדות המקומיות הינו אחד מתפקידיו המרכזיים של צוות השימור הארצי.

15.
שינוי הרכב ועדת השימור, מטופל במסגרת הטיפול בהצעות החקיקה שעניינן שימור מבנים ואתרים.

16.17.
מינהל התכנון הקים צוות מקצועי, אשר יקדם את נושא השימור במוסדות התכנון, יסייע בהמשך גיבוש מדיניות מחוזית וארצית בנושא ויפתח כלים נוספים למימושה. בכל אחד מהמחוזות מונה רכז תחום שימור.

מטרות צוות השימור: פיתוח חזית ידע מקצועי עדכנית ומצטברת, כולל גיבוש פתרונות ומדיניות בראייה רב מערכתית לנושא השימור – והטמעתה לגורמים הרלוונטיים; יצירת מסד נתונים עדכני, על ידי ריכוז מידע לגבי תכניות ורשימות שימור; מעקב אחר יישום מדיניות התכנון בוועדות המקומיות ובלשכות התכנון המחוזיות;  קידום ושכלול כלים לנושא, באמצעות הדרכות, הנחיות, שינויי חקיקה, אמנות בינלאומיות וכד'.
הרכב הצוות: יו"ר הצוות: מנהל אגף בכיר לפיתוח ובקרה מקצועיים במינהל התכנון. מרכז הצוות: יועץ למינהל התכנון. חברי הצוות: רכזי תחום שימור במחוזות.
הצוות הוקם בחודש דצמבר 2005. ישיבתו הראשונה התקיימה ביום 12.1.2006.

הוכנה תכנית העבודה לצוות ומגובשת תכנית המפגשים, בהם יושם דגש על לימוד והכשרת המתכננים בנוגע לנושאים ולמורכבויות של השימור. 

לעניין עדכון הקריטריונים לבדיקת תכניות לפי סעיף 109 לחוק התכנון והבנייה: סעיף 109 לחוק התכנון והבנייה מקנה לשר הפנים את הסמכות להורות, כי תכנית שהופקדה במוסד תכנון, טעונה אישורו. סמכות זו, ביחס לתכניות שהופקדו בוועדות המחוזיות, הואצלה על ידי השר למנהל מינהל התכנון ולממונים על המחוזות, ביחס לתכניות שהופקדו בוועדות המקומיות. לאחרונה יזם מינהל התכנון מהלך של עדכון הקריטריונים לבדיקת התכניות על פי סעיף זה, כך שיכללו, בין היתר, גם התייחסות לנושא שימור מבנים ואתרים. הצעת העדכון אושרה על ידי פורום "מטה מורחב" במינהל התכנון -ראשי אגפים ומתכנני מחוזות, בראשות מנהל מינהל התכנון, ועל ידי היועץ המשפטי למשרד הפנים. 

הקריטריונים המעודכנים יופצו כהנחית מנהל מינהל התכנון בשבועות הקרובים.

הסעיף הרלוונטי לנושא השימור כלול בקריטריונים לבדיקה על פי סעיף 109 - "תכניות בשטחים ובמקומות בעלי ערכיות בתחום שמירת הטבע, השימור, המורשת וההיסטוריה". 

20-22.
מינהל התכנון מקדם ומלווה מספר יוזמות חקיקה שעניינן, בין השאר, שימור מבנים ואתרים, ושכלול הכלים המאפשרים שימור על פי חוק. להלן תיאור מקוצר של הצעות החקיקה:


הרפורמה בדיני בתכנון: מינהל התכנון במשרד הפנים  מקדם רפורמה בתחום התכנון שיעדיה העיקריים: התאמת כלי התכנון לתפישה של פיתוח בר-קיימא וחידוש עירוני; פישוט, ייעול וקיצור הליכי התכנון מבלי לפגוע באיכות ובבטיחות; הבטחת שקיפות תהליך התכנון ושיתוף הציבור.
על פי החלטת הממשלה מיום 9.8.05 הוקם צוות בין-משרדי, בראשות מנהל מינהל התכנון. תפקידו לבחון שינויים בחוק התכנון והבנייה ולהגיש הצעותיו לשר הפנים.

הכלי המרכזי  המפותח, במסגרת ההמלצות, לעניין השימור, הוא מתן האפשרות לקבוע בתכנית המתאר, מלאי של "זכויות בנייה מותנות", שתוענקנה לצורך ביצוע מטלות ציבוריות, וביניהן שימור מבנים ומרקמים. שינוי החוק בהתאם יאפשר הסרת חסם מרכזי לאישורן של תכניות שימור. חסם זה נוצר כיום בשל הפגיעה בזכויות בנייה מוקנות, כתוצאה מהגדרתם של מבנים בתכניות כמבנים לשימור, וההשלכות הכלכליות של פגיעה זו. אמצעי זה של "העברת זכויות", יאפשר התמודדות ישירה במצבים אלה. 

נושא זה נמצא בבדיקת משרד המשפטים, וסיכום המלצות הצוות ברוח זו, מחייב הסכמת הגורמים המשפטיים.

הצעת חוק התכנון והבנייה (תיקון – שימור ושיקום) התשס"ה-2005 (פ/3478): הצעת חוק פרטית, שהוגשה לכנסת ביוזמת המועצה לשימור אתרים. הצעת החוק עלתה לדיון בפני ועדת השרים לענייני חקיקה בתאריך 19.5.05. ועדת השרים החליטה לדחות את הדיון בהצעת החוק, וקבעה כי צוות בראשות נציג משרד הפנים, ובהשתתפות נציגי משרדי איכות הסביבה, בינוי ושיכון ותיירות, יבואו בדברים עם המציעים, ויתאמו את הצעת החוק, בטרם תועלה לדיון מוקדם בכנסת. 

להצעת החוק הוגשו התייחסויות משרדי הפנים, הבינוי והשיכון והמשפטים, הכוללות הסתייגות מחלק מהסעיפים. על פי הנחיית ועדת השרים לענייני חקיקה, מרכז משרד הפנים פעילות, שמטרתה גיבוש הסעיפים המוסכמים מתוך הצעת החוק, ושילובם בהצעת חוק אחת, לצורך הגשה מתואמת לכנסת של הצעת חוק אחת. עבודת התיאום בנושא זה נמצאת בעיצומה, בהובלת מינהל התכנון במשרד הפנים.

הצעות עיריית תל אביב-יפו לשינויי חקיקה בנושא שימור אתרים: עיריית תל אביב-יפו מקדמת החל משנת 2005 הצעה לשינויי חקיקה בחוק התכנון והבנייה ובתוספת הרביעית לחוק, לצורך מתן כלים נוספים ושיפור הכלים הקיימים בנוגע לשימור מבנים. סעיפי ההצעה נובעים מתוך התמודדות עיריית תל-אביב עם השלכותיה של תכנית השימור החלוצית שקידמה העירייה בתחומה, המצויה בשלבי אישור סופיים. מינהל התכנון מקיים תיאום הדוק עם נציגי עיריית תל-אביב המטפלים בנושא זה, במטרה להגיע לנוסחה מוסכמת, ולגבשה לכדי הצעת חוק מתואמת. 

ישנה התנגדות של הגורמים המשפטיים לחלק מההצעה, הנובעת מתוך החשש לפגיעה בזכויות קניין.

עירית ירושלים

23.
מינהל התכנון בעיריית ירושלים, יחד עם עיריית תל-אביב והמועצה לשימור אתרים, פועלים לתיקון המצב החוקי של חוק התכנון והבנייה בנושא ועדות שימור. במסגרת ועדה ממשלתית לעניין שימור אתרים בירושלים, הגיש מהנדס העיר, דו"ח לוועדה הממשלתית לשימור אתרים, הסוקר את המצב בירושלים, ובו הצעות לשינויי חקיקה, שעיקרן עידוד ותמרוץ יזמים ובעלים, לשמר באמצעות הטבות במיסוי וניוד זכויות, כפי שמקובל במדינות רבות באירופה.


אתרים רבים הראויים לשימור, על פי "אונסקו" והוועדה הארצית לשימור אתרים, עדיין אינם מוגנים, משום שהתוכניות הסטטוטוריות התקפות, כדוגמת תכנית מתאר 62, הקנו זכויות בנייה או שאסרו את הרס אותם מבנים. אי לכך כל הכרזה על מבנה לשימור ומניעת אפשרות מימוש לזכויות המוקנות, חושפת את העירייה לתביעות פיצויים גדולות, על פי סעיף 197 לחוק התכנון והבנייה. לעירייה אין כל יכולת להתמודד עם תביעות גדולות, ונדרש פתרון כלל ארצי.


אין כל אפשרות חוקית למנוע מיזמים להגיש תוכניות לשינוי ייעוד במבנים, במטרה להרוס מבנה המוגדר לשימור על פי התכניות התקפות לשימור. מספר תוכניות כאלו אושרו על ידי ועדת השימור וועדות התכנון.


באשר לשכונת רחביה – הושלמה הכנת רשימה לכ-150 אתרים. הרשימה הועברה לאישור ועדת השימור בנובמבר 2005, התקיים סיור בשכונה, והרשימה נמצאת בהליכי דיון. הכנת תכנית המתאר לשכונת רחביה, עצרה את הריסת המבנים בשכונה, מכיוון שהוכרז על סעיף 78 לחוק התכנון והבנייה לשכונת רחביה, שמונע הריסת מבנים שהוגדרו לשימור על פי תכנית המתאר החדשה, למעט במקרים מיוחדים מאוד.

25.
במהלך השנים נבנו תוספות למבנים לשימור, זאת עקב זכויות בנייה מוקנות. במקרים רבים התוספות תרמו לשמירת אופי המבנים והמרקם השכונתי. קיימים מקרים בהן התוספות פגמו במבנים ובמירקם.


עקב שינויים בנהלי העבודה, שכתיבתם אמורה להסתיים במהלך שנת 2006, על ידי אגף התכנון של העירייה, חלו שיפורים כדלקמן: כל תוספת בינוי לבנין המוגדר לשימור, במסגרת היתר בנייה או בתוכנית בניין ערים, נדונים בצוות הכולל את מנהלת האגף לתכנון עיר, רכזת השימור והממונה על הרישוי.


כיום מוכנסת בהדרגה חובה של הכנת תיק תיעוד, לצורך זיהוי טוב יותר של תקופות הבנייה, חומרים, פרטי אדריכלים, פרטים היסטוריים וכו', שיכולים להשפיע על התכנון. בעקבות כך היזמים נדרשים להציג מספר חלופות תכנוניות.


שינויים מהותיים בבנין המוגדר לשימור מובאים להכרעת ועדת השימור.


אגף מינהל הנדסה אמור לקלוט בשנת 2006 שני עובדים חדשים לנושא השימור, שיסייעו בבדיקה איכותית ומהירה יותר של הבקשות, וכן פיקוח צמוד יותר בעת הבנייה.

עירית באר-שבע

26.
תחנת הרכבת הטורקית: העירייה מקיימת מגעים עם גופים שונים במטרה לגייס משאבים לביצוע שימור ושיקום מבנה התחנה.

מתחם בית אשל: עיריית באר שבע בשיתוף עם הקרן הקיימת לישראל ורשות הניקוז, הכינה תכנית לשימור ושיקום האתר, בעלות של 2 מיליון דולר. ביולי 2006  עומד להתפרסם מכרז לביצוע העבודות.

לגבי רשימת האתרים ההיסטוריים הראויים לשימור שטרם הוכרזו, כ-190 אתרים, העירייה תכין ותאשר רשימת מבנים לשימור, ותפעל להסדרת הנושא עד סוף שנת 2006, באמצעות התקשרות עם גורם חיצוני.

27.
לאחר השלמת הליך ההכרזה בוועדת השימור, העירייה תקדם תכנית סטטוטורית לשימור, שתכלול את 60 האחוזים הנותרים מתחום העיר העתיקה. צפי להשלמת התוכנית – שנת 2008.

עיריית טבריה
30.
כ-20 מבנים נמצאים בשלבים שונים של "תהליך הצלה" ראשוני, על ידי גידור ואיטום, על ידי בעליהם ועל ידי העירייה. כיום מצבם של מבנים אלה טוב ממה שהיה בתחילת שנת 2005. עבודות שימור נוספות בתחום שימור נופי, במסגרת פיתוח שטחים פתוחים, מתבצעות ברחבי העיר. לדוגמה, מתחם מורשת הרמב"ם, שכולל מבנה שהיה נטוש על מגרש מלא אשפה, שופץ בסיוע עמותת מורשת הרמב"ם, ונפתח לקהל הרחב, בהשקעה של 2.5 מיליון ש"ח.


מבנה נוסף הנמצא בשיקום ושימור, הינו האכסניה של הכנסייה הרוסית, הממוקמת על הטיילת הראשית. 

החל מיולי 2004 פועלת ועדת שימור שליד הוועדה המקומית, המתכנסת אחת ל-3 חודשים.


שני סקרי שימור מקיפים נמצאים בשלב מסכם: מתחם "מימוניה" ובו 25 מבנים, ומתחם "ג'וארס" ובו 5 מבנים. הסקרים אמורים להסתיים עד יוני 2006.

עירית שפרעם
22.
העיריה ייעדה חלק מהכנסות היטל ההשבחה של שנת 2006 לשימור אתרים.


הוועדה לשימור אתרים בעירייה, התכנסה לישיבה ביום 22.2.2006, וקבעה נהלים בעניין שימור האתרים, והחליטה לפעול עם כל הגורמים הרלוונטיים - רשות העתיקות, הוועדה המקומית לתכנון ובנייה ומשרד התיירות, להעמיד את הנושא במרכז העשייה לשנת 2006.


ביום 25.1.2006 נערכה ישיבה במשרד ראש הממשלה, בהשתתפות נציגי החברה הממשלתית לתיירות, והוחלט לקדם את התיירות בשפרעם, ולהשקיע כספים בשימור אתרים. כתוצאה מהישיבה, נערך סיור בישוב ביום 9.3.2006, בהשתתפות נציגים ממשרד התיירות ורשות העתיקות, באתרים המיועדים לשימור, וסוכם כי עד סוף 2006 יועבר מיליון ש"ח לשימור האתרים, ועוד 8 מיליון שקל בתוך 4 שנים.

34.
העירייה בתיאום עם החברה הממשלתית לתיירות ורשות העתיקות ביצעה בשנת 2003 עבודות שימור במצודת שפרעם. עקב מגבלות תקציביות העבודה הופסקה. העירייה פנתה לחברה הממשלתית לתיירות וביקשה לסייע לה להשלים את העבודות במהלך שנת 2006. החברה הבטיחה לסייע לעירייה כאשר יאושר תקציב המדינה לשנת 2006.

עירית פתח תקוה
29.
מנהלת היחידה לשימור אתרים בעירייה, מכינה תוכנית לטיפול דחוף בשישה אתרים שנהרסו או נשרפו. התוכנית תוגש באפריל 2006 לראש העיר ולמנכ"ל העירייה, ותובא לדיון בהנהלת או מועצת העיר, בליווי הלשכה המשפטית בעירייה.


העירייה הקציבה לשנת 2006 תקציב מיוחד לשיפוץ מבנה "בית הדפוס". העירייה הקצתה תקציב לשנת 2006 לשילוט הולם. במהלך שנת 2006 יושלם שילוט מתאים ברוב האתרים בעיר.

פעולות רשויות מקומיות באמצעות עמותות

דוחות על הביקור בשלטון המקומי - דצמבר 2005

הגופים המבוקרים: משרד החינוך, התרבות והספורט; משרד המשפטים - רשם העמותות; משרד הפנים; עיריית גבעתיים; עיריית הרצליה; עיריית חיפה; עיריית נשר; עיריית נתניה; מועצה מקומית יקנעם; מועצה מקומית פוריידיס; מועצה אזורית חוף הכרמל; מועצה אזורית לב השרון; מועצה אזורית מגידו; מועצה אזורית מטה אשר; מועצה אזורית משגב

א.
ריכוז ממצאי הביקורת

1. 
הרשויות המקומיות פועלות לא רק באמצעות עמותות עירוניות שקיבלו את אישור שר הפנים, אלא פועלות גם, שלא כדין, באמצעות "מעין עמותות עירוניות" - עמותות שייסדו בעלי תפקידים ברשויות המקומיות באופן אישי, והם מכהנים כמנהליהן.

2.  
ב"מעין עמותה עירונית", בניגוד לעמותה עירונית, עוקפים את הצורך לקבל אישור משר הפנים לייסוד העמותה, הסיעות החברות במועצת הרשות המקומית אינן מיוצגות במוסדות המנהלים של העמותה לפי כוחן במועצה, והעמותה אינה מגישה לרשות המקומית דיווחים תקופתיים לדיון במועצת הרשות המקומית.
3. 
לעניין סיוע כספי של הרשויות המקומיות לעמותות קיימים רק שני סוגים לגיטימיים של עמותות: עירונית ואחרת. ההשתתפות של רשות מקומית במימון פעילותו של תאגיד עירוני, המוכר ומתנהל על פי דין יכולה להיעשות בתקצוב במישרין. אשר לעמותות אחרות, הדרך היחידה לסייע להן היא על פי הנוהל למתן תמיכות, שבו נקבעו כללי הפיקוח והסדרי הביקורת על השימוש בכספים. לעתים העבירו רשויות מקומיות כספים ל"מעין עמותות עירוניות" בדרך של תקצוב, שלא כדין.

4. 
נושאי המשרה לרבות מן ה"מעין, עמותות עירוניות" הם נבחרי ציבור ועובדים ברשות המקומית, והם נמצאים במצב של ניגוד עניינים בדרגות חומרה שונות. יש שראשי רשויות מקומיות ובעלי תפקידים בכירים בהן מנצלים את מעמדם ברשות המקומית להיטיב עם העמותות שהם עומדים בראשן או מנהלים בהן. 

5. 
אם רשות מקומית מעוניינת לנהוג ב"מעין עמותה עירונית" כבעמותה עירונית, עליה למלא אחר הוראות משרד הפנים ולהגיש לו בקשה לאשרה כעמותה עירונית. אם תאושר הבקשה, יחולו על העמותה כללי הפיקוח והבקרה הקבועים בדין לעמותות עירוניות ולא, על הרשות המקומית להתייחס ל"מעין עמותה עירונית" כאל כל עמותה אחרת שאיננה עירונית, לרבות הקפדה על העברת כספים בהתאם לנוהל למתן תמיכות.
6. 
במאגרי המידע של המינהל לשלטון מקומי במשרד הפנים וביחידת רשם העמותות במשרד המשפטים אין מאגר מידע שלם ומסודר על העמותות העירוניות וה"מעין, עמותות עירוניות" שבאמצעותו ניתן לאתר את נושאי המשרה ברשויות המקומיות המנהלים עמותות. בהיעדר נתונים על עמותות ועל הקשר שלהן עם נושאי משרות ברשויות המקומיות נמנע ממשרד הפנים ומרשם העמותות למלא את תפקידי הפיקוח שהוטלו עליהם ובכלל זה להבטיח שכספי הרשויות המקומיות ישמשו למימוש המטרות שנקבעו לעמותות ולא ינוצלו לעקיפת הוראות משרד הפנים, כגון להעסקת עובדים באמצעות העמותה בחריגה משיא כוח האדם שנקבע לרשות המקומית.

7. 
משרד הפנים לא קבע את מדיניותו לגבי הפעילויות שהרשות המקומית רשאית להעביר לעמותות העירוניות. לדוגמה, הוא לא קבע אם יש מקום לאשר את הקמתה של עמותה עירונית המנהלת קבוצות ספורט מקצועני ומשלמת שכר עתק לשחקנים ולמנהלים (להבדיל מעמותה עירונית לחינוך ולספורט העוסקת בספורט עממי לכל).

משרד הפנים ומינהל הספורט במשרד החינוך, התרבות והספורט לא הסכימו ביניהם אם עמותות הספורט, צריכות להיות עמותות עירוניות.

8. 
משרד הפנים לא בחן את השאלה האם יש מקום להחיל על עמותות המקבלות תמיכות מהרשויות המקומיות כללים שהוחלו על עמותות המקבלות תמיכות ממשרדי הממשלה בשינויים המחויבים. כללים אלה עוסקים, בין היתר, בהגבלת שיעורן של הוצאות ההנהלה וההוצאות הכלליות של הגוף מקבל התמיכה, בדרישה להמציא אישור ניהול תקין ובמניעת כפל תמיכות מהתקציב הציבורי.

9. 
חלק מהרשויות המקומיות משתמשות בעמותות כדי לשרשר תמיכות לגופים אחרים. בין היתר ניתנו תשלומים לעמותה אחת עבור פעילויות שעשתה עמותה אחרת ותשלומים לעמותה למימון שכר עובדים ברשות המקומית. 

10. 
רשויות מקומיות רכשו קבוצות ספורט ונתנו ערבויות כספיות להלוואות שנטלו עמותות וכתבי התחייבויות בלתי חוזרים לאיגוד הכדורסל בגין קבוצות ספורט, בלי שהמוסדות המוסמכים של הרשות המקומית שקלו את הקצאת המשאבים ואישרו אותה.

11. 
מועצות הרשויות המקומיות אינן נוהגות לדון בעמותות העירוניות לפחות פעם בשנה, לקבל דיווח מפורט על פעולותיהן ולדון בדוחותיהן הכספיים, כנדרש בצווים (צו העיריות, צו המועצות המקומיות, צו המועצות האזוריות). משרד הפנים אינו אוכף את החובה להגיש לו דוחות על מצב העמותות העירוניות ופרוטוקולים מישיבות המועצה שבהן דנו בעמותות אלה.

12. 
על משרד הפנים לרענן ולקבץ את כל ההוראות לניהול עמותות, את הכללים למניעת ניגוד עניינים ואת ההנחיות בנושאי הייסוד, הניהול של העמותות, הפיקוח עליהן ודיווחן הכספי, להנחות את הרשויות המקומיות לפעול לפיהן ולעקוב אחר יישומן.

13. 
על רשם העמותות ומשרד הפנים לשתף פעולה ולאתר עמותות לא עירוניות שהרשויות נוהגות בהן כאילו הן עמותות שלהן.

14. 
על הרשויות המקומיות להקפיד על שמירת כוחן הניהולי במוסדות העמותות העירוניות כדין, כדי שלא יתקבלו החלטות בנושאים שאינם בגדר סמכויותיה ותפקידיה של הרשות המקומית. 

15.
משרד מבקר המדינה העיר לעיריית נתניה כי קיום הסכמים מחייבים בין הצדדים המממנים וביניהם לבין העמותה היה מונע שינוי חד צדדי בשיעורי התמיכה שלא בהסכמה.

16.
מן הראוי שמשרד הפנים יגבש את עמדתו ויקבע נהלים בעניין התמיכה של רשויות מקומיות בתאגידי ספורט מקצועני לבוגרים על כל היבטיה כגון תמיכה המיועדת לתשלום משכורות לשחקנים מקצועיים.

17.
מאחר שהרשויות המקומיות לא ראו לנכון ליישם את המלצת משרד הפנים להגביל את שיעור התמיכה הכספית של הרשויות המקומיות לעמותות, ראוי שמשרד הפנים יקבע מדיניות ונהלים ברורים בעניין זה ובהם אמות מידה המבטיחות חלוקה הוגנת של משאבי הרשות המקומית לגופים השונים.


על משרד הפנים לרענן ולקבץ את כל ההוראות לניהול עמותות, את הכללים למניעת ניגוד עניינים ואת ההנחיות בנושאי הייסוד, הניהול של העמותות, הפיקוח עליהן ודיווחן הכספי, להנחות את הרשויות המקומיות לפעול לפיהן ולעקוב אחר יישומן.

ב.
תגובות המבוקרים

משרד החינוך, התרבות והספורט

7.
משרד הפנים ומינהל הספורט במשרד קבעו כי ניהול קבוצות ספורט יהיה באמצעות עמותות שאינן עמותות עירוניות.

8.
מינהל הספורט פנה במהלך ינואר 2006 למשרד הפנים, להחלה על עמותות המקבלות תמיכות מהרשויות המקומיות, נהלי תמיכות וכללים, שהוחלו על עמותות המקבלות תמיכות ממשרדי הממשלה, על פי סעיף 3א' בחוק התקציב, בשינויים המחוייבים.

משרד הפנים 

6.
המשרד יצר קשר עם רשם העמותות בספטמבר 2005 והחל בפעולות ליצירת מאגר נתונים אמין וזמין, אשר יאפשר לאתר עמותות ולפקח על פעילותן. בשל מחסור תקציבי הביצוע מתעכב.

17.
המשרד הכין נוהל חדש למתן תמיכות לרשויות המקומיות, במטרה להחליף את הנוהל למתן תמיכות על ידי רשויות מקומיות. הנוהל החדש שיכלול חובה על חלוקת תמיכות על פי תבחינים, נמצא כיום בדיונים סופיים מול משרד המשפטים ויפורסם במחצית הראשונה של שנת 2006 לאחר קבלת האישורים הנדרשים.


בנסיבות אלו ובשים לב להודעת המדינה בבג"צ 10903/04 "הבית הפתוח נגד עיריית ירושלים", המשרד מביא לידיעת הרשויות המקומיות כי לא תתאפשר חלוקת תמיכות בהתאם לנוהל הקיים בשנת 2006.


על מנת למנוע פגיעה בגופים הציבוריים מקבלי התמיכות, ועל דעת משרד המשפטים, נקבעו הוראות מעבר, שיחולו עד לאישור ופרסום הנוהל החדש וההוראות הנוגעות ליישומו בשנת 2006, וזאת כמפורט כדלקמן:


1.   תמיכה במוסדות חינוך.


2.   תמיכה במוסדות ציבור שאינם מוסדות חינוך.


3.   טופס בקשה לתמיכה על ידי מוסד ציבורי.


4.   תשלום מקדמה והחזרתה במידה ולא תאושר התמיכה.

עיריית נתניה
15.
עיריית נתניה מגבשת הסכמים עם העמותות העירוניות. צפי לסיום, סוף שנת 2006. במקביל, העירייה מנהלת משא ומתן עם ההסתדרות בדבר קליטת חלק מהעובדים המועסקים, באמצעות העמותה לחינוך בלתי פורמלי.

16.
לעניין התמיכות בעמותות ספורט, העירייה ממתינה לנהלים החדשים שמשרד הפנים אמור להוציא.

עיריית נשר

4.
עיריית נשר תמכה בעמותה בשם "מועדון כדורסל חיפה נשר" ונרתמה להפעלת הקבוצה בשיתוף עם עיריית חיפה. התמיכה היתה תחילה בעמותה קיימת "מ.כ. חיפה". אחר כך הוקמה עמותה חדשה, בשם "מ.כ. חיפה – נשר". בעלי תפקידים בעיריית נשר לא כיהנו כמנהלים בעמותה, בכל זמן שהוא.

מועצה אזורית משגב
4.
בעקבות הביקורת, פעילותם של נושאי משרה בעמותות "עמיתים" ו"מרחבים", שאינן עמותות עירוניות, הופסקה.

5.
באשר לעמותת "משגב הגליל" – עמותה לקידום ההתיישבות בגליל והעמותה "לקידום הספורט במשגב" – המועצה פנתה על פי המלצת היועץ המשפטי שלה, לחברת המתנ"סים כדי לקבל את הסכמתה להחיל על העמותות את ההוראות המחייבות תאגידים עירוניים, ולבחון את שאלת הרכבו של הוועד המנהל. לאחר קבלת הסכמתה של החברה למתנ"סים, המועצה תפנה למשרד הפנים לקבלת אישור מעמדן של העמותות, כעמותות בת-עירוניות, עם כל המשתמע מכך.

מועצה אזורית מטה אשר

4.
מנכ"לית העמותה, שהינה עובדת המועצה האזורית, הפסיקה עבודתה בעמותה ב-31.12.05.

גביית אגרות בידי רשויות מקומיות

דוחות על הביקורת בשלטון המקומי - דצמבר 2005

הגופים המבוקרים: משרד האוצר; משרד הפנים; עיריית יבנה; עיריית נס ציונה; עיריית נצרת עילית; עיריית קריית אונו; עיריית קריית ביאליק; עיריית ראשון לציון; עיריית רחובות; עיריית רמת השרון; עיריית רעננה; עיריית תל אביב-יפו;  מועצה מקומית אבן יהודה; מועצה מקומית יקנעם עילית; מועצה מקומית מזכרת בתיה; מועצה מקומית קריית טבעון; מועצה מקומית שוהם; מועצה אזורית גדרות

א.
ריכוז ממצאי הביקורת

1. 
הביקורת העלתה כי רשויות מקומיות גבו אגרות בלא אסמכתה בדין כדלקמן: עיריית תל אביב-יפו, עיריית רחובות ועיריית יבנה גבו אגרה בגין הצבת תמרורים; עיריית רחובות ועיריית קריית אונו גבו אגרה בגין הנפקת תוויות חניה; המועצה המקומית קריית טבעון גבתה אגרה בגין חניה באמצעות מדחנים; עיריית תל אביב-יפו גבתה אגרות בגין דמי טיפול בפעולות המבוצעות בידי אגף נכסים ומשק; המועצה המקומית קריית טבעון והמועצה המקומית מזכרת בתיה גבו אגרה בגין החלפת כלי אשפה; המועצה המקומית מזכרת בתיה גבתה אגרה בגין "תיק מידע" לבונים; עיריית תל אביב-יפו גבתה אגרה בגין הבלטת מרפסות מחוץ לקו הרחוב; גם הוועדות המקומיות-מרחביות שפלת הגליל ולב הגליל גבו אגרות בלא אסמכתה בדין.

2. 
נמצאו רשויות מקומיות שגבו אגרות "רשות" (אגרות שיש לשלמן רק אם צריכים שירות) באמצעות חשבון הארנונה בלא לקבל את הסכמתם הכתובה של התושבים לתשלום האגרה, ועל התושבים הוטל להודיע לרשות המקומית בכתב שאין הם מעוניינים בתשלום האגרה. לעיריית קריית ביאליק ולמועצה המקומית קריית טבעון היה חוק עזר למתן שירותי קבורה נוספים, ועל פיו נדרש תושב שאינו מעוניין בשירות להודיע על כך בכתב לרשות המקומית. זאת ועוד, המועצות המקומיות יקנעם עילית וקריית טבעון גבו עם הארנונה אגרת אמבולנס שלא היתה מעוגנת בחוק עזר, בלא לקבל הסכמת התושבים בכתב. 

לדעת משרד מבקר המדינה, גביית אגרות רשות באמצעות חשבון הארנונה בלא לקבל הסכמה מפורשת של התושבים, ושימוש בדרך של "שתיקה כהסכמה" לצורך גביית אגרות, הן פסולות.

3. 
נמצאו רשויות מקומיות שגבו אגרות שלא על פי התעריפים שנקבעו בחוק העזר: עיריית תל אביב-יפו, עיריית רחובות והמועצה המקומית יקנעם עילית גבו אגרת פינוי אשפת מפעל, ועיריית רמת השרון גבתה אגרת שילוט שלא על פי התעריפים שנקבעו בחוק העזר. משרד מבקר המדינה העיר לרשויות המקומיות כי שינוי התעריפים - הפחתתם או העלאתם - צריך שייעשה בדרך של תיקון חוק העזר ורק לאחר שחוק העזר אושר ופורסם כדין.

4. 
עיריית קריית ביאליק ועיריית נצרת עילית המעניקות שירותי קבורה בתחומן גבו אגרה בגין שמירת חלקת קבר שלא על פי התעריפים שהותרו בחוק שירותי הדת היהודיים [נוסח משולב] התשל"א-1971 ).

5. 
רשויות מקומיות התקינו חוקי עזר, שמכוחם הוטלה על התושבים אגרת שמירה. משרד הפנים אישר להטיל את האגרה למימון הוצאות חריגות שנבעו ממצב הביטחון החריג ששרר במדינה עקב פעולות הטרור מאז סוף שנת 2000, בתנאי שלא מומנו בעבר מכספי הארנונה. נמצא כי בחוקי העזר של עיריית נס ציונה ושל המועצה המקומית מזכרת בתיה שאושרו בידי משרד הפנים נקבע, כי שירותי השמירה ישמשו גם למימון הוצאות לשמירת הרכוש בתחומן, אף על פי שלהוצאות אלו אין קשר מובהק למצב הביטחון החריג. כן נמצא, כי בשנת 2004 אישר משרד הפנים לעיריית נצרת עילית להתקין חוק עזר לשמירה בלי שיושמו בו כל הנחיותיו הוא להטלת האגרה. 

6. 
המועצה המקומית אבן יהודה עשתה שימוש בכספי אגרת השמירה למימון הוצאות שלא נבעו ממצב הביטחון החריג. ההוצאות הללו לא נכללו בתחשיב שהגישה לאישור משרד הפנים ושעל פיו נקבע תעריף אגרת השמירה. עיריית נס ציונה השתמשה בכספי האגרה לצורך העסקת פקחים כעובדי עירייה מן המניין. אגב פעילותם בשמירה ובאבטחה הועסקו הפקחים האלה גם באכיפת חוקי העזר של העירייה. פעילות זו ממומנת מהוצאותיה השוטפות של העירייה ואינה תואמת את ייעוד האגרה.

7. 
כל הרשויות המקומיות שנבדקו גבו את אגרת השמירה (עיריות ראשון לציון, נס ציונה ורעננה, מועצות מקומיות שהם, אבן יהודה ומזכרת בתיה, ומועצה אזורית גדרות)  אך לא ניהלו את כספי אגרת השמירה כקרן נפרדת ייעודית אלא בסעיפי התקציב הרגיל. בשים לב לכך שאגרת השמירה היא אגרה ייעודית, היה על הרשויות המקומיות לנהל את כספי האגרה כמשק סגור ובקרן ייעודית נפרדת, כדי לאפשר בקרה על השימוש בכספים ולהבטיח כי ישמשו אך ורק למטרה שלשמה נגבו. זו גם הייתה הנחיית משרד הפנים לרשויות המקומיות .

העובדה שבידי כמה מהרשויות המקומיות נותרו עודפים בלתי מנוצלים מכספי האגרה והעובדה שהן לא הגיעו לאיזון תקציבי בין הכנסות האגרה ובין ההוצאות בגינה מחזקות את הצורך בניהול כספי האגרה בקרן נפרדת, כך שתתאפשר בקרה על הכספים ויימנע שימוש בהם למימון שירותים אחרים.

8. 
עיריית נצרת עילית, עיריית קריית ביאליק והמועצה המקומית קריית טבעון לא ניהלו את הכספים שגבו כאגרת שירותי קבורה נוספים בקרן נפרדת, למרות עודפי גבייה ניכרים שהיו להם, ולא הפרידו בין ההוצאות בגין שירותי קבורה נוספים ובין הוצאות לתפעול שוטף של שירותי הקבורה.

9. 
מן הראוי שמשרד הפנים ישקול נקיטת יוזמה כדי להסדיר בחקיקה ראשית מפורטת את המסגרת להטלת אגרות למימון השירותים האמורים, וההסדרים הפרטניים ייקבעו בכל רשות מקומית בחוקי העזר שלה על פי צרכיה. חקיקה ראשית כזו תבטיח את זכות הציבור לקבל את השירותים באופן סדיר, באיכות ראויה ובתעריפים שישקפו את עלותם בפועל לאורך זמן, ותגביר את הוודאות המשפטית. כן יש צורך לקבוע בחקיקה מנגנוני פיקוח ובקרה שימנעו מהרשויות המקומיות לנצל את הבלעדיות שיש להן באספקת השירותים וימנעו חוסר יעילות או בזבוז של חלק מן הכספים שהן גובות מהתושבים למימון השירותים.

10. 
על הרשויות המקומיות לנהל את כספי האגרה במשק סגור כדי להבטיח שכספי האגרות ישמשו רק למטרה שלשמה נועדו.

11. 
על משרד הפנים להגביר את הפיקוח והבקרה על גביית כספי האגרות וההיטלים ועל השימוש שהרשויות המקומיות עושות בכספים האלה, כדי למנוע מצב של שימוש לרעה בסמכויות שהקנה החוק לרשויות בנושא מימון השירותים המוניציפליים.

12.
משרד מבקר המדינה העיר לקרית אונו כי הוא רואה בחומרה את המשך גביית האגרה בגין נגררת האשפה מכלל התושבים למרות קביעתו של הנציב כי גביית האגרה נעשתה שלא כדין.

ב.
תגובות המבוקרים

משרד הפנים

5.
התקנת חוקי עזר בנושא שירותי שמירה החלה בעקבות המצב הביטחוני המחמיר ועל מנת לאפשר מענה מיידי למצב הביטחוני. הותקנו חוקי עזר שיאפשרו גבית אגרת שמירה לשם הגנה על שלום הציבור ובטחונו. לאחר שהתפרסם מידע בעקבות התקנת חוקי העזר, פרסם המשרד חוזר מנכ"ל בנושא, שהיווה חוזר ביניים, ולאחר שהתפרסם ידע נוסף ונצבר נסיון בעקבות התקנתם של חוקי עזר נוספים ונעשתה בחינה מעמיקה, החליט המשרד להוציא חוזר מנכ"ל מקיף בנושא הטלת אגרות שמירה.

9.
המשרד בדעה כי אין  צורך בחקיקה ראשית מפורטת בנושא "מסגרת להטלת אגרות למימון השירותים". ישנם שירותים אשר אין כל מניעה לממנם באמצעות אגרות, ככל שמדובר בשירותים אשר אינם נמצאים בליבת השירותים, עבורם נגבית ארנונה. 

11.
קציני המחוז במשרד, מנחים את הרשויות המקומיות באופן שוטף. כל קצין מחוז מנחה  את הרשויות שבתחום אחריותו, הן בפגישות עבודה שהוא מקיים איתם, או במהלך ביקורים. בדעת המחוז להוציא חוזר לרשויות המקומיות בנושא, במהלך חודש אפריל 2006.


המנכ"ל יפרסם חוזר בנושא, במהלך חודש מאי 2006, לאחר גיבושו על ידי הלשכה המשפטית במשרד.

מועצה מקומית שוהם
7.
החל משנת התקציב 2007, המועצה המקומית שוהם תנהל את כספי אגרות השמירה כמשק סגור, בקרן ייעודית נפרדת.


ההכנסות וההוצאות של כספי אגרות השמירה יופרדו מסעיפי התקציב הרגיל, ויירשמו בקרן "אגרות שמירה".

עיריית יבנה
1.
העירייה אינה גובה אגרות, בגין התמרור המצויין בדו"ח.


העירייה מעמידה בפני המבקש תמרור לחניית נכה שתי חלופות כדלקמן:


(א)
הקמת התמרור – לאחר קבלת אישור כחוק – בכוחות עצמו.


(ב)
על ידי העירייה באמצעות אנשי מקצוע.


אם בחר המבקש תמרור להיעזר בשירותי העירייה, הוא משלם את עלות הקמת התמרור בלבד ללא תוספת אגרה. אם בחר המבקש להקים תמרור בכוחות עצמו, הוא פטור מכל תשלום לעירייה.


העירייה הכינה טופס מיוחד לתושבים המבקשים להציב תמרור חנייה. בטופס מצויין המחיר בגין הצבת התמרור. אין צורך בתשלום אגרה בגין קבלת ההיתר להצבת תמרור.

עיריית נס ציונה
6.
בעקבות הביקורת, החל משנת 2006 גזבר העירייה יערוך תחשיב להערכת מרכיב עלות פלח פעילות הפקחים באכיפת חוקי העזר מכלל הוצאות השמירה וזאת לצורך מימונם מהתקציב השוטף ולא מתקציב האגרה.

10.
כספי אגרת השמירה מנוהלים בסעיפים תקציביים נפרדים.

 
העיריה מעירה כי כל עוד קיים גירעון ב"משק הסגור" של השמירה, לא ניתן יהיה לפתוח חשבון בנק בנפרד, עקב האיסור החל על חשבונות בנק להיות ב"מינוס". על כן פתיחת החשבון תידחה עד למועד שבו יושג האיזון בהכנסות מול ההוצאות.

עיריית קרית אונו
בעקבות הביקורת התקיימה ביום 10 בינואר 2006 פגישה בראשות מנכ"ל העירייה ובהשתתפות היועץ המשפטי, הגזבר והמבקר הפנימי והוחלט כדלקמן:

1.
לעניין אגרה בגין הנפקת תווי חנייה - העירייה מבהירה כי היא פועלת לתיקון חוק העזר, וזאת בהתאם לממצאים שצויינו בדו"ח הביקורת.

12.
גביית אגרה בגין כל אצירת אשפה - במסגרת דיון שנערך נקבע כי תישלח תזכורת נוספת לתושבים שאין חובה לשלם את האגרה וכי מדובר בתשלום רשות בלבד.

עיריית ראשון לציון
7.
תקבולי אגרת השמירה נרשמים בסעיף תקציב מיוחד שנפתח למטרה זו.


כל הכספים שנגבו שימשו למטרתם, ובפועל הוצאות העיריה לתגבור השמירה עלו על הכנסותיה מגביית איגרת השמירה.


ספר התקציב של העירייה בנוי בהתאם להוראות משרד הפנים. כל רישומי ההכנסות וההוצאות, נעשים על פי סיווגם בסעיפי התקציב השונים.

עיריית רחובות
1.
לעניין גביית אגרה בגין הצבת תמרורים – בעקבות הביקורת הופסקה הגבייה והנושא תוקן.


לעניין אגרה בגין הנפקת תווי חנייה – במועצת העיר אושר חוק העזר ביולי 2001 עם אישורו הועבר לאישור משרד הפנים. העירייה ממתינה לאישור חוק העזר כ-4 שנים וזאת למרות שמשרד הפנים מחוייב להגיב להצעת החוק תוך 60 יום, על פי  דין. מכיוון שנגרם נזק לרשות בהוצאות, היא נאלצת לגבות אגרה זו על מנת להמשיך ולשרת כראוי את ציבור תושביה.

3.
העירייה ביקשה ממשרד הפנים לפעול על פי חוק העזר ולגבות "אגרת פינוי אשפת מפעל" מבעלי עסקים בעיר. בחישוב התעריף התברר כי סך התשלום עבור האגרה יהיה גבוה מאוד ויעלה על סך ההוצאה בפועל עבור הפינוי.


היות והעירייה לא רצתה להכביד על בעלי העסקים, ולא יכלה לשאת בעלויות הפינוי בסך 1 מלש"ח החליטה לגבות אגרה החל מיוני 2005, על פי התעריף הקבוע בחוק העזר החדש, אשר אושר במועצת העיר ומחכה עדיין, לאישור משרד הפנים.


אגרת פינוי האשפה היא מופחתת ומכסה את הוצאות הפינוי בפועל.

10.
לעניין כספי האגרה "במשק סגור" - העירייה מתייחסת לכל האגרות "כמשק סגור".

עיריית רמת השרון
3.
במהלך שנת 2002 נתגלה כי חלה טעות בחישוב גובה אגרת שילוט, שבמשך 14 שנים לא הוצמדו תעריפי האגרה למדד. תעריף האגרה שנגבה היה נמוך ב-160%.


תיקון התעריף במלוא שיעור הטעות היה מביא בהכרח לפגיעה בסוחרי העיר.


העירייה החליטה לתקן את הטעות באופן חלקי ולהעלות בשנת 2002 את התעריף ב-80% בלבד, ולתקן את חוק העזר באופן שייקבע בו תעריף ריאלי.


העירייה הגישה למשרד הפנים בקשה לתיקון התעריף עוד בשנת 2003. לאחר דין ודברים, שלחה העירייה למשרד הפנים ביום 20.12.05 חוק עזר מתוקן על פי הוראות המשרד.

מועצה מקומית אבן יהודה
6.
א.
ההנחיות המפורטות בעניין חוק העזר (אגרת שמירה), נקבעו לראשונה בחוזר מנכ"ל משרד הפנים שפורסם באוקטובר 2004, בעוד שחוק העזר באבן יהודה אושר בשנת 2000, בתקופה טרם חוזר מנכ"ל בענין זה. מכאן שמלכתחילה, התחשיב שבבסיס חוקי העזר לא תאם את חוזר מנכ"ל.


ב.
קיים קשר ישיר בין צרכי השמירה בישוב לבין מצב הביטחון החריג. לא ניתן לעשות אבחנה בין צרכי שמירה "רגילים", לבין צרכי שמירה הנובעים מהמצב הבטחוני.



המועצה מעירה כי אבן יהודה נמצאת בקירבת "קו התפר", ונפגעה מגניבות שבוצעו על ידי שוהים בלתי חוקיים.



מכאן, שבניגוד לישובים אחרים, בהם ניתן לעשות אבחנה בין צרכים שוטפים לצרכים "בטחוניים"  – לא ניתן לעשות כן באבן יהודה.


ג.
כל עוד שסך הוצאות השמירה הינו נמוך מתקבולי ההכנסות, הנובעות מאגרת השמירה, המועצה תיבחן במהלך שנת 2006 הפחתת אגרת השמירה על ידי תיקון חוק העזר.

7.
בעקבות הביקורת, יביא ראש המועצה לאישור המועצה, שאמורה להתכנס ביום 12 במרץ 2006, פתיחת חשבון נפרד לטובת גביית כספי אגרת השמירה והם ינוהלו כמשק סגור.

מועצה מקומית מזכרת בתיה

1.
בעקבות הביקורת גזבר המועצה הורה במהלך חודש יולי 2005 לכלל המחלקות לחדול מגביית אגרה בגין כלי אצירה.

גביית מיסים, אגרות והיטלים של רשויות מקומיות 

ממשרד הביטחון

דוחות על הביקורת בשלטון המקומי - דצמבר 2005

הגופים המבוקרים: משרד ראש הממשלה; משרד האוצר; משרד הביטחון; משרד המשפטים - היועץ המשפטי לממשלה; משרד הפנים;   צבא ההגנה לישראל

א.
ריכוז ממצאי הביקורת

1. 
בפקודת מסי העירייה  ומסי הממשלה (פיטורין), 1938 נקבע, לאחר תיקון שנעשה בה בשנת 1954, כי רשויות מקומיות ששר הפנים הכריז עליהן כעל יישובי עולים יגבו מסי ארנונה על נכסי מדינה, לרבות נכסי מערכת הביטחון, בשיעור של 100% ולא 30% כשאר הרשויות המקומיות. נמצא, כי חלק ניכר מהרשויות המקומיות שהוכרו, בעיקר בשנות החמישים, כיישובי עולים, הן רשויות שמצבם הכלכלי אינו קשה עוד, ובתחומן אין עולים רבים. מצד שני יש רשויות מקומיות שלא הוכרו כיישובי עולים, חרף העובדה שמצבן הכלכלי דחוק ובתחומן מתגוררים עולים רבים. משרד הפנים לא בחן את השינויים הדמוגרפיים והכלכליים שחלו באוכלוסיית הרשויות המקומיות במרוצת השנים כדי לשנות ולעדכן החלטות קודמות בעניין. כמו כן לא קבעו משרד הפנים ומשרד האוצר מדדים כמותיים או אחרים כדי לקבל החלטות בדבר הכרזה על רשויות מקומיות כיישובי עולים.

2. 
האופן שבו סיווגו רשויות מקומיות מבנים ומתקנים במחנות צה"ל שבתחומם לא עלה תמיד בקנה אחד עם הוראות הדין. רשויות מקומיות נהגו לגבות ארנונה על פי סוגים מיוחדים, שקבעו בצווי הארנונה שלהם לנכסים של משרד הביטחון, בניגוד לחוק; רשויות מקומיות אחרות לא סיווגו מבנים במחנות צבא לפי השימוש המתאים ביותר הקיים בצו הארנונה שלהם.

3. 
חלק מהמבנים והמתקנים משמשים את צה"ל לצרכים מבצעיים מובהקים. המדובר, בין היתר, במוצבים, מחסני תחמושת ומתקנים המשמשים לאחסון כלי טייס. משרד ראש הממשלה לא השלים את פעולתו להסדרת נושא תשלום הארנונה עבור מתקנים אלו אותו החל בדצמבר 1997. 

4. 
חיוב משרד הביטחון בתשלומי ארנונה עבור שטחי קרקע במחנות צה"ל נעשה, במקרים רבים, שלא על בסיס הוראות החוק בעניין זה. משרד הביטחון לא שילם תשלומי ארנונה עבור חלק ניכר משטחי הקרקע במחנות המצויים בתחומן של כל הרשויות המקומיות שנבדקו בביקורת זו. בפועל היו שטחי הקרקע שחויבו בתשלום ארנונה קטנים במידה ניכרת מהשטחים שהיו אמורים להיות מחויבים אילו היה נעשה החיוב עפ"י אמות המידה שנקבעו בדין ובפסיקה. משרד הביטחון לא העביר לחלק מהרשויות המקומיות מידע על התפלגות שטחי הקרקע בבסיסים המצויים בתחום שיפוטן ועל השימוש שנעשה בהם. הסכמתן של רשויות מקומיות לחייב באופן חלקי את משרד הביטחון עבור שטחי הקרקע שבמחנות לא הושתתו בדרך כלל על אמות מידה ברורות, אלא היו תוצאה מאולצת שנקבעה בסיום הליכי משא ומתן שניהלו עם משרד הביטחון. 

5. 
משרד הביטחון לא שילם ארנונה בגין למעלה ממאתיים מתקנים ומחנות שבתחומי עשרות רשויות מקומיות. 

6. 
משרד הביטחון העביר לרשויות מקומיות תשלומי ארנונה בפיגור ניכר. הרשויות המקומיות לא גבו תשלומי ריבית והצמדה כנדרש בחוק.

7. 
בשנים 1998-2004 התגלעו מחלוקות בין מרבית הרשויות המקומיות שבתחומן מצויים מחנות של צה"ל ובין משרד הביטחון בנוגע לגביית תשלומי ארנונה. 7 מתוך 20 הרשויות המקומיות שנבדקו הגישו תביעות לבתי משפט נגד משרד הביטחון. בביקורת שנערכה ברשויות המקומיות שנבדקו נמצא, כי בחלק מהמקרים לא הופעל הליך הבירור המוקדם שנקבע בהנחיית היועץ המשפטי לממשלה ובחוזר מנכ"ל משרד הפנים, לפני שהגישו תביעות לבתי משפט. במקרים אחרים שנבדקו שבהם הופעל הליך הבירור המוקדם, הוא נמצא בלתי מתאים ובלתי יעיל ולא הביא ליישוב המחלוקות. 

8. 
חרף העובדה שלגבי נושא הארנונה נקבעו בדין נורמות חוקיות מפורטות, מושתת למעשה חלק ניכר מתשלומי הארנונה שמשלם משרד הביטחון לרשויות המקומיות על הסדרים שנקבעו בין הצדדים לאחר משא ומתן, התמקחות ומאבקי כוח ולא על בסיס של עקרונות וקווים מנחים. כתוצאה מכך קיימים הבדלים ניכרים בין ההסדרים השונים שסוכמו בין משרד הביטחון ובין רשויות מקומיות שונות. 

9. 
המחלוקות שהתעוררו אילצו את הרשויות המקומיות לשכור, לצורך ניהול המאבק במשרד הביטחון, שירותים מקצועיים, שעלותם הסתכמה לעתים במיליוני ש"ח. מדובר בעיקר בשכירת שירותים משפטיים ממשרדי עורכי דין פרטיים, ושכירת שירותים מחברות העוסקות במדידות הנדסיות. הועלו ליקויים בהתקשרויות של רשויות מקומיות לצורך שכירת השירותים. 

10. 
משרד הביטחון אינו מתיר לרשויות מקומיות לבצע במחנות צה"ל את המדידות בעצמם. כתוצאה מהמצב האמור נגבו תשלומי ארנונה על בסיס נתונים חסרים ולא מעודכנים. רק בתחילת שנת 2004 החל צה"ל למדוד מחנות באופן שיטתי, אולם פעולה זו לא נעשתה במחנות חיל האוויר. 

11. 
רוב תשלומי הארנונה שהעביר משרד הביטחון לרשויות המקומיות שנבדקו לא שולמו עפ"י הודעות חיוב. הודעת החיוב מאפשרת לקיים מעקב ובקרה על ביצוע התשלומים ועל התאמה בין הנתונים העדכניים של שטחי הנכסים והחיוב בפועל.

12. 
רשויות מקומיות העניקו במקרים רבים הנחות בשיעורים שחרגו באופן ניכר מהשיעורים המותרים על פי תקנות ההסדרים במשק המדינה (ארנונה כללית ברשויות מקומיות), שהותקנו החל בשנת הכספים 1993.

13. 
משרד הביטחון לא שילם לרשויות המקומיות תשלומי אגרות והיטלים שהיה עליו לשלם על פי חוק. הסך המצטבר של דרישות הרשויות המקומיות לתשלום אגרות והיטלים אלו הסתכם בפברואר 2005 בלמעלה מ-550 מיליוני שקלים.

14. 
על משרדי הפנים והאוצר לקיים בחינה מקיפה של ההכרה ברשויות המקומיות כיישובי עולים, ולפעול לתיקון המצב שבו במקרים רבים אין כל הצדקה, לפי מצבן הכלכלי של הרשויות ומספר העולים המתגוררים בהן, להמשיך להכיר בהן כיישובי עולים. לצורך זה יש לנתח את הנתונים הכספיים והדמוגרפיים של כל הרשויות המקומיות בארץ, לבטל את ההכרה בחלק מהן ולהכריז על רשויות מקומיות אחרות,שהן באמת יישובי עולים, ככאלה. 

15. 
לדעת משרד מבקר המדינה, לצורך הסדרה נאותה של סיווג נכסי משרד הביטחון על משרד הפנים ומשרד האוצר, לאחר התייעצות עם היועץ המשפטי לממשלה, לגבש הנחיות שיגדירו את השימושים העיקריים הנעשים במבנים, במתקנים ובקרקעות שבמחנות צה"ל, ויתאימו אותם לסוגים המצויים בתקנות ההסדרים, ולצווי הארנונה של הרשויות המקומיות. קביעת הנחיות אלו אמורה להבטיח, שמבנים ומתקנים יוגדרו באופן הולם ואחיד, ושלא יינתן סיווג אחר למבנים ומתקנים דומים בבסיסים שונים. 

16.
על משרד ראש הממשלה להשלים את העשייה שהחלה באוקטובר 1997 להסדרת נושא תשלום הארנונה עבור מתקנים מבצעיים (כגון: מוצבים ומחסני תחמושת), ולגבש הסדר שעל פיו יפעלו משרד הביטחון והרשויות המקומיות. כל זמן שנושא זה לא יוסדר כאמור מחויב משרד הביטחון לשלם ארנונה עבור כל הנכסים הללו. 

17. 
לדעת משרד מבקר המדינה אין מקום לאיסור הגורף שהטיל משרד הביטחון על כניסת מודדים מטעם הרשויות המקומיות כדי לערוך מדידות במחנות צה"ל. על משרד הפנים ומשרד הביטחון לבחון אפשרות לתת הכשר ביטחוני לקבוצה של מודדים אזרחיים, שמתוכם יוכלו הרשויות המקומיות לבחור מודד שיבצע עבורן את המדידות. בדרך זו יוכלו לקבוע חיובי ארנונה המבוססים על נתוני שטח מדויקים ועדכניים. במקרים מועטים בלבד שבהם מתקיימת פעילות מסווגת במיוחד תיעשה המדידה, באופן חריג ובהקדם האפשרי, על ידי מודדים של משרד הביטחון ללא קשר להסדרת הטיפול כאמור.

ב.
תגובות המבוקרים
משרד הביטחון
1.
המשרד מקבל את המלצת הביקורת כי יש לבצע בחינה מקיפה של ההכרה ברשויות המקומיות כישובי עולים ולהוציא מהרשימה את הרשויות המבוססות ואת אלו שאינן קולטות עלייה.

2.15.
בהעדר סיווגים אחידים למתקני מערכת הביטחון, המשרד סיווג, בתיאום עם כל רשות, את המתקנים על פי הסיווגים המתאימים ב"צו המסים" של הרשות. צו המסים הינו צו אשר על פיו נקבעים תעריפי הארנונה, לכל סוג נכס/מהות שימוש, אשר מחוייב לעמוד בכל ההגבלות הקבועות בתקנות ההסדרים במשק המדינה.


המלצת הביקורת, כי משרד הפנים ומשרד האוצר יקבעו את השימושים המתאימים למערכת הבטחון, בהתייעצות עם היועץ המשפטי לממשלה, מקובלת על המשרד. המשרד מבקש כי קביעת השימושים תתבצע בהתייעצות ובתיאום איתו.


המשרד בדיעה כי יש לפטור מתשלום ארנונה מתקנים מבצעיים של צה"ל. יש לפרסם התקנות על פי החלטת הממשלה מאוקטובר 1997, הפוטרת מתשלום ארנונה דירים לכלי טיס, מחסני תחמושת, בונקרים ומוצבים.

4.
המשרד שילם לרשויות המקומיות ארנונה בסכום של כ-63 מש"ח עבור שטחי קרקע המוגדרים כקרקע תפוסה. סכום זה מהווה כ-21% מסך תשלומי הארנונה ששולמו בשנת 2005.


הגדרת השטחים כ"קרקע תפוסה" נעשית על פי הפרשנות המשפטית הנקוטה בידי המשרד. המשרד מבחין בין קרקעות העונות להגדרת "קרקע תפוסה" בחוק, לבין קרקעות העונות להגדרת "אדמת בניין", הפטורות מתשלום ארנונה על פי החוק, ובהתאם להבחנה זו המשרד נוהג.

7.
מסגרת ההתדיינות בין המשרד לבין הרשויות המקומיות, הינה התהליך הנכון לאיתור ולזיהוי מחלוקות ביניהן לבין המשרד.


המשרד מקבל את המלצת הביקורת, כי משרד הפנים  והיועץ המשפטי לממשלה, יציעו הליך של יישוב מחלוקות. המשרד מבקש להיות שותף בהליך זה.


מרכיב מרכזי במחלוקות שבין הרשויות המקומיות לבין המשרד הינו בהגדרת השימושים והסיווגים. במידה וההמלצות לקביעת סיווגים אחידים למערכת הביטחון ימומשו, המחלוקות בין הצדדים יפחתו למינימום.

10.
מערכת הביטחון חיפשה דרכים להעברת נתוני המתקנים והמחנות לידי הרשויות המקומיות, מבלי לפגוע בהנחיות ביטחון שדה, ומבלי להביא לזליגת מידע בטחוני. לבסוף החליט המשרד על הביצוע באמצעות מודדים בעלי סיווג בטחוני.


המלצת הביקורת לביצוע מדידות באמצעות מודדים מסווגים, מיושמת כיום בפיילוט, במתקנים שבתחום המוניציפאלי של העיר אילת.

13.
המלצות הביקורת מיושמות. דיון בראשות המנכ"ל, לקביעת עמדת המשרד בנושא זה, בטרם הצגתה ליועץ המשפטי לממשלה, יתקיים במהלך חודש מרץ 2006.

המועצה המקומית מזכרת בתיה
7.
בין המועצה למשרד הביטחון התנהל דין ודברים ממושך במשך מספר שנים. המועצה הגישה תביעה נגד משרד הביטחון, וביום 3.1.06 נחתם הסכם "פשרה".

החברה למשק וכלכלה של השלטון המקומי בע"מ

דוחות על הביקורת בשלטון המקומי - דצמבר 2005

הגופים המבוקרים: משרד האוצר- רשות המיסים; משרד הפנים; החברה למשק וכלכלה של השלטון המקומי; מרכז השלטון המקומי

א.
ריכוז ממצאי הביקורת

1. 
חוות הדעת ונוהל משרד הפנים מאפשרים לרשויות המקומיות להתקשר על פי מכרזי המסגרת, בלי להזדקק לשירותי ניהול מהחברות דווקא. הביקורת העלתה כי מאחר שהחברות, חברה למשק וכלכלה של השלטון המקומי (משכ"ל) והחברה לפיתוח משאבי אנוש בשלטון המקומי (פמ"א), רואות בשני השירותים שהן מציעות לרשויות המקומיות (עריכת מכרזי מסגרת ושירותי הניהול) מכלול אחד, נוצרה זיקה בין שני השירותים, וברוב ההתקשרויות שעשו רשויות מקומיות על פי מכרזי המסגרת, הן רכשו מהחברות גם שירותי ניהול. בפעילותן כרכו החברות, שלא על פי חוות הדעת ונוהל משרד הפנים, את השימוש במכרזי המסגרת בקבלת שירותי ניהול. החברות לא קבעו עמלות נפרדות לשימוש במכרזי המסגרת ולשירותי הניהול; משרד הפנים אישר מכרזי מסגרת אף שלא נקבעו בהם שיעורי העמלות, שלא כאמור בנוהל של משרד הפנים. החברות נהגו להעביר לרשויות מקומיות תוצאות של הליכי התמחרות בין קבלנים וספקים, כשעמלות הניהול כבר נכללו במחירי ההצעות. חלק מבעלי התפקידים ברשויות מקומיות כלל לא ידעו שהם יכולים להתקשר על פי מכרז המסגרת בלי למנות את החברות למנהלות הפרויקט שמכרז המסגרת עסק בו ובלי לקבל מהן שירותי ניהול. 

לדעת משרד מבקר המדינה בעצם קיומה של זיקה זו יש כדי לפגוע בתחרות החופשית במגזר ניהול הפרויקטים. על כן, ראוי למנוע מצב שבו האישורים שנותן משרד הפנים לרשויות המקומיות להתקשר על פי מכרזי מסגרת שפרסמו החברות, ישמשו כמנוף להרחבת פעילותן של החברות בשוק ניהול הפרויקטים.

2. 
רשויות מקומיות לא ערכו בירור מחירים של שירותי ניהול ופיקוח בחברות אחרות בשוק לפני שהתקשרו עם החברות. כמו כן הזמינו הרשויות שירותי ניהול מן החברות בלי לחתום עמן על חוזה שיסדיר את החובות והזכויות של שני הצדדים. 

3. 
החברות לא התוו מדיניות באשר לשיעור העמלות הנגבות מהרשויות המקומיות ובאשר למרווחי הרווח של החברות, הנובעים מהיחס בין שיעור העמלות הנגבות ובין העלויות; החברות לא נהגו לפרסם את התעריפים של העמלות שהן גובות עבור שירותיהן; לחלק מהרשויות המקומיות שנבדקו לא היה מידע על תעריפי העמלות של החברות; החברות נתנו הנחות בתעריפי העמלות שלא על פי אמות מידה אחידות. 

4. 
משרד הפנים מינה חברת ייעוץ לבדוק את תעריפי העמלות שגובות החברות, והיא המליצה להפחית את העמלות של החברות. גם חשב משרד הפנים המליץ לעשות כך. משרד הפנים לא בחן את ההמלצות האלה ולא קיבל החלטות בעניין שיעור העמלות שהחברות גובות. 

5. 
בכמה מקרים נעשו תהליך ההתמחרות וההתקשרויות של רשויות מקומיות עם זוכים במכרזי המסגרת שלא על פי נוהל משרד הפנים: ההצעות שנתקבלו בתהליך ההתמחרות לא נידונו על ידי הפורום המתאים ברשות המקומית כנקבע בנוהל משרד הפנים; לא נמצא תיעוד של הליך ההתמחרות; היועצים המשפטיים של הרשויות המקומיות לא נתנו אישורים מוקדמים להתקשרות עם קבלנים זוכים. 

6. 
משכ"ל (החברה למשק וכלכלה של השלטון המקומי) חתמה על הסכמים עם בעלי מניותיה, ועל פיהם הרווחים השנתיים ניתנים כהחזר עמלות לבעלי המניות ולרשויות המקומיות ומושקעים ברובם במשכ"ל. נמצא כי החזרי העמלות שניתנו בפועל לרשויות המקומיות היו רק חלק קטן מרווחי החברות. בנוסף, חלק מההחזרים ניתנו לרשויות המקומיות באמצעות זיכוי כנגד התקשרות עתידית עם החברות. בשנים האחרונות נהגה החברה לקבוע סכום מינימום לנתינת החזר, ומשום כך רק חלק מהרשויות המקומיות קיבלו החזרים. זמן רב עבר מאז רשמה משכ"ל בספריה את הסכום הכולל המיועד להחזר עמלות לרשויות המקומיות ועד שניתן הזיכוי הספציפי לכל רשות מקומית. לרשויות המקומיות לא היה מידע על התחשיבים וההסדרים שעל פיהם קיבלו את ההחזרים. 

7. 
החברות נוהגות לתת לחלק מהרשויות המקומיות מימון ביניים באמצעות תשלום לקבלנים עבור עבודות שביצעו, במקרים בהם הרשויות המקומיות לא העבירו את הסכומים לתשלום לקבלנים במועד. לחברות אין נהלים המסדירים את אמות המידה למתן מימון הביניים, את היקפו ואת הבטוחות הניתנות בגינו. לעתים נוצרה זיקה בין מתן מימון הביניים ובין ביצוע פרויקטים עתידיים.

בזיקות שנוצרו בפועל בין מתן מימון הביניים לבין ביצוע פרויקטים עתידיים ובין מתן ההחזרים לרשויות המקומיות לבין התקשרויות עתידיות של רשויות עם החברות, יש כדי לכבול את הרשויות המקומיות לביצוע התקשרויות לקבלת שירותי ניהול עם החברות.

8. 
החברות סווגו כחברות עסקיות בעניין תשלום מס הכנסה. בין משכ"ל ובין מס הכנסה נעשו הסדרי מיסוי ועל פיהם נקבע ששיעור המס שתשלם משכ"ל הוא 18.72% בעוד ששיעור מס החברות במועד החתימה על ההסכם היה 36%. מס הכנסה קבע התנייה ולפיה לפחות 75% מרווחי החברה יושקעו בחברה. בשל כך גדל הונה העצמי של משכ"ל מ-63 מיליון ש"ח בשנת 1999 ל-128 מיליון ש"ח בשנת 2003. מאז שנת 1996 לא בחן מס הכנסה את הסדרי המיסוי של משכ"ל. הסדר המיסוי של פמ"א אימץ את עקרונות הסדר המיסוי של משכ"ל.

9. 
החברות סווגו כמוסדות ללא כוונת רווח בעניין מס ערך מוסף ועל כן אינן משלמות מע"מ אלא את המס שבו מחויבים מלכ"רים. כאמור, משכ"ל פועלת בשני תחומים: האחד ציבורי - פרסום מכרזי מסגרת והשני עסקי לכאורה - מתן שירותי ניהול. משכ"ל לא מסרה מידע עדכני לשלטונות מע"מ בדבר מאפייני פעילותה ומקורות הכנסותיה, לפיכך יש לבחון אם ההסדרים שקבעו שלטונות מע"מ בעבר רלוונטים למאפיינים העדכניים של פעילות החברות. 

10. 
על פי נוהלי מע"מ עסקה למתן אשראי בידי מלכ"ר היא עסקת אקראי בעלת אופי מסחרי ולכן חייבת במע"מ. נמצא כי משכ"ל לא דיווחה לשלטונות מע"מ על מתן אשראי לרשויות המקומיות באמצעות מימון ביניים לביצוע פרויקטים, ומשום כך לא שילמה מע"מ על הריבית שהיא גובה בגין מתן האשראי.

11. 
משכ"ל אינה מציגה בדוחות הרווח וההפסד שלה מידע מלא בכל הנוגע לפעילותה: היא רשמה את הכנסותיה מעמלות ומפרויקטים בנטו - לאחר ניכוי שכר קבלני המשנה; היא הציגה את הכנסות המימון שלה בנטו, לאחר ניכוי הוצאות המימון. זאת, בלא שרשמה בביאורים לדוחות הכספיים את מרכיבי הוצאות המימון.

12. 
משכ"ל כללה במאזן שלה לשנת 2003 את החובות שהרשויות המקומיות חייבות לקבלנים ולספקים ואת התשלומים שהרשויות המקומיות העבירו להם באמצעות משכ"ל, אף שההתקשרויות האלה נעשו בין הרשויות המקומיות ובין קבלנים וספקים. הצגת הנתונים כאמור אינה משקפת נכונה את נכסיה ואת התחייבויותיה של משכ"ל בסוף שנת 2003.

13. 
נציגי הרשויות המקומיות בדירקטוריון משכ"ל אוחזים בתפקיד כפול ומשמשים הן דירקטורים בחברה, החבים לה חובת נאמנות, והן נציגי הרשויות המקומיות - שהן לקוחות משכ"ל - החבים להן חובת נאמנות. במצב זה גלומה בעיה מובנית העלולה להשפיע על תפקודם של הדירקטורים. הזהות בין בעלי המניות, הדירקטורים והלקוחות אף עלולה לפגוע ביכולת לקיים מנגנוני בקרה יעילים במשכ"ל.

14.  
לדעת משרד מבקר המדינה יש להבטיח שתהיה הפרדה מלאה בין שני השירותים שהחברות מציעות לרשויות המקומיות, כלומר עריכת המכרזים ושירותי הניהול של הפרויקטים, כדי שהרשויות יוכלו להשתמש במכרזי המסגרת ללא קשר להתקשרותן עם החברות בנוגע לשירותי הניהול. כמו כן, על משרד הפנים לוודא שייקבעו עמלות נפרדות לשירותים האלה, ושהן יוצגו במסמכי המכרז, כדי שהרשויות המקומיות יוכלו להשוות בין המחירים של שירותי הניהול שחברות שונות בשוק מציעות. 

15. 
על החברות להעביר מידע מרוכז דרך קבע לכלל הרשויות המקומיות, להבהיר בו מה הם תעריפי העמלות שהן דורשות עבור שירותיהן ולהקפיד לעדכן את התעריפים כל אימת שמתקבלת החלטה על שינויים. על משרד הפנים לפעול לכך שמידע מלא ומפורט יועבר לרשויות המקומיות דרך קבע. 

16. 
על הרשויות המקומיות להקפיד לעשות את ההתקשרויות על פי מכרזי המסגרת בהתאם להוראות של חוות הדעת של המשנה ליועץ המשפטי לממשלה ושל נוהל מנכ"ל משרד הפנים.

17. 
ראוי שכל הטיפול של משכ"ל בהחזר העמלות לרשויות המקומיות יעוגן בנוהל פנימי שהוראותיו יסדירו את אופן החישוב של סכום ההחזר ואת אופן חלוקתו בין הרשויות המקומיות, את מועדי התשלום, את צורת התשלום ואת ההסדרים הנוספים שנקבעו בנושא. כמו כן, על משכ"ל ליישם בהקדם האפשרי את החלטת הדירקטוריון בנושא העלאת שיעור ההחזר לרשויות המקומיות. הדבר יסייע לרשויות לצמצם את הוצאותיהן ולחסוך עלויות. תוצאה זו תעלה בקנה אחד עם מטרות משכ"ל כמו שנוסחו בתזכירה. עוד צריכה משכ"ל לקבוע לוח זמנים לטיפול בהחזרים האלה ולהימנע ככל האפשר מעיכובים בטיפול בנושא. 

18. 
על החברות לקבוע אמות מידה אחידות בעניין תנאי האשראי הניתן לרשות מקומית ולפרסם את אמות המידה ואת שיעורי הריבית מפעם לפעם, כדי שיובאו לידיעת כלל הרשויות המקומיות. לדעת משרד מבקר המדינה אין לקשור בין מתן מימון ביניים או הסדר תשלומים ובין ביצוע פרויקטים עתידיים. כל זיקה שתיעשה בעניין זה עלולה לכבול את הרשויות המקומיות לביצוע עבודות עתידיות באמצעות החברות, בלי שיוכלו לשקול את דרך הפעולה המתאימה להן בכל פרויקט ופרויקט. 

19. 
ראוי שמס הכנסה יבחן מחדש את מאפייני הפעילות של החברות ואת מקור הכנסותיהן בבואו לקבוע את הכנסתן החייבת במס ואת שיעורי המס המוטלים עליהן. כמו כן, על שלטונות מע"מ לבדוק אם מאפייני הפעילות הנוכחיים של החברות עולים בקנה אחד עם הקריטריונים שנקבעו בנוהלי מע"מ לסיווג גוף כלשהו כמלכ"ר. 

20. 
על משכ"ל לפעול לשינוי הדרך שבה היא מציגה את הכנסותיה בדוחותיה הכספיים, זאת על מנת להבטיח כי המידע שיוצג לחברי הדירקטוריון, בעלי המניות ושלטונות המס באשר להכנסותיה ובאשר להוצאות הכרוכות בהפקתן, יהיה מידע מלא. 

21. 
על משרד הפנים לבחון את מידת מעורבותו בנוגע לפעילות של החברות ובנוגע לקשרים בין הרשויות המקומיות לחברות בנושאים שנדונו בדוח זה כמפורט להלן: הזיקה הקיימת בין שירותי הניהול שהחברות מוכרות לרשויות המקומיות ובין פעילותן בתחום העריכה והפרסום של מכרזי המסגרת; שיעור העמלות שגובות החברות מהרשויות המקומיות; יש להקפיד על כך שהחברות יעבדו עם הרשויות המקומיות תוך מסירת מידע מלא ועדכני בדבר השירותים השונים, עלותם וההסדרים הכספיים השונים הקשורים במכירתם; קבלת עדכונים בדבר החלטות ניהוליות וכלכליות שקיבלו החברות, ויכולות להשפיע על הרשויות המקומיות. כמו כן ראוי כי משרד הפנים יקבל מהחברות מידע וחומר על הדוחות הכספיים שלהן, על פרוטוקולים של ההנהלות, על הסדרי המיסוי שנקבעו להן ועל אופן הקצאת הרווחים שלהן. 

ב.
תגובות המבוקרים
משרד הפנים

4.
חשב המשרד יבחן את גובה העמלות במחצית הראשונה של שנת 2006.

משרד ראש הממשלה

תכנון והקמה של יישובים חדשים

הגופים המבוקרים: משרד ראש הממשלה; משרד האוצר; המשרד לאיכות הסביבה; משרד הבינוי והשיכון; משרד המשפטים; משרד הפנים; משרד התשתיות הלאומיות; מינהל מקרקעי ישראל; רשות שמורות הטבע והגנים הלאומיים; רשם העמותות; החטיבה להתיישבות של ההסתדרות הציונית

א. ריכוז ממצאי הביקורת

1. 
עבודת המטה שהכינו המשרדים היוזמים הייתה חלקית בלבד. היו מקרים שבהם איתור היישובים לא נבע מתכנון אזורי או סתר תכנון אזורי שעשה המינהל.

2. 
המשרדים והשרים שהציעו הקמת יישובים לא הציעו לממשלה חלופות התיישבותיות (כגון עיבוי 
5. 
כדי למנוע אי-התאמה של מדיניות ההתיישבות של הממשלה למדיניות התכנון הלאומי מן הראוי שהמשרדים היוזמים הקמת יישובים, ולמעשה מגבשים את מדיניות ההתיישבות של הממשלה, ישתפו מלכתחילה את משרד הפנים, המופקד על התכנון המסדיר, כחלק בלתי נפרד מעבודת המטה שלהם.

6. 
על פי בדיקת החוקרת שמינה משרד הפנים בעניין ההתנגדויות לתכנית המתאר המחוזית למחוז הצפון, שיעור האכלוס הקיים במחוז הצפון הוא כ-32% מן הדירות המתוכננות בתכנית המתאר המחוזית. הוועדה הבין-משרדית או משרדי ממשלה שיזמו יישובים חדשים בצפון הארץ לא הביאו נתון זה לידיעת הממשלה, וממילא לא נדונה בה השאלה אם יש חלופות ליישובים החדשים מבחינת מענה לביקוש דיור.

7. 
משרד השיכון הציע לממשלה להחליט על הקמת יישוב חדש בשם "הר אבנון" כשני קילומטר מהיישוב ירוחם. הוא לא הציג לממשלה חלופה של הקמת אותו מספר של יח"ד בשכונה חדשה בתחומי המועצה המקומית ירוחם, וממילא לא העביר לממשלה השוואה של ההשפעות הסביבתיות והחברתיות שיש לשתי החלופות. נתונים כדוגמת אלה אינם מובאים לידיעת השרים לפני הדיונים ולפני קבלת ההחלטות על הקמת יישובים חדשים, ולפיכך המידע המוצג לממשלה חלקי בלבד. 

8. 
הצעות שרים להחלטת ממשלה ובהחלטות הממשלה על הקמת יישובים חדשים מובאים דברי הסבר קצרים בלבד להצדקת ההחלטה. במקרים רבים הנימוקים כוללניים, ואין בהם כדי להסביר את הצורך ביישוב בכלל, ובמיקומו הספציפי בפרט, או שאין בהם התייחסות מדויקת ושלמה ליישוב המוצע. 

10. 
בהחלטות הממשלה על הקמת יישובים חדשים בשנים 1997-2003 אין כל התייחסות או הקצאת משאבים או הנחייה למשרדים הנוגעים בדבר לתת פתרונות תעסוקה לתושבים העתידיים של מרבית היישובים החדשים, גם אם מדובר ביישובים קטנים בפריפריה המרוחקת, המאופיינת בנגישות מוגבלת למוקדים מטרופוליניים שבהם היצע התעסוקה רב יותר. 

11. 
בעבודת המטה שקדמה להחלטות הממשלה לא הובאו בחשבון ההוצאות הכרוכות בהקמת היישובים ובהקמת תשתיות-העל (כבישים, מסילות, מכונים לטיהור ביוב וכו'), ולא התייחסו בה לעול התקציבי שההחלטות מחייבות ולפריסתו. בהצעות ההחלטה שהגישו שרים גם לא הייתה התייחסות להיבטים כלכליים של הקמת היישובים (השפעות משקיות, השפעות חיצוניות, השפעות על איתנותן של רשויות מקומיות וכו'). הצעות שרי האוצר והערותיהם לא הובאו בחשבון בעת קבלת ההחלטות. על המשרדים היוזמים החלטות על הקמת יישובים חדשים לבחון עם משרד האוצר גם את המשמעות התקציבית של היוזמות, לפני שיוגשו לממשלה להכרעה. יש לשקול בחיוב את הצעות שרי האוצר לקידום התכנון לשלב שיאפשר הכנת אומדנים קרובים למציאות, ורק לאחר מכן להביא הצעות החלטה לממשלה.

15. 
כל החלטות הממשלה בשנים האחרונות מנוסחות כך שניתן לראות בהן החלטות קונקרטיות המתייחסות במפורש למיקומו של היישוב ("באזור נ.צ."), למבנהו הארגוני (בד"כ קהילתי) ולעיתים נדירות אף לקיבולתו (למשל: החלטה ממרס 1998 על הקמת היישוב משואות גוברין לכ-1,500 יח"ד). במקרים רבים הוסט היישוב החדש מנקודת הציון שעליה החליטה הממשלה. 

16. 
המשרדים והשרים היוזמים הקמת יישובים (בעיקר מינהל מקרקעי ישראל ומשרד השיכון) אינם מוסרים במועד החלטת הממשלה מידע על אילוצים שנובעים ממיקום האתר המוצע, כגון שטח אש פעיל שמוצע להקים בו יישוב ועל אפשרות העתקתו בהסכמה עם משרד הביטחון, או שמורת טבע שמוצע להקים בה יישוב, או יישוב שהצעת הקמתו סותרת באופן ניכר תכניות מתאר סטטוטוריות. 

18. 
בכמה מקרים פעלו המינהל ומשרד השיכון להקמת יישובים חדשים ללא החלטות ממשלה: בכרמית, נורית, ניצנה, אחוזת ברק ובצור יצחק.

23. 
משרד מבקר המדינה העיר ליועץ ראש הממשלה לענייני התיישבות על השתתפותו בדיון הפנימי של הוועדה המחוזית צפון, בניגוד להוראות התקשי"ר, מה גם שפעילות הוועדה הבין-משרדית בראשותו לקדם תכנית של יזמים פרטיים אשר ועדת תכנון פסלה אותה, ולפעול להחלטת ממשלה בנדון, נעשתה ללא גילוי נאות של מלוא המידע לחברי הממשלה. אפשר גם שנוכחותו מנעה מנציגי השרים בוועדה המחוזית להביע בה את עמדותיהם האמיתיות, כעולה מהסבריו למשרד מבקר המדינה.

37. 
על פי הרקע המקצועי של בעלי החברה הפרטית, שמטרתה פיתוח היישוב סנסנה, דרום הר חברון והנגב (להלן -החברה הפרטית, או החברה), וניסיון העבר שלה בשנות קיומה כחברה, לפי מספר העובדים שהעסיקה ועל פי תחומי העיסוק העיקריים שלה, היא לא עמדה בדרישות משרד השיכון לבחירת מנהלי פרויקטים כפי שפורטו בנהליו. יתרה מכך, המידע בנוגע לבעליה של החברה אינו עקבי, והוא ניתן בארבע גרסאות: שמות הבעלים שמסרה החברה למשרד השיכון אינם זהים לשמות הבעלים שרשומים בתקנון החברה, לא לשמות הבעלים (והתמחויותיהם) שמסר משרד השיכון למשרד מבקר המדינה, ולא לשמות הבעלים הרשומים במרשם החברות. הדבר מעלה חשש בכל הנוגע לאמינות הנתונים שמסרה החברה למשרד השיכון כדי לקבל ממנו מעמד של ספק. אף על פי כן, בנובמבר 2001 אישר משרד השיכון לחברה הפרטית סיווג של מנהל פרויקט ופיקוח הנדסי עד 1,000 יח"ד. לא נמצא כי הסיווג ניתן לאחר בדיקה מעמיקה של הניסיון וההתמחויות של בעלי החברה. התברר, כי עוד לפני שאישר המשרד את הסיווג, הוא יידע את מנהלי מחוזות המינהל לבנייה כפרית כי הוא מעסיק את החברה הפרטית כמתכנן. 

38. 
משרד השיכון חתם עם החברה הפרטית על ארבעה חוזים לניהול פרויקטים שלא על פי נהליו, ואין בו פירוט אם מדובר בפעולות לאכלוס היישוב או בתכנונו או בפיקוח על עבודות הבינוי. לא נקבע בו סוג היישובים שינוהלו, מספרם הכולל, גודלם, מיקומם ואופי העבודות המתחייבות. יש חפיפה בין חוזה זה לקודמו בכל הנוגע לניהול פרויקט חלוקים. כמנהל הפרויקט בחוזה השני נקבע אחד מבעלי החברה שאינו בעל תואר אקדמי, בניגוד לנוהלי משרד השיכון. אף שהסיווג שנתן משרד השיכון לחברה לא היה הגבוה ביותר, הוא מסר לה כבר בחוזה השני את ניהול פרויקט היישובים החדשים בכל הארץ, בניגוד לנהליו.

42. 
נספח הדרישות בתחום ההנדסי שצורף לחוזה השלישי ולחוזה הרביעי לניהול יישובים חדשים, אינו מעיד על עסקה הקשורה להקמת גרעיני מתיישבים. זאת ועוד, בחשבונות שהגישה החברה למשרד השיכון בגין החוזה השלישי פורטו פעולות של איכלוס בצד פעולות של ניהול פרויקט ביישובים חדשים וביישובים קיימים לרבות בדרום הארץ, והדבר מלמד על כפילות בחוזה השלישי ובחוזה הרביעי. 

44. 
משרד השיכון לא בדק את יכולות העמותה, לא נתן לה סיווג כמנהל פרויקט או סיווג אחר של יועץ, ולא אישר לחברה להעסיק קבלן משנה במקומה. משרד השיכון גם לא דרש מהחברה להגיש את דוחותיה כחברה ולא כעמותה, ותרם בכך לעמימות בכל הנוגע לישות המשפטית הנותנת לו שירותים שעמה יש לו התקשרות חוזית. 

ב. מצב תיקון הליקויים

משרד הבינוי והשיכון
1. 
היוזמות להקמת יישובים חדשים שמקורם במשרד הבינוי והשיכון, נבחנו ברמה מקומית ואזורית, ורק לגבי אלה שנמצאו ראויים, התקבלה להחלטת הממשלה.


להלן מספר דוגמאות:

מיכל - ההצעה להקמת היישוב, מיקומו וגודלו, נגזרו מתכנון תת-אזורי, שבחן את אזור מזרח הגלבוע, וטיפל גם בחיזוקם של יישובים קיימים, ובכלל זה נושא תעסוקה ותשתיות.


נורית וגבעת חוחית - נבחנו במסגרת תכנון למועצה אזורית גלבוע. לבחינה זו היו שותפים נציגי מינהל התכנון במשרד הפנים, הוועדה המחוזית לתכנון ובנייה, ואחרים. בחינת הצורך והמיקום נבחנו בראייה אזורית. נורית לא הוגשה כיישוב חדש, כיוון שעל שטח זה חלה תכנית מפורטת משנת 1952, על פיה ניתן להוציא היתרי בנייה. תכנית משרד הבינוי והשיכון, מתייחסת לתחום התכנון המאושר הקיים, מייעלת את השימוש בקרקע, ומתאימה את התכנון להווה.


כפר החורש – הרחבת הקיבוץ הקיים; לא ברור שיוגדר יישוב חדש. לא הוגש להחלטת ממשלה. ההרחבה המוצעת, המצויה בשלבי טיפול ראשוניים בלבד, הינה בהיקף קטן.


עירון 3 – נגזר מבחינה אזורית שבוצעה על ידי משרד הבינוי והשיכון.


שיבולת – החלטת הממשלה בנושא באה לחזק מהלך סטטוטורי, שסימן את תא השטח הרלוונטי להקמת היישוב, המופיע בתכנית המתאר המחוזית המאושרת.
2.
המשרד שוקל חלופות שונות, ולא רק בניית יישוב חדש. חלופת העיבוי לוקחת לעיתים יותר זמן מאשר בניית יישוב חדש, שכן צריך לעיתים לקבל את הסכמת התושבים, להתחשב בהתנגדויות לבנייה החדשה, וכו'.
משרד ראש הממשלה

5.
יועץ ראש הממשלה לענייני התיישבות, מיישם נוהל מעודכן להקמת ישובים חדשים, המחייב שיתוף משרד הפנים, כדלקמן:

נוהל להקמת ישובים חדשים
א. במהלך השנים התגבש תהליך של הקמת ישובים חדשים. תהליך זה בא לענות על הצרכים המיוחדים של המדינה באותם הימים, אשר ממשלותיה ראו בהתיישבות את אחד המנופים העיקריים למימוש מדיניותם בתחומי הביטחון, הגבולות, פיזור האוכלוסין, החברה, והדמוגרפיה. נוהל זה היה שריר וקיים על דעתם של כל ממשלות ישראל בכל הזמנים.

ב.
היתרון בנוהל זה, היה בלוח הזמנים הקצר שבין קבלת החלטת הממשלה ועד סיום הקמת מסגרת היישוב, תוך השארת נושאי תכנית בנין עיר (תב"ע) והפיתוח, לשלב ב' של ביסוס היישוב.

ג.
הנחיותיו של היועץ המשפטי לממשלה מיום 6.12.2004, על הקמת יישובים חדשים, (הנחייה מספר 1.1800), קובעות שיש להרחיב ולמסד את עבודת המטה בכלל, ואת שילובם של מוסדות התכנון בגיבוש החלופות בפרט, זאת בטרם מקבלת הממשלה את החלטתה.  

ד.
עם זאת ממשיך היועץ המשפטי לממשלה לציין בדבריו, שבסופו של דבר, הקמתו של ישוב חדש הוא עניין שבמדיניות, אותה קובעת הממשלה, והחלטתה היא החלטה מחייבת.

ה.
מהאמור עייל ועל פי הנחיות היועץ המשפטי, מוצע בזאת נוהל מתוקן של תהליך קבלת ההחלטות בהקמת יישוב חדש. נוסח זה הוא תוצאה של דיונים ממושכים, ובכללם עם ראש מינהל התכנון במשרד הפנים.

ו.
בנוסח זה נותרו מספר קטן ביותר של אי-הסכמות, אשר יוותרו להכרעתו של היועץ המשפטי לממשלה.

המדיניות המנחה
מדיניות התכנון, כפי שבאה לידי ביטוי בתוכניות המתאר הארציות והמחוזיות, ובהחלטות הוועדה הארצית לתכנון ובנייה היא, שיש העדפה מובהקת בהרחבתם וחיזוקם של ישובים קיימים, ויש להימנע, למעט במקרים חריגים ומיוחדים, מהקמת ישובים חדשים.

בנוסף, ריבוי ישובים נוגד אופן מובהק את עקרונות תמ"א/35, ובעיקר את תפיסת התכנון של ריכוז הפיתוח במרקמים העירוניים ומניעת פרבור, ומהווה נטל כלכלי על הקופה הציבורית, בשל העלות הגבוהה של פרישת תשתיות ושירותים, תוך איבוד היתרון לגודל.
זאת ועוד, הניסיון מלמד כי הקמת ישובים חדשים אינה תורמת לניוד אוכלוסייה ממרכז הארץ, אלא מיישובים סמוכים, ובכך גורמת לפגיעה ביישובים קיימים.

מקור היוזמה
יכול שיהיה משרד ממשלתי, רשות מוניציפאלית, או גוף התיישבותי.

שיקולים עיקריים
היוזם יפרט השיקולים העיקריים או השיקולים הלאומיים להקמת הישוב החדש, הנימוקים לבחירת האזור בו הוא יוקם, סוג היישוב, ושיקולי העיתוי להקמת היישוב.  

עבודת מטה טרם הקמת היישוב  
א.
במשרד ראש הממשלה או במשרד ממשלתי אחר, (*) אשר יקבע כמשרד המרכזי להקמת היישוב, תוקם ועדת היגוי בין משרדית. (**)
(*) בנקודה זו אין הסכמה: ראש המינהל לתכנון במשרד הפנים מבקש שהטיפול בהקמת ישובים חדשים, יהיה באחריות משרד הפנים/מינהל התיכנון.

(**)
בנקודה זו אין הסכמה: ראש המינהל לתכנון במשרד הפנים מבקש לוותר על ועדה זו בכלל, בטענה שמינהל התכנון מייצג את כל הפונקציות הנ"ל.

ב.
תפקידה של הוועדה יהיה לבחון ההצעות השונות על פי קריטריונים קבועים. 

בוועדת ההיגוי ישתתפו נציגי המשרדים הבאים:
משרד ראש הממשלה
המינהל לתכנון במשרד הפנים

משרד המשנה לראש הממשלה
משרד התיירות

אגף התקציבים במשרד אוצר
משרד התעשייה, המסחר והתעסוקה
המשרד לאיכות הסביבה
משרד התשתיות הלאומיות

עוזר שר הביטחון להתיישבות
נציגי הרשויות לפיתוח הנגב והגליל

משרד הבינוי והשיכון
נציג החטיבה להתיישבות

משרד החקלאות ופיתוח הכפר
נציג הקרן הקיימת לישראל

עבודת המטה של ועדת ההיגוי
עבודת המטה של ועדת ההיגוי, תכלול, בין השאר, את הכנת הנתונים הכללים הבאים:
א. חומר רקע להקמת היישוב החדש

ב. תאור האזור המוצע
ג.  גוף הביצוע

ד. אומדן תקציבי.
חוות דעת מקצועיות
ועדת ההיגוי הבין-משרדית תבקש לקבל חוות דעת מקצועיות מהגורמים הבאים:

א. חוות דעת  מרכזית: מהוועדה הארצית לתכנון ובנייה;

ב. חוות דעת נוספות ומשלימות מהגורמים להלן: (*)

1) אגף התכנון במשרד הביטחון 

2) מינהל מקרקעי ישראל


3) משרד התשתיות

4) משרד התחבורה

5) התייחסות תקציבית מאגף התקציבים במשרד האוצר.

יקבע שמתן חוות דעת אלה, יוגבל לפרקי זמן קצובים של עד 180 יום,   על מנת שהיוזמה תוכל להתממש בזמן סביר.(**)

(*) בנקודה זו אין הסכמה. ראש מינהל התכנון במשרד הפנים גורס שאין צורך בחוות דעת נוספות, מאחר והמועצה הארצית מייצגת את מגוון חוות הדעת בנדון.

(**) נושא זה יותנה בהסכמת היועץ המשפטי.
חלופות 
לאור חוות דעת הנ"ל, עשויה ועדת ההיגוי לבקש ולדון במספר חלופות, המאפשרות ביצוע מטרות היוזם.

החלטת הממשלה 
ההצעה להחלטת הממשלה תנומק, ותתבסס על עבודת המטה וחוות הדעת, שהוגשו לה על ידי ועדת היהגוי הבין-משרדית.

מיקום היישוב יקבע כאזור תחום כללי.

בנוסח ההחלטה יפורטו הפרטים הבאים:

1) שם היישוב (או שם זמני) 
2) האזור בו יוקם היישוב 

3) גוף הביצוע המרכזי, וגופי הביצוע האחרים. 

4) מקורות המימון. 

5) לוחות זמנים לתכנון ולהקמת היישוב.

תכנון הישוב    
תהליך התכנון טרום הקמת היישוב, יכלול שלושה מסלולים:

1) מסלול התכנון

2) מסלול הקרקע

3) מסלול  ההתיישבות.

1) מסלול התכנון
א) קביעת הפרוגרמה

ב) קבלת הרשאה לתכנון

ג) שינוי תמ"מ, (במקרים הנדרשים)

ד) קבלת אשור ועדות התכנון המקומיות/המחוזיות

ה) קבלת אישור המועצה הארצית לתכנון ובניה.

ו) תכנון מפורט.

ז) הכנת התב"ע ליישוב.(*)
(*) יקבע שתהליך הכנת התב"ע (שעד כה התבצעה במקביל להקמתו של היישוב) יוגבל לפרקי זמן קצובים של עד 270 יום. זאת על מנת שהיוזמה תוכל להתממש בפרקי זמן סבירים. (**)
(**) נושא זה יותנה בהסכמת היועץ המשפטי לממשלה.
ח) קבלת היתרי בנייה.

2) מסלול הקרקע
א) טיפול לזמינות הקרקע

ב) הקצאת הקרקע ליישוב

ג) הקצאת שטחי העיבוד/המסחר/הפיתוח האחר.

3) מסלול ההתיישבות
א) גיוס גרעין להתיישבות

ב) גיבוש הגרעין

ג) ועדות קבלה.

הקמת היישוב   
א) הכשרת הקרקע. 


ב) פתיחת דרכי גישה וכבישים.

ג) חיבור לרשת החשמל והתקשורת.

ד) חיבור קו אספקת מים. 

ה) הקמת תשתיות ביוב וניקוז. 

ו) תשתיות למגורים, למבני ציבור ולעסקים.

ז) הקמת מוסדות ציבור, בריאות וחינוך.

ח) פריסת מרכיבי הביטחון של היישוב. 

ט) ביישובי ההתיישבות הכפרית והסוכנותית - הכנת תשתיות לעיבוד חקלאי ולגורמי יצור אחרים.

מחנה זמני 

יוקם בצמידות ליישוב הקבע, במקרים בהם הזמן, העיתוי והנסיבות - יחיבו זאת.

לוח זמנים להקמת ישובים חדשים
א. שלב עבודת המטה
גיבוש היוזמה וטיוטת הפרוגרמה

דיון בועדת ההיגוי הבינמשרדית

בחינת חלופות

חוות דעת המועצה הארצית לתכנון ובנייה

חוות דעת אחרות

            
        

גיבוש הצעת החלטה לממשלה
משך השלב – 8 חודשים

ב. שלב תכנון היישוב
קביעת הפרוגרמה

קביעת המקום

תכנון כללי 
הקצאות קרקע

דיונים ברשויות התכנון

תכנון מפורט ותכנית בנין עיר

משך השלב  – 10 חודשים

ג. שלב הקמת היישוב
הכשרת הקרקע עד איכלוס
משך השלב – 12 חודשים

סך הכל – 30 חודשים – שנתיים וחצי.

משרד הבינוי והשיכון
5.
משרד הפנים מעורב, ובחלק מהמקרים אף יושב בוועדות-היגוי פנימיות של משרד הבינוי והשיכון. הנוהל החדש שגובש על ידי היועץ המשפטי לממשלה, בענין הליך קידום הקמת יישוב חדש והבאת ההצעה לאישור הממשלה, מחייב השתתפות משרד הפנים. 
משרד הפנים
5.
מעת קבלת דו"ח מבקר המדינה והנחיית היועץ המשפטי לממשלה, ערך תחום תכנון ארוך טווח שבמינהל התכנון, מסמך שמטרתו להסדיר ולקבוע נהלי עבודת המועצה הארצית לתכנון ובנייה, לבדיקה וגיבוש עמדתה במקרים בהם היא נדרשת לייעץ לממשלה בהחלטה להקמת ישוב חדש.


המועצה הארצית מנחה את הוועדות המחוזיות והוועדות המקומיות, להעביר לבחינה מוקדמת כל יוזמה או תוכנית בתחילת ההליך, ואשר טרם נדונה להפקדה במועצה הארצית או בוועדה לנושאים תכנוניים עקרוניים (ולנת"ע), כדי למנוע הוצאות העלולות להיגרם מהשקעת משאבים בקידום ותכנון, שטרם נבחנו על ידי מוסדות התכנון, ולייעול תכנונם של היישובים החדשים.


בתאריך 2.8.2005 נדון הנוהל במועצה הארצית לתכנון ולבנייה, ואושר על ידה בתיקונים קלים, כלהלן: 


נוהל עבודת המועצה הארצית לעניין הקמת ישובים חדשים


1. כללי

נוהל זה מטרתו להסדיר ולקבוע נהלי עבודה לצורך בדיקה וגיבוש עמדת המועצה הארצית, במקרים בהם היא נדרשת לייעץ לממשלה בכל הנוגע להצעת החלטה שהוגשה לממשלה להקמת ישוב חדש.

בהנחיית היועץ המשפטי לממשלה מיום  6.12.2004 נקבע, בין השאר: "המועצה הארצית תגבש המלצתה לאחר שתבצע את הבדיקות הנדרשות על פי נוהלי עבודה קבועים שייקבעו על ידה לעניין זה ותגיש המלצתה לממשלה וזאת במסגרת תפקידה לייעץ לממשלה בהתאם לסעיף 2  לחוק התכנון והבנייה, התשכ"ה–1965". 


2. המדיניות המנחה

ככלל, מדיניות התכנון כפי שבאה לידי ביטוי בתכניות המתאר הארציות, המחוזיות ובהחלטות המועצה הארצית, היא שיש העדפה מובהקת בהרחבתם וחיזוקם של ישובים קיימים, ויש להימנע, למעט במקרים חריגים ומיוחדים, מהקמת ישובים חדשים.


בנוסף, ריבוי ישובים נוגד את עקרונות תמ"א/35, ובעיקר את תפיסת התכנון של ריכוז הפיתוח במרקמים העירוניים ומניעת פרבור. 


המועצה הארצית, בבואה לבחון הצעה לישוב חדש, תביא במכלול שיקוליה את ההיבט הכולל, את העלות והתועלת בראיה חברתית, תשתיתית, סביבתית וכלכלית בדגש על השפעה על ישובים סמוכים. 

3. קריטריונים לבחינת הבקשה

3.1. הבקשה להקמת ישוב חדש תהא תואמת לעקרונות התכנון שנקבעו בתמ"א/35 לרבות: 



(1) פיתוח מוגבל במרכז הארץ ופיתוח נרחב יותר בפריפריה, בעיקר בנגב. 



(2) הצורך בשימור ערכי טבע, נוף, חקלאות, מורשת ורציפות השטחים הפתוחים. 



(3) מתן מענה לצרכיי הפיתוח תוך הכוונת עיקר הביקושים למרקמים העירוניים ומניעת פרבור. 


3.2. מיקומו של הישוב החדש לא יהיה בשמורת טבע מוכרזת או גן לאומי מוכרז, וככל האפשר מחוץ לשטח שמורות טבע, גנים לאומיים, או מכלולים נופיים ושטחים בעלי רגישות נופית-סביבתית, המסומנים בתמ"א 35.


מיקומו יתאם את אופי המרקם בו הוא מוצע וימוקם, ככל האפשר,  בסדר 
העדיפויות הבא, על פי מרקמי תמ"א/35: עירוני, כפרי, שמור ארצי, שמור משולב. 


במרקם עירוני תבחן בחיוב כל יוזמת התיישבות כשכונה עירונית צמודת דופן ובצפיפות המתאימה. אם יידרש, יוכלו גרעינים עירוניים להיות בעלי ישות עצמאית וייחוד קהילתי, במסגרת מוניציפאלית קיימת.


במרקם חופי, כאמור,  לא יאושרו ישובים חדשים.


3.3. הבקשה להקמת הישוב החדש תיבחן בראייה אזורית-מרחבית כוללת, בין השאר בהתייחס לנושאים: 



(1) השגת מטרות בראייה מרחבית, כלכלית, חברתית וסביבתית.


(2) בחינת ההשפעות הסביבתיות והחברתיות שבהקמת הישוב.


(3) עלויות ותועלות מנקודת מבט של המשק ושל הקופה הציבורית.



(4) התיחסות לבעלות על הקרקע.



(5) השפעה על היישובים הקיימים במרחב. 



(6) מצאי קיים של יחידות דיור בתכניות מאושרות, בהתייחס לרמת ישימותן. 



(7) בחינת חלופה של עיבוי והרחבת ישובים קיימים, כמענה לתוספת יחידות הדיור הנדרשות. 



(8) זמינות של פתרונות תעסוקתיים ושירותי ציבור וקהילה. 



(9) נגישות ופריסת תשתיות קיימות ונדרשות, לרבות תחבורה, מים, חשמל, טיפול בפסולת ופתרונות ביוב.



(10) אופי הישוב והשתלבותו במרחב, לרבות מבחינה טופוגרפית, נופית וסביבתית.  

4. ההליך


4.1. כל יוזמה להקמת ישוב חדש, תועבר להיוועצות במועצה הארצית, לאחר קבלת 
המלצת הוועדה לנושאים תכנוניים עקרוניים.


4.2. הבקשה תובא לדיון רק אם התקיימו התנאים הבאים: 



(1) יוגש מסמך המפרט, בין השאר, את הנימוקים להקמת הישוב, את  החלופות שנבחנו, את אופי היישוב ואת צפי האוכלוסייה, לתקופה שלא תפחת מ- 20 שנה. 



(2) הבקשה תלווה בתשריטים, המפרטים את מיקומו של הישוב במרחב, על גבי מפת מדידה מתאימה ו/או תצלום אוויר, את שטחו ואת הסימונים החלים על המקום וסביבתו, לפי תכניות ארציות, מחוזיות ומקומיות. 

5. המלצת המועצה הארצית

5.1. מינהל התכנון יערוך ויגיש לדיון במועצה הארצית את כל הנדרש, על פי המפורט לעיל. 


5.2. לדיון במועצה הארצית, יוזמנו מגישי הבקשה ונציגי הוועדה המחוזית והוועדה המקומית הרלוונטיות. 


5.3. החלטת המועצה הארצית תכלול פירוט של פרטי הבקשה שהוצגה בפניה, ואת המלצתה לגביה, בליווי נימוקים שיתייחסו, בין השאר, לשיקולים התכנוניים המפורטים לעיל. 


5.4. בהמלצת המועצה הארצית שתוגש לממשלה, ייקבע כי המלצה זו אינה מגבילה את שיקול דעתה של המועצה הארצית בעת שתדון בתכנית לישוב המוצע, והיא רשאית לדחותה או לאשרה, בתנאים שתקבע.


על פי הנחיית היועץ המשפטי לממשלה, בה נקבע כי "המועצה הארצית תגבש המלצתה לאחר שתבצע את בדיקות הנדרשות על פי נוהלי עבודה קבועים שייקבעו על ידה לעניין זה..." השלים משרד הפנים את אשר נדרש.

משרד הבינוי והשיכון
6.
לדעת משרד הבינוי והשיכון, הנתון של 32% כשיעור אכלוס קיים במחוז הצפון, לעומת סך הדירות המתוכננות בתכנית המיתאר המחוזית – אינו רלוונטי יותר: בהחלטות-ממשלה נקבע הצורך בהכנת 60 אלף יחידות-דיור בכל שנה ברחבי הארץ, ובעבר – 120 אלף יחידות-דיור.

7.
הר אבנון: התכנון היה אכלוס משפחות ממרכז הארץ, בירוחם. המשפחות עצמן פסלו, מסיבות שונות, את נסיונות המשרד לשכנעם להצטרף לירוחם עצמה בדרך של עיבוי היישוב עצמו, לכן הוחלט להקים מוקד חדש, הר-אבנון, בהשערה שבעתיד היישוב יתאחד עם ירוחם, כדוגמת מודיעין עם מכבים ורעות.

8.
לדברי-ההסבר המצורפים להצעות החלטה המוגשות לממשלה על ידי משרד הבינוי והשיכון, מצורפים לעיתים גם מצגות ודו"חות כתובים, כך שסך המידע המוגש לממשלה, אינו מתמצה בדברי-ההסבר הרשמיים בלבד.

10. 
היישובים שהוצעו על ידי משרד הבינוי והשיכון, נבחנו גם בראייה אזורית, כולל נושא התעסוקה – אם בהיבט תעסוקתי מקומי או אזורי, או בהיבט של שיפור הנגישות בין היישוב ואזורי תעסוקה במרחב. 

מדיניות התכנון הארצית והאזורית בנושא תעסוקה, נותנת עדיפות להקמת אזורי תעסוקה אזוריים, המשותפים, לעיתים, למספר רשויות. מדיניות התכנון מתנגדת בדרך כלל להקמת אזורי תעסוקה ברמת היישוב הבודד. את הסוגיה יש לבחון ברמת האזור, כאשר היישוב החדש מהווה  חלק קטן מהאוכלוסייה במרחב, ואין די בו כדי להניע תהליכי תעסוקה אזוריים.

לדעת משרד הבינוי והשיכון, אוכלוסיית היישובים החדשים תמצא מקומות תעסוקה ברמת היישוב, בעיקר תעסוקה מהבית, באזור ובמרחבים המטרופוליניים, על ידי שיפור נגישות מערכת התחבורה - דרכים ומסילות.


"האוכלוסייה האיכותית" שתבוא ליישובים החדשים, צפויה להכניס תעסוקות ייחודיות ליישובים ולאזור, בדומה לתהליך שהתרחש במצפים בגליל, ובכך ליצור מקומות עבודה נוספים. 
11. 
משרד הבינוי והשיכון פועל בהיבט התקציבי לפי הנחיות היועץ המשפטי לממשלה. לחלק מהיישובים יש חשיבות ביטחונית ו/או לאומית; למשל: יישוב חדש בין שוקת לערד. גם אם דרושה הקצאה תקציבית גדולה, השיקולים הלאומיים ו/או הביטחוניים מכריעים את הכף.

15. 
נקודת הציון מכוונת את מקדמי הפרויקט למיקום העקרוני המוצע, תוך השארת גמישות לשלב התכנון המפורט, ולהתייחסויות ועדות התכנון. לדעת משרד הבינוי והשיכון, גישה זו נכונה.
16. 
נתוני הרקע והאילוצים לכל יישוב, מוצגים לממשלה. על-פי נוהל עבודת מזכירות הממשלה, הנתונים מועברים לכל משרדי הממשלה, עוד לפני שהממשלה דנה בהצעות להקמת יישובים.

18. 
נורית לא הוגשה כיישוב חדש, כיוון שעל שטח זה חלה תכנית מפורטת משנת 1952, על פיה ניתן להוציא היתרי בנייה. תכנית משרד הבינוי והשיכון, מתייחסת לתחום התכנון המאושר הקיים תוך שהיא מייעלת את השימוש בקרקע ומתאימה את התכנון לימינו אלה.
23.
שני דיונים בוועדה המחוזית, בתאריך 17.6.2003 ובתאריך 13.1.2004, התנהלו על פי חוק ועל בסיס שיקולים תכנוניים. ההחלטה בתאריך 17.6.2003 התקבלה בקולו הכפול של היו"ר, ואילו ההחלטה בתאריך 13.1.2004 התקבלה ברוב של חברי הוועדה המחוזית.
37. 
לדעת משרד הבינוי והשיכון, החברה עמדה בדרישות הסף לכניסה למאגר מנהלי פרויקטים/מפקחים, על פי נוהל 4/01/01 של המשרד – "נוהל מנהלי פרויקטים הנדסיים", סעיף ב': סגן מנהל מינהל תכנון והנדסה בדק את המסמכים שהוגשו, ועל-סמך הבדיקה סיווג את החברה בסיווג ניהול פרויקטים ופיקוח ב'.

38. 
מאחר והתשלום מבוצע לפי שעות עבודה מפורטות, נבדק שלא מתבצע תשלום באמצעות הזמנה זו עבור יישוב אחר.

42. 
לדעת משרד הבינוי והשיכון, אין דין החוזה השלישי כדין קודמיו: מטרת הזמנה זו, שהינה כלל ארצית, היא תיאום וגיבוש גרעיני התיישבות ליישובים החדשים, שעל הקמתם החליטה הממשלה, והטיפול בהקמתם הוטל על משרד הבינוי והשיכון. מאחר וכך, לא הייתה כל כפילות ביניהם.

  
התשלום מתבצע לפי שעות עבודה מפורטות, כך שנערכה בדיקה מפורטת והפרדה מוחלטת בין מהות העבודה שבהזמנה זו, ובין מהות העבודה שבהזמנות הקודמות.


באשר לחוזה הרביעי: החל ממארס 2003, הוחלט במינהל לבנייה כפרית על חלוקת ניהול תכנון היישובים החדשים, בין שני ספקים: חברה א' תוסיף ותנהל את תכנון היישובים בדרום, במועצות האזוריות שפורטו בהזמנה הרביעית, וחברה אחרת תנהל את תכנון היישובים בצפון. ההזמנה הרביעית מחליפה את ההזמנה הראשונה ואת השנייה.  


החל ממאי 2003 לא עסקה חברה א' בניהול התכנון של היישובים בצפון אלא החברה האחרת. למשך חודשיים, ממארס 2003 ועד מאי 2003, היה צורך בחפיפה בין שתי החברות. עם זאת, הוסיפה חברה א' לעסוק בגיבוש גרעיני התיישבות, לאכלוס היישובים החדשים בכל הארץ.
44.
משרד הבינוי והשיכון אינו מעסיק את העמותה, אלא את חברה א', שהינה חברה לניהול פרויקטים. אולם, מאחר ומדובר באותן נפשות הפועלות הן בעמותה והן בחברה, ייבחן הנושא שוב במשרד, לצורך תיקון המצב.


בעקבות הביקורת, דורש משרד הבינוי והשיכון מהחברה, להגיש דו"חות כחברה ולא כעמותה.

הרשות לעניני דתות

מערכת פיקוח לחוק איסור הונאה בכשרות,
התשמ"ג-1983

דו"ח 48

החלטת ממשלה תמ/16 – 18.7.2001

א. בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה. 

ביצוע ההחלטה

משרד ראש הממשלה - האגף הבכיר לביקורת המדינה והביקורת הפנימית
א. הצוות גיבש מסגרת רפורמה בשירותי הכשרות. במסגרת זו הכינה הרבנות הראשית לישראל קובץ נהלי כשרות, ותכנית לארגון מערכת הכשרות.

הרבנות הראשית הכינה גם טיוטת מכרז, על פיו ניתן לבחור חברות למתן שירותי כשרות.

לטיוטת המכרז נתקבלו הערות מנציג היועץ המשפטי לממשלה, אשר ביקש מוועדת השרים לענייני ביקורת המדינה, לאפשר להכניס בה שינויים. הצוות ממתין להערותיו והצעותיו של היועץ המשפטי לממשלה.

משרד המשפטים

א. עמדת פרקליטות המדינה, בעקבות בג"צ 3336/04 - התנועה להגינות שלטונית נגד מועצת הרבנות הראשית לישראל, בו מבקשת העותרת כי משגיחי הכשרות לא יקבלו את שכרם במישרין מן העסקים מקבלי הכשרות, וכי מועצת הרבנות הראשית תקבע נהלים ודרישות להכשרת משגיחי כשרות ולהעסקתם, הינה, על דעת היועץ המשפטי לממשלה, כי תוקם ועדה בין משרדית, בראשותו של ראש תחום תמיכות במשרד המשפטים, לגיבוש מדיניות בנושא.

הוועדה החלה את עבודתה, קיימה שמונה ישיבות, שבמהלכן שמעה גורמים רבים, ודנה בהיבטים המורכבים של הסוגיה.

הוועדה סיימה את ישיבותיה השוטפות, והיא מצויה עתה בשלב גיבוש ההמלצות.  

משרד האוצר
תקינה חשבונאית ממשלתית - הגברת התקינות והשקיפות

החלטת ממשלה בק/37 – 18.11.2003
א. בהמשך להחלטות מספר 250(בק/1) מיום 15.5.2003, ובק/22 מיום 27.7.2003, ועדת השרים מביעה את מורת רוחה מהעיכוב הנמשך בעבודת הצוות הבינמשרדי לבחינת התקינה החשבונאית הממשלתית.
ב. הצוות הבינמשרדי, כאמור, יגיש בתוך שבוע ימים ליו"ר ועדת השרים, תכנית עבודה מפורטת לפעולותיו, לרבות יעדים, פגישות התייעצות עם הגופים הרלוונטים הנוגעים לענין, ולוח זמנים להשלמת עבודתו והגשת מסקנות והמלצות, בנושא התקינה החשבונאית הממשלתית.
המלצות הצוות יתייחסו גם לשאלה אם נדרש מוסד נפרד לתקינה חשבונאית ממשלתית - הרכבו, סמכויותיו ומידת עצמאותו וכפיפותו.
מסקנות והמלצות הצוות יושלמו ויוגשו ליו"ר ועדת השרים בתוך 75 יום.

ביצוע ההחלטה

משרד המשפטים

א. לאור השינויים המתרחשים בתחום ראיית חשבון בעולם, נמצא בהכנה במשרד המשפטים תזכיר חוק, שענינו הקמת תאגיד ציבורי – המוסד לראיית חשבון, אשר יעגן ויאחד את מירב התפקידים המוסדרים כיום על ידי מועצת רואי חשבון והמוסד לתקינה חשבונאית. בתאגיד יפעלו מועצה בת 17 חברים, שתשקף את ציבור המשתמשים בדו"חות ואת העוסקים בתחום, ועדות שונות, יתרכזו במוסד פעולות הכשרה, בחינות הסמכה, השיפוט המשמעתי והתקינה.

ועדה מקצועית שתוקם כחלק מהתאגיד, תסדיר את התקינה החשבונאית, גם על ידי אימוצם של תקנים חשבונאים בין-לאומיים.

תרומת רשות המסים בישראל למאבק בפשיעה

החלטת ממשלה בק/87 – 13.4.2005
1. שיתוף פעולה בין רשויות

א. 
משטרת ישראל, רשות המסים, הרשות לאיסור הלבנת הון ומשרד המשפטים, יפעלו בשיתוף פעולה הדוק במאבק משותף בפשיעה, ובייחוד בעברייני הון.

ב. 
צוות בראשות מנכ"ל משרד המשפטים או נציגו, ובהשתתפות נציגי משטרת ישראל, הרשות לאיסור הלבנת הון ורשות המסים, יכין, תוך 3 חדשים, נוהלי תיאום ושיתוף פעולה בין ארבעת הגופים (להלן - הצוות). הנהלים יבטיחו שיתוף יעיל במידע המודיעיני המצוי בידי כל אחת מהיחידות, ושיפור ההיערכות המשותפת למלחמה בפשיעה.

2. חשיפת מידע

הצוות יגיע לפתרון מוסכם בענין המחלוקת שבין רשות המסים לבין הבנקים, בנוגע להיקף המידע שניתן לדרוש מהבנקים על קשריהם העסקיים עם לקוחותיהם, ובמיוחד על השקעות והכנסות של לקוחות הבנקים בחו"ל.

בהעדר הסכמה, יציע הצוות דרך לפתרון באמצעות חקיקה, עד .31.12.2005

3. מידע על פעילות ישראלים בחו"ל

רשות המסים, בתיאום עם משרד המשפטים, תכין תוך 3 חדשים, נוהל לאיסוף מידע ולניהול מאגר מידע, על פעילות כלכלית של תושבי ישראל בחו"ל, והכנסות הנובעות מפעילות זו. הנוהל יבטיח את האיזון הדרוש בין הצורך לגבות מס אמת, לבין זכותם של הנישומים לפרטיות.

4. דיווח לוועדת השרים

רשות המסים והצוות, ידווחו לוועדת השרים לענייני ביקורת המדינה על ביצוע ההחלטות בנושא המאבק בפשיעה, עד יום .31.7.2005

הערות מבקר המדינה בדו"ח 55ב', יילקחו בחשבון במהלך התכנון והביצוע.
ביצוע ההחלטה

רשות המסים

1.
ב-26.6.2005 הוקמו צוותי משנה בשיתוף משרד המשפטים ורשות המסים, למלחמה בפשע המאורגן, לגיבוש פתרון בסוגיית העברת מידע מן הבנקים למס הכנסה, ולהכנת נהלים לאיסוף מידע וניהול מאגר מידע, על פעילות כלכלית של ישראלים בחו"ל (ראה דיווח על תיקון הליקויים, בהמשך).

המשרד לביטחון הפנים 

1.
בצוות שבראשות מנכ"ל משרד המשפטים, נוטלים חלק גם נציגי אגף חקירות ומודיעין שבמשטרת ישראל. הצוות הגדיר את נהלי התיאום לשיתוף פעולה בין המשטרה לבין רשות המסים, וסוכם כי המתווה ישמש בסיס לעבודת הצוות

רשות המסים

4.
שופרה העברת המידע על מכירת נירות ערך הנסחרים בחו"ל, עקב החקירות בעניין ניכוי במקור במסגרת הרפורמה במס, וחובת הבנקים לדווח לרשות המסים, על ניכוי מס במקור על הכנסות מריבית ועסקאות בשוק ההון.

ריכוז ממצאי הביקורת

הגופים המבוקרים: משרד האוצר, אגף מס הכנסה ומיסוי מקרקעין; המשרד לביטחון הפנים;  משרד המשפטים; משטרת ישראל; רשות לאיסור הלבנת הון

2.
רשות המסים לא פעלה לגיבוש תכנית פעולה נגד גורמים העוסקים בפעילות לא חוקית, ולא יזמה פעילות שתכליתה להביא להכללתם במערך הנישומים ולגביית מס מהם, גם כאשר התקבל מידע ממוקד לגביהם.

3.
אין תיאום בין שלוש יחידות המודיעין של הרשות, ועובדיהן חסרי הכשרה בתחום המודיעין, לא ניתחו את המידע שנאסף ולא ניסו להעריכו או להצליבו עם מידע אחר, כדי לאתר העלמה של הכנסות ונכסים, כדי לגבות מס על ההכנסות וכדי לאכוף את הגבייה על ידי מימוש הנכסים.

5.
על רשות המסים לגבש תכניות אסטרטגיות למאבק בפשיעה, לקבוע נוהלי עבודה, להקים מערך מודיעין מיומן ומקצועי, לכלול את העבריינים במערך הנישומים, ולקבוע להם שומות במכלול פעילותם העסקית (גם הלא חוקית).

מצב תיקון הליקויים

רשות המיסים

2.
בשנים 2004-2005, נקבעו יעדים משותפים לרשות המסים ולמשטרת ישראל, ולשיתוף חוקרים מרשות המסים ומיחידות מרכזיות במשטרת ישראל. 


בוצעו שלושה מבצעים מרוכזים כנגד שלושה ארגוני פשע. נפתחו 24 תיקי חקירה בתחום הדלק, בהיקף מס של כ-180 מליון ש"ח. נפתחו 17 תיקי חקירה נגד חברות, בהיקף מס של 60 מליון ש"ח. נפתחו 24 תיקי חקירה במבצע חלפנים ומפיצי חשבוניות, בהיקף של 45 מליון ש"ח, ונפתחו 29 תיקים, לחיובי מס בסכום של 216 מליון ש"ח. בנוסף היו מבצעים בתחום הסמים, הלבנת הון, קניין רוחני וסחר בנשים.

3.
יוקמו ארבע יחידות מודיעין אזוריות ויחידת מודיעין ארצית, שתשרתנה את רשות המסים; הוקמה יחידת הונאות מחשב. בהקמה חדר מצב משותף לרשות המסים ולמשטרת ישראל.

5.
נקבעו יעדים משותפים לרשות המסים ולמשטרת ישראל, לטיפול בשנת 2006, והוקצו עובדים לשם כך.


במהלך שנת 2005  טופלו עשרות בקשות מהמשטרה, ונערך ריבוד מודיעיני לכ-300 חשודים בחברות בארגוני פשע.

תקציב המדינה - תהליך הכנתו ועדכונו 

הגופים המבוקרים: משרד האוצר; משרד ראש הממשלה - מזכיר הממשלה; משרד החינוך, התרבות והספורט; משרד המשפטים - היועץ המשפטי לממשלה; משרד התחבורה; משרד התעשייה, המסחר והתעסוקה; משרד התשתיות הלאומיות; הלשכה המרכזית לסטטיסטיקה; מינהל מקרקעי ישראל; המוסד לביטוח לאומי; בנק ישראל

א. ריכוז ממצאי הביקורת

1.
משרד האוצר איננו מציג נתונים כמותיים בדוחות על ביצוע התקציב; עקב כך לא ניתן להשוות את הכמויות שבוצעו עם הכמויות שתוכנן לבצע, וגם לא ניתן להשוות בין שיעורי הביצוע הכספיים לבין שיעורי הביצוע הפיזיים. מתכונת הדיווח לגבי שיא כוח אדם אינה עומדת בכל דרישות החוק. גם בתכניות ובתקנות תקציב המיועדות למימון פרויקטים בענפי משק שונים אין נתונים כמותיים. 

ב. מצב תיקון הליקויים

הודעת הוועדה לעניני ביקורת המדינה של הכנסת

1. 
בתאריך 31.10.2005, התקיים דיון בוועדה לביקורת המדינה של הכנסת, בנושא התקציב, בהשתתפות ממלא מקום שר האוצר.


הוועדה דרשה משר האוצר, לבדוק באופן יסודי את אופן הכנת התקציב: המשתנים המאקרו כלכליים, התקציב הרב-שנתי לפיתוח תשתיות פיסיות ואנושיות, הגמישות הניהולית למשרדי הממשלה, במסגרת התקציבית שנקבעה להם, הגדרת יעדי תפוקות ובקרה על השגת היעדים, שקיפות מלאה על סעיפי התקציב, תוך קביעת יעדים כמותיים לכל משרד, וכימות עלויות בגין עיכוב פרויקטים שבביצוע.


ממלא מקום שר האוצר הודיע לוועדה, שיעמוד על כך שיוגשו שתי חלופות תקציב לממשלה: חלופה ביטחונית וחלופה חברתית.

מאזן המדינה ליום 31.12.03
ניהול נכסי מדינה מוחשיים ורישומם
הגופים המבוקרים: משרד האוצר; משרד הביטחון; מינהל מקרקעי ישראל; משרד הבריאות; משרד המשפטים

א. ריכוז ממצאי הביקורת

2.
יתרת הנכסים שהציג החשכ"ל בדוח הכספי ל-31.12.03 הייתה כ-13 מיליארד ש"ח. על פי הערכות "ענבל חברה לביטוח בע"מ", בסוף שנת 2003 היה ערכו של הרכוש הממשלתי שביטחה כ-44 מיליארד ש"ח.

4.
דוחות בתי החולים אינם אחידים: מקצת בתי החולים הממשלתיים מציגים בדוחותיהם את המקרקעין כרכושם, מקצתם אינם מציגים נכסים אלה כלל. מן הראוי שהחשכ"ל יקבע בהקדם כללים ברורים לאיחוד הדוחות הכספיים של בתי החולים הממשלתיים עם הדוח הכספי של הממשלה, וידרוש מהם לדווח לו על כל נכסי המדינה הנמצאים ברשותם.

5.
מן הראוי שהחשכ"ל לא ימתין עד שיסתיים המעבר לעבודה במרכב"ה בכל משרדי הממשלה. עליו להנחות מיד את המשרדים לאתר את כל הנכסים שהם משתמשים בהם או מחזיקים בהם ולרשום אותם בספרי עזר שינוהלו באופן ממוחשב. ראוי שהחשכ"ל יקבע מועד לתחילת יישום ההוראות לחשבונאות ממשלתית על בסיס מצטבר ללא המתנה להפעלת המערכת בכל יחידה. 

 7.
אין חלוקת סמכויות ברורה בין רשות החברות הממשלתיות לחשכ"ל בעניין הסכמים הנעשים עם חברות ממשלתיות לקראת שינויים מבניים, הסכמים הכוללים הסדרים בנושא נכסים. המדינה הפריטה חברות ממשלתיות בלא שהיה לה מידע מלא על רכושן, ושוויו של רכוש זה לא הובא בחשבון בעת קביעת מחיר המכירה של החברות. מן הראוי שרשות החברות ואגף החשכ"ל ייזמו לאלתר סקר מלא לאיתור ומיפוי כל נכסי המדינה שבשימוש החברות הממשלתיות. על הרשות להסדיר את כל המחלוקות עם החברות הממשלתיות בעניין המקרקעין וכן לשקול לדרוש מהן דמי שימוש כלכליים בעבורם תוך עיגון דרישה זו בהסכמים עם החברות. 

8.
לחשכ"ל אין מידע על נכסי מדינה שרשויות סטטוטוריות משתמשות בהם, ואף לא נקבע מי ממונה על הנושא הזה. מן הראוי שמשרד האוצר והרשויות הסטטוטוריות ייזמו סקר למיפוי נכסי המדינה שהעמידה המדינה לרשויות. ראוי שגם את רישום הנכסים של הרשויות הקיימות תסדיר הממשלה בהקדם, לפני שיהפכו לחברות ממשלתיות (כגון רשות הדואר) או יופרטו. 

9.
האפוטרופוס הכללי מנהל נכסים רבים ולחשכ"ל אין מידע על הנכסים האלה וגם לא על זכויות המדינה במבנים שבנו מוסדות ציבור ומומנו בחלקם או במלואם מתמיכות כספיות שנתנו משרדי ממשלה.

10.
הוראות התכ"ם מחייבות לעשות ספירת מלאי בתום כל שנה, אולם רוב משרדי הממשלה אינם מדווחים לאגף החשכ"ל על ספירת מלאי, כנדרש בהוראות. 

ב. מצב תיקון הליקויים

משרד האוצר

כללי

הדו"ח על ניהול נכסי מדינה, שהוגש ביוני 2005, מתייחס לתהליכי עבודה, ניהול ודיווח חדשים, שנקבעו על ידי החשב הכללי, והוטמעו במהלך תשעת החודשים שחלפו מיום פרסום הדו"חות לשנת 2003. נהלים אלה משלימים את פערי הדיווח, להם ניתן גילוי במסגרת המאזן ליום 31 בדצמבר 2003.

בדו"ח שני שינויים בדיווח הממשלתי:

האחד - לראשונה מפורסם המידע הכספי של ממשלת ישראל כמכלול - נתונים מאזניים וחוץ מאזניים, לצד דו"ח ביצוע תקציב המדינה, תוך הדגשת הזיקה בין הנתונים, כל אימת שהדבר ניתן, על בסיס כללי הדיווח המומלצים על ידי קרן המטבע העולמית וארגון ה-OECD.

השני - קיצור לוחות הזמנים לפרסום הנתונים המאזניים בשלושה חודשים, מ-30 בספטמבר ל-30 ביוני, ובכך הגברת הרלבנטיות של הדו"ח, לגופים המבקרים ובראשם מבקר המדינה, ולמקבלי ההחלטות בממשלה.
גובשה מתכונת לבחינת שליטה במגזר הממשלתי, על בסיס כללי החשבונאות המקובלים במגזר זה. מטרתה לקבוע את היקף הדיווח הכספי של ממשלת ישראל, ויש לה השפעות על אופן הדיווח של הממשלה, גופי הסמך שלה וחלק מהתאגידים הסטטוטוריים. 

הדו"ח על ביצוע תקציב המדינה לשנת 2004, כולל בדיקה מדגמית של חריגות בביצוע התקציב, ושינויי שיוך תקציביים במהלך שנת הדו"ח. תוצאות הבדיקה מצביעות על פיקוח תקציבי קפדני, עד רמת תוכניות התקציב - הרמה המצרפית הנמוכה ביותר המאושרת על ידי הכנסת. ברם, ברמה הנמוכה ביותר, ברמת תקנות התקציב, נמצאו חריגות ושינויי שיוך רבים. עוד עלה מהבדיקה, כי הסיבה העיקרית לחריגות, מקורה בתקצוב, שאינו משקף נכונה את פרטי הפעילות של משרדי הממשלה, ברמה של תקנה. 

החשב הכללי יגבש תוכנית ליישום עקרונות חשבונאיים מקובלים בתקציב המדינה, ובכך לתת מענה לחלק ניכר מבעיות התקצוב, ולמנוע אפשרות של התפתחות נורמות דיווח לא רצויות.

בשנים האחרונות החלה להתבצע רפורמה בחשבונאות הממשלתית, שמטרתה למקבלי ההחלטות ולמשתמשי הדו"חות הכספיים, מידע אמין ומלא על מצבה הכספי של ממשלת ישראל. נדבך מרכזי של הרפורמה, היה הקמת ועדה בחשב הכללי, לכתיבת כללים חשבונאים למגזר הממשלתי. הוועדה מבססת את עבודתה בעיקר על התקינה הבינלאומית של IPAS -INTERNATIONAL PUBLIC SECTOR ACCOUNTING STANDARDS, שהרכבה וסמכויותיה אושרו בחודש יולי 2004, על ידי ועדת השרים לענייני ביקורת המדינה.
מאמצע שנת 2001, הוחל בהטמעת מערכת ERP רוחבית כוללת במשרדי הממשלה - מרכב"ה. בסוף שנת 2003 הושלמה ההטמעה במשרדי האוצר והמדע. בשנת 2004 הושלמה ההטמעה גם במשרד המשפטים, בהנהלת בתי המשפט ובנציבות המים. הדו"ח כולל את מצבם הכספי המלא של משרדי הממשלה העובדים במערכת מרכב"ה. עד סוף שנת 2006 צפוי רוב תקציב המדינה להיות מנוהל במערכת מרכב"ה, לרבות נכסיה והתחייבויותיה הכספיים של הממשלה, הנמצאים באחריות החשב הכללי.
על פי הוראת החשב הכללי, הדו"חות הכספיים של כל אחד ממשרדי הממשלה, שמערכת מרכב"ה הוטמעה בו, יהיו חייבים בביקורת חיצונית של רואה חשבון, לפי הסטנדרטים החלים על חברות ציבוריות בישראל. השלמת המהלך בכל משרדי הממשלה, תביא לשיפור נוסף באיכות הדיווח הכספי של הממשלה.

2. 
השוואת הנתונים המאזניים לנתוני רווח והפסד והתקציב, היא הצגת התנועה בהשקעות המדינה בתאגידים המוחזקים על ידה, בשיתוף ענבל - חברה לביטוח בע"מ. השוואה מלאה בין הנתונים, צפויה לשפר את איכות המידע שבידי הממשלה, בהתייחס להכנסותיה מתאגידים אלה, לרבות חלקה ברווחים ודיבידנדים, רווחי הון ממכירה והפרטה, וכיוצ"ב. כן ניתן ביטוי להשקעות המדינה בהון מניות, בהלוואות או בכל הסדר כלכלי אחר, שבמהותו מהווה השקעה, בהתאם לכללי חשבונאות מקובלים.
4. 
עד למועד פרסום הדו"ח, בוצעה בדיקה ראשונה – "פילוט", בבתי החולים הממשלתיים ובתאגידי בריאות. 

 5. 
הודות לצעדים שננקטו, חל שינוי באיכות הדיווח בשנת 2004: התאפשר להציג מידע השוואתי לנתוני הדו"ח, שהוא בבחינת אבן יסוד שעליה מושתתת החשבונאות הצוברת, והוא שמבטיח שהכללים שמיושמים, יהיו מהימנים.


במהלך שנת 2005, הושם דגש מיוחד לפערי הדיווח שעדיין קיימים, וביניהם: גביית חובות והפרשה לחובות מסופקים, הערכת המלאי השוטף והבלתי שוטף, רישום וניהול מצבת כלי הרכב הממשלתי, וטיוב בסיס הנתונים ממנו מופק המידע האקטוארי. במסגרת התוכנית הרב שנתית של החשב הכללי, נקבע כי דו"חות שנת 2006, ייערכו במתכונת מלאה.

בוצע מיפוי מקיף של יתרות המזומנים והפיקדונות, המנוהלים עבור הממשלה בבנק ישראל ובבנקים המסחריים, תוך אבחנה בין מזומנים חופשיים לבין מזומנים מוגבלים בשימוש/משועבדים/מיועדים.

בדו"ח זה בוצע מיפוי כולל של התחייבויות הממשלה, שתוצאותיו הן מתן גילוי נאות למכלול יתרות הזכות של הממשלה, כמקובל בחברות עסקיות, בשים לב למגבלות ביטחון.
7. 
הוחל בטיפול יסודי בנושא גביית החובות לממשלה; ועדה שמינה החשב הכללי, סיימה את פעולתה והגישה המלצותיה.
8. 
הדו"ח כולל - ברמת הגילוי הניתן לנתונים החוץ מאזניים של הממשלה, את מכלול ההתקשרויות המחייבות של ממשלת ישראל, לפרויקטים שעלותם מעל מאה מיליון ש"ח. מידע זה מחבר בין הדו"ח החשבונאי לבין הדו"ח התקציבי, ומבהיר את תקציב ההרשאה להתחייב ומערכת שריון התקציב, לפיה פועלים משרדי הממשלה.
9. 
הוחל בשיתוף עם רשות החברות הממשלתיות, בבדיקת זכויות המדינה, במבנים שבנו חברות הממשלתיות, ומומנו מתמיכות שנתנו משרדי ממשלה, ובבדיקה במשרד המשפטים, לגבי האפוטרופוס הכללי.
10. 
היחידה לפיקוח משקי בחשכ"ל בדקה את שיטות ניהול המלאי במחסני הממשלה. נמצא כי מעל 70% מהמלאי המדווח שבמחסני הממשלה, מנוהל לפי שיטות חשבונאיות מקובלות.
פרויקט המרכב"ה ותקצובו 

דו"ח 55ב

הגוף המבוקר:  משרד האוצר

א. ריכוז ממצאי הביקורת

1.
במסמך שהכין אגף החשכ"ל בשנת 2000 אשר במסגרתו סקר את המערכות המינהליות הקיימות במשרדי הממשלה, לא פורטו, כנדרש בנוהל מפת"ח, עניינים אלה: הבעיות הפונקציונליות הקיימות במערכות המידע במשרדים, בעיות במישקים עם מערכות אחרות, שמשפיעות על השגת יעדי המשרדים, מצבן הטכנולוגי של המערכות. 

6. 
העסקת עובדים בפרויקט וקביעת שכרם נעשו באופן לא תקין: לא פורסמה טבלת תעריפי הגג ליועצי תוכנת SAP (התוכנה שרכש אגף החשכ"ל מהחברה שזכתה במכרז העיקרי). לא נקבעו הגדרות ליועצי התוכנה, לא נמצאו מסמכים בענין התאמת העובדים, לא נמצאו נימוקים להעלאת התעריף בועדת חריגים, לא נקבעו כללים לסמכות לאשר העלאה. גם כאן היתה ריכוזיות יתר של סגן החשכ"ל שאישר העסקת עובדים חיצוניים ואישר העלאת תעריפי השכר.

8. 
מן הראוי שפרויקט המרכב"ה יתוקצב בתכנית תקציב מיוחדת, בנפרד מפרויקט "ממשל זמין" ומכל פרויקט אחר. הפרויקט מבוסס על חבילת תוכנה שנרכשה לצורכו, הוא מתנהל במתקן שמשרד האוצר שכר במיוחד בעבורו, מועסקים בו כ-100 עובדים שאינם עובדי מדינה, מונה לו מרכז והפעילות שבמסגרתו מתמקדת בתוך המשרדים. פעילות "ממשל זמין", לעומת זאת, מתמקדת בקשר שבין הממשלה לאזרחים. 

9. 
נוכח היקפו הגדול של הפרויקט ומורכבותו, היה ראוי להקים כבר בתחילת הפעלת הפרויקט גוף בקרה בלתי תלוי, שיפקח על התנהלותו. 

12. 
מינהלן הפרויקט, שבודק את פרטי החשבוניות שמגישות חברות היועצים וחברות כוח אדם, הוא עובד אחת מחברות כוח האדם המספקות כוח אדם לפרויקט. לא זו בלבד שניתנה סמכות לבדיקה ראשונית של תשלומים בהיקף גדול מאוד למי שאינו עובד מדינה, אלא שהעובד שרוי במקרים מסוימים במצב של ניגוד עניינים.

14. 
הבקרה הכספית והתקציבית בפרויקט לקויה מאוד. על משרד האוצר לתקן את סדרי הבקרה על ביצוע פרויקט המרכב"ה, ובכלל זה למנוע מצב של ניגוד עניינים, להקפיד על זקיפת הוצאות לתקנות התקציב המתאימות ולבדוק כראוי את החשבוניות שמגישים נותני שירותים חיצוניים לפני אישורן לתשלום.

ב. מצב תיקון הליקויים

משרד האוצר

1. 
גובשה תכנית עבודה מפורטת לפרויקט מרכב"ה לשנים  2010 – 2006, הכוללת: משאבים, לוחות זמנים ועלויות, ברמת המשימה הבודדת. התכנית תובא לאישור ועדת ההיגוי העליונה בהקדם.

6. 
מתבצעת בדיקה קפדנית של התאמת הכישורים ותעודות ההשכלה, לרמת השכר ודרישות התפקיד. כן נשמר תיעוד קבלת עובדים חדשים. היועצים בפרויקט מועסקים בכפוף להוראות התכ"מ והנחיות אגף השכר והסכמי עבודה.
8. 
הטיפול בהתקשרויות ורכש מרכב"ה וממשל זמין, הועבר לוועדה ייעודית, בראשותו של מנהל הרכש הממשלתי. בנוסף, מרכב"ה ומימשל זמין הופרדו בתקצוב ובביצוע התקציב, באמצעות תקנות תקציביות ייעודיות ונפרדות.

9. 
במקביל לוועדת ההיגוי העליונה, מינה החשב הכללי מינהלת שינוי ארגוני בראשות המשנה למנכ"ל האוצר, וועדות  היגוי מקצועיות נוספות, לבקרה בתחומים השונים בפעילות הפרויקט: ועדת היגוי מקצועית לוגיסטית, ועדת היגוי מקצועית לקביעת סדרי כניסת המשרדים לפרויקט, ועדת היגוי מקצועית למשאבי אנוש, ועדת היגוי מקצועית לבקרה על פעילות הפרויקט, ועדת היגוי מקצועית להדרכה, ועדת היגוי מקצועית פיננסית, ועדת היגוי מקצועית לניהול נדל"ן, וועדות משרדיות להשקת מערכת מרכב"ה, בהשתתפות נציג הפרויקט, נציג המשרד המשתמש  וחשב המשרד.


מינויים אלה הביאו להפרדה בין קבלת ההחלטות והבקרה, לבין מינהלת הפרויקט המיישמת.

12. 
ליחידה הלוגיסטית בפרויקט נוספו עובדים מקצועיים, יושמו נהלים מעודכנים, פוצל הטיפול בנושאי כוח אדם, בקרה תקציבית, רכש והתקשרויות, ופותח מנגנון פיקוח על נוכחות עובדים. חשבוניות לתשלום של יועצים, מועברות לבדיקת החשבות ולתשלום, בצירוף מלא של המשימות, ובאישור מנהל הפרויקט.

14. 
במקביל לוועדת ההיגוי העליונה, נשכרו שירותי משרד רואה חשבון לביצוע ביקורת מקיפה, בנושאים: ניהול סיכונים, בקרה כספית ותקציבית, והעסקת יועצים. 

המשרד לאיכות הסביבה
מינויים פוליטיים ומינויים בלתי תקינים
דו"ח מיוחד - אלול התשס"ד-אוגוסט 2004
הגוף המבוקר: המשרד לאיכות הסביבה

א. ריכוז ממצאי הביקורת

1.
חברי מרכז מפלגתו של השר, הליכוד, וקרובי משפחה של חברי המרכז, מונו למגוון של משרות ותפקידים שאיושם אינו טעון מכרז: חלקם מונו למשרות הפטורות מחובת מכרז בשל היותן משרות זוטרות; חלקם מונו כממלאי מקום למשרות החייבות במכרז, לפרק הזמן שעד לסיום הליכי המכרז; וחלקם מילאו תפקידים במשרד באמצעות חברות כוח אדם. מסגרות העסקה שאינן חייבות במכרז נוצלו אפוא לרעה לביצוע מינויים פוליטיים.

2.
מקורבים פוליטיים של השר, זכו במכרזים של המשרד לרכישת שירותים, תוך הפלייתם לטובה בשל שיוכם הפוליטי והפרת הכללים החלים על מכרזים ממשלתיים. שניים מנותני השירותים שהמשרד התקשר אתם בשל זיקתם הפוליטית לשר קיבלו תשלום בלי שסיפקו תמורה.

ב. מצב תיקון הליקויים

המשרד לאיכות הסביבה
1.
מאחר שהנושא מצוי בחקירת משטרה, לא התקיים במשרד דיון בכלל ממצאי דו"ח הביקורת. 


לאור הממצאים שהועלו בדו"ח, קבע  המשרד הנחיות חדשות לגבי קבלת עובדים, ניתנו הנחיות מטעם היועץ המשפטי לממשלה לשרים, בדבר פניות המתקבלות מחברי מרכז, וכן שונה  הטיפול  במשרות שאינן מחייבות מכרז ומינוי ממלא מקום, באופן שנבחנות מספר הצעות, או שנבחנים מספר מועמדים.

2.
הוועדה לרכישת שירותי ייעוץ (הוועדה הקבלנית) במשרד, החמירה את הליכי בדיקת ההצעות. בוועדת משנה לבדיקת ההצעות, משתתף חבר הוועדה הקבלנית.

משרד הביטחון
אזרוח משימות במערכת הביטחון

החלטת ממשלה  בק/73 – 1.9.2004 

בהמשך להחלטות מספר 2570(תמ/78) ומספר 2571(תמ/79) מיום -:30.11.2000
א.
להקים בתוך חודש צוות היגוי משותף למשרד הביטחון ומשרד האוצר (אגף התקציבים) במטרה לבחון את נושא אזרוח והפרטת פעילויות במערכת הביטחון.

הצוות יגדיר את תחומי פעילותו, הפעילויות המיועדות לאזרוח, לרבות לוח זמנים לביצוע.

הצוות יעביר, תוך 3 חודשים, דיווח מפורט לאגף לביקורת המדינה במשרד ראש הממשלה.
ב.
ועדת השרים רושמת לפניה את הודעת משרד הביטחון וצה"ל, על הקמת ועדה קבועה ומשותפת למשרד הביטחון ולצה"ל, לבחינת ביצוע פרוייקטים בשיתוף המגזר האזרחי, אשר תיתן מענה לנושאים הבאים:

א) מיפוי נושאים הראויים לבחינה לאזרוח בצה"ל, על-בסיס תכנית העבודה.

ב) קביעת סדרי עדיפות לבחינה פרטנית וליישום.

ג) קיום בקרה על תהליכי הבחינה הפרטניים והיישום בנושאים שאושרו 
לאזרוח.

דיווח יימסר לאגף לביקורת המדינה תוך 6 חודשים.
ג.
מידע והעברתו

ועדת השרים רושמת לפניה את הודעת מערכת הביטחון, כי בעקבות דו"חות מבקר המדינה, נקבע באוגוסט 2004, תהליך העברת מידע בין צה"ל וגופי משרד הביטחון. הביצוע מיידי.

ביצוע ההחלטה

משרד הביטחון
א. נקבעה משימה יחודית של חיל האוויר, כ"פילוט" לאזרוח משימה בה מועסקים חיילים בשירות חובה. משרד האוצר יגבש עמדתו בנושא זה רק לאחר קבלת החלטות הוועדה הבוחנת את קיצור השירות.

בבדיקה העברת המכללות הצבאיות לירושלים, כולל אזרוח משימות.

בבחינה מתן סיוע לאזרוח מטבחי חיל הים, אזרוח שבוצע בעבר, ללא קבלת סיוע ממשרד האוצר.

בבדיקה אזרוח ימ"חים (יחידות מחסני חירום), וקבלת דיווח ממשרד האוצר, על הסיוע שניתן בגין אזרוח ימ"ח אחד, שנעשה כ"פילוט". משרד האוצר נכון לשקול סיוע בגין חיילי החובה, אם יוחלט להרחיב הפרויקט לימ"חים נוספים.
ב.
דיוני הוועדה יתקיימו מעתה פעמיים בשנה, לאחר אישור תכנית העבודה של צה"ל לשנת 2006, ולקראת סבב דיוני תכנית העבודה לשנת 2007.
ג.
בתום שנת 2006 יופקו לקחים באשר לפעילות הוועדות ותוצאותיהן, ובהתאם לכך יקבע אופן הפעילות לשנת 2007.
הספקת שירותי רפואה לחיילים על-ידי צה"ל ומשרד הביטחון

החלטת ממשלה בק/77 – 1.9.2004 

1. 
צה"ל ישלים את עבודת המטה בה החל לפני שלוש שנים, הבודקת ענין אזרוח מרפאות צבאיות, המספקות שירותים רפואיים, לאנשי קבע ולחיילי צה"ל המשרתים בעורף.

במסגרת עבודת המטה, יילקחו בחשבון הערות מבקר המדינה המתייחסות לצורך בנתונים מלאים ועדכניים, החיוניים לקבלת החלטות לטווח הארוך, ובניתוח כלכלי ריאלי של כלל העלויות הכרוכות בהפעלת מערך המרפאות הצבאיות.
דיווח לאגף לביקורת המדינה יימסר עד סוף מארס .2005
2.
משרד הביטחון ימשיך בתהליך הגדרת התקציב הדרוש לרכש שירותי בריאות ממערכת הבריאות האזרחית, לאור הצרכים הקיימים והחזויים, הוצאות ישירות ועקיפות. בהגדרות אלו ייעשה שימוש, ככל האפשר, בהכנת תקציב .2005
3.
בהמשך להחלטה 372(תמ4/) מיום 30.9.1999, בה הוטל על משרד הביטחון וצה"ל, להיערך לביצוע רכש תרופות וציוד רפואי, עבור מערכת הביטחון באמצעות משרד הבריאות, או באמצעות אחת מארבע קופות-החולים, לרשום את הודעת משרד הביטחון, לפיה הוקם צוות שיפורים משותף למנה"ר, למרכז ציוד רפואי ולמקרפ"ר, שמטרתו לבחון ייעול ושיפור תהליכי רכש ציוד רפואי עבור צה"ל. במסגרת עבודת הצוות, יבחנו גם חלופות של שיווק ישיר והנפקה באמצעות המערכות האזרחיות (קופות החולים ובתי-החולים.
דיווח יימסר לאגף לביקורת המדינה בתוך 6 חודשים.
4.
לאור קביעת מבקר המדינה, כי "משרד הביטחון מפר בצורה שיטתית את התחייבויותיו לספקים בנושא מועדי תשלום, תוך הפרה של ההוראות שקבע", המשרד יודיע לאגף לביקורת המדינה, לאחר שייוועץ בחשב הכללי במשרד האוצר, בתוך שלושה חודשים, על הצעדים שנקבעו על-ידו לביטול תופעה זו.
5.
ועדת השרים רושמת לפניה את הודעת משרד הביטחון, על הכוונה לשכור שירותים של חברה חיצונית (מיקור חוץ), לבדיקת חשבוניות שירותי רפואה במערכת הביטחון, מהלך שיאפשר קיצור משמעותי של זמן התשלום, וכי תהליך זה יושלם עד סוף שנת .2005
6.
לרשום את הודעת צה"ל ומשרד הבריאות, כי מתנהל ביניהם מו"מ, שאחד מסעיפיו - הפרדת התחשבנות בגין הרכש של שירותי הרפואה והתרופות של צה"ל ממשרד הבריאות, מהתחשבנות עבור שירות החיילים בבתי-החולים הממשלתיים. המו"מ יכלול את העלויות הנובעות מהפרדה זו.
דיווח יימסר לאגף לביקורת המדינה עד חודש מארס 2005.

ביצוע ההחלטה

משרד הביטחון
2.3. יישום פרוייקט - ENTERPRISE RESOURCE PLANNING - ERP והמעבר למתכונת שונה להספקת השירותים ואופן תיקצובם, יקבל ביטוי במערכת שבפיתוח. יישום המערכת טרם הושלם; מוערך כי יישומה המלא יושלם בחודש יולי 2006.


טרם נחתם הסכם עם משרד הבריאות, אולם עקרונותיו סוכמו. ההסכם צפוי להיחתם במהלך הרבעון השני של 2006.


במהלך שנת 2005, התקיימה בדיקת היתכנות רכש תרופות לצה"ל, באמצעות קופות חולים ומשרד הבריאות. מפקדת קצין רפואה ראשי הכינה מסמך תכולה והיקף עבודות (SOW), ובו פירוט התרופות וכמויותיהן, ואת מתאר האספקה לצה"ל.


מנה"ר פנה בבקשה לקבלת מידע (RFI), לכל קופות החולים ולשראל – חברת האספקה של משרד הבריאות. המידע התקבל במארס 2005.

כל קופות החולים, וכן חברת שראל, הודיעו שאין ביכולתם להיענות לנדרש ב-SOW, בגלל הסיבות הבאות: הכמויות הנדרשות על ידי הצבא הינן קטנות יחסית לכמויות המוזמנות על ידי קופות החולים, - מצב הגורם להוצאות ניהול גבוהות, ומגבלות לוגיסטיות עקב צרכים מיוחדים של הצבא. לפיכך, לדעת המשרד, אין ישימות לרכש תרופות עבור צה"ל, באמצעות קופות החולים ומשרד הבריאות.
5.
הושלמה בנייתו של ממשק, בין מערכות המידע במפקדת קצין רפואה ראשי, לבין משרד הביטחון, בשילוב חברה חיצונית, הבודקת את חשבוניות שירותי הרפואה מבתי חולים וממוסדות רפואה אחרים.

הבעיות שגרמו לעיכוב בהשלמת הפיתוח נפתרו. המערכת נמצאת בשלבי הרצה, ואמורה לפעול באופן מלא במהלך הרבעון הראשון של שנת 2006.
צבא הגנה לישראל

3.
כיום מבוצע שיווק תרופות ישיר לבתי מרקחת צבאיים, עבור כ-200 פריטים, מ-3 חברות. בעתיד מתוכננת הרחבת השירות בעוד שני ספקים. 


ניבחנה הקלת עומסים בקליטת החשבוניות, על ידי התקנת עמדות SAP בבתי מרקחת. 


הבחינה הכלכלית בנושא שיווק תרופות ישיר, צפויה להסתיים עד סוף הרבעון הראשון של שנת 2006.
היערכות מערך הכבאות וההצלה למצבי חירום

הגופים המבוקרים: משרד הביטחון; צבא ההגנה לישראל; משרד הפנים - נציבות כבאות והצלה; משרד התעשייה, המסחר והתעסוקה

א. ריכוז ממצאי הביקורת

1.
ועדת השיתוף פעולה (פיקוד העורף ונציבות כבאות והצלה) קבעה לוחות זמנים לא מציאותיים, שלא התחשבו בעיכובים צפויים הנובעים ממעורבותם של גורמים נוספים, שהיה בהם כדי להשפיע על יישום החלטותיה; ושלא התחשבו בזמן הנדרש ליישום קביעתה, שהתהליכים הקשורים בהקמתו של המערך האחוד מחייבים בחינה וליווי משפטי של המלצותיה עד להטמעתן בפקע"ר ובשירותי הכבאות.  

8.
פקע"ר נמצא בשלבים ראשוניים בלבד של הכשרת חיילי יחידות התגבור למקצוע כבאי עורף. זאת, משום שבאפריל 2003, מתוך 1,243 כבאי יחידות התגבור, 173 (כ-14%) בלבד הוכשרו על פי המתכונת החדשה. אף שקורסי ההכשרה אמורים להימשך חמישה ימים, בחלק ממחזורי ההכשרה נמשך הקורס יומיים בלבד. 

ב. מצב תיקון הליקויים

צבא ההגנה לישראל
1.
לשיפור יחסי הגומלין בין פקע"ר לבין שירותי הכבאות, מתקיים שיתוף פעולה קבוע ושוטף, בין פיקוד העורף לבין נציבות הכבאות, בתחומים הבאים: 


א. "בנין הכוח" - בא לידי ביטוי בנושא תורת לחימה, הכשרות, אימונים ותרגילים משותפים. מערך הכבאות שותף באופן מלא, לעיצוב גרף האימונים והתרגילים המשולב, לשנת העבודה 2006.
ב. "תפיסת ההפעלה" - נציבות הכבאות שותפה מלאה בגיבוש תפיסת ההפעלה המשולבת לעורף.
ג. "מתקן אימונים" - נציבות הכבאות שותפה מלאה בעבודת המטה, להקמת מתקן אימונים לאומי, במחנה במרכז הארץ, אשר במסגרתו יוקמו מתקן יעודי למערך הכבאות, ומתקני אימונים ייעודיים נוספים, לפעילות משולבת של כל גופי ההצלה בעורף: מגן דוד אדום, משטרת ישראל, משרדי ממשלה ורשויות שונות.
מפקד פיקוד העורף נפגש עם נציב הכבאות וההצלה ומפקדי תחנות כיבוי, והציג את תפיסת ההפעלה המשולבת לעורף, הכיוונים והמגמות לעיצוב העורף, מנקודת מבט לאומית, ואת העקרונות לשיתוף פעולה בין פקע"ר לבין נציבות הכבאות.

8. 
בשנת העבודה 2005, הוכשרו בשני קורסים 53 כבאים.

הקרן לקליטת חיילים משוחררים והיחידה להכוונת חיילים משוחררים 

הגוף המבוקר: משרד הביטחון

א.
ריכוז ממצאי הביקורת

1.
מאז הקמת הקרן, משך כעשר שנים, פעלה הנהלת הקרן על פי תקנון שלא אושר כדין ולא פורסם ברשומות כנדרש בחוק קליטת חיילים משוחררים, התשנ"ד-1994. מעבר לכך, במספר תחומים פעלה הנהלת הקרן שלא על פי התקנון, והתקנון לא עודכן בהתאם לנסיבות ולשינויים שחלו בחוק ובפעילות הקרן. תקנון חדש, שבהכנתו החלה הנהלת הקרן כבר בתחילת שנת 2004, טרם קיבל את כל האישורים הדרושים. 

2.
מאז שחוקק החוק לא קבעה הנהלת הקרן, וממילא גם לא פרסמה ברשומות, כללים ומבחנים חדשים, כנדרש בחוק, לחלוקת כספי הקרן לסיוע נוסף. בפועל פעלה הנהלת הקרן לפי כללים שהיו נהוגים לפני חקיקת החוק, אשר מתייחסים רק לחיילים משוחררים הלומדים במכינות קדם-אקדמיות. גם כללים אלה מעולם לא פורסמו ברשומות, דבר שאינו מתיישב עם הוראות החוק. 

3.
משרד הביטחון והנהלת הקרן אינם עומדים על כך, שהבנקים יקיימו את כל הנדרש מהם בכל הנוגע לסדרי הבדיקה, הפיקוח והבקרה על מימוש כספי הפיקדון.

5.
היחידה לא קבעה אמות מידה לבחינת התועלת בנסיעת נציגי הלשכות המחוזיות של היחידה לקבלת קהל בערי הפריפריה, ולא התאימה את תדירותן לכמות החיילים המשוחררים שהתייצבו לקבלת שירותי היחידה. כתוצאה מכך, חלק מהלשכות ממשיכות לפעול על פי דפוסים שנקבעו לפני שנים רבות, ושולחות נציגים מטעמן לצורך קבלת קהל לערים שבהן שיעורי ההתייצבות של החיילים המשוחררים נמוכים, ואף לערים שבהן מטפלים בחיילים המשוחררים נציגים של הרשות המקומית. 

6.
בהיעדר הנחיות בנוגע לאופן הרישום, הדיווח וההצגה של מספר החיילים המשוחררים המתייצבים בלשכות, קיימים על כך ביחידה נתונים שונים, שאינם אמינים.

7.
בחינת המדדים המשמשים לתשלום שכר עידוד ביחידה, מצביעה על ספק אם יש בשיטת שכר העידוד כדי לשפר את השירות המוענק לחיילים משוחררים פונים אליה. 

ב. 
מצב תיקון הליקויים

משרד הביטחון

1. 
התקנון החדש של הקרן הועבר למשרד המשפטים, לאישור. משרד המשפטים טרם אישר את נוסחו.

2. 
במהלך חודש ינואר 2006, היחידה אמורה לאשר כללים ומבחנים חדשים, לחלוקת כספי הקרן, שנערכו על ידי גורם חיצוני. לאחר אישורם, יאומצו מסקנות הבחינה והמלצותיה, על ידי הקרן.

3.
נחתם חוזה חדש עם הבנקים, בו נכללו מנגנוני בקרה חדשים, לרבות חיוב הבנקים לעריכת ביקורות מטעמם. 


במסגרת תכנית העבודה השנתית של מבקר הקרן, יבדק אופן יישום החוזה החדש.

היחידה עומדת להתקשר עם חברה חיצונית, אשר תבצע ביקורת בנושא מימוש הפיקדון לצרכי הקמת עסק. הבדיקה תסתיים עד יולי 2006.

5. 
במסגרת התכנית האסטרטגית של הקרן, תיפתחנה עד סוף שנת 2006, עוד כ-50 לשכות אזוריות. למועד דיווח זה נפתחו כ-20 לשכות. 

עבודת הלשכות העירוניות, נבדקת באופן שוטף, לצורך הפקת לקחים והסקת מסקנות.
6. 
בחודש מארס 2006, יוחל בבדיקה יסודית של הדיווחים מהלשכות, על רקע השינויים שנעשו בעבודת הלשכות, ויוחל בעדכון הוראות היחידה. הבדיקה אמורה להסתיים עד אוקטובר 2006.

על בסיס תוצאות הבדיקה, תפורסמנה הוראות מעודכנות.

7. 
הוחלה בבדיקה של שיטת שכר העידוד ביחידה, באמצעות חברה חיצונית. הבדיקה אמורה להסתיים עד אפריל 2006.
תהליך קביעת מסגרת לתקציב הביטחון

הגופים המבוקרים: משרד האוצר; משרד ראש הממשלה; משרד הביטחון

א.
ריכוז ממצאי הביקורת

1.
על אף מורכבות תהליך הכנת תקציב הביטחון, הוא אינו מוסדר במשרד האוצר באמצעות מסגרת נהלים ברורה ושיטתית. משרד האוצר אינו מקיים הליך סדור של תיעוד שלבי העבודה בתהליך הכנת תקציב הביטחון, לרבות ניירות עבודה, סיכומי דיונים והנחיות לביצוע; תיעוד הנדרש לא רק לשם ניהול תהליך בהיר וסדור, אלא גם לשם קיום בקרה עליו, לימוד והפקת לקחים. עוד עלה, כי תהליך קביעת המסגרת לתקציב הביטחון מתקיים ללא התיאום ושיתוף הפעולה הדרושים בין משרד האוצר לבין משרד הביטחון.  

5. 
במסגרת תקציב הביטחון רשאית מערכת הביטחון להוציא סכומי כסף בסעיפי הוצאה מותנית בהכנסה. בביקורת נמצא, כי בתהליך קביעת ההצעה לגובה תקציב הביטחון שמקיים משרד האוצר, לא נלקחות בחשבון ההכנסות שמשרד הביטחון צפוי לקבל בשנת התקציב הנדונה. 

6. 
לקראת תהליך קביעת מסגרת ההרשאה להתחייב של מערכת הביטחון על ידי משרד האוצר לא נעשה הליך של בחינת ההיקף הצפוי של ההתקשרויות הרב-שנתיות, כפועל יוצא של תכניות עבודתה, ופריסתן על פני שנים, אל מול מקורות התקציב החזויים שיועמדו לרשותה בשנים הבאות. בתום שנת תקציב, משרד האוצר לא קיים בחינה של אופן ניצול ההרשאה להתחייב בתקציב הביטחון בשנה שהסתיימה, תוך ניתוח הפערים שבין התקרה שאושרה לבין ניצולה, במטרה להפיק לקחים לקראת קביעת ההרשאה להתחייב בשנה הבאה. 

ב. 
מצב תיקון הליקויים

משרד האוצר

1.
לאגף התקציבים במשרד האוצר, נהלים מוסדרים ומובנים להכנת דפי המעבר ("הטייס האוטומטי") והתקציב, המופצים מידי שנה על ידי הממונה על התקציבים, במסגרת הנחיות צוות מאקרו באגף התקציבים. 


הנחיות צוות מאקרו מפרטות, בין השאר, את אופן הכנת דפי המעבר, והמסגרת הנורמטיבית להכללת נושאים נוספים בהם.


הכנת התקציב היא תהליך סדור, המתחיל בצוותי אגף התקציבים ובהנהלת אגף התקציבים, ממשיך בדיונים עם הנהלת משרד האוצר ושר האוצר, ועובר את אישור ראש הממשלה, בהתאם ללשונו של חוק יסודות התקציב ורוחו, ובהכנת ספרי התקציב, על מנת להניחם על שולחן הכנסת במועד.


המשרד מקיים דיונים תקציביים עם משרד הביטחון, בטרם הנחת הצעת התקציב בממשלה. משרד האוצר מידע את משרד הביטחון לגבי הרכיבים הנכללים בדפי המעבר ומתיעץ איתו לגביהם.


הכנת דפי המעבר היא בסמכות משרד האוצר. מכיוון שדפי המעבר מכילים אך ורק תוספות והפחתות שהתקבלו בהחלטות הממשלה, הוצאות המחויבות על פי חקיקה, והסכמים חתומים, הם אינם נתונים למשא ומתן מול משרד הביטחון.


אין למשרדי הביטחון והאוצר מחלוקות על רכיבים בדפי המעבר, הנובעים מהסכמים חתומים בין המשרדים. לפיכך הבעייתיות הקיימת בקביעת תקציב הביטחון, אינה נובעת מבעיית תיאום, אלא ממחלוקות על היקף התקציב הנדרש. מדובר במחלוקת מהותית על היקף התקציב שיוקצה למשרד הביטחון, במסגרת סדרי העדיפויות של הממשלה, ולא במחלוקת על תיאומים טכניים בהכנת ה"טייס האוטומטי".


מחלוקות אלו מוכרעות במידת הצורך בסדרת דיונים בראשות ראש הממשלה, שם נבחנות דרישות משרד הביטחון, אל מול משמעויות של אישור תקציב מערכת הביטחון.


משרד הביטחון מקבל את מלוא האפשרות להציג את המשמעויות בראייתו את הפחתות התקציב המוצעות.


דפי המעבר משקפים את הקביעות לגבי תקציב הביטחון, במסגרת הקריטריונים האמורים להכללת נושאים בדפי המעבר. החישובים של הנושאים השונים בדפי המעבר של משרד הביטחון, הם טכניים במהותם, ונובעים מהסיכומים בין המשרדים.


הרכיבים בדפי המעבר ואופן חישובם, מוצגים למשרד הביטחון בטרם הצגתם לממשלה. משרד הביטחון יכול להעיר עליהם, ועושה זאת. 


לאור הביקורת סוכם כי משרד האוצר יציג את ה"טייס האוטומטי" של תקציב הביטחון במועד המוקדם ביותר האפשרי, לאחר סיום הכנתו ואישורו הסופי על ידי הגורמים המוסמכים לכך, כאשר המועד המוערך הינו בדרך כלל במהלך חודש יוני.


דרישת משרד הביטחון היא כי, בניגוד למשרדים אחרים, הפחתות בתקציבו בהתאם להחלטות ממשלה קיימות, לא תיכללנה במסגרת ה"טייס האוטומטי", ואילו תוספות חד פעמיות, אשר ניתנו במסגרת החלטות ממשלה על סדרי עדיפויות, כן יכללו.


המשרד מדגיש כי הנושאים בהם נדרש לחשב את העלויות של ביצוע חוקים או החלטות על סמך הערכות בנוגע למשתנים כמותיים שונים, מועדי תחולה, ועוד, מוסדרים על ידי סיכומים בין המשרדים, המנחים כיצד יש לחשבם, ולכן אין בהם בעיית תיאום. לאחר סגירת דפי המעבר באגף התקציבים, מוצגים עקרונותיהם לשר האוצר ולראש הממשלה, ולאחר מכן מוצגים לממשלה.

משרד הביטחון

1.
המשרד הביטחון צופה, כי על בסיס הדיונים המתקיימים עם משרד האוצר, ניתן יהיה להציג המלצות ראשוניות לתיקון הליקויים אותם העלתה הביקורת, לקראת סוף הרבעון הראשון של שנת 2006, כך שהמשרד יוכל ליישמם בעת הדיונים שיתקיימו עם משרד האוצר, על הכנת תקציב שנת 2007.
משרד האוצר

5.6. משרד האוצר רואה חשיבות בבקרה על ההוצאה המותנית בהכנסה וההרשאה להתחייב. 


לקראת תקציב שנת 2006, בחנו משרד האוצר ומשרד הביטחון, את אופן התקצוב ורישום הביצוע של הרשאה להתחייב בתקציב הביטחון, במטרה להגביר את השקיפות, ולבחון כיצד לשפר את השימוש בהרשאה להתחייב, ככלי לבקרה על ההתחייבויות הרב-שנתיות של מערכת הביטחון.

ההוצאה לאור של משרד הביטחון

דו"ח 56א

הגופים המבוקרים: משרד הביטחון - ההוצאה לאור; צבא ההגנה לישראל

א.
ריכוז ממצאי הביקורת

7.
מן הראוי שהמשרד יבצע בתוך פרק זמן מוגדר בדיקה יסודית של הייעוד, התפקידים, המבנה ותהליכי העבודה של ההוצאה לאור תוך הגדרת הצרכים והחלופות למימושם וזאת תוך  התייחסות לשלושה היבטים:


א.
מידת הצורך בקיומה של הוצאה לאור של ספרים על ידי המשרד אל מול ייעוד המשרד ומטרות הליבה שלו. 


ב.
השינויים שחלו מאז קבלת ההחלטה על הקמתה של ההוצאה לאור הן באופן פעילותה של ההוצאה לאור והן במציאות שבה היא פועלת.

3. ההשלכות שיש לפן הכלכלי של פעילות ההוצאה לאור ויעילותה אל מול  חלופות אחרות הקיימות בשוק בענפים הרלוונטיים. 

ב. 
מצב תיקון הליקויים

משרד הביטחון

7.
מנכ"ל משרד הביטחון מינה ועדה, לבחינה יסודית של ההוצאה לאור, לרבות התייחסות להיבטים כלכליים, נכסיים, ארגוניים וכוח אדם.
יישום המלצות הביקורת לתיקון הליקויים, יבוצע על בסיס המלצות הוועדה.
הוועדה אמורה להשלים עבודתה, עד ליום 1 ביוני 2006.

השאלת טובין לגופים אזרחיים

הגופים המבוקרים: משרד הביטחון; צבא ההגנה לישראל

א.
ריכוז ממצאי הביקורת

1.
בדיקת תיקי השאלות א' (טובין המושאלים לשימושם של הגופים השואלים על פי צורכיהם) העלתה, כי כבעבר ובניגוד להוראות המשרד, אגף הכספים (אכ"ס) עדיין לא עורך מעקב אחר גופים שואלים כדי לבדוק את מידת עמידתם בתנאי ההשאלה; ב-31% מהתיקים שנבדקו לא נמצאו ביטחונות תקפים, או לא נמצאו ביטחונות כלל; אכ"ס לא הקפיד לבדוק את תחשיבי דמי ההשאלה שהעבירו לו גופי צה"ל, ונהג, ככלל, לאשר את המלצות צה"ל לפטור את הגופים השואלים מדמי השאלה בלי לקבל לכך, כנדרש בהוראות המשרד, אישור מראש אכ"ס או ממנכ"ל המשרד, בהתאם לגובה דמי ההשאלה; ב-51% מההשאלות הסתיימה תקופת ההשאלה, אך הטובין טרם הוחזרו - הערך הכספי של הטובין שלא הוחזרו הסתכם בכ-37 מיליון ש"ח, ותקופת הפיגור בהחזר חלק מהן הגיעה עד חמש שנים. 

2.
בתחום ניהול השאלות ב' (טובין המסופקים לעסקי המשרד) נמצא, כי אכ"ס ומינהל ההרכשה והייצור שבמשרד המבצע הזמנות של עבודות עבור צה"ל, אינם מקיימים מעקב אחר חלק מן ההשאלות, בשל אי-ביצוע התאמות נדרשות במערכת הבקרה הממוחשבת של הזמנות המשרד; בדומה להשאלות א', במקרים רבים גם בהשאלות ב' אכ"ס לא מימש ביטחונות של הגופים שלא החזירו את הטובין המושאלים במועד.

ב. 
מצב תיקון הליקויים

משרד הביטחון

1.2. בעקבות הביקורת, נבחן נושא השאלות טובין על ידי צוות, בראשות נציג אגף הכספים במשרד הביטחון, נציגי המשרד ונציגי צה"ל.


הצוות השלים עבודתו והגיש המלצותיו לחשב המשרד כלהלן:
א. אגף הכספים יבחן אפשרות לרכז נושא ההשאלות בידי גורם אחד -  המערכה להרכשה צה"לית, ובכך יביא לאחידות בטיפול. היות ולא מדובר בהיקפים רבים, לא צפויה בעיה בנושא.
ב. הוראת משרד הביטחון 42.01 תתוקן, כך שיובהר כי בהשאלות     במסגרת הזמנות, ישנה אחריות משותפת של אכ"ס ושל הגוף הרוכש.
ג. היות וה-ERP -  ENTERPRISE RESOURCE PLANNING- נותן מענה ראשוני מניח את הדעת, המשרד אינו ממליץ לפתח מערכת בקרה ומעקב מרכזית נוספת. בעתיד תפותח עבור המשרד והצבא, מערכת מימשקית ל-ERP, שתאפשר מעקב ובקרה אחרי הציוד    המושאל ברמת הפריט הבודד.
ד.  לצה"ל ינתן פטור מדמי שימוש, עד לסך של 1000 ש"ח לפריט מושאל.

המלצות הצוות נדונו אצל חשב המשרד. להלן סיכום חשב המשרד:
א. המלצות הוועדה מתקבלות, למעט ההמלצה לאפשר מתן פטור מדמי שימוש לצבא, וההמלצה לתיקון ההוראה בעניין אחריות מטה משולבת.
ב. לאחר המעבר ל-ERP, יועברו השאלות גופי הרכש והשאלות סיב"ט, למערכה להרכשה צה"לית.
ג. לאחר אימות היחידה להרכשה צה"לית על אי-חיוב ספקים בשווי הציוד שהושאל ולא  הוחזר, הינחה חשב המשרד את המערכה להרכשה צה"לית ואת הגזברות, לבצע חיוב רטרואקטיבי בנושא.
ד. המערכה להרכשה צה"לית תבצע הארכות שנתיות אוטומטיות של ההשאלות והערבויות שניתנו בגינן, תוך חיוב השואל בדמי שימוש, עד לתקופה של שלוש שנים, שלאחריה יידרש אישור חשב המשרד להמשך תקופת ההשאלה.
מרחב התפר
דו"ח מיוחד של מבקר המדינה - דוח מספר 2 / יולי 2002

החלטות ממשלה 
תמ/59 – 4.9.2002
ד. אמצעי קשר בין הכוחות

המועצה לביטחון לאומי תקיים עבודת מטה עם צה"ל ומג"ב, לשם הסדרת אמצעי קשר אחידים לכוחות במרחב התפר, אשר יאפשרו העברת מידע ברמת השטח ובאופן מאובטח, לרבות פתרונות ביניים בנושא.

במקרה של אי-הכרעה, תעביר מל"ל את העניין להכרעת הדרג המדיני.

דיווח בעניין יימסר לאגף לביקורת המדינה בתוך 30 יום.

תמ/63 – 12.11.2002
היערכות המערך המשולב לטיפול באירועי חומרים מסוכנים וחומרי לחימה כימיים

א. צוותי חילוץ בזירת הפגיעה המיידית
1)
צוות בראשות נציג המשרד לאיכות הסביבה ובהשתתפות נציגי צה"ל - פיקוד העורף, משטרת ישראל ומשרד הבריאות - מד"א, יגבש נוהל עבודה משותף אשר יתואם עם מטה "סופת חול" במשרד הביטחון, כדי ליצור אחידות ותיאום של דרכי פעולה ונהלי העבודה הקיימים בתחום הטיפול בנושא חומרים מסוכנים וחומרי לחימה כימיים.

בנוהל שיגובש יקבעו הנושאים הבאים:

א. הפיקוד על צוותי החילוץ.

ב. ציוד אחיד.

ג.
מערכות הקשר בין הכוחות בזירה. יבחן הצורך ביצירת מערכות 
קשר אחודות שיאפשרו קשר שוטף בין הכוחות השונים הפועלים בזירת האירוע. ראש האגף לביקורת המדינה ידווח לוועדת השרים בענין ההתקדמות בביצוע פרויקט "רדיו לאומי".

בק/46 – 26.1.2004
ב. מערכת קשר בין הכוחות בזירה
ועדת השרים רושמת לפניה את הודעת משטרת ישראל, כי החלה בעבודת מטה לגיבוש פתרון מבצעי לנושא הקשר בזירת הארוע - המב"ר (מרכז בידוד ראשון).
משטרת ישראל תסיים את עבודת המטה כאמור עד 30.4.2004, ותמסור דיווח מתאים לאגף לביקורת המדינה.

ביצוע ההחלטות

אגף בכיר - ביקורת המדינה וביקורת פנימית
בתאריך 6.2.2006 יזם האגף, לאחר בחינת הפתרונות הטכנולוגיים הקיימים, דיון בהשתתפות נציגי משרד ראש הממשלה, צבא ההגנה לישראל, משטרת ישראל, המשרד לאיכות הסביבה, משרד הפנים - נציבות כבאות והצלה ומגן דוד אדום, במגמה להביא בהקדם להקמת מערכת תקשורת אחודה, שתשרת בזירת האירוע את כלל המשתתפים, בהתאם להגדרת הצרכים שלהם.

סוכם:

1.
יש לקדם הקמתה של מערכת קשר אחודה בין הכוחות, שתיקרא מערכת "רדיו לאומי לכוחות ההצלה – הדור השלישי".

2.
מקימים צוות להכנת המערכת; קצין קשר ראשי במשטרת ישראל, ירכז עבודת הצוות. חברי הצוות: נציגי שירות הביטחון הכללי, משרד האוצר – אגף התקציבים במשרד האוצר, המשרד לאיכות הסביבה, צבא ההגנה לישראל, מגן דוד אדום ונציבות כבאות והצלה.

3.
המשתתפים בצוות יגדירו בתוך 45 יום, את הדרישות המבצעיות מהמערכת, ויעבירו אותן למרכז הצוות.

4.
הצוות יבחן "פתרונות עובדים" (יישומים המופעלים על ידי מדינות, בהתאם לצרכיהן), ויכין  פילוט לבחינתם.

5.
צבא ההגנה לישראל יסייע למשטרה בהיבט הטכנולוגי, ויספק מכשירים לפילוט.

6.
לוח זמנים לסיום עבודת הצוות - שלושה חודשים.

ההתנתקות

מיגון היישובים בגזרת "עוטף עזה" - החלטות ויישומן
דוח מיוחד - ינואר 2006

הגופים המבוקרים: משרד הביטחון; צבא ההגנה לישראל – פיקוד העורף, פיקוד מרכז; משרד האוצר 

א. ריכוז ממצאי הביקורת

3. 
עד אמצע נובמבר 2005 טרם השלים צה"ל את עבודות המיגון ביישובים בגזרת "עוטף עזה", שתוכננו להסתיים במהלך אוגוסט 2005. מדובר בעיקר ביישובים צמודי הגדר, אשר חשופים לירי ישיר (שטוח מסלול) ולירי תלול מסלול של רקטות קסאם ופצצות מרגמה (פצמ"רים), ובעיר שדרות החשופה לירי תלול מסלול. ביתר היישובים שצה"ל כלל בתכנית המיגון, טרם הושלמו מרבית עבודות המיגון וטרם החל הביצוע של חלק מהן. עבודות המיגון שלא הושלמו ביישובי "עוטף עזה" כוללות, בין היתר, מיגון גגות של גני ילדים ובתי-ספר, סלילת דרכי ביטחון, הקמת חומות מגן, התקנת מערכות תאורה וגדרות ביטחון. טרם מוגנו גני הילדים ומוסדות החינוך בשדרות ובמרבית יישובי גזרת "עוטף עזה" נגד ירי תלול מסלול. עובדות אלו מעידות על כשל חמור בטיפול בנושא. אי-השלמת העבודות במועד שנקבע נבעה בעיקר מליקויים בהקצאת כספים מתקציב המדינה. 

4. 
בתכנית המיגון, שאושרה, לטענת צה"ל, כמענה מיטבי לדרישה מבצעית (דמ"ץ) בהתאם לאילוצים, נקבע, כי יש למגן את הבתים ביישובי "עוטף עזה" בפני ירי רקטות קסאם ופצמ"רים באמצעות חדרי ביטחון - היעילים נגד הדף ורסיסים בלבד ולא נגד פגיעה ישירה. פתרון זה מוריד מהותית את איכות המענה לעומת מה שנקבע מלכתחילה בדמ"ץ. לא נמצא תיעוד המצביע על כך, שלפני אישור תכנית המיגון עלה עניין חשוב ומהותי זה לידיעתם ולהחלטתם של מקבלי ההחלטות ברמות הבכירות ביותר בצה"ל ובמשרד הביטחון. לדעת הגורם המקצועי במפקדת קצין ההנדסה הראשי, האמון מקצועית על תחום הביצורים הצבאיים, קיימים פתרונות הנדסיים לבניית חדרי ביטחון, המעניקים מיגון גם נגד פגיעה ישירה של רקטות קסאם ופצמ"רים. 

5. 
עובדים רבים בתחומי המגזר החקלאי, חלקם עובדים זרים, שוהים דרך קבע באזורים החקלאיים של היישובים בגזרת "עוטף עזה", ובהיעדר מבנים מוגנים נגד ירי תלול מסלול במקום עבודתם, הם חשופים לפגיעה של רקטות קסאם ופצמ"רים. אף שהאיום הוגדר בדרישה המיבצעית, לא הוכנו עבורם פתרונות מיגון, ותכנית המיגון לא כללה התייחסות למיגונם. 

6. 
נכון ל-25.9.05, אמצעי הקשר בחלק מהיישובים בגזרת "עוטף עזה" אינם עונים על הנדרש. זאת, עקב העובדה שצה"ל פירק את תרני הקשר שלו באזור במסגרת תכנית ההתנתקות. נכון למועד סיום הביקורת, טרם בא נושא זה על תיקונו. 

7. 
ממסמכי צה"ל, משרד הביטחון ומשרד האוצר עלה, כי תהליך האישור וההקצאה של התקציב להקמת אמצעי מיגון ליישובים בגזרת "עוטף עזה" נמשך מיוני 2004 עד יולי 2005, והיה ארוך ובלתי סביר. כתוצאה מכך, נגרמו עיכובים ממושכים ובלתי סבירים בעבודות המיגון, וזאת בנסיבות הדחופות של משימת ההתנתקות. משרד האוצר לא שותף בעבודת המטה של גיבוש תכנית המיגון, ותכנית המיגון לא גובתה באישור תקציבי, המתבקש לצורך מימוש העבודות בהתאם ללוח הזמנים. מנכ"ל משהב"ט סיכם, כי משהב"ט יציג למשרד האוצר את התקציב של תכנית המיגון, אך הדבר לא בוצע עד סוף ינואר 2005. בפועל פיקוד העורף (פקע"ר) הוא שהציג את דרישות התקציב למימון התכנית בפני משרד האוצר, וזאת רק בסוף ינואר 2005, לאחר שהתברר לו, כי משהב"ט לא פעל בעניין זה בהתאם לסיכום מנכ"ל משהב"ט. במרס 2005 הנחה מנכ"ל משהב"ט את אגף התקציבים במשהב"ט (את"ק) להעביר אל פקע"ר "באופן מיידי" 30 מיליון ש"ח למיגון יישובי "עוטף עזה". חרף זאת, הועבר מלוא הסכום רק באפריל 2005. מהמסמכים עלה, כי כתוצאה מכך נגרמו עיכובים בביצוע עבודות מיגון חיוניות, בין היתר ביישובים צמודי הגדר. המחלוקת בין פקע"ר, משהב"ט ומשרד האוצר בנוגע לתקציב הדרוש לתכנית המיגון גרמה לכך, שעל אף החיוניות והדחיפות של הנושא, התנהל ביניהם משא מתן ארוך, מתמשך ומסורבל, שבסופו אושר התקציב רק במחצית יולי 2005. כתוצאה מאי-העברת התקציב בזמן, התעכב מימוש תכנית המיגון. 
8. 
תכנית המיגון, שהוגדרה על ידי צה"ל כ"תכנית הנותנת מענה מינימלי למציאות הקיימת ביישובים", כללה פריסה תקציבית בשני שלבים: 110 מיליון ש"ח בשנת 2005 ו-100 מיליון ש"ח בשנת 2006. אולם, מנכ"ל משהב"ט אישר לשנת 2005 תקציב בסכום של 70 מיליון ש"ח בלבד. לא נמצא תיעוד המצביע על השיקולים והנימוקים שהביאו לקבלת ההחלטה, אשר פירושה המעשי הוא מיגון היישובים באמצעות מענה שהוא פחות ממינימלי.

9. 
נכון לאוקטובר 2005, עמד התקציב לשנת 2005 עבור מיגון יישובי "עוטף עזה" על 85 מיליון ש"ח, מתוכם 40.5 מיליון ש"ח הם מקדמה על חשבון התקציב האזרחי של פקע"ר לשנת 2006 עבור מרכיבי ביטחון. במצב זה, שלפיו שועבדו כבר 40.5 מיליון ש"ח מתקציב פקע"ר לשנת 2006, עלולות להתעכב עבודות המיגון ביישובים בשנת 2006 עקב מחסור בתקציב, כפי שאירע בשנת 2005. 

10. 
נוכח האיומים על יישובי גזרת "עוטף עזה" והצורך הדחוף בהקמת חומות המגן נגד ירי ישיר ביישובים צמודי הגדר וחשיבותם המיוחדת להגנה על היישובים, מן הראוי, כי פקע"ר יסיים את עבודות המיגון מוקדם ככל הניתן. 
ב. 
מצב תיקון הליקויים

משרד האוצר

7.8
במהלך הדיונים בחודשים ינואר ופברואר 2005, בין פיקוד העורף לבין אגף התקציבים במשרד הביטחון, הוצגו על ידי פיקוד העורף דרישות למיגון יישובי עזה, שנעו מסכום של 1.2 מיליארד ש"ח, 334 מיליון ש"ח, 201 מיליון ש"ח, ל-110 מיליון ש"ח. דרישות תקציביות אלו היו בהיקפים גדולים בהרבה, מהיקפי התקציב המושקעים מדי שנה במיגון יישובים בכל המדינה.

לשם השוואה, סך התקציב המקורי של פיקוד העורף, הכולל את כל משימותיו, עמד בשנת 2005 על 315 מיליון ש"ח, מהם כ-90 מיליון ש"ח מיועד למרכיבי ביטחון בכל המדינה. סכום זה כולל כ-45 מיליון ש"ח לאחזקה שוטפת. 


הדרישה הראשונה שהוצגה לאוצר, בצורה מפורטת ובכתב, הייתה בינואר 2005, בסך 334 מיליון שקל.


בחודש מארס 2005, תוך כדי המשא ומתן בין משרדי האוצר והביטחון, הנחה מנכ"ל משרד הביטחון את פיקוד דרום, לתכנן מיגון ליישובים, בהיקף של 210 מיליון ש"ח, ללא תיאום עם משרד האוצר, וללא מקור תקציבי למיגון.

בחודש מארס 2005, החליט משרד הביטחון על מיגון גגות ביישובי גוש קטיף, חצי שנה בלבד לפני ההינתקות, בסך של 30 מיליון ש"ח: 15 מיליון ש"ח מתקציבו השוטף של פיקוד העורף, ו-15 מיליון ש"ח מתקציב הביטחון, ובכך הקטין את התקציב לשאר המשימות בהן נדרש פיקוד העורף לעמוד, בין היתר מיגון יישובי עוטף עזה.

ההיקף התקציבי שנחתם לבסוף ביולי 2005, בסך 70 מיליון ש"ח, היה מוסכם כבר בחודש אפריל 2005. חתימת ההסכם התעכבה, בשל רצונו של פיקוד העורף לדון במשמעויות הנובעות ממקורות מימון ההסכם המתגבש - הוצאת 25.5 מיליון שקל מתקציבו של פיקוד העורף. דיון זה עיכב את חתימת ההסכם, את תקצוב הסכומים על ידי משרד האוצר, ואת ניצולם, בשלושה חודשים.


ללא דרישת משרד האוצר לפירוט והצגת סוגי המיגון, הייתה מועלית בפני מקבלי ההחלטות דרישה לתוספת של מאות מיליוני שקל  לתקציב המדינה, ללא סדר עדיפויות, וללא כל מקור למימונם. 

העובדה שצה"ל השקיע מאות מיליוני שקלים, בגדר נוספת ואמצעים טכנולוגיים סביב רצועת עזה, לא באה לידי ביטוי בדרישת פיקוד העורף, לתוספת מרכיבי ביטחון ביישובי עוטף עזה, בעלות נוספת של מאות מיליון ש"ח.

משרד הביטחון

כללי
נבחנו מחדש תהליכי העבודה במשרד ובצה"ל, בכל הקשור לניהול תקציבי  פיקוד העורף האזרחי, ויישום תכנית העבודה.

תימשך ואף תחוזק ההפרדה, בין תקציב הביטחון לבין תקציב פיקוד העורף. בידי פיקוד העורף תישאר אחריות המטה לניהול תקציב זה, והקשר עם אגף התקציבים במשרד האוצר, בליווי אגף התקציבים במשרד.

הניהול הנפרד של תקציב פיקוד העורף האזרחי מתקציב הביטחון, משקף נכונה יותר את הצרכים של מערכת זו והמקורות שיועמדו למימונם, ומונע דרישות מצד משרד האוצר, למימון פעילויות בנושא העורף האזרחי מתקציב הביטחון.

מימוש התכנית, יעשה רק לאחר קבלת ההחלטות המתאימות, לרבות היקף המקורות שיועמדו למימון התכנית, וההערכות הנדרשת ליישומה.

בעתיד, במטרה לזרז את ביצוע התכניות, יוגברו הפיקוח והבקרה על קצב יישום התקציב שאושר ועל ביצוע תכניות העבודה, לרבות הצגת תמונות מצב עדכניות-תקופתיות. בתחום התקציבי/כספי ובתחום ביצוע תכנית העבודה וקבלת ההחלטות.

3.4.9.10
במסגרת המאמץ ההגנתי, אישרה ממשלת ישראל תכנית מיגון, שמטרתה להעניק מיגון טוב יותר לתושבי היישובים הגרים בטווח האיום, בדגש על מיגון מוסדות החינוך וגני הילדים.


מערכת הביטחון גיבשה תכנית מיגון בסך של 210 מיליון ש"ח בפריסה על פני שלוש שנים – 70 מיליון ש"ח לשנה, לעומת צרכים בסך 334 מיליון ש"ח שהוצגו על ידי פיקוד העורף למשרד האוצר. התכנית שגובשה נותנת מענה למיגון 46 יישובים הנמצאים בטווח האיום.


לאחרונה, סוכם להוסיף 30 מיליון ש"ח למיגון, מעבר ל-85 מיליון שכבר אושרו. סה"כ התקציב לנושא זה 115 מיליון ש"ח. סכום זה הועמד לרשות מערכת הביטחון בסוף ינואר 2006, (כיוון שחוק התקציב לשנת 2006 טרם אושר, ותיקצובו חייב אישור חריג של החשב הכללי במשרד האוצר).


התכנית מחלקת את עבודות המיגון ל-4 מדרגים, בהתאם לרמת החשיפה של היישובים לאיומים, תוך שימת דגש על מענה לאיום ירי תלול מסלול.


תכנית המיגון (ע"ח ה-85 מיליון ש"ח), כוללת בין היתר:



א.
הצבת חדרי ביטחון ביישובים צמודי הגדר (3 ישובים).



ב.
מיגון חלק מהגנים בישובים בגזרת "עוטף עזה" ובשדרות, תהליך מיגון גנים נוספים נמצא בעיצומו, כאשר בחלק מהגנים נדרשת לצורך המיגון, בנייה מחדש.



ג.
רכישת ציוד לכיתות כוננות ולשומרים ביישובים, ונרכשו כלי רכב ממוגנים לרכזי הביטחון באותם יישובים.


התקציב בסך 115 מיליון ש"ח, הכולל בתוכו 30 מיליון שקל שאושר בסוף ינואר 2006, הוא לצורך ביצוע התקשרויות ותשלומים לעבודת המיגון.

צבא הגנה לישראל

כללי
תהליכי התכנון וההיערכות למימוש פרוייקט מיגון הישובים, על ידי משרד הביטחון וצה"ל, היו מהירים בהשוואה לפרוייקטים בעלי אופי דומה. תוכנית המיגון אושרה על ידי פיקודי הדרום והעורף תוך תיאום מלא ביניהם, ולאחר מכן אושרה על ידי הרמטכ"ל ועל ידי שר הביטחון. התוכנית הוצגה על ידי מפקד פיקוד העורף לממשלה, תוך שהוא מציין את השיקולים שעמדו בבסיס ההחלטה, על סדרי העדיפויות, במיגון היישובים כנגזרת מהתפיסה הביטחונית כוללת.

3.4.
עבודות המיגון בסך 70 מיליון שקל אמורות היו להסתיים בסוף דצמבר 2005, תאריך יעד ליציאת כוחות צה"ל וסיום מבצע ההתנתקות. נכון לדצמבר 2005 מרבית העבודות בשלושת הישובים צמודי הגדר הסתיימו. מקצת העבודות שטרם הסתיימו נמצאות בשלבי סיום.


להלן סטאטוס ביצוע תוכניות המיגון:


התוכנית בהיקף 70 מיליון השקל, בוצעה ברובה.


התוכנית בהיקף 15 מיליון שקל, בוצעה חלקית. חלקה נמצאת בשלבי מכרז, על ידי המועצה האזורית והרשויות המקומיות, ובשלבי התקשרויות עם קבלנים.


התוכנית בהיקף 30 מיליון שקל, תוקצבה ב-31.1.06 ונמצאת בשלבי תכנון. 


במסגרת תוכניות המיגון תועדף העיר שדרות, יושם דגש על מיגון גגות גני הילדים.


חדרי הביטחון (החד"בים) הינם מרכיב ביטחון שנקבע על בסיס חוקי ההתגוננות האזרחית של מדינת ישראל. החד"בים עמידים עד רמה מסוימת בפני פגיעה ישירה. הפיכת החד"בים לממוגנים בפני כל כמות חומר נפץ נוכחית ועתידית, מחייבת תוספת תקציבית של מאות מיליוני שקלים.


האפשרות למגן את גגות בתי התושבים נבחנה, והוצגה בפני משרד הביטחון. אפשרות זו נשללה עקב העלויות הכרוכות. לדוגמא: עלות מיגון גגות בתי התושבים באחד היישובים סמוך לגדר, הוערכה ב-180 מיליון ש"ח. האפשרות של הגדלת טווח הקסאמים תחייב מיגון אלפי גגות באיזור הדרום, ומשמעותה תוספת של מיליארדי שקלים לתקציב.

5.
מדיניות הביטחון קובעת כי המיגון יתמקד בישובים בלבד. כל מבנה המיועד למגורים חייב בהתקנת ממ"ד על פי חוק. לפיכך ראוי שהעובדים בתחומי המגזר החקלאי, ישתמשו במבנים החקלאיים שבגזרתם.


פיקוד העורף מתמקד בטיפול  ובמענה באמצעות מרכיבי הביטחון לתחום הישוב. המענה לאזורי תעשייה, חקלאות ומסחר, נמצא בסדר עדיפות נמוך, בשל אילוצים תקציביים. בתוכנית הקיימת, עקב מצוקה תקציבית, הוחלט לתת מענה במיגון, רק לילדים מתחת לגיל 6, המתקשים במעבר ממרחב לא ממוגן למרחב מוגן, במסגרת זמן ההתראה. לנושא העובדים הזרים, הדרישה המבצעית מתייחסת למיגון כלל החקלאים, ללא אבחנה בין חקלאים ישראלים, לעובדים זרים, העובדים בשטחים חקלאיים הסמוכים לגדר.

6.
התקשורת בין הכוחות המבצעים לכוחות האזרחיים, בכלל זה רכזי הביטחון השוטף וכוחות הכוננות, הושלמה בסוף שנת 2005.


הקמת תשתית קבועה, ארוכת טווח, שתבטיח איכות קשר, בין כל חלקי הגזרה, נמצאת בתהליך עבודה.

צבא ההגנה לישראל

היבטים בהתמודדות עם הברחת אמצעי לחימה

לגורמים עוינים

דו"ח 54א

החלטת ממשלה  בק/31 – 1.9.2003 

א. הגברת המודעות לשמירה על נשק שבידי הציבור
מנכ"ל משרד הפנים - מרכז - יחד עם מנכ"ל המשרד לביטחון הפנים ונציג משטרת ישראל, יגבשו תוכנית הסברה להגברת המודעות בקרב מחזיקי הנשק הפרטי לשמירת נשקם.
כחלק מהתוכנית, תצורף לכל רשיון נשק חדש חוברת שיוגדרו בה, בין היתר, כל דרישות הבטיחות והאבטחה.
י. אבטחת מחסני נשק בישובים - רענון הוראות
המשרד לביטחון הפנים - משטרת ישראל, ומשרד הביטחון - צה"ל, ירעננו את הוראות האבטחה של מחסני הנשק בישובים שבאחריותם.
ביצוע ההחלטה

המשרד לביטחון הפנים - משטרת ישראל

א.
החל מנובמבר 2003, מתקיימות פגישות תכופות בין הגופים הקשורים לנושא. נקבע "פורום אמל"ח" המתכנס באופן קבוע אחת לחודש. בדיוני הפורום נדונים נושאי העברת מידע הדדי והיבטים מבצעיים.


כן קיימים פורומים נוספים עם פיקוד מרכז ופיקוד ודרום.


בינואר 2005 הופץ על ידי צה"ל/אמ"ן, נוהל "אחריות למתן התרעות על הברחות אמל"ח ועקרונות זרימת המידע", המסדיר את תחומי האחריות להפצת המידע ואת הגורמים האמורים לקבלו.

י.
מחלקת ישובים במג"ב אחראית על מחסני הנשק ביישובים. המחלקה מקיימת סדרה של הדרכות, הכשרות, השתלמויות וימי עיון, בנושא רישוי מחסני נשק ומיגונם.

קציני הישובים מזמינים אחת לשנה את קציני הרישוי המרחביים, כדי לבצע ביקורת ובדיקה של תקינות מיגון מחסני הנשק.


קיים שיתוף פעולה הדוק עם רשויות השלטון המקומי, להקפדה על יישום הנחיות המיגון.


לא היו מקרים של נטילת נשק ממחסנים, עקב הפרה של תנאי המיגון; לעומת זאת, נפסלו מלכתחילה מחסנים שלא היו ראויים לאחסנת כלי נשק, בהעדר מערכות מיגון מתאימות.
גלי צה"ל

דו"ח 55א

החלטת ממשלה  בק/75 – 1.9.2004 

לרשום את הודעת שר הביטחון וצה"ל, על הצעדים שננקטו עד כה לתיקון הליקויים אותם העלתה הביקורת, בתחומים הבאים:
1) ההוראות המסדירות את פעילות התחנה.

2) הניהול התקציבי.
3) התקשרויות עם גופים אזרחיים.

4) כוח-אדם.
5) ניהול התקליטייה וארכיון ההקלטות.
דיווח על צעדים נוספים לתיקון הליקויים, יימסר לאגף לביקורת המדינה עד 30.5.2005.

ביצוע ההחלטה

משרד הביטחון
במשרד נערכת בחינה נוספת להוראת משרד הביטחון, הבאה להסדיר את פעילות התחנה. עבודת המטה להשלמת ההוראה, אמורה להסתיים עד יולי 2006.

הטיפול של צה"ל ושל משרד הביטחון בנושא השמירה על

איכות הסביבה בצה"ל 

דו"ח 55א

החלטת ממשלה  בק/78 – 1.9.2004 

1. 
צה"ל ירכז, ביחד עם משרד הביטחון והמשרד לאיכות הסביבה, עבודת מטה להרחבת שיתוף הפעולה בין מערכת הביטחון לבין המשרד לאיכות הסביבה, ובמסגרתה ייבחנו הנושאים הבאים:
א) 
הנסיבות והדרכים להעברת מידע מצה"ל למשרד לאיכות הסביבה, בדבר הקמת תחנות דלק במתקני צה"ל.
ב) 
מיפוי פעילויותיו של צה"ל בתחום החומרים המסוכנים, שאינן פעילויות ביטחוניות או מבצעיות, וקבלת היתרי רעלים (כאשר קבלתם נדרשת), ביחס לפעילויות אלו.
ג) 
הנסיבות והדרכים להעברת מידע מצה"ל למשרד לאיכות הסביבה, אודות מפגעים וזיהומים שונים שהתגלו ביחידות צה"ל.
ד) 
הנסיבות והדרכים לקיום יעיל של אכיפה, על-ידי המשרד לאיכות הסביבה, בבסיסים ובמחנות של צה"ל.
ה) 
הפעולות הנדרשות, כולל לוח זמנים שנקבע להשלמת הטיפול במפגעים, עליהם מדווח מבקר המדינה באגן ההיקוות של הכינרת, איזור חצור וחוף הים בסמוך לתל-אביב.
דיווח יימסר לאגף לביקורת המדינה תוך 6 חודשים.

2. 
צה"ל ישלים, תוך 9 חודשים, את הוראת הפיקוד העליון בנושא איכות הסביבה, אשר טיוטא ממנה הופצה בסוף שנת 1997. בתהליך הכנת הוראת הפיקוד העליון, יתקיימו פגישות התייעצות בין נציגי צה"ל והמשרד לאיכות הסביבה.
דיווח יימסר לאגף לביקורת המדינה עד .1.6.2004
3. 
לרשום את הודעת צה"ל כדלקמן:
סגן הרמטכ"ל הינחה את צה"ל (ב1.7.2004-), להכין תוכנית לאיכות סביבה צה"לית. התוכנית תוכן על-פי אמות המידה, התקנים והחוקים הקיימים, ובהתייעצות עם המשרד לאיכות הסביבה. בתוכנית יקבעו סדרי עדיפות והמשמעויות התקציביות.
התוכנית תוגש לסגן הרמטכ"ל עד 31.12.2004. העתק מהתכנית יועבר למשרד לאיכות הסביבה.
דיווח יימסר לאגף לביקורת המדינה עד ינואר 2005.
ביצוע ההחלטה

צבא הגנה לישראל

1א.
בפברואר 2005 הועבר דיווח למשרד לאיכות הסביבה, הכולל את רשימת תחנות הדלק של צה"ל.


למשרד לאיכות הסביבה הועברו הפקודות והמפרטים הטכניים להקמת תחנות דלק. פקודות חדשות שנכתבו בנושא מניעת זיהום מדלקים ושמנים, הועברו להתייחסות המשרד לאיכות הסביבה.


צה"ל פועל לצמצום מספר תחנות הדלק ולסגירתן של כ-20% מתחנות הדלק הקיימות, לשם  צמצום פוטנציאל הזיהום.
1ב.
ועדת חומרים מסוכנים בצה"ל, שבחנה את המשמעויות של קבלת היתר רעלים, סיימה עבודתה. המלצותיה יוצגו במהלך הרבעון הראשון של שנת 2006, לשם גיבוש מדיניות צה"ל בנושא.


יחידות צה"ל מנהלות רישום של כל המלאים שברשותן, לרבות מלאי החומרים מסוכנים.
רשימת החומרים המסוכנים שבשימוש צה"ל, הועברה בסוף שנת עבודה 2004, למנהל האגף לחומרים מסוכנים במשרד לאיכות הסביבה.
1ד.
בידי מפקחי המשרד לאיכות הסביבה, אישור כניסה למחנות צה"ל. מפקחי המשרד לאיכות הסביבה, מקיימים ביקורות במחנות צה"ל באופן שוטף. הנחיות לכיבוד אישורי הכניסה של המפקחים, הופצו לכל יחידות צה"ל.
ריכוז ממצאי הביקורת

הגופים המבוקרים: משרד הביטחון; המשרד לאיכות הסביבה; צבא ההגנה לישראל

5. 
במשרד הביטחון לא הקפידו להוציא ולעדכן כתבי מינוי מטעם מנכ"ל משרד הביטחון לממלאי תפקידים שכיהנו כחברים בוועדה לשמירת איכות הסביבה, כנדרש בהוראת משרד הביטחון. 

6. 
הוועדה לשמירת איכות הסביבה במשרד הביטחון פעלה בלא שהיה בידיה מידע בסיסי על פעילות צה"ל בנושא השמירה על איכות הסביבה, שאותו הייתה צריכה לקבל מחבריה על פי הוראת משרד הביטחון.

10. 
העבודה על הכנת הוראת פיקוד עליון בנושא איכות הסביבה  החלה באג"ת לפני כשש שנים, בסוף שנת 1997. נכון למועד סיום הביקורת (מרס 2004), טרם אישר צה"ל הוראת פיקוד עליון בנושא איכות הסביבה.

12. 
צה"ל טרם הניח את התשתית הדרושה לשילוב נושא השמירה על איכות הסביבה בביקורות מקצועיות ומטכ"ליות הנערכות בגופים השונים. טרם הוגדרו הגופים האחראים לביצוע ביקורות אלה, מהות הביקורת, תכולתה ואפיונה.  

מצב תיקון הליקויים

משרד הביטחון

5. 
מנכ"ל המשרד הפיץ כתבי מינוי מעודכנים לממלאי תפקידים.

6. 
סבב ההערות להוראה המעודכנת בנושא איכות הסביבה, הושלם.

ההוראה המעודכנת תפורסם עד סוף מרס 2006.

צבא הגנה לישראל

10. 
הוראת הפיקוד העליון בנושא איכות הסביבה, נכתבה. ההוראה נמצאה בסבב הערות. ההוראה המעודכנת תפורסם עד סוף מרס 2006.

12. 
בתחילת שנת 2006 אמורה להסתיים עבודת מטה בצה"ל, לגיבוש נוהל משותף לצה"ל ולמשרד לאיכות הסביבה, וקריטריונים לביקורות בנושאי איכות הסביבה.

הקריטריונים יועברו להתייחסות המשרד לאיכות הסביבה, לשם אישור המתכונת האחידה לביקורת. עם סיום גיבוש המתכונת, יתקיים דיון לתיאום ביקורת משותפות לצה"ל ולמשרד לאיכות הסביבה, במחנות.
רמות מלאי של תחמושת כבדה עבור כוחות היבשה לשעת חירום

הגוף המבוקר: צבא הגנה לישראל
 
 
א. ריכוז ממצאי הביקורת

 
1. 
הכמויות שנקבעו בהנחיות להצטיידות ברוב סוגי הפריטים של תחמושת כבדה, בכל תוכניות העבודה השנתיות של צה"ל, היו נמוכות מיעדי ההיערכות לתחמושת כבדה. כתוצאה מכך, קיים חוסר ברוב סוגי הפריטים, בהשוואה ליעדי ההיערכות.
ב. 
מצב תיקון הליקויים

 צבא הגנה לישראל

1. 
תרחיש הייחוס החדש לצה"ל,  אושר על ידי הרמטכ"ל ושר הביטחון.
במהלך שנת 2006, תתקיים עבודת מטה, לעדכון היעדים לרמות המלאי.

גיוס תרומות עבור צה"ל והשימוש בהן

הגופים המבוקרים: משרד הביטחון; צבא ההגנה לישראל; האגודה למען החייל; הקרן לביטחון ישראל
א. ריכוז ממצאי הביקורת

1.
קיימת סתירה בין הוראת משרד הביטחון בנושא המתנות לבין פקודות המטכ"ל בנוגע לבעלי הסמכות לאשר תרומות. על משהב"ט וצה"ל לפעול בהקדם לקביעת הסדר נורמטיבי אחיד ומוסכם בנושא. עד לכינונו של הסדר כזה, יש להבהיר מהו ההסדר הנורמטיבי הגובר. 

ב. 
מצב תיקון הליקויים

צבא ההגנה לישראל

1. 
צפי עדכון פקודות מטכ"ל, הדנות בגיוס תרומות, הוא עד סוף הרבעון השני של שנת 2006.

השירות בצה"ל של חיילים שהוכרו כמצטיינים

בתחומי הספורט, המוזיקה והמחול

הגופים המבוקרים: צבא ההגנה לישראל; משרד החינוך, התרבות והספורט

א.  ריכוז ממצאי הביקורת

1. 
נמצאו פערים ניכרים בין ההסדרים שלפיהם נהג צה"ל בכל הנוגע לספורטאים, מוזיקאים  ורקדנים לבין הוראות הקבע של אכ"א בנושא; לא נמצא תיעוד על הרקע ועל הנימוקים להנהגתם של אותם הסדרים. ראוי כי צה"ל ומשרד החינוך יבחנו את הצורך בגיבוש תפיסה עקרונית בתחום זה, שתסוכם באופן בהיר ובכתב, ותהווה בסיס לקביעת ההסדרים, לרבות תנאי השירות המיוחדים והמכסות.

7.
ראוי שצה"ל יקיים בשיתוף משרד החינוך את הבחינה בדבר יישום החלופה של שירות בקהילה.

ב. 
מצב תיקון הליקויים

צבא הגנה לישראל
1.
הוראת קבע אכ"א, המעגנת את ההסדרים להכרה בחיילים מצטיינים, נמצאת בסבב חתימות. לוח זמנים לסיום סבב החתימות ועיגון הפקודה - הרבעון הראשון של שנת 2006. 
7.
סוכמו אפשרויות הכשרה למצטיינים, שיזומנו לראיון ומיון אישי במינהל הגיוס, טרם גיוסם, לצורך התאמת ההכשרה, שתבוצע לאחר הגיוס.
בחודש אוגוסט 2005 החל פיילוט בנושא. עד ינואר 2006, גויסו 21 ספורטאים מצטיינים, אשר שובצו כמורים חיילים.


החיילים עברו את כל ההכשרות הדרושות לכך, על ידי משרד החינוך. השלב השני של הפילוט, אמור להסתיים באוגוסט 2006.

היבטים בניהול משק "הרכב הלבן" בצה"ל

דו"ח 55א

הגוף המבוקר: צבא ההגנה לישראל

א.  ריכוז ממצאי הביקורת

7. 
רוב משרתי הקבע המשרתים ביחידות ברמת פעילות א' ומעלה חויבו החל משנת 1997 בהכנסה זקופה בגין שימוש ברכב בשיעורים הגבוהים באופן ניכר מאלו  שבהנחיות אכ"א.
ב. 
מצב תיקון הליקויים

צבא הגנה לישראל

7. 
החל סבב חתימות במהלך חודש פברואר 2006 בנושא הוראת קבע אכ"א בנושא הכנסה זקופה. הוחלט על מעבר מרכש רכב צבאי "לבן", לרכב המסופק בשיטת הליסינג. התהליך החל בדצמבר 2005, ויבוצע בהדרגה במשך שלוש שנים. במסגרת הליסינג ינופקו רכבים לקצינים, מדרגת רס"ן ועד תא"ל. הליסינג נועד לשפר את משק הרכב, ורמת השירות, תוך כדי התייעלות.
הביקורת הפנימית בצה"ל

הגוף המבוקר: צבא ההגנה לישראל

א.
ריכוז ממצאי הביקורת
1.
לא קיימת בצה"ל תפיסת ביקורת אחידה ומשותפת לכלל גופי הביקורת, ואף לא עקרונות מנחים, שפה משותפת ונהלים בסיסיים אחידים לביצוע ביקורת. בהיעדר תפיסה צה"לית מחייבת בתחום הביקורת, שממנה אמורים כלל גופי הביקורת בצה"ל לגזור עקרונות ונהלים לעבודתם, נפגעת יכולתה של הביקורת למלא את ייעודה. שעה שחלק מגופי הביקורת בצה"ל פועלים ללא פקודות ארגון ונהלים כתובים בתחום הביקורת, הגדירו לעצמם גופי ביקורת אחרים "תפיסות" ו"תורות" משלהם.

2.
בצה"ל אין הבחנה בין ביקורת לבין בקרה. טשטוש תחומים זה בא לידי ביטוי בשימוש שגוי במונחים אלה ובפעולות המכונות בקרה וביקורת, שבחלקן הגדול מהוות בקרה בלבד. במצב דברים זה, נפגעת יכולת גופי הביקורת לבצע את פעילות הביקורת באופן בלתי תלוי בגוף המבוקר, ומצטמצמים המשאבים המופנים לביקורת. 

3.
אין בצה"ל מדדים וסרגלי ביקורת אחידים לביקורות כוננות וכשירות, ולא נקבעו עקרונות מנחים לשקלול ממצאים ולהערכה כוללת של הגופים המבוקרים בביקורות אלה. 

4.
במהלך השנים שונתה פעמיים כפיפותה של מחלקת בקרה ומעקב באופן שהביא לפיחות במעמדה: במשך 10 שנים הוחלט שלוש פעמים על שינוי בכפיפותה של מחלקת בו"ם, דבר המצביע על היעדר תפיסה מגובשת בנוגע למקומה של הביקורת הפנימית בצה"ל.

7.
מחלקת בו"ם אינה מתכננת ואינה מבצעת ביקורות בתדירות הנדרשת על פי הוראת הקבע המחייבת בנושא. 

9.
במחלקת בו"ם לא קיים איסוף, תיעוד וריכוז מידע הקשור בתוצאות הביקורות שנערכות בצה"ל - לא ידני ולא ממוחשב, כך שלא ניתן לנתח את תוצאות הביקורות לפי יחידות או לפי נושאי  ביקורת. 

11.
סוגיית המבקר הפנימי לצה"ל לא סוכמה, למרות העיסוק המתמשך בה במשך 10 השנים האחרונות. הנחיית הרמטכ"ל מפברואר 2002 - כי הוא מאשר ביצוע עבודת מטה להגדרה מחודשת של מעמד גופי הביקורת הפנימית בצה"ל, כך שמחלקת בו"ם תוגדר כמבקר הפנימי הפורמלי של צה"ל – לא מומשה.   

ב. 
מצב תיקון הליקויים

אגף בכיר לביקורת המדינה והביקורת הפנימית
האגף הבכיר לביקורת המדינה והביקורת הפנימית, קיים ביום 10 בנובמבר 2005, דיון מקיף, בהשתתפות נציגי מערכת הביטחון, בנושא הביקורת הפנימית במערכת הביטחון. להלן הסיכומים וההחלטות שהתקבלו, הכוללים עדכונים של צה"ל מינואר 2006:

1. מערכת הביטחון תקבע:

א. עקרונות ביקורת מנחים לגופי הביקורת הפנימיים במערכת הביטחון.

ב. נהלים בסיסיים לגופי הביקורת הפנימית בצה"ל.

ג. מדדים לביקורות כוננות וכשירות.

ד. כפיפות של גופי הביקורת הפנימית בכל הרמות.

ה. הגדרת תפקיד לקציני הביקורת בהיבט המקצועי.

2. צה"ל ומשרד הביטחון יכריעו עד 31.1.2006, בסוגיית המבקר הפנימי לצה"ל.

3. סיום התהליך עד 30.6.2006. דיווח ימסר לאגף.

צבא ההגנה לישראל

1.
צה"ל נמצא בעיצומה של עבודת מטה, בשיתוף עם מבקר מערכת הביטחון, לגיבוש תפיסת בקרה וביקורת אחידה בצה"ל, שתכלול עקרונות ביקורת מנחים ומשותפים, לגופי הביקורת הפנימית בצה"ל, כולל הכשרות. הנושא יובא לאישור סגן הרמטכ"ל במהלך חודש פברואר 2006.

2.
ביקורות הבקרה, יוגדרו בעבודת המטה האירגונית, עד מחצית 2006.

3. 
מתקיימת עבודת מטה לבניית סרגלים אחידים ורשימות תיוג לביקורות כשירות וכוננות, שיחייבו את כלל הגופים הצה"ליים העוסקים בביקורת. 


צפי לסיום - הרבעון השני של שנת 2006.

4. 
החל מ-1 באוקטובר 2005, מחלקת בקרה ומעקב, כפופה לסגן הרמטכ"ל.

7. 
תדירות והיקף המעקב והביקורת, נמצאים בבחינה במחלקת הבקרה, בתיאום עם מבקר מערכת הביטחון, לקביעת מפתחות וקריטריונים לביצוע ביקורות בצה"ל.


השלמת הבחינה - עד סוף הרבעון השני של שנת 2006.

9. 
בינואר 2006, הוקם אתר אינטרנט בצה"לנט, עבור מחלקת בקרה ומעקב. האתר יאפשר ריכוז ושימור מידע שיטתי, ניהול ידע, נגישות למידע וממשקים עם הגופים והמפקדים בנושאי בקרה וביקורת. 


במחלקת בקרה ומעקב מוקם מאגר, שישמש לאיסוף, קיטלוג, ניתוח ואיחזור הנתונים. 


צפי לסיום – סוף רבעון הראשון של שנת 2006.

11. 
שר הביטחון קבע, כי מבקר מערכת הביטחון, הוא המבקר הפנימי של צה"ל. הוראות הפיקוד העליון והוראות משרד הביטחון, נמצאות בתהליכי עדכון. לוח הזמנים לפרסום ההוראות – ברבעון השני של שנת 2006.

הפעלת כלי טיס בלתי מאוישים בעימות עם הפלסטינים

ובפעילות ביטחון שוטף

הגוף המבוקר: צבא ההגנה לישראל

א.
ריכוז ממצאי הביקורת

1.
שילוב מערך כלי הטיס הבלתי מאויישים (הכטב"מים) בעימות הביא לשינויים בתפיסת ההפעלה של הכטב"מים. על אף שעברו יותר מארבע שנים וחצי מאז שהמערך הופעל בעימות, לא נכתבה ולא הופצה תפיסת הפעלה כוללת של הכטב"מים בעימות.

3.
עם הפעלת הכטב"מים האזרחיים לצורכי איסוף חוזי, קבע סגן הרמטכ"ל, כי האחריות הכוללת לחוזי עילי מוטלת על החיל. נמצא, כי החיל לא ראה עצמו כמי שצריך להיות מעורב בקביעת סדרי הפעלתם של הכטב"מים האזרחיים על ידי כוחות היבשה שהפעילו אותם.

6.
בינואר 2004, במהלך טיסה מבצעית, התרסק מטוס זעיר ללא טייס (מזל"ט) אזרחי עקב תקלה במנועו. בעקבות תביעה של הספק האזרחי, שילם לו משרד הביטחון 1.25 מיליון ש"ח בגין אובדן המזל"ט. האישור של חטיבת תביעות וביטוח במשרד הביטחון לשלם לספק האזרחי עבור הנזק שנגרם למזל"ט, ניתן בתהליך שטחי, בלי שהתקיימה בדיקה מקצועית של מכלול ההיבטים שיש להם נגיעה לאחריות לתאונה.

ב. 
מצב תיקון הליקויים

צבא ההגנה לישראל

1.
כתיבת המסמך הרשמי בעניו תפיסת ההפעלה הכוללת, למערך כלי הטייס הבלתי מאוישים, תושלם על ידי חיל האוויר עד אפריל 2006.

3.
בחינת הצורך וגיבוש תוכנית להגדלת היכולת לעתיד, מבוצעים בהתאם ליעד שנקבע על ידי סגן הרמטכ"ל, בתוכנית העבודה. התוכנית תגובש עד המחצית השנייה של שנת 2006.

6.
הנושא נבחן בשנת העבודה 2005. הוחלט להפסיק את החוזה עם הספק האזרחי, ולהתמקד בחוזה הצבאי בלבד. על פי הנחיית סגן הרמטכ"ל, הנושא נבחן בשנית.
שילוב אמצעים טכנולוגיים במעברים

ובמכשול שבמרחב התפר

דו"ח 56א

הגופים המבוקרים: צבא ההגנה לישראל; משרד ראש הממשלה - המועצה לביטחון לאומי; משרד האוצר; משרד הביטחון; המשרד לביטחון הפנים - משטרת ישראל; משרד התחבורה; רשות פיתוח אמצעי לחימה; רשות שדות התעופה

א.
ריכוז ממצאי הביקורת
3.
נוכח העיכוב בפיתוח מערכת רישום ביקורת גבולות 2000, החליט צה"ל לשלב במעברי מרחב התפר מערכת ממוחשבת משלו לזיהוי ולרישום. בתקופת ביניים, שמשכה לא ידוע, תפעלנה במקביל שתי מערכות שונות לבקרה במעברים. במצב עניינים זה, לא יינתן למעברים המענה המיטבי, כפי שתוכנן במסגרת פרויקט "רשב"ג 2000". 

5.
שילוב מערכת ב' במרחב התפר בוצע באופן שאינו תואם את הנוהל המזורז שבהוראת אגף המטה הכללי 10/1; המגדירה את המתודולוגיה של תהליכי ייזום, פיתוח, הצטיידות וקליטה של אמל"ח בצה"ל: בוצעה הצטיידות סדרתית במערכות לפני אישור הדגם, כנדרש; שתי מערכות ראשונות שולבו בגזרה מיבצעית עוד בטרם שניתן להן אישור בטיחותי, כנדרש; ונערכו הכנות לא יסודיות להתקנת המערכת בגזרה מיבצעית אחרת.

7.
תהליך ההצטיידות באמצעים הטכנולוגיים נעשה ללא ניתוח יסודי ומקיף של צורכי כוח האדם הייעודי הדרושים לכך, לרבות ביצוע עבודת מטה חלקית ללא שיתוף פעולה מלא בין כל גורמי בניין הכוח במפקדת הזרוע לבניין הכוח ביבשה ובמטה הכללי.  

8.
חוסר תיאום ושיתוף פעולה במז"י בין מחלקת אמל"ח האחראית לתהליך קבלת ההחלטות להצטיידות באמצעי האיסוף בפרויקט, לבין מחלקת תוא"ר וחטיבת כוח אדם, האחראיות למענה הארגוני ולאיוש כוח האדם הדרוש להפעלת אמצעי איסוף אלה. היעדר התיאום ושיתוף הפעולה גרמו לזמינותם הגבוהה של אמצעי איסוף ביחס לזמינות כוח האדם הצפוי להפעלתם וביחס לזמינות התשתיות וסגל ההכשרה, ויצר מחסור בכוח אדם. 

9.
משרד מבקר המדינה מצביע כי נוכח נתוני הנשירה הגבוהים במקצוע התצפיתניות כמפורט לעיל מחד גיסא, ומרכזיותו של מקצוע זה למערך האיסוף מאידך גיסא, ראוי לבצע ניתוח עיסוקים כולל למקצוע התצפיתנית ולערוך לו בחינה של כלל תהליכי המיון, ההכשרה והשיבוץ.

11.
היעדר איוש של כוח אדם מקצועי ומיומן לתפקיד קצין החמ"ל האחוד פגם במיצוי ייעודו המיבצעי של  החמ"ל, כפי שקבע צה"ל.

ב. 
מצב תיקון הליקויים

אגף בכיר לביקורת המדינה והביקורת הפנימית
האגף הבכיר לביקורת המדינה והביקורת הפנימית, קיים דיון מקיף ביום 7 בנובמבר 2005, בהשתתפות נציגי מערכת הביטחון, משטרת ישראל והמועצה לביטחון לאומי, בנושא שילוב אמצעים טכנולוגיים במעברים שבמרחב התפר.

להלן ההחלטות שהתקבלו:

ראש המטה ללוט"ר במל"ל, יבחן עד 31.1.2006, את סוגיית שיתוף הפעולה בין השב"כ, משטרת ישראל וצה"ל, לשם קידום בניית הכוח למעברים, ובין היתר:

א. התאמת כוח-אדם לצרכי אבטחה.

ב. תפישת ההפעלה הביטחונית.

ג. תיאום והתאמת הפתרונות הטכנולוגיים למעברים.

ד. שיתוף הפעולה המודיעיני.

צבא ההגנה לישראל
3. 
משטרת ישראל ערכה פילוט להפעלת מערכת "רשב"ג  2000" במעבר 300. הניסוי עבר בהצלחה, אולם עדיין אין סיכום עם משרד האוצר בנושא תקצוב פרוייקט "רשב"ג 2000".


בעקבות הצלחת הניסוי, הוחלט בדיון אצל סגן הרמטכ"ל, כי מערכת "רשב"ג 2000" היא המערכת הטובה ביותר, והיא זו שתופעל במעברים.


צוות המורכב מאנשי המשטרה ופיקוד מרכז בצה"ל, מכין אפיון לדרישות המבצעיות, להמשך תהליך הכנסת המערכת למעברים. הנושא במעקב אצל סגן הרמטכ"ל.


התפיסה הביומטרית תשולב במערכת "רשב"ג 2000". תהליך השילוב הביומטרי במערכת "רשב"ג 2000", יושלם עד אפריל 2006.

5. 
מערכת ב' פועלת בצורה מבצעית, החל מנובמבר 2005, ללא הפסקות וללא תקלות.


מערכת ההתרעה על הגדרות, כשלה בניסוי הראשון. המערכת שופרה, והניסוי השני שנערך בקיץ 2005, עבר בהצלחה. 


יערך ניסוי נוסף בחורף 2006, בהשתתפות שלוש חברות אזרחיות. לאור תוצאות ניסוי זה, יחליט צה"ל על המשך הפעלת המערכת.

7.
ניתן מענה לצרכי כוח האדם במעברים. 


קיים עדיין פער של 50% בהכשרה לבידוק. משך תהליך ההכשרה עד חודש ימים.


עם סיום תהליך אזרוח המעברים, תבוצע ההכשרה על ידי גורמי הבידוק האזרחיים. 


עד סוף הרבעון הראשון של שנת 2006, ישופרו השירות במעברים.

8. 
מתנהלים מגעים עם משרד האוצר, להפעלת 20 מעברים על ידי חברות אזרחיות, בעלות של 300 מיליון שקל. עד שיסוכם התקציב, ימשיך צה"ל לאייש ולתחזק את המעברים. 


כיום מאייש צה"ל 11 מעברים בלבד, מתוך 34 מעברים.


צה"ל קבע תוכנית, המתקננת את כל צורכי פיתוח כוח האדם במערך האיסוף המתוכנן, על פי רבעונים.


בסוף שנת 2005 הסתימה באכ"א עבודת מטה, במסגרתה בוצע ניתוח עיסוקים לאפיון לוחם האיסוף.

9. 
נקבע מפתח תקינה למקצוע ה"תצפיתן". אין עתה פערים בין הצרכים לבין כוח האדם הקיים.

11. 
בוצעה עבודת מטה, ונקבע מודל אחיד ל"חדר מלחמה" (חמ"ל) ולכוח אדם מקצועי ומיומן עבורו.


החל מינואר 2006, האחריות לניהול פרויקט החמ"לים, תהיה בידי מפקדת זרוע יבשה.


עבודת מטה למיסוד מרכיבי החמ"ל, תסתיים עד יולי 2006.

העסקת רואי חשבון 

הגופים המבוקרים: משרד האוצר; משרד הבינוי והשיכון; משרד הבריאות; משרד המשפטים;  משרד הפנים

א. ריכוז ממצאי הביקורת
1.
בחוקים המכוננים תאגידים סטטוטוריים אין תמיד חובה למנות רואה חשבון שיבקר את הדוחות הכספיים, וממילא אין גם התייחסות בידי מי הסמכות בתאגיד למנותם. 

על משרד המשפטים ומשרד האוצר, לגבש לאלתר הסדר למינוי ולהעסקה של רואי חשבון מבקרים לתאגידים סטטוטוריים ולבתי חולים ממשלתיים, ובמקום שהדבר נדרש - להציע שינויי חקיקה בהתאם. בקביעת ההסדר יש למצוא איזון בין הצורך להחליף את רואי החשבון לאחר תקופה שתיקבע - זאת על מנת לשמור על אי-תלותם בגופים המבוקרים ולהבטיח רענון הראייה הביקורתית, ולהימנע מתחלופת רואי החשבון בתדירות גבוהה מדי שגורמת בין השאר לתוספת עלויות עקב הצורך של רואה החשבון ללמוד נושא חדש.

2.
מי שממנים את רואי החשבון המבקרים ומאשרים את שכר טרחתם הם אורגנים, הנושאים באחריות לתוצאות פעולותיהם של התאגידים, כגון מועצת התאגיד או מליאתו. במצב זה יש פגיעה אפשרית באי-תלותו של רואה החשבון המבקר, והדבר אף עלול לפגוע בתקינות הביקורת.
3.
מקובל להניח, שאי-תלותו של רואה חשבון מבקר בתאגיד עלולה להיפגע יותר כאשר מינויו ושכרו נקבעים באופן שאינו בלתי תלוי, ובמיוחד כאשר התאגיד מעסיקו שנים רבות ישנם תאגידים סטטוטוריים שהעסיקו אותו משרד רואי חשבון תקופות של עשרות שנים ברציפות: מועצת הזיתים - 41 שנה; מגן דוד אדום - 33 שנה; הרשות לפיתוח ירושלים - 17 שנה; הרשות הלאומית למלחמה בסמים ואלכוהול - 14 שנה; רשות הדואר - 13 שנה; ורשות שדות התעופה - 11 שנה. 

4.
באוגוסט 2004 החליטה הממשלה, כי מנהל רשות החברות הממשלתיות והחשב הכללי במשרד האוצר יגישו לוועדת השרים לענייני ביקורת המדינה הצעה מתואמת בעניין בחירה והעסקה של רואי חשבון מבקרים בתאגידים הסטטוטוריים, וכן יכינו עם נציג היועץ המשפטי לממשלה הצעה לתיקוני החקיקה הנדרשים. יותר משנה לאחר החלטה זו, לא ביצעו אותם גורמים את החלטת הממשלה.

5.
על פי הנחיות משרד הבריאות, הנהלות בתי החולים הממשלתיים עצמן בחרו ומינו את רואי החשבון. מן הראוי, שגורמים שאינם נמנים עם בתי החולים והמייצגים את המדינה יהיו אלה שיבחרו וימנו את רואי החשבון לבתי החולים. מינוים על ידי הנהלות בתי החולים עלולה לפגוע באי-תלותם של רואי החשבון בעבודתם, והדבר אף עלול לפגוע בתקינות הביקורת.

6.
חלק ניכר מהוראות החשכ"ל בעניין ניהול המאגר של משרדי רואי חשבון לצורך העסקתם על ידי משרדי הממשלה לא יושמו, המאגר לא קיים את עיקרון השוויוניות וגם לא הבטיח את מירב היתרונות למשרדי הממשלה, כנדרש בחוק חובת המכרזים ותקנותיו. משרד מבקר המדינה העלה ליקויים ואי-סדרים המצביעים על כך, שעיקר הליקויים שהועלו בדוח הבדיקה על אופן פעולתו של מאגר משרדי רואי חשבון לצורך העסקתם על ידי משרדי הממשלה, לא תוקנו, זאת אף כי עברו כארבע שנים מאז שהדוח הוגש לחשכ"ל.

7.
על החשכ"ל ועל משרד הפנים לערוך בחינה מחדש בכל הנוגע לסדרי בחירתם של רואי חשבון מהמאגר והעסקתם. על משרד הבריאות ומשרד הבינוי והשיכון לעשות בדק בית בכל הנוגע לסדרי בחירתם והעסקתם של רואי חשבון, ובעיקר, בתחומים הבאים: קביעה של משך העסקתם של רואי החשבון; תקינות תהליכי קבלת החלטות בוועדות המכרזים המשרדיות, ובכלל זה - שקיפות השיקולים שמאחורי ההחלטות ומניעת מצב ניגוד עניינים.

8.
משרדי הממשלה העסיקו רואי חשבון בעבודות, שלביצוען לא נדרשו דווקא רואי חשבון אלא ניתן היה להעסיק גם בעלי מקצוע אחרים. יש לאפשר גם לבעלי מקצוע נוספים ליהנות מהאפשרות לתת שירותים למדינה; הדבר אף עשוי להקנות יתר גמישות ויתרון למשרד הממשלתי בבואו להעסיק בעלי מקצוע נוספים.

9.
במרבית הפרוטוקולים מדיוני ועדת המכרזים של משרד השיכון, שבהם אישרה להעסיק רואי חשבון, לא הובאו הנימוקים לכך. נמצאו גם מקרים שהאישורים לא פירטו מהן העבודות, מה הצפי לסיומן, מה היקפיהן הכספיים ובכמה שעות עבודה מדובר. לעתים כללו ההחלטות והחוזים עבודות, שהמשרד לא נהג לבצע, כגון בדיקות בגופים ציבוריים, ולפיכך היו ההחלטיות חסרות משמעות.

10.
בשלהי שנת 1996 תוקנה פקודת העיריות ונקבע בה, כי מועצת העירייה תמנה רואה חשבון ותקבע את תנאי העסקתו. על משרד הפנים לפעול בהתאם לסדרי מינוי רואי חשבון כפי שנקבעו בפקודת העיריות, והוחלו גם על המועצות המקומיות והמועצות האזוריות.

ב.
תגובות המבוקרים

משרד האוצר – אגף החשב הכללי

6.
בתחילת חודש ינואר 2006 החל בחשכ"ל הליך בניית נוהל, שתחילתו במועד הפנייה למאגר לצורך שליפה, וסיומו בבחירת זוכה. הליך הבנייה מתחלק לשלושה שלבים: 


1.
פורסמה הוראת שעה חדשה 2006-2-17 בנושא מאגר רואי חשבון (להלן: "הוראת השעה") המחליפה הוראות שעה 98/23 בנושא.


2.
שינוי עומק במערכת המחשבית התומכת במאגר רואי החשבון, לרבות בכל הקשור לעיקרון הסבב המחזורי ולשוויוניות (בשלבים מתקדמים).


3.
עדכון התמחויות משרדי רואי החשבון על בסיס ניסיונם המקצועי והארגוני, והזנתם מחדש במערכת.


ועדת המאגר במתכונתה החדשה תהיה מורכבת מיושב ראש, מזכיר ויועץ משפטי, וכל שליפה מהמאגר תאושר על ידה. בנוסף, דיווחים שוטפים על פעילותה יועברו לנציג לשכת רואי החשבון, ויפורסמו באתר האינטרנט של החשב הכללי.

7.
נושא הזנת שמות משרדי רואי החשבון שנבחרו על ידי המשרד הממשלתי המזמין, לרבות היקפה הכספי של ההתקשרות, הוסדר במסגרת הוראת השעה. כל הנתונים הרלוונטיים לגבי משרד רואי חשבון שנבחרו החל מיום 1 בינואר 2006, יוזנו למערכת במתכונתה החדשה, ויילקחו בחשבון בסבב מחזורי הוגן. מערכת מאגר רואי החשבון במתכונתה החדשה, אינה מתחשבת עוד במספר הפעמים שמשרד רואי חשבון נשלף בעבר, אלא בסכום הכספי המצטבר, בגין העבודות שביצע אותו משרד רואה החשבון עבור הממשלה.

משרד הבריאות

7.
ביום 2 לפברואר 2005, פרסמה ועדת המכרזים הבין-משרדית (בריאות-אוצר) שמונתה על ידי החשב הכללי, פנייה פומבית לקבלת הצעות להיכלל במאגר, ממנו יבחרו משרדי רואי חשבון לבתי החולים הממשלתיים הכלליים. להלן מתכונת בחירת הספקים והעסקתם: 


א.
פנייה של משרד הבריאות לקבלת בקשות להיכלל במאגר, ממנו יבחרו משרדי רואי חשבון לבתי החולים הממשלתיים הכלליים.


ב.
למאגר ייבחרו בתהליך תחרותי, משרדי רואי חשבון שיקבלו ניקוד גבוה או שווה ל-85 נקודות, בהתאם לאמות המידה המפורטות בפניה.


ג.
מאגר רואי החשבון ישמש לתקופה של 5 שנים מיום הקמתו, לבחירת משרדי רואי חשבון למתן השירותים. משרד הבריאות שומר לעצמו את הזכות לעדכן ו/או להאריך את תוקפו, ו/או לסיים את המאגר בכל עת.


ד.
כל אחד מבתי החולים יבחר משרד רואי חשבון מתוך המאגר בהליך המשכי נפרד של "פנייה סגורה". במסגרת ה"פנייה הסגורה" – יחויב כל בית חולים, לפנות ל-5 משרדי רואי חשבון ולבחור זוכה אחד מתוכם.


ה.
תתבצע שליפה רנדומאלית של 5 משרדי רואי חשבון מתוך המאגר, על ידי ועדה שימנה חשב משרד הבריאות, עבור כל בית חולים.


ו.
בחירת משרד רואה החשבון, תתבצע על ידי ועדת המכרזים של בית החולים.


ז.
ועדת המכרזים המשרדית לשירותים וטובין של משרד הבריאות, שומרת לעצמה הזכות לפנות, לפי שיקול דעתה הבלעדי, למאגר רואי החשבון, לצורך בחירת רואי חשבון מלווים לעבודת הפיקוח על קופות החולים, בחירות רואה חשבון למטרה זו, תעשה בדרך של פניה לקבלת הצעות, מתוך המאגר, בנוסח שיאושר על ידי ועדת המכרזים.



בתי החולים הממשלתיים יחולקו לשתי קבוצות: בתי החולים הגדולים – איכילוב, אסף הרופא, רמב"ם ושיבא, ובתי החולים הקטנים – זיו צפת, פוריה, נהריה, בני ציון, הלל-יפה, וולפסון וברזילי.


על כל משרד רואה חשבון שייכלל במאגר, תחול מגבלה של מקסימום בתי חולים עמם הוא יוכל לעבוד במקביל - שלושה בתי חולים קטנים, או שני בתי חולים קטנים ובית חולים גדול אחד. משרד רואה חשבון שייכלל במאגר, יהיה מנוע מלתת שירותים בהתאם למכרז זה, ליותר מבית חולים גדול אחד במקביל.


המינוי של רואה החשבון יהיה לביצוע שירותים לשנת הכספים 2006, אך לבית החולים תהיה אופציה להארכת ההתקשרות לגבי שנות כספים נוספות, עד 5 שנות כספים, כולל שנת הכספים 2006. בסיום תקופת ההתקשרות ו/או לאחר 5 שנות כספים, לכל היותר, ויבחר לבית החולים מהמאגר, רואה חשבון חדש.


משרד רואה חשבון המשמש כיום כמבקר החשבונות החיצוני של בית החולים, וסיפק שירותי ביקורת כאמור בשנת הכספים 2005 וכן בארבע שנות כספים מוקדמות יותר – יוחלף.

ניתן יהיה להשלים את המהלך בכללותו, כבר בדוחות הכספיים המסוקרים למחצית הראשונה של שנת הכספים 2006.

8.
העובדות המתוארות בדו"ח המבקר, הן בביצוע ביקורת על קופות החולים ובתי החולים והן בעריכת ביקורות פנים בחשבות המשרד, מצריכות העסקת רואי חשבון ונותנות יתרון למשרד בהעסקת רואי חשבון. כך גם סברה ועדת המכרזים, בהתקשרויות שהובאו לאישורה. עם זאת, ועדת המכרזים תמשיך לבחון כל בקשה לגופה.

רשות החברות הממשלתיות
4.
רשות החברות העבירה הצעה מפורטת לתיקוני חקיקה לצוות הבינמשרדי. אולם משלא הגישו יתר חברי הצוות את התייחסותם כנדרש, לא היה ניתן לפעול לביצוע החלטת הממשלה.

משרד הבינוי והשיכון
7.
המשרד פועל לפי ההוראות והכללים שקבע אגף החשב הכללי בפברואר 2006, בענין ההתקשרות עם רואי חשבון, והסדרת נהלי עבודה חדשים, בנושא מאגר רואי חשבון.


המשרד בוחן תכניות במסגרת "פרוייקט מרכב"ה" להפעלת מידע והערכות לגבי איכות רואי החשבון.
השירות בצה"ל של חיילים מאוכלוסיות חלשות
דו"ח 56א

הגוף המבוקר: צבא ההגנה לישראל

א.
ריכוז ממצאי הביקורת

1.
בשנת 1993 אישר ראש הממשלה ושר הביטחון יצחק רבין ז"ל, ששיעור אי-הגיוס לצה"ל בשל אי-עמידה בתנאי סף הגיוס בקרב המיועדים לשירות ביטחון גברים יהיה 2.7% מכל שנתון לידה של גברים המגויס לצה"ל. בשנת 2000 הנחה ראש חטיבת התכנון ומינהל כוח אדם באכ"א, שמלש"בים המקבלים פטור משירות ביטחון עקב רישום פלילי לא ייכללו בשיעור סף הגיוס. כתוצאה מכך, שיעור המלש"בים הגברים שקיבלו פטור משירות ביטחון עקב נתונים אישיים נמוכים הגיע לכ-4% בשנים 2000 ו-2001, ולא 2.7% כפי שאישר ראש הממשלה ושר הביטחון. החלטה זו של ראש חטיבת התכנון ומינהל כוח אדם, שלא אושרה על ידי הדרגים הממונים בצה"ל ולא על ידי הדרג המדיני, הגדילה בפועל את מספר המלש"בים שניתן לפטור משירות ביטחון בכ-50%, וצמצמה בכך את מספרם של המלש"בים בעלי נתונים אישיים נמוכים שניתן לגייס לצה"ל. 

3.
מניתוח נתוני שנתון הלידה 1983 התברר, כי כ-55 מלש"בים שהיו בעלי נתונים אישיים נמוכים, המאפשרים, לכאורה, על פי הנחיות מינהל הגיוס  לגייסם למסלול המקא"ם, שובצו על ידי מינהל הגיוס לשירות רגיל בצה"ל, והם אינם מקבלים ליווי של סגל משרדי המרכז לקידום אוכלוסיות מיוחדות. 

6. 
צה"ל לא טיפל ביסודיות בגורמים שהביאו לכך שרק כחמישית מהחיילים והחיילות במסלולי המקא"ם והחג"ם,  (מסלול "חיילות הגיוס המיוחד"), שהיו על סף שחרור מצה"ל בשנים 2001-2003, השתתפו בסדנאות ייעודיות שמפעילה מקח"ר, אשר מטרתן לסייע לחיילים להתמודד  עם תהליכי השינוי במעבר מהשירות הצבאי לחיים האזרחיים.

7.
בשלושה משרדי מקא"ם שנבדקו – באגף הטכנולוגיה והלוגיסטיקה, בחיל האוויר ובפיקוד הצפון, אשר טיפלו בכ-40% מהחיילים והחיילות במסלולי המקא"ם והחג"ם – מספר הביקורים שנערכו היה קטן בהרבה מהנדרש לפי קביעת מקח"ר; באט"ל ובחיל האוויר היו יחידות שבהן היו מוצבים חיילים ממסלול המקא"ם, בלי שהיו בהן חונכים שאמורים היו ללוות אותם ועל ידי כך להקל את הסתגלותם לשירות הצבאי. 
ב. 
מצב תיקון הליקויים

צבא ההגנה לישראל

1.
החל מאוקטובר 2005, הוכפף "המרכז לקידום אוכלוסיות מיוחדות" (מקא"מ), למרכז מיון, שיבוץ וקליטה, כדי ליצור גוף הכולל פיתוח תורתי, מיון ושיבוץ, הכשרה מקצועית, שליטה ומעקב על כוח אדם, הנחיית המערך בצה"ל והכנה לשחרור.

לשיפור מיון וגיוס מיועדים לשירות ביטחון (מלש"בים), בעלי נתונים אישיים נמוכים, תעודכן פקודת "מדיניות סף גיוס גברים", במינהל הגיוס באכ"א, כדלהלן:

המלש"ב שיתייצב בפני ועדת סף גיוס לאחר שזומן להופיע בפניה, תאומת זהותו על ידי יו"ר הוועדה, באמצעות תעודת הזהות, בטרם תחילת דיון הוועדה בעניינו.

הוועדה תראיין את המלש"ב, על מנת להתרשם ממנו וממידת התאמתו לשירות בצה"ל. יו"ר הוועדה יקבע את מהלך הראיון. סיכום הראיון יערך ללא נוכחות המלש"ב. בסיכום יביע כל חבר בוועדה את התרשמותו מן המלש"ב, וייפרט המלצתו. רק לאחר מכן יחליט יו"ר הוועדה בעניינו של אותו מלש"ב.

הוועדה תנהל פרוטוקול של הדיון, על גבי טופס רישום פרוטוקול. בפרוטוקול יפורטו התרשמויות חברי הוועדה מן המלש"ב במהלך הראיון, המלצתם לעניין גיוסו לצה"ל, והחלטת יו"ר הוועדה. הפרוטוקול ייחתם על ידי יו"ר הוועדה, ויצורף לתיקו  האישי של המלש"ב.
3.
עד אוקטובר 2005, נמנו חיילי מקא"מ בעלי שלב מקצועי 05 ומעלה, כתקניים במצבת היחידות. החל מאוקטובר 2005, חיילי מקא"ם יחושבו כעל-תקניים ביחידות צה"ל, על מנת להסיר כל מכשול הנוגע להמשך הכשרתם המקצועית.
6.
מתקיימת עבודת מטה, להעמקת המיצוי וההכשרה, של חיילי המרכז לקידום אוכלוסיות מיוחדות, ולחיילות הגיוס המיוחד. לוח זמנים לסיום - עד יוני 2006.


אכ"א, בתמיכת משרד התעשייה, המסחר והתעסוקה, הקהילה היהודית בקליבלנד, קרן לב"י, מכון ברוקדייל, רשת "אורט", התאחדות התעשיינים ורשתות החינוך האזרחיות, בונה תכנית ייחודית להכשרת חיילים מאוכלוסיות חלשות, בקורסים מקצועיים אזרחיים בתחילת השירות, שילובם בתעשייה במהלך השירות, והבטחת מקום עבודה עם השחרור. במהלך שנת 2006, יחל הפילוט הראשון במסגרת התכנית.
7.
מש"קיות המקא"ם בפיקוד הצפון, מקיימות עתה ביקורים ביחידות, כנדרש בפקודות.

הטיפול של צה"ל בחיילים הזקוקים לסיוע כלכלי

דו"ח 56א

הגוף המבוקר: צבא ההגנה לישראל

א.
ריכוז ממצאי הביקורת

1.
קיים עיכוב מתמשך בעדכון הוראות ופקודות מרכזיות הנוגעות לסיוע כלכלי לחיילים, כגון הוראת הפיקוד העליון בנושא תשלומים למשפחות חיילים בשירות חובה ופקודת מטכ"ל בנושא הסיוע לחיילים בודדים. עיכוב זה גורם לפער בין נוסחי הפקודות לבין הנהלים שלפיהם פועלים סגלי תנאי השירות בפיקודים המרחביים, בזרועות וביחידות. 
2.
ועדות החריגים במרכז לשירות הפרט שבאכ"א לא פעלו לפי כללים מנחים כתובים בנוגע לקביעת גובה הסיוע הכספי בזכאות חריגה לתשלומי משפחה; ברוב הערעורים של חיילים בנושא זכאותם להטבות כחיילים בודדים וברוב הבקשות להכרה לסיוע באופן חריג לחיילים בודדים, דן גורם יחיד במקום ועדה בהרכב של שלושה, כנדרש בפקודת מטכ"ל בנושא החיילים הבודדים. בכך יש פגיעה בדפוסי מינהל תקין, ועלול להיפגע הטיפול בחיילים. 

3.
אכ"א לא עיגן בכתב את תנאי המגורים של החיילים הלנים בבתי החייל של האגודה למען החייל הקשורים בביצוע ההזמנה של משרד הביטחון מאל"ח בנושא זה.

4.
סגלי הת"ש לא הקפידו על עריכת ביקורים בדירות של אל"ח בתדירות שנקבעה, ופעמים רבות אף לא ביצעו ביקורים כאלה כלל; בדוחות שתיעדו ביקורים שבוצעו, צוינו ליקויי אחזקה מהותיים בדירות, אשר חזרו ונשנו; לא התקיים פיקוח מספק על בעיות התנהגות של חיילים שהתגוררו בדירות של האגודה למען החייל. 

5.
אכ"א אינו מקיים פיקוח ובקרה סדירים על תנאי הדיור של חיילים בודדים  בקיבוצים. 
7.
הפיקוח והבקרה מצד מפקדות ממונות, כגון פיקודים מרחביים וזרועות, ומצד אכ"א על הטיפול של היחידות במתן תווי הקנייה לחיילים לקה בחסר וטעון שיפור; ביחידות רבות היו איחורים במשיכת תווי הקנייה ממינהל התשלומים של צה"ל ובדיווח על השימוש בהם אליו במועדים שנקבעו על ידי אכ"א; ביחידות, שנבדקו בביקורת זו, נמצאו ליקויים במילוי טופסי בקשות של החיילים לתווי קנייה, שאמורים להוות אמצעי פיקוח בתחום זה.

8.
ליקויים בשמירה על צנעת הפרט של חיילים הזקוקים לסיוע כלכלי במהלך הטיפול בהם: קצינות וחיילות המטפלות בכך ביחידות לא הכירו הנחיות כתובות בנוגע לשמירה על צנעת הפרט בהקשר זה; בביקורת במספר יחידות נמצא, בין היתר, כי התנאים הסביבתיים הפיזיים, לא היה בהם כדי לאפשר שמירה על צנעת הפרט במהלך ראיון עם חיילים, במסגרת טיפול בפניותיהם לקבלת סיוע כלכלי; במרכז לשירות הפרט שבאכ"א נמצאו מקרים שבהם השתמשו חיילי המרכז במערכת הרישום האישי של אכ"א, ללא הרשאות לכך, ובעזרת הרשאות של חיילים אחרים, וזאת בניגוד לפקודות. 

9.
בשנת 1997 החל אכ"א בתהליך ביזור סמכויות בתחום הת"ש, שנועד לתת ליחידות כלים למתן מענה איכותי ומהיר לחיילים. בתהליך ביזור הסמכויות בתחום הטיפול בבקשות של חיילים לקבלת תשלומי משפחה ולהכרה בהם כחיילים בודדים חלו עיכובים נמשכים. הנחיית סגן הרמטכ"ל ממאי 2004 לסיים תהליך זה עד ינואר  2005, לא מומשה. 

ב. 
מצב תיקון הליקויים

צבא ההגנה לישראל

1.
פקודות מטכ"ל העוסקות בחיילים הזקוקים לסיוע כלכלי, נמצאות בתהליך עדכון, חלקן בסבב התייחסויות וחלקן בסבב חתימות. לוח זמנים לפרסום - הרבעון השני בשנת 2006.

2.
אכ"א פעל לשינוי ועדות החריגים בתחום הבודדים, כך שבכל ועדה תהיה נוכחת גם חיילת מקצועית בתחום.

3.4.
בנושא תנאי המגורים של החיילים הלנים בבתי החייל, סוכם כי האגודה למען החייל תאתר מתקן הלנה חלופי למתקנים הקיימים היום, שאינם עונים על הסטנדרטים הנדרשים. נדונו ההשלכות המשפטיות והכספיות של הפסקת ההתקשרות עם האגודה, ומצב המתקנים הקיימים. הוחלט כי מעבר למתקן חדש, לאחר שיאושר על ידי אכ"א, יתבצע בתחילת שנת 2007.

הוקם צוות לבחינת פתרונות הדיור לחיילי חובה. במסגרת עבודת הצוות, סוכמו נהלי עבודה, המשלבים בקרה על מתקני תנאי השירות, כדי לוודא קיומם של תנאי דיור הולמים לחיילים.
5.
בפגישה בין איש קשר של הקיבוצים לנציגי אכ"א, הובהרו לאיש הקשר נהלי העבודה הנדרשים, לרבות דיווחים תקופתיים והיקף פעילותו.
7.
קיימת עתה מערכת כללים ודיווח, בנושא סיוע לחיילים באמצעות תווי קנייה.
להפעלת בקרה טובה יותר על חלוקת תווי הקנייה, ובמטרה להגביר את מודעות המפקדים וסגלי תנאי השירות לניהול התקין של תווי הקנייה, בוצעו הפעולות הבאות:
א. יחידות אשר לא הקפידו על נהלי העבודה - ננזפו.
ב. נושא תווי קנייה, רוענן לקצינות תנאי השירות הפיקודיות ולסגלי תנאי השירות. 


ג. עדכון קצינות תנאי השירות הפיקודיות, על יחידות שלא משכו/הזדכו על תווי קנייה בזמן.

ד. בשנת 2006 יוגדלו מספר הביקורות המתוכננות בתחום תווי הקנייה.
8.
נושא השמירה על צנעת הפרט, ישולב בהוראת קשל"ר 45.01.02 – "עבודות סגלי הת"ש - נהלי טיפול בבקשות ת"ש".


במהלך ינואר 2006 החל סבב הערות לאישור ההוראה. לוח זמנים לפרסום - הרבעון השני בשנת 2006.

9.
"מודל תנאי השירות" מתוכנן לצאת כ"פילוט" באגף הטכנולוגיה והלוגיסטיקה, בחודש מארס 2006. 

בהתאם לתוצאות הפילוט, יוכנסו שיפורים ותיקונים, ויקבע מועד להטמעה בצה"ל.

מתקיימת עתה עבודת מטה, הבאה לבחון את תכני ההכשרה של סגלי "תנאי השירות" בבה"ד 11. במסגרת עבודת מטה זו, נבחנת אפשרות לפיה קצינת תנאי שירות, המסיימת השלמת קורס קצינות תנאי שירות, תהיה בידה הרשאה להזין תשלומי משפחה במחשב. 


במקביל נמשך ביזור המערכת הקימת, בשלוש יחידות נוספות, אשר עדיין לא בוזרו.
 
היבטים במיגון
היבטים במיגון אישי ובמיגון כלי רכב

הגוף המבוקר: צבא ההגנה לישראל

א.
ריכוז ממצאי הביקורת

1.
מצאי אפודי המגן נגד קליעים, אשר מספקים את רמת המיגון הנדרשת, היה בחוסר של 13% אפודים מול יעד התקינה לאפודים שקבע צה"ל (סגן הרמטכ"ל) באוקטובר 2002. 

5.
נכון למועד סיום הביקורת, דצמבר 2004, חיילות לוחמות בגזרת אוגדה מרחבית אזח"ע לא צוידו על ידיה באפודים מסוג א', כפי שמסר צה"ל בוועדת המשנה בכנסת בנובמבר 2003, אלא באפודים מדגם אחר, אשר הינם כבדים יותר ואינם מותאמים לצורכיהן. 

7.
צה"ל טרם ערך בקרב חייליו פעולות הדרכה להטמעת נושא בדיקת התקינות של לוחות המיגון באפודים נגד קליעים; וכן טרם יושם הליך לאיסוף אמצעי מיגון שנפגעו, לשם קיום תחקירים והפקת לקחים לשיפור האפודים במידת הצורך. 

10.
צה"ל לא ביצע כל רכש של קסדות מאז פרסום ממצאי הביקורת הקודמת. 
13.
בביקורת הקודמת עלה, כי מיגון ג'יפ ה"סופה" אינו מלא והוא מתחת לסטנדרד הסביר לדעת ענף מיגון ביחידה הטכנולוגית באט"ל. משלא פותח ג'יפ עתידי חלופי לג'יפ ה"סופה", ממשיך תת-משק ג'יפי הסיור הממוגנים להתבסס רובו ככולו על ג'יפי ה"סופה". זאת, למרות חסרונותיו בתחום המיגון ובתחום יכולת נשיאת לוחמים. כמו כן, עד למועד סיום הביקורת, צה"ל עדיין לא השלים פריטי מיגון מסויימים.

15.
צה"ל עדיין לא גיבש תכנית רב-שנתית לפיתוח ולהצטיידות בכלי רכב בתחום ג'יפי הסיור הממוגנים ובתחום כלי הרכב המינהלתיים, והוא עדיין רוכש כלי רכב כפתרונות לטווח הקצר, בלא שהסתיימה עבודת מטה להצטיידות ארוכת טווח.

ב. מצב תיקון הליקויים

צבא ההגנה לישראל 

1.
מצאי אפודי המגן נגד קליעים, אשר מספקים את רמת המיגון הנדרשת, היה בדצמבר 2005 82% מסך כל האפודים הנדרשים. 

עד סוף שנת העבודה 2006, יעמוד מצאי אפודי המגן נגד קליעים על כ-100%. 


עד סוף הרבעון השני של שנת 2006 יסופקו לצה"ל אלפי אפודים.

5.
רמ"ח תקינה וארגון במפקדת זרוע היבשה, הינחה בספטמבר 2005, כי כל החיילות הלוחמות, יצוידו באפוד מסוג א', באופן מיידי.
7.
החל משנת 2006, שולב נושא המיגון האישי, בתכני החובה לחיילי המילואים, בכל בסיסי האימון הפיקודיים, ובאימונים לקראת לחימה.
10.
מז"י שילבה בתוכנית הרב-שנתית לשנת 2006, רכש של אלפי קסדות, אך לאור התיעדוף והקיצוץ בתקציב, נדחתה הרכישה.
13.
התוכנית המקורית בצה"ל, היתה למגן מאות ג'יפי "סופה", לאור צפי פליטות של ג'יפי "סופה" ממוגנים.


מצבת ג'יפי ה"סופה" הממוגנים כיום, הינה מאות יחידות.
נמשך מיגון עוד עשרות ג'יפי "סופה" נוספים. לאור הרכש המתוכנן בחודשים הבאים של עשרות לנדרוברים ממוגנים, אשר יובילו לפליטה של ג'יפי "סופה", אין בכוונת מז"י למגן ג'יפים נוספים. בנוסף לג'יפי "סופה", קיימים מאות בודדות של כלי רכב ממוגנים נוספים, מרביתם באיזורי הלחימה.

15.
בסוף 2005 הסתיימה ואושרה עבודת מטה, לקביעת שיאי רכב ממוגן.
אזור יהודה והשומרון
פעולות המינהל האזרחי באזור יהודה והשומרון

הגופים המבוקרים: משרד ראש הממשלה; משרד הבינוי והשיכון; משרד המשפטים; משרד הפנים; משרד התשתיות הלאומיות; מינהל מקרקעי ישראל;  המינהל האזרחי; הממונה על הרכוש הממשלתי ועל הרכוש הנטוש באיו"ש; מפקדת תיאום פעולות הממשלה בשטחים

א.
ריכוז ממצאי הביקורת

3.
ההוראות העוסקות ביחסים שבין הקמ"טים במינהל, הכפופים מקצועית למשרדי הממשלה שהם מייצגים ופועלים על פי נהליהם, לבין קציני צה"ל המשמשים כראשי ענפים  במינהל, אינן ברורות. העמימות האמורה גם תרמה, בין היתר, לביצוע פעולות שהיו בחריגה מנוהלי עבודה מקצועיים של משרדי-האם של הקמ"טים – עניין שבלט במיוחד בתחום התשתית. 

4.
נוהלי העבודה המסדירים את יחסי העבודה ואת קשרי הגומלין בין קציני צה"ל המשמשים כרע"נים במפקדת תפ"ש לבין הקצינים המשמשים כרע"נים במינהל, המקבילים להם בתחומי פעילותם, אינם ברורים די הצורך. במיוחד אמורים הדברים לגבי יחסי הגומלין בין רע"ן תשתית במפקדת תפ"ש לבין ראש תחום תשתית במינהל. 

7.
עד מרס 2003 פג תוקפם של 80% מצווי התפיסה, שהוצאו באזור חברון, לצורך הקמת עמדות ומאחזים צבאיים שבשימוש צה"ל, ובחלק ניכר מהם פג התוקף כבר שנתיים ועד ארבע שנים קודם לכן. כמו כן, נתפסו באיו"ש מקרקעין בהיקף של אלפי דונמים בתקופה שבין מרס 2001 לספטמבר 2003 באמצעות צווי תפיסה והפקעה. תוקפם של 39% מהם פג, אך המקרקעין לא פונו למרות שהצווים לא חודשו. נמצאו גם מקרים, שנתפסו מקרקעין על ידי גופי צה"ל ללא הוצאת צווי תפיסה כנדרש. 

10.
עד מועד סיום הביקורת בפברואר 2004, לא רשם הממונה על הרכוש הממשלתי והנטוש באזור יהודה ושומרון, בספרי המקרקעין אצל קמ"ט רישום, הערות לגבי מקרקעין שקיים לגביהם צו הפקעה. כתוצאה מכך, קיים חשש לרישום עסקות מכר של קרקעות, שחלקן או כולן הופקעו באמצעות צווי הפקעה. 

13.
אין בידי הממונה על הרכוש הממשלתי נתונים מלאים ומדויקים על היקף הקרקעות שהקצה משרדו להסתדרות הציונית, אף שמדובר בהיקף של מאות אלפי דונם.

17.
במועד עריכת הביקורת לא היה בידי הממונה ריכוז נתונים על כלל נכסיהם של נפקדים פלסטינים, בעיקר קרקעות ומבנים. 

18.
במועד עריכת הביקורת לא היו בידי הממונה נתונים עדכניים ומפורטים אודות חובות של אנשים ששכרו ממנו רכוש של נפקדים. בנובמבר 2003 העריך הממונה את סכום החובות בכ-2 מיליון ש"ח.

19.
מן המסמכים במינהל עלה מקרה בו הקצה הממונה מקרקעין לבנייה, ורק לאחר ההקצאה והבנייה עליהם התברר, כי הם בגדר אדמת נפקדים.

21.
מאז כניסת כוחות צה"ל לאיו"ש פעלו יהודים בעלי קרקעות באיו"ש או יורשיהם כדי לקבל לידיהם את הקרקעות. היועץ המשפטי לממשלה דאז כתב באפריל 2003 בנושא זה, כי יש להטיל על הממונה את הבדיקה והרישום המסודר של אדמות יהודים באיו"ש. בנובמבר 2003 החלו נציגי הממונה בבדיקת אדמות היהודים, ועד מועד סיום הביקורת, פברואר 2004, היא טרם הסתיימה.

27.
כ-58% מתוך תחנות הדלק הפעילות בשטחי C פעלו בניגוד לחוק בהיבטי תכנון רבים; כ-37% מתוך סך כל התחנות הפעילות לא קיבלו את אישור ועדת הקריטריונים במינהל, הבוחנת באופן ראשוני את בקשות היזמים ועמידתן בקריטריוני הסף שנקבעו למתן רישיונות להקמת תחנות דלק ללא מכרז, קודם לתחילת הפעלתן; וכ-63% מסך כל התחנות הפעילות לא שילמו תמלוגים למינהל.

29.
עד מועד סיום הביקורת, פברואר 2004, פעלו בעלי תחנות דלק רבות בשיטתיות  בניגוד לחוקי התכנון והבנייה, רישוי עסקים ואיכות הסביבה, וזאת תוך העלמת עין מתמשכת מצד הרשויות השלטוניות - המינהל והרשויות המקומיות, ועל אף המלצות והחלטות של גופים חיצוניים למינהל ושל גורמים במינהל לפעול נגד התופעה. 

33.
חוק שירות הציבור קובע מגבלות על פעילותו של עובד בשירות הציבור לאחר פרישתו. בביקורת עלה מקרה, שבו מי שכיהן בתפקיד ראש המינהל וטיפל עד המועד האחרון לכהונתו כראש המינהל, אוקטובר 2002, בענייניה של חברה, שפעלה מול המינהל בעניין רישוי מפעל זמני לבטון, החל ביום שלמחרת שחרורו הרשמי משירותו בצה"ל בינואר 2004 להעניק שירותי ייעוץ לאותה חברה, וטיפל בענייני המפעל מול גורמי המינהל. יתר על כן, הוא לא פנה אל הוועדה למתן היתרים לקבל היתר בהתאם לסעיף 11 לחוק שירות הציבור [הגבלות לאחר פרישה], וממילא לא קיבלו. 
40.
אכיפת הצו העסקת עובדים על המעסיקים הישראליים באיו"ש לקתה בחסר, בין היתר כיוון שפעולות האכיפה היזומות היו מועטות, ונגד אותם מעסיקים שעברו על החוק בעניין זה לא ננקטו צעדים משפטיים. כמו כן, בביקורת לא נמצא שנערך במינהל דיון בסוגיית המדיניות של אכיפת הצו, לרבות בנוגע להקצאת המשאבים הדרושים לשם כך, וביניהם עלות העסקת מפקחי תעסוקה. 

ב. 
מצב תיקון הליקויים

מפקדת תיאום פעולות הממשלה בשטחים
3.4.
ברבעון האחרון של שנת 2005, פרסם ראש המינהל האזרחי ("המינהל"),  נוהל, המעגן את מערכת היחסים בין ראש המינהל האזרחי, ראשי ענפים במינהל וקציני המטה במינהל.

7. 
מהמחצית השנייה של שנת 2005, מתבצעת במינהל עבודת מטה סדורה, בשיתוף פיקוד מרכז, להאצת נושא תפיסת מקרקעין ללא צווי תפיסה בתוקף. התקבלה חוות דעת משפטית. כ-40 צווים בהמתנה לקבלת אישורי מטכ"ל. צפי לסיום – יוני 2006.

10. 
החל מאוגוסט 2005, קצין מטה רישום מקרקעין, פועל לסיים את הרישום בספרי המקרקעין, של כל צווי ההפקעה הקיימים.

13.
הנתונים המצויים בידי המינהל האזרחי, הועברו לוועדת שרים, אשר דנה ב"דו"ח ששון". קיים נוהל להקצאת הקרקעות להסתדרות הציונית, שאושר במינהל מקרקעי ישראל בספטמבר 2005.


מבחינת המינהל האזרחי, הנוהל ניתן ליישום, למעט מקרים בהם נדרשים דיונים עם המתיישבים.

17. 
בידי הממונה על הרכוש הממשלתי, יש עתה נתונים על כלל נכסיהם של נפקדים פלסטינים.

18.
גביית חובות מחייבים פרטיים, מצויה בתיאום עם מינהל מקרקעי ישראל והמינהל האזרחי.

19.
במינהל נמצאים כ-40 חוזים של הקצאת מקרקעין של נפקדים, לבנייה. סיום הטיפול בהעברת החוזים לדיירים – עד אפריל שנת 2006.

21.
בתהליך אישור, תקציב לבדיקה ורישום מסודר של אדמות יהודים באיו"ש. כן נמצא בהכנה מכרז לגיוס פרויקטור לנושא. סיום התהליכים - עד לסוף שנת 2006.

27.
ענף כלכלה מסדיר את רישום תחנות הדלק הישראליות ביהודה ושומרון, כולל מיפוי התחנות והסטטוס שלהן. בעלי התחנות זומנו למינהל האזרחי, על מנת להסדיר את האישורים וההיתרים.

29.
שתי תחנות דלק ניתן להרוס מבחינה משפטית. הנושא הובא לאישור אלוף הפיקוד, אך ההריסה לא אושרה.

33.
למען הסר ספק בסוגיה, הופסק שילובו של ראש המינהל האזרחי דאז, בצוות החשיבה של מתאם פעולות הממשלה בשטחים.

40. 
בשל חוסר משאבים, לא הצליח המינהל האזרחי עד כה, לאכוף על המעסיקים הישראלים באיו"ש, את הצו להעסקת עובדים.

 
המינהל  ומשטרת ישראל יבחנו את שיפור האכיפה, עד יולי שנת 2006. 

הגנת יישובים באזור יהודה והשומרון

דו"ח 56א

הגופים המבוקרים: משרד הביטחון; צבא ההגנה לישראל

א.
ריכוז ממצאי הביקורת

3.
החל מאוגוסט 2002 הפעיל צה"ל בחלק מהיישובים תכנית "מבצר", שמשמעותה ביצוע הגנת היישובים באמצעות מגינים מקרב תושבי היישובים. צה"ל לא הכין תכנית אימונים שנתית למגיני "התכנית", והחטיבות המרחביות באיו"ש לא קיימו בקרה ומעקב אחר אימוניהם; לא הוכנה תכנית רב-שנתית ליישומה של התכנית; פעילות המגינים וחברי כיתות הכוננות ביישובים בשטחי "שטח ביטחוני מיוחד", הצמודים ליישוב אך נמצאים מחוץ לתחום השיפוט של היישוב, לא הוסדרה חוקית.

7.
צה"ל מופקד על ענייני הלוגיסטיקה של חיילי הגנת היישובים המשרתים בגזרת "עוטף ירושלים" הנמצאת באחריות מג"ב, ואשר מופעלים מבצעית על ידי מג"ב. מציאות זו מקשה על ניהול העניינים הלוגיסטיים של אותם חיילים. צה"ל ומשטרת ישראל נחלקו בעמדותיהם בעניין פתרון אפשרי לבעיה זו.

10.
רכישת מערכת אבטחה טכנולוגית לתכנית השב"מ (שטח ביטחוני מיוחד), שבוצעה בהנחיית אלוף פיקוד העורף, נעשתה בניגוד לחוק חובת המכרזים, התשנ"ב-1992, ושלא על פי כללי מינהל תקין.

11.
נמצאו ליקויים במרבית מרכיבי הביטחון הקיימים ביישובים. יישובים רבים מוקפים בגדר רשת רגילה, שבמקרים רבים איננה בגדר מכשול משמעותי בפני חדירה.

ב. 
מצב תיקון הליקויים

צבא ההגנה לישראל

3. 

סגן הרמטכ"ל הורה להקפיא את אזרוח הגנת היישובים, על רקע התנגדויות המועצות המקומיות והינחה על הרחבת פרויקט "מבצר", ומימוש המשימה בשלב זה על ידי חיילים, משתתפי קורסים ואנשי קבע.



במהלך שנת 2006, תיערך בחינה נוספת של אפשרות אזרוח הגנת ישובים, להפעלה משנת 2007.

הוראת קבע אכ"א 38.0109 הדנה בזכויות לוחמי "מבצר", בכל הקשור לקבורה צבאית ובטיפול במשפחת לוחם שאושפז, תפורסם עד אפריל 2006.

7. 
לא יוקצו יותר חיילים להגנת ישובים שבאחריות משטרת ישראל, וסוגית התיאום עם מג"ב, מתיתרת.

10. 

היועץ המשפטי של פיקוד העורף, עדכן את מטה הפיקוד, באשר לכללים המחייבים להתקשרות עם ספקים אזרחיים, בהתאם לחוק חובת המכרזים.

11. 

שודרגו הגדרות, הדרכים והתאורה ההיקפית ביישובים. עבודות השידרוג ימשכו גם בשנת 2006, בהתאם לאילוצי התקציב.

התעשייה האווירית לישראל

תחזוקת מנועים למטוסי חיל האוויר

דו"ח 56א

הגופים המבוקרים: התעשייה האווירית לישראל בע"מ; משרד הביטחון; צבא ההגנה לישראל

א.
ריכוז ממצאי הביקורת

1.
חיל האוויר לא העביר למינהל ההרכשה והייצור שבמשרד הביטחון  את "טיוטת תכנית העבודה" של כל משימות התחזוקה, ומנה"ר לא קבע משימות שלגביהן תתקיים תחרות בין חיל האוויר לבין התעשיות, דבר שאינו תואם את הוראות משרד הבטחון.

2.
בנובמבר 2003 החליט ראש להק ציוד אוויר על הסטת עבודות תחזוקה דרג ד' מהתעשייה לחיל האוויר. לא היו בידי הרלצ"ד מלוא הנתונים לקבוע האם הסטה זו אכן הביאה לחיסכון במשאבים תקציביים, להתייעלות ולחיסכון כלכלי מנקודת המבט של חיל האוויר או מערכת הביטחון.

9.
לחיל האוויר אין בקרה ופיקוח נאותים על צריכת החלפים במפעלים שבתעשיות האזרחיות, והחיל אינו יכול לבצע בקרת עלות כוללת של תחזוקת המנועים (עלות שעות עבודה וחלפים) והשוואתה בין המפעלים לחיל האוויר. כמו כן, אין לחיל האוויר בקרה ופיקוח נאותים על ניהול המלאי של חלקי חילוף למנועים. 

10.
מדיניות המחירים של היחידה למכירת עודפים מבוססת על הערכה של שווי השוק של חלקי החילוף העודפים ולא על מודל אופטימיזציה של מדיניות מחירים המשקלל, בין היתר, השפעת טכנולוגיות חדשות ומחירי שוק. מדיניות מחירים זו גורמת לכך, שחלפים הנמצאים ב"מלאי העודף" מוצעים למכירה במחיר גבוה יותר מהמחיר שניתן לרוכשם בחו"ל, ולכן הם נמכרים בהיקף קטן. כתוצאה ממדיניות זו, תרמה היחידה להפיכת חלק ניכר מה"מלאי העודף" למלאי "מת".

ב. 
מצב תיקון הליקויים

משרד הביטחון

1.
חיל האוויר העביר למינהל ההרכשה והייצור במשרד הביטחון, את תכנית העבודה שלו לשנת 2006, בקשר לתעשיות האזרחיות ולדרגי ד' בחיל האוויר.
דיון בתכנית העבודה, האמורה להתבצע בהתאם לתכנון בדרג הצבאי, נערך בדצמבר 2005, אצל סגן ראש מנה"ר לרכש אוויר
2.
חיל האוויר יעביר את נהלי המשרד הדנים בנושא זה, לידיעת הקצינים הנוגעים בלהק ציוד, וירועננו ההנחיות בנושא זה.

3.
במסגרת עדכון הסכמי האחזקה, נקבע כי ספירות המלאי תתבצענה על פי מדגם שנקבע על ידי חיל האוויר. אם תידרש על ידי החייל ספירת מלאי מלאה, תבוצע הספירה על ידי החייל, או על ידי התעשייה האווירית, בתנאים ובתמורה שיסוכמו איתה.

10.
בדצמבר 2005 התקבל מארה"ב מסמך, המגדיר סופית את התנאים של הרישיון, שעל פיו יוכל השותף העסקי לפעול. המסמך מכתיב תנאים והגבלות רבות יותר מאלו שהיו בעבר.
הגבלות אלו משנות את ההנחות על פיהן נחתם חוזה "שותף עסקי" עם החברה. המשרד בודק עם החברה, באילו תנאים  יוכל ליישם את ההסכם. על רקע המגבלות שבארה"ב, קיימת אפשרות שהחוזה יבוטל.
במקביל, מונתה במשרד ועדה פנימית, לבחינת מדיניות המחירים הקיימת, במטרה להמליץ על מדיניות מחירים עדכנית. הוועדה אמורה לסיים עבודתה עד סוף מארס 2006.
רכישת מניות אלישרא על ידי אלתא

דו"ח מיוחד - דצמבר 2005

הגופים המבוקרים: אלתא מערכות בע"מ; התעשייה האווירית לישראל בע"מ; משרד הביטחון; משרד האוצר, רשות החברות הממשלתיות
א.
ריכוז ממצאי הביקורת

1.
אלתא השקיעה ברכישת 30% ממניות אלישרא מערכות אלקטרוניות בע"מ, ובאופציה 100 מיליון דולר, ללא שבדקה ואישרה בעצמה הערכות שווי של אלישרא. אלתא והתע"א הסתמכו על ניתוחי רגישות שהתבססו על תחזיות הנהלת אלישרא, שאינן מקור אובייקטיבי ושהוגדרו על ידי היועץ הפיננסי מטעם התעשייה האווירית (תע"א) כאופטימיות מדי. אלתא והתע"א גם לא בחנו את מהימנות הנתונים ששימשו בסיס לביצוע ניתוחי הרגישות.

2.
במרס 2002 הגיש יו"ר דירקטוריון אלתא לכור הצעה לרכישת מניות אלישרא. לפי הצעה זו, המחיר שתשלם אלתא ייקבע לפי מנגנון תיקון, שיתבסס על הרווח התפעולי בשנים 2002 עד 2004. מנגנון התיקון עשוי להקטין את הסיכון של אלתא, שהסתמכה על הערכותיה של הנהלת אלישרא לגבי המכירות והרווח הנקי. בסופו של דבר, לא כלל הסכם הרכישה מנגנון תיקון. לפני חתימת הסכם הרכישה ביולי 2002 אלתא והתע"א לא שקלו שוב אם ערך החברה בגובה של 330 מיליון דולר משקף את שווייה של אלישרא, למרות היעדר מנגנון תיקון כאמור. 

3.
מינואר 2002 ועד הרכישה חלו מספר אירועים אשר היה בהם כדי להקטין את הערכת השווי של אלישרא - הדוחות הכספיים המבוקרים של אלישרא הצביעו על הפסד של כ-3.5 מיליון דולר; ולא התממשה הציפייה של אלישרא לזכות במכרז על עיסקה מהותית. למרות הרעת התנאים לאלתא בהסכם העקרונות לעומת הצעת התע"א ממרס 2002, ולמרות האירועים שחלו, לא נשקלה שוב כדאיות ביצוע העיסקה על פי שווי של 330 מיליון דולר. דרך התנהלותה של הנהלת התע"א הייתה בלתי תקינה: לא נערכו בדיקות יסודיות לעיסקה כה משמעותית, וההחלטות התקבלו ללא תהליך סדור ומבוסס.

4.
יו"ר דירקטוריון אלתא פנה ביוני 2002 לחברי הדירקטוריון בבקשה לאישור טלפוני של העיסקה ולאחר מכן להחלטה בכתב על עסקת רכישת מניות אלישרא. חברי דירקטוריון אלתא אישרו טלפונית את ההחלטה על הרכישה, ולאחר מכן חתמו על החלטה בכתב, ללא שהתקיים בדירקטוריון דיון סדור ומפורט בנושא, תוך מפגש משותף בין מקבלי ההחלטות ומיצוי "תבונתם הקיבוצית". קבלת ההחלטה לעיסקה חריגה זו בהיעדר דיון ובהיעדר תהליך קבלת החלטות סדור ומובנה, הכולל ניתוח סיכונים והערכת שווי, גם אם בלוח זמנים קצר, ספק אם היא מתיישבת עם חובת הזהירות המוטלת על חברי דירקטוריון בעיסקה מסוג זה. 

5.
בדיקת הנאותות שביצעו התע"א ואלתא באלישרא לקראת רכישת מניות אלישרא לא הייתה מלאה, בין היתר נוכח העובדה שנבדקו הסכמי העבודה הקיבוציים שרוב העובדים מועסקים על פיהם, ואילו החוזים האישיים באלישרא לא נבדקו, אף על פי שהם עשויים להכיל תנאים משופרים, שעשויה להיות להם השפעה ניכרת על עלות השכר. זאת ועוד, הבדיקה החשבונאית, שהינה חלק מבדיקת הנאותות, לא כללה, בין היתר, בדיקת אסמכתות, אישורי יתרות ונוהלי בדיקה נוספים.

6.
בסיכום בדיקת הנאותות הפחית ארגון הסמנכ"ל לכספים של התע"א את הרווחים שנחזו על ידי אלישרא לשנים 2002 עד 2005 בשיעור ממוצע של כ-42%. תיקון זה אמור היה להקטין את הערכת שווייה של אלישרא לכ-200 מיליון דולר. לדירקטוריון אלתא נמסר, שלא נתגלו בבדיקת הנאותות ממצאים אשר יש בהם כדי לערער את יסודות העיסקה, מה שאינו מתיישב עם הממצאים כהווייתם. כלומר, לדירקטוריון אלתא הוצג מצג חסר.

9.
בחוזה לשיתוף פעולה שנחתם בנובמבר 2002 בין אלתא לאלישרא הוגדרו ארבעה נושאים – שניים טרם הגיעו לידי מימוש. מבדיקת אופן שיתוף הפעולה בשני הנושאים האחרים עלה, כי באחד מהם לא התקיים שיתוף פעולה בהתקשרות עם לקוח א', ובשני - שיתוף הפעולה לא תאם במלואו את הנדרש בחוזה.

10.
מסקנות צוות שהוקם באלתא ביוני 2004 לעניין שיתוף פעולה עם אלישרא היו, בין היתר, שהניסיונות לפתח מערכת משותפת בהתאם לחוזה לשיתוף פעולה, נכשלו בעבר. באופן שיתוף הפעולה הנוכחי, מסקנות אלה מעמידות בסימן שאלה את אחת המטרות העיקריות של עסקת רכישת 30% ממניות אלישרא על ידי אלתא.
11.
רק בינואר 2004 העריכה התע"א את פוטנציאל תוספת הרווח בגין הסינרגיה שבין אלתא לאלישרא בעשרות רבות של מיליוני דולרים, זאת שעה שהעיסקה נחתמה ביולי 2002. סכום זה חושב על פי מחיר הון מסויים בלי שהוצגו תימוכין ביחס לפרמיית הסיכון הכלולה במחיר זה, שאמורה הייתה לשקף את אי-הוודאות בכל הקשור לאפשרות המימוש של רווחי הסינרגיה, עובדה שהייתה ידועה באותו מועד.

12.
אלתא לא הבטיחה לעצמה בהסכם בעלי המניות הגנה מהאפשרות, שבעלי השליטה באלישרא יעבירו את הידע של אלישרא בתחום הלוחמה האלקטרונית לגורם אחר. בהיעדר סעיף כזה, גדל הסיכון, שאלתא לא תשיג את אחת המטרות העיקריות של ההשקעה במניות אלישרא, המתייחס להפקת רווח סינרגטי משיתוף פעולה אסטרטגי עם אלישרא. 

13.
אלתא חתמה על הסכם בעלי המניות שבמסגרתו הובטחה לה זכות סירוב ראשונה המתייחסת למצבים שבהם שווי אלישרא גדול או שווה ל-330 מיליון דולר. קרי, היא רכשה זכות סירוב ראשונה חלקית בלבד. לפיכך קיים סיכון המתייחס לאפשרות שצד שלישי ירכוש את המניות והתע"א ואלתא לא תוכלנה לממש חלק או את כל היעדים שקבעו לעצמן בעת שרכשו 30% ממניות אלישרא, ושחלק או כל הרווח הסינרגטי של ההשקעה ירד לטימיון. מדיניות זו והשיקולים העומדים מאחוריה היו אמורים להיות מוצגים לדירקטוריון אלתא במועד קבלת ההחלטה על הרכישה, אך דירקטוריון אלתא לא כונס וההחלטה על רכישת מניות אלישרא התקבלה בשיחות טלפוניות. 
14.
בהסכם הרכישה ניתנה לאלתא זכות שיפוי. לכאורה, אלתא הייתה זכאית לשיפוי בסכום של כ-3 מיליון דולר לפחות. כתוצאה מאי-מימוש זכות השיפוי עלולים לרדת לטמיון סכומים נכבדים.

ב. 
מצב תיקון הליקויים

משרד הביטחון

כללי

במשרד הביטחון החלה עבודת מטה, בשיתוף עם היועץ המשפטי והיועץ הכלכלי למערכת הביטחון, במטרה להגדיר תהליכי עבודה פנימיים במשרד, ולקבוע את הגורמים האחראיים בו, בכל הקשור לטיפול ולבחינה של הצעות לרכישת מניות של חברות, על ידי חברות ממשלתיות, הנמצאות באחריותו המיניסטריאלית של שר הביטחון.

לדעת המשרד, גיבוש תהליכי העבודה, יושלם עד מארס 2006.
התעשייה האווירית

כללי

התחרות הקשה לאורך שנים, בין החברות אלתא ואלישרא, הביאה לניסיונות רבים להגיע להבנה ולשיתוף פעולה ביניהן. 

אלתא מתייחסת לעיסקה עם אלישרא כהשקעה אסטרטגית, שמטרתה לנצל את היתרונות הסינרגטים בתחומים השונים ביניהן.

לדעת שתי החברות, העסקה תקטין את תקציב המו"פ העצמי, תמנע כפילויות, תשפר את הרווחית ותרחיב את נתח השוק העולמי לתוצרתן.

כדי לבדוק את כדאיות העסקה, חייבים לדעת תע"א ואלתא, לבחון אותה בציר זמן של מספר שנים, ורק אז ניתן יהיה להסיק אם אכן העסקה היתה כדאית.

מנהלי החברות פעלו במתחם של שיקול דעת עסקי סביר, והסתמכו על מידע מפורט וחוות דעת מקצועיות בדבר שוויה של החברה הנרכשת, ועל בדיקת נאותות שנערכה לדעת תע"א ואלתא, באופן סביר. לדעת שתי החברות, המדיניות הראויה היא לאפשר למנהלים לקבל החלטות הכרוכות בסיכונים עסקיים, למיקסום התשואה של החברה.

לדעת שתי החברות, כל עוד פעולותיהם אינן חורגות ממתחם הסבירות, לא תוטל על נושאי משרה בתע"א ובאלתא, אחריות אישית.

התעשייה האווירית ואלתא בודקות היכן האיזונים לא פעלו כיאות, ויפעלו לבקרה טובה ויעילה יותר בעתיד.

שתי החברות משפרות את היקף ואיכות החומר המוגש לדירקטורים, לקראת דיון בתוכניות עסקיות ובהצעות לרכישות. החברות מקפידות עתה לנהל פרוטוקולים מפורטים, אשר משקפים נאמנה את סקירות המנהלים בדירקטוריון, ואת הערות הדירקטורים.

החברות אינן רואות ברכישת מניות אלישרא שיגרה בתהליכי קבלת החלטות, אלא מקרה חריג, שהתבקש מאופן ניהול המשא ומתן ומהקצב המהיר, ומהעובדה שהנושא היה ידוע לחברי הדירקטוריון זה זמן רב.

החברות תעדכנו את נהליהן והנחיותיהן באשר לכללים לתיעוד חומר המוגש להנהלה ולדירקטוריון.

דירקטוריון התעשייה האווירית יקיים סדרת דיונים בנושא יחסי הגומלין בין חברת האם לחברת הבת, לרבות משמעויות של מינוי מנהלים בכירים לדירקטורים בחברות הבת.

הדירקטוריון ינחה את הנהלת החברה בהתאם לתוצאות הדיונים.

1.2. הערכות השווי של אלישרא, בוצעו על ידי משרדים כלכליים ומשרדי רו"ח. כן היתה הערכת שווי של יועץ פיננסי, והערכה של בנק גדול, מזווית משקיע פיננסי. כל ההערכות נעו בין 200 ל–450 מיליון דולר.

בתע"א היה מידע רב, לצורך בדיקת נאותות.

גיבוש העיסקה התקיים בין מוכר לרצון לקונה מרצון, כאשר גם הקונה האלטרנטיבי היה מוכן לשלם מחיר דומה. 

התע"א בחנה את הנתונים שקיבלה מהמקורות השונים, אם כי לא לכל פעולה נשמר תיעוד מתאים.

החלטת הדירקטוריון מתאריך 7.6.2002 היתה מותנית בממצאי בדיקה נאותות.

לממצאי בדיקה הנאותות קיים תיעוד מפורט, והם הוצגו לדירקטוריון. 
מחיר העסקה שסוכם בין כור לאלביט, לדעת תע"א ואלתא, משקף את מחיר השוק, היינו, את המחיר שנקבע בין קונה מרצון למוכר מרצון.

ב-8.4.2002 הודיע מנכ"ל כור לסמנכ"ל לשיווק של התע"א, על החלטת חברת כור, לנהל משא ומתן למכירת חלק מאחזקותיה בחברת אלישרא, לחברת אלביט.
העובדות, שעליהן העידו מנהלי כור הן:

א. העסקה בין כור לבין אלביט התגבשה על בסיס שווי חברה של כ-300 מיליון דולר.

ב. בשווי החברה לא חל שינוי, גם לאחר בדיקת נאותות, שבוצעה על ידי אלביט.
ג. המשא ומתן בין כור לאלביט, לא הופסק בשל מחלוקת על המחיר. בסבב המשא ומתן הראשון, שהתקיים במארס 2002, התעשייה האווירית לא הסתמכה על הערכות השווי שהוזמנו על ידי כור. ההצעה הניחה סף תחתון לשווי של 200 מיליון דולר, עד שווי בסך 400 מיליון דולר, בכפוף לרווח בפועל בשנים 2002-2004, ולמנגנוני בדיקה ותיקון מוגדרים. מחיר הקנייה המוצע התייחס למכפיל הרווח התפעולי, ומנגנון התיקון אמור היה לאפשר הגדלת אחזקות עד ל-49.9%, ללא תוספת מחיר.

ההחלטה שהתקבלה ביוני 2002 התקבלה בנסיבות שונות: בחודש יוני 2002 הציעה כור לתע"א הצעה חד פעמית, לרכוש 30% מאלישרא, תמורת 100 מיליון דולר. כור דרשה מהתע"א תשובה מיידית של "כן" או "לא". לתע"א היה ברור, שלכור קיימת אפשרות להשלים את המו"מ, שהתנהל באותה עת, בינה לבין אלביט, על בסיס שווי חברה דומה, אם תשובתה של התע"א תהיה שלילית. במצב זה השאלה היחידה שעמדה בפני התע"א היתה, אם בשווי חברה של 330 מיליון דולר, שנקבע בין כור לבין אלביט, רכישת הבעלות החלקית כדאית לתע"א. בשלב זה של המו"מ לא היה עוד מקום למנגנוני התאמה של שווי החברה, שהוצעו בשלבים מוקדמים יותר, או לניסיון לסכם על בסיס שווי חברה מינימלי, שכן בפני כור עמדה האפשרות להשלים את המו"מ עם אלביט במחיר הנדרש.

המחיר שלפיו בוצעה הרכישה בפועל, היה קרוב מאד למחיר שהיה מקובל גם על אלביט. לא זו בלבד שהעיסקה, שעמדה להתבצע בין כור לאלביט, קבעה מחיר יחוס במסגרת עיסקה של מוכר מרצון עם קונה מרצון, אלא שמחיר זה גם עמד במבחן הכדאיות הכלכלית, מנקודת ראותה של אלתא.
ההחלטה היתה ברורה להנהלת אלתא ולדירקטוריון שלה, מבלי שיהיה צורך לערוך תחשיבים מורכבים, וזאת מתוך כך שההנהלה והדירקטוריון היו מודעים להערכות השווי השונות של אלישרא, שנערכו מזווית ראייה של משקיע פיננסי. חברי ההנהלה והדירקטוריון היו מודעים, בין היתר מדיווחים שנמסרו בהזדמנויות שונות בדירקטוריון, להפסדים הכספיים הכבדים שהסתכמו בעשרות מיליוני דולר שנגרמו לאלתא, בפרויקטים בהם זכתה בהזמנות, לאחר שבגלל התחרות מצד אלישרא, אלתא נאלצה להסכים למחירי הפסד. בנוסף לכל אלה ידעו מקבלי ההחלטות, שגם אלישרא ספגה בעבר הפסדים בפרויקטים, לאחר התמודדות מול אלתא. הפסדים אלה יימנעו בעתיד גם באלישרא, כתוצאה מהסדרת התחרות בין החברות, דבר שישביח את ערכה של אלישרא, מעבר לערך שיוחס לה על ידי משקיעים פיננסים.

במסגרת הדיווח לדירקטוריון על תוצאות בדיקת הנאותות, הוזכרו הערכות מספריות לתוספת הרווח הצפויה לשתי החברות, כתוצאה מהסדרת התחרות, כלהלן:

לגבי אלתא הוערך שתוספת הרווח כתוצאה מהסינרגיזם עם אלישרא, תגדל בהדרגה עד כדי פי 4 בשנת 2006 ואילך. הערך הנוכחי של תוספת רווח צפויה זו, הצדיק כמעט לבדו את הרכישה.

גם לגבי אלישרא הוערך, שתהיה תרומה דומה להסדרת התחרות, ממנה תיהנה אלתא, בהתאם לחלקה בבעלות.

לפי חוות דעת מקצועית שניתנה על ידי כלכלן בכיר, הערכה שמרנית של ערך העיסקה שנערכה על ידי אלתא, הכוללת את שילוב חבילת המניות יחד עם ההסכם לשיתוף פעולה, כפי שהיה ידוע במועד העיסקה, מגיע לסדר גודל של כ-111 מליון דולר. דהיינו, ערך עיסקה גדול יותר מהסכום ששולם על ידי אלתא – 100 מליון דולר.

עצם קיומה של הצעת מחיר מתחרה של אלביט, שקרובה למחיר העיסקה, מראה לדעת תע"א ואלתא, כי החלטות תע"א ואלתא היו במתחם הסבירות.

על בסיס הנתון הנ"ל ונתונים נוספים שעמדו בפני החברה, דהיינו: הערכות שווי של גורמים אמינים והערכת היועץ של תע"א, ללא היו פערים גדולים ביניהן, ועל בסיס היכרות את חברת אלישרא ואת הסינרגיה, לא היה צורך בהערכת שווי עצמאית נוספת, והחלטת החברה היתה לדעת תע"א ואלתא, במתחם הסבירות.

4. חברי הדירקטוריון הכירו את יחסי אלתא ואלישרא משנת 1995, את השלכות התחרות, ואת הניסיונות להגיע לשיתוף הפעולה עם כור/אלישרא, כולל הניסיון להקים חברה משותפת בשנת 1999, וזאת בעקבות מכרז של משרד הביטחון לאספקת מערכות ל"א למטוסים, שבו הפסידה אלתא לאלישרא בשנת 1994, ואשר גרם נזק כספי לאלישרא, ואובדן הזדמנויות עסקיות לאלתא. חברי הדירקטוריון הכירו את התלאות שאלתא עברה בניסיונות לא מוצלחים ליישם ולממש את הסכם השת"פ שנחתם באוקטובר 1996, את הנזקים שנגרמו לאורך תקופת ההסכם, וגם לאחר שפג תוקפו. לדירקטוריון היה ברור, כי רק הידוק הקשר בין החברות, באמצעות רכישת מניות, יביא להשגת הסינרגיה הנדרשת, ולמימוש שיתוף הפעולה.

חברי הדירקטוריון הכירו גם את כל פרטי המגעים שהתקיימו בין תע"א/אלתא לבין כור/אלישרא, והמגעים שהתקיימו בין כור לבין אלביט, בתקופה מארס עד יוני 2002.

לפני אישור מסמך העקרונות וההחלטה בכתב, התקשרו יו"ר הדירקטוריון ומנכ"ל אלתא אישית לכל חברי הדירקטוריון, נתנו לכל אחד מהם הסבר מפורט על מסמך העקרונות, הבהירו את מלוא המשמעויות הנובעות ממנו, והשיבו על כל שאלותיהם.

בנוסח ההחלטה בכתב מצוין במפורש, כי ניתנו לדירקטורים הסברים בעל-פה. התע"א מדגישה כי נוסח ההחלטה בכתב, היווה תיאור תמציתי של עקרונות העסקה, שכאמור היו ידועים מראש ומובנים היטב לחברי הדירקטוריון.

כל חברי הדירקטוריון תמכו בהחלטה בכתב ואישרוה ללא סייג.

בנסיבות הענין באותה עת, ולאחר גיבוש מסמך העקרונות, היה הכרח לתת לכור מענה מיידי, ולא ניתן היה לכנס ישיבת דירקטוריון. ההכרח במתן תשובה מיידית לכור, נועד לאפשר לכור להחליט על המשך המו"מ עם אלתא, ועל הפסקת המו"מ עם אלביט.

בישיבת הדירקטוריון שהתקיימה בתאריך 27.6.2002, הונח על שולחן הדירקטוריון מסמך העקרונות, שנחתם בתאריך 7.6.2002, לשם אשרור.

איש מחברי הדירקטוריון לא הביע הסתייגות כלשהי, ולא נתבקשו הבהרות נוספות, וזאת משום שהרקע לעיסקה, וכל פירטי המגעים הקודמים ופירטי מסמך העקרונות, היו ידועים לחברי הדירקטוריון בעת שהתקבלה ההחלטה בכתב.

לחברי הדירקטוריון היו ידועים כל הנתונים הנחוצים לשם קבלת ההחלטה העקרונית על הרכישה, ועל רקע כל המידע הקודם שעמד לרשותם, הם הבינו היטב את המהות, את המשמעות, את החשיבות האסטרטגית ואת הדחיפות המיידית של ההחלטה, שהיה עליהם לקבל בנסיבות שנוצרו באותה עת.

לחברי דירקטוריון אלתא היה מידע מלא ומפורט על מכלול היחסים שבין אלתא לאלישרא, על הניסיונות להגיע להסדרי שת"פ, ועל המסקנה כי רק רכש מניות יוכל להביא להפסקת התחרות בין החברות, ולהשגת סינרגיה ביניהן. כן היה בידי חברי הדירקטוריון מידע מלא ומפורט על המגעים שהתקיימו בשלבים הקודמים, באשר לרכש מניות אלישרא, הן המגעים שהיו בין אלתא-כור-אלישרא, והן המגעים שהיו בין אלביט-כור-אלישרא, לרבות באשר לשווי אלישרא של כ-300 מיליון דולר, שנקבע בין אלביט-כור-אלישרא.כן היה ברור לחברי הדירקטוריון, כי המגעים בין אלביט לבין כור-אלישרא, היו קרובים מאד לשלב חתימה, וכי דחיית ההצעה של כור, תביא לסיכום המו"מ אלביט-כור-אלישרא. בנסיבות הענין, ולנוכח ההכרח לתת מענה מיידי להצעה שהגישה כור לאלתא, לא ניתן היה לאחר גיבוש מסמך העקרונות, לקיים ישיבת דירקטוריון, והדרך היחידה שהיתה קיימת במקרה זה, היתה קבלת החלטה בכתב על ידי חברי הדירקטוריון.

בנסיבות אלה, שבהן לא ניתן היה לקיים ישיבת דירקטוריון, ניתנו לכל חברי הדירקטוריון הסברים בעל פה – טלפונית, על ידי יו"ר דירקטוריון אלתא ומנכ"ל אלתא, שכללו פרטים מלאים על כל סעיפי מסמך העקרונות, קודם שהתבקשו לתת הסכמה או לדחות את ההצעה.

רק לאחר שהיה ברור לכל חברי הדירקטוריון מלוא הפרטים הכלולים במסמך העקרונות, ולאחר שגם היה ברור להם כי החלופה של דחיית ההצעה, משמעה סיכום הסדר בין אלביט-כור-אלישרא, שיביא בעקבותיו המשך ואף החרפה של התחרות בין החברות, ניתנה על ידי הדירקטורים הסכמתם למסמך העקרונות, ובהמשך באה אותה הסכמה לידי ביטוי, גם בחתימתם על ההחלטה בכתב.

לדעת תע"א ואלתא, הדירקטורים פעלו בנסיבות הענין באופן סביר, מיומן וזהיר, והיה בידם מלוא המידע והנתונים הנוגעים לענין וכי החלטתם התקבלה רק לאחר שהוצג להם מכלול התנאים שבמסמך העקרונות.

לדעת תע"א ואלתא, יש ערך מוסף ל"תבונה הקיבוצית", אולם תנאי השוק הובילו לצורך להחליט בזמן קצר. בהתבסס על הידע שהיה לדירקטורים בנושא שת"פ או רכישה של אלישרא, לא סביר להניח, שאי השימוש בתבונתם הקיבוצית, פגע בתהליך קבלת החלטות.

לאחר חתימת מסמך העקרונות, הוצגה העיסקה לאשרור בדירקטוריון, ולאיש מהדירקטורים לא היו הסתייגות מהעיסקה.

האישור בכתב ניתן לאחר דיון, שבו הוצגו מסמך העקרונות שנחתם ונושאים נוספים.
לעניין אי התאמה, לכאורה, בין מסמך העקרונות לבין החלטת הדירקטוריון, בדיקת הנאותות, כפי שהוגדרה במסמך העקרונות, נועדה לאמת את "הפרמטרים הפיננסיים שהוצגו לקונה על ידי המוכר". נקבע והוסכם באותו מסמך, כי "לא יהיה בממצאי בדיקת הנאותות כדי לשנות את מחיר המניות הנרכשות". 
לדעת תע"א ואלתא, אין כל סתירה, או אי התאמה, בין מסמך העקרונות לבין החלטת הדירקטוריון, שכן חברי הדירקטוריון קיבלו הסבר מפורט על העקרונות שעוגנו במסמך העקרונות, בטרם התקבלה ההחלטה.

נוסח ההחלטה בכתב היה תמציתי ומקוצר, אך אין בכך להצביע על שוני, אי התאמה או אי הבנה ביחס למסמך העקרונות. 
לדעת תע"א ואלתא, לחברי הדירקטוריון היה ברור, כי לאלתא שמורה זכות שלא לממש את רכישת המניות, כתוצאה מממצאי בדיקת הנאותות, אם אלה יובילו למסקנה, שממצאים אלה מצביעים על שווי חברה נמוך ביותר מ-15%.

בישיבת הדירקטוריון שהתקיימה בתאריך 27.6.2002, אישרר הדירקטוריון את מסמך העקרונות, שנחתם בתאריך 7.6.2002, והסמיך את הנהלת החברה להמשיך ולהשלים את המו"מ על הסכם הרכישה. איש מחברי הדירקטוריון לא הביע הסתייגות כלשהי ולא נתבקשו הבהרות נוספות כלשהן, וזאת משום שהרקע לעיסקה, כל פירטי המגעים הקודמים ופירטי מסמך העקרונות, היו ידועים לחברי הדירקטוריון בעת שהתקבלה ההחלטה בכתב.

3.5.6. הערכות השווי של אלישרא, שעמדו לנגד עיני תע"א/אלתא במארס 2002, לקחו בחשבון אי מימוש עסקה מהותית עם לקוח זר, ואת התוצאות העסקיות של החברה לשנת 2001. בנתונים אלה לא היה כדי לשנות את הערכת ושיקולי תע"א/אלתא, בראייה של משקיע אסטרטגי.

אלביט, שאף היא ניהלה מו"מ עם כור לרכישת מניות אלישרא, קיבלה והסכימה להערכת שווי של כ–300 מיליון דולר, למרות שהנתונים הנ"ל היו ידועים היטב גם לה, כמשקיע אסטרטגי.

מטרת בדיקת הנאותות היתה אימות הפרמטרים הפיננסיים שלהלן, שהוצגו על ידי כור תעשיות: דוחות כספיים מבוקרים של אלישרא ל-31.12.2001; דוחות כספיים סקורים של אלישרא ל-31.3.2002; תחזית דו"ח רואה החשבון של אלישרא לרבעון שני של שנת 2002, והכללים החשבונאים שלפיהם פעל המוכר בעריכתו את הדוחות הכספיים. 

במסגרת המו"מ בין תע"א/אלתא לבין כור, התחייבה תע"א/אלתא בכתב כלפי כור, לשמור על חיסיון מסמכי כור, ובכלל זה מסמכים שהוצגו במסגרת בדיקת הנאותות, ולהימנע מהעברתם/חשיפתם לצד שלישי.

במהלך בדיקת הנאותות, הציגה אלישרא, אם במישרין לאנשי תע"א ואם לנציגים ניטרליים מוסמכים מטעמה, את מלא הנתונים הדרושים ונוגעים לבדיקה.
בדיקת רואה החשבון ארכה 21 יום, וממצאיו הספיקו לקבלת ההחלטות.

מאחר ונתוני עלויות השכר הכוללות הוצגו במלואם, היו סבירים, עמדו בקני מידה מקובלים בחברות מסוג זה, והחוזה (האישי) הסטנדרטי נחשף בפני הבודקים בתע"א ובאלתא, לדעת תע"א ואלתא לא היה צורך בבדיקת החוזים האישיים של עובדי אלישרא. ניתוח התאמת הרווחים הוצג במסגרת סקירת בדיקת הנאותות, אשר הוצגה במלואה לדירקטוריון. בסקירה זו הוצגו בין השאר גם יתרונות הסינרגיה. לא היתה כוונה ולא כך הוצג לדירקטוריון, שיש לסכם את כל ההערות של הבודקים באשר להערכות אלישרא. לדירקטוריון הוצגו הנושאים לא כמצרף של אירועים, אלא כנושאים בודדים, הדורשים שיקול דעת לכל נושא לגופו.

להערכת הבודקים, האומדנים המתוקנים שאליהם יש להתייחס, לא חייבו "הליכה" מחודשת לדירקטוריון.

צוות המו"מ מול אלישרא כלל את מנכ"ל תע"א, יו"ר אלתא, מנכ"ל אלתא, הסמנכ"ל, היועץ המשפטי, הסמנכ"ל לכספים בתע"א ואת הסמנכ"ל לשיווק. חמישה מהם חברים בכירים בהנהלת תע"א.

בספטמבר 2001 התקשרה תע"א עם יועץ פיננסי, בין השאר להערכת שווי ולתמיכה במו"מ בעיסקה. במארס ואפריל 2002 נוהל מו"מ עם כור, במקביל למו"מ עם אלביט, שלא צלח.

כל המגעים דווחו לדירקטוריונים של תע"א ואלתא.

עיסקת הרכישה לוותה בבדיקת נאותות, שאף הוצגה לדירקטוריון אלתא.

חברי ההנהלה הכירו את אלישרא ואת פועלה בשווקים, והחלטה על הרכישה ביטאה הכרה של החברה הנרכשת.

תהליך קבלת ההחלטות של דירקטוריון אלתא לגבי אישור העיסקה היה, לדעת תע"א ואלתא, תקין, ותאם את הסטנדרטים המקובלים בעסקאות מיזוג או רכישה.
לדעת תע"א ואלתא, מנהלי התע"א ואלתא פעלו בשיקול דעת עסקי סביר, בנסיבות העניין, והסתמכו על מידע מפורט ועל חוות דעת מקובלות בדבר שוויה של החברה הנרכשת, ועל בדיקת נאותות שנערכה באופן סביר. לדעת תע"א ואלתא, המנהלים פעלו בתום לב, ולא הפיקו כל טובת הנאה אישית מהפעולה שעשו בשם החברה.

בנסיבות ההן, לדעת תע"א ואלתא, יש לכבד את שיקול הדעת העסקי של נושאי המשרה, אשר הופעל "בזמן אמת" ובתנאי אי ודאות, האופיניים לעסקות רכישה, ואין מקום להטיל אחריות אישית על נושאי המשרה.

לדעת תע"א ואלתא, יש לאפשר למנהלי חברות לקבל החלטות הכרוכות בסיכונים עסקיים, למיקסום התשואה של החברה, וכל עוד פעולותיהם אינן חורגות ממיתחם הסבירות, לא תוטל עליהם כל אחריות אישית בגין התממשות גורמי סיכון אלה או אחרים, או בגין גילוי בדיעבד, כי ניתן היה להשיג תנאי עסקה טובים יותר במו"מ. מסגרת החבות האישית של מנהלי התע"א ואלתא נקבעת על ידי הדין, ולא על פי אמות מידה נוספות.

9.10. הישגי הרכישה ושיתוף פעולה - הקטנת התחרות:

החברות הגיעו להבנות ולהסדרים, אשר יצרו שיתוף פעולה במקום תחרות, בהזדמנויות עסקיות רבות: הובלה בתחום מערכות ל"א בעולם, על ידי שיתוף בין החברות ליצירת יתרון סינרגטי, יתרון לגודל ומובילות עולמית, הסכמות למוצרים משותפים ופיתוח משותף. ההישג חלקי בשלב זה.

סיכום השגת היעדים:

א. המטרות הושגו במידה שונה של הצלחה בהתחשב במגבלות הבאות:

(1) תקופת הסתגלות לשינוי הארגוני שנגרם על ידי הרכישה והשת"פ.

(2) מגבלות שהוטלו על ידי הממונה על ההגבלים העסקיים.

ב. למעלה משלוש שנים לא הייתה תחרות בין החברות, ובכל המקרים הוגשו הצעות משותפות או מוסכמות – בכפוף לאישורי הממונה, ובהתאם לחוק.
ג. הפיתוח המשותף של מערכת, הוכיח כי ניתן לפתח מערכות משותפות, תוך הסכמה על ארכיטקטורת המערכת ועל אחידות בקופסה אחת.
ד. בפעילות המשותפת הסינרגיה מעמיקה, ויוצרת עם הזמן מכפיל כוח. להשגת סינרגיה טובה נדרשת תקופה ארוכה כדי להתגבר על משקעי העבר, על תרבויות עסקיות שונות, וכו'. ניתן להעריך תרומתה רק כעבור מספר שנים. 

ה. הסכם השת"פ בין אלתא לאלישרא, שהותנע לאחר רכישת המניות, הניב הצעות מחיר בהיקף כולל של עשרות מיליוני דולר, בהובלה מתחלפת בין החברות.
ו. פוטנציאל הסינרגיה בין החברות בראייה רב שנתית, עולה על הסכום ששולם בגין מרכיב זה, בסכום הרכישה של מניות אלישרא.
ז. עיקרי פעילות שיתוף פעולה בין אלתא ואלישרא הינם:

(1) שיתוף הפעולה עם אלישרא הלך והשתפר מאז רכישת המניות; בביצוע עתה 12 נושאים שונים של פעילות משותפת.

(2) באלתא ניתנת תשומת לב ניהולית לבקרת השת"פ.

(3) העמקת השת"פ וטיפוחו הוגדרו כיעד מרכזי, בתוכנית האסטרטגית ובתוכנית העסקית הרב שנתית של החברה, ובתוכניות העבודה השנתיות של מפעל מעלות, אשר אחראי על כל הנושאים הכלולים במסגרת שיתוף הפעולה. 
11. הערכת השווי ופוטנציאל תוספת הרווח בגין סינרגיה, מבוססים על אומדנים, ולכן ייתכנו סטיות לשני הכיוונים, גם כלפי מעלה. האומדנים וההערכות שלהלן תקפים, לדעת תע"א ואלתא, גם כיום.

את המידה וההישגים של שת"פ אלתא – אלישרא, יש לדעת תע"א ואלתא, לבחון על פני תקופת זמן ארוכה מן השנתיים שחלפו ממועד הרכישה. לדעת תע"א ואלתא, אין הצדקה עדיין לשנות הערכות לגבי פוטנציאל הרווח בגין סינרגיה.

הפחתת המוניטין נבחנת על ידי תע"א/אלתא מעת לעת, בהתחשב בתוצאות העסקיות שבפועל, בתוצאות העסקיות החזויות ובהערכת שווי מעודכנת, המשלבת גם סינרגיזם ושת"פ דעת תע"א ואלתא, הפחתת המוניטין כפי שמתבצעת, משקפת את השווי המעודכן, וראוי לא לשנותה.

התקופה שקדמה לעסקה מאופיינת ברמת תחרות חריפה בין החברות, אשר הסבה הפסדים כבדים לשתי החברות.

אומדן ההפסדים בחמש השנים שקדמו לחתימת העסקה, מוערך בכ-38 מיליון דולר לאלתא, וכ-28 מיליון דולר לאלישרא. בממוצע שנתי - 7.5 מיליון דולר לאלתא, וכ–5.5 מיליון דולר לאלישרא.

הסכם השיתוף פעולה בין אלתא לאלישרא, שהותנע לאחר הרכישה, הניב הצעות מחיר, בהיקף כולל של עשרות מיליוני דולר. 

אומדן תוספת הרווח (הפסד) השנתי לאלתא, כתוצאה מסינגריה בין החברות, על פי חישוב פוטנציאל הסינרגיה בין החברות, שווה לדעת תע"א ואלתא, כעשרות מיליוני דולר בערכים מהוונים, לפי שיעור היוון שחושב.

מהנתונים הנ"ל ומנתונים נוספים עולה, כי הסכום בר ההשבה עולה בהרבה על ערך יתרת ההשקעה באלישרא בספרי אלתא. אין לדעת תע"א ואלתא, צורך בשינוי הפחתת המוניטין. מחיר ההון שנבחר לבחינת הערך הנוכחי, הוא מחיר הון מקובל בתע"א לבדיקות כדאיות. רואי החשבון של התע"א ושל אלתא, להם הוצג התחשיב שנערך על ידי התע"א, לא הסתייגו ממחיר ההון שנבחר. כדאיות המהלך מבחינת אלתא, היתה מתקיימת גם במחיר הון גבוה יותר, עד כדי 12%.

12.13. בחברת טכנולוגיה עילית כמו אלישרא, הידע הטכנולוגי הקנייני שלה, מהווה את עיקר נכסיה, והוא מהותי לתפקודה. לדעת תע"א ואלתא, טיפולה בנכס זה מונחה משיקולים עסקיים בלבד.

למקרה שבו מתבצעת העברת ידע לגורם שלישי, שיש בה כדי לרוקן את החברה מנכסיה, פעולה המסכנת את אלישרא - פעולה כזאת נחשבת כחריגה ביותר, ומשמעותה מכירת נכסי החברה, ולכן, על פי הסכם בעלי המניות, החלטה בעניין זה היא החלטה שמחייבת אישור דירקטוריון ברוב מיוחד, קרי, מחייבת הסכמת נציגי תע"א/אלתא בדירקטוריון אלישרא.

לאור האמור לעיל, לא קיים בהעברת ידע לגורם שלישי, סיכון לאלתא, מה גם שמדובר בהסכם מסחרי בין מוכר מרצון לקונה מרצון.

ההסכם הושג במו"מ בין מוכר, ששאף להסכם שאין בו כל זכות הצעה/סירוב ראשון, לבין קונה, ששאף להשיג זכות הצעה וזכות סירוב ראשון. ההסכם שהושג בסופו של דבר, מכיל לדעת תע"א ואלתא, את התנאים הטובים ביותר בנסיבות המקרה: לאלתא עומדת זכות הצעה (פנייה ראשונה) בכל מקרה, וזכות סירוב ראשון במקרה של הצעת מכירה, לפי שווי של 330 מיליון דולר.

האמור במסמך העקרונות, הוצג והובהר לחברי הדירקטוריון במועד קבלת ההחלטה על הרכישה. הרקע, הנסיבות והשיקולים שעמדו לנגד עיני הדירקטוריון בקבלו את ההחלטה, פורטו לעיל.

14. כור התחייבה, בסעיף 9 להסכם רכישת אלישרא, לשפות את אלתא כתוצאה מאי נכונות או הפרה כלשהי של מצג אלישרא, או של גידול בהתחייבויות, או הפחתה של נכסים, בהתייחס לדוחות הכספיים ל-31.12.2001 או ל-31.3.2002 בלבד.

אלתא בדקה מספר פעמים את זכויותיה על פי סעיף 9 בחוזה רכישת אלישרא. בכל אחד מהמקרים המצוינים, לא קמה לאלתא כל זכות לשיפוי על פי החוזה.

הדו"חות הכספיים של אלישרא נבדקים ומבוקרים על ידי משרד רואי חשבון חיצוני.

בנוסף, תע"א/אלתא מקיימות באופן שוטף פיקוח ובקרה פיננסיים על ביצועי אלישרא, כדלקמן:
א. הפיקוח הפיננסי של אלתא על ביצועי אלישרא, מבוצע באופן שוטף על ידי העברת הדוחות הכספיים של אלישרא, אחת לרבעון, על ידי הסמנכ"ל, מנהל חטיבת אלתא, לסמנכ"ל תקציב, כלכלה וחברות בנות בחטיבת אלתא, אשר מנתחם ומגישם להנהלת החטיבה, בצרוף הערות.

הדוחות משמשים את אלתא כבסיס לדיווח להנהלת התע"א. הפיקוח נדרש לפי נוהל החברה.
ב. בנוסף להשתתפותו של הסמנכ"ל לכספים של התע"א, בישיבות הדירקטוריון השוטפות, הוא גם חבר בוועדת הכספים ובוועדת הביקורת של דירקטוריון אלישרא. לאחר כל ישיבת ועדת הכספים, הסמנכ"ל לכספים של התע"א, מעדכן את הסמנכ"ל לכספים של אלתא, לצורך דיווחי החטיבה להנהלת התע"א.
הוקמה ופועלת ועדת מעקב, בראשות סמנכ"ל כספים למימון וגזברות בתע"א, בהשתתפות סמנכ"ל כספים אלתא. אחת לרבעון נערכת פגישה עם הסמנכ"ל לכספים של אלישרא, לדיון בדוחות הכספיים וקבלת עדכונים שוטפים על המצב הפיננסי שלה.

רשות החברות הממשלתיות

8.
רשות החברות הממשלתיות יזמה ביום 8 בינואר 2006 דיון בנושא רכישת מניות "אלישרא" על ידי "אלתא" בהשתתפות משרדי האוצר, הביטחון, המשפטים והאגף הבכיר לביקורת המדינה והביקורת הפנימית במשרד ראש הממשלה, במטרה להפיק לקחים מערכתיים ונקודתיים.


להלן הסיכומים וההחלטות:


א.
רשות החברות הממשלתיות תגבש חוזר, שיקבע את הליך העבודה של גורמי הממשלה לצורך דיון בממשלה, לפי סעיף 11(א(9) לחוק החברות הממשלתיות.



להבא, רשות החברות הממשלתיות והמשרדים האחראיים, יערכו בדיקה בהיבטים הבאים, טרם הדיון בממשלה:



(1)
אישורים – בדיקת האישורים הנדרשים לביצוע ההחלטה, במטרה לוודא מינהל תקין בעת ההליך.



(2)
כדאיות כלכלית – על דירקטוריון החברה להוכיח, כי מדובר בהחלטה בעלת כדאיות כלכלית. תיערך ביקורת של הפרמטרים הכלכליים בבסיס ההליך, תוך בחינת הסבירות הכלכלית.



(3)
בחינה של מושכלות היסוד - בהנחה שקיימת הצדקה כלכלית, הרשות והמשרדים יבחנו אם היא תואמת את מדיניות הממשלה, ואת האיזון בין צרכי החברה לבין שיקולי מדיניות הממשלה. הבדיקה תתייחס להיקף העיסקה והשפעתה על עסקי החברה.


ב.
לעניין האחריות האישית –


(1)
מנהל הרשות הציע לשרי האוצר והביטחון, כי משרד המשפטים ייזום דיון עם פרקליטות המדינה, יחד עם משרד הביטחון, הרשות ומשרד האוצר, על מנת לבחון קיומה של עילה וראיות לעניין הליך אזרחי.


(2)
לאחר קיום הישיבה, הגיעה לידי מנהל הרשות עמדת שר הביטחון בעניין "האחריות המנהלית". בבסיסה עומדת העובדה, כי שניים מנשואי הדו"ח מסיימים כהונתם בתעשייה האווירית. בשל החלטה זו של שר הביטחון, אין מקום להמשך הדיון הבין-משרדי בנושא זה.


ג.
הסיכומים וההחלטות הנ"ל הועברו על ידי מנהל רשות החברות לשרי האוצר והביטחון.

המשרד לביטחון הפנים

האזנות סתר

דו"ח 54ב

הגופים המבוקרים: המשרד לביטחון הפנים; משרד המשפטים

ריכוז ממצאי ביקורת

12. 
לפי החוק, משך תוקפו המרבי של היתר להאזנת סתר הוא שלושה חודשים, ואפשר להאריך את תוקפו בכל פעם בשלושה חודשים לכל היותר. בפסיקת בית המשפט העליון נקבע, כי יש לשקול לפני הגשת כל בקשה אם פרק הזמן המבוקש חיוני להשגת המטרה או ניתן להסתפק בפרק זמן קצר יותר. בדיקת תיקי המדגם העלתה, כי ב-84% מהבקשות ביקשה המשטרה היתר להאזנה למלוא פרק הזמן - שלושה חודשים, ללא הנמקה בבקשה. 
ב. מצב תיקון הליקויים

המשרד לביטחון הפנים
12.
ב–9.5.05 הפיץ אגף החקירות והמודיעין ליחידות האזנות הסתר, את הנחיית היועץ המשפטי לממשלה, בדבר בקשה להארכת תקופת האזנה מעל ששה חודשים.
פעולות לצמצום מספר העובדים הזרים בישראל

הגופים המבוקרים: המשרד לביטחון הפנים - משטרת ישראל - מינהלת ההגירה; שירות בתי הסוהר; משרד הפנים; משרד התעשייה, המסחר והתעסוקה

א.
ריכוז ממצאי הביקורת 

3. 
לדעת משרד מבקר המדינה, בעניין עובדים זרים שנעשו לא חוקיים בנסיבות שאינן תלויות בהם, על מינהלת ההגירה ומשרד הפנים לאמץ תפישה ודפוסי פעולה שונים מאלה הננקטים על ידם כיום. לפני ששוללים את חירותו של אדם, עליהם לשקול את כל השיקולים הנוגעים לעניין, ובכלל זה נקיטת אמצעים הקבועים בחוק עובדים זרים נגד המעסיקים. 

4. 
חלק מהטפסים שהוגשו לחתימת העובדים הזרים, המצויים בתהליך הרחקה, אמנם תורגמו לשפות שונות, אולם לא תורגמו במדויק, והיו בהם שגיאות תרגום או שגיאות כתיב. מינהלת ההגירה לא הקפידה שהטפסים האלה ימולאו כראוי (לעתים הם מולאו ללא תאריך, ולעתים אף ללא פרטים אישיים מזהים). 

6. 
לא תמיד הובאה הזכות לאיסוף הציוד האישי  לידיעת העצור, ובמקרים מסוימים לא חתם העצור על טופס הוויתור אף שציודו לא נאסף. לעתים גם כשחתם העצור על טופס הוויתור, היה הטופס כתוב בעברית, ולעתים הוא חתם על טופס הכתוב בשפתו אך הוסיף הערה, שאיש מאנשי מינהלת ההגירה לא היה יכול לקרוא ולהבין. לעתים נמצאה חתימה על טופס ויתור ציוד ללא פרטים אישיים. 

  7. 
במקרים מסוימים לא החתימו שוטרי מינהלת ההגירה את העובדים הזרים המוטסים בהטסה ישירה על טופסי הוויתור העובד על הזכות לערער על צו ההרחקה. לדוגמה, במחוז מרכז של מינהלת ההגירה, עד אפריל 2004, כשנה וחצי לאחר שהוקמה מינהלת ההגירה, העובדים הזרים שהוטסו בהטסה ישירה כלל לא הוחתמו על טופס הוויתור. גם כאשר החתימו שוטרי מינהלת ההגירה את העובדים הזרים על טופסי הוויתור, נעשה הדבר לעתים בצורה לקויה. דוגמאות לכך אפשר למצוא בחתימה על טופס הכתוב כולו בעברית ושאין העובד הזר יכול להבינו, או בטופס בעברית שהשוטר חתם עליו במקום העובד. מהאמור עולה, שספק אם הסכמת העצורים ניתנה מדעת (כלומר התבססה על מידע מקיף), מתוך בחירה חופשית ומרצון. 

8. 
בשל חוסר תיאום בין שב"ס למינהלת ההגירה - שניהם גופים השייכים למשרד לביטחון הפנים - בעניין שעות הקליטה של עצורים במתקני המשמורת, נפגעו זכויות האדם של העובדים הזרים, והם נעצרו במתקן לא מתאים ובתנאים לא ראויים. 

14. 
מידת המועילות של פעילות גופי מינהלת ההגירה באיסוף מידע על מעסיקי עובדים זרים לא חוקיים לשם אכיפת החוקים היתה נמוכה ביותר; הסיבות לכך הן: הצוותים המשולבים פעלו פעילות מצומצמת בלבד; משרד התמ"ת לא נקט במידה מספקת באמצעים הקבועים בחוק עובדים זרים כלפי המעסיקים; ולא קיים מנגנון של חילופי מידע סדירים על עבירות מעסיקים בין מינהלת ההגירה ומשרד הפנים ובין משרד התמ"ת. 

18. 
אף שמפקדי מינהלת ההגירה והאחראים לנושא ידעו על המורכבות של מניין ה"עוזבים מרצון", הם לא גיבשו, מאז הקמת מינהלת ההגירה ועד למועד סיום הביקורת, שיטת עבודה ונוהל משותף עם יחידת ביקורת הגבולות במשטרה, אשר יסדיר הליך מובנה לספירת מספר המורחקים, ובכלל זה מספר העוזבים מרצון. 

ב. מצב תיקון הליקויים

המשרד לביטחון הפנים
3. 
ראש מינהלת ההגירה הנחה את קצין האג"מ במינהלה, לאכוף את נוהל העבודה שגובש עם משרד הפנים, לפיו אין לעצור עובד זר אשר עבר לסטטוס לא חוקי שלא באשמתו, לאור מחדליו של מעסיקו. במקרה זה תימצא לעובד הזר תעסוקה אצל מעסיק אחר, אשר יש לו היתר תקף להעסיק עובד זר.

 
יחידות האכיפה של המינהלת הונחו כי לכשישמיע מעסיק טענות כלפי העובד הזר, יכתוב על כך מזכר, אשר יצורף לאסמכתא למשמורת זמנית, ויובא לעיונו של הממונה על בקורת הגבולות. הממונה ישקול אם יש ממש בטענותיו של המעסיק.


בהתאם לנסיבות, יישקלו גם צעדים פליליים כנגד המעסיק, אם תתגלה מסירה של ידיעה כוזבת.

4. 
ראש מנהלת ההגירה הורה כי לכל מעוכב יינתן דף מידע, שבו יפורט הליך ההרחקה, מתחילתו ועד להטסתו לחו"ל. דף המידע תורגם ל-12 שפות, המדוברות  על  ידי  כ-85% מהמורחקים. בדפי מידע אלה ניתן מענה לכוונת המחוקק, כפי שמשתקפת מלשון חוק הכניסה לישראל, תשי"ב-1952.


החיוב בדבר רישום פרטי השוטר בכל טופס, מטיל על השוטר אחריות אישית, ומאפשר פיקוח ובקרה יעילים יותר.

6. 
עובד זר המוותר על זכותו לאיסוף ציודו, מוחתם על טופס המעיד על כך.


ראש מנהלת ההגירה הנחה את קציני היחידה, להגביר את הפיקוח על מימוש הזכות לאיסוף הציוד, ועל בדיקת טפסי הויתור, אם העובד הזר ויתר על כך.

7. 
החתמת העובדים הזרים על טופס הסכמה להטסה ישירה, עונה על לשון החוק בדבר הרחקת העובד הזר מישראל בהקדם האפשרי, אלא אם כן יצא מרצונו קודם לכן.


כדי לעודד שוהים שלא כדין לעזוב את הארץ לאלתר, המליץ ראש מנהלת ההגירה בפני משרד הפנים, שאם האיש יביע את הסכמתו לעזוב את הארץ מרצונו, יבוטל צו ההרחקה והוא יוכל לשוב לארץ, לפי הקריטריונים שיקבע משרד הפנים.

8. 
עובדים זרים המיועדים להרחקה, לא יעוכבו בשלוחת ההגירה מעל לשבע שעות. הדבר קיבל ביטוי בתכניות העבודה של היחידות המבצעיות, ובמיוחד ביחידת הליווי בשלוחת תל אביב.


מרחב המחיה בתאי ההחזקה בבתי המשמורת הוגדל, עקב הפחתת מספר השוהים בכל תא.

14. 
ראש מנהלת ההגירה מינה צוות, בראשות מפקד שלוחת ההגירה בירושלים, אשר ימליץ על הדרך האופטימלית להפעלת הצוותים המשולבים. לאור המלצות הצוות, נבחנת התכנות הפעלתם עם משרדי הפנים והתעשייה, המסחר והתעסוקה.


להעברת מידע הדרוש לגופים האחרים, לרבות תיקי חקירה שנפתחו נגד מעסיקים בשלוחות ההגירה השונות, מונה עוזר ראש אגף חקירות ומודיעין, כרפרנט לנושא.


ראש מינהלת ההגירה הינחה את שוטרי המינהלת, לסייע למפקחי משרד הפנים, אשר ההחלטה על חוקיות שהייתו של העובד הזר נתונה להם, ולהימנע ממצב שמעשיהם סותרים את החלטותיהם של מפקחי משרד הפנים. עם זאת, המספר המועט של מפקחי משרד הפנים, מונע פעילות תכופה של צוותים משולבים בהרכב זה.

18. 
במינהלת ההגירה הותווה נוהל, כיצד לחשב את אוכלוסיית העוזבים מרצון, המונע את הכללתם של אלה שאינם נימנים עם העוזבים מרצון. כך ישופר הדיווח על היקף הרחקתם של עובדים זרים.

אכיפת צווי הגנה

הגופים המבוקרים: המשרד לביטחון הפנים - משטרת ישראל; משרד המשפטים - הנהלת בתי המשפט; משרד הפנים

א.  ריכוז ממצאי הביקורת 
5. 
המשטרה ערה לסכנה הטמונה בהפרת צו הגנה - ולכן הוציאה נוהל שנועד להביא לפעולה מהירה ויעילה כלפי מפירי הצווים. בפועל, היא אינה נוהגת במקרים רבים על פי הקווים המנחים שמתווה הנוהל, וכך נפגעת למעשה האפקטיביות של צו ההגנה. 

10. 
אף שהחוק למניעת אלימות במשפחה תוקן בנובמבר 2000, עד מועד סיום הביקורת (אוגוסט 2004), טרם הוסדר במשטרה הטיפול בתפיסת נשקם של שוטרים שנגדם הוצא צו הגנה וביטול האישור לנשיאתו. 

ב. מצב תיקון הליקויים

המשרד לביטחון הפנים

5. 
משטרת ישראל תתאם עם נציגי הנהלת בתי המשפט ומחלקת רישוי נשק במשרד הפנים, את העברת הדיווח מבתי המשפט למשטרה, בעת מתן צו שיפוטי לתפיסת נשק בהליך אזרחי, באכיפת צו הגנה, וקביעת הגורם המשטרתי שיבצע זאת בפועל. 


נוהל מחלקת סיור שעניינו "טיפול הסייר באלימות במשפחה", עודכן בנושא תפיסתם של כלי יריה בידי המשטרה, כתוצאה מצו שיפוטי.


נוהל מחלקת החקירות ונוהל מחלקת סיור, עודכנו לאור תיקון מספר 5 לחוק למניעת אלימות במשפחה.

10.  בהכנה משרד המשפטים תקנות, בהן יפורט אופן העברת הצווים לתפיסת נשק, מבית המשפט למשטרה.

משרד הבינוי והשיכון

פרזות חברה ממשלתית עירונית לשיכון ירושלים בע"מ

הגופים המבוקרים: משרד הבינוי והשיכון; חברת פרזות - חברה ממשלתית עירונית לשיכון ירושלים בע"מ

א.
ריכוז ממצאי הביקורת

4.
ראוי היה שהמשרד ירשום את העודפים - לאחר שהועברו כספים לחברה לצורך ניהול - בתקציבו, בין כהכנסה ובין כהקטנת ההוצאה. השארת כספים אלה בידי החברה איפשרה למשרד לבצע פעולות מחוץ לתקציבו. 

9.
על המדינה לבדוק אם החברה ממלאת חובותיה בנוגע לתחזוקת הדירות שבניהולה בהתאם להסכם עמה ולחוק. על המשרד לדאוג שחוזה השכירות המשמש את החברה בהתקשרות עם דייריה יוחלף בחוזה חדש, שיעגן את זכויותיהם, בין היתר על פי חוק זכויות הדייר בדיור הציבורי.

ב. 
מצב תיקון הליקויים

משרד הבינוי והשיכון
4. 
חברת פרזות סימה ב-30.9.2005 את ניהול הפרויקטים, אשר בגינם הצטברו העודפים.


חברת פרזות התחייבה להשיב את הכספים למשרד הבינוי והשיכון, בסיום תקופת הניהול.

9. 
משרד הבינוי והשיכון הכין נספח לחוזה עם דיירי חברת פרזות, המכיל את הזכויות שנוספו לדיירים, על פי חוק זכויות הדייר בדיור הציבורי, התשנ"ח-1998. החוזה תקף לדיירים חדשים משנת 2000. לדיירים הוותיקים הוכן עלון הסברה, המפרט את זכויות הדייר.


המשרד העביר לאישור בית הדין לחוזים אחידים טיוטה לחוזה חדש עם דיירי הדיור הציבורי, שיעמוד בכל הדרישות, לרבות אלה הנובעות מחוק זכויות הדייר בדיור הציבורי.


לכשיאושר החוזה החדש, ינחה המשרד את כל החברות המאכלסות, לרבות חברת פרזות, להשתמש אך ורק בו.

משרד הבריאות
הפיקוח על ניסויים רפואיים בבני אדם

הגופים המבוקרים: משרד הבריאות; משרד האוצר; משרד המשפטים; נציבות שירות המדינה; שירותי בריאות כללית; בתי החולים: באר יעקב, גהה, הרצפלד, וולפסון, קפלן, שיבא, שלוותה

א. ריכוז ממצאי הביקורת

1. 
חוקרים החתימו על טופסי הסכמה מדעת חולים פסיכיאטריים שהשתתפו בניסוי או קשישים שלגביהם יש חשש שלא היו כשירים לחתום עליהם; במקרים מסוימים נעשו ניסויים בילדים בלי תיעוד של הסכמה מדעת של שני הוריהם; בטופסי ההסכמה מדעת נכתב שמשתתפי הניסוי יבוטחו ביטוח הולם. "ביטוח הולם" לא הוגדר, ולא צוינה העובדה שהוגבל, באישור המשרד, לביטוח אחריות מקצועית של הרופאים, החוקרים והמשרד כמעסיקם. 

3. 
בשלושת הניסויים שנעשו בהרצפלד, הועלה ספק אם המשתתפים שהוחתמו על טופסי הסכמה מדעת היו כשירים לכך. היו ביניהם אנשים שסבלו מדמנטייה ואנשים שמצבם הקוגניטיבי (ההכרתי, התפיסתי) היה ירוד על פי מסמכי הניסוי עצמם. המשרד סבור, שבמקרים כאלה יש "סיכון מוגבר לפגמים ביכולת ההבנה", ולכן נדרשת בדיקה של כל מועמד בידי רופא שאינו חלק מצוות הניסוי, אולם דרישת המשרד לא עוגנה בנוהל לניסויים רפואיים בבני אדם או בהנחיה, ולא נמצאה ראיה לבדיקות כאלה במסמכי הניסויים האמורים. 

5. 
בניסוי אחד בגהה ובניסוי אחד בשלוותה, שהיו כרוכים בנטילת תכשירים הורמונליים, נוסף על תרופות הטיפול של החולים, אושר טופס הסכמה מדעת שלא כלל את כל המידע על הסיכונים הכרוכים בו, על אף שבניסוי בשלוותה הם נרשמו במסמכי הניסוי ובניסוי בגהה דרשה הרופאה שהשתתפה בוועדה המוסדית לפרט את הסיכונים האמורים. 

8. 
הבדיקה בהרצפלד העלתה, שבניסוי אחד חתם על מחצית מטופסי ההסכמה מדעת רופא שלא שימש כחוקר בניסוי, אלא כרופא המסביר, בניגוד לנוהל לניסויים רפואיים בבני אדם; בניסוי שני, שנעשה באמצעות שאלונים, הוחתמו כשליש ממשתתפיו על טופסי הסכמה מדעת עוד לפני שאושר הניסוי. 

17. 
באפריל 2003 הודיעה הלשכה המשפטית במשרד למדור לניסויים קליניים בתשובה לשאלתו, כי איסוף מידע מזוהה מוגדר כניסוי, והוא מחייב הסכמה מדעת של המשתתפים בו; במחקרים המבוססים על איסוף מידע בלתי מזוהה, יש צורך באישור הוועדה המוסדית בלבד ולא נדרשת הסכמה מדעת של המטופל. בעקבות תשובה זו לא אישר המשרד את הבקשות לשני הניסויים האלה, ואף מנהל בית החולים לא אישר את ביצועם. התברר, כי עד מועד סיום הביקורת לא הנחה המשרד את הוועדות המוסדיות לנהוג על פי חוות הדעת המשפטית האמורה, ועל אף שהמשרד ומנהל בית החולים לא אישרו את ביצוע הניסויים, הם בוצעו ו-8,800 האנשים שהשתתפו בהם לא הוחתמו על טופסי הסכמה מדעת.

23. 
ליקויים באופן הטיפול בנושא ההסכמה מדעת בארבעת בתי החולים המיוחדים שנבדקו, כמו החתמת המשתתפים על טפסים שחסר בהם מידע חיוני לקבלת החלטה אם להשתתף בניסוי, בניגוד לתקנות ולנוהל לניסויים רפואיים בבני אדם, מעלים חשש שהוועדות המוסדיות לא בחנו את טופסי ההסכמה מדעת לפני אישור הניסוי, ולא קיימו כל בקרה לאחר החתמת המשתתפים. 

27.
הוועדות המוסדיות בגהה, בוולפסון ובשיבא נוהגות להעביר למשרד את כל הפרוטוקולים של ישיבותיהן שבהם פרטים על הניסויים. אילו נבדקו הפרוטוקולים במשרד כראוי, היה בידו לגלות שהוועדות נוהגות לאשר ניסויים "רגילים" שלא כדין. אולם נמצא, שהמשרד פנה לוועדה בשיבא רק בשני מקרים (מ-25 שנבדקו) ודרש להמציא לו את מסמכי הניסויים האלה לבדיקה, ולא נמצא שהוא פנה בעניין זה לוועדות בוולפסון ובגהה. לדעת משרד מבקר המדינה, הדבר מעיד על היעדר פיקוח נאות של המשרד על עבודת הוועדות המוסדיות. 

28. 
בשיבא, בוולפסון ובשלוותה נמצא, שהוועדות המוסדיות דנו בבקשות לניסויים בהרכב חסר מזה הנדרש בתקנות.

29. 
על הוועדות מוטלת החובה לפעול על פי התקנות כדי להגן על המשתתפים, ועל המשרד מוטלת החובה לוודא שהן אכן פועלות כך.

30. 
המשרד אינו נוקט גם פעולות שאינן כרוכות בתקציב נוסף, כמו למשל בדיקת המסמכים שבתי החולים מעבירים לו ממילא ובדיקה מדגמית של נימוקי הוועדות המוסדיות לסיווג בקשות לניסויים "רגילים". 

31.
בשלוותה ובגהה השתתפו מנהלי בתי החולים בוועדה המוסדית כנציגי הנהלת המוסד הרפואי באישור המשרד. התוצאה הייתה שכמנהלי בתי החולים הם אישרו החלטות שהם עצמם קיבלו בוועדה המוסדית כנציגי ההנהלה. כפל התפקידים פוגע בבקרה הנדרשת לשמירת כוונת המחוקק בתחום רגיש זה, ועל המשרד לשקול מדיניות לפיה ימנע מלאשר מינויים של מנהלי בתי חולים כחברי ועדה מוסדית.
35.
12 בתי חולים דיווחו למשרד מבקר המדינה, שיו"ר הוועדה המוסדית מחליט בעצמו אם לאשר בקשות לניסויים, אם לאשר הארכת תוקף של ניסוי או שינויים בניסוי; ארבע פעמים אישר יו"ר הוועדה בוולפסון לבצע ניסוי באופן זמני שלושה שבועות או יותר לפני שהוועדה דנה בניסויים, דבר שעלול להשפיע על אישור הניסוי בידי הוועדה המוסדית, לאחר שכבר אושר בידי יו"ר הוועדה ונעשו הכנות לביצועו. לדעת משרד מבקר המדינה, אם סבור המשרד שיש לשנות, במקרים מסוימים, את הכללים בעניין סמכות הוועדה המוסדית ולהתיר ליו"ר הוועדה לקבל החלטות בעצמו ולהביא את החלטותיו לידיעת הוועדה, עליו להסדיר זאת כראוי, כדי שכל הוועדות המוסדיות יוכלו לפעול בהתאם.

36. 
כל ההחלטות של הוועדה המוסדית חייבות להיות מנומקות ומתועדות בכתב בפרוטוקול הישיבה. נמצא, שבששת בתי החולים שנבדקו אישרו הוועדות המוסדיות בקשות לניסויים בלי שהקפידו על כך: בבאר יעקב אושרו כמעט כל הבקשות שבדק משרד מבקר המדינה, בלי שהוועדה המוסדית התכנסה ודנה בהם; ב"מרכז הרפואי קפלן" לא רשמה הוועדה פרוטוקולים מישיבותיה; בוולפסון לא נרשמו נימוקים בכל הפרוטוקולים שנבדקו; בשיבא, בשלוותה ובגהה לא תמיד נרשמו בפרוטוקולים נימוקים להחלטות של הוועדות המוסדיות. יצוין כי אף על פי שבתי חולים אלה נהגו להעביר את הפרוטוקולים למשרד, הוא לא העיר להם על כך.

37. 
הוועדה המוסדית בקפלן דנה גם בבקשות לניסויים של חוקרים מהרצפלד. נמצא, שהוועדה לא נהגה לרשום פרוטוקולים בישיבותיה, ולכן לא היה אפשר לדעת, בין השאר, מי היו חברי הוועדה שהשתתפו בדיון, ומה היו הנימוקים להחלטה.
38. 
וולפסון, גהה, שלוותה ושיבא נהגו להעביר את הפרוטוקולים של הוועדות המוסדיות למשרד, אולם המשרד לא העיר להם על אי-רישום הנימוקים לקבלת ההחלטות. לדעת משרד מבקר המדינה, על המשרד לדרוש מהוועדות המוסדיות להקפיד לקיים את הנוהל שהוא עצמו קבע.

39. 
מבדיקת דיווחים של בתי חולים למשרד על 37 מקרי מוות עולה, שבשישה מקרים דיווחו החוקרים לוועדות המוסדיות על האירוע רק לאחר חודש ויותר מהמועד בו נודע להם על הפטירה, וב-15 מקרים דיווחו לאחר שבוע עד חודש. 

40. 
בתשעה ניסויים לא ידעה הוועדה המוסדית בשיבא על אירועים חריגים חמורים, בהם מקרי מוות, שדווחו ליושב הראש שלה, או שידעה ולא דיווחה על כך למשרד. בארבעה ניסויים דיווחו החוקרים לוועדה באיחור על אירועים חריגים חמורים; הוועדה המוסדית במרכז הרפואי תל-אביב ע"ש סוראסקי לא דיווחה למשרד על הקמת ועדות בדיקה כמעט בכל מקרי המוות שנבדקו, ובחמישה ניסויים דיווחה על מוות רק כעבור חודש עד שנה ממועד האירוע; "המרכז הרפואי כרמל" לא מינה ועדות בדיקה לארבעה מקרי מוות; חוקר ראשי בניסוי שנעשה בהרצפלד לא דיווח לוועדה המוסדית על מות משתתף בניסוי, כנדרש, ורק כחודש וחצי לאחר שנפטר, כאשר למשרד נודע על כך מיוזם הניסוי, החוקר דיווח למשרד על הפטירה.

41. 
לנוכח הממצאים על פטירת משתתפים בניסויים על המשרד לשוב ולשקול את ההמלצה שלא לחייב את בתי החולים להקים ועדת בדיקה בכל מקרה של פטירת משתתף בניסוי. אם המשרד יחליט לא לשנות את המלצתו, כי אז יהיה עליו לקבוע הליך של בקרה על החלטות בתי החולים.

42. 
במקרים רבים בשיבא, בוולפסון, בבאר יעקב, בשלוותה ובגהה לא היו בידי הוועדות המוסדיות דיווחים של החוקרים על התקדמות הניסויים שאישרו, על סיומם או על הפסקתם, כנדרש בנוהל לניסויים רפואיים בבני אדם, והוועדות המוסדיות לא ביררו עם החוקרים מה מצב הניסויים. 

45. 
על פי התקנות, רק רופא רשאי להגיש בקשה לניסוי ולנהל את ביצועו. למרות זאת הועלה, שארבעה ניסויים שנעשו בבאר יעקב ובמרכז הרפואי לבריאות הנפש "לב-השרון" אושרו בידי הוועדות המוסדיות אף שהחוקרים הראשיים לא היו רופאים. הוועדות המוסדיות ומנהלי בתי החולים בבאר יעקב ובלב-השרון פעלו בניגוד לתקנות ולנוהל לניסויים רפואיים בבני אדם באשרם ניסויים שבהם החוקר הראשי לא היה רופא. 

46. 
בהיעדר כל המסמכים הנחוצים בבית החולים אין הוועדה המוסדית יכולה לפקח כנדרש על הניסוי. נוסף על כך, יש להקפיד על זכותם של המשתתפים לפרטיות. בהתאם לכך על המשרד לתת דעתו לדרכי שמירת מסמכים המכילים פרטים מזהים על חולים ועל מצבם הרפואי. הבדיקה בוולפסון ובבאר יעקב העלתה ארבעה מקרים שבהם מסמכים הקשורים לניסוי, בעיקר טופסי הסכמה מדעת, היו בבתים של חוקרים ולא בבית החולים: טופסי ההסכמה מדעת של המשתתפים בניסויים, שבמרביתם צוינו פרטים אישיים של המשתתפים בניסוי, לא נמצאו בבית החולים, והם הובאו אליו רק בתחילת אוגוסט 2004, בעקבות הביקורת. 

47. 
אין הוועדה המוסדית יכולה לפקח כנדרש על ניסוי, אם מסמכיו אינם מצויים בבית החולים, אלא בבתי החוקרים, בעיקר כשאלה אינם עובדים עוד בבית החולים, משום שהמסמכים אינם זמינים. נוסף על כך, יש להקפיד על זכותם של המשתתפים לפרטיות. בהתאם לכך על המשרד לתת דעתו לדרכי שמירת מסמכים המכילים פרטים מזהים על חולים ועל מצבם הרפואי. 

48. 
גם כאשר נקבעו כללים והנחיות, פעמים רבות הם לא קוימו. לדעת משרד מבקר המדינה, בנוסף על רענון הכללים יהיה על המשרד לקיים בקרה מסודרת והדוקה על המימוש כדי לוודא שייעשה שינוי של ממש בפעילותן של הוועדות. 

50. 
כ-43% מהקשישים החולים בניסוי 1 שמסמכיהם נבדקו, הוחתמו על טופסי הסכמה מדעת, אף שסבלו מליקויים קוגניטיביים שפגעו ביכולתם להבין למעשה את תוכן הטופס, ובו משמעות הפעולה הפולשנית, הסיכונים ואי-הנוחות הכרוכים בה והתועלת שתצמח להם ממנה. 

51. 
כאשר משתתפים בניסוי קשישים שיש חשש שבשל מצבם הקוגניטיבי הם אינם כשירים להבין את מהות הניסוי, לשקול אם להשתתף בו ולקבל החלטה בעניין, על הוועדה המוסדית ועל החוקרים לנהוג יתר זהירות ולא להסתמך על שיפור זמני, אם חל, במצבם. הסכמה מדעת להשתתף בניסוי צריכה להתקבל מאדם שמצבו הקוגניטיבי יציב ומאפשר את מתן ההסכמה. לאור עמדתו של המשרד, עליו להנחות את הוועדות המוסדיות לוודא שהחוקרים נוהגים ברוח זו.

52. 
בנוהל לניסויים רפואיים בבני אדם נקבע, שבטופס ההסכמה מדעת שעליו חותם משתתף בניסוי יירשם, בין השאר, שהמוסד הרפואי פעל להסדרת ביטוח הולם למשתתפים. בדיקה שעשה משרד מבקר המדינה העלתה, שבטופסי ההסכמה מדעת אשר עליהם חתמו המשתתפים בניסוי 1 לא נרשם דבר בעניין הסדרת ביטוח. מהאמור לעיל עולה, שניסוי 1 שהיה רגיש וחייב תשומת לב מיוחדת ופעולות אישור ובקרה, נעשה בניגוד לתקנות ולנוהל לניסויים רפואיים בבני אדם.

53. 
באפריל 2003 נפטרה חולה א', כארבעה ימים לאחר שנעשה בה ניסוי 1, ויום לאחר שתמה תקופת המעקב שנקבעה לניסוי (שלושה ימים). קפלן לא בדק את המקרה. 10 חודשים לאחר מותה של חולה א' השתתפה בניסוי חולה ב'; לאחר הניסוי היא לקתה בזיהום שהתפתח באזור שבו נעשה הניסוי, והיא נפטרה בתוך כחודש. מנהל קפלן לא מינה ועדות בדיקה, כנדרש בנוהל לניסויים רפואיים בבני אדם, לבדוק את שני המקרים הללו ומקרה מוות נוסף של משתתפת בניסוי 2. 

54. 
ב' אושפזה בקפלן בינואר 2004; במהלך אשפוזה היא השתתפה בניסוי 1 (ניקור סופראפובי (SUPRAPUBIC ASPIRATION) של שלפוחית השתן), ובפברואר 2004 היא נפטרה בבית החולים. לדעת משרד מבקר המדינה, שומה על המשרד ועל כללית לחקור ביסודיות את נסיבות השתתפותה של ב' בניסוי. 

60. 
בכמחצית מהמקרים שבדק משרד מבקר המדינה לא הודיעו יוזמי הניסויים למשרד, כנדרש בנוהל לניסויים רפואיים בבני אדם, על כוונתם לבצע ניסוי רב-מרכזי במועד אישורו במוסד הרפואי שבו נעשה ולא פירטו את שמות כל המרכזים שבהם היה הניסוי מיועד להתבצע. אי-דיווח של היוזמים על ניסויים רב-מרכזיים כנדרש, פוגע ביכולת הבקרה של המשרד על הניסויים שנעשים במספר מרכזים רפואיים בארץ.

70. 
בניסוי שנעשה בוולפסון, היה החוקר עושה הניסוי גם מנהל רפואי של החברה שיזמה אותו, עובדה שהעמידה אותו למעשה בניגוד עניינים. נוסף על כך, בהיותו עובד מדינה, היה על החוקר לבקש אישור לחברותו בהנהלת החברה. בקשה כזו כלל לא הוגשה. בניסוי לא דיווחו החוקרים למשתתפות בו על זיקתו של הרופא-היוזם לחברה היוזמת, אף שידעו זאת. הניסוי נעשה באישה בניגוד להגבלות הוועדה. מידע זה היה גלוי לוועדה המוסדית ולמשרד, אולם הם לא נקטו את הצעדים הנדרשים בעניין. עוד הועלה, שהניסוי נעשה באישה שאין לה ילדים, בניגוד לקביעה של הוועדה המרכזית לאמ"ר.
71. 
בניסוי שנעשה בוולפסון, לא נחתם הסכם בעניין הניסוי, בין החוקר מבית החולים ובין החברה יוזמת הניסוי. בניסוי זה העמיד בית החולים את משאביו ללא תמורה לרשות חברה מסחרית לשם ניסוי מוצר שפיתחה. בעת ביצוע הניסוי היה החוקר למעשה במצב של ניגוד עניינים. על ביצוע הניסוי האמור הוטלו מגבלות, לרבות אי-הכללה של "נשים שטרם ילדו ו/או שאין להם ילדים", ואולם לאחת משלוש הנשים שהשתתפו בניסוי לא היו ילדים, ולכן נעשה בה הניסוי בניגוד להגבלות שקבעה הוועדה. 

72. 
בשנים 2000-2002 אישר המשרד 593 בקשות לניסויים גנטיים במרכזים שונים, מתוכם 238 (כ-40%) ביוזמת חברה מסחרית אחת, שאספה לשם כך אלפי דגימות דם בבתי חולים. אך רק בשלב מאוחר הסתייג המשרד מניסוייה של החברה, לאחר שכבר בנתה למעשה באמצעותם מאגר מידע גנטי על מכלול הבעיות המשפטיות והמוסריות הכרוכות בכך. מהאמור לעיל עולה, שעבודת המטה של המשרד לפני אישור הבקשות הראשונות של החברה בספטמבר 2000, הייתה לקויה. 

75. 
עד מועד סיום הביקורת, אוגוסט 2004, לא הוקם מערך בקרה על תנאי ניסוי של תרופות המיועדות לניסויים. המשרד הודיע למשרד מבקר המדינה בתשובתו מדצמבר 2004, שהוא ישקול הקמת מנגנון כזה. 

76. 
הטיפול בתרופות ניסוי רשומות בבאר יעקב נעשה בניגוד לאמור בנוהל לניסויים רפואיים בבני אדם. לדעת משרד מבקר המדינה, ראוי שהמשרד יבחן את המצב בתחום זה גם בבתי חולים אחרים. 

77. 
ראוי שהמשרד גם יבחן את המצב בתחום זה אחסון וניפוק של תרופות ניסוי בבתי החולים.

79. 
לנוכח היקף התופעה שימוש רב בהודעות 29ג' (לפי תקנה 29ג לתקנות הרוקחים (תכשירים), התשמ"ו-1986, המפרטת את התנאים שיושבי ראש ועדות התרופות של בתי החולים, יכולים לפטור מעמידה בכללים שבתקנות), ובשל עמדות גורמים שונים בנוגע לכך, על המשרד לשקול הסדרה מתאימה בתחום זה, תוך שיישקלו כל היבטיו.
ב. מצב תיקון הליקויים

שירותי בריאות כללית
1. 
שירותי בריאות כללית (להלן - "כללית"), ערכה ב-23.3.2005 כנס ארצי להפקת לקחים מדו"ח הביקורת. השתתפו נציגי הנהלות בתי החולים וועדות הלסינקי. הנהלת חטיבת בתי החולים ריעננה את הנחיות משרד הבריאות בנושא, וקבעה כי לגבי חולים פסיכיאטריים או קשישים, רופא שאינו קשור במחקר, יבחן את כשירות החולה לחתום על טופס ההסכמה מדעת. תוצאות הבדיקה יתועדו במסמכי המחקר.


לגבי ילדים, ביולי 2005 ריענן את ההוראה, לפיה יש להחתים את שני ההורים.


בכללית קיים ביטוח מקצועי, המכסה את כל הפעולות המבוצעות על-ידי רופאי ועובדי הכללית. 

3.
בנוסף לאמור בסעיף 1 דלעיל, נמצא בהקמה בכללית גוף מבקר מרכזי, שיבקר את ההיבטים האתיים של הניסויים הקליניים. בדיקה זו תתמקד בממצאי הביקורת.

5.
בכנס ב-23.3.2005, ריעננה הנהלת חטיבת בתי החולים את הנחיות משרד הבריאות, בדבר ציון הסיכונים ותופעות הלוואי, בטופס הסכמה מדעת, תוך הקפדה על התאמתם המלאה לפרוטוקול המחקר. ביצוע הוראות אלה ייבדק  על ידי הגוף המבקר המרכזי, שמקימה הכללית, לבקרת הניסויים הקליניים.

8.
בכנס ב-23.3.2005, ריעננה הנהלת חטיבת בתי החולים את הנחיות משרד הבריאות, בהדגשת תזמון ההחתמה, וחשיבות מעורבותו של החוקר ו/או החוקר המשני, בהליך זה. ביצוע הוראות אלה ייבדק  על ידי הגוף המבקר המרכזי, שמקימה הכללית, לבקרת הניסויים הקליניים.

17. 
שירותי  בריאות כללית, תפעל לפי הנחיות משרד הבריאות, בנושא המידע המזוהה.

23. 
 הגוף המבקר המרכזי, שמקימה הכללית לבקרת הניסויים הקליניים, יוודא בבקרה מדגמית, כי הוועדות המוסדיות יבחנו את טפסי ההסכמה מדעת, לפני אישור הניסוי ולאחר החתמת המשתתפים.

27.
 הגוף המבקר המרכזי, שמקימה הכללית לבקרת הניסויים הקליניים, יוודא בבקרה מדגמית, כי הפרוטוקולים וההחלטות של הוועדות המוסדיות, הם כדין.

28.
בכנס ב-23.3.2005, ריעננה הנהלת חטיבת בתי החולים, את חשיבות המניין החוקי. נושא זה ייבדק גם הוא בבקרה מדגמית, על ידי הגוף המבקר המרכזי שמקימה הכללית.

29.
בכנס ב-23.3.2005, ריעננה הנהלת חטיבת בתי החולים, את חשיבות הפעולה על פי התקנות החוקיות. נושא זה ייבדק גם הוא בבקרה מדגמית, על ידי הגוף המבקר המרכזי שמקימה הכללית.

30.
כלקח מדו"ח הביקורת, מקימה הכללית גוף מבקר מרכזי לבקרת הניסויים הקליניים. במסגרת פעולות הגוף המרכזי, תבוצע בדיקה מדגמית של סיווג הבקשות כ"ניסויים רגילים".

31.
שירותי בריאות כללית מקבלת את עמדת הביקורת: מנהלי בתי החולים שלוותא וגהה, לא יהיו בעתיד חברי הוועדה המוסדית.

35.
לדעת שירותי בריאות כללית, אין להתיר ליו"ר הוועדה המוסדית, לקבל החלטות בעצמו.

36.
כלקח מממצאי הביקורת, מקימה הכללית גוף מבקר מרכזי, לבקרת הניסויים הקליניים. 


במסגרת פעולות הגוף המבקר, תבוצע בקרה מדגמית על שלמות הפרוטוקולים של הוועדות המוסדיות.

37.
כלקח מממצאי הביקורת, מקימה הכללית גוף מבקר מרכזי, לבקרת הניסויים הקליניים. 


במסגרת פעולות הגוף המבקר, תבוצע בקרה מדגמית על שלמות הפרוטוקולים של הוועדות המוסדיות. בקרה זו תתמקד במיוחד בבתי החולים קפלן והרצפלד.

38.
כלקח מממצאי הביקורת, מקימה הכללית גוף מבקר מרכזי, לבקרת הניסויים הקליניים. 


במסגרת פעולות הגוף המבקר, תבוצע בקרה מדגמית על שלמות הפרוטוקולים של הוועדות המוסדיות. בקרה זו תתמקד גם בנימוקים לקבלת ההחלטות בהוועדות המוסדיות.

39.
בכנס ב-23.3.2005, ריעננה הנהלת חטיבת בתי החולים, את חשיבות הדיווח בזמן על מקרי מוות. דיווח זה ייבדק גם הוא בבקרה מדגמית, על ידי הגוף המבקר המרכזי, שמקימה הכללית.

40.
בכנס ב-23.3.2005, ריעננה הנהלת חטיבת בתי החולים, את חשיבות הדיווח בזמן על אירועים חריגים חמורים. דיווח זה ייבדק גם הוא בבקרה מדגמית, על ידי הגוף המבקר המרכזי, שמקימה הכללית.

41.
הכללית פועלת על פי נוהל משרד הבריאות, להקמת ועדת בדיקה.

42.
כלקח מממצאי הביקורת, מקימה הכללית גוף מבקר מרכזי, לבקרת הניסויים הקליניים. 


במסגרת פעולות הגוף המבקר, תבוצע בקרה מדגמית על התקדמות הניסויים שאושרו, סיומם או הפסקתם.

45.
שירותי בריאות כללית מקפידה לאשר מעתה רק ניסויים, שבהם החוקר הראשי הוא רופא.

46.
שירותי בריאות כללית, מקפידה על שמירת המסמכים בבתי החולים, ועל פרטיות המשתתפים בניסוי.

47.
שירותי בריאות כללית, מקפידה על שמירת המסמכים בבתי החולים, ועל פרטיות המשתתפים בניסוי.


במסגרת פעולות הגוף המבקר, תבוצע בקרה מדגמית גם על נושא זה.

48.
בכנס ב-23.3.2005, ריעננה הנהלת חטיבת בתי החולים, את הנחיות משרד הבריאות.


במסגרת פעולות הגוף המבקר, תבוצע בקרה מדגמית, מסודרת והדוקה, על הניסויים הקליניים.

50.
בכנס ב-23.3.2005, ריעננה הנהלת חטיבת בתי החולים, את הנחיות משרד הבריאות, וחידדה את נושא ההסכמה מדעת אצל הסובלים מליקויים קוגניטיביים.

  
במסגרת פעולות הגוף המבקר, תבוצע בקרה מדגמית הדוקה, על הסכמה מדעת של הסובלים מליקויים קוגניטיביים.

51.
בכנס ב-23.3.2005, הדגישה חטיבת בתי החולים, את נושא ההסכמה מדעת, אצל הסובלים מליקויים קוגניטיביים.

52.
בכללית קיים ביטוח מקצועי, המכסה את כל הפעולות המבוצעות על-ידי רופאי ועובדי הכללית. 

53.
שירותי בריאות כללית פועלת על פי נוהל משרד הבריאות להקמת ועדת בדיקה.

54.
משרד הבריאות הקים ועדת בדיקה למקרה זה; הכללית אינה יכולה ליצור כפילות של ועדות בדיקה.

60.
כלקח מממצאי הביקורת, מקימה הכללית גוף מבקר מרכזי, לבקרת הניסויים הקליניים.


במסגרת פעולות הגוף המבקר, תבוצע בקרה מדגמית על ביצוע ניסוי רב מרכזי.

70.
בכנס ב-23.3.2005, רועננו הנחיות משרד הבריאות, והודגש נושא הצהרת החוקר על ניגוד ענינים.


במסגרת פעולות הגוף המבקר, תבוצע בקרה מדגמית גם בנושא זה.

71.
בכנס ב-23.3.2005, רועננו הנחיות משרד הבריאות, והודגש נושא הצהרת החוקר על ניגוד ענינים.


במסגרת פעולות הגוף המבקר המרכזי לבקרת ניסויים קליניים, תקוים בקרה על חתימת הסכם נאות, בין החוקר לבין החברה יוזמת הניסוי.

72.
הכללית, שותפה בדיונים בוועדות הכנסת בנושא בקשות לניסויים גנטיים. נוהל משרד הבריאות בנושא, הועבר עם הדגשים מיוחדים, לידיעת הנהלות בתי החולים.

75.
בהקמה בכללית גוף מבקר מרכזי, לבקרת הניסויים הקליניים. 


במסגרת הביקורת, תקוים בקרה מדגמית הדוקה, על תנאי הניסוי של תרופות המיועדות לניסויים.

76.
בהקמה בכללית גוף מבקר מרכזי, לבקרת הניסויים הקליניים.


במסגרת הביקורות, תקוים בקרה מדגמית הדוקה, על הטיפול בתרופות ניסוי.

77.
בהקמה בכללית גוף מבקר מרכזי, לבקרת הניסויים הקליניים.


במסגרת הביקורות, תקוים בקרה מדגמית הדוקה, על הטיפול באחסון וניפוק של תרופות ניסוי.

79.
שירותי בריאות כללית יאמצו את העמדה שיקבע משרד הבריאות, לגבי תקנה 29ג.

הליכים מינהליים הקשורים לבדיקות, 
אשפוזים וטיפולים מרפאתיים כפויים בתחום הפסיכיאטרייה

4

הגופים המבוקרים: משרד הבריאות; משרד המשפטים

א. ריכוז ממצאי הביקורת

2. 
בבדיקת 100 התיקים שנבחרו בבחירה אקראית בלשכת הפסיכיאטר המחוזי בירושלים נמצא, שהמרפאות לא הביאו לדיון תקופתי בוועדה הפסיכיאטרית המחוזית משך שמונה עד 23 חודשים (עד מועד סיום הביקורת) את עניינם של חמישה מטופלים שהוצא לגביהם צו לטיפול מרפאתי כפוי. בארבעה תיקים אחרים במחוז ירושלים נמצא, שהמרפאות הביאו את עניינם של המטופלים לפני הוועדה הפסיכיאטרית בין ארבעה ל-18 חודשים לאחר המועד הנדרש לכך על פי החוק. לפי החוק, ועדה פסיכיאטרית מחוזית מוסמכת לשחרר מטופל מצו שבית משפט לא הגביל בזמן. מכאן, שאי-הבאת עניינו של מטופל לפני הוועדה במועד הקבוע בחוק שוללת ממנו את האפשרות לקבל חופשות או לזכות להקדמת שחרורו מן הצו .
3. 
בבדיקת המדגם בלשכת הפסיכיאטרית המחוזית במחוז המרכז נמצא, ששבעה מטופלים שהוצא בעניינם צו לטיפול מרפאתי כפוי הובאו לפני הוועדה הפסיכיאטרית המחוזית באיחור של שבועיים עד שבעה חודשים.
6. 
ב-12 (כ-10.8%) מ-111 תיקי המדגם שנבדקו בלשכת הפסיכיאטרית המחוזית במחוז המרכז לא פרטו רופאי המטופלים את התרופות שקיבלו המטופלים סמוך להופעתם לפני הוועדה הפסיכיאטרית המחוזית. בשום פרוטוקול מהפרוטוקולים של דיוני הוועדות הפסיכיאטריות המחוזיות שהיו בתיקי המדגם לא היה רישום של התרופות שהמטופלים היו נתונים להשפעתן בעת שהופיעו לפני הוועדה.

9. 
סקר שנערך בבתי החולים הפסיכיאטריים, על מטופלים הנמצאים באשפוז כפוי מכוח צו אשפוז שיפוטי, כדי לאתר מטופלים אשר מאושפזים עשר שנים ויותר, העלה, שבסוף דצמבר 2002 נמצאו בבתי החולים האמורים 65 מטופלים כאלה. ראוי היה בעקבות תוצאותיו של הסקר, כי המחלקה לפסיכיאטרייה משפטית של שירותי בריאות הנפש של המשרד, תעשה סקר דומה גם לגבי מטופלים אשר מאושפזים בכפייה על פי צו פחות מעשר שנים, כדי לברר אם קיימת אפשרות לשחררם. עד מועד סיום הביקורת, אוגוסט 2004, לא נעשה סקר כזה.

12. 
במועד סיכום הביקורת טרם הוכנו, לגבי יתר המלצות ועדת שניט בעניין שיפור עבודתן של הוועדות הפסיכיאטריות המחוזיות, הערכות של התקציב שיידרש ליישומן, אף שעברו ארבע שנים מהמועד שבו ניתנה הוראת המנכ"ל בעניין ההמלצות; וממילא לא הוחל במשרד בפעולות לקידום יישומן של המלצות אלה.

13. 
הפסיכיאטר המחוזי בירושלים אינו מקבל דיווחים מהמרפאות במחוזו על קבלת מטופלים ואינו עושה בירור בעניין זה ארבעה שבועות לאחר מסירת ההודעות למרפאות על קיום צו בית משפט או ההוראה למתן טיפול מרפאתי כפוי, כדי לוודא את קיומם.

24. 
התוכנה של המשרד, המיועדת לניהול הלשכות הפסיכיאטריות המחוזיות, נמצאת במחשבי הלשכה במחוז המרכז אבל השימוש בה מועט. חלק גדול מהנתונים והמסמכים של הלשכה אינו מוכנס לבסיס הנתונים של התוכנה. ההוראות של הפסיכיאטרית המחוזית וסגניה וכל הפרוטוקולים של דיוני הוועדות הפסיכיאטריות במחוז נכתבים בכתב יד בלבד, וגם המידע הקשור לצווי אשפוז, הסתכלות וטיפול מרפאתי כפויים שהוציאו בתי משפט אינו מוכנס לבסיס הנתונים של הלשכה. לדעת משרד מבקר המדינה, היעדר מידע על כל שלבי תהליך הטיפול הכפוי מקשה על הפסיכיאטר המחוזי, האחראי לתקינות התהליכים, לקיים בקרה ופיקוח נאותים על תהליכים אלה. איסוף וריכוז מרב המידע על מטופלים בלשכות הפסיכיאטרים המחוזיים עשויים לסייע לפסיכיאטרים המחוזיים בקבלת ההחלטות לגבי הטיפול במטופלים.
ב. מצב תיקון הליקויים

משרד הבריאות

2.3.
שירותי בריאות הנפש רעננו הנוהל בנושא בדיקה ואשפוז כפוי. הפסיכיאטריים המחוזיים במרכז ובירושלים הודיעו, כי יפעלו בהתאם לנוהל.
6.
שירותי בריאות הנפש עדכנו את הטופס המוגש לוועדות הפסיכיאטריות, כך שניתן יהיה לציין בטופס פירוט התרופות הניתנות לחולה.
9.
במסגרת סקר לגבי מטופלים, אשר מאושפזים בכפייה על פי צו, פחות מעשר שנים, הופץ על ידי שירותי בריאות הנפש שאלון, לאיסוף נתונים מבתי החולים, לגבי קבוצות המטופלים הנמצאים באשפוז כפוי על פי צו, מעל 5 שנים.  במסגרת הסקר נבחנת האפשרות של שחרור או שינוי סטטוס לגבי כל מטופל, תוך שמירה על זכויות הפרט ונחיצות האשפוז.
12.
על מנת לקדם חקיקה, יתקיים דיון אצל מנכ"ל משרד הבריאות, שבו תוצג מצגת בנושא הכוללת יוזמות לשינוי החקיקה.
13.
בנוהל המעודכן - טיפול מרפאתי -  ישנה הנחיה להקפדה בנושא הגעה או אי הגעה של מטופלים בצו או בהוראה, לטיפול מרפאתי כפוי, ויידוע הפסיכיאטר המחוזי לגבי סיום טיפול מרפאתי כפוי.
24.
בהכנה, מערכת אישורים להעברת מידע, בין המחלקה למידע והערכה, לבין הפסיכיאטרים המחוזיים. עלות המערכת מוערכת בכ-300,000 ₪. תוכן פנייה לאגף התקציבים באוצר, להכללת נושא זה בתקציב לשנת 2006.
פיקוח המשרד על מרפאות ומכונים פרטיים 

הגוף המבוקר: משרד הבריאות

א. ריכוז ממצאי הביקורת

2. 
עד מועד סיום הביקורת (דצמבר 2004), לא דרש המשרד מהמרפאות לתת לציבור מידע מלא, נכון ומדויק בנוגע למומחיותם המקצועית של הרופאים שעובדים בהן. 

3. 
בסוף דצמבר 2004, פרסם המשרד, באתר האינטרנט שלו, הודעה בנושא ביצוע פעולות פולשניות במרפאות ובמכונים פרטיים ובה פרט את מגבלות הפיקוח שלו ובהן, העובדה שאישור משרד הבריאות ניתן לשם ביצוע פעולות בתחומים מוגדרים, לאחר שנמצא כי המרפאה עומדת בתנאי הרישום וההפעלה, אך לא נבדקת כל פעולה המבוצעת בה. הודעת המשרד לא מבהירה די מהן הפעולות שלהן ניתן אישור המשרד.

4. 
מנכ"ל המשרד מינה בפברואר 2003 "ועדה לבחינת השימוש במכשירי לייזר ברפואה". עד ספטמבר 2004 טרם הגישה הוועדה את המלצותיה, למרות שעל פי כתב המינוי, על הוועדה היה להגישן עד אפריל 2003. המשרד לא יידע את הציבור על עמדתו, שהשימוש בלייזר צריך להיעשות בידי רופאים או בידי אחיות בהדרכת רופאים. לדעת משרד מבקר המדינה, מן הראוי שעד סיום עבודתה של הוועדה והתקנת תקנות יפרסם המשרד הודעה לציבור בדבר עמדתו בנושא, ויסביר לציבור מה עליו לברר לפני קבלת הטיפול.

5. 
נסקרו פרסומים של תשעה מכונים ומרפאות מהחודשים יולי-ספטמבר 2004. הועלה, כי עדיין ישנם פרסומים מטעים: מרכז רפואי אחד העוסק הן בניתוחים פלסטיים והן בטיפולים של הסרת שיער, מילוי קמטים, עיצוב שפתיים וטיפולי פילינג, עדיין מפרסם כי "כל הטיפולים והניתוחים באישור משרד הבריאות"; שישה מכונים ומרפאות העוסקים בהסרת שיער במכשיר לייזר פרסמו כי המכשיר הרפואי שברשותם "באישור משרד הבריאות". 

7. 
בסוף דצמבר 2004 טרם פרסם המשרד באתר האינטרנט את רשימת הרופאים המומחים ותחום מומחיותם.

8. 
ביקורת המעקב העלתה, כי בנובמבר 2004 המשרד טרם העביר את טיוטת תקנות הרופאים (פרסומת אסורה), התשס"ב-2001, לאישור ועדת החוקה חוק ומשפט של הכנסת. 

12. בדיון שהתקיים בתחילת ספטמבר 2004 נקבע, כי מנכ"ל המשרד ייזום פגישה עם המשנה ליועץ המשפטי לממשלה ועם סגנית היועץ המשפטי במשרד במטרה למצוא דרך לקידום הטיפול בהכנת חקיקה מתאימה בנושא.

ב. מצב תיקון הליקויים

משרד הבריאות 

2.
הלשכה המשפטית במשרד, הכינה טיוטת תקנות חדשות, שהועברה למשרד המשפטים. 


בתיקון תקנות רישום מרפאות, תתווסף תקנה, הקובעת שהפעולות במרפאה כירורגית, תעשינה רק בידי רופא בעל תואר מומחה, בתחום המומחיות שאליו משתייך הניתוח, או מומחה בענף קרוב.


טיוטת התקנות הועברה להערות ההסתדרות הרפואית הישראלית, שביקשה תוספת לתקנות: "או רופא מומחה שקיבל אישור מהמועצה המדעית".

3.
אין בכוונת המשרד לפרסם רשימה סגורה של כל הפעולות הפולשניות במרפאות ובמכונים פרטיים. 


הצעה לשינוי משך זמן ניתוח, והגבלת משך השהייה לאחר ביצוע ניתוח, הועברה לדיון במועצה הלאומית לכירורגיה והרדמה. במועצה הלאומית לכירורגיה והרדמה הוחלט על הקמת תת-ועדה שתפקידה להגיש המלצות בנושא. 
 

4.
הוועדה לנושא בטיחות מכשירי לייזר, סיימה עבודתה והגישה המלצותיה. דו"ח הוועדה יובא בפני המשנה למנכ"ל משרד הבריאות וראש מינהל רפואה, להכנת נוסח הודעה לציבור.

5.
מונתה ועדה למניעת הונאה ופרסום מטעה לציבור בשירות הרפואי. הוועדה מתכנסת אחת לחודש באופן סדיר.

7.
מאוגוסט 2005, מתפרסמת רשימת הרופאים באתר האינטרנט של המשרד. לכל אזרח ישנה האפשרות לבדוק מומחיות הרופא. האתר מתעדכן אחת לרבעון. 

8.
בהכנה בלשכה המשפטית, טיוטת תקנות לנושא הפרסומת האסורה.

12.
ועדה להסדרת העיסוק בקוסמטיקה סיימה עבודתה, והמלצותיה הוגשו למנכ"ל המשרד. יתקיים דיון אצל המנכ"ל לקידום החקיקה בנושא.

משרד החוץ

מידע על סיכונים בחו"ל, סיוע לישראלים במצוקה

ושיגור משלחות חירום לחו"ל

הגופים המבוקרים: משרד החוץ; משרד ראש הממשלה - המועצה לביטחון לאומי - המטה ללוחמה בטרור, שירות הביטחון הכללי; משרד הביטחון, צבא ההגנה לישראל; משרד הבריאות; משרד התיירות

א. ריכוז ממצאי הביקורת
5. 
ההתייחסות היחידה בחקיקה בתחום המלצות נסיעה ואזהרות מסע מובאת בתקנות שירותי תיירות (חובת גילוי נאות), התשס"ג-2003, הקובעות כי "סוכנות נסיעות תיתן למי שרוכש חבילת תיור שהיא מוכרת... או למבקש חבילת תיור כאמור, מידע בכתב בכל הנוגע לשירותים הניתנים במסגרת חבילת התיור", ובכלל זה "מידע שנותנות הרשויות בישראל לסוכנויות נסיעות על מדינות יעד מסוכנות או על דרישות לחיסונים". ואולם מתשובת משרד התיירות למשרד מבקר המדינה מנובמבר 2003 עולה, כי בשל ביטול חובת הרישוי של סוכנויות הנסיעות בשנת 2002, אין בידיו רשימה של כל סוכנויות הנסיעות הפועלות בארץ, כדי להעביר אליהן את אזהרות המסע של המטה ללוט"ר. עוד עולה מתשובתו, שאזהרות המסע אכן אינן מגיעות לכל סוכנויות הנסיעות. כן ציין משרד התיירות, כי הוא עדיין לא עשה פעולות ביקורת יזומות כדי לבדוק אם סוכנויות הנסיעות אכן נותנות את המידע הנדרש ללקוחות, והוא בודק רק סוכנויות שהתקבלו עליהן תלונות. בנוגע לטיפול בהמלצות הנסיעה שמשרד החוץ מפרסם בשל סכנות אחרות השיב משרד התיירות כי אפשר להסדיר את הדבר באמצעות נוהל משותף לשני המשרדים. משרד החוץ מסר בתשובתו למשרד מבקר המדינה, כי המחלקה תקיים פגישה עם משרד התיירות כדי לקבוע כיצד לעדכנו בנושא המלצות הנסיעה. משרד התיירות הדגיש בתשובתו למשרד מבקר המדינה, כי על פי התקנות סוכנויות הנסיעות חייבות למסור את המידע האמור רק ללקוח שרכש חבילת תיור, ולא למי שהזמין או רכש מהן שירותי תיירות בדרך אחרת. כן הודיע משרד התיירות, כי החל לשקול בשיתוף משרד ראש הממשלה את האפשרות לתקן את התקנות כדי שלפחות בנושא אזהרות מסע לא יחול הסייג של חבילות תיור.

ב. מצב תיקון הליקויים

משרד התיירות

5.  
בהכנה בלשכה המשפטית במשרד התיירות, טיוטה לתיקון תקנות שירותי תיירות (חובת גילוי נאות), תשס"ג-2003, ובין השאר יושם בה דגש מיוחד על גילוי נאות בהקשר לאזהרות מסע, כך שבאזהרות מסע לא יחול הסייג של רכישת חבילת תיור, כנדרש בתקנות, אלא מספיק שהלקוח ירכוש רק שירות נסיעות אחד מסוכנות הנסיעות. בכך נענה המשרד לדרישות  המטה ללוחמה בטרור (לוט"ר).

באתר האינטרנט בשפה העברית של משרד התיירות, הוקם פורטל "אזהרות מסע", המפנה לאתר הלוט"ר.


נשקלת האפשרות להבליט קישורית ל"אזהרות מסע" של הלוט"ר, בתוך אתר האינטרנט בשפה העברית של המשרד.


אזהרות מסע וכל עדכון בהן, מופצים על ידי המשרד מיד עם קבלתן מלוט"ר, לכל סוכני הנסיעות הרשומים במשרד התיירות. אין במשרד רשימה מלאה של סוכני התיירות, מאז ביטול חובת הרישיון לסוכנות נסיעות ביום 1.1.2002. הרשימה מתקבלת מהתאחדות סוכני נסיעות, אשר אחראים לעדכונה. מאחר ויש סוכנויות אשר אינן חברות בהתאחדות, מאתר משרד התיירות את חלקן ביוזמתו, או עקב פנייתן אליו. 


בהתאם לחוות דעת משפטית, כפי שנמסרה על ידי המשנה ליועץ המשפטי לממשלה, למשפטני משרד התיירות, משפטני הלוט"ר ומשפטני משרד החוץ, כל סוכנות נסיעות אמורה לדעת את תוכנן של אזהרות המסע, רק מעצם פרסומן על ידי הלוט"ר, ואין כל חובה על משרד התיירות ליידע אותן בנושא זה. לאור חוות דעת זו, תתוקן התקנה הרלוונטית בתקנות שירותי תיירות (חובת גילוי נאות), ואשר בה מוגדרות אזהרות מסע כ"מידע שנותנות הרשויות בישראל לסוכנויות נסיעות על מדינות יעד מסוכנות או על דרישות לחיסונים", כך שיהיה ברור כי פרסום על ידי הלוט"ר, או כל גוף אחר שיוחלט עליו בהחלטת ממשלה, יחייב את הסוכנויות, גם מבלי שמשרד התיירות יחויב ליידען. 


בחודש דצמבר 2004 פורסמו תקנות העבירות המינהליות (קנס מינהלי – חיקוקי תיירות), התשס"ה-2004, ובהן נקבע, בין השאר, כי עבירות על הוראות תקנות שירותי תיירות (חובת גילוי נאות), הינן עבירות מינהליות. לאור זאת נערך משרד התיירות לאכיפת ולהקמת מערך להטלת קנסות. 

משרד החינוך, התרבות והספורט
המינהל לחינוך התיישבותי

הגופים המבוקרים: משרד החינוך, התרבות והספורט; משרד האוצר; משרד הרווחה

א. ריכוז ממצאי הביקורת

2. 
מן הראוי שהמינהל יבחן לעומק ולפי קבוצות אוכלוסייה את הסיבות ואת הרקע לעזיבה מרצון של חניכי המינהל. בחינה זו עשויה לסייע למינהל לאתר נקודות תורפה בתחום הקליטה וההשמה של בני נוער אלה בפנימיות.

3. 
שיעור ניכר של נשירת חניכי המינהל מפנימיות - קרוב ל-40% בשנת הלימודים התשס"ג (2002-2003) - נבע מהרחקה או מאי-התאמה חברתית. נתונים אלה מחזקים את החשש, שחלק מתופעת הנשירה נובעת מהעדר כלים מספקים בפנימיות לטיפול בכל החניכים המופנים אליהם.

4. 
שיעור המורחקים מקרב הנושרים מן הפנימיות גבוה ביותר בקרב יוצאי אתיופיה. יתרה מכך, בקבוצת מוצא זו עלה שיעור זה מ-27% בשנת הלימודים התשס"א ל-35% בשנת הלימודים התשס"ג. על המינהל לבחון את הקשיים המיוחדים הנוגעים לנוער יוצא אתיופיה ולבדוק כיצד ניתן לשפר ולקדם את הטיפול באוכלוסייה זו.

6. 
לדעת משרד מבקר המדינה, לאור העובדה שצמצום הנשירה שנוגע לתחומים מקצועיים רבים וגם למשרדי ממשלה אחרים, ראוי שהוא ייבחן ברמה הבין-משרדית ולא יצטמצם רק לתחום פעילותו של המינהל. בהקשר זה יש לבחון למשל, אם מסגרת הטיפול הראויה לבני נוער אלה היא פנימיות שבאחריות משרד החינוך או שמא פנימיות אחרות, כגון אלה של משרד הרווחה, יתאימו יותר. על המינהל לבחון אם ריכוז "אוכלוסיית התלמידים הקשה ביותר" בשש פנימיות הוא אכן הפתרון המתאים לחניכים אלה, לאור שיעורי הנשירה הגבוהים מהן.

11. 
סל לאור מייצג שיטת תקצוב אחידה לכל הפנימיות. אין הוא מביא בחשבון את השונות בצורכי הפנימיות בתחומים של תחזוקה וטיפול בחניכים ואת השונות ביכולותיהן לממן גירעונות הנוצרים בשל פערים בין תקציב המבוסס על סל לאור לבין ההוצאות בפועל. 

15. 
בשנים 2003 ו-2004 הייתה חפיפה בין תקנות תמיכה של המשרד לבין תקנות תקצוב שלו, הנוגעות לחינוך הפנימייתי. החפיפה נגעה לפעולות שמומנו מהן ונבעה, בין השאר, מן העובדה שחלק מהתקנות נוסח באופן כללי, שאינו ממצה ואינו חד-משמעי. המינהל השתמש במנגנון התמיכות באופן גמיש, ולעתים התייחס אליהן כאל מקור תקצוב לכל דבר. בכך חרג המינהל מכללי מתן תמיכות. באשר לכספים בעבור צרכים בסיסיים של בתי ספר אשר שולמו באמצעות מנגנון התמיכות, משרד מבקר המדינה המליץ למינהל לבחון אם יש מקום להעבירם מתחום התמיכות לתחום התקצוב. על המינהל להגדיר באופן ברור את פעולותיו הכספיות ולעשות הבחנה ברורה בין תמיכות לבין תקצוב על מנת שהעברות הכספים שלו יהיו על פי חוק יסודות התקציב.

16. 
בשנת 2003 דנה ועדת התמיכות של המינהל בבקשות לתמיכה ואף אישרה מתן תמיכות, בלי שעמדה על קבלת מסמכים הנוגעים להוצאות שכר והנהלה ולהוצאות כלליות על ידי הגופים הנתמכים. למעשה מסמכים אלה לא שימשו אותה כבסיס לדיון בבקשות; כמה מוסדות הגישו את המסמכים באיחור, וכמה מוסדות לא הגישו אותם כלל.

18. 
בשנת 2004 היו גופים נתמכים שלא הגישו למינהל את המסמכים הנדרשים בעניין הוצאות הנהלה והוצאות כלליות, כפי שדרש החשכ"ל, אך למרות זאת המשיך המינהל לשלם להם תמיכות.

19. 
אין למינהל נורמות ברורות לגבי הוצאות שכר ראויות בגופים שבהם הוא תומך, ולכן אין באפשרותו להפעיל סנקציות בגין "חריגה" מנורמות שכר ראויות.

21. 
על המינהל לפעול כדי שיהיו בידיו אמות מידה ברורות בקשר להוצאות שכר במוסדות הנתמכים על ידיו - כפרי נוער ופנימיות; ראוי שאמות מידה אלה יהיו מוסכמות על משרד האוצר. על המינהל לאסוף את המידע הכספי הרלוונטי על המוסדות הנתמכים בטרם ישלם להם תמיכה, על מנת לוודא שהם אינם משלמים שכר מעבר למותר.

23. 
לדעת משרד מבקר המדינה, מן הראוי שהמינהל יהיה שותף בתהליך קבלת החלטות בכל הנוגע לחלוקת כוח העזר לפנימיות. מידע זה נחוץ, בין היתר, לצורך הפיקוח שלו עליהן.

24. 
האגף לשירות לאומי הכין מסמך קריטריונים כבסיס להקצאת כוח העזר לפנימיות (להלן - מסמך קריטריונים). לדעת משרד מבקר המדינה, מסמך הקריטריונים נוסח באופן כוללני, ולא היו בו למעשה קריטריונים להקצאה. לפיכך מחד גיסא, לא נתן המסמך כלים ממשיים למקבלי ההחלטות בדבר הקצאת המשאבים, ומאידך גיסא, לא ניתן לבקר את החלטותיהם. יתרה מכך, מסמך הקריטריונים שיקף שיטת הקצאה שלקתה בחוסר שוויוניות. מן הראוי שהאגף יפעל לניסוח קריטריונים מפורטים לצורך הקצאת המשאבים.

27. 
באחד הסעיפים במסמך הקריטריונים נכתב, כי פנימיות עם "אוכלוסיית ילדים קשה" יקבלו תקן אחד לכל 30-40 תלמידים, אך לא יותר משבעה תקנים. במסמך אין ההגדרה של "אוכלוסייה קשה" שמזכה מוסד בתקן כזה.

32. 
להפעלת בית ספר או מעון נדרש רישיון שהשגתו כרוכה, בין היתר, במילוי דרישות בטיחות, ואילו להפעלה של פנימייה או כפר נוער שבהם מתחנכים ילדים מעל גיל 14, דהיינו בני נוער בכיתות ט'-י"ב, לא נדרש רישיון. המצב שבו חלק מהמוסד - בית הספר - טעון רישיון, בעוד חלקו האחר - הפנימייה לבני כיתה ט' ומעלה - אינו טעון רישיון, אינו סביר. על המשרד בצירוף גורמים נוספים, ובהם משרד הרווחה, לפעול להסדיר רישוי הפנימיות בחקיקה, בין שהדבר ייעשה על ידי תיקון הגדרת ילד בחוק הפיקוח על מעונות כך שיכלול בני נוער עד גיל 18 ובין שייעשה בדרכים אחרות.

33. 
ביקורות בטיחות שנערכו מטעם המינהל במוסדות שעברו לפיקוחו בשנים 2002-2004 העלו ליקויי בטיחות חמורים, הן במבני המגורים הן בחדרי הלימוד ובחדרי הספח. המפגעים הבולטים היו בתשתית החשמל, בנושא גילוי אש וכיבוי אש ובחלונות (היעדר סורגים למניעת נפילות). חלק מהמוסדות נמצאו בלתי-כשירים מבחינה בטיחותית. המפגעים לא טופלו במשך שנים. הדבר מעורר חשש, שבעלויות והנהלות של מוסדות שלא היו כפופות לביקורת בטיחות של גורם חיצוני, התעלמו מהדרישות שבחוזר מנכ"ל, לא עשו ביקורות בטיחות ולא תיקנו את הליקויים כנדרש. 

37. 
השיטה הנהוגה כיום כשלה וקיים חשש כי תלותו של ממונה הבטיחות בבעל המוסד המשלם את שכרו, מעמידה אותו במצב של ניגוד עניינים, מאחר שהאינטרסים הכלכליים של בעל המוסד לא תמיד עולים בקנה אחד עם דרישות הבטיחות. הדבר מקשה על ממונה הבטיחות למלא תפקידו כיאות. על המשרד למצוא דרך לכך שבדיקות הבטיחות תעשנה באופן אובייקטיבי ובלתי תלוי, ומכל מקום עליו להתנות את הרשיון בהתחייבות הנהלת המוסד לדווח למשרד על כל שינוי שחל במצב הבטיחות של המוסד. עד שיימצא הסדר, על הבעלויות מצידן, לעשות ככל שניתן להגברת האובייקטיביות ואי התלות של בדיקות הבטיחות.

ב. מצב תיקון הליקויים

משרד החינוך, התרבות והספורט
2.
מנהל המינהל לחינוך התיישבותי ועליית הנוער (להלן: המינהל), מינה צוות מקצועי, אשר למד את תופעת הנשירה. הצוות הציע שורה של צעדים שיש לנקוט, על מנת לצמצם תופעה זו במערכת הפנימייתית. הוחלט להפעיל צעדים אלה החל משנת הלימודים תשס"ו. 


בחודש יוני 2005 התקיים כנס מנהלים מיוחד, שהוקדש למניעת הנשירה, כבסיס לפעילות נרחבת בשנת הלימודים תשס"ו בנושא.

הורחב צוות קציני ביקור סדיר (קב"סים) הפנימייתיים ועובדי פנימיות, המתרכזים בנושא מניעת נשירה.


ילדים רבים נושרים ממערכת החינוך בטרם עת, כיוון שחסרים הם את הידע והמיומנויות המינימלים הדרושים לקליטתם במסגרת המשכית של הלימודים. עבורם תופעלנה תוכניות אמונה בעצמי מוכן למאמץ צופה להישגים (אמ"ץ) בפנימיות. תוכניות אמ"ץ אמורות לטפל בצורה מעמיקה יותר בנוער בסיכון, במטרה להביאו להצלחה בלימודיו, ובכך להביא לצמצום הנשירה.


תכניות אמ"ץ מבוססות על התפיסה האומרת, שזכות הילד לחינוך היא חלק מזכותו להשיג אושר, והיא נידבך חדשני ביצירת תנאים אופטימלים לילד החלש, כדי להבטיח את מימוש זכותו זו.


התכניות מבקשות להשיג שינוי והישג כוללים, ומכוונת ללמד את הילד כיצד לנוע קדימה, להעלות את סף שאיפותיו, להכינו לניעות חברתית ולאידיאלים של הישג.


ילדים העוברים רצף חוויות מעודדות ובונות אמון, יהיו מלאי הנאה, פתוחים לאחרים, מפתחים סובלנות ויכולת הקשבה, זוכים לחברה ולידידים, פנויים למלא את משימות החיים ורוכשים יותר ויותר אומץ, אמונה ואופטימיות.

3.
מספר צוותים מקצועיים עוסקים בפיתוח פרויקטים, אשר תוצאתם הכללית תהיה התאמה טובה יותר של הכלים שבפנימיות, לטיפול באוכלוסיות בסיכון המגיעות אליהן כיום, כגון: הקטנת הקבוצות החינוכיות, במיוחד בשנת הקליטה הראשונה; הסבת קבוצות חינוכיות למודל "המשפחתון"; העמקת פעולת הכשרה של צוותי הפנימיות; העמקת הפעולות לשיתוף ההורים בחינוך ילדיהם בפנימייה, ועוד.


הוקם צוות מחקר ופיתוח, המפתח מודלים ניסויים, שיופעלו בשמונה כפרי נוער, כבר בשנת הלימודים תשס"ו.

4.
משרד החינוך, התרבות והספורט שם דגש מיוחד לפעילות עם נוער יוצא אתיופיה. להלן פעילויות חדשות שננקטות: הרחבת צוות המקשרים החינוכיים מבני אתיופיה, אשר מחזקים את הקשר בין ההורים, הצוות והחניכים; הגדלת מספר חברי הצוות מבני העדה, על מנת ליצור מוקדי הזדהות חיוביים בתוך הפנימייה; פעילות משותפת של הורים וילדים, בחוגים להכנה לקראת קליטה, עם מועמדים לקליטה חדשה; הקמת מחנות לימודיים בחופשות הארוכות - פסח וקיץ, על מנת לצמצם תופעות של שוטטות, וניצול ימי החופשה להעשרה וחיזוק לימודי של בני נוער אתיופים; הקמת מחנות הכנה בפנימיות, לקראת קליטה של חניכים חדשים; גיוס אנשי מקצוע נוספים מבני העדה האתיופית, אשר יסייעו בשיפור הקליטה של נוער עולה.

6.
מנהל המינהל, יחד עם מנהל השירות למען הילד במשרד הרווחה, הקימו צוות מקצועי משותף, שמתפקידו לחזק תהליכי למידה הדדית בין הפנימיות החינוכיות, לפנימיות השיקומיות והטיפוליות. צוות זה יגיש את המלצותיו, שיכללו, בין היתר, יצירת מנגנוני שיתוף פעולה, למידה הדדית מהצלחות, והתאמת שיטות חינוך ודרכי טיפול בין סוגי המסגרות השונות.

11.
המינהל החליט לבדוק את שינוי שיטת התקצוב הנוכחית, ואת האפשרות לעבור לדמי אחזקה דיפרנציאליים, אשר יבוטאו על פי רמת השירות הניתנת על ידי המוסד לחניך ומצב סוציואקונומי של החניך.


ועדת התקצוב החליטה ביום 30 באוגוסט 2004, החלטה מספר 99/2004, להתקשר עם גוף אשר יבצע בדיקה לשינוי שיטת התקצוב, שתהווה את הבסיס להחלטות הנהלת המינהל בענין שיטת התקצוב המתאימה. 


המינהל יתחיל לבצע סימולציות של המודל החדש, לבדוק את התאמתו לאוכלוסיית התלמידים.

15.
משרד החינוך, התרבות והספורט יתאים בין תקנות התמיכה והתקצוב, כך שרוב התקנות תהינה תקנות תקצוב, מאחר ומדובר במוסדות חינוך הפועלים על פי חוק חינוך חובה. בשנת 2004 הכין המינהל, בתיאום עם המחלקה המשפטית במשרד, קריטריונים חדשים, המופעלים החל מחודש יולי 2005 - כתקנות תקציב.

16.
כל המוסדות, מקבלי התמיכות בשנת 2003, הגישו דו"ח על הנהלה וכלליות, אם כי חלקם באיחור. מוסדות אשר לא הגישו דו"ח על הוצאות הנהלה וכלליות, לא קיבלו תמיכה מהמינהל, פרט למקרה בודד.

18.
הנחיות החשכ"ל פורסמו בשנת 2004 באיחור. ועדות התמיכות החלו פעולתן בהסתמך על דוחות לשנת 2003. דוחות לשנת 2004 הוגשו על ידי המוסדות מאוחר יותר.

19.
אין בידי המינהל הנחיות, מכל גורם מוסמך, הקובעות מהו השכר המקסימלי המותר במוסדות הנתמכים על ידיו. אין סנקציה המאפשרת אי מתן תמיכות לגורם המשלם שכר חריג. אין הגדרה מהו שכר חריג, פרט לשיעור הוצאות הנהלה וכלליות, ממחזור המוסדות.

21.
מנהל המינהל לחינוך התיישבותי, יפנה שוב לממונה על השכר במשרד האוצר, לקביעת השכר המקסימלי המותר במוסדות הנתמכים על ידיו.

23.
מינויו של מנהל חדש לאגף לשירות לאומי ומורות חיילות, הביא לשינוי המדיניות. כיום המינהל לחינוך התיישבותי ועליית הנוער, מעורב באופן מלא בתהליכי המיון וההכשרה ובקבלת החלטות, בכל הנוגע לחלוקת כוח העזר לפנימיות.

24.
האגף לשירות לאומי ומורות חיילות, הכין קריטריונים חדשים להקצאת כוח העזר (מורות חיילות ומתנדבים/ות שירות לאומי), הלוקחים בחשבון הערות הביקורת. הקריטריונים משמשים בסיס להקצאת כוח עזר לפנימיות.


המינהל מינה מפקח פנימיות בכיר, הפועל בשיתוף האגף למורות חיילות ושירות לאומי, ליישום הקריטריונים להקצאת כוח העזר לפנימיות. 

27.
המינהל הונחה להגדיר מהי "אוכלוסיה קשה", הנכללת בקריטריונים.

32.
המינהל והייעוץ המשפטי, יגדירו הליך "רישוי פנימייה חינוכית" מטעם משרד החינוך. הליך הרישוי יתן תוקף לפעילות הממונה על הבטיחות במינהל, ביישום דרישותיו המקצועיות מהפנימיות. 

המינהל והממונים הארציים בתחום כיבוי-אש, מגבשים תוכנית חומש לשיפור תחום הבטיחות בפנימיות.

33.
משרד החינוך פועל על פי חוק ארגון הפיקוח על העבודה, תשי"ד-1954, המחייב מינוי ממונה על הבטיחות בכל מקום עבודה שחלה עליו פקודת הבטיחות בעבודה, כולה או חלקה, ואשר מועסקים בו חמישים עובדים לפחות.

הרשות המקומית או הבעלות, היא זו האחראית על המבנים, על התשתיות, על החצרות והמתקנים, על התחזוקה השוטפת ועל הסרת מפגעים וליקויים, בדומה לנעשה בכל מפעל, בית חולים וארגונים אחרים במדינה.


המינהל מבצע ביקורות מידגמיות, לוודא שהרשות או הבעלות, מבצעת את תפקידה כנדרש.


מדיניות המשרד היא ברוח המלצות – ועדת החקירה הממלכתית לעניין בטיחות מבנים ומקומות המשמשים ציבור, מדצמבר 2003 (ועדת השופט זיילר), בה הודגש, כי יועצי הבטיחות הפוקדים את מוסדות החינוך, צריכים להיות מוכשרים ומקצועיים לייעודם. מדיניות זו מדגישה, כי האחריות לבטיחות המבנים והתשתיות, היא של הבעלות, ועליה לפעול ליצירת סביבה פיזית בטוחה והולמת חינוך. מדיניות זו נובעת מתפיסת ניהול בטיחות, שבה הארגון בודק עצמו ומשפר באופן מתמיד, על פי תוכנית סדורה, את התנאים הבטיחותיים.


המשרד פועל להכשיר מנהלי בטיחות מוסדות חינוך לרשויות ולבעלויות, שיעסקו בניהול בטיחות במוסדות חינוך, בכפרי הנוער ובכפרים חקלאיים, ופועל לשיפור כישוריהם של יועצי הבטיחות בסקטור הפרטי.

מחלקת הבטיחות של המינהל פעלה להכשרת ממוני בטיחות לכל כפר נוער, לקיום השתלמויות מקצועיות, לעריכת תוכניות בטיחות מפורטות בכל כפר, ולקביעת נורמות ותקנים של בדיקות מקצועיות מחייבות.

37.
באגף לחינוך מוכר שאינו רשמי (האגף), המטפל בהענקת רישיונות להפעלת בתי ספר, מונה רכז בטיחות, שמטפל באישורי הבטיחות המוגשים במסגרת בקשות לחידוש או לקבלת רישיון להפעלת מוסד.


רכז הבטיחות מונחה מקצועית על ידי ממונה בטיחות ארצי במשרד, ופועל בשטח באמצעות יועץ בטיחות, אשר מוקצה לו לעריכת מבדקים במוסדות חינוך, באופן מדגמי ולפי צרכי האגף. כל בקשה לחידוש או קבלת רישיון, עוברת דרכו, ובמידה ומתגלים פערים או בדיקות שנעשו לא כשורה, פונה רכז הבטיחות לבעלות, לברור. 


המשרד עדכן לאחרונה את כל תהליך קבלת הרישיון, ובמסגרת זו מיושם טופס חדש, אשר מחייב את הבעלות להצהיר באופן מפורט את מצב בטיחות המוסד, לפי רשימות בקרה ותחומי בדיקה מוגדרים ומפורטים.


חובה עתה על הנהלת מוסד המקבל רישיון, לדווח למשרד על כל שינוי שחל במצב הבטיחות של המוסד.

הטיולים במערכת החינוך

הגוף המבוקר: משרד החינוך, התרבות והספורט

א. ריכוז ממצאי הביקורת

2. 
במשרד אין פרוטוקולים של דיוני המועצה הציבורית המנחה את מינהלת הטיולים, ושל ועדות המשנה שהוקמו מטעמה. דיוני המועצה בשנת 2002 לא הביאו לגיבוש מדיניות בנושא הטיולים ולקידום הנושאים שהועלו על ידי חבריה. במרס 2003 הודיע יו"ר המועצה על התפטרותו; מאז לא מינה המשרד יו"ר חדש למועצה והיא לא שבה להתכנס.

3. 
על פי עקרונות לתכנון הטיול שהכינה מינהלת הטיולים לבתי הספר בשנת 2002, הטיול הוא חלק מתכנית הלימודים והוא קשור להוויה החינוכית, והפעילות בו צריכה להיעשות מנקודת מבט ערכית וחברתית. נמצא, שברוב בתי הספר התקיים קשר רופף בין הטיול השנתי ובין מערך הלימודים הרשמי, והטיול לא היה חלק אינטגרלי מרצף הלימוד לפי תכנית הלימודים ולא נבע ממנה: 44% מהטיולים תוכננו על ידי חברות שונות ללא שיתוף רכזי הטיולים ומורים בבתי הספר; ב-62% מהטיולים לא היה נושא מרכזי. על אף החשיבות שהמשרד רואה בלמידה מחוץ לבתי הספר. בתי הספר לא נדרשו להכין תכניות לימודים רב שנתיות בנושאים הראויים להילמד מחוץ לכיתה. לדעת משרד מבקר המדינה, כדי לשקם את מעמד הטיול השנתי על המשרד להנחות את בתי הספר להכין תכניות לימודים, אשר יהיו מושתתות על העקרונות לתכנון הטיול שקבע המשרד ועל אמות מידה חינוכיות.

4.
עד מועד סיום הביקורת (אוגוסט 2004), לא פרסם המשרד מכרז לפיתוח תוכנה לתיאום טיולים, כדומה לתוכנה שמפעילה החברה להגנת הטבע, והמחלוקת בין המשרד והחברה להגנת הטבע על הבעלות על התוכנה לא יושבה. בדצמבר 2004, מועד תום ההארכה שניתנה למשרד להתקשרות עם החברה, נותר המשרד ללא תוכנה מתאימה לתיאום טיולים, על אף שהמשרד החל להשקיע באפיון המערכת. 

5. 
הקטנת מספר פקחי הטיולים נעשתה ללא שיתוף מינהלת הטיולים שצברה ניסיון רב בעבודה עמם. במשרד גם לא נמצאו נימוקים לקביעת מספר הפקחים שיפוטרו, והוא לא בדק טרם שפיטר שישה פקחים (כ-38%) את השפעת הקיצוץ על היקף הטיולים שיפוקחו. במשרד יש אמנם נהלים מפורטים בנושאי ביטחון ובטיחות, אך מתברר שלא תמיד הם מוכרים לאחראים בבתי הספר על הטיולים, ומכאן חשיבותם של הפקחים ופעילויות ההדרכה וההשתלמויות. אי-ידיעת הנהלים והכנה לקויה עוד בטרם היציאה לטיול עלולים להביא לתקלות בשטח.

6. 
בוועדות החקירה שנועדו לבדוק את הסיבות והכשלים שהביאו לאסונות השתתפו הגורמים המשרדיים האחראים לטיולים. אך מאחר שהכשלים והסיבות לאסונות, לפי ממצאי הוועדות השונות, מקורם בבעיות בטיחות, מן הראוי שהאחראים על הבטיחות במשרד לא ישתתפו כחברים בוועדות החקירה, וודאי שלא - כיושבי ראש. 

7. 
מן הראוי כי תשלומי הרשות של ההורים בעבור הטיולים יידונו מחדש, משקבע המשרד (בחוזר המנהל הכללי מינואר 1997), כי הטיולים הם חלק בלתי-נפרד מתכנית הלימודים.

8. 
על אף הצהרות המשרד שהטיול הוא חלק מתכנית הלימודים, בפועל הוא לא התווה עקרונות פדגוגיים ברורים לפעילויות השונות מחוץ לכיתה, ועליו לעשות כן.

ב. מצב תיקון הליקויים

משרד החינוך, התרבות והספורט
1.
הוקמה ועדה בראשותו של הסמנכ"ל ומנהל המינהל להכשרה, השתלמות והדרכת עובדי הוראה, שתבחן את ההחלטה לשינוי המבנה האירגוני של מינהלת הטיולים.  


הצוות לתיקון ליקויים במשרד יקבל דיווח על דיוני הוועדה ומסקנותיה.

2.
ביום 11.7.2005 הוצאו כתבי המינוי למועצה הציבורית.


על פי כתבי המינוי, המועצה תשמש גוף מייעץ לשרה, להנהלת המשרד וליחידות המשרד, בכל הנוגע לגיבוש ולפיתוח מדיניות טיולים, בחינוך הפורמלי ובחינוך הבלתי פורמלי.

3.
בחודש מאי 2005 פורסם חוזר המנהלת הכללית (תשס"ה/9 (ג)) – הוראות קבע. בחוזר, הוראות המתייחסות להיבטים פדגוגיים, ארגוניים, ביטחוניים, ובטיחותיים, ביחס לטיולים, והוראות ביטחון ביחס לפעילות חוץ בית ספרית (להלן: החוזר).


החוזר הוא ביטוי לחשיבה מחודשת ולהגדרה מחדש של מיקומם ותפקידם של הטיולים במערכת הלימודים בבתי הספר. הטיולים והסיורים הלימודיים נתפשים בו כחלק ממכלול של למידה חוץ-בית ספרית, שעיקרה הרחבה של סביבת הלמידה, מתחומו המוגדר של בית הספר אל סביבות אחרות, שיש בהן כדי להעשיר את עולמו של התלמיד ולתמוך בתכנית הלימודים. נושא הלמידה החוץ-בית ספרית מתמסד גם בתקנים שפותחו עבור הפעילות החינוכית-תרבותית-חברתית במערכת החינוך.


החוזר מתווה דרכים לשילובו הפדגוגי הנאות של הטיול השנתי במערך הלימודים והחינוך בבית הספר. מצויה בו הבחנה בין למידה מחוץ לכיתה, המתבצעת כחלק מובנה של תכנית לימודים מסוימת, שמטרתה שיפור הלמידה של מקצוע נתון, לבין הטיול הלימודי הארוך - השנתי, שתכניו עומדים בפני עצמם, אף שבחלקם הם קשורים לתכנית הלימודים. 


החוזר מלווה בתוכנית התערבות מטעם מינהלת הטיולים והלמידה מחוץ לבית הספר, ובאמצעות ועדות הטיולים המחוזיות והמפקחים הכוללים. התוכנית מבוססת על עקרונות תכנון הטיול שבחוזר, ועל תכני/נושאי הלימוד, כפי שהתקבלו מהמפקחים המרכזים השונים.

תוכנית לכיתות א'-ו' (בי"ס יסודי) ולכיתות השל"ח – שדה, לאום חברה - הוכנה כבר.

4.
תוכנת תיאום הטיולים המופעלת מזה כ-10 שנים על ידי המשרד, באמצעות החברה להגנת הטבע, ותמשיך לפעול עד לגמר פיתוח תוכנת תיאום טיולים חדשה. 


המחלוקת בין משרד החינוך לחברה להגנת הטבע, באשר לבעלות על תוכנת הטיולים הקיימת תובא לגישור.


בנפרד מהליך הגישור, המשרד יפרסם בקרוב מכרז לפיתוח תוכנת טיולים חדשה, בשל העובדה כי התוכנה הנדונה ישנה.

5.
מתקיימות השתלמויות בנושאי ביטחון ובטיחות על ידי פקחי הטיולים, לכל רכזי הטיולים במוסדות החינוך.


בשנת הלימודים תשס"ו, מועבר הנושא בכל השתלמות לעוזרי הביטחון (עב"טים) במוסדות החינוך, ובכל כנסי המנהלים, על ידי בעלי תפקידים באגף הביטחון, במטה ובמחוזות.

6.
בוועדות החקירה, הבודקות את הסיבות והכשלים שהביאו לאסונות בהיבט הבטיחותי, לא משתתפים מעתה האחראים על נושאי הבטיחות, לא כיושבי ראש ועדה ולא כחברים. ניתן יהיה לשלבם כמשקיפים מקצועיים בלבד.
7.
בשנת 1993 פעלה ועדה בין-משרדית לבדיקת תשלומי הורים במערכת החינוך. בוועדה השתתפו נציגי משרד החינוך, משרד האוצר, מרכז השלטון המקומי, ארגון ההורים הארצי, שני ארגוני המורים, והרשות להגנת הצרכן. המלצות הוועדה פורסמו בשנת 1994.


נציגי ארגוני ההורים, המורים, המנהלים, הרשות להגנת הצרכן ומרכז השלטון המקומי, תמכו אז ביישום המלצות ועדת לנגרמן משנת 1992, להטיל את המימון של שירותי החינוך על כלל האוכלוסיה, וכן להקל על ההורים באמצעות מעבר להשאלת ספרי לימוד, ועריכת מכרז מסגרת לרכישת ציוד לימודי. הוועדה פעלה לאור העיקרון שנקבע בוועדה הקודמת, כי כל עוד לא הוסכם על מקור מימון חלופי, לא ניתן לבטל את תשלומי ההורים.


משרד האוצר לא קיבל את המלצות הוועדה בראשותה של הסמנכ"לית ומנהלת המינהל הפדגוגי במשרד. עמדה זו לא נתמכה על ידי נציגי משרדי הממשלה. עם זאת, משרד החינוך ומרכז השלטון המקומי הדגישו, כי כל עוד לא הוסכם על מקור מימון חלופי, לא ניתן לבטל את תשלומי הורים. מרבית ההמלצות הנוגעות למשרד החינוך בנושא תשלומי הורים יושמו, והן באות לידי ביטוי בחוזרי מנכ"ל, שהמעודכן בהם הוא חוזר מנכ"ל תשס"ג/3 (א) 9-3.11 תשלומי הורים. 


בחודש אוגוסט 2004, פנתה ועדת החינוך של הכנסת למשרד החינוך, לשקול ביטול תשלומי הורים. מנכ"לית משרד החינוך מינתה ועדה לבחינת תשלומי הורים, בראשותה של  סמנכ"לית ומנהלת המינהל הפדגוגי במשרד, ובה חברים נציגי משרד החינוך, משרד האוצר, משרד המשפטים, מרכז השלטון המקומי, התאגדות המנהלים, וארגון ההורים הארצי. 


הוועדה הגישה את המלצותיה למנכ"לית משרד החינוך בינואר 2005. הוועדה המליצה שוב ליישם את המלצות ועדת לנגרמן מ-1992. 


ב-20 ביוני 2005 דנה ועדת החינוך של הכנסת בהצעת המשרד לתשלומי הורים לשנת הלימודים תשס"ו. נדונו המלצותיה של הוועדה בראשותה של הסמנכ"לית ומנהלת המינהל הפדגוגי במשרד. דיוני הוועדה ימשכו לאחר שתיערך ישיבה עם שר האוצר, להעלאת עמדת האוצר בנוגע לאימוץ המלצות דו"ח ועדת לנגרמן. טרם נקבע מועד לישיבה עם שר האוצר. 

8.
חוזר המנהלת הכללית (תשס"ה/9 (ג)) מחודש מאי 2005, מנחה את בתי הספר כיצד עליהם לקיים את הטיול, תוך מענה כולל ליעדים בתחום החינוכי-ערכי, לימודי, חברתי, חוויתי ודתי.


מינהל חברה ונוער הונחה להיפגש עם אגפי הגיל ועם החברה להגנת הטבע, כדי למפות את כל תוכניות הלימודים.

כן הוטל על מינהל חברה ונוער להיפגש עם המפקחים המרכזים להיסטוריה, תנ"ך, גיאוגרפיה וספרות כדי לקבוע אתרי טיולים לפי שכבות גיל.

משרד החקלאות ופיתוח הכפר

מינויים פוליטיים ומינויים בלתי תקינים במשרד החקלאות ופיתוח הכפר ובתאגידים הקשורים אליו

הגופים המבוקרים: משרד החקלאות ופיתוח הכפר; משרד המשפטים; נציבות שירות המדינה; מועצת הלול; מועצת הצמחים; הרשות לפיקוח חקלאי

א. ריכוז ממצאי הביקורת

3.
סעיף 15(א) לחוק הרשות לפיקוח חקלאי, התשמ"ח-1988, קובע, כי דין קבלתם של עובדים לרשות ומינוייהם יהיה כדין עובדי המדינה, בשינויים שייקבעו בתקנות. סעיף 25 לחוק מחיל על חברי מועצת הרשות ועובדי הרשות דינים נוספים החלים על עובדי המדינה ועובדי ציבור. מאז נחקק החוק ועד מועד סיום הביקורת (ספטמבר 2004), לא התקינו שרי החקלאות את התקנות הנדרשות לעניין סעיף 15(א) לחוק ומן הראוי שהדבר ייעשה. אולם יודגש, כי בהיעדר תקנות לא נוצר חלל נורמטיבי, ועל הרשות חלים העקרונות הכלליים והדינים המהותיים החלים על עובדי מדינה, ואלה משקפים נורמות ראויות לשירות הציבורי בכללותו.
4.
הבדיקה העלתה, כי 11 מ-24 העובדים העונתיים שנקלטו ברשות היו חברי מרכז מפלגת הליכוד (אחד מהם הופנה לעבודה בידי הממונה על המועצה לענף הלול, שגם הוא חבר המרכז). עובד נוסף הוא פעיל בליכוד (היה מועמד לחברות במרכז אך לא נבחר) וארבעה עובדים הם בנים של חברי המרכז. יוצא אפוא, כי 16 מ-24 העובדים שנקלטו היו בעלי זיקה פוליטית לשר. מאחר שלא התקיים הליך תחרותי, חזקה שמונו בשל זיקתם הפוליטית. גיוס העובדים למשרות העונתיות נעשה בעבר באמצעות פנייה לחברות כוח אדם לצורך איתור מועמדים. המועמדים נשלחו לבחינות בנציבות לצורך בדיקת התאמתם לתפקיד. בחודשים מאי-דצמבר 2003 קלטה הרשות 24 עובדים עונתיים. שלא כבעבר, לא פנתה הרשות לחברות כוח אדם לצורך איתור מועמדים, והיא גם לא פרסמה מידע לציבור הרחב על המשרות הפנויות. מנכ"ל הרשות בתשובתו למשרד מבקר המדינה ציין, כי עם הבחרו של יועץ השר נערכו עימו מספר ישיבות בהם נדונו, בין היתר, כלל המשרות ברשות לרבות משרות לא מאוישות. בשולי שיחות אלו נדונו גם נושאים של קליטת כוח אדם. הביקורת העלתה, כי רוב העובדים העונתיים שנקלטו כאמור ברשות, הופנו אליה מלשכת שר החקלאות. מנכ"ל הרשות הסביר, כי לשכת השר מסרה לרשות בטלפון שמות של אנשים לצורך בחינת קבלתם לעבודה. הרשות בחנה את עמידתם רק בתנאי הסף (12 שנות לימוד, שירות צבאי והעדר רישום פלילי) וקלטה את מי שהתאימו לה. מכאן שלא קוים הליך תחרותי ושוויוני לאיוש המשרות. עוד העלתה הבדיקה, כי העובדים שנקלטו לא נשלחו לבחינות בנציבות לצורך בדיקת התאמתם לתפקיד.

7. 
העסקת העובדים העונתיים שהתקבלו בשנת 2003, חלקם בשל זיקתם הפוליטית, הוארכה לשנת 2004, בלי שהובטח מקור תקציבי להעסקתם, ובלי שהעסקתם אושרה על ידי הגורם המוסמך - מליאת מועצת הרשות. מבדיקת משרד מבקר המדינה עולה, כי הרשות הוסיפה להעסיק את רוב העובדים העונתיים שעבדו בשנת 2004 גם בתחילת 2005. גם לא הובהר מדוע היה כלל צורך להעסיק ברציפות עובדים שלפי הגדרתם ולפי תכלית העסקתם אמורים להיות עונתיים. 
13. 
על פי החלטת הממשלה, וכן על פי סדרי מינהל תקין, היה על המשרד לאתר כמה מועמדים ראויים למשרת הקב"ט ולהביאם לפני הוועדה. הסמנכ"לית למינהל איתרה שלושה מועמדים, ששניים מהם עמדו בדרישות התפקיד. במרס 2003 מסרה את פרטיהם לשר החקלאות. אולם השר הציע מועמד משלו לתפקיד. המועמד הוא חבר מרכז הליכוד. ב-13.5.02 בחנה הוועדה רק את כשירותו של המועמד שהציע השר לתפקיד. לאחר בחינת נתוני המועמד, אישרה הוועדה את כשירותו לתפקיד ממונה ביטחון. 
14. 
ברור כי הליך הבחירה לא היה תקין, שכן בפני הוועדה לא עמדה, למעשה, כל בחירה, והיא בחרה במועמדו של השר, שהיה מועמד יחיד, שעה שראוי היה להביא לפניה את כל המועמדים שעמדו בתנאי הסף. 
15. 
לעוזרת ב' למנכ"ל היתה זיקה פוליטית לשר והיא מונתה בידי לשכת השר, במועד שבו לא היה תפקיד המנכ"ל מאויש. בכך הוגדל מספר האנשים בעלי זיקה פוליטית לשר שקיבלו משרות במשרד החקלאות. גם לאחר שהמנכ"ל נכנס לתפקידו המשיכה עוזרת ב' לעבוד (עד צאתה לחופשת לידה) עבור לשכת השר. נמצא, כי המנכ"ל לא פעל להפסיק זאת. 
17.
אין להתעלם מכך שהעדרם של מנכ"ל קבוע ויועץ משפטי הקשה על הסמנכ"לית למינהל ועל מי שכיהן כמשנה למנכ"ל וכמנכ"ל בפועל - מר יוסי ישי, אך גם לא היה בדבר כדי לפטור אותם מחובתם לעשות את כל שביכולתם כדי למנוע מינויים פסולים, ובכלל זה פנייה לנציבות שירות המדינה ובקשת התערבות מצדה, אך זאת לא עשו.
19. 
בדוח על מינויים פוליטיים ומינויים בלתי תקינים במשרד לאיכות הסביבה, עמד מבקר המדינה על כך שאין מקום למעורבות לשכת השר במינוי עובדים במשרד. הודגש שם, שגם אם לשכת השר אינה מכתיבה מי ימונה למשרות פנויות אלא רק "מציעה" מועמדים, הדעת נותנת שעובדי המשרד יפרשו זאת כתכתיב או כהוראת ביצוע מחייבת. לכן יש לראות אפילו ב"הצעה" של לשכת השר משום התערבות פסולה בהליכי המינוי. הדברים יפים גם למינויים במשרד החקלאות.
21.
הועלה, כי יועץ השר שימש מנכ"ל בפועל ובתואר למן הקמת מועצת הצמחים, עוד לפני קבלת אישור המינהלה המאוחדת ולפני קבלת אישור הוועדה לבדיקת מינויים למינויו. זאת ועוד, הוא שימש בתפקיד במקביל למילוי תפקידו כיועץ השר - העסקתו במשרד החקלאות כיועץ השר הסתיימה ב-13.4.04. בתפקידו כיועץ השר חלות עליו הוראות התקשי"ר, שלפיהן מי שמקבל את שכרו מאוצר המדינה חייב לייחד את כל תשומת לבו למילוי תפקידו. לכן לא ברור כיצד מילא תפקיד של מנכ"ל במקביל למילוי משרת יועץ לשר.
25. 
ב-11.7.2004 מינה מנכ"ל מועצת הצמחים, לתפקיד מנהל בפועל של אגף גידולי שדה ובתי צמיחה עד לקיום מכרז, חבר במפלגת הליכוד ועומד בראש אחד מסניפי המפלגה. שיבוץ אדם במשרה עד המכרז יוצר "עובדות בשטח" ומעניק לו יתרון לעומת מועמדים אחרים. 
39.
בישיבת המינהלה הזמנית בדצמבר 2004 הוחלט להמשיך להעסיק את הממונה מטעם המינהלה הזמנית כעובד המועצה לפי חוזה אישי ב-80% משרה. נקבע, שתנאי העסקתו יהיו כשל מנכ"ל בתאגיד ברמה חמש באופן יחסי לחלקיות המשרה. עוד נקבע, כי הוא יועסק עד למינוי מנכ"ל או ממלא מקום מנכ"ל על ידי הוועד הפועל שייבחר. 
58.
באוגוסט ובספטמבר 3004 העבירה מועצת הצמחים לגן הבוטני 140,000 ש"ח, אף שלא נחתם ביניהם הסכם כלשהו בעניין הקמת המרכז. כמו כן נתנה מועצת הצמחים לגן הבוטני תרומה של 175,000 ש"ח לתמיכה בפסטיבל פרחים, ללא קבלת אישור המינהלה המאוחדת של מועצת הצמחים. יצויין, כי בשנת 2003 השתתפות מועצת הירקות במימון פסטיבל הפרחים היתה 20,000 ש"ח בלבד.

ב. מצב תיקון הליקויים

משרד החקלאות ופיתוח הכפר

3.
המשרד ינחה את התאגידים הקשורים אליו, להתקין תקנות לעניין העסקת עובדים, לרבות קבלתם ומינויים, לפי סעיף 15 לחוק הרשות לפיקוח חקלאי, התשמ"ח-1988, ולפי סעיף 44 לחוק מועצת הצמחים (ייצור ושיווק), התשל"ג-1973. התקנת התקנות כאמור תיעשה בהתייעצות עם הממונה על השכר באוצר, ונציבות שירות המדינה.

לאור האופי הארעי של ההנהלה הזמנית למועצת הצמחים, יותקנו תקנות כאמור, לאחר שיאושרו על ידי ההנהלה הקבועה שתמונה למועצה.


בתקופת הביניים ועד להתקנת התקנות, הנהיגו מועצת הצמחים והרשות לפיקוח חקלאי, נהלים לקליטת עובדים, והחלו לפעול על פיהם.
4.
הנהלת הרשות לפיקוח חקלאי אישרה בתאריך 8.6.2005, נוהל חדש לקליטת עובדים, לרבות עובדים זמניים.


הנוהל החדש קובע, בין היתר, כי הרשות תפעל לגיוס עובדים באמצעות פנייה ללשכות תעסוקה ומשרדי השמת עובדים, אשר יבצעו את הסינון הראשוני של העובדים, בהתאם לקריטריונים שידרשו. משרדי ההשמה הם אלו שיפעלו לפרסום בעיתונות וקבלת הפנייות מהמועמדים.


על פי החלטת מועצת הרשות, נמשכה העסקת העובדים העונתיים במהלך שנת 2005. המשך ההעסקה נדרש כתוצאה משינוי המדיניות של המועצה לענף הלול בנושא המטילות, שחייב הגברת הפיקוח בלולים, ולאור בקשת מועצת הצמחים. בהתאם לצרכים ועל פי הנהלים, הופסקה עבודתם של חמישה מתוך העובדים העונתיים, במהלך החודשים פברואר-יולי 2005.


לפי הודעת יו"ר הרשות לפיקוח חקלאי, עבודת העובדים העונתיים, ובכללה יתרת העובדים לגביהם התייחסה הביקורת, הופסקה ביום 31.8.2005.


הרשות תפרסם מכרז פומבי לקליטת עובדים עונתיים, ככל שנדרש, לאור הנחיית היועץ המשפטי לממשלה בעניין זה, אין מניעה משפטית להשתתפות עובדים אלה בהליך המכרז, אך אין להתחשב בניסיונם בעבודה ברשות.
7.
בעקבות הביקורת, ולאור האופי הארעי של המינהלות הזמניות למועצת הלול ולמועצת הצמחים, קבע המשרד, כי כל המינויים שנעשו במועצות אלו, הן של עובדים והן של נותני שירותים, אשר לגביהם הייתה ביקורת של מבקר המדינה, יעמדו בתוקפם עד למינוי הנהלות קבועות למועצות. עם מינויין של ההנהלות הקבועות הללו, ובהתאם לצורכיהן, תתבצענה התקשרויות חדשות, לפי חוק חובת המכרזים והתקנות לפיו. נותני השירותים הנוכחיים רשאים גם להתמודד.

13.14. בעת הליך בחירת של הממונה הנוכחי  על תחום הביטחון, איתר המשרד שישה מועמדים ראויים, אשר הופיעו בפני ועדת הבחירה. הוועדה בחרה אחד מהמועמדים הללו לאיוש התפקיד, והוא החל את תפקידו במשרד.
15.
על אף שהמינוי קיבל את אישור נציבות שירות המדינה, ובוצע על פי הוראות התקשי"ר, ימנע המשרד למנות עובד בדרך של מינוי ממלא מקום, או מינוי בפועל, מי שמכהן בתפקיד במשרת אמון במשרד, אלא אם נתקיימו נסיבות חריגות, ובתיאום עם נציבות שירות המדינה, אשר יובא בפניה רקעו של העובד.
 
כל העוזרים בלשכת המנהל הכללי, משמשים במטלות השוטפות של לשכת המנכ"ל בלבד.
17.
עוד בטרם הביקורת, החליטה המועצה להפסיק לאלתר את כל ההתקשרויות עם נותני השירותים, למעט ההתקשרות עם היועץ המשפטי. לדעת המועצה, התקשרות זו חיונית. יערך מכרז לקליטת יועץ משפטי קבוע למועצה.
19.
המשרד ינהיג הליכי פיקוח ובקרה שוטפים, מצד הגורמים המקצועיים במשרד, כל אחד בתחומו, על התאגידים הנתונים לאחריות שר החקלאות, תוך שמירת האיזון בין חובות השר והמשרד, הנגזרות מהאחריות המיניסטריאלית, לבין שמירה על עצמאות פעילותם של תאגידים אלו.
21.
כהונתו של המנכ"ל הזמני למועצה הסתיימה. בהתאם להנחיית היועץ המשפטי לממשלה, לא ניתן להעסיקו במסגרת המועצה או במסגרת המשרד. 

הוקמה ועדת איתור לבחירת מנכ"ל המועצה, בהתאם להנחיית היועץ המשפטי לממשלה.


יו"ר המינהלה הזמנית, מסר כי המינהלה הזמנית מינתה צוות, אשר בדק את ההתקשרויות עם נותני השירותים, כדי לבחון את ההתקשרויות עימם. המלצות הצוות יובאו לאישור בישיבת המליאה הבאה, וייושמו לאלתר. התקשרויות עתידיות תיעשנה בהתאם לנוהל התקשרויות חדש, ובהתבסס על חוק חובת המכרזים והעקרונות הנובעים ממנו.


המינהלה הזמנית במועצת הצמחים, אישרה נוהל חדש לקליטת עובדים.
25.
מדובר בעובד מיומן ובעל ניסיון, הממלא תפקידי מפתח מקצועיים במועצה. משרד החקלאות ופיתוח הכפר ינחה את מועצת הצמחים, לפעול ברוח הנחיות היועץ המשפטי לממשלה מיום 20.8.2005, לגבי עובדי רשות הפיקוח, ולהתחיל בהליכי מכרז לגבי משרה זו.

39.
המינהלה הזמנית החליטה להפסיק את העסקת הממונה, בהתאם להנחיית היועץ המשפטי לממשלה, ואישרה נוהל חדש לקבלה וקליטה של עובדים.
58.
לפי בדיקת מבקר הפנים של המשרד, ועל סמך נתונים שהועברו לו ממועצת הצמחים, סיים הגן הבוטני לפרוע את ההלוואה שקיבל ממועצת הצמחים, בחודש אוקטובר 2005.
משרד החקלאות ופיתוח הכפר

מינויים פוליטיים ומינויים בלתי תקינים במשרד החקלאות ופיתוח הכפר ובתאגידים הקשורים אליו

א. ריכוז ממצאי הביקורת

3.
סעיף 15(א) לחוק הרשות לפיקוח חקלאי, התשמ"ח-1988, קובע, כי דין קבלתם של עובדים לרשות ומינוייהם יהיה כדין עובדי המדינה, בשינויים שייקבעו בתקנות. סעיף 25 לחוק מחיל על חברי מועצת הרשות ועובדי הרשות דינים נוספים החלים על עובדי המדינה ועובדי ציבור. מאז נחקק החוק ועד מועד סיום הביקורת (ספטמבר 2004), לא התקינו שרי החקלאות את התקנות הנדרשות לעניין סעיף 15(א) לחוק ומן הראוי שהדבר ייעשה. אולם יודגש, כי בהיעדר תקנות לא נוצר חלל נורמטיבי, ועל הרשות חלים העקרונות הכלליים והדינים המהותיים החלים על עובדי מדינה, ואלה משקפים נורמות ראויות לשירות הציבורי בכללותו.
4.
הבדיקה העלתה, כי 11 מ-24 העובדים העונתיים שנקלטו ברשות היו חברי מרכז מפלגת הליכוד (אחד מהם הופנה לעבודה בידי הממונה על המועצה לענף הלול, שגם הוא חבר המרכז). עובד נוסף הוא פעיל בליכוד (היה מועמד לחברות במרכז אך לא נבחר) וארבעה עובדים הם בנים של חברי המרכז. יוצא אפוא, כי 16 מ-24 העובדים שנקלטו היו בעלי זיקה פוליטית לשר. מאחר שלא התקיים הליך תחרותי, חזקה שמונו בשל זיקתם הפוליטית. גיוס העובדים למשרות העונתיות נעשה בעבר באמצעות פנייה לחברות כוח אדם לצורך איתור מועמדים. המועמדים נשלחו לבחינות בנציבות לצורך בדיקת התאמתם לתפקיד. בחודשים מאי-דצמבר 2003 קלטה הרשות 24 עובדים עונתיים. שלא כבעבר, לא פנתה הרשות לחברות כוח אדם לצורך איתור מועמדים, והיא גם לא פרסמה מידע לציבור הרחב על המשרות הפנויות. מנכ"ל הרשות בתשובתו למשרד מבקר המדינה ציין, כי עם הבחרו של יועץ השר נערכו עימו מספר ישיבות בהם נדונו, בין היתר, כלל המשרות ברשות לרבות משרות לא מאוישות. בשולי שיחות אלו נדונו גם נושאים של קליטת כוח אדם. הביקורת העלתה, כי רוב העובדים העונתיים שנקלטו כאמור ברשות, הופנו אליה מלשכת שר החקלאות. מנכ"ל הרשות הסביר, כי לשכת השר מסרה לרשות בטלפון שמות של אנשים לצורך בחינת קבלתם לעבודה. הרשות בחנה את עמידתם רק בתנאי הסף (12 שנות לימוד, שירות צבאי והעדר רישום פלילי) וקלטה את מי שהתאימו לה. מכאן שלא קוים הליך תחרותי ושוויוני לאיוש המשרות. עוד העלתה הבדיקה, כי העובדים שנקלטו לא נשלחו לבחינות בנציבות לצורך בדיקת התאמתם לתפקיד.

7. 
העסקת העובדים העונתיים שהתקבלו בשנת 2003, חלקם בשל זיקתם הפוליטית, הוארכה לשנת 2004, בלי שהובטח מקור תקציבי להעסקתם, ובלי שהעסקתם אושרה על ידי הגורם המוסמך - מליאת מועצת הרשות. מבדיקת משרד מבקר המדינה עולה, כי הרשות הוסיפה להעסיק את רוב העובדים העונתיים שעבדו בשנת 2004 גם בתחילת 2005. גם לא הובהר מדוע היה כלל צורך להעסיק ברציפות עובדים שלפי הגדרתם ולפי תכלית העסקתם אמורים להיות עונתיים. 
13. 
על פי החלטת הממשלה, וכן על פי סדרי מינהל תקין, היה על המשרד לאתר כמה מועמדים ראויים למשרת הקב"ט ולהביאם לפני הוועדה. הסמנכ"לית למינהל איתרה שלושה מועמדים, ששניים מהם עמדו בדרישות התפקיד. במרס 2003 מסרה את פרטיהם לשר החקלאות. אולם השר הציע מועמד משלו לתפקיד. המועמד הוא חבר מרכז הליכוד. ב-13.5.02 בחנה הוועדה רק את כשירותו של המועמד שהציע השר לתפקיד. לאחר בחינת נתוני המועמד, אישרה הוועדה את כשירותו לתפקיד ממונה ביטחון. 
14. 
ברור כי הליך הבחירה לא היה תקין, שכן בפני הוועדה לא עמדה, למעשה, כל בחירה, והיא בחרה במועמדו של השר, שהיה מועמד יחיד, שעה שראוי היה להביא לפניה את כל המועמדים שעמדו בתנאי הסף. 
15. 
לעוזרת ב' למנכ"ל היתה זיקה פוליטית לשר והיא מונתה בידי לשכת השר, במועד שבו לא היה תפקיד המנכ"ל מאויש. בכך הוגדל מספר האנשים בעלי זיקה פוליטית לשר שקיבלו משרות במשרד החקלאות. גם לאחר שהמנכ"ל נכנס לתפקידו המשיכה עוזרת ב' לעבוד (עד צאתה לחופשת לידה) עבור לשכת השר. נמצא, כי המנכ"ל לא פעל להפסיק זאת. 
17.
אין להתעלם מכך שהעדרם של מנכ"ל קבוע ויועץ משפטי הקשה על הסמנכ"לית למינהל ועל מי שכיהן כמשנה למנכ"ל וכמנכ"ל בפועל - מר יוסי ישי, אך גם לא היה בדבר כדי לפטור אותם מחובתם לעשות את כל שביכולתם כדי למנוע מינויים פסולים, ובכלל זה פנייה לנציבות שירות המדינה ובקשת התערבות מצדה, אך זאת לא עשו.
19. 
בדוח על מינויים פוליטיים ומינויים בלתי תקינים במשרד לאיכות הסביבה, עמד מבקר המדינה על כך שאין מקום למעורבות לשכת השר במינוי עובדים במשרד. הודגש שם, שגם אם לשכת השר אינה מכתיבה מי ימונה למשרות פנויות אלא רק "מציעה" מועמדים, הדעת נותנת שעובדי המשרד יפרשו זאת כתכתיב או כהוראת ביצוע מחייבת. לכן יש לראות אפילו ב"הצעה" של לשכת השר משום התערבות פסולה בהליכי המינוי. הדברים יפים גם למינויים במשרד החקלאות.
21.
הועלה, כי יועץ השר שימש מנכ"ל בפועל ובתואר למן הקמת מועצת הצמחים, עוד לפני קבלת אישור המינהלה המאוחדת ולפני קבלת אישור הוועדה לבדיקת מינויים למינויו. זאת ועוד, הוא שימש בתפקיד במקביל למילוי תפקידו כיועץ השר - העסקתו במשרד החקלאות כיועץ השר הסתיימה ב-13.4.04. בתפקידו כיועץ השר חלות עליו הוראות התקשי"ר, שלפיהן מי שמקבל את שכרו מאוצר המדינה חייב לייחד את כל תשומת לבו למילוי תפקידו. לכן לא ברור כיצד מילא תפקיד של מנכ"ל במקביל למילוי משרת יועץ לשר.
25. 
ב-11.7.2004 מינה מנכ"ל מועצת הצמחים, לתפקיד מנהל בפועל של אגף גידולי שדה ובתי צמיחה עד לקיום מכרז, חבר במפלגת הליכוד ועומד בראש אחד מסניפי המפלגה. שיבוץ אדם במשרה עד המכרז יוצר "עובדות בשטח" ומעניק לו יתרון לעומת מועמדים אחרים. 
39.
בישיבת המינהלה הזמנית בדצמבר 2004 הוחלט להמשיך להעסיק את הממונה מטעם המינהלה הזמנית כעובד המועצה לפי חוזה אישי ב-80% משרה. נקבע, שתנאי העסקתו יהיו כשל מנכ"ל בתאגיד ברמה חמש באופן יחסי לחלקיות המשרה. עוד נקבע, כי הוא יועסק עד למינוי מנכ"ל או ממלא מקום מנכ"ל על ידי הוועד הפועל שייבחר. 
58.
באוגוסט ובספטמבר 3004 העבירה מועצת הצמחים לגן הבוטני 140,000 ש"ח, אף שלא נחתם ביניהם הסכם כלשהו בעניין הקמת המרכז. כמו כן נתנה מועצת הצמחים לגן הבוטני תרומה של 175,000 ש"ח לתמיכה בפסטיבל פרחים, ללא קבלת אישור המינהלה המאוחדת של מועצת הצמחים. יצויין, כי בשנת 2003 השתתפות מועצת הירקות במימון פסטיבל הפרחים היתה 20,000 ש"ח בלבד.

ב. מצב תיקון הליקויים

משרד החקלאות ופיתוח הכפר

3.
המשרד ינחה את התאגידים הקשורים אליו, להתקין תקנות לעניין העסקת עובדים, לרבות קבלתם ומינויים, לפי סעיף 15 לחוק הרשות לפיקוח חקלאי, התשמ"ח-1988, ולפי סעיף 44 לחוק מועצת הצמחים (ייצור ושיווק), התשל"ג-1973. התקנת התקנות כאמור תיעשה בהתייעצות עם הממונה על השכר באוצר, ונציבות שירות המדינה.

לאור האופי הארעי של ההנהלה הזמנית למועצת הצמחים, יותקנו תקנות כאמור, לאחר שיאושרו על ידי ההנהלה הקבועה שתמונה למועצה.


בתקופת הביניים ועד להתקנת התקנות, הנהיגו מועצת הצמחים והרשות לפיקוח חקלאי, נהלים לקליטת עובדים, והחלו לפעול על פיהם.
4.
הנהלת הרשות לפיקוח חקלאי אישרה בתאריך 8.6.2005, נוהל חדש לקליטת עובדים, לרבות עובדים זמניים.


הנוהל החדש קובע, בין היתר, כי הרשות תפעל לגיוס עובדים באמצעות פנייה ללשכות תעסוקה ומשרדי השמת עובדים, אשר יבצעו את הסינון הראשוני של העובדים, בהתאם לקריטריונים שידרשו. משרדי ההשמה הם אלו שיפעלו לפרסום בעיתונות וקבלת הפנייות מהמועמדים.


על פי החלטת מועצת הרשות, נמשכה העסקת העובדים העונתיים במהלך שנת 2005. המשך ההעסקה נדרש כתוצאה משינוי המדיניות של המועצה לענף הלול בנושא המטילות, שחייב הגברת הפיקוח בלולים, ולאור בקשת מועצת הצמחים. בהתאם לצרכים ועל פי הנהלים, הופסקה עבודתם של חמישה מתוך העובדים העונתיים, במהלך החודשים פברואר-יולי 2005.


לפי הודעת יו"ר הרשות לפיקוח חקלאי, עבודת העובדים העונתיים, ובכללה יתרת העובדים לגביהם התייחסה הביקורת, הופסקה ביום 31.8.2005.


הרשות תפרסם מכרז פומבי לקליטת עובדים עונתיים, ככל שנדרש, לאור הנחיית היועץ המשפטי לממשלה בעניין זה, אין מניעה משפטית להשתתפות עובדים אלה בהליך המכרז, אך אין להתחשב בניסיונם בעבודה ברשות.
7.
בעקבות הביקורת, ולאור האופי הארעי של המינהלות הזמניות למועצת הלול ולמועצת הצמחים, קבע המשרד, כי כל המינויים שנעשו במועצות אלו, הן של עובדים והן של נותני שירותים, אשר לגביהם הייתה ביקורת של מבקר המדינה, יעמדו בתוקפם עד למינוי הנהלות קבועות למועצות. עם מינויין של ההנהלות הקבועות הללו, ובהתאם לצורכיהן, תתבצענה התקשרויות חדשות, לפי חוק חובת המכרזים והתקנות לפיו. נותני השירותים הנוכחיים רשאים גם להתמודד.

13.14. בעת הליך בחירת של הממונה הנוכחי  על תחום הביטחון, איתר המשרד שישה מועמדים ראויים, אשר הופיעו בפני ועדת הבחירה. הוועדה בחרה אחד מהמועמדים הללו לאיוש התפקיד, והוא החל את תפקידו במשרד.
15.
על אף שהמינוי קיבל את אישור נציבות שירות המדינה, ובוצע על פי הוראות התקשי"ר, ימנע המשרד למנות עובד בדרך של מינוי ממלא מקום, או מינוי בפועל, מי שמכהן בתפקיד במשרת אמון במשרד, אלא אם נתקיימו נסיבות חריגות, ובתיאום עם נציבות שירות המדינה, אשר יובא בפניה רקעו של העובד.
 
כל העוזרים בלשכת המנהל הכללי, משמשים במטלות השוטפות של לשכת המנכ"ל בלבד.
17.
עוד בטרם הביקורת, החליטה המועצה להפסיק לאלתר את כל ההתקשרויות עם נותני השירותים, למעט ההתקשרות עם היועץ המשפטי. לדעת המועצה, התקשרות זו חיונית. יערך מכרז לקליטת יועץ משפטי קבוע למועצה.
19.
המשרד ינהיג הליכי פיקוח ובקרה שוטפים, מצד הגורמים המקצועיים במשרד, כל אחד בתחומו, על התאגידים הנתונים לאחריות שר החקלאות, תוך שמירת האיזון בין חובות השר והמשרד, הנגזרות מהאחריות המיניסטריאלית, לבין שמירה על עצמאות פעילותם של תאגידים אלו.
21.
כהונתו של המנכ"ל הזמני למועצה הסתיימה. בהתאם להנחיית היועץ המשפטי לממשלה, לא ניתן להעסיקו במסגרת המועצה או במסגרת המשרד. 

הוקמה ועדת איתור לבחירת מנכ"ל המועצה, בהתאם להנחיית היועץ המשפטי לממשלה.


יו"ר המינהלה הזמנית, מסר כי המינהלה הזמנית מינתה צוות, אשר בדק את ההתקשרויות עם נותני השירותים, כדי לבחון את ההתקשרויות עימם. המלצות הצוות יובאו לאישור בישיבת המליאה הבאה, וייושמו לאלתר. התקשרויות עתידיות תיעשנה בהתאם לנוהל התקשרויות חדש, ובהתבסס על חוק חובת המכרזים והעקרונות הנובעים ממנו.


המינהלה הזמנית במועצת הצמחים, אישרה נוהל חדש לקליטת עובדים.
25.
מדובר בעובד מיומן ובעל ניסיון, הממלא תפקידי מפתח מקצועיים במועצה. משרד החקלאות ופיתוח הכפר ינחה את מועצת הצמחים, לפעול ברוח הנחיות היועץ המשפטי לממשלה מיום 20.8.2005, לגבי עובדי רשות הפיקוח, ולהתחיל בהליכי מכרז לגבי משרה זו.

39.
המינהלה הזמנית החליטה להפסיק את העסקת הממונה, בהתאם להנחיית היועץ המשפטי לממשלה, ואישרה נוהל חדש לקבלה וקליטה של עובדים.
58.
לפי בדיקת מבקר הפנים של המשרד, ועל סמך נתונים שהועברו לו ממועצת הצמחים, סיים הגן הבוטני לפרוע את ההלוואה שקיבל ממועצת הצמחים, בחודש אוקטובר 2005.
משרד המשפטים

הכונס הרשמי

דו"ח 50ב

הגוף המבוקר: הנהלת בתי המשפט

א. ריכוז ממצאי הביקורת
8.
נמצא, שלא קוימו הוראות התקנות המחייבות את מזכירי בתי המשפט המחוזיים לשלוח לכונס הרשמי רשימות מפורטות של כל המינויים למפרקים או נאמנים, ולהעמידן לעיון הציבור במזכירויות בתי המשפט. 
ב. מצב תיקון הליקויים

הנהלת בתי המשפט

8.
כמתחייב מתקנות החברות (כללים בדבר מינוי כונסי נכסים ומפרקים ושכרם), התשמ"א–1981, בין התאריכים 1 ביולי 2005 ל-31.12.2005, מונו 192 כונסי נכסים ומפרקים בבתי המשפט המחוזיים.


רשימת כונסי הנכסים והמפרקים תלויה לעיון הציבור על גבי לוחות המודעות במזכירויות בתי המשפט. 


החל מ-1 לינואר 2001, נכלל במאגר המינויים הממוחשב וברשימת כונסי הנכסים והמפרקים, גם שמו של השופט הממנה.

פיקוח ובקרה על עמותות

דו"ח 52ב

החלטת ממשלה בק/43 – 26.1.2004

הקמת ועדה לבחינה מחדש של סיוע המדינה למוסדות ציבור

1.
להקים ועדה שתבחן ותמליץ בעניין סיוע המדינה למוסדות ציבור, ומדיניות הממשלה בענין.
2.
הרכב הוועדה:

- נציגי משרד האוצר - אגף החשב הכללי ונציבות מס ההכנסה

- נציג משרד החינוך התרבות והספורט

- נציג משרד הרווחה

- נציג היועץ המשפטי לממשלה

- נציג רשם העמותות במשרד המשפטים

- נציג משרד הפנים

- נציג מרכז השלטון המקומי

- נציג מינהל מקרקעי ישראל

- נציג האגף לביקורת המדינה במשרד ראש הממשלה - מרכז.

יו"ר הוועדה יקבע בנפרד על-ידי חברי ועדת השרים (השר עוזי לנדאו יו"ר והשרים זבולון אורלב ובנימין אלון).
3.
הוועדה תיקבע את סדרי עבודתה ותגבש המלצות בנושאים הבאים:

א)
התיאום בין הרשויות הציבוריות השונות הקשורות למתן ההטבות.

ב)
מדיניות רצויה באשר להיקף ההטבות וסוגן.

ג)
הקריטריונים למתן ההטבות, לרבות בענין שיעורי התקורה 
המקסימלית להוצאות הנהלה וכלליות וקביעת תיקרת שכר לעובדים 
בעמותות ובגופים נתמכים.

ד)
מנגנוני בקרה לגופים המקבלים הטבות.

ה)
אופן התאגוד הראוי של גופים המקבלים את ההטבות.

ו)
 אפשרות למעבר לתמיכה על-בסיס רב-שנתי למתן הטבות.

ז)
מימון תואם (MATCHING) ממקורות פרטיים כתנאי להמשך תמיכה 
ממשלתית.

ח)
מנגנוני התקשרות נפרדים, בהתאם לפעילות העמותות (מתן שירותים,



מיזמים משותפים).

ט)
אמות מידה לעניין השקיפות והשוויוניות.

י)
קביעת מדיניות הממשלה בענין המסגרת המתאימה לטיפול במגזר 
השלישי שתעסוק בהסדרה וחלוקה של התמיכה הממשלתית, 
בבקרה ופיקוח על השימושים. הוועדה תבוא בדברים עם נציגי 
המגזר השלישי אשר יציגו את עמדתם בנושא.

יא)
בחינה מחדש של התהליך להכרה במוסד ציבורי, על-פי סעיף 46 
לפקודת מס הכנסה.

יב)
 הסדרת מדיניות אחידה להענקת הטבות למוסדות הציבור, על-ידי 
הרשויות המקומיות.

יג)
הוועדה תציע תיקוני חקיקה נדרשים בהתאם לצורך.
4.
הוועדה תהא רשאית להזמין מומחים.
5.
מסקנות הוועדה והמלצותיה יוגשו לאגף לביקורת המדינה במשרד ראש הממשלה עד 1.10.2004.


דו"ח ביניים יוגש עד 1.7.2004.

6.
הערות מבקר המדינה בדוחותיו, על התמיכה בעמותות, הפיקוח והבקרה, יילקחו בחשבון במהלך גיבוש ההמלצות. 
החלטת ממשלה בק/51 – 15.2.2004

ועדה לבחינה מחדש של סיוע המדינה למוסדות ציבור

בהמשך להחלטת הממשלה מספר 1506(בק43/) מיום 12.2.2004 (סעיף 2), לרשום את הודעת יו"ר ועדת השרים כי, על דעת חברי ועדת השרים, מונה מר יורם ארידור לתפקיד יו"ר הוועדה לבחינה מחדש של סיוע המדינה למוסדות ציבור. 

ביצוע ההחלטות

אגף בכיר - ביקורת המדינה וביקורת פנימית
ביום 15.7.2004 התכנסה לראשונה הוועדה לבחינה מחדש של סיוע המדינה למוסדות ציבור, בראשות של שר האוצר, לשעבר יורם ארידור, בריכוז האגף לביקורת המדינה במשרד ראש הממשלה, ובהשתתפות נציגי משרד האוצר, רשות המסים, משרד החינוך, התרבות והספורט, משרד המשפטים, רשם העמותות, משרד הפנים, משרד הרווחה, מינהל מקרקעי ישראל והמרכז לשלטון מקומי.

הוועדה קיימה עד כה 20 ישיבות, ומגבשת עתה המלצות והצעות להחלטה, שיוגשו לאישור הממשלה.

ריכוז ממצאי הביקורת

הגופים המבוקרים: משרד המשפטים - רשם העמותות; משרד האוצר - החשב הכללי

1. 
בעקבות דוח שנתי 47 החליטה הכנסת, כי על רשם העמותות, על משרד הפנים ועל משרד המשפטים, להכין הצעה לתיקון חוק העמותות, שאמור לענות, בין היתר, על הצורך בהרחבת חובות הדיווח והשקיפות של העמותות, ובכלל זה מתן "דין וחשבון מילולי", שאת תכניו יש לקבוע מראש. גם הממשלה החליטה ב-2.4.97, כי משרד הפנים יפעל לשינוי החוק ברוח זו. עד מועד סיום בדיקת המעקב, ספטמבר 2001, הרשם ומשרד הפנים לא יזמו הצעה מקיפה לשינוי החוק.

2. 
משרד מבקר המדינה המליץ כבר בדוח שנתי 47 לבחון הוספת סמכויות לרשם, כדי לאפשר לו להתערב באופן ניהולן של עמותות. ואכן הממשלה החליטה בשנת 1997, כי הרשם יגבש כללים כאלה; אולם הבדיקה העלתה, כי הרשם לא פרסם כללים, אף שהוא מתערב לעתים בניהול עמותות.

3. 
כבר בדוח שנתי 47 העיר משרד מבקר המדינה על פעולות של עמותות עם צדדים קשורים. משרד מבקר המדינה המליץ לגורמים הנוגעים בדבר לשקול ייזום חקיקה מבהירה ומקיפה בסוגיית הצדדים הקשורים. הממשלה החליטה ב-2.4.97 על צעדים אחדים, ובהם: ששר הפנים יכין תקנות הנוגעות לצדדים קשורים, ולבקרה על ביצוען. ביקורת המעקב העלתה, כי עד למועד סיומה, בספטמבר 2001, לא נקבעו כללים מפורטים, כאמור.

5. 
גם בדוח שנתי 47 עמד משרד מבקר המדינה על חשיבותו הרבה של דוח מנהלים מילולי בכל הנוגע לעמותה העוסקת בהתרמות. משרד מבקר המדינה ציין שם, כי ראוי שעמותה מתרימה תיתן לציבור דין וחשבון מקיף על פעולתה ועל השימוש שעשתה כדי להשיג את יעדיה באמצעים שהציבור העמיד לרשותה. המידע הניתן בדוח הכספי אינו מספק, ולא ניתן ללמוד אם הושגו יעדי התרומות וכיצד הושגו, כגון על מה הוצא הכסף, לכמה אנשים סייע ובאיזה סכום לנפש; כיצד קידמה ההוצאה את מטרת התורם והעמותה; וכן מה עלות הגיוס של כספי התרומה, המגיעה לעתים לשיעורים גבוהים מסכום התרומות עצמו. כמו כן חשוב לפרוס את מערך הקשרים בין העמותה לבין גופים הקשורים עמה ומגייסים כספים עבורה (להלן - אגודות ידידים). עד מועד סיום הביקורת, מתן דוח מקיף של העמותות בנושא זה טרם מוסד.

6. 
בדוח שנתי 47 העיר משרד מבקר המדינה, כי עולה הצורך שמשרדי הממשלה הנוגעים בדבר, יחד עם הרשם, יבחנו אם אין להוסיף לרשם סמכויות, נוסף לסמכויות לפירוק עמותה, שהוא צעד קיצוני וחמור. בפעילותן של עמותות ייתכנו מקרים של ניהול בלתי תקין, שהתרופה הנכונה להם היא לאו דווקא פירוק העמותה, אלא התערבות באופן ניהולה, כגון: הדחת חברי ועד ומנהלים מקצועיים של העמותה או החלפתם; מינוי כונס מפעיל, וכדומה. בעקבות הביקורת, החליטה הממשלה ב-2.4.97 על צעדים אחדים, ובהם: רשם העמותות יגבש כללים, שניתן יהיה על פיהם לאפשר התערבותו עד כדי הדחה של חבר ועד עמותה, מינוי מנהל מקצועי או מנהל מפעיל באותן עמותות שלא ימלאו את שהוטל עליהן על פי החוק. הרחבת פעילות הרשם תהיה בהתאמה לאמצעים שיועמדו לרשותו. הבדיקה העלתה, כי עד מועד סיום הביקורת הרשם לא פרסם כללים כאלה, אף שהוא מתערב לעתים בניהול עמותות.

8. 
במארס 1998 פנה רשם העמותות למשרד המשפטים בבקשה להוסיף את חוק העמותות לתוספת לחוק העבירות המינהליות, כך שהעבירות לפי חוק העמותות ייכללו כעבירות שבגינן ניתן להטיל קנס מינהלי. ממסמכים שונים עלה, כי הנושא נבדק, ונבחנו היבטים שונים של אפשרויות הגבייה. ביוני 1999 ובאפריל 2000 פנה רשם העמותות למשרד המשפטים בניסיון לקדם את הנושא. הביקורת לא מצאה תשובה של משרד המשפטים לבקשת הרשם.

10. 
במובחן מעמותה, אין מחסום המונע מחברה מלכ"רית או מחברה לתועלת הציבור להפוך לחברה עסקית על ידי שינוי מטרותיה, או על ידי ביטול התניות בתקנונה האוסרות על חלוקת רווחים, גם אם אלה הופקו תוך ניצול מעמדה הקודם כגוף הפועל למטרה ציבורית וללא חלוקת רווחים. בשים לב לאמור לעיל, מן הראוי כי משרד המשפטים בשיתוף המשרדים הנוגעים בדבר יתנו את הדעת לאפשרות להחיל הסדרי פיקוח אחידים על כל הגופים הפועלים למען מטרה ציבורית וללא חלוקת רווחים, וזאת ללא תלות בצורת התאגדותם.
מצב תיקון הליקויים

משרד המשפטים

1.
פורסמה הצעת חוק החברות (תיקון מספר 4) (חברה לתועלת הציבור) התשס"ה–2005, שעברה קריאה ראשונה בחודש יולי 2005. חלק מהליקויים העולים מדו"ח הביקורת, מקבלים התייחסות בהצעה זו.


בהצעת החוק, סעיפים 8(8) ו-8(9), דורשים מהעמותות דו"ח מילולי שנתי. סעיף 8(12) בהצעת החוק, קובע את הפרטים שיש לכלול בדו"ח המילולי.

2.
על פי החלטת שר המשפטים מחודש נובמבר 2004, מונה רשם העמותות כמ"מ רשם ההקדשות, הממונה גם על חברות לתועלת הציבור, לשם החלת הסדרי פיקוח אחידים על כל הגופים הפועלים למען מטרה ציבורית. המינוי הוא מינוי זמני עד לחודש ינואר 2006.


סעיפים 5 ו-7 להצעת החוק, מסדירים את האחדת הפיקוח על חברות לתועלת הציבור ועל עמותות, ומעניקים לרשם ההקדשות סמכויות דומות לאלו שבידי רשם העמותות.

3.
 בסעיף 8(12) להצעת החוק ובסעיף (9) לתוספת השלישית לחוק, נקבע כי על העמותה לפרט עסקאות עם "צדדים קשורים".

5.
 בחודש מארס 2001 מינה שר הפנים ועדה ציבורית, להכנת אמות מידה לשכר בכירים, וקריטריונים מחייבים להוצאות הנהלה וכלליות. הוועדה סיימה את תפקידה והגישה דו"ח, שלא נחתם. החשב הכללי קבע כללים מחמירים יותר מהמלצות הוועדה. רשם העמותות קבע כרף תחתון את המלצות הוועדה. בחודש נובמבר 2005 הוגשה עתירה לבג"צ על ידי עמותת המגזר השלישי, נגד החשכ"ל ורשם העמותות, בנושא זה.

6.
 במשרד קיימות הוראות לניהול תקין של עמותות, ובהן פרוט של קביעת ליקויים בעמותות ודרכי שיקום העמותה, באמצעות תוכניות הבראה.


רשם העמותות מחייב את העמותות שאינן מגישות דו"ח לפי תקן 5 וגילוי דעת 69 של מועצת רואי חשבון, להגיש דו"חות בהתאם. עמותה שאינה עושה כן, אינה מקבלת אישור ניהול תקין. במקרה של חריגה מהותית, נשקלים כנגדה צעדים, כגון: חקירה, תוכנית הבראה ופירוק. 


בתחילת שנת 2005 תוקן החוק, כך שאין צורך בהתייעצות עם המנכ"לים של משרדים ממשלתיים לגבי עמותות שמטרותיהן דתיות, כפי שהיה בעבר.


הואץ תהליך פירוק עמותות: כיום יש כ–200 עמותות בהליכי פירוק בבתי המשפט.

8.
משנת 2005 מעסיק רשם העמותות שני רואי חשבון, להחמרת הפיקוח על אופן עריכת הדו"חות הכספיים, ונקיטת פעולות כנגד חריגות בדיווח החשבונאי.

10.
בסעיף 8(6) בהצעת החוק, נקבע איסור על חלוקת רווחים, במישרין או בעקיפין, חובת השבה של חלוקה שכזאת, ואחריות של חברי הוועד לחלוקת רווחים.

העסקת עובדים בהנהלת בתי המשפט

ומתמחים במשרד המשפטים

הגופים המבוקרים: משרד המשפטים; הנהלת בתי המשפט; נציבות שירות המדינה

א. ריכוז ממצאי הביקורת

13. 
במאי 2003 הוציאה הנהלת בתי המשפט נוהל הדן בנושא העסקתם של המתמחים החל משלב שלפני קבלתם לעבודה ועד סיום התמחותם (להלן - הנוהל). מעיון בנוהל עולה, כי הוא לא מפרט את אופן קבלתם של המתמחים לעבודה. בפועל לא קיים הליך סדור ושקוף לגיוסם, ובדומה לסדרי קבלת מתמחים במשרד המשפטים הדרך השכיחה להתקבל כמתמחה היא בהגשת בקשה של המתמחה ללשכת שופט מסוים, לפי בחירת המתמחה או למספר שופטים, בצירוף קורות חיים ומסמכים נוספים שהמועמד מצא לנכון לצרפם. השופט ממיין את הבקשות שהוגשו אליו, ומחליט על פי שיקול דעתו את מי מהמועמדים ברצונו לראיין.
15. 
במשרד המשפטים ובעיקר בפרקליטות מועסקים המתמחים מעבר לשעות העבודה הרגילות, והם אינם מקבלים שכר עבור עבודה נוספת המגיע להם על פי דין.
ב. מצב תיקון הליקויים

משרד המשפטים
13. 
מנכ"ל משרד המשפטים, מינה ועדת היגוי בנושא קליטת מתמחים, בשיתוף נציגים מהנהלת בתי המשפט והאחראית על מכרזים בנש"מ.  

בשלב ראשון, פורסם מכרז פומבי, כפיילוט לקליטת מתמחים, בסנגוריה הציבורית ובמשרד האפוטרופוס הכללי,  למועד ספטמבר 2006. 


בשלב שני, פורסם מכרז פומבי, להקמת מאגר מתמחים, משותף למשרד המשפטים ולהנהלת בתי המשפט. המכרז פורסם ב-7.7.2005. המועד האחרון להגשת המועמדויות, היה 21.08.2005. נגשו 625 מועמדים לכ-400 משרות, במשרד המשפטים ובהנהלת בתי המשפט. התקיימו בחינות וראיונות על ידי צוותי בוחנים. בניית מאגר המתמחים מצויה  בתהליכי סיום.

15.
משרד המשפטים החל לשלם למתמחים תשלום עבור שעות נוספות, החל מחודש אוקטובר 2005.

משרד הפנים
המפעמים - מרכזי הדרכה לרשויות המקומיות

הגוף המבוקר: משרד הפנים 

א. 
ריכוז ממצאי הביקורת

1. 
כדי לקדם את הפעילות המקצועית והניהולית בשלטון המקומי מקיים המשרד בשיתוף הרשויות המקומיות 11 מרכזי הדרכה ופיתוח הפרוסים בכל אזורי הארץ (להלן - מפעמים). כבר בשנת 1996 בחן המשרד באמצעות צוות יועצים חלופות לארגון ולהפעלה של מערכת ההדרכה והפיתוח הארגוני ברשויות המקומיות. בחוות דעת משפטית שצורפה לדוח שהגיש צוות היועצים למשרד נאמר, כי המבנה הארגוני הקיים, ועל פיו המפעם הוא יחידה ברשות המקומית אך אינו כפוף למערכת ההיררכית בה, עלול ליצור בעיות בתפקודו השוטף של המפעם. בחוות הדעת הומלץ למסד את הקשר בין המפעם ובין המשרד על ידי הוצאת חוזרי מנכ"ל למפעמים, יצירת קשרי עבודה ושיתוף פעולה בין כל המפעמים באמצעות המשרד ומתן הנחיות מקצועיות למפעמים השוכנים ברשויות המקומיות. אשר למפעמים שנמצאים במכללות, הדוח קבע, בין היתר, כי מודל זה אינו רצוי ואינו מומלץ היות שמעורבות המשרד והבקרה שלו על מפעם שנמצא במכללה קטנות, ועלות ההפעלה של מפעם כזה יקרה יחסית. המלצות הדוח לא יושמו במלואן: לא הוצאו חוזרי מנכ"ל למפעמים, ולא נמצא שהמשרד בחן את המשך הפעלת המפעמים שבמכללות. עוד הועלה, כי אף שבהנחיות שהוציא האגף למפעמים בנובמבר 1998 נקבע, שעליהם לחתום עם "המוסד המארח" על הסכם המגדיר את מהות הקשרים ביניהם, לא נחתמו הסכמים כאלה. 

2. 
לדעת משרד מבקר המדינה, מיקומם של מפעמים ברשויות מקומיות או במכללות אזוריות בלי חתימה על הסכמים מפורטים המסדירים את הקשרים בינם לבין המוסד שהם שוכנים בו, לא זו בלבד שאינו תקין, אלא שהוא יוצר אי-בהירויות בשאלות הנוגעות ליחסי כפיפות והשתלבות ארגונית ולמעמד עובדי המפעמים. כל עוד לא שונה המבנה הארגוני של המפעמים, מן הראוי שהמשרד יפעל להבהרתה והסדרתה של מערכת הקשרים שבינם ובין הרשויות המקומיות או המכללות שהם שוכנים בהן, ובכלל זה חובותיהם של גופים אלה כלפי המפעמים וסדרי העבודה עמם. הסדרת הקשרים בין המפעמים לבין הרשויות המקומיות יכולה להיעשות למשל בנוהל או בהנחיות לרשויות המקומיות, והסדרת הקשרים בין המפעמים למכללות - באמצעות הסכמים.

ב. מצב תיקון הליקויים

משרד הפנים

1.2.
הופעלו נהלים חדשים להסדרת הקשר בין המפעמים למשרד הפנים, למכללות, ולרשויות  המקומיות, בהן פועלים המפעמים.

 
הוכנו קריטריונים לתיקצוב משאבים במפעמים וקריטריונים למשאבי אנוש, בהתחשב בגודל המפעם והיקף פעילותו.

 
יעדי המפעם לשנים 2005 ו–2006, אושרו במסגרת תוכנית העבודה של האגף למינהל מוניציפאלי. 

פנקס הבוחרים לכנסת השש-עשרה - מהימנות נתונים

החלטת ממשלה בק/55 – 29.3.2004

א. 
ועדה בינמשרדית, בראשות מנכ"ל משרד הפנים, ובהשתתפות נציגי משרד הפנים (מינהל אוכלוסין והיועץ המשפטי), משרד התחבורה, משרד האוצר, משרד הבריאות, המוסד לביטוח לאומי והאגף לביקורת המדינה במשרד ראש הממשלה, תכין נוהל ממשקים, בין המערכות הממוחשבות השונות של משרדי הממשלה, הרלוונטיים לנתוני מינהל האוכלוסין. הנוהל יכלול בין היתר הגדרות לגבי סוגי המידע, דרך ההעברה של המידע, מי יקבל מידע ומגבלות שיש להטיל על העברת המידע.

ב. 
הוועדה הבינמשרדית תקבל מהצוות הבינמשרדי לענין ישומים ביומטריים בשירות המדינה, שמונה על-פי החלטה מספר 2858(תמ/66) מיום 2.1.2003, את המלצותיו לגבי יישומים ביומטריים, ותבחן אפשרות לשילובן בממשקים.

ג. 
המלצות הוועדה הבינמשרדית יוגשו לוועדת השרים בתוך שמונה חודשים. מסקנות ביניים יוגשו לוועדת השרים בתוך 4 חודשים.

ד. 
הערות מבקר המדינה בדו"ח מספר 54ב' יובאו בחשבון בעת ביצוע ההחלטה.

ה. 
דיווח יימסר לאגף לביקורת המדינה במשרד ראש הממשלה. 
ביצוע ההחלטה

המשרד לביטחון הפנים
א. 
ביחידת המעברים שבאגף המודיעין, רוענן הנוהל העוסק במחיקת תנועות מעבר והזנתן באופן ידני, כדי לתת מענה לטעויות הקלדה.


הנוהל בדבר הזנת מספרי דרכון נכתב והופץ, כדי למנוע הזנת מספרי דרכון פיקטיביים, ורועננו ההנחיות בנושא מעוכבי יציאה.


סוכם נוהל העוסק בדיווח על דרכונים ישראליים גנובים, שנמצאו מאוחר יותר, ועל פי החלטת משרד הפנים, הותר השימוש בהם.


פותח מנגנון של שליפת קובץ תנועות ישירות מבסיס הנתונים, כך שמובטחת מהימנות נתונים גבוהה יותר. המנגנון הינו אוטומטי, ואין צורך בהתערבות מפעיל להכנתו. בכך בא על פתרונו נושא החוסרים הזמניים, שנבע מטעויות אנוש. לאור שיפור הממשקים והנתונים, מסוגל עתה משרד הפנים לקלוט תנועות של בעלי אשרת א/5 (תושבי קבע ), למפרע. 


טבלת המדינות עודכנה, ובכך נמנע חוסר התאמה בין הטבלה של רישום ביקורת הגבולות, לבין הטבלה  שבמשרד הפנים, דבר שמנע קליטת תנועות.

ב. 
הוועדה הבין–משרדית ליישומים ביומטריים, בוחנת היבטים חוקיים ומעשיים לשילוב אמצעים ביומטריים בדרכונים ובתעודות מסע. כחלק מעבודת הוועדה, יבוצע "פיילוט" שיבחן את ההיבט התיפעולי של הנושא. במקביל הכין משרד הפנים הצעה לשינוי החקיקה הקיימת, בעקבות החלטת הממשלה בק/62 מ-16.3.2005 "תעודות זהות ומסמכי מסע עם מזהים ביומטריים". 

הסכם להספקת שירותי מידע ממאגרי מרשם האוכלוסין

דו"ח מיוחד - פברואר 2006

הגופים המבוקרים: משרד הפנים; משרד האוצר – החשב הכללי

א. 
ריכוז ממצאי הביקורת
5.
הספק נתן הנחות לחלק מהלקוחות, היה ראוי שמשרד הפנים יבחן אם ניתן למכור את שירותי המידע לכלל לקוחותיו במחירים נמוכים מאלה שנקבעו. גם מסיבה זו נודעה חשיבות ליישום המנגנונים שנקבעו לפיקוח על המחירים.

11.
בהסכם החדש שנכרת עם הספק, לא נקבעו מראש, לא המחיר של שירותי מישק יישום ליישום ולא דרך קביעתם של מחירי יתר השירותים שלא נקבעו במכרז ואינם מפורטים במחירון הממשלתי.  המחירון הממשלתי לא עודכן, והמשרד לא הוסיף לו את התעריף של שירותי מישק יישום ליישום ותעריפים של שירותים אחרים שנוספו. 

12.
משרד הפנים קיבל מהספק שירותים ונכסים ושדרוג מחשבים בלא רישום של הוצאה במערכת הכספית של המשרד, דבר  הנוגד את הליכי הדיווח והרישום המקובלים וכללי מינהל תקין ופוגע באפשרות לקיים תכנון ובקרה תקציביים. על המשרד היה לרשום הוצאה תקציבית מותנית בהכנסה לצורך רכישת השירותים והנכסים האמורים מן הספק. דרוש  שמשרד האוצר ובייחוד החשכ"ל, המופקד על הדיווחים בדבר ביצוע התקציב, יבחנו את הליקויים שהעלתה הביקורת בענין זה וינקטו הצעדים המתאימים.

17.
הוועדה המרכזית לענייני ענ"א ומשרד הפנים לא הקפידו לקיים את הוראות חוק חובת המכרזים ותקנותיו בטיפול באישור התקשרות ללא מכרז. אף שמבחינה סטטוטורית אין לוועדה המרכזית לענייני ענ"א סמכות לאשר התקשרות בפטור מכרז, פעלו משרד הפנים והוועדה כאילו היא מוסמכת לעשות זאת.

18.
לאור סדרה של כשלים לפני הארכת החוזה הישן וביניהם אי בדיקת היבטים כלכליים להמשך ההתקשרות, הפקת לקחים על תקופת ההתקשרות הראשונה ועוד, היה  על הוועדה המרכזית לענ"א שליד החשכ"ל, לפעול לפרסום מכרז חדש,כנדרש על פי תקנה 42 לתקנות חובת המכרזים.

ב. תגובות המבוקרים

משרד האוצר – החשב הכללי

5.
החשב הכללי הנחה צוות בראשות סגנו הבכיר ויו"ר הוועדה המרכזית לעינייני תיקשוב , לבחון את נושא מיקור החוץ הנוכחי והעתידי בממשלה, לרבות גיבוש ההמלצות למודל הכלכלי לביצוע פרויקטים כאלו בעתיד. 

17.
11,12 הצוות הנ"ל יבדוק גם את התעריפים הנגבים ע"י חברתHP , ממשרדי ממשלה וגורמים אחרים.
18.
הצוות הנ"ל יכין את המכרז החדש בתחילת 2007 . 
משרד התיירות
הגנת מלונות באזור ים המלח מפני הצפה
דו"ח 53ב

הגופים המבוקרים: משרד התיירות; משרד האוצר; משרד התשתיות הלאומיות; מינהל מקרקעי ישראל; המועצה האיזורית תמר; החברה לפיתוח חוף ים המלח, חבל סדום וערד בע"מ
א. ריכוז ממצאי הביקורת 

5. 
ההגנה הישירה הייתה פתרון זמני שהחליטו עליו לראשונה בסוף 1992. לדעת משרד מבקר המדינה, ראוי היה לזרז בד בבד את ההחלטה על פתרון קבע. שכן אחת החלופות לפתרון קבע היא נטישת האזור ומעבר לצפון ים המלח, ואם הגופים המוסמכים יחליטו על חלופה זו, כל המשאבים שיושקעו באזור עד להחלטה ירדו לטימיון. ואולם במקום לקבל החלטות על פתרון קבע, החליטו הגופים האמורים, במשך עשר שנים, להקים עוד צוות ועוד ועדה ולא קידמו את הנושא כלל. יש לזרז את גיבושו של פתרון קבע לבעיית ההצפה, כדי שלא יהיה צורך בפתרון זמני נוסף, שיהיה כרוך בהוצאה כספית גדולה מאוד, ולא יפתור את הבעיה הבסיסית.

ב. מצב תיקון הליקויים 

משרד התיירות
5. 

במסגרת השלב הנוכחי של הפרויקט, שלב א/2, בוצעו מספר קידוחים לאורך החוף שמול מלון נירוונה, הנמצא באזור חמי זוהר. על פי ממצאי הבדיקות, קיים חשש שחלקים נרחבים של יסודות המלון שקועים בתמיסות. דבר זה מקשה על ביצוע בדיקה של היסודות, הואיל והגישה ליסודות בעייתית. כיום, במסגרת התכנון המפורט של הגנת המלון, נבחנות האפשרויות לבדיקת מצב היסודות. כאשר יוחלט על אופן הבדיקה של יסודות המלון, לא תוכל להתבצע פעולה כלשהי, ללא שיתוף פעולה מלא מצד המלון. 


הממשלה החליטה ביולי 2004 להטיל על משרד התיירות, לבדוק שוב שלוש חלופות לפתרון ארוך טווח, שנמצאו אפשריות בדו"ח קודם של צוות בראשות מנכ"ל המשרד לתשתיות לאומיות. להלן מצב התקדמות בכל אחת מהחלופות: 

	שם החלופה
	סטטוס
	לו"ז משוער
לסיום הבדיקה
	הערות

	פינוי/העתקה של  בתי מלון באזור הסכנה
	נבחרה חברה לביצוע בדיקה כלכלית. 
	8 חודשים
	

	קציר מלח
	גובש מפרט טכני. בוצעה פנייה לשמונה חברות בינלאומיות. שתי חברות הגישו הצעות. טרם נבחרה חברה לביצוע.
	18 חודשים
	הנושא הועבר לטיפול החברה הממשלתית לתיירות (חמ"ת)

	לגונה
	גובש מפרט טכני. טרם פורסם מכרז.
	24 חודשים
	הנושא הועבר לטיפול חמ"ת


מינהל מקרקעי ישראל
שימוש מסחרי בקרקעות המינהל

הגופים המבוקרים: מינהל מקרקעי ישראל; משרד האוצר; משרד הבריאות -  המרכז הרפואי על שם חיים שיבא; הטכניון - מכון טכנולוגי לישראל
א.
ריכוז ממצאי הביקורת
7. 
ב-30.10.1990 חתם המינהל על חוזה עם חברת הנאמנות של הטכניון, ולפיו החכיר לה קרקע בשטח של כ-9 דונם בחכירה ראשית ל-49 שנה מ-1.9.1976 עד 30.8.2025. על הקרקע עומד מבנה של חמש קומות ובו כ-11 חנויות ו-24 משרדים. חברת הנאמנות משכירה את המבנה לעסקים. בהנחה שבדמי השכירות שגובה חברת הנאמנות (כ-1 מיליון דולר לשנת 1996) מגולמת תשואה שנתית כמקובל בשוק בשיעור של כ-3%-7% מערך המושכר, הרי שדמי החכירה בשיעור 7% מסכום זה שווים לכ-2-5 פרומילים מערך המושכר, ואינם אלא סמליים.

8. 
היה ראוי שלקראת חתימת החוזה עם חברת הנאמנות של הטכניון, יפעל המינהל להכנת שומה לקרקע לפי ייעודה המסחרי, ויאמוד את דמי החכירה הריאליים שאפשר לגבות, יבחן את כל האפשרויות להחכרה וייבחר את הטובה שבהן. כל אלה לא נעשו. 

13. 
תחנת דלק במרכז הרפואי שיבא הוקמה על "שטח ב", במקום על "שטח א", בטרם עשה המינהל את השומות לקרקע. כיוון שכך, שטח א' טרם הוחזר למינהל, גם לא הוסדר עניין הפרשי תשלומים למינהל, אם יהיו, ואישור הנהלת המינהל. יוצא אפוא, שהמינהל לא שמר על זכויותיו בעסקה זו, ותחנת הדלק ממשיכה להניב הכנסות מאז פברואר 2002. המינהל טרם עשה דבר כדי לקבל את חלקו בגין השימוש שעושה המרכז הרפואי בשטח ב'. 

18. 
על מינהל מקרקעי ישראל לבדוק ולרשום בהקדם אם מוסדות ציבוריים עושים שימושים מסחריים בקרקעות המדינה בלי אישור. במקרים כאלה על המינהל לפעול שהקרקע תוחזר לידיו, או לגבות הפרשי ערך קרקע, ולקבל תשלום בהתאם לשימוש המסחרי.

ב. מצב תיקון הליקויים

מינהל מקרקעי ישראל
7.8.
התקבלה שומה בגין השימושים המסחריים. שווי הקרקע בגין שימושים אלה מוערך בכ-15 מיליון ש"ח. נשלח חשבון בשיעור 5% מערך הקרקע לשנה עבור שבע השנים האחרונות. 

13.
מנהל מחוז תל אביב של מינהל מקרקעי ישראל, מקדם את השלמתה של עיסקת תחנת הדלק, במרכז הרפואי שיבא, בהתאם לזכויות של מינהל מקרקעי ישראל.

18.
המינהל פרסם מכרז לביצוע סקרים לגבי כל האוניברסיטאות והמכללות, הממוקמות על קרקעות בניהול המינהל, שנסגר ביום 27.10.05. התקבלו הצעות משש חברות.  

המינהל יפנה לששת החברות, ויודיען על הרחבת תנאי המכרז, באופן שיידרש מהחברה הזוכה, גם לנהל מו"מ עם המוסדות, לגבי הממצאים שיתקבלו, ולגבי גובה התשלום הנדרש מהם. 
ניהול מקרקעין לאורך חופי הכינרת ושימוש בהם

הגופים המבוקרים: מינהל מקרקעי ישראל; המשרד לביטחון הפנים - משטרת ישראל; משרד הפנים; מינהלת הכנרת; מועצה אזורית גולן; מועצה אזורית עמק הירדן

א. ריכוז ממצאי הביקורת

4.
לא נמצא כי רשויות התכנון המקומיות נתנו היתרים להקמתן של הגדרות הבלתי עבירות להולכי רגל, בתחום האסור לבנייה. לחלקי הגדרות המצויים בתחום האסור לבנייה לפי תמ"א 13 (תכנית מתאר ארצית חלקית לחופים - מרחב הכנרת וחופיה), לא היה ניתן כלל להעניק היתר. למרות שהוועדות המקומיות לתכנון ולבנייה היו מודעות למצב המתואר, רובן ככולן לא נקטו אמצעי אכיפה נגד הגורמים שהקימו את הגדרות הללו או שעשו בהן שימוש. 
14.
גידור חופים ושימוש בהם (ולעתים אף הקמת מתקנים מסחריים בתחומיהם) שלא כדין וגביית תשלום מבאי החופים, כתנאי לכניסתם לתחומיהם, בסטייה מהוראות הדין המסדירות את התנאים והנסיבות שבהם ניתן לגבות תשלומים כאלה, נובעים, בין היתר, ממחדל מתמשך של הרשויות הממלכתיות והמוניציפליות הנוגעות לעניין, המתבטא באלה: פעילות אכיפה דלה של המינהל נגד מחזיקי חופים בלא חוזה או נגד המפרים את תנאיו, נוכח פעולות הבנייה הבלתי-חוקיות שלהם; היעדר פעולות אכיפה של הרשויות המקומיות (לרבות רשויות הרישוי והתכנון שלהן), המתקשרות מדי שנה עם אותם מפעילים עצמם בלא הליכי מכרז, כמתחייב; פעילות אכיפה דלה של רשויות התכנון המחוזיות; והתעלמות משרד הפנים - נציג השלטון המרכזי האמור לפקח על פעילות השלטון המקומי - ממחדלי הרשויות המקומיות, שכמה מהן חולשות על רוב רצועת החוף של הכינרת. 

ב. מצב תיקון הליקויים

עיריית טבריה

4.
הוצא צו שיפוטי לסילוק גידור שלא כדין באחד החופים. הוועדה המקומית פועלת לאכיפת פסק הדין.


בחוף אחר הוצא צו שיפוטי, האוסר שימוש כחניון סירות. הוועדה תפעל לפי הוראות הדין.

משרד התיירות
14.
לדעת משרד התיירות, יש להגן על זכות התיירים מבית ומחוץ, לנגישות לחופי הכנרת, באופן חופשי ככל שניתן, ללא מגבלות ובלא שידרשו לשלם.


משרד התיירות ומשרד הפנים יבטיחו את הזכות הבסיסית לשימוש חופשי בחופים ציבוריים לצורך גביית תשלום עבור שימוש בשירותים ציבוריים בחופים אלה.

משרד התקשורת

מתן רישיונות מיוחדים לאספקת שירותי תקשורת

דו"ח 51ב

הגוף המבוקר: משרד התקשורת

א. ריכוז ממצאי הביקורת

1.
על משרד התקשורת לפעול ללא דיחוי לתיקון תקנות הבקשה לרישיון, כדי שיכללו את מרב הפרטים הדרושים למתן הרישיונות המיוחדים מהסוג האמור ולקצר את הטיפול במתן הרישיונות.

2.
על משרד התקשורת לקבוע בתקנות הבקשה לרישיון את מהותו של רישיון לניסוי טכנולוגי, ולפרט את הנתונים שעל מבקש רישיון כזה להמציא לו כדי לצמצם את הבירורים הנוספים. 

5.
עד סוף שנת 2000 לא הוסדר מבחינה משפטית נושא רישיונות מיוחדים לשירות מידע קולי, ואף על פי כן לא נתן המשרד בשנים 1998 – 2000 רישיונות מיוחדים לשירות 057 ולא חידש רישיונות כאלה, למעט לשני מבקשים - אחד מהם נקט צעדים משפטיים והשני התכוון לעשות זאת. המשרד לא פרסם לציבור שהוא איננו נותן רישיונות לשירות האמור, ועשרות גופים הגישו בתקופה האמורה בקשות לרישיונות בתחום זה, והוא דחה אותן, על אף שחלקן עמדו בקריטריונים של המשרד לקבלת רישיונות, בנימוקים של טובת הציבור ובשל הצורך לפנות את קידומת 057 לשימוש שירותי הרדיו טלפון הנייד.

6.
נוכח השינויים שחלו בשנים האחרונות באופיים של הקיבוצים, על משרד התקשורת לבחון באיזו מידה  הקריטריונים לנס"ר (נקודת סיום רשת), שהיא נקודת חיבור בין רשת בזק ציבורית שבידי מפעיל פנים ארצי לבין ציוד קצה או רשת בזק פרטית, שנקבעו ב-1994, עדיין מתאימים, ואם נכונה ההבחנה בין קיבוצים ליישובים קהילתיים.

8.
המשרד קובע מדיניות בדבר תחומי תקשורת שבהם יינתנו רישיונות מיוחדים, והתנאים שייקבעו  בהם, אולם לא תמיד הוא פרסם את מדיניותו בציבור. עקב כך גופים שונים הגישו בקשות לרישיונות ולא נענו.

ב. מצב תיקון הליקויים

משרד התקשורת
1.
המשרד הכין ופרסם ב18.2.2004 תקנות חדשות לענין הגשת בקשה לרישיון מיוחד לביצוע פעולות בזק ולמתן שירותי בזק: "תקנות פרטי בקשה לרישיון מיוחד". התקנות פורסמו בקובץ התקנות התשס"ד, 18.2.2004, עמוד 56, אשר החליפו את התקנות הקודמות: תקנות הבזק (פרטי בקשה לרישיון), התשנ"ב-1992. 


התקנות החדשות מפשטות את ההליכים להגשת בקשה לרישיון מיוחד, באופן שבחלק ניכר מהמקרים ניתן לקצר את משך הטיפול ברישיונות. במסגרת זו בוטלו דרישות מסוימות למסירת מידע ומסמכים, ועודכנה התוספת בה קבוע הטופס להגשת בקשה לרישיון.
2.
בתקנות פרטי בקשה לרישיון מיוחד, נוספה התיחסות ל"רישיון משולב", ל"רישיון לניסוי" ולדרישות ממבקשי הרישיונות האמורים.

5.
מאז שנת 2001 העניק המשרד מספר רישיונות מיוחדים למתן שירותי מידע קולי, בקידומת 1-957, בעבר קידומת 057, ומחדש את הרישיונות הקיימים, וזאת, לאור האמור בסעיף 4 לחוק התקשורת, כי העמדת ערבות בנקאית בגובה העיצום הכספי הקבוע בחוק להפרת רישיון - 322,500 ₪ למשך השנתיים הראשונות, ובגובה 100,000 ₪ לאחר מכן, אם לא בוצעו הפרות, תהווה תנאי לקבלת רישיון או לחידושו. בכך איזן המשרד בין האינטרס הציבורי לבין האינטרס של מבקשי הרישיונות. חלק מבעלי הרישיונות החדשים הפסיקו מיוזמתם את פעילותם לאחר תקופה מסוימת, וביקשו לבטל את רישיונם. רישיון אחד שתנאיו הופרו באופן חמור תוך פגיעה בציבור, לא חודש. כיום נמצא בתוקף רישיון אחד בלבד, אך אין מניעה ממי שעומד בקריטריונים, והגיש בקשה לפי תקנות פרטי בקשה לרישיון מיוחד, לקבל רישיון כאמור. 

6.
לדעת המשרד, ההבחנה לענין שירותי נקודת סיום רשת (נס"ר) בין קיבוץ, המהווה ישות משפטית אחת, ופועל כיחידה כלכלית אחת, המעסיקה, במישרין או בעקיפין, את עיקר חבריו, ומספקת להם שירותים שונים, ודומה מבחינה זו ל"מפעל", לבין יישוב קהילתי, שאינו מאוגד באופן זה, ושאין בין חבריו כל זיקה כלכלית, תקפה, אף אם גבולותיה הטשטשו מעט. 


עם זאת, המשרד יבחן את הקריטריונים לקבלת השירות האמור,  בשים לב, בין היתר, להשלכות שעשויות להיות לשינוי במדיניות הנס"ר, על התפתחות התחרות בתחום הטלפוניה הפנים-ארצית הנייחת, הנמצאת עדיין בראשיתה.

8.
בשנים האחרונות פרסם המשרד לציבור, באתר האינטרנט של המשרד, מסמכי מדיניות רישוי לתחומי התקשורת השונים שבהם ניתנו רישיונות מיוחדים, כגון רישיון מיוחד לניסוי שיווקי, מדיניות רישוי שירותי אינטרנט, מדיניות ההסדרה של שימוש מסחרי בטכנולוגיית W-LAN, ועוד. המשרד יוסיף לפרסם מסמכי מדיניות לתחומים שיתפתחו בעתיד, ובהם יינתנו רישיונות מיוחדים.


במשרד מיושם "נוהל החלטה מקדמית", המאפשר למעוניין לברר מראש, מבלי להגיש בקשה מפורטת לקבלת רישיון, את עמדת המשרד ביחס לשירותים שהוא מבקש לספק. נוהל זה יעיל במקרים של שירותים חדשניים שאינם נפוצים, ואשר אין לגביהם מסמך מדיניות, או שאין הצדקה להכין מסמך מדיניות לגבי מספר מועט של בקשות, או בקשה יחידה מסוגה.

שידורי טלוויזיה בכבלים ובלוויין

המבוקר הראשי: משרד התקשורת - המועצה לשידורי כבלים ולשידורי לוויין, האגף לשידורים רב-ערוציים

א.  
ריכוז ממצאי הביקורת

3. 
המשרד לא אישר, כנדרש בזיכיון להקמתה של טלוויזיה בכבלים ולהפעלתה, התקשרויות בין בעלי הזיכיונות ובין חברות פרטיות שהקימו רשתות כבלים לשידורי טלוויזיה בתוך בתי החולים אף שידע על הסכמים כאלה. חברות אלו גבו מחיר גבוה פי שישה מדמי מנוי ממוצעים (כ-900 ש"ח בחודש) בעבור חיבור טלוויזיה למיטת החולה.

ב. מצב תיקון הליקויים

משרד הבריאות

3.
לאחר עבודת מטה בוועדה שהוקמה לנושא, ודיונים עם משרד התקשורת, הוחלט על תעריף מקסימלי לשירות טלוויזיה, הניתן למאושפזים בבתי החולים הממשלתיים והממשלתיים-עירוניים, כדלקמן:


א. 
מחיר מירבי ליום שימוש בשירות טלוויזיה הינו 20 ₪ - תעריף זה יחול על 7 הימים הראשונים.


ב. 
מעל 7 ימי שימוש בשירות, המחיר ירד ב-50%.


ההתקשרות עם הזכיינים תעשה על פי אמות המידה המקובלות במדינה, וההוראות הרלוונטיות המתפרסמות מעת לעת ועל פי כל הדין.


כל ההתקשרויות החדשות ייעשו על פי התעריפים שנקבעו בחוזר זה. 


התקשרויות קיימות ימשיכו עד מועד סיומן המתוכנן, ולא יחודשו, אלא אם כן, התקשרויות אלו אינן חורגות מהתעריפים המקסימליים שנקבעו כאן.


האמור הופץ לבתי החולים הממשלתיים והממשלתיים-עירוניים, בחוזר מספר 29/2005 מיום 31 ליולי 2005, "תעריפי שירות טלוויזיה למאושפזים בבתי החולים הממשלתיים".
הפיקוח האלחוטי על שידורי רדיו

הגופים המבוקרים: משרד התקשורת; משרד האוצר - רשות המסים; המשרד לביטחון הפנים - משטרת ישראל; רשות שדות התעופה; רשות השידור; הרשות השנייה לטלוויזיה ולרדיו

א. ריכוז ממצאי הביקורת

4. 
אף שליחידת הפיקוח יש מכשור המתאים לאיתור מקורם של שידורי רדיו פירטיים, בדרך כלל יחידת הפיקוח אינה יוזמת פעולות לאיתור מקום השידור והמשדרים של התחנות הפירטיות, אלא פועלת בעקבות תלונות על הפרעות. לדעת משרד מבקר המדינה, על היחידה לפעול גם מיוזמתה כדי לאתר את משדרי התחנות הפירטיות.

11.
מהתיקים שנבדקו עולה, כי מהמועד שבו הגישה יחידת הפיקוח תלונה למשטרה עד שביקשה המשטרה צו חיפוש והפעילה אותו חלף זמן רב: בתיק אחד חלפו יותר מארבעה חודשים, בחמישה תיקים עברו כשלושה חודשים ובשבעה תיקים עברו יותר מחודשיים. ממצאים דומים עולים מדוח יחידת הפיקוח.

ב. מצב תיקון הליקויים

משרד התקשורת

4.
משרד התקשורת עומד לגייס עובד נוסף ליחידת הפיקוח האלחוטי; כיום ביחידה שישה עובדים. תהליך זה מתארך, עקב המדיניות לקיצוץ בכוח אדם, והצורך לקבל אישורים מוועדות חריגים.  עם הגעתו הצפויה של עובד זה, ועם השתלבותו של קצין חקירות משטרתי בעבודת המשרד, תיערך גם פעילות יזומה, ולא רק טיפול בתלונות העוסקות בהפרעות לתעופה ולחיי אדם.

11.
בעקבות הביקורת, פנתה שרת התקשורת לשר לביטחון הפנים לקבלת סמכויות, ולקליטת קציני חקירה ועורך דין, כדי שהטיפול בהכנת כתבי אישום יהיה באחריותה. השר לביטחון הפנים לא קיבל את עמדתה, אך סוכם שיועבר קצין חקירות ממשטרת ישראל למשרד התקשורת, במימון משטרת ישראל. הקצין יעבוד בצמוד ליחידת הפיקוח האלחוטי, יטפל בהעמקת האכיפה, ההרתעה והענישה, ויתאם בין גורמי משטרת ישראל האחראים לנושא. הקצין בדרגת רב פקד, החל בעבודתו ביום 13.9.2005.

בנק יהב לעובדי המדינה בע"מ

דו"ח 55ב
הגופים המבוקרים:  משרד האוצר; בנק יהב; בנק ישראל

א.  ריכוז ממצאי הביקורת

1. 
מן הראוי שלקראת סיום תוקף ההסכם עם הבנק יקיים החשכ"ל תהליך קבלת החלטות מסודר ומבוסס לבחירת דרך ההתקשרות הראויה למתן שירותי בנקאות לעובדי המדינה - קיום מכרז או התקשרות בפטור ממכרז. 

2. 
המדינה מחזיקה בעקיפין, באמצעות החברה למפעלי כלכלה, בכרבע ממניות בנק יהב. מן הראוי שרשות החברות תגבש, בתיאום עם הגורמים הנוגעים בדבר, החלטה עקרונית אם נחוץ שהמדינה תחזיק, ולו בעקיפין, בבנק. 
ב. מצב תיקון הליקויים

משרד האוצר - רשות החברות הממשלתיות

1.
ההתקשרות עם בנק יהב הסתיימה בתאריך 31 בדצמבר 2005.  למדינה קיימת אופציה להארכת ההתקשרות בשנתיים נוספות, או לפרסם מכרז התקשרות אחר. לצורך קבלת החלטה בנושא, מינה החשב הכללי צוות, בראשות סגנו, ובהשתתפות נציג הלשכה המשפטית באוצר, שתפקידו יהיה להמליץ על אופן ההתקשרות הרצוי - פרסום מכרז בין הבנקים, או הארכת ההתקשרות עם בנק יהב.

2. 
ביום 30 באוגוסט 2005 הוחלט ברשות החברות הממשלתיות, למנות לחברה למפעלי כלכלה בודק, בהתאם לתקנות. הבודק יבחן בין היתר את שיעור אחזקות מניות של המדינה בחברה, והאם שיעור אחזקות המדינה הינו מעל 50%, באופן ההופך את החברה, מחברה מעורבת לחברה ממשלתית. לאחר קבלת דוח הבודק והגדרת מעמד החברה אם אכן היא חברה ממשלתית תיבחן ברשות החברות סוגית הפרטת בנק יהב.

האקדמיה הלאומית הישראלית למדעים

הגופים המבוקרים: האקדמיה הלאומית הישראלית למדעים; משרד האוצר; משרד החינוך, התרבות והספורט; משרד המדע והטכנולוגיה; מועצה להשכלה גבוהה; הוועדה לתכנון ולתקצוב

א. ריכוז ממצאי הביקורת

14. 
המועצה מנהלת את ענייניה השוטפים של האקדמיה. המועצה מורכבת מנשיא האקדמיה, מסגן נשיא האקדמיה, מיושבי הראש של שתי החטיבות ומהמנהל האדמיניסטרטיבי. מן הראוי שהאקדמיה תקבע בתקנון את המספר המזערי של ישיבות המועצה, כדי לוודא שהגוף העיקרי המנהל את ענייניה יתכנס בתדירות המבטיחה את ניהולה היעיל.

20. 
הסקירות והבחינות שעושה האקדמיה בנושאים שונים נעשות בשל יוזמות אקראיות של חברי האקדמיה, שלא על פי מדיניות ותכנית רב-שנתית מסודרת שקבעה מועצת האקדמיה בהתבסס על בחינה מוקדמת של הצרכים העתידיים של המדע, של יעדיו ושל הכיוונים שהוא הולך לקראתם. אף על פי שמדובר בפעולות שהאקדמיה עושה כבר שנים רבות, ואף על פי שלאקדמיות אירופיות יש הליך מסודר של בדיקות, לא קבעה האקדמיה נוהל פנימי בדבר ההליכים ולוחות הזמנים לייזום הדוחות ולהכנתם. וממילא לא נקבע למי יש להגיש את הדוחות.

21. 
מעיון במסמך האקדמיה הנוגע לדוחות שהכינה בשנים 1993-2003 עולה, שהיא בחנה שישה תחומים מדעיים: אסטרופיזיקה, חקר הסביבה, ביוטכנולוגיה, אימונולוגיה, מדעי העצב והיסטוריה. מעיון בחלק מהדוחות האלה עולה, שיש בהם מסקנות והמלצות חשובות בעניין תחומי המחקר בישראל, ואלה לא פורסמו ולא הובאו לידיעת הגורמים שיכולים למצוא בהם עניין.

27. 
בינואר 2004 מינה שר המדע והטכנולוגיה דאז, ועדה שתבדוק את מטרותיה ואת תפקודה של האקדמיה. אף על פי שמדובר בוועדה האמורה לבחון את פעילותה ואת סמכויותיה של האקדמיה, לא יודעה האקדמיה על הקמת הוועדה, ודבר הקמתה נודע לחבריה רק מן העיתונים. בשל הקשיים בהרכבת הוועדה, היא התכנסה לראשונה רק ביוני 2004, ועד ספטמבר 2004 לא הגישה דוח ביניים. משרד המדע לא עמד כל כך שהוועדה שהקים תפעל על פי לוח הזמנים שנקבע לה.

28. 
בחוק ובתקנון האקדמיה לא נאמר דבר על קשרי הגומלין בין האקדמיה ובין האוניברסיטאות. הביקורת העלתה, כי גם לא עוגנו בכתובים נהלים בדבר קשרי העבודה בין האקדמיה ובין המוסדות המנהלים של האוניברסיטאות, ולא נקבע כל קשר מחייב ביניהם.

35.
בדצמבר 1999 ביקש משרד האוצר מהאקדמיה שתעביר לאישורו את תקציבה באמצעות ות"ת. בעקבות זאת הודיעה ות"ת למשרד האוצר שהיא אינה סבורה שהוא צריך לטפל בתקציב האקדמיה וביקשה ממנו לאצול למנכ"ל מל"ג את סמכויות שר האוצר בעניין האקדמיה. הביקורת העלתה, שמשרד האוצר לא השיב לפנייה של ות"ת ולא אצל סמכויות בעניין האקדמיה. למעשה העניין לא הוסדר עד היום. 

ב. מצב תיקון הליקויים

האקדמיה הלאומית הישראלית למדעים 

המועצה להשכלה גבוהה גיבשה טיוטת הצעה להחלטת הממשלה, שעל פיה יוסדרו הנושאים הבאים בפעילותה: א. תקציב האקדמיה; ב. הממונה על האקדמיה; ג. תוכנית העבודה; ד. האקדמיה כיועצת לממשלה; ה. הגשת דו"ח שנתי.

14.
המועצה נפגשת במהלך שנת העבודה האקדמית בין 6 ל-8 פגישות, על פי תכנית העבודה. בנוסף מתקיימות ישיבות מיוחדות, שיחות ועידה וחילופי מכתבים, או דואר אלקטרוני במקרים דחופים.

20.
האקדמיה בוחנת את צרכי המדע בישראל. פעילות זו נעשית במסגרות שונות. מסגרת אחת נקראה לימים "פורום ים המלח", התכנסה לדיונים משותפים ביחד עם הוועדה לתכנון ולתקצוב (ות"ת), לבחינת צרכי המדע ודרכי הפעולה. מאוחר יותר המשיכה האקדמיה לקיים מסגרת זו לבדה - מפגשים בנווה אילן, וסומנו מטרות ודרכי פעולה שונים. 


מדע בסיסי איננו מתפתח על פי החלטות של גופים מוסדיים מכוונים. יוזמות האקדמיה הן חלק מהשיח המתקיים כל הזמן באופן פורמלי ובלתי פורמלי בקהילת המדענים.  לימים הוכח גם שהקהילה המדעית בישראל זיהתה צרכים או מגמות עוד לפני ידידיה בעולם המערבי. לדוגמא, פעילות הוועדה לביואתיקה; וזיהוי תחום הננו-טכנולוגיה וההערכות הלאומית בו.

21.
מתכונת דו"חות האקדמיה ודרכי הדיווח שונים על פי הקהלים. דו"ח על המים הוגש לממשלת ישראל, דו"ח על האימונולוגיה ומדעי העצב הוגש לדיקאנים באוניברסיטאות ונדון איתם. לדו"חות אין מתכונת קבועה.  


לדו"חות בעלי אופי ציבורי לאומי התפוצה רחבה, וכוללת את הגופים הממשלתיים, הכנסת והתאגידים המתאימים. דיווח מפורט על כל דו"ח ודו"ח, מופיע באתר האקדמיה.

27.
ביוני 2005 הגישה הוועדה את המלצותיה לראש הממשלה, שכיהן אז כשר המדע והטכנולוגיה. העתק של הדו"ח נמסר לאקדמיה. האקדמיה התייחסה לדו"ח בישיבותיה. ההמלצות ברובן הן ברוח הערות מבקר המדינה. 

28.
הוועדה המיוחדת שמינתה מועצת האקדמיה, לדון בנהלים הקיימים, תדון גם בקשרי הגומלין בין האקדמיה ובין האוניברסיטאות.
35.
סוכם עם ות"ת, על נוהל עבודה לתקציב האקדמיה: תקציב האקדמיה יישאר במסגרת תקציב ההשכלה הגבוהה. הדיון על תקציב האקדמיה כמתחייב מתאגיד ציבורי, יתקיים ישירות עם האוצר.

36.
תקציב האקדמיה מופיע בתקציב ההשכלה הגבוהה. הדיווח על ההוצאות נעשה מול צוות מינהל ות"ת. בשנים האחרונות אישור התקציב הובא למליאת ות"ת.

חברת החשמל לישראל
זיהום אוויר מתחנות הכוח הפחמיות

הגופים המבוקרים: חברת החשמל לישראל בע"מ; המשרד לאיכות הסביבה; משרד הבריאות; משרד המשפטים; משרד התשתיות הלאומיות; הלשכה המרכזית לסטטיסטיקה; רשות החברות הממשלתיות; החברה הלאומית לאספת פחם בע"מ; איגוד ערים חדרה

א. ריכוז ממצאי הביקורת

1.
החוק למניעת מפגעים, התשכ"א-1961, מסמיך את השר לאיכות הסביבה להתקין תקנות בעניין מניעת זיהום אוויר. המשרד לאיכות הסביבה עוסק זה יותר מעשר שנים בהכנת תקנות פליטה, ובהן תקנים לפליטת מזהמים ודרישות נוספות הנוגעות להפעלת יחידות ייצור החשמל. עד סוף שנת 2004 לא הותקנו התקנות.

9.
על המשרד לאיכות הסביבה ומשרד הבריאות לקבוע יעדים ותכנית עבודה רב-שנתית לביצוע הסקרים, לבחון מהן השיטות הראויות לאיסוף הנתונים ולעיבודם ואם יש לנקוט בשיטה אחידה בשני האזורים.  

ב. מצב תיקון הליקויים

המשרד לאיכות הסביבה

1.
הוכן נוסח עדכני של תקנות למניעת מפגעים (מניעת זיהום אוויר מייצור חשמל), התשס''ה-2005.


בתאריך 25.09.2005 התקיים שימוע ציבורי, עבור גופים הנוגעים בדבר, בנושא הצעת נוסח עדכני לתקנות למניעת מפגעים (מניעת זיהום אוויר מייצור חשמל), התשס''ה-2005. בשימוע השתתפו הסמנכ''לים של המשרד לאיכות הסביבה ושל משרד התשתיות הלאומיות, נציגי משרד התשתיות הלאומיות, משרד הבריאות, משרד הפנים, רשות לשירותים ציבוריים – חשמל, התאחדות התעשיינים, חברת החשמל, אגודת אדם טבע ודין, עמותת חיים וסביבה, איגוד ערים אשדוד, איגוד ערים אשקלון, איגוד ערים חיפה, איגוד ערים חדרה, יחידה סביבתית תל-אביב  ועובדי המשרד. בשימוע הושמעו התייחסויות המשתתפים והתקבלו הערות לנוסח התקנות. 


על פי הנחיית מינהל החשמל במשרד התשתיות הלאומיות, הוכנו שני דוחות: א. דוח "בחינת חלופות ליישום תקני פליטה במשק החשמל"; הוכן על ידי חברת החשמל. ב. דוח "בקרת אומדן עלויות יישום תקני הפליטה החדשים במשק החשמל"; הוכן על ידי חברה פרטית.


בדוחות נכללו אומדנים לפליטת מזהמי האוויר ועלויות יישום התקנות, על סמך בדיקה לאור תרחישים שונים.


בעקבות ממצאי הדוחות, ביקש שר התשתיות הלאומיות מהשר לאיכות הסביבה, דרגת חופש לעדכון תכנית יישום התקנות, במידה ותהיה בעיה באמינות הספקת החשמל, עקב השבתת יחידות הייצור לצורך התקנת אמצעים למניעת זיהום האוויר.


בתאריך 31.10.2005 התקיימה פגישה נוספת של נציגי המשרד לאיכות הסביבה, משרד התשתיות הלאומיות, משרד האוצר וחברת החשמל.


לדעת המשרד לאיכות הסביבה, קיימת הסכמה רחבה לגבי המחויבויות העיקריות הנובעות מהתקנות המוצעות, למעט סייגים הנוגעים לקצב ומועד סיום יישומן של התקנות.


לאור הנ"ל, המשרד מעדכן את נוסח התקנות. הנוסח המעודכן יועבר למשרד המשפטים להערותיו.

שר התשתיות הלאומיות

1.
קידום התקנות חשוב וחיוני לקביעת כללים סביבתיים ברורים לתכנון ותפעול לטווח ארוך של מתקני ייצור חשמל בישראל.


לקראת השימוע הציבורי בנושא, נערך המשרד התשתיות הלאומיות לבדיקה מקיפה של משמעויות יישום התקנות על משק החשמל.


ממצאי הבדיקה מצביעים על עלויות גבוהות ביותר למשק החשמל, כ-1.4 מיליארד דולר, וכן פוטנציאל לפגיעה באמינות אספקת החשמל במדינה, לכל טווח יישום הצעת התקנות.


התייחסות משרד התשתיות הלאומיות להצעת נוסח התקנות, הינה:


א.
ערכי היעד לפליטות מזהמים, תואמים תקנים במדינות מתקדמות, 
והינם מוסכמים. 


ב.
ביחידות ייצור קיימות, יקבע מנגנון הקלה מובנה לעמידה בערכי 
הפליטה, בהתחשב באילוצים טכנולוגיים, כפי שיידרש. 

ג.
עקב ההשלכה של עצירת יחידות ייצור על אמינות אספקת חשמל, יקבע 
על דעת משרד התשתיות הלאומיות והמשרד לאיכות הסביבה, מנגנון 
מובנה לעדכון תוכניות היישום.


ד.
פעילות הפחתה המזהמים תבוצע בשני שלבים עיקריים: שלב ראשון עד 
שנת 2010, ושלב שני בתקופה שלאחריה, עד סוף שנת 2016, כפוף 
לעמידה בקריטריון אמינות האספקה.

ה.
השלב הראשון יכלול הפחתת מזהמים לערכי הביניים שנקבעו בהצעת 
התקנות, באמצעים טכנולוגים ו/או שיפור דלקים. קצב יישום התוכנית 
ומועד סיומה, יכול שישתנה, ויהיה כפוף לקריטריון אמינות אספקת 
חשמל, שיקבע על ידי משרד התשתיות הלאומיות.

ו.
השלב השני יכלול הפחתת מזהמים לערך הסופי שנקבע בהצעת 
התקנות. 

ז.
לאחר אישור השלב הראשון על ידי השר לאיכות הסביבה, כנדרש 
בנוסח הצעת התקנות, תגיש חברת החשמל לאישור שר התשתיות 
הלאומיות, תוכנית לשלב השני, העומדת בקריטריונים לאמינות 
אספקת החשמל. תוכנית זו תוגש לאחר מכן לאישור השר לאיכות 
הסביבה. 

ח.
חברת החשמל תגיש לאישור שר התשתיות הלאומיות את תוכניות 
היישום, בצמוד לתוכנית הפיתוח של מערכת ייצור החשמל. 

המשרד לאיכות הסביבה

9.
מתודולוגיה סופית טרם נקבעה, מאחר ונמצאת עדיין בתהליך הגיבוש במשרד הבריאות.





חברת רכבת ישראל בע"מ

שדרוג מסילת הרכבת בתוואי תל אביב - ירושלים

הגופים המבוקרים: חברת רכבת ישראל בע"מ; משרד האוצר; משרד התחבורה; רשות שמורות הטבע והגנים הלאומיים

א.  ריכוז ממצאי הביקורת

2. 
בבדיקת הכדאיות של חלופת השדרוג הובאה בחשבון הפעלת שתי רכבות בשעה. ההחלטה לשדרג את הקו התבססה על ההנחה שייעשה שימוש ברכבות רוכנות (Tilting trains), המסוגלות לנסוע במהירות גדולה בעקומות. במהלך הפרויקט החליטה הרכבת לבטל את רכישת הרכבות הרוכנות ולרכוש ציוד מהסוג הקיים האיטי יותר. התברר, שבשל זמן הנסיעה הארוך תוכל לפעול רק רכבת אחת בכל שעה. הדבר יקטין את השימוש בקו המשודרג, ויפחית את כדאיות הפרויקט. 

9. 
המתכנן זכה במכרז על בסיס מחיר קבוע של 780,000 ש"ח, אולם בסופו של דבר שולמו למתכנן כ-6.9 מיליון ש"ח - פי שלושה וחצי מהאומדן. לדעת משרד מבקר המדינה, מספר השינויים הגדול שנעשו בפרויקט זה נבע מכך שהרכבת התחילה את הפרויקט ללא הכנה מספקת, בלי ללמוד את תנאי השטח - מצב המסילה, הקרקע והגשרים.

10. 
במהלך העבודות דרשה הרכבת מהמתכנן לתכנן גשרים, מעבירי מים וקירות תומכים. המתכנן טען שהעבודות האלה אינן כלולות בחוזה, ולכן דרש בעבורן כ-2.5 מיליון ש"ח. לעומתו טענה הרכבת שהמתכנן נדרש בחוזה לבדוק את מצב הגשרים ומעבירי המים, ולתכנן את שיקומם או את החלפתם אם יהיה צורך. הפשרה על הסעיפים האלה הסתכמה בכמיליון ש"ח.

11.
אף על פי שהרכבת שילמה למתכנן בעבור תכנון הגשרים ומעבירי המים, החליטה ועדה מטעם הרכבת לתכנן מחדש שלושה גשרים ושני מעבירי מים אצל קונסטרוקטור אחר שלא מטעם המתכנן. עלות התכנון המחודש הסתכמה בכ-385,000 ש"ח (לא כולל מע"מ). 

12. 
בליל 27.2.03, בעת זרימה עזה בנחל שורק, סמוך למושב יסודות, קרס אחד הניצבים של גשר הרכבת מעל הנחל. בתיקי הרכבת נמצאה תכתובת ענפה בין מנהל הפרויקט, המתכנן והקונסטרוקטור מטעם המתכנן, רשות הניקוז שורק-לכיש ומהנדסי אגף הנדסה של הרכבת, שבה הסיר כל אחד מהם מעליו את האחריות: בסופו של דבר שילמה הרכבת את העלויות הכרוכות בשיקום הנחל ובשיקום הגשר מעליו, וגם את עלות התכנון והייעוץ. 

15. 
לפחות חלק מההוצאות שחרגו מאומדן ההשקעה בתשתית לא היו בלתי צפויות. בהיערכות מראש אפשר היה לכלול אותן באומדן, ולהסתמך בבדיקת הכדאיות הכלכלית על אומדן ריאלי יותר. לדעת משרד מבקר המדינה, על הרכבת להפיק את הלקחים מהפרויקט, ולשפר את היערכותה לביצוע פרויקטים. עליה להקפיד על כך שכל ההוצאות הצפויות מראש, לרבות אלה הנובעות מדרישות של גורמי חוץ, ייכללו באומדן ההשקעה, כך שהחריגות מהתכנון יצומצמו למינימום האפשרי. כמו כן, על הרכבת לנתח את הסיבות לחריגות מהתקציב, ולדווח על כך לדירקטוריון שלה. 

16. 
ב-28.8.03 כתב מנהל אגף ההנדסה ברכבת מכתב לחברת הניהול והתריע על כך שלא מונו שני מפקחים חשובים: מפקח על בניית שלוש מבני השליטה והבקרה, ומפקח לבקרה על התקציב ועל העמידה בלוח הזמנים ולבקרת איכות. הוא הוסיף, שחסרונם מורגש היטב ויעיד על כך מצבו של הפרויקט. הביקורת העלתה, שהרכבת לא הפחיתה את שכר המפקחים החסרים משכר חברת הניהול.

17. 
למרות שבעית הידרדרות אבנים וסלעים היתה ידועה לפחות משנת 1998, בפרוגרמה ובניתוחי הכדאיות לא הביאה הרכבת בחשבון את הסכנה של ההידרדרות על התוואי ואת הבדיקות וההשקעות הדרושות כדי להבטיח את בטיחות הקו. הרכבת לא עשתה סקר מקיף לפני תחילת העבודה להערכת הסיכונים האלה ולא חישבה את פונקציית הקשר בין ההשקעות ובין הסיכונים ממפגעים לפני שקיבלה החלטות. לפני הפעלת קו הרכבת היה על הגורמים המוסמכים לוודא כי הנסיעה בה בטוחה דיה. 
18.
הרכבת הודיעה בנובמבר 2004 למשרד מבקר המדינה, שהיא בוחנת את דרכי פעולתה לצורך הפקת לקחים וייעול, ובין היתר עשתה את השינויים והשיפורים האלה: שינוי ארגוני בחטיבת התשתיות והוספת עובדים מקצועיים; שינויים ושיפורים בחוזי התכנון ובחוזי ניהול ופיקוח; הקמת ועדה לסיווג מתכננים; הגדלת מאגר המתכננים והיועצים וחתימה על הסכמים עם מתכננים לצורך בקרה ותכנון. 

ב. מצב תיקון הליקויים

חברת רכבת ישראל

2.
בהתאם להנחיית דירקטוריון החברה, התקשרה רכבת ישראל עם חברת ייעוץ בינלאומית, שמיפתה את צרכי הרכבת בתחום רכש הנייד הרכבתי, והמליצה על תכנית הצטיידות של ציוד נייד בהתאם לתכנית החומש.


התכנית אושרה על ידי ועדת הפיתוח של דירקטוריון החברה, ביום 27.2.2005.

9.
מנכ"ל הרכבת פרסם הנחיה חד משמעית, לפיה אין לתת הנחיה בעל פה, למתכנן ולנותני שירותים אחרים, וכי כל הזמנת עבודה תוצא בכתב.

10.
הוקמה ועדת היגוי לתכנון בהשתתפות כל האגפים הרלוונטים ברכבת. במסגרת ועדת ההיגוי מתבצעים תיאומים בין כל הגורמים.


אופן ההתקשרות עם המתכננים שונה ושופר: החוזים עם המתכננים כוללים כיום, איפיון טכני מפורט, המגדיר את כל השירותים והדרישות הטכניות, ההנדסיות והבטיחותיות מהמתכנן, לאחר קבלת ההתייחסות והערות כל האגפים להיקף הפרויקט.   

החוזים עם חברות הניהול, כוללים דרישות לליווי התכנון, לביצוע בקרה מקצועית ולבדיקה צמודה על התכנון.

בכל הפרויקטים נקבעת פרוגרמה לחקירת קרקע על ידי יועצי קרקע מוסמכים, כולל היקף החקירות הנדרש.

בסוף התכנון, לפני פרסום מכרז ביצוע, נדרש מנהל הפרויקט לאשר  בחתימתו כי בחן את התכנון, והתכנון נמצא תקין.

בפרויקטים מורכבים, פועלת חברת בקרה על התכנון, תוך כדי עבודת המתכננים.

הוסקו מסקנות לגבי העסקתו של המתכנן שעסק בתכנון הקו לירושלים. בשלב זה הוחלט לא לשתפו בתכנון פרויקטים חדשים.


בפרויקטים הנמצאים בתכנון, בכל מסגרת כלשהי, מתבצע תיאום מלא מראש בין כל הגופים הנוגעים לפרויקט, לרבות רשות הטבע והגנים. נהלי העבודה מאושרים על ידי צוותי ליווי של הוועדות הסטאטוטוריות.


במסגרת הפקת הלקחים, מעסיקה הרכבת יועץ אקולוגי מיוחד לנושאי טבע וסביבה (כולל זיהומי קרקע) והנחיותיו מיושמות.

11.
במסגרת שיפור תהליכי התכנון, בוצע מיון החברות המקצועיות המתאימות לתכנון גשרים וקונסטרוקציות. נבחרו מספר חברות העונות לדרישות הרכבת. הרכבת משתפת מעתה במכרזים לתכנון גשרים וקונסטרוקציות, רק את החברות האלה.

12.
בעקבות התמוטטות אחד הניצבים בגשר נחל שורק, בחנה הרכבת באמצעות יועץ, את האפשרות לקבל שיפוי בגין הנזקים; אך על פי חוות דעתו, אין מקום להגיש תביעה נגד מי מהמעורבים.

15.
במסגרת עדכון תקציב הפיתוח לשנת 2005 ועדכון תוכנית החומש, הוגש לדירקטוריון החברה ניתוח חריגות תקציביות.


התקציב אושר בדיון משותף לוועדת כספים ולוועדת פיתוח ביום 20.3.2005, ואושר בדיון בדירקטוריון ביום 1.5.2005.

16.
בחשבון הסופי עם החברה המנהלת, יופחת סכום שכר המפקחים החסרים משכר חברת הניהול. 

17.
בקווים בעלי טופוגרפיה הררית, כדוגמת הקו המהיר לירושלים, המסילה לכרמיאל, ועוד, ניתנה הוראה למתכננים להעסיק יועצים לבטיחות, לבדוק פרטנית את ההשקעות הדרושות להבטיח את בטיחות הקו, ולכלול זאת במכרזים לביצוע.


לקראת הפתיחה לתנועה של הקו המשודרג לירושלים, התקיים סיור מתכננים ויועצים, לרבות הגיאולוג, אשר אישרו שכל הדרוש למניעת דרדור אבנים לפני פתיחת הקו, אכן בוצע. 

גובשו הנחיות לאחזקת הקו מההיבט הבטיחותי, אושרה העסקת גיאולוג ויועץ קרקע, העסקה שתימשך גם בעתיד למעקב הנדסי. היועצים יועסקו ארבע שנים מפתיחת הקו: בשנתיים הראשונות יבוצעו סיורים ויוכנו דוחות כל רבעון, ובשנתיים האחרונות - כל חצי שנה.
18.
בכדי לעמוד במטלות של תכנית החומש, אושר מבנה ארגוני חדש, שייתן מענה לדרישות בביצוע פרויקטים גדולים ומורכבים:


חטיבת תשתיות: פוצלה לחטיבת תכנון ופיתוח, וחטיבת הפעלה ואחזקת תשתיות.

חטיבת תכנון ופיתוח: תרכז ותנהל את משימות הפיתוח של תכנית החומש, תוך בקרה מערכתית ועמידה ביעדים של תקציב, לוחות זמנים ואיכות הסביבה; פעילותה תהיה כמנהלת תכנית החומש.


בחטיבת תכנון ופיתוח יהיו שלושה אגפים: אגף תכנון ואגף ביצוע, קיימים, ובנוסף אגף חדש לתיאום, שליטה ובקרה. 

אגף שליטה ובקרה: תפקידו – ריכוז, תיאום ובקרה של תכנית החומש, מבחינת לוחות זמנים, תקציב ואיכות, ותיאום משאבים וגורמי קשר בחברה ומחוצה לה. 

אגף ביצוע: המבנה הארגוני של אגף זה ישודרג ויותאם למלא אחר יעדי החטיבה: יוקם מטה למנהל האגף, וימונו מנהלי קווים להם אחריות כוללת על הפרויקטים, משלב התכנון הראשוני וכלה בשלב הביצוע. 

אגף תכנון: המבנה הארגוני כולל ארבעה מדורים: תכנון ומקרקעין, סטטוטוריקה, הנדסה ואיכות הסביבה. ינתן דגש לריכוז וניהול כל תהליכי התכנון בפרויקטים של הרכבת.

בראש הפרויקטים הקו המהיר לירושלים (A1) וחישמול, יועמדו מנהלי קווים הכפופים לסמנכ"ל תכנון ופיתוח. 

חטיבת הפעלה ותחזוקת מסילות: ייעודה ניהול מערך ההפעלה ותחזוקת התשתית של רשת המסילות, תוך הבטחת זמינות אופטימלית, רמת בטיחות גבוהה, תקינות, איכות ועמידה ביעדים מוגדרים. 


כדי לעמוד ביעדי החטיבה, יהיו בה שלושה אגפים, שהיו בעבר בחטיבת תשתיות – אגף תנועה, אגף תקשורת ואגף תחזוקת תשתיות. כן יעמדו לרשות סמנכ"ל החטיבה מטה ומזכירות. 


ועדת סיווג מתכננים: הוקמה ועדת סיווג מתכננים, הבודקת ומסווגת כל מתכנן על פי דרישות סף וקריטריונים מקצועיים.


החוזים עם המתכננים כוללים איפיון טכני מפורט, המגדיר את כל השירותים והדרישות הטכניות, ההנדסיות והבטיחותיות מהמתכנן.

החוזים עם המתכננים שונו: שכר הטרחה נקבע על פי כתב כמויות, המגדיר אלמנטים עיקריים של התכנון (ק"מ מסילה, ק"מ אורך גשרים, מנהרות, וכדומה).

גובשו דרישות מיוחדות למתכנן, בכל הקשור לביצוע מדידות לתכנון והליכי אישור. דרישות אלה הוכנסו לחוזים החדשים עם המתכננים.

בזיקה להמלצות ועדת השופט ורדימוס זיילר - ועדת החקירה הממלכתית לעניין בטיחות מבנים ומקומות המשמשים ציבור - נבדקת האפשרות לשיפור נוסף בתהליך ההתקשרות עם המתכנן, שיכלול, בין השאר, מנגנון לפסילת הצעות נמוכות במידה ניכרת. 


השינוי הארגוני אושר על ידי דירקטוריון החברה ביום 29.5.2005.

הפרדת הרכבת מרשות הנמלים

הגופים המבוקרים: חברת רכבת ישראל בע"מ; משרד האוצר, רשות החברות הממשלתיות; משרד התחבורה; רשות הנמלים

א.  ריכוז ממצאי הביקורת

18. 
עד מועד סיום הביקורת (סוף אוגוסט 2004), לא חתמו הממשלה וחברת הרכבת על הסכם מפורט בנוגע למקרקעין.

19. 
יש שוני בהיקף הפעילות של התחנות, ולכן עשוי להיות שוני גם בצורכי התחנות בכל הנוגע לשירותים נלווים. ואולם בהסכם העקרונות מאפריל 2004, על מתן זכות שימוש במקרקעין והעברת זכויות במקרקעין, אין הבחנה בין תחנות שתנועת הנוסעים בהן רבה לבין תחנות שתנועת הנוסעים בהן מצומצמת. לדעת משרד מבקר המדינה, ראוי שלפני חתימת הסכם מפורט תינתן הדעת לצורכי כל תחנה והשטח הנדרש בה לשירותים הנלווים, בהתבסס על סקר צרכים, שמסקנותיו יבואו לידי ביטוי, בין היתר, בתכנית העסקית. זאת על מנת להבטיח שימוש יעיל בקרקע ולמטרה שלשמה יועדה.

23.
בשנת 1994 הוציא משרד האוצר נוהל לבדיקת כדאיותם של פרויקטים בתחום התחבורה (להלן - נוהל פר"ת). הנוהל נועד להנהיג תהליך אחיד של בחינה והערכה של כדאיותם הכלכלית של פרויקטים למשק המדינה שיאפשר לקבוע סדרי עדיפויות בהקצאת משאבי המדינה. הביקורת העלתה, כי לפני העברת עקרונות התכנית לפיתוח הרכבת לאישור ממשלה לא בחנו המשרד, משרד האוצר וחברת הרכבת את הפרויקטים הכלולים בה לפי נוהל פר"ת. עוד הועלה, כי לא נבחנה כדאיות הפרויקטים מההיבט של עלות מימון ההון לחברת הרכבת, המושתת על הון מניות וגיוס הון זר, כמקובל בבדיקות כדאיות בארץ ובעולם. 

27. 
טרם נחתם הסכם סובסידיה מפורט למרות החלטת הממשלה מאוקטובר 2003 ולפיה יש לגבש הסכם מפורט עד 2.5.04. 

ב. מצב תיקון הליקויים

חברת רכבת ישראל

18.
רכבת ישראל מנהלת מו"מ עם מינהל מקרקעי ישראל, להסדרת הרשאת השימוש במקרקעין המשמשים להפעלת מסילת ברזל.

19.
מינהל מקרקעי ישראל וחברת הרכבת סוקרים את כל התחנות, וקובעים את הצרכים הנדרשים, במסגרת השירותים הנלווים בתחנה. במקומות בהם יידרש שטח קטן מהשטח הקבוע בהסכם, יפותח רק השטח הנדרש. במקומות בהם יידרש שטח גדול מהשטח הקבוע בהסכם, יסתכם חלקה של הרכבת בשטח הקבוע בהסכם, והיתרה תשווק על ידי מינהל מקרקעי ישראל.

23.
הרכבת יזמה ביצוע בדיקות כדאיות כלכלית לכל הרשת הכלולה בתכנית הפיתוח המאושרת. הבדיקות בוצעו על ידי גורם מומחה, בהנחיה משותפת של משרד התחבורה והרכבת.


הרכבת תבצע עדכון לבדיקות אלו, כל אימת שיחול שינוי בהנחות העבודה המשמשות את הבדיקות. למשל: עדכון הנובע משינוי הנחות העבודה באשר לכמות הנייד ותדירות הרכבות, בהתאם להמלצות חברת יעוץ בינלאומית.


במידה ויחולו שינויים נוספים בהנחות העבודה, יבוצעו עדכונים נוספים בבדיקות.

בשיתוף עם משרד התחבורה, מבוצעת עתה בדיקת כדאיות של פרויקט הקו לאילת.


ביצוע בדיקות כלכליות ודירוג הפרויקטים לפי כדאיותם הכלכלית ולפי שיקולים אחרים, וקביעת סדרי עדיפויות, מושמים במסגרת הכנת תכנית החומש של הרכבת לשנים 2009-2013. 

27.
לאור רצון משרד האוצר לסיים את הסכם הסובסידיה השוטפת, טרם כניסה למו"מ על הסכם פיתוח מפורט, נדחה המו"מ על הסכם הפיתוח המפורט.
מוסדות להשכלה גבוהה

פר"ח - פרויקט חונכות

הגופים המבוקרים: פר"ח - פרויקט חונכות; משרד האוצר; המשרד לביטחון הפנים - משטרת ישראל; משרד החוץ; משרד החינוך, התרבות והספורט; משרד המשפטים; מועצה להשכלה גבוהה, ועדה לתכנון ותקצוב; מכון דוידסון; מכון ויצמן; מכון ממשלתי להכשרה טכנולוגית 

א. ריכוז ממצאי הביקורת

1. 
לפר"ח אין מעמד משפטי נפרד ועצמאי והוא פועל במסגרת שתי ישויות משפטיות: מכון ויצמן, החותם על הסכמים עם הממשלה ומכון דוידסון, החותם על התקשרויות עם ספקים וגופים אחרים. תפעול הפרויקט הועבר למכון דוידסון אף כי הנהלת מכון ויצמן והגופים הממשלתיים המשתתפים בפר"ח לא קיבלו החלטה מפורשת על כך. על אף העברת פעילות פר"ח למכון דוידסון, פר"ח מנוהל בפועל כישות עצמאית, וגם המכון אינו רואה בפעילות פר"ח חלק אינטגרלי מפעילותו. הדבר יוצר עמימות לגבי מעמדו המשפטי והארגוני של הפרויקט.

ב. מצב תיקון הליקויים

פר"ח - פרויקט חונכות
1.
ביום 18.9.2005 התקיימה ישיבת מועצת פר"ח, בה הועלתה לדיון שאלת המעמד המשפטי של פר"ח: 

א.
מיקומו של פר"ח צריך להיות בות"ת, בהיותו הגוף המתקצב אותו. החלטתה של ות"ת היתה להפעילו באמצעות מכון ויצמן, מולידו של פר"ח.
ב.
ניתן להקים גוף בין-אוניברסיטאי רשמי, שיהווה גוף משפטי, שיקבל את כספי הסיוע, או שהאוניברסיטאות עצמן יתקצבו גוף זה.

ג.
ליצור מבנה משפטי של  תאגיד על פי חוק, שבהנהלתו לא ישתתפו נציגי משרד החינוך, התרבות והספורט, אך לגוף המשפטי הזה תהיה ועדת היגוי, בה ישתתפו נציגי ות"ת ומשרד החינוך.  התקציב יועבר ויופעל על ידי העמותה,  וועדת ההיגוי תתווה את המדיניות ואת דפוסי הפעילות.


בהמשך לישיבת המועצה, התקיים ב-20.9.2005 דיון פנימי במכון ויצמן, בהשתתפות יו"ר מכון דוידסון, סגן הנשיא למינהל וכספים, והיועצת המשפטית של מכון ויצמן.


בפגישה הועלו פתרונות אפשריים, אשר יסדירו את מעמדו המשפטי של פר"ח, ולא יגרמו לאיבוד הזיקה למשרד החינוך, לאור מגבלות התקשי"ר ובהנחיות היועץ המשפטי לממשלה.


סוכם כי יו"ר מכון דוידסון ויו"ר מועצת פר"ח, יפנה למנכ"לית משרד החינוך, על מנת לדון עימה בנושא זה, והיועצת המשפטית של מכון ויצמן, תפנה ליועצת המשפטית של משרד החינוך, במגמה לבדוק האפשרויות דלעיל.

צים חברת השיט הישראלית בע"מ
הליך מכירתן של מניות צים שבידי המדינה

הגופים המבוקרים: צים חברת השיט הישראלית בע"מ; משרד האוצר, רשות החברות הממשלתיות; משרד הביטחון; משרד התחבורה

א. ריכוז ממצאי הביקורת
1. 
ביולי 2002 חתמו החברה לישראל ורשות החברות הממשלתיות (להלן - רשות החברות) על מסמך, שבו הודיעה החברה לישראל, שהיא מעוניינת להתמודד על רכישתן של מניות צים שבידי המדינה; לשם כך היא מוותרת על זכות הסירוב ועל זכות ההצטרפות, "ובלבד שתהא רשאית לפי שיקול דעתה לחזור בה מן הויתור ולבטלו בכל עת" במהלך תוקפן של ההסכמות בין הצדדים, שהיו עד ינואר 2005 לכל המאוחר. במסמך לא נקבע במפורש עד איזה שלב בתהליך המכירה תוכל החברה לישראל לחזור בה מן הוויתור על זכות הסירוב ועל זכות ההצטרפות ולפרוש מהשתתפותה בהליך. בנוסח זה היה פתח למחלוקת בין הצדדים בעניין הפרשנות לתנאי זה.

2. 
במודעות שפרסמה רשות החברות בעיתונים בדבר הליך מכירתן של מניות צים שבידי המדינה ותנאיו לא ניתן מספיק מידע למתעניינים פוטנציאליים: במודעה שפרסמה בשנת 2002 בעקבות מתן האישור לחברה לישראל להשתתף בהליך המכירה ולהתמודד על רכישת המניות, לא קבעה הרשות מועד להגשת הצעות; במודעה שפרסמה הרשות בשנת 2003 לא צוין כי יינתן פיצוי כספי למציע מועדף אם תממש החברה לישראל את זכות הסירוב.

4. 
במניית המדינה נקבע, בין היתר, שצים תחזיק בבעלותה המלאה צי מזערי של 11 אניות. המדינה לא קבעה אילו פעולות פיקוח ובקרה שוטפות ייעשו לאחר מכירת המניות כדי לוודא שצים עומדת בתנאים שנקבעו במניית המדינה לשם שמירת האינטרסים החיוניים של המדינה.

5. 
הערכות שווייה של צים לצורך המכירה כללו הפחתות שהסתכמו עד 20% מסכום ההערכות. עיקר ההפחתות נעשו בשל קיומה של מניית המדינה ובשל מכירת מניות מיעוט וכן בשל הגבלות שהיו לצים על חלוקת דיבידנדים מרווחיה. לא נמצאו מסמכים המעידים שרשות החברות והוועדה למכירת המניות בחנו את סעיפי ההפחתות בהערכות אלה. הדבר נדרש בייחוד נוכח ההסכמה לאפשרות פיצולה של צים ונוכח העובדה שהחברה לישראל עמדה לרכוש שליטה מוחלטת בצים. בסיכומו של המשא ומתן בין המדינה לחברה הוסכם שהמניות שהחזיקה המדינה יימכרו לחברה לישראל במחיר ששיקף את שווי צים על פי ההערכה הנמוכה ביותר בטווח המחירים שהציגו מעריכי השווי, לאחר כל ההפחתות. 

6. 
פרשנותה של רשות החברות למונח "בכל עת" אינה מוצאת ביטוי ברור בנוסח הסכמות יולי 2002; שכן בהסכמות אלה לא צוין שהחברה לישראל תוכל לחזור בה מן הוויתור על זכויותיה רק עד מועד הגשת הצעות המחיר. מכל מקום, כדי למנוע מחלוקת אפשרית בפרשנות לתנאי ההסכמות האמורים, מן הראוי היה לקבוע בהן במפורש עד איזה שלב בהליך המכירה יכולה החברה לישראל לחזור בה מן הוויתור כאמור.

7. 
נוכח מיעוט הפונים אל רשות החברות בעניין רכישת המניות, מן הראוי היה שהרשות תמצה את האפשרות לקבל הצעה נוספת לרכישת המניות ותיידע חברת ספנות בחו"ל על חידוש הליך המכירה ועל השינויים שחלו בו כדי לנסות לעניין אותה מחדש בהליך. לדברי הרשות, בעקבות הקשר שנוצר עם חברה זו בעת ניסיון המכירה הקודם שהחל במאי 2001, הגיעה הרשות למסקנה, כי אין מקום לפנות לחברה זו שנית. לא נמצא שהרשות בדקה אם המסקנה האמורה הייתה תקפה גם בעת חידוש הליך המכירה. 

8. 
ברשות החברות לא נמצאו מסמכים המפרטים את היתרונות והחסרונות שיהיו למדינה מפיצול אפשרי של צים, והרשות לא הגישה לוועדת השרים לעניני הפרטה מסמך בנדון. לפני הגשת ההצעה בעניין הפיצול לוועדת השרים לא עשתה הרשות בדיקה כלכלית בדבר אפשרות קיומה של צים ישראל כעסק חי, ובדבר התנאים שיבטיחו שחברה זו תוכל להמשיך ולפעול בתנאי תחרות. כמו כן בהצעת ההחלטה שהגישה הרשות לוועדת השרים או במסמכים אחרים לא הוגדר המושג "עסק חי" ולא פורטו אמצעי הפיקוח על קיום תנאים אלה.
14. 
מאחר שההפרש בין המחיר הגבוה ביותר לנמוך ביותר בטווח הערכות השווי היה כ-20%, ונוכח הצעת הפתיחה של החברה לישראל, שהייתה נמוכה בהרבה מהסכום המזערי של הערכות השווי, היה מקום שהוועדה למכירת המניות תשקול לדרוש בתחילת המשא ומתן מחיר גבוה מהמחיר שדרשה. הדבר היה רצוי, בין היתר, מאחר שלא היה אפשר לקיים תחרות בין מציעים שונים, במטרה להשיג מחיר גבוה ממחיר המינימום, שכן החברה לישראל הייתה המתמודדת היחידה על רכישת המניות; וכן נוכח העובדה שבעת מכירתן נמשכה הגאות בשוק הספנות והדבר היה אמור לחזק את כוח המיקוח של המדינה בבואה למכור את המניות שבידיה. 

ב. מצב תיקון הליקויים

רשות החברות הממשלתיות
1.6.
המועד האחרון ממנו ניתן היה לחזור מהוויתור, היה מועד הגשות הצעת המחיר. זו היתה גם דעתה של החברה לישראל. לדעת הרשות, סוגיית "זכות הסירוב" אינה רלוונטית עוד, עם מיצוי ההסדרים בכל אחת מהחברות הממשלתיות בהן מחזיקה המדינה עם החברה לישראל.
2.
כדי לאפשר זמינות מידע מלא, ככל שניתן, למספר רב של מתעניינים, מפרסמת הרשות את נהלי המכירה ומידע רלוונטי נוסף, גם באתר הרשות, אליו ניתן להיכנס ולעיין בחומר ללא תשלום, בשונה מהעבר, בו היה על מתעניינים לרכוש נוהל מכירה. במודעה המפורסמת בעיתונות, מפנה הרשות לאתר הרשות, בו מפורסם המידע.

4.
לאחרונה הועברה למשרד המשפטים טיוטת הצעה לוועדת השרים לענייני הפרטה, בדבר הגורם האחראי לפיקוח על התקיימותם של התנאים הקבועים במניות מדינה. 

5.
הרשות פועלת לאור החלטת הממשלה מספר 10 מיום 19.7.1992, שעניינה הקמת ועדת שרים לענייני הפרטה, באשר לביצוע מכירה פרטית לאחר קבלת הערכות מקצועיות לגבי שווי החברה ומניות המדינה, מאת שני מעריכי שווי לפחות.

7.
הרשות נעזרת בגורמים מקצועיים, ככל שנדרש. בנוסף, הרשות פונה לנספחים כלכליים בשגרירויות הישראליות, לצורך פרסום הליכי מכירה של חברות ממשלתיות בכל העולם. כן מפרסמת הרשות את הליכי המכירה באתר האינטרנט של הרשות, בו מופיעים כל המסמכים הרלוונטיים.
8.
מתקיימים דיונים ראשוניים בעניין הפיצול של חברת צים, בראשות מנהל רשות החברות הממשלתיות, ובהשתתפות כל הגורמים הרלוונטיים במשרדי הממשלה. 


ברשות נבחנת בקשתה של החברה לישראל לפיצולה של צים.


הרשות שומרת על האפשרות לבחינה מהותית של הצעת החברה לישראל, להמשך קיום החברה כ"עסק חי", מבלי להתחייב להגדרות המוכרות של המונח "עסק חי", שבתחום החשבונאות.

לדעת רשות החברות הממשלתיות, פיצול החברה הינה אפשרות הנתונה לשיקול דעתה של החברה ובעליה. לוח הזמנים לסיום הדיונים וההחלטות, תלוי בחברה ועמידתה בדרישות המשרדים. 

14.
הליך מכירת אחזקות המדינה בצים היה חריג, גם, בין היתר, בשל זכות הסירוב שניתנה לחברה לישראל עוד בשנות השבעים, היותה שותף בעל אחזקות של 48.9% מהון המניות, זכויות מינוי בהנהלת החברה, ועוד. לדעת הרשות, אין להסיק מהליך מכירה זה, על מתכונת עבודת הרשות בהליכים אחרים, בהם קיימת תחרות בין מציעים, ונערכת התמחרות ביניהם. 

רשות הדואר 

ניהול נכסי מקרקעין

דו"ח 53א

הגוף המבוקר:  רשות הדואר

א. ריכוז ממצאי הביקורת

1.
רוב נכסי המקרקעין שבידי הרשות שייכים למדינה. בחלק מהנכסים שהעבירה המדינה לרשות הוקנו לרשות זכויות חכירה לדורות ובחלקם הוקנו לה זכויות שכירות. נמצא כי זכויות החכירה בנכסים לא הוסדרו בהסכמי חכירה בין הרשות למינהל מקרקעי ישראל, וכי זכויות הרשות ברובם הגדול של הנכסים גם לא נרשמו על שמה בלשכת רישום המקרקעין. עקב כך לא ברור אילו זכויות יש לרשות בנכסים שבידיה. כמו כן לא ברור, אם הרשות מוסמכת להעביר לאחרים את זכויותיה בנכסים, ואם היא מוסמכת ליזום הליכים לשינוי ייעוד של נכסים, שינויים ותוספות בנייה בנכסים ועוד..
6.
בפגישות ובהתכתבויות בין הרשות לממ"י ולמשרד האוצר, והתגבשה תמימות דעים שיש צורך כי ייחתם ביניהם 'הסכם גג' שבו ייקבעו העקרונות בדבר זכויותיה של הרשות בנכסים שהועברו לה על פי הסכם העברת הנכסים, ולפי עקרונות אלה ייקבעו פרטי התנאים בהסכמי החכירה שייחתמו לאחר מכן בין הרשות לממ"י לגבי כל אחד מהנכסים. עקרונות אלה היו צריכים להיקבע עם חתימת הסכם העברת הנכסים. אולם בפועל באפריל 2002, מועד סיום הביקורת, עדיין לא נחתם הסכם הגג. 

8.
במסגרת ההסכם להעברת נכסים לרשות הועברו לרשות, בין היתר, מגרשים שעל פי 'הסכמי תכנון' או 'הסכמי הרשאה' שנחתמו בזמנו בין המשרד לממ"י, הוקצו למשרד לשם הקמת מתקני דואר, ובעיקר בתי דואר. בהסכמים האמורים נקבעו המועדים להקמת המתקנים. התברר, כי על פי רוב לא הקימה הרשות את המתקנים במועדים שננקבו בהסכמים וגם לא פנתה לממ"י לבקש את הארכת המועדים שנקבעו. הרשות גם לא נענתה תמיד לפניות ממ"י לפעול לפי ההסכמים ולהקים את המתקנים על המגרשים, וגם לא עקבה כראוי אחר מצב זכויותיה במגרשים כדי לוודא שהן לא נפגעו במהלך השנים. עקב כך יש שנפגעו זכויותיה במגרשים ונגרמו לה נזקים. 

9.
בזק עומדת לפני הפרטה. הוועדה לבחינת תחום הדואר שמינו שר האוצר ושר התקשורת המליצה ב-1999 לשנות את מעמדה של הרשות לחברה ממשלתית. העיכוב בהסדרת הזכויות בנכסי המקרקעין המשותפים לרשות ולבזק עלול לפגוע בהליך ההפרטה של בזק ובאפשרות לשנות את מעמדה של הרשות, ויש לפעול בנמרצות כדי להשלים את הטיפול בנושא זה.

10.
הרשות שוכרת או רוכשת נכסים על פי הליך שאינו מעוגן בנהליה, אך עיקריו פורטו בהנחיות הסמנכ"ל מ-1998, שכונסו במארס 2002 במסמך 'הנחיות עבודה נכסים'. 


בשנים 1998-2001 לא הקפידה הרשות לשמור על ההליכים האמורים בעת אישור רכישה ושכירה של נכסים. 

11.  התמשכות הטיפול בהסדרת זכויות הרשות בנכסים משפיעה על שיקולי הרשות בניהול הנכסים ואף גורמת לרשות לרכוש נכסים במחירים הגבוהים ממחיריהם על פי הערכת שמאי, כדי להימנע מפינוי נכסים העלולים להישאר ללא שימוש.

ב. מצב תיקון הליקויים

רשות הדואר

1.
במסגרת שינוי מעמד רשות הדואר לחברה ממשלתית, גובש הסכם להעברת נכסים מהרשות, למדינה ולחברת הדואר החדשה, לכשתוקם.

ההסכם החדש מייתר את הצורך בחתימת הסכם גג. נקבע בו לוח זמנים לחתימת הסכמי חכירה פרטניים, בגין כל הנכסים שיועברו לחברת הדואר.

ההסכם החדש והסכמי החכירה הפרטניים, יסירו את ההגבלות שהיו מוטלות על רשות הדואר בשימוש בנכסיה.
6.
ההסכם לשינוי מעמד רשות הדואר לחברה ממשלתית, מבטל את התשלום השנתי, אותו שילמה הרשות למדינה.

תמורת הנכסים המועברים אליה, תקצה חברת הדואר למדינה, אג"ח בהיקף של 260,282,000 מליון ש"ח, בריבית שנתית של 6.5%, לפרעון ב-10 תשלומים שנתיים שווים, כמפורט בטיוטת ההסכם.
8.
להלן מעמד הנכסים הבאים:


מגרש בשפרעם: רשות הדואר פנתה שוב לעיריית שפרעם, ובקשה כי תמליץ בפני מינהל מקרקעי ישראל, להקצות לרשות הדואר מגרש להקמת בית דואר. טרם התקבלה המלצת העירייה. 

מגרש בנצרת עילית: המגרש הוקצה למשרד התקשורת לצורכי דואר בתאריך 20.5.1981. בטעות לא נכלל בהסכם העברת הנכסים משנת 1987. מאז נעשו פניות נוספות לשרי האוצר, בבקשה לאשר את הכללת המגרש בהסכם. 


במסגרת הסכם הנכסים החדש פועלת הרשות לכלול את המגרש ברשימת הנכסים המועברים לחברה.

מגרש בבית שאן: המינהל הקצה לרשות הדואר מגרש בבית שאן. המגרש כלול בנספחי ההסכם החדש, כנכס שנרכש לאחר הקמת הרשות, ועובר לחברה.

בנין בזכרון יעקב: גובשה טיוטת הסכם פשרה, בין רשות הדואר וחברת "בזק", לבין המועצה המקומית, אשר אמור להביא לביטול ההפקעה של הבנין.


מבנה בתל-אביב: במסגרת הסכם הנכסים החדש, יוחזר הנכס למדינה, והרשות תקבל נכס חלופי, בבנין שיבנה במתחם דרום הקריה.


מגרש באשדוד ומגרש בראמה: במסגרת הסכם הנכסים החדש, מבקשת המדינה כי נכסים אלו יוחזרו אליה, ולא יועברו לחברת הדואר. הרשות הסכימה לבקשה זו.
9.
ב- 30.6.2004 נחתם הסכם בין רשות הדואר לחברת "בזק", המסדיר את חלוקת הנכסים בין שני הגופים. הצדדים פועלים ליישומו המלא.
10.
ברשות הדואר קיים קובץ הנחיות עבודה בנכסים, המסדיר את תהליכי העבודה לרכישת/שכירת/השכרת נכסים, והטיפול בהם.


אגף ארגון ומשאבי אנוש ברשות, פועל להפיכת ההנחיות לנוהל.

11.
הרשות, במשותף עם האוצר, מבצעות סקר על כלל נכסי רשות הדואר. הסקר כולל הכנת תיקי נכסים. 


הרשות הקימה מערכת ממוחשבת, אליה מוזנים נתוני הסקר, ובאמצעותה מנהלת הרשות את נכסיה.
במקביל, ממשיכה הרשות בהתקשרות עם חברה, המספקת לה באופן שוטף מידע תכנוני על נכסיה.
רכישת ציוד ושירותים בלא מכרז

דו"ח 53א

הגוף המבוקר: רשות הדואר

א.  ריכוז ממצאי הביקורת
1.
בשנת 2000 לא פעלה ועדת המכרזים של הרשות כנדרש בנוהל הרשות, ולא העבירה לאישור ועדת הפטור של הרשות כ-20 התקשרויות לרכישת ציוד ושירותים שהיא החליטה לפטור ממכרז וממילא לא דנה ועדת הפטור בהתקשרויות אלה והן נעשו בלא אישורה. 

2.
ביוני 2000 אישרה ועדת המכרזים לרכוש ברכישת המשך מחברה (להלן - חברה א') ציוד מחשבים בסכום של כ-485,000 דולר. בתקנה הנוגעת לפטור ממכרז נקבע שניתן לאשר רכישת המשך רק אם היא נעשית בתנאים זהים לאלה שהיו במכרז או בתנאים המיטיבים עם עורך המכרז. הביקורת העלתה, כי המחירים ליחידה ברכישת ההמשך היו זהים לאלה שנקבעו בחוזה המקורי, אף שמחירי הציוד הנדון היו במגמת ירידה, ומחירי היצרנים במועד אישור הרכישה היו נמוכים מהמחירים שנקבעו לרכישה, ואף שבחוזה נקבע מנגנון לבדיקת זכאותה של הרשות להנחות.
3.
ביוני 2001 זכתה חברה א' במכרז של הרשות לרכישת 2,000 תחנות ממוחשבות בסניפי דואר (להלן - מס"ד) נוספות. בחוזה נקבע, כי מחיר הרכישה, כולל שירות תיקונים לציוד במשך שלוש שנים. הביקורת העלתה, כי במסגרת הארכה של חוזה התחזוקה, שנחתם עם חברה א' בינואר 1999, לשנת 2002 נכלל סכום לא ידוע גם עבור תחזוקה של תחנות שנרכשו בשנת 2001, שכאמור תחזוקתן נכללה במחיר הרכישה, וכי בעת הדיון בוועדת המכרזים על הארכת חוזה התחזוקה לא נמסר על כך לוועדה. עוד נמצא כי לוועדה לא היה ידוע מהו הסכום שיש לקזז ממחיר החוזה בגין התחזוקה של תחנות שנרכשו בשנת 2001, שעלות תחזוקתן היתה אמורה להינתן בלא תוספת תשלום במשך שלוש שנים שכן היא נכללה במחיר הרכישה. 

4.
בדצמבר 1997 זכתה חברה א' במכרז לתחזוקת ציוד מחשבים אישיים, לרבות ציוד היקפי. נמצא כי בחוזה לא נקבע אופן החישוב של מחיר התחזוקה לפריטים חדשים שיירכשו לאחר חתימתו. 

5.
הרשות הצטרפה לחוזה לתחזוקת ציוד מחשבים, במשרדי הממשלה שנחתם ב-1990 בין החשב הכללי שבמשרד האוצר (להלן - החשכ"ל) לבין חברה העוסקת בכך (להלן - חברה ב'), וקיבלה מהחברה הנחה נוספת על הנחה שקיבלו משרדי הממשלה. הביקורת העלתה, כי בכל אחת מהשנים 1999 ו-2000 שילמה הרשות לחברה ב' עבור תחזוקת תוכנות כ-112,000 ש"ח יותר מהמחיר שמשרד ממשלתי היה משלם בעד אותה כמות לפי חוזה הארכה שנחתם בין החשכ"ל לחברה בשנת 1999.
6.
הרשות שילמה לחברה מחיר מלא עבור תחזוקת ציוד היקפי, אף שבחוזה נקבע שהתשלום עבור ציוד זה כלול במחיר התחזוקה של הציוד העיקרי. בכל אחת מאותן שנים שילמה הרשות לחברה עבור תחזוקת ציוד היקפי כ-550,000 ש"ח, שהם כ-25% מהסכום הכולל ששילמה לה עבור תחזוקת הציוד כולו. 

7.
הרשות לא ניצלה אפשרות שנקבעה בחוזה עם חברה ב' ועל פיה היא תשלם רק חצי מהמחיר עבור תחזוקה של ציוד חדש בארבע השנים הראשונות שאחרי תקופת האחריות. יותר מ-50% מהיקף ההזמנה של הרשות על פי החוזה האמור היו עבור שירותי תחזוקה לפריטי ציוד ותוכנה שלא נכללו באותו חוזה, ולכן לא היה צריך לחול עליהם פטור ממכרז.
8.
בנובמבר 1995 חתמה הרשות עם חברה (להלן - חברה ג') על חוזה לביצוע עבודות חשמל בסניפי הדואר. באפריל 1997 אישרה ועדת המכרזים להגדיל את היקף העסקתה של החברה. נמצא, כי בפברואר 1999 אישר המנכ"ל התקשרות המשך עם חברה ג' לפי אותו חוזה, בלי לבדוק אם ההתקשרות מוצדקת מבחינת היעילות והחיסכון כנדרש בתקנה 3(4).

9.
באפריל 2000 אישרה ועדת המכרזים רכישה של 700 מחשבים אישיים מחברת מחשבים שזכתה במכרז של החשכ"ל. הוועדה ביקשה מהסמנכ"ל לתקשוב, לפי פניית היועץ המשפטי של הרשות, לבדוק את האפשרות להוזיל את המחיר בגלל הכמות הגדולה של המחשבים, אולם לא נמצאו מסמכים המעידים שאגף התקשוב עשה זאת. ועדת המכרזים לא היתה צריכה לאשר את רכישת המחשבים קודם שווידאה שהמחיר שהוצע בעדם הוא המחיר המיטבי, והיה עליה לעמוד על כך שאגף התקשוב יבדוק תחילה את האפשרות להוזיל את המחירים ולתעד את הבדיקה.

10.
הציוד נרכש כאמור, במחירי החוזה, בלא הנחות, ולא נמצא כי חברה א' המציאה לרשות מחירונים מעודכנים של הציוד. בתיקים גם לא נמצאו מסמכים המעידים שנוהל משא ומתן על המחירים, כפי שנקבע בחוזה, או שהופנתה תשומת לבה של ועדת המכרזים לסעיפי החוזה הנוגעים לעדכון מחירים, בין היתר נוכח מגמת הירידה שהיתה באותה עת במחירי הציוד. הרשות שילמה את החשבוניות שהגישה החברה בלי לבדוק את זכאותה להנחות. עוד העלתה הבדיקה, כי לכאורה היו מחירי הרכישה גבוהים מהמחירים שהציעה חברה א' עצמה באוגוסט 2000 במכרז אחר שהוציאה הרשות לרכישת ציוד מאותו סוג.

12.
בדיקת האישור שנתנה ועדת המכרזים להארכת חוזה ב' העלתה, כי בטופס האישור לא צוינה עלות ההתקשרות. עוד הועלה, כי במכתב הסברים שצורף לבקשת האישור נאמר כי בשנת 2002 יתחיל להתקבל ברשות ציוד רב שהוזמן, וכי סכום ההתקשרות באותה שנה יהיה כ-2 מיליון ש"ח, על פי הסכום בחוזה המקורי. הסכום שהובא לאישור הוועדה לא היה ריאלי כיוון שכבר בשנת 2001 אישרה הוועדה הזמנה של תחזוקת מחשבים בכ-2.6 מיליון ש"ח. מכאן שלפני הוועדה לא הוצג סכום ההתקשרות הנכון. הוועדה אישרה את המשך ההתקשרות בלא מכרז בלי לבקש הסברים ומסמכים לשם אימות טענת הסמנכ"ל לתפעול שאם יפורסם מכרז חדש לשירותי תחזוקה יוצעו בו מחירים הגבוהים ב-30%-50% מהמחירים שהציעה חברה א'. גם המנכ"ל אישר את המשך ההתקשרות בלא שהובאו לפניו כל הנתונים הדרושים. כמו כן הוא לא ציין את תאריך אישורו.

13.
במסגרת ההארכה של חוזה ב' - חוזה התחזוקה של תחנות מס"ד - נכללה תחזוקת התחנות שנרכשו בשנת 2001, ושהתמורה בעד תחזוקתן במעבדת החברה נכללה גם מחיר הרכישה שנקבע בחוזה ג'. אולם בעת הדיון על ההארכה לא נמסר על כך לוועדת המכרזים.

14.
בפברואר 2002 חתמה הרשות עם חברה א' על חוזה להארכת חוזה ב' בשנתיים, מ-1.1.2002. בחוזה ההארכה נכללה הנחה כללית חד-פעמית בסך 137,000 ש"ח בלבד, אך לא הוסבר בו כיצד נקבע סכום זה. 

15.
תקנה 3(4) לתקנות מאפשרת פטור ממכרז בהתקשרות המשך, בתנאי שההתקשרות תיעשה בתנאים זהים לתנאי ההתקשרות המקורית או בתנאים המיטיבים עם עורך המכרז. בנסיבות של היעדר נתונים כספיים שיאפשרו לבדוק אם תנאי זה מתקיים, הסתמכות המנכ"ל וועדת המכרזים על תקנה זו בעת מתן אישורם להארכת חוזה ב' הייתה לקויה.

16.
בחוזה ד' מחשבים לא נקבע אופן החישוב של מחיר התחזוקה של פריטים חדשים שיירכשו לאחר חתימתו. לקביעת מחירים אלו הייתה חשיבות רבה נוכח פרק הזמן הארוך - עד שש שנים - שבו עשוי היה החוזה להיות תקף.

17.
בחוזה ההארכה לתחזוקה לשנת 2001 נכללה, תחזוקה של כ-220 מדפסות לייזר שלא נכללה בחוזה המקורי, במחיר 350 ש"ח ליחידה בערכי יוני 1997. מחיר זה גבוה בכ-50% ממחיר התחזוקה של מדפסות אחרות שתחזוקתן נכללה בחוזה ד'. בתיקי אגף התקשוב אין מסמכים המעידים על הדרך שבה נקבע המחיר האמור.

18.
נוכח הציוד הרב שנרכש בשנים 1997-2001, היה על הרשות לפרסם מכרז לקראת סוף שנת 2000, שהמחירים בו ייקבעו בתחרות בין המציעים אגב ניצול יתרון הגודל ובהתחשב בעובדה שהציוד הוא מדגמים חדשים. 

19.
בהסתמך על חוזה ה' רכשה הרשות בלא מכרז שירותי תחזוקה לפריטי ציוד שלא נכללו באותו חוזה. בפועל יותר מ-50% מהיקף ההזמנה של הרשות לשירותי תחזוקה על פי החוזה האמור היו עבור פריטי ציוד ותוכנה שלא נכללו בחוזה המקורי, ולכן לא היה צריך לחול עליהם פטור ממכרז. ואולם הרשות לא בדקה באמצעות מכרז את האפשרות לקבל את השירותים האלה מחברה אחרת. 
ב. מצב תיקון הליקויים

רשות הדואר

1. 
מתן פטור ממכרז, או ביצוע התקשרויות בהליך של מכרז סגור, כאשר שווי ההתקשרות עולה על 400,000 ₪, וברכישת זכויות במקרקעין עולה על 1,500,000 ₪, דורשים עתה אישור ועדת הפטור, למעט בהתקשרויות שאושרו בידי המנהל הכללי של הרשות.
2. 
רכישות ציוד מחשוב נעשות על פי חוזה חדש. בחוזה הוכנסו מנגנונים לבדיקת זכאותה של הרשות לקבלת מחירים עדכניים.

הרשות מקפידה שבהתקשרות לרכישות ציוד מחשוב, יכלל מחירון היצרן ואחוז ההנחה ממנו.
3-4.  במסגרת מכרז חדש, החברה נותנת שירותי תחזוקה באתר, ומממשת את זכות הרשות לקבלת שירותי מעבדה, כך שימנע כפל תשלום בתחזוקה.
5. 
כל התקשרות עם חברה שזכתה במכרז החשכ"ל, מעוגנת כיום בחוזה. הרשות דרשה מהחברה לקבל הנחה עבור תחזוקת התוכנות, כפי שניתנת למשרדי הממשלה. החברה דחתה את הבקשה, בטענה שלממשלה יש יתרון לגודל בהיקף התוכנות המתוחזקות, ביחס לרשות הדואר.


בהתקשרות הנוכחית עם הספק לתחזוקת החומרה, רשות הדואר משלמת מחיר נמוך יותר, מהמחיר המשולם על ידי משרדי הממשלה.
6. 
כיום תחזוקת הציוד ההיקפי היא כ-90,000 ₪ לשנה, שהם כ-5% מהסכום הכולל המשולם עבור התחזוקה.
7. 
בעתיד לא יוגשו בקשות למתן פטור ממכרז, לגבי התקשרות שיותר מ-50% ממנה, אינה עבור פריטים שבחוזה.
8. 
רשות הדואר בודקת עתה, בכל הארכת התקשרות, אם ההתקשרות מוצדקת מבחינת היעילות והחיסכון, כנדרש בתקנה 3(4) לחוק חובת המכרזים, התשנ"ב-1992, ומאשרת רק התקשרות שעומדת בתנאים אלו.
9-10. הנחיות המכרזים קובעות עתה, שכל מו"מ עם ספקים, מחייב הגשת תיעוד בכתב לוועדה.
12.
כדי להבטיח שחידוש התקשרות בהתאם לחוזה קיים, הוא בתנאים המקוריים, מקפידה ועדת המכרזים לרשום את סכום ההתקשרות.
13. 
בחוזה הנוכחי עם חברת השירות, נכללת התחיבות לתחזוקת תחנות העבודה, במעבדת החברה, ללא תוספת.

14. 
ברשות קימת עתה הנחיה, לא לבצע התקשרויות המשך, אלא במקרים בהם ההתקשרות מוצדקת מבחינת היעילות והחיסכון.
15. 
הנחיות המכרזים קובעות עתה, שכל מו"מ עם ספקים, מחייב הגשת תיעוד בכתב לוועדה.
16. 
בחוזה התחזוקה החדש שנחתם עם חברת השירות שנבחרה במכרז, נקבע אופן החישוב של מחיר התחזוקה של פריטים חדשים, שיירכשו לאחר חתימתו.
17.  
כיום יש מנגנון בחוזה, לחישוב מחיר של פריטים חדשים שנרכשו לאחר חתימת החוזה, כאחוז הנחה ממחיר המחירון.
18. 
בחירת ספק לתחזוקת ציוד מחשוב, נעשית עתה רק באמצעות מכרז.

19.
הרשות בדקה האם ניתן לקבל את השירות מספקים אחרים. נמצא שרק חברה אחת מתאימה למתן שירותי תחזוקה לציוד ותוכנה.

רשות שדות התעופה

התחייבויות תלויות
דו"ח 55ב

הגופים המבוקרים: רשות שדות התעופה; משרד האוצר; משרד התחבורה

א. ריכוז ממצאי הביקורת

2. 
התחייבות המדינה, שניתנה בנוסח שאפשר לפרשו פרשנויות שונות, לא עוגנה בהסכם כתוב ולא קיבלה את ביטויה בתקציב המדינה.

3. 
ברשות לא עשו עבודת מטה להערכת סיכונים ולאומדן היקף התביעות הצפויות עקב אישור התמ"א לפני שקיבלו עליהם את ההתחייבויות לשיפוי. רק ביולי 1996, כשנתיים לאחר התחייבותו של מנכ"ל הרשות כלפי המדינה, הוגש למועצה הארצית לתכנון ולבנייה סקר כללי ובו הוצגו הערכות הסיכונים ואומדן סכומי הפגיעות וסכומי ההשבחות במקרקעין הגובלים עם נתב"ג כתוצאה מהתמ"א.

6. 
רק בשנת 2002 החליט משרד התחבורה כי יש לגבש תכנית אסטרטגית לאומית בעניין תביעות שהוגשו בגין התמ"א ולהיערך להתמודדות עם התביעות על הפגיעה במקרקעין עקב הקמת מסוף 3. מאז ועד סוף 2004 לא גיבשו משרד התחבורה ומשרד האוצר תכנית שכזו. 

10. 
ביום 5.1.95 אישרה המועצה את ההסדר שנעשה עם משרד האוצר על שיפוי המדינה ורשויותיה נגד תביעות כספיות אם יוגשו בגין הפקעות המקרקעין ואישור תמ"א 2/4 - תכנית מתאר ארצית חלקית, בעניין ההגבלות על שימושי הקרקע ועל הבנייה, בשל רעש מטוסים בסביבת נתב"ג. הביקורת העלתה, כי ברשות לא נעשתה עבודת מטה להערכת הסיכונים ולאומדן הסכומים קודם להבאת ההחלטה למועצה. הרשות הודיעה בתשובתה למשרד מבקר המדינה, כי הערכת הסיכונים ואומדן הסכומים נדונו במסגרת הסקר הכללי. ואולם נמצא, כי הסקר הכללי נעשה רק ביולי 1996, כשנה וחצי לאחר קבלת ההחלטה. יתרה מכך, גם עם השלמתו לא הוצג הסקר הכללי לחברי המועצה.

18. 
לצורך מתן כתב שיפוי נדרש הליך מסודר של קבלת החלטות על ידי כל הגורמים המוסמכים, על בסיס חוות דעת מקצועיות וסקר בדבר היקף הפגיעות ואומדן העלויות הצפויות, וכן על בסיס הערכת ההסתברות למימושן. זאת ועוד, לתביעות בגין סעיף 197 לחוק התכנון והבנייה יש השפעות כלכליות ותקדימיות מקיפות על פרויקטים לאומיים חשובים ביותר, אשר עלולות לפגוע בהתקדמותם ובפיתוחם. לפיכך לדעת משרד מבקר המדינה, יש לבחון את החלוקה הראויה של הנטל התקציבי של השיפוי בראייה ממלכתית.
ב. מצב תיקון הליקויים

רשות שדות התעופה
2.
התחייבות המדינה לא עוגנה בהסכם כתוב, אלא בחילופי מכתבים בין מנכ"ל רשות שדות התעופה לבין שר האוצר. 


ב–24.7.2005 פנה מנכ"ל הרשות לשרי התחבורה, האוצר והפנים, ויידע אותם לגבי ההשלכות על איתנותה הכלכלית של רשות שדות התעופה, עקב התביעות המשפטיות אשר הוגשו בגין סעיף 197 לחוק התכנון והבנייה - שיפוי גורמים שייפגעו מהתכנית. מנכ"ל הרשות ביקש, כי בישיבה שזומנה בלשכתו של מנכ"ל משרד התחבורה ב–10.8.2005, יתקבלו החלטות, אשר תסדרנה את ההתחייבות הממשלתית בנושא כלפי הרשות, כך שתקטין את רמת החשיפה של הרשות. 


בישיבה דווח על ידי נציג האוצר, כי הוקם צוות לצורך בחינת שינוי חקיקה בכל הכרוך לסעיף 197, ובעיקר במקרים של פגיעה במקרקעי ציבור, והפקדת כתב שיפוי על ידי רשות ציבורית.

3.
במסגרת הצעדים בהם נוקטת הרשות להיערכות מפני חשיפה לתביעות על פי סעיף 197 לחוק התכנון והבנייה, מיישמת כבר הרשות את לקחי הקמת טרמינל 3: בתכנון שדה התעופה החדש בתמנע. ישולבו שמאים, שיסקרו עלויות ותועלות של התוכנית, שיערוך ובדיקה יסודית מקיפה של המקרקעין, העלולים להיפגע עקב אישור התוכנית, בפגיעות ישירות ובפגיעות עקיפות.

6.
עמדת הרשות לגבי שינויים בחוק התכנון והבנייה, היא שיש ליצור חריג לגבי תשתיות לאומיות, בכל הכרוך בסעיף 197.

10.
מועצת הרשות מקבלת עתה את הנתונים בעת הצגת תקציב הפיתוח בפני ועדת הפיתוח של הרשות, ובפני מליאת המועצה. תקציב הפיתוח מועבר לאחר מכן לאישור שר התחבורה והממשלה.
18. 
 במסגרת הפקת הלקחים מהביקורת, הניחה הרשות בפני הוועדה המחוזית לתכנון ובנייה במחוז הדרום, תוכנית להקמת שדה תעופה חלופי לשדה התעופה אילת. עד כה נמנעת הרשות מלחתום על כתב שיפוי כלשהו, למרות דרישה חד משמעית של הוועדה, לפיה ללא הפקדת כתב שיפוי, התוכנית לא תאושר, כמתחייב מהוראות תמ"א 15 – תכנית מתאר ארצית לתפרוסת שדות תעופה.

חלק  ד

הוראות חוק

החלטות ממשלה 

פרסומי האגף

לתשומת לב הקוראים, במסמך זה בשלושת חלקיו יוצגו: 

א.
הוראות חוק מבקר המדינה וחוק הביקורת הפנימית; 

ב.
החלטות ממשלה;

ג.
פרסומי האגף מ-1986 ואילך.  


א. הוראות חוק
חוק מבקר המדינה, התשי"ח-1958 (נוסח משולב)

הערות ראש הממשלה והנחה על שולחן הכנסת
16(א) 
(1)
ראש הממשלה ימסור למבקר, בתוך עשרה שבועות מהיום שבו קיבל לידיו את הדין וחשבון, במלואו או חלק ממנו, את כל אלה: 

(א)
הערותיו לדין וחשבון, בעניינים שבהם ימצא לנכון; 

(ב)
תגובות הגופים המבוקרים לדין וחשבון, כפי הועברו אליו;

(ג) 
הערותיו המפורטות לדינים וחשבונות קודמים בעניינים שטרם העיר את הערותיו לגביהם; הערות לפי פסקת משנה זו יכללו, בין השאר, פרטים כאמור בסעיף 21ב(א) ו-(ב), וכן דיווח על החלטות שקיבלה הממשלה בעקבות הדינים והחשבונות, וביצוע החלטות אלה.

(2)
בתום התקופה כאמור בפסקה (1), יונחו הדין וחשבון וכן התגובות וההערות על שולחן הכנסת.

דיווח על תיקון הליקויים

21ב. 

(א)
ראש הגוף המבוקר כאמור בסעיף 21א(א) ידווח למבקר על ההחלטות שהתקבלו לפי סעיף 21א(ג) ו-(ד), בסמוך לאחר קבלתן. ואם הגוף מבוקר לפי סעיף 9(1) או (2) - ידווח ראש הגוף המבוקר כאמור גם לראש הממשלה; ראש הגוף המבוקר ידווח, בין השאר, על הדרכים לתיקון הליקויים והמועד לתיקונם, וכן על הליקויים שהוחלט לדחות את תיקונם והנימוקים לכך.

(ב) 
ראש הממשלה ידווח למבקר, בתוך שמונה חודשים ממועד המצאת דין וחשבון לידיו, שנקבע בו כי נמצאו ליקויים בפעולתו של גוף המבוקר לפי סעיף 9(1) או(2), על תוצאות טיפולו בליקויים אלה.

(ג)
המבקר רשאי, בכל עת, לדרוש דיווחים נוספים, על אלה המנויים בסעיף זה.

חוק הביקורת הפנימית, התשנ"ב-1992

3. (א) התאמה
לא ימונה ולא יכהן אדם כמבקר פנימי בגוף ציבורי אלא אם כן נתקיימו בו כל אלה:

(1) 
הוא יחיד; 

(2) 
הוא תושב ישראל;

(3) 
לא הורשע בעבירה שיש עמה קלון;

(4) 
הוא בעל תואר אקדמי מאת מוסד להשכלה גבוהה בישראל או מוסד להשכלה גבוהה בחוץ לארץ שהכיר בו לעניין זה מוסד להשכלה גבוהה בישראל, או שהוא עורך דין או רואה חשבון; 

(5) 
הוא רכש נסיון במשך שנתיים בעבודת ביקורת, או השתתף בהשתלמות מקצועית שאישרה ועדה לעניני השתלמויות בהרכב נציג לשכת המבקרים הפנימיים והוא היושב ראש, המפקח הכללי במשרד הכלכלה והתכנון ונציג מוסד להשכלה גבוהה המקיים לימודי ביקורת פנימית, שקבע השר אחרי התייעצות עם כל המוסדות המקיימים לימודים כאמור.

ב.  החלטות ממשלה
(ההחלטות יובאו בסדר כרונולוגי עולה)

סדרי הטיפול הממשלתי בממצאי ביקורת המדינה

ב. 
משרדי הממשלה ידווחו לשר האוצר אחת לשלושה חודשים על פעולותיהם בעקבות הדין וחשבון.

ג.
 אגף הפיקוח הכללי באוצר יחוזק ויגביר את המעקב אחר תיקון הליקויים במשרדי הממשלה.

ו. 
שר האוצר ידווח לממשלה על הפעולות שננקטו בעקבות דין וחשבון מבקר המדינה.

(החלטה מספר 696 מיום כ"ג באייר תשל"ה - 4 במאי 1975)

סדרי הטיפול הממשלתי בממצאי ביקורת המדינה

א)
להקים ועדת שרים קבועה לענייני מינהל וביקורת המדינה, בהרכב:


שר האוצר - יושב ראש; שר הביטחון; שר הפנים; שר המשפטים; שר העבודה והרווחה.

 (1)
הוועדה תעקוב אחר הליקויים הקשורים ביותר ממשרד אחד או בעלי משמעות כללית למינהל הממשלתי, ותחליט על הצעדים שהגורמים המוסמכים ינקטו לשם תיקון הליקויים הכלליים או האופייניים וכן על הצעדים שעל המשרדים לנקוט כלפי האחראים להתהוותם של ליקויים חמורים ומניעת הישנותם.

 (2)
הוועדה תקבע כללים בדבר תכנון יסודי מוקדם של פרוייקטים ומיצוי מלוא המידע הדרוש לפני קבלת החלטות.

 (3)
הוועדה תורה על בדיקה מקפת של כפילויות במשרדי הממשלה ותקבע מיהו המשרד שיעסוק באותו נושא.

ב)
הממשלה תדון אחת לשנה בדין וחשבון ועדת השרים על פעולותיה לתיקון הליקויים ושיפור המינהל ותקבל החלטות המתחייבות מכך. 

ג)
המנהל הכללי של כל משרד יהיה אחראי על תיקון הליקויים במשרדו כפי שבאו לידי ביטוי בממצאי ביקורת המדינה ובממצאי הביקורת הפנימית.


שר ידווח, אחת לשלושה חודשים, לוועדת השרים על כל אשר נעשה במשרדו בתחום תיקון הליקויים בנושאים שבהם דנה ועדת השרים, או על הנימוקים לאי-ביצועם, וכן על הגברת המשמעת ושיפור התפקוד במשרדו.

ד)
(1)
המנהל הכללי של כל משרד יוציא הנחיות לכל דרגי העבודה על הסמכויות, החובות והאחריות המוטלים על כל מחלקה ומחלקה וכן יוציא הנחיות להבטחת התיאום בין המחלקות השונות של משרדו.


(2)
כאשר נדרש תיאום בין משרדים שונים, ייעשה הדבר על ידי המנהלים הכלליים של המשרדים הקשורים באותו נושא.


(3)
המנהל הכללי של כל משרד יהא אחראי על ביצוע המכרזים ותקינותם.
ה)
יחידות הביקורת הפנימית במשרדים יחוזקו. המבקר הפנימי יהיה כפוף למנהל הכללי ותפקידו יהיה להנחות, לבצע, לפקח ולתאם את פעולות הביקורת המבוצעות במשרד.


בכל משרד תוקם יחידת ביקורת בתוך מסגרת שיא כוח האדם המאושר. אנשי הביקורת יהיו בעלי השכלה בתחום החשבונאות, הביקורת, המשפט או המינהל הציבורי.


למבקר הפנימי יינתן מעמד הולם בהתחשב באמור לעיל ובמערך המינהלי של המשרד.

ו)
בכל משרד יקים המנהל הכללי ועדה למעקב ותיקון ליקויים. תפקידי הוועדה יהיו מעקב אחר ביקורת מבקר המדינה והמבקר הפנימי, הבטחת תיקון הליקויים ויישום ההמלצות הקשורות בכך.


בוועדה ישתתפו היועץ המשפטי למשרד, המבקר הפנימי והחשב.

ז) 
אגף הפיקוח הכללי באוצר ירכז את הטיפול בממצאי מבקר המדינה כחוק, יעקוב אחר תיקון הליקויים ויכין לוועדת השרים את החומר הדרוש לדיוניה ולהחלטותיה.


האגף ינחה ויתאם את פעולות מבקרי הפנים במשרדים השונים.

ח)
כדי להבטיח את מורא הביקורת תיושמנה ביתר תוקף הוראות המשמעת בדבר האחריות האישית המוטלת על כל עובד מינהל המתרשל או שאינו מקיים בעבודתו הוראת חוק, תקנות, צווים או נורמות מינהליות מחייבות, ויינקטו אמצעים משמעתיים על פי הוראות חוק שירות המדינה (משמעת).
ט)
ההחלטות דלעיל יובאו על ידי נציב שירות המדינה לידיעת כל עובדי המדינה.

י)
ועדת השרים תבדוק את הנהלים של רכישתם ומכירתם של שירותים וטובין על ידי הממשלה, עד אשר יחקק חוק מכרזים ממשלתיים, וכן תדון בהקמת מינהל רכישות שיהיה ממונה על תקנים, כמויות, מחירים וצרכי רכישה כדי להבטיח מחיר מינימלי, ייעול וצמצום. 

(החלטה מספר 92 מיום ט' בחשון תשמ"א - 19 באוקטובר 1980)

המעקב אחר תיקון הליקויים

ג. 
להטיל על אגף הפיקוח הכללי במשרד הכלכלה והתכנון להעמיק ולהגביר את המעקב אחר תיקון הליקויים, ולהכין לוועדת השרים לענייני תיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

(החלטה מספר 1740 מיום י"ג בתמוז התשמ"ו – 20 ביולי 1986)

המעקב אחר ביצוע החלטות הכנסת המתייחסות לממצאי ביקורת המדינה

א. 
כל שר ימסור דין וחשבון אחת לשלושה חודשים, לוועדת השרים לענייני תיאום ומינהל (להלן - ועדת השרים) על הפעולות אשר ננקטו במשרדו ובגופים המבוקרים האחרים לפי חוק מבקר המדינה (נוסח משולב), התשי"ח-1958, המצויים באחריות משרדו, בכל הנוגע לביצוע החלטות הכנסת המתייחסות לדין וחשבון מבקר המדינה.

ד. 
אגף הפיקוח הכללי במשרד הכלכלה והתכנון, יתאם את הטיפול בביצוע החלטות הכנסת הנוגעות ליותר ממשרד אחד, יעקוב אחר ביצוע החלטות הכנסת במשרדי הממשלה ובגופים המבוקרים האחרים וידווח על כך לוועדת השרים.

ה. 
אגף הפיקוח הכללי במשרד הכלכלה והתכנון יעביר לחברי הממשלה, למנהלים הכלליים במשרדי הממשלה וכן לחברי הוועדה לענייני ביקורת המדינה של הכנסת סקירה המפרטת את הליכי הטיפול בממצאי הביקורת המדינה על כל שלביהם.

(החלטה מספר תמ/11 מיום כ"ב תמוז התשמ"ו - 29 ביולי 1986)

שיפור השירות לציבור - ביקורות פתע לבחינת רמת השירות בממשלה

להטיל על המפקח הכללי במשרד הכלכלה והתכנון, ביחד עם נציב שירות המדינה, לדווח לוועדת השרים לתיאום ומינהל על ממצאי ביקורות הפתע לבחינת רמת השירות במשרדי הממשלה, ולמסור לוועדה דיווח אחת ל-6חודשים על ההתקדמות בתיקון הליקויים. 

(החלטה מספר תמ/2 מיום כ"ט בכסלו התשמ"ז - 31 בדצמבר 1986)

המעקב אחר תיקון ליקויים וסדרי העבודה לוועדת השרים לעניני תיאום ומינהל, ולוועדות המעקב המשרדיות
ג. 
להטיל על משרד הכלכלה והתכנון, באמצעות אגף הפיקוח הכללי, להעמיק ולהגביר את המעקב אחר תיקון הליקויים, את הטיפול בתיקון הליקויים הנוגעים ליותר מגוף מבוקר אחד ולהכין לוועדת השרים לתיאום ומינהל את החומר הדרוש לדיוניה בכל הכרוך בתהליכי תיקון הליקויים המנויים בדין וחשבון.

ד. 
להטיל על משרד הכלכלה והתכנון, באמצעות אגף הפיקוח הכללי, לדווח לוועדת השרים לתיאום ומינהל אחת לשלושה חודשים על פעולות הוועדות המשרדיות למעקב ותיקון ליקויים, שהוקמו בהתאם להחלטת הממשלה מספר 92 (1) מיום 19.10.1980.

(החלטה מספר 1153 מיום ז' בסיון התשמ"ח - 23 במאי 1988)

חיזוק מעמד אגף הפיקוח הכללי

(בעקבות דוח הוועדה הציבורית-מקצועית לבדיקה כוללת
של שירות המדינה וגופים נתמכים מתקציב המדינה - "ועדת קוברסקי")

הממשלה מאשרת עקרונית את דין וחשבון הוועדה הציבורית-מקצועית לבדיקה כוללת של שירות המדינה וגופים נתמכים מתקציב המדינה (דין וחשבון "ועדת קוברסקי"), שהוגש לראש הממשלה ולממלא מקום ראש הממשלה ושר האוצר, בכפוף לאמור להלן בהחלטה זו.

להלן המלצות ה"וועדה" שעניינן אגף הפיקוח הכללי ופעולותיו:

1.
"...להיעזר בפעולתו של מבקר המדינה, עם הביקורת הפנימית במשרדי הממשלה ובאגף הפיקוח הכללי, ככלי חשוב לשיפור המינהל הממשלתי; לשפר את תהליך יישום ממצאי מבקר המדינה ולבנות מחדש את הביקורת הפנימית במשרדי הממשלה; להטיל האחריות לכך על המנהל הכללי, עם השארת העצמאות המקצועית לביקורת הפנימית במשרד..." (חלק א' עמוד 11).

2.
"...לחזק מעמדו של המפקח הכללי; לציידו בכלים שיאפשרו לו קיום הנחיה מקצועית שיטתית ורצופה של המבקרים הפנימיים; לשתפו בבחירת מועמדים לתפקיד זה, ולאפשר לו מעורבות מיוחדת בתיקון ליקויים המחייבים חבירה ושילוב של יותר ממשרד אחד..." (חלק א' עמוד 135).

3.
פיקוח ובקרה על מתן השירות לציבור

"...ביצוע ביקורת פתע של אגף הפיקוח הכללי...בדרג של כלל השירות" (חלק ב' עמוד 69).

4.
"...ראוי לבחון את הרעיון, שאגף הפיקוח הכללי במשרד הכלכלה והתכנון ומבקרי הפנים במשרדים ישימו דגש דווקא על בקרה שיטתית ומעקב אחרי מילוי הוראות השיגרה כמסלול המונע היווצרותם של פגמים וליקויים בשירות המדינה, המתוארים שוב ושוב בדינים וחשבונות של מבקר המדינה..." (חלק ב' עמוד 87). 

 (החלטה מספר 1240 מיום י"ז בטבת התש"ן - 14 בינואר 1990)

יחסי גומלין בין ועדת השרים לענייני תיאום ומינהל
וועדת הכנסת לענייני ביקורת המדינה

סמכויותיה ותחומי פעולתה של ועדת השרים לענייני תיאום ומינהל

א.
ועדת השרים לענייני תיאום ומינהל תופעל במגמה מרכזית להביא לתיקון הליקויים שחשפה הביקורת, כדי לחייב בהחלטות ממשלה את ביצוע תיקון הליקויים;

ב.
יש לראות בפעולותיהן של ועדת השרים לענייני תיאום ומינהל וועדת ביקורת המדינה של הכנסת, פעולות מקבילות שאין ביניהן התנגשות;

ג.
אם במהלך הדיונים בוועדת השרים יחלוק מבוקר על ממצא או על המלצה של מבקר המדינה, ותהיה המגמה בוועדת השרים לאמץ עמדה הנוגדת לממצא או המלצה של המבקר - יפנה יושב ראש הוועדה למבקר המדינה לדיון, או לחלופין יובא הנושא לבירור בפני הוועדה לענייני ביקורת המדינה של הכנסת;

ד.
לאחר קבלת ההחלטות בממשלה בנושא מסויים, לא יחלוק נציג גוף מבוקר על ממצאי הביקורת ומסקנותיה, בדיון בוועדה לענייני ביקורת המדינה. 

(החלטה מספר 404 (תמ/12) מיום ח' בכסלו התשנ"ג - 3 בדצמבר 1992)

נוהל עבודה לוועדת השרים לעניני תיאום ומינהל - הטיפול בדו"ח השנתי 43 של מבקר המדינה
א.
שר הכלכלה והתכנון יודיע בישיבתה הקרובה של הממשלה כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על פי דין וחשבון 43 הנזכר למעלה.

ב.
ועדת השרים לענייני תיאום ומינהל קובעת, כי על מנת לפעול בהתאם להוראות סעיף 28 לחוק מבקר המדינה, התשי"ח - 1958 המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:

(1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהן;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988) משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה, ולביצוע מעקב אחר תיקון הליקויים עליהם הצביע הדין וחשבון.

(החלטה מספר תמ/40 מיום ב' באדר התשנ"ג - 23 בפברואר 1993)
נוהל לטיפול במחלוקת בין מבוקר למבקר המדינה

ד.
ועדת השרים קובעת - לאחר שוועדת השרים שמעה את היועץ המשפטי לממשלה, את שר המשטרה ואת נציגי שירות הביטחון הכללי על-פי המקובל במשפט הישראלי ובעקבות "ועדת אגרנט" משנת 1962 בנושא מעמד היועץ המשפטי לממשלה - במקרה של מחלוקת משפטית בין רשויות המדינה, חוות דעתו של היועץ המשפטי לממשלה היא המחייבת, עד קבלת הכרעה בסוגיה זו על-ידי בית המשפט העליון. כלל זה יחול גם על מחלוקת בין היועץ המשפטי לממשלה לבין מבקר המדינה;

ה.
בהמשך לנזכר למעלה - היועץ המשפטי לממשלה יגיש לוועדת השרים לענייני תיאום ומינהל מסמך, ובו עיקרי עמדותיו בנושא זה. 

(החלטה מספר תמ/78 מיום ז' לאייר התשנ"ג - 28 באפריל 1993)

המעקב אחר תיקון הליקויים, וועדות המעקב המשרדיות

ראש הממשלה מסכם:

א. 
פעולת המעקב בנושא דינים וחשבונות של מבקר המדינה תימשך.

ב.
בהמשך להחלטת הממשלה מספר 92 מיום 19.10.1980 ידווחו חברי הממשלה לשר הכלכלה והתכנון על מינוי ועדות המעקב במשרדיהם ועל הרכבן. 

(החלטה מספר 1347 מיום י"ז בסיון התשנ"ג - 6 ביוני 1993)

נוהל עבודה לוועדת השרים לעניני תיאום ומינהל - הטיפול בדו"ח השנתי 44 של מבקר המדינה
א.
לרשום את הודעת שר הכלכלה והתכנון כי בהתאם לסמכויותיו לפי חוק מבקר המדינה לענין גיבוש הערותיו לדין וחשבון מבקר המדינה - יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה, על-פי הדין וחשבון השנתי מספר 44 של מבקר המדינה;

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת כדלקמן, לדיון בממצאי הביקורת והמלצותיה:
 (1)
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם;

(2)
הדיונים ונוסח ההחלטות של ועדת השרים יהיו חסויים וישמרו במזכירות הממשלה עד לפרסום הדין וחשבון;

(3)
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת;

(4)
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה;

ג.
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), משרדי הממשלה ימציאו לאגף הפיקוח הכללי במשרד הכלכלה והתכנון, בהתאם לבקשתו - כל מסמך מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון;

ד.
(1)
להקים צוות מקצועי מטעם ועדת השרים, שיכלול את המנהל הכללי של משרד הכלכלה והתכנון, היועצת המשפטית של משרד הכלכלה והתכנון, המפקח הכללי במשרד הכלכלה והתכנון, הרפרנט המטפל בעניני כל משרד באגף הפיקוח הכללי ונציג מזכירות הממשלה, אשר יקיים ישיבות עם הגופים המבוקרים ויגיש לאישור ועדת השרים הצעות החלטה המתייחסות לתיקון הליקויים שאובחנו על-ידי מבקר המדינה;

 
(2)
יושב ראש ועדת השרים יחליט בענין הנושאים שיוטלו לטיפול על הצוות המקצועי כאמור. 

(החלטה מספר תמ/132 מיום ה' באדר התשנ"ד – 16 בפברואר 1994)

נוהל לטיפול במחלוקת בין מבוקר למבקר-המדינה

בהמשך להחלטה מספר תמ/78 סעיף ד' של ועדת השרים לענייני תיאום ומינהל מיום 28.4.1994 קובעת ועדת השרים:-

א.
נתגלעה מחלוקת בין גוף מבוקר ובין ביקורת המדינה בענין אשר לגביו קיימת חוות דעת של היועץ המשפטי של הגוף המבוקר, יבקש הגוף המבוקר את חוות דעתו של היועץ המשפטי לממשלה;

ב.
התקבלה חוות דעתו של היועץ המשפטי לממשלה יפעל הגוף המבוקר על פיה. 

(החלטה תמ/288 מיום כ"ט לניסן התשנ"ד – 10 באפריל 1994)

קבלת החלטות בוועדת השרים לעניני תיאום ומינהל - הטיפול הרצוף בממצאי הביקורת

מחליטים: 

שר הכלכלה והתכנון יגיש דו"חות משלימים לכנסת, לפי הצורך, ובהם החלטות נוספות של ועדת השרים לענייני תיאום ומינהל לגבי דו"ח מבקר המדינה. 

(החלטה מספר 3063(תמ/273) מיום כ"ד באייר התשנ"ד - 5 למאי 1994)

נוהל עבודה לוועדת השרים לעניני תיאום ומינהל - הטיפול בדו"ח השנתי 45 של מבקר המדינה
מחליטים: 

א. 
לרשום את הודעת שר הכלכלה והתכנון, כי בהתאם לסמכויותיו לפי חוק מבקר המדינה לעניין גיבוש הערותיו לדין וחשבון מבקר המדינה - הוא יקיים במהלך התקופה הקרובה סדרה של דיונים עם משרדי הממשלה, במסגרת ועדת השרים לענייני תיאום ומינהל, בממצאי ביקורת המדינה על פי הדין וחשבון השנתי מספר 45 של מבקר המדינה.

ב. 
על מנת לפעול בהתאם להוראות סעיף 28 לחוק מבקר המדינה, התשי"ח - 1958, המחייב שמירה על סודיות דין וחשבון מבקר המדינה עד להנחתו על שולחן הכנסת, תתקיים המתכונת לדיון בממצאי הביקורת והמלצותיה כדלקמן:

1. 
לא יופץ כל חומר הקשור בדין וחשבון מבקר המדינה, לקראת הדיונים בישיבותיה של ועדת השרים ולאחריהם.

2. 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין וחשבון.

3. 
עם הנחת דין וחשבון מבקר המדינה על שולחן הכנסת - יפורסמו כל החלטותיה של ועדת השרים המתייחסות לממצאי הביקורת.


4. 
חבר ממשלה אשר ירצה לעיין בהחלטותיה של ועדת השרים עד לפרסומן - יעשה כן במזכירות הממשלה.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף הפיקוח הכללי במשרד הכלכלה והתכנון, בהתאם לבקשתו - כל מסמך, מידע, הסברים והבהרות לגיבוש הערות שר הכלכלה והתכנון לממצאי דין וחשבון מבקר המדינה ולביצוע מעקב אחר תיקון הליקויים עליהם הצביע הדין וחשבון.

(החלטה מספר 3005 מיום ג' באדר ב' התשנ"ה - 5 למארס 1995)

פיקוח, בקרה ואבטחת מידע

מחליטים: 

בדו"ח הנוכחי העלתה הביקורת שורה ארוכה של ממצאים, שעניינם אבטחת המידע במערכת הממשלתית. הגופים שבוקרו בהקשר זה היו: משרד האוצר, משרד הבריאות, רשות הדואר וצה"ל.
ועדת השרים קיבלה בנוסף להחלטות המתייחסות לתיקון הליקויים במשרדים השונים, גם החלטה מערכתית, שמספרה תמ/431 כדלקמן:

1. 
להקים צוות בהרכב נציגי: משרד הכלכלה והתכנון (מרכז), משרד האוצר, משרד ראש הממשלה, משרד המשפטים, משרד המשטרה והמכון לפריון העבודה והייצור.

2. 
על הצוות להביא בפני ועדת השרים בתוך חמישה חודשים:


א. 
תוכנית הערכות לאבטחת מידע במערכות הממשלתיות, ובמיוחד למידע רגיש שאינו מסווג.


ב. 
הצעה מתואמת להקמת "מועצה לאבטחת מידע בממשלה ומוסדותיה", אשר תנחה ותדריך את גורמי הממשלה.

(החלטה מספר תמ/431 מיום כ' בניסן התשנ"ה - 9 לאפריל 1995)

ביקורות לשיפור השירות במועצות הדתיות

מחליטים: 

א. 
להטיל על האגף לביקורת המדינה שבמשרד הכלכלה והתכנון (להלן: האגף) לקיים ביקורות פתע לבחינת רמת השירותים הניתנים על-ידי המועצות הדתיות לציבור, בכל המועצות הדתיות.

ב.
ממצאי הביקורות יועברו על-ידי האגף לידיעת ראשי המועצות הדתיות (יו"ר, מנכ"ל וכו'), למנכ"ל המשרד לענייני דתות ולמנכ"ל משרד הפנים.

ג. 
מנכ"ל המשרד לענייני דתות ידווח אחת לשלושה חודשים לאגף על הפעולות שננקטו לתיקון הליקויים אשר נתגלו על ידי הביקורת במועצות הדתיות.

ד. 
יושבי ראש המועצות הדתיות יהיו אחראים לתיקון הליקויים שנתגלו וידווחו על פעולותיהם למנכ"ל המשרד לענייני דתות ולאגף.

ה. 
השר לענייני דתות יסמיך את עובדי האגף לצורך ביצוע מטלותיהם במועצות הדתיות.

ו. 
המשרד לענייני דתות ישא בהוצאות הכרוכות בביצוע הפעילויות הנ"ל.

ז.
השר לענייני דתות יזמן דיון במשרדו בהשתתפות: שר הפנים, המנהל הכללי של המשרד לענייני דתות, מנהל האגף לביקורת המדינה במשרד הכלכלה והתכנון, מנהל האגף לביקורת ברשויות המקומיות במשרד הפנים, יו"ר חבר המועצות הדתיות, נציג אגף התקציבים ונשיא לשכת רואי החשבון - בנושא הביקורת והבקרות במועצות הדתיות. 

(החלטה מספר תמ/433 מיום ב' בסיון תשנ"ה - 30 למאי 1995)

האגף לביקורת המדינה וביקורת פנימית נקבע 
במשרד ראש הממשלה

מחליטים: 

לקבל את המלצות ועדת המנכ"לים, בראשות נציב שירות המדינה ובהשתתפות מנכ"ל משרד ראש הממשלה, מנכ"ל משרד האוצר ומנכ"ל משרד הכלכלה והתכנון, אשר מונתה להגיש המלצותיה בנדון בהחלטת הממשלה מספר 38 מישיבתה ביום ג' בכסלו התשנ"ה (26.11.1995), כפי שתוקנו, כלהלן:

א. 
יחידות המשרד:

1. 
האגף לביקורת המדינה ולביקורת פנים (הפיקוח הכללי) יועבר למשרד ראש הממשלה.

(החלטה מספר 444 מיום כ"ט בטבת התשנ"ו - 21 בינואר 1996)

ועדות משרדיות למעקב אחר תיקון ליקויים

מחליטים: 

בהמשך להחלטה מספר 92 של הממשלה מיום 19 לאוקטובר 1980, לפיה על המנהלים הכלליים במשרדי הממשלה להקים ועדה בכל משרד ממשלתי למעקב אחר תיקון הליקויים, עליהם הצביעו מבקר המדינה והמבקר הפנימי:- 

א. 
בראשות ועדות המעקב יעמדו המנהלים הכלליים של משרדי הממשלה והתאגידים על-פי חוק. 

ב.
דו"ח על פעילות ועדות המעקב יועבר לאגף לביקורת המדינה במשרד הכלכלה והתכנון פעמיים בכל שנה, בתחילת חודש אפריל ובתחילת חודש אוקטובר.

(החלטה מספר תמ/10 מיום י"ג באדר התשנ"ו - 4 למארס 1996)

ועדת שרים לעניני ביקורת המדינה

בהתאם לסעיף 39(א)(6) לחוק יסוד: הממשלה, מינה ראש הממשלה ועדת שרים לעניני ביקורת המדינה בהרכב הבא:

שר המשפטים - יושב-ראש; שר האוצר; השר לביטחון הפנים; שר החינוך, התרבות והספורט; שר המדע; שר הפנים; השר לקליטת העלייה; שרת התקשורת.

מוזמני קבע: נציב שירות המדינה; ראש האגף לביקורת המדינה; היועץ המשפטי לממשלה - לפי הצורך.

מחליטים, לקבוע כי ועדת השרים הנ"ל תעסוק בתחומים הבאים:

א. 
לדון בהמלצות דו"ח מבקר המדינה ובהצעות ליישומן בעקבות ההמלצות.

ב. 
לעקוב אחר תיקון הליקויים על-פי דו"חות מבקר המדינה.

ג. 
גיבוש הצעות ותכניות לחיסכון, לייעול ולשיפור השירות במגזר הציבורי בעקבות ממצאי ביקורת המדינה.

(החלטה מספר 804 מיום י"ח בכסלו התשנ"ז - 29 לנובמבר 1996)
סדרי דיון בוועדת השרים לעניני ביקורת המדינה
בדו"ח 47 של מבקר המדינה

מחליטים: 

א. 
לרשום את הודעת יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 47 של מבקר המדינה.

ב. 
על-מנת לפעול בהתאם להוראות סעיף 28 לחוק מבקר המדינה, התשי"ח-1958, המחייב שמירה על סודיות דין-וחשבון מבקר המדינה, עד להנחתו על שולחן הכנסת, הדיונים ייערכו על-פי הנוהל הבא:

1) 
לא יופץ כל חומר הקשור בדין-וחשבון מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים ויישמרו במזכירות הממשלה עד לפרסום הדין-וחשבון של מבקר המדינה.

3) 
עם הנחת דין-וחשבון מבקר המדינה על שולחן הכנסת, יופצו החלטותיה של ועדת השרים המתייחסות לממצאי הביקורת, כמקובל.

ג. 
בהמשך לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, בהתאם לבקשתו - כל מסמך, מידע הסברים והבהרות לגיבוש "הערות ראש הממשלה" לממצאי דין-וחשבון מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 1788 מיום ה' באדר ב' התשנ"ז - 14 למארס 1997)

ועדות היגוי למחשוב

מחליטים: 

א. 
המנהל הכללי בכל משרד ממשלתי יקים ועדת היגוי לכל פעולות המיחשוב, להלן "הוועדה". תפקידי הוועדה יהיו: הנחיית פעילות המיחשוב והתקשורת, גיבוש סידרי תכנון, בקרה ופיקוח על פיתוח ורכש מערכות מידע במשרד, גיבוש לוחות זמנים, גיבוש תקציבים, תפישות מיחשוביות לעבודת המשרד, סדרי קדימויות ואבטחת מידע.

ב. 
בראש "הוועדה" יעמוד המנהל הכללי של המשרד או הסמנכ"ל למינהל וחבריה יהיו: מנהל מערכות המידע במשרד, קצין הביטחון, היועץ המשפטי, חשב המשרד, המבקר הפנימי, קצין התקציבים, הממונה על אבטחת המידע במשרד ומנהל היחידה לאבטחת "מידע רגיש" במשרד ראש הממשלה.


הממונה על ה"רשומות" במשרד, ונציג החשב הכללי במשרד האוצר יוזמנו לישיבות "הוועדה" על-פי הצורך.

ג. 
יחידות המיחשוב המשרדיות יפעלו בהתאם לחוקים, התקנות והנהלים החלים על תחום זה.

ד. 
"הוועדה" תשמש כוועדת היגוי לאבטחת "המידע-הרגיש", שאינו ביטחוני, במשרד.

ה. 
תכנית העבודה של "הוועדה" תכלול, בין היתר:

1) 
קביעת מדיניות אבטחת המידע

2) 
סיווג ומיפוי "המידע-הרגיש"

3) 
אישור תוכנית אבטחת המידע של המשרד ותיקצובה

4) 
מעקב אחר יישום תוכנית האבטחה.

ו. 
החשב הכללי במשרד האוצר יעגן עקרונות החלטה זו בתכ"ם ובנוהל מפת"ח.

ז. 
האגף לביקורת המדינה יקיים מעקב ובקרה במשרדי הממשלה השונים בנושאים אלה.

(החלטה מספר בק/9 מיום י"א באדר ב' התשנ"ז - 20 למארס 1997)
המעקב אחר ביצוע החלטות כנסת המתייחסות 
לממצאי ביקורת המדינה

החל מן הדין וחשבון השנתי מספר 46 של מבקר המדינה, החליטה הכנסת לבקש מראש הממשלה לדווח לוועדת הכנסת לענייני ביקורת המדינה ולמבקר המדינה, על יישום החלטות הכנסת בנושאים עליהם החליטה הוועדה.

(ההחלטה התקבלה במליאת הכנסת ביום י' בתמוז התשנ"ז - 15 ליולי 1997)

ועדות משרדיות למעקב אחר תיקון ליקויים

מחליטים:

א. 
בהמשך להחלטות מספר 92 מיום אוקטובר 1980, ומספר תמ/10 מיום 21 למארס 1996, לפנות למנהלים הכלליים במשרדי הממשלה כדי לכנס באופן סדיר את ועדות המעקב אחר תיקון הליקויים שהעלו ביקורת המדינה והביקורת הפנימית ולקיים פעילות מעקב משמעותית באמצעותן.

ב. 
ועדת השרים, לאחר ששמעה דיווח על הטיפול בתיקון הליקויים במשרד התחבורה, קובעת כי מתכונת הפעילות של ועדות המעקב תורמת לייעול, לחיסכון, להשגת יעדים ול"טוהר-מידות" במשרדים.

ג. 
משרדי הממשלה ידווחו באופן שוטף לאגף לביקורת המדינהשבמשרד ראש הממשלה, על פעולות הוועדות וימציאו את סיכומי הדיונים וההחלטות שהתקבלו.

ד. 
האגף לביקורת המדינה ימשיך ויקיים ביקורת על פעילות הוועדות ויגיש את ממצאיו מידי שישה חודשים לוועדת השרים.

ה. 
ועדות המעקב המשרדיות ידונו גם בממצאים מוקדמים של מבקר המדינה במשרדיהן, טרם שהוגש דו"ח הביקורת. הוועדות תפעלנה לתיקון הליקויים שנתגלו ואשר לגביהם לא התעוררה מחלוקת עם המבוקרים.

(החלטה מספר בק/44 מיום כ"ג באב התשנ"ז - 26 לאוגוסט 1997)

ביקורות לבחינת רמת השירות לציבור

מחליטים:

א. 
להטיל על האגף לביקורת המדינה במשרד ראש הממשלה להגביר את פעילות הביקורת לבחינת רמת השירות הניתן לציבור.

ב. 
ממצאי הביקורת לבחינת השירות לציבור ישמשו בידי נציבות שירות המדינה, בין השאר, ככלי להערכת תפקודם של עובדי היחידות המבוקרות.

ג. 
האגף לביקורת המדינה ונציבות שירות המדינה ידווחו על פעולותיהם מדי שישה חודשים לועדת השרים.

(החלטה מספר בק/72 מיום ז' בטבת התשנ"ח - 5 לינואר 1998)

סדרי דיון בוועדת השרים לעניני ביקורת המדינה 
בדו"ח 48 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 48 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 3354 מיום ג' באדר התשנ"ח - 1 למארס 1998)

הטיפול הממשלתי באבטחת מידע

מחליטים:

א. 
המנהלים הכלליים של משרדי הממשלה יוודאו קיום תוכנית עבודה שנתית ואמצעים לאבטחה ולביקורת על המידע במשרדיהם, ובהתאם להוראות פרק 66 בתקשי"ר.

ב. 
במשרדים ימונה עובד לתפקיד "אחראי על אבטחה וביקורת של המידע". היקף המשרה ייקבע על-ידי נציבות שירות המדינה.

ג. 
האחראי על אבטחה וביקורת של המידע, יטמיע במשרדו שיטות, כלים ונהלים לשמירת הזמינות, השלמות, המהימנות, השרידות והסודיות של המידע.

ד. 
האחראים על אבטחה וביקורת של המידע יוכשרו ויופעלו על-פי תוכנית שתגובש בין נציבות שירות המדינה והאגף לביקורת המדינה במשרד ראש הממשלה.

ה. 
דו"ח על הביצוע יועבר לאגף לביקורת המדינה בתוך שלושה חודשים.

(החלטה מספר בק/77 מיום י"ח באדר התשנ"ח - 16 למארס 1998)

ראה גם: הוראת תכ"מ - ספר מינהל כספי, מיום 24 לאוגוסט 1998, פרק 5: שונות, סעיף 4: פיתוח מערכות ממוחשבות, סעיף משנה 2: ועדת היגוי. ההוראה דנה במינוי הוועדה, בתפקידיה, סמכויותיה, והרכבה.

ועדות היגוי למיחשוב

מחליטים: 

המנהלים הכלליים של משרדי הממשלה יפעילו את ועדות ההיגוי למיחשוב, כמתבקש מהחלטה מספר 1886 (בק/9) מיום 9.4.1997.

האגף לביקורת המדינה ימשיך לעקוב אחר פעילות הוועדות וידווח לוועדת השרים מידי שישה חודשים על הביצוע.

(החלטה מספר בק/136 מיום כ"ג בחשוון התשנ"ט - 23 לנובמבר 1998)

שיפור השירות לציבור - ממצאי ביקורות פתע

מחליטים: 
א. 
נציב שירות המדינה ירענן ההוראות לגבי חובת המצאותו של מנהל, או ממלא מקום, ביחידות הנותנות שירות לציבור בכל שעות העבודה.

ב. 
משרדי הממשלה והגופים הציבוריים, אשר אובחנו בהם ליקויים בנגישות נכים למשרד, והמפורטים בדו"ח האגף לביקורת המדינה, יודיעו בתוך שלושה חודשים לאגף לביקורת המדינה על הפעולות שנקטו לתיקון הליקויים.

ג. 
נציב שירות המדינה יחזור ויזכיר למנכ"לים את חשיבות הביקורת לשיפור השירות לציבור וחובת שיתוף הפעולה עם הביקורת.

(החלטה מספר בק/137 מיום כ"ג בחשוון התשנ"ט - 23 לנובמבר 1998)

סדרי דיון בוועדת השרים לעניני ביקורת המדינה 
בדו"ח 49 של מבקר המדינה

מחליטים:

א. 
לרשום את הודעתו של שר המשפטים, יו"ר ועדת השרים לעניני ביקורת המדינה, כי ועדת השרים תקיים במהלך התקופה הקרובה סדרה של דיונים עם משרדי הממשלה בממצאי ביקורת המדינה, על-פי הדין-וחשבון השנתי מספר 49 של מבקר המדינה.

ב. 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת, ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על פי בקשתו - כל מסמך, מידע הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים עליהם הצביע הדין-וחשבון.

(החלטה מספר 4843 מיום כ"א בשבט התשנ"ט - 7 לפברואר 1999)

פיקוח, בקרה ואבטחת מידע

מחליטים:

א. 
פרקליטות המדינה, ביחד עם היועץ המשפטי של מינהל מקרקעי ישראל והממונה על המשמעת בנציבות שירות המדינה, יבחנו את החששות שהעלתה ביקורת המדינה ועניינן פגיעה ב"טוהר המידות" והלקחים הארגוניים שיש להפיק.

ב. 
מנהל מינהל מקרקעי ישראל יישם את המסקנות וידווח לאגף לביקורת המדינה בתוך שישה חודשים על הביצוע.

ג. 
בהמשך להחלטה מספר 1886 (בק/9) מיום 4.9.1997, משרדי הממשלה יעבירו ללא דיחוי לאגף לביקורת המדינה דיווח על מועדי התכנסות ועדות ההיגוי למחשוב והחלטותיהן המפורטות.

ד. 
ה"מועצה לאבטחת מידע רגיש" תדון בליקויים האבטחתיים שעלו בדו"ח השנתי מספר 49 של מבקר המדינה ותגבש כלים ושיטות לאבטחת המידע ומערכות המידע במשרדי הממשלה ומוסדותיה.

ה. 
ה"יחידה לביקורת ואבטחת מידע רגיש" שבאגף לביקורת המדינה תקיים ביקורת אחר תיקון הליקויים וביצוע החלטות ה"מועצה לאבטחת מידע רגיש".

(החלטה מספר בק/179 מיום ו' בניסן התשנ"ט - 23 למארס 1999)

ועדת שרים לעניני תיאום, מינהל וביקורת המדינה

מחליטים:

א. 
הממשלה רושמת לפניה כי על פי סעיף 39(א)(6) לחוק יסוד: הממשלה, מינה ראש הממשלה ועדת שרים לעניני תיאום, מינהל וביקורת המדינה בהרכב כדלקמן:


השר חיים רמון - יושב-ראש; שר האוצר; השרה לקליטת העלייה; שר תיירות; שר התעשייה והמסחר; השר מיכאל מלכיאור.


מוזמנים קבועים: נציב שירות המדינה; מנכ"ל משרד ראש הממשלה.

ב. 
ועדת השרים תעסוק בתחומים הבאים:


תיאום בין משרדי הממשלה בעניני מינהל ושירות לציבור

דיון בממצאי הביקורת על פי דוחות מבקר המדינה, בהמלצותיו ובהצעות ליישומן;


מעקב אחר תיקון הליקויים על פי דוחות מבקר המדינה;


גיבוש המלצות להנהגת רפורמות ושינויים מבניים בשירות המדינה;


ריכוז ועיבוד הצעות לחיסכון, ייעול ושיפור השירות במגזר הציבורי;


גיבוש מדיניות בתחום האיכות והמצויינות במשק בכלל ובמגזר הציבורי בפרט; הערכות, תיאום ומעקב אחר הטיפול בנושא "באג 2000".

(החלטה מספר 84 של הממשלה מיום ג' באלול התשנ"ט - 15 לאוגוסט 1999)

סדרי הדיון בוועדת השרים לעניני תיאום, מינהל וביקורת המדינה בדו"ח 50א' של מבקר המדינה
מחליטים:

א. 
לרשום את הודעתו של השר חיים רמון, יושב ראש ועדת השרים לעניני תיאום, מינהל וביקורת המדינה, כי ועדת השרים תקיים במהלך התקופה הקרובה סדרה של דיונים בממצאי ביקורת המדינה עם משרדי הממשלה וגופים מבוקרים נוספים, על פי הדין-וחשבון השנתי מספר 50א' של מבקר המדינה.

ב. 
על מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על פי הנוהל הבא:

1) 
לא יופץ כל חומר הקשור בדין-וחשבון של מבקר המדינה לקראת דיוני ועדת השרים ולאחריהם.

2) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה עד להנחת הדין-וחשבון של מבקר המדינה על שולחן הכנסת ופרסומו.

3) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם החלטותיה של ועדת השרים המתיחסות לממצאי הביקורת, בהתאם לחוק, וזאת במתכונת של "הערות ראש הממשלה" לדו"ח הביקורת.

ג. 
בהתאם לסעיף ג' בהחלטה מספר 1153 של הממשלה מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית שבמשרד ראש הממשלה על פי בקשתו - כל מסמך מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה, ולביצוע מעקב אחר תיקון הליקויים, עליהם הצביע הדין-וחשבון.

(החלטה מספר תמ/1 מיום כ"ז באלול התשנ"ט - 8 לספטמבר 1999)

הערכות לקראת באג 2000

מחליטים:

א. 
משרד הפנים - רשויות מקומיות
1. 
משרד הפנים יתמקד בקידום ההיערכות של הרשויות המקומיות הגדולות בישראל, בהן מתגוררת מרבית אוכלוסית המדינה (כ-50 רשויות מקומיות). כמו כן ימשיך בפעולותיו לקידום הנושא בכלל הרשויות המקומיות.


רשימת הרשויות כאמור תימסר למשרד ראש הממשלה.

2. 
משרד הפנים ומרכז השלטון המקומי, בסיוע האגף לביקורת המדינה במשרד ראש הממשלה, יקימו צוותים, אשר:

א. 
יפגשו ברשויות עם הגורמים המובילים את הנושא.

ב. 
יעמדו על מצב ההיערכות

ג. 
יקבעו במשותף הליך לסיום ההסבות הנדרשות.

ד. 
תרחישי כשל והיערכות לשעת חירום.

3. 
דיווח על ביצוע ההחלטה יועבר ללא דיחוי למנכ"ל משרד ראש הממשלה.

4. 
מומלץ להיעזר בחברות חיצוניות.

(החלטה מספר תמ/13 מיום ה' בתשרי התש"ס - 15 לספטמבר 1999)

מבנה מסמך "הערות ראש הממשלה" לדו"ח מבקר המדינה
וסדרי הדיון בוועדת השרים בדו"ח 50ב של מבקר המדינה

מחליטים:

א. 
מבנה "הערות ראש הממשלה"

לרשום הודעת יו"ר ועדת השרים לענייני תיאום, מינהל וביקורת המדינה, כי בהתאם להוראות חוק מבקר המדינה התשי"ח-1958 (נוסח משולב), סעיף 6(א), יכללו ההערות לשנת 2000:

1) 
דיווח על פעולות שבוצעו בהתייחס לדו"חות קודמים של מבקר המדינה.

2) 
דיווח טבלאי על החלטות שלא בוצעו עדיין והאחראים לביצוען.

3) 
התייחסות לנושאים מיוחדים מתוך דו"ח מספר 50ב של מבקר המדינה - כפי שיקבע יו"ר ועדת השרים.

4) 
הודעות הגופים המבוקרים לגבי תוכניותיהם ופעולותיהם, כולל לוח זמנים לתיקון הליקויים שנתגלו בדו"ח מספר 50ב של מבקר המדינה.

ב. 
סדרי דיון בוועדת השרים לענייני תיאום, מינהל וביקורת המדינה בדו"ח מספר 50ב של מבקר המדינה
1) 
לרשום את הודעתו של יו"ר ועדת השרים לענייני תיאום, מינהל וביקורת המדינה, כי ועדת השרים תקיים במהלך התקופה הקרובה, סדרה של דיונים עם משרדי הממשלה בממצאי ביקורת המדינה, על-פי הדין-וחשבון החצי שנתי מספר 50ב של מבקר המדינה.

2) 
על-מנת לקיים את הוראות סעיף 28 לחוק מבקר המדינה, התשי"ח-1958, האוסר על פרסום תוכנו של דין-וחשבון של מבקר המדינה, עד להנחתו על שולחן הכנסת, הדיונים של ועדת השרים ייערכו על-פי הנוהל הבא:

(א) 
לא יופץ כל חומר הקשור בדין-וחשבון של מבקר המדינה, לקראת דיוני ועדת השרים ולאחריהם.

(ב) 
הדיונים ונוסח ההחלטות של ועדת השרים יהיו חסויים, ויישמרו במזכירות הממשלה, עד להנחת הדין-וחשבון של מבקר המדינה על שולחן הכנסת ופרסומו.

(ג) 
עם הנחת הדין-וחשבון של מבקר המדינה על שולחן הכנסת, יונחו על שולחן הכנסת גם "הערות ראש הממשלה" לדו"ח הביקורת.

(ד) 
בהתאם לסעיף ג' בהחלטה מספר 1153 של הממשלה, מיום ז' בסיון התשמ"ח (23.5.1988), ימציאו משרדי הממשלה לאגף לביקורת המדינה והביקורת הפנימית, על-פי בקשתו - כל מסמך, מידע, הסברים והבהרות לגיבוש "הערות ראש הממשלה" לממצאי הדין-וחשבון של מבקר המדינה ולביצוע ביקורות מעקב אחר תיקון הליקויים, עליהם הצביע הדין-וחשבון.

(החלטה מספר תמ/37 מיום כ"ט באדר א' התש"ס - 6 למארס 2000)

התנהגות אתית של עובדי מדינה

מחליטים:

צוות בהרכב ראש האגף לביקורת המדינה במשרד ראש הממשלה - מרכז, ונציגי נציבות שירות המדינה ומשרד המשפטים יגבש תוכנית להגברת ההתנהגות האתית של עובדי המדינה.

התוכנית תכלול בין היתר: פעילות הדרכה, הפצה של כללים וגישות לטיפול בארועים.

(החלטה מספר תמ/38 מיום ו' באדר ב' התש"ס - 13 למארס 2000)

שיפור השירות לציבור - דיווח

מחליטים:

א. 
לרשום את הדיווח של האגף לביקורת המדינה במשרד ראש הממשלה, בענין הממצאים והליקויים שנתגלו בענין שיפור השירות לציבור  בתקופה מ-1.6.1999 עד 31.12.1999, במשרדי הממשלה השונים.

ב. 
להטיל על נציבות שירות המדינה והאגף לביקורת המדינה, לגבש מודל לבחינת רמת השירות הניתן לציבור אשר יכלול, מעבר להיבט התשתיתי במקום מתן השירות, גם את משך זמן ההמתנה והיבטים נוספים מנקודת מבט מקבל השירות.

ג. 
ועדת השרים תקיים דיון נוסף בנושא, בעוד כשלושה חודשים, בו ימסרו נציבות שירות המדינה והאגף לביקורת המדינה דיווח על ההתקדמות ביישום ההחלטה.

(החלטה מספר תמ/65 מיום כ"א בתמוז התש"ס - 24 ליולי 2000)

אבטחת מידע - הגנה על מערכי מיחשוב

מחליטים:

להקים צוות בהרכב: סגן ראש המועצה לביטחון לאומי - יו"ר, נציג שירות הביטחון הכללי, נציג יו"ר ועדת השרים, ראש האגף לביקורת המדינה במשרד ראש הממשלה וגורמי הביטחון האחרים. הצוות יגבש, תוך שלושה שבועות, מסמך מוסכם בעניין הקמת גוף מתאם מרכזי לעניין אבטחת מידע - הגנה על מערכי מיחשוב, בתיאום עם הוועדה הבינמשרדית המייעצת לענין הקמת רשויות על פי חוק, במסגרת שירות המדינה ו/או הקמת רשויות סטטוטוריות מחוץ לשירות המדינה.

ועדת השרים תקיים דיון נוסף בנושא עם הגשת המסמך, כאמור.

(החלטה מספר תמ/80 מיום כ"ח בחשוון התשס"א - 26 לנובמבר 2000)

ועדת שרים לתיאום, מינהל וביקורת המדינה

מחליטים:

על-פי סעיף 39(א)(6) לחוק יסוד: הממשלה, תפעל ועדת השרים לעניני תיאום, מינהל וביקורת המדינה, שהרכבה:

השרה ציפי לבני, השרה לשיתוף פעולה איזורי - יושבת-ראש; השר שלום שמחון; שר החקלאות ופיתוח הכפר - חבר; השר אליהו סויסה - חבר.

סמכויות הוועדה
ועדת השרים תעסוק בתחומים הבאים:

תיאום בין משרדי הממשלה בעניני מינהל ושירות לציבור;

דיון בממצאי הביקורת על-פי דו"חות מבקר המדינה, בהמלצותיו ובהצעות ליישומן;

מעקב אחר תיקון הליקויים על-פי דו"חות מבקר המדינה;

גיבוש המלצות להנהגת רפורמות ושינויים מבניים בשירות המדינה;

ריכוז ועיבוד הצעות לחיסכון, ייעול ושיפור השירות במגזר הציבורי;

גיבוש מדיניות בתחום האיכות והמצויינות במשק בכלל ובמגזר הציבורי בפרט.

(החלטה מספר 10 של הממשלה מיום י"ז באדר התשס"א - 12 למארס 2001)

תיאום הפיקוח והאכיפה - ישומים ממוחשבים

מחליטים:

א. 
לרשום את הודעת משרד האוצר - פרוייקט "תהיל"ה" (תשתית האינטרנט למשרדי הממשלה) כי לצורך הגברת הטיפול הממשלתי לאכיפת החוק, תוקם במסגרת "תהיל"ה" מערכת אינטרה-נט מאובטחת (להלן - "המערכת") לשימוש המשרדים.


המערכת תופעל לכל המאוחר עד ליום 1.11.2001. משרדי הממשלה יעבירו למנהל פרוייקט "תהיל"ה" את שמות האנשים שהוסמכו מטעמם להשתמש במערכת.

ב. 
להקים ועדת היגוי למערכת בהרכב נציגי המשרד לאיכות הסביבה, המשרד לביטחון הפנים, משרד הבריאות, משרד החקלאות ופיתוח הכפר, משרד המשפטים, משרד העבודה והרווחה, משרד הפנים, משרד התחבורה, משרד התעשייה והמסחר, משרד התשתיות הלאומיות, ומינהל מקרקעי ישראל. כן תיבחן אפשרות צרוף נציג של מרכז השלטון המקומי, בכפוף לחוות דעת משרד המשפטים.


מרכז ועדת ההיגוי יהיה ראש האגף לביקורת המדינה במשרד ראש הממשלה. תפקידי ועדת ההיגוי יהיו להציע ולקבוע יישומים ממשלתיים למערכת, במגמה לרכז את המידע המצוי במשרדי הממשלה השונים, תוך אפיון מערכת מידע שתסייע לאכיפת החוק על ידי משרדי הממשלה השונים.

ג. 
עלות הקמת המערכת ודרך תיקצובה יקבעו על ידי תהיל"ה, החשב הכללי במשרד האוצר, אגף הביטחון במשרד האוצר והמשתמשים.

(החלטה מספר תמ/14 מיום כ"ז בתמוז התשס"א - 18 ליולי 2001)

מערכת פיקוח לחוק איסור הונאה בכשרות, התשמ"ג-1983

מחליטים:

א. 
בהמשך להחלטות מספר 2175(תמ/63) מיום 10.8.2000, ומספר 3601(בק/79) מיום 2.4.1998, צוות בראשות מנכ"ל המשרד לעניני דתות, ובהשתתפות מנכ"ל הרבנות הראשית, מנכ"ל משרד הפנים, הממונה על התקציבים במשרד האוצר, היועץ המשפטי של המשרד לעניני דתות ונציג האגף לביקורת המדינה במשרד ראש הממשלה, יגיש תוך שלושה חודשים לוועדת השרים לעניני תיאום, מינהל וביקורת המדינה, הצעה מפורטת אשר תכלול תכנית להסדרת ומניעת מצבים של "ניגוד עניינים" בעבודתם של משגיחי הכשרות, וניתוק הזיקה בין המשגיח למושגח. כמו כן ימסר דיווח לוועדת השרים בענין מערכת הפיקוח, לצורך אכיפת חוק איסור הונאה בכשרות, התשמ"ג-1983.

ב. 
הערות מבקר המדינה, וממצאי הביקורת של האגף לביקורת המדינה והביקורת הפנימית במשרד ראש הממשלה, יובאו בחשבון במהלך הכנת ההצעה.

(החלטה מספר תמ/16 מיום כ"ז בתמוז התשס"א - 18 ליולי 2001)

ישומים ביומטריים בשירות המדינה

מחליטים:

א. 
צוות בהשתתפות נציגי המשרד לביטחון הפנים - משטרת ישראל, שב"כ, משרד האוצר, משרד המשפטים, משרד הפנים, משרד הביטחון, צה"ל וראש האגף לביקורת המדינה במשרד ראש הממשלה (מרכז הצוות), יבחן את הצורך והאפשרות, תוך התיחסות לאיזון הנדרש בין התכלית לעקרונות אחרים כגון הגנת הפרטיות, לשימוש ביישומים ביומטריים בשירות המדינה, למניעת הונאות ולשיפור האבטחה במשרדי הממשלה ותאגידים ממשלתיים.


הצוות יעבוד בתיאום עם צוות החשב הכללי במשרד האוצר, האחראי על מערכת פיתוח ותחזוקה למיחשוב הציבורי ולכרטיסים החכמים בממשלה.

ב. 
הצוות יבדוק את היישומים הביומטריים התקניים הקיימים, ויקבע כללים מנחים למשרדי הממשלה לאימוץ ישומים ביומטריים.

ג. 
הצוות יבחן כל יישום לגופו על ידי המשרד הנוגע בדבר ובהתחשב בצרכיו הייחודיים.
ד. 
אין בהחלטה זו כדי לעכב כל עבודה המתבצעת לקידום השימוש ביישומים ביומטריים במשרדי הממשלה, לרבות קבוצות העבודה הבינמשרדיות המקדמות את התכנית ליישום אפליקציות ביומטריות בנושא עובדים זרים, או ברשויות אכיפת החוק.

ה. 
הצוותים הבינמשרדיים העוסקים בקידום השימוש ביישומים ביומטריים במשרדי הממשלה, יעדכנו את הצוות הבינמשרדי, כאמור בסעיף א' לעיל, על ההתקדמות בעבודתם.

ו. 
הצוות הבינמשרדי לעניין השימוש ביישומים ביומטריים בשירות המדינה ידווח על מסקנותיו והמלצותיו מידי שישה חודשים לוועדת השרים לענייני תיאום, מינהל וביקורת המדינה.

(החלטה מספר תמ/66 מיום י"א בטבת התשס"ג - 16 לדצמבר 2002)

ועדת שרים לענייני ביקורת המדינה

מחליטים (פה אחד), למנות ועדת שרים לענייני ביקורת המדינה, שהרכבה וסמכויותיה כדלקמן:

הרכב ועדת השרים
השר עוזי לנדאו - יושב-ראש 

השרה לאיכות הסביבה 

שר הרווחה
שר התיירות.

סמכויות הוועדה
1) 
ועדת השרים תדון ותחליט לגבי הצעותיהם של השרים הנוגעים בדבר בענין תיקון הליקויים במשרדיהם, עליהם הצביע מבקר המדינה. ועדת השרים תקיים מעקב אחר יישום החלטותיה בעניינים אלה.

2) 
הגשת ההצעות לדיון בוועדה תיעשה על פי המתחייב בתקנון לעבודת הממשלה.

3) 
ועדת השרים תדון בהמלצות מבקר המדינה ובהצעות לתיקון הליקויים לאחר שדו"ח מבקר המדינה יונח על שולחן הכנסת.

(החלטה מספר 164 של הממשלה מיום כ"ו אדר ב' התשס"ג – 30 למארס 2003)

יישומים ביומטריים בשירות המדינה

מחליטים:

א. 
בהמשך להחלטה מספר 2858(תמ/66) מיום 2.1.2003, לרשום את דו"ח הביניים של הצוות הבינמשרדי לענין ישומים ביומטריים בשירות המדינה, כדלקמן:
1. 
בקרות ביומטריות בכניסות לישראל


יש מקום לשלב ישומים ביומטריים בתהליכי ביקורת הכניסה לישראל, במעברי הגבול: בים, ביבשה (כולל מעברים שטרם נפתחו) ובשדות התעופה. הצוות בוחן טכנולוגיות רלבנטיות לכל אחד מהמעברים.

2. 
א) 
מרכז מידע בנושאים ביומטריים - רפא"ל


רפא"ל תקים במסגרתה מרכז מידע לטכנולוגיות, ליישומים ולתוצאות הבדיקה שלהם. מידע זה יועמד לרשות נציגי הממשלה.


ב) 
מרכז בחינה למוצרים ביומטריים - רפא"ל


בהתאם לתקנים רלבנטים ממקורות חוץ, ישאף הצוות להכין תקנים ישראלים למוצרים ביומטריים. גורמי הממשלה יקיימו בדיקה, לגבי כל ישום שיש כוונה להשתמש בו, כדי לייעל את התהליך, למזער הוצאות, ולאפשר שיתוף מידע בין הגורמים. הכוונה להגיע לרשימת מוצרים מאושרים, אשר גופים ממשלתיים יוכלו להשתמש בהם בעתיד, מבלי להזדקק לבדיקות משלהם. 

3. 
אמצעים ביומטריים לזיהוי משתמשים במערכות ממוחשבות


נציג מלמ"ב במשרד הביטחון יכין בתוך חודש ימים נייר מטה שיפרט העקרונות לשימוש באמצעים ביומטריים, לבקרת כניסה למערכות ממוחשבות.

4. 
ישומים ביומטריים ב"תעודת הזהות החכמה"


יש לשלב ב"תעודת הזהות החכמה" המופקת בימים אלה, אמצעי זיהוי ביומטריים ולהקשיח את המעבד. ללא אמצעים ביומטריים, זיוף התעודה ושימוש בה לפעולות לא חוקיות, יהיו קלים. בנושא זה יש לדעת הצוות לקבל החלטת ממשלה.

5. 
מאגר תמונות ביומטריות בממשלה


משרד המשפטים (רשמת מאגרי מידע) יכין נוהל בינמשרדי, שעניינו שימוש בצילומים דיגיטליים, הנעשים על ידי גורמים ממשלתיים והעמדת מאגרי התמונות לשימוש המשרדים.


התמונות שיצולמו בעתיד, יהיו באיכות שתאפשר שימוש ביומטרי.

ב. 
הצוות הבינמשרדי לענין ישומים ביומטריים בשירות המדינה, יכין בתוך ששה חדשים הצעה מתואמת לגבי יישומים ביומטריים שיוטמעו בחלק מהמסמכים שבאחריות משרד הפנים במגמה להגביר את יכולת הזיהוי והאימות של נושאיהן.

ג. 
הממונה על התקציבים במשרד האוצר, ביחד עם מרכז הצוות הבינמשרדי (המפקח הכללי במשרד ראש הממשלה), יגבשו מסגרת תפעולית להפעלת מספר פרויקטים מובילים בממשלה (PILOT). הפרויקטים יהיו בתחומים הבאים:

1. 
פרויקטים בתחום שיפור בקרת הכניסה לישראל ובמעברי קו התפר, לרבות הכללת אנשים מנועי כניסה לישראל.

2. 
פרויקטים לזיהוי עובדים זרים לישראל.

3. 
פרויקטים למניעת הונאות ולהגברת אפשרויות הזיהוי של מקבלי תשלומים מהמדינה.

4. 
פרויקטים בתחום בקרות כניסה למערכות ממוחשבות.

ד. 
מרכז הצוות הבינמשרדי (המפקח הכללי במשרד ראש הממשלה), ימסור דיווח לועדת השרים בתוך שלושה חודשים. הדיווח יכלול פירוט תכניות העבודה בתחומים השונים, לרבות יעדים, תקציבים ומקורות המימון ולוחות זמנים לביצוע.

(החלטה מספר בק/12 מיום ט"ו בסיון תשס"ג - 15 ליוני 2003)

פרויקט "ממשל זמין" - בקרת הביצוע

מחליטים:

א. 
בהמשך להחלטה  מספר 1812 של הממשלה מיום 12.5.2002, החשב הכללי במשרד האוצר ידווח מדי ארבעה חודשים לוועדת השרים לענייני ביקורת המדינה על התקדמות פרויקט "ממשל זמין" על כל מרכיביו. בנוסף יעביר דיווחי ביניים בנושא מידי חודש לראש האגף לביקורת המדינה במשרד ראש הממשלה.

ב. 
לרשום את הודעת סגן החשב הכללי במשרד האוצר (הממונה על פרויקט ממשל זמין), כי תכנית האב והתכנית הרב-שנתית לקידום פרויקט "ממשל זמין" הושלמו. התכניות כוללות בנוסף להיבטי המחשוב, גם היבטים ארגוניים ותפעוליים וכן המסגרת התקציבית השנתית והרב-שנתית לנושא.


התכניות כאמור, יועברו לאגף לביקורת המדינה, ויובאו לדיון תוך חודש בועדת השרים.

ג. 
החשב הכללי, יחד עם הממונה על התקציבים במשרד האוצר, יגבשו תוך שלושה חודשים, את המסגרת התקציבית השנתית והרב-שנתית לקידום פרויקט "ממשל זמין". הסיכומים שיגובשו יובאו בפני ועדת השרים.

ד. 
הערות מבקר המדינה בדו"ח מספר 53ב' ילקחו בחשבון במהלך ביצוע ההחלטה.
ה.
האגף לביקורת המדינה יקיים מעקב אחר התקדמות בביצוע ההחלטה. ראש האגף לביקורת המדינה יתאם בין ועדת ההיגוי הבינמשרדית לנושא וסגן החשב הכללי במשרד האוצר הממונה על פרויקט "ממשל זמין" לשם הבאת החומר בפני ועדת השרים, כנדרש.


(החלטה מספר בק/13 מיום ט"ו בסיון תשס"ג - 15 ליוני 2003).

שימור רשומות אלקטרוניות

מחליטים:

א.
צוות בהרכב: מנהל האגף לביקורת המדינה במשרד ראש הממשלה (מרכז), גנז המדינה ונציג החשב הכללי במשרד האוצר, יגבש הנחיות מחייבות ברמה הטכנולוגית והאירגונית, כדי לאפשר שימורן של רשומות אלקטרוניות הנוצרות על-ידי רשויות המדינה, ולהבטיח גישה אליהן לאורך זמן.
ב. 
ההנחיות יוטמעו בפרויקטים רוחביים של מחשוב הממשלה, בכל משרדי הממשלה.
ג. 
הצוות יבחן את נושא היקף הרשומות האלקטרוניות, שהצטברו בידי משרדי הממשלה השונים במהלך השנים, ונמצאות בסכנת הכחדה בגלל חוסר טיפול נאות, ויגבש תכנית לפעולה מקיפה להצלת רשומות אלה.
ד. 
הצוות ידווח לוועדת השרים, בתוך שלושה חודשים, על ההתקדמות.
ה. 
הערות מבקר המדינה בדו"ח 54ב' יובאו בחשבון בעת ביצוע ההחלטה.
ו. 
דיווח יימסר לאגף לביקורת המדינה במשרד ראש הממשלה. 

(החלטה מספר בק/54 מיום ז' בניסן תשס"ד-29.3.2004).
ועדת שרים לעניני ביקורת המדינה

מחליטים:

בהמשך להחלטה מספר 164 של הממשלה  מיום 30.3.2003, לקבוע הרכב  חדש  לוועדת השרים לענייני ביקורת המדינה כדלקמן:

יושב-ראש - השר חיים רמון
שר התחבורה – מר מאיר שיטרית 
שר התיירות – מר אברהם הירשזון

השר מתן וילנאי – שר במשרד ראש הממשלה.

סמכויות הוועדה:

1.  
ועדת השרים תדון ותחליט לגבי הצעותיהם של השרים הנוגעים  בדבר  בענין תיקון הליקויים במשרדיהם, עליהם  הצביע  מבקר המדינה. ועדת  השרים  תקיים מעקב אחר יישום החלטותיה בעניינים אלה.

2.  הגשת  ההצעות לדיון בוועדה תיעשה על-פי המתחייב בתקנון לעבודת הממשלה.

3.  
ועדת  השרים תדון בהמלצות מבקר המדינה  ובהצעות לתיקון  הליקויים לאחר שדו"ח מבקר המדינה  יונח על שולחן הכנסת.

הערה:  ההרכב  החדש של ועדת השרים בא  במקום הרכב שנקבע  בהחלטת  הממשלה מספר 164 הנ"ל, לרבות  כל השינויים שחלו בהרכב הנ"ל, עד למועד קבלת החלטה זו.
(החלטה מספר 3158 של הממשלה מיום כ' בשבט תשס"ה-30.1.2005)

תעודת זהות ומסמכי מסע עם מזהים ביומטריים

מחליטים:

בהמשך להחלטות מספר 2858(תמ66/) מיום 2.1.2003 ומספר 444(תמ12/) מיום 3.7.2003:-
א. תעודת זהות

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים ב"תעודת הזהות החכמה".

הכנת תזכיר החוק כאמור, לא תעכב את תהליך הטיפול בהנפקת תעודת הזהות החכמה.

2) המזהים הביומטריים שיקבעו על-ידי משרד הפנים, יהיו על-פי תקני I.S.O ותקנים מחייבים אחרים.

ב. דרכון ומסמכי מסע אחרים

1) משרד הפנים יכין עד 30.9.2005, תזכיר חוק, שיכלול את שינויי החקיקה הנדרשים להכללת מזהים ביומטריים בדרכונים ובמסמכי מסע אחרים.

2) מזהים אלה יותאמו לדרישות הממשל של ארה"ב והאיחוד האירופי, ויהיו בהתאם להנחיות הטכניות של I.C.A.O ולפי תקני I.S.O וN.I.S.T-, בהתאם לענין.

3) לוח הזמנים להנפקת הדרכון הישראלי, ייקבע בהתחשב בלוחות הזמנים המקבילים, שיקבעו בענין על-ידי הממשל בארה"ב ובאיחוד האירופי.

4) משרד הפנים ומשטרת ישראל, יתאימו את מערכות המחשוב של ביקורת הגבולות, לבדיקת אימות הזהות באמצעות המזהים הביומטריים. 

5) משרד ראש הממשלה יהיה שותף לתהליך החקיקה, בכל הנוגע לנושא טביעות אצבע.

ג. הנתונים הביומטריים שיילקחו מאזרחי ישראל ותושביה בשלב הרישום למערכת, ישמרו במאגר מרכזי, ולא ייעשה בהם שימוש, אלא בהתאם להוראות שיקבעו בחוק.

ד. משרד הפנים, בשיתוף משטרת ישראל, יערכו ניסוי מבוקר להנפקת תעודות זהות ודרכונים, הכוללים מידע ביומטרי, במסגרת הניסוי שעורך החשב הכללי (פרויקט ממשל זמין) ובמימונו, בהנהלת בתי-המשפט או בפרויקט אחר, בהתאם לכללים שיקבעו על-ידי הצוות הבינמשרדי לענין ישומים ביומטריים.

ה. הצוות הבינמשרדי לענין ישומים ביומטריים, יעקוב אחר ביצוע החלטה זו, וידווח על-כך לוועדת השרים.
(החלטה מספר בק/82 של הממשלה מיום ה' באדר ב' התשס"ה-16.3.2005)

חוות דעת של היועץ המשפטי לממשלה 24.1.2002
חובת הדיווח של המבקרים הפנימיים לאגף לביקורת המדינה 

והביקורת הפנימית שבמשרד ראש הממשלה

באשר לתפקיד השני - קרי - וידוא עריכת ביקורת פנימית במשרדי הממשלה, עמדתי היא כי בשל העובדה שמשרדי הממשלה אינם גורמים נפרדים אלא חלק משירות המדינה, ולאור הקושי הקיים ממילא בביסוס ביקורת פנימית חזקה ואפקטיבית, ובשירות המדינה בפרט (בשל היעדר תמריצים כלכליים-תחרותיים המעודדים התיעלות) - יש צורך ותועלת בגוף מטה פנימי בשירות המדינה (שאינו משרד מבקר המדינה) אשר מוודא עמידה בהוראות חוק הביקורת הפנימית, תוך שיתוף פעולה עם המשרדים, מתוך כוונה לחזק את מעמד הביקורת הפנימית ולהביא להפנמה והבנה של חשיבותה והתועלת שניתן להפיק ממנה. יצויין כי קיומו ופעולותיו של האגף דוקא תורמים לחיזוק מעמד המבקרים הפנימיים במשרדי הממשלה, שכן כפי שמראים ממצאי מחקרים שנערכו בישראל ובמדינות אחרות, הנהלות המשרדים אינן נוטות להשקיע מאמצים בפיתוח וקידום הביקורת הפנימית. קיומו של גורם מרכזי המוודא את ביצוע הביקורת מאפשר למבקר הפנימי לעמוד איתן גם מול הנהלה שמנסה להחליש את מעמדו.

ואולם, ביצוע תפקיד זה אינו מחייב מעורבות במינויו של מבקר פנימי ספיציפי או בביצוע תפקידו. במסגרת תפקידו זה על האגף לוודא שאכן מונה מבקר פנימי ושמינויו עולה בקנה אחד עם הוראות החוק, וכן לוודא באופן כללי, שמתבצעת ביקורת פנימית במשרד. לצורך הוידוא העקרוני די בהעברת דו"ח הביקורת השנתי לידיעת מנהל האגף, והעברת תוכניות הביקורת לידיעתו. לעומת זאת, אין הצדקה לחייב בדיווח שוטף על ביצוע ביקורות למנהל האגף, ואין מקום לחובת תיאום מראש של תוכנית הביקורת מול מנהל האגף.

יצויין כי עמדה זו עולה בקנה אחד עם המלצות ועדת אדן - אשר קבעה בהמלצותיה לתיקון פרק 65 לתקשי"ר כי דו"חות ביקורת ספיציפים לא יוגשו למפקח הכללי - אלא יוגש לו רק דו"ח שנתי מסכם; עוד נקבע כי הוראות נוהל באשר לאופן קיום הביקורת במשרד יוכנו בתיאום עם המפקח הכללי, אך תכנית העבודה לכל שנה לא תיקבע בתיאום עמו. 
פרסום דוחות של הביקורת הפנימית

בעקבות פסיקת בית המשפט העליון

א. מבקר המדינה

מבקר המדינה במבוא לדו"ח 56א', קובע: "בצדה של המחויבות האישית יתקיימו, במקרים הראויים, פרסום שמם של המבוקרים ופרסום דוחות הביקורת. הפרסום חייב להיעשות, כמובן, בזהירות רבה, מפני החשש מפגיעה חסרת בסיס בשמו הטוב של המבוקר. הציבור זכאי לדעת מי משלוחיו חטא במעשה או במחדל, התרשל במילוי תפקידיו או אפילו עצם את עיניו מראיית המציאות ומבחינתה". 

ב. פסיקת בית המשפט העליון 
ב-20.5.2004 ניתן פסק דין של בית המשפט המחוזי, בעניין פרסום דוחות הביקורת הפנימית. בית המשפט המחוזי הורה למערערת - מדינת ישראל (משרד התחבורה), למסור לחברת החדשות הישראלית בע"מ- שני דוחות ביקורת פנימית. משרד התחבורה ערער, וב-2.1.2006 ניתן פסק דין של בית המשפט העליון, שקבע בין היתר:  "אין לקבל את גישתה הגורפת של המערערת, לפיה בכל הנוגע לדוחות של ביקורת פנים, החיסיון הוא הכלל." (עמוד 31).

ג. כללים לפרסום

בעקבות הפסיקה, ולאחר התיעצויות, הכין האגף הבכיר לביקורת המדינה והביקורת פנימית, את הכללים כדלקמן: 

1.  מעתה, כאשר תהיה פניה למשרד, לפי חוק חופש המידע, על המשרד לשקול גילוי מלא או חלקי של המידע המצוי בדוח הביקורת. על המשרד מוטל הנטל להראות כי מניעת העיון בכל מקרה ומקרה, היא מוצדקת. ככל שהאינטרס הציבורי במידע בולט יותר, כך נדרש המשרד להעמיד נימוק משכנע יותר לחיסיון המידע. במקום בו הדבר אפשרי, על המשרד לסמן כ"עיפרון כחול" את החלקים שלא ניתן לגלותם או לפרסמם. אמצעים חשובים בהקשר זה, הם תמצית והשמטת שמות.

2.    כלל נוסף, הינה ההוראה המופיעה בחוק חופש המידע, סעיף 9(א), הקובעת:

       א. רשות ציבורית לא תמסור מידע שהוא אחד מאלה: 

 1. 
מידע אשר בגילויו, יש חשש לפגיעה בביטחון המדינה, ביחסי החוץ שלה, בביטחון הציבור, או בביטחונו או בשלומו של אדם.

2. 
מידע בנושאים ששר הביטחון , מטעמים של שמירה על ביטחון המדינה, קבע אותם בצו, באישור הוועדה המשותפת.

3. 
מידע שגילויו מהווה פגיעה בפרטיות, כמשמעותה בחוק להגנה על הפרטיות, התשמ'א-1981...אלא אם כן הגילוי מותר על פי דין.

4. 
מידע אשר אין לגלותו על פי כל דין.

סעיף 17א' בחוק  מבקר המדינה, התשי"ח-1958 (נוסח משולב), קובע גם הוא כי אין לפרסם דוח ביקורת או חלקים ממנו, אם הדבר "דרוש לשם שמירה על ביטחון המדינה, או כדי למנוע פגיעה ביחסי חוץ, או קשרי מסחר בין לאומיים של המדינה".

3. חשיפת דוחות של הביקורת הפנימית, תיעשה על ידי הממונה על חופש המידע, רק בנוגע לדוח הביקורת הסופי, לאחר שהביקורת הפנימית נתנה זכות עיון וזכות טיעון, לגוף המבוקר ו/או ליחיד המבוקר, על פי העניין, בשלב ההכנה של טיוטת דוח הביקורת.
ג. פרסומי האגף הבכיר - ביקורת המדינה

וביקורת פנימית מ-1986 

א.
הערות ראש הממשלה לדוח מבקר המדינה
1.
"הערות שר הכלכלה והתכנון לדין וחשבון השנתי מספר 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ו, מאי 1986.

2.
"הערות שר הכלכלה והתכנון לדין וחשבון מספר 37 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשמ"ז, יוני 1987.

3.
"הערות שר הכלכלה והתכנון לדין וחשבון מספר 38 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"הערות שר הכלכלה והתכנון לדין וחשבון מספר 39 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ט, מאי 1989.

5.
"הערות שר הכלכלה והתכנון לדו"ח 40 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תש"ן, מאי 1990.

6.
"הערות שר הכלכלה והתכנון לדו"ח 41 של מבקר המדינה", משרד הכלכלה והתכנון, אגף הפיקוח הכללי, ירושלים, סיון תשנ"א, יוני 1991.

7.
"הערות שר הכלכלה והתכנון לדו"ח 42 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אדר ב' תשנ"ב, מרס 1992.

8.
"הערות שר הכלכלה והתכנון לדו"ח 43 של מבקר המדינה", (חלקים א' ו-ב') משרד הכלכלה והתכנון, אגף הפיקוח הכללי, ירושלים, אייר תשנ"ג, מאי 1993.

9.
"הערות שר הכלכלה והתכנון לדין וחשבון מספר 44 של מבקר המדינה", משרד הכלכלה והתכנון, ירושלים, סיון תשנ"ד, מאי 1994.

10.
"הערות שר הכלכלה והתכנון לדין וחשבון השנתי מספר 45 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשנ"ה, מאי 1995.

11.
"הערות ראש הממשלה לדין וחשבון השנתי מספר 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ו, אפריל 1996.

12.
"הערות ראש הממשלה לדין וחשבון השנתי מספר 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשנ"ז, מאי 1997.

13.
"הערות ראש הממשלה לדין וחשבון השנתי מספר 48 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ח, מאי 1998.

14.
"הערות ראש הממשלה לדין וחשבון השנתי מספר 49 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשנ"ט, אפריל 1999.

15.
"הערות ראש הממשלה לדין וחשבון השנתי מספר 50א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס, אוקטובר 1999.

16.
"הערות ראש הממשלה לדין וחשבון השנתי מספר 50ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תש"ס, מאי 2000. כולל "לקט מעקבים".

17.
"הערות ראש הממשלה לדין וחשבון השנתי מספר 51א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תש"ס אוקטובר 2000. כולל "לקט מעקבים".

18.
"הערות ראש הממשלה לדין וחשבון השנתי מספר 51ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"א, אפריל 2001, כולל "לקט מעקבים".

19.
"הערות ראש הממשלה לדין וחשבון השנתי מספר 52א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ב, ספטמבר 2001. כולל "לקט מעקבים".

20.
"הערות ראש הממשלה לדין וחשבון השנתי מספר 52ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ב, אפריל 2002. כולל "לקט מעקבים".

21.
"הערות ראש הממשלה לדין וחשבון השנתי מספר 53א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, חשון תשס"ג אוקטובר 2001. כולל "לקט מעקבים".

22.
"הערות ראש הממשלה לדין וחשבון השנתי מספר 53ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ג, אפריל 2003. כולל "לקט מעקבים".
23.
"הערות ראש הממשלה לדין וחשבון השנתי מספר 54א' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ד, ספטמבר 2003. כולל "לקט מעקבים".
24.
"הערות ראש הממשלה לדין וחשבון השנתי מספר 54ב' של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ד, מאי 2004. כולל "לקט מעקבים".

25.
"הערות ראש הממשלה לדין וחשבון השנתי מספר 55א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, תשרי תשס"ה, אוקטובר 2004. כולל "לקט מעקבים" ומעקב אחר ביצוע החלטות הכנסת.

26.
"הערות ראש הממשלה לדין וחשבון השנתי מספר 55ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, ניסן תשס"ה, מאי 2005. כולל "לקט מעקבים" ומעקב אחר ביצוע החלטות הכנסת.

27.
"הערות ראש הממשלה לדין וחשבון השנתי מספר 56א של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אלול תשס"ה, ספטמבר 2005. כולל "לקט מעקבים".

28.
"הערות ראש הממשלה לדין וחשבון השנתי מספר 56ב של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אייר תשס"ו, מאי 2006. כולל "לקט מעקבים".

ב.
מעקבים אחר תיקון ליקויים

החל מדוח 50ב' (2000) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב אחר תיקון ליקויים מדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אדר א', תשמ"ו, פברואר 1986.

2.
"דו"ח מעקב 2 - 3 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, טבת, תשמ"ז, ינואר 1987.

3.
"דו"ח מעקב 4 תיקון ליקויים, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז, תשמ"ד, יולי 1987.

4.
"דו"ח מעקב 2 - 3 תיקון ליקויים, דו"ח 37 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תשמ"ח, פברואר 1988.

5.
"דו"ח מעקב 2 - 3 תיקון ליקויים, דו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

6.
"מעקב תיקון ליקויים דו"ח 39 של מבקר המדינה (2-3) דו"ח 38 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר, תש"ן, מרץ 1990.

7.
"מעקב תיקון ליקויים דו"ח 40 של מבקר המדינה (2-3) דו"ח 39 של מבקר המדינה (4)", משרד הכלכלה והתכנון, אגף הפיקוח הכללי, ירושלים, שבט, תשנ"א, פברואר 1991.

8.
"מעקב אחר תיקון ליקויים דו"ח 41 של מבקר המדינה (2-3) דו"ח 40 של מבקר המדינה (4)", משרד הכלכלה והתכנון, אגף הפיקוח הכללי, ירושלים, אדר א', תשנ"ב, פברואר 1992.

9.
"ביקורת המדינה - מעקב אחר תיקון ליקויים וביקורת רמת השירות לציבור - 1992", משרד הכלכלה והתכנון, אגף פיקוח כללי, ירושלים, טבת תשנ"ג - ינואר 1993.

10.
"מעקב אחר ביצוע החלטות ועדת השרים לענייני תיאום ומנהל לדו"ח מספר 43 של מבקר המדינה", משרד הכלכלה והתכנון, אגף לפיקוח כללי, ירושלים, ניסן תשנ"ד, אפריל 1994.

11.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

12.
"מעקבים אחר ביצוע החלטות, דוח שנתי 45 - 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 45, 46 ירושלים, תשרי תשנ"ח, אוקטובר 1997.

13.
"מעקב ביצוע החלטות, תיקון ליקויים, דוח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, 47 ירושלים, כסלו תשנ"ט, נובמבר 1998.
ג.
מעקב אחר ביצוע החלטות הכנסת

החל מדוח 53ב' (2003) נכלל המעקב ב"הערות ראש הממשלה" בפרק "לקט מעקבים".

1.
"דו"ח מעקב מספר 1 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשמ"ז, נובמבר 1986.

2.
"דו"ח מעקב מספר 2 ביצוע החלטות הכנסת לדו"ח 35 של מבקר המדינה", משרד הכלכלה והתכנון, אגף הפיקוח הכללי, ירושלים, אלול תשמ"ז, ספטמבר 1987.

3.
"דו"ח מעקב מספר 1-2 ביצוע החלטות הכנסת, דו"ח 36 של מבקר המדינה", משרד הכלכלה והתכנון, אגף הפיקוח הכללי, ירושלים, אייר תשמ"ח, מאי 1988.

4.
"מעקב ביצוע החלטות הכנסת לדו"ח 38 של מבקר המדינה", משרד הכלכלה והתכנון, אגף הפיקוח הכללי, ירושלים, תמוז תש"ן, יולי 1990.

5.
"מעקב על ביצוע החלטות הכנסת לדו"ח 39 של מבקר המדינה", משרד הכלכלה והתכנון, אגף הפיקוח הכללי, ירושלים, חשון תשנ"ב, נובמבר 1991.

6.
"דו"ח מעקב על ביצוע החלטות הכנסת, דו"ח 42 של מבקר המדינה", משרד הכלכלה והתכנון, אגף הפיקוח הכללי, ירושלים, אדר תשנ"ד, פברואר 1994.

7.
"מעקבים אחר ביצוע החלטות: א. החלטות הכנסת בעקבות דו"ח מספר 43 של מבקר המדינה, ב. החלטות הממשלה בעקבות דו"ח מספר 43 של מבקר המדינה, ג. החלטות הממשלה בעקבות דו"ח 44 של מבקר המדינה", משרד הכלכלה והתכנון, האגף לביקורת המדינה וביקורת פנימית, ירושלים, שבט תשנ"ו, פברואר 1996.

8.
"מעקב אחר ביצוע החלטות הכנסת, דו"ח שנתי 46 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, שבט תשנ"ח, פברואר 1998.

9.
"מעקב אחר ביצוע החלטות הכנסת, דו"ח שנתי 47 של מבקר המדינה", משרד ראש הממשלה, אגף בכיר לביקורת המדינה וביקורת פנימית, ירושלים, אדר תשנ"ט, פברואר 1999.
ד.
מהלכי ביקורת
1.
"בעקבות בג"צ 4914/94 יעקב טרנר נגד מבקרת המדינה וועדת הכנסת לביקורת המדינה", משרד הכלכלה והתכנון, אגף בכיר לביקורת המדינה וביקורת פנימית, ירושלים, נובמבר 1995.

